[
  {
    "file_id": "AnuncioG0763-160125-0009_gl",
    "doga_id": 11,
    "doga_date": "2025-01-17",
    "url": "https://www.xunta.gal/dog/Publicados/2025/20250117/AnuncioG0763-160125-0009_gl.html",
    "title": "ORDE do 16 de xaneiro de 2025 pola que se declaran francos os terreos e se convoca o concurso público relativo a dereitos mineiros caducados correspondentes á provincia da Coruña.",
    "content": "Antecedentes.\nPrimeiro. De conformidade cos artigos 39.2 e 53 da Lei 22/1973, do 21 de xullo, de minas, desenvolvida polo artigo 72 do Regulamento xeral para o réxime da minaría aprobado polo Real decreto 2857/1978, do 25 de agosto; para o outorgamento dun permiso de investigación sobre terreos que resulten francos como consecuencia do levantamento dunha reserva a favor do Estado ou da declaración de caducidade dun permiso de exploración, dun permiso de investigación ou dunha concesión de explotación, requírese a tramitación previa dun concurso público.\nSegundo. Pola súa banda, a Lei 3/2008, do 23 de maio, de ordenación da minaría de Galicia, que constitúe a lexislación propia da Comunidade Autónoma en materia de minas e ten como obxectivo definir o marco xurídico das actividades mineiras en Galicia en condicións de sustentabilidade e seguranza, promovendo un aproveitamento racional dos recursos compatible coa protección do ambiente, regula o referido concurso público nos seus artigos 35 e 36.\nÁ súa vez, a recente Lei 2/2024, do 7 de novembro, de promoción dos beneficios sociais e económicos dos proxectos que utilizan os recursos naturais de Galicia, establece a obriga de incluír nos concursos públicos de dereitos mineiros os requisitos, criterios de selección e condicións de execución que valoren os beneficios sociais e económicos das propostas.\nConsideracións legais e técnicas.\nPrimeira. De acordo co artigo 16.1 da Lei 3/2008, do 23 de maio, de ordenación da minaría de Galicia, sen prexuízo das funcións atribuídas ao Consello da Xunta de Galicia, a persoa titular da consellería competente en materia de minas da Comunidade Autónoma de Galicia é o «órgano mineiro competente» e como tal correspóndelle, entre outras atribucións, realizar a convocatoria dos concursos públicos relativos a dereitos mineiros caducados así como proceder á súa resolución.\nSegundo establece o artigo 1.g) do Decreto 140/2024, do 20 de maio, polo que se establece a estrutura orgánica da Consellería de Economía e Industria, correspóndelle a esta o exercicio das funcións en materia de recursos minerais e augas minerais e termais.\nÁ súa vez, consonte ao establecido no artigo 11.3 da Orde do 4 de novembro de 2024 sobre delegación de competencias en diversos órganos da Consellería de Economía e Industria, foron delegadas na persoa titular da Dirección Xeral de Planificación Enerxética e Minas as competencias relativas ao despacho e a resolución dos expedientes que en materia de dereitos mineiros estea atribuída á persoa titular da consellería e que non se delegue expresamente noutros órganos.\nSegunda. Nos artigos 35 e 36 da Lei 3/2008, do 23 de maio, de ordenación da minaría de Galicia, regúlanse determinados aspectos da convocatoria, desenvolvemento e resolución do concurso en relación coa documentación a presentar, a constitución dunha mesa para a verificación da apertura das ofertas ou o establecemento na resolución do concurso dunha orde de prelación para a tramitación das solicitudes nos casos de concorrencia competitiva segundo a valoración que se derive da aplicación dos criterios de selección. En concreto, o artigo 35.1 da devandita lei establece a obriga de realizar convocatorias de concurso diferenciadas por cada provincia, logo da firmeza das declaracións de caducidade dos dereitos mineiros correspondentes.\nPola súa banda, o artigo 20 da Lei 2/2024, do 7 de novembro, de promoción dos beneficios sociais e económicos dos proxectos que utilizan os recursos naturais de Galicia dispón que os criterios de calidade social e ética, así como de impacto socioeconómico do proxectos na zona de implantación da explotación, representarán, alomenos, o 40 % dos criterios de selección na baremación das solicitudes de dereitos mineiros nos concursos públicos.\nTodos estes aspectos recóllense e especifícanse nos anexos desta orde, constituíndo as bases do concurso.\nPolo exposto, de conformidade co disposto no artigo 35 da Lei 3/2008, do 23 de maio, de ordenación da minaría de Galicia, nos artigos 39.2 e 53 da Lei 22/1973, do 21 de xullo, de minas e no artigo 72 do Real decreto 2857/1978, do 25 de agosto, polo que se aproba o Regulamento xeral para o réxime da minaría, e logo de informe facultativo da Asesoría Xurídica da Consellería de Economía e Industria do 13/01/2025,\nACORDO:\nPrimeiro. Declarar francos os terreos correspondentes aos dereitos mineiros caducados que se detallan no anexo I con expresión do tipo de dereito, número, nome, recurso, superficie e termos municipais afectados.\nSegundo. Convocar o concurso público respecto dos dereitos mineiros declarados caducados detallados no devandito anexo I, así como aprobar as bases polas que se rexerá esta convocatoria que se conteñen no anexo II, e os criterios de valoración e selección consonte os cales se resolverá o concurso que se recollen no anexo III desta orde.\nTerceiro. Ordenar a publicación desta convocatoria no\nDiario Oficial de Galicia\ne no\nBoletín Oficial del Estado\n.\nContra esta orde, que pon fin á vía administrativa, poderase interpoñer recurso potestativo de reposición ante a conselleira de Economía e Industria no prazo dun mes contado desde o día seguinte ao da súa última publicación, no\nDiario Oficial de Galicia\nou no\nBoletín Oficial del Estado\n, de conformidade co establecido nos artigos 123 e 124 da Lei 39/2015, do 1 de outubro, do procedemento administrativo común das Administracións Públicas, ou interpoñer directamente recurso contencioso-administrativo, ante o Tribunal Superior de Xustiza de Galicia, no prazo de dous meses contados desde a mesma data, consonte o disposto no artigo 46 da Lei 29/1998, do 13 de xullo, reguladora da Xurisdición Contencioso-administrativa.\nSantiago de Compostela, 16 de xaneiro de 2025\nA conselleira de Economía e Industria\nP.D. (Orde do 4.11.2024; DOG núm. 217, do 11.11.2024)\nPablo Fernández Vila\nDirector xeral de Planificación Enerxética e Minas\nANEXO I\nDereitos mineiros declarados caducados\nProvincia da Coruña\nTipo\nDereito\nNúmero\nNome\nRecurso\nSuperficie\nTermo\nMunicipal\nPI\n6808\nSan Martín\nSección C\n141 CM\nVimianzo, Muxía, Dumbría, Camariñas\nCE\n6159\nBibi y John\nWolfram, Estaño, Caolín\n4500 P\nVimianzo, Muxía, Dumbría\nPI\n6705.4.1.2\nFrades Fracción 4ª segregación 2ª\nArxila\n14 CM\nMesía\nPI\n6705.4.1.1\nFrades Fracción 4ª segregación 1ª\nArxila\n10 CM\nMesía\nPI\n6705.4\nFrades Fracción 4ª\nCuarzo, Sección C\n22 CM\nMesía, Frades\nPI\n6705.3\nFrades Fracción 3ª\nCuarzo, Sección C\n24 CM\nMesía, Frades\nPI\n6949\nProyecto Barreiro\nSección C, Caolín, Arxila\n2 CM\nMesía\nLenda\nTipo Dereito\nPI\nPermiso de Investigación\nCE\nConcesión de Explotación\nSuperficie\nP\nPertenzas\nCM\nCuadrículas Mineiras\nANEXO II\nBases del concurso público\nPrimeira. Solicitudes\n1.1. Este concurso abrangue os terreos correspondentes aos dereitos mineiros declarados caducados, que se detallan no anexo I da convocatoria con expresión do tipo de dereito, número, nome, recurso, superficie e termos municipais afectados, correspondentes á provincia da Coruña.\nOs datos relativos á situación e delimitación xeográfica da superficie correspondente aos dereitos caducados, atópanse ao dispor das persoas interesadas a través da ligazón web https://concursosdereitosmineiros.xunta.gal/. Non obstante, a información oficial relativa ao concurso será a que consta no Servizo de Enerxía e Minas do Departamento Territorial da Consellería de Economía e Industria na Coruña, e poderá ser consultada polas persoas interesadas durante o horario de atención ao público do dito servizo.\n1.2. Poderán presentar solicitudes a este concurso as persoas físicas ou xurídicas, españolas ou estranxeiras, que teñan plena capacidade de obrar e que non teñan incorrido en ningunha prohibición de contratar contemplada na Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro de 2014; sen prexuízo do disposto nestas bases.\nConsonte ao establecido no artigo 35.1 da Lei 3/2008, do 23 de maio, de ordenación da minaría de Galicia, se a declaración de caducidade dun dereito obxecto de concurso se debera ao incumprimento das obrigas legais ou das condicións establecidas no título de outorgamento por parte da persoa explotadora ou da persoa titular do dereito, estas non poderán participar no concurso respecto do dito dereito.\n1.3. As solicitudes de participación no concurso dirixiranse ao Departamento Territorial da Consellería de Economía e Industria na Coruña, e axustaranse ao modelo normalizado que se inclúe no anexo V desta orde.\nCoa solicitude acompañaranse dous sobres («Sobre 1» e «Sobre 2»), que incluirán a documentación que máis adiante se especifica, de conformidade co exixido no artigo 35.2 da Lei 3/2008, do 23 de maio, de ordenación da minaría de Galicia e no artigo 72.1 do Real decreto 2857/1978, do 25 de agosto.\nToda a documentación que debe achegarse no presente concurso presentarase en lingua galega ou castelá.\n1.4. No denominado «Sobre 1», incluirase a seguinte documentación:\na) Documentación acreditativa da capacidade xurídica e de obrar da persoa solicitante, da representación e de que non concorre ningunha das prohibicións para contratar co sector público.\na.1. Para acreditar a capacidade xurídica e de obrar presentarase a seguinte documentación:\n– No caso de persoas físicas, e só no suposto de oposición á súa consulta, copia compulsada do documento nacional de identidade (DNI) ou documento que regulamentariamente o substitúa, e copia compulsada do número de identificación fiscal (NIF) se non figura no DNI.\nConsultarase automaticamente o documento nacional de identidade (DNI). No caso de que as persoas solicitantes se opoñan a esta consulta, deberán indicalo no cadro correspondente habilitado no formulario de solicitude e achegar a documentación referida no parágrafo anterior.\n– No suposto de persoas xurídicas, copia compulsada da escritura ou documento de constitución e de modificación, no seu caso, dos estatutos ou do acto fundacional, nos que consten as normas polas cales se regula a súa actividade, debidamente inscritos, se é o caso, no rexistro público correspondente segundo o tipo de persoa xurídica de que se trate.\n– No caso de empresas estranxeiras, declaración expresa de someterse á xurisdición dos xulgados e tribunais españois de calquera orde, para todas as incidencias que de modo directo ou indirecto puideran xurdir do concurso, con renuncia, no seu caso, ao foro xurisdicional estranxeiro que puidera corresponder á persoa solicitante.\nToda a documentación deberá presentarse traducida de forma oficial ao castelán ou ao galego, de acordo co disposto no artigo 23 do Regulamento xeral da Lei de contratos das Administracións Públicas, aprobado polo Real Decreto 1098/2001, do 12 de outubro.\nA capacidade de obrar dos empresarios non españois que sexan nacionais de Estados membros da Unión Europea ou de Estados signatarios do Acordo sobre o Espazo Económico Europeo, acreditarase pola súa inscrición nos Rexistros ou presentación das certificacións que se indican no Anexo I do citado Regulamento xeral da Lei de Contratos das Administracións Públicas.\nA capacidade de obrar das empresas estranxeiras non comprendidas no apartado anterior acreditarase mediante informe expedido pola Misión Diplomática Permanente ou Oficina Consular de España do lugar do domicilio da empresa, no que se faga constar, previa acreditación pola empresa, que figuran inscritas no Rexistro local profesional, comercial ou análogo ou, no seu defecto, que actúan con habitualidade no tráfico local no ámbito das actividades comprendidas no obxecto deste concurso. Estas empresas deberán, ademais, achegar informe de reciprocidade expedido pola Misión Diplomática Permanente do lugar do domicilio da empresa.\na.2. Para acreditar a representación presentaranse os seguintes documentos:\n– Os que comparezan e asinen a solicitude no nome doutro deberán presentar copia compulsada do DNI do apoderado, ou documento que regulamentariamente o substitúa, só no caso de opoñerse á súa consulta.\nConsultaranse automaticamente os documento nacionais de identidade (DNI). No caso de que as persoas solicitantes se opoñan a esta consulta, deberán indicalo no cadro correspondente habilitado no formulario de solicitude e achegar a documentación referida.\n– Se o solicitante for unha persoa física, achegarase copia auténtica, e debidamente bastanteada por un/ha letrado/a da Asesoría Xurídica da Xunta de Galicia, da escritura do poder notarial.\n– Se o solicitante for unha persoa xurídica, achegarase copia auténtica da escritura de constitución e modificación, de ser o caso, inscritas no rexistro público correspondente. Coa finalidade de xustificar adecuadamente a representación achegarase o correspondente documento en que conste que o poder é declarado bastante por un/ha letrado/a da Asesoría Xurídica da Xunta de Galicia outorgado ao seu favor.\na.3. Para acreditar que non concorre ningunha das prohibicións para contratar co sector público, consonte exixen o artigo 35.2 da Lei 3/2008, do 23 de maio, de ordenación da minería de Galicia e o artigo 94 da Lei 33/2003, do 3 de novembro, do Patrimonio das Administracións Públicas, presentarase a seguinte documentación:\n– Declaración responsable de que na persoa natural ou xurídica solicitante non concorre ningunha prohibición de contratar das previstas na Lei de contratos do sector público.\n– Documentación acreditativa de estar ao corrente das obrigas tanto coa Axencia Estatal de Administración Tributaria como cos órganos da Administración Tributaria da Comunidade Autónoma de Galicia, e coa Tesourería Xeral da Seguridade Social, só no caso de opoñerse a que a Administración proceda á súa comprobación informática ou telemática.\nConsultaranse automaticamente os datos aos que se refire o apartado anterior. No caso de que as persoas solicitantes se opoñan a esta consulta, deberán indicalo no cadro correspondente habilitado no formulario de solicitude e achegar os documentos correspondentes.\nb) Comprobante da fianza provisoria, que consistirá no 10 % da taxa correspondente ás solicitudes de dereitos mineiros establecida na Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, que se indica no anexo IV da orde pola que se convoca o concurso.\n1.5. O «Sobre 2», relativo á documentación técnica e económica xustificativa, conterá a seguinte documentación:\na) A designación do terreo que se pretende, que poderá estar referida ben para unha cuadrícula mineira ou para cuadrículas mineiras agrupadas sen solución de continuidade, referidas ao meridiano de Greenwich (Sistema Xeodésico ETRS89), formulándose unha solicitude independente para cada un dos dereitos mineiros que se pretendan.\nA solicitude poderá abranguer a totalidade do terreo correspondente a un dereito mineiro caducado incluído no anexo I ou unha parte do mesmo.\nTanto para os dereitos definidos en pertenzas mineiras como para os outorgados en cuadrículas mineiras a través de sistemas de referencia anteriores, poderase formular a solicitude sobre un ou varios dereitos obxecto do concurso así como sobre terreos francos adxacentes, cando sexa preciso para formar cuadrículas mineiras conforme ao sistema de referencia xeodésico ETRS89, sempre que os terreos necesarios para conformar unha cuadricula mineira non estean ocupados en parte por ningún dereito mineiro vixente da sección C).\nb) Os documentos requiridos para as solicitudes de dereitos mineiros, consonte ao disposto no artigo 18 da Lei 3/2008, do 23 de maio, de ordenación da minaría de Galicia:\nb.1. Memoria que comprenda o proxecto de investigación, asinado por persoa técnica competente, indicando o mineral ou minerais a investigar co período de vixencia.\nb.2. Documentación acreditativa dos requisitos de viabilidade e solvencia económica e técnica, de conformidade co sinalado no dito artigo 18 da Lei 3/2008, do 23 de maio, polos medios nel previstos. Sen prexuízo de que o cumprimento de determinados parámetros de solvencia ou viabilidade podan ser obxecto de valoración de acordo cos criterios establecidos no Anexo III, a análise específica do cumprimento de ditos requisitos será efectuada, no seu caso, no procedemento de outorgamento do dereito correspondente.\nb.3. Calendario de execución e orzamento do investimento a efectuar.\nb.4. No caso dos dereitos mineiros sometidos á avaliación ambiental, o correspondente documento ambiental de conformidade co establecido na lexislación vixente.\nb.5. Un plan de seguridade e saúde laboral.\nb.6. Un plan de restauración do espazo afectado polas actividades mineiras.\nb.7. Planos.\nb.8. Anexos.\nb.9. De ser o caso, a documentación exixida pola normativa sectorial correspondente a eventuais autorizacións necesarias doutras administracións públicas.\nb.10. Certificado municipal sobre a situación urbanística do lugar onde se pretende levar a cabo a actividade mineira.\nb.11. Calquera outra documentación e información acreditativa do cumprimento de requisitos establecidos na lexislación sectorial aplicable.\nb.12. De acordo co esixido no artigo 18.3 da Lei 3/2008, do 23 de maio, de ordenación da minaría de Galicia, deberán determinarse e indicarse expresamente os datos que, a xuízo da persoa solicitante, gozan de segredo profesional e de propiedade intelectual e industrial, así como os que estén suxeitos a protección de carácter persoal e confidencialidade de acordo coas disposicións vixentes. Para estes efectos presentarase unha copia dos documentos de que se trate cos ditos datos anonimizados ou disociados. De non presentarse esta copia cos datos disociados entenderase que, a xuízo do solicitante, non concorren límites ou excepcións ao dereito de acceso dos contemplados nos artigos 14 e 15 da Lei 19/2013, de 9 de decembro, de transparencia, acceso á información pública e bo goberno.\nDe conformidade co artigo 31 bis do Real decreto Lexislativo 1/1996, de 12 de abril, polo que se aproba o texto refundido da Lei de propiedade intelectual, non será necesaria a autorización do autor cando unha obra se reproduza, distribúa ou comunique publicamente para o correcto desenvolvemento de procedementos administrativos.\nc) Outros documentos acreditativos das vantaxes da proposta e cumprimento dos criterios de valoración recollidos no anexo III.\nd) Unha declaración responsable dos documentos presentados.\nSegunda. Presentación de solicitudes e prazo para a súa formulación\n2.1. As solicitudes formularanse consonte aos requisitos establecidos na base primeira, así como ao disposto no artigo 35 da Lei 3/2008, do 23 de maio, de ordenación da minaría de Galicia, no artigo 53 da Lei 22/1973, do 21 de xullo, de minas, e no artigo 72 do Regulamento xeral para o réxime da minaría do 25 de agosto de 1978. Os preceptos referidos constitúen un réxime especial, de acordo co previsto no artigo 16.8 da Lei 39/2015, de 1 de outubro, do procedemento administrativo común das Administracións Públicas, segundo o cal non se terán por presentados no rexistro aqueles documentos e información cuxo réxime especial estableza outra forma de presentación.\nAs solicitudes e a restante documentación sinalada na base primeira, presentarase obrigatoriamente a través do procedemento dispoñible no Sistema de Licitación Electrónica da Xunta de Galicia (en adiante, SILEX), seguindo as especificacións recollidas no Manual de servizos de licitación electrónica publicado na seguinte ligazón: https://silex.conselleriadefacenda.es/. Durante o prazo de presentación de solicitudes as persoas interesadas poderán dirixirse ao servizo de atención ao usuario habilitado no dito sistema, co obxecto de resolver as dúbidas técnicas e de carácter informático derivadas da presentación da súa solicitude.\nCon carácter previo á presentación da solicitude, as persoas interesadas deberán rexistrarse no SILEX, seguindo as especificacións recollidas no manual referido no parágrafo anterior.\nAs solicitudes axustaranse ao modelo normalizado contido no anexo V e deberán estar asinadas pola persoa interesada ou polo seu representante legalmente facultado para iso, mediante algún dos sistemas de identificación e sinatura electrónica admitidos pola Xunta de Galicia.\nA restante documentación prevista nestas bases, deberá achegarse nun dos formatos admitidos no SILEX e autenticada mediante sinatura electrónica recoñecida.\n2.2. O prazo de presentación será de dous meses contados a partir do día seguinte ao da última publicación desta orde, sexa no\nDiario Oficial de Galicia\nou no\nBoletín Oficial del Estado\n.\nTerceira. Composición da Mesa\n3.1. A apertura e admisión de solicitudes será realizada por unha mesa, que estará formada, de acordo co previsto no artigo 36 da Lei 3/2008, do 23 de maio, de ordenación da minaría de Galicia, polas seguintes persoas:\nA persoa titular do Departamento Territorial da Coruña da Consellería de Economía e Industria ou persoa en quen delegue, que actuará como presidente ou presidenta.\nA persoa titular da Xefatura do Servizo competente en materia de minas do Departamento Territorial da Coruña da Consellería de Economía e Industria; ou o enxeñeiro ou enxeñeira de minas do dito servizo en quen delegue, que actuará como secretario ou secretaria da mesa.\nUn membro da escala de Letrados da Xunta de Galicia.\nA persoa titular da Intervención Delegada do Departamento Territorial da Coruña da Consellería de Economía e Industria ou da delegación territorial ou persoa en quen delegue.\nUnha persoa representante da Dirección Xeral de Planificación Enerxética e Minas, designada pola persoa titular da devandita dirección xeral.\n3.2. En caso de vacante, ausencia, enfermidade ou outra causa legal as persoas integrantes da mesa serán substituídas consonte ao disposto nos artigos 16, 17 e 18 da Lei 16/2010, de 17 de decembro, de organización e funcionamento da Administración xeral e do sector público autonómico de Galicia.\n3.3. Ao finalizar cada reunión da Mesa fixarase a data, hora e lugar da seguinte reunión.\nCuarta. Constitución da Mesa, apertura dos sobres e admisión de solicitudes\n4.1. A Mesa constituirase aos dez días hábiles seguintes ao remate do prazo de presentación de solicitudes. A constitución da mesa terá lugar ás 10:00 dese día na sede do Departamento Territorial da Consellería de Economía e Industria na Coruña; se ben a asistencia ao dito acto por parte das persoas que forman a mesa, poderase realizar mediante videoconferencia ou outros medios electrónicos válidos para estes efectos, consonte o previsto no artigo 21.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nAs persoas que tivesen presentado as solicitudes de participación no concurso e os seus representantes debidamente acreditados, poderán asistir de xeito telemático ao acto de constitución da mesa e de apertura de sobres. A tal efecto, habilitarase unha ferramenta informática que permita amosar o desenvolvemento do dito acto en directo, garantindo o seu seguimento polas persoas interesadas.\n4.2. Constituída a mesa, darase lectura ao anuncio do concurso e procederase ao reconto de solicitudes presentadas, así como a dar coñecemento público do número de proposicións recibidas e do nome das persoas concursantes. A seguir procederase á apertura dos sobres na orde habitual.\nA presentación das solicitudes a través do sistema SILEX garante que estas son remitidas cifradas e fragmentadas. O cifrado das ofertas realizarase contra as claves públicas dos membros da mesa. Para a súa recomposición e descifrado será necesaria a participación, no acto de apertura, de dous membros da mesa establecidos no SILEX cos seus correspondentes certificados de firma electrónica recoñecida.\n4.3. Se a mesa observa a ausencia ou deficiencia da documentación presentada no «Sobre 1», concederá un prazo non superior a tres días hábiles para que a persoa solicitante emende a falta ou achegue os documentos preceptivos. Neste requirimento farase indicación expresa de que, se así non o fixer, terase por desistido da súa petición, logo da correspondente resolución.\nPara estes efectos, notificarase mediante o Sistema de Notificación Electrónica de Galicia - Notifica.gal, dispoñible a través da sede electrónica da Xunta de Galicia (https://sede.xunta.gal).\nNeste suposto, non se procederá á apertura no «Sobre 2» presentados para o mesmo dereito, ata que finalice o trámite de emenda.\nDe non atender o requirimento nos termos nel contidos, procederá a súa exclusión do concurso. En todo caso, as circunstancias relativas á capacidade e ausencia de prohibicións de contratar, así como a constitución da fianza provisoria deberán concorrer na data final de presentación de ofertas, sen prexuízo da súa acreditación documental no trámite de emenda.\n4.4. Polo que respecta á apertura do «Sobre 2», a ausencia ou deficiencia na designación do terreo que se pretende, a falta dalgún dos documentos requiridos para as solicitudes de dereitos mineiros consonte ao establecido nestas bases e segundo o disposto no artigo 18 da Lei 3/2008, do 23 de maio, de ordenación da minaría de Galicia, e a ausencia de indicación do investimento por cuadrícula ou a indicación dunha contía que non acade o mínimo esixido, suporán a inadmisión da solicitude, do que se deixará constancia con indicación da causa.\nQuinta. Interpretación das bases\nSobre as cuestións que puidesen xurdir non contempladas nestas bases, a mesa constituída adoptará as decisións que estime pertinentes, logo da deliberación dos seus membros, deixando constancia na acta que se levante e con indicación da súa deliberación.\nSexta. Valoración das solicitudes e establecemento da orde de prelación\n6.1. O concurso resolverase a favor das propostas máis vantaxosas no seu conxunto, entendendo por tales as que ofrezan as mellores condicións científicas e técnicas así como económicas, sociais, ambientais e xurídicas, tendo en conta os principios de sustentabilidade, responsabilidade e seguridade, e atendendo aos criterios establecidos no artigo 36.2 da Lei 3/2008, do 23 de maio, de ordenación da minaría de Galicia e no artigo 20.3 da Lei 2/2024, do 7 de novembro, de promoción dos beneficios sociais e económicos dos proxectos que utilizan os recursos naturais de Galicia.\nA especificación dos criterios concretos de valoración e selección coa indicación dos parámetros de valoración e o baremo de puntuación correspondente, contéñense no anexo III.\n6.2. A mesa analizará e valorará as ofertas presentadas e realizará unha proposta de resolución do concurso que incluirá, para os casos nos que se presentaran varias solicitudes para o mesmo dereito, a orde de prelación das solicitudes para a súa tramitación.\nAntes de formular a súa proposta, a mesa poderá solicitar cantos informes técnicos considere precisos, co obxecto de verificar que as solicitudes cumpren cos criterios de valoración referidos.\n6.3. Formulada a proposta de resolución, as persoas concursantes cuxas solicitudes resulten propostas para a súa tramitación, deberán achegar a documentación acreditativa de non incorrer nas prohibicións para contratar establecidas na lexislación reguladora dos contratos do sector público, para o que será requirido pola mesa concedéndolle un prazo de 10 días hábiles. Se a documentación non se achegara ou se presentara fóra do prazo concedido, entenderase que a persoa concursante retira a súa oferta procedéndose a requirir a mesma documentación á concursante seguinte, segundo a orde de prelación das ofertas.\nSétima. Resolución do concurso\n7.1. O órgano competente para resolver o concurso é a persoa titular da Consellería de Economía e Industria, consonte ao disposto nos artigos 16 e 36.4 da Lei 3/2008, do 23 de maio, de ordenación da minaría de Galicia; competencia delegada na persoa titular da Dirección Xeral de Planificación Enerxética e Minas, de acordo co artigo 11.3 da Orde do 4 de novembro de 2024 sobre delegación de competencias en diversos órganos.\n7.2. Unha vez realizados os trámites referidos na base sexta, a mesa dará traslado da súa proposta ao órgano competente, que resolverá o concurso.\nA resolución conterá a orde de prelación para a tramitación das solicitudes concorrentes presentadas respecto dun mesmo dereito e declarará que procede a admisión a trámite das solicitudes non concorrentes.\nA súa vez, no contido da resolución advertirase expresamente que a tramitación das solicitudes seleccionadas quedará condicionada a que, no prazo dun mes dende a notificación da dita resolución ás persoas concursantes seleccionadas ou, de ser posterior, dende a notificación do importe que debe ser aboado, se acredite o aboamento dos gastos que lles corresponderan de inserción desta orde de convocatoria e da publicación do resultado do concurso nos diarios oficiais así como da taxa administrativa establecida para a tramitación da solicitude do dereito mineiro.\nDe non se acreditar o aboamento dos gastos indicados no prazo establecido, requirirase á persoa solicitante para que, no prazo de dez días hábiles, emende a falta e acredite o aboamento, coa indicación de que, se non o fixera así, teráselle por desistida da súa solicitude, logo da resolución que se dite nos termos previstos no artigo 21 da Lei 39/2015, do 1 de outubro, do procedemento administrativo común das Administracións públicas, e procederase á tramitación da seguinte solicitude seleccionada consonte a orde de prelación establecida. De non existir máis solicitantes, será de aplicación o establecido na base oitava.\nAsí mesmo, a resolución do concurso declarará rexistrables os terreos obxecto do concurso respecto dos que non se presentara ou non fora admitida ningunha solicitude.\n7.3. O concurso resolverase no prazo máximo de seis meses contados desde o día seguinte á última publicación da convocatoria. Transcorrido o prazo sen que recaese e fose notificada a resolución expresa, as persoas interesadas poderán entender desestimadas as súas solicitudes por silencio administrativo.\n7.4. A resolución poñerá fin á vía administrativa e notificarase a todos os concursantes. O resultado do concurso publicarase no\nDiario Oficial de Galicia\ne no\nBoletín Oficial del Estado\n.\nContra a resolución poderán interpoñerse os seguintes recursos:\n– Recurso potestativo de reposición ante a persoa titular da Consellería de Economía e Industria, no prazo dun mes contado a partir do día seguinte ao da notificación da resolución, se esta for expresa. Se non o fóra poderá interpoñerse en calquera momento a partir do día seguinte a aquel en que, de acordo coa súa normativa específica, se produza o acto presunto.\n– Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do seguinte a aquel en que se poda entender desestimada a solicitude por silencio administrativo.\n7.5. Resolto o concurso e transcorridos os prazos para a interposición dos respectivos recursos sen que estes se interpuxesen, a documentación achegada coas propostas non seleccionadas quedará á disposición dos interesados.\nAs fianzas constituídas polos solicitantes das propostas non seleccionadas no concurso devolveranse nun prazo de 30 días naturais, contando desde a notificación da resolución denegatoria.\nOitava. Ausencia de presentación de solicitudes ou inexistencia de solicitude válidas\nSe despois de realizado o concurso quedasen terreos sen adxudicar, estes serán declarados francos e rexistrables pola persoa titular da Consellería de Economía e Industria. Esa declaración deberase publicar no\nDiario Oficial de Galicia\ne no\nBoletín Oficial del Estado\n, coa indicación de que poderán ser solicitados logo de transcorridos oito días desde a publicación no Boletín Oficial del Estado.\nNovena. Notificacións\n9.1. As notificacións que procederan no desenvolvemento do concurso, practicaranse por medios electrónicos, mediante o Sistema de Notificación Electrónica de Galicia - Notifica.gal dispoñible a través da sede electrónica da Xunta de Galicia (https://sede.xunta.gal).\nEste sistema remitirá ás persoas interesadas avisos da posta a disposición das notificacións á conta de correo electrónico e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n9.2. As notificacións por medios electrónicos entenderanse practicadas no momento no que se produza o acceso ao seu contido. Cando a notificación por medios electrónicos sexa de carácter obrigatorio, ou fose expresamente elixida pola persoa interesada, entenderase rexeitada cando transcorresen dez días naturais desde a posta a disposición da notificación sen que se acceda ao seu contido.\n9.3. Se o envío da notificación electrónica non fose posible por problemas técnicos, o órgano competente practicará a notificación polos medios previstos na normativa reguladora do procedemento administrativo común.\nDécima. Datos de carácter persoal\n10.1. Os datos persoais recadados neste procedemento serán tratados na súa condición de responsable pola Xunta de Galicia –Consellería de Economía e Industria- coas finalidades de levar a cabo a tramitación administrativa que se derive da xestión deste procedemento.\n10.2. O tratamento dos datos baséase no cumprimento dunha misión de interese público ou no exercicio de poderes públicos, conforme a normativa recollida nestas bases e nas referencias recollidas en https://www.xunta.gal/informacion-xeral-proteccion-datos.\n10.3. Os datos serán comunicados ás Administracións públicas no exercicio das súas competencias, cando sexa necesario para a tramitación e resolución dos seus procedementos ou para que os cidadáns poidan acceder de forma integral á información relativa a unha materia.\n10.4. A fin de darlle a publicidade exixida ao procedemento, os datos identificativos das persoas solicitantes serán publicados conforme ao descrito nestas bases a través dos distintos medios de comunicación institucionais dos que dispón a Xunta de Galicia como diarios oficiais, páxinas web ou taboleiros de anuncios e, en particular, mediante a publicación do resultado do concurso no\nDiario Oficial de Galicia\ne no\nBoletín Oficial del Estado\nprevista na base sétima.\n10.5. As persoas interesadas poderán acceder, rectificar e suprimir os seus datos, así como exercitar outros dereitos ou retirar o seu consentimento, a través da sede electrónica da Xunta de Galicia ou presencialmente nos lugares e rexistros establecidos na normativa reguladora do procedemento administrativo común, segundo se explicita na información adicional recollida en https:// www. xunta.gal/proteccion - datos - persoais.\nUndécima. Condicións especiais e resolutorias\n11.1. Tan só serán obxecto de admisión solicitudes de permisos de investigación. A investigación comprenderá os traballos e métodos de investigación necesarios e apropiados para a caracterización do recurso e para delimitar e cuantificar o depósito que poda chegar a ser explotado, levando a cabo a súa avaliación e valoración económica mediante o estudo da súa viabilidade no que se contemplen todos os factores xeolóxicos, mineiros, sociais e ambientais que concorran.\n11.2. Os orzamentos dos proxectos incluirán unha táboa resumen, na que se reflectirán as cantidades orzadas para cada concepto en euros.\n11.3. A presentación de solicitudes supón que a persoa ou empresa participante acepta incondicionalmente o contido da convocatoria e das bases anexadas na súa totalidade, sen condición ningunha, e comprométese a levar a cabo os traballos coa intensidade, ritmo e investimentos programadas nas súas ofertas.\n11.4. O cumprimento dos compromisos e requisitos que teñan sido obxecto de valoración haberá de manterse durante a ulterior tramitación do procedemento de outorgamento do dereito mineiro, unha vez admitida a trámite a solicitude por ter sido seleccionada no concurso.\nAsí mesmo, farase constar na resolución de outorgamento do dereito que tales compromisos e requisitos teñen o carácter de condicións ou obrigas inherentes ao dito outorgamento. No caso de que afecten ao outorgamento da concesión de explotación derivada do permiso de investigación, faranse constar tamén na resolución pola que se outorgue dita concesión.\nToda transmisión do dereito implicará a subrogación do novo titular en tales obrigas.\n11.5. A selección para a admisión a trámite como consecuencia da resolución deste concurso así como o ulterior outorgamento do permiso de investigación non eximen da obtención das autorizacións que correspondan a outros órganos, sen que en ningún caso concorra responsabilidade do órgano mineiro no suposto de non obterse.\nAsí mesmo, tampouco cabe responsabilidade como consecuencia de resultar seleccionada unha solicitude na resolución deste concurso, no suposto de que non chegue a obterse o permiso de investigación ou, no seu momento, a concesión derivada daquel, calquera que sexa a causa, incluíndo os condicionados ambientais que puideran, no seu caso, impoñerse ou a incompatibilidade con figuras de protección doutros bens xurídicos ou outros usos preexistentes.\n11.6. Os gastos de inserción desta orde así como os da publicación do resultado do concurso nos diarios oficiais serán rateados entre os solicitantes que resulten seleccionados, atendendo á superficie obxecto da solicitude.\nANEXO III\nCriterios de valoración e selección\nA valoración, prelación e selección das solicitudes presentadas realizarase consonte os criterios de valoración e selección e os baremos de puntuación que a continuación se describen, sobre un total de 100 puntos.\nEn ningún caso poderán valorarse aquelas medidas ou accións cuxo cumprimento veña imposto pola lei.\nOs extremos e datos obxecto de valoración haberán de detallarse e/ou xustificarse adecuadamente. En caso contrario, non serán tidos en conta pola mesa, facéndoo constar. Todas as declaracións, compromisos ou certificados que se presenten para a acreditación de criterios de valoración deberán estar asinados por quen represente legalmente á persoa solicitante.\nA) Calidade científica e técnica do proxecto e garantías da súa viabilidade: máximo 40 puntos.\nCriterio de valoración\nParámetros/Elementos de valoración\nBaremo\n(puntos)\nPuntuación máxima\nExecución de sondaxes\nCoñecemento previo do recurso\nSe permite prescindir totalmente da execución de sondaxes.\n4\nRealización de sondaxes con recuperación de testemuña.\n(Presuposto por cuadricula da oferta para este concepto/Presuposto por cuadrícula para este concepto maior de entre as ofertas)x4\nEspazo temporal máximo\nRedución do prazo de investigación sobre o máximo de tres anos previstos na normativa.\nPor cada 3 meses completos de redución do prazo de investigación máximo : 1 punto\n5\nEnsaios\nDispón de laboratorio propio de caracterización química e petrográfica.\nNo Estado\n1\nNa Comunidade Autónoma\n1\nNa mesma provincia\n2\nLaboratorio de contraste acreditado.\nDispón dun contrato cun laboratorio de contraste acreditado.\n2\nModelización final do recurso\nDefinición do produto\nConvenio de colaboración con centros tecnolóxicos para a definición do produto vendible.\n2\nColaboración con centros académicos nos que se empreguen técnicas avanzadas para a modelización do depósito mineral.\nNo Estado\n1\nNa Comunidade Autónoma\n1\nNa mesma provincia\n2\nMaterias primas estratéxicas\nPosta de manifesto de materias primas estratéxicas potencialmente explotables aparelladas ao depósito principal.\nListaxe da sección 1, Anexo I do Regulamento (UE) 2024/1252 do Parlamento Europeo e do Consello de 11 de abril de 2024 polo que se establece un marco para garantir un subministro seguro e sostible de materias primas fundamentais e polo que se modifican os Regulamentos (UE) nº 168/2013, (UE) 2018/858, (UE) 2018/1724 e (UE) 2019/1020).\n2\nRacionalización e ordenación mineira\nContinuidade do recurso\nA persoa solicitante é titular dunha concesión de explotación para o mesmo recurso en cuadriculas adxacentes.\n5\nA persoa solicitante posúe instalacións próximas.\nNo Estado\n1\nNa Comunidade Autónoma\n1\nNa mesma provincia\n2\nExperiencia\nNúmero de dereitos mineiros relacionados co recurso ou recursos que se pretende investigar dos que foi ou é titular nos últimos 10 anos.\nConcesións de explotación: 2 puntos por cada concesión\n4\nPermisos de investigación: 1 punto por cada permiso\n2\nFinanciamento\nRecursos propios\n30% do investimento total: 0 puntos.\n70% ou máis: 2 puntos.\nOfertas intermedias: proporcionalmente.\n2\nB) Calidade ambiental do proxecto, calidade social e ética do proxecto e impacto socioeconómico: máximo 55 puntos.\nCriterio de valoración\nParámetros/Elementos de valoración\nBaremo\n(puntos)\nPuntuación máxima\nColaboración con entidades ambientais especializadas ou centros de investigación para o control dos impactos ambientais e socias do proxecto ou para a execución do plan de restauración\nProtocolo ou compromiso subscrito coa entidade ou centro, no que se detalle o obxecto da colaboración.\nCompromiso subscrito: 6 puntos\n6\nInvestimento por cuadrícula en gastos medioambientais.\nInclúe:\n- O orzamento de restauración (incluíndo a restauración durante a investigación de zonas degradadas por actividade anterior)\n- Partidas destinadas a protección e control medioambiental relativas á execución do proxecto\nPresentarase un anexo ao proxecto coas partidas desagregadas.\nMellor oferta: (Presuposto por cuadrícula da oferta para este concepto/Presuposto por cuadrícula para este concepto maior de entre as ofertas)x9\nMenos do 5% do investimento total por cuadrícula: 0 puntos\n9\nIncorporación da variable de xénero\nMulleres en postos directivos\n(administradoras, xerentes, directoras executivas, directora facultativa do proxecto)\nQue a persoa responsable da xestión da empresa sexa unha muller\n1 punto\n5\nQue máis do 45% do órgano de administración da empresa sexan mulleres\n1 punto\nQue a persoa responsable da dirección do proxecto sexa unha muller\n1 punto\nTer definido un Plan de igualdade no suposto de non ser obrigatorio\n1 punto\nAccións de capacitación en materia de igualdade previstas no marco do desenvolvemento do proxecto\nPoden estar contempladas no proxecto ou presentarse un compromiso cun esbozo do programa para cada acción\n1 acción: 0,5 puntos\n2 accións ou máis: 1 punto\nRelacións coa comunidade\nMecanismos de diálogo e solución de conflitos coas comunidades locais:\nPunto/servizo de atención aos cidadáns\nIdentificación dunha persoa ou posto dentro da empresa que actúe como interlocutor coa comunidade, atenda as queixas dos cidadáns e busque solucións dialogadas. Indicación da forma de contacto.\nCompromiso de implantación con identificación da persoa ou do posto e forma de contacto:\n2 puntos\n4\nMecanismos de transparencia e acceso dos cidadáns á información:\nPunto/servizo de información\nIdentificación dunha persoa ou posto dentro da empresa encargada de subministrar información aos cidadáns, especialmente sobre as repercusións ambientais da actividade mineira. Indicación da forma de contacto.\nCompromiso de implantación con identificación da persoa ou do posto e forma de contacto:\n2 puntos\nIntegración laboral das persoas con discapacidade\nNúmero de persoas con discapacidade adscritas ao proxecto.\nSe a empresa ten 50 ou máis traballadores/as só será de aplicación se se supera o límite legal do 2%\n1 punto por cada traballador/a con discapacidade\n3\nSaúde laboral e prevención de riscos laborais\nCertificación do Sistema Integrado de Xestión (SIG) da Saúde e Seguridade Ocupacional (SySO) - OHSAS 18000 ou similar\n2 puntos\n2\nProtección e posta en valor do patrimonio natural ou histórico-cultural local localizado nas cuadrículas solicitadas.\nInvestimento en patrimonio natural ou histórico-cultural por cuadrícula.\nMellor oferta: (Orzamento por cuadricula da oferta para este concepto/Orzamento por cuadrícula para este concepto maior de entre as ofertas)x6\nMenos do 5% do investimento total por cuadrícula: 0 puntos\n6\nResponsabilidade corporativa:\nCertificación de sistema de xestión da responsabilidade social ISO 26000 ou similar\n2 puntos\n2\nÉtica empresarial e contribución ao desenvolve-mento sostible\nDispoñer da certificación de Sistemas de Xestión Mineira Sostible (AENOR):\nUNE 22470:2015 e UNE 22480:2015 ou similar\n3 puntos\n6\nDispoñer dun selo de garantía ou certificado que asegure que os produtos utilizados proceden de condicións de traballo dignas e mercados a un prezo xusto que apoia o desenvolvemento sostible\n1 punto\nConflict free\nmáximo: 1 punto\nCompromiso de non comercializar nin participar na cadea de subministración de minerais de conflito, no marco do desenvolvemento do proxecto\n1 punto\nTer adoptados protocolos internacionais nesta materia (por exemplo a Guía de Debida Dilixencia da OCDE para cadeas de subministración responsable de minerais)\n1 punto\nImpacto socioeconómico do proxecto\nPeche da cadea de valor.\nCompromiso de implantación dun plan industrial para o peche da cadea de valor sobre o recurso ou recursos que se poñan de manifesto, con carácter vinculante á solicitude de pase a concesión de explotación.\n6\nCreación de emprego\nCompromiso de creación e mantemento de novo emprego con carácter indefinido e xornada competa, con carácter vinculante á solicitude de pase a concesión de explotación.\nPresuposto da oferta para este concepto/Presuposto para este concepto maior de entre as ofertas)x6\n6\nC) Condicións xurídicas: máximo 5 puntos.\nCriterio de valoración\nParámetros/Elementos de valoración\nBaremo\n(puntos)\nPuntuación máxima\nAcreditación da dispoñibilidade da totalidade dos terreos\n4 puntos\n5\nCertificacións, protocolos, guías de boas prácticas ou documentos de política de empresa que incidan na xestión eficiente dos recursos, subscritos pola empresa e aplicables ao desenvolvemento do proxecto\nQue non foran obxecto de valoración noutro apartado anterior.\n1 punto\nA puntuación resultante do baremo determinarase sempre con dous decimais. De ser preciso, realizarase o redondeo á cifra máis baixa cando o terceiro decimal sexa inferior a cinco e, á cifra máis alta, cando o terceiro decimal sexa igual ou superior a cinco.\nEn caso de igualdade de puntuación de distintas ofertas sobre terreos comprendidos por cuadrículas mineiras coincidentes total ou parcialmente, primará a de maior puntuación obtida nos puntos B, A e C por esta orde.\nSe nos últimos 5 anos foi declarada a caducidade dun dereito mineiro do que fora titular o solicitante por causa de incumprimentos normativos, os puntos acumulados pola valoración anterior reduciranse en 10 puntos.\nANEXO IV\nCálculo da fianza provisoria\n10 % da taxa correspondente ás solicitudes de dereitos mineiros establecida na Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, que se indica a continuación:\nTipo de dereito Mineiro\nImporte da taxa\nPermiso de investigación\n2792,03 € pola primeira cuadrícula e\n119,64 € por cada unha das restantes\nTaxas da Comunidade Autónoma de Galicia para 2025\nCálculo da fianza provisoria\nImporte da fianza provisoria\n10 % da taxa correspondente ás solicitudes de dereitos mineiros establecida na Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia\n279,203 € pola primeira cuadrícula e\n11,964 € por cada unha das restantes"
  },
  {
    "file_id": "AnuncioG0426-271224-0003_gl",
    "doga_id": 11,
    "doga_date": "2025-01-17",
    "url": "https://www.xunta.gal/dog/Publicados/2025/20250117/AnuncioG0426-271224-0003_gl.html",
    "title": "ORDE do 27 de decembro de 2024 pola que se establecen as bases reguladoras das axudas relativas aos compromisos forestais de xestión de servizos ecosistémicos, cofinanciadas polo Fondo Europeo Agrícola de Desenvolvemento Rural (Feader) no marco do Plan estratéxico da política agrícola común de España para o período 2023-2027, e se convocan para o ano 2025 (código de procedemento MR670E).",
    "content": "O Regulamento (UE) 2021/2115, do Parlamento Europeo e do Consello, do 2 de decembro de 2021, polo que se establecen normas en relación coa axuda aos plans estratéxicos que deben elaborar os Estados membros no marco da política agrícola común (plans estratéxicos da PAC), financiada con cargo ao Fondo Europeo Agrícola de Garantía (Feaga) e ao Fondo Europeo Agrícola de Desenvolvemento Rural (Feader), e polo que se derrogan os regulamentos (UE) nº 1305/2013 e (UE) nº 1307/2013, establece o marco das axudas comunitarias ao desenvolvemento rural.\nO Plan estratéxico da política agrícola común de España para o período 2023- 2027, aprobado pola Decisión de execución da Comisión Europea C(2022) 6017 final, do 31 de agosto de 2022, e modificado pola Decisión de execución da Comisión Europea C(2023) 5746 final, do 30 de agosto de 2023, e C(2024) 6133 final, do 30 de agosto de 2024, recolle no seu número 5.3, Intervencións sobre o desenvolvemento rural, a intervención 6502.1 «Compromisos forestais de xestión».\nO artigo 70 do Regulamento (UE) 2021/2115, do Parlamento Europeo e do Consello, do 2 de decembro de 2021, establece que os Estados membros incluirán compromisos ambientais, climáticos e outros compromisos de xestión entre as intervencións do seus plans estratéxicos da PAC. Os ditos compromisos poderán dar lugar a pagamentos ás entidades beneficiarias sempre que os compromisos de xestión se consideren beneficiosos para alcanzar un ou varios dos obxectivos específicos que menciona o artigo 6, entre os cales se atopan:\n– Contribuír á adaptación ao cambio climático e á súa mitigación, tamén mediante a redución das emisións de gases de efecto invernadoiro e mellorando a captura de carbono, así como promover a enerxía sustentable.\n– Promover o desenvolvemento sustentable e a xestión eficiente dos recursos naturais como a auga, o chan e o aire, incluíndo a redución da dependencia química.\n– Contribuír a deter e reverter a perda de biodiversidade, potenciar os servizos relacionados cos ecosistemas e conservar os hábitats e as paisaxes.\nAs axudas aos compromisos para xestión de terreos forestais fomentan determinadas prácticas voluntarias de xestión que contribúen á conservación e estabilidade dos montes, de maneira que poidan seguir prestando servizos ecosistémicos tales como captura e almacenamento de carbono, regulación hidrolóxica, cantidade e calidade da subministración de auga, servizos culturais e de recreo, protección de solos, conservación da biodiversidade, incluíndo os hábitats, e mantemento da paisaxe.\nOs montes son capaces de proporcionar múltiples bens e servizos de modo simultáneo pois teñen un carácter protector (solo e auga), desempeñan funcións ecolóxicas e prestan servizos ecosistémicos e ambientais esenciais para a vida silvestre e humana, á vez que desempeñan funcións sociais, económicas e produtivas que poden proporcionar servizos e beneficios socioeconómicos, procurando actividades produtivas, que xeran emprego inducido e cumprindo o seu rol ancestral como provedores de materias primas procedentes de recursos naturais renovables, sen prexuízo da prestación dos seus servizos ambientais e sociais.\nA intervención 6502.1 «Compromisos forestais de xestión» encádrase nas axudas ao desenvolvemento rural suxeitas ao Sistema integrado de xestión e control (SIXC) o que implica que a xestión do pagamento se realiza a través da solicitude única da PAC de cada ano, de acordo coa orde anual que regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control.\nEsta iniciativa está aliñada coa primeira revisión do Plan forestal de Galicia 2021-2040 (en diante, 1ª revisión do PFG), cara á neutralidade carbónica, aprobado polo Decreto 140/2021, do 30 de setembro, que se estrutura en distintos eixes estratéxicos de intervención para o deseño e a execución da política forestal galega. Así, os compromisos forestais de xestión (intervención 6502.1) encaixan na medida I.1.5 «Medidas de fomento da multifuncionalidade e doutros valores do monte» e na medida VI.2.2 «Promoción da certificación forestal dos montes galegos».\nEstas axudas ampáranse no Regulamento (UE) 2022/2472, da Comisión, do 14 de decembro de 2022, polo que se declaran determinadas categorías de axuda nos sectores agrícola e forestal e en zonas rurais compatibles co mercado interior en aplicación dos artigos 107 e 108 do Tratado de funcionamento da Unión Europea (DOUE L 327/1, 21.12.2022), no seu artigo 46 «axudas destinadas a servizos silvoambientais e climáticos e á conservación dos bosques», que foron comunicadas polo Estado á Comisión Europea co número de axuda SA.116243.\nEn consecuencia, de conformidade co previsto no artigo 30.1.3 do Estatuto de autonomía de Galicia, e en uso das facultades que confiren os artigos 7 e 14 da Lei 9/2007, do 13 de xuño, de subvencións de Galicia, e de acordo co disposto na Lei 1/1983, do 22 de febreiro, de normas reguladoras da Xunta e da súa Presidencia, e demais normativa concorrente,\nDISPOÑO:\nArtigo 1.\nObxecto e finalidade\n1. Esta orde ten por obxecto establecer as bases reguladoras das axudas relativas aos compromisos forestais de xestión de servizos ecosistémicos, en réxime de concorrencia non competitiva, e se convocan para o ano 2025 (código de procedemento MR670E).\nA finalidade de esta orde é conceder no ano 2025 unha axuda consiste nun pagamento anual, durante un quinquenio (anos 2025, 2026, 2027, 2028 e 2029), dunha prima sobre a base dos custos adicionais incorridos e do lucro cesante resultante dos compromisos forestais de xestión de servizos ecosistémicos.\n2. Esta orde encádrase na Intervención 6502.1–Compromisos forestais de xestión-Subintervención 65021_05_06–Certificación de servizos ecosistémicos, contidas no Plan estratéxico da política agraria común de España 2023-2027 (PEPAC) e cofinanciadas co Fondo Europeo Agrícola de Desenvolvemento Rural (Feader).\nArtigo 2.\nÁmbito de aplicación\n1. Esta orde será de aplicación aos montes ou terreos forestais, segundo a definición do artigo 2 da Lei 7/2012, do 28 de xuño, de montes de Galicia (en diante, terreo), do territorio da Comunidade Autónoma de Galicia que teñan ou estean en condición de obter un certificado de servizos ecosistémicos expedido por algún sistema de certificación forestal recoñecido e validado polos mercados nacionais e internacionais. As declaracións de servizos do ecosistema poderán ser: conservación da biodiversidade (SE1), servizos das bacías hidrográficas (SE2), conservación do solo (SE3) ou servizos recreativos (SE4).\n2. Quedan excluídos do ámbito de aplicación:\na) Os bosques ou outras superficies forestais que sexan propiedade da Administración central ou autonómica.\nb) Os bosques que pertenzan a empresas públicas.\nc) Os bosques propiedade de persoas xurídicas, cando polo menos o 50 % do seu capital pertenza a algunha das institucións anteriormente citadas.\nArtigo 3.\nEntidades beneficiarias\n1. Serán entidades beneficiarias as entidades locais, as comunidades de montes veciñais en man común, as agrupacións forestais de xestión conxunta inscritas no correspondente rexistro e os montes de varas, abertais, de voces, de vocerío ou de fabeo.\n2. As entidades beneficiarias deben cumprir coas obrigas establecidas no artigo 11 da Lei 9/2007, do 13 de xuño, de subvencións de Galicia, e non estar incursas en ningunha clase de inhabilitación de axudas previstas no seu artigo 10. Ademais, non deben estar incursas en ningunha das circunstancias previstas no artigo 13 da Lei 38/2003, do 17 de novembro, xeral de subvencións.\n3. As comunidades de montes veciñais en man común (en diante, CMVMC) para poder acceder a estas axudas deberán estar legalmente constituídas e regulamentariamente inscritas no Rexistro Provincial de CMVMC, de acordo co disposto no artigo 57 do Decreto 260/1992, do 4 de setembro, polo que se aproba o Regulamento para a execución da Lei 13/1989, do 10 de outubro, de montes veciñais en man común, e cumprir co disposto no artigo 125 da Lei 7/2012, do 28 de xuño, de montes de Galicia, e no Decreto 23/2016, do 25 de febreiro, polo que se regula o reinvestimento dos ingresos obtidos polas CMVMC en actuacións de mellora e protección forestal, como moi tarde, o día en que remate o prazo de presentación da solicitude da axuda.\n4. As agrupacións forestais de xestión conxunta deberán estar inscritas, con data límite do día en que remate o prazo de presentación da solicitude de axuda, no Rexistro de Agrupacións Forestais de Xestión Conxunta, regulado na Orde do 26 de abril de 2022 pola que se desenvolve a tramitación electrónica das solicitudes para o recoñecemento como agrupación forestal de xestión conxunta e como persoa silvicultora activa.\n5. Os montes de varas, abertais, de voces, de vocerío ou de fabeo deben cumprir co estipulado no artigo 126 da Lei 7/2012, do 28 de xuño, de montes de Galicia, e no Decreto 16/2024, do 18 de xaneiro, polo que se regula o réxime xurídico e o rexistro de montes de varas, abertais, de voces, de vocerío ou de fabeo.\n6. Non poderán ser persoas beneficiarias as empresas en crise ou as que teñan unha orde de recuperación pendente tras unha decisión da Comisión que declarase unha axuda ilegal e incompatible co mercado interior.\nArtigo 4.\nCompromisos forestais de xestión dos servizos ecosistémicos certificados\n1. A entidade beneficiaria asume os seguintes compromisos:\n– Adhesión voluntaria a sistemas de certificación de xestión forestal sustentable con certificación de servizos ecosistémicos non remunerado polo mercado, por calquera dos sistemas acreditados.\n– Realizar as prácticas de xestión sustentable exixidas polo sistema de certificación.\n2. A adhesión aos compromisos de servizos ecosistémicos por parte das entidades beneficiarias implicará o cumprimento das seguintes obrigas:\n– Manter o certificado de servizos ecosistémicos un mínimo de 5 anualidades (durante as seguintes anualidades: 2025-2029) e será motivo de reintegro do importe total da prima segundo o establecido no artigo 15.\n– Realizar as tarefas e prácticas de xestión sustentable necesarias para conservar o certificado de servizos ecosistémicos e indicados polo sistema de certificación.\n– Informar a Dirección Xeral de Planificación e Ordenación Forestal de calquera cambio na certificación de servizos ecosistémicos.\n3. A superficie mínima de adhesión voluntaria a sistemas de certificación de xestión forestal sustentable con certificación de servizos ecosistémicos non remunerado polo mercado será de unha (1) hectárea.\nArtigo 5.\nImporte da axuda\n1. O importe da axuda ao compromiso de servizos ecosistémicos será a suma resultante de:\n• As primeiras 10 hectáreas de terreo co certificado de servizos ecosistémicos asígnaselle unha axuda de 167,42 euros.\n• As restantes hectáreas de terreo co certificado de servizos ecosistémicos asígnaselle unha axuda de 129,92 euros.\n2. O importe da axuda por entidade beneficiaria ten un límite de 15.000 euros.\nArtigo 6.\nCondicións técnicas xerais\n1. Nos terreos adheridos a sistemas de certificación de xestión forestal sustentable con certificación de servizos ecosistémicos deberase cumprir, en todo caso, o disposto na Lei 7/2012, do 28 de xuño, de montes de Galicia; na Lei 3/2007, do 9 de abril, de prevención e defensa contra os incendios forestais de Galicia; os artigos 12 número 1.e), 15 números 2 ao 8 e 17 do Decreto 105/2006, do 22 de xuño, que regula as medidas relativas á prevención de incendios forestais, á protección dos asentamentos no medio rural e á regulación de aproveitamentos e repoboacións forestais, e na Orde do 31 de xullo de 2007 pola que se establecen os criterios para a xestión da biomasa vexetal, e na Lei 11/2021, do 14 de maio, de recuperación da terra agraria de Galicia.\n2. No caso de existiren valores singulares de tipo xeolóxico, edáfico, botánico, faunístico, histórico e paisaxístico a entidade beneficiaria debe proceder segundo a lexislación sectorial aplicable.\n3. Os terreos adheridos a sistemas de certificación de xestión forestal sustentable con certificación de servizos ecosistémicos, antes do remate do prazo de presentación da solicitude da axuda convocada, deberán contar cun instrumento de ordenación ou xestión forestal inscrito no Rexistro de Montes Ordenados, ou deberán estar adheridos aos modelos silvícolas consonte o establecido no Decreto 52/2014, do 16 de abril, polo que se regulan as instrucións xerais de ordenación e de xestión de montes de Galicia (procedemento MR627D), e na Orde do 19 de maio de 2014 pola que se establecen os modelos silvícolas ou de xestión forestal orientativos e referentes de boas prácticas forestais para os distritos forestais de Galicia, así como na súa modificación mediante a Orde do 9 de febreiro de 2021 pola que se modifica o anexo I da antedita orde.\n4. O sistema de identificación das parcelas para as que se solicita e concede o compromiso de mantemento é o SIXPAC segundo o establecido no artigo 68 do Regulamento (UE) 2021/2116 do Parlamento Europeo e do Consello, do 2 de decembro de 2021.\nArtigo 7.\nSolicitudes\n1. As solicitudes presentaranse obrigatoriamente por medios electrónicos a través do formulario normalizado dispoñible (anexo I) na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das entidades interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. A entidade interesada deberá presentar unha solicitude, dirixida ao Departamento Territorial da Consellería do Medio Rural da provincia onde radique o terreo obxecto de compromiso, axustada ao modelo normalizado que se inclúe como anexo I (solicitude), que irá acompañada dos documentos que se especifican no artigo 8.\n3. O prazo para a presentación das solicitudes será dun mes desde o día seguinte ao da publicación desta orde no\nDiario Oficial de Galicia\n.\nArtigo 8.\nDocumentación complementaria\n1. As entidades interesadas deberán achegar coa solicitude (anexo I) a seguinte documentación:\na) Documentación que acredite, por calquera medio válido en dereito, a representación coa que actúa a persoa que asina a solicitude.\nb) Acreditación da dispoñibilidade dos terreos, que se adhiren aos compromisos de servizos ecosistémicos, por calquera documentación xustificativa da propiedade admisible en dereito.\nEn particular, as CMVMC, as organizacións inscritas no Rexistro de Agrupacións Forestais de Xestión Conxunta (incluídas as Sofor) e montes de varas, abertais, de voces, de vocerío ou de fabeo: mediante declaración responsable e de acordo cos datos que figuren no correspondente rexistro administrativo.\nc) Memoria descritiva da certificación de servizos ecosistémicos, asinada dixitalmente pola persoa solicitante ou representante, que conterá como mínimo:\n• Datos da unidade de manexo: nome, localización, tenza legal, etc.\n• Tipo de servizo ecosistémico: as declaracións de servizos do ecosistema poderán ser de conservación da biodiversidade, servizos das bacías hidrográficas, conservación do solo ou servizos recreativos.\n• Superficie forestal que se incluirá na certificación de servizos ecosistémicos: número de hectáreas, relación de referencias Sixpac coa súa superficie.\n• Importe da prima solicitada segundo os importes do artigo 5.\nd) Cartografía: planos sobre mapas oficiais. A planimetría presentarase xeorreferenciada en coordenadas UTM, fuso 29 N, con referencia ao datum ETRS89 (EPSG 25829), e terá que ser achegada en soporte dixital e vectorial (segundo o establecido no anexo IV), no formato shape (arquivos, dbf, shp, shx e prj), obtido a partir dun plano de escala mínima 1:10.000, e preferentemente 1:5.000. Indicarase claramente o ano do Sixpac respecto do cal se toman os datos. Tamén se remitirán os planos en pdf.\ne) Toma de razón dos compromisos e obrigas (anexo II).\nf) Certificado/información da adhesión ao compromiso:\n• As CMVMC: certificado do acordo que autoriza o/a presidente/a da CMVMC a presentar a solicite dos compromisos de mantemento, adoptado en asemblea xeral e asinado polo secretario/a co visto e prace do/da presidente/a.\n• Os montes de varas, abertais, de voces, de vocerío ou de fabeo: certificado do acordo que autoriza a persoa representante da xunta xestora ou da asemblea de copropietarios do monte a presentar a solicite do compromisos de mantemento, tomado en asemblea de copropietarios ou pola xunta xestora.\n• As organizacións inscritas no Rexistro de Agrupacións Forestais de Xestión Conxunta (incluídas as Sofor) presentarán o anexo III (acordo de toma de razón).\n• Entidades locais: certificado do/da secretario/a da entidade local conforme se informou o órgano colexiado de representación (xunta veciñal, xunta de goberno local ou, no seu defecto, pleno, xuntas de mancomunidade...) da solicitude do compromisos de mantemento.\n2. De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa foran presentados anteriormente pola entidade interesada a calquera Administración. Neste caso, a entidade interesada deberá indicar en que momento e ante que órgano administrativo presentou os ditos documentos, que serán solicitados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da entidade interesada. De forma excepcional, se non se puideran obter os citados documentos, poderá solicitarse novamente á entidade interesada a súa achega.\n3. A documentación complementaria deberá presentarse electronicamente. Se algunha das entidades interesadas presenta a documentación complementaria presencialmente, requiriráselle para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\nAs entidades interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola entidade interesada, para o que poderán requirir a exhibición do documento ou da información orixinal.\n4. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n5. No caso de que algún dos documentos que se deben presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 9.\nTrámites administrativos posteriores á presentación de solicitudes\nTodos os trámites administrativos que as entidades interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 10.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) NIF da entidade solicitante.\nb) DNI/NIE da persoa representante (se for o caso).\nc) Estar ao día no pagamento de obrigas coa Seguridade Social a persoa solicitante.\nd) Estar ao día no pagamento de obrigas tributarias coa Axencia Estatal da Administración Tributaria a persoa solicitante.\ne) Estar ao día no pagamento de obrigas coa Administración pública da Comunidade Autónoma de Galicia a persoa solicitante.\nf) Consulta de inhabilitación para obter subvencións e axudas.\ng) Concesións de subvencións e axudas.\n2. No caso de que as entidades interesadas se opoñan á consulta deberán indicalo no recadro correspondente habilitado no anexo I e achegar os documentos. Cando así o exixa a normativa aplicable solicitarase o consentimento expreso da entidade interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás entidades interesadas a presentación dos documentos correspondentes.\nArtigo 11.\nInstrución, resolución e recursos\n1. Os órganos competentes para tramitar esta orde de axudas son a Subdirección Xeral de Recursos Forestais da Dirección Xeral de Planificación e Ordenación Forestal da Consellería do Medio Rural e os servizos de montes dos departamentos territoriais da Consellería do Medio Rural (en diante, servizos provinciais de montes).\n2. O órgano instrutor examinará as solicitudes presentadas e requirirá as entidades solicitantes que, no prazo máximo de dez (10) días hábiles, acheguen a documentación non presentada e, no caso de que as solicitudes conteñan defectos ou omisións, as emenden, conforme se establece no artigo 68 da Lei 39/2015, do 1 de outubro, do procedemento administrativo común das administracións públicas.\nNeste requirimento indicarase ademais que, se non se fixer, se terá a solicitante por desistida da súa petición, logo de notificación nos termos que se recollen no artigo 21 da citada Lei 39/2015, do 1 de outubro, do procedemento administrativo común das administracións públicas.\n3. Unha vez tramitadas as solicitudes, o órgano instrutor proporá a relación de solicitudes que cumpren os requisitos da convocatoria e as que non os cumpren ou non se axustan, indicará a súa causa de incumprimento e remitirá esa información á Subdirección Xeral de Recursos Forestais.\n4. Posteriormente, a persoa titular da Subdirección Xeral de Recursos Forestais formulará a proposta de resolución e finalmente resolverá a persoa titular da Dirección Xeral de Planificación e Ordenación Forestal por delegación da persoa titular da Consellería do Medio Rural.\n5. O prazo máximo para resolver e notificar a resolución á entidade interesada será de tres meses, contados a partir do día seguinte ao da finalización do prazo para a presentación de solicitudes. Este prazo poderase ampliar segundo o indicado no artigo 23 da Lei 39/2015, do 1 de outubro, do procedemento administrativo común das administracións públicas.\nNo caso de non se ditar resolución expresa no prazo indicado, a interesada poderá entender desestimada a súa solicitude, sen prexuízo da obriga legal de resolver expresamente conforme o disposto nos artigos 21 e 25 da mesma lei.\n6. As resolucións ditadas ao abeiro da correspondente orde de convocatoria porán fin á vía administrativa e contra elas poderán interporse os seguintes recursos, sen prexuízo de que os interesados poidan exercer calquera outro que consideren procedente:\na) Recurso potestativo de reposición ante a conselleira do Medio Rural, no prazo dun mes contado a partir do día seguinte ao da notificación da resolución.\nb) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución.\nArtigo 12.\nNotificación\n1. As notificacións de resolucións e actos administrativos, agás as que se refiren no artigo seguinte, practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás entidades interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar que as persoas interesadas cumpran a súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez (10) días naturais desde a posta á disposición da notificación sen que se acceda ao seu contido.\n5. Se o envío da notificación electrónica non fose posible por problemas técnicos practicarase a notificación polos medios previstos na normativa reguladora do procedemento administrativo común.\nArtigo 13.\nPublicación dos actos\n1. As notificacións das resolucións de aprobación e denegación destas axudas realizaranse mediante a publicación no\nDiario Oficial de Galicia\n, de conformidade co establecido no artigo 45 da Lei 39/2015, do 1 de outubro, dos actos administrativos e das correspondentes resolucións deste procedemento. Esta publicación producirá os efectos de notificación.\nNesta publicación especificaranse a data da convocatoria, a entidade beneficiaria, a cantidade concedida e a finalidade da subvención outorgada, así como a indicación das causas da desestimación e expresaranse, ademais, os recursos que contra a resolución procedan, órgano administrativo ou xudicial ante o cal deben presentarse e o prazo para interpoñelos.\n2. Na notificación de concesión da axuda informaranse as entidades beneficiarias que a intervención subvencionada está recollida no marco do Plan estratéxico da política agrícola común de España para o período 2023-2027 e é cofinanciada polo Fondo Europeo Agrícola de Desenvolvemento Rural (Feader).\nArtigo 14.\nSolicitude de pagamento\n1. A solicitude de pagamento presentarase coa solicitude única da PAC de cada ano, de acordo coa orde anual que regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control.\n2. Coa solicitude de pagamento deberá presentarse:\na) Declaración doutras axudas que financien a actividade subvencionada, con indicación do importe e a súa procedencia, en que deberán figurar o número de expediente e a sinatura da entidade solicitante ou representante.\nb) Certificado, expedido polo obstentador do certificado e con data comprendida no período de presentación da solicitude de pagamento, de que os terreos adheridos aos compromisos de servizos ecosistémicos da entidade beneficiaria da prima contan cun certificado de servizos ecosistémicos expedido por algún sistema de certificación forestal recoñecido e validado polos mercados nacionais e internacionais. O certificado recollerá, como mínimo, os seguintes datos: nome da unidade de manexo, tipo de servizo ecosistémico certificado, número de hectáreas certificadas, relación de parcelas Sixpac coa súa superficie, data de vixencia e data de expedición, código de licenza e código de certificado.\nc) Documento de certificación de servizos ecosistémicos (DCSE) validado pola entidade auditora e listaxe de montes do obstentador do certificado.\nArtigo 15.\nReintegro e penalizacións\n1. Procederá o reintegro total ou parcial das axudas concedidas ao abeiro desta orde e dos intereses de demora correspondentes no suposto de incumprimento das condicións establecidas para a súa concesión, dos requisitos establecidos no articulado desta orde e, en xeral, nos casos establecidos na Lei 9/2007, do 13 de xuño, de subvencións de Galicia.\nSen menoscabo do establecido no primeiro parágrafo, as entidades beneficiarias das axudas reguladas nesta orde seralles de aplicación o réxime de reintegro previsto no título II da Lei 9/2007, do 13 de xuño, de subvencións de Galicia.\n2. Procederá a penalización establecida no artigo 18 do Real decreto 147/2023, do 28 de decembro, polo que se establecen as normas para a aplicación de penalizacións nas intervencións recollidas no Plan estratéxico da política agrícola común, e modifícanse varios reais decretos polos que se regulan distintos aspectos relacionados coa aplicación en España da política agrícola común para o período 2023-2027. Non obstante, non se imporán penalizacións nos supostos relacionados no artigo 5 do mencionado real decreto.\nArtigo 16.\nControis\n1. As entidades beneficiarias destas subvencións están obrigadas a someterse ás actuacións de comprobación e control que realice a Consellería do Medio Rural para o seguimento dos compromisos aprobados e ás de control financeiro que correspondan á Intervención Xeral da Comunidade Autónoma, así como ás actuacións de comprobación previstas na lexislación do Tribunal de Contas e do Consello de Contas, así como, de ser o caso, á autoridade de control e aos servizos financeiros da Comisión Europea e do Tribunal de Contas da Unión Europea.\n2. A maiores, ao tratarse de axudas cofinanciadas cos fondos do Feader, deberán someterse aos específicos controis administrativos, sobre o terreo e\na posteriori\n, segundo o recollido no Regulamento de execución (UE) 2022/128 da Comisión, do 21 de decembro de 2021, polo que se establecen disposicións de aplicación do Regulamento (UE) 2021/2116 do Parlamento Europeo e do Consello sobre os organismos pagadores e outros órganos, a xestión financeira, a liquidación de contas, os controis, as garantías e a transparencia, e o Real decreto 1047/2022, do 27 de decembro, polo que se regula o sistema de xestión e control das intervencións do Plan estratéxico e outras axudas da política agrícola común.\n3. Ademais, deberán proporcionar á autoridade de xestión, aos avaliadores designados ou a outros organismos en que a dita autoridade delegue a realización deste tipo de tarefas toda a información necesaria para poder realizar o seguimento e a avaliación do programa, en particular en relación co cumprimento de determinados obxectivos e prioridades, de conformidade co disposto no Regulamento (UE) nº 2021/2115, do 2 de decembro de 2021.\nArtigo 17.\nFinanciamento\n1. As accións previstas nesta orde financiaranse como segue:\nAplicación orzamentaria\n15.03.713B.770.0 2024 00101 (entidades beneficiarias distintas das entidades locais)\nAno\n2025\n2026\n2027\n2028\n2029\nTotal\nConsignación orzamentaria\n100.000\n100.000\n100.000\n100.000\n100.000\n500.000\nAplicación orzamentaria\n15.03.713B.760.0 2024 00101 (só entidades locais)\nAno\n2025\n2026\n2027\n2028\n2029\nTotal\nConsignación orzamentaria\n24.962,60\n24.962,60\n24.962,60\n24.962,60\n24.962,60\n124.813\n2. Esta orde tramítase conforme o establecido no artigo 25 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; na Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001, relativa á tramitación anticipada de expedientes de gasto, polo que queda condicionada a súa eficacia a que exista crédito adecuado e suficiente nos orzamentos da Comunidade Autónoma de Galicia para o ano 2025.\n3. Sen prexuízo das contías indicadas anteriormente, existe a posibilidade de ampliación de crédito nos supostos previstos no artigo 30 do Decreto 11/2009, do 8 xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Neste caso, o órgano concedente procederá a publicar esta ampliación nos mesmos medios que a convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver.\n4. A distribución de fondos e aplicacións orzamentarias sinalados son unha previsión que, de acordo co artigo 31 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, se deberá axustar, tras a valoración das solicitudes, para adecuarse á proposta elaborada pola subdirección xeral responsable dos recursos forestais recollida no artigo 11 da orde. Será posible incluso a incorporación de novas aplicacións sen incrementar o crédito total, tendo en conta a natureza xurídica das entidades beneficiarias.\n5. Os compromisos correspondentes a esta orde, cofinanciados con fondos Feader no marco do PEPAC 2023-2027 nun 80 %, o Ministerio de Agricultura, Pesca e Alimentación nun 16 % e a Xunta de Galicia nun 4 %, mediante a Intervención 65021-Compromisos forestais de xestión, encadrada na Subintervención 65021_05–Certificación servizos ecosistémicos 01 e na Subintervención 65021_06–Certificación servizos ecosistémicos 02.\nArtigo 18.\nInfraccións e sancións\nEn materia de infraccións e sancións será de aplicación o disposto no título IV da Lei 9/2007, do 13 de xuño, de subvencións de Galicia; no título VI do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no título II da Lei 30/2022, do 23 de decembro, pola que se regulan o sistema de xestión da política agrícola común e outras materias conexas, así como o Real decreto 147/2023, do 28 de decembro, polo que se establecen as normas para a aplicación de penalizacións nas intervencións recollidas no Plan estratéxico da política agrícola común, e se modifican varios reais decretos polos que se regulan distintos aspectos relacionados coa aplicación en España da política agrícola común para o período 2023-2027.\nA maiores, ao tratarse de axudas cofinanciadas cos fondos do Feader, será de aplicación o Regulamento delegado (UE) 2022/1172 da Comisión, do 4 de maio de 2022, polo que se complete o Regulamento (UE) 2021/2116 do Parlamento Europeo e do Consello no que respecta ao sistema integrado de xestión e control da política agrícola común e a aplicación e o cálculo das sancións administrativas no marco da condicionalidade.\nAsí mesmo, tamén serán de aplicación as circulares de coordinación do Fondo Español de Garantía Agraria relativas ao plan nacional de controis das intervencións de desenvolvemento rural no ámbito do sistema integrado do período 2023/2027 establecidas no Plan estratéxico da política agrícola común.\nArtigo 19.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para que aquela cumpra as obrigas previstas no título I da citada lei.\nArtigo 20.\nRéxime xurídico\n1. As axudas reguladas nesta orde nas intervencións contidas no Plan estratéxico da política agraria común de España 2023-2027 (PEPAC) e cofinanciadas co Fondo Europeo Agrícola de Desenvolvemento Rural (Feader), polo que o marco normativo básico é o seguinte:\n– Regulamento (UE) 2021/2115 do Parlamento Europeo e do Consello, do 2 de decembro de 2021, polo que se establecen normas en relación coa axuda aos plans estratéxicos que deben elaborar os Estados membros no marco da política agrícola común (plans estratéxicos da PAC), financiada con cargo ao Fondo Europeo Agrícola de Garantía (Feaga) e ao Fondo Europeo Agrícola de Desenvolvemento Rural (Feader), e polo que se derrogan os regulamentos (UE) 1305/2013 e (UE) 1307/2013.\n– Regulamento (UE) 2021/2116, do 2 de decembro de 2021, sobre o financiamento, a xestión e o seguimento da política agrícola común e polo que se derroga o Regulamento (UE) 1306/2013.\n– Regulamento de execución (UE) 2022/129 da Comisión, do 21 de decembro de 2021, polo que se establecen normas para os tipos de intervención relativos ás sementes oleaxinosas, ao algodón e aos subprodutos da vinificación en virtude do Regulamento (UE) 2021/2115 do Parlamento Europeo e do Consello, así como para os requisitos en materia de información, publicidade e visibilidade relacionados coa axuda da Unión e os plans estratéxicos da PAC.\n– Regulamento delegado (UE) 2022/1172 da Comisión, do 4 de maio de 2022, polo que se completa o Regulamento (UE) 2021/2116 do Parlamento Europeo e do Consello no que respecta ao sistema integrado de xestión e control da política agrícola común e a aplicación e o cálculo das sancións administrativas no marco da condicionalidade.\n– Regulamento de execución (UE) 2022/1173 da Comisión, do 31 de maio de 2022, polo que se establecen disposicións de aplicación do Regulamento (UE) 2021/2116 do Parlamento Europeo e do Consello no que respecta ao sistema integrado de xestión e control da política agrícola común.\n– Plan estratéxico da PAC 2023_2027 (PEPAC) de España para a axuda da Unión financiada polo Fondo Europeo Agrícola de Garantía e o Fondo Europeo Agrícola de Desenvolvemento Rural, aprobado pola Decisión de execución da Comisión C (2022) 6017 final, do 31 de agosto de 2022, e as súas modificacións, que deron lugar á versión vixente do PEPAC aprobada pola Decisión de execución da Comisión C (2024) 6133 final, do 30 de agosto de 2024.\n– Lei 30/2022, do 23 de decembro, pola que se regulan o sistema de xestión da política agrícola común e outras materias conexas.\n– Real decreto 1047/2022, do 27 de decembro, polo que se regula o sistema de xestión e control das intervencións do Plan estratéxico e outras axudas da política agrícola común.\n– Real decreto 147/2023, do 28 de febreiro, polo que se establecen as normas para a aplicación de penalizacións nas intervencións recollidas no Plan estratéxico da política agrícola común, e modifícanse varios reais decretos polos que se regulan distintos aspectos relacionados coa aplicación en España da política agrícola común para o período 2023-2027.\n– Lei 9/2021, do 25 de febreiro, de simplificación administrativa e de apoio á reactivación económica de Galicia.\n– Lei 38/2003, do 17 de novembro, xeral de subvencións.\n– Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.\n– Lei 9/2007, do 13 de xuño, de subvencións de Galicia.\n– Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n– Lei 4/2019, do 17 de xullo, de administración dixital de Galicia.\n– Lei 1/2016, do 18 de xaneiro, de transparencia e bo goberno.\n– Lei 39/2015, do 1 de outubro, do procedemento administrativo común das administracións públicas.\n– Lei 7/2012, do 28 de xuño, de montes de Galicia.\n– Lei 11/2021, do 14 de maio, de recuperación da terra agraria de Galicia.\n– Decreto 167/2019, do 5 de decembro, polo que se crea e se regula o Rexistro de Masas Consolidadas de Frondosas Autóctonas.\n– Orde do 19 de maio de 2014 pola que se establecen os modelos silvícolas ou de xestión forestal orientativos e referentes de boas prácticas forestais para os distritos forestais de Galicia modificada pola Orde do 9 de febreiro de 2021 pola que se modifica o anexo I da Orde do 19 de maio de 2014.\n2. Sen prexuízo das normas específicas de aplicación para os fondos Fondo Europeo Agrícola de Desenvolvemento Rural (Feader) e para a execución do Plan estratéxico da política agraria común de España 2023-2027 (PEPAC) que se poidan establecer, e en defecto do previsto nesta normativa, aplicaranse as normas de dereito administrativo, incluídas as sectoriais, así como as normas de dereito privado ou outras de ámbito nacional ou europeo que puidesen resultar aplicables.\nDisposición adicional primeira.\nCompatibilidade\nAs primas concedidas son incompatibles coas axudas ao primeiro piar da PAC e as intervencións agrícolas do artigo 70 do Regulamento (UE) 2021/2115, do Parlamento Europeo e do Consello, do 2 de decembro de 2021.\nDisposición adicional segunda.\nBase de datos nacional de subvencións\nDe conformidade co establecido nos artigos 17.3.b) e 20.8.a) da Lei 38/2003, do 17 de novembro, xeral de subvencións, e no Real decreto 130/2019, do 8 de marzo, polo que se regula a Base de datos nacional de subvencións e a publicidade das subvencións e demais axudas, transmitiranse á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no\nDiario Oficial de Galicia\n.\nDisposición adicional terceira.\nProtección de datos das persoas físicas\nDe acordo co establecido no artigo 14, letra ñ), da Lei 9/2007, do 13 de xuño, de subvencións de Galicia, as persoas beneficiarias quedan informadas cos datos consignados no modelo normalizado de solicitude, dos aspectos básicos previstos no Regulamento (UE) 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento dos seus datos persoais e á libre circulación destes datos (RXPD), e na Lei orgánica 3/2018, do 5 de decembro, de protección de datos persoais e garantía dos dereitos dixitais.\nDisposición adicional cuarta\nO pagamento desta orde está condicionada á aprobación, por parte da Comisión Europea, da proposta de modificación da ficha da Intervención 65021-Compromisos forestais de xestión do Plan estratéxico da PAC 2023_2027 (PEPAC) de España.\nDisposición derradeira primeira.\nHabilitación competencial\nFacúltase a persoa titular da Dirección Xeral de Planificación e Ordenación Forestal para que dite, no ámbito das súas competencias, as instrucións necesarias para a aplicación ou o cumprimento do establecido nesta orde.\nDisposición derradeira segunda.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 27 de decembro de 2024\nMaría José Gómez Rodríguez\nConselleira do Medio Rural\nANEXOS\n1. ANEXO I. Solicitude\n2. ANEXO II. Toma de razón dos compromisos e obrigas\n3. ANEXO III. Acordo de toma de razón\n4. ANEXO IV. Instrución de remisión de información"
  },
  {
    "file_id": "AnuncioG0761-090125-0001_gl",
    "doga_id": 10,
    "doga_date": "2025-01-16",
    "url": "https://www.xunta.gal/dog/Publicados/2025/20250116/AnuncioG0761-090125-0001_gl.html",
    "title": "RESOLUCIÓN do 2 de xaneiro de 2025 pola que se conceden as axudas destinadas ao cofinanciamento dos servizos de comedor escolar xestionados polas asociacións de nais e pais do alumnado dos centros públicos non universitarios dependentes desta consellería, para o curso académico 2023/24 (código de procedemento ED601A).",
    "content": "Dada conta das solicitudes presentadas ao abeiro do disposto na Orde do 2 de setembro de 2024 pola que se establecen as bases e se convocan as axudas destinadas ao cofinanciamento dos servizos de comedor escolar xestionados polas asociacións de nais e pais do alumnado dos centros públicos non universitarios dependentes desta consellería, para o curso académico 2023/24 (código de procedemento ED601A), no marco da aplicación orzamentaria 37.01.423A.481.0 dos orzamentos xerais da Comunidade Autónoma de Galicia para o ano 2024 polo importe total de 1.600.000,00 euros.\nTipo de actuación\nOrzamento\nCódigo proxecto\nAxudas destinadas á xestión do servizo de comedor\n1.600.000,00 €\n2015-00314\nInstruído o expediente seguindo a orde de presentación de solicitudes, e vista a proposta formulada polo Servizo de Xestión de Comedores Escolares e elevada a esta secretaría xeral,\nRESOLVO:\n1. Outorgar as axudas a favor das asociacións, federacións e confederacións de nais e pais de alumnos/as que a continuación se detallan (anexo).\n2. Inadmitir a solicitude da ANPA Burgas do CRA Caldas de Reis por non xestionar o comedor no curso 2023/24 e non presentar, polo tanto, a documentación xustificativa deste.\n3. Que se dispoñan os créditos necesarios polos importes e as anualidades que se sinalan na relación anterior, con cargo á aplicación 37.01.423A.481.0 dos orzamentos xerais de gastos da Comunidade Autónoma de Galicia para o ano 2024.\n4. Publíquese no Diario Oficial de Galicia e na páxina web da Consellería e notifíquese esta resolución ás interesadas, que disporán dun prazo de dez (10) días para a súa aceptación, transcorrido o cal sen que se producise manifestación expresa entenderase tacitamente aceptada.\nContra esta resolución, que pon fin á vía administrativa, poderá interpoñerse recurso potestativo de reposición ante o conselleiro de Educación, Ciencia, Universidades e Formación Profesional no prazo dun (1) mes, a partir do día seguinte a aquel en que se publique no Diario Oficial de Galicia, de acordo co establecido na Lei 39/2015, do 1 de outubro, do procedemento administrativo común das administracións públicas, ou ser impugnada directamente ante a xurisdición contencioso-administrativa, no prazo de dous (2) meses, ante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 2 de xaneiro de 2025\nO conselleiro de Educación, Ciencia, Universidades e Formación Profesional\nP.D. (Orde do 5.6.2024; DOG núm. 114, do 13 de xuño)\nManuel Vila López\nSecretario xeral técnico da Consellería de Educación, Ciencia,\nUniversidades e Formación Profesional\nANEXO\nData de entrada\nEntidade\nNIF\nTotal axuda\n11.9.2024\nAPA Troncoso\nG36301653\n1.491,64 €\n12.9.2024\nAPA A Porteliña-Pazos de Reis\nG36485183\n1.769,32 €\n13.9.2024\nANPA Ernestina Otero\nG36043651\n7.858,70 €\n13.9.2024\nANPA CEP Sabarís\nG36801579\n5.236,76 €\n15.9.2024\nANPA CEIP de Petelos\nG36174753\n4.604,86 €\n15.9.2024\nANPA do CEIP de Laredo\nG36024040\n5.699,56 €\n16.9.2024\nANPA Vista Hermosa\nG32231136\n6.427,58 €\n16.9.2024\nANPA Cabeiro\nG36191682\n2.906,74 €\n17.9.2024\nANPA O Castro\nG36144350\n2.189,40 €\n17.9.2024\nAPA O Estanque\nG36217263\n4.150,96 €\n18.9.2024\nAMPA CEIP San Roque - Corón\nG36058626\n6.142,78 €\n18.9.2024\nAPA Os Olmos\nG36015295\n13.289,48 €\n18.9.2024\nANPA A Romaíña\nG36273969\n2.025,64 €\n18.9.2024\nAPA Cillero\nG27019058\n4.994,68 €\n19.9.2024\nANPA do CEIP de Maciñeira\nG15291107\n2.970,82 €\n19.9.2024\nANPA O Loureiro\nG70271721\n3.294,78 €\n20.9.2024\nAPA O Mencer\nG36119550\n2.397,66 €\n20.9.2024\nANPA San Xoán\nG36044451\n2.967,26 €\n22.9.2024\nANPA Diomedes\nG36029924\n9.864,76 €\n22.9.2024\nANPA Sestelo Baión\nG36181162\n4.608,42 €\n23.9.2024\nANPA Atalaia\nG36039436\n2.582,78 €\n23.9.2024\nAPA A Xuntanza\nG15516768\n1.489,86 €\n23.9.2024\nANPA Carlos Casares\nG36049609\n2.433,26 €\n23.9.2024\nANPA Os Golfiños\nG94133436\n4.985,78 €\n23.9.2024\nANPA Ponte dos Brozos\nG15059553\n44.375,40 €\n23.9.2024\nAPA Viñas Blancas\nG36131522\n9.140,30 €\n24.9.2024\nANPA Cadreche\nG15358658\n3.237,82 €\n24.9.2024\nANPA O Trisquel\nG15059421\n17.073,76 €\n24.9.2024\nANPA O Xunqueiro\nG36209930\n5.421,88 €\n24.9.2024\nANPA CP El Rosario\nG36752673\n4.943,06 €\n24.9.2024\nANPA A Mimosa\nG36187466\n3.143,48 €\n25.9.2024\nANPA CEIP A Florida\nG36023117\n6.546,84 €\n25.9.2024\nAPA Sagrada Familia\nG15097447\n8.933,82 €\n25.9.2024\nANPA Novo Arteixo\nG70257373\n24.797,18 €\n25.9.2024\nANPA A Toxa\nG36061513\n2.627,28 €\n25.9.2024\nANPA Altamira\nG36017473\n13.001,12 €\n25.9.2024\nANPA Bolboreta\nG36023125\n5.717,36 €\n25.9.2024\nANPA CEIP Figueroa\nG36154508\n17.613,10 €\n26.9.2024\nAFA Castrillón\nG15398084\n18.579,64 €\n26.9.2024\nANPA Quinsa\nG36040103\n1.781,04 €\n26.9.2024\nANPA O Cruceiro\nG36116150\n3.449,64 €\n27.9.2024\nAPA A Gaivota Meicende\nG15231251\n6.228,22 €\n27.9.2024\nANPA As Olivas\nG36122257\n15.090,84 €\n27.9.2024\nAPA Os Castros\nG15059280\n9.914,60 €\n28.9.2024\nANPA Miguel Hernández\nG15744857\n13.125,72 €\n29.9.2024\nAPA Mestre Valverde Mayo\nG36174837\n9.721,32 €\n29.9.2024\nANPA Colegio Javier Sensat\nG36682292\n12.826,68 €\n29.9.2024\nANPA Brea Segade\nG15145386\n2.735,86 €\n30.9.2024\nAPA Parque de Belona\nG15115041\n4.423,30 €\n30.9.2024\nANPA As Lavandeiras\nG70268818\n5.850,86 €\n30.9.2024\nANPA Zalaeta-Campo da Leña\nG70321344\n3.291,22 €\n30.9.2024\nANPA O Areal\nG15170392\n2.426,14 €\n1.10.2024\nAPA CEIP de Prácticas, Ourense\nG32239147\n22.682,54 €\n1.10.2024\nANPA Citania\nG36112084\n1.546,82 €\n1.10.2024\nAPA Monte Tahúme\nG15426752\n646,14 €\n1.10.2024\nAPA Aturuxo\nG15059751\n4.868,30 €\n1.10.2024\nAPA Outeiro das Penas\nG36035863\n2.516,72 €\n1.10.2024\nFederación Ourense\nG32009037\n12.604,18 €\n1.10.2024\nANPA das Escolas Rurais\nG94006566\n2.041,66 €\n1.10.2024\nANPA CEIP de Prácticas, A Coruña\nG15059314\n11.765,80 €\n1.10.2024\nANPA O Cruceiro de Vilalonga\nG36056448\n8.319,72 €\n1.10.2024\nAPA Sardiñeira\nG15685258\n3.930,56 €\n2.10.2024\nANPA CEIP Julia Becerra Malvar\nG36130482\n15.744,10 €\n2.10.2024\nANPA Con de Sete Pías\nG36131241\n6.546,84 €\n2.10.2024\nANPA Berbiriana\nG15059819\n14.859,44 €\n2.10.2024\nANPA Alonga\nG36158731\n1.052,79 €\n2.10.2024\nANPA San Cristóbal\nG15341738\n12.718,10 €\n2.10.2024\nANPA Riomaior\nG36120541\n1.331,68 €\n2.10.2024\nAPA do CEIP de Fontes-Baíña\nG36681856\n6.359,94 €\n2.10.2024\nAsociación Padres Alumnos Xanela\nG15228604\n16.787,18 €\n3.10.2024\nAPA A Gamela\nG36450401\n5.153,10 €\n3.10.2024\nANPA Inmaculada\nG32130056\n7.543,64 €\n3.10.2024\nANPA Leirado\nG36184836\n1.534,36 €\n3.10.2024\nAPA Agarimo\nG15884182\n16.105,44 €\n3.10.2024\nANPA Eume\nG15407596\n6.836,98 €\n3.10.2024\nAPA Santa Uxía\nG15315690\n2.637,96 €\n3.10.2024\nANPA As Bizocas\nG36122877\n2.963,70 €\n4.10.2024\nANPA Pía da Casca\nG32277535\n7.230,36 €\n4.10.2024\nANPA Quintián\nG15059538\n19.010,66 €\n4.10.2024\nANPA A Marisma\nG36250488\n4.328,96 €\n4.10.2024\nAPA Balea\nG15453061\n3.104,32 €\n4.10.2024\nANPA do CEIPP de Palmeira\nG15036122\n5.293,72 €\n4.10.2024\nANPA do CEIP Portonovo\nG36042547\n3.725,54 €\n4.10.2024\nANPA do CPI O Toural\nG36578722\n1.644,72 €\n4.10.2024\nANPA Valle Inclán\nG36104347\n7.025,66 €\n4.10.2024\nANPA Herrerías\nG15038003\n10.325,78 €\n4.10.2024\nANPA Chans de Randufe\nG36035921\n1.050,29 €\n5.10.2024\nANPA As Chans\nG36191328\n3.446,08 €\n5.10.2024\nAsoc. Padres Alumnos Avantar\nG15303571\n8.421,18 €\n5.10.2024\nAMPA Monte de Muíño\nG01834357\n15.726,30 €\n6.10.2024\nAFA A Fracha\nG36599181\n3.681,04 €\n6.10.2024\nANPA Milnenos\nG15552250\n21.571,82 €\n6.10.2024\nANPA Lagoa\nG36044675\n13.451,46 €\n6.10.2024\nAPA Os Rosais\nG32129686\n21.701,76 €\n6.10.2024\nANPA do CEIP O Couto\nG32011314\n13.323,86 €\n7.10.2024\nANPA do CEIP Pena de Francia\nG36014611\n5.106,32 €\n7.10.2024\nOs Muíños\nG36035855\n3.403,36 €\n7.10.2024\nFANPA Pontevedra\nG36020311\n120.486,42 €\n7.10.2024\nANPA CEIP Noalla Telleiro\nG36101962\n4.282,68 €\n7.10.2024\nAPA Lamas de Abade\nG15790991\n9.455,36 €\n7.10.2024\nANPA Lavandeira\nG70561287\n24.247,16 €\n7.10.2024\nANPA As Pedreiras\nG15939549\n7.632,64 €\n7.10.2024\nANPA Centieiras\nG15280647\n3.082,96 €\n7.10.2024\nAPA del Colegio Escuelas Labaca\nG15040314\n13.232,52 €\n7.10.2024\nAPA Castelao\nG15270432\n7.289,10 €\n7.10.2024\nANP Pérez Viondi\nG36139079\n9.453,58 €\n7.10.2024\nAPA A Pedra\nG36129765\n13.033,48 €\n7.10.2024\nAPA As Mariñas\nG15274525\n2.306,88 €\n7.10.2024\nANPA CEIP Valle Inclán\nG15069057\n23.798,60 €\n7.10.2024\nAPA Loureda\nG15069008\n1.650,06 €\n7.10.2024\nANPA Os Muíños\nG36132348\n2.755,44 €\n7.10.2024\nANPA do CEIP Irmáns Villar\nG32138299\n13.310,84 €\n7.10.2024\nAPA do CPI Castro Baxoi\nG15370273\n16.933,14 €\n8.10.2024\nASOC O Castro-Nais e Pais Alumnos\nG36151173\n7.080,84 €\n8.10.2024\nANPA San Vicente\nG15536295\n1.924,18 €\n8.10.2024\nAPA Col. Nal. Mixto Comarcal Guillarei\nG36141265\n1.057,90 €\n8.10.2024\nANPA Covaterreña\nG36879120\n5.053,42 €\n8.10.2024\nANPA Mar do Orzán\nG15059272\n29.070,96 €\n8.10.2024\nAPA Rasa\nG15283336\n12.226,82 €\n8.10.2024\nFederación Olívica\nG36743946\n271.597,12 €\n8.10.2024\nANPA Torre de Goiáns\nG15059512\n10.373,84 €\n8.10.2024\nANPA Loureiro\nG36469658\n1.877,90 €\n8.10.2024\nANPA López Ferreiro\nG15059413\n31.037,40 €\n8.10.2024\nAPA Faro\nG15219728\n15.370,30 €\n8.10.2024\nAPA Coira\nG15525207\n1.614,54 €\n8.10.2024\nANPA CEIP Cruz Budiño\nG36119030\n3.540,42 €\n8.10.2024\nANPA A Guía\nG15811573\n719,12 €\n8.10.2024\nAPA A Igrexa\nG36210250\n3.289,44 €\n8.10.2024\nANPA Cela e Pereiras\nG36119659\n8.394,48 €\n8.10.2024\nAPA Fonte da Revolta\nG15513369\n3.988,98 €\n9.10.2024\nANPA Nós\nG70463922\n23.759,44 €\n9.10.2024\nANPA Amor Ruibal\nG36142818\n8.280,56 €\n9.10.2024\nANPA CEIP Pintor Antonio Fernández\nG36154011\n2.242,80 €\n9.10.2024\nAPA Despertar\nG15239585\n5.574,96 €\n9.10.2024\nANPA Heroínas de Sálvora\nG15573728\n622,66 €\n9.10.2024\nANPA A Ferradura\nG15310667\n41.817,65 €\n9.10.2024\nANPA A Cubela\nG15059371\n23.868,02 €\n9.10.2024\nANPA Bandaseca\nG15399926\n3.116,78 €\n9.10.2024\nANPA O Piñeiro\nG36104941\n7.059,48 €\n9.10.2024\nAPA do Campo\nG15051832\n2.320,28 €\n9.10.2024\nAPA Ponte Romana\nG15215072\n1.276,26 €\n9.10.2024\nANPA Monte Vixía\nG15201759\n8.195,12 €\n9.10.2024\nANPA La Esperanza\nG15059546\n3.705,96 €\n9.10.2024\nANPA A Gándara\nG15704034\n860,64 €\n9.10.2024\nAPA CEIP PL Virxe do Carme\nG27140904\n7.499,14 €\n9.10.2024\nAPA Bidueiro\nG15244205\n26.308,40 €\n9.10.2024\nANPA Avilés de Taramancos\nG15681430\n8.221,82 €\n1.599.970,33 €"
  },
  {
    "file_id": "AnuncioL456-100125-0001_gl",
    "doga_id": 9,
    "doga_date": "2025-01-15",
    "url": "https://www.xunta.gal/dog/Publicados/2025/20250115/AnuncioL456-100125-0001_gl.html",
    "title": "ANUNCIO de aprobación das bases para contratar un/unha encargado/a da brigada de obras e servizos e constituír unha bolsa de emprego para esta categoría, mediante o procedemento de concurso-oposición libre.",
    "content": "Mediante a Resolución da Alcaldía do 23 de decembro de 2024, aprobáronse as bases e a convocatoria para cubrir a praza de encargado/a da brigada de obras e servizos do Concello de Rábade e constituír unha bolsa de emprego para esta categoría, mediante o procedemento de concurso-oposición libre.\nNo\nBoletín Oficial\nda provincia, número 298, do 27 de decembro de 2024, e no número 2, do 3 de xaneiro de 2025 (corrección de erros), aparecen integramente publicadas as bases da convocatoria para a selección de persoal funcionario, mediante o sistema de concurso-oposición libre, para cubrir a praza vacante obxecto da convocatoria, cuxas características son:\nVinculación laboral:\nlaboral fixo/a\nGrupo:\nIV\nNivel de CD:\n18\nDenominación:\nencargado/a de obras e servizos\nNúmero de vacantes:\n1\nO prazo de presentación de solicitudes será de vinte días naturais, contados desde o día seguinte ao da publicación deste anuncio no\nBoletín Oficial del Estado\n.\nOs sucesivos anuncios desta convocatoria, cando procedan de conformidade coas bases, publicaranse no\nBoletín Oficial\nda provincia e na sede electrónica deste concello, no enderezo https://rábade.sedelectronica.gal\nRábade, 3 de xaneiro de 2025\nRemedios González Cabarcos\nAlcaldesa"
  },
  {
    "file_id": "AnuncioG0759-070125-0001_gl",
    "doga_id": 8,
    "doga_date": "2025-01-14",
    "url": "https://www.xunta.gal/dog/Publicados/2025/20250114/AnuncioG0759-070125-0001_gl.html",
    "title": "CORRECCIÓN DE ERROS. Resolución do 1 de agosto de 2024 pola que se publica o Plan especial de protección civil ante emerxencias por accidentes no transporte de mercadorías perigosas por estrada e ferrocarril en Galicia (Transgal).",
    "content": "Advertidos erros no Plan especial de protección civil ante emerxencias por accidentes no transporte de mercadorías perigosas por estrada e ferrocarril en Galicia (Transgal), ao cal se lle deu publicidade na referida resolución publicada no\nDiario Oficial de Galicia\nnúmero 153, do 8 de agosto de 2024, cómpre facer as seguintes correccións:\nNa páxina 19, no punto 4.1, onde di: «6.1», debe dicir: «6.2».\nNa páxina 63, onde di: «X482: materia sólida que reacciona perigosamente coa auga, desprendendo gases tóxicos.», debe dicir: «X482: materia sólida que reacciona perigosamente coa auga, desprendendo gases corrosivos.».\nA corrección de erros do Plan especial de protección civil ante emerxencias por accidentes no transporte de mercadorías perigosas por estrada e ferrocarril en Galicia (Transgal) está publicada no enderezo da páxina web https://conselleriadepresidencia.xunta.gal/plans-de-emerxencia"
  },
  {
    "file_id": "AnuncioO92-101224-0001_gl",
    "doga_id": 7,
    "doga_date": "2025-01-13",
    "url": "https://www.xunta.gal/dog/Publicados/2025/20250113/AnuncioO92-101224-0001_gl.html",
    "title": "RESOLUCIÓN do 9 de decembro de 2024 pola que se da publicidade do acordo do Consello de Dirección que aproba as bases reguladoras das axudas á transformación dixital das pemes para o ano 2025, cofinanciadas pola Unión Europea no marco do programa Galicia Feder 2021-2027, e se convocan en réxime de concorrencia competitiva (código de procedemento IG300C).",
    "content": "O Consello de Dirección do Instituto Galego de Promoción Económica (en diante, Igape), na súa xuntanza do día 21 de outubro de 2024, acordou por unanimidade dos membros asistentes aprobar as bases reguladoras das axudas á transformación dixital das pemes para o ano 2025, cofinanciadas no marco do programa Galicia Feder 2021-2027, e facultou a directora xeral para a súa convocatoria, aprobación dos créditos e publicación no Diario Oficial de Galicia.\nNa súa virtude, e de conformidade coas facultades que teño conferidas,\nRESOLVO:\nPrimeiro. Publicar as bases reguladoras das axudas á transformación dixital das pemes, cofinanciadas pola Unión Europea no marco do programa Galicia Feder 2021-2027, e convocalas para o ano 2025 en réxime de concorrencia competitiva (código de procedemento IG300C).\nA presente convocatoria está cofinanciada pola Unión Europea no marco do programa Galicia Feder 2021-2027, que ten unha taxa de cofinanciamento do Feder do 60 %, e computa como cofinanciamento nacional o investimento privado elixible das persoas beneficiarias polo 40 % restante. En particular:\nObxectivo político 1. Unha Europa máis competitiva e intelixente, promovendo unha transformación económica innovadora e intelixente e unha conectividade rexional ás tecnoloxías da información e das comunicacións.\nObxectivo específico 1.2. Aproveitar as vantaxes que ofrece a dixitalización á cidadanía, ás empresas, ás organizacións de investigación e ás administracións públicas.\nLiña de actuación 1.2.01. Axudas á dixitalización avanzada das empresas galegas, incluídas as entidades do terceiro sector.\nÁmbito de intervención 013. Dixitalización de pemes (incluídos o negocio e o comercio electrónicos e os procesos empresariais na rede, os polos de innovación dixital, os laboratorios viventes, os ciberemprendedores, as empresas emerxentes baseadas en TIC, o comercio electrónico entre empresas).\nOs indicadores correspondentes a estas axudas son os seguintes:\na) Indicadores de realización:\nRCO01-Empresas apoiadas.\nRCO02-Empresas apoiadas a través de subvencións.\nb) Indicador de resultado:\nRCR13-Empresas que acadan unha alta intensidade dixital.\nSegundo. Esta convocatoria tramítase de conformidade co disposto no artigo 25 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia (en diante, Decreto 11/2009), no cal se establece a tramitación anticipada de expedientes de gasto, e queda condicionanda a concesión destas axudas á existencia de crédito adecuado e suficiente no momento da resolución de concesión.\nTerceiro. O prazo de presentación das solicitudes da axuda comezará a computarse 5 días hábiles a partir do día seguinte ao da publicación desta resolución no Diario Oficial de Galicia e será dun mes, contado desde as 9.00 horas do día de inicio do prazo ata as 14.00 horas do día en que se cumpra o citado prazo dun mes.\nCuarto. Créditos\nOs créditos dispoñibles para concesións aboaranse con cargo á seguinte aplicación orzamentaria e polos seguintes importes e distribución plurianual:\nConvocatoria\nPartida orzamentaria\nAno 2025\nAno 2026\nTotal\nAxudas: proxectos tipo 1 (<50.000 €)\n09.A1.741A.7700\n50.000,00 €\n850.000,00 €\n900.000,00 €\nAxudas: proxectos tipo 2 (entre 50.000 € e 120.000 €)\n09.A1.741A.7700\n25.000,00 €\n875.000,00 €\n900.000,00 €\nAxudas: proxectos tipo 3 (>120.000 €)\n09.A1.741A.7700\n25.000,00 €\n1.175.000,00 €\n1.200.000,00 €\nTotal:\n100.000,00 €\n2.900.000,00 €\n3.000.000,00 €\nA persoa titular da Dirección Xeral do Igape poderá ampliar os créditos, logo de declaración da súa dispoñibilidade, como consecuencia das circunstancias establecidas no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia (en diante, Decreto 11/2009), mediante resolución publicada para o efecto.\nNo relativo aos créditos destinados ás axudas ás pemes, estes poderán redistribuírse na concesión en función das solicitudes recibidas co obxectivo de maximizar a execución do orzamento, feito que se fará constar de xeito expreso na resolución de concesión.\nUnha vez establecidos os proxectos subvencionables de cada tipo despois de aplicar os criterios de baremación e a intensidade máxima de axuda, o crédito sobrante, de ser o caso, poderá destinarse a financiar solicitudes encadradas noutros tipos de maneira sucesiva, de xeito que, en primeiro lugar, o crédito sobrante nos proxectos de tipo 3, de ser o caso, poderá aplicarse para financiar proxectos de tipo 2 e, a continuación, o crédito sobrante nos proxectos de tipo 2 poderá aplicarse para financiar os proxectos de tipo 1. No caso de que unha vez aplicado este criterio seguise existindo crédito remanente debido ao esgotamento de proxectos subvencionables do tipo 1, poderase aplicar a redistribución do crédito sobrante en sentido inverso, de ser o caso.\nQuinto. Prazos\nO prazo máximo para resolver e publicar a resolución será de tres meses desde a publicación desta convocatoria no Diario Oficial de Galicia, transcorrido o cal se poderá entender desestimada por silencio administrativo a solicitude de concesión da axuda.\nO prazo de execución dos proxectos de transformación dixital das pemes non poderá superar o 30 de xuño de 2026.\nAs persoas beneficiarias das axudas deberán presentar a solicitude de cobramento como máis tarde o 31 de outubro de 2025 para os proxectos cuxo prazo máximo de execución sexa o 31 de outubro de 2025 ou anterior, e como máis tarde o 30 de xuño de 2026 no resto dos proxectos.\nSexto. De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitirase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no Diario Oficial de Galicia. A cesión de datos de carácter persoal que se debe efectuar á Intervención Xeral da Administración do Estado para os efectos de publicar as subvencións concedidas na Base de datos nacional de subvencións non requirirá o consentimento da persoa beneficiaria.\nSétimo. Os requisitos das letras c), e), f), h), i), k), l), m) e n) do artigo 20.2 da Lei 9/2007, do 13 de xuño, de subvencións de Galicia (en diante, Lei 9/2007), indícanse nas bases anexas desta resolución.\nSantiago de Compostela, 9 de decembro de 2024\nCovadonga Toca Carús\nDirectora xeral do Instituto Galego de Promoción Económica\nBases reguladoras das axudas á transformación dixital das pemes\npara o ano 2025, cofinanciadas pola Unión Europea no marco\ndo programa Galicia Feder 2021-2027\nA RIS3 Galicia 2021-2027 establece tres prioridades de especialización definidas a partir dos tres grandes retos da RIS3 14-20, en particular, o reto 2, modelo industrial baseado na competitividade e no coñecemento, ten como obxectivo aumentar a intensidade tecnolóxica da estrutura industrial de Galicia, a través da hibridación e das tecnoloxías facilitadoras esenciais, e a prioridade 2, apoio á tecnificación e dixitalización (desenvolvemento e/ou incorporación de tecnoloxías), busca impulsar o modelo industrial galego e a xestión e prestación de servizos sanitarios e sociais de calidade, como panca para a transformación resiliente de Galicia. Así mesmo, a RIS3 Galicia 2021-2027 identifica cinco obxectivos estratéxicos, entre os que cómpre salientar o obxectivo estratéxico 2, lograr un equilibrio no enfoque dual existente entre o nivel de excelencia exixido para a investigación e a aplicabilidade requirida pola innovación empresarial próxima ás necesidades do mercado. Co obxecto de alcanzar este obxectivo estratéxico articúlase o programa 2 Innova e Emprende, que busca incrementar o número de empresas innovadoras e facilitar que as máis pequenas incorporen a innovación nas diferentes etapas do seu proceso produtivo, partindo tanto de proxectos individuais e/ou en colaboración como de innovacións derivadas da investigación en TRL próximos a mercado. En particular, esta convocatoria encaixa na liña de actuación L2.1, itinerario da I+D e a innovación na empresa, do Plan galego de investigación e innovación 2022-2024.\nOs hubs de innovación dixital son unha aposta da Xunta de Galicia para estender o impacto positivo da innovación baseada na transformación dixital a todas as empresas galegas, en especial ás pemes. Representan unha evolución da RIS3 en que a Xunta de Galicia asume o papel de facilitadora, promovendo, acompañando e apoiando a constitución e consolidación dos hubs galegos, que operan nos ámbitos de especialización identificados como estratéxicos para Galicia. En consonancia con isto, estas bases reguladoras promoven o papel activo dos HID seleccionados pola Xunta mediante concorrencia competitiva como catalizadores dos proxectos de maior impacto para as pemes.\nO sistema loxístico galego é un vector da competitividade territorial e empresarial de Galicia, clave na adaptación do sistema produtivo ao proceso de globalización económica e á cuarta revolución industrial, liderando unha estratexia exterior compartida para Galicia. Esta visión incorpora o crecente valor da loxística na competitividade empresarial e territorial e a necesidade de que Galicia dispoña dunha función loxística de primeiro nivel.\nA Lei 9/2021, do 25 de febreiro, de simplificación administrativa e de apoio á reactivación económica de Galicia, regula a iniciativa galega de concellos emprendedores co obxecto de favorecer a implantación e o funcionamento das iniciativas empresariais en Galicia, con plenas garantías de sustentabilidade económica e con redución das barreiras normativas e administrativas.\nO artigo 84.3 desta lei establece que a Xunta de Galicia establecerá unha discriminación positiva nas ordes de axudas, que se convocan en réxime de concorrencia competitiva a favor das empresas, autónomos ou entidades sen ánimo de lucro, nas axudas destinadas á implantación e ao funcionamento das iniciativas empresariais en Galicia, cuxos proxectos se desenvolvan nun concello emprendedor.\nCoas axudas á transformación dixital das pemes búscase impulsar a implantación de sistemas tecnolóxicos que dean soporte a procesos sectoriais multiempresa, como a fabricación distribuída, sistemas avanzados de facturación, xestión compartida de inventarios ou a dixitalización dos procesos entre un líder industrial e as empresas da súa cadea de valor, incluíndo solucións de xestión de procesos empresariais (Business Process Management), sistemas de intercambio automatizado de datos e outras ferramentas colaborativas. Así mesmo, estas axudas permitirán financiar proxectos individuais orientados á dixitalización e á conectividade das pemes. Nesta convocatoria, por segundo ano consecutivo, inclúese unha liña específica que fai énfase na dixitalización dos procesos loxísticos, co obxectivo de mellorar a eficiencia e a competitividade das empresas galegas neste ámbito chave.\nOs proxectos poderán ser de carácter individual, presentados por unha peme, orientados á súa interconexión dixital con outras empresas da súa cadea de valor ou á dixitalización dos seus propios procesos internos. Ademais, tamén poderán ser proxectos colaborativos, presentados por agrupacións de empresas, co obxectivo de fomentar a interconectividade entre elas.\nA estas bases reguladoras resúltalles de aplicación o principio de «non causar un prexuízo significativo ao ambiente» (DNSH, polas súas siglas en inglés), isto é, que ningunha das actuacións promovidas nestas bases incide negativamente en ningún dos seis obxectivos ambientais recollidos no artigo 17 do Regulamento (UE) 2020/852: mitigación ao cambio climático, adaptación ao cambio climático, uso sostible e protección dos recursos hídricos e mariños, economía circular, prevención e control da contaminación e protección e recuperación da biodiversidade e dos ecosistemas.\nArtigo 1. Obxecto e requisitos dos proxectos\n1. Estas axudas están destinadas a apoiar a posta en marcha de proxectos de dixitalización cuxa finalidade sexa a implantación de solucións que proporcionen soporte dixital aos procesos dunha empresa, así como proxectos de interconexión dixital entre unha empresa galega e outras, ou entre dúas ou máis empresas galegas. Estes proxectos poden incluír, entre outros, ordes de fabricación distribuída, sistemas de facturación ou procesos de coordinación entre un líder industrial e as pemes que integran a súa cadea de valor.\nPara unha correcta interpretación desta convocatoria debe terse en conta que ao longo destas bases farase referencia aos seguintes conceptos:\n• Modalidade de proxecto: para distinguir entre proxectos individuais e colectivos.\n• Tipo de proxecto: para clasificar os proxectos en función do importe total subvencionable.\n• Tipoloxía: para clasificar o alcance e obxectivo do proxecto que se quere levar a cabo.\nOs proxectos poderán ser de dúas modalidades:\na) Proxectos individuais en que unha peme aborda unha das seguintes tipoloxías de proxecto:\n1º. Desenvolvemento de interfaces dixitais para as súas interaccións de negocio ou adopción/implantación dunha solución de interacción xa existente cos seus clientes ou provedores.\n2º. Sistemas de intelixencia artificial, aprendizaxe automática e toma de decisións autónomas, interconexión de elementos físicos e virtuais, tratamento de datos captados (intelixencia de negocio, big data e similares), e melloras en ciberseguridade.\n3º. Implementación de sistemas de dixitalización de procesos concretos ou de xestión integral, tales como ERP, CRM e similares.\n4º. Mellora da función loxística da empresa, a través da implantación de solucións dixitais, nalgunha das seguintes áreas:\n– Dixitalización e automatización:\n• Automatización e/ou robotización de procesos loxísticos, incluíndo carga e descarga, almacenaxe, transporte e distribución.\n• Xeolocalización e sensorización para o control de localizacións con fins como rastrexabilidade, vixilancia e localización de cargas, contedores e medios de transporte.\n• Aplicación de vehículos autónomos e elementos auxiliares para automatizar operacións de transporte interno ou de carga e descarga.\n– Procesos e aplicacións:\n• Desenvolvemento e adaptación de contratos intelixentes e xestión de información mediante blockchain.\n• API colaborativas e sistemas de intercambio de datos.\n– Virtualización e analítica de datos:\n• Aplicación de realidade virtual e/ou aumentada nos procesos loxísticos.\n• Uso de algoritmos e análise de datos aplicados aos procesos loxísticos.\n• Simulación e virtualización de procesos loxísticos.\nb) Proxectos colectivos, en que un grupo de empresas, opcionalmente coordinadas por un organismo intermedio colaborador, aborda unha das seguintes tipoloxías de proxecto:\n1º. Implantación dun sistema dixital común para mellorar as interaccións dixitais entre elas.\n2º. Sistemas colectivos de intelixencia artificial, aprendizaxe automática e toma de decisións autónomas, interconexión de elementos físicos e virtuais, tratamento de datos captados (intelixencia de negocio, big data e similares).\n3º. Implantación dun sistema de dixitalización de procesos ou de xestión integral, deseñado especificamente para o ámbito de actividade das empresas que participen no proxecto colectivo.\n4º. Implantación dun sistema común para mellorar a función loxística nas áreas definidas no punto 1.a) 4º deste artigo.\nAdemais, os proxectos encadraranse en tres tipos distintos en función do importe total subvencionable:\n• Tipo 1: proxectos cun importe subvencionable menor de 50.000 €.\n• Tipo 2: proxectos cun importe subvencionable de entre 50.000 € e 120.000 €.\n• Tipo 3: proxectos cun importe subvencionable de máis de 120.000 €.\nO Igape poderá reclasificar os proxectos entre modalidades e tipos no caso de que a clasificación proposta pola empresa non sexa correcta.\n2. Os proxectos deberán estar completamente finalizados para poder optar ao cobramento da subvención. Considerarase que un proxecto está finalizado cando, no caso de proxectos colectivos, exista a capacidade de interconexión multiempresa dos procesos. No caso de proxectos individuais, considerarase finalizado cando as interfaces permitan a conexión efectiva entre a persoa solicitante e outra ou outras empresas, ou cando os sistemas de dixitalización estean completamente implantados e operativos. Esta situación deberá acreditarse na memoria de xustificación. Non se aprobarán proxectos que non propoñan resultados concretos, como aqueles que consistan unicamente en estudos de viabilidade ou no deseño de solucións sen o seu posterior desenvolvemento e implantación na persoa solicitante.\n3. Os proxectos ou actuacións que se presenten deberán ser técnica, económica e financeiramente viables para a persoa solicitante. Ademais das obrigas derivadas da tramitación administrativa das solicitudes, os seguintes requisitos serán necesarios para a súa admisión e posterior valoración:\n– Adecuación do proxecto aos obxectivos da convocatoria.\n– Cumprimento dos requisitos de personalidade física ou xurídica e da actividade económica das persoas solicitantes para poder ser consideradas beneficiarias.\n– Contía total dos investimentos subvencionables igual ou superior aos importes mínimos fixados na convocatoria.\nSó serán admitidos os proxectos que reúnan todos os requisitos anteriores, e realizarase a súa valoración competitiva conxunta.\n4. O importe subvencionable mínimo dos proxectos deberá ser de 12.000 € para os proxectos individuais e de 10.000 € por participante para os proxectos colectivos.\n5. En cumprimento do artigo 9.4 do Regulamento (UE) 2021/1060 do Parlamento Europeo e do Consello, do 24 de xuño de 2021 (DOUE do 30.6.2021 L 231), polo que se establecen disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura, así como as normas financeiras para os ditos fondos e para o Fondo de Asilo, Migración e Integración, o Fondo de Seguridade Interior e o Instrumento de apoio financeiro á xestión de fronteiras e a política de visados (en diante, RDC), todos os proxectos financiados ao abeiro destas bases reguladoras deben respectar o principio de non causar un prexuízo significativo ao ambiente (principio DNSH, polas súas siglas en inglés, Do no significant harm).\nArtigo 2. Procedemento e réxime de aplicación\n1. O procedemento de concesión destas subvencións tramitarase en réxime de concorrencia competitiva.\nA concorrencia aplicarase de maneira individual a cada un dos tres tipos de proxectos definidos no artigo 1 en función do importe subvencionable, de maneira que competirán entre si os proxectos que encaixen no mesmo tipo, polo crédito dispoñible indicado no punto terceiro desta resolución:\n• Tipo 1: proxectos cun importe subvencionable menor de 50.000 €.\n• Tipo 2: proxectos cun importe subvencionable de entre 50.000 € e 120.000 €.\n• Tipo 3: proxectos cun importe subvencionable de máis de 120.000 €.\n2. Non se poderán outorgar subvencións por contía superior á que se determine nesta convocatoria, salvo que se realice unha nova convocatoria ou se produza un incremento de créditos derivados dunha xeración, ampliación ou incorporación de crédito, ou da existencia de remanentes doutras convocatorias financiadas con cargo ao mesmo crédito, a créditos incluídos no mesmo programa ou en programas do mesmo servizo, ou dunha transferencia de crédito, ao abeiro do disposto no artigo 31.2 da Lei 9/2007.\n3. As axudas previstas nestas bases incardínanse nos artigos 14 e 18 do Regulamento (UE) 651/2014 da Comisión, do 17 de xuño, polo que se declaran determinadas categorías de axuda compatibles co mercado interior (DOUE L 187, do 26 de xuño).\n4. A presente convocatoria está cofinanciada pola Unión Europea no marco do programa Galicia Feder 2021-2027, que ten unha taxa de cofinanciamento do Feder do 60 %, e computa como cofinanciamento nacional o investimento privado elixible das persoas beneficiarias polo 40 % restante. En particular:\nObxectivo político 1. Unha Europa máis competitiva e intelixente, promovendo unha transformación económica innovadora e intelixente e unha conectividade rexional ás tecnoloxías da información e das comunicacións.\nObxectivo específico 1.2. Aproveitar as vantaxes que ofrece a dixitalización á cidadanía, ás empresas, ás organizacións de investigación e ás administracións públicas.\nLiña de actuación 1.2.01. Axudas á dixitalización avanzada das empresas galegas, incluídas as entidades do terceiro sector.\nÁmbito de intervención 013. Dixitalización de pemes (incluídos o negocio e o comercio electrónicos e os procesos empresariais na rede, os polos de innovación dixital, os laboratorios viventes, os ciberemprendedores, as empresas emerxentes baseadas en TIC e o comercio electrónico entre empresas).\n5. Os indicadores do programa Galicia Feder 2021-2027 correspondentes a estas axudas son os seguintes:\nc) Indicadores de realización:\nRCO01-Empresas apoiadas.\nRCO02-Empresas apoiadas a través de subvencións.\nd) Indicador de resultado:\nRCR13-Empresas que acadan unha alta intensidade dixital.\nArtigo 3. Concorrencia con outras axudas ou subvencións públicas\nEstas axudas son incompatibles con outras axudas ou subvencións públicas para o mesmo proxecto.\nA obtención doutras axudas ou subvencións concorrentes deberá comunicárselle ao Igape tan axiña como se coñeza e, en todo caso, no momento en que se presente a documentación xustificativa do proxecto realizado. Antes de conceder e pagar a axuda, solicitarase da empresa unha declaración sobre calquera axuda recibida para este mesmo proxecto. O incumprimento do disposto neste artigo considerarase unha alteración das condicións tidas en conta para a concesión da axuda e poderá dar lugar a un procedemento de reintegro.\nArtigo 4. Persoas beneficiarias\n1. Poderán ser persoas beneficiarias destas axudas as pequenas e medianas empresas (pemes), segundo a definición establecida pola Comisión Europea no anexo I do Regulamento (UE) 651/2014, polo que se declaran determinadas categorías de axuda compatibles co mercado común en aplicación dos artigos 107 e 108 do Tratado (Regulamento xeral de exención por categorías), calquera que sexa a súa forma xurídica, incluíndo aos empresarios autónomos, e que teñan un centro de traballo en Galicia en que se vaia realizar o proxecto.\nPoderán ter a condición de persoas beneficiarias as pequenas e medianas empresas de calquera sector da actividade económica incluído no ámbito de aplicación do devandito Regulamento (UE) 651/2014, tendo en conta as excepcións indicadas no punto 4.a) deste artigo.\n2. As pemes poderán solicitar axudas ás tipoloxías de proxectos individuais descritas no artigo 1.a).\n3. Para poder solicitar as axudas ás tipoloxías de proxectos colectivos descritas no artigo 1.b), as persoas interesadas deberán previamente constituír unha agrupación das previstas no artigo 8.3 da Lei 9/2007. A dita agrupación terá que estar constituída polo menos por dúas pemes con centro de traballo en Galicia. Deberanse facer constar expresamente nun documento os compromisos de execución asumidos por cada membro da agrupación, que terán igualmente a consideración de persoas beneficiarias. En calquera caso, nomearase un representante único da agrupación (en diante o líder), único interlocutor coa Administración ata a resolución de concesión. Unha vez concedidas as axudas individuais a cada peme, cada unha delas será independente para a tramitación da xustificación e liquidación da súa axuda. No caso de que o proxecto das pemes estea coordinado por un organismo intermedio, este non formará parte da agrupación.\nO documento contractual de regulación da agrupación deberá recoller, como mínimo, o seguinte:\na) Identificación de cada un dos seus integrantes por razón social, NIF e nome e DNI do representante legal.\nb) Acordo de representación da agrupación e elección do representante desta ante a Administración para os efectos de interlocutor con ela.\nc) Recoñecemento dos compromisos asumidos por cada un dos integrantes da agrupación en canto ás características do proxecto que se presenta descrito no formulario electrónico de solicitude da axuda e á execución individual dos investimentos e gastos de cada peme participante.\nd) Acordos de confidencialidade.\ne) Xestión da agrupación e plan de continxencias ante posibles dificultades.\nf) Autorización ao Igape para recadar os datos doutras administracións que sexan necesarios para tramitar a solicitude, que se cubrirá no anexo III das bases reguladoras.\ng) Declaración de vinculación entre empresas integrantes da asociación, cando esta exista.\nh) Sinatura de todos os integrantes.\nA agrupación de empresas non poderá disolverse ata que transcorra o prazo de prescrición previsto no artigo 35 da Lei 9/2007.\nNo caso de que exista vinculación entre algunhas empresas da agrupación, as empresas vinculadas contarán como unha única para os efectos da avaliación do proxecto. Se todas elas estivesen vinculadas, avaliaríase o proxecto como varias solicitudes individuais.\n4. Non poderán ter a condición de persoas beneficiarias:\na) Segundo o artigo 1.3 do Regulamento (UE) 651/2014, empresas pertencentes ao sector da pesca e a acuicultura e ao sector da produción agrícola primaria, agás para gastos en servizos de consultoría, no caso destas últimas;\nb) Segundo o artigo 13 do Regulamento (UE) 651/2014, empresas pertencentes aos sectores do aceiro, o lignito e o carbón; ao sector do transportes, así como a correspondente infraestrutura; a produción, almacenamento, transporte e distribución e as infraestruturas de enerxía; e o sector da banda larga, agás para os gastos en servizos de consultoría.\nc) As empresas que sexan prestadoras dos mesmos ou similares servizos ou subministradoras dos mesmos ou similares equipos para os cales solicitan a axuda.\nd) As agrupacións de persoas físicas ou xurídicas, as comunidades de bens ou calquera outro tipo de unidade (agás empresarios autónomos) que careza de personalidade xurídica propia, aínda que realice actividade empresarial.\ne) As empresas nas cales concorra algunha das circunstancias previstas no artigo 10.2 e 10.3 da Lei 9/2007.\nf) As que entren dentro da categoría de empresas en crise, ao abeiro da definición do artigo 2.18 do Regulamento xeral de exención (Regulamento CE 651/2014).\ng) As empresas que estean suxeitas a unha orde de recuperación pendente tras unha decisión da Comisión que teña declarada unha axuda ilegal e incompatible co mercado común.\nh) Para subvencións de importe superior a 30.000 €, as empresas que incumpran os prazos de pagamento previstos na Lei 3/2004, do 29 de decembro, pola que se establecen medidas de loita contra a morosidade nas operacións comerciais, e as súas posteriores modificacións, cando as persoas solicitantes sexan unicamente suxeitos incluídos no ámbito de aplicación da citada Lei 3/2004.\n5. As persoas solicitantes da axuda cubrirán no formulario electrónico de solicitude unha declaración responsable de non atoparse en ningunha situación que as exclúa de ser persoas beneficiarias conforme este artigo. O Igape realizará as comprobacións documentais necesarias para garantir que as persoas beneficiarias non incorren en ningunha das circunstancias enumeradas no número 18 do artigo 2 do Regulamento 651/2014 para considerar unha empresa en crise.\nArtigo 5. Conceptos subvencionables\n1. En función dos criterios definidos neste artigo, establecerase o importe subvencionable de cada proxecto. Os proxectos clasificaranse de maneira automática, en función do importe subvencionable, dentro dun dos tres tipos de proxectos definidos no artigo 1.\n2. Poderanse subvencionar os seguintes tipos de conceptos:\na) Investimentos materiais e/ou inmateriais novos adquiridos en propiedade (que para ser subvencionables deben contabilizarse nunha conta contable do grupo 2) que sexan necesarios para o desenvolvemento do proxecto, sempre que a funcionalidade principal do elemento adquirido teña unha relación directa cos ámbitos de actuación correspondentes coa tipoloxía de proxecto que se definiu.\nExclúese a adquisición e acondicionamento de inmobles, gastos de mobiliario, medios de transporte exterior, equipamento de oficina e o equipamento TIC básico (tal como ordenadores de escritorio, portátiles, teléfonos intelixentes, tabletas, impresoras). Non obstante, excepcionalmente poderase autorizar a adquisición de equipamento TIC que pola súa especificidade quede xustificado no ámbito de desenvolvemento do proxecto, cando a súa subministración sexa imprescindible para a implantación do proxecto, sen que poidan ser utilizados para outros fins distintos á devandita implantación.\nEn particular, no caso de adquisición de software, consideraranse investimento inmaterial as actuacións relacionadas coa implantación, parametrización, configuración, desenvolvemento, migracións de datos e instalación e posta en marcha, así como a compra de licenzas. Con carácter xeral, non serán subvencionables as suscricións a software como servizo (SaaS) por considerarse conceptos de gasto.\nb) Servizos de consultoría externa de carácter tecnolóxico ou organizativo (que para ser subvencionables deben contabilizarse nunha conta contable do grupo 6): asistencia técnica e consultoría directamente relacionada coa execución do proxecto. As colaboracións externas subvencionables deberán contribuír aos obxectivos específicos do proxecto e, polo tanto, non consistirán en actividades permanentes ou periódicas nin estarán relacionadas cos gastos de explotación normais da empresa, como son os servizos rutineiros de asesoría fiscal, os servizos xurídicos periódicos ou os de publicidade, servizos de mantemento nin calquera outro non vinculado directamente co obxecto do proxecto.\nExclúense os gastos de formación, capacitación e desenvolvemento de competencias dixitais.\nOs conceptos subvencionables poderaos reclasificar de oficio a área xestora da axuda, atendendo á súa descrición.\nNon se aprobarán proxectos en que non se determine o alcance ou que non propoñan chegar a resultados, como estudos de viabilidade ou deseño de solucións illadamente do seu desenvolvemento e implantación na empresa solicitante.\nAsí mesmo, non serán subvencionables aquelas colaboracións externas en que non se indiquen con claridade o resultado que se deberá obter, os entregables previstos e como se integrará ese traballo no resultado final global do proxecto.\nc) Nos proxectos colectivos (artigo 1.b), se se opta por contar cun organismo intermedio, este poderá facturarlles ás pemes participantes en concepto de gastos de coordinación do proxecto ata un máximo de 1.500 € (excluído o IVE) por cada peme beneficiaria participante no proxecto, ata un importe total máximo de 6.000 € por proxecto (excluído IVE). Ese importe considerarase gasto subvencionable de consultoría externa e dividirase entre todas as pemes participantes.\nd) Nos proxectos individuais que sexan coordinados por un hub de innovación dixital, dos seleccionados ao abeiro da Estratexia galega de HID, cun importe subvencionable igual ou superior a 60.000 €, excluídos os gastos de coordinación do hub, será subvencionable, ata un máximo de 6.000 € o servizo de consultoría desenvolvido polo hub en concepto de coordinación, apoio á definición do proxecto, apoio na selección de tecnoloxías e provedores e seguimento da implementación do proxecto. Adicionalmente, deberase achegar declaración do hub de innovación dixital conforme non se lle proporcionou á peme solicitante ningún outro tipo de servizo e/ou asesoramento financiado con outros programas de axuda e concorrente co que se presta ao abeiro desta axuda.\ne) Para aqueles proxectos en que as colaboracións externas ou ben a adquisición de activos inmateriais superen os 30.000 € ou a suma de investimentos e colaboracións supere os 45.000 € (considerando exclusivamente os conceptos indicados nas alíneas a) e b) deste punto), será subvencionable o informe dun enxeñeiro colexiado cualificado, ata un importe máximo de 2.000 €, que deberán achegar de acordo co establecido no artigo 17.5.f). Ese importe considerarase gasto subvencionable de consultoría externa.\n3. As pemes beneficiarias de subvención a investimentos deberán achegar una contribución financeira a estes, exenta de calquera tipo de apoio público, de polo menos un 25 % do importe subvencionable, xa sexa mediante os seus recursos propios ou mediante financiamento externo exento de calquera tipo de axuda pública, o que será obxecto de declaración responsable tanto na solicitude inicial como na solicitude de cobramento.\n4. Os investimentos e gastos subvencionables non poderán ter comezado antes da presentación da solicitude de axuda no Igape. Ningún dos importes alegados sobre os cales se solicita subvención poderán ser incorridos con carácter previo a esta presentación; de ser así, o proxecto desa peme sería non subvencionable. Para tal efecto, a persoa solicitante deberá achegar unha declaración expresa, incluída no formulario electrónico de solicitude de axuda a que se refire o artigo 7 destas bases. Considérase que o proxecto xa foi iniciado cando exista un primeiro compromiso en firme para a execución das obras ou para a adquisición dalgún dos elementos integrantes do proxecto. Enténdese por proxecto calquera dos investimentos comprendidos na solicitude da axuda. Neste sentido, considérase que existe compromiso en firme no caso da existencia dun contrato ou oferta asinados entre as partes, ou da existencia dun pedido, para calquera dos elementos subvencionables.\nPara estes efectos, determinados traballos preparatorios, como a realización de estudos previos de viabilidade, non se consideran inicio dos traballos.\n5. O período de execución dos gastos e investimentos subvencionados denomínase prazo de execución do proxecto e abarcará desde a data de presentación da solicitude ata o remate do prazo establecido na resolución de concesión, que non poderá superar a data para a execución dos proxectos establecida na resolución de convocatoria.\n6. Os bens obxecto do investimento deberán ser adquiridos pola persoa beneficiaria en propiedade. No caso de adquisición dos bens mediante fórmulas de pagamento aprazado, estes tamén deberán pasar a ser de propiedade plena da empresa antes do remate do prazo de execución do proxecto, e deberán constar neste momento o vencemento e o pagamento de todas as cantidades aprazadas e efectuados todos os pagamentos por calquera concepto.\n7. Cando o importe dos investimentos ou gastos subvencionables supere as contías establecidas na Lei 9/2017, do 8 de novembro, de contratos do sector público, para o contrato menor (importe igual ou superior a 15.000 € no momento de publicar estas bases), a persoa beneficiaria deberá solicitar, como mínimo, tres ofertas de diferentes provedores con carácter previo á súa contratación, agás que polas súas especiais características non exista no mercado suficiente número de provedores que os subministren. Neste caso, presentarase un escrito acreditativo desta circunstancia asinado por un experto independente.\nAs tres ofertas ou orzamentos de provedores deberán reunir, como mínimo, os seguintes requisitos:\na) Comparabilidade: deberán referirse á mesma tipoloxía de elemento obxecto de investimento, con prestacións similares, e conter conceptos análogos e comparables e co detalle suficiente para a súa comparación.\nb) Non vinculación: os provedores das tres ofertas non poderán ser vinculados entre si nin coa empresa solicitante. Para estes efectos, enténdese que existe vinculación cando se dean as circunstancias previstas no artigo 27.7 da Lei 9/2007, de subvencións de Galicia, e o artigo 43.2 do decreto que desenvolve a citada lei. Así mesmo, tomarase en consideración a definición de empresas asociadas ou de empresas vinculadas establecida nos números 2 e 3, respectivamente, do artigo 3 do anexo I do Regulamento (UE) 651/2014.\nc) Identificación do ofertante e do destinatario: deberán conter a razón social, o domicilio e o número ou código de identificación fiscal. Excepcionalmente, poderán admitirse ofertas ou orzamentos en que se omita algún dos elementos identificativos do emisor ou do destinatario cando, ao criterio dos servizos técnicos do Igape, se considere que están clara e inequivocamente identificados o ofertante e o destinatario.\nd) Data: todas as ofertas deberán mostrar unha data de emisión.\nNon serán admisibles as ofertas emitidas por provedores que non teñan a capacidade para a subministración do ben ou servizo ou que semellen de compracencia (contido e formato idénticos ou extremadamente similares entre ofertas, erros idénticos ou aparencia non habitual, entre outros).\nCon carácter xeral, para cada elemento será subvencionable o importe correspondente á oferta de menor prezo de entre as comparables. Excepcionalmente, cando a persoa solicitante non escolla a oferta de menor prezo, considerarase subvencionable o importe da oferta elixida, logo da sucinta motivación de que se trata da oferta economicamente máis vantaxosa tras a valoración de diferentes criterios técnicos adicionais ao prezo.\n8. O investimento terá que incluírse no activo da empresa e manterse no centro de traballo en Galicia durante os 3 anos seguintes ao remate do prazo de execución do proxecto. O investimento subvencionado poderá ser substituído no caso de obsolescencia, sempre e cando a actividade económica da persoa beneficiaria se manteña en Galicia durante este período. Neste caso, deberá quedar constancia contable e no inventario da empresa da substitución efectuada.\n9. No caso de investimento en activos intanxibles, para ser considerados subvencionables deberán cumprir ademais todas estas condicións: 1) empregaranse exclusivamente no establecemento beneficiario da axuda; 2) consideraranse activos amortizables; 3) adquiriranse en condicións de mercado a terceiros non relacionados co comprador 4) formarán parte dos activos da empresa beneficiaria e permanecerán vinculados co proxecto para o cal se concede a axuda durante polo menos tres anos. Este aspecto acreditarase coa declaración expresa da persoa beneficiaria no formulario de solicitude de cobramento.\n10. Con carácter xeral, os provedores non poderán estar asociados nin vinculados coa persoa solicitante ou cos seus órganos directivos ou xestores, e entenderase que existe vinculación se se dan as circunstancias previstas no artigo 27.7 da Lei 9/2007, de subvencións de Galicia, e no artigo 43.2 do decreto que desenvolve a citada lei; así mesmo, tomarase en consideración a definición de empresas asociadas ou de empresas vinculadas establecida nos números 2 e 3 respectivamente, do artigo 3 do anexo I do Regulamento (UE) 651/2014.\n11. Os bens e servizos subvencionados deberán ser adquiridos a terceiros e en ningún caso o importe de adquisición dos investimentos ou os gastos subvencionables poderán ser superiores ao valor de mercado.\n12. Non se considerará o IVE como gasto subvencionable.\n13. Cando a persoa beneficiaria da subvención sexa unha empresa, os gastos subvencionables nos que incorrese nas súas operacións comerciais deberán ter sido aboados nos prazos de pagamento previstos na normativa sectorial que lle sexa de aplicación ou, na súa falta, nos establecidos na Lei 3/2004, do 29 de decembro, pola que se establecen medidas de loita contra a morosidade nas operacións comerciais, e nas súas modificacións posteriores.\nArtigo 6. Contía da axuda e criterios de avaliación e selección de proxectos\n1. A subvención será do 35 % dos investimentos materiais e inmateriais subvencionables para as pequenas empresas, e do 25 % para as medianas.\nA subvención será do 50 % dos gastos en servizos de consultoría subvencionables para ambas categorías de empresa, pequenas e medianas. Os gastos do organismo intermedio previstos no artigo 5.2.c) e 5.2.d), de existiren, terán a consideración de colaboracións externas.\n2. Os criterios de valoración que servirán de base para determinar a preferencia na concesión da subvención e dentro de cada tipo de actuación subvencionable serán os seguintes:\n1º. Calidade técnica do proxecto: ata 65 puntos, que se avaliarán con cada un dos seguintes parámetros:\ni. Descrición do proxecto (ata 20 puntos):\na. Grao de análise previa da situación: descrición clara e concreta do problema ou a necesidade que se pretende abordar, así como as condicións de contorno (ata 10 puntos).\nb. Claridade na definición e obxectivos (ata 6 puntos).\nc. Grao de elaboración e concreción da proposta (ata 4 puntos).\nii. Adecuación do proxecto (ata 20 puntos):\na. Descrición de aspectos clave, actuacións, entregables e grao de axuste da solución proposta co modelo de negocio da persoa solicitante (ata 10 puntos).\nb. Coherencia na organización e planificación do traballo (ata 5 puntos).\nc. Viabilidade técnica e económica, custo da solución e tempo de implementación, adecuación do orzamento e dos medios humanos (ata 5 puntos).\niii. Tipo de solución e melloras esperadas: (ata 20 puntos):\na. Estimación cualitativa e cuantitativa das melloras esperadas, que se avaliará en función da coherencia entre o proxecto e os resultados previstos (ata 5 puntos).\nb. Xustificación do provedor escollido e o tipo de solución adoptado (ata 10 puntos).\nc. Amplitude da solución proposta, grao de madureza e nivel tecnolóxico (ata 5 puntos): valoraranse os proxectos baseados en tecnoloxía máis avanzada, que afecten a maior cantidade de ámbitos da empresa, ámbitos máis relevantes ou desenvolvan con intensidade salientable un ámbito concreto.\niv. Proxectos que sexan coordinados por un hub de innovación dixital dos seleccionados ao abeiro da Estratexia galega de HID e con importe subvencionable igual ou superior a 60.000 €, excluído o gasto de coordinación do hub: (5 puntos).\n2º. Adecuación dos investimentos e capacidade económica (ata 15 puntos):\ni. Identificación de partidas, desagregación dos orzamentos (ata 3 puntos).\nii. Calidade de ofertas e provedores (ata 8 puntos):\n• Alcance das ofertas.\n• Solvencia do provedor.\n• Documentación empregada para solicitar a oferta ou adxunta a esta.\niii. Viabilidade do proxecto fronte ao volume da empresa: ratio de investimento fronte a facturación declarada (ata 4 puntos).\n3º. Alcance do proxecto: ata 10 puntos, que se avaliarán do seguinte xeito:\ni. Número de empresas beneficiarias do proxecto: 1 punto por empresa, ata un máximo de 5 puntos (para proxectos individuais: 1 punto).\nii. Nivel de interacción dos procesos entre empresas: ata 5 puntos, que se asignarán en función da cantidade e importancia de procesos interempresariais aos cales se apliquen os obxectivos previstos. Nos proxectos individuais outorgarase 1 punto.\n4º. Grao de aliñación do proxecto cos retos e prioridades da RIS3 de Galicia: ata 5 puntos.\n5º. Proxecto en concello emprendedor: 5 puntos, que se lles outorgarán aos proxectos que se pretendan implantar ou desenvolver en concellos que conten coa condición de concello emprendedor.\nEn caso de coincidir a puntuación de varias solicitudes, utilizarase como criterio de desempate o de maior puntuación sucesivamente nos criterios 1º, 2º, 3º, 4º e 5º, por esa orde. Se aínda así seguise existindo empate, co fin de promover a incorporación do principio transversal de igualdade enunciado no artigo 9 do Regulamento (UE) 2021/1060, decidirase a favor do proxecto en que a maioría das empresas participantes teña implantado un plan de igualdade, identificado no formulario electrónico de solicitude polo seu localizador no Rexistro de Convenios e Acordos colectivos de traballo, de acordo co establecido no artigo 11 do Real decreto 901/2020, do 13 de outubro, polo que se regulan os plans de igualdade e o seu rexistro. No caso de que persista o empate, en último termo terá preferencia a solicitude que teña o número de expediente máis baixo.\nOs proxectos deberán acadar as seguintes puntuacións mínimas para poder optar á concesión da axuda en réxime de concorrencia competitiva:\nModalidades do artigo 1.1.a) (proxectos individuais): 40 puntos.\nModalidades do artigo 1.1.b) (proxectos colectivos): 60 puntos.\nArtigo 7. Forma e lugar de presentación das solicitudes\n1. Para presentar a solicitude, a persoa solicitante deberá cubrir previamente un formulario electrónico descritivo das circunstancias da persoa solicitante e do proxecto para o cal solicita a subvención, a través da aplicación establecida no enderezo da internet https://www.igape.gal/gl/oficinavirtual. Deberá cubrir necesariamente todos os campos establecidos como obrigatorios.\n2. As pemes individuais poderán presentar unha única solicitude para cada un dos catro tipos de proxecto dos definidos no artigo 1.1.a); no caso de que un proxecto conteña unha mestura de tipoloxías, as persoas solicitantes deberán clasificalo dentro dalgunha das tipoloxías definidas en función da que considere principal ou máis salientable. Cada agrupación só poderá presentar un proxecto dos definidos no artigo 1.1.b); non obstante, as pemes poderán presentar ata catro proxectos individuais (un por cada tipo dos definidos no artigo 1.1.a) e participar nunha ou máis agrupacións, sempre que os investimentos e gastos de cada unha das solicitudes sexan distintos.\n3. Nas solicitudes de axuda a persoa solicitante realizará as seguintes declaracións, que estarán incluídas no devandito formulario electrónico, no caso dos proxectos individuais, ou no anexo III no caso dos colectivos:\na) Que asumirá a aplicación de medidas antifraude eficaces e proporcionadas no seu ámbito de xestión, así como a obriga de comunicarlle ao órgano xestor os casos de sospeita de fraude.\nb) Que cumprirá a normativa comunitaria, estatal e autonómica de aplicación, en particular, a normativa en materia de subvencións, así como a normativa vixente sobre accesibilidade de persoas con discapacidade.\nc) Que non pode ser considerada unha empresa en crise conforme o disposto no artigo 2.18 do Regulamento (UE) 651/2014, do 17 de xuño, da Comisión Europea.\nd) Que ten capacidade administrativa, financeira e operativa para cumprir os obxectivos do proxecto para o cal se solicita a axuda e garantir a sostibilidade financeira do proxecto.\ne) Que cumpre cos criterios de definición de peme, segundo a definición establecida pola Comisión Europea no Regulamento (UE) 651/2014 (DOUE L 187, do 26 de xuño), polo que se declaran determinadas categorías de axuda compatibles co mercado interior en aplicación dos artigos 107 e 108 do Tratado.\nO Igape realizará as comprobacións documentais necesarias para garantir que as empresas para as cales se propón a concesión da axuda teñen a condición de peme.\nf) Que non iniciou os investimentos e que non existe acordo irrevogable para realizar o proxecto.\ng) Que manterá un sistema de contabilidade separada ou un código contable axeitado en relación con todas as transaccións relacionadas cos investimentos subvencionados, sen prexuízo das normas xerais da contabilidade, que permita seguir unha pista de auditoría sobre os investimentos financiados con fondos Feder.\nh) Que conservará os libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable á persoa beneficiaria en cada caso, así como a documentación xustificativa da realización e aboamento dos gastos e investimentos subvencionables, durante un prazo de cinco anos a partir do 31 de decembro do ano en que o Igape lle efectúe o último pagamento á persoa beneficiaria.\ni) Que terá unha permanencia mínima ininterrompida na actividade e manterá as infraestruturas e equipamentos subvencionados destinados ao fin concreto para o cal se concedeu a subvención durante o período de 3 anos, segundo o establecido no artigo 5.8 das bases reguladoras.\nj) Que ten implantado un plan de igualdade, con identificación do código do localizador no Rexistro de Convenios e Acordos Colectivos, de ser o caso.\nk) Que achegará unha contribución financeira aos investimentos, exenta de calquera tipo de apoio público, de polo menos un 25 % dos custos, ben sexa mediante os seus recursos propios ou ben mediante financiamento externo.\nl) Que os provedores non están asociados nin vinculados coa persoa solicitante ou cos seus órganos directivos ou xestores; enténdese que existe vinculación cando se dean as circunstancias previstas no artigo 27.7 da Lei 9/2007, de subvencións de Galicia, e no artigo 43.2 do decreto que desenvolve a citada lei. Así mesmo, tomarase en consideración a definición de empresas asociadas ou de empresas vinculadas establecida nos números 2 e 3, respectivamente, do artigo 3 do anexo I do Regulamento (UE) nº 651/2014.\nm) Que cumpre o principio de non causar prexuízo significativo ao medio ambiente (principio Do no significant harm-DNSH), segundo o anexo V destas bases.\nn) Que non está suxeita a unha orde de recuperación de axudas a consecuencia dunha decisión da Comisión Europea que declarase a axuda ilegal e incompatible co mercado común.\no) Declaración das axudas concorrentes para a mesma actuación, solicitadas ou concedidas.\n4. A solicitude presentarase obrigatoriamente por medios electrónicos a través do formulario normalizado (anexo I), que se obterá de xeito obrigatorio na aplicación informática https://www.igape.gal/gl/oficinavirtual, accesible desde a sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\n5. Para poder presentar a solicitude por medios electrónicos, as persoas solicitantes deberán reunir os seguintes requisitos:\na) Será necesario que a persoa asinante da solicitude teña a representación legal da persoa solicitante. Esta representación deberá ser individual ou solidaria, de xeito que coa súa sinatura abonde para acreditar a vontade da persoa solicitante.\nb) A oficina virtual do Igape acepta todos os certificados validados pola plataforma @firma da Administración xeral do Estado, que son os que figuran nesta relación: http://administracionelectronica.gob.es/PAe/aFirma-Anexo-PSC\nc) A presentación ante o Rexistro Electrónico da Xunta de Galicia admite a sinatura da solicitude por parte dunha única persoa solicitante. No caso de que deba ser asinada por máis dunha persoa solicitante (por exemplo, solicitudes con dous asinantes, representación mancomunada, etc.), deberá necesariamente anexar un documento en que se deixe constancia de que todas as persoas asinantes autorizan unha delas para presentar a solicitude. Este documento deberá ser asinado electronicamente por cada unha das persoas autorizantes.\nUnha vez asinado o formulario de solicitude, mediante certificación dixital da persoa presentadora, e transferido este ao Igape, efectuarase a anotación dunha entrada no Rexistro Electrónico da Xunta de Galicia.\nNo momento da presentación o rexistro expedirá, empregando as características da aplicación telemática, un recibo en que quedará constancia do feito da presentación.\nAs persoas solicitantes poderán obter en todo momento un xustificante da presentación na oficina virtual do Igape (https://www.igape.gal/gl/oficinavirtual).\nArtigo 8. Documentación complementaria\n1. As persoas interesadas deberán achegar coa solicitude a seguinte documentación:\na) Memoria descritiva do proxecto, que deberá conter mención explícita aos criterios de avaliación e selección de proxectos aplicables (artigo 6).\nb) As tres ofertas que, se é o caso, en aplicación do artigo 29.3 da Lei de subvencións de Galicia, deban ter solicitado, de acordo co establecido no artigo 5.7 destas bases reguladoras.\nc) Escritura de constitución e dos estatutos debidamente inscritos no rexistro competente, e modificacións posteriores destes, no caso de non estaren inscritas no Rexistro Mercantil.\nd) Poder da persoa representante que presenta a solicitude, no caso de non estar inscrita no Rexistro Mercantil.\ne) Se é o caso, o documento de constitución da agrupación segundo o establecido no artigo 4.3 das bases reguladoras.\nf) Para subvencións de importe superior a 30.000 €, as persoas beneficiarias deben cumprir coa normativa en materia de prazos a provedores, o que se acreditará polos seguintes medios de proba:\n1º. As persoas físicas e xurídicas que, de acordo coa normativa contable, poidan presentar conta de perdas e ganancias abreviada, mediante certificación subscrita pola persoa física ou, no caso de persoas xurídicas, polo órgano de administración ou equivalente, con poder de representación suficiente, en que afirmen alcanzar o nivel de cumprimento dos prazos de pagamento previstos na citada Lei 3/2004, do 29 de decembro. Poderán tamén acreditar a dita circunstancia por algún dos medios de proba previstos no punto 2º e con suxeición á súa regulación.\n2º. As persoas xurídicas que, de acordo coa normativa contable, non poidan presentar conta de perdas e ganancias abreviada, mediante:\ni. Certificación emitida por auditor rexistrado no Rexistro Oficial de Auditores de Contas que conteña unha trascrición desagregada da información en materia de pagamentos descrita na memoria das últimas contas anuais auditadas, cando delas se desprenda que se alcanza o nivel de cumprimento dos prazos de pagamento establecidos na Lei 3/2004, do 29 de decembro, determinado neste punto, con base na información requirida pola disposición adicional terceira da Lei 15/2010, do 5 de xullo, de modificación da Lei 3/2004, do 29 de decembro.\nEsta certificación será válida ata que resulten auditadas as contas anuais do exercicio seguinte.\nii. No caso de que non sexa posible emitir a certificación de auditor a que se refire o número anterior, informe de procedementos acordados, elaborado por un auditor rexistrado no Rexistro Oficial de Auditores de Contas, que, con base na revisión dunha mostra representativa das facturas pendentes de pagamento a provedores da sociedade nunha data de referencia, conclúa sen a detección de excepcións ao cumprimento dos prazos de pagamento da Lei 3/2004, do 29 de decembro, ou no caso de que se detectasen, estas non impidan alcanzar o nivel de cumprimento requirido no punto segundo da letra d) da disposición derradeira sexta da Lei 18/2022, do 28 de setembro, de creación e crecemento de empresas.\nDe conformidade co artigo 28.3 da Lei 39/2015, do 1 de outubro, do procedemento administrativo común, non será necesario achegar os documentos que xa foran presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán obtidos electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se puidesen obter os citados documentos, poderáselle solicitar novamente á persoa interesada a súa achega.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderán requirir a exhibición do documento ou da información orixinal.\nArtigo 9. Comprobación de datos\n1. Para tramitar este procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI/NIE da persoa solicitante ou, se é o caso, da persoa partícipe da agrupación.\nb) DNI/NIE da persoa representante.\nc) NIF da entidade solicitante ou, se é o caso, da entidade partícipe da agrupación.\nd) NIF da entidade representante.\ne) Imposto de actividades económicas (IAE) da persoa ou entidade solicitante ou, se é o caso, da persoa ou entidade partícipe da agrupación.\nf) Certificado de estar ao día das obrigas tributarias coa AEAT da persoa ou entidade solicitante ou, se é o caso, da persoa ou entidade partícipe da agrupación.\ng) Certificado de estar ao día de pagamento coa Seguridade Social da persoa ou entidade solicitante ou, se é o caso, da persoa ou entidade partícipe da agrupación.\nh) Certificado de estar ao día de pagamento coa Consellería de Facenda e Administración Pública da persoa ou entidade solicitante ou, se é o caso, da persoa ou entidade partícipe da agrupación.\ni) Consulta de concesións doutras subvencións e axudas da persoa ou entidade solicitante ou, se é o caso, da persoa ou entidade partícipe da agrupación.\nj) Consulta de inhabilitacións para obter subvencións e axudas da persoa ou entidade solicitante ou, se é o caso, da persoa ou entidade partícipe da agrupación.\nk) Documentación depositada no Rexistro Mercantil, segundo as letras c) e d) do artigo 8.1 das bases reguladoras, da persoa ou entidade solicitante ou, se é o caso, da persoa ou entidade partícipe da agrupación.\n2. No caso de que as persoas interesadas se opoñan a esta consulta, deberán indicalo no recadro correspondente habilitado no anexo I da solicitude ou no anexo III de declaracións e comprobación de datos das pemes partícipes da agrupación, e presentar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderáselle solicitar ás persoas interesadas que presenten os documentos correspondentes.\nArtigo 10. Trámites administrativos posteriores á presentación da solicitude\nTodos os trámites administrativos que as persoas interesadas deban realizar tras a presentación da solicitude deberán ser realizados electronicamente accedendo ao enderezo da internet https://www.igape.gal/gl/oficinavirtual\nArtigo 11. Órganos competentes\nO órgano competente para instruír o procedemento de concesión da subvención será a Área de Competitividade do Igape e a competencia para ditar a resolución que poña fin ao procedemento na vía administrativa correspóndelle á persoa titular da Dirección Xeral do Igape, por delegación do Consello de Dirección do Igape.\nOs proxectos avaliaraos un órgano avaliador composto por tres membros de entre o persoal da Área de Competitividade: o/a subdirector/a de Competitividade Empresarial, que actuará como presidente, un/unha técnico/a responsable de programas, que actuará como secretario/a con voz e voto, e un/unha técnico/a de servizos xerais. Axustará o seu funcionamento ás disposicións sobre órganos colexiados, contidas na Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nArtigo 12. Instrución dos procedementos\n1. Unha vez recibidas as solicitudes, de conformidade co establecido no artigo 68 da Lei 39/2015, se a solicitude ou o formulario non reúne algún dos requisitos exixidos nestas bases reguladoras, requirirase o/a interesado/a para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se terá por desistido da súa petición, logo da correspondente resolución.\nDado o réxime de concesión en concorrencia competitiva, a ausencia de memoria técnica ou a presentación dunha memoria técnica ilexible non será emendable, e o expediente avaliarase utilizando unicamente a información achegada no formulario de solicitude.\n2. As solicitudes avaliaraas o órgano avaliador, quen elaborará unha relación ordenada de todas as solicitudes, con indicación da puntuación outorgada a cada unha delas, en aplicación dos criterios de avaliación, desempate e puntuación mínima establecidos no artigo 6 destas bases.\nArtigo 13. Resolución, publicación e notificacións\n1. A Área de Competitividade do Igape ditará a proposta de resolución con base neste procedemento a partir da relación de solicitudes puntuadas. A continuación, elevaraa á persoa titular da Dirección Xeral do Igape, quen emitirá a resolución de concesión das subvencións, por delegación do Consello de Dirección do Igape.\n2. A resolución de concesión da subvención comprenderá a identificación da persoa beneficiaria e a contía da subvención, indicación das obrigas que lle corresponden á persoa beneficiaria, os requisitos específicos relativos aos produtos ou servizos que deban obterse con ela, o plan financeiro e o calendario de execución, con indicación do método que se aplica para determinar os custos da operación, así como os demais requisitos previstos na normativa comunitaria para a selección da operación que debe conter o Documento polo que se establecen as condicións de axuda (DECA).\nTamén incluirá a comunicación de que a aceptación da axuda implica a aceptación da inclusión das persoas beneficiarias na lista de operacións, que se publicará no portal da Dirección Xeral de Fondos Comunitarios do Ministerio de Facenda, co contido previsto no número 3 do artigo 49 do Regulamento (UE) 2021/1060.\n3. Na resolución denegatoria da axuda farase constar o motivo da denegación.\n4. No caso de que a persoa beneficiaria sexa unha agrupación de pemes, ditarase unha resolución individual para cada peme participante, onde constarán as mencións do punto anterior referidas ao seu proxecto concreto, segundo se definiu no propio documento da agrupación e no seu formulario específico.\n5. O anuncio da publicación do texto completo da resolución definitiva no enderezo https://www.igape.gal/gl/oficinavirtual será obxecto de publicación no Diario Oficial de Galicia, de acordo co artigo 45 da Lei 39/2015.\n6. O prazo máximo para resolver e publicar a resolución será o establecido na resolución de convocatoria, transcorrido o cal se poderá entender desestimada por silencio administrativo a solicitude de concesión da axuda.\n7. As notificacións das resolucións e actos administrativos do procedemento que non sexan obxecto de publicación efectuaranse só por medios electrónicos, nos termos previstos na normativa reguladora do procedemento administrativo común.\nDe conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas realizaranse a través do sistema de notificacións electrónicas de Galicia, Notifica.gal. Este sistema remitiralles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\nDe conformidade co artigo 47 da Lei /2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia, Notifica.gal, para todos os procedementos administrativos tramitados pola Administración xeral e polas entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\nAs notificacións por medios electrónicos entenderanse efectuadas no momento en que se produza o acceso ao seu contido. Entenderanse rexeitadas cando transcorreran dez días naturais desde a posta á disposición da notificación sen que se acceda ao seu contido.\nSe o envío da notificación electrónica non for posible por problemas técnicos, efectuarase a notificación polos medios previstos na normativa reguladora do procedemento administrativo común.\nArtigo 14. Réxime de recursos\nAs resolucións ditadas ao abeiro destas bases porán fin á vía administrativa e contra elas poderán interporse os seguintes recursos, sen prexuízo de que as persoas interesadas poidan exercer calquera outro que consideren procedente:\na) Potestativamente, recurso previo de reposición, que resolverá a persoa titular da Dirección Xeral do Igape, por delegación do Consello de Dirección do Igape, no prazo dun mes desde o día seguinte ao da súa publicación, ou en calquera momento a partir do día seguinte a aquel en que, de acordo co establecido nestas bases reguladoras, se produza o acto presunto.\nb) Recurso contencioso-administrativo, ante os xulgados do contencioso-administrativo de Santiago de Compostela, no prazo de dous meses, contados desde o día seguinte ao da súa publicación, ou no prazo de seis meses contados a partir do día seguinte a aquel en que se produza o acto presunto.\nArtigo 15. Modificación da resolución\n1. Unha vez ditada a resolución de concesión, observarase o establecido no artigo 35 do Decreto 11/2009, do 8 de xaneiro, polo que se aproba o Regulamento da Lei de subvencións. Admitiranse modificacións dentro dos límites xerais establecidos nestas bases sempre e cando estes cambios non alteren o baremo ou desvirtúen o proxecto. Concretamente, non se admitirán modificacións que amplíen o prazo de execución do proxecto máis alá das datas límite establecidas na resolución de convocatoria nin daquelas que supoñan unha maior subvención para o proxecto.\n2. A persoa beneficiaria deberá solicitar a modificación tramitando o formulario sinalado no artigo 7 e presentando a súa instancia dirixida á Dirección Xeral do Instituto Galego de Promoción Económica. A solicitude de modificación deberá presentala cunha antelación mínima dun mes á finalización do prazo de execución do proxecto establecido na resolución de concesión. O acto polo que se acorde ou se denegue a modificación da resolución ditarao, por delegación do Consello de Dirección do Igape, a persoa titular da Dirección Xeral do Igape, logo da instrución do correspondente expediente, no cal se lles dará audiencia, de ser preciso, ás persoas interesadas.\nArtigo 16. Obrigas das persoas beneficiarias\nSon obrigas das persoas beneficiarias:\na) Executar o proxecto que fundamenta a concesión das subvencións no prazo establecido na resolución de concesión e manter, de ser o caso, o investimento no centro de traballo en Galicia durante os 3 anos seguintes ao remate do prazo de execución do proxecto.\nb) Xustificar ante o Igape o cumprimento dos requisitos e condicións da subvención, así como a realización da actividade e o cumprimento da finalidade que determinen a concesión ou gozo da subvención.\nc) Someterse ás actuacións de comprobación e/ou de control financeiro que poidan realizar os distintos órganos de control a nivel autonómico, estatal ou comunitario, en particular ás verificacións previstas no artigo 74 do RDC, as auditorías do organismo de auditoría do programa operativo ou das distintas instancias comunitarias de control sobre os fondos europeos, achegar canta información lles sexa requirida no exercicio das actuacións anteriores. Para tal fin, garantirase que todos os documentos xustificativos da operación se conserven durante un prazo de cinco anos a partir do 31 de decembro do ano en que se lle efectúe o último pagamento á persoa beneficiaria (artigo 82 do RDC).\nd) Comunicarlle ao Igape a solicitude e/ou obtención doutras subvencións, axudas, ingresos ou recursos concorrentes que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento en que se coñeza e, en todo caso, coa solicitude de cobramento da subvención.\ne) Manter un sistema de contabilidade separado ou un código contable axeitado en relación con todas as transaccións relacionadas cos gastos subvencionables, sen prexuízo das normas xerais da contabilidade, que permita seguir unha pista de auditoría sobre os conceptos financiados con fondos Feder.\nf) Cumprir os requisitos de comunicación do financiamento público do proxecto polo Igape, a Xunta de Galicia e a Unión Europea, segundo o establecido no anexo IV destas bases, durante o período de mantemento do investimento.\ng) Comprometerse a evitar os impactos negativos significativos no ambiente na execución das actuacións, respectando o principio de «non causar prexuízo significativo» (principio Do no significant harm-DNSH), no sentido establecido no artigo 9.4 do RDC.\nh) Facilitar cantos datos resulten necesarios para a valoración da convocatoria no marco da avaliación da RIS3 Galicia ou doutros mecanismos de seguimento.\ni) Facilitar os datos do titular real dos perceptores do financiamento da Unión no caso de que, requirida a dita información ás autoridades competentes, non poida disporse dela.\nj) Efectuar o reintegro dos fondos percibidos, total ou parcialmente, no suposto de incumprimento das condicións establecidas para a súa concesión ou nos supostos previstos no título II da Lei 9/2007.\nk) No caso de non ser quen de realizar o proxecto para o cal se concedeu a axuda, comunicar a renuncia ao expediente solicitado no momento en que se produza a certeza da non execución.\nl) Todo isto sen prexuízo das demais obrigas que resulten do artigo 11 da Lei 9/2007.\nArtigo 17. Xustificación da subvención\n1. Para o cobramento da subvención concedida, a persoa beneficiaria (no caso dos proxectos colectivos descritos no artigo 1.b), todos e cada un dos membros da agrupación), dentro do prazo establecido na resolución de convocatoria, deberá cubrir previamente o formulario electrónico de liquidación a través da aplicación establecida no enderezo da internet https://www.igape.gal/gl/oficinavirtual. Deberán cubrirse necesariamente todos os campos establecidos como obrigatorios. O dito formulario conterá os requisitos establecidos no artigo 48 do Decreto 11/2009 para a presentación da conta xustificativa, e incluirá unha relación detallada dos outros ingresos ou subvencións que financiasen a actividade subvencionada.\n2. A persoa beneficiaria deberá presentar a solicitude de cobramento mediante o formulario normalizado (anexo II), que se obterá de xeito obrigatorio na aplicación informática https://www.igape.gal/gl/oficinavirtual, accesible desde a sede electrónica da Xunta de Galicia, https://sede.xunta.gal\n3. Unha vez xerada a solicitude de cobramento na aplicación informática, a persoa beneficiaria deberá presentala obrigatoriamente por vía electrónica.\n4. No caso de que a solicitude de cobramento non se presentase en prazo ou a xustificación fose incorrecta, requirirase a persoa beneficiaria para que corrixa os erros ou defectos observados no prazo de 10 días hábiles. A falta de presentación da xustificación no prazo improrrogable establecido comportará a perda do dereito ao cobramento total ou parcial da subvención, a exixencia do reintegro e as demais responsabilidades establecidas na Lei 9/2007, segundo o disposto no artigo 45.2 do seu regulamento. A presentación da xustificación neste prazo adicional non eximirá á persoa beneficiaria das sancións que, conforme a lei, correspondan. A xustificación cumprirá, en todo caso, os requisitos establecidos nos artigos 28 e 30 da devandita Lei 9/2007.\n5. Xunto coa solicitude de cobramento, a persoa beneficiaria da axuda presentará a seguinte documentación:\na) Documentación xustificativa do gasto: documentos acreditativos dos gastos consistentes en facturas ou documentos de valor probatorio equivalente no tráfico xurídico-mercantil ou con eficacia administrativa, segundo o establecido no artigo 28.3 da Lei 9/2007 e no artigo 48 do Decreto 11/2009. As facturas deberán conter suficiente información que permita relacionala co gasto xustificado.\nb) Documentación xustificativa do pagamento, conforme o pagamento foi realizado efectivamente dentro do prazo de execución, por algún dos seguintes medios:\n1º. Xustificante de transferencia bancaria, certificación bancaria ou extracto bancario, ou xustificante electrónico de transferencia bancaria en que conste o código de verificación na sede electrónica da entidade bancaria ou outro mecanismo que garanta a veracidade do xustificante. Nestes documentos deberán quedar claramente identificados o receptor e o emisor do pagamento e o importe da factura. En ningún caso se admitirán os pagamentos xustificados mediante recibo do provedor, nin os pagamentos por caixa ou en efectivo.\n2º. Informe de auditor de contas inscrito como exercente no Rexistro Oficial de Auditores de Contas, que deberá manifestarse sobre o período de realización (facturación) e pagamento dos gastos alegados, así como sobre a existencia ou non de aboamentos ou devolucións posteriores que poidan supor unha redución no valor patrimonial dos bens alegados coma subvencionables no expediente.\nNo suposto de que o xustificante de pagamento inclúa varias facturas, deberase xuntar unha relación delas, asinada polo representante legal.\nNo suposto de facturas pagadas conxuntamente con outras non referidas ás accións subvencionadas, a xustificación do pagamento débese realizar sempre mediante algún dos medios sinalados nos puntos anteriores para as facturas alegadas nas accións e, ademais, algún dos seguintes documentos: relación emitida polo banco dos pagamentos realizados, orde de pagamentos da empresa selada polo banco ou xustificante de recepción asinado polo provedor, para os efectos de identificar as facturas non referidas ás accións subvencionadas.\nAs facturas en moeda estranxeira deben presentarse con copia dos documentos bancarios de cargo en que conste o cambio empregado.\nc) Memoria técnica de execución do proxecto en que se poña de manifesto a finalización do proxecto subvencionado segundo o establecido no artigo 1.2. No caso de agrupacións de empresas, esta memoria achegaraa a empresa líder. Esta memoria deberá ter, polo menos, os seguintes contidos:\n• Cronograma de desenvolvemento do proxecto.\n• Descrición do proxecto realizado, resultados obtidos e unha proxección anual dos resultados esperados durante os cinco anos posteriores á finalización do proxecto.\n• Modificacións e desviacións sobre o proxecto orixinal (incluíndo eventuais cambios de provedor).\n• Documentación gráfica dos investimentos realizados (fotografías de equipamentos, capturas de pantalla de aplicacións...).\n• Licenzas adquiridas ou contratos de licenzas, de ser o caso.\n• Para o caso de traballos de consultoría, copia dos entregables previstos na solicitude e descrición polo miúdo da integración dese traballo no resultado final global do proxecto.\nd) As tres ofertas que deba ter solicitado a persoa beneficiaria, de acordo co establecido no artigo 5.7 das bases reguladoras, no caso de non achegalas coa solicitude de axuda.\ne) Calquera soporte dos establecidos no anexo IV das bases onde se aprecie que se cumpriu a obrigatoriedade de publicidade do financiamento público.\nf) Aqueles proxectos en que as colaboracións externas ou a adquisición de activos inmateriais superen os 30.000 €, ou ben o importe total de investimento supere os 45.000 € (correspondente á suma dos conceptos indicados nas alíneas a) e b) do artigo 5.2), deberán entregar informe dun enxeñeiro colexiado, cualificado no ámbito en que se desenvolva o proxecto e con ausencia de conflito de intereses, que se pronuncie sobre a adecuación ao mercado dos prezos aboados pola persoa beneficiaria e o efectivo desenvolvemento do proxecto, de acordo coa memoria técnica xustificativa e dentro do período de execución.\ng) Nos proxectos que sexan coordinados por un hub de innovación dixital, declaración do hub de innovación dixital conforme non se lle proporcionou á peme solicitante ningún outro tipo de servizo e/ou asesoramento financiado con outros programas de axuda e concorrente co que se prestou ao abeiro desta axuda.\n6. A persoa beneficiaria deberá cubrir na ficha resumo de facturas do formulario de liquidación os datos de número de conta contable, relativo á contabilidade, en que se reflictan os custos subvencionados para acreditar a obriga establecida no artigo 16.e), xunto cunha declaración responsable da persoa beneficiaria de que estes datos reflicten a realidade contable da operación subvencionada.\n7. A persoa beneficiaria deberá presentar a documentación xustificativa obrigatoriamente por vía electrónica. A persoa beneficiaria responsabilizarase da veracidade dos documentos que presente. A achega das copias dixitalizadas implica a autorización para que a Administración acceda e trate a información persoal contida en tales documentos. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán, requirir a exhibición do documento ou da información orixinal.\n8. En todos os casos, as persoas beneficiarias deberán estar ao día das súas obrigas coa Facenda Pública, coa Comunidade Autónoma de Galicia e coa Seguridade Social. No caso de que a persoa beneficiaria se opoña á consulta ou non preste o consentimento expreso, deberá achegar as certificacións xunto co resto da documentación xustificativa.\n9. Advírtese que calquera discrepancia entre a documentación xustificativa e as declaracións da solicitude de axuda poderá ser motivo de inicio de expediente de incumprimento, que, se é o caso, poderá supor a modificación ou revogación da concesión e o reintegro, de ser o caso, das cantidades previamente aboadas.\n10. O Igape poderá aceptar variacións nos diversos conceptos de gasto aprobados, coa dobre condición de que a oscilación, en máis ou menos, non supere o 20 % de cada concepto e que, no seu conxunto, non varíe o importe total de gasto aprobado nin da axuda concedida, nin desvirtúe as características do proxecto e condicións que fosen tidas en conta para resolver a concesión.\n11. No caso de proxectos colectivos, cada peme xustificará os seus gastos conforme o disposto neste artigo, pero o pagamento da axuda queda condicionado á xustificación da realización do proxecto entre as empresas integrantes, o que se fará mediante unha memoria técnica, que deberá achegar a empresa líder da agrupación.\nArtigo 18. Aboamento das axudas\nO aboamento da axuda realizarase unha vez que o Igape considere xustificada a realización e o pagamento do proxecto e o cumprimento das condicións dentro do prazo establecido na resolución de concesión.\nOs órganos competentes do Igape poderán solicitar as aclaracións ou informes relativos á xustificación do proxecto que consideren convenientes. Unha vez transcorrido o prazo concedido para o efecto sen que a persoa beneficiaria os presentase, o Igape iniciará o correspondente procedemento de incumprimento.\nO réxime de pagamento deberá cumprir o establecido no artigo 31 da Lei 9/2007 e no título IV do seu regulamento.\nArtigo 19. Perda do dereito á subvención e reintegro\n1. Producirase a perda do dereito ao cobramento total ou parcial da subvención no suposto de falta de xustificación do cumprimento do proxecto, das condicións impostas na resolución de concesión, das obrigas contidas nestas bases reguladoras, de concorrencia das causas establecidas no artigo 33 da Lei 9/2007, ou na restante normativa aplicable, o que dará lugar, se é o caso, á obriga de reintegrar total ou parcialmente a subvención percibida, así como os xuros de demora correspondentes.\n2. O procedemento para declarar a procedencia da perda do dereito de cobramento da subvención e para facer efectivo o reintegro a que se refire o punto anterior será o establecido no título II da Lei 9/2007.\n3. Procederá a perda total do dereito ao cobramento da axuda concedida, sen prexuízo da incoación do oportuno expediente sancionador, nos seguintes casos:\na) Obter a subvención sen reunir as condicións requiridas.\nb) Non xustificar ante o Igape o cumprimento dos requisitos e condicións da subvención, así como a realización da actividade e o cumprimento da finalidade que determinen a concesión ou gozo da subvención.\nc) Non permitir someterse ás actuacións de comprobación e/ou de control financeiro que poidan realizar os distintos órganos de control a nivel autonómico, estatal ou comunitario, en particular ás verificacións previstas no artigo 74 do RDC, ás auditorías do organismo de auditoría do programa operativo ou das distintas instancias comunitarias de control sobre os fondos europeos, achegando canta información lle sexa requirida no exercicio das actuacións anteriores. Para tal fin, garantirase que todos os documentos xustificativos da operación se conserven durante un prazo de cinco anos a partir do 31 de decembro do ano en que se lle efectúe o último pagamento á persoa beneficiaria (artigo 82 do RDC).\nd) Non acreditar estar ao día das obrigas fiscais, coa Seguridade Social e coa Comunidade Autónoma.\ne) Cando, como consecuencia de incumprimento parcial, o investimento subvencionable sexa inferior ao 50 % do concedido.\nf) Non lle comunicar ao Igape a modificación das circunstancias que fundamentasen a concesión da subvención.\ng) A percepción doutras subvencións públicas, incompatibles coa totalidade da subvención prevista nestas bases suporá a perda ou, se é o caso, o reintegro, do 100 % da subvención concedida.\nh) Non lle dar publicidade ao financiamento do proxecto, de acordo co establecido no anexo IV destas bases.\ni) En proxectos colectivos, que o líder da agrupación non achegue a memoria técnica a que se refire o artigo 17.11 destas bases. Esta causa de reintegro afectará o proxecto no seu conxunto e todas as pemes beneficiarias.\nj) En proxectos colectivos, que non chegue a participar o 50 % das empresas iniciais da agrupación e o mínimo de dúas. Enténdese por participación unha xustificación de execución que non dea lugar a un incumprimento total. Esta causa de reintegro afectará o proxecto no seu conxunto e todas as pemes beneficiarias.\n4. Perda parcial: sempre que se cumpran os requisitos ou condicións esenciais tomadas en conta na concesión da axuda, o Igape poderá apreciar un incumprimento parcial, e deberá resolver sobre o seu alcance, aplicando a mesma ponderación que tivese a condición incumprida na resolución de concesión e, se é o caso, establecendo a obriga de reintegro co seguinte criterio:\na) No caso de condicións referentes á contía ou conceptos da base subvencionable, o alcance do incumprimento determinarase proporcionalmente aos conceptos subvencionables deixados de efectuar ou aplicados a outros distintos dos considerados subvencionables, e, se é o caso, reintegrarse as cantidades percibidas na dita proporción. En particular, unha execución por baixo do 50 % da base subvencionable aprobada considerarase un incumprimento total.\nb) Non manter un sistema de contabilidade separado ou un código contable axeitado en relación con todas as transaccións relacionadas cos gastos subvencionables, sen prexuízo das normas xerais de contabilidade, que permita seguir unha pista de auditoría sobre os gastos financiados co Feder suporá a perda ou, se é o caso, o reintegro dun 2 % da subvención concedida.\n5. No período de mantemento dos investimentos, nos casos en que se aplique o artigo 5.8 destas bases reguladoras, procederá a incoación dun procedemento de reintegro no suposto de non manter os investimentos ou os arrendamentos obxecto da subvención durante o período establecido, o que suporá o reintegro da subvención correspondente ao activo non mantido, de forma proporcional ao período en que se incumprise este requisito.\nAdicionalmente, non manter a publicidade do financiamento do proxecto, de acordo co establecido no artigo 16.f) destas bases, ou o plan de igualdade, suporá o reintegro dun máximo do 3 % da subvención concedida.\n6. Cada peme participante no proxecto é a responsable da execución e xustificación da subvención individual concedida. O incumprimento total ou parcial da parte dunha peme non afectará nin será causa de incumprimento para as restantes pemes participantes, excepto nos supostos previstos nas letras i) e j) do número 3 anterior.\n7. Devolución voluntaria da subvención.\nDe acordo co establecido no artigo 64 do Decreto 11/2009, as persoas beneficiarias poderán realizar, sen requirimento previo da Administración, a devolución total ou parcial da subvención concedida mediante o seu ingreso na conta ES83 2080 0388 2731 1000 0584 en concepto de devolución voluntaria da subvención.\nEn todo caso, a persoa beneficiaria deberá presentar ante o órgano concedente copia xustificativa da devolución voluntaria realizada na cal conste a data do ingreso, o seu importe e o número do expediente e denominación da subvención concedida.\nArtigo 20. Réxime sancionador\nÁs persoas beneficiarias das subvencións reguladas nestas bases seralles de aplicación o réxime de infraccións e sancións previsto no título IV da Lei 9/2007.\nArtigo 21. Fiscalización e control\nAs persoas beneficiarias destas subvencións someteranse ás actuacións de comprobación e/ou de control financeiro que poidan realizar os distintos órganos de control a nivel autonómico, estatal ou comunitario, en particular ás verificacións previstas no artigo 74 do RDC, ás auditorías do organismo de auditoría do programa operativo ou das distintas instancias comunitarias de control sobre os fondos europeos, e achegarán canta información lles sexa requirida no exercicio das actuacións anteriores. Para tal fin, garantirase que todos os documentos xustificativos da operación se conserven durante un prazo de cinco anos a partir do 31 de decembro do ano en que se lle efectúe o último pagamento á persoa beneficiaria (artigo 82 do RDC).\nCalquera persoa que teña coñecemento de feitos que poidan ser constitutivos de fraude ou irregularidade en relación con proxectos ou operacións financiados total ou parcialmente con cargo a fondos procedentes da Unión Europea no marco desta convocatoria poderá pór os ditos feitos en coñecemento do Servizo Nacional de Coordinación Antifraude da Intervención Xeral da Administración do Estado, por medios electrónicos a través da canle habilitada para o efecto https://www.igae.pap.hacienda.gob.es/sitios/igae/es-ES/Paginas/denan.aspx\nArtigo 22. Comprobación de subvencións\n1. O Igape comprobará a axeitada xustificación da subvención, así como a realización da actividade e o cumprimento da finalidade que determinen a concesión ou o gozo da subvención.\nO prazo para a comprobación material de facturas e xustificantes de investimento será de cinco anos a partir do 31 de decembro do ano en que o Igape lle efectúe o último pagamento á persoa beneficiaria, de acordo co disposto no artigo 82.1 do Regulamento (UE) 2021/1060.\n2. Nas subvencións de capital superiores a 60.000 euros, no seu cómputo individual, destinadas a investimentos en activos tanxibles, será de aplicación o establecido no artigo 60.2 do Decreto 11/2009.\n3. Para todo o non previsto nos puntos anteriores será aplicable o disposto no artigo 30 da Lei 9/2007 e nos artigos 57 e seguintes do seu regulamento.\nArtigo 23. Transparencia e bo goberno\n1. Deberá darse cumprimento das obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrarlle á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que estean vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 24. Remisión normativa\nPara todo o non previsto nestas bases aplicarase o previsto na seguinte normativa:\na) Regulamento (UE) 651/2014, da Comisión, do 17 de xuño, polo que se declaran determinadas categorías de axuda compatibles co mercado interior en aplicación dos artigos 107 e 108 do Tratado (DOUE L 187, do 26 de xuño).\nb) Regulamento (UE) 2021/1060 do Parlamento Europeo e do Consello, do 24 de xuño, polo que se establecen disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura, así como as normas financeiras para os ditos fondos e para o Fondo de Asilo, Migración e Integración, o Fondo de Seguridade Interior e o Instrumento de apoio financeiro á xestión de fronteiras e a política de visados (DOUE L 231, do 30 de xuño).\nc) Regulamento (UE) 2021/1058 do Parlamento Europeo e do Consello, do 24 de xuño, relativo ao Fondo Europeo de Desenvolvemento Rexional e ao Fondo de Cohesión (DOUE L 231, do 30 de xuño).\nd) Na normativa comunitaria de desenvolvemento dos citados regulamentos.\ne) Orde HFP/1414/2023, do 27 de decembro, pola que se aproban as normas sobre os gastos subvencionables dos programas financiados polo Fondo Europeo de Desenvolvemento Rexional e do Fondo de Transición Xusta para o período 2021-2027.\nf) Lei 9/2007, do 13 de xuño, de subvencións de Galicia.\ng) Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nh) Lei 38/2003, do 17 de novembro, xeral de subvencións.\ni) Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.\nj) Lei 39/2015, do 1 de outubro, do procedemento administrativo común das administracións públicas.\nk) Lei orgánica 3/2018, do 5 de decembro, de protección de datos persoais e garantía dos dereitos dixitais.\nl) Regulamento (UE) 2016/679 do Parlamento Europeo e do Consello, do 27 de abril, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos).\nm) O resto da normativa que resulte de aplicación."
  },
  {
    "file_id": "AnuncioG0474-021224-0005_gl",
    "doga_id": 6,
    "doga_date": "2025-01-10",
    "url": "https://www.xunta.gal/dog/Publicados/2025/20250110/AnuncioG0474-021224-0005_gl.html",
    "title": "RESOLUCIÓN do 31 de outubro de 2024 pola que se establecen as bases reguladoras e se anuncia a convocatoria, mediante tramitación anticipada de gasto, do procedemento de concesión de subvencións para proxectos de mellora enerxética, dirixido a autónomos e pemes do sector servizos (programa Bono enerxía peme), anualidade 2025 (código de procedemento IN417Z).",
    "content": "A sensibilidade especial que para a cidadanía está a ter o uso racional das enerxías calou de forma importante no enfoque das administracións públicas que, unanimemente, están a actuar neste campo, prestando o seu apoio ás iniciativas que sobre aforro e eficiencia enerxética ou enerxías renovables se están a desenvolver na actualidade.\nO Instituto Enerxético de Galicia (Inega) constitúese en Axencia mediante o Decreto 142/2016, do 22 de setembro, mantendo a súa adscrición á consellería competente en materia de enerxía, conforme o establecido na Lei 3/1999, do 11 de marzo, e entre cuxas funcións destacan o impulso das iniciativas e programas de aplicación das tecnoloxías enerxéticas, incluídas as renovables, a mellora do aforro e a eficiencia enerxética, o fomento do uso racional da enerxía e, en xeral, a óptima xestión dos recursos enerxéticos nos distintos sectores económicos de Galicia. Igualmente, recolle a participación na xestión e prestación de servizos noutros campos sinérxicos ao enerxético, de acordo coas directrices do Goberno no ámbito das súas competencias.\nO Inega, para o desenvolvemento dos obxectivos anteriores, e coa finalidade de incentivar actuacións que contribúan a paliar a situación de altos prezos da enerxía, establece esta convocatoria de subvencións para a mellora do uso da enerxía por parte de pemes e autónomos do sector servizos. Con ela dáse continuidade a unha iniciativa que leva anos achegando bos resultados.\nEsta convocatoria de axudas financiarase con cargo aos orzamentos do Inega para o ano 2025 e cun importe asignado de 2.500.000 euros.\nComo un dos órganos encargados de desenvolver a política enerxética da Consellería de Economía e Industria da Xunta de Galicia, o Inega considera de máximo interese potenciar as actuacións de mellora do aforro e a eficiencia enerxética, as enerxías renovables e a óptima xestión dos recursos enerxéticos nos distintos sectores en Galicia.\nPor todo o anterior, en virtude do disposto no artigo 14 da Lei 9/2007, do 13 de xuño, de subvencións de Galicia, e no artigo 16 do Decreto 142/2016, do 22 de setembro, polo que se modifican as normas reguladoras do Instituto Enerxético de Galicia e se aproban os estatutos a Axencia Instituto Enerxético de Galicia,\nRESOLVO:\nAprobar as bases reguladoras da concesión de subvencións do programa Bono enerxía peme para proxectos de mellora enerxética dirixido a pemes e autónomos con actividade económica no sector servizos e convocar todos aqueles interesados en solicitalas en función do establecido nestas\nBases reguladoras\nArtigo 1.\nObxecto e normativa de aplicación\n1. Estas bases teñen por obxecto regular a concesión de subvencións para a realización de proxectos de mellora enerxética, destinadas a pemes e autónomos do sector servizos dentro do territorio da comunidade autónoma de Galicia, que cumpran cos requisitos e condicións establecidos no articulado desta resolución (código do procedemento IN417Z).\n2. Convócanse para o ano 2025, en réxime de concorrencia non competitiva, segundo o disposto no artigo 19.2 da Lei 9/2007, do 13 de xuño, de subvencións de Galicia, as subvencións para a mellora enerxética (en adiante, Bono enerxía peme). As solicitudes de axuda presentadas en prazo e cos requisitos establecidos nestas bases tramitaranse e resolveranse por orde de entrada no rexistro da solicitude, do que se fará publicidade na aplicación informática que se utiliza na xestión das axudas.\nXustifícase a excepcionalidade porque se trata de proxectos moi diferentes e, polo tanto, non se poden comparar entre si. Así mesmo, a concorrencia non competitiva é o mecanismo que permite que os proxectos subvencionables poidan ser atendidos nun prazo amplo.\n3. Estas axudas quedan sometidas ao réxime\nde minimis\n, nos termos establecidos no Regulamento (UE) nº 2023/2831 da Comisión, do 13 de decembro, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE L, do 15 de decembro). Ao estar este réxime de axudas suxeito ao réxime\nde minimis\n, deberase garantir que, no caso de axudas a empresas, de recibir o beneficiario outras axudas baixo o réxime\nde minimis\n, non se supera o límite de 300.000 euros durante o período dos tres anos previos. Para o cómputo do límite deste réxime de axudas terase en conta o concepto de «única empresa» establecido no artigo 2.2 do Regulamento (UE) nº 2023/2831.\nArtigo 2.\nProxectos subvencionables\n1. Son proxectos subvencionables os investimentos en equipamentos consumidores de enerxía ou elementos que contribúan a unha xestión enerxética eficiente incluídos nas seguintes tipoloxías de actuación:\na) Bono asesoramento enerxético:\nSerán subvencionables:\ni) Diagnoses enerxéticas que inclúan inventario dos principais equipamentos consumidores do centro de traballo, análise de consumo, propostas de optimización do consumo enerxético e de mellora da contratación e facturación da enerxía avaliando o custo e aforro económico derivado.\nii) Auditorías enerxéticas que, ademais do contido das diagnoses, deben completar a parte de análise de consumos con medicións (análise de combustión de caldeiras, medición consumo eléctrico dos principais equipamentos consumidores, análise termográfico das instalación, medicións lumínicas...) e na parte de proposta de mellora debe analizar actuacións de eficiencia enerxética, de implantación de enerxías renovables, de mellora da contratación e facturación da enerxía e implantación de sistemas de telexestión e automatización que permitan reducir o consumo enerxético.\nO custo elixible máximo dos diagnósticos e auditorías enerxéticas dependerá do consumo enerxético anual da empresa (suma de todos os consumos enerxéticos: electricidade, gasóleo, gas natural, butano...) conforme o establecido na seguinte táboa.\nConsumo do centro de traballo (kWh/ano)\nCuste elixible máximo diagnóstico (€)\nCuste elixible máximo auditoría (€)\n≤5.000\n500\n1.000\n>5.000≤25.000\n1.000\n2.000\n>25.000≤100.000\n2.000\n4.000\n>100.000\n3.500\n7.500\nAs empresas que realicen os traballos deben estar dadas de alta na «Listaxe de empresas interesadas en prestar servizos de diagnose/auditoría enerxética no contexto do programa Bono enerxía peme» publicado na páxina web do Inega www.inega.gal. Para solicitar a inclusión na citada listaxe debe remitirse ao Inega, a través da aplicación electrónica accesible desde a páxina web, o anexo V da presente resolución en calquera momento desde a publicación da presente resolución e antes de que remate o prazo de presentación de solicitudes de axuda. A «Listaxe de empresas interesadas en prestar servizos de diagnose/auditoría enerxética no contexto do programa Bono enerxía peme» ten a finalidade de facilitar o contacto entre solicitantes e provedores, en ningún caso debe entenderse como garantía do Inega da calidade dos traballos resultantes, cuxa responsabilidade corresponde ás partes.\nb) Bono envolvente: elementos de control solar (toldos ou láminas de control solar e/ou térmico. Só serán subvencionables toldos de cor branca e/ou negra e variantes destas cores). En ningún caso serán subvencionables os elementos que incorporen publicidade.\nc) Bono iluminación: renovación de equipamentos de iluminación interior e/ou exterior, incluídos rótulos e escaparates, por outros que utilicen tecnoloxía LED e os elementos de control asociados.\nd) Bono instalacións eléctricas: mellora da eficiencia enerxética en instalacións eléctricas garantindo unha subministración con calidade e fiabilidade (renovación de transformadores, incorporación ou renovación de sistemas de alimentación ininterrompida, compensación de enerxía reactiva, instalación de filtros economizadores ou similares).\ne) Bono equipamento: renovación do equipamento consumidor de enerxía como cafeteiras, lavalouzas, lavadoras, secadoras, pasadoras de ferro,\nvending\n, mobles frigoríficos, autoservizo e calquera equipamento de consumo enerxético propio do establecemento sempre que se poida acreditar unha cualificación enerxética B ou superior. Cando non se dispoña dun sistema de etiquetaxe oficial poderase utilizar como referencia outro sistema, como Eurovent ou similar. Aqueles equipamentos para os cales non exista sistema de cualificación enerxética poderán ser subvencionables se acreditan este aspecto e xustifican que o novo equipamento previsto ten unha eficiencia enerxética superior ao substituído. Deberá xustificarse a retirada do equipamento existente e a súa entrega a un xestor autorizado.\nf) Bono climatización: equipamentos que permitan reducir o consumo de enerxía das instalacións de climatización, ventilación e auga quente sanitaria. Esta medida recolle exclusivamente as instalacións fixas, destinadas á climatización e/ou produción e consumo de auga quente sanitaria do establecemento, quedando fóra do seu ámbito os equipamentos móbiles e os non permanentes para a climatización de terrazas e outros espazos abertos ao público. Os novos equipamentos deberán ser de potencia térmica nominal superior a 5 kW e ter unha cualificación enerxética B ou superior. Cando non se dispoña dun sistema de etiquetaxe oficial poderase utilizar como referencia outro sistema, como Eurovent ou similar. Aqueles equipamentos para os cales non exista sistema de cualificación enerxética poderán ser subvencionables se acreditan este aspecto e xustifican que o novo equipamento previsto ten unha eficiencia enerxética superior ao substituído. Tamén será subvencionable a incorporación de recuperadores de calor, de sistemas de arrefriamento gratuíto, a mellora dos illamentos da instalación de climatización, sistemas de movemento de fluídos caloportadores e de regulación e control (sistemas de regulación en función de medicións de CO2 ou da temperatura exterior, billas economizadoras accionadas mediante infravermellos e outros).\ng) Bono inmótica: sistemas domóticos e/ou inmóticos que permitan xestionar a enerxía e o gasto enerxético de forma máis eficiente. No caso de sistemas de telemedida intelixentes que permiten monitorizar as instalacións e detectar consumos anómalos, consideraranse elixibles se incorporan algún tipo de actuador ou automatismo, por exemplo, enviando alarmas advertindo de situacións non desexadas. Se só miden e analizan non se consideran elixibles.\n2. A mellora enerxética debe describirse axeitadamente na memoria técnica a que se fai referencia no artigo 10 destas bases reguladoras. Non se considerarán válidos os proxectos que non detallen axeitadamente os equipamentos que se van instalar e o fundamento da mellora enerxética en relación coa situación inicial.\n3. Os proxectos que se presenten deberán ser técnica, xurídica, económica e financeiramente viables.\nArtigo 3.\nCondicións dos proxectos\n1. Serán subvencionables os gastos e investimentos realizados entre o 1 de xaneiro e o 1 de outubro de 2025, dentro do territorio da Comunidade Autónoma de Galicia.\n2. O investimento mínimo para que as actuacións sexan subvencionables debe ser de 1.000 euros por solicitude, sen incluír o IVE. No caso de que a solicitude recolla exclusivamente o bono de asesoramento enerxético, o investimento mínimo da solicitude establécese en 200 euros por solicitude, sen incluír o IVE.\n3. Cada solicitante poderá presentar unha única solicitude por cada centro de traballo. Cada solicitude poderá recoller unha ou varias actuacións de distinta tipoloxía dentro das consideradas no artigo 2 destas bases reguladoras. Excepcionalmente, permitirase a presentación de dúas solicitudes cando unha delas recolla exclusivamente o bono asesoramento enerxético.\nArtigo 4.\nFinanciamento\n1. As subvencións que se concedan financiaranse con cargo aos orzamentos do Inega para o exercicio 2025 e imputaranse á aplicación orzamentaria 09.A3.733A.770.0. O importe total asignado a esta convocatoria ascende a 2.500.000,00 euros.\n2. Non se poderán outorgar subvencións por contía superior á que se determine na presente convocatoria.\nO importe dos fondos previstos entenderase máximo, ben que cabería a posibilidade de ampliar o crédito como consecuencia da existencia dunha maior dispoñibilidade orzamentaria derivada dalgunha das circunstancias previstas no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia e, se for o caso, logo da aprobación da modificación orzamentaria que proceda. Isto podería dar lugar á concesión de máis subvencións de acordo coa orde de prelación de solicitudes.\n3. De producirse a ampliación de crédito publicarase no DOG e na páxina web do Inega (www.inega.gal), sen que tal publicidade implique a apertura de prazo para presentar novas solicitudes nin o inicio de novo cómputo para resolver.\n4. A presente convocatoria tramitarase polo procedemento anticipado de gasto. O outorgamento das subvencións queda condicionado á existencia de crédito axeitado e suficiente no momento da resolución de concesión.\nArtigo 5.\nPersoas beneficiarias\nPoderán ser persoas beneficiarias das subvencións, sen prexuízo de reunir os demais requisitos establecidos nestas bases, as empresas legalmente constituídas e os empresarios autónomos que teñan domicilio social ou centro de traballo en Galicia e cuxa actividade estea incluída entre as seguintes seccións do CNAE 2009:\nSector servizos-sección CNAE 2009\nDivisión\nSección G: comercio por xunto e polo miúdo; reparación de vehículos de motor e motocicletas\n45 a 47\nSección H: transporte e almacenamento\n49 a 53\nSección I: hostalaría\n55 a 56\nSección J: información e comunicacións\n58 a 63\nSección K: actividades financeiras e de seguros\n64 a 66\nSección L: actividades inmobiliarias\n68\nSección M: actividades profesionais, científicas e técnicas\n69 a 75\nSección N: actividades administrativas e servizos auxiliares\n77 a 82\nSección P: educación\n85\nSección Q: actividades sanitarias e de servizos sociais\n86 a 88\nSección R: actividades artísticas, recreativas e de entretemento\n90 a 93\nSección S: outros servizos\n94 a 96\n2. Os requisitos para obter a condición de persoas beneficiarias deberanse cumprir, como máis tarde, na data límite de remate do prazo de presentación de solicitudes.\nArtigo 6.\nPersoas e entidades excluídas destas axudas\n1. Non poderán ter a condición de beneficiarias as persoas ou entidades en que concorra algunha das circunstancias previstas nos números 2 e 3 do artigo 10 da Lei 9/2007, do 13 de xuño, de subvencións de Galicia.\n2. Non poderán ter a condición de persoas beneficiarias as empresas en que concorra algunha das causas de exclusión previstas no artigo 1 do Regulamento (UE) nº 2831/2023 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n.\n3. Non poderán obter a condición de beneficiarias as empresas suxeitas a unha orde de recuperación pendente tras unha decisión previa da Comisión que tivese declarado unha axuda ilegal e incompatible co mercado común.\nArtigo 7.\nInvestimentos subvencionables\nConsidéranse custos subvencionables:\n1. Os custos de investimento necesarios para a consecución dunha ou varias das diferentes tipoloxías de mellora enerxética definidas no artigo 2 das bases reguladoras.\n2. A realización dos diagnósticos/auditorías e do proxecto, a dirección de obra, a adquisición e instalación dos equipamentos, obra civil, soportes e proteccións tanto eléctricas como mecánicas, así como calquera outro elemento necesario para o correcto deseño e funcionamento da instalación reformada.\nArtigo 8.\nInvestimentos non subvencionables\n1. Os proxectos que non cumpran cos requisitos técnicos mínimos recollidos no artigo 2 destas bases reguladoras non serán subvencionables.\n2. Non se consideran custos subvencionables:\na) Os gastos de legalización.\nb) O imposto sobre o valor engadido (IVE).\nc) Os gastos que se realicen en pagamento de licenzas, gastos sometidos a aranceis, adquisición de bens de segunda man e os recollidos con tal carácter no artigo 29 da Lei 9/2007, do 13 de xuño, de subvencións de Galicia.\nd) Non serán subvencionables as operacións de mantemento (simple reposición de lámpadas, reposición de elementos funxibles...).\ne) As instalacións de xeración eléctrica fotovoltaica.\n3. En ningún caso serán subvencionables as instalacións/equipamentos que xa fosen obxecto de axuda en anos anteriores.\n4. Con carácter xeral, e de acordo co establecido no artigo 29 da Lei 9/2007, do 13 de xuño, de subvencións de Galicia, considéranse gastos subvencionables aqueles que, de xeito indubidable, respondan á natureza da actividade subvencionable.\nArtigo 9.\nContía da axuda\n1. A contía da subvención será do 80 % do custo elixible da actuación.\n2. Con carácter xeral, establécese unha axuda máxima de 6.000 euros por solicitude. A axuda asociada ao bono de asesoramento enerxético non computará para os efectos deste límite, e virá limitada polos custos elixibles máximos establecidos no artigo 2.\n3. O importe total das axudas\nde minimis\nconcedidas a unha única empresa non excederá os 300.000 euros durante o período dos tres anos previos.\n4. En ningún caso o custo de adquisición dos gastos subvencionables poderá ser superior ao valor do mercado.\nArtigo 10.\nForma e prazo de presentación das solicitudes\n1. As solicitudes (anexo I) subscribiranas directamente os interesados ou unha persoa que acredite a súa representación por calquera medio válido en dereito.\n2. O prazo de presentación das solicitudes comezará o sétimo (7º) día natural seguinte ao da publicación desta resolución no DOG, ás 9.00 horas e rematará o 25 de xuño de 2025, ás 23.59 horas. Se o último día do prazo é inhábil, prorrogarase ata o seguinte día hábil.\n3. As solicitudes presentaranse obrigatoriamente por medios electrónicos a través do formulario normalizado accesible desde a sede electrónica da Xunta de Galicia, https://sede.xunta.gal, e na páxina web do Inega. Para o acceso a aplicación de presentación das solicitudes será necesario o número do NIF e o contrasinal determinado polas persoas interesadas.\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.\nA publicación dos formularios da solicitude no DOG faise unicamente para os efectos informativos.\n4. Para formular a solicitude e que esta sexa válida, ademais de cubrir o correspondente formulario cos datos de identificación do solicitante e xerais da actuación (anexo I de solicitude), deberase achegar a través da aplicación, a seguinte documentación mínima:\n– Nomeamento de representante (anexo II), cando proceda.\n– Memoria técnica do proxecto segundo o modelo dispoñible na web do Inega (www.inega.gal) .\n5. As solicitudes que non conten co contido mínimo indicado anteriormente serán inadmitidas a trámite.\n6. Os fondos solicitados e os validados polo Inega poderán visualizarse en todo momento a través da aplicación informática. Unha vez presentada unha solicitude, a aplicación informática descontará dos fondos dispoñibles a contía de axuda correspondente ao expediente. Polo tanto, a axuda máxima a conceder ao expediente estará limitada pola axuda indicada na solicitude inicial.\nDe chegarse a esgotar os fondos dispoñibles, as seguintes solicitudes presentadas incluiranse nunha lista de espera; no momento da presentación, a aplicación informática informará da posición que ocupa a solicitude na lista de espera. As inadmisións, desistencias, denegacións, renuncias e minoracións de solicitudes con fondos asignados liberarán fondos que poderán ser reasignados aos expedientes que se atopen en lista de espera segundo a orde de prelación que lle corresponda.\n7. A presentación da solicitude implica o coñecemento e a aceptación destas bases reguladoras.\nArtigo 11.\nDocumentación complementaria\n1. A documentación complementaria da solicitude deberá incluír unha parte administrativa e unha parte técnica. As persoas interesadas deberán achegar coa solicitude (anexo I) a seguinte documentación:\na) Documentación administrativa:\ni. Nomeamento de representante (anexo II), cando proceda.\nii. Documento oficial no que conste o código CNAE correspondente á actividade da empresa, tal como declaración censual, declaración de vida laboral, imposto de actividades económicas, etc. Tamén se aceptarán os documentos en que aparezan as actividades incluídas no IAE que correspondan coas seccións do CNAE 2009.\niii. Cando o investimento sen IVE da actuación sexa inferior a 15.000 € o beneficiario deberá achegar unha oferta que avale o orzamento do proxecto.\nO solicitante da axuda debe ter solicitado tres ofertas, cando o investimento sen IVE da actuación que se subvenciona supoña un gasto para o beneficiario igual ou superior a 15.000 €.\nPara todos os gastos incluídos na solicitude de axuda, salvo cando a actuación sexa inferior a 15.000 €, deberá solicitarse como mínimo tres ofertas de diferentes provedores con carácter previo á contratación, e presentar coa solicitude de axuda. As ofertas presentadas para cada gasto deberán cumprir cos seguintes requisitos:\n1º. Deberán proceder de empresas que teñan como obxecto social a fabricación ou subministración dos bens ou servizos incluídos na oferta.\nNon poderán proceder de empresas vinculadas entre elas, nin co solicitante. Para estes efectos, considérase que existe vinculación entre empresas se se dan as circunstancias previstas no artigo 27.7 da Lei 9/2007, de subvencións de Galicia, e o artigo 43.2 do Decreto que desenvolve a citada lei; así mesmo, tomarase en consideración a definición de «empresas asociadas» ou «empresas vinculadas» establecida nos números 2 e 3, respectivamente, do artigo 3 do anexo I do Regulamento (UE) nº 651/2014.\n2º. Deberán incluír, como mínimo, o NIF, nome e enderezo da empresa oferente, o nome ou razón social da empresa solicitante da axuda, a data de expedición e unha descrición detallada dos conceptos ofertados. Para que a descrición dos conceptos se considere detallada deberá incluír no caso de obra civil e instalacións a relación pormenorizada e cuantificada das unidades de obra que inclúe, no caso de subministración de maquinaria e equipamentos a súa marca, modelo, así como características técnicas, e no caso de prestación de servizos, a descrición detallada destes.\nNon serán admisibles as ofertas emitidas por provedores que non teñan capacidade para a subministración do ben ou servizo ou que parezan de compracencia (contido e formato idénticos ou extremadamente similares entre ofertas, erros idénticos ou aparencia non habitual, entre outros).\nO solicitante da axuda deberá achegar unha memoria cando a elección non recaia na proposta económica máis vantaxosa, que terá que incluír unha comparación das especificacións técnicas dos elementos ofertados e o motivo da elección.\n3º. Excepcionalmente, no caso de conceptos subvencionables que polas súas especiais características non exista no mercado suficiente número de entidades que o subministren, a moderación de custos poderá xustificarse alternativamente mediante un informe dun taxador, perito ou dun organismo público autorizado en que se determine xustificadamente o seu valor de mercado.\nNon se considerarán subvencionables os gastos en que non se xustifique a moderación de custos conforme os criterios e requisitos sinalados.\niv. Declaración responsable do representante da empresa en que se indique a cualificación como empresa autónoma, ou ben se indique as empresas asociadas ou vinculadas, incluíndo os datos de participación respectivos.\nv. As empresas que non se atopen obrigadas por lei a inscribirse no Rexistro Mercantil ou calquera outro rexistro público ou ben non teñan o domicilio social en Galicia presentarán:\na. Documentación acreditativa da constitución.\nb. Documento público acreditativo do poder con que actúa o representante da empresa.\nvi. Documento que acredite a existencia dun centro de traballo en Galicia ou a realización de algunha actividade empresarial xustificable dentro do territorio da comunidade autónoma de Galicia.\nb) Documentación técnica:\ni. Memoria técnica do proxecto segundo modelo Memoria técnica ME dispoñible na web do Inega (www.inega.gal).\nii. Fotografías da instalación actual, incluíndo, cando proceda, a placa de características técnicas dos equipamentos sobre os que se actúa. As fotografías deberán vir identificadas coa estancia en que se atopan.\niii. Características técnicas dos equipamentos para os que se solicita a axuda subministradas polo fabricante (catálogo, certificado ou ficha técnica do fabricante) onde se inclúan datos da produtividade do equipamento e do seu consumo e rendemento enerxético.\niv. Etiquetaxe que acredite unha cualificación enerxética B ou superior, no caso de renovación de equipamentos do Bono equipamento ou Bono climatización, que así o requiran.\nv. Calquera outra documentación adicional que o interesado considere conveniente achegar para a correcta avaliación do proxecto.\nDe conformidade co artigo 28.3 da Lei 39/2015, do 1 de outubro, do procedemento administrativo común, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recabados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderá solicitarse novamente á persoa interesada a súa achega.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, requiriráselle para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentación separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se dispón del.\n4. No caso de que algún dos documentos que se vaia presentar de forma electrónica supere os tamaños máximos establecidos (10MB) ou teña un formato non admitido, permitirase a presentación deste de forma presencial dentro dos prazos previstos e na forma indicada no número anterior.\nArtigo 12.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos elaborados en poder da Administración actuante ou elaborados polas administracións públicas, agás que a persoa interesada se opoña á súa consulta:\na) Certificacións de estar ao día no pagamento de obrigas tributarias coa AEAT.\nb) Certificado de estar ao día no pagamento coa Seguridade Social.\nc) Certificado de estar ao día no pagamento coa Consellería de Facenda e Administración Pública da Xunta de Galicia.\nd) DNI/NIE da persoa solicitante.\ne) NIF da entidade solicitante.\nf) NIF da entidade representante.\ng) DNI/NIE da persoa representante.\nh) Certificado de alta no censo de empresarios, profesionais e retedores ou certificado de situación censual, expedido pola Axencia Estatal da Administración Tributaria.\ni) Inhabilitación para obter subvencións e axudas.\nj) Concesión de subvencións e axudas.\nk) Concesións pola regra\nde minimis\n.\n2. No caso de que as persoas interesadas se opoñan a esta consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 13.\nTrámites administrativos posteriores á presentación de solicitude\nTodos os trámites administrativos que as persoas interesadas deban realizar, logo da a presentación da solicitude, deberán ser realizados electronicamente a través da aplicación informática habilitada para estas axudas, accesible desde a sede electrónica da Xunta de Galicia (http://sede.xunta.gal) ou da páxina web do Inega (www.inega.gal).\nArtigo 14.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, de 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vencelladas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 15.\nPublicidade\n1. O Inega publicará as subvencións concedidas ao abeiro destas bases na súa páxina web oficial (www.inega.gal) e no\nDiario Oficial de Galicia\nexpresando a relación das persoas beneficiarias e o importe das axudas concedidas. Incluirá, igualmente, as referidas axudas e as sancións que, como consecuencia delas, puidesen impoñerse nos correspondentes rexistros públicos, polo que a presentación da solicitude levará implícita a autorización para o tratamento necesario dos datos das persoas beneficiarias e a referida publicidade. A publicidade no\nDiario Oficial de Galicia\nrealizarase no prazo máximo de tres meses contados desde a data de resolución das concesións, non obstante, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no\nDiario Oficial de Galicia\n, que será substituída pola publicación das subvencións concedidas na páxina web do Inega.\n2. En cumprimento do artigo 20 da Lei 38/2003, do 17 de novembro, xeral de subvencións, o texto da convocatoria e a información requirida no ordinal oitavo do devandito artigo será comunicado á Base de datos nacional de subvencións (BDNS). A BDNS dará traslado ao\nDiario Oficial de Galicia\ndo extracto da convocatoria para a súa publicación de acordo co establecido no Real decreto 130/2019, do 8 de marzo, polo que se regula a Base de datos nacional de subvencións e a publicidade das subvencións e demais axudas.\nArtigo 16.\nCompatibilidade das subvencións\n1. As subvencións concedidas ao abeiro destas bases reguladoras serán compatibles con outras axudas, subvencións ou recursos destinados á mesma finalidade, procedentes de calquera Administración ou entes públicos ou privados, nacionais, da Unión Europea ou de organismos internacionais, sempre que non se supere o 100 % do investimento subvencionable ou, se é o caso, o límite máximo establecido na normativa que resulte de aplicación.\n2. O incumprimento do disposto neste artigo considerarase unha alteración das condicións tidas en conta para a concesión da axuda e poderá dar lugar á modificación da resolución de concesión nos termos previstos no artigo 22 destas bases reguladoras.\nArtigo 17.\nÓrganos competentes\nA Xerencia do Inega será o órgano competente para a instrución do procedemento administrativo de concesión das subvencións, correspondéndolle a persoa titular da Dirección do Inega ditar as diferentes resolucións que deriven de dito procedemento.\nArtigo 18.\nInstrución do procedemento de concesión das axudas\n1. A solicitude de axuda con reserva de fondos será avaliada polos servizos do órgano instrutor do Inega en función dos datos relativos ao solicitante e ao proxecto declarados na solicitude de axuda e na documentación complementaria presentada.\nDe ser o caso, tamén poderán ser avaliadas as solicitudes de axudas que figuren nos postos de máis prelación da listaxe de espera, sen que tal avaliación supoña garantía de que os expedientes se cheguen a subvencionar ata que, eventualmente, recaia resolución expresa de concesión de axuda.\nSe a solicitude non reúne algunha da documentación ou información previstas nas bases, requirirase o interesado para que, nun prazo de dez (10) días hábiles, emende a falta ou achegue os documentos preceptivos; coa advertencia expresa de que, se así non o fixer, teráselle por desistido na súa petición e arquivarase o expediente. Isto, cando non se trate de documentación que ten carácter de mínimos e que aparece recollida con tal carácter no artigo 10.4 destas bases reguladoras, neste caso, se non se achega, a solicitude inadmitirase sen máis a trámite.\nIgual requirimento se efectuará no suposto de resultado negativo da consulta efectuada á Axencia Estatal da Administración Tributaria (AEAT), Tesouraría Xeral da Seguridade Social (TXSS), consellería competente en materia de facenda, Rexistro Mercantil e outros rexistros públicos.\n2. Sen prexuízo do establecido no punto anterior, poderá requirirse ao solicitante para que achegue aqueles datos, documentos complementarios ou aclaracións que resulten necesarios na tramitación e resolución do procedemento.\n3. Tras o informe dos servizos técnico e xurídico, se existe algún elemento de controversia, un comité de avaliación formado pola persoa titular do Departamento de Enerxía, a persoa titular da Área de Aforro e Eficiencia Enerxética e un técnico do Inega verificarán que o que se achegou é conforme coas bases.\nArtigo 19.\nResolución\n1. O procedemento de concesión axustarase ao disposto no artigo 34 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n2. A resolución de concesión da subvención comprenderá a identificación da persoa ou persoas beneficiaria/s, o custo elixible, a contía da subvención e o carácter\nde minimis\nda subvención facendo referencia ao Regulamento (UE) nº 2023/2831 da Comisión, do 13 de decembro, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n.\nNa resolución denegatoria da axuda farase constar o motivo da denegación.\n3. No suposto de ampliación do crédito e ata o límite do crédito dispoñible, concederase, sen necesidade dunha nova convocatoria, a subvención ao solicitante ou solicitantes seguintes na orde de entrada da solicitude.\n4. O prazo máximo para resolver e notificar a resolución do procedemento será de tres (3) meses, contados desde a data de presentación da solicitude ou, de ser o caso, da súa emenda.\nSe transcorre o prazo sen que recaia resolución expresa, os interesados poderán entender desestimadas as súas solicitudes por silencio administrativo, de conformidade co artigo 23.5 da Lei 9/2007, do 13 de xuño, de subvencións de Galicia.\nArtigo 20.\nNotificación\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\nPara utilizar os servizos de Notifica.gal deberá dispoñer dun usuario e clave no servizo Chave365 ou dun certificado de persoa física ou xurídica asociado ao NIF da persoa destinataria e comprobar que o seu navegador e sistema operativo cumpren os requisitos técnicos.\n4. As notificacións entenderanse efectuadas no momento en que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non é posible por problemas técnicos, practicarase a notificación polos medios previstos na normativa reguladora do procedemento administrativo común.\n6. Os interesados poderán consultar na aplicación informática accesible desde a sede electrónica da Xunta de Galicia (https://sede.xunta.gal) e na Carpeta cidadá-Mi Sede o estado das súas solicitudes a medida que avanza a tramitación administrativa do expediente e a documentación presentada.\nArtigo 21.\nRéxime de recursos\nContra as resolucións ditadas ao abeiro destas bases poderán interporse os seguintes recursos, sen prexuízo de que os interesados poidan exercer calquera outro que consideren procedente:\n1. Recurso de alzada no prazo dun mes desde o día seguinte ao da notificación da resolución, se esta for expresa, ou en calquera momento a partir do día seguinte a aquel en que, de acordo coa súa normativa específica se produzan os efectos do silencio administrativo, perante a persoa titular da Presidencia da Axencia Instituto Enerxético de Galicia, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\n2. Contra as resolucións de reintegro, recurso de reposición no prazo dun mes desde o día seguinte ao da notificación da resolución, se esta for expresa, ou en calquera momento a partir do día seguinte a aquel en que, de acordo coa súa normativa específica se produzan os efectos do silencio administrativo, perante a persoa titular da Dirección da Axencia Instituto Enerxético de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas.\nArtigo 22.\nModificación da resolución\n1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión. A persoa beneficiaria deberá achegar toda a documentación que se vexa modificada en relación coa validada ao ditar a resolución de concesión, de forma que a nova documentación achegada será validada polo órgano instrutor co obxecto de verificar co cumprimento do establecido nas presentes bases reguladoras.\n2. Cando por circunstancias técnicas sexa imprescindible variar o contido específico dos investimentos recollidos no proxecto inicial, o órgano competente para a concesión da axuda poderá acordar a modificación da resolución por instancia da persoa beneficiaria, debendo cumprirse os requisitos previstos no punto seguinte.\n3. O órgano competente para a concesión da subvención poderá autorizar a modificación da resolución por instancia da persoa beneficiaria respectando os seguintes requisitos:\na) Que a modificación do proxecto estea comprendida dentro da finalidade das normas ou bases reguladoras.\nb) Que se acredite a inexistencia de prexuízos a terceiros.\nc) Que os novos elementos e circunstancias que motiven a modificación, de teren concorrido na concesión inicial, non suporían a denegación da axuda.\n4. As modificacións de proxectos que non se comuniquen con anterioridade á xustificación do investimento, ou aquelas que, de xeito previo, non acheguen a documentación necesaria para a súa valoración, tramitaranse conxuntamente coa documentación xustificativa do investimento, utilizando o requirimento de emenda de xustificación para completar o expediente. Poderán formalizarse a aceptación da modificación do proxecto e a xustificación deste mediante a resolución de pagamento sempre e cando a modificación do proxecto respecte os requisitos establecidos no punto 3 deste artigo e se achegue toda a documentación da solicitude modificada.\n5. O acto polo que se acorde ou se denegue a modificación do proxecto, que poderá ou non afectar os termos da resolución de concesión, será ditado pola Dirección do Inega logo da instrución do correspondente expediente no cal se lle dará audiencia aos interesados.\nArtigo 23.\nAceptación e renuncia\nNo caso de que o beneficiario dunha subvención desexe renunciar á axuda concedida para a súa solicitude, deberá presentar o anexo IV por medios electrónicos, a través da aplicación informática, comunicando este feito co fin de proceder ao arquivo do expediente.\nNo caso de que se comunicase a renuncia, ditarase a correspondente resolución que se notificará o interesado por medios electrónicos, de conformidade co procedemento establecido no artigo 20.2 destas bases reguladoras.\nArtigo 24.\nObrigas das persoas beneficiarias\nSon obrigas das persoas beneficiarias, sen prexuízo das demais obrigas que figuran no artigo 11 da Lei 9/2007, de 13 de xuño, de subvencións de Galicia:\n1. Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.\n2. Xustificar ante o Inega o cumprimento dos requisitos e condicións, así como a realización da actividade e o cumprimento da finalidade que determinen a concesión ou goce da subvención.\n3. Dispoñer da capacidade administrativa, financeira e operativa para cumprir os obxectivos do proxecto para o que se concede a axuda.\n4. Someterse ás actuacións de comprobación que efectúe Inega, así como a calquera outra de comprobación e control financeiro que poidan realizar os órganos de control competentes, nomeadamente a Intervención Xeral da Comunidade Autónoma, o Tribunal de Contas e o Consello de Contas, e de ser o caso, os órganos de Control da Comisión Europea e do Tribunal de Contas Europeo e outras instancias de control, achegando canta información lle sexa requirida no exercicio das actuacións anteriores.\n5. Comunicar ao Inega a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentaran a concesión da subvención. Esta comunicación deberá efectuarse no momento en que se coñeza e sempre con anterioridade á xustificación da aplicación dada aos fondos percibidos.\n6. Manter o investimento de que se trate para a finalidade e co carácter solicitado por un período mínimo de dous anos unha vez rematado o proxecto.\n7. Manter un sistema de contabilidade separado ou un código contable axeitado que facilite unha pista de auditoría apropiada en relación con todos os gastos correspondentes cos investimentos realizados ao abeiro desta axuda e conservar a documentación xustificativa relativa aos gastos financiados durante un prazo de dous anos.\n8. En cumprimento do artigo 15.3 da Lei de 9/2007, de subvencións de Galicia, no caso de promoción ou difusión pública que as persoas beneficiarias realicen da actuación subvencionada por calquera soporte, deberán constar o cofinanciamento con fondos da Xunta de Galicia a través do Instituto Enerxético de Galicia, que se efectuará incorporando de forma visible o símbolo e logotipo da Xunta de Galicia e do Inega.\n9. En relación coa publicidade do financiamento, o beneficiario deberá, durante a realización do proxecto, e durante o período de duración dos compromisos de mantemento do investimento ou emprego, informar o público do apoio obtido do Inega, Xunta de Galicia: a) facendo unha breve descrición no seu sitio da internet, no caso de que dispoña de un, da operación, de maneira proporcional ao nivel de apoio prestado, cos seus obxectivos e resultados e destacando o apoio financeiro do Inega. b) colocando, polo menos un cartel con información sobre o proxecto (dun tamaño mínimo A3), no cal mencionará a axuda financeira nun lugar ben visible para o público. O Inega facilitará modelos ás persoas beneficiarias a través da súa páxina web.\n10. Proceder ao reintegro dos fondos percibidos, total ou parcialmente, no suposto de incumprimento das condicións establecidas para a súa concesión ou nos supostos previstos no título II da Lei 9/2007, do 13 de xuño, de subvencións de Galicia.\n11. Cumprir a normativa comunitaria, estatal e autonómica de aplicación, en particular a normativa en materia de subvencións, así como a normativa vixente sobre accesibilidade de persoas con discapacidade.\nArtigo 25.\nSubcontratación\nPermitirase que o beneficiario subcontrate con terceiros a execución de ata o 100 % da actuación que se subvenciona nos termos recollidos no artigo 27 e concordantes da Lei 9/2007, do 13 de xuño, de subvencións de Galicia.\nArtigo 26.\nPrazo para a execución da instalación\nA data límite para executar o proxecto e presentar a documentación xustificativa dos investimentos será o 1 de outubro de 2025.\nArtigo 27.\nXustificación da subvención\n1. A documentación correspondente á xustificación do investimento realizado presentarase de forma electrónica a través da aplicación informática accesible desde a sede electrónica da Xunta de Galicia (http://sede.xunta.gal ) ou da páxina web do Inega (www.inega.gal).\n2. Tal e como dispón o artigo 46 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, cando o órgano administrativo competente para a comprobación das subvencións aprecie a existencia de defectos emendables nas xustificacións presentadas polas persoas beneficiarias, porao no seu coñecemento e concederalle un prazo de dez (10) días para a súa corrección. Os requirimentos de emenda serán notificados tal e como se establece no artigo 20 destas bases reguladoras.\nIgual requirimento efectuará o Inega no suposto de resultado negativo da consulta cos seguintes organismos: Axencia Estatal da Administración Tributaria (AEAT), Tesouraría Xeral da Seguridade Social e Consellería de Facenda, así como a verificación do DNI do solicitante (persoa física).\n3. No suposto de que transcorrese o prazo establecido para a xustificación sen terse presentado documentación algunha, requirirase igualmente ao beneficiario para que no prazo improrrogable de dez (10) días hábiles a presente.\nA presentación da xustificación no prazo adicional de dez (10) días non eximirá das sancións que, conforme a lei, correspondan.\nArtigo 28.\nDocumentación xustificativa da subvención\n1. Para o cobramento da subvención concedida o beneficiario deberá xustificar previamente o investimento que lle supuxo executar o proxecto ou actuación subvencionada. Todos os investimentos deberán estar plenamente realizados na data límite de xustificación do proxecto.\n2. Para o cobramento da subvención concedida, o beneficiario deberá presentar toda a documentación que se sinala neste artigo e solicitará o pagamento mediante a presentación do anexo III, que se xunta a título informativo. Este anexo deberá presentarse a través da aplicación informática accesible desde a sede electrónica da Xunta de Galicia, https://sede.xunta.gal, ou ben desde a páxina web do Inega (http://www.inega.gal).\n3. Documentación xustificativa que se ten que presentar xunto coa solicitude de pagamento:\na) Conta xustificativa composta de facturas e demais documentos de valor probatorio equivalente no tráfico xurídico-mercantil ou con eficacia administrativa pagados, en orixinal ou copias auténticas electrónicas. Os gastos aparecerán desagregados por conceptos ou unidades de obra.\nNo suposto de que o xustificante de pagamento inclúa varias facturas, deberase anexar unha relación de elas, asinada polo representante legal.\nCando o beneficiario non dispoña de facturas electrónicas para a xustificación da subvención, deberá achegar unha copia auténtica electrónica dos documentos orixinais en papel, de acordo cos procedementos que establece a normativa vixente.\nA expedición das facturas e o seu contido axustarase ao disposto no Real decreto 1619/2012, do 30 de novembro, polo que se aproba o regulamento polo que se regulan as obrigas de facturación.\nNon se admitirán supostos de autofacturación (facturas emitidas polo propio beneficiario da subvención).\nOs provedores non poderán estar vinculados co organismo solicitante ou coa empresa beneficiaria final, ou cos seus órganos directivos ou xestores.\nConsidéranse documentos xustificativos do pagamento das facturas os seguintes:\n1º. Xustificante bancario (transferencia bancaria, certificación bancaria, xustificante bancario de ingreso efectivo polo portelo), en que conste: o titular da conta desde a que se realiza a operación ou persoa que realiza o ingreso efectivo, que debe coincidir en todo caso coa persoa beneficiaria da subvención, receptor do pagamento (empresa ou autónomo) e número da factura obxecto de pagamento.\n2º. Efectos mercantís que permitan o pago aprazado (cheque, nota promisoria, letra de cambio): achegarase copia do efecto mercantil acompañada da documentación bancaria (extracto da conta da persoa beneficiaria, documento bancario acreditativo do pagamento do efecto etc.) en que conste claramente que o efecto foi efectivamente cargado na conta da persoa beneficiaria dentro do prazo de xustificación.\nNo caso de que non quede acreditado o concepto do gasto, deberá achegar, ademais, xustificante de recepción asinado e selado polo provedor en que se especifique o número de factura pagada, número e data do cheque e NIF e nome da persoa receptora do cobramento.\nTanto no caso do cheque nominativo como de obriga de pagamento, para os efectos de data de pagamento, estimarase a data de cargo na conta do extracto bancario. En ningún caso se estimará como data de pagamento efectivo a entrega do cheque ao provedor.\nNon se admitirán en ningún caso como xustificante os documentos acreditativos de pagamentos en metálico, nin os obtidos a través da Internet se non están validados pola entidade bancaria ou se non dispoñen de códigos para a súa verificación por terceiros na sede electrónica da dita entidade bancaria.\nA data dos xustificantes de gasto e do pagamento, para a súa validez e admisión, estará comprendida entre o 1 de xaneiro e o último día do prazo de xustificación previsto no artigo 26 das bases reguladoras.\nEn ningún caso poderá concertar o beneficiario a execución total ou parcial das actividades subvencionadas nos supostos recollidos nas alíneas a), b) e c) do artigo 27.7 da Lei 9/2007, do 13 de xuño, de subvencións de Galicia.\nNo caso dunha factura cuxo pagamento se xustifique mediante varios documentos de pagamento, cada un destes deberá facer referencia á factura á cal se imputa o pagamento.\nb) Declaración expresa por parte da persoa beneficiaria de que o proxecto foi executado conforme o indicado na solicitude e na documentación inicial ou indicando os cambios acontecidos, que o proxecto se axusta á normativa vixente e se obtiveron todos os permisos e autorizacións necesarias para a súa execución. Na páxina web do Inega (www.inega.gal) estará dispoñible o modelo de declaración ao que se refire esta epígrafe.\nDe existir modificacións no proxecto, deberase indicar no informe técnico da actuación realizada e achegar a documentación técnica presentada coa solicitude que se vexa afectada polas modificacións.\nc) Cando o proxecto sexa da tipoloxía bono asesoramento enerxético deberá entregarse copia dixital do documento resultante «diagnose enerxética» ou «auditoría enerxética» segundo proceda.\nd) Cando o proxecto sexa da tipoloxía bono equipamento deberase achegar copia do certificado de retirada do equipamento consumidor de enerxía ou xustificante de recollida emitido pola plataforma SIGA.\ne) Fotografías xustificativas do cumprimento da obriga de publicidade.\nf) Fotografías dos equipamentos principais instalados no lugar (realizadas desde os mesmos puntos que as fotografías presentadas na solicitude), incluíndo cando proceda a placa de características técnicas dos equipamentos. Non será preciso presentar estas fotografías no caso do bono asesoramento enerxético.\ng) Nos casos en que proceda, xustificante de solicitude de inscrición da instalación no rexistro correspondente da consellería competente en materia de industria, no cal se recolla tanto a identificación do titular da instalación como o código de acceso, para ter a posibilidade de verificación, se fose necesario.\nArtigo 29.\nPagamento das axudas\n1. Xuntamente coa solicitude da axuda, os interesados poderán solicitar un anticipo de ata o 50 % do importe da subvención concedida, naqueles supostos en que o investimento exixa pagamentos inmediatos e sen que se supere a anualidade prevista en cada exercicio orzamentario. A solicitude de anticipo e a solicitude de subvención serán obxecto dunha mesma resolución.\n2. De conformidade co disposto no artigo 65.4.i) do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, quedan exonerados de constituír garantía as persoas beneficiarias das subvencións concedidas das cales os pagamentos anticipados non superen os 18.000 €.\n3. Os órganos competentes do Inega poderán solicitar as aclaracións ou informes relativos á xustificación do investimento que consideren convenientes. Transcorrido o prazo concedido para o efecto sen que o beneficiario os presentase, poderase entender que renuncia á subvención.\n4. Previamente á proposta de pagamento, e sempre que se trate de subvencións de capital cun importe superior a 60.000 euros, os servizos técnicos do Inega realizarán unha inspección de comprobación material en que certifiquen que se realizou o investimento que foi obxecto da axuda e que tal investimento coincide co previsto na resolución de concesión.\n5. No caso de que o investimento realizado teña un custo inferior ao inicialmente previsto e sempre que isto non supoña unha realización deficiente do proxecto, a contía da subvención poderá reducirse proporcionalmente se debido á redución do investimento se superan as porcentaxes máximas de subvención.\nArtigo 30.\nPerda do dereito á subvención e reintegro das axudas\n1. Producirase a perda do dereito ao cobramento total ou parcial da subvención no suposto de falta de xustificación do cumprimento do proxecto, das condicións impostas na resolución de concesión, das obrigas contidas nestas bases reguladoras, das obrigas contidas no artigo 33 da Lei 9/2007, de subvencións de Galicia, ou na demais normativa aplicable, o que dará lugar ao reintegro total ou parcial da subvención percibida, así como os xuros de demora correspondentes.\n2. O procedemento para declarar a procedencia da perda do dereito de cobramento da subvención e para facer efectiva a devolución a que se refire o punto anterior será o establecido no titulo II da Lei 9/2007, do 13 de xuño, de subvencións de Galicia.\n3. Incumprimento dos proxectos:\nIncumprimento total. Se o beneficiario xustifica conceptos, partidas e/ou elementos subvencionables aprobados que representen menos do 50 % do importe total do investimento subvencionable, entenderase que non acadou os obxectivos propostos na solicitude e, polo tanto, perderá o dereito de cobramento da subvención.\nIncumprimento parcial: sempre que se cumpran os requisitos ou condicións esenciais tomadas en conta na concesión das axudas, e a xustificación sexa igual ou superior ao 50 %, poderá apreciarse un incumprimento parcial, debendo resolver sobre o seu alcance, aplicando a mesma ponderación que tivese a condición incumprida na resolución de concesión.\nNo caso de condicións referentes á contía ou concepto da base subvencionable, o alcance do incumprimento determinarase proporcionalmente ao gasto deixado de practicar ou aplicado a un concepto distinto do considerado subvencionable, debendo, se é o caso, reintegrarse as cantidades percibidas na dita proporción.\nArtigo 31.\nRéxime de sancións\nÁs persoas beneficiarias das subvencións reguladas nestas bases aplicaráselles o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.\nArtigo 32.\nFiscalización e control\nAs persoas beneficiarias destas subvencións someteranse ás actuacións de control que realice o Inega para o seguimento dos proxectos aprobados e ás de control financeiro que correspondan á Intervención Xeral da Comunidade Autónoma, así como ás actuacións de comprobación previstas na lexislación do Tribunal de Cuentas e do Consello de Contas, así como, de ser o caso, á autoridade de xestión e aos servizos financeiros da Comisión Europea e do Tribunal de Cuentas Europeo.\nArtigo 33.\nComprobación de subvencións\n1. O órgano competente para conceder a subvención comprobará a axeitada xustificación da subvención, así como a realización da actividade e o cumprimento da finalidade que determinen a concesión ou o goce da subvención.\n2. Para todo o non previsto no punto anterior, será aplicable o disposto no artigo 30 da Lei 9/2007, do 13 de xuño, de subvencións de Galicia, e nos artigos 57 e seguintes do seu regulamento.\nArtigo 34.\nRemisión normativa\nAs subvencións concedidas ao abeiro destas bases reguladoras rexeranse, entre outras, polas seguintes normas:\na) Regulamento (UE) nº 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de Funcionamento da Unión Europea ás axudas\nde minimis\n(DOUE 2831, do 15 de decembro de 2023).\nb) Regulamento (UE) nº 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos).\n2. Así mesmo, rexeranse pola normativa aplicable ás axudas e subvencións na Comunidade Autónoma, en particular as seguinte:\na) Lei 9/2007, do 13 de xuño, de subvencións de Galicia.\nb) Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nc) Lei 38/2003, do 17 de novembro, xeral de subvencións.\nd) Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.\ne) Lei 39/2015, do 1 de outubro, de procedemento administrativo común das administracións públicas.\nf) Lei 4/2019, do 17 de xullo, de administración dixital de Galicia.\ng) Lei orgánica 3/2018, de 5 de decembro, de protección de datos persoais e garantía dos dereitos dixitais.\nSantiago de Compostela, 31 de outubro de 2024\nPablo Fernández Vila\nDirector da Axencia Instituto Enerxético de Galicia"
  },
  {
    "file_id": "AnuncioG0427-181224-0001_gl",
    "doga_id": 5,
    "doga_date": "2025-01-09",
    "url": "https://www.xunta.gal/dog/Publicados/2025/20250109/AnuncioG0427-181224-0001_gl.html",
    "title": "ORDE do 17 de decembro de 2024 pola que se establecen as bases e se regulan os procedementos para a concesión, en réxime de concorrencia competitiva, de axudas para investimentos que fomenten a pesca sustentable para propietarios de buques pesqueiros, cofinanciadas co Fondo Europeo Marítimo, de Pesca e de Acuicultura (FEMPA), e se convocan para o ano 2025 os devanditos procedementos, tramitados como expedientes anticipados de gasto (códigos de procedemento PE120A, PE120B, PE120C e PE120E).",
    "content": "O Regulamento (UE) 2021/1139 do Parlamento Europeo e do Consello, do 7 de xullo de 2021, polo que se establece o Fondo Europeo Marítimo, de Pesca e de Acuicultura e polo que se modifica o Regulamento (UE) 2017/1004 (en diante, Regulamento FEMPA), xunto co Regulamento (UE) nº 2021/1060 do Parlamento Europeo e do Consello, do 24 de xuño de 2021, polo que se establecen as disposicións comúns relativas ao Fondo Europeo de Desenvolvemento Rexional (Feder), ao Fondo Social Europeo Plus (FSEP), ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura (FEMPA), así como as normas financeiras para os ditos fondos e para o Fondo de Asilo, Migración e Integración, o Fondo de Seguridade Interior e o Instrumento de apoio financeiro á xestión de fronteiras e a política de visados, constitúen o marco de financiamento comunitario para o período 2021-2027.\nO Regulamento FEMPA establece, no seu artigo 3, que contribuirá á aplicación da política pesqueira común (PPC) e da política marítima da Unión e que terá, como prioridade 1, fomentar a pesca sustentable e a recuperación e conservación dos recursos biolóxicos acuáticos. O apoio no marco desta prioridade, que se desenvolve no capítulo II, abarcará as intervencións que contribúan á consecución dos obxectivos da PPC establecidos no artigo 2 do Regulamento (UE) nº 1380/2013, isto é, apoiar actuacións que fomenten un sector da pesca sustentable e respectuoso co ambiente para conseguir os obxectivos da PPC, por medio de, entre outros, os seguintes obxectivos específicos: os de reforzar as actividades pesqueiras que sexan económica, social e ambientalmente sustentables e os de aumentar a eficiencia enerxética e reducir as emisións de CO2 mediante a substitución ou modernización de motores dos buques pesqueiros.\nAdemais, mediante a Decisión do 29 de novembro de 2022, a Comisión aprobou o programa Fondo Europeo Marítimo, de Pesca e de Acuicultura, Programa para España para recibir axuda do Fondo Europeo Marítimo, de Pesca y de Acuicultura en España.\nO sector da pesca constitúe un sector estratéxico para o desenvolvemento da nosa comunidade e ten que aproveitar ao máximo os fondos deste marco para alcanzar os novos retos que se formulan e, neste sentido, tanto o sector extractivo como o sector transformador terán que aproveitar todas as posibilidades que brindan estes instrumentos para conseguir o obxectivo de ser un sector competitivo, sustentable e respectuoso co ambiente.\nO artigo 1.1.1 da Orde do 11 de febreiro de 1998 (DOG núm. 34, do 19 de febreiro) sobre tramitación anticipada de expedientes de gasto, modificada pola Orde do 27 de novembro de 2000 (DOG núm. 231, do 29 de novembro) e pola Orde do 25 de outubro de 2001 (DOG núm. 209, do 29 de outubro), establece que os expedientes de gasto relativos ás subvencións se poderán iniciar sempre que as necesidades que se teñan que satisfacer poidan ser razoablemente previstas anticipadamente no exercicio inmediatamente anterior ao dos orzamentos con cargo aos cales se vaian imputar os correspondentes gastos, mesmo cando a súa execución se realice nunha ou en varias anualidades; no primeiro caso, sempre que exista crédito adecuado e suficiente no proxecto dos orzamentos xerais da Comunidade Autónoma de Galicia aprobado polo Consello da Xunta de Galicia que corresponda ao exercicio orzamentario en que se vaia materializar a contraprestación e, no segundo, sempre que exista crédito para a primeira anualidade e que se cumpran os requisitos do artigo 58 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.\nAdemais, o artigo 3.3.3 estende expresamente esta posibilidade de tramitación anticipada aos expedientes relativos ás bases reguladoras ou convocatorias de axudas derivadas da aplicación de regulamentos comunitarios con financiamento procedente de fondos europeos, sempre que exista regulación das axudas pola Unión Europea ou de ámbito estatal ditada en desenvolvemento ou transposición dela, e existan compromisos de financiamento destinados á aplicación das correspondentes medidas.\nSegundo o Decreto 50/2021, do 11 de marzo, polo que se aproba a estrutura orgánica da Consellería do Mar, modificado polo Decreto 149/2024, do 20 de maio, correspóndelle á Dirección Xeral de Pesca, Acuicultura e Innovación Tecnolóxica tanto a promoción da competitividade dos produtos pesqueiros, marisqueiros e da acuicultura e o fomento da súa calidade, como a conservación, protección e xestión sustentable dos recursos mariños.\nEn consecuencia, facendo uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia, e demais normativa de aplicación, e oído o sector afectado,\nDISPOÑO:\nArtigo 1. Obxecto\nEsta orde ten por obxecto establecer as bases reguladoras para a concesión, en réxime de concorrencia competitiva, e a convocatoria para 2025, de axudas destinadas á realización de actuacións por parte de propietarios de buques pesqueiros para fomentar a pesca sustentable e a recuperación e conservación dos recursos biolóxicos acuáticos.\nOs códigos dos procedementos administrativos regulados por esta orde son os seguintes:\n– PE120A, para axudas dirixidas á diminución do efecto da pesca.\n– PE120B, para axudas que melloren as condicións laborais e de seguridade a bordo:\n• Sen aumento de capacidade.\n• Con aumento de capacidade.\n– PE120C, para axudas destinadas a aumentar a eficiencia enerxética e mitigación do cambio climático e/ou redución das emisións de CO2.\n• Sen aumento de capacidade.\n• Con aumento de capacidade.\n• Cambio de motor.\n– PE120E, para axudas que aumenten o valor engadido, a economía circular e a seguridade alimentaria.\nArtigo 2. Definicións\nPara os efectos desta orde, aplicaranse as definicións do Regulamento (UE) nº 2021/1060 do Parlamento Europeo e do Consello, do 24 de xuño de 2021, do Regulamento (UE) nº 2021/1139 do Parlamento Europeo e do Consello, do 7 de xullo de 2021, e, na súa falta, a demais normativa de aplicación.\nArtigo 3. Finalidade das axudas\nPor procedemento, as axudas terán como finalidade realizar investimentos que:\n– Procedemento PE120A: reduzan o impacto da pesca no medio mariño, apoien a eliminación gradual dos descartes e faciliten a transición a unha explotación sustentable dos recursos biolóxicos mariños de acordo co artigo 2, número 2, do Regulamento 1380/2013.\n– Procedemento PE120B:\n• Sen aumento de capacidade: melloren a hixiene, a saúde, a seguridade e as condicións de traballo dos traballadores, fomentando así a remuda xeracional e o desenvolvemento profesional.\n• Con aumento de capacidade: melloren a seguridade e as condicións de traballo aumentando o arqueo bruto dun buque pesqueiro.\n– Procedemento PE120C:\n• Sen aumento de capacidade: optimicen o uso da enerxía dos buques para contribuír á mitigación do cambio climático reducindo as súas emisións e o consumo de combustibles.\n• Con aumento de capacidade: melloren a eficiencia enerxética mediante operacións que aumenten o arqueo bruto dun buque pesqueiro.\n• Cambio de motor: apoien a substitución ou modernización dun motor principal ou auxiliar dun buque de pesca de ata 24 metros de eslora total.\n– Procedemento PE120E: incrementen a calidade, o valor engadido e a seguridade dos produtos pesqueiros, mediante o desenvolvemento de novos produtos e a valorización dos existentes, así como os subprodutos e capturas accidentais ou non desexadas que melloren a sustentabilidade da actividade pesqueira.\nArtigo 4. Crédito orzamentario\n1. Para o ano 2025 as axudas concederanse con cargo ás seguintes aplicacións orzamentarias correspondentes ao proxecto de orzamento de gasto da Consellería do Mar. O importe total máximo das subvencións que se concedan no devandito exercicio orzamentario para cada unha delas, segundo a finalidade, é o seguinte:\n16.02.723A.770.4, código proxecto 2024.00148 (diminución do efecto da pesca): 543.067 €.\n16.02.723A.770.3, código proxecto 2024.00147 (mellora das condicións laborais e de seguridade a bordo sen aumento de capacidade): 1.076.194 €.\n16.02.723A.770.1, código proxecto 2023.00188 (mellora das condicións laborais e de seguridade a bordo con aumento de capacidade): 1.288.554 €.\n16.02.723A.770.2, código proxecto 2024.00146 (mellora da eficiencia enerxética e mitigación do cambio climático sen aumento de capacidade): 1.084.667 €.\n16.02.723A.770.0, código proxecto 2023.00187 (mellora da eficiencia enerxética e mitigación do cambio climático con aumento de capacidade): 1.265.447 €.\n16.02.723A.770.1, código de proxecto 2024.00144 (cambio de motor): 271.167 €.\n16.02.723A.770.5, código proxecto 2024.00149 (incremento do valor engadido, da economía circular e da seguridade alimentaria): 723.111 €.\nA concesión estará sometida á condición suspensiva de existencia de crédito adecuado e suficiente, no momento da resolución para o gasto que se vaia efectuar, no proxecto de orzamento de gastos para o ano 2025.\n2. O período de elixibilidade do actual programa operativo (2021-2027) abrangue desde o 1 de xaneiro de 2021 ata o 31 de decembro de 2029, segundo dispón o artigo 63, número 2, do Regulamento (UE) 2021/1060 do Parlamento Europeo e do Consello, do 24 de xuño de 2021, polo que se establecen as disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura, así como as normas financeiras para os devanditos fondos e para o Fondo de Asilo, Migración e Integración, o Fondo de Seguridade Interior e o Instrumento de apoio financeiro á xestión de fronteiras e a política de visados.\n3. O importe fixado nesta convocatoria, así como as aplicacións a que se impute, poderase ampliar no caso de que exista crédito dispoñible derivado dunha xeración, ampliación ou incorporación de crédito, de remanentes doutras convocatorias ou en calquera dos casos e coas condicións establecidas no número 2 do artigo 30 do Regulamento da Lei de subvencións de Galicia (Decreto 11/2009, do 8 de xaneiro), sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.\n4. A concesión das axudas queda condicionada á efectiva existencia de crédito adecuado e suficiente no momento da resolución.\n5. As axudas mencionadas contan co financiamento do FEMPA nun 70 % e do Estado membro (Comunidade Autónoma de Galicia) nun 30 %.\n6. Poderanse adquirir compromisos de carácter plurianual de acordo co artigo 58 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.\n7. A tramitación deste expediente acóllese á Orde da Consellería de Economía e Facenda, do 11 de febreiro de 1998, modificada polas ordes do 27 de novembro de 2000 e do 25 de outubro de 2001, que regula a tramitación anticipada de expedientes de gasto, polo que a aprobación do expediente queda condicionada á efectiva existencia de crédito adecuado e suficiente na Lei de orzamentos da Comunidade Autónoma de Galicia para o ano 2025.\nArtigo 5. Persoas beneficiarias e requisitos xerais\nPoderán ser beneficiarias as persoas físicas, xurídicas ou pluralidade de persoas físicas ou xurídicas, agrupacións ou entidades sen personalidade xurídica ou comunidades de bens que cumpran os seguintes requisitos:\n1. Ser propietario dun buque da 3ª lista do Rexistro de Matrícula de Buques e Empresas Navieiras.\n2. O buque debe ter o seu porto base na Comunidade Autónoma de Galicia e atoparse de alta no Rexistro de Buques Pesqueiros da Comunidade Autónoma de Galicia e no Rexistro Xeral da Frota Pesqueira.\n3. O buque para o cal se solicita axuda debe constituír un seguro que garanta a cobertura de danos a terceiros.\n4. Os buques pesqueiros deberán ter levado a cabo actividades pesqueiras no mar durante polo menos 60 días nos dous anos civís anteriores ao ano de presentación da solicitude. O órgano xestor das axudas comprobará o cumprimento dos días de actividade pesqueira mediante sistemas de localización de buques. Se o buque non dispón destes dispositivos, a comprobación realizarase mediante a consulta dos datos dos rexistros oficiais de vendas. Tamén se poderán consultar outros medios que, a xuízo do devandito órgano, acrediten suficientemente a actividade pesqueira e/ou a zona de faena da devandita actividade.\n5. No caso de buques cuxa primeira venda dos produtos que captura sexa en fresco e, polo tanto, obrigatoria en lonxa, o volume de vendas que se obteña da suma das notas de venda durante o ano anterior ao da convocatoria deberá ser superior ao 50 % da media obtida para ese porto base e polo segmento de frota que figura no Rexistro de Buques Pesqueiros de Galicia (RBPG).\n6. No caso de buques para os cales a primeira venda dos produtos que captura non sexa obrigada en lonxa, o buque debe dispoñer da autorización para realizar a devandita venda e debe transmitila ao órgano competente.\n7. O buque non pode ter unha resolución desfavorable de regularización, salvo que posteriormente se regularizase, para o que deberá asinar o anexo IV.\n8. Os investimentos para os cales se solicite axuda non poderán estar iniciados nin pagados antes de que se acredite o non inicio deles, nos termos indicados no artigo 12 desta orde.\nNo caso de que o solicitante conte cunha certificación de non inicio anticipada, os investimentos non poderán estar finalizados nin completamente pagados antes de que se acredite, unha vez presentada a solicitude, a non finalización destes por parte dos servizos da Consellería do Mar. No caso de que o barco estea fóra da Comunidade Autónoma de Galicia, o órgano competente autorizará a persoa ou entidade encargada de facer esta certificación. Non obstante, o órgano competente poderá determinar que a inspección\nin situ\nse realice no porto base do buque.\n9. Non estar incursa en ningunha das circunstancias previstas no artigo 13 da Lei 38/2003, do 17 de novembro, xeral de subvencións.\n10. Non estar incursa en ningunha clase de inhabilitación para a obtención de axudas previstas nos números 2 e 3 do artigo 10 da Lei 9/2007, do 13 de xuño, de subvencións de Galicia.\n11. Estar ao día no pagamento de obrigas por reintegro de subvencións, conforme o artigo 10.2.g) da Lei 9/2007, do 13 de xuño, de subvencións de Galicia, e o artigo 9 do Regulamento de subvencións de Galicia, aprobado polo Decreto 11/2009, do 8 de xaneiro.\n12. Non atoparse en ningún dos supostos establecidos no número 1, letras a) e b), do artigo 11 do Regulamento (UE) nº 2021/1139 do Parlamento Europeo e do Consello, do 7 de xullo de 2021:\n– Ter cometido infraccións graves consonte o artigo 42 do Regulamento (CE) nº 1005/2008 do Consello ou o artigo 90 do Regulamento (CE) nº 1224/2009 do Consello, ou consonte outros actos lexislativos adoptados polo Parlamento Europeo e polo Consello no marco da PPC.\n– Estar ou ter estado involucrado nos últimos 24 meses na explotación, xestión ou propiedade dalgún buque pesqueiro incluído na lista de buques INDNR da Unión Europea segundo dispón o artigo 40, número 3, do Regulamento (CE) nº 1005/2008 polo que se establece un sistema comunitario para previr, desalentar e eliminar a pesca ilegal, non declarada e non regulamentada; estar ou ter estado involucrado nos últimos 12 meses na explotación, xestión ou propiedade dalgún buque que enarbore o pavillón dun país incluído na lista de terceiros países non cooperantes prevista no artigo 33 do citado regulamento.\n13. No marco do FEMP ou FEMPA, non ter sido declarado culpable de cometer fraude, tal e como se define no artigo 3 da Directiva (UE) 2017/1371.\n14. Ter capacidade administrativa, financeira e operativa para cumprir as condicións da axuda.\n15. Antes de que se dite a proposta de resolución de concesión, deben estar ao día nas obrigas tributarias e coa Seguridade Social e non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia.\n16. Para subvencións de importe superior a 30.000 euros, as persoas físicas e xurídicas, distintas das entidades de dereito público, con ánimo de lucro, suxeitas á Lei 3/2004, do 29 de decembro, pola que se establecen medidas de loita contra a morosidade nas operacións comerciais, deberán acreditar cumprir, nos termos dispostos nesta epígrafe, os prazos de pagamento que se establecen na citada lei para obter a condición de persoa beneficiaria. Calquera financiamento que permita o cobramento anticipado da empresa provedora considerarase válido para os efectos do cumprimento desta epígrafe, coa condición de que o seu custo corra a cargo do cliente e se realice sen posibilidade de recurso ao provedor, no caso de falta de pagamento.\nA documentación acreditativa do nivel de cumprimento dos prazos legais de pagamento presentarase xunto coa solicitude da axuda. Con todo, se a certificación de auditor ou o informe de procedementos acordados non pode obterse antes da terminación do prazo establecido para a súa presentación, achegarase xustificante de solicitar o dito medio de acreditación e, unha vez obtido, presentarase inmediatamente e, en todo caso, antes da resolución de concesión.\nA acreditación do nivel de cumprimento establecido realizarase polos seguintes medios de proba:\ni) As persoas físicas e xurídicas que, de acordo coa normativa contable poden presentar conta de perdas e ganancias abreviada, mediante certificación subscrita pola persoa física ou, no caso de persoas xurídicas, polo órgano de administración ou equivalente, con poder de representación suficiente, en que afirmen alcanzar o nivel de cumprimento dos prazos de pagamento previstos na citada Lei 3/2004, do 29 de decembro.\nPoderán tamén acreditar a dita circunstancia por algún dos medios de proba previstos no punto ii) seguinte e con suxeición á súa regulación.\nii) As persoas xurídicas que, de acordo coa normativa contable, non poden presentar conta de perdas e ganancias abreviada, mediante:\n1º. Certificación emitida por auditor rexistrado no Rexistro Oficial de Auditores de Contas que conteña unha transcrición desagregada da información en materia de pagamentos descrita na memoria das últimas contas anuais auditadas, cando delas se desprenda que se alcanza o nivel de cumprimento dos prazos de pagamento establecidos na Lei 3/2004, do 29 de decembro, determinado nesta epígrafe, con base na información requirida pola disposición adicional terceira da Lei 15/2010, do 5 de xullo, de modificación da Lei 3/2004, do 29 de decembro.\nEsta certificación será válida ata que resulten auditadas as contas anuais do exercicio seguinte.\n2º. No caso de que non sexa posible emitir o certificado a que se refire o número anterior, informe de procedementos acordados, elaborado por un auditor rexistrado no Rexistro Oficial de Auditores de Contas que, con base na revisión dunha mostra representativa das facturas pendentes de pagamento a provedores da sociedade nunha data de referencia, conclúa sen a detección de excepcións ao cumprimento dos prazos de pagamento da Lei 3/2004, do 29 de decembro, ou no caso de que se detectasen, estas non impidan alcanzar o nivel de cumprimento requirido no último parágrafo desta epígrafe.\nOs informes de procedementos acordados ou as certificacións deberán realizarse segundo o establecido no artigo 215 do Real decreto lei 5/2023, do 28 de xullo, polo que se modifica o Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.\nPara os efectos da Lei 38/2003, do 17 de novembro, xeral de subvencións, entenderase cumprido o requisito exixido nesta epígrafe cando o nivel de cumprimento dos prazos de pagamento previstos na Lei 3/2004, do 29 de decembro, sexa igual ou superior á porcentaxe prevista na disposición derradeira sexta, letra d), punto segundo, da Lei 18/2022, do 28 de setembro, de creación e crecemento de empresas.\n17. Á solicitude xuntaráselle unha declaración responsable, por parte do solicitante ou do representante, do cumprimento dos requisitos establecidos nos números 9 a 16 deste artigo.\nArtigo 6. Requisitos específicos\nSen prexuízo do anterior, segundo o tipo de axuda, deberanse cumprir os seguintes requisitos:\na) Para axudas dirixidas á diminución do efecto da pesca: só se concederán cando poida demostrarse que a arte de pesca ou outros equipos considerados posúen una maior selectividade por tamaños ou menor impacto no ecosistema e nas especies non obxectivo que as artes ou outros equipamentos estándar autorizados en virtude da normativa da Unión. A xustificación realizarase mediante informes realizados por técnicos ou expertos independentes con competencias para a súa emisión, que demostren que os investimentos que reciben apoio teñen a capacidade de conseguir maior selectividade da arte de pesca, ou menor impacto, respecto doutros equipamentos estándar en virtude da normativa da Unión. O dito informe será considerado elixible no marco deste tipo de actividade.\nb) Para axudas que melloren as condicións laborais e de seguridade a bordo: unicamente se poderán conceder cando impliquen maiores exixencias que os requisitos normativos da Unión Europea, do Estado ou da nosa comunidade autónoma, en vigor no momento da presentación da solicitude de axuda. Ademais, segundo o tipo de axuda, será necesario que:\nb.1) Sen aumento de capacidade:\nPoderanse financiar os investimentos a bordo ou a adquisición de equipamentos que, na data da solicitude da axuda, acrediten de forma clara que o investimento, sendo máis exixente que o requirido pola normativa, mellora a seguridade, a saúde ou as condicións de traballo a bordo e non incrementa a capacidade de pesca.\nPara os investimentos que se relacionan nas letras da w) á aa) do artigo 10.1.B, na epígrafe de seguridade, é obrigatorio un informe técnico que xustifique a actuación coa mellora da seguridade a bordo e que acredite o non aumento de capacidade nin de habilidade para detectar peixe.\nb.2) Con aumento de capacidade:\nO buque terá que pertencer, no momento da concesión e do pagamento, a un segmento da frota respecto do cal o último informe sobre capacidade de pesca a que se refire o artigo 22, número 2, do Regulamento (UE) nº 1380/2013 amose un equilibrio entre a capacidade pesqueira do segmento coas posibilidades de pesca dispoñibles para o dito segmento; cada ano, no informe de frota publicarase a lista de buques coa asignación do seu segmento e a información sobre a situación de equilibrio e desequilibrio do dito segmento.\nO buque non poderá ter máis de 24 metros de eslora total.\nO buque ten que estar inscrito no Rexistro Xeral da Frota Pesqueira desde, polo menos, os dez anos civís previos ao ano de presentación da solicitude.\nA entrada na frota pesqueira de nova capacidade pesqueira xerada pola operación debe compensarse coa retirada previa de, polo menos, a mesma cantidade de capacidade pesqueira sen axuda pública do mesmo segmento da frota ou dun segmento da frota para o cal o informe máis recente sobre capacidade pesqueira, mencionado no artigo 22, número 2, do Regulamento (UE) nº 1380/2013, puxese en evidencia que a capacidade pesqueira non está en equilibrio coas posibilidades de pesca dispoñibles para tal segmento. A potencial persoa beneficiaria achegará, xunto coa solicitude, os GT adicionais que utilizará na obra e indicará o buque de procedencia dos ditos GT.\nNo momento do pagamento deberá contar coa resolución de autorización da Comunidade Autónoma de Galicia do expediente de entrada de capacidade, onde deberán figurar e comprobarse a orixe dos GT utilizados.\nc) Para axudas que teñan por finalidade mellorar a eficiencia enerxética e mitigar o cambio climático e/ou reducir as emisións de CO2.\nc.1) Sen aumento de capacidade:\nPara estabilizadores ou quillas de balance ou\nflaps\nnas operacións que teñan como obxectivo mellorar a hidrodinámica do casco, é necesario informe/auditoría enerxética de aforro de combustible emitido por un técnico especialista independente con competencia para a súa emisión.\nNo caso das operacións que teñan como finalidade mellorar o sistema de propulsión dos buques, todas deberán dispoñer de informe técnico que indique que a operación non incrementa a capacidade do buque. Ademais, no caso de novas tobeiras para mellorar o sistema de propulsión, deberán dispoñer dunha auditoría enerxética de aforro de combustible emitida por un técnico ou experto independente con competencia para a súa emisión e, no caso de modificación ou cambios de portas, requírese informe enerxético de aforro de combustible emitido por un técnico ou experto independente con competencia para a súa emisión.\nPara as operacións que teñan por obxecto as artes de pesca, aparellos e utensilios de pesca, deberá constar informe de técnico ou experto independente, con competencia para a súa emisión, expresivo de que non se pon en perigo a selectividade desa arte de pesca, e informe/auditoría enerxética de aforro de combustible realizado por un técnico ou experto independente con competencia para a súa emisión.\nOs informes e/ou a auditoría enerxética de aforro de combustible por técnico especialista, nos casos en que proceda, son elixibles.\nc.2) Con aumento de capacidade:\nO buque terá que pertencer, no momento da concesión e do pagamento, a un segmento da frota respecto do cal o último informe sobre capacidade de pesca a que se refire o artigo 22, número 2, do Regulamento (UE) nº 1380/2013, amose un equilibrio entre a capacidade pesqueira do segmento coas posibilidades de pesca dispoñibles para o dito segmento; cada ano, no informe de frota publicarase a lista de buques coa asignación do seu segmento e a información sobre a situación de equilibrio e desequilibrio do dito segmento.\nO buque non poderá ter máis de 24 metros de eslora total.\nO buque ten que estar inscrito no Rexistro Xeral da Frota Pesqueira desde, polo menos, os dez anos civís previos ao ano de presentación da solicitude.\nA entrada na frota pesqueira de nova capacidade pesqueira xerada pola operación debe compensarse coa retirada previa de, polo menos, a mesma cantidade de capacidade pesqueira sen axuda pública do mesmo segmento da frota ou dun segmento da frota para o cal o informe máis recente sobre capacidade pesqueira, mencionado no artigo 22, número 2, do Regulamento (UE) nº 1380/2013, puxese en evidencia que a capacidade pesqueira non está en equilibrio coas posibilidades de pesca dispoñibles para tal segmento. A potencial persoa beneficiaria achegará, xunto coa solicitude, os GT adicionais que utilizará na obra e indicará o buque de procedencia dos ditos GT.\nSerá necesario presentar informe/auditoría enerxética de aforro de combustible por técnico especialista, que será elixible.\nNo momento do pagamento deberá contar coa resolución de autorización da Comunidade Autónoma de Galicia con respecto ao expediente de entrada de capacidade, onde deberá figurar e comprobarse a orixe dos GT utilizados.\nc.3) Cambio de motor:\nPara a substitución ou modernización de motores principais ou auxiliares é necesario:\n– Que o buque de pesca pertenza a un segmento da frota respecto do cal o último informe sobre capacidade de pesca a que se refire o artigo 22, número 2, do Regulamento (UE) nº 1380/2013 mostre un equilibrio coas posibilidades de pesca dispoñibles para o devandito segmento. Cada ano, no informe de frota publicarase a lista de buques coa asignación do seu segmento e a información sobre a situación de equilibrio e desequilibrio do devandito segmento.\n– Que o buque de pesca non teña máis de 24 metros de eslora total.\n– Que o buque de pesca estea rexistrado no Rexistro Xeral da Frota Pesqueira durante, polo menos, os cinco anos civís previos ao ano de presentación da solicitude de apoio.\nAdemais, a axuda destinada á substitución ou modernización de motores principais ou auxiliares poderá concederse soamente:\n– Para o caso dos buques de pesca costeira artesanal, en que a potencia en kW do motor novo ou modernizado non supere a do motor existente.\n– No caso do resto dos buques, cuxa eslora total non exceda 24 metros, en que o motor novo ou modernizado teña unha potencia en kW non superior á do motor existente e emita, como mínimo, un 20 % menos de CO2 que o motor existente, considerarase alcanzada a redución das emisións de CO2 requirida en calquera dos casos seguintes:\ni) Cando a información pertinente certificada polo fabricante dos motores novos ou modernizados, como parte dunha homologación de tipo ou un certificado de produto, indique que o motor novo ou modernizado emite, polo menos, un 20 % menos de CO2 que o motor substituído.\nii) Cando a información pertinente certificada polo fabricante dos motores novos ou modernizados, como parte dunha homologación de tipo ou un certificado de produto, indique que o motor novo ou modernizado utiliza, polo menos, un 20 % menos de combustible que o motor substituído.\niii) Cando a información pertinente certificada polo fabricante dos motores correspondente, como parte dunha homologación de tipo ou un certificado de produto, para un ou ambos os dous motores non permita comparar as emisións de CO2 ou o consumo de combustible, considerarase que se alcanzou a redución das emisións de CO2 exixida en calquera dos casos seguintes:\niii.1) Se o novo motor utiliza unha tecnoloxía eficiente desde o punto de vista enerxético e a diferenza de idade entre o novo motor e o motor substituído é de, polo menos, sete anos. Terán a consideración de tecnoloxía eficiente, de acordo co Regulamento de execución 2022/46, as seguintes:\n– Hidróxeno.\n– Amoníaco.\n– Combustión interna.\n– Pilas de combustible.\n– Electricidade.\n– Unha combinación de electricidade e combustión (híbridos).\n– Un sistema híbrido de pilas de combustible.\n– Dispoñan dunha homologación de tipo de conformidade co Regulamento  (UE) 2016/1628 do Parlamento Europeo e do Consello.\niii.2) Se o novo motor utiliza un tipo de combustible ou un sistema de propulsión que se considera que emite menos CO2 que o motor substituído.\niii.3) Segundo a medición do Estado membro, se o novo motor emite un 20 % menos de CO2 ou utiliza un 20 % menos de combustible que o motor substituído conforme o esforzo pesqueiro normal do buque correspondente. Para estes efectos, aplicarase o disposto no artigo 2 do Regulamento de execución (UE) 2022/46.\n– Non se substituirá a capacidade pesqueira retirada debido ao cambio ou modernización dun motor principal ou auxiliar.\n– O motor substituído ou modernizado será obxecto dunha verificación física.\nd) Para axudas que contribúan a aumentar o valor engadido, a economía circular e a seguridade alimentaria:\n– As capturas non desexadas correspondentes a capturas de tamaño inferior ao tamaño mínimo de referencia de especies suxeitas á obriga de desembarque, só poderán empregarse para fins distintos do consumo humano directo, como fariñas ou aceite de pescado, penso para animais de compañía, aditivos alimentarios, produtos farmacéuticos e cosméticos (artigo 15.11 RPPC).\nArtigo 7. Obrigas xerais das persoas beneficiarias\nAs persoas beneficiarias destas axudas están obrigadas a:\na) Executar as actuacións obxecto da subvención dentro do prazo conferido para o efecto, e con cumprimento das condicións establecidas na respectiva resolución de concesión e demais normativa de aplicación.\nb) Durante os cinco anos seguintes ao pagamento final á persoa beneficiaria, que será a data contable do último pagamento, esta non pode:\n– Cesar na actividade produtiva nin, no caso de agrupacións ou entidades sen personalidade xurídica e comunidades de bens, disolverse ata que finalice o devandito prazo.\n– Relocalizar a actividade produtiva fóra de Galicia.\n– Cambiar a propiedade da infraestrutura ou dun elemento da infraestrutura de forma que proporcione unha vantaxe indebida e sen autorización expresa do órgano concedente.\n– Producir cambios substanciais que afecten a natureza, os obxectivos ou as condicións de execución da operación, de modo que se menoscaben os seus obxectivos orixinais.\n– O buque non poderá ser transferido fóra de la Unión nin reabandeirado con pavillón de fóra da Unión.\nA Consellería do Mar solicitará o reintegro da axuda de forma proporcional ao período durante o cal se incumpriron os requisitos, segundo o disposto no artigo 65 do Regulamento (UE) nº 2021/1060.\nc) Someterse ás actuacións de comprobación que efectuará o órgano concedente ou calquera outra de comprobación ou control financeiro que poidan realizar os órganos de control competente, tanto nacionais como comunitarios, e achegar canta información lles sexa requirida no exercicio das actuacións anteriores.\nd) Conservar os documentos xustificativos da aplicación dos fondos recibidos durante un prazo de cinco anos a partir do 31 de decembro do ano da data contable do último pagamento, para os efectos de comprobación e control. Cando proceda, deberá dispoñer dos libros contables, rexistros dilixenciados e demais documentos exixidos na lexislación aplicable ás persoas beneficiarias.\ne) Manter un sistema de contabilidade separado ou un código contable específico en relación con todas as transaccións relacionadas coa subvención que permita seguir a pista de auditoría.\nf) Comunicarlle á Consellería do Mar a obtención doutras subvencións e axudas para a mesma finalidade, procedentes de calquera Administración ou ente, tanto público como privado.\ng) Comunicarlle á Consellería do Mar calquera circunstancia que poida afectar substancialmente a execución dos fins para os cales foi concedida a axuda.\nh) Dar a adecuada publicidade ao carácter público do financiamento do investimento realizado, con expresa mención á participación do FEMPA:\n1. Cando as persoas beneficiarias dispoñan dun sitio web e de contas en medios sociais farán unha breve descrición da operación, de maneira proporcionada en relación co nivel da axuda, cos seus obxectivos e resultados, e destacarán a axuda financeira da Unión.\n2. En documentos e materiais de comunicación relacionados coa execución da operación, destinados ao público ou aos participantes, proporcionarán unha declaración que destaque a axuda da Unión de maneira visible.\n3. Exhibirán placas ou valos publicitarios resistentes nun lugar ben visible para o público, en que figure o emblema da Unión, tan pronto como comece a execución física de operacións que impliquen investimentos físicos ou se instalen os equipos que se adquiriron, con respecto a operacións cuxo custo total sexa superior a 100.000,00 €.\n4. As operacións que non se inclúan no número 3 exhibirán nun lugar ben visible para o público polo menos un cartel de tamaño mínimo A3 ou unha pantalla electrónica equivalente con información sobre a operación onde se destaque a axuda dos fondos; nos casos en que a persoa beneficiaria sexa unha persoa física, a devandita persoa beneficiaria asegurará, na medida do posible, a dispoñibilidade de información adecuada onde se destaque a axuda dos fondos, nun lugar visible para o público ou mediante unha pantalla electrónica.\n5. Para as operacións de importancia estratéxica e as operacións cuxo custo total sexa superior a 10.000.000,00 €, organizarán unha actividade ou acto de comunicación, segundo conveña, e farán participar á Comisión e á autoridade de xestión responsable no momento oportuno.\nEn calquera actuación incluirán, así mesmo, o logotipo da Xunta de Galicia.\nA utilización do emblema da Unión realizarase conforme o disposto no artigo 47 e no anexo IX do Regulamento (UE) 2021/1060 do Parlamento Europeo e do Consello, do 24 de xuño de 2021.\nO incumprimento das obrigas da persoa beneficiaria, ademais da mala utilización do emblema da UE, sen a adopción de medidas correctoras, fará que se poida cancelar ata un máximo do 3 % da axuda do FEMPA á operación.\ni) Non incorrer, durante un período comprendido entre a presentación da solicitude da axuda e os cinco anos seguintes á materialización do pagamento final, nalgunha das situacións a que fai referencia o artigo 5.12 desta orde. Se calquera desas situacións se produce durante o dito período, deberá reintegrar, total ou parcialmente, o importe da axuda, de conformidade co establecido no artigo 44 do Regulamento FEMPA e no artigo 103 do Regulamento (UE) 2021/1060.\nj) Respectar a Carta dos dereitos fundamentais da Unión Europea. Ter en conta a promoción e a igualdade entre mulleres e homes, e a non discriminación. Evitar calquera discriminación por razón de xénero, orixe racial ou étnica, relixión ou conviccións, discapacidade, idade ou orientación sexual, e ter en conta a accesibilidade para as persoas con discapacidade, de ser o caso.\nArtigo 8. Obrigas específicas das persoas beneficiarias\nSen prexuízo do anterior, segundo o tipo de axuda, a persoa beneficiaria deberá cumprir, ademais, os seguintes requisitos:\nEn investimentos en hixiene, saúde, seguridade ou condicións de traballo na pesca que sexan consumibles (por exemplo os medicamentos) ou funxibles, non poderán atoparse caducados, en ningún caso, no período de cinco anos. Se a caducidade fose menor ou fosen consumidos nese período, a persoa beneficiaria deberá repoñelos; serán admisibles, para estes efectos, produtos cuxo efecto sexa similar ao ben subvencionado.\nNo caso de investimentos inmateriais (campañas informativas, estudos...) deberá existir unha actualización nos manuais, campañas, guías etc. durante o período de 5 anos, se o buque sofre unha modificación da infraestrutura, proceso, tecnoloxía... que afecte a finalidade do investimento subvencionado.\nArtigo 9. Investimento máximo subvencionable e intensidade das axudas\n1. As axudas reguladas nesta orde teñen o carácter de subvencións de capital e non constitúen axudas de Estado.\n2. Nas axudas cuxa finalidade sexa a realización dun investimento, o importe do investimento subvencionable será o que se obteña da valoración das obras ou investimentos con criterios técnico-económicos, obxectivos e homoxéneos, de acordo cos informes emitidos.\n3. A contía máxima da axuda, conforme o disposto no artigo 41 do Regulamento FEMPA, será o 50 % do investimento máximo subvencionable a que se refire o número 2 deste artigo, excepto no caso de operacións que melloren as condicións laborais e de seguridade a bordo, que será do 75 %; ademais, cando o buque sexa de pesca costeira artesanal ou no caso de operacións que melloren a selectividade por tamaños ou especies das artes de pesca, será do 100 %; con todo, cando se trate da substitución ou modernización de motor, investimentos que melloren as condicións laborais e de seguridade a bordo con aumento de capacidade ou investimentos en eficiencia enerxética e mitigación do cambio climático con aumento de capacidade, será como máximo do 40 %.\nArtigo 10. Investimentos obxecto de subvención e gastos subvencionables\nOs investimentos que, sen tratarse dunha lista pechada, poderán ser obxecto de subvención son, entre outros, os seguintes:\nA. Investimentos dirixidos á diminución do efecto da pesca que se refiran a:\n* Equipamentos máis selectivos que diminúan a capacidade de pesca e/ou aumenten a selectividade por tamaños ou especies das artes de pesca; en particular, aqueles métodos e artes de pesca compatibles coa xestión ambiental das zonas de pesca naqueles espazos da Rede Natura 2000.\n* Equipamentos ou medidas técnicas que minimicen o risco de capturas accidentais de grandes organismos mariños, tales como mamíferos, aves, tartarugas e elasmobranquios vulnerables.\n* Equipamentos para eliminar os descartes, evitando e reducindo as capturas non desexadas de poboacións comerciais ou para tratar as capturas non desexadas que deban desembarcarse de acordo co artigo 15 do Regulamento (UE) nº 1380/2013.\n* Equipamentos que limiten e/ou eliminen os efectos físicos e biolóxicos das actividades pesqueiras no ecosistema, con outros seres vivos ou no fondo mariño.\n* Equipamentos para protexer as artes de pesca e as capturas fronte aos mamíferos e ás aves protexidas pola Directiva 92/43/CEE ou pola Directiva 2009/147/CE do Parlamento Europeo e do Consello, coa condición de que non se limite a selectividade das artes de pesca e se apliquen todas as medidas adecuadas para evitar o dano físico aos predadores. Inclúese o apoio a métodos e artes de pesca en zonas mariñas da Rede Natura 2000 no Marco de acción prioritaria.\nIgualmente, serán subvencionables os informes emitidos por técnicos ou expertos independentes con competencia para a súa emisión, exixidos para a concesión destas axudas.\nB. Investimentos que melloren as condicións laborais e de seguridade a bordo.\nOs investimentos subvencionables por tipo de actividade indícanse a continuación.\nB.1. Sen aumento de capacidade. Serán subvencionables os investimentos que se refiran a:\nHixiene:\na) Instalacións sanitarias tales como aseos e lavabos; b) cociñas e equipamentos de almacenamento de produtos alimenticios; c) depuradoras de auga para a produción de auga potable; d) equipamentos ou sistemas de ventilación, limpeza e/ou desinfección para manter a bordo as condicións sanitarias adecuadas; e) guías e manuais para a mellora da hixiene a bordo, ferramentas informáticas incluídas.\nSaúde:\na) A compra e a instalación de caixas de primeiros auxilios; b) a compra de medicamentos e de dispositivos para tratamentos de urxencia a bordo; c) a subministración de servizos de telemedicina, incluídos os equipamentos, as tecnoloxías electrónicas e os dispositivos de imaxes médicas aplicados á consulta a distancia desde os buques; d) a adquisición de guías e manuais para mellorar a saúde a bordo; e) as campañas de información destinadas a mellorar a saúde a bordo.\nSeguridade:\na) Proteccións de abrigo; b) balsas salvavidas; c) unidades de destrincaxe hidrostática para balsas salvavidas; d) radiobalizas de localización persoal que, como as radiobalizas de localización de sinistros (RBLS), poidan integrarse nos chalecos salvavidas e na roupa de traballo das persoas pescadoras; e) dispositivos de flotación persoal, especialmente traxes de inmersión ou de supervivencia e aros e chalecos salvavidas; f) bengalas para sinais de socorro; g) aparellos lanzacabos; h) equipamento que facilite a supervivencia en caso de abandono, caída do buque etc.; sistemas de salvamento en casos de «home á auga»; i) dispositivos de prevención/detección e loita contra incendios, como extintores, mantas ignífugas, detectores de fume ou lume e aparellos de respiración; j) prevención de afundimentos, caídas á auga, accidentes por atrapamento ou esvaramento ou golpes ou cortes etc.; k) radares banda X que diminúan o risco de colisión; l) portas cortalumes; m) válvulas de peche do depósito de combustible; n) detectores de gas e sistemas de alarma de gas; ñ) bombas de achique e alarmas; o) equipamentos de radio e de comunicacións por satélite; p) trapelas e portas estancas; q) gardamáquinas para máquinas tales como guinches ou estibadores de rede; r) pasarelas e escadas de acceso; s) iluminación de cuberta, de emerxencia ou para procuras; t) mecanismos de seguridade para os casos en que as artes de pesca queden bloqueadas por algún obstáculo situado por debaixo da superficie; u) monitores e cámaras de seguridade; v) equipamentos e demais elementos necesarios para mellorar a seguridade da cuberta; w) modernización relativa ao temón e ao pau do temón; x) modernización relativa a hélices de manobra; y) modernización do pau pescante ou pescante de popa en buques de arrastre; z) modernización no cadro de luces/instalación eléctrica; aa) adquisición e instalación de haladores e outros aparellos de levantamento e recollida de artes –rulo, guindastre, estibadores, maquinillas, tambores de rede para o almacenamento das artes en buques de pesca–.\nNo caso dos investimentos relacionados nas letras da w) á aa) tamén será subvencionable o informe técnico, de obrigada presentación, que xustifique a actuación coa mellora da seguridade a bordo e que xustifique o non aumento de capacidade nin de habilidade para detectar peixe.\nCondicións laborais:\na) Equipamentos radioeléctricos e de mellora da conectividade que faciliten as condicións de vida da tripulación a bordo; b) varandas de cuberta; c) estruturas de cuberta de abrigo e elementos de modernización dos camarotes que protexan das condicións meteorolóxicas adversas; d) elementos para a mellora da seguridade dos camarotes e o establecemento de zonas comúns para a tripulación, e) equipamentos para alixeirar o levantamento manual de cargas pesadas, con exclusión das máquinas utilizadas directamente nas operacións de pesca como, por exemplo, os guinches; f) pintura e alfombras de goma antiescorregadiza; g) material de illamento contra o ruído, a calor ou o frío e equipamentos para mellorar a ventilación; h) roupas de traballo e equipamentos de seguridade tales como botas de seguridade impermeables, dispositivos de protección respiratoria e ocular, luvas, arneses, prismáticos e cascos de protección ou equipamentos de protección contra as caídas, incluíndo os traballadores/as en terra; i) sinais de emerxencia, de seguridade e de alerta; j) análises e avaliacións que determinen os riscos que corren as persoas pescadoras a bordo ou en terra, no exercicio directo ou indirecto da súa actividade profesional, co fin de adoptar medidas para previlos ou reducilos; k) guías e manuais para a mellora das condicións de traballo a bordo; l) reformas sobre habitabilidade que faciliten a incorporación da muller como tripulación.\nAdemais dos investimentos mencionados, poderanse realizar estudos e proxectos piloto no ámbito da seguridade a bordo e a mellora das condicións de traballo.\nNon serán subvencionables aqueles investimentos en que o importe da axuda ou o aboamento á persoa beneficiaria resulte inferior a 600 euros.\nB.2. Con aumento de capacidade. Para os efectos do número 1 do artigo 19 do Regulamento 2021/1139, soamente serán subvencionables no marco deste tipo de actividade as seguintes operacións:\na) O aumento do arqueo bruto necesario para a posterior instalación ou renovación de instalacións de aloxamento dedicadas ao uso exclusivo da tripulación, incluídas as instalacións sanitarias, as zonas comúns, as instalacións de cociña e as estruturas de cuberta de abrigo;\nb) O aumento do arqueo bruto necesario para a posterior mellora ou instalación de sistemas de prevención de incendios a bordo, sistemas de seguridade e alarma ou sistemas de redución do ruído.\nC. Investimentos en eficiencia enerxética e mitigación do cambio climático ou redución das emisións de CO2:\nOs investimentos subvencionables por tipo de actividade, indícanse a continuación.\nC.1. Eficiencia enerxética e mitigación do cambio climático sen aumento de capacidade. Serán subvencionables os investimentos que se refiran a:\nOperacións que teñan como obxectivo mellorar a hidrodinámica do casco dos buques:\na. Os investimentos en mecanismos de estabilidade que, como as quillas de sentina e os bulbos de proa, contribúan a mellorar o funcionamento dos buques no mar e a súa estabilidade.\nb. Estabilizadores ou quillas de balance ou\nflaps\n. É necesario informe/auditoría enerxética de aforro de combustible por un técnico especialista independente con competencia para a súa emisión.\nc. Os gastos derivados do uso de produtos antiincrustantes non tóxicos que, como os revestimentos de cobre, reduzan a fricción.\nd. Os custos relacionados co aparello de goberno, como, por exemplo, os sistemas de mando do aparello de goberno ou os temóns múltiples que reducen o movemento do temón en función das condicións meteorolóxicas e do estado do mar.\ne. O custo dos ensaios de depósitos que teñan por obxecto achegar unha base para mellorar as características hidrodinámicas dos buques.\nOperacións que teñan como finalidade mellorar o sistema de propulsión das embarcacións pesqueiras. Todas deberán dispoñer de informe técnico que indique que a operación non incrementa a capacidade do buque:\na. As hélices enerxeticamente eficientes, incluídas as árbores de transmisión.\nb. Os catalizadores.\nc. Os xeradores enerxeticamente eficientes, como, por exemplo, os que utilicen hidróxeno ou gas natural.\nd. Os elementos de propulsión que utilicen fontes de enerxía renovables, como, por exemplo, velas, cometas, aeroxeradores, turbinas ou paneis solares.\ne. Os temóns proeiros.\nf. A conversión dos elementos do buque ás adaptacións necesarias para o funcionamento con biocarburantes ou outros combustibles alternativos.\ng. Os económetros, os sistemas de xestión do combustible e os sistemas de seguimento.\nh. Novas tobeiras para mellorar o sistema de propulsión, só no caso de que se dispoña dunha auditoría enerxética de aforro de combustible emitida por un técnico ou experto independente con competencia para a súa emisión.\ni. Modificación ou cambios de portas. Require informe enerxético de aforro de combustible por un técnico ou experto independente con competencia para a súa emisión.\nOperacións que teñan como obxecto reducir o consumo de electricidade ou de enerxía térmica:\na. Investimentos destinados a mellorar a refrixeración, a conxelación ou os sistemas de illamento das embarcacións.\nb. Investimentos que fomenten a reciclaxe de calor dentro dos buques con vistas á súa recuperación e reutilización para operacións auxiliares a bordo.\n* Investimentos que teñan por obxecto as artes de pesca, aparellos e utensilios de pesca por outros máis eficientes enerxeticamente. Deberá constar informe de técnico ou experto independente, con competencia para a súa emisión, de que non se pon en perigo a selectividade desa arte de pesca, e informe/auditoría enerxética de aforro de combustible realizado por un técnico ou experto independente con competencia para a súa emisión.\nAuditorías, programas e estudos piloto de eficiencia enerxética.\nAdemais, tamén serán subvencionables o informe/auditoría enerxética de aforro de combustible e o informe sobre a selectividade da arte de pesca, de presentación obrigatoria nos casos indicados.\nC.2. Eficiencia enerxética e mitigación do cambio climático con aumento de capacidade. Para os efectos do número 1 do artigo 19 do Regulamento 2021/1139, soamente serán subvencionables no marco deste tipo de actividade as seguintes operacións:\na) O aumento do arqueo bruto necesario para a posterior instalación de sistemas integrados de ponte que melloren a navegación ou o control do motor.\nb) O aumento do arqueo bruto necesario para a posterior instalación ou renovación dun motor ou sistema de propulsión que demostre unha maior eficiencia enerxética ou unha redución das emisións de CO2 en comparación coa situación anterior, que non teña unha potencia superior á potencia motriz previamente certificada do buque de pesca, e cuxa potencia máxima estea certificada polo fabricante para ese modelo de motor ou sistema de propulsión.\nc) A substitución ou renovación do bulbo de proa, sempre que mellore a eficiencia enerxética global do buque de pesca.\nA maiores, será subvencionable o informe/auditoría enerxética de aforro de combustible por técnico especialista, de presentación obrigatoria para a concesión destes investimentos.\nC.3. Cambio de motor:\nSubstitución ou modernización dos motores principais ou auxiliares dos buques de pesca que pertenzan a un segmento de frota respecto do cal o informe de capacidade pesqueira, a que se refire o artigo 22 do Regulamento (UE) nº 1380/2013, demostrase equilibrio coas posibilidades de pesca, sempre que se reduza ou non aumente a potencia do motor, segundo se indica nos requisitos específicos para este tipo de axuda.\nAdemais, serán subvencionables os custos dos informes preceptivos e obrigatorios necesarios para realizar o investimento, de ser o caso.\nA axuda polo cambio de motor só se poderá conceder unha vez en todo o período de programación do FEMPA para o mesmo propietario e buque pesqueiro.\nD. Investimentos que aumenten o valor engadido, a economía circular e a seguridade alimentaria:\na) Investimentos a bordo que incrementen o valor dos produtos da pesca, en particular permitindo que os pescadores/as melloren a capacidade de comercialización das súas capturas;\nb) Investimentos a bordo que incrementen a seguridade alimentaria dos produtos da pesca, en particular aqueles relativos á prevención e loita contra o Anisakis etc.;\nc) Investimentos ou operacións que teñan como obxectivo desenvolver ou introducir novos coñecementos técnicos ou organizativos a bordo que melloren o valor engadido e/ou a seguridade alimentaria dos produtos da pesca;\nd) Investimentos a bordo para a valorización e xestión das capturas accidentais reguladas pola obriga de desembarque, as capturas non desexadas e os refugallos xerados na actividade pesqueira;\ne) Estudos e proxectos para a mellora do valor engadido e a seguridade alimentaria.\n2. Non serán subvencionables:\n– As operacións que incrementen a capacidade pesqueira do buque, salvo no caso das axudas que teñan por finalidade mellorar a seguridade, as condicións de traballo e a eficiencia enerxética, aumentando o arqueo bruto dun buque pesqueiro, conforme o artigo 19 do RFEMPA.\nA adquisición de equipamentos que aumenten a capacidade do buque para detectar peixe.\n– As construcións, adquisicións ou importacións de buques de pesca, salvo disposición en contra do artigo 17 do RFEMPA.\n– A transferencia de buques de pesca a terceiros países ou o seu reabandeiramento con pavillón de terceiros países, incluso a través da creación de empresas conxuntas con socios de terceiros países.\n– Os investimentos a bordo de buques pesqueiros que levasen a cabo actividades pesqueiras no mar durante menos de 60 días nos dous anos civís anteriores ao ano de presentación da solicitude.\n• A pesca exploratoria.\n• O imposto do valor engadido (IVE) cando sexa recuperable.\n• Outros impostos recuperables.\n• As transferencias de propiedade dunha empresa.\n– Non se financiarán nin a construción nin a adquisición de elementos, infraestruturas, artefactos, instalacións e equipamentos que non supoñan unha mellora substancial nos procesos de produción, na calidade dos produtos ou melloras para o ambiente.\n– Os gastos de reposición de elementos, infraestruturas, instalacións e equipamentos, nin os gastos de mantemento das estruturas ou empresas, salvo que a nova adquisición supoña unha mellora substancial, ben pola tecnoloxía utilizada, polo seu rendemento, ou por unha mellora substancial nos procesos de produción ou na creación de emprego.\n– As adquisicións de elementos, infraestruturas, instalacións e equipamentos de segundo uso e posteriores.\n– A adquisición de elementos e todo tipo de bens que non sexan pagados por transferencias bancarias ou aqueles pagados mediante préstamos de entidades provedoras.\n3. Se é o caso, serán subvencionables os gastos dos proxectos técnicos, que non poderán superar o límite do 12 % do investimento máximo subvencionable.\n4. A elixibilidade das operacións basearase no documento Criterios de selección para a concesión das axudas no marco do Programa nacional do FEMPA, que a autoridade de xestión do Fondo Europeo Marítimo, de Pesca e de Acuicultura someteu á aprobación do Comité de Seguimento.\n5. Tamén será subvencionable o gasto derivado da elaboración da certificación ou informe de procedementos acordados dun auditor inscrito no Rexistro Oficial de Auditores de Contas (ROAC), no caso de subvencións de importe superior a 30.000,00 euros, cando non sexa posible presentar as contas de perdas e ganancias abreviadas.\nArtigo 11. Compatibilidade das axudas\n1. Os gastos cofinanciados por esta orde serán compatibles con outras liñas de axudas, sempre que a suma de todas elas non supere o límite da intensidade máxima de axuda pública prevista no artigo 41 do Regulamento FEMPA.\n2. Non obstante, a obtención concorrente de axudas outorgadas para a mesma finalidade polas administracións ou entes públicos ou privados, nacionais ou internacionais, cando o importe total das subvencións percibidas por cada persoa beneficiaria supere os límites que se indican no número anterior, dará lugar á redución proporcional que corresponda no importe das subvencións, ata axustarse a ese límite na última subvención que se conceda.\nArtigo 12. Certificación de non inicio\n1. Con carácter xeral, as actuacións para as cales se solicita axuda non poderán estar iniciadas antes de que os servizos da Consellería do Mar acrediten, unha vez presentada a solicitude, o non inicio. No caso excepcional de que no momento da acreditación do non inicio o buque estea a faenar, deberase acreditar este feito e asinar unha declaración responsable segundo o anexo II. Será condición indispensable para o pagamento da axuda a realización da citada acreditación con anterioridade ao comezo dos traballos correspondentes aos investimentos solicitados.\nPara esta convocatoria poderanse admitir actas de non inicio realizadas con posterioridade ao 1 de xaneiro de 2021, coa condición de que os investimentos non estean finalizados nin completamente pagados antes da presentación da súa solicitude de axuda para esta convocatoria, o que deberá ser comprobado pola Administración coa máxima colaboración do interesado, constituíndo un requisito indispensable para a validez da acta. O interesado deberá solicitar expresamente esta comprobación para dar validez á devandita acta.\n2. Non precisarán da certificación a que fai referencia o número anterior:\nOs investimentos que se refiren a instalacións de equipamentos que non requiran a autorización para a súa instalación, sempre que o investimento declarado polo interesado sexa igual ou inferior a 6.000 €.\nNestes supostos o non inicio das actuacións acreditarase mediante declaración responsable (anexo II) de que os investimentos non foron iniciados.\nNo caso de que estas actuacións se refiran a investimentos que requiran obras, precisarán da acta de non inicio realizada polos servizos da Consellería do Mar.\n3. No caso de proxectos técnicos, o non inicio acreditarase mediante a factura, que poderá ser de data de ata tres meses antes da presentación da solicitude, salvo no caso de non inicio anticipado, que terá que ser posterior á data de realización da devandita acta.\n4. Para a realización das actas de non inicio poderanse realizar convocatorias colectivas fixando unha data, un lugar e unha hora para a súa realización. Esta convocatoria expoñerase nos taboleiros de anuncios dos departamentos territoriais da Consellería do Mar.\n5. Para a realización das actas de non inicio o interesado deberá poñer os medios necesarios que faculten a dita inspección, asumindo os gastos que deriven dela. Tamén se aplicará isto para os controis que se deriven da letra c) do artigo 7, cando sexa necesario.\n6. Non obstante o indicado no número 2 deste artigo, para investimentos en buques e por causas xustificadas, poderase solicitar ao órgano competente que a certificación do non inicio sexa realizada por outros servizos:\n6.1. No caso de que as obras se realicen noutra comunidade autónoma ou cando o buque estea noutra comunidade no momento de realización da acta, esta certificación poderá ser emitida polos servizos correspondentes desa comunidade autónoma.\n6.2. Para obras que se realicen no estranxeiro ou se o buque está no estranxeiro, esta certificación poderá ser emitida por entidade ou organismo habilitado e debidamente acreditado, coa inescusable intervención das autoridades españolas correspondentes (embaixada, consulado ou outras con capacidade para realizala).\nSen prexuízo do establecido no punto anterior, o órgano competente poderá designar a persoa ou persoas para que se despracen ata onde estea o buque co fin de realizar a visita\nin situ\ne posterior certificación de non inicio; os gastos do devandito desprazamento serán por conta do solicitante da axuda. Aplicarase isto tamén para os controis que deriven da letra c) do artigo 7, cando sexa necesario.\nNon obstante, o órgano competente poderá determinar que a inspección\nin situ\nse realice no porto base do buque.\n7. Se fose necesario iniciar as actuacións antes do inicio da data de presentación de solicitudes da convocatoria anual correspondente, de forma excepcional, poderase facer unha certificación de non inicio antes de que estas comecen, nos seguintes termos:\nA solicitude dirixirase, en función do porto base da embarcación, ao departamento territorial correspondente da Consellería do Mar e achegaráselle ao proxecto, de ser o caso, memoria descritiva dos aspectos económicos e técnicos do investimento que inclúa a xustificación da excepcionalidade para acometer os investimentos, facturas\npro forma\ne/ou catálogos que permitan facer unha valoración dos investimentos que se van realizar e relación destes, planos e tres ofertas alternativas. As tres ofertas alternativas serán necesarias cando o importe do gasto unitario iguale ou supere a contía de 40.000 euros, no caso de execución de obras, ou de 15.000 euros, no caso de subministración de bens ou prestación de servizos. A elección entre as ofertas presentadas realizarase de conformidade con criterios de eficiencia e economía e a elección deberá xustificarse expresamente nunha memoria cando non recaia na proposta económica máis vantaxosa.\nO departamento territorial correspondente tramitará a dita solicitude despois da conformidade da Dirección Xeral de Pesca, Acuicultura e Innovación Tecnolóxica.\nEsta certificación de non inicio formará parte do expediente administrativo da solicitude posterior e quedará incluída no mesmo procedemento administrativo.\n8. A realización da certificación de non inicio en ningún caso implica dereito nin mérito para a concesión da axuda.\n9. A realización da certificación de non inicio poderá dar lugar ao pagamento das correspondentes taxas.\nArtigo 13. Prazo de presentación das solicitudes\nPara esta convocatoria de 2025 o prazo de presentación das solicitudes será dun mes contado a partir do día seguinte ao da publicación desta orde no\nDiario Oficial de Galicia\n. Entenderase como último día do prazo o correspondente ao mesmo ordinal do día da publicación. Se o último día de prazo é inhábil, entenderase prorrogado ao primeiro día hábil seguinte e, se no mes de vencemento non hai día equivalente ao inicial do cómputo, entenderase que o prazo expira o último do mes.\nArtigo 14. Forma de presentación de solicitudes\n1. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia,\nhttps://sede.xunta.gal\nSó se admitirá unha solicitude por barco en cada liña de axudas.\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\nPara a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. Para os efectos da presentación da solicitude, os interesados poderán actuar por medio de representante. A acreditación da representación deberá realizarse mediante a presentación da correspondente autorización e aceptación, utilizando o anexo VIII desta orde.\nArtigo 15. Documentación complementaria\n1. As persoas interesadas deberán achegar coa solicitude a seguinte documentación:\n– Segundo o tipo de axuda que se solicite: anexo I.A de solicitude de axudas para investimentos dirixidos á diminución do efecto da pesca, código de procedemento (PE120A); anexo I.B de solicitude de axudas para investimentos que melloren as condicións laborais e de seguridade a bordo, código de procedemento (PE120B); anexo I.C de solicitude de axudas para investimentos destinados a aumentar a eficiencia enerxética e mitigación do cambio climático e/ou redución das emisións de CO2, código de procedemento (PE120C); anexo I.E, de solicitude de axudas para investimentos que aumenten o valor engadido, a economía circular e a seguridade alimentaria, código de procedemento (PE120E).\n– Anexo II da declaración responsable de non inicio do investimento, se é o caso.\n– Segundo o tipo de axuda que se solicite: anexo III.A de axudas para investimentos dirixidos á diminución do efecto da pesca; anexo III.B de axudas para investimentos que melloren as condicións laborais e de seguridade a bordo; anexo III.C de axudas para investimentos destinados a aumentar a eficiencia enerxética e mitigación do cambio climático e/ou redución das emisións de CO2; anexo III.E de axudas para investimentos que aumenten o valor engadido, a economía circular e a seguridade alimentaria.\n– Anexo IV, declaración de non ter resolución desfavorable a un proceso de regularización.\n– Anexo V.1, de pluralidade de persoas solicitantes, se é o caso.\n– Anexo V.2, de agrupacións ou entidades sen personalidade xurídica ou comunidades de bens, se é o caso.\n– Anexo VIII, nomeamento de representante para os efectos de presentación da solicitude, se é o caso.\n– Segundo o tipo de axuda, anexo de indicadores FEMPA que corresponda: anexo IX.A de axudas para investimentos dirixidas á diminución do efecto da pesca; anexo IX.B de axudas para investimentos que melloren as condicións laborais e de seguridade a bordo; anexo IX.C de axudas para investimentos en eficiencia enerxética e mitigación do cambio climático e/ou redución das emisións de CO2 e anexo IX.E de axudas para investimentos que aumenten o valor engadido, a economía circular e a seguridade alimentaria.\n– No caso de axudas para investimentos que melloren as condicións laborais e de seguridade a bordo e para investimentos que aumenten o valor engadido, a economía circular e a seguridade alimentaria, anexo X de declaración responsable da persoa solicitante da axuda con respecto á aplicación da normativa pertinente en materia de accesibilidade para as persoas con discapacidade.\n2. A documentación complementaria está formada por:\nI) Se o solicitante é unha persoa física:\na) Declaración da renda da persoa solicitante dos exercicios 2022 e 2023 en que conste o seu envío telemático ou a súa presentación.\nll) Se o solicitante é unha persoa xurídica:\na) Certificación rexistral actualizada dos estatutos sociais e da escritura de constitución.\nb) Poder suficiente do representante, no caso de que tal poder non figure nos estatutos.\nc) Certificación actualizada do Rexistro Mercantil das contas anuais individuais depositadas do exercicio económico 2023, incluíndo informe de auditoría do exercicio 2023, se é o caso.\nd) Certificación actualizada do Rexistro Mercantil, ou do rexistro que corresponda, das contas anuais consolidadas do exercicio 2023, tanto se foron depositadas pola persoa solicitante como aquelas contas en que a persoa solicitante estea incluída, incluíndo o informe de auditoría do exercicio 2023, de ser o caso.\ne) Certificado acreditativo de carecer de antecedentes penais obtido a través do Rexistro Central de Penados do Ministerio da Presidencia, Xustiza e Relacións coas Cortes, que deberá conter a totalidade de antecedentes penais non cancelados, para os efectos de verificar que non foi declarado culpable de cometer fraude no marco do FEMP ou FEMPA. Se da información anterior non se entende acreditada a ausencia de antecedentes penais, solicitarase ao interesado que achegue certificado que acredite a totalidade de antecedentes penais ou a ausencia deles.\nIII) Cando as pretensións correspondan a unha pluralidade de persoas, poderán ser formuladas nunha única solicitude, por medio de representante legalmente habilitado e, na súa falta, do que figure en primeiro termo. Para os efectos do ingreso da subvención, a conta bancaria sinalada no anexo I.A, anexo I.B, anexo I.C ou anexo I.E deberá estar a nome unicamente de todas as persoas solicitantes:\na) Escritura de constitución da comunidade de bens, agrupacións ou entidades sen personalidade xurídica, se é o caso. En calquera caso, deberá nomearse un representante ou apoderado único da agrupación e especificar a porcentaxe de participación de cada un dos seus membros (anexo V.2).\nb) No caso dunha comunidade de bens ou unha agrupación ou entidade sen personalidade xurídica que estea en réxime de atribución de rendas, deberán presentar o modelo 184 de declaración informativa de entidades en réxime de atribución de rendas, dos exercicios 2022 e 2023, en que conste o seu envío telemático ou a súa presentación.\nc) Anexo V.1 de pluralidade de persoas solicitantes ou anexo V.2 de agrupacións ou entidades sen personalidade xurídica ou comunidade de bens.\nd) Acordo de nomeamento de representante ou apoderado para os efectos da solicitude da axuda, asinado por todos.\ne) No caso de comunidades de bens, agrupacións ou entidades sen personalidade xurídica: certificado acreditativo de carecer de antecedentes penais desta entidade, obtido a través do Rexistro Central de Penados do Ministerio da Presidencia, Xustiza e Relacións coas Cortes, que deberá conter a totalidade de antecedentes penais non cancelados, para os efectos de verificar que non foi declarada culpable de cometer fraude no marco do FEMP ou FEMPA. Se da información anterior non se entendese acreditada a ausencia de antecedentes penais, solicitarase ao interesado que achegue certificado que acredite a totalidade de antecedentes penais ou a ausencia deles.\nf) Declaración da renda dos exercicios 2022 e 2023 de cada persoa solicitante, en que conste o seu envío telemático ou a súa presentación.\nOutra documentación complementaria:\nIV) As liquidacións trimestrais ou mensuais do IVE dispoñibles do exercicio 2024, en que conste o seu envío telemático ou a súa presentación por parte de cada persoa solicitante, se é o caso.\nV) Certificado actualizado da declaración censual de alta en obrigas tributarias, de cada persoa solicitante.\nVI) Cando o importe do gasto unitario iguale ou supere a contía de 40.000 euros, no caso de execución de obras, ou de 15.000 euros, no caso de subministración de bens ou prestación de servizos, a persoa beneficiaria deberá achegar, como mínimo, tres ofertas de diferentes provedores. A elección entre as ofertas presentadas realizarase de conformidade con criterios de eficiencia e economía e a elección deberá xustificarse expresamente nunha memoria cando non recaia na proposta económica máis vantaxosa.\nVII) Facturas\npro forma\ndos investimentos para os cales se solicita subvención, con descrición detallada e pormenorizada de cada un dos investimentos, instalacións, equipamentos e sistemas que os integran, achegando, se é o caso, os planos, esbozos ou vistas 3D necesarios para a súa correcta definición e, se é o caso, certificado de importación.\nVIII) Certificación actualizada do Rexistro de Bens Mobles, Sección de Buques, acreditativa da propiedade do buque e o estado de cargas ou gravames deste, ou solicitude da devandita certificación ante o Rexistro, sen prexuízo da achega da devandita certificación, previamente a ditarse a proposta de resolución.\nIX) Folla de asento actualizada (expedida nos 3 meses anteriores contados desde a data de publicación desta orde) ou acreditación de solicitala, sen prexuízo da achega da folla de asento, previamente a ditarse a proposta de resolución.\nX) Seguro que garanta a cobertura de danos a terceiros.\nXI) Se a realización do investimento require proxecto técnico ou planos, deberá achegarse e estar asinado por técnico competente e conterá os planos de antes e despois da realización do investimento que se solicita, se for preciso.\nXII) Se a axuda é para investimentos dirixidos á diminución do efecto da pesca: informe realizado por técnicos ou expertos independentes con competencias para a súa emisión, que demostre que os investimentos que reciben apoio teñen a capacidade de conseguir maior selectividade da arte de pesca, ou menor impacto, segundo o caso, respecto doutros equipos estándar en virtude da normativa da Unión.\nXIII) Se a axuda é para investimentos que melloren as condicións laborais e de seguridade a bordo sen aumento de capacidade, para os investimentos que se relacionan nas letras da w) á aa) do artigo 10.1.B, na epígrafe de seguridade: informe técnico que xustifique a actuación coa mellora da seguridade a bordo e que xustifique o non aumento de capacidade nin de habilidade para detectar peixe.\nSe a axuda é para investimentos que melloren as condicións laborais e de seguridade a bordo con aumento de capacidade: GT adicionais que se utilizarán na obra indicando o buque de procedencia dos ditos GT.\nXIV) Se as axudas son para mellorar a eficiencia enerxética e mitigar o cambio climático e/ou reducir as emisións de CO2 con aumento de capacidade: informe/auditoría enerxética de aforro de combustible por técnico especialista e GT adicionais que se utilizarán na obra indicando o buque de procedencia de ditos GT.\nXV) Se a axuda é para mellorar a eficiencia enerxética e mitigar o cambio climático e/ou reducir as emisións de CO2 sen aumento de capacidade:\ni. Informe/auditoría enerxética de aforro de combustible emitido por un técnico especialista independente con competencia para a súa emisión, cando o investimento consista en estabilizadores ou quillas de balance ou\nflaps\nnas operacións que teñan como obxectivo mellorar a hidrodinámica do casco.\nii. Informe técnico que indique que a operación non incrementa a capacidade do buque, no caso das operacións que teñan como finalidade mellorar o sistema de propulsión dos buques.\niii. Auditoría enerxética de aforro de combustible emitida por un técnico ou experto independente con competencia para a súa emisión, no caso de novas tobeiras para mellorar o sistema de propulsión.\niv. Informe enerxético de aforro de combustible por un técnico ou experto independente con competencia para a súa emisión, no caso de modificación ou cambios de portas.\nv. Informe de técnico ou experto independente, con competencia para a súa emisión, de que non se pon en perigo a selectividade desa arte de pesca, para as operacións que teñan por obxecto as artes de pesca, aparellos e utensilios de pesca.\nvi. Informe/auditoría enerxética de aforro de combustible realizado por un técnico ou experto independente, con competencia para a súa emisión, para as operacións que teñan por obxecto as artes de pesca, aparellos e utensilios de pesca.\nXVI) Se a axuda é para cambio de motor, deberán presentar, segundo corresponda:\ni. Acreditación do fabricante do motor da redución do 20 % en emisións de CO2 ou unha redución na utilización de combustible do 20 %.\nii. Acreditación do fabricante do motor das características técnicas do novo motor.\niii. Acreditación de que o novo motor utiliza un tipo de combustible ou un sistema de propulsión que se considera que emite menos CO2 que o motor substituído. Ademais, estas medicións poderán ter en conta a norma ISO 8178.\nXVII) Informe de riscos actualizado expedido pola Central de Información de Riscos do Banco de España, asinado electronicamente ou debidamente asinado e selado.\nXVIII) Plan de financiamento do proxecto:\na) Informe en que se indique a forma en que se vai financiar o proxecto, especificando o importe que se financiará con recursos propios, alleos ou con ambos os tipos de financiamento. Deberase especificar se se financia a través de conta corrente, de aforro, prazos, ampliación de capital, préstamo bancario, póliza de crédito, préstamo formalizado con socios, ou outro tipo de financiamento, indicándose tamén a entidade bancaria e o importe destinado a financiar o proxecto.\nb) Documentación xustificativa do tipo de financiamento:\nRecursos propios:\n– Certificados bancarios actualizados, debidamente asinados e selados ou asinados electronicamente, das contas da persoa solicitante onde conste a titularidade, o tipo de conta (corrente, aforro, a prazos etc.; as contas de crédito considéranse recursos alleos) e os fondos dispoñibles para realizar o investimento. No caso de que o tipo de conta non sexa unha conta corrente ou conta de aforro, deberá indicar a súa dispoñibilidade ou, no caso contrario, o prazo de vencemento.\nNon se admitirá a dispoñibilidade de fondos propios en contas bancarias en que figure como titular algunha persoa que non teña a condición de solicitante.\n– Ampliación de capital: escritura notarial de ampliación de capital en diñeiro, a súa correspondente inscrición no Rexistro Mercantil e o/s certificado/s bancario/s do/s desembolso/s deste/s.\nRecursos alleos:\n– Préstamos formalizados con entidades de crédito: póliza de préstamo vixente debidamente intervida ante notario.\n– Pólizas de crédito formalizadas con entidades de crédito: póliza de crédito vixente (última renovación), debidamente intervida por notario, e certificado bancario actualizado debidamente asinado e selado ou asinados electronicamente, onde identifique o número da póliza de crédito a que fai referencia, o límite da póliza, o importe dispoñible e disposto.\n– Préstamos formalizados con socios: contrato de préstamo entre socios, debidamente asinado por prestamista e prestameiro, certificado/s bancario/s do/s desembolso/s daquel, e a liquidación definitiva do imposto correspondente no organismo competente, se é o caso.\nNon se admitirán os recursos alleos en que figure como titular algunha persoa que non teña a condición de solicitante; tampouco se admitirán préstamos de entidades provedoras.\nNoutros casos, achegarase a documentación financeira correspondente.\nXIX) Para subvencións de importe superior a 30.000 euros, as persoas xurídicas, distintas das entidades de dereito público, con ánimo de lucro, suxeitas á Lei 3/2004, do 29 de decembro, pola que se establecen medidas de loita contra a morosidade nas operacións comerciais, que de acordo coa normativa contable non poden presentar conta de perdas e ganancias abreviada, co fin de comprobar o requisito establecido no artigo 5.16) desta orde, deberán presentar:\n– Certificación emitida por auditor rexistrado no Rexistro Oficial de Auditores de Contas.\n– Informe de procedementos acordados, elaborado por un auditor rexistrado no Rexistro Oficial de Auditores de Contas.\nXX) Factura da certificación ou do informe de procedementos acordados do auditor mencionado no punto anterior. Se o gasto unitario da factura iguala ou supera os 15.000 €, deberá achegar, como mínimo, dúas ofertas máis de diferentes provedores. A elección realizarase de conformidade con criterios de eficiencia e economía e a elección deberá xustificarse expresamente nunha memoria cando non recaia na proposta económica máis vantaxosa.\nXXI) Certificación bancaria acreditativa do pagamento correspondente á mencionada factura. O certificado bancario indicará a factura que soporta. O pagamento terase que realizar obrigatoriamente mediante transferencia bancaria.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa foron presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderá solicitarse novamente á persoa interesada a súa achega.\n3. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderá requirir a exhibición do documento ou da información orixinal.\n4. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n5. No caso de que algún dos documentos que se presente de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 16. Comprobación de datos\n1. Para a tramitación destes procedementos consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI/NIE da persoa física solicitante. Cando as pretensións correspondan a unha pluralidade de persoas físicas, DNI/NIE de todas elas.\nb) DNI/NIE da persoa representante ou NIF da entidade representante, nomeada para os efectos da presentación da solicitude.\nc) DNI/NIE da persoa representante legal da persoa xurídica.\nd) NIF da entidade solicitante ou agrupación sen personalidade xurídica ou da comunidade de bens, segundo corresponda.\ne) Certificación de que cada persoa solicitante está ao día no cumprimento das súas obrigas coa Axencia Estatal de Administración Tributaria.\nf) Certificación de que cada persoa solicitante está ao día no cumprimento das súas obrigas coa Tesouraría Xeral da Seguridade Social.\ng) Certificación de que cada persoa solicitante está ao día no cumprimento das súas obrigas coa Facenda da Xunta de Galicia.\nh) Consulta de que cada persoa solicitante está ao día no pagamento de obrigas por reintegro de subvencións obtida da Consellería de Facenda e Administración Pública (Atriga).\ni) Informe acreditativo de que non cometeu infraccións graves consonte o artigo 42 do Regulamento (CE) nº 1005/2008 do Consello, o artigo 90 do Regulamento (CE) nº 1224/2009, ou consonte outros actos lexislativos adoptados polo Parlamento Europeo e polo Consello, no marco da PPC, emitidos pola unidade administrativa correspondente da Consellería do Mar.\nj) Consulta de non estar en concurso de acredores (artigo 10 da Lei 9/2007, do 13 de xuño, de subvencións de Galicia), obtida a través do Rexistro Público Concursal do Ministerio da Presidencia, Xustiza e Relacións coas Cortes.\nk) Informe acreditativo de non ter cometido infraccións graves consonte o artigo 42 do Regulamento (CE) nº 1005/2008 do Consello, o artigo 90 do Regulamento (CE) nº 1224/2009, ou consonte outros actos lexislativos adoptados polo Parlamento Europeo e polo Consello, no marco da PPC, emitido polo Ministerio de Agricultura, Pesca e Alimentación.\nl) Certificado acreditativo de carecer de antecedentes penais, no caso de persoas físicas ou de pluralidade de persoas. No caso de que o solicitante sexa unha agrupación ou entidade sen personalidade xurídica ou comunidade de bens, certificado de carecer de antecedentes penais dos seus integrantes. Os certificados deberán ser obtidos a través do Rexistro Central de Penados do Ministerio da Presidencia, Xustiza e Relacións coas Cortes, e deberán conter a totalidade de antecedentes penais non cancelados, para os efectos de verificar que non foi declarado culpable de cometer fraude no marco do FEMP ou FEMPA. Se da información anterior non se entende acreditada a ausencia de antecedentes penais, solicitarase ao interesado que achegue o certificado que acredite a totalidade de antecedentes penais ou a ausencia deles.\nm) Consulta no Sistema nacional de publicación de subvencións do Ministerio de Facenda e Función Pública de non ter sido declarado culpable de cometer fraude, no marco do FEMP ou FEMPA.\nn) Consulta de que cada persoa solicitante e integrante da agrupación ou entidade sen personalidade xurídica ou comunidade de bens, se é o caso, non estea ou estivese involucrada nos últimos 24 meses na explotación, xestión ou propiedade dalgún buque pesqueiro incluído na lista de buques INDNR da Unión Europea segundo dispón o artigo 40, número 3, do Regulamento (CE) nº 1005/2008 polo que se establece un sistema comunitario para previr, desalentar e eliminar a pesca ilegal, non declarada e non regulamentada, ou dalgún buque que estea ou estivese nos últimos 12 meses enarborando o pavillón de países considerados terceiros países non cooperantes segundo se establece no artigo 33 do citado regulamento.\nñ) Autorización da Consellería do Mar, ou solicitude desta autorización, para a realización do investimento previsto, no caso de que esta sexa necesaria.\no) Consulta de concesión de subvencións e axudas.\np) Consulta de inhabilitación para obter subvencións e axudas.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario e achegar os documentos.\nCando así o exixa a normativa aplicable solicitarase o consentimento expreso da persoa interesada para realizar a consulta.\n3. Os consentimentos esténdense desde a data de solicitude ata os 5 anos posteriores ao pagamento final, para verificar o cumprimento de non estar en ningún dos supostos establecidos no número 1, letras a) e b), e no número 3 do artigo 11 do RFEMPA.\n4. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 17. Trámites administrativos posteriores á presentación da solicitude\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 18. Tramitación de solicitudes\nA tramitación das solicitudes realizarase por fases; no caso de que unha solicitude non supere unha das fases, implicará que a súa tramitación finalizará sen que poida pasar á fase seguinte; neste caso, o órgano competente emitirá a correspondente resolución.\nA) Fase de admisión de solicitudes.\n1. Inicio do expediente.\na) No caso de axudas para mellorar as condicións laborais e de seguridade a bordo sen aumento de capacidade, os servizos de Pesca, Acuicultura e Innovación Tecnolóxica dos departamentos territoriais da Consellería do Mar analizarán os expedientes e requirirán a emenda da documentación necesaria, se é o caso.\nb) No resto das axudas, o Servizo de Innovación Tecnolóxica da Frota da Consellería do Mar, nos servizos centrais, analizará os expedientes e requirirá a documentación necesaria, se é o caso.\n2. Se a solicitude non reúne algún dos requisitos exixidos nestas bases reguladoras ou na correspondente convocatoria, requirirase o interesado para que, nun prazo de dez días hábiles, emende a deficiencia ou remita os documentos preceptivos imprescindibles recollidos no artigo 15.\nNeste requirimento farase indicación expresa de que, se así non o fixer, se terá por desistido da súa solicitude.\nEste requirimento de emenda tamén se fará se das certificacións obtidas de conformidade co artigo 5, número 15, resulta que o solicitante non está ao día no pagamento das súas obrigas tributarias co Estado, coa Comunidade Autónoma de Galicia e coa Seguridade Social.\nA documentación requirida para a emenda da solicitude deberá ser presentada na forma que se determina nos artigos 14 e 16.4 da Lei 39/2015, do 1 de outubro, do procedemento administrativo común das administracións públicas.\n3. Sen prexuízo do sinalado no número anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.\n4. Finalizado o prazo de presentación de solicitudes, o solicitante non poderá modificar a súa solicitude de axuda aumentando o importe total do investimento nin incluíndo novos conceptos para os cales solicita a axuda.\nNon se considerarán aumento do importe total do investimento as diferenzas ou erros materiais que se poidan dar ao transcribir nos anexos o importe das facturas\npro forma\n.\n5. Os expedientes iniciados nos departamentos territoriais remitiranse, xunto cun informe ao respecto, ao Servizo de Innovación Tecnolóxica da Frota, que continuará coa tramitación segundo o establecido neste artigo. Igualmente, os expedientes iniciados no Servizo de Innovación Tecnolóxica da Frota continuarán coa devandita tramitación.\n6. Sempre que se teñan en conta para a resolución das axudas aspectos distintos aos aducidos polos interesados, daráselles a estes un trámite de audiencia con carácter previo á avaliación dos expedientes pola Comisión de Selección.\n7. Para os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, o órgano instrutor emitirá un informe desfavorable previo á proposta de resolución de non admisión ou de desistencia, segundo sexa o caso, en que se indicarán as causas que a motivan.\nB) Fase de avaliación das solicitudes.\nPara a avaliación das solicitudes utilizaranse catro categorías de criterios de selección: xerais; horizontais, ambientais e sociais; específicos de viabilidade técnica e/ou económicos, e, por último, específicos do tipo de actividade:\nCriterios\nPeso\nXerais\n30 %\nHorizontais ambientais e sociais\n20 %\nEspecíficos de viabilidade técnica e/ou económicos\n20 %\nEspecíficos do tipo de actividade\n30 %\nPara calcular a puntuación final dunha operación utilizarase a seguinte fórmula:"
  },
  {
    "file_id": "AnuncioG0767-271224-0001_gl",
    "doga_id": 5,
    "doga_date": "2025-01-09",
    "url": "https://www.xunta.gal/dog/Publicados/2025/20250109/AnuncioG0767-271224-0001_gl.html",
    "title": "RESOLUCIÓN do 27 de decembro de 2024, da Secretaría Xeral Técnica da Consellería de Emprego, Comercio e Emigración, pola que se dá publicidade da encomenda de xestión coa Sociedade Pública de Investimentos de Galicia, S.A. para o apoio técnico na preparación, na xestión e no seguimento dos contratos de obra para a redacción de proxectos e execución das obras nas oficinas de emprego e centros de formación dependentes desta consellería.",
    "content": "De conformidade co artigo 8 da Lei 19/2013, do 9 de setembro, de transparencia, acceso á información pública e bo goberno, dáse publicidade á Resolución do 4 de decembro de 2024, da Consellería de Emprego, Comercio e Emigración, pola que se encomenda á Sociedade Pública de Investimentos de Galicia, S.A. (SPI Galicia, S.A.), o apoio técnico na preparación, na xestión e no seguimento dos contratos de obra para a redacción de proxectos e execución das obras nas oficinas de emprego e centros de formación dependentes da Consellería de Emprego, Comercio e Emigración, coas seguintes características:\n– Obxecto: coa finalidade de mellorar a situación en que se atopan moitas oficinas de emprego e centros de formación dependentes da Consellería de Emprego, Comercio e Emigración, no concernente a condicións de habitabilidade, calidade na atención presencial, seguridade e prevención de riscos laborais, levarase a cabo unha renovación de instalacións e equipamentos destas oficinas e centros, que redunde nunha mellora das condicións en que prestan servizos os empregados e empregadas do Servizo Público de Emprego e en que reciben atención os seus usuarios e usuarias. A actividade encomendada á Sociedade Pública de Investimentos de Galicia, S.A. concrétase en realizar os seguintes traballos:\n• Apoio técnico na valoración das ofertas presentadas nas licitacións dos contratos para a redacción de proxectos e de execución de obras e nos contratos vinculados a estas.\n• Asesoramento no control e seguimento da execución dos contratos das obras.\n– Entidade encomendada: a Sociedade Pública de Investimentos de Galicia, S.A. é unha sociedade mercantil anónima de nacionalidade española cun capital social integramente de titularidade pública. Para os efectos da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, SPI Galicia, S.A. é unha sociedade mercantil pública autonómica, de acordo co disposto no artigo 102.1, e ten a consideración de medio propio e servizo técnico da Xunta de Galicia, ao abeiro do artigo 47 e seguintes.\n– Natureza xurídica da encomenda: de conformidade co artigo 10 da Lei 16/2010, do 17 de decembro, poderase encargar a realización de tarefas a entidades de dereito privado que reúnan a condición de medio propio da Administración ou entidade pública encomendante mediante resolución unilateral do órgano que se determine conforme o artigo 47 da citada lei.\n– Duración: esta encomenda estará vixente desde a data da súa formalización ata o 31 de decembro de 2025. Poderá ser prorrogada anualmente, logo de autorización da consellería de adscrición.\n– Obrigas económicas: a realización das actividades e actos necesarios para a execución desta encomenda de xestión por parte da Sociedade Pública de Investimentos de Galicia, S.A. efectuarase a título gratuíto, sen que exista retribución ou tarifa ningunha.\nSantiago de Compostela, 27 de decembro de 2024\nJoaquín Macho Canales\nSecretario xeral técnico da Consellería de Emprego, Comercio e Emigración"
  },
  {
    "file_id": "AnuncioC3B0-271224-0003_gl",
    "doga_id": 4,
    "doga_date": "2025-01-08",
    "url": "https://www.xunta.gal/dog/Publicados/2025/20250108/AnuncioC3B0-271224-0003_gl.html",
    "title": "LEI 6/2024, do 27 de decembro, de estatística de Galicia",
    "content": "Exposición de motivos\nI\nA estatística pública é unha actividade estreitamente vencellada á democracia. Non se trata só de gobernar cun sólido soporte informativo, senón de que este se xere de acordo con padróns científicos e se transmita con obxectividade e de xeito imparcial. O sistema estatístico público debe permitir ás persoas con responsabilidades políticas atinaren nas súas decisións e á cidadanía exercer plenamente os seus dereitos.\nBaixo estas premisas, o artigo 27.6 do Estatuto de autonomía de Galicia atribúe á Comunidade Autónoma competencia exclusiva na materia, previsión que se desenvolveu coa Lei 9/1988, do 19 de xullo, de estatística de Galicia, na que se establecen o marco normativo básico, a estrutura organizativa e os instrumentos de planificación da estatística para os fins da Comunidade Autónoma galega. Os anos transcorridos desde a súa aprobación aconsellan revisala, á luz da experiencia propia e tendo en conta a achega de regulamentación, o desenvolvemento das tecnoloxías da información e a potencialidade das novas fontes de datos.\nDetrás da experiencia está a aprendizaxe acumulada logo de avaliar cinco plans aprobados polo Parlamento e executados pola organización estatística da Comunidade Autónoma, establecida no título II da Lei 9/1988, do 19 de xullo, e da que forman parte o Instituto Galego de Estatística, os órganos estatísticos sectoriais e o Consello Galego de Estatística. En cumprimento do previsto no referido título, ditáronse o Decreto 173/2007, do 30 de agosto, polo que se establece a forma de designación dos membros que integran o Consello Galego de Estatística; o Decreto 24/2008, do 21 de febreiro, polo que se regulan os órganos estatísticos sectoriais e se establece o procedemento de designación, e o Decreto 60/2016, do 26 de maio, polo que se aproba o Estatuto do organismo autónomo Instituto Galego de Estatística, este último acorde coa Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nCoa Lei 12/1992, do 9 de novembro, de creación de determinadas escalas de persoal funcionario ao servizo da Xunta de Galicia, e a Lei 2/2015, do 29 de abril, do emprego público de Galicia, créanse e tipifícanse as escalas superior e técnica de estatística. Isto, xunto coa dotación de prazas de persoal entrevistador-enquisador do Instituto Galego de Estatística, permitiu achegar á organización estatística os recursos humanos necesarios para cumprir as súas funcións.\nEntre a lexislación autonómica que convén considerar están a Lei 2/2011, do 16 de xuño, de disciplina orzamentaria e sustentabilidade financeira; a Lei 7/2023, do 30 de novembro, para a igualdade efectiva de mulleres e homes de Galicia, e a Lei 5/2021, do 2 de febreiro, de impulso demográfico de Galicia. As responsabilidades do Instituto Galego de Estatística na planificación orzamentaria e a introdución das perspectivas de xénero e idade na estatística son consecuencias delas.\nEn relación cos principios de accesibilidade, de coordinación e de cooperación que deben presidir a estatística pública cómpre considerar a Lei 37/2007, do 16 de novembro, sobre reutilización da información do sector público; a Lei 39/2015, do 1 de outubro, do procedemento administrativo común das administracións públicas, e a Lei 40/2015, do 1 de outubro, de réxime xurídico do sector público, aprobadas polas Cortes Xerais. Na difusión de información teranse en conta as previsións da Lei 1/2016, do 18 de xaneiro, de transparencia e bo goberno, do Parlamento de Galicia, e da Directiva (UE) 2016/2102 do Parlamento Europeo e do Consello, do 26 de outubro de 2016, sobre a accesibilidade dos sitios web e as aplicacións para dispositivos móbiles dos organismos do sector público.\nA este marco normativo cómpre engadir o Regulamento (CE) nº 223/2009 do Parlamento Europeo e do Consello, do 11 de marzo de 2009, relativo á estatística europea, e, con carácter supletorio, a Lei 12/1989, do 9 de maio, da función estatística pública, que limita o seu ámbito de actuación ás estatísticas para fins estatais desenvolvidas pola Administración xeral do Estado, o Banco de España e o Consello Xeral do Poder Xudicial, sen aspirar, tal e como se reflicte na súa parte expositiva, a regular un sistema estatístico xeral que inclúa a actividade do Estado e das comunidades autónomas, cuxa conexión só pode daquela resultar da cooperación. Baixo estas premisas, a Lei 12/1989, do 9 de maio, crea o Comité Interterritorial de Estatística, órgano con representación dos servizos estatísticos central e autonómicos, mais que non está facultado para tomar decisións vinculantes nin está a ser capaz de sustentar un esquema eficaz de cooperación. Esta situación perdura logo de se modificar a Lei 12/1989, do 9 de maio, dentro da Lei 13/2022, do 7 de xullo, xeral de comunicación audiovisual, en prol de reforzar o papel da estatística pública e adaptala á regulamentación europea.\nA estatística galega tivo que madurar neste marco potencialmente integrado por dezaoito sistemas estatísticos en España, obrigados a cooperaren para xerar ofertas estatísticas acordes coas necesidades propias de información e coas boas prácticas europeas e internacionais na materia. Un fito que resultou chave neste percorrido foron os denominados Acordos de Carmona de 2008, asumidos polo Instituto Nacional de Estatística e polos órganos centrais de estatística das comunidades autónomas para compartiren información. Antes, no ano 2005, un grupo de persoas expertas independentes elaborara o informe titulado «A organización da estatística pública en España. Situación actual e propostas de mellora». As súas reflexións e conclusións continúan a achegar luz sobre o presente e o futuro da estatística pública en España.\nNo tocante ao tratamento de datos persoais, observarase o disposto no Regulamento  (UE) 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos), así como na Lei orgánica 3/2018, do 5 de decembro, de protección de datos persoais e garantía dos dereitos dixitais.\nDentro desta normativa, o ámbito da función estatística pública recibe un trato especial, por considerar que os fins estatísticos, xunto cos de investigación científica e histórica, son compatibles cos fins determinados, explícitos e lexítimos cos cales se recollen datos persoais. No entanto, esta excepción á limitación sobre finalidade puntualízase coa previsión de que a comunicación e o tratamento de datos persoais con fins estatísticos serán lícitos se a estatística para a que se requiren viñer exixida por unha norma de dereito da Unión Europea ou estiver incluída nos instrumentos de programación estatística legalmente previstos. Esta excepcionalidade tamén modula as solicitudes de exercicio dos dereitos das persoas afectadas.\nO Cadro común europeo de calidade, cuxa pedra angular é o Código de conduta adoptado no ano 2017 polo Comité do Sistema Estatístico Europeo, foi introducido expresamente como instrumento autorregulador nas leis dos plans galegos de estatística aprobadas para o decenio 2017-2026 e deberá continuar a guiar no futuro a actividade sometida a esta lei. Dos dezaseis principios do código, que abranguen o contorno institucional, os procesos estatísticos e a produción estatística, esta lei afondará particularmente nos vencellados ao emprego de procedementos axeitados, cooperación, carga de resposta, rendibilidade, actualidade, puntualidade e comparabilidade. A razón é que todos achegan mencións expresas e indicadores sobre a necesidade de considerar os rexistros e os sistemas de información como recursos estratéxicos dos sistemas estatísticos e figuras chave para aproveitar os avances tecnolóxicos e o desenvolvemento exponencial que está a experimentar a información dispoñible. Cómpre, cando menos, conseguirmos incorporar plenamente os de orixe administrativa, garantindo por norma que estean á disposición do sistema estatístico público, para integralos en bases de datos e aumentar os estándares de calidade.\nRexistros estables e convenientemente actualizados deberían sustentar non só desagregacións territoriais non asumibles mediante enquisas, senón tamén temporais, de xeito que as series diarias ou as estimacións en tempo real deixen de ser meras aspiracións. Sensibilizar os responsables da información administrativa sobre a utilidade externa que pode chegar a ter, aumentar a precisión das previsións para deseñar e avaliar políticas públicas ou dispor de datos para afrontar o reto ambiental e o perfeccionamento do sistema de contas serían outros logros.\nComo contrapartida, a lei introduce unha regulamentación máis precisa sobre o segredo estatístico e reforza o papel do Instituto Galego de Estatística como organismo coa capacidade técnica e coa cobertura xurídica necesarias para acceder á información administrativa e integrala en bases de datos de finalidade estatística.\nA lei incorpora disposicións de adecuación á normativa mencionada e a outras, para ir axustando a estatística galega aos cambios que previsiblemente terán lugar nos vindeiros anos.\nII\nNa súa parte dispositiva, a lei ten un título preliminar, catro títulos, seis disposicións adicionais, unha disposición derrogatoria e dúas disposicións derradeiras.\nNo título preliminar determínanse o seu obxecto e o seu ámbito de aplicación, as definicións, os principios xerais e o compromiso coa calidade da estatística galega. O título I, sobre gobernación estatística, divídese en catro capítulos, nos cales se establece o modelo organizativo, integrado polo Instituto Galego de Estatística, polos órganos estatísticos sectoriais e polo Consello Galego de Estatística. Os tres capítulos do título II refírense á produción estatística desde as súas dimensións de planificación, obtención de información e publicación de resultados. Por último, nos títulos III e IV regúlanse o segredo estatístico e o réxime sancionador.\nA disposición adicional primeira establece o rexistro de poboación como base estatística e canle para facilitar a comunicación da administración coas persoas residentes. A segunda vincula a estatística e a planificación pública. A terceira refírese aos órganos de goberno do Instituto Galego de Estatística. Por último, a cuarta regula o plan anual de actuación deste, concibido como instrumento complementario e de apoio das responsabilidades que lle correspondan na programación estatística anual. Nas disposicións adicionais quinta e sexta prevense o acceso ás bases de datos de persoas xurídicas e a revisión das contías das sancións por infraccións en materia estatística. A lei conclúe cunha disposición de derrogación normativa e dúas disposicións derradeiras sobre o desenvolvemento regulamentario e a entrada en vigor.\nPara finalizar, cómpre mencionar a Estratexia europea de datos e a recente normativa establecida no Regulamento (UE) 2022/868 do Parlamento Europeo e do Consello, do 30 de maio de 2022, relativo á gobernanza europea de datos, e no Regulamento (UE) 2023/2854 do Parlamento Europeo e do Consello, do 13 de decembro de 2023, sobre normas harmonizadas para un acceso xusto aos datos e a súa utilización.\nO texto do anteproxecto de lei foi sometido aos trámites de consulta pública previa e de información pública. Tendo en conta a materia regulada, tamén foi consultado o Consello Galego de Estatística e solicitouse o ditame do Consello Económico e Social.\nPor todo o exposto, o Parlamento de Galicia aprobou e eu, de conformidade co artigo 13.2 do Estatuto de autonomía de Galicia e co artigo 24 da Lei 1/1983, do 22 de febreiro, de normas reguladoras da Xunta e da súa Presidencia, promulgo en nome do rei a Lei de estatística de Galicia.\nTÍTULO PRELIMINAR\nDisposicións xerais\nArtigo 1.\nObxecto\nEsta lei regula a estatística para os fins da Comunidade Autónoma galega, entendida como a produción e a difusión de información, mormente cuantitativa, que representa un fenómeno colectivo referido ás realidades demográfica, social, cultural, económica, financeira e ambiental de Galicia e, en xeral, a calquera cuestión relativa ás competencias da Comunidade Autónoma.\nArtigo 2.\nÁmbito de aplicación\n1. Esta lei será aplicable á estatística para os fins da Comunidade Autónoma galega (en diante, estatística galega) realizada directamente polo sector público autonómico de Galicia ou ben realizada indirectamente polos entes locais, polas universidades ou por calquera outra entidade de dereito público ou privado mediante acordo, convenio ou contrato.\nPara os efectos desta lei, considérase sector público autonómico o definido no artigo 3.1 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\n2. Exclúense do ámbito de aplicación desta lei as enquisas de opinión e as sondaxes e enquisas electorais a que se refire o artigo 69 da Lei orgánica 5/1985, do 19 de xuño, de réxime electoral xeral.\nArtigo 3.\nDefinicións\nPara os efectos desta lei entenderase por:\na) Estatística: actuación concreta que se pode programar como operación ou como actividade estatística. A primeira execútase consonte un proxecto técnico aprobado polo Consello Galego de Estatística e coa participación dunha entidade pública galega nalgunha fase anterior á súa difusión. A segunda realízase a partir dunha metodoloxía orientada a aproveitar a información existente para elaborar e difundir resultados estatísticos que amplíen os dispoñibles sobre Galicia.\nb) Operación nova: operación programada no estado de en implantación para comprobar a viabilidade do seu proxecto técnico, ou programada no estado de en reestruturación para modificar o seu proxecto técnico.\nc) Operación corrente: operación programada nos estados de en curso ou de en cumprimento, segundo quen deseñase orixinariamente o seu proxecto técnico, unha administración galega ou outra administración, respectivamente.\nd) Actuación de interese estatístico: labor auxiliar ou incipiente que, na súa orixe, non persegue ampliar a información dispoñible sobre Galicia. Os labores auxiliares englóbanse en actividades de interese estatístico.\ne) Dato individual: dato sobre unha persoa física ou xurídica identificada ou identificable. Considerarase identificable toda persoa física ou xurídica cuxa identidade se poida determinar directa ou indirectamente. Para determinar a identificabilidade indirecta teranse en conta aqueles medios que razoablemente unha terceira persoa puider empregar para recoñecela.\nf) Dato identificativo: dato individual que permite identificar directamente unha persoa física ou xurídica; en particular, o nome, os apelidos, o domicilio ou un número de identificación publicamente accesible.\ng) Metainformación: información usada para describir as características das series e dos datos estatísticos, detallando conceptos e metodoloxías relevantes implicados na súa produción e o seu emprego.\nh) Datos administrativos: datos recollidos por entidades do sector público ou por persoas privadas que presten servizos públicos, incluíndo os baseados en actuacións ou en procedementos que non teñen un fin primario estatístico.\ni) Informante: persoa física ou xurídica que fornece datos.\nj) Declaración ou comunicación: dato fornecido pola persoa informante.\nk) Observación: dato público captado directamente.\nl) Recolla de datos: enquisas ou outros procedementos de conseguir información de diversas fontes, mesmo das administrativas.\nm) Tratamento estatístico: conxunto de accións relacionadas coa recolla, a almacenaxe, a elaboración e a ordenación necesarias para realizar estatísticas.\nn) Difusión: conxunto de accións para pór os resultados estatísticos á disposición das persoas usuarias.\nñ) Proxecto técnico: documento en que se recollen os procedementos para elaborar e difundir unha operación.\no) Ficheiro de datos: conxunto organizado de datos, calquera que sexa a forma empregada para a súa creación, a súa almacenaxe, a súa ordenación ou o seu acceso.\np) Estatística de síntese: estatística que se elabora combinando diversas fontes de información. Enténdese por combinación non a compilación das devanditas fontes, senón a elaboración contable ou matemática da información mediante estatísticos derivados.\nArtigo 4.\nPrincipios estatísticos\nA estatística galega adecuarase aos seguintes principios:\na) Autoridade: a estatística galega desenvolverase consonte a normativa emanada dos poderes competentes na materia e de acordo cos estándares, as prácticas e os principios científicos que aseguren a súa corrección técnica, o que supón recorrer a normas profesionais e éticas e garantir a transparencia para as persoas informantes e usuarias.\nb) Independencia profesional: as estatísticas débense preparar, elaborar e difundir de xeito independente, sobre todo no que concirne á selección de técnicas, definicións, metodoloxías e fontes utilizadas, así como ao calendario e á forma e o contido da difusión.\nc) Imparcialidade: as estatísticas débense preparar, elaborar e difundir de xeito neutral, tratando por igual todas as persoas ou entidades informantes e usuarias.\nd) Segredo estatístico: para salvagardar a privacidade das persoas físicas e xurídicas e garantir a confianza na estatística galega, os datos individuais obtidos polos órganos estatísticos estarán debidamente protexidos, de maneira que quedan prohibidos o seu uso con fins non-estatísticos e a súa revelación ilegal.\ne) Rendibilidade: os recursos deben ser ben empregados e cómpre minimizar a carga de resposta. Utilizar como fonte prioritaria de información a dispoñible nos ficheiros de datos administrativos, estatísticos ou doutro tipo e promover o seu enlace con fins estatísticos están en liña con este principio.\nf) Coordinación e cooperación: a estatística galega seguirá prácticas de estrita coordinación interna e de fomento da cooperación externa. Os convenios e acordos en materia estatística con outras administracións públicas ou entes privados permitirán aproveitar os labores de interese común e non duplicar as solicitudes de información.\ng) Proporcionalidade: no desenvolvemento da estatística galega aplicarase o criterio de correspondencia entre a contía da información que se solicita e os resultados que se pretenden obter do seu tratamento.\nArtigo 5.\nCalidade estatística\n1. Para garantir a calidade dos resultados, a estatística galega desenvolverase conforme normas uniformes e métodos harmonizados. A este respecto, aplicaranse e mediranse os seguintes criterios de calidade:\na) Pertinencia: as estatísticas deseñaranse en función das necesidades das persoas ou das entidades usuarias e mais do interese do conxunto da sociedade galega.\nb) Precisión: as estatísticas deben reflectir con fidelidade os fenómenos ou as características para os cales foron deseñadas.\nc) Actualidade e puntualidade: as estatísticas deben minimizar o prazo transcorrido entre a dispoñibilidade da información e o fenómeno descrito e deben difundirse segundo un calendario, respectando as datas sinaladas nos instrumentos de programación.\nd) Accesibilidade e claridade: as estatísticas difundiranse, garantindo o acceso neutral e doado das persoas ou das entidades usuarias e achegando información complementaria para facilitar o seu uso e a súa interpretación.\ne) Coherencia e comparabilidade: as estatísticas realizaranse sobre a base de normas comúns con respecto ao alcance, as definicións, as unidades e as clasificacións e procurarase a comparabilidade entre as estatísticas propias e as dos outros sistemas estatísticos da nosa contorna.\n2. Correspóndelle ao Instituto Galego de Estatística a iniciativa sobre o control da calidade da estatística galega.\nTÍTULO I\nGobernación estatística\nCAPÍTULO I\nOrganización estatística galega\nArtigo 6.\nDefinición\nA organización estatística galega é o conxunto de órganos que actúan de xeito coordinado para desenvolver a estatística galega, mediante a execución, a avaliación e o seguimento da súa planificación, prevista no título II desta lei.\nCAPÍTULO II\nInstituto Galego de Estatística\nArtigo 7.\nComposición\nForman parte da organización estatística galega:\na) O Instituto Galego de Estatística.\nb) Os órganos estatísticos sectoriais.\nc) O Consello Galego de Estatística.\nArtigo 8.\nNatureza e adscrición\n1. O Instituto Galego de Estatística é o órgano central da organización estatística e ten como principal misión a de dirixir e coordinar a estatística galega.\n2. O Instituto Galego de Estatística é un organismo autónomo dos regulados na sección 2ª do capítulo II do título III da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\n3. O Instituto Galego de Estatística adscríbese organicamente á consellaría competente en materia de facenda.\n4. No desenvolvemento das competencias técnicas e na aplicación do segredo estatístico, o Instituto Galego de Estatística gozará da autonomía funcional necesaria para garantir a súa neutralidade operativa. Son competencias técnicas o deseño de conceptos, definicións, unidades, clasificacións, nomenclaturas, códigos e outros estándares, para ordenar datos e presentar resultados, así como as que versen sobre fórmulas, algoritmos, procedementos de recolla, tratamento e difusión de información.\n5. O Instituto Galego de Estatística rexerase polo disposto nesta lei e nas outras normas que lle sexan aplicables. En particular, como entidade do sector público autonómico de Galicia, rexerase pola Lei 16/2010, do 17 de decembro, de organización e funcionamento da Administración xeral e do sector público autonómico.\nArtigo 9.\nFuncións\n1. No ámbito da estatística galega, correspóndelle ao Instituto Galego de Estatística:\na) Representar oficialmente o sector público autonómico de Galicia en materia estatística e canalizar as relacións externas nesa materia.\nb) Coordinar os órganos estatísticos sectoriais regulados no capítulo III.\nc) Elaborar o anteproxecto de lei do Plan galego de estatística e os proxectos de decreto dos programas que o desenvolven, en colaboración cos órganos estatísticos sectoriais.\nd) Analizar as necesidades e a evolución da demanda de estatísticas para Galicia.\ne) Relacionarse con organismos estatais, europeos e internacionais con competencias estatísticas e proporlle ao Consello da Xunta integrarse neles.\nf) Realizar as estatísticas e as outras actuacións que se lle encomenden nos instrumentos de planificación previstos no título II desta lei.\ng) Colaborar nas estatísticas de interese estatal e supraestatal promovidas polos organismos competentes.\nh) Coordinar as peticións en materia estatística dos órganos ou das entidades do sector público autonómico galego dirixidas a outros órganos ou entidades públicas.\ni) Promover a aplicación de normas e requisitos técnicos unitarios para a estatística galega e aprobar conceptos, definicións, unidades, clasificacións, nomenclaturas, códigos e outros estándares de interese propio, procurando que se adapten e integren cos homólogos de uso obrigatorio nos ámbitos estatal, europeo e internacional.\nj) Realizar, promover e divulgar a investigación, o desenvolvemento, a innovación e o coñecemento no ámbito da estatística galega.\nk) Promover a formación e o perfeccionamento profesional do persoal estatístico.\nl) Prestar servizos de asistencia técnica aos órganos estatísticos sectoriais, para realizar as actuacións que lles sexan encomendadas nos instrumentos de planificación estatística.\nm) Desenvolver bases de datos e prestar servizos de recompilación e de almacenaxe da información estatística dispoñible.\nn) Asegurar a difusión dos resultados estatísticos sobre Galicia e estender as certificacións previstas no artigo 28.3.\nñ) Velar polo cumprimento das normas técnicas aprobadas e pola aplicación dos principios e garantías necesarios para que se respecten o segredo estatístico e as outras condicións xurídicas a que se debe cinxir a estatística galega.\no) Desenvolver modelos de predición e de análise socioeconómica para a planificación no medio e no longo prazo.\np) Elaborar anualmente e difundir unha memoria sobre a actividade da organización estatística galega.\nq) As demais funcións previstas nesta lei e as que se lle atribúan legalmente.\n2. Os órganos ou as entidades do sector público autonómico consultarán con carácter previo o Instituto Galego de Estatística sobre:\na) A creación e a reforma de rexistros administrativos e sistemas de información de posible tratamento estatístico, así como das modificacións que puideren implicar mudanzas en tal tratamento.\nb) A creación e a reforma de procedementos administrativos que puideren ter consecuencias sobre a produción de información de posible aproveitamento estatístico.\nc) Os convenios e os acordos en materia estatística que subscribiren.\nd) Os plans de carácter xeral por abrangueren varios ámbitos ou sectores, cando puideren precisar información elaborada ao abeiro dos instrumentos de planificación estatística.\n3. Os órganos ou as entidades do sector público autonómico enviarán ao Instituto Galego de Estatística unha copia de todos os ficheiros de datos para fins estatísticos que remitiren a outra administración.\nArtigo 10.\nDirección\n1. A persoa titular da Dirección do Instituto Galego de Estatística é a máxima autoridade da Comunidade Autónoma no ámbito da estatística galega e actuará con total independencia nas materias técnica e científica relacionadas con tal función.\n2. A persoa titular da Dirección do Instituto Galego de Estatística terá a condición de alto cargo, será nomeada mediante decreto do Consello da Xunta entre persoas idóneas e reunirá requisitos de solvencia académica, profesional, técnica ou científica, en materia estatística.\n3. Correspóndelle á persoa titular da Dirección do Instituto Galego de Estatística:\na) Representar legalmente o Instituto Galego de Estatística.\nb) Exercer a xefatura do persoal do Instituto Galego de Estatística.\nc) Representar a Comunidade Autónoma nos órganos de participación institucional en materia estatística.\nd) Dirixir as relacións cos servizos estatísticos doutras administracións públicas e das organizacións europeas e internacionais.\ne) Coordinar os órganos que integran a organización estatística galega.\nf) Todas as demais funcións que lle compitan ao Instituto Galego de Estatística e que non fosen atribuídas expresamente a outros órganos deste.\nCAPÍTULO III\nÓrganos estatísticos sectoriais\nArtigo 11.\nFinalidade\nCo obxectivo de desenvolver a estatística galega e, en particular, para aproveitar no máximo posible as fontes administrativas, a Presidencia da Xunta de Galicia e as consellarías contarán con órganos estatísticos sectoriais, que coordinarán a súa actividade co Instituto Galego de Estatística.\nTamén poderán contar con órganos estatísticos sectoriais as entidades públicas instrumentais do artigo 45.a) da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, en cuxos réximes orgánico, funcional e financeiro non estiver prevista a participación de entidades privadas e cando os seus obxectivos e finalidades se puideren atender cos instrumentos de planificación establecidos nesta lei.\nA designación dos órganos estatísticos sectoriais realizarase consonte o procedemento que se determinar regulamentariamente.\nArtigo 12.\nFuncións\n1. Os órganos estatísticos sectoriais terán as seguintes funcións:\na) Elaborar e difundir as estatísticas propias da Presidencia da Xunta de Galicia e as das consellarías e entidades públicas instrumentais de que dependan.\nb) Elaborar e difundir as estatísticas ou as fases delas que lles sexan encomendadas na planificación estatística.\nc) Colaborar co Instituto Galego de Estatística na elaboración do anteproxecto do Plan galego de estatística e dos proxectos dos seus programas, ben como na súa avaliación e o seu seguimento.\nd) Analizar as necesidades estatísticas do órgano de que dependan.\n2. Os órganos estatísticos sectoriais poderán obter do Instituto Galego de Estatística os datos estritamente necesarios para executaren as operacións programadas baixo a súa responsabilidade.\nCAPÍTULO IV\nConsello Galego de Estatística\nArtigo 13.\nNatureza\n1. O Consello Galego de Estatística é o máximo órgano consultivo da estatística galega, para asegurar a participación dos axentes sociais e económicos e a relación entre a administración e as persoas usuarias, alén de para promover o seu entendemento e facilitar a coordinación e o uso de metodoloxías comúns.\n2. O Consello Galego de Estatística rexerase polo disposto para os órganos colexiados na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por esta lei e mais polo seu regulamento interno de funcionamento.\nArtigo 14.\nFuncións\n1. O Consello Galego de Estatística poderá elaborar propostas e recomendacións sobre as necesidades da Comunidade Autónoma en materia estatística, que deberán ser analizadas polo Instituto Galego de Estatística de cara á súa incorporación na planificación estatística.\n2. O Consello Galego de Estatística será consultado sobre:\na) O anteproxecto de lei do Plan galego de estatística e os proxectos de decreto dos programas estatísticos anuais.\nb) Os proxectos técnicos das operacións.\nc) A aplicación concreta da lexislación vixente sobre o segredo estatístico, nos casos en que se presentaren diferentes interpretacións.\nd) Os anteproxectos de lei ou os proxectos de disposicións de carácter xeral distintos dos previstos na letra a) que sexan de materia estatística.\ne) A adecuación e a utilización dos conceptos, definicións, unidades, clasificacións, nomenclaturas, códigos e outros estándares utilizados pola organización estatística galega.\nf) O contido das bases de datos estatísticas consideradas no artigo 25.3.\ng) Os eventuais conflitos de competencia entre órganos estatísticos da Comunidade Autónoma ou con outros alleos a ela.\nh) A memoria sobre a actividade da organización estatística galega establecida no artigo 9.1.p).\ni) Calquera outra cuestión que lle presentaren o Consello da Xunta ou o Instituto Galego de Estatística.\n3. Correspóndelle ao Consello Galego de Estatística aprobar o seu regulamento interno de funcionamento.\nArtigo 15.\nComposición\n1. Farán parte do Consello Galego de Estatística:\na) A persoa titular da Presidencia, que será a titular da consellaría de adscrición do Instituto Galego de Estatística.\nb) A persoa titular da Vicepresidencia, que será a titular da Dirección do Instituto Galego de Estatística e que substituirá a titular da Presidencia no caso de ausencia.\nc) As seguintes persoas vogais:\n1º. Unha pola Presidencia da Xunta de Galicia e unha por cada consellaría, por proposta da persoa titular do órgano.\n2º. As titulares da Secretaría Xeral e das subdireccións do Instituto Galego de Estatística.\n3º. Dúas designadas polo Consello Galego de Cámaras.\n4º. Tres designadas pola asociación empresarial intersectorial máis representativa de Galicia.\n5º. Unha designada por cada unha das tres organizacións sindicais intersectoriais máis representativas de Galicia.\n6º. Tres designadas polo Consello Agrario Galego.\n7º. Dúas designadas pola Federación Galega de Confrarías de Pescadores.\n8º. Dúas designadas polo Consello Galego de Consumidores e Usuarios.\n9º. Dúas designadas pola Federación Galega de Municipios e Provincias.\n10º. Unha designada por cada universidade de Galicia.\n11º. Tres de relevancia profesional no campo da estatística, designadas pola persoa titular da Presidencia.\n12º. Unha designada por cada grupo parlamentario con presenza no Parlamento de Galicia.\n13º. A titular da Presidencia da Sociedade Galega para a Promoción da Estatística e da Investigación de Operacións.\n14º. Dúas en representación da Administración xeral do Estado; unha designada polo Instituto Nacional de Estatística e outra pola Delegación do Goberno na Comunidade Autónoma de Galicia.\n2. A Secretaría do Consello Galego de Estatística poderá ser exercida por unha persoa membro do propio órgano ou por unha persoa funcionaria do Instituto Galego de Estatística. No segundo suposto, actuará con voz e sen voto.\n3. Aplicaranse neste órgano as previsións sobre composición de xénero equilibrada da Lei 7/2023, do 30 de novembro, para a igualdade efectiva de mulleres e homes de Galicia, e da Lei orgánica 3/2007, do 22 de marzo, para a igualdade efectiva de mulleres e homes.\nArtigo 16.\nFuncionamento e medios\n1. O Consello Galego de Estatística actuará en pleno e en comisións. As xuntanzas do pleno poderán ser ordinarias e extraordinarias e serán convocadas pola Presidencia. As extraordinarias realizaranse por iniciativa da Presidencia ou por pedimento da maioría dos membros do pleno ou dos membros da súa comisión permanente.\n2. No Consello Galego de Estatística funcionarán unha comisión de coordinación e unha comisión permanente, que serán presididas pola persoa titular da Vicepresidencia do Consello. A persoa titular da Secretaría do Consello Galego de Estatística asumirá a secretaría de ambas as comisións.\n3. Alén diso, farán parte da comisión de coordinación as persoas previstas no artigo 15.1.c).1º e 2º. A comisión permanente estará integrada por once persoas do Consello designadas polo pleno coa finalidade de seguir a realización dos programas e de debater e informar sobre cuestións semellantes.\n4. Para desenvolver as súas funcións, o Consello Galego de Estatística poderá crear grupos de traballo coa participación de persoas non pertencentes a el. A secretaría destes grupos de traballo, que deixarán de existir cando rematar a misión para a que fosen creados, será cuberta por unha persoa funcionaria do Instituto Galego de Estatística nomeada pola persoa titular da súa Dirección.\n5. Os acordos do pleno e das comisións tomaranse por maioría simple. En caso de empate, será dirimente o voto da persoa que os presidir.\n6. O Consello Galego de Estatística reunirase en pleno cando menos dúas veces ao ano. Unha destas xuntanzas poderase substituír pola reunión da súa comisión permanente.\n7. Os medios que precisar o Consello para o seu funcionamento serán cubertos polo Instituto Galego de Estatística, con cargo ao seu orzamento.\nTÍTULO II\nProdución estatística\nCAPÍTULO I\nPlanificación da estatística galega\nArtigo 17.\nPlan galego de estatística\n1. O Plan galego de estatística é o instrumento de ordenación e de planificación da estatística galega.\n2. O Plan galego de estatística será aprobado polo Parlamento de Galicia mediante unha lei e terá unha vixencia de cinco anos, agás que nel se establecer outra diferente, e quedará prorrogado ata a entrada en vigor do seguinte.\n3. O Instituto Galego de Estatística elaborará, en colaboración cos órganos estatísticos sectoriais, o anteproxecto do Plan galego de estatística.\n4. O Plan galego de estatística recollerá os obxectivos informativos, instrumentais, de calidade ou doutro tipo que se pretenderen acadar no seu período de vixencia. Os primeiros abranguerán, cando menos, as metas de información, as perspectivas de xénero, de idade ou doutra natureza e mais as liñas de actuación salientables.\n5. O Plan galego de estatística recollerá as estatísticas consolidadas, entendidas como aquelas que foron executadas de acordo cos criterios de calidade do artigo 5.\nArtigo 18.\nAvaliación do Plan galego de estatística\nO Instituto Galego de Estatística elaborará, en colaboración cos órganos estatísticos sectoriais, un informe de avaliación do Plan galego de estatística, que someterá á consideración do Consello Galego de Estatística e porá en coñecemento do Parlamento de Galicia.\nDe ser o caso, e por petición do Parlamento, a persoa titular da Dirección do Instituto Galego de Estatística dará conta do antedito informe mediante unha comparecencia específica.\nArtigo 19.\nPrograma estatístico anual\n1. Para desenvolver e executar o Plan galego de estatística, o Consello da Xunta, por proposta da persoa titular da consellaría a que estea adscrito o Instituto Galego de Estatística, aprobará mediante decreto o programa estatístico anual, cuxa vixencia coincidirá co ano natural, sen prexuízo da súa prórroga respectando as estatísticas que, pola súa natureza, for necesario continuar.\n2. O Instituto Galego de Estatística elaborará, en colaboración cos órganos estatísticos sectoriais, o proxecto de programa estatístico anual.\n3. O Programa incluirá as estatísticas, así como as outras actuacións de interese estatístico vinculadas cos obxectivos do Plan galego de estatística.\n4. Nas estatísticas programadas especificaranse, cando menos e seno caso de procederen, os seguintes datos:\na) Os organismos responsables.\nb) As metas de información e outros obxectivos informativos.\nc) Os obxectivos concretos.\nd) Os ámbitos de investigación.\ne) A periodicidade.\nf) O orzamento aproximado.\ng) As formas e os prazos de difusión.\nNas operacións figurarán tamén o estado e, se proceder, as persoas ou as entidades obrigadas a forneceren información, así como as posibles compensacións establecidas no artigo 23.4.\n5. Os órganos da Administración xeral e as entidades instrumentais do sector público autonómico executarán cada programa directamente ou en colaboración con outras entidades públicas ou privadas mediante acordos, convenios ou contratos. Todas as persoas implicadas quedarán obrigadas a cumpriren o segredo estatístico, mesmo despois de finalizaren os acordos, convenios ou contratos.\n6. O Instituto Galego de Estatística será, con carácter xeral, o organismo responsable das estatísticas cuxo ámbito de investigación implique varios sectores económicos ou ámbitos sociais e participará na elaboración e na execución das estatísticas de síntese relacionadas co sistema integrado de contas económicas, das demográficas e das que se realicen mediante enquisa.\n7. Excepcionalmente, por razón de urxencia e para cubrir necesidades de información sobrevidas, o Consello da Xunta poderá decidir mediante decreto que se elaboren estatísticas non incluídas no programa anual, do cal será informado con posterioridade o Consello Galego de Estatística. Tamén se informará o Parlamento da elaboración das devanditas estatísticas cando non estiveren vinculadas con algún obxectivo informativo do Plan galego de estatística. Estas estatísticas gozarán dos beneficios recoñecidos nesta lei.\n8. O contido de cada programa e mais a súa execución estarán suxeitos ás dispoñibilidades orzamentarias e organizativas.\nArtigo 20.\nSeguimento do programa estatístico anual\nO Instituto Galego de Estatística elaborará, en colaboración cos órganos estatísticos sectoriais, un informe de seguimento do programa estatístico anual, que someterá á consideración do Consello Galego de Estatística e porá en coñecemento do Parlamento de Galicia. Neste informe analizarase o cumprimento dos obxectivos do programa e, en particular, dos vencellados aos criterios de calidade do artigo 5.\nArtigo 21.\nInventario\n1. O inventario é o marco de actuación da organización estatística galega e recolle de xeito sistemático, estruturado e homoxéneo as principais características das estatísticas programadas. Tamén serán inventariadas as establecidas no artigo 19.7.\n2. O Instituto Galego de Estatística será o organismo responsable da súa elaboración, o seu mantemento e a súa difusión.\n3. Os órganos e as entidades do sector público autonómico facilitarán ao Instituto Galego de Estatística información sobre as actuacións estatísticas que realizaren, para contribuír a un maior coñecemento destas e, se for procedente, inventarialas.\nArtigo 22.\nProxecto técnico\n1. As operacións executaranse consonte un proxecto técnico, aprobado polo Consello Galego de Estatística e de carácter público.\n2. Os proxectos técnicos sistematizarán os procedementos de execución das operacións, especificando os seus obxectivos informativos e como se abordarán as perspectivas que formaren parte deles; detallarán a captación ou o soporte que se utilizará para recoller os datos e incluirán o plan de difusión.\n3. Os proxectos técnicos elaboraranse de acordo coas instrucións e as recomendacións establecidas polo Instituto Galego de Estatística.\nCAPÍTULO II\nObtención de información\nArtigo 23.\nColaboración cidadá\n1. Será obrigatoria a colaboración cidadá nas operacións dos programas. A información que se forneza axustarase ao establecido nos correspondentes proxectos técnicos.\n2. A obriga de fornecer información esténdese a todas as persoas físicas e xurídicas, públicas ou privadas, calquera que sexa a súa nacionalidade, que teñan ou tivesen o seu domicilio ou residencia no territorio da Comunidade Autónoma de Galicia ou ben que desenvolvan ou desenvolvesen algunha actividade nel. Esta obriga poderase estender a actividades que se desenvolvan fóra de Galicia cando for axeitado á finalidade da operación e estiver previsto no seu proxecto técnico.\n3. As persoas físicas e xurídicas, ben como as entidades que fornezan datos, tanto se a súa colaboración é obrigatoria como voluntaria, deben responder ás preguntas ordenadas polos órganos estatísticos de xeito veraz, exacto, completo e dentro do prazo establecido. Tamén facilitarán aos órganos estatísticos o contacto coas persoas designadas por elas para responderen á estatística.\n4. O programa estatístico anual poderá establecer as compensacións polos gastos extraordinarios que derivaren de fornecer información para unha operación.\nArtigo 24.\nSolicitude de información\n1. As solicitudes de información feitas desde a organización estatística deberanse limitar aos datos estritamente necesarios para cumprir as finalidades estatísticas perseguidas.\n2. A información seralles solicitada ás persoas ou ás entidades que procederen, empregando calquera medio que asegure a correcta recepción da solicitude e a comunicación cos servizos estatísticos. Ningunha delas será discriminada á hora de ser elixible para participar nunha estatística.\n3. Na solicitude de datos deberase proporcionar información sobre a natureza, as características e a finalidade da estatística. Nela indicarase se é obrigatoria total ou parcialmente, cal é a protección que dispensa o segredo estatístico, o prazo de resposta, se for procedente, e cales serían as sancións que corresponderían por incumprir as obrigas recollidas nesta lei.\n4. As entidades públicas ou privadas que teñan a consideración de informantes están autorizadas a cederen ao órgano responsable de realizar unha operación os datos persoais previstos no correspondente proxecto técnico sen necesidade de solicitaren o consentimento das persoas interesadas nin de informalas, xa que estes datos quedarán protexidos polo segredo estatístico.\n5. Os gastos ocasionados ás persoas informantes polos envíos e as comunicacións sufragaranse con cargo aos orzamentos dos órganos estatísticos.\nArtigo 25.\nAproveitamento da información dispoñible\n1. Para reducir a carga de resposta e mellorar a eficiencia da produción estatística utilizarase como fonte prioritaria de información a contida nos ficheiros de datos estatísticos, administrativos ou doutro tipo.\n2. Baixo este principio, e para executar a planificación estatística, o Instituto Galego de Estatística terá dereito a solicitar e obter dos órganos e das entidades do sector público os datos contidos nos ficheiros de datos estatísticos, administrativos ou doutro tipo. As súas persoas titulares prestaranlle a colaboración máis rápida e áxil no proceso. Os ficheiros de datos postos á disposición do Instituto Galego de Estatística irán acompañados da metainformación pertinente. No caso de conteren datos identificativos, os citados ficheiros de datos só se poderán solicitar para desenvolver, para elaborar ou para difundir operacións.\n3. Como ferramentas estatísticas de base, o Instituto Galego de Estatística poderá desenvolver e manter bases de datos a partir do enlazamento de ficheiros de datos estatísticos, administrativos ou doutro tipo. A súa finalidade será programar estatísticas, de modo que se garanta o cumprimento da normativa sobre o segredo estatístico.\nCAPÍTULO III\nPublicidade de resultados\nArtigo 26.\nDifusión\n1. A difusión das estatísticas deberase realizar de xeito integrado, obxectivo, oportuno e puntual, acompañada da metainformación e doutra información de apoio á interpretación de resultados.\n2. Os resultados das estatísticas serán difundidos principalmente por medios electrónicos, polo organismo responsable da súa elaboración e de acordo cos principios e os criterios de calidade establecidos nesta lei; en particular, coa salvagarda do segredo estatístico e a garantía da igualdade de acceso. O Instituto Galego de Estatística poderá solicitar estes resultados para a súa recompilación, a súa almacenaxe e a súa difusión.\n3. As persoas responsables de elaboraren ou de difundiren estatísticas gardarán reserva sobre os seus resultados ata se publicaren. Esta reserva non será aplicable á comunicación baixo embargamento ás autoridades estatísticas e, nas materias da súa competencia, aos órganos estatísticos sectoriais.\n4. O acceso aos resultados das estatísticas cuxa difusión estiver prevista nos programas anuais será gratuíto.\n5. Após a contraprestación económica que corresponder, e sempre que non se alterar de xeito significativo o seu funcionamento normal, os órganos estatísticos poderán facilitar a quen o solicitar outras elaboracións diferentes dos resultados das estatísticas xa difundidas, que deberán reunir as garantías técnicas suficientes e respectar o segredo estatístico.\n6. Poderanse difundir microdatos como ficheiro de datos de uso público, integrado por rexistros anónimos e respectuosos co segredo estatístico. Cando a información for transmitida por outra entidade pública, solicitarase a súa autorización.\n7. As estatísticas difundidas deberán ser reutilizables nos termos previstos na normativa aplicable.\n8. O Instituto Galego de Estatística potenciará a interoperabilidade na difusión das estatísticas, fomentando medidas informáticas, tecnolóxicas, organizativas e de seguridade para compartir datos.\n9. A web do Instituto Galego de Estatística é o portal da estatística galega, desde o que se accederá á información producida pola organización estatística galega.\n10. As webs da Presidencia da Xunta de Galicia, das consellarías e, de ser o caso, das entidades públicas instrumentais disporán dunha sección específica de estatística para recoller os resultados das súas actuacións dentro dos programas anuais.\nArtigo 27.\nConservación\n1. Os órganos estatísticos deberán conservar e custodiar a información obtida como consecuencia da súa actividade, aínda que se difundisen os correspondentes resultados. Na conservación da antedita información respectarase o segredo estatístico.\n2. A conservación da información non implicará necesariamente a dos soportes orixinais desta, sempre que o seu contido se trasladase a soportes informáticos ou doutra natureza.\n3. Cando os órganos estatísticos apreciaren que a conservación dalgún tipo de documentación sometida ao segredo estatístico resultar innecesaria, procederán á súa destrución.\n4. Os resultados difundidos na web do Instituto Galego de Estatística permanecerán almacenados con carácter indefinido, sen prexuízo da posibilidade de reestruturación da información ou de cambios nos formatos de almacenaxe.\nArtigo 28.\nRéxime\n1. Os resultados das operacións programadas son oficiais logo de se publicaren segundo os seus proxectos técnicos.\n2. Os resultados correspondentes ás operacións oficiais aplicaranse con preferencia sobre calquera outro nas relacións e situacións xurídicas respecto das cales a Comunidade Autónoma de Galicia teña competencia para os impor.\n3. O Instituto Galego de Estatística é o único organismo habilitado para emitir certificacións oficiais en relación cos resultados das estatísticas elaboradas ao abeiro dos instrumentos de planificación estatística da Comunidade Autónoma.\nTÍTULO III\nSegredo estatístico\nArtigo 29.\nObxecto\n1. Serán obxecto de protección e quedarán amparados polo segredo estatístico os datos individuais obtidos polos órganos estatísticos, tanto directamente dos informantes coma a través doutras fontes. Esta protección esténdese aos datos cuxo segredo estiver amparado por normas específicas.\n2. Para os efectos desta lei, enténdese por segredo estatístico o vinculado co coñecemento que unha persoa posúe como consecuencia da función estatística ou por acceder á información derivada dela. As persoas sometidas ao segredo estatístico quedan obrigadas a non divulgaren, comunicaren nin actuaren sobre a base deste coñecemento.\n3. Os datos sometidos ao segredo estatístico só poderán ser coñecidos polas persoas que deban empregalos para realizar estatísticas ou outras actuacións previstas nesta lei e exclusivamente para tal finalidade.\n4. Os datos individuais obtidos polos servizos estatísticos mediante observación, declaración ou comunicación non producirán efectos noutro ámbito diferente ao estatístico.\n5. O dereito das persoas físicas e xurídicas a que se cumpra o deber de segredo estatístico é renunciable mediante unha manifestación expresa realizada nun documento escrito.\n6. O segredo estatístico será aplicado nas mesmas condicións establecidas neste título fronte a todas as administracións e organismos públicos, calquera que for a natureza destes, agás o establecido nos artigos 12.2, 14.2.c), 31 e 32 e mais na disposición adicional primeira.\n7. Co fin de preservar o segredo estatístico, antes de procesar calquera información separaranse dela os datos identificativos, que se gardarán baixo contrasinais, precintos ou depósitos especiais e se destruirán cando non foren precisos para desenvolver estatísticas.\n8. As entidades que participaren nos labores previstos nesta lei adoptarán as medidas de índole técnica, funcional e organizativa necesarias para garantir a protección dos datos amparados polo segredo estatístico.\nArtigo 30.\nÁmbito de aplicación\n1. Non quedarán amparados polo segredo estatístico:\na) Os datos de coñecemento público, que abranguen os individuais procedentes de fontes públicas e postos legalmente á disposición do público e mais os publicados licitamente.\nb) As enumeracións de establecementos, naves, empresas, explotacións ou organismos de calquera clase, cando aludiren á súa denominación, localización, actividade, enderezo electrónico e teléfono corporativos. As persoas interesadas terán dereito de acceso a estes datos non protexidos polo segredo estatístico e a obteren a rectificación dos erros que contiveren. O indicador de tamaño poderase difundir, agás manifestación en contra da correspondente unidade.\nc) O colectivo da alínea anterior incluirá as persoas físicas só no que respecta á súa actividade empresarial ou profesional e cando tal actividade sexa obxecto de publicidade.\nd) Os datos sobre o sector público e os servizos públicos xestionados por persoas privadas, agás que houber unha disposición lexislativa en contra.\n2. Nun principio, os resultados difundidos consonte os proxectos técnicos das operacións de síntese non están amparados polo segredo estatístico. No entanto, se unha persoa xurídica interesada manifestar a posibilidade de identificación indirecta de datos individuais, o Instituto Galego de Estatística someterá esta cuestión ao Consello Galego de Estatística, por se for pertinente a revisión do correspondente proxecto técnico.\n3. O deber de manter o segredo estatístico esténdese a todo o persoal estatístico e a cantas persoas, organismos ou institucións de calquera natureza coñezan datos amparados por el con ocasión de participaren de xeito eventual nunha fase do proceso estatístico, en virtude dun contrato, un acordo ou un convenio de calquera tipo. O segredo estatístico tamén obriga as persoas que, sen participaren nos procesos estatísticos, coñezan datos protexidos por el.\n4. O deber de segredo estatístico manterase logo de que as persoas obrigadas a preservalo concluíren as súas actividades profesionais ou a súa relación cos órganos estatísticos.\n5. Incumprir o deber de segredo estatístico poderá dar lugar a unha indemnización polos danos e perdas causados, con independencia das responsabilidades penais, administrativas ou disciplinarias que resultaren exixibles de acordo co previsto nesta lei e no resto do ordenamento xurídico.\n6. O segredo estatístico iníciase desde que se obteñen ou coñecen os datos protexidos e esténdese indefinidamente, con independencia da publicación dos resultados das estatísticas. Exceptúanse desta regra os datos protexidos respecto dos cales a persoa interesada manifestase por escrito a súa renuncia á protección do segredo estatístico e os datos protexidos de persoas xurídicas unha vez transcorrido o prazo de quince anos.\n7. Para os efectos desta lei, ademais do persoal do Instituto Galego de Estatística e dos órganos estatísticos sectoriais, terán a condición de persoal estatístico as persoas empregadas públicas que interviñeren na estatística galega.\nArtigo 31.\nComunicación de datos para fins estatísticos\n1. O Instituto Galego de Estatística poderá facilitar aos órganos estatísticos sectoriais establecidos no capítulo III do título I a información suxeita ao segredo estatístico que precisaren para desenvolver operacións programadas baixo a súa responsabilidade. Cando for unha terceira persoa a titular da información, solicitarase a súa autorización.\n2. A comunicación por parte do Instituto Galego de Estatística a outras administracións e organismos públicos de datos protexidos polo segredo estatístico só será posible no caso de se cumpriren as seguintes condicións:\na) Que os organismos destinatarios teñan expresamente prevista a función estatística na súa norma de creación e dispoñan dos medios necesarios para preservaren o segredo estatístico.\nb) Que o destino dos datos sexa exclusivamente estatístico e as correspondentes actuacións estean previstas nos seus instrumentos estatísticos de planificación e programación.\n3. A partir de solicitudes debidamente motivadas e cando concorreren razóns graves de saúde, o Consello Galego de Estatística poderá, analizando caso por caso, autorizar a comunicación de datos individuais entre órganos ou servizos estatísticos competentes, sempre que se utilizaren exclusivamente con fins estatísticos e baixo o compromiso expreso de absoluta confidencialidade sobre os datos comunicados. No caso de persoas xurídicas, ás razóns de saúde sumaranse as razóns graves que afecten a planificación e coordinación económica e a protección do medio.\n4. A información fornecida mencionada nos puntos anteriores deste artigo será de uso exclusivo do receptor e realizarase na forma máis agregada que for compatible coa finalidade para a que se demandar.\nArtigo 32.\nAcceso a datos con fins científicos\n1. Para favorecer a investigación, e no marco dun proxecto científico específico e de interese público, as universidades e os outros centros de investigación recoñecidos poderán acceder a datos protexidos polo segredo estatístico que non permitiren identificar directamente as persoas.\n2. A institución solicitante deberá presentar unha instancia en que se indique e se motive cales son os datos aos cales solicita acceder. Non se dará acceso a ningún dato que non for estritamente necesario para cumprir os obxectivos da institución solicitante.\n3. No caso de que a información solicitada for cedida con fins estatísticos por outro organismo, requirirase a aprobación previa deste.\n4. As institucións e as persoas investigadoras que tiveren acceso a datos individuais estarán obrigadas a gardaren reserva absoluta sobre eles e a non difundiren información identificable ningunha nos mesmos termos previstos para o persoal estatístico. Tampouco poderán almacenalos nin empregalos para outras finalidades.\n5. O Instituto Galego de Estatística establecerá as normas técnicas sobre as modalidades e as condicións deste acceso.\nTÍTULO IV\nRéxime sancionador\nArtigo 33.\nInfraccións en materia estatística\nSon infraccións administrativas en materia estatística as accións ou as omisións tipificadas nesta lei.\nArtigo 34.\nClasificación\n1. As infraccións ao preceptuado nesta lei clasifícanse en leves, graves ou moi graves.\n2. Son infraccións leves:\na) Fornecer información obrigatoria para os efectos estatísticos fóra do prazo establecido, cando esta conduta non producise un prexuízo grave aos órganos estatísticos.\nb) Non fornecer información obrigatoria para os efectos estatísticos ou facelo con datos inexactos ou incompletos, cando esta conduta non producise un prexuízo grave aos órganos estatísticos.\n3. Son infraccións graves:\na) Fornecer información obrigatoria para os efectos estatísticos fóra do prazo establecido, cando esta conduta producise un prexuízo grave aos órganos estatísticos.\nb) Non fornecer información obrigatoria para os efectos estatísticos ou facelo con datos inexactos ou incompletos, cando esta conduta producise un prexuízo grave aos órganos estatísticos.\nc) Non cumpriren as persoas responsables de elaboraren ou de difundiren estatísticas a obriga de gardar reserva sobre os resultados destas ata a súa publicación.\n4. Son infraccións moi graves:\na) Incumprir o deber de segredo estatístico.\nb) Utilizar os datos obtidos polos órganos estatísticos para finalidades distintas das propiamente estatísticas.\nc) Fornecer datos falsos aos órganos estatísticos.\nd) Exixir información para elaborar estatísticas sen ter a condición de persoal ou de axente estatístico.\nArtigo 35.\nResponsables das infraccións\n1. Son responsables das infraccións as persoas físicas e xurídicas que incorreren a título de dolo ou de culpa nas accións ou nas omisións tipificadas nesta lei.\n2. As persoas xurídicas responderán do pagamento das sancións impostas como consecuencia das infraccións en materia estatística cometidas polas persoas titulares dos seus órganos, polo persoal empregado ou por axentes no desenvolvemento das súas funcións como tales.\nArtigo 36.\nPrescrición das infraccións\n1. As infraccións leves prescribirán aos seis meses, as graves prescribirán aos dous anos e as moi graves prescribirán aos tres anos.\n2. No tocante ao prazo de prescrición das infraccións, observarase o disposto no artigo 30.2 da Lei 40/2015, do 1 de outubro, de réxime xurídico do sector público.\nArtigo 37.\nSancións\n1. As infraccións en materia estatística tipificadas nesta lei serán sancionadas con multas das seguintes contías:\na) As leves, desde 60 a 300 euros.\nb) As graves, desde 301 a 3.000 euros.\nc) As moi graves, desde 3.001 a 30.000 euros.\n2. As infraccións nas cales a persoa infractora obtiver un beneficio económico superior aos 30.000 euros sancionaranse con multa, que pode chegar ata o dobre do beneficio obtido.\nArtigo 38.\nGradación das sancións\nNa imposición das sancións observarase a debida idoneidade e necesidade da sanción que cumpra impoñer e a súa adecuación á gravidade do feito constitutivo da infracción. A gradación da sanción considerará especialmente os seguintes criterios:\na) O grao de culpabilidade ou a existencia de intencionalidade.\nb) A continuidade ou a persistencia na conduta infractora.\nc) A natureza dos prexuízos causados.\nd) A reincidencia por comisión no termo dun ano de máis dunha infracción da mesma natureza, cando así fose declarado por resolución firme en vía administrativa.\nArtigo 39.\nPrescrición das sancións\n1. As sancións impostas por infraccións leves prescribirán ao ano, as impostas por infraccións graves prescribirán aos dous anos e as impostas por infraccións moi graves prescribirán aos tres anos.\n2. Canto ao prazo de prescrición das sancións, observarase o disposto no artigo 30.3 da Lei 40/2015, do 1 de outubro, de réxime xurídico do sector público.\nArtigo 40.\nCompetencia para exercer a potestade sancionadora e procedemento\n1. Correspóndelle á persoa titular da Dirección do Instituto Galego de Estatística impor as sancións polas infraccións previstas nesta lei.\n2. As infraccións tipificadas nesta lei serán obxecto das sancións administrativas correspondentes, logo da instrución do oportuno procedemento conforme os principios establecidos na Lei 40/2015, do 1 de outubro, de réxime xurídico do sector público, e a regulación procedemental contida na Lei 39/2015, do 1 de outubro, do procedemento administrativo común das administracións públicas.\n3. Cando as infraccións tipificadas nesta lei foren cometidas por persoal empregado público aplicarase o procedemento e as sancións establecidas na normativa reguladora do procedemento disciplinario que resultar aplicable.\n4. O prazo máximo para ditar e notificar a resolución do procedemento sancionador será dun ano, que se contará desde a data do acordo de incoación. No caso de transcorrer o prazo sen se ditar e se notificar a resolución, producirase a caducidade do procedemento.\n5. De acordo co disposto no artigo 95.3 da Lei 39/2015, do 1 de outubro, do procedemento administrativo común das administracións públicas, a caducidade non producirá por si soa a prescrición das accións da persoa particular ou da administración, mais os procedementos caducados non interromperán o prazo de prescrición.\nDisposición adicional primeira.\nRexistro de poboación de Galicia\nO Instituto Galego de Estatística poderá crear e manter un rexistro de poboación de Galicia cos datos do nome, os apelidos, o domicilio, o sexo, a data de nacemento e o número do DNI —ou do documento que o substitúa, no caso de persoas estranxeiras— que consten nos padróns municipais de habitantes de todos os concellos galegos.\nEn función das previsións sobre transmisións de datos entre administracións públicas establecidas no artigo 155 da Lei 40/2015, do 1 de outubro, de réxime xurídico do sector público, os datos do rexistro de poboación de Galicia seranlle solicitados ao Instituto Nacional de Estatística, ao cal a Lei 7/1985, do 2 de abril, reguladora das bases de réxime local, lle atribúe a coordinación de todos os padróns municipais.\nOs datos do rexistro de poboación de Galicia poderán ser utilizados pola organización estatística galega para executar a planificación estatística de acordo co previsto nesta lei. Os datos do rexistro de poboación de Galicia tamén se poderán ceder aos órganos da Administración xeral e do sector público autonómico de Galicia sen o consentimento previo das persoas interesadas cando se precisaren para exercer unha competencia atribuída por unha norma con rango de lei e exclusivamente para asuntos nos cales a residencia ou o domicilio foren datos relevantes.\nEn relación con esta segunda finalidade, establecida expresamente no artigo 16.3 da Lei 7/1985, do 2 de abril, reguladora das bases de réxime local, e de acordo co Regulamento (UE) 2016/679, do 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos) e coa Lei orgánica 3/2018, do 5 de decembro, de protección de datos persoais e garantía dos dereitos dixitais, as persoas interesadas poderán exercer perante o Instituto Galego de Estatística os dereitos de acceso, de rectificación, de supresión, de limitación do tratamento, de portabilidade e de oposición que en cada caso corresponderen.\nDisposición adicional segunda.\nEstatística e planificación pública\nOs órganos estatísticos deben impulsar e facilitar o emprego de información estatística para mellorar a avaliación das políticas do sector público autonómico e para programar futuras políticas por emprender. O Instituto Galego de Estatística, a través dos órganos estatísticos sectoriais ou mediante un acordo coa Presidencia da Xunta de Galicia ou coas consellarías, poderá realizar análises e estudos estatísticos dirixidos ao seguimento e á avaliación de plans, programas, proxectos ou outros aspectos organizativos ou funcionais de interese dos mencionados órganos ou das entidades públicas instrumentais dependentes deles, que deberán cumprir os principios e normas establecidos nesta lei e nas disposicións que a desenvolvan.\nDisposición adicional terceira.\nÓrganos de goberno do Instituto Galego de Estatística\nDe acordo coa Lei 16/2010, do 17 de decembro, de organización e funcionamento da Administración xeral e do sector público autonómico de Galicia, os órganos de goberno do Instituto Galego de Estatística son a Presidencia e o Consello Reitor. A Presidencia correspóndelle á persoa titular do departamento de adscrición do Instituto, que tamén presidirá o Consello Reitor. A este último órgano correspóndelle aprobar as contas anuais, o anteproxecto de orzamentos, a contratación de obrigas de carácter plurianual e a proposta de relación de postos de traballo. O Consello Reitor e o Consello Galego de Estatística supervisarán os resultados da actividade do Instituto Galego de Estatística dentro dos seus respectivos ámbitos competenciais.\nDisposición adicional cuarta.\nPlan anual de actuación do Instituto Galego de Estatística\nO Plan anual de actuación do Instituto Galego de Estatística, previsto no artigo 70 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, recollerá un extracto dos obxectivos que se lle atribúan ao Instituto no programa estatístico do mesmo ano e detallará outros que se pretendan acadar, xunto cos recursos persoais e orzamentarios precisos. O Plan anual de actuación será aprobado mediante unha orde da consellaría de adscrición do Instituto Galego de Estatística e os seus resultados someteranse ao Consello Reitor.\nDisposición adicional quinta.\nBases de datos de persoas xurídicas\nPara realizar as funcións que se lle atribuíren na planificación estatística, o Instituto Galego de Estatística poderá obter das persoas xurídicas os datos ou as informacións que tiveren almacenados en calquera das súas bases de datos, coa correspondente compensación, se proceder.\nDisposición adicional sexta.\nRevisión das contías das sancións\nO Consello da Xunta poderá actualizar mediante un decreto a contía das sancións previstas nesta lei tendo en conta a variación do índice de prezos de consumo, por proposta da persoa titular da consellaría de adscrición do Instituto Galego de Estatística.\nDisposición derrogatoria única.\nDerrogación normativa\nQuedan derrogadas expresamente a Lei 9/1988, do 19 de xullo, de estatística de Galicia, e as disposicións de igual ou de inferior rango que se opoñan ao previsto nesta lei.\nDisposición derradeira primeira.\nHabilitación para o desenvolvemento regulamentario\nAutorízase o Consello da Xunta para ditar as disposicións necesarias para desenvolver esta lei.\nDisposición derradeira segunda.\nEntrada en vigor\nEsta lei entrará en vigor aos vinte días da súa publicación no\nDiario Oficial de Galicia\n.\nSantiago de Compostela, vinte e sete de decembro de dous mil vinte e catro\nAlfonso Rueda Valenzuela\nPresidente"
  },
  {
    "file_id": "AnuncioG0762-231224-0003_gl",
    "doga_id": 12,
    "doga_date": "2025-01-20",
    "url": "https://www.xunta.gal/dog/Publicados/2025/20250120/AnuncioG0762-231224-0003_gl.html",
    "title": "ORDE do 23 de decembro de 2024 pola que se establecen as bases reguladoras das subvencións destinadas ao fomento da contratación de mulleres que sofren violencia de xénero, no ámbito de colaboración coas entidades locais galegas, no marco do Pacto do Estado contra a violencia de xénero, e se convocan para o ano 2025 (código de procedemento SI461A).",
    "content": "En novembro de 2016, o Pleno do Congreso dos Deputados aprobou, por unanimidade, unha proposición non de lei pola que se instaba o Goberno a promover a subscrición dun pacto de Estado en materia de violencia de xénero polo Goberno da Nación, as comunidades autónomas e cidades con Estatuto de autonomía, e a Federación Española de Municipios e Provincias, que siga impulsando políticas para a erradicación da violencia sobre a muller como unha verdadeira política de Estado. Así, no seo da Comisión de Igualdade do Congreso, creouse unha subcomisión que tivo como obxectivo elaborar un informe no cal se identificasen e analizasen os problemas que impiden avanzar na erradicación das diferentes formas de violencia de xénero, e no cal se incluíse un conxunto de propostas de actuación, entre elas as principais reformas que deben acometerse para dar cumprimento efectivo a ese fin, así como ás recomendacións dos organismos internacionais.\nPola súa banda, a Comisión de Igualdade do Senado decidiu, o 21 de decembro de 2016, a creación dunha ponencia que estudase e avaliase, en materia de violencia de xénero, os aspectos de prevención, protección e reparación das vítimas, analizase a estratexia para acadar e implementar un pacto de Estado contra a violencia de xénero e examinase a Lei orgánica 1/2004, do 28 de decembro, de medidas de protección integral contra a violencia de xénero. O 13 de setembro de 2017, o Pleno do Senado aprobou, por unanimidade, o Informe da Ponencia de estudo para a elaboración de estratexias contra a violencia de xénero.\nO 27 de decembro de 2017, todas as comunidades autónomas ratificaron de común acordo o documento final do Pacto de Estado contra a violencia de xénero que, no seu eixe 3, recolle de xeito específico medidas para «o perfeccionamento da asistencia, axuda e protección ás vítimas», e entre elas a elaboración de propostas para mellorar o apoio social, educativo, de formación e inserción laboral das mulleres que sofren violencia de xénero.\nO día 25 de novembro de 2021, catro anos despois da aprobación do Pacto de Estado contra a violencia de xénero, a maioría dos grupos políticos con representación parlamentaria, conscientes de que o Pacto de Estado non podía ter como horizonte temporal o mes de setembro de 2022, senón que debía continuar vertebrando a nosa resposta como país fronte á violencia machista, acordaron a renovación do Pacto de Estado contra a violencia de xénero.\nCon base en todo o anterior, o 22 de xullo de 2022 a Conferencia Sectorial de Igualdade aprobou o Acordo relativo ao establecemento dun marco de actuación conxunta que garanta a prórroga e permanencia das políticas públicas e os servizos que derivan do Pacto de Estado contra a violencia de xénero, co obxecto de asegurar as condicións básicas que garantan a igualdade de todas as mulleres no exercicio dos seus dereitos fronte á violencia.\nEste acordo ten como finalidade consolidar o traballo fronte á violencia contra as mulleres no conxunto do Estado, avanzando na institucionalización e na permanencia dos compromisos adquiridos no marco do Pacto de Estado contra a violencia de xénero. Para estes efectos, o acordo tiña por obxecto impulsar o deseño de mecanismos de colaboración que garantan a estabilidade orzamentaria e administrativa de maneira que permitan soster os actuais e futuros servizos vinculados ao Pacto de Estado contra a violencia de xénero.\nO 20 de marzo de 2023 publicouse no\nBoletín Oficial del Estado\na Resolución do 16 de marzo de 2023, da Secretaría de Estado de Igualdade e contra a violencia de xénero, pola que se publica o Acordo da Conferencia de Sectorial de Igualdade, do 3 de marzo de 2023, polo que se aproba o Plan conxunto plurianual en materia de violencia contra as mulleres (2023-2027).\nEntre os obxectivos do plan figuran aquelas axudas e prestacións destinadas a favorecer a autonomía económica e o emprego das vítimas de violencia contra as mulleres.\nSon as comunidades autónomas as que asumen as competencias da asistencia social integral das mulleres vítimas de violencia de xénero e están, polo tanto, chamadas a xogar un papel clave na prevención, atención e reparación do dano.\nConcretamente, no Decreto 139/2024, do 20 de maio, polo que se establece a estrutura orgánica da Consellería de Política Social e Igualdade, disponse que lle corresponde a esta consellería, a través da súa Dirección Xeral de Loita contra a Violencia de Xénero, entre outras funcións as de impulsar as actuacións conducentes á eliminación da violencia de xénero nos termos establecidos na Constitución, no Estatuto de autonomía de Galicia, na Lei 7/2023, do 30 de novembro, para a igualdade efectiva de mulleres e homes de Galicia, na Lei 11/2007, do 27 de xullo, galega para a prevención e o tratamento integral da violencia de xénero, e na demais lexislación aplicable na materia.\nAsí, considerando que a independencia económica é clave para garantir que as mulleres en situación de violencia de xénero consigan maior estabilidade persoal, social e laboral, a través desta orde continúase no impulso da mellora da súa inserción laboral, articulando axudas económicas ás entidades locais para fomentar a contratación de mulleres que sofren violencia de xénero e que a curto prazo non poden conseguir un posto de traballo no mercado laboral ordinario.\nEsta orde, que se tramitará en réxime de concorrencia non competitiva, por non ser necesario realizar a comparación e prelación das solicitudes presentadas que reúnan os requisitos establecidos, de acordo co previsto no artigo 19.2 da Lei 9/2007, do 13 de xuño, de subvencións de Galicia, adáptase ao disposto na dita lei, así como ao Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, e demais normativa de desenvolvemento; á Lei 38/2003, do 17 de novembro, xeral de subvencións, así como ao Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, e tendo en conta, en todo caso, os principios de publicidade, transparencia, concorrencia, obxectividade, igualdade, non discriminación e eficacia no cumprimento dos obxectivos fixados pola Administración xeral e do sector público autonómico de Galicia, e eficiencia na asignación e na utilización dos recursos públicos.\nPor outra banda, a Orde da Consellería de Economía e Facenda, do 11 de febreiro de 1998, pola que se regula a tramitación anticipada dos expedientes de gasto, modificada pola Orde do 27 de novembro de 2000 e pola Orde do 25 de outubro de 2001, posibilita a tramitación anticipada dos expedientes de gasto imputables ao capítulo IV no exercicio inmediatamente anterior ao dos orzamentos con cargo aos cales se vaian imputar os correspondentes gastos, sempre que exista normalmente crédito adecuado e suficiente nos orzamentos da Comunidade Autónoma para a cobertura orzamentaria do gasto.\nAsí mesmo, en cumprimento do artigo 25 do Decreto 11/2009, do 8 de xaneiro, a concesión das subvencións tramitadas ao abeiro desta orde queda condicionada á existencia de crédito adecuado e suficiente no momento da resolución de concesión.\nDe acordo co disposto no artigo 3.1 da Orde do 11 de febreiro de 1998, a tramitación anticipada poderá chegar, como máximo, ata o momento anterior ao da disposición ou compromiso de gasto. Así mesmo, segundo o establecido no seu artigo 5, todos os actos de trámite ditados en desenvolvemento desta orde se entende condicionados a que, unha vez aprobada a Lei de orzamentos xerais da Comunidade Autónoma de Galicia para o ano 2025, subsistan as mesmas circunstancias de feito e de dereito existentes no momento da súa produción.\nEn consecuencia, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,\nRESOLVO:\nArtigo 1.\nObxecto e finalidade\n1. Esta orde ten por obxecto establecer as bases reguladoras e convocar, para o ano 2025, as subvencións destinadas a financiar a contratación, por parte das entidades locais galegas, de mulleres que sofren violencia de xénero, para a realización de obras ou servizos de interese xeral ou social, ata un máximo de doce (12) mensualidades, para mellorar e facilitar a súa inserción laboral.\nO código de procedemento correspondente a estas axudas é o SI461A.\n2. A súa finalidade é contribuír a que as mulleres acaden unha maior autonomía a través da promoción da súa independencia económica e do seu apoderamento, reforzando ao mesmo tempo as posibilidades dunha posterior inserción laboral estable, co obxectivo fundamental de lograr a súa plena integración na vida económica e social.\n3. O procedemento de concesión destas subvencións tramítase mediante o réxime de concorrencia non competitiva, de acordo co disposto no artigo 19.2 da Lei 9/2007, do 13 de xuño, de subvencións de Galicia, segundo a cal as bases reguladoras das convocatorias de axudas poderán exceptuar do requisito de fixar unha orde de prelación cando, polo obxecto e a finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario coas garantías previstas no artigo 31.4 da mesma lei.\n4. As subvencións recollidas nesta orde concederanse cando a contratación se produza con posterioridade á súa publicación.\nArtigo 2.\nFinanciamento\n1. Ás subvencións obxecto desta convocatoria destínase un crédito por un importe total de dous millóns cincocentos mil euros (2.500.000,00 €), que se imputarán á aplicación orzamentaria 08.06.313D.460.1 (código do proxecto 2018 00112).\nA dita partida orzamentaria finánciase con fondos finalistas do Estado, que os orzamentos xerais do Estado destinan ao desenvolvemento ou ampliación das medidas recollidas no Pacto de Estado contra a violencia de xénero.\n2. O importe máximo inicial do crédito destinado ás subvencións obxecto desta convocatoria poderá ser ampliado en función das solicitudes e das dispoñibilidades orzamentarias, nos supostos e nas condicións previstas no artigo 31.2 da Lei 9/2007, do 13 de xuño, de subvencións de Galicia, e no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. O incremento do importe queda condicionado á declaración de dispoñibilidade do crédito e, se é o caso, logo da aprobación da modificación orzamentaria que proceda.\n3. O incremento de crédito, así como o crédito liberado polas renuncias ou revogacións das subvencións outorgadas, se for o caso, destinarase á concesión daqueloutras solicitudes que por insuficiencia de crédito non chegaron a obter subvención.\nA ampliación do crédito publicarase nos mesmos medios que a convocatoria, sen que implique a apertura de prazo para presentar novas solicitudes nin o inicio de novo cómputo de prazo para resolver.\n4. Segundo o establecido no artigo 5 da Orde do 11 de febreiro de 1998 pola que se regula a tramitación anticipada dos expedientes de gasto, todos os actos de trámite ditados en desenvolvemento desta orde se entenden condicionados a que, unha vez aprobada a Lei de orzamentos xerais da Comunidade Autónoma de Galicia para o ano 2025, subsistan as mesmas circunstancias de feito e de dereito existentes no momento da súa produción. Así mesmo, en cumprimento do artigo 25 do Decreto 11/2009, do 8 de xaneiro, a concesión das subvencións tramitadas nesta orde queda condicionada á existencia de crédito adecuado e suficiente no momento da resolución de concesión.\nArtigo 3.\nContía da subvención\n1. A contía da subvención que se lles concederá ás entidades locais beneficiarias será, por cada muller contratada a tempo completo, a equivalente á necesaria para sufragar durante o período de contratación, ata un máximo de doce (12) mensualidades, as retribucións salariais brutas totais, incluída a parte proporcional das pagas extraordinarias e as cotas á Seguridade Social por conta da entidade empregadora, na mesma cantidade que a fixada para o salario, segundo convenio colectivo ou normativa laboral aplicable vixente no momento de formular a solicitude e acorde coa súa categoría profesional.\n2. O importe da subvención por cada contratación reducirase proporcionalmente en función da xornada realizada, cando os contratos se realicen a tempo parcial.\n3. Para os efectos desta subvención, non se consideran custos salariais subvencionables o importe da indemnización prevista polo artigo 49.1.c) do Real decreto lexislativo 2/2015, do 23 de outubro, polo que se aproba o texto refundido da Lei do Estatuto dos traballadores, así como os incentivos e gratificacións extrasalariais que non formen parte da base de cotización.\n4. O número máximo de contratacións que se vai subvencionar por cada entidade solicitante establécese, segundo a poboación do ámbito territorial da entidade, de acordo co seguinte:\na) Ata 5.000 habitantes: 1 contratación.\nb) Entre 5.001 e ata 20.000 habitantes: ata un máximo de 2 contratacións.\nc) Entre 20.001 e ata 50.000 habitantes: ata un máximo de 4 contratacións.\nd) Máis de 50.000 habitantes: ata un máximo de 6 contratacións.\nPara estes efectos, teranse en conta as cifras oficiais de poboación con data do 1 de xaneiro de 2024.\n5. O importe das subvencións reguladas nesta orde en ningún caso poderá ser de tal contía que supere o custo da acción que vai desenvolver a entidade beneficiaria.\nArtigo 4.\nCompatibilidade das axudas\nA percepción destas subvencións é incompatible con calquera outra subvención, axuda pública ou incentivo á contratación, para a mesma finalidade, procedentes de calquera outra Administración ou ente público ou privado.\nArtigo 5.\nEntidades beneficiarias\n1. Poderán ser beneficiarios das subvencións previstas nesta orde os concellos galegos, mediante solicitude individual ou mediante solicitude conxunta de agrupación ou asociación de concellos, mancomunidades de concellos de Galicia e consorcios locais de Galicia, constituídos exclusivamente por concellos, así como as entidades resultantes dunha fusión municipal.\n2. Para poder acceder ás subvencións deberán cumprirse os requisitos e as condicións establecidos nesta orde e na normativa xeral de subvencións.\n3. Non poderán ser beneficiarias as entidades que estean incursas nalgunha das circunstancias establecidas no artigo 10 da Lei 9/2007, do 13 de xuño, de subvencións de Galicia.\n4. As entidades locais que resulten beneficiarias non poderán contratar novamente as mulleres que xa se contratasen con cargo ás axudas concedidas ao abeiro da Resolución do 27 de decembro de 2023, da Secretaría Xeral da Igualdade, pola que se establecen as bases reguladoras das subvencións destinadas ao fomento da contratación de mulleres que sofren violencia de xénero, no ámbito de colaboración coas entidades locais galegas, no marco do Pacto do Estado contra a violencia de xénero, e se convocan para o ano 2024.\n5. Non poderán ser beneficiarias das axudas recollidas nesta orde as entidades locais que renunciasen a elas nas convocatorias dos dous anos inmediatamente anteriores.\n6. Para poder ser beneficiaria destas axudas, con anterioridade a que remate o prazo de presentación de solicitudes ou, de ser o caso, o de contestación ao requirimento realizado para o efecto, a entidade local deberá ter cumprido o requisito de ter remitido as contas xerais do exercicio orzamentario 2023 ao Consello de Contas de Galicia.\n7. Os concellos agrupados ou asociados terán en todo caso a condición de entidade beneficiaria, polo que, para poder conceder a subvención solicitada, todos eles teñen que cumprir os requisitos indicados nos números anteriores, así como as condicións, as obrigas e os compromisos establecidos nesta orde, nos termos establecidos no artigo 8.3 da Lei 9/2007, do 13 de xuño.\nOs concellos integrantes da agrupación ou asociación nomearán unha persoa como representante única, que actuará como coordinadora e interlocutora ante a Consellería de Política Social e Igualdade, e que será quen solicite, reciba e xustifique a subvención no nome da agrupación ou asociación.\n8. Cada concello só poderá participar nunha solicitude, individual ou conxunta con outros concellos. A inclusión dun concello nunha solicitude conxunta exclúe a posibilidade de presentar unha solicitude individual e de participar con outros concellos noutra solicitude.\nNo caso de producirse solicitudes simultáneas, individuais e conxuntas, daráselle validez á solicitude conxunta. Nos supostos non previstos, o órgano instrutor porao de manifesto á entidade para que, no prazo máximo de dez (10) días, poida desistir da solicitude ou solicitudes necesarias para dar cumprimento ao establecido neste artigo.\n9. Todos os requisitos e condicións exixidos deberán cumprirse na data en que remate o prazo de presentación de solicitudes, sen prexuízo do previsto nos números 4 e 5.\nArtigo 6.\nPersoas destinatarias finais\n1. As persoas destinatarias finais das subvencións reguladas nesta orde serán as mulleres vítimas de violencia de xénero, incluídas as mulleres que padecesen violencia vicaria, e as mulleres vítimas de trata con fins de explotación sexual e/ou vítimas de explotación sexual, inscritas como demandantes de emprego, independentemente da súa situación laboral, no Servizo Público de Emprego de Galicia.\n2. Para os efectos desta orde, entenderase por mulleres en situación de violencia de xénero na Comunidade Autónoma de Galicia todas aquelas que cesasen a relación de convivencia ou dominación co agresor e que acrediten a situación de violencia mediante algún dos documentos seguintes:\na) Certificación da orde de protección ou da medida cautelar, testemuño ou copia autenticada polo/a letrado/a da Administración de xustiza da propia orde de protección ou da medida cautelar.\nb) Sentenza de calquera orde xurisdicional que declare que a muller sufriu violencia de xénero, ou documento xudicial que declare que a muller é vítima de trata de seres humanos con fins de explotación sexual e/ou vítimas de explotación sexual.\nc) Informe dos servizos sociais e/ou sanitarios da Administración pública autonómica ou local, no cal se recolla a dita condición de vítima de violencia de xénero.\nd) Informe dos servizos de acollida da Administración pública autonómica ou local, no cal se recolla a dita condición de vítima de violencia de xénero.\ne) Informe do Ministerio Fiscal que indique a existencia de indicios de violencia e/ou de trata con fins de explotación sexual e/ou vítimas de explotación sexual, auto de apertura de xuízo oral ou documento equivalente no cal conste a existencia dos ditos indicios.\nf) Informe da Inspección de Traballo e da Seguridade Social.\ng) Informe das forzas e corpos de seguridade, que indique a existencia de indicios claros de trata con fins de explotación sexual e/ou vítimas de explotación sexual.\nEn todo caso, a documentación acreditativa da situación de violencia de xénero debe estar emitida ou asinada no prazo dos 24 meses anteriores á data de presentación da correspondente oferta por parte da entidade contratante na oficina de emprego ou á data de contratación.\nArtigo 7.\nRequisitos da contratación\n1. As contratacións polas cales se conceda a subvención deberán ser para a realización de obras ou servizos de interese xeral e utilidade social, competencia das entidades locais, e cumprir os seguintes requisitos:\na) Que sexan executados polas entidades locais en réxime de administración directa ou polos organismos, entes ou empresas públicas ás cales se encomende a súa execución.\nb) Que a duración dos contratos sexa, como mínimo, de seis (6) meses.\nc) Que a contratación sexa para xornada de traballo a tempo completo ou a tempo parcial non inferior ao 50 por 100.\nd) Que a entidade local dispoña de asignación orzamentaria suficiente para facerse cargo dos gastos non subvencionables ao abeiro desta orde, se for o caso.\ne) Que, na súa execución ou prestación, se favoreza a formación e a práctica profesional das mulleres contratadas.\nf) Que a entidade local designe unha persoa de apoio para a traballadora ou traballadoras contratada/s, que actuará como profesional de referencia no tempo que dure a contratación das ditas traballadoras.\n2. Con independencia da duración do contrato, o período subvencionable será, como máximo, de doce (12) meses.\n3. A data límite para a formalización dos contratos será o 10 de outubro de 2025.\nArtigo 8.\nSelección das traballadoras\n1. Para a selección das candidatas, as entidades beneficiarias das subvencións previstas nesta orde poderán contactar coa oficina de emprego asignada para a presentación da correspondente oferta, e solicitarán a relación de candidatas segundo os requisitos de perfil profesional que determine a entidade local, tendo en conta que todas as candidatas deben posuír a condición de vítima de violencia de xénero ou de vítima de trata con fins de explotación sexual e/ou vítimas de explotación sexual. Poderán presentarse ofertas nominativas sempre que se cumpran os requisitos fixados nesta orde.\n2. Para a selección de candidatas, as entidades beneficiarias das subvencións poderán establecer liñas de colaboración cos centros de información á muller, os centros da Rede galega de acollemento, o Centro de Recuperación Integral para Mulleres que sofren violencia de xénero, os servizos sociais e calquera outro servizo público que traballe no eido da violencia de xénero, para os efectos de propoñer participantes para a súa contratación, sempre e cando estas reúnan os requisitos recollidos no artigo 6.\n3. Para os efectos de facilitar a selección de candidatas, a Consellería de Política Social e Igualdade e o Servizo Público de Emprego de Galicia elaborarán unha instrución conxunta que se fará pública na páxina web da Consellería de Política Social e Igualdade.\n4. A entidade local non poderá realizar a contratación sen ter remitido antes a selección das candidatas á Consellería de Política Social e Igualdade, no anexo que figura na instrución antes mencionada, para a comprobación dos seus requisitos, e a notificación posterior á entidade local de que a selección é correcta.\nSe a entidade local non comunica a selección da/das candidata/s á Consellería de Política Social e Igualdade e realiza a contratación directamente, minorarase a subvención concedida polo tempo que medie desde a realización do contrato e ata que a dita consellería notifique que as candidatas seleccionadas cumpren os requisitos desta orde.\n5. Todas as entidades indicadas no número anterior deberán dar cumprimento á normativa de protección de datos persoais; en concreto, ao disposto no Regulamento (UE) nº 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais (Regulamento xeral de protección de datos), e na Lei orgánica 3/2018, do 5 de decembro, de protección de datos persoais e garantía dos dereitos dixitais, e demais normativa concordante.\nArtigo 9.\nContratación das traballadoras\n1. Efectuada a selección das traballadoras na forma prevista no artigo anterior, a entidade beneficiaria procederá á súa contratación utilizando a modalidade de contrato segundo a lexislación laboral vixente.\n2. En todo caso, no contrato de traballo subscrito deberá constar con claridade a prestación dos servizos que se contratan.\n3. A entidade beneficiaria asume a súa condición de empregadora respecto ás traballadoras contratadas e o compromiso de cumprir a normativa laboral en materia de contratación.\nAsí mesmo, deberalles facilitar ás traballadoras os elementos persoais e materiais necesarios para levar a cabo o seu traballo e achegar a súa propia dirección e xestión para a articulación da colaboración, conservando a estrutura de mando sobre o seu persoal, e será responsable das tarefas técnicas que desenvolvan.\nA concesión e o uso destas axudas non supoñerá, en ningún caso, relación contractual ou laboral coa Xunta de Galicia.\n4. As entidades beneficiarias darán de alta na Seguridade Social as persoas contratadas no código de conta de cotización que corresponda.\nArtigo 10.\nSubstitución de traballadoras\n1. Con carácter xeral, cando se produza a extinción do contrato antes de que remate o período de tempo tomado como referencia para o cálculo da subvención, a entidade beneficiaria poderá contratar outra persoa en substitución daquela que causou baixa, durante o tempo que reste para que remate o período subvencionado, sempre que a contratación se produza dentro dos trinta (30) días seguintes ao da baixa na Seguridade Social da traballadora inicialmente contratada.\n2. No suposto de baixas temporais por causas que se prevexa que sexan de longa duración, superior a trinta (30) días, a substitución só será posible logo de autorización expresa da Consellería de Política Social e Igualdade por solicitude fundamentada da entidade beneficiaria contratante.\n3. A nova contratación deberá cumprir os requisitos exixidos nesta orde e deberá ser notificada á Consellería de Política Social e Igualdade nun prazo máximo de quince (15) días desde a correspondente contratación, indicando a causa da baixa. Na notificación, a entidade beneficiaria deberá achegar os seguintes documentos:\na) Parte de baixa na Seguridade Social da persoa substituída.\nb) Parte de alta na Seguridade Social e do contrato de traballo da persoa substituta.\nc) Documento de información da subvención á traballadora, debidamente asinado, segundo o modelo que figura na sede electrónica da Xunta de Galicia.\n4. Tanto no caso de extinción como de substitución por suspensión do contrato, a selección da persoa substituta deberá levarse a cabo de acordo co disposto no artigo 8.\n5. De non se producir a substitución ou cando, mesmo producíndose, a suma dos distintos períodos de contratación referidos a este posto de traballo for inferior ao período de tempo tomado como referencia para o cálculo da subvención, procederase á redución ou ao reintegro da subvención concedida polo importe correspondente.\n6. Non se poderá producir en ningún caso un incremento da subvención concedida e a entidade beneficiaria deberá facerse cargo dos sobrecustos que estas substitucións comporten, de ser o caso.\nArtigo 11.\nPrazo de presentación de solicitudes\nO prazo de presentación de solicitudes será dun (1) mes, contado desde o día seguinte ao da publicación desta orde no\nDiario Oficial de Galicia\n. Para estes efectos, entenderase como último día do prazo o correspondente ao mesmo ordinal do día da publicación. Se este último día é inhábil, entenderase prorrogado ata o primeiro día hábil seguinte. Se no mes de vencemento non hai día equivalente, entenderase que o prazo expira o último día do mes.\nArtigo 12.\nForma e lugar de presentación das solicitudes\n1. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia (https://sede.xunta.gal), conforme o anexo I desta orde, debidamente cuberto e asinado pola persoa que exerce a representación da entidade solicitante.\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase data de presentación da solicitude aquela en que fose realizada a emenda.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. A presentación da solicitude implica o coñecemento e a aceptación incondicionada destas bases reguladoras.\n3. Será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño, non axustarse aos termos da convocatoria, así como a ocultación de datos, a súa alteración ou calquera outra manipulación da información.\nArtigo 13.\nDocumentación complementaria\n1. As persoas interesadas deberán achegar coa solicitude a seguinte documentación:\na) Anexo II-Certificado do secretario ou secretaria da entidade local: certificación ou documento equivalente, emitido pola persoa que exerza as funcións da Secretaría da entidade local, en que consten os seguintes aspectos:\n1º. A representación que desempeña a persoa que asina a solicitude.\n2º. A adopción do acordo de solicitar a subvención.\n3º. A disposición de orzamento para financiar a acción obxecto da subvención solicitada, na parte non subvencionable, de ser o caso.\n4º. As retribucións salariais brutas da/das traballadora/s que se vai/van contratar.\nb) Anexo III-Certificación relativa aos concellos agrupados ou asociados (só no caso de agrupacións ou asociacións de concellos): certificación do secretario ou secretaria do concello representante, en que se faga constar, con base nos acordos adoptados polos órganos competentes de cada un dos concellos agrupados ou asociados, as cuestións que se recollen no dito anexo.\nc) Copia do convenio de colaboración (só no caso de agrupacións ou asociacións de concellos).\nd) Documentación acreditativa da remisión das contas xerais do exercicio 2023 ao Consello de Contas.\n2. A documentación complementaria deberá presentarse electronicamente. Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase data de presentación aquela en que fose realizada a emenda. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de xeito motivado o cotexo das copias achegadas pola persoa interesada, para o cal poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4. No caso de que algún dos documentos que hai que presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a súa presentación de forma presencial dentro dos prazos previstos e na forma indicada no parágrafo anterior. A información actualizada sobre o tamaño e os formatos admitidos pode consultarse na sede electrónica da Xunta de Galicia.\nArtigo 14.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI/NIE da persoa que, en nome e representación da entidade, solicita a concesión da subvención.\nb) NIF da entidade solicitante.\n2. No caso de que as persoas interesadas se opoñan a esta consulta, deberán indicalo no recadro correspondente, habilitado no formulario correspondente, e achegar os documentos. Cando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.\nArtigo 15.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 16.\nEmenda das solicitudes\n1. Se a solicitude non está debidamente cuberta ou non se presenta a documentación exixida, a unidade administrativa encargada da tramitación do expediente requirirá a entidade solicitante para que, no prazo máximo e improrrogable de dez (10) días hábiles, emende a falta ou achegue os documentos preceptivos, coa advertencia de que, se así non o fixer, se considerará desistida da súa solicitude, de acordo co previsto no artigo 20.5 da Lei 9/2007, do 13 de xuño, e no artigo 68 da Lei 39/2015, do 1 de outubro, logo de que se dite a correspondente resolución.\n2. Sen prexuízo do disposto no punto anterior, en calquera fase do procedemento poderáselle requirir á entidade solicitante que achegue a información e documentación complementaria que se considere conveniente para a correcta definición, avaliación, seguimento e comprobación da solicitude presentada.\nArtigo 17.\nPublicación na Base de datos nacional de subvencións\nDe conformidade co previsto no artigo 20.8.a) da Lei 38/2003, do 17 de novembro, xeral de subvencións, deberanse transmitir á Base de datos nacional de subvencións o texto da convocatoria e a información requirida pola dita base de datos.\nArtigo 18.\nInstrución\n1. A instrución do procedemento correspóndelle á subdirección xeral competente en materia de violencia de xénero.\n2. En aplicación dos principios de eficacia e eficiencia na asignación e utilización dos recursos públicos establecidos na Lei 9/2007, do 13 de xuño, e sendo unha convocatoria de subvencións en concorrencia non competitiva, as subvencións resolveranse por orde de entrada das solicitudes presentadas no Rexistro do órgano competente para tramitar.\n3. As solicitudes que non cumpran as exixencias contidas nesta orde ou na normativa de aplicación, que non conteñan a documentación necesaria ou, de ser o caso, non a presenten nos modelos normalizados, quedarán á disposición do órgano instrutor para que formule a proposta de resolución de inadmisión ou desestimación, na cal se indicarán as causas desta. En todo caso, non se admitirán a trámite e procederase ao seu arquivamento as solicitudes que se presenten fóra do prazo establecido na correspondente convocatoria.\n4. Cando o importe da subvención, por esgotamento de crédito, sexa inferior ao que figura na solicitude presentada, poderase instar a entidade beneficiaria para a reformulación da súa solicitude co fin de axustala aos compromisos e condicións da subvención adxudicable.\nEn calquera caso, a reformulación de solicitudes deberá respectar o obxecto, condicións e finalidade da subvención.\nArtigo 19.\nResolución\n1. As resolucións de concesión das subvencións, tras a fiscalización das propostas do órgano instrutor, correspóndenlle á persoa titular da Dirección Xeral de Loita contra a Violencia de Xénero, que resolverá por delegación da persoa titular da Consellería de Política Social e Igualdade.\n2. O prazo para resolver e notificar a resolución das axudas será de tres (3) meses, contados a partir do día seguinte ao da data de entrada da solicitude no Rexistro do órgano competente para tramitar. Se no prazo indicado non se dita resolución expresa, entenderase desestimada a solicitude por silencio administrativo, de acordo co disposto no artigo 23.5 da Lei 9/2007, do 13 de xuño.\n3. A resolución pola que se conceda a subvención indicará as contratacións subvencionables e determinará a súa duración, así como a contía da subvención que se vai outorgar, que deberán ser xustificadas na forma sinalada no artigo 23.\n4. Unha vez notificada a resolución de concesión da subvención, a entidade beneficiaria deberá comunicar no prazo de dez (10) días a súa aceptación, e comprometerse a executar a actuación subvencionada no prazo e nas condicións establecidos na convocatoria. No caso de non comunicar o dito aspecto no prazo indicado, entenderase tacitamente aceptada.\n5. As entidades beneficiarias das subvencións, unha vez aceptadas estas, quedarán obrigadas a destinar os fondos percibidos ao obxecto concreto para o cal foron concedidas.\nArtigo 20.\nNotificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido e entenderanse rexeitadas cando transcorresen dez (10) días naturais desde a posta á disposición da notificación sen que se acceda ao seu contido.\n5. Se o envío da notificación electrónica non for posible por problemas técnicos, efectuarase a notificación polos medios previstos na normativa reguladora do procedemento administrativo común.\nArtigo 21.\nRéxime de recursos\nAs resolucións expresas ou presuntas ditadas ao abeiro desta orde poñerán fin á vía administrativa e contra elas poderá interpoñerse recurso potestativo de reposición, ante a Consellería de Política Social e Igualdade, no prazo dun mes contado a partir do día seguinte ao da notificación da resolución, se esta for expresa, ou en calquera momento a partir do día seguinte a aquel en que se produza o acto presunto, ou recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa.\nArtigo 22.\nModificación da resolución de concesión\n1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión, segundo o disposto no artigo 17.4 da Lei 9/2007, do 13 de xuño.\n2. Así mesmo, poderá acordarse a modificación da resolución da subvención por instancia da entidade beneficiaria, sempre que se cumpran os requisitos previstos no artigo 35 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño.\n3. Estas bases habilitan para aprobar, nos supostos que proceda, as modificacións atendendo aos obxectivos e requisitos da convocatoria e demais normativa de aplicación.\nArtigo 23.\nXustificación e pagamento\n1. O pagamento axustarase ao establecido na Lei 38/2003, do 17 de novembro, e na Lei 9/2007, do 13 de xuño.\n2. A contía da subvención concedida aboaráselles ás entidades beneficiarias a medida que vaian realizando as contratacións polo importe que lles corresponda, logo de presentar a documentación xustificativa que se relaciona no número 3.\n3. A xustificación realizarase mediante a presentación da seguinte documentación, e o prazo límite para a súa presentación será o 24 de outubro de 2025:\na) Anexo IV-Solicitude de pagamento.\nb) Anexo V-Declaración de axudas e do cumprimento das obrigas tributarias e coa Seguridade Social: declaración complementaria e actualizada na data da xustificación de todas as axudas ou subvencións solicitadas, concedidas ou percibidas, para a mesma actuación, das distintas administracións públicas ou entes públicos ou privados, nacionais ou internacionais, ou, se é o caso, declaración de que non se solicitaron outras axudas ou subvencións, e declaración responsable de estar ao día no cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da Comunidade Autónoma.\nc) Anexo VI-Certificado de retribucións salariais: certificado do/da secretario/a da entidade local beneficiaria, que incluirá unha táboa coas retribucións salariais brutas da/das traballadora/s contratada/s ao abeiro desta orde, en cómputo mensual, desagregadas por conceptos, incluída a parte proporcional das pagas extraordinarias e as cotizacións empresariais á Seguridade Social.\nd) Contratos de traballo formalizados e debidamente comunicados á oficina de emprego.\ne) Partes de alta na Seguridade Social.\nf) Documentos de información da subvención ás traballadoras, debidamente asinados (segundo o modelo que figura na sede electrónica da Xunta de Galicia).\n4. Transcorridos os prazos indicados sen que as entidades beneficiarias presenten a documentación xustificativa, o órgano instrutor requirirállela para que a presenten nun prazo improrrogable de dez (10) días.\nA falta de presentación da documentación xustificativa para o pagamento no prazo establecido comportará a perda do dereito ao cobramento total ou parcial da subvención e demais responsabilidades establecidas na Lei de subvencións de Galicia, segundo o disposto no artigo 45.2 do Decreto 11/2009, do 8 de xaneiro. Así mesmo, cando o órgano competente para a comprobación da subvención aprecie a existencia de defectos emendables na xustificación presentada pola beneficiaria, porao no seu coñecemento e concederalle un prazo de dez (10) días para a súa corrección, advertíndolle que, de non o facer, se procederá, logo de resolución, á revogación da subvención e, de ser o caso, ao reintegro da contía percibida e á exixencia dos xuros de demora.\nArtigo 24.\nSeguimento\n1. Sen prexuízo da obriga de xustificación das subvencións percibidas nos termos establecidos na Lei 38/2003, do 17 de novembro, na Lei 9/2007, do 13 de xuño, e nesta orde, co fin de efectuar un seguimento adecuado das subvencións concedidas ao abeiro desta orde, as entidades beneficiarias deberán remitirlle á Consellería de Política Social e Igualdade, no prazo dun mes desde a finalización da última mensualidade subvencionada, a seguinte documentación:\na) Memoria final, asinada polo órgano competente da entidade beneficiaria, que recolla o perfil das traballadoras contratadas ao abeiro desta subvención, así como a práctica profesional adquirida e a perspectiva de inserción laboral, segundo o modelo que figura na sede electrónica da Xunta de Galicia.\nb) Certificado de fin de actuación asinado polo/a secretaria/o da entidade beneficiaria, segundo o modelo que consta na sede electrónica da Xunta de Galicia.\nc) Certificación expedida polo órgano competente da entidade beneficiaria, na cal se relacionen os custos salariais e de Seguridade Social aboados a cada unha das traballadoras contratadas, desagregados polos meses de duración do contrato.\nd) Nóminas aboadas ás persoas traballadoras e xustificante de pagamento expedido pola entidade bancaria.\ne) Informe de vida laboral do/dos código/s de conta de cotización da entidade beneficiaria nos cales estean incluídas a/as muller/es contratada/s no período subvencionable.\nf) Boletíns de cotización á Seguridade Social: recibo de liquidación de cotizacións e relación nominal de persoas traballadoras ou documento equivalente expedido pola Tesouraría Xeral da Seguridade Social, así como os documentos bancarios que acrediten o seu pagamento. Esta documentación deberá ser presentada no prazo de quince (15) días desde o seu pagamento.\ng) Modelo 111 e xustificantes do seu pagamento correspondentes ao período en que se levou a cabo a contratación. Esta documentación deberá ser presentada no prazo de quince (15) días desde o seu pagamento.\nArtigo 25.\nObrigas das entidades beneficiarias\n1. As entidades beneficiarias deberán cumprir, en todo caso, cos requisitos e obrigas establecidos na Lei 9/2007, do 13 de xuño, así como coas condicións e obrigas establecidas nesta orde e demais que resulten exixibles segundo a normativa de aplicación; en particular as seguintes:\na) Realizar a actuación que fundamenta a concesión da subvención, e acreditalo perante o órgano concedente, dentro do período e dos prazos establecidos, así como o cumprimento dos requisitos, prazos e condicións establecidos nesta orde e na de concesión.\nb) Manter a duración temporal de cada contratación establecida na orde de concesión.\nc) Aboarlles ás persoas contratadas, con carácter mensual e mediante transferencia bancaria, os salarios que lles correspondan e sexan acordes coa súa categoría profesional e titulación, e asumir a diferenza entre a cantidade subvencionada e os custos salariais de Seguridade Social totais, de ser o caso.\nd) Someterse ás actuacións de comprobación e control que poidan efectuar a Consellería de Política Social e Igualdade e a Inspección de Traballo e Seguridade Social, ás de control financeiro que correspondan á Intervención Xeral da Comunidade Autónoma e ás previstas na lexislación do Tribunal de Contas e do Consello de Contas.\nPara os efectos dun correcto seguimento do desempeño das tarefas subvencionadas, a entidade beneficiaria da subvención deberá manter unha planificación permanentemente actualizada e respecto de cada unha das persoas traballadoras contratadas, no relativo ao lugar de realización do servizo e distribución do tempo de traballo por día da semana. A dita planificación deberá estar á disposición da Administración actuante para achegala cando se lle requira.\ne) Comunicarlle á Consellería de Política Social e Igualdade a través da Dirección Xeral de Loita contra a Violencia de Xénero, nun prazo de cinco (5) días, aquelas modificacións substantivas que afecten a realización da actividade que vaian desenvolver as traballadoras contratadas, co obxecto de que se poida valorar se o seu carácter produce unha alteración substancial das condicións tidas en conta para a concesión da subvención.\nf) Comunicarlle á Consellería de Política Social e Igualdade, a través da Dirección Xeral de Loita contra a Violencia de Xénero, a obtención doutras subvencións ou axudas, para a mesma finalidade, procedentes de calquera outra Administración ou ente público estatal ou internacional.\ng) Proceder ao reintegro, total ou parcial, da subvención percibida, no suposto de incumprimento das condicións establecidas para a súa concesión e no resto dos casos previstos nesta orde e na Lei 9/2007, do 13 de xuño.\nh) Utilizar os documentos de información da subvención ás traballadoras no modelo que figura na sede electrónica da Xunta de Galicia.\ni) Manter unha pista de auditoría suficiente e conservar os documentos xustificativos da aplicación dos fondos recibidos en canto poidan ser obxecto das actuacións de comprobación e control.\nj) Someterse ás actuacións de comprobación sobre o terreo que, en virtude da mostra seleccionada estatisticamente e/ou segundo criterios baseados no risco, poida realizar o persoal técnico da Consellería de Política Social e Igualdade a través da Dirección Xeral de Loita contra a Violencia de Xénero.\nArtigo 26.\nIncumprimento, reintegros e sancións\n1. O incumprimento das obrigas e das condicións contidas nesta orde ou demais normativa aplicable, así como das que, de ser o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes. Para facer efectiva a devolución a que se refire o punto anterior, tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, e na súa normativa de desenvolvemento.\n2. Procederá o reintegro total da subvención percibida, máis os xuros de demora, sen prexuízo da incoación de expediente sancionador e demais responsabilidades en que poida incorrer a entidade beneficiaria, no caso de non comunicar a obtención doutras axudas ou subvencións que financien as actuacións subvencionadas.\n3. Procederá o reintegro do 10 % da subvención percibida no caso de incumprimento da obriga de comunicar ao órgano concedente a solicitude doutras axudas ou subvencións para a mesma finalidade.\n4. Procederá o reintegro do 100 % da subvención percibida no caso de incumprimento da obriga de presentación da documentación exixida no artigo 23 e, así mesmo, procederá o reintegro proporcional no caso de que a documentación presentada ao abeiro de dito artigo non xustifique a totalidade da subvención percibida.\n5. Procederá o reintegro do 100 % da subvención percibida no caso de incumprimento da obriga de satisfacer mensualmente, mediante transferencia bancaria, as obrigas económicas de carácter salarial.\n6. Ás entidades beneficiarias das subvencións reguladas nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, e na súa normativa de desenvolvemento.\n7. As obrigas de reintegro establecidas neste artigo enténdense sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.\n8. De acordo co establecido no artigo 64 do Decreto 11/2009, do 8 de xaneiro, as entidades beneficiarias poderán realizar, sen o requirimento previo da Administración, a devolución total ou parcial da axuda concedida, mediante o seu ingreso na conta operativa do Tesouro da Xunta de Galicia que lle será facilitada polo órgano xestor, en concepto de devolución voluntaria da axuda. Neste caso, a entidade beneficiaria deberá presentar ante o órgano concedente copia xustificativa da devolución voluntaria realizada, na cal consten a data do ingreso, o seu importe e o número do expediente e denominación da axuda concedida.\nArtigo 27.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño.\n2. En virtude do disposto no artigo 4 da Lei 1/2016, do 18 de xaneiro, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se encontren vinculadas, logo de requirimento, toda a información necesaria para o cumprimento por parte daquela das obrigas previstas no título I da citada lei. O incumprimento desta obriga determinará, de ser o caso, a imposición das multas coercitivas previstas no punto 4 do citado artigo.\nArtigo 28.\nInformación ás entidades interesadas\nSobre este procedemento administrativo, que ten o código SI461A, poderase obter documentación normalizada ou información adicional na Consellería de Política Social e Igualdade, a través da Dirección Xeral de Loita contra a Violencia de Xénero, nas unidades administrativas de Igualdade dos departamentos territoriais da Consellería, a través da páxina web oficial da Xunta de Galicia https://sede.xunta.gal/portada, ou da Dirección Xeral de Loita contra a Violencia de Xénero https://igualdade.xunta.gal, nos teléfonos 981 95 72 68 e 981 54 53 61 ou no enderezo electrónico: vx.igualdade@xunta.gal\nArtigo 29.\nRemisión normativa\nEn todo o non previsto nesta orde aplicarase o disposto na Lei 38/2003, do 17 de novembro, e na Lei 9/2007, do 13 de xuño, ademais do Decreto 11/2009, do 8 de xaneiro, e demais normativa de aplicación.\nDisposición adicional única.\nDelegación de competencias\nAutorízase expresamente a persoa titular da Dirección Xeral de Loita contra a Violencia de Xénero para actuar por delegación da persoa titular da Consellería de Política Social e Igualdade para resolver a concesión, denegación, modificación ou outras incidencias das subvencións previstas nesta orde, así como para autorizar e dispoñer gastos, o recoñecemento das obrigas e a proposta de pagamentos, en relación co disposto no artigo 73 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.\nDisposición derradeira primeira.\nFacultade de desenvolvemento\nAutorízase a persoa titular da Dirección Xeral de Loita contra a Violencia de Xénero para ditar as instrucións que sexan necesarias para o adecuado desenvolvemento desta orde.\nDisposición derradeira segunda.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 23 de decembro de 2024\nFabiola García Martínez\nConselleira de Política Social e Igualdade"
  },
  {
    "file_id": "AnuncioG0760-231224-0002_gl",
    "doga_id": 13,
    "doga_date": "2025-01-21",
    "url": "https://www.xunta.gal/dog/Publicados/2025/20250121/AnuncioG0760-231224-0002_gl.html",
    "title": "ORDE do 20 de decembro de 2024 pola que se establecen as bases reguladoras das axudas, en réxime de concorrencia competitiva, para actuacións encamiñadas á protección dos animais domésticos de compañía abandonados en Galicia e se convocan axudas para o ano 2025, destinadas ás entidades locais (código de procedemento MT811A).",
    "content": "Son moitas as persoas que desfrutan da compañía do seu animal e non tomarían en consideración a posibilidade do seu abandono, porén, a convivencia entre persoas e animais non sempre é un éxito e ás veces fracasa por temas de incompatibilidade, descoñecemento sobre as implicacións prácticas de vivir cun animal e, nalgúns casos, unhas expectativas equivocadas sobre o comportamento animal.\nBen que aínda estamos lonxe de erradicar este problema, a sociedade está tornando cara a unha maior sensibilización sobre a tenza responsable dun animal de compañía, dando unha resposta positiva ante o abandono, como é a adopción dos animais que están nos centros de recollida para poñer así fin á súa situación. A isto hai que engadirlle que o abandono dos animais pode orixinar graves problemas de benestar animal, sanidade, seguridade pública e viaria e ambiente.\nA protección e benestar dos animais de compañía regúlase en Galicia a través da Lei 4/2017, do 3 de outubro, e do Decreto 153/1998, do 2 de abril. Esta normativa recolle as mínimas atencións que deben recibir os animais, desde o punto de vista hixiénico-sanitario, co fin de garantirlles uns mínimos de bo trato, fixando como principio fundamental de protección o da posesión ou tenza responsable, así como os requisitos que deben cumprir os animais para a súa adopción, entre eles, que proveñan dun centro de recollida autorizado e que sexan entregados identificados e esterilizados. Así mesmo, a Lei 4/2017, do 3 de outubro, creou a figura das colonias felinas como un posible destino das comunidades de gatos sen propietario ou propietaria que viven na rúa, sempre que as condicións do contorno o permitan, co fin da súa protección e control poboacional.\nCorrespóndelles ás administracións locais a recollida de animais abandonados nos seus respectivos termos municipais, de acordo co establecido no artigo 22 da Lei 4/2017, do 3 de outubro. Para cumprir con esta encomenda lexislativa, as administracións locais poden prestar o servizo de recollida e acollemento por si mesmas ou asociadas, en réxime de xestión directa ou indirecta.\nAdemais do anterior, a Lei 7/2023, do 28 de marzo, de protección dos dereitos e o benestar dos animais, introduce novidades, en especial na obriga da identificación dos gatos, así como no control poboacional dos gatos comunitarios por parte das entidades locais mediante a xestión das colonias felinas, o que implicará un maior compromiso e demanda na atención aos animais abandonados, polo que cómpre facilitar o acceso ás liñas de axudas para así dar unha resposta axeitada ás novas necesidades.\nEste novo contexto normativo de xestión das colonias felinas suporá un maior esforzo e intensidade na atención aos animais abandonados e que cómpre ter en conta naquelas situacións en que as entidades locais decidan incrementar o seu compromiso para atender e xestionar tanto os animais da especie canina como felina, ademais de facilitar o acceso ás liñas de axudas para así dar unha resposta axeitada ás novas necesidades.\nA Consellería de Medio Ambiente e Cambio Climático, de acordo co establecido no Decreto 137/2024, do 20 de maio, polo que se establece a súa estrutura orgánica, ten atribuídas, entre outras, as competencias relativas á aplicación de medidas de protección de animais domésticos e salvaxes en catividade en Galicia.\nO réxime xeral das axudas e subvencións nas administracións públicas establécese nas disposicións básicas da Lei 9/2007, do 13 de xuño, de subvencións de Galicia. A nivel regulamentario, a norma principal constitúea o Decreto 11/2009, do 8 de xaneiro. Esta orde cumpre coas exixencias da citada normativa.\nEn virtude do anterior, en concordancia co disposto no artigo 27.15 do Estatuto de autonomía e en uso das atribucións que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,\nDISPOÑO:\nArtigo 1. Obxecto e principios de aplicación\n1. Esta orde ten por obxecto establecer as bases reguladoras dunha liña de axudas para actuacións encamiñadas á protección dos animais domésticos de compañía abandonados en Galicia, relativas á atención e coidado dos animais domésticos de compañía que se atopen nos centros de recollida autorizados e/ou formen parten de colonias felinas reguladas na Lei 4/2017, do 3 de outubro, así como na Lei 7/2023, do 28 de marzo, e proceder á súa convocatoria para o ano 2025 (procedemento MT811A), destinadas ás entidades locais.\n2. Para os efectos do disposto na epígrafe anterior, entenderanse por animais domésticos de compañía os pertencentes ás especies canina e felina, e por animal entregado en adopción o animal doméstico abandonado que foi cedido en adopción nun centro de recollida autorizado e que consta correctamente inscrito a nome da persoa adoptante no Rexistro Galego de Identificación de Animais de Compañía (Regiac), segundo o recollido no artigo 4.7 da Lei 4/2017, do 3 de outubro.\n3. Estas axudas tramitaranse en réxime de publicidade, transparencia, concorrencia, obxectividade, igualdade e non discriminación, con eficacia no cumprimento dos obxectivos fixados e eficiencia na asignación e utilización dos recursos públicos. Así mesmo, resultarán de aplicación os preceptos da Lei 9/2007, do 13 de xuño, de subvencións de Galicia.\nArtigo 2. Actuacións subvencionables\n1. Serán actuacións subvencionables ao abeiro desta orde de axudas aquelas destinadas á atención e coidado dos animais domésticos de compañía que estean nos centros de recollida autorizados e/ou formen parte de colonias felinas reguladas no artigo 26 da Lei 4/2017, do 3 de outubro, relativas:\na) Aos gastos derivados do acto clínico para a esterilización cirúrxica dos animais coa dobre finalidade de evitar a súa reprodución incontrolada e a promoción da súa adopción.\nb) Aos gastos derivados do acto clínico para a identificación animal mediante a implantación de microchip, correspondente inscrición no Regiac e expedición de pasaporte sanitario, de acordo co recollido na Lei 4/2017, do 3 de outubro, e na Lei 7/2023, do 28 de marzo.\nc) Aos gastos derivados da manutención dos animais derivados da compra de alimento comercial seco e/ou húmido específico, coa finalidade de acadar un estado nutricional óptimo.\nd) Aos gastos derivados da aplicación das medidas profilácticas necesarias para garantir o bo estado físico e sanitario do animal e a prevención de enfermidades infectocontaxiosas, relativos á vacinación preventiva e á desparasitación externa e interna dos animais.\n2. Non será obxecto de subvención o imposto sobre o valor engadido (IVE).\n3. Para que os gastos recollidos nas letras a), c) e e) do número 1 deste artigo sexan subvencionables, os animais da especie felina deberán estar debidamente identificados consonte o disposto na Lei 4/2017, do 3 de outubro, e na Lei 7/2023, do 28 de marzo.\n4. En todo caso, a contía da subvención non poderá ser nunca superior ao custo da acción subvencionable.\nArtigo 3. Ámbito temporal\nAs axudas a que se refire esta orde comprenden os gastos subvencionables recollidos no artigo 2 que fosen efectivamente realizados no período comprendido entre o 1 de setembro de 2024 e o 31 de agosto de 2025.\nArtigo 4. Entidades beneficiarias\nPoderán ser beneficiarias destas axudas as entidades locais que no seu ámbito territorial correspondente presten o servizo de recollida e acollemento de animais e/ou a xestión de colonias felinas por si mesmas ou asociadas, en réxime de xestión directa ou indirecta mediante a súa contratación con empresas privadas autorizadas para ese fin.\nEn todo caso, o acollemento dos animais abandonados deberá realizarse en centros debidamente autorizados para tal fin ou nos fogares de acollida dependentes deles e/ou en colonias felinas, reguladas na Lei 4/2017, do 3 de outubro, e na Lei 7/2023, do 28 de marzo.\nTamén poderán ser beneficiarias as agrupacións de entidades locais (agrupación, asociación, mancomunidade, consorcio, fusión ou calquera outra similar).\nArtigo 5. Requisitos exixibles ás entidades beneficiarias\n1. As entidades beneficiarias deberán cumprir coas obrigas establecidas no artigo 11 da Lei 9/2007, do 13 de xuño, e non estar incursas en ningunha das circunstancias previstas no seu artigo 10. Igualmente, deben cumprir co deber previsto no artigo 4 do Decreto 193/2011, do 6 de outubro, polo que se regulan especialidades nas subvencións ás entidades locais galegas, de remisión ao Consello de Contas das contas xerais de cada exercicio.\n2. Non poderán obter a condición de beneficiarias as entidades que teñan sancións firmes en vía administrativa pendentes de pagamento por infraccións tipificadas na Lei 4/2017, do 3 de outubro, na Lei 7/2023, do 28 de marzo, ou na Lei 50/1999, do 23 de decembro, sobre o réxime xurídico da tenza de animais potencialmente perigosos.\nArtigo 6. Contía da axuda\n1. A Consellería de Medio Ambiente e Cambio Climático poderá subvencionar as actuacións recollidas no artigo 2 nas seguintes contías máximas:\na) Gastos derivados do acto clínico veterinario da esterilización cirúrxica:\n1º. Animais esterilizados da especie canina: ata un máximo de 50 €/animal.\n2º. Animais esterilizados da especie felina: ata un máximo de 30 €/animal.\nb) Gastos derivados do acto clínico veterinario para a identificación animal: ata un máximo de 20 €/animal identificado.\nc) Gastos derivados da manutención dos animais derivados da compra de alimento comercial seco e/ou húmido específico:\n1º. Animais da especie canina: ata un máximo de 20 €/animal\n2º. Animais da especie felina: ata un máximo de 15 €/animal.\nd) Gastos derivados da aplicación de medidas profilácticas: ata un máximo de 30 €/animal recollido nun centro autorizado ou nunha colonia felina das reguladas na Lei 4/2017, do 3 de outubro, e na Lei 7/2023, do 28 de marzo.\n2. No caso de superación das dispoñibilidades orzamentarias, poderán axustarse as contías pro rata entre todas as entidades beneficiarias. O réxime de rateo farase atendendo á puntuación obtida no proceso de valoración.\n3. A contía das axudas está condicionada, en todo caso, á existencia de dispoñibilidade orzamentaria.\nArtigo 7. Compatibilidade\nAs axudas previstas nesta orde serán compatibles con outras subvencións de calquera outra Administración pública para as mesmas finalidades, sempre e cando a suma das subvencións concedidas non supere o importe total dos gastos, conforme o establecido no artigo 17.3 da Lei 9/2007, do 13 de xuño.\nArtigo 8. Solicitudes\n1. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. As solicitudes dirixiranse á Dirección Xeral de Patrimonio Natural da Consellería de Medio Ambiente e Cambio Climático.\n3. A solicitude da axuda, segundo o anexo I desta orde (procedemento MT811A), inclúe as seguintes declaracións da entidade solicitante:\na) Declaración do total das solicitudes de axudas solicitadas ou concedidas, para o mesmo fin, das distintas administracións públicas.\nb) Que todos os datos contidos nesta solicitude e nos documentos que se achegan son certos.\nc) Declaración da conta para a transferencia bancaria.\nd) Declaración de non estar incursa en ningunha das circunstancias previstas no artigo 13 da Lei 38/2003, do 17 de novembro, xeral de subvencións, nin en ningunha das situacións previstas no artigo 10 da Lei 9/2007, do 13 de xuño.\ne) Declaración responsable de estar ao día no cumprimento das obrigas tributarias e fronte á Seguridade Social e non ter pendentes de pagamento débedas coa Administración pública da Comunidade Autónoma de Galicia.\nf) Declaración responsable de non ter sancións firmes en vía administrativa pendentes de pagamento por infraccións tipificadas na Lei 4/2017, do 3 de outubro, na Lei 7/2023, do 28 de marzo, ou na Lei 50/1999, do 23 de decembro.\ng) Non estar incursa en ningunha clase de inhabilitación para a obtención de axudas previstas nos números 2 e 3 do artigo 10 da Lei 9/2007, do 13 de xuño, de subvencións de Galicia.\nh) Estar ao día no pagamento de obrigas por reintegro de subvencións, conforme o artigo 10.2.g) da Lei 9/2007, do 13 de xuño, de subvencións de Galicia, e o artigo 9 do Regulamento de subvencións de Galicia, aprobado polo Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\ni) Declaración responsable de que a recollida de animais abandonados no ámbito territorial da entidade local se realiza ben de maneira directa ou ben mediante a contratación con empresas privadas autorizadas para ese fin (xestión indirecta).\nArtigo 9. Trámites administrativos posteriores á presentación da solicitude\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 10. Documentación complementaria\n1. As persoas interesadas deberán achegar coa solicitude a seguinte documentación:\na) Acreditación da persoa representante que asine a solicitude, por calquera dos medios sinalados no artigo 5 da Lei 39/2015, do 1 de outubro, do procedemento administrativo común das administracións públicas, e do artigo 32 do Real decreto 203/2021, do 30 de marzo, polo que se aproba o regulamento de actuación e funcionamento do sector público por medios electrónicos.\nb) Documentación que acredite a remisión das contas ao Consello de Contas pola entidade.\nc) Acreditación fidedigna da relación entre a corporación local e a entidade que presta o servizo de recollida e tenza de animais abandonados e a súa duración, no suposto daquelas entidades locais que desenvolvan o servizo de recollida mediante xestión indirecta.\nEn caso de que a entidade local teña delegadas a súas competencias en materia de recollida, deberá achegarse a documentación que acredite tal delegación.\nd) Certificado da entidade xestora do centro de recollida autorizado, segundo o modelo do anexo II-A desta orde, que inclúa os seguintes aspectos:\n1º. Número de animais da especie canina que foron recollidos, por concello, no período comprendido entre o 1 de setembro de 2024 e o 31 de agosto de 2025.\n2º. Número de animais da especie felina que foron recollidos, por concello, no período comprendido entre o 1 de setembro de 2024 e o 31 de agosto de 2025.\n3º. Relación de fogares de acollida actualizada polos concellos e centros de recollida, segundo o disposto na Lei 4/2017, do 3 de outubro, se dispoñen de fogares de acollemento temporal de animais domésticos.\ne) Certificado do persoal facultativo veterinario, segundo o modelo do anexo III-A, que preste os seus servizos para o centro de recollida, que deberá incluír a relación de animais con indicación da especie e número de microchip, no período comprendido entre o 1 de setembro de 2024 e o 31 de agosto de 2025, por concello, aos cales:\n1º. Se lles practicou unha esterilización cirúrxica.\n2º. Se lles implantou o microchip para a identificación, realizou a inscrición no Regiac e expediu o correspondente pasaporte sanitario.\nf) Certificado da entidade xestora da colonia felina, segundo o modelo do anexo II-B desta orde, que inclúa os seguintes aspectos:\n1º. Relación de colonias felinas, legalmente establecidas de acordo co estipulado na Lei 4/2017, do 3 de outubro, e na Lei 7/2023, do 28 de marzo, por concello, no período comprendido entre o 1 de setembro de 2024 e o 31 de agosto de 2025, indicando a localización de cada unha delas e a identificación da colonia.\n2º. Número de animais da especie felina que forman parte de cada unha das colonias felinas, no período comprendido entre o 1 de setembro de 2024 e o 31 de agosto de 2025, por concello.\ng) Certificado do persoal facultativo veterinario, segundo o modelo do anexo III-B, que preste os seus servizos para a entidade xestora da colonia felina, que deberá incluír os seguintes aspectos:\n1º. Relación de animais da especie felina con indicación da colonia felina a que pertencen, tipo de marcaxe e/ou identificación realizada, no período comprendido entre o 1 de setembro de 2024 e o 31 de agosto de 2025, por concello, aos cales:\ni. Se lles practicou unha esterilización cirúrxica.\nii. Se lles implantou o microchip para a identificación, realizou a inscrición no Regiac e expediu o correspondente pasaporte sanitario.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa foron presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderá solicitarse novamente á persoa interesada a súa achega.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 11. Comprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) NIF da entidade solicitante.\nb) DNI ou NIE da persoa representante.\nc) Certificado de estar ao día no cumprimento das obrigas coa Seguridade Social.\nd) Certificado de estar ao día no cumprimento das obrigas coa Axencia Estatal de Administración Tributaria (AEAT).\ne) Certificado de estar ao día no cumprimento das obrigas coa Facenda da Comunidade Autónoma de Galicia.\nf) A inscrición no Rexistro Galego de Núcleos Zoolóxicos (Reganuz) da Consellería de Medio Ambiente e Cambio Climático.\ng) Non ter sancións firmes en vía administrativa pendentes de pagamento por infraccións tipificadas na Lei 4/2017, do 3 de outubro, na Lei 7/2023, do 28 de marzo, ou na Lei 50/1999, do 23 de decembro,\nh) Concesións de subvencións e axudas.\ni) Inhabilitacións para obter subvencións e axudas.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario e achegar os documentos.\nCando así o exixa a normativa aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos poderase solicitar ás persoas interesadas a presentación dos documentos correspondentes.\nArtigo 12. Notificación\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non é posible por problemas técnicos practicarase a notificación polos medios previstos na normativa reguladora do procedemento administrativo común.\nArtigo 13. Prazo de presentación de solicitudes\nO prazo de presentación das solicitudes será desde o día seguinte ao de publicación desta orde no Diario Oficial de Galicia ata o 12 de setembro de 2025.\nArtigo 14. Criterios de valoración\nOs criterios de valoración para o outorgamento das axudas serán os seguintes:\nNº\nCriterio de valoración\nPuntos\n1\nNúmero de animais recollidos no ámbito territorial da entidade solicitante e admitidos nun centro autorizado e/ou incluídos nunha colonia felina no período comprendido entre o 1 de setembro de 2024 e o 31 de agosto de 2025\nAta 20\n2\nPoboación albo sobre a que actúa a entidade solicitante:\n• Ata 10.000 habitantes: 5 puntos\n• Máis de 10.000 e menos de 100.000 habitantes: 7 puntos\n• Máis de 100.000 habitantes: 10 puntos\nAta 10\n3\nSolicitudes presentadas conxuntamente por máis dunha entidade local baixo calquera fórmula (agrupación, asociación, mancomunidade, fusión ou calquera outra similar)\n25\n4\nNon ter percibido axudas na convocatoria inmediatamente anterior para actuacións encamiñadas á protección dos animais domésticos de compañía abandonados en Galicia\n5\n5\nDispor dunha relación actualizada de fogares de acollida por parte dos concellos e centros de recollida\n10\nEn caso de empate na puntuación obtida, este resolverase tendo en conta a valoración no criterio número 1. De persistir o empate, atenderase á cualificación no criterio número 4. Se así e todo continúa a igualdade, dirimirase o empate a favor da entidade solicitante que actúa sobre a maior poboación albo.\nArtigo 15. Tramitación\n1. As solicitudes remitiranse á Dirección Xeral de Patrimonio Natural da Consellería de Medio Ambiente e Cambio Climático. O Servizo de Conservación da Biodiversidade examinará e revisará a documentación adxunta que se especifica no artigo 10 desta orde.\n2. No caso de que fosen detectados erros ou omisións, requirirase a entidade solicitante para que, no prazo de dez (10) días hábiles contados desde o seguinte ao de recepción do requirimento, emende ou complete a solicitude, coa indicación de que, se non o fai así, se terá por desistida da súa petición logo de resolución que deberá ser ditada nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas.\nPor tratarse dun procedemento de concorrencia competitiva, de conformidade co establecido nos artigos 45 e 46 da Lei 39/2015, do 1 de outubro, os requirimentos de emenda das solicitudes realizarase mediante a súa publicación na páxina web da Consellería de Medio Ambiente e Cambio Climático, (https://medioambiente.xunta.gal/seccion-tema/c/CMAOT_Conservacion?content=Direccion_Xeral_Conservacion_Natureza/Animais_domesticos_e_salvaxes/seccion.html&std=Axudas_proteccion__animais_de_compania_abandonados.html), a cal producirá os mesmos efectos que a devandita notificación.\nNon obstante, a publicación na páxina web poderá ser substituída pola súa publicación no Diario Oficial de Galicia, se así o considera oportuno o órgano instrutor.\n3. Sen prexuízo do disposto no parágrafo anterior, en calquera fase do procedemento anterior á proposta de resolución poderáselle requirir á entidade que achegue a información e documentación complementaria que se considere conveniente para a correcta definición, avaliación e comprobación da solicitude presentada.\n4. O Servizo de Conservación da Biodiversidade emitirá informes á Subdirección Xeral de Biodiversidade e de Recursos Cinexéticos e Piscícolas para que esta continúe coa súa tramitación.\n5. Unha vez recibidos os informes do Servizo de Conservación da Biodiversidade, a Subdirección Xeral de Biodiversidade e de Recursos Cinexéticos e Piscícolas, como órgano instrutor, realizará as propostas de resolución das solicitudes á Dirección Xeral de Patrimonio Natural ata esgotar o crédito consignado para o efecto. Non obstante, no caso de superación das dispoñibilidades orzamentarias poderán axustarse as contías pro rata entre todas as entidades beneficiarias. O réxime de rateo farase atendendo á puntuación obtida no proceso de valoración.\nArtigo 16. Resolución e recursos\n1. De conformidade co establecido no artigo 7 da Lei 9/2007, do 13 de xuño, a competencia para a concesión das axudas reguladas nesta orde correspóndelle á persoa titular da Consellería de Medio Ambiente e Cambio Climático. A resolución que poña fin ao procedemento será motivada con suxeición ao establecido nas bases reguladoras desta orde.\n2. O prazo máximo para resolver será de tres meses contados desde o día seguinte ao do remate do prazo de presentación das solicitudes. Transcorrido o prazo sen que se ditase resolución expresa, as entidades poderán entender desestimada a súa solicitude, nos termos previstos no artigo 21 da Lei 39/2015, do 1 de outubro, e no artigo 23.5 da Lei 9/2007, do 13 de xuño.\n3. A resolución ditada, segundo o disposto no número 1 deste artigo, porá fin á vía administrativa e contra ela poderase interpoñer recurso potestativo de reposición ante a persoa titular da Consellería de Medio Ambiente e Cambio Climático, no prazo de un mes a partir da notificación da resolución, ou ben impugnala directamente diante do Tribunal Superior de Xustiza de Galicia, no prazo de dous meses se a resolución fose expresa, de acordo co disposto nos artigos 123 e 124 da Lei 39/2015, do 1 de outubro, e 46 da Lei 29/1998, do 13 de xullo, da xurisdición contencioso-administrativa.\n4. En ningún caso se concederán aboamentos á conta ou pagamentos anticipados.\nArtigo 17. Aceptación da axuda concedida\nO outorgamento da subvención debe ser aceptado pola entidade beneficiaria no prazo máximo de dez (10) días desde a súa notificación, coas condicións específicas recollidas nesta orde. No caso de que a entidade beneficiaria non comunique a súa aceptación dentro do prazo indicado, considerarase que se entende tacitamente aceptada a axuda concedida.\nArtigo 18. Transparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que estean vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 19. Publicidade\n1. No prazo máximo de tres meses contados desde a data de resolución das concesións, publicarase no Diario Oficial de Galicia a relación de subvencións concedidas, con indicación da norma reguladora, entidade beneficiaria, crédito orzamentario, contía e finalidade da subvención.\n2. Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Medio Ambiente e Cambio Climático.\nArtigo 20. Rexistro Público de Subvencións\n1. A concesión das axudas reguladas nesta orde será obxecto de inscrición no Rexistro Público de Axudas, Subvencións, Convenios e de Sancións dependente da Consellería de Facenda, e Administración Pública co fin da ordenación e coñecemento da actividade subvencionable en Galicia. Por outra parte, de conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitirase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no Diario Oficial de Galicia.\n2. As entidades interesadas terán, en calquera momento, o dereito de acceso, rectificación, cancelación e oposición dos seus datos que figuren no Rexistro Público de Subvencións, de conformidade co establecido na Lei orgánica 3/2018, do 5 de decembro, de protección de datos persoais e garantía dos dereitos dixitais.\n3. A solicitude para ser entidade beneficiaria das axudas incluídas nesta orde, levará implícita a autorización, no suposto de que se lle conceda a axuda solicitada, para a inscrición, no Rexistro Público de Axudas, Subvencións, Convenios e de Sancións dependente da Consellería de Facenda e Administración Pública, dos datos facilitados á Xunta de Galicia na solicitude. Non obstante, as entidades solicitantes poderán denegar expresamente o seu consentimento á inscrición dos seus datos no Rexistro Público de Subvencións cando concorra algunha das circunstancias previstas na letra d) do número 2 do artigo 15 da Lei 9/2007, do 13 de xuño.\nArtigo 21. Xustificación dos gastos realizados\n1. O pagamento da cantidade adxudicada a cada entidade beneficiaria queda condicionado á xustificación dos gastos obxecto de subvención.\n2. O prazo máximo para presentar a xustificación dos gastos realizados rematará o día 17 de novembro de 2025. As entidades beneficiarias deberán presentar da forma indicada no artigo 8 desta orde a seguinte documentación:\na) Solicitude de pagamento, segundo o anexo IV desta orde, que inclúe unha declaración complementaria relativa á obtención doutras subvencións, ingresos ou recursos que financien as actividades subvencionadas, así como calquera circunstancia que poida afectar substancialmente a execución ou a consecución dos fins para os cales foi concedida a axuda de que se trate.\nb) No caso das entidades que presten o servizo de recollida mediante o sistema de xestión directa, deberán achegarse:\n1º. Copias das nóminas do persoal facultativo, contratado pola entidade solicitante e das facturas de adquisición do material empregado nas actuacións clínicas de esterilización cirúrxica, identificación dos animais, aplicación de medidas profilácticas ou da compra de alimento, emitidas a nome da entidade solicitante ou ben,\n2º. Copias das facturas emitidas polos servizos veterinarios externos relativos ás actuacións clínicas de esterilización cirúrxica, identificación e aplicación de medidas profilácticas, emitidas a nome da entidade solicitante.\nEn todo caso, as facturas virán acompañadas da xustificación do pagamento efectivo dos gastos en que se incorreu, a través da copia da transferencia bancaria, certificación bancaria ou extracto de pagamento.\nc) No caso das entidades que presten o servizo de recollida en réxime de xestión indirecta mediante a contratación con empresas privadas autorizadas para a xestión da recollida de animais abandonados nun centro autorizado, ou nos fogares de acollida dependentes del, e/ou a xestión de colonias felinas deberá achegarse:\n1º. Unha memoria xustificativa da entidade xestora do centro de recollida autorizado e/ou colonia felina, onde se detallen as actividades obxecto de subvención realizadas.\n2º. Copias das facturas emitidas pola entidade xestora contratada (no suposto de que a prestación do servizo se realice mediante entidades contratadas para a xestión da recollida de animais abandonados nun centro autorizado, ou nos fogares de acollida dependentes del, e/ou a xestión de colonias felinas), onde se detallen os importes correspondentes á esterilización cirúrxica e identificación dos animais, e aplicación de medidas profilácticas emitidas a nome da entidade solicitante.\nEn todo caso, as facturas virán acompañadas da xustificación do pagamento efectivo dos gastos en que se incorreu, a través da copia da transferencia bancaria, certificación bancaria ou extracto de pagamento.\nArtigo 22. Pagamento\n1. O pagamento corresponderase co importe da axuda aprobada e debidamente xustificada. Non obstante, excepcionalmente, por resolución da persoa titular da Dirección Xeral de Patrimonio Natural, poderá subvencionarse só unha parte das actuacións aprobadas sempre que se xustifique documentalmente o motivo de non ter realizado o total do gasto, e que a parte executada constitúa unha unidade operativa independente.\n2. Para o pagamento da axuda será imprescindible que as persoas beneficiarias estean ao día nas súas obrigas tributarias e coa Seguridade Social e que non teñan pendente de pagamento ningunha outra débeda por ningún concepto coa Administración pública da Comunidade Autónoma. De acordo co establecido no artigo 11, o órgano xestor das axudas poderá obter dos organismos competentes as citadas certificacións.\n3. O pagamento das axudas efectuarase mediante transferencia na conta bancaria indicada na solicitude.\nArtigo 23. Crédito orzamentario\n1. Esta convocatoria de axudas tramítase de acordo co establecido no artigo 25 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, en que se regula a tramitación anticipada de expedientes de gasto. Por iso, a súa eficacia queda condicionada á existencia de crédito adecuado e suficiente nos orzamentos da Comunidade Autónoma de Galicia para o próximo ano 2025, no momento da resolución.\n2. As axudas concederanse con cargo á aplicación orzamentaria 06.04.541B.460.0 dos orzamentos xerais da Comunidade Autónoma de Galicia para o ano 2025, mediante concorrencia competitiva.\n3. O importe máximo das axudas que se conceden no antedito exercicio orzamentario ascenderá a 850.000 €.\n4. O importe consignado, así como a aplicación a que se impute, poderá ser ampliado en función das dispoñibilidades orzamentarias, sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para os efectos. En todo caso, a concesión das axudas estará condicionada á existencia de crédito adecuado e suficiente no momento da resolución da concesión.\n5. A Consellería de Medio Ambiente e Cambio Climático poderá aumentar o orzamento dispoñible para o financiamento desta orde, cando o incremento derive:\na) Dunha xeración, ampliación ou incorporación de crédito.\nb) Da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.\nc) Dunha transferencia de crédito se o procedemento de concesión da subvención é o previsto no artigo 19.2 da Lei 9/2007, do 13 de xuño.\nd) No suposto previsto no artigo 25.3 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño.\nArtigo 24. Modificación das actividades subvencionadas\nCalquera modificación que se pretenda realizar nas actividades aprobadas, tanto no referente ao orzamento aprobado como ás distintas partidas que o compoñen, requirirá a aceptación expresa e previa da persoa titular da Dirección Xeral de Patrimonio Natural, por delegación da persoa titular da Consellería de Medio Ambiente e Cambio Climático. Para tal efecto, realizarase unha proposta de modificación xustificada, que se deberá presentar con quince días hábiles de anticipación á súa realización.\nArtigo 25. Control das actividades subvencionadas\nA Consellería de Medio Ambiente e Cambio Climático poderá, en calquera momento, inspeccionar e controlar o destino das axudas e o cumprimento dos fins para os cales foron concedidas. En consecuencia, os servizos da Consellería de Medio Ambiente e Cambio Climático poderán solicitar, en calquera momento da tramitación do procedemento, canta documentación se considere necesaria para comprobar a adecuada execución das actividades que foron obxecto das axudas, consonte o establecido no artigo 30.1 da Lei 9/2007, do 13 de xuño.\nArtigo 26. Disposicións xerais\n1. O réxime de infraccións e sancións aplicable será o establecido no título IV da Lei 9/2007, do 13 de xuño, así como na normativa reguladora do procedemento administrativo común.\n2. Toda alteración das condicións tidas en conta para a concesión da subvención e, en todo caso, a obtención concorrente doutras outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión, de acordo co disposto no artigo 17.4 da Lei 9/2007, do 13 de xuño.\n3. As entidades beneficiarias están obrigadas a someterse ás actuacións de comprobación e control que poidan efectuar os servizos competentes da Consellería de Medio Ambiente e Cambio Climático, así como a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como a que lles requira calquera órgano comunitario de inspección ou control, de acordo co establecido no artigo 11 da Lei 9/2007, do 13 de xuño.\n4. Producirase a perda do dereito ao cobramento total ou parcial da subvención no suposto de falta de xustificación do cumprimento do proxecto, das condicións impostas na resolución de concesión, das obrigas contidas nestas bases reguladoras, das obrigas contidas no artigo 33 da Lei 9/2007, do 13 de xuño, ou na demais normativa aplicable, o que dará lugar a devolver total ou parcialmente a subvención percibida, así como os xuros de demora correspondentes.\nO procedemento para declarar a perda do dereito de cobramento da subvención e para facer efectiva a devolución a que se refire o parágrafo anterior será o establecido no título II da Lei 9/2017, do 13 de xuño.\n5. Procederá a revogación das axudas concedidas, así como o reintegro total ou parcial das contías percibidas e a exixencia dos xuros de demora, de acordo co establecido no artigo 36 da Lei 9/2007, do 13 de xuño, nos casos e termos previstos no seu artigo 33.\nDisposición adicional única. Delegación de competencias\nAutorízase expresamente a persoa titular da Dirección Xeral de Patrimonio Natural para actuar por delegación da persoa titular da Consellería de Medio Ambiente e Cambio Climático para resolver a concesión, denegación, modificación ou outras incidencias das subvencións previstas nesta orde.\nAsí mesmo, deléganse na persoa titular da Dirección Xeral de Patrimonio Natural as facultades relativas aos procedementos de reintegro sinaladas no título II da Lei 9/2007, do 13 de xuño, de subvencións de Galicia.\nDisposición derradeira primeira. Desenvolvemento\nFacúltase a persoa titular da Dirección Xeral de Patrimonio Natural para que dite, no ámbito das súas competencias, as instrucións necesarias para o cumprimento do establecido nesta orde.\nDisposición derradeira segunda. Entrada en vigor\nEsta orde entrará en vigor o día seguinte ao da súa publicación no Diario Oficial de Galicia.\nSantiago de Compostela, 20 de decembro de 2024\nÁngeles Vázquez Mejuto\nConselleira de Medio Ambiente e Cambio Climático"
  },
  {
    "file_id": "AnuncioG0766-140125-0004_gl",
    "doga_id": 14,
    "doga_date": "2025-01-22",
    "url": "https://www.xunta.gal/dog/Publicados/2025/20250122/AnuncioG0766-140125-0004_gl.html",
    "title": "RESOLUCIÓN do 9 de xaneiro de 2025, da Dirección Xeral de Cultura, pola que se regulan as condicións para a participación na plataforma de novidades editoriais a que fai referencia a Orde do 16 de decembro de 2024 pola que se establecen as bases reguladoras das axudas a entidades locais de Galicia titulares de bibliotecas públicas e/ou axencias de lectura, integradas na Rede de bibliotecas públicas de Galicia (código de procedemento CT235A).",
    "content": "A Lei 17/2006, do 27 de decembro, do libro e da lectura de Galicia, no artigo 16.3 establece que a Xunta de Galicia se compromete a adquirir, con periodicidade estable, para a súa difusión en todas as bibliotecas públicas, os produtos editoriais galegos, segundo os criterios de selección e idoneidade das persoas con responsabilidades profesionais destes centros de lectura pública.\nPola súa parte, a Lei 39/2015, do 1 de outubro, do procedemento administrativo común das administracións públicas, e as restantes normas vixentes en materia de procedementos administrativos, facilitan o uso das tecnoloxías nos procedementos, polo que a posta en marcha dun sistema de adquisición de novidades editoriais en lingua galega, acorde á nova realidade da dixitalización dos servizos públicos e que facilite a xestión de provedores e demandantes dos materiais obxecto da axuda, debe ser a forma habitual de relacionarse con estas entidades.\nEsta é a razón para ofrecer un sistema de adquisición dos libros editados como novidades editoriais a través dunha plataforma dixital electrónica, https://novidadeseditoriais.xunta.gal/nedito/bienvenida (Nedito), que facilitará a visibilidade e a celeridade da subministración do material bibliográfico aos servizos bibliotecarios dependentes da Rede de bibliotecas públicas de Galicia, ao tempo que se inicia a súa comercialización.\nO sistema de adquisición de novidades editoriais que puxo en marcha esta consellería hai uns anos funciona a través da devandita aplicación web e permite a xestión en liña da compra das novidades editoriais en lingua galega en formato físico por parte dos concellos titulares de bibliotecas e axencias de lectura públicas, no marco da convocatoria de axudas a entidades locais de Galicia titulares de bibliotecas públicas e/ou axencias de lectura, integradas na Rede de Bibliotecas Públicas de Galicia, para a adquisición de novidades editoriais en galego... (código de procedemento CT235A).\nCon este sistema garántese a actualización continua dos fondos bibliográficos en galego nas bibliotecas públicas, á vez que serve de escaparate único e dinámico de todas as publicacións en galego que realizan as editoriais.\nPara a posta en marcha deste sistema cómpre que as editoriais poidan incorporar as súas novidades editoriais, en galego e en formato físico, á plataforma Nedito; para iso, mediante esta resolución, infórmanse as empresas editoras interesadas de que se abre a plataforma para que, as que cumpran os requisitos establecidos, poidan ofrecer as súas obras a través deste sistema ás bibliotecas da Rede de Bibliotecas Públicas de Galicia.\nEn consecuencia,\nRESOLVO:\nPrimeiro.\nObxecto\nEsta resolución ten por obxecto regular a plataforma de novidades editoriais en galego para o ano 2025 e anunciar a súa activación no enderezo electrónico https://novidadeseditoriais.xunta.gal, co fin de permitir ás editoriais incorporar as súas novidades editoriais en galego e en formato físico, publicadas entre o 1.9.2024 e o 30.9.2025.\nA plataforma estará activada entre o día seguinte ao da publicación no\nDiario Oficial de Galicia\ndesta resolución e o 31 de outubro de 2025 (incluído).\nAs obras incorporadas poderán ser adquiridas polas bibliotecas públicas beneficiarias da subvención establecida no Programa A, a que fai referencia a Orde do 16 de decembro de 2024 pola que se establecen as bases reguladoras das axudas a entidades locais de Galicia titulares de bibliotecas públicas e/ou axencias de lectura, integradas na Rede de Bibliotecas Públicas de Galicia (código de procedemento CT235A).\nSegundo.\nDestinatarios\nEsta resolución vai dirixida ás persoas físicas ou xurídicas que teña a condición de editora, tanto as que se inscriban por primeira vez na plataforma de adquisición de novidades editoriais en galego, como as inscritas en anos anteriores que queiran reactivar a súa conta para a convocatoria de 2025.\nTerceiro.\nCondicións e obrigas das editoriais para a inscrición na plataforma\n1. Poderá inscribirse ou solicitar a reactivación da súa conta toda persoa física ou xurídica que cumpra os seguintes requisitos:\na) Ter a condición de editora. Para estes efectos, no imposto de actividades económicas (IAE) debe figurar a epígrafe «edición de libros» ou outra en que quede claro a condición de editora.\nb) Estar ao día no cumprimento das obrigas tributarias, fronte á Seguridade Social e non ter pendente de pagamento ningunha débeda coa Administración pública da Comunidade Autónoma.\n2. As editoriais que participen nesta convocatoria non poderán incorporar libros á plataforma electrónica, https://novidadeseditoriais.xunta.gal, con data posterior ao 15 de outubro de 2025.\n3. Se a editorial, ao longo do período de inscrición das súas publicacións, non cumpre cos requisitos mencionados, a Dirección Xeral de Cultura anulará o seu dereito de permanecer na plataforma dixital ata que regularice a súa situación.\nCuarto.\nCondicións e obrigas das obras editoriais incorporadas á plataforma\n1. As novidades editoriais ofertadas polas editoriais presentadas na plataforma dixital deberán cumprir os seguintes requisitos:\na) Estar publicadas en lingua galega, de acordo coa vixente normativa ortográfica e morfolóxica do idioma galego, fixada pola Real Academia Galega o 12 de xullo de 2003, tal e como se establece na disposición adicional da Lei 3/1983, do 15 de xuño, de normalización lingüística (DOG núm. 84, do 14 de xullo) e en formato impreso.\nb) A primeira edición deberá estar publicada entre o 1 de setembro de 2024 e o 30 de setembro de 2025, ambos incluídos.\nc) Non seren libros de texto ou outro material curricular.\n2. As novidades editoriais que se inscriban estarán dispoñibles na plataforma dixital, ben como publicacións xa editadas, ben como futuras; neste último suposto, a editorial deberá cambialas de estado na plataforma dixital no momento en que inicie a súa comercialización; en ambos os dous casos deben estar editadas dentro do seguinte período: 1 de setembro de 2024 a 30 de setembro de 2025, ambos incluídos.\nQuinto.\nPrazo, condicións e forma de inscrición e/ou reactivación\n1. As persoas físicas ou xurídicas que cumpran os requisitos establecidos no punto terceiro poderán inscribirse ou, se é o caso, solicitar a reactivación da súa conta a partir do día seguinte ao da publicación desta resolución no\nDiario Oficial de Galicia\nata o día 15 de setembro de 2025 (incluído) na plataforma dixital de novidades editoriais da Xunta de Galicia, https://novidadeseditoriais.xunta.gal\n2. Os fondos bibliográficos para incorporar á plataforma deberán cumprir as condicións establecidas nesta resolución (punto cuarto).\n3. A inscrición ou reactivación da conta na plataforma electrónica comporta a autorización á Dirección Xeral de Cultura, unidade tramitadora desta plataforma, para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de facenda da Xunta de Galicia, e tamén comporta a autorización para consultar o imposto de actividades económicas (IAE). Non obstante, a editorial ou o representante que se opoña á consulta debe enviar as correspondentes certificacións á Dirección Xeral de Cultura, a través dos sistemas establecidos na Lei 39/2015, do 1 de outubro, do procedemento administrativo común das administracións públicas e informar de tal punto para facilitar a xestión no seguinte enderezo de correo electrónico: servizo-libro-publicacions.cultura@xunta.gal\n4. As editoriais deberán inscribirse seguindo o seguinte procedemento:\na). Editoriais que non estivesen dadas de alta en anos anteriores.\nPara proceder á inscrición na plataforma, as editoriais que cumpran os requisitos establecidos nesta resolución poden acceder a ela a través do enderezo electrónico https://novidadeseditoriais.xunta.gal , premer en «se é unha editorial e non se rexistrou no sistema previamente..» e cumprimentar os datos para solicitar a alta.\nb) Editoriais xa inscritas na plataforma en convocatorias anteriores.\nAs editoriais xa inscritas na plataforma que desexen volver participar na nova convocatoria deben acceder a ela a través do enderezo electrónico https://novidadeseditoriais.xunta.gal, solicitar a activación da alta, premendo en «se dispón de usuario e contrasinal ..» e solicitar a reactivación.\nUnha vez comprobado o cumprimento dos requisitos pola Subdirección Xeral de Bibliotecas e do Libro, activaranse os permisos para que podan subir as súas obras.\nSexto.\nProcedemento de adquisición por parte das bibliotecas públicas\n1. A plataforma dixital xestionará os pedidos recibidos desde os titulares de bibliotecas da Rede de bibliotecas públicas de Galicia, e serán as editoriais as que se encargarán do envío dos libros a cada solicitante, asumindo estas os custos da distribución. O pedido deberá ser enviado e recibido coa maior brevidade posible, sen que poida superar un prazo máximo de 15 días naturais desde a súa data de recepción.\n2. A entidade local, titular das bibliotecas ou axencias de lectura pública que realizase os pedidos de libros a través da plataforma, será a encargada de realizar o pagamento ás editoriais que os entregaron.\n3. A Consellería de Cultura, Lingua e Xuventude, a través do Servizo do Libro e Publicacións, excluirá as publicacións que non cumpran os requisitos antes mencionados. O incumprimento relativo ao ano de edición do libro suporá, ademais, a exclusión da editorial da plataforma para as dúas seguintes convocatorias.\nSétimo.\nEntrada en vigor\nEsta resolución entrará en vigor ao día seguinte da súa publicación no\nDiario Oficial de Galicia\n.\nSantiago de Compostela, 9 de xaneiro de 2025\nAnxo Manuel Lorenzo Suárez\nDirector xeral de Cultura"
  },
  {
    "file_id": "AnuncioG0761-261224-0003_gl",
    "doga_id": 15,
    "doga_date": "2025-01-23",
    "url": "https://www.xunta.gal/dog/Publicados/2025/20250123/AnuncioG0761-261224-0003_gl.html",
    "title": "ORDE do 26 de decembro de 2024 pola que se establecen as bases reguladoras para a concesión, en réxime de concorrencia competitiva, das axudas para a consolidación e estruturación de unidades de investigación competitivas e outras accións de fomento nas universidades públicas do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i, e se procede á súa convocatoria para o exercicio 2025 (códigos de procedemento ED431C, IN607A, ED431B, IN607B, ED431F e IN607D).",
    "content": "Desde hai anos, a Xunta de Galicia financia parte da I+D+i do tecido investigador da Comunidade Autónoma, en particular nas universidades públicas do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i, enfocado nun modelo de axudas de carácter basal e estrutural vinculadas á actividade investigadora dos grupos de investigación máis competitivos do sistema e non adscritas a proxectos de investigación concretos.\nO 8 de abril de 2022, o Consello da Xunta de Galicia adoptou o acordo mediante o cal se aprobou a Estratexia de especialización intelixente (RIS3) de Galicia 2021-2027, que define o marco para as políticas de investigación e innovación na Comunidade Autónoma para este período, así como o Plan de investigación e innovación de Galicia 2022-2024, que concreta desde un punto de vista operativo este marco estratéxico.\nA RIS3, no período 2021-2027, aborda a través da I+D+i tres grandes retos da economía e da sociedade galega. Para darlles resposta, por unha banda, a estratexia orienta as capacidades e esforzos de investigación e innovación en Galicia cara a tres prioridades temáticas transversais e, pola outra, reforza e impulsa o ecosistema galego de innovación a través de 5 obxectivos estratéxicos.\nOs instrumentos, apoios e actuacións que se desenvolven no marco da RIS3 en relación con cada obxectivo estratéxico recóllense nos correspondentes programas. Estes instrumentos poden dirixirse a prioridades e ámbitos de priorización concretos, debido á existencia de características ou necesidades diferenciadas dos axentes, cadeas de valor e mercados relacionados con cada un deles, pero tamén poden ser horizontais en relación cos retos e prioridades. O obxectivo estratéxico 1 busca consolidar unha oferta de investigación e innovación avanzada, integrada, ordenada e aliñada coa especialización de Galicia. Un desafío concreto relacionado con este obxectivo é o de incrementar a investigación e as súas sinerxías, fortalecendo os recursos para unha investigación de calidade e impacto, así como a súa orientación ao mercado.\nEn consecuencia, a presente convocatoria enmárcase na RIS3, respondendo aos tres retos a través das tres prioridades, e intégrase no obxectivo estratéxico 1 e no programa Integra.\nNeste contexto, os diferentes plans galegos de investigación veñen recoñecendo que en Galicia existe unha serie de grupos de investigación, denominados grupos de referencia competitiva, caracterizados por bos índices de publicacións científicas; un nivel de captación de recursos elevado, aínda que variable, segundo a área en que traballen; competitivos a nivel estatal e, en moitos casos, internacional; con capacidade para formar e atraer mozos e mozas investigadores e habituados á cooperación con outros grupos de investigación, con institucións ou con empresas. Doutra banda, están os grupos con potencial de crecemento que, sen alcanzar os niveis de desenvolvemento dos anteriores, teñen calidade investigadora, constatable con criterios estritos, e están na senda que os leve a ser grupos de referencia.\nEstes grupos deben dispor dun financiamento estrutural e continuado, condicionado a criterios de calidade, que garanta un mínimo basal que lles permita desenvolver as súas liñas de traballo de xeito estable e cunha liberdade de acción suficiente para reorientar o seu labor, de ser o caso. Este financiamento debe outorgarse sobre a base de mecanismos de avaliación rigorosos, tanto das propostas presentadas como dos resultados que cada grupo acade durante a vixencia e ao remate da axuda. O instrumento que permite canalizar o financiamento preciso é o Programa de consolidación e estruturación de unidades de investigación competitivas que, anualmente, vén convocando liñas de axuda nesta materia en réxime de concorrencia competitiva.\nAs vantaxes do financiamento estrutural quedaron patentes e de manifesto desde o inicio da pandemia da Covid-19, dado que o feito de que as axudas que se convocan sexan un financiamento de estruturas, e non de proxectos, permite a suficiente flexibilidade para que, en calquera momento, os grupos reorienten a súa actividade cara a novas áreas de interese ou a novas modalidades de traballo, sen teren que estar suxeitos a proxectos determinados.\nCómpre considerar que as convocatorias de financiamento de grupos de investigación se veñen realizando de xeito ininterrompido desde hai varios anos mantendo, en esencia, as súas características básicas, o que contribuíu a crear un sistema de I+D+i estable e estruturado. De feito, a longa traxectoria do programa está a producir unha evolución no sistema de grupos concordante cos obxectivos fixados nos diferentes instrumentos de formulación estratéxica da I+D+i autonómica. Os grupos están cada vez máis estruturados e cohesionados e a súa dimensión, en termos de número de investigadores/as, e a súa capacidade de captación de recursos competitivos, son cada vez maiores. Así, logo da convocatoria do ano 2022 alcanzouse o maior número de grupos con financiamento activo desde o inicio do programa e observouse, ademais, que o incremento é especialmente significativo nos grupos de referencia competitiva, que son os que teñen unha capacidade tractora máis importante.\nBoa parte deste éxito é consecuencia da estabilidade e continuidade no tempo da convocatoria, que asegura ao sistema un marco sostido que é unha das condicións básicas capitais para calquera sistema de ciencia. Por ese motivo non é aconsellable introducir cambios notables dunha a outra convocatoria sen realizar os estudos previos necesarios para garantir a mellor consecución dos fins previstos. Esta convocatoria mantén maioritariamente as liñas e os criterios da anterior e simplifica a documentación que hai que presentar para os grupos de referencia competitiva con traxectoria consolidada.\nA convocatoria quere contribuír a garantir a igualdade real entre mulleres e homes no ámbito universitario e da investigación, en cumprimento do disposto na Lei 7/2023, do 30 de novembro, para a igualdade efectiva de mulleres e homes de Galicia. Por iso, nas axudas que se regulan nesta convocatoria valoraranse positivamente aquelas propostas de grupos liderados por mulleres, integrados en máis do 40 % por investigadoras ou a incorporación da perspectiva de xénero no seu quefacer diario.\nComplementariamente, as propostas deberán incorporar para a súa valoración as políticas que os grupos desenvolven en materia de investigación e innovación responsable (RRI), de acordo cos estándares internacionais que definen estas prácticas.\nPor último, o sistema debe atender ás diferentes realidades de investigadores e investigadoras individuais que, contando cunha traxectoria excelente, teñen que afianzar unha liña de traballo baseada en proxectos de alto impacto, fundamentalmente nos ámbitos nacional e internacional. Para este fin, nesta anualidade mantense esta liña de apoio, cuxo baremo está en concordancia co expresado nos parágrafos e na liña de atender máis á viabilidade e sinerxías que se establezan desde o proxecto e ás capacidades do equipo que aos méritos que as persoas que o integran teñan acadasen ao longo da súa traxectoria investigadora anterior.\nEsta orde introduce como novidades, en primeiro lugar e co obxectivo de afondar nunha simplificación do procedemento administrativo, un procedemento simplificado de avaliación para o caso das solicitudes das universidades públicas do SUG presentadas para os grupos de investigación de referencia competitiva que demostrasen unha traxectoria excelente ao longo do tempo, que virá determinada pola obtención dunha cualificación A na avaliación final en anteriores convocatorias.\nEn segundo lugar, para os efectos de continuar coa simplificación do procedemento administrativo, elimínase a avaliación parcial prevista en convocatorias anteriores para os grupos de referencia competitiva (GRC) e os grupos con potencial de crecemento (GPC).\nEn terceiro lugar establécese unha puntuación específica na baremación para aquelas solicitudes das universidades públicas do SUG para os grupos que desenvolvan o seu labor de investigación nalgún dos centros de investigación integrantes da Rede Cigus ou nalgún centro coa distinción de centro colaborativo, sempre e cando adquiran o compromiso exixido de poñer á disposición do persoal investigador do centro o equipamento adquirido con cargo a esta axuda nas condicións que se especifican na convocatoria.\nEn cuarto lugar modifícanse e auméntanse os importes das axudas para as modalidades GRC e GPC.\nPor último, na modalidade C, Proxectos de persoal investigador con traxectoria excelente, para as solicitudes das universidades públicas do SUG admítese o persoal do programa Beatriz Galindo, que non estaba incluído en anteriores convocatorias destas axudas, segundo as condicións establecidas no anexo III.\nAtendendo a estas consideracións xerais e en virtude das súas competencias, a Consellería de Educación, Ciencia, Universidades e Formación Profesional establece as bases para o Programa de consolidación e estruturación de unidades de investigación nas modalidades de grupos de referencia competitiva, grupos con potencial de crecemento e proxectos de persoal investigador con traxectoria excelente, e convoca estas axudas para o exercicio 2025.\nEn consecuencia, e no uso das atribucións que teño conferidas,\nACORDO:\nArtigo 1. Obxecto\nEsta orde establece as condicións, en réxime de publicidade, obxectividade e concorrencia competitiva, para o acceso ás axudas para consolidar, estruturar e especializar as unidades de investigación máis competitivas do Sistema galego de I+D+i, mediante as seguintes modalidades:\n– Modalidade A: grupos de referencia competitiva, procedementos ED431C e IN607A (as condicións particulares detállanse no anexo I).\n– Modalidade B: grupos con potencial de crecemento, procedementos ED431B e IN607B (as condicións particulares detállanse no anexo II).\n– Modalidade C: proxectos de persoal investigador con traxectoria excelente, procedementos ED431F e IN607D (as condicións detállanse no anexo III).\nArtigo 2. Definicións\nPara os efectos desta convocatoria terá a consideración de:\na) Coordinador/a: aquel persoal investigador cualificado que asina a solicitude asumindo a coordinación das actividades do grupo obxecto da axuda durante a súa execución. Unicamente poderán ter a condición de coordinador/a os/as investigadores/as que se sinalan na letra b) deste artigo.\nb) Investigador/a.\n1) No caso das universidades públicas do SUG, aquela persoa que teña título de doutor/a, que forme parte dun grupo de investigación no rexistro da universidade correspondente do SUG e que teña algunha das seguintes categorías profesionais:\n– Catedrático/a ou profesor/a titular de universidade ou de escola universitaria. Poderá ter a condición de coordinador/a.\n– Profesor/a contratado/a doutor/a ou profesor/a axudante doutor/a. Poderá ter a condición de coordinador/a.\n– Profesor/a asociado/a de ciencias da saúde (PACS).\n– Profesor/a doutor/a dos centros adscritos ás universidades públicas do SUG.\n– Profesor/a emérito/a. Poderá ter a condición de coordinador/a.\n– Persoal contratado nos programas Beatriz Galindo, Ramón y Cajal, Juan de la Cierva, posdoutorais da Xunta de Galicia, atracción e retención de talento da Consellería de Educación, Ciencia, Universidades e Formación Profesional da Xunta de Galicia, Oportunius da Xunta de Galicia (persoal investigador baixo a modalidade de investigador/a distinguido/a contratado/a pola Gain, ao abeiro do Decreto 64/2016, do 26 de maio, polo que se regula o réxime de contratación pola Axencia Galega de Innovación de persoal investigador baixo a modalidade de investigador/a distinguido/a), Marie Curie (neste último caso, sempre que teña adscrición a unha universidade do SUG durante toda a vixencia da presente convocatoria), Intalent, Programa de captación de talento investigador de excelencia da Uvigo, ou no Programa piloto da Universidade de Santiago de Compostela para a contratación de persoal investigador distinguido. Poderán ter a condición de coordinador/a, agás no caso dos programas Juan de la Cierva e Marie Curie.\n– Persoal interino, sempre e cando ocupe unha praza das definidas nos parágrafos anteriores.\n2) Para as restantes entidades solicitantes, aquela persoa que forme parte dun grupo de investigación recoñecido como tal pola entidade solicitante e que se englobe nalgunha das seguintes categorías:\n– Persoal investigador doutor con vinculación funcionarial, estatutaria ou laboral do grupo A1 ou I á entidade solicitante ou a algunha das entidades que xestionen a súa investigación a través das fundacións sanitarias de Galicia. Poderá ter a condición de coordinador/a.\n– Profesores/as eméritos/as-investigadores/as ad honorem. Poderán ter a condición de coordinadores/as.\n– Persoal contratado nos programas Ramón y Cajal, Juan de la Cierva, posdoutorais da Xunta de Galicia, Miguel Servet, Juan Rodés, Sara Borrell ou Marie Curie (neste último caso, sempre que teña adscrición á entidade solicitante durante toda a vixencia da presente convocatoria), na entidade solicitante ou nalgunha das entidades que xestionen a súa investigación a través das fundacións sanitarias de Galicia. Poderá ter a condición de coordinador/a, agás no caso dos programas Juan de la Cierva e Marie Curie.\nEn ningún caso terán consideración de investigadores/as, para os efectos desta convocatoria, os/as profesores/as visitantes, o resto dos/das profesores/as asociados/as, os/as profesores/as colaboradores, os/as contratados/as con cargo a proxecto e os/as lectores/as, así como aqueloutras categorías que non estean explicitamente recollidas neste artigo.\nc) Ingresos de I+D:\n1) Unicamente os correspondentes a proxectos de I+D financiados por convocatorias públicas das administracións estatais, europeas ou doutras fontes, e os correspondentes a contratos e convenios de I+D ou de servizos de innovación, licenzas de patentes, de software e variedades vexetais, así como os premios de investigación e as doazóns dedicadas a I+D.\n2) Non se terán en conta:\n– Os ingresos correspondentes a proxectos de I+D financiados por convocatorias propias das entidades solicitantes financiadas con recursos internos.\n– As axudas para infraestruturas.\n– As bolsas e axudas a accións de divulgación e produción científica.\n– As axudas correspondentes a programas de recursos humanos.\n– Os ingresos por ensaios clínicos.\n– As axudas procedentes dos programas de consolidación de grupos de referencia competitiva, grupos con potencial de crecemento, proxectos de excelencia, da Xunta de Galicia.\n– As axudas de financiamento de centros de investigación dos programas autonómicos.\n– As axudas dos programas estatais María de Maeztu e Severo Ochoa.\nArtigo 3. Entidades beneficiarias\n1. Poderán ser beneficiarias das axudas das modalidades A, B e C as entidades sinaladas a continuación e destinaranas aos seus grupos de investigación, incluídos os dos centros adscritos ao SUG, recoñecidos como tales polas distintas entidades, e ao persoal investigador que proceda, que cumpran na data de publicación desta convocatoria os requisitos establecidos no artigo 4 e no número 2 dos anexos I, II e III (segundo cada caso).\na) As universidades públicas do SUG.\nb) Os organismos públicos de investigación de Galicia.\nc) As fundacións de investigación sanitaria de Galicia (Fundación Pública Galega Instituto de Investigación Sanitaria de Santiago de Compostela, Fundación Pública Galega de Investigación Biomédica INIBIC e Fundación Pública Galega Biomédica Galicia Sur). No caso dos institutos de investigación sanitaria IDIS, INIBIC, IISGS e dos centros do ámbito do Servizo Galego de Saúde que xestionen as súas actividades de investigación mediante as citadas fundacións, poderán solicitar as axudas da presente convocatoria a través destas entidades.\nd) Os centros do CSIC (Consello Superior de Investigacións Científicas) radicados en Galicia.\n2. Non poderán ser beneficiarias das axudas as persoas ou entidades en que concorra algunha das circunstancias que se indican no artigo10 da Lei 9/2007, do 13 de xuño, de subvencións de Galicia.\nArtigo 4. Requisitos\nCada un dos grupos de referencia competitiva ou de potencial crecemento que as entidades presenten a esta convocatoria deberá cumprir os requisitos sinalados no punto 2 do anexo correspondente á modalidade a que concorra.\nNon se poderá solicitar unha axuda das modalidades A ou B para un grupo de investigación que teña vixente outra axuda de calquera destas modalidades.\nCada investigador/a poderá formar parte da composición dun único grupo das modalidades A ou B desta convocatoria.\nCada investigador/a poderá liderar ou formar parte do equipo dun único proxecto de excelencia da modalidade C desta convocatoria.\nO persoal investigador que figure como coordinador dun grupo das modalidades A ou B non poderá liderar nin formar parte do equipo dun Proxecto de excelencia da modalidade C.\nO persoal investigador que forme parte da composición dun grupo das modalidades A ou B, sen figurar como coordinador do grupo poderá, ademais, liderar ou formar parte do equipo dun único proxecto de excelencia da modalidade C.\nPara o cumprimento dos requisitos tomarase en consideración o seguinte:\n1. A certificación de ingresos de I+D será a referida ao período do 1 de xaneiro de 2022 ao 31 de decembro de 2024 e unicamente poderán contabilizarse aqueles que se produzan na entidade que presenta a solicitude ou naqueles entes en que a entidade teña unha participación superior ao 20 %.\nPara os grupos vinculados ao SUG contabilizaranse os que se produzan no Centro de Investigación e Tecnoloxía Matemática de Galicia (Citmaga), na Fundación Empresa Universidade Galega (Feuga) e nas fundacións de investigación biomédica ou sanitaria, cando se correspondan aos institutos de investigación sanitaria do ámbito do sistema público de saúde de Galicia. Para os grupos vinculados cos institutos de investigación sanitaria de Galicia (IDIS, INIBIC e IISGS) contabilizaranse, ademais dos ingresos producidos nas entidades solicitantes, os ingresos producidos no resto das entidades integrantes dos citados institutos.\nNo caso de ingresos asentados noutras entidades distintas das anteriores, vinculados coa actividade dos grupos de investigación, so poderán contabilizarse as cantidades que fosen efectivamente reingresadas na entidade solicitante.\nPara computar estes ingresos terase en conta o criterio de ingreso e non o de concesión ou sinatura, isto é, compútanse os ingresos obtidos desde o 1 de xaneiro de 2022 ata o 31 de decembro de 2024, con independencia de que os proxectos, contratos ou convenios fosen anteriores a esa data. Polo mesmo criterio, non se computarán os ingresos que se produzan máis aló do 31 de decembro de 2024, aínda que correspondan a axudas concedidas no período exixido.\n2. Para a certificación dos ingresos de I+D e dos méritos sinalados no número 2 dos anexos I e II teranse en conta as seguintes situacións:\na) Se un/unha investigador/a abandonou o grupo durante o período de cómputo, o grupo computará os méritos e ingresos durante o período en que esa persoa estivo nel.\nb) Se un/unha investigador/a se integrou no grupo durante o período de cómputo, o grupo poderá computar os méritos e ingresos unicamente desde que esa persoa causou alta nel.\nc) Se un grupo incorpora un/ha investigador/a entre o 31 de decembro de 2024 e a data de publicación da convocatoria, esa persoa poderá contar para os efectos dos mínimos de composición, pero non poderá achegar méritos ao grupo. Neste caso, a entidade solicitante deberá presentar unha certificación da relación específica dos membros que se incorporan neste período.\nd) Nos casos excepcionais de grupos que se creasen ex novo entre o 1 de xaneiro de 2024 e o 31 de decembro de 2024, poderanse computar como ingresos e méritos aqueles que os/as investigadores/as que integran o novo grupo tivesen no período 2022-2024, con independencia de onde se contabilizasen e/ou producisen, incluídos aqueles que procedan de fóra do Sistema galego de I+D.\ne) No caso de fusión de grupos ou de absorción dun grupo ou grupos por outro, no período entre o 1 de xaneiro de 2024 e o 31 de decembro de 2024, o novo grupo resultante poderá computar os méritos e ingresos de I+D do persoal investigador que se integre como consecuencia da fusión ou absorción, no período de cómputo entre o 1 de xaneiro de 2022 e o 31 de decembro de 2024. Neste caso, a entidade solicitante deberá presentar unha certificación que acredite a desaparición de, cando menos, un dos grupos implicados na a fusión ou absorción e a data en que esta se produce, así como unha relación dos membros que se integren no novo grupo.\nArtigo 5. Conceptos subvencionables\nOs importes das axudas irán destinados a financiar os seguintes conceptos, sempre que se relacionen coa actividade de consolidación:\n1. Custo de contratación de persoal investigador, auxiliar de investigación, de persoal técnico colaborador. Inclúese o custo de persoal dedicado de xeito específico ás funcións de xestión do grupo, así como o cofinanciamento das persoas contratadas ao abeiro de convocatorias competitivas dos programas estatais de recursos humanos.\n2. Equipamento informático (incluído custos de licenzas e programas informáticos, quedando excluídos os de carácter xeralista) Toda adquisición de equipamentos informáticos e de recursos tecnolóxicos deberá ter a súa xustificación en función dos requirimentos técnicos para a execución ou os obxectivos dos proxectos en que participa o grupo e será proporcionada ao tamaño do grupo.\n3. Pequeno equipamento e material funxible (excluído material de oficina e funxible informático) directamente relacionado coa actividade do grupo.\n4. Material bibliográfico. A adquisición de material bibliográfico ten que ser proporcionada e limitada ás dotacións necesarias para a consulta do grupo. Non se considerará nesta epígrafe a adquisición deste material polo persoal colaborador externo do grupo. Limítase a 3 unidades a compra de libros dun mesmo exemplar. Limítanse a 25 exemplares tanto as encadernacións de teses como a publicación das actas de congresos.\n5. Custos de matrículas e inscricións a cursos, congresos, seminarios e coloquios do persoal do grupo e adhesión a sociedades científicas. Non se considerará nesta epígrafe o persoal colaborador externo do grupo.\n6. Estadías dos membros do grupo para actividades directamente relacionadas cos obxectivos dos proxectos en que participa o grupo, cunha duración mínima de quince días e máxima de 90 días. Non se considerará nesta epígrafe o persoal colaborador externo do grupo.\n7. Axudas de custo e locomoción de membros do grupo para a actividade obxecto da axuda. Non se considerará nesta epígrafe o persoal colaborador externo do grupo.\n8. Axudas de custo e locomoción do persoal investigador visitante.\n9. Organización de actividades de transferencia, divulgación e difusión (congresos, páxinas web, cursos, simposios, foros, exposicións). Queda excluído o gasto dun membro do grupo por impartir formación a outros membros do mesmo grupo. Queda excluído o gasto dos membros do grupo pola presentación de relatorios en congresos organizados polo grupo.\n10. Publicación dos resultados da investigación en aberto (sempre e cando sexan consecuencia da actividade do grupo).\n11. Rexistro de patentes, gastos de consultoría e asesoramento externo para deseñar e aplicar a estrutura e a estratexia do grupo ou que xurdan do desenvolvemento da actividade do grupo, así como contratación de servizos externos entendidos como actividades prestadas por terceiros de forma puntual, tales como análises e ensaios de laboratorio, enxeñaría para a montaxe e operación, estudos e actividades complementarias, asistencias técnicas e servizos equivalentes para a execución das actividades investigadoras propias dos grupos e proxectos.\n12. Gastos derivados da elaboración dun informe de auditoría por cada grupo ou proxecto que obteña financiamento.\n13. Custos indirectos que se calcularán anualmente, sen necesidade de achegar xustificantes de gasto, mediante a aplicación dunha porcentaxe de ata o 21 % sobre os gastos totais da axuda validamente xustificada. Desa porcentaxe e unicamente para o SUG, 5 puntos destinaranse a financiar as subscricións de cada entidade beneficiaria ás publicacións electrónicas.\nA Secretaría Xeral de Universidades ou a Gain poderán ditar instrucións específicas para unha mellor definición dos conceptos subvencionables, así como da súa xustificación económica.\nPara a xustificación da primeira anualidade da axuda admitiranse gastos e pagamentos realizados desde o 1 de xaneiro de 2025.\nAs entidades beneficiarias deberán someterse á disciplina de contratación pública nos termos previstos na Lei 9/2017, do 8 de novembro, de contratos do sector público.\nArtigo 6. Formalización e presentación de solicitudes\n1. As solicitudes presentaranse obrigatoriamente por medios electrónicos a través dos formularios normalizados ED431C (anexo VI) para a modalidade de grupos de referencia competitiva, ED431B (anexo VII) para grupos con potencial de crecemento, ED431F (anexo VIII) para proxectos de persoal investigador con traxectoria excelente, no caso de solicitudes presentadas por unha universidade do SUG, ou IN607A (anexo VI bis) para a modalidade de grupos de referencia competitiva, IN607B (anexo VII bis) para grupos con potencial de crecemento e IN607D (anexo VIII bis) para proxectos de persoal investigador con traxectoria excelente, no caso de solicitudes presentadas polas demais entidades solicitantes, dispoñibles na sede electrónica da Xunta de Galicia, https://sede.xunta.gal\nAsí mesmo, será necesaria a sinatura electrónica, con certificados electrónicos recoñecidos ou cualificados, dos documentos que deban asinar os/as representantes das entidades solicitantes, os/as coordinadores/as do grupo e os/as investigadores/as principais.\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.\nPara a presentación das solicitudes poderase empregar calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal).\n2. Nos formularios de solicitude, relacionados no punto 1 deste artigo, incluiranse as seguintes declaracións responsables:\n– Declaración responsable de todas as axudas solicitadas e/ou concedidas para a mesma finalidade procedentes de calquera Administración ou entidade vinculadas ou dependentes delas ou, de ser o caso, de non telas solicitado.\n– Declaración responsable do compromiso de comunicar inmediatamente cantas axudas solicite ou obteña cos mesmos obxectivos que os establecidos nesta convocatoria doutras administracións públicas ou doutros entes públicos ou privados, nacionais ou internacionais, a partir da data desta declaración\n– Declaración responsable de que todos os datos contidos na solicitude e nos documentos que se achegan son certos e que acepta as condicións e obrigas desta orde.\n– Declaración responsable de non estar incursa en ningunha das circunstancias previstas no artigo 13 da Lei 38/2003, do 17 de novembro, xeral de subvencións.\n– Declaración responsable de non estar incursa en ningunha clase de inhabilitación para a obtención de axudas previstas nos números 2 e 3 do artigo 10 da Lei 9/2007, do 13 de xuño, de subvencións de Galicia.\n– Declaración responsable de estar ao día no pagamento de obrigas por reintegro de subvencións, conforme o artigo 10.2.g) da Lei 9/2007, do 13 de xuño, de subvencións de Galicia, e o artigo 9 do Regulamento de subvencións de Galicia, aprobado polo Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n– Declaración responsable de que a entidade solicitante asumirá a aplicación de medidas antifraude eficaces e proporcionadas no seu ámbito de xestión, así como a obriga de comunicarlle ao órgano xestor os casos de sospeita de fraude.\n– Declaración responsable de que a entidade solicitante cumprirá a normativa estatal e autonómica de aplicación, en particular a normativa en materia de subvencións.\n3. Cada grupo de investigación unicamente poderá ser presentado como candidato por unha entidade e a unha das modalidades descritas, sempre e cando cumpra os requisitos exixidos.\n4. O prazo de presentación de solicitudes será dun mes contado a partir do día seguinte ao da publicación desta orde no DOG. Entenderase como último día do prazo o correspondente ao mesmo ordinal do día da publicación.\nArtigo 7. Documentación complementaria\n1. As persoas interesadas deberán achegar coa solicitude (ademais da que se especifica en cada anexo para cada modalidade de axuda) a seguinte documentación:\n– Certificados emitidos pola entidade a que pertence o grupo (ou na que estea adscrito este) ou o persoal investigador, que acrediten o cumprimento dos requisitos establecidos nos anexos I, II e III desta orde, correspondente á modalidade de axuda solicitada. Unha vez superado o proceso de selección, a Secretaría Xeral de Universidades ou a Gain poderán requirir os comprobantes dos méritos certificados das solicitudes seleccionadas. En caso de detectarse falsidade nalgún mérito, o órgano instrutor correspondente adoptará as oportunas medidas legais, sen prexuízo do establecido no artigo 4.3. A referencia dos contidos mínimos obrigatorios destes certificados figura nos enderezos web http://www.edu.xunta.gal e http://gain.xunta.gal\n– De ser o caso, certificación asinada pola persoa representante legal da entidade solicitante de que conta con toda a documentación exixida pola lexislación para a investigación con animais.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 8. Comprobación de datos\n1. Para a tramitación destes procedementos consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa representante da entidade solicitante.\nb) Certificado acreditativo de estar ao día nas obrigas tributarias coa Axencia Estatal da Administración Tributaria.\nc) Certificado acreditativo de estar ao día no pagamento coa Seguridade Social.\nd) Certificado acreditativo de estar ao día no pagamento das débedas coa Administración da Comunidade Autónoma.\n2. No caso de que as persoas interesadas se opoñan a esta consulta, deberán indicalo no recadro correspondente habilitado nos formularios de inicio e achegar os devanditos documentos. Estes documentos poderán substituírse por unha declaración responsable do solicitante, de conformidade co artigo 11 de Regulamento da Lei 9/2007, do 13 de xuño, de subvencións de Galicia.\nCando así o esixa a normativa aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderáselles solicitar ás persoas interesadas a presentación dos documentos correspondentes.\nArtigo 9. Trámites administrativos posteriores á presentación de solicitudes\nTodos os trámites administrativos que as persoas solicitantes deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 10. Instrución do procedemento\nA instrución do procedemento de concesión destas axudas correspóndelle á Secretaría Xeral de Universidades para as solicitudes presentadas por unha universidade do SUG e á Gain para as restantes solicitudes. Para este fin, comprobarán que todas as solicitudes reúnen os requisitos establecidos nesta orde, exporán as listas de solicitudes admitidas e excluídas e sinalarán, se é o caso as causas de exclusión. As listas publicaranse na internet nos enderezos http://www.edu.xunta.gal (na epígrafe da Secretaría Xeral de Universidades) e http://gain.xunta.gal\nEstas listas estarán expostas por un período de dez (10) días hábiles e durante este prazo as entidades solicitantes poderán formular reclamacións para emendaren erros e falta de documentos das persoas interesadas ante a Secretaría Xeral de Universidades, no caso das universidades públicas do SUG, ou ante a Dirección da Gain, nos demais casos, para o cal presentarán a documentación necesaria. Transcorrido este prazo sen que se emenden as causas da exclusión, considerarase que a entidade solicitante desiste da súa petición, nos termos establecidos no artigo 68 da Lei 39/2015, do 1 de outubro, do procedemento administrativo común das administracións públicas.\nSen prexuízo do disposto no punto anterior, poderase requirir a entidade solicitante para que achegue cantos datos, documentos complementarios e aclaracións resulten necesarios para a tramitación e resolución dos procedementos.\nUnha vez transcorrido o prazo para as emendas ou alegacións, as persoas titulares da Secretaría Xeral de Universidades e da dirección da Gain ditarán unha resolución pola cal se aproban as listas definitivas das solicitudes admitidas e excluídas, que se publicará na internet no enderezo http://www.edu.xunta.gal e http://gain.xunta.gal. Contra esta resolución as persoas interesadas poderán interpoñer recurso de alzada, ante a persoa titular da Consellería de Educación, Ciencia, Universidades e Formación Profesional, no caso de solicitudes do SUG, ou ante a Presidencia da Gain, nos demais casos, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\nO feito de non axustarse aos termos da convocatoria, o incumprimento dos requisitos establecidos nela, a ocultación de datos, a súa alteración ou calquera manipulación da información solicitada será causa de desestimación da solicitude presentada, con independencia de que se poidan acordar outro tipo de actuacións.\nA presentación da solicitude implica o coñecemento e a aceptación destas bases reguladoras.\nArtigo 11. Avaliación e selección\nA selección das propostas destinatarias das axudas realizarase a partir da suma das valoracións feitas por un panel de avaliadores/as externos/as e polos órganos xestores da Secretaría Xeral de Universidades (Servizo de Planificación e Estruturación da Investigación da Subdirección de Promoción Científica e Tecnolóxica Universitaria), para as solicitudes presentadas polas universidades públicas do SUG, ou da Gain (Área de Xestión), para as restantes solicitudes.\nO panel de avaliadores/as externos/as estará formado por persoas expertas de fóra do Sistema galego de I+D+i propostas e aprobadas pola Comisión Galega de Informes, Avaliación, Certificación e Acreditación (CGIACA), que cubrirán as diferentes ramas de coñecemento: Artes e Humanidades, Ciencias, Ciencias da Saúde, Ciencias Sociais e Xurídicas e Enxeñaría e Arquitectura. A valoración das solicitudes presentadas referirase á produción e calidade científica e á idoneidade da programación proposta de acordo cos obxectivos de cada unha das modalidades da convocatoria.\nO panel de avaliadores/as externos/as non avaliará os méritos que non se correspondan co período computable nesta convocatoria (do 1 de xaneiro de 2022 ao 31 de decembro de 2024) e poderá aplicar unha penalización na puntuación final de ata o 25 % no caso de que na documentación presentada figuren méritos que non se correspondan co período de cómputo.\nAsí mesmo, o panel de avaliadores/as externos/as poderá realizar comparativas dos méritos presentados nesta convocatoria con aqueles do mesmo período de cómputo (do 1 de xaneiro de 2022 ao 31 de decembro de 2024) presentados para a avaliación final dos grupos de referencia competitiva e de potencial crecemento das convocatorias dos anos 2021 e 2022, respectivamente. No caso de detectar incoherencias neses méritos, poderá aplicar unha penalización na puntuación final de ata o 25 %\nOs criterios de avaliación das solicitudes presentadas aparecen recollidos nos anexos IV e V desta orde. Para garantir que as propostas financiadas teñan un nivel de calidade suficiente, só poderán recibir as axudas establecidas nesta convocatoria aquelas solicitudes que obteñan unha puntuación total igual ou superior a 60 puntos dos que pode outorgar o panel de avaliadores/as externos/as e que, de ser o caso, teñan recoñecida unha avaliación positiva final do desempeño da axuda en anteriores convocatorias ás cales se presentasen, de acordo coa normativa específica establecida para cada unha delas.\nModalidades A e B: o panel de avaliadores/as externos/as poderá asignar ata un máximo de 95 puntos a cada solicitude. Para as solicitudes que superen a puntuación mínima nas valoracións feitas polo panel de avaliadores/as externos/as, os órganos xestores da Secretaría Xeral de Universidades e da Gain outorgarán a seguinte puntuación de acordo cos criterios establecidos no anexo IV: no caso das solicitudes presentadas polas universidades públicas do SUG, o órgano xestor da Secretaría Xeral de Universidades outorgará ata un máximo de 5 puntos a cada solicitude, e no caso das solicitudes presentadas polas restantes entidades o órgano xestor da Gain outorgará ata un máximo de 2 puntos a cada solicitude.\nModalidade C: o panel de avaliadores/as externos/as poderá asignar ata un máximo de 100 puntos a cada solicitude.\nO proceso de avaliación externa será realizado por persoas expertas de fóra do Sistema universitario de Galicia, propostas e aprobadas pola Comisión Galega de Informes, Avaliación, Certificación e Acreditación (CGIACA) da Axencia para a Calidade do Sistema Universitario de Galicia (ACSUG).\nA comisión de selección será o órgano colexiado encargado de elaborar o informe para os órganos instrutores e estará constituída por seis membros:\n– O/a subdirector/a xeral de Promoción Científica e Tecnolóxica Universitaria da Secretaría Xeral de Universidades ou persoa en quen delegue, ou o/a director/a da Área de Xestión da Gain ou persoa en quen delegue, que actuará como presidente/a da comisión.\nSerán vogais da comisión:\n– O/a subdirector/a xeral de Universidades da Secretaría Xeral de Universidades, ou persoa en quen delegue.\n– Dous/Dúas directores/as de área da Gain ou persoa/s en quen deleguen.\n– Un/unha xefe/a de servizo da Secretaría Xeral de Universidades ou persoa en quen delegue.\n– Un/unha xefe/a de servizo da Secretaría Xeral de Universidades, que actuará como secretario/a da comisión.\nA comisión de selección, sen prexuízo do disposto no artigo 19 desta convocatoria, elaborará para os órganos instrutores un informe que inclúa o informe de avaliación do panel de avaliadores/as externos/as, as puntuacións outorgadas (de ser o caso) polos órganos xestores da Secretaría Xeral de Universidades ou da Gain e unha relación das solicitudes ordenadas por orde decrecente de puntuación ata que se produza algunha das seguintes circunstancias:\na) Que non haxa crédito suficiente para financiar a seguinte solicitude na relación elaborada, ben porque se esgotou o crédito previsto nas bases, ben porque o remanente de crédito sexa insuficiente para o seu financiamento.\nb) Que a puntuación da solicitude que corresponde financiar non acade o valor mínimo de 60 puntos outorgados polo panel de avaliadores/as externos/as.\nEn caso de igualdade de puntuación nas modalidades A e B, grupos de referencia competitiva e grupos con potencial de crecemento, aplicaranse os seguintes criterios de desempate:\n1º. O grupo que obteña maior puntuación na valoración da actividade investigadora (anexo IV, criterio B).\n2º. O grupo que obteña maior puntuación na valoración da estratexia do grupo de investigación (anexo IV, criterio C).\n3º. O grupo que obteña maior puntuación na valoración da estrutura/organización de investigación: tamaño do grupo, mecanismos de xestión e organización e infraestruturas (anexo IV, criterio A).\nEn caso de igualdade de puntuación na modalidade C, proxectos de persoal investigador con traxectoria excelente, aplicaranse os seguintes criterios de desempate:\n1º. O proxecto de investigación que obteña maior puntuación na valoración da calidade científico-técnica do proxecto (anexo V, criterio A).\n2º. O proxecto de investigación que obteña maior puntuación na valoración da viabilidade do proxecto (anexo V, criterio B).\n3º. O proxecto de investigación que obteña maior puntuación na valoración da capacidade científico-técnica do equipo de investigación para a realización do proxecto (anexo V, criterio C).\nPara cada entidade concedente, e no caso de que exista crédito sobrante nalgunha das modalidades, e sempre que sexa suficiente, a comisión de selección proporá aos órganos instrutores a redistribución do importe entre as restantes modalidades, logo de aprobación da modificación orzamentaria que proceda, de ser o caso, coa seguinte orde de prioridade: grupos de referencia competitiva, grupos con potencial de crecemento, proxectos de persoal investigador con traxectoria excelente - liña de reforzo da traxectoria investigadora consolidada e proxectos de persoal investigador con traxectoria excelente - liña de reforzo de traxectorias emerxentes.\nEn función deste informe, os órganos instrutores elaborarán a proposta de resolución, que se publicará na internet, nas epígrafes de axudas http://www.edu.xunta.gal e http://gain.xunta.gal. Esta publicación só terá efectos informativos.\nArtigo 12. Resolución\nA competencia para resolver estas axudas correspóndelles conxuntamente, por delegación da persoa titular da Consellería de Educación, Ciencia, Universidades e Formación Profesional e da persoa titular da presidencia da Axencia Galega de Innovación, á persoa titular da Secretaría Xeral de Universidades e á persoa titular da dirección da Axencia Galega de Innovación.\nOs órganos instrutores elevarán a proposta de resolución, que incluirá, para cada entidade beneficiaria, a relación de solicitudes seleccionadas co importe da axuda concedida. Con cargo aos créditos da Secretaría Xeral de Universidades financiaranse as axudas correspondentes ás universidades públicas do SUG; e a Gain asumirá o financiamento das restantes entidades.\nA resolución publicarase no\nDiario Oficial de Galicia\ne na páxina web da Consellería de Educación, Ciencia, Universidades e Formación Profesional (http://www.edu.xunta.gal) e da Gain (http://gain.xunta.gal), pola cal se entenderán notificadas para todos os efectos as persoas solicitantes, de conformidade co artigo 45 da Lei 39/2015, do 1 de outubro, do procedemento administrativo común das administracións públicas.\nUnha vez concedida a subvención, esta deberá ser aceptada pola entidade beneficiaria no prazo de dez (10) días hábiles contados a partir do día seguinte ao da publicación da resolución no DOG, coas condicións específicas que recolle esta orde e coa aceptación expresa (de ser o caso e en función de cada unha das modalidades) dos indicadores de avaliación propostos na memoria descritiva e aqueloutras que se poidan incluír na resolución.\nTodas as solicitudes serán resoltas no prazo máximo de cinco (5) meses, contados desde a publicación da orde de convocatoria. A non resolución en prazo faculta as persoas interesadas para entenderen desestimadas as súas solicitudes por silencio administrativo.\nEsta resolución pon fin á vía administrativa e contra ela poderá interpoñerse recurso potestativo de reposición ante o mesmo órgano que ditou a resolución impugnada, no prazo dun mes contado a partir do día seguinte ao da publicación da resolución no DOG, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da publicación no DOG.\nArtigo 13. Notificacións\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificacións electrónicas de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderá de oficio crear o indicado enderezo, para os efectos de asegurar que as persoas interesadas cumpran a súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non fose posible por problemas técnicos, practicarase a notificación polos medios previstos na normativa reguladora do procedemento administrativo común.\nArtigo 14. Libramento da subvención\nEn todas as modalidades de axuda, a subvención será librada á entidade beneficiaria á cal pertenza o grupo (ou na que estea adscrito este) ou o persoal investigador, conforme a resolución de concesión e de acordo coa normativa vixente.\nPara poder proceder ao libramento dos fondos será preciso que a entidade beneficiaria remita, na data límite do 20 de novembro no caso das universidades públicas do SUG, e do 30 de novembro no caso do resto das entidades, do exercicio correspondente á anualidade de que se trate, a seguinte documentación:\n1. Xustificación da realización do gasto e do pagamento:\nCertificación expresiva da realización do gasto e do pagamento da Intervención ou do órgano que teña atribuídas as facultades de control da toma de razón en contabilidade e do cumprimento da finalidade para a cal foi concedida, en aplicación do artigo 27 da Lei 12/2014, do 22 de decembro, de medidas fiscais e administrativas, acompañada dunha memoria explicativa do logro dos obxectivos de consolidación e estruturación do grupo ou proxecto. Esta memoria explicativa irá asinada pola persoa coordinadora do grupo de investigación ou proxecto.\nAsi mesmo, o órgano competente en materia de investigación da entidade beneficiaria acreditará que o gasto realizado corresponde exclusivamente a conceptos subvencionables enumerados no artigo 5 da presente orde.\n2. Informe de auditor/a inscrito/a como exercente no Rexistro Oficial de Auditores/as de Contas, que se deberá manifestar sobre os conceptos, período de realización e pagamento dos gastos presentados nesa anualidade. O informe de auditoría axustarase ao disposto na Orde EHA/1434/2007, do 17 de maio, pola que se aproba a norma de actuación dos/as auditores/as de contas na realización dos traballos de revisión das contas xustificativas de subvencións.\n3. Certificación das variacións na composición do grupo ou equipo do proxecto durante a anualidade que se xustifica, con indicación da datas das altas e baixas producidas no período.\n4. No suposto de que a entidade solicitante se opoña á consulta por parte do órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Axencia Tributaria de Galicia, deberá achegar a documentación acreditativa de se encontrar ao día nas súas obrigas tributarias estatais e autonómicas e coa Seguridade Social e de non ter pendente de pagamento ningunha outra débeda coa Administración da Comunidade Autónoma. Estas certificacións poderán substituírse por unha declaración responsable do solicitante, de conformidade co artigo 11 de Regulamento da Lei 9/2007.\n5. Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo fin, das distintas administracións públicas competentes ou dos seus organismos, entes ou sociedades.\nSegundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen se ter presentado ante o órgano administrativo competente, este requirirá a entidade beneficiaria para a presente no prazo improrrogable de dez (10) días hábiles. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.\nPoderán realizarse pagamentos parciais á conta da liquidación final nas condicións establecidas na normativa vixente.\nPoderán realizarse pagamentos anticipados que supoñan entregas de fondos con carácter previo á xustificación, como financiamento necesario para poder levar a cabo as actuacións inherentes á subvención e ata un máximo do 50 % da subvención concedida para cada anualidade. A concesión do anticipo realizarase mediante resolución motivada, logo de solicitude debidamente xustificada da entidade beneficiaria, que se deberá realizar, como máximo, nos tres meses seguintes á concesión da axuda na primeira anualidade e nos tres primeiros meses do ano para as seguintes anualidades.\nPoderán realizarse pagamentos parciais á conta da liquidación final que, xunto cos pagamentos anticipados en ningún caso poderán superar o 100 % da axuda concedida.\nEstes pagamentos están exentos da presentación de garantías de acordo co disposto no artigo 65.4 do Regulamento da Lei 9/2007, do 13 de xuño, de subvencións de Galicia.\nNos proxectos plurianuais, enténdese que os investimentos e pagamentos que se efectúen desde a data límite de xustificación da anualidade corrente ata final de ano corresponden á anualidade seguinte e, polo tanto, poderán presentarse como xustificante para o cobramento desa anualidade. No caso dos custos de contratación de persoal investigador ou auxiliar, os pagamentos das nóminas e Seguridade Social dos meses de outubro e novembro de cada anualidade poderán presentarse como xustificantes para o cobramento da anualidade seguinte.\nAs entidades beneficiarias deberán facilitar cantos datos resulten necesarios para a valoración do instrumento no marco da avaliación da RIS3 Galicia ou doutros mecanismos, en particular as enquisas do INE, relacionados coa medición da I+D+i. Os datos asignados aos citados instrumentos de avaliación deberán estar consignados á Comunidade Autónoma de Galicia. No marco de seguimento e avaliación da RIS3 Galicia, desenvolverase un seguimento específico das axudas concedidas. Este seguimento estará baseado na recompilación de información acerca dos resultados económicos e científico-técnicos obtidos polas entidades beneficiarias. Para tales efectos, durante a execución e ao finalizar a axuda (ex post), os beneficiarios deberán proporcionar información relativa a unha serie de indicadores, entre os que se incluirán indicadores xerais e específicos de I+D+i.\nArtigo 15. Modificación da resolución de concesión de axudas\nPoderase modificar a resolución de concesión da axuda, tal como se especifica no artigo 17 da Lei 9/2007, do 13 de xuño, de subvencións de Galicia, cando se alteren as condicións tidas en conta para a concesión da subvención e, en todo caso, pola obtención concorrente de subvencións ou axudas outorgadas por outras administracións ou entes públicos ou privados, estatais ou internacionais. Por iso, cando a entidade beneficiaria reciba outros fondos cos mesmos obxectivos que os establecidos nesta convocatoria, deberá comunicarllo á Secretaría Xeral de Universidades ou á Gain (de ser o caso).\nArtigo 16. Réxime de compatibilidade\nAs axudas concedidas serán compatibles con outras axudas ou subvencións, de acordo co establecido na normativa aplicable, coas excepcións que se indican a continuación:\na) Cando o importe das axudas concedidas, illadamente ou en concordancia con outras, supere o custo da actividade subvencionada. Por iso, cando a entidade beneficiaria reciba outros fondos cos mesmos obxectivos que os establecidos nesta convocatoria, deberá poñelo en coñecemento da entidade financiadora.\nb) Cando o grupo teña concedida outra axuda da Consellería de Educación, Ciencia, Universidades e Formación Profesional ou da Gain para a mesma actividade. Un mesmo grupo non poderá recibir simultaneamente axudas das modalidades de grupos de referencia competitiva e de grupos con potencial de crecemento.\nArtigo 17. Incumprimento, renuncias, reintegros e sancións\nO incumprimento das obrigas contidas nesta orde ou na demais normativa aplicable, así como das condicións que, se é o caso, se establezan na resolución da concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.\nPara facer efectiva a devolución a que se refire o punto anterior, tramitarase o oportuno procedemento de reintegro, que se axustará ao previsto no artigo 38 da Lei 9/2007, do 13 de xuño, de subvencións de Galicia.\nÁs entidades beneficiarias, grupos de investigación e aos/ás directores/as de proxecto destinatarios/as das subvencións reguladas nesta orde seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.\nNo caso de que a entidade beneficiaria, o grupo de investigación ou o/a director/a de proxecto renuncie ás axudas unha vez percibidas, procederase consonte o establecido no artigo 38 da Lei 9/2007, do 13 de xuño, de subvencións de Galicia.\nArtigo 18. Control\nA Consellería de Educación, Ciencia, Universidades e Formación Profesional, a través dos órganos competentes, e a Gain poderán levar a cabo as actividades de inspección que consideren oportunas para controlar o cumprimento das subvencións. En particular, poderán someter a todas as entidades beneficiarias, grupos de investigación e directores/as de proxectos destinatarios/as das axudas desta convocatoria a procesos de avaliación, de acordo coas condicións que se establecen en cada un dos anexos.\nAlén do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estarán sometidas ás actuacións de comprobación previstas na lexislación do Tribunal de Contas, do Consello de Contas e doutros organismos autonómicos, estatais e europeos con funcións de control.\nArtigo 19. Dotación orzamentaria\nEsta orde tramítase conforme o establecido na Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001, relativa á tramitación anticipada de expedientes de gasto, polo que a súa eficacia queda condicionada a que exista crédito adecuado e suficiente nos orzamentos da Comunidade Autónoma de Galicia para o vindeiro ano 2025, aprobados polo Consello da Xunta de Galicia e en trámite parlamentario actualmente.\nAs axudas imputaranse ás seguintes aplicacións orzamentarias, coa seguinte desagregación por anos:\nModalidade\nEntidade beneficiaria\nAplicación orzamentaria\nCrédito (en euros)\n2025\n2026\n2027\n2028\n2029\nTotal\nMod. a) GRC\nUniversidades públicas do SUG\n07.02.561B.744.0\n4.650.000\n4.650.000\n4.650.000\n4.650.000\n18.600.000\nMod. a) GRC\nOutras entidades\n07.A2.561A.781.0\n315.000\n315.000\n315.000\n315.000\n1.260.000\n07.A2.561A.703.0\n150.000\n150.000\n150.000\n150.000\n600.000\nTotal\n465.000\n465.000\n465.000\n465.000\n1.860.000\nMod. b) GPC\nUniversidades públicas do SUG\n07.02.561B.744.0\n1.513.000\n1.513.000\n1.513.000\n4.539.000\nMod. b) GPC\nOutras entidades\n07.A2.561A.781.0\n136.000\n136.000\n136.000\n408.000\n07.A2.561A.703.0\n136.000\n136.000\n136.000\n408.000\nTotal\n272.000\n272.000\n272.000\n816.000\nMod. c) Proxectos de excelencia\n**Liña traxectoria consolidada\nUniversidades públicas do SUG\n07.02.561B.744.0\n50.000\n50.000\n50.000\n50.000\n200.000\n**Liña traxectoria emerxente\nUniversidades públicas do SUG\n07.02.561B.744.0\n300.000\n500.000\n500.000\n500.000\n500.000\n2.300.000\nTotal universidades públicas do SUG\n350.000\n550.000\n550.000\n550.000\n500.000\n2.500.000\n**Liña traxectoria emerxente\nOutras entidades\n07.A2.561A.781.0\n60.000\n100.000\n100.000\n100.000\n100.000\n460.000\n07.A2.561A.703.0\n45.000\n75.000\n75.000\n75.000\n75.000\n345.000\nTotal\n105.000\n175.000\n175.000\n175.000\n175.000\n805.000\nTotal universidades públicas do SUG\n6.513.000\n6.713.000\n6.713.000\n5.200.000\n500.000\n25.639.000\nTotal outras entidades\n07.A2.561A.781.0\n511.000\n551.000\n551.000\n415.000\n100.000\n2.128.000\n07.A2.561A.703.0\n331.000\n361.000\n361.000\n225.000\n75.000\n1.353.000\nTotal\n842.000\n912.000\n912.000\n640.000\n175.000\n3.481.000\nTotal convocatoria\n7.355.000\n7.625.000\n7.625.000\n5.840.000\n675.000\n29.120.000\nA concesión das axudas queda condicionada á existencia de crédito adecuado e suficiente no momento da resolución de concesión.\nTodos os actos de trámite ditados no expediente de gasto se entenderán condicionados a que no momento de ditarse a resolución, unha vez aprobado o orzamento, subsistan as mesmas circunstancias de feito e de dereito existentes no momento en que se produciron.\nAs axudas que correspondan ás universidades públicas do SUG imputaranse ao Plan galego de financiamento universitario para o período 2022-2026. As anualidades 2027, 2028 e 2029 integraranse con cargo ao novo plan de financiamento universitario que se aprobe no seu momento.\nOs créditos poderán ser redistribuídos por cada unha das entidades financiadoras entre as diferentes modalidades e anualidades cando o volume de solicitudes presentadas e avaliadas favorablemente así o requira e segundo o establecido no artigo 11.\nRespecto aos créditos da Gain, unha vez valoradas as solicitudes e feita a proposta de resolución de concesión das axudas, adecuaranse os conceptos orzamentarios atendendo á natureza xurídica das posibles entidades beneficiarias, tendo en conta a vinculación de créditos que, conforme a Lei 16/2010, do 17 de decembro, de organización e funcionamento da Administración xeral e do sector público autonómico de Galicia, rexe para as axencias, sen incrementar a distribución global prevista na convocatoria.\nO importe máximo inicial do crédito destinado aos programas e subvencións obxecto desta convocatoria poderá ser ampliado en función das solicitudes e das dispoñibilidades orzamentarias, nos supostos e nas condicións previstas no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. O incremento do importe queda condicionado á declaración de dispoñibilidade do crédito e, de ser o caso, logo da aprobación da modificación orzamentaria que proceda. A ampliación de crédito publicarase nos mesmos medios que a convocatoria sen que iso implique a apertura de prazo para presentar novas solicitudes nin o inicio de novo cómputo de prazo para resolver.\nDe acordo co disposto no artigo 2.1.1 da Comunicación da Comisión sobre o Marco comunitario sobre axudas estatais de investigación, desenvolvemento e innovación (2022/C414/01), publicado no Diario Oficial da Unión Europea C144, do 28 de outubro de 2022, non se aplicará o disposto no artigo 107.1 do Tratado de funcionamento da Unión Europea ás axudas previstas nesta orde, que se outorgarán a organismos de investigación para actividades non económicas. As entidades beneficiarias que, ademais de actividades non económicas, realicen tamén actividades económicas, deberán consignar por separado o financiamento, os custos e os ingresos respectivos.\nCando o organismo de investigación realice case exclusivamente actividades non económicas, poderá quedar excluído na súa totalidade do ámbito de aplicación do artigo 107.1 do Tratado de funcionamento da Unión Europea, sempre que as súas actividades económicas sexan puramente accesorias; é dicir, que correspondan a unha actividade que estea relacionada directamente co seu funcionamento, ou sexa necesaria para o funcionamento do organismo de investigación, ou estea estreitamente vinculada ao seu principal uso non económico, e teña un alcance limitado.\nConsiderarase que isto se produce cando as actividades económicas consomen exactamente os mesmos insumos (como material, equipamento, man de obra e capital fixo) que as actividades non económicas, e a capacidade asignada cada ano a estas actividades económicas non supera o 20 % da capacidade anual total da entidade de que se trate.\nArtigo 20. Transparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para que aquela cumpra as obrigas previstas no título I da citada lei.\nArtigo 21. Información sobre a subvención\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitiranse á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no\nDiario Oficial de Galicia\n.\nDisposición derradeira primeira. Remisión normativa\nA presente orde sométese ao réxime de axudas públicas establecido na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o regulamento que a desenvolve.\nDisposición derradeira segunda. Recursos\nEsta orde poderá ser impugnada mediante recurso potestativo de reposición ante a persoa titular da Consellería de Educación, Ciencia, Universidades e Formación Profesional, no prazo dun mes a partir do día seguinte ao da súa publicación no DOG, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo no prazo de dous meses, ante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nDisposición derradeira terceira. Entrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 26 de decembro de 2024\nO conselleiro de Educación, Ciencia, Universidades e Formación Profesional\nP.D. (Orde do 5.6.2024)\nManuel Vila López\nSecretario xeral técnico da Consellería de Educación,\nCiencia, Universidades e Formación Profesional\nANEXO I\nModalidade A. Grupos de referencia competitiva\n1. Obxecto da axuda.\nAxudas para a consolidación de grupos de investigación das entidades solicitantes que, pola súa produción científica e a súa actividade de I+D, constitúan unha referencia no Sistema galego de I+D+i.\n2. Requisitos.\nSer un grupo de investigación recoñecido pola entidade solicitante que cumpra os criterios seguintes:\na) O grupo de investigación deberá estar integrado, durante toda a vixencia da axuda, polo menos por cinco (5) investigadores/as e, no caso das universidades públicas do SUG, deberá constar inscrito como tal nos rexistros da súa entidade antes do 30 de xuño de 2024.\nCando se produza calquera variación que afecte a composición mínima do grupo, ou a persoa que exerce a función de coordinador/a, deberá ser notificada no prazo máximo dun mes.\nb) Cumprir, como mínimo, un dos seguintes requisitos no período do 1 de xaneiro de 2022 ao 31 de decembro de 2024:\nb.1) Ter polo menos tres (3) proxectos competitivos activos, cun importe superior a 15.000 € cada un, ou ter polo menos un (1) proxecto competitivo activo, cun importe superior a 75.000 €, no período comprendido entre o 1 de xaneiro de 2022 e o 31 de decembro de 2024. Deberá indicarse de xeito específico a cota de participación do grupo no proxecto e que este estea directamente relacionado coa actividade investigadora do grupo. Para estes efectos, computarase como proxecto activo aquel que teña ingresos no período comprendido entre o 1 de xaneiro de 2022 e o 31 de decembro de 2024.\nb.2) Ter ingresos medios anuais por actividades de I+D superiores a 150.000 € (ou superiores a 80.000 € cando se trate de grupos das ramas de coñecemento de Artes e Humanidades ou Ciencias Sociais e Xurídicas), no período comprendido entre o 1 de xaneiro de 2022 e o 31 de decembro de 2024.\nb.3) Ter sido beneficiario das axudas a grupos de referencia competitiva do Programa de consolidación e estruturación de unidades de investigación competitivas na convocatoria do ano 2021.\nc) Cumprir, polo menos, dous dos seguintes criterios de produción científica no período do 1 de xaneiro de 2022 ao 31 de decembro de 2024:\nc.1) Artigos en publicacións incluídas en Scopus ou Web of Science: polo menos dez (10) publicacións. No caso dos grupos das ramas de coñecemento de Artes e Humanidades e Ciencias Sociais e Xurídicas, consideraranse artigos en publicacións Dialnet, CIRC, ERIH+, Latindex e JCR.\nc.2) Libros publicados: polo menos tres (3) (só para grupos das ramas de coñecemento de Artes e Humanidades ou Ciencias Sociais e Xurídicas, sempre que sexa autor/a individual ou coautor/a entre un máximo de tres (3) autores/as).\nc.3) Teses dirixidas/codirixidas e lidas: polo menos tres (3) teses para os grupos do SUG e polo menos dúas (2) para o resto de entidades alleas ao SUG.\nc.4) Patentes en explotación en que a entidade solicitante sexa titular: polo menos unha (1) patente (ou catro (4) rexistros de propiedade intelectual de software ou catro (4) rexistros de variedades vexetais).\nc.5) Acordos de explotación ou empresas (EBT) xerados a partir de resultados obtidos polo grupo: polo menos un (1) acordo ou EBT. Poderán ser empresas creadas antes do 1 de xaneiro de 2022, sempre que teñan actividade probada desde esa data ata o momento da solicitude.\nc.6) Participación, como líder de proxecto ou de workpackage, en proxectos de programa marco da UE: polo menos un (1) liderado de proxecto.\n3. Contía e duración.\nAs axudas terán unha duración máxima de catro anos. O importe total de cada unha das axudas virá determinado por unha contía estrutural máis outra variable asociada á evolución na xeración de recursos por parte do grupo como un indicador xenérico da súa competencia e capacidade de consolidación, e distribuirase por anualidades de acordo cos seguintes módulos:\n1. Módulo estrutural anual: composto dun fixo dunha contía máxima de 55.000 €.\n2. Módulo variable anual, acumulable ao anterior, en función dos ingresos anuais medios do grupo no período comprendido desde o 1 de xaneiro de 2022 ao 31 de decembro de 2024, segundo os seguintes tramos:\n– Ingresos medios superiores a 150.000 € ata 300.000 €: ata 20.000 € anuais.\n– Ingresos medios superiores a 300.000 ata 400.000 €: ata 30.000 € anuais.\n– Ingresos medios superiores a 400.000 €: ata 50.000 € anuais.\n4. Documentación complementaria.\nAdemais da documentación sinalada nas bases da convocatoria, deberase achegar a seguinte documentación:\n1. Certificado emitido pola entidade solicitante a que pertence o grupo (ou estea adscrito no caso das universidades), que acredite o cumprimento dos requisitos establecidos neste anexo.\n2. Certificado asinado pola persoa representante legal da entidade solicitante de que se conta con toda a documentación exixida na lexislación para a investigación con animais, de ser o caso.\n3. Certificado da composición do grupo emitido pola entidade solicitante, indicando o código e/ou denominación do grupo. A composición certificada será a completa do grupo na data de publicación desta orde de convocatoria e deberá incluír a data de inscrición no rexistro da universidade e todas as altas e baixas que se produciron no grupo no período do 1 de xaneiro de 2022 ao 31 de decembro de 2024. Nesta certificación e para os grupos do SUG faranse constar, de xeito específico, os membros do grupo que pertencen a centros de investigación con acreditación de excelencia, centros colaborativos, campus de especialización acreditados e, subsidiariamente, a campus periféricos e, no caso de entidades alleas ao SUG, o persoal investigador de centros periféricos da entidade solicitante localizados nas provincias de Lugo ou Ourense, así como na comarca de Ferrolterra.\n4. Certificado de ingresos de I+D competitivos, computados de acordo co sinalado nos artigos 2 e 4 da convocatoria, obtidos polo grupo de investigación, onde debe figurar tanto o importe total dos proxectos como o desagregado das anualidades que se certifican.\n5. De ser o caso, certificado, conforme o establecido no artigo 4.2.c) da presente orde, da relación específica dos membros que se incorporaron ao grupo entre o 31 de decembro de 2024 e a data de publicación da convocatoria.\n6. De ser o caso, e para os grupos das universidades públicas do SUG, certificado conforme o establecido no anexo IV, letra E, para o cómputo da puntuación outorgada pola participación nun grupo de persoal investigador que figure adscrito a un centro de investigación do SUG con acreditacion de excelencia ou a un centro de investigación do SUG co recoñecemento de centro colaborativo.\n7. No caso de fusión ou absorción de grupos, certificado conforme o establecido no artigo 4.2.e), que acredite a desaparición de, cando menos, un dos grupos implicados na fusión ou absorción e a data en que se produce esta, así como unha relación dos membros que se integren no novo grupo.\n8. Memoria descritiva da estratexia de investigación, estruturación e consolidación que vai seguir o grupo e que xustifica a necesidade desta axuda. O formato obrigatorio desta memoria está no enderezo web http://www.edu.xunta.gal e http://gain.xunta.gal e deberá ir asinada polo coordinador ou coordinadora do grupo de investigación.\nAqueles grupos das universidades públicas do SUG que gozaron da axuda de grupos de referencia competitiva nas convocatorias dos anos 2013 e 2017 e nas avaliacións finais de ambas foron cualificados cun A: «O grupo desenvolveu a estratexia proposta e acadou os obxectivos de consolidación previstos» polos dous membros avaliadores accederán directamente ás axudas establecidas nesta convocatoria para a modalidade A, grupos de referencia competitiva, sen necesidade de avaliación previa da memoria presentada, quedando suxeitos igualmente á avaliación final ao remate do período da axuda. Para os efectos da avaliación final, terán que presentar a documentación necesaria para a súa realización, así como a información relativa á letra C) do anexo IV e dos indicadores polos que preferentemente desexa ser avaliado na fase final.\n5. Control.\nAo remate da axuda realizarase unha avaliación final baseada na evolución experimentada polo grupo no período de referencia. Nesta avaliación teranse en conta, entre outros criterios, os indicadores seleccionados como preferentes polo grupo na memoria descritiva da solicitude. O panel de avaliador externo/a poderá ter en conta, ademais, outros indicadores complementarios. De non superar esta avaliación, aplicarase o establecido no artigo 17 desta orde. Aqueles grupos que non obteñan unha cualificación final favorable non poderán presentar unha solicitude de axudas deste programa, en ningunha das súas modalidades, durante un período de dous anos.\nANEXO II\nModalidade B. Grupos con potencial de crecemento (GPC)\n1. Obxecto da axuda.\nAxudas para a consolidación de grupos de investigación das entidades solicitantes que, pola súa produción científica e a súa actividade de I+D, amosan potencial de crecemento ata converterse en grupos de referencia do Sistema galego de I+D+i.\n2. Requisitos.\nSer un grupo de investigación recoñecido pola entidade solicitante que cumpra os criterios seguintes:\na) O grupo de investigación deberá estar integrado, durante toda a vixencia da axuda, polo menos por tres (3) investigadores/as e, no caso das universidades públicas do SUG, deberá constar inscrito como tal nos rexistros da súa entidade antes do 30 de xuño de 2024.\nCando se produza calquera variación que afecte a composición mínima do grupo, ou a persoa que exerce a función de coordinador/a, deberá ser notificada no prazo máximo dun mes.\nb) Cumprir, como mínimo, catro dos seguintes requisitos de actividade no período do 1 de xaneiro de 2022 ao 31 de decembro de 2024:\nb.1) Ter ingresos medios anuais por actividades de I+D: superiores a 80.000 € (ou superiores a 40.000 € cando se trate de grupos das ramas de coñecemento de Artes e Humanidades ou Ciencias Sociais e Xurídicas).\nb.2) Proxectos competitivos activos no período: polo menos dous (2) proxectos de importe superior a 15.000 € cada un ou polo menos un (1) proxecto de importe superior a 50.000 €. Deberá indicarse de xeito específico a cota de participación do grupo no proxecto e que este está directamente relacionado coa actividade investigadora do grupo. Para estes efectos, computarase como proxecto activo aquel que teña ingresos no período comprendido entre o 1 de xaneiro de 2022 e o 31 de decembro de 2024.\nb.3) Contratos ou convenios con empresas ou institucións: polo menos dous (2) contratos ou convenios, de importe superior a 15.000 € cada un.\nb.4) Artigos en publicacións incluídas en Scopus ou Web of Science: polo menos tres (3) publicacións. No caso dos grupos das ramas de coñecemento de Artes e Humanidades e Ciencias Sociais e Xurídicas, consideraranse artigos en publicacións Dialnet, CIRC, ERIH+, Latindex e JCR.\nb.5) Libros publicados: polo menos dous (2) (só para grupos das ramas de coñecemento de Artes e Humanidades ou Ciencias Sociais e Xurídicas, sempre que sexa autor/a individual ou coautor/a entre un máximo de tres (3) autores/as).\nb.6) Teses dirixidas/codirixidas e lidas: polo menos dúas (2) teses para os grupos do SUG e polo menos unha (1) para o resto de entidades alleas ao SUG.\nb.7) Patentes en explotación en que a entidade solicitante sexa titular: polo menos unha (1) patente (ou dous (2) rexistros de propiedade intelectual de software ou dous (2) rexistros de variedades vexetais).\nb.8) Empresas creadas a partir de resultados de investigación do grupo: polo menos unha (1) empresa. Poderán ser empresas creadas antes do 1 de xaneiro de 2022, sempre que teñan actividade probada desde esa data ata o momento da solicitude.\nb.9) Participación, como socio/a ou líder, en proxectos de programa marco da UE: polo menos unha (1) participación.\nb.10) Ter sido beneficiario das axudas a grupos de referencia competitiva da convocatoria do ano 2021 ou grupos con potencial de crecemento na convocatoria do ano 2022 do Programa de consolidación e estruturación de unidades de investigación competitivas.\n3. Contía e duración.\nAs axudas terán unha duración máxima de tres (3) anos. O importe total de cada unha das axudas virá determinado por unha contía estrutural máis outra variable, que se distribuirán por anualidades de acordo cos seguintes módulos:\n1. Módulo estrutural anual: composto dun fixo dunha contía máxima de 31.500 € en cada anualidade.\n2. Módulo variable anual, acumulable ao anterior, composto dunha contía de ata 10.000 € en cada anualidade, co obxectivo de axustar o orzamento ás posibilidades reais de execución anuais en función do número de solicitudes avaliadas positivamente e dos recursos dispoñibles, para aqueles grupos que xa gozasen dunha axuda nesta modalidade desde a convocatoria de 2016 e que non estea activa neste momento e cumpran, polo menos, dúas das seguintes condicións no período comprendido desde o 1 de xaneiro de 2022 ao 31 de decembro de 2024:\n– Dispor, polo menos, de 5 investigadores/as durante todo o período de referencia. Este número deberá manterse durante a nova vixencia da axuda do 1 de xaneiro de 2025 ao 31 de decembro de 2027.\n– Ter uns ingresos medios anuais superiores a 80.000 €.\n– Traxectoria do grupo en transferencia de coñecemento referida a algún dos seguintes indicadores:\na) Ter ingresos xerados por acordos de explotación por terceiros da propiedade industrial ou intelectual de invencións desenvolvidas polo grupo de investigación.\nb) Ter ingresos por vendas ou prestación de servizos das EBT creadas a partir dos resultados de investigación do grupo.\nc) Participación en proxectos de I+D+i colaborativos con empresas de convocatorias competitivas. Os proxectos de I+D+i colaborativa son aqueles que se desenvolven de maneira conxunta entre organismos de investigación e empresas, mediante a creación de consorcios ou a participación do organismo de investigación como subcontratación.\n4. Documentación complementaria.\nAdemais da documentación sinalada nas bases da convocatoria, deberase achegar a seguinte documentación:\n1. Certificado emitido pola entidade solicitante a que pertence o grupo (ou estea adscrito no caso das universidades), que acredite o cumprimento dos requisitos establecidos neste anexo.\n2. Certificado asinado pola persoa representante legal da entidade solicitante de que se conta con toda a documentación exixida na lexislación para a investigación con animais, de ser o caso.\n3. Certificado da composición do grupo emitido pola entidade solicitante, indicando o código e/ou denominación do grupo. A composición certificada será a completa do grupo na data de publicación desta orde de convocatoria e deberá incluír a data de inscrición no rexistro da universidade e todas as altas e baixas que se produciron no grupo no período do 1 de xaneiro de 2022 ao 31 de decembro de 2024. Nesta certificación e para os grupos do SUG faranse constar, de xeito específico, os membros do grupo que pertencen a centros de investigación con acreditación de excelencia, centros colaborativos, campus de especialización acreditados e, subsidiariamente, a campus periféricos e, no caso de entidades alleas ao SUG, o persoal investigador de centros periféricos da entidade solicitante localizados nas provincias de Lugo ou Ourense, así como na comarca de Ferrolterra.\n4. De ser o caso, certificado, conforme o establecido no artigo 4.2.c) da presente orde, da relación específica dos membros que se incorporaron ao grupo entre o 31 de decembro de 2024 e a data de publicación da convocatoria.\n5. De ser o caso, e para os grupos das universidades públicas do SUG, certificado conforme o establecido no anexo IV, letra E, para o cómputo da puntuación outorgada pola participación nun grupo de persoal investigador que figure adscrito a un centro de investigación do SUG con acreditación de excelencia ou a un centro de investigación do SUG co recoñecemento de centro colaborativo.\n6. No caso de fusión ou absorción de grupos, certificado, conforme o establecido no artigo 4.2.e), que acredite a desaparición de, cando menos, un dos grupos implicados na fusión ou absorción e a data en que se produce esta, así como unha relación dos membros que se integren no novo grupo.\n7. Certificado de ingresos de I+D competitivos obtidos polo grupo de investigación computados de acordo co sinalado nos artigos 2 e 4 da convocatoria, obtidos polo grupo de investigación, onde debe figurar tanto o importe total dos proxectos como o desagregado das anualidades que se certifican.\n8. Memoria descritiva da estratexia de investigación, estruturación e consolidación que vai seguir o grupo e que xustifica a necesidade desta axuda. O formato obrigatorio desta memoria atópase no enderezo web http://www.edu.xunta.gal e http://gain.xunta.gal e deberá ir asinada polo coordinador ou coordinadora do grupo de investigación.\n5. Control.\nAo remate da axuda realizarase unha avaliación final baseada na evolución experimentada polo grupo no período de referencia. Nesta avaliación teranse en conta, entre outros criterios, os indicadores seleccionados como preferentes polo grupo na memoria descritiva da solicitude. O panel de avaliador externo/a poderá ter en conta, ademais, outros indicadores complementarios. De non superar esta avaliación, aplicarase o establecido no artigo 17 desta orde. Aqueles grupos que non obteñan unha cualificación final favorable non poderán presentar unha solicitude de axudas deste programa, en ningunha das súas modalidades, durante un período de dous anos.\nANEXO III\nModalidade C. Proxectos de excelencia\n1. Obxecto da axuda.\nAxudas para a realización de proxectos de investigación a investigadores ou investigadoras individuais que, contando cunha traxectoria excelente consolidada ou en formación, teñen que afianzar unha liña de traballo baseada en proxectos de alto impacto, fundamentalmente nos ámbitos nacional e internacional.\nEstas axudas adoptarán, segundo as características dos investigadores ou investigadoras, dúas modalidades:\n1. Liña de reforzo da traxectoria investigadora consolidada.\n2. Liña de reforzo de traxectorias emerxentes.\n2. Requisitos.\nAs entidades beneficiarias descritas no artigo 3 da convocatoria poderán, para cada solicitude, presentar como persoas candidatas aqueles investigadores/as que cumpran os seguintes requisitos, segundo as liñas de reforzo as que opten:\n1. Liña de reforzo de traxectoria investigadora consolidada: persoal investigador con vinculación laboral estable nunha universidade do SUG que, tendo recibido unha axuda Starting Grant do ERC, rematen o desfrute desa axuda no ano 2024. A axuda unicamente estará vixente sempre e cando a persoa investigadora manteña a dita vinculación estable coa entidade beneficiaria que a presenta como candidata, e non poderá transferirse a outro investigador ou investigadora se por calquera causa non se mantivesen estas condicións.\n2. Liña de reforzo de traxectorias emerxentes:\nPara as solicitudes das universidades públicas do SUG: persoal investigador adscrito aos programas Ramón y Cajal ou Beatriz Galindo da modalidade Sénior que conten coa axuda activa e que tomasen posesión efectiva da súa praza nesa categoría nalgunha das universidades públicas do SUG antes da publicación da convocatoria. Na última anualidade da axuda dos programas indicados a persoa investigadora que lidera o proxecto deberá manter a súa vinculación laboral durante un mínimo de catro (4) meses nese ano.\nPara as solicitudes das entidades enumeradas no artigo 3 e alleas ao SUG: persoal investigador adscrito aos programas Ramón y Cajal, Miguel Servet ou Juan Rodés que conten coa axuda activa e que tomasen posesión efectiva da súa praza nesa categoría antes da publicación da convocatoria ou teñan o compromiso de tomar posesión antes do 25 de setembro de 2025. Na última anualidade da axuda dos programas indicados a persoa investigadora que lidera o proxecto deberá manter a súa vinculación laboral durante un mínimo de catro (4) meses nese ano.\nOs proxectos unicamente poderán ter unha duración igual ou inferior ao tempo que lle reste de contrato ao investigador ou investigadora e sempre e cando permaneza no programa Ramón y Cajal, Beatriz Galindo, Miguel Servet ou Juan Rodés e na entidade beneficiaria pola que opte, e non se pode transferir a outro investigador ou investigadora se por calquera causa non se mantivesen estas condicións.\nEn ambas as liñas, o persoal investigador que lidere estes proxectos non poderá ter sido beneficiario dunha axuda nesta modalidade en anos anteriores e non poderá ter unha axuda activa, como investigador ou investigadora principal, dos programas de grupos de referencia competitiva, grupos con potencial de crecemento ou do ERC ou ben solicitala ao abeiro desta convocatoria; se durante o prazo de vixencia o investigador ou investigadora que lidere un proxecto de excelencia obtivese unha axuda de GRC, GPC ou do ERC, deberá renunciar á axuda concedida ao abeiro desta orde.\nEn ambas as liñas, a persoa investigadora responsable do proxecto deberá contar cun equipo mínimo de investigación formado por un mínimo de dúas (2) persoas (sen contar o investigador ou investigadora principal), que deberá cumprir os seguintes requisitos:\na) As tres (3) persoas que formen o equipo mínimo deben prestar servizos na mesma entidade beneficiaria durante a vixencia do proxecto.\nb) Só un (1) de todos os/as membros do equipo poderá ter categoría de profesor/a titular de universidade ou de escola universitaria, investigador/a científico de organismos públicos de investigación ou científicos/as titulares de organismos públicos de investigación. Ningún membro do equipo poderá ter categoría de catedrático/a ou profesor/a de investigación de organismos públicos de investigación nin estudante de grao ou mestrado.\nc) Para as solicitudes do SUG, poderán computarse como membros do equipo os/as estudantes predoutorais, sempre que exista unha vinculación cunha universidade do SUG mediante contrato ou matrícula. No caso das entidades solicitantes alleas ao SUG, a vinculación será mediante contrato coa entidade solicitante.\nCando se produza calquera variación que afecte a composición mínima do equipo, deberá ser notificada no prazo máximo dun mes.\n3. Contía e duración.\n1. No caso dos proxectos que se acollan á liña de traxectoria investigadora consolidada, as axudas serán de aplicación por un período de ata 4 anualidades, mediante o pagamento anual, á institución a que pertenza a persoa que lidere o proxecto, dunha contía máxima anual de 50.000 €.\n2. No caso dos proxectos que se acollan á liña de traxectoria investigadora emerxente, as axudas serán de aplicación por un período máximo de ata 5 anualidades, mediante o pagamento anual, á institución a que pertenza a persoa que lidere o proxecto, dunha contía máxima anual de 15.000 € para o ano 2025 e de 25.000 € para os anos 2026, 2027, 2028 e 2029.\n3. Para que se poidan atender gastos nunha anualidade é necesario que a persoa investigadora que lidera o proxecto manteña a vinculación laboral durante un mínimo de catro (4) meses nese ano.\n4. Documentación complementaria.\nAdemais da documentación sinalada nas bases da convocatoria, deberase achegar a seguinte documentación:\n1. Certificado emitido pola entidade solicitante en que se acrediten o cumprimento dos requisitos establecidos neste anexo, indicando a composición do equipo coas categorías contractuais e profesionais de cada un dos seus membros.\n2. Certificado asinado pola persoa representante legal da entidade solicitante de que se conta con toda a documentación exixida na lexislación para a investigación con animais, de ser o caso.\n3. Memoria descritiva do proxecto de investigación. O formato obrigatorio desta memoria está no enderezo web http://www.edu.xunta.gal e http://gain.xunta.gal e deberá ir asinado polo investigador ou investigadora principal do proxecto.\n5. Control.\nAo remate da axuda realizarase unha avaliación final do cumprimento do proxecto de investigación financiado. Nesta avaliación terase en conta a coherencia da traxectoria de execución con respecto á memoria presentada, a calidade do traballo realizado e a súa repercusión no ámbito científico. De non superar esta avaliación, aplicarase o establecido no artigo 17 desta orde. Complementariamente, e tamén no caso de non superar esta avaliación, as persoas que teñen a condición de investigador ou investigadora principal do proxecto non poderán formar parte do equipo mínimo de grupos de investigación en convocatorias análogas de consolidación e estruturación de grupos de investigación durante un período de dous anos desde o remate do proxecto.\nANEXO IV\nCriterios de avaliación modalidades A e B\nCriterios\nPuntuación máxima\nA) Estrutura/organización de investigación: tamaño do grupo, mecanismos de xestión e organización e infraestruturas. Ata un total de 10 puntos.\nComposición, estrutura, interdisciplinariedade e coherencia do grupo e da súa actividade en relación co seu ámbito de coñecemento. Valorarase especialmente a existencia de sinerxías de colaboración entre os membros do grupo en proxectos ou liñas de investigación.\n5\nRRI: investigación e innovación responsable. Valoraranse as accións do grupo en materia de educación científica, igualdade, gobernanza, ética e participación cidadá. No caso concreto da igualdade de\nxénero, teranse en conta o número de investigadoras do grupo con respecto do total, e o seu\ndesempeño en áreas de relevancia e se unha muller exerce a función de liderado na solicitude.\n5\nB) Actividade investigadora (no período 2022-2024): tomando en consideración o tamaño e composición do grupo.\nAta un total de 65 puntos.\nTeses de doutoramento defendidas no período (con especial relevancia naquelas que teñan mencións ou distincións e as lidas con mención internacional).\n3\nContratados/as pre e posdoutorais, procedentes de convocatorias competitivas.\n5\nPromoción de talento (valoraranse os graos de autonomía que se outorga ao persoal investigador en formación, as accións de mentoring da súa actividade. No caso do persoal posdoutoral valoraranse especialmente aquelas posicións que poidan chegar a consolidarse e as accións do grupo que permitan que este persoal mellore a súa competitividade no sistema de ciencia).\n2\nProxectos de convocatorias de ámbito estatal.\n6\nProxectos de convocatorias de ámbito internacional.\n8\nContratos e convenios con empresas ou institucións.\n6\nIngresos por contratos, convenios e convocatorias.\n6\nPublicacións incluídas en Scopus ou Web of Science.\nLibros e capítulos de libros publicados.\nPublicacións de actas de congresos internacionais.\nResultados de creatividade artística (para grupos de Arquitectura e Belas Artes).\n20\nParticipación como editor/a (xefe/a ou asociado/a) en comités editoriais de revistas científicas\nindexadas en Scopus/WoS.\n2\nOutros criterios, segundo o perfil do grupo: máximo 7 puntos.\n– Ter integrado persoal investigador beneficiario directo dunha axuda do Consello Europeo\nde Investigación (ERC). Axuda activa no período.\n– Patentes en explotación (complementariamente rexistros de software e rexistros de variedades\nvexetais).\n– Empresas creadas a partir de resultados de investigación do grupo.\n– Para as solicitudes das ramas de Artes e Humanidades e de Ciencias Sociais e Xurídicas ou de\ngrupos que se consideren de investigación básica, unha puntuación adicional por produción científica de excelencia, sempre e cando alcancen os 20 puntos de maneira previa en publicacións.\n4\n3\n3\n3\nC) Estratexia do grupo de investigación. Ata un total de 20 puntos.\nCalidade e viabilidade da proposta de desenvolvemento do grupo.\nEstratexia de aplicabilidade dos resultados que alega o grupo.\n20\nD) Fomento paso de GPC a GRC. 3 puntos.\nPara aqueles grupos de potencial de crecemento da convocatoria de 2022 que presenten a súa solicitude como grupo de referencia competitiva (sempre e cando non se supere a puntuación máxima de 95 puntos alcanzable cos criterios A, B e C).\n3\nE) Puntuación dos órganos xestores. Ata un total de 5 puntos.\nNo caso das universidades públicas do SUG, participación no equipo de investigadores/as adscritos aos centros de investigación do SUG con acreditación de excelencia (ata un total de 5 puntos) e aos centros de investigación colaborativos (ata un total de 2 puntos) previa presentación dun certificado de compromiso de poñer á disposición do centro o equipamento adquirido con cargo a esta axuda durante un tempo mínimo de 10 horas semanais.\n0-5\nNo caso das universidades públicas do SUG, participación no equipo de investigadores/as adscritos aos campus de especialización acreditados (Campus Industrial de Ferrol, Campus Terra de Lugo e Campus Auga de Ourense) e, subsidiariamente, nos campus periféricos de Ferrol, Lugo, Pontevedra\ne Ourense. Ata un total de 5 puntos.\n5\nPara o resto de entidades alleas ao SUG, participación no equipo de investigadores/as dos centros\nperiféricos das entidade solicitantes localizados nas provincias de Lugo ou Ourense, así como na\ncomarca de Ferrolterra. Ata un total de 2 puntos.\n2\nPuntuación total máxima (solicitudes SUG)\n100\nPuntuación total máxima (solicitudes alleas ao SUG)\n97\nANEXO V\nCriterios de avaliación modalidade C\nCriterios\nPuntuación Máxima\nA) Calidade científico-técnica do proxecto. Ata un total de 35 puntos.\nRelevancia e novidade científica dos obxectivos en relación co estado de coñecemento da área;\nviabilidade das hipóteses, adecuación da metodoloxía e técnicas instrumentais.\n35\nB) Viabilidade do proxecto. Ata un total de 20 puntos.\nDeseño e plan de traballo da investigación; adecuación dos recursos humanos e materiais ao plan\nde traballo.\n20\nC) Capacidades científico-técnicas do equipo de investigación para a realización do proxecto e impacto esperado.\nAta un total de 35 puntos.\nc.1) Capacidade formativa: entendida como aquelas accións que o equipo de traballo realizará no\ncontexto do proxecto para a formación e mellora do persoal investigador que participe nel.\n10\nc.2) Capacidade de captación de recursos: entendida como a posibilidade de que o equipo de traballo que se configura poida obter financiamento (competitivo ou non) que complemente a liña de traballo que se inicia.\n10\nc.3) Produción científica: entendida como a previsión de publicacións e outros items relacionados cos resultados que deriven do proxecto.\n10\nc.4) Aplicabilidade e transferencia da proposta: na cal se definan as posibilidades e o modo nos que os resultados do proxecto se poidan aplicar ou transferir.\n5\nD) RRI. Investigación e innovación responsable. Ata un total de 10 puntos.\nd.1) Liderado feminino:\n2\nd.2) Participación de mulleres no equipo.\n2\nd.3) Outros elementos de Investigación e innovación responsable: educación científica, ética\ne participación cidadá.\n6\nPuntuación total máxima\n100"
  },
  {
    "file_id": "AnuncioG0759-090125-0007_gl",
    "doga_id": 16,
    "doga_date": "2025-01-24",
    "url": "https://www.xunta.gal/dog/Publicados/2025/20250124/AnuncioG0759-090125-0007_gl.html",
    "title": "RESOLUCIÓN do 9 de xaneiro de 2025 pola que se publican as subvencións concedidas do 1 de outubro ao 31 de decembro de 2024 ao abeiro da Orde do 17 de abril de 2023 pola que se convocan subvencións para a modernización de empresas privadas de transporte de viaxeiros prestadoras de servizos de transporte por estrada e de empresas privadas que interveñen no transporte de mercadorías por estrada, na Comunidade Autónoma de Galicia, no marco do Plan de recuperación, transformación e resiliencia, financiado pola Unión Europea-NextGenerationEU, xestionado polo Ministerio de Transportes, Mobilidade e Axenda Urbana para os anos 2023 e 2024 (códigos de procedemento IF325A, IF325B, IF325C, IF325D, IF325E, IF325F, IF325G, IF325H, IF325I e IF325J).",
    "content": "Antecedentes:\nNo\nDiario Oficial de Galicia\nnúm. 82, do 28 de abril de 2023, publicouse a Orde do 17 de abril de 2023 pola que se convocan subvencións para a modernización de empresas privadas de transporte de viaxeiros prestadoras de servizos de transporte por estrada e de empresas privadas que interveñen no transporte de mercadorías por estrada, na Comunidade Autónoma de Galicia, no marco do Plan de recuperación, transformación e resiliencia, financiado pola Unión Europea-NextGenerationEU, xestionado polo Ministerio de Transportes, Mobilidade e Axenda Urbana para os anos 2023 e 2024 (códigos de procedemento IF325A, IF325B, IF325C, IF325D, IF325E, IF325F, IF325G, IF325H, IF325I e IF325J).\nO crédito existente para a concesión das axudas previstas na devandita orde foi de 6.069.951,54 €, que se concederán con cargo á aplicación orzamentaria 2024.35.08.512A.770.0 dos orzamentos Xerais da Comunidade Autónoma de Galicia para os exercicios 2023 e 2024, segundo o artigo 4.2 da mencionada Orde do 17 de abril de 2023.\nEn cumprimento do artigo 23, número 1, da Orde do 17 de abril de 2023, a Consellería debe dar publicidade no\nDiario Oficial de Galicia\nás subvencións concedidas ao abeiro desta convocatoria, mediante a relación dos beneficiarios e o importe de axuda outorgado. Con todo, cando os importes das subvencións concedidas, individualmente consideradas, sexan de contía inferior a 3.000,00 euros, non será necesaria a publicación no\nDiario Oficial de Galicia\n, que será substituída pola publicación das subvencións concedidas na páxina web da Consellería, no seguinte enderezo:\nhttps://conselleriadepresidencia.xunta.gal/es/transporte-de-viaxeiros/axudas-e-subvencions?content=axuda_00013.xml\nAs axudas concedidas desde a entrada en vigor da subvención publicáronse a través das seguintes resolucións:\n– Na Resolución do 6 de outubro de 2023 publicáronse as axudas concedidas entre o 1.6.2023 e o 30.9.2023 (DOG núm. 198, do 18 de outubro).\n– Na Resolución do 12 de xaneiro de 2024 publicáronse as axudas concedidas entre o 1.10.2023 e o 31.12.2023 (DOG núm. 16, do 23 de xaneiro).\n– Na Resolución do 4 de abril de 2024 publicáronse as axudas concedidas entre o 1.1.2024 e o 31.3.2024 (DOG núm. 75, do 16 de abril).\n– Na Resolución do 8 de xullo de 2024 publicáronse as axudas concedidas entre o 1.4.2024 e o 30.6.2024 (DOG núm. 135, do 12 de xullo).\n– Na Resolución do 3 de outubro de 2024 publicáronse as axudas concedidas entre o 1.7.2024 e o 30.9.2024 (DOG núm. 200, do 16 de outubro).\nDe acordo con todo o indicado,\nRESOLVO:\nPublicar como anexo as subvencións concedidas desde o 1 de outubro ao 31 de decembro de 2024, para a modernización de empresas privadas de transporte de viaxeiros prestadoras de servizos de transporte por estrada e de empresas privadas que interveñen no transporte de mercadorías por estrada, na Comunidade Autónoma de Galicia.\nSantiago de Compostela, 9 de xaneiro de 2025\nO conselleiro de Presidencia, Xustiza e Deportes\nP.D. (Orde do 12.6.2024; DOG núm. 117, do 18 de xuño)\nJudit Fontela Baró\nDirectora xeral de Mobilidade\nANEXO\nSubvencións concedidas desde o 1 de outubro de 2024 ata o 31 de decembro de 2024 para a modernización de empresas privadas de transporte de viaxeiros prestadoras de servizos de transporte por estrada e de empresas privadas que interveñen no transporte de mercadorías por estrada, na Comunidade Autónoma de Galicia, no marco do Plan de recuperación, transformación e resiliencia, financiado pola Unión Europea-NextGenerationEU, xestionado polo Ministerio de Transportes, Mobilidade e Axenda Urbana para os anos 2023 e 2024 (códigos de procedemento IF325A, IF325B, IF325C, IF325D, IF325E, IF325F, IF325G, IF325H, IF325I e IF325J)\nA continuación, indícanse os importes totais outorgados ou con renuncia ou perda do dereito por solicitude, identificada a través do seu código de expediente por motivos de transparencia e para asegurar a identificación e seguimento desta.\nCategoría 2: sistema de tacógrafo intelixente de segunda xeración (IF325B).\nCódigo do expediente\nNIF\nBeneficiario\nProvincia\nImporte concedido\nImporte da renuncia ou perda dereito\n1\nIF325B_2024-0346\nB36631372\nDavid Fernández Grande, S.L.\nPontevedra\n7.000,00 €\n-\n2\nIF325B_2024-0391\nB70523899\nTir Lino, S.L.\nA Coruña\n12.000,00 €\n-\n3\nIF325B_2024-0392\nB15697493\nFeribeco, S.L.\nA Coruña\n12.000,00 €\n12.000,00 €\n4\nIF325B_2024-0393\nB02750099\nIsaac Pedroso Transportes, S.L.\nPontevedra\n7.000,00 €\n-\n5\nIF325B_2024-0394\n***1161**\nFrancisco Javier Calviño Casal\nA Coruña\n3.000,00 €\n3.000,00 €\n6\nIF325B_2024-0395\n***6020**\nVíctor Poza Torrado\nPontevedra\n3.000,00 €\n-\n7\nIF325B_2024-0396\n***4290**\nManuel Dieste Díaz\nPontevedra\n3.000,00 €\n-\n8\nIF325B_2024-0397\n***2834**\nHéctor Gustavo Martínez Mariño\nPontevedra\n3.000,00 €\n-\n9\nIF325B_2024-0398\n***0238**\nEmilio Saborido Esperante\nPontevedra\n3.000,00 €\n-\n10\nIF325B_2024-0399\n***5953**\nJuan José Doval Oubiña\nPontevedra\n3.000,00 €\n-\n11\nIF325B_2024-0400\nB02721827\nTrans Bretaña H.A.S., S.L.\nOurense\n3.000,00 €\n-\n12\nIF325B_2024-0401\nB15725500\nFreypatrans, S.L.\nA Coruña\n3.000,00 €\n3.000,00 €\n13\nIF325B_2024-0402\n***2689**\nManuel Sampedro Feijoo\nOurense\n3.000,00 €\n-\n14\nIF325B_2024-0403\nB15173024\nTransportes Suárez Marzoa, S.L.\nA Coruña\n7.000,00 €\n-\n15\nIF325B_2024-0404\n***5187**\nSantiago Costa Fernández\nPontevedra\n3.000,00 €\n-\n16\nIF325B_2024-0405\nB32472250\nEscena Eventos, S.L.\nOurense\n3.000,00 €\n-\n17\nIF325B_2024-0406\n***2518**\nFernando López Rodríguez\nOurense\n3.000,00 €\n-\n18\nIF325B_2024-0407\nB27501121\nRodríguez Seijo, S.L.\nLugo\n3.000,00 €\n-\n19\nIF325B_2024-0409\n***4299**\nManuel Suárez Pérez\nPontevedra\n3.000,00 €\n-\n20\nIF325B_2024-0411\nB27799980\nHR Transportes y Logística, S.L.\nPontevedra\n7.000,00 €\n-\n21\nIF325B_2024-0412\nB36253060\nTransportes Ñi, S.L.\nPontevedra\n7.000,00 €\n-\n22\nIF325B_2024-0413\n***2293**\nAntonio Soto Sío\nPontevedra\n3.000,00 €\n-\n23\nIF325B_2024-0414\n***2636**\nJuan Afonso Pereira\nPontevedra\n3.000,00 €\n-\n24\nIF325B_2024-0415\nB36249829\nTransportes Anamaisa, S.L.\nPontevedra\n3.000,00 €\n-\n25\nIF325B_2024-0416\n***7463**\nArtur Diviu Cuñarro\nPontevedra\n3.000,00 €\n-\n26\nIF325B_2024-0419\n***9080**\nJosé David Gómez Pérez\nA Coruña\n3.000,00 €\n-\n27\nIF325B_2024-0420\n***4894**\nFrancisco Javier Bautista Lejo\nOurense\n3.000,00 €\n-\n28\nIF325B_2024-0421\n***0591**\nMartín Pardal Esparís\nA Coruña\n3.000,00 €\n-\n29\nIF325B_2024-0422\n***8410**\nManuel Suárez López\nA Coruña\n3.000,00 €\n-\n30\nIF325B_2024-0423\n***2785**\nWenceslao Tuñas Cuns\nA Coruña\n3.000,00 €\n-\n31\nIF325B_2024-0424\n***6707**\nSantiago Pardal Lapido\nA Coruña\n3.000,00 €\n-\n32\nIF325B_2024-0425\n***5397**\nAntonio Rama Paz\nA Coruña\n3.000,00 €\n-\n33\nIF325B_2024-0426\nB36014975\nSerrerías Rodríguez, S.L.\nPontevedra\n12.000,00 €\n12.000,00 €\n34\nIF325B_2024-0427\nB36311298\nTransportes Louro Graña, S.L.\nPontevedra\n3.000,00 €\n-\n35\nIF325B_2024-0429\nB32235806\nEurotransportes J. Blanco, S.L.\nOurense\n12.000,00 €\n-\n36\nIF325B_2024-0430\n***3747**\nFrancisco González Pichel\nPontevedra\n3.000,00 €\n-\n37\nIF325B_2024-0431\n***0729**\nSantiago Costa Costa\nA Coruña\n3.000,00 €\n3.000,00 €\n38\nIF325B_2024-0433\n***5810**\nJosé Manuel Calo López\nA Coruña\n3.000,00 €\n-\n39\nIF325B_2024-0434\n***6395**\nJesús Sánchez López\nA Coruña\n3.000,00 €\n-\n40\nIF325B_2024-0435\nB36440105\nServicios de Autobús Lar, S.L.\nPontevedra\n12.000,00 €\n-\n41\nIF325B_2024-0436\nB27338326\nTransportes Gonzalo Expósito, S.L.\nLugo\n7.000,00 €\n-\n42\nIF325B_2024-0437\nB36202158\nTrans Barros Parderrubias, S.L.\nPontevedra\n12.000,00 €\n-\n43\nIF325B_2024-0439\n***7825**\nRicardo Estévez Martínez\nPontevedra\n3.000,00 €\n-\n44\nIF325B_2024-0441\nB27167097\nTransportes Flores de Lugo, S.L.\nLugo\n3.000,00 €\n-\n45\nIF325B_2024-0443\n***1330**\nJosé Luis Gómez Diéguez\nOurense\n3.000,00 €\n3.000,00 €\n46\nIF325B_2024-0444\n***2777**\nJosé Sousa López\nOurense\n3.000,00 €\n-\n47\nIF325B_2024-0445\n***5327**\nLorenzo Novoa Porto\nOurense\n3.000,00 €\n-\n48\nIF325B_2024-0446\n***1104**\nJosé Alberto Fernández Cela\nLugo\n3.000,00 €\n-\n49\nIF325B_2024-0447\n***2916**\nJosé García Moure\nPontevedra\n7.000,00 €\n-\n50\nIF325B_2024-0448\n***2976**\nManuel Fernando Martínez Rivas\nA Coruña\n7.000,00 €\n-\n51\nIF325B_2024-0449\nB27417203\nServicios y Soluciones Logísticas Varo, S.L.\nLugo\n3.000,00 €\n-\n52\nIF325B_2024-0450\n***1943**\nJuan Francisco Flores Cruz\nLugo\n3.000,00 €\n-\n53\nIF325B_2024-0451\nB32401796\nAlfonso Cid Yáñez, S.L.\nOurense\n3.000,00 €\n-\n54\nIF325B_2024-0452\n***3944**\nJosé Antonio Meno Cid\nOurense\n3.000,00 €\n-\n55\nIF325B_2024-0453\nB94138211\nAserradero Nigrán, S.L.\nPontevedra\n7.000,00 €\n-\n56\nIF325B_2024-0454\nB09726357\nLourevila, S.L.\nPontevedra\n3.000,00 €\n-\n57\nIF325B_2024-0455\n***1796**\nMartín Blanco Midón\nA Coruña\n3.000,00 €\n-\n58\nIF325B_2024-0456\nB70552823\nPortes San Juan, S.L.\nA Coruña\n7.000,00 €\n-\n59\nIF325B_2024-0457\n***8167**\nRamiro Rodríguez Rodríguez\nPontevedra\n3.000,00 €\n-\n60\nIF325B_2024-0459\n***0105**\nJosé Manuel González Freiria\nPontevedra\n3.000,00 €\n-\n61\nIF325B_2024-0460\n***2971**\nJosé Luis Pardo de la Fuente\nPontevedra\n3.000,00 €\n-\n62\nIF325B_2024-0463\n***3878**\nManuel Reguera Vázquez\nPontevedra\n7.000,00 €\n-\n63\nIF325B_2024-0464\n***6804**\nJuan Pablo Lucio Abal\nPontevedra\n3.000,00 €\n-\n64\nIF325B_2024-0465\nB36565810\nMateriales de Construcción Leal, S.L.\nPontevedra\n7.000,00 €\n-\n65\nIF325B_2024-0466\nB36984680\nTransmorano, S.L.\nPontevedra\n3.000,00 €\n-\n66\nIF325B_2024-0467\nB13691779\nM. Morais Transportes, S.L.\nPontevedra\n7.000,00 €\n-\n67\nIF325B_2024-0468\n***9937**\nDavid Charro López\nA Coruña\n3.000,00 €\n-\n68\nIF325B_2024-0470\n***9484**\nRodolfo Penabella Gesteira\nPontevedra\n3.000,00 €\n-\n69\nIF325B_2024-0471\n***7382**\nJosé Regueiro Longres\nPontevedra\n7.000,00 €\n-\n70\nIF325B_2024-0472\nB36237238\nTranscarro e Hijos, S.L.\nPontevedra\n7.000,00 €\n-\n71\nIF325B_2024-0473\nB15909914\nElevación y Transportes del Noroeste, S.L.\nA Coruña\n12.000,00 €\n-\n72\nIF325B_2024-0474\n***1183**\nAntonio García Ares\nLugo\n7.000,00 €\n-\n73\nIF325B_2024-0475\n***5705**\nAntonio Pedreira Fuentes\nLugo\n3.000,00 €\n-\n74\nIF325B_2024-0476\nB70040597\nDaexga Servicios Integrales de Galicia, S.L.\nA Coruña\n3.000,00 €\n-\n75\nIF325B_2024-0477\nB01852375\nLogística García Gesto, S.L.\nLugo\n7.000,00 €\n-\n76\nIF325B_2024-0478\nB27825918\nPayan Transporte Urgente, S.L.\nPontevedra\n3.000,00 €\n-\n77\nIF325B_2024-0479\n***6272**\nRicardo Serodio Besada\nPontevedra\n3.000,00 €\n-\n78\nIF325B_2024-0480\nB70839436\nSM Transports 4.0, S.L.\nPontevedra\n3.000,00 €\n-\n79\nIF325B_2024-0481\n***9286**\nRamón Pita Blanco\nLugo\n3.000,00 €\n-\n80\nIF325B_2024-0482\n***5937**\nJosé Manuel López Arias\nLugo\n7.000,00 €\n-\n81\nIF325B_2024-0483\nB70616610\nTransricard Servicios Logísticos, S.L.\nA Coruña\n7.000,00 €\n-\n82\nIF325B_2024-0484\nB94079555\nTraslalin, S.L.U.\nPontevedra\n7.000,00 €\n-\n83\nIF325B_2024-0485\n***0307**\nSilvina Souto Gregorio\nPontevedra\n3.000,00 €\n-\n84\nIF325B_2024-0486\n***1971**\nMaría del Carmen Vázquez Sánchez\nA Coruña\n3.000,00 €\n-\n85\nIF325B_2024-0487\n***1027**\nJosé Rial Esmorís\nA Coruña\n3.000,00 €\n-\n86\nIF325B_2024-0488\nB36334373\nTransportes Aragunde e Hijos, S.L.\nPontevedra\n12.000,00 €\n-\n87\nIF325B_2024-0489\n***6782**\nJosé Ramón Otero Villaverde\nPontevedra\n3.000,00 €\n-\n88\nIF325B_2024-0490\n***8412**\nAntonio Corrales Rodríguez\nPontevedra\n3.000,00 €\n-\n89\nIF325B_2024-0491\nB94031648\nGrupo Logístico Aragunde Dieste, S.L.\nPontevedra\n7.000,00 €\n-\n90\nIF325B_2024-0492\nB27723501\nDani Autotrans, S.L.\nPontevedra\n7.000,00 €\n-\n91\nIF325B_2024-0493\nB27739580\nSeventrans-Pereira, S.L.\nPontevedra\n3.000,00 €\n-\n92\nIF325B_2024-0494\nA36020881\nTransportes José Núñez Barros, S.A.\nPontevedra\n12.000,00 €\n-\n93\nIF325B_2024-0495\n***9228**\nMiguel Ángel Álvarez Ramos\nPontevedra\n3.000,00 €\n-\n94\nIF325B_2024-0496\n***8440**\nJosé Raul Fernández López\nPontevedra\n3.000,00 €\n-\n95\nIF325B_2024-0497\nB36539534\nAugusto Logística, S.L.\nPontevedra\n3.000,00 €\n-\n96\nIF325B_2024-0498\n***7924**\nJosé Luis González López\nLugo\n3.000,00 €\n-\n97\nIF325B_2024-0500\nB27856004\nSadaig Global Logis, S.L.\nPontevedra\n7.000,00 €\n-\n98\nIF325B_2024-0501\nB44814937\nTrans-Jlg, S.L.\nLugo\n7.000,00 €\n-\n99\nIF325B_2024-0502\nB27273127\nTtes. Carames, S.L.\nLugo\n3.000,00 €\n-\n100\nIF325B_2024-0503\nB15028202\nTransportes Puentevea, S.L.\nA Coruña\n12.000,00 €\n-\n101\nIF325B_2024-0504\n***8897**\nMiguel Maceiras Rodríguez\nOurense\n3.000,00 €\n3.000,00 €\n102\nIF325B_2024-0505\nB10879153\nTransportes Fornelos Abelan, S.L.\nPontevedra\n3.000,00 €\n-\n103\nIF325B_2024-0506\nB94163284\nMultiservicios Otero, S.L.\nPontevedra\n7.000,00 €\n-\n104\nIF325B_2024-0507\n***7499**\nJosé Manuel Castro Mosteiro\nA Coruña\n3.000,00 €\n-\n105\nIF325B_2024-0508\n***0761**\nFernando Vázquez Souto\nA Coruña\n3.000,00 €\n-\n106\nIF325B_2024-0510\n***9754**\nManuel Miras Castro\nA Coruña\n3.000,00 €\n-\n107\nIF325B_2024-0511\nB36221653\nAutocares Lucho, S.L.\nPontevedra\n12.000,00 €\n-\n108\nIF325B_2024-0512\nB27844000\nTransportes Ernesto Cabaleiro, S.L.\nPontevedra\n7.000,00 €\n-\n109\nIF325B_2024-0513\nB94111358\nTransportes Izanpe, S.L.\nPontevedra\n3.000,00 €\n-\n110\nIF325B_2024-0514\n***6054**\nJosé Carlos Costas Rios\nPontevedra\n3.000,00 €\n3.000,00 €\n111\nIF325B_2024-0515\n***0764**\nPilar Hermida Orosa\nLugo\n3.000,00 €\n-\n112\nIF325B_2024-0516\n***7236**\nManuel Luis López López\nPontevedra\n3.000,00 €\n-\n113\nIF325B_2024-0517\nF36354371\nEurotrans 2000, S. Coop. Galega\nPontevedra\n12.000,00 €\n-\n114\nIF325B_2024-0518\n***5020**\nJavier Vieira Lois\nPontevedra\n3.000,00 €\n-\n115\nIF325B_2024-0519\nB70541206\nTransportes Bello López, S.L.\nA Coruña\n7.000,00 €\n-\n116\nIF325B_2024-0520\n***2857**\nMaría Díaz Martínez\nLugo\n3.000,00 €\n-\n117\nIF325B_2024-0521\nB27366756\nAlmacenes Avelino, S.L.\nLugo\n7.000,00 €\n-\n118\nIF325B_2024-0522\n***9256**\nEloy Pereira Vega\nPontevedra\n3.000,00 €\n-\n119\nIF325B_2024-0523\nB36030997\nEmpresa Pereira, S.L.\nPontevedra\n12.000,00 €\n-\n120\nIF325B_2024-0524\nB44837516\nLogística Pablo Linares, S.L.U.\nLugo\n12.000,00 €\n-\n121\nIF325B_2024-0525\n***8807**\nFernando Estévez Parga\nOurense\n3.000,00 €\n-\n122\nIF325B_2024-0526\n***6047**\nNoa Conde Pérez\nOurense\n3.000,00 €\n-\n123\nIF325B_2024-0527\nB27421916\nTtes. Marcial Novua, S.L.\nLugo\n7.000,00 €\n-\n124\nIF325B_2024-0528\nB27815505\nOlivica de Transporte Lg. y Dist. Transivan, S.L.\nPontevedra\n7.000,00 €\n-\n125\nIF325B_2024-0531\nB27445949\nKubik Telecom, S.L.U.\nLugo\n7.000,00 €\n-\n126\nIF325B_2024-0532\n***3363**\nJuan Luis Calvo Martínez\nA Coruña\n3.000,00 €\n-\n127\nIF325B_2024-0533\nB70443015\nTir Compostela, S.L.\nA Coruña\n12.000,00 €\n-\n128\nIF325B_2024-0534\n***0376**\nIsaac Otero Penedo\nOurense\n3.000,00 €\n3.000,00 €\n129\nIF325B_2024-0535\n***0516**\nJesús Manuel Asorey Brao\nA Coruña\n3.000,00 €\n-\n130\nIF325B_2024-0536\n***7812**\nFernando Carballo González\nOurense\n3.000,00 €\n-\n131\nIF325B_2024-0537\nB27474204\nAutocares Cota, S.L.\nLugo\n12.000,00 €\n-\n132\nIF325B_2024-0538\nB27722792\nNabor Galicia, S.L.\nPontevedra\n12.000,00 €\n-\n133\nIF325B_2024-0539\n***6914**\nVicente García Mariño\nA Coruña\n3.000,00 €\n-\n134\nIF325B_2024-0540\n***1854**\nFrancisco Miño Regueiro\nA Coruña\n3.000,00 €\n-\n135\nIF325B_2024-0541\nB36184638\nFreimar Porriño, S.L.\nPontevedra\n12.000,00 €\n-\n136\nIF325B_2024-0542\n***4836**\nManuel Novoa Fernández\nOurense\n3.000,00 €\n-\n137\nIF325B_2024-0543\nB32165466\nTransrolan, S.L.\nOurense\n12.000,00 €\n-\n138\nIF325B_2024-0545\nB70231428\nFrío Abegondo, S.L.\nA Coruña\n3.000,00 €\n-\n139\nIF325B_2024-0546\nB70231436\nFrío San Marcos, S.L.\nA Coruña\n3.000,00 €\n-\n140\nIF325B_2024-0547\nB20941803\nZurro Alonso, S.L.\nLugo\n3.000,00 €\n-\n141\nIF325B_2024-0548\n***8595**\nSilvia Alejandra Maceda Lermett\nPontevedra\n3.000,00 €\n-\n142\nIF325B_2024-0549\n***6344**\nFlorencia Malgieri Maceda\nPontevedra\n3.000,00 €\n-\n143\nIF325B_2024-0550\n***3661**\nMaría Carmen Arias Villares\nLugo\n3.000,00 €\n-\n144\nIF325B_2024-0551\nB36488914\nTransportes y Logística Marín, S.L.\nPontevedra\n12.000,00 €\n-\n145\nIF325B_2024-0552\nB36163749\nBenito Abalo, S.L.\nPontevedra\n12.000,00 €\n-\n146\nIF325B_2024-0553\nB36006542\nExpres de Tabeirós, S.L.\nPontevedra\n12.000,00 €\n-\n147\nIF325B_2024-0554\nB36558823\nRodríguez Taboada Transportes, S.L.\nPontevedra\n7.000,00 €\n-\n148\nIF325B_2024-0555\nB70377882\nLag Trans-Oil, S.L.\nA Coruña\n12.000,00 €\n-\n149\nIF325B_2024-0556\nB15351539\nCoruña Hércules, S.L.\nA Coruña\n7.000,00 €\n-\n150\nIF325B_2024-0557\nB32205148\nTransportes Aníbal Blanco, S.L.\nOurense\n12.000,00 €\n-\n151\nIF325B_2024-0558\n***5636**\nIñaki Blanco Fernández\nOurense\n3.000,00 €\n-\n152\nIF325B_2024-0559\n***6610**\nManuel Blanco Vila\nOurense\n3.000,00 €\n-\n153\nIF325B_2024-0560\n***7523**\nAníbal Blanco Vila\nOurense\n7.000,00 €\n-\n154\nIF325B_2024-0561\n***4570**\nSara Blanco Vila\nOurense\n3.000,00 €\n-\n155\nIF325B_2024-0562\n***4570**\nAna Belén Blanco Vila\nOurense\n3.000,00 €\n-\n156\nIF325B_2024-0563\n***6205**\nMiguel Blanco Fernández\nOurense\n3.000,00 €\n-\n157\nIF325B_2024-0564\n***6742**\nCarlos Alonso Dorelle\nPontevedra\n3.000,00 €\n-\n158\nIF325B_2024-0565\nB27792308\nCastro Transporte Inmediato, S.L.\nPontevedra\n7.000,00 €\n-\n159\nIF325B_2024-0566\n***6630**\nSamuel Alves Rodríguez\nOurense\n3.000,00 €\n-\n160\nIF325B_2024-0567\n***7120**\nSerafín Lombao Ferreiro\nLugo\n7.000,00 €\n-\n161\nIF325B_2024-0568\nB27782853\nGallega de Grúas y Asistencia, S.L.\nPontevedra\n12.000,00 €\n-\n162\nIF325B_2024-0569\n***8130**\nCarlos Chao Pico\nA Coruña\n3.000,00 €\n-\n163\nIF325B_2024-0570\n***1464**\nIldefonso Elías Vázquez Cagide\nLugo\n3.000,00 €\n-\n164\nIF325B_2024-0573\n***1643**\nJosé Ramón Rodríguez Vilaro\nLugo\n7.000,00 €\n-\n165\nIF325B_2024-0574\n***5396**\nOliver Jiménez Mon\nPontevedra\n3.000,00 €\n-\n166\nIF325B_2024-0575\nB70511555\nJaysatrans, S.L.\nA Coruña\n3.000,00 €\n-\n167\nIF325B_2024-0576\nB15296072\nVicente Loureda García, S.L.\nA Coruña\n12.000,00 €\n-\n168\nIF325B_2024-0577\n***1383**\nEladio Pérez Blanco\nOurense\n7.000,00 €\n-\n169\nIF325B_2024-0578\nB36403541\nHerederos Florentiña, S.L.\nPontevedra\n3.000,00 €\n-\n170\nIF325B_2024-0579\nB27014505\nReboleira, S.L.\nLugo\n7.000,00 €\n-\n171\nIF325B_2024-0581\n***0493**\nJosé Manuel García Varela\nA Coruña\n3.000,00 €\n-\n172\nIF325B_2024-0582\nB94112422\nVirule Rodeiro, S.L.\nPontevedra\n12.000,00 €\n-\n173\nIF325B_2024-0583\nB36931822\nLavigrani, S.L.\nPontevedra\n12.000,00 €\n-\n174\nIF325B_2024-0584\n***1555**\nJuan López Varela\nA Coruña\n3.000,00 €\n-\n175\nIF325B_2024-0585\nB32472391\nTransjavier Pereira, Sociedad Limitada\nOurense\n12.000,00 €\n-\n176\nIF325B_2024-0586\nB56916521\nTransportes Javier Lorenzo, S.L.\nPontevedra\n3.000,00 €\n-\n177\nIF325B_2024-0587\n***2366**\nJorge Sindín Castro\nLugo\n3.000,00 €\n-\n178\nIF325B_2024-0588\nB67843615\nServicios Logísticos Rga, S.L.\nPontevedra\n12.000,00 €\n-\n179\nIF325B_2024-0590\n***2151**\nJosé Gabriel Pérez García\nOurense\n3.000,00 €\n-\n180\nIF325B_2024-0591\nA15039563\nAutocares Antonio Vázquez, S.A.\nA Coruña\n12.000,00 €\n-\n181\nIF325B_2024-0592\nB94117744\nLogicars Ibérica Transport, S.L.\nPontevedra\n12.000,00 €\n-\n182\nIF325B_2024-0593\nB27781228\nLoperomatrans, S.L.\nPontevedra\n7.000,00 €\n-\n183\nIF325B_2024-0594\n***0574**\nCarlos Pereira González\nPontevedra\n3.000,00 €\n-\n184\nIF325B_2024-0595\nB42841148\nNegocios Arosa, S.L.\nPontevedra\n3.000,00 €\n-\n185\nIF325B_2024-0596\n***3050**\nAbel Reigada Seijo\nLugo\n3.000,00 €\n-\n186\nIF325B_2024-0597\n***7234**\nManuel Darriba Díaz\nLugo\n12.000,00 €\n-\n187\nIF325B_2024-0598\n***6930**\nPablo Moscoso Vizcaíno\nLugo\n3.000,00 €\n-\n188\nIF325B_2024-0599\nB27153568\nNúñez y Goyanes, S.L.\nLugo\n7.000,00 €\n7.000,00 €\n189\nIF325B_2024-0600\nB27410570\nDa Torre, S.L.\nLugo\n3.000,00 €\n-\n190\nIF325B_2024-0602\nA15130362\nRuta-Bus, S.A.\nA Coruña\n7.000,00 €\n-\n191\nIF325B_2024-0603\nB27863471\nAuxilio en Carretera Gómez, S.L.\nPontevedra\n7.000,00 €\n-\n192\nIF325B_2024-0604\nB70515911\nTransportes Vía Ártabra, S.L.\nA Coruña\n3.000,00 €\n-\n193\nIF325B_2024-0606\n***5999**\nRoberto Fernández Buján\nLugo\n3.000,00 €\n-\n194\nIF325B_2024-0607\nB36256071\nTranemas, S.L.\nPontevedra\n12.000,00 €\n-\n195\nIF325B_2024-0608\n***1822**\nOlivier García González\nPontevedra\n3.000,00 €\n-\n196\nIF325B_2024-0609\nB44713360\nFlavius Elisei Transportes, S.L.\nPontevedra\n3.000,00 €\n-\n197\nIF325B_2024-0610\nB27446798\nBuján Fernández, S.L.\nLugo\n3.000,00 €\n-\n198\nIF325B_2024-0611\n***2740**\nJosé Antonio López Pita\nA Coruña\n3.000,00 €\n3.000,00 €\n199\nIF325B_2024-0612\nB94073939\nNeoporter, S.L.\nPontevedra\n7.000,00 €\n-\n200\nIF325B_2024-0613\n**9558**\nÁngel Varela Varela\nA Coruña\n3.000,00 €\n3.000,00 €\n201\nIF325B_2024-0614\n***6272**\nSalvador Arufe Rivas\nPontevedra\n3.000,00 €\n3.000,00 €\n202\nIF325B_2024-0615\n***5545**\nManuel Fabián Pardo Torres\nLugo\n3.000,00 €\n-\n203\nIF325B_2024-0616\nB15839475\nLeal e Soares España, S.L.\nPontevedra\n3.000,00 €\n-\n204\nIF325B_2024-0617\nB32487241\nAmitransgal\nOurense\n12.000,00 €\n-\n205\nIF325B_2024-0619\n***8390**\nCasilda Viqueira Calviño\nA Coruña\n3.000,00 €\n-\n206\nIF325B_2024-0620\n***1558**\nJosé Manuel Munín Ferro\nA Coruña\n3.000,00 €\n-\n207\nIF325B_2024-0622\nB32191579\nJosé Sobrino Diéguez e Hijos, S.L.\nPontevedra\n3.000,00 €\n-\n208\nIF325B_2024-0623\n***8425**\nGerardo Pintor Gómez\nOurense\n3.000,00 €\n-\n209\nIF325B_2024-0624\n***8991**\nAbel Datorre Otero\nPontevedra\n7.000,00 €\n-\n210\nIF325B_2024-0625\n***9180**\nAgustín González Eiras\nPontevedra\n3.000,00 €\n-\n211\nIF325B_2024-0626\nB94131968\nTransportes Saxamonde, S.L.\nPontevedra\n3.000,00 €\n-\n212\nIF325B_2024-0627\n***6519**\nMatías Martínez Rodríguez\nLugo\n3.000,00 €\n-\n213\nIF325B_2024-0628\nB56505670\nSoluciones Logísticas Arv, S.L.\nLugo\n3.000,00 €\n-\n214\nIF325B_2024-0629\n***3972**\nJosé Antonio Fraga Regueira\nA Coruña\n3.000,00 €\n3.000,00 €\n215\nIF325B_2024-0630\n***2349**\nAndrés Verdes González\nLugo\n3.000,00 €\n-\n216\nIF325B_2024-0631\nB27456656\nYadoca Trans, S.L.\nLugo\n7.000,00 €\n-\n217\nIF325B_2024-0632\nB36163418\nNarom, S.L.\nPontevedra\n12.000,00 €\n-\n218\nIF325B_2024-0633\nB27474618\nTrans. Reinoso Moure, S.L.\nLugo\n7.000,00 €\n-\n219\nIF325B_2024-0634\n***3519**\nAmadeo Rodríguez Rodríguez\nOurense\n7.000,00 €\n-\n220\nIF325B_2024-0635\nB32440760\nFizalvar, S.L.\nOurense\n3.000,00 €\n-\n221\nIF325B_2024-0636\nA36100204\nAutocares Lázara, S.A.\nPontevedra\n12.000,00 €\n-\n222\nIF325B_2024-0637\n***8051**\nÁlvaro Alejandro Caneda\nA Coruña\n3.000,00 €\n-\n223\nIF325B_2024-0638\n***4690**\nJorge Zas López\nLugo\n3.000,00 €\n-\n224\nIF325B_2024-0639\nB32399289\nServ. Mediación Transp. Transiteria, S.L.\nOurense\n12.000,00 €\n-\n225\nIF325B_2024-0641\nB94125275\nPenelas Tea, S.L.\nPontevedra\n3.000,00 €\n-\n226\nIF325B_2024-0643\nB27494228\nLogística Menor, S.L.\nLugo\n3.000,00 €\n-\n227\nIF325B_2024-0644\nA36617678\nTranspaís Atlántico, S.A.\nPontevedra\n12.000,00 €\n-\n228\nIF325B_2024-0645\n***9064**\nManuel Loira Cabodevila\nPontevedra\n3.000,00 €\n-\n229\nIF325B_2024-0646\n***1728**\nManuel Ángel Loira Gómez\nPontevedra\n3.000,00 €\n-\n230\nIF325B_2024-0647\nB13752571\nTransportes Leandro Elías, S.L\nPontevedra\n3.000,00 €\n-\n231\nIF325B_2024-0649\n***7693**\nJosé Antonio Gómez Tubío\nA Coruña\n7.000,00 €\n-\n232\nIF325B_2024-0650\n***1370**\nAna María Aspres Domínguez\nPontevedra\n3.000,00 €\n-\n233\nIF325B_2024-0651\nB36353951\nTranscobe & Logística, Sociedad Limitada\nPontevedra\n3.000,00 €\n-\n234\nIF325B_2024-0652\n***2603**\nMaría Dolores Estévez Gómez\nPontevedra\n3.000,00 €\n-\n235\nIF325B_2024-0653\n***8123**\nJosé Ángel Barros Correa\nPontevedra\n3.000,00 €\n-\n236\nIF325B_2024-0654\n***9457**\nAdrián Covela Rios\nOurense\n3.000,00 €\n-\n237\nIF325B_2024-0655\nB27288521\nArias Logística y Transporte, S.L.\nLugo\n7.000,00 €\n-\n238\nIF325B_2024-0656\n***0777**\nFernando Mera Pampín\nA Coruña\n3.000,00 €\n-\n239\nIF325B_2024-0657\n***2028**\nCarlos Antonio Rodríguez García\nA Coruña\n3.000,00 €\n-\n240\nIF325B_2024-0658\n***8511**\nLorena Alleres Otero\nPontevedra\n3.000,00 €\n-\n241\nIF325B_2024-0659\nB80862980\nViajes Melytour, S.L.\nPontevedra\n12.000,00 €\n-\n242\nIF325B_2024-0660\nB15240179\nTransportes Hermanos Santos, S.L.\nA Coruña\n7.000,00 €\n-\n243\nIF325B_2024-0661\n***4030**\nFernando Calviño Carnota\nA Coruña\n3.000,00 €\n-\n244\nIF325B_2024-0662\nB32383762\nMinero Conforex, S.L.\nOurense\n7.000,00 €\n-\n245\nIF325B_2024-0663\nB09735655\nTranslobar, S.L.\nLugo\n12.000,00 €\n-\n246\nIF325B_2024-0664\n***4533**\nMiguel Arijón Fernández\nA Coruña\n3.000,00 €\n-\n247\nIF325B_2024-0665\n***7895**\nJosé Landeira Rodríguez\nA Coruña\n3.000,00 €\n-\n248\nIF325B_2024-0666\nB27389147\nAgrochantada, S.L.\nLugo\n7.000,00 €\n-\n249\nIF325B_2024-0667\nB36879021\nTransportes Mafriva, S.L.\nPontevedra\n7.000,00 €\n-\n250\nIF325B_2024-0668\nB36807444\nRoyal Turismo, S.L.\nPontevedra\n3.000,00 €\n-\n251\nIF325B_2024-0669\nB27194554\nFixon Sandumil, S.L.\nLugo\n7.000,00 €\n-\n252\nIF325B_2024-0670\nB36311025\nTrans Leiro Trans, S.L.\nPontevedra\n7.000,00 €\n-\n253\nIF325B_2024-0671\nB36685485\nPaulino Vila, S.L.\nPontevedra\n7.000,00 €\n-\n254\nIF325B_2024-0672\n***8846**\nRubén Losada Vidal\nPontevedra\n3.000,00 €\n3.000,00 €\n255\nIF325B_2024-0673\nB94064912\nIntegraciones Silleda, S.L.\nPontevedra\n12.000,00 €\n-\n256\nIF325B_2024-0674\nB27831106\nLiliana Alonso Carrera, S.L.\nPontevedra\n3.000,00 €\n-\n257\nIF325B_2024-0675\n***5083**\nManuel Gallego Olmo\nLugo\n7.000,00 €\n-\n258\nIF325B_2024-0677\nB32251449\nTransportes Chao de Curra, S.L.\nOurense\n12.000,00 €\n-\n259\nIF325B_2024-0678\nB32431678\nRoessa Transchao2, S.L.\nOurense\n12.000,00 €\n-\n260\nIF325B_2024-0679\nB81046658\nTransportes Mugarro, S.L.\nPontevedra\n7.000,00 €\n-\n261\nIF325B_2024-0680\nB36014066\nBarral Bernárdez, S.L.\nPontevedra\n12.000,00 €\n-\n262\nIF325B_2024-0681\n***5886**\nCésar Cubreiro Dios\nPontevedra\n3.000,00 €\n-\n263\nIF325B_2024-0682\nB36850352\nViguesa de Bombeos, S.L.\nPontevedra\n7.000,00 €\n-\n264\nIF325B_2024-0683\n***69154E\nJosé Alfonso González Abuín\nA Coruña\n3.000,00 €\n-\n265\nIF325B_2024-0685\n****1093*\nIgor Yevsyeyev\nPontevedra\n3.000,00 €\n-\n266\nIF325B_2024-0686\nB27373349\nTransportes López Carreira, S.L.\nLugo\n7.000,00 €\n-\n267\nIF325B_2024-0687\nB27011030\nTransportes Gian, S.L.\nLugo\n7.000,00 €\n-\n268\nIF325B_2024-0688\n***6677**\nDaniel Álvarez González\nPontevedra\n3.000,00 €\n-\n269\nIF325B_2024-0689\nB36265965\nTransporte Figomar, S.L.\nPontevedra\n7.000,00 €\n-\n270\nIF325B_2024-0690\n***1258**\nÁngel Manuel Leal González\nPontevedra\n3.000,00 €\n-\n271\nIF325B_2024-0691\nB36735504\nRoutvigo, S.L.\nPontevedra\n7.000,00 €\n-\n272\nIF325B_2024-0692\nB36731255\nTransportes Estévez y Pazo, S.L.\nPontevedra\n7.000,00 €\n-\n273\nIF325B_2024-0693\n***2492**\nJosé Luis Álvarez Prieto\nLugo\n3.000,00 €\n3.000,00 €\n274\nIF325B_2024-0694\n***6951**\nGumersindo Antonio Balseiro Formoso\nA Coruña\n3.000,00 €\n-\n275\nIF325B_2024-0696\n***4038**\nJosé Antonio Rebolo Novoa\nPontevedra\n3.000,00 €\n-\n276\nIF325B_2024-0697\n***9352**\nVivencio González Bugallo\nPontevedra\n3.000,00 €\n-\n277\nIF325B_2024-0698\n***1094**\nJosé Manuel Palomares Rúa\nOurense\n3.000,00 €\n3.000,00 €\n278\nIF325B_2024-0699\nB01721331\nLogística Garmou, S.L.\nA Coruña\n12.000,00 €\n-\nTotal:\n1.508.000,00 €\n73.000,00 €\nCategoría 3: integración de documentos de control electrónicos nos sistemas de xestión (IF325C).\nCódigo do expediente\nBeneficiario\nNIF\nProvincia\nImporte concedido\nImporte da renuncia ou perda dereito\n1\nIF325C_2024-0006\nEurotransviso, S.L.\nB32330953\nOurense\n7.000,00 €\n-\n2\nIF325C_2024-0007\nEurotransportes J. Blanco, S.L.\nB32235806\nOurense\n7.000,00 €\n-\n3\nIF325C_2024-0008\nAserradero Nigrán, S.L.\nB94138211\nPontevedra\n5.000,00 €\n-\n4\nIF325C_2024-0009\nAugusto Logística, S.L.\nB36539534\nPontevedra\n7.000,00 €\n-\n5\nIF325C_2024-0010\nCoop. de Transportes Transmarín, S. Coop. Galega\nF36311975\nPontevedra\n7.000,00 €\n-\n6\nIF325C_2024-0012\nTransportes Crespo y Cousido, S.L.\nB36518702\nPontevedra\n7.000,00 €\n-\n7\nIF325C_2024-0014\nGagotrans Lalín, S.L.\nB27243377\nPontevedra\n7.000,00 €\n-\nTotal:\n47.000,00\n-\nCategoría 4: implantación de sistemas TMS/ERP (IF325D).\nCódigo do expediente\nBeneficiario\nNIF\nProvincia\nImporte concedido\nImporte da renuncia ou perda dereito\n1\nIF325D_2024-0002\nAntonio Basanta, S.L.\nB27162312\nLugo\n5.000,00 €\n-\n2\nIF325D_2024-0004\nGagotrans Lalín, S.L.\nB27243377\nPontevedra\n5.000,00 €\n-\n3\nIF325D_2024-0005\nGrúas Doniz, S.L.\nB27760826\nPontevedra\n5.000,00 €\n-\nTotal:\n15.000,00\n-\nCategoría 9: mellora de sistemas de ticketing (IF325I).\nCódigo do expediente\nBeneficiario\nNIF\nProvincia\nImporte concedido\nImporte da renuncia ou perda dereito\n1\nIF325I_2024-0001\nEmpresa Seoane, S.L.\nB15012834\nA Coruña\n7.000,00 €\n-\n2\nIF325I_2024-0002\nAutocares Rodríguez Carballiño, S.L.\nB32012775\nOurense\n7.000,00 €\n-\nTotal:\n14.000,00\n-"
  },
  {
    "file_id": "AnuncioG0597-230125-0003_gl",
    "doga_id": 17,
    "doga_date": "2025-01-27",
    "url": "https://www.xunta.gal/dog/Publicados/2025/20250127/AnuncioG0597-230125-0003_gl.html",
    "title": "CORRECCIÓN DE ERROS. Decreto 198/2024, do 27 de decembro, polo que se aproba a oferta de emprego público correspondente a prazas de persoal funcionario e laboral da Administración xeral e das entidades instrumentais do sector público autonómico da Comunidade Autónoma de Galicia para o ano 2024.",
    "content": "Advertido un erro no dito decreto, publicado no\nDiario Oficial de Galicia\nnúmero 251, do 31 de decembro do 2024, cómpre efectuar a seguinte corrección:\nNa páxina 69219, onde di:\n«Axencia para a Calidade do Sistema Universitario de Galicia (ACSUG)\nPosto/categoría\nQuenda xeral\nGrupo\nTotal de prazas\nTécnico/a de programas\nAcceso libre\nI/II\n3\nTotal de prazas\n3»\nDebe dicir:\n«Axencia para a Calidade do Sistema Universitario de Galicia (ACSUG)\nPosto/categoría\nQuenda xeral\nGrupo\nTotal de prazas\nTécnico/a de profesorado\nAcceso libre\nI/II\n1\nTécnico/a de programas\nAcceso libre\nI/II\n2\nTotal de prazas\n3»"
  },
  {
    "file_id": "AnuncioG0767-301224-0009_gl",
    "doga_id": 17,
    "doga_date": "2025-01-27",
    "url": "https://www.xunta.gal/dog/Publicados/2025/20250127/AnuncioG0767-301224-0009_gl.html",
    "title": "ORDE do 26 de decembro de 2024 pola que se establecen as bases reguladoras en réxime de concorrencia competitiva das axudas destinadas a accións de fomento da prevención de riscos laborais e das axudas para a realización de actividades no ámbito de prevención de riscos laborais conforme a Lei 31/1995, do 8 de novembro, de prevención de riscos laborais, e se procede á súa convocatoria na Comunidade Autónoma de Galicia no exercicio de 2025 (códigos de procedemento TR852A e TR852B).",
    "content": "O Estatuto de autonomía de Galicia establece no seu artigo 29, epígrafe 1, que lle corresponde á Comunidade Autónoma de Galicia a execución da lexislación do Estado en materia laboral, sendo a Consellería de Emprego, Comercio e Emigración, de acordo co Decreto 147/2024, do 20 de maio, pola que se establece a estrutura orgánica da Consellería de Emprego, Comercio e Emigración, a quen lle corresponden as competencias e funcións nesta materia, e entre outras, as relativas á seguridade e saúde laboral subsidiadas na Subdirección Xeral de Relacións Laborais, que depende da Secretaría Xeral de Emprego e Relacións Laborais, polo que dando cumprimento ao artigo 5.3 e concordantes da Lei 31/1995, do 8 de novembro, de prevención de riscos laborais, está a levar a cabo a promoción da prevención de riscos laborais coa finalidade de promover melloras nas condicións de traballo, dirixidas a elevar o nivel de protección e da seguridade e saúde laboral.\nCon data do 25 de xullo de 2023 foi publicada no\nBoletín Oficial del Estado\na Orde TES/864/2023, do 21 de xullo, pola que se aproban as bases reguladoras da concesión de subvencións, en réxime de concorrencia competitiva, para a realización de actividades no ámbito da prevención de riscos laborais conforme a Lei 31/1995, do 8 de novembro, de prevención de riscos laborais.\nCorrespóndelle á Comunidade Autónoma de Galicia establecer a súa normativa propia para a xestión e concesión das correspondentes subvencións, en función das súas especialidades derivadas da súa organización administrativa e a normativa de aplicación no seu ámbito de xestión. Os artigos considerados comúns pola Orde TES/864/2023 e que teñen carácter básico foron incorporados na presente convocatoria.\nAsí mesmo, correspóndelle executar a Axenda 20 para o Emprego que ten entre os seus fins a consolidación dunha cultura preventiva na sociedade galega, así como cumprir cos obxectivos da Estratexia galega de seguridade e saúde no traballo 2023-2027.\nDe acordo cos obxectivos da Estratexia de seguridade e saúde no traballo de Galicia: horizonte 2027 (ESSTG27), priorizaranse as actuacións recollidas dentro dos obxectivos estratéxicos desta, especialmente no eido dos riscos laborais derivados dos novos escenarios no traballo e da nova realidade laboral, da promoción da saúde no traballo e a consecución do benestar laboral e do coñecemento especializado no ámbito da prevención de riscos laborais a través da sensibilización, do asesoramento técnico e da formación.\nPor primeiro ano, unifícanse os fondos propios e os fondos estatais destinados á realización de accións en materia de prevención de riscos laborais e que ata o de agora se diversificaban en dúas ordes de axudas.\nSon destinatarias finais das accións da liña I (TR852A) as persoas traballadoras activas ou en situación de desemprego, persoas traballadoras autónomas, delegados e delegadas de prevención, recursos preventivos e persoas traballadoras designadas que asuman con medios propios a actividade preventiva da empresa. Así mesmo, son destinatarias finais das accións da liña II (TR852B) as persoas traballadoras activas ou en situación de desemprego, persoas traballadoras autónomas e aquelas empresas cuxo cadro de persoal sexa menor de 50 persoas traballadoras.\nA Orde do 11 de febreiro de 1998, da Consellería de Economía e Facenda, pola que se regula a tramitación anticipada dos expedientes de gasto, modificada pola Orde do 27 de novembro de 2000 e pola Orde do 25 de outubro de 2001 (en diante, Orde do 11 de febreiro de 1998), posibilita a tramitación anticipada dos expedientes de gasto imputables ao capítulo IV no exercicio inmediatamente anterior ao dos orzamentos con cargo aos que se vaian imputar os correspondentes gastos, sempre que exista crédito adecuado e suficiente no proxecto de Lei de orzamentos aprobado polo Consello da Xunta de Galicia do día 17 de outubro de 2024.\nDe acordo co disposto no artigo 3.1 da Orde do 11 de febreiro de 1998, a tramitación anticipada poderá chegar, como máximo, ata o momento anterior ao da disposición ou do compromiso de gasto. Así mesmo, segundo o establecido no artigo 5 da dita orde, todos os actos de trámite ditados en desenvolvemento desta orde entenderanse condicionados a que, unha vez aprobada a Lei de orzamentos xerais da Comunidade Autónoma de Galicia para o ano 2025, subsistan as mesmas circunstancias de feito e de dereito existentes no momento da súa produción.\nO importe global das axudas destinadas a estas accións ascende a un total de 2.289.820 € (1.655.103 € correspondentes á liña I: TR852A e 634.717 € correspondentes á liña II: TR852B) que figura no proxecto de Lei de orzamentos para o ano 2025 aprobado polo Consello da Xunta de Galicia do día 17 de outubro de 2024.\nConsecuentemente con todo o anterior, consultados o Consello Galego de Seguridade e Saúde Laboral e o Consello Galego de Relacións Laborais, e obtidos os informes da Dirección Xeral de Simplificación Administrativa e do Patrimonio, da Axencia para a Modernización Tecnolóxica de Galicia, da Asesoría Xurídica e da Intervención Delegada, e no exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,\nDISPOÑO:\nTÍTULO I\nObxecto, actividades subvencionables, beneficiarias e importe\nArtigo 1.\nObxecto\nEsta orde ten por obxecto o establecemento das bases reguladoras e a convocatoria para o ano 2025 da concesión de subvencións, pola Consellería de Emprego, Comercio e Emigración, Secretaría Xeral de Emprego e Relacións Laborais, mediante o réxime de concorrencia competitiva, co fin de levar a cabo accións de formación, asesoramento e fomento da prevención de riscos laborais en Galicia (código de procedemento TR852A) e para a realización de actividades no ámbito da prevención de riscos laborais, conforme a Lei 31/1995, de 8 de novembro, de prevención de riscos laborais (código de procedemento TR852B).\nArtigo 2.\nLiñas e actividades subvencionables\nEsta orde de convocatoria estrutúrase en dúas liñas de axudas que, pola súa vez, comprenden dúas subliñas cada unha delas:\nLiña I (TR852A): accións de formación e asesoramento en materia de prevención de riscos laborais de carácter intersectorial e sectorial.\nSubliña I.1: formación e actividades de asesoramento e asistencia técnica en materia de prevención de riscos laborais de carácter intersectorial.\nAs axudas desta subliña están destinadas á realización de actividades de asesoramento en relación coa normativa de prevención de riscos laborais por parte dos gabinetes técnicos de seguridade e saúde laboral das entidades que resulten beneficiarias, cursos de carácter intersectorial e o deseño dos métodos e dos contidos dos programas dos cursos que puidesen ser impartidos en materia de prevención de riscos laborais de carácter intersectorial.\nAs actividades de asesoramento e asistencia técnica son entendidas como aquelas que estean dirixidas ao estudo e resolución de problemas derivados da aplicación práctica e material das actuacións preventivas, así como o asesoramento en materia de prevención de riscos laborais, a través de servizos de asesoramento e asistencia técnica de carácter gratuíto e libre acceso, abertos a persoas traballadoras, empresas e persoas autónomas con persoas traballadoras a cargo. Estas consultas poderán ser presenciais, telemáticas, telefónicas ou mediante visita ou acompañamento á persoa demandante de asistencia técnica.\nSubliña I.2: formación en materia de prevención de riscos laborais de carácter sectorial.\nAs axudas desta subliña están destinadas a cursos de formación sectoriais e ao deseño dos métodos e dos contidos dos programas dos cursos que puidesen ser impartidos en materia de prevención de riscos laborais de carácter sectorial, é dicir, en sectores e subsectores da actividade produtiva, en especial, naqueles cuxa estrutura estea constituída fundamentalmente por pequenas empresas.\nEn todos os programas dos cursos deben incluírse unidades didácticas sobre a perspectiva de xénero e a súa integración nas políticas preventivas e de promoción da saúde, para abordar as diferenzas existentes en relación cos riscos característicos e as necesidades de mulleres e homes. Así mesmo, serán incorporados contidos relativos ao acoso sexual e ao acoso por razón de sexo no traballo.\nLiña II (TR852B): realización de actividades no ámbito da prevención de riscos laborais, conforme a Lei 31/1995, do 8 de novembro, de prevención de riscos laborais, de carácter intersectorial e sectorial.\nSubliña II.1: realización de actividades no ámbito da prevención de riscos laborais, conforme a Lei 31/1995, do 8 de novembro, de prevención de riscos laborais, de carácter intersectorial: accións de información e promoción do cumprimento da normativa, xornadas de sensibilización de carácter intersectorial, estudos de carácter tamén intersectorial e accións que permitan a elaboración de ferramentas e materiais innovadores relacionados co fomento da prevención de riscos laborais.\nSubliña II.2: realización de actividades no ámbito da prevención de riscos laborais, conforme a Lei 31/1995, do 8 de novembro, de prevención de riscos laborais, de carácter sectorial: accións de información e promoción do cumprimento da normativa, xornadas de sensibilización de carácter sectorial, estudos de carácter tamén sectorial e accións que permitan a elaboración de ferramentas e materiais innovadores relacionados co fomento da prevención de riscos laborais.\nAs accións de información e promoción do cumprimento da normativa subvencionadas na liña II serán aquelas que persigan a difusión entre persoas traballadoras e empresarias dos principios de acción preventiva dos riscos laborais ou das normas concretas de aplicación de tales principios, así como aquelas que fomenten o coñecemento e a aplicación das disposicións legais, regulamentarias e convencionais en materia de prevención de riscos laborais, en especial, a través de mecanismos e instrumentos desenvolvidos nos ámbitos sectoriais e territoriais da actividade produtiva.\nTodas as actividades subvencionadas nesta orde de convocatoria deberán respectar na súa realización a transmisión dunha imaxe igualitaria, plural e non estereotipada das mulleres e dos homes, así como o emprego dunha linguaxe inclusiva, mediante o uso dunha linguaxe, mensaxes e contidos visuais que contribúan á transformación social, e afastados dos estereotipos sexistas configurados a partir dunha asignación de roles e valores diferenciados en función do sexo.\nArtigo 3.\nEntidades beneficiarias e o seu financiamento\n1. Subliña I.1:\nPoderán ser entidades beneficiarias da subliña I.1 as asociacións sindicais intersectoriais no ámbito da Comunidade Autónoma de Galicia constituídas ao abeiro da Lei orgánica 11/1985, do 2 de agosto, de liberdade sindical, e as asociacións empresariais intersectoriais constituídas ao abeiro da Lei 19/1977, do 1 de abril, sobre regulación do dereito de asociación sindical.\nEsta subliña I.1 ten un orzamento total de 1.000.000 de euros con cargo á aplicación orzamentaria 14.02.324A.481.1, código de proxecto 2015 00507, procedente de fondos propios e que se distribuirá do seguinte xeito: o 50 % para as asociacións empresariais intersectoriais e o 50 % restante para as organizacións sindicais intersectoriais.\n2. Subliña I.2:\nPoderán ser entidades beneficiarias da subliña I.2:\na) As asociacións empresariais galegas sectoriais constituídas ao abeiro da Lei 19/1977, do 1 de abril, sobre regulación do dereito de asociación sindical.\nb) As organizacións sindicais con representatividade no ámbito da Comunidade Autónoma de Galicia, tanto de carácter sectorial como intersectorial. No caso das organizacións sindicais intersectoriais da subliña I.1, poderanse presentar un máximo de dúas solicitudes por organización, e as actuacións recollidas en cada unha das dúas solicitudes presentadas por cada organización sindical do antedito tipo poderán conter distintos plans sectoriais en función das necesidades preventivas e a formación demandada polas persoas traballadoras en cada un destes sectores, sen máis limitación que as cantidades máximas de subvención establecidas para cada solicitude. No caso de presentar unha solicitude intersectorial na subliña I.2, non se poderán presentar solicitudes por parte das organizacións sectoriais da mesma organización sindical.\nc) As fundacións sectoriais paritarias para a promoción da prevención da seguridade e saúde laboral, nadas da negociación colectiva ou de acordos sectoriais, con sede e actividade en Galicia.\nd) Asociacións profesionais de persoas traballadoras autónomas rexistradas segundo o establecido no Decreto 406/2009, do 22 de outubro, que recollan expresamente nos seus estatutos que teñen entre os seus fins o fomento da prevención de riscos laborais.\nEsta subliña I.2 ten un orzamento de 655.103 euros con cargo á aplicación orzamentaria 14.02.324A.481.1, código de proxecto 2015 00507, procedente de fondos propios e que se distribuirá do seguinte xeito: o 50 % para as asociacións empresariais e asociacións profesionais de persoas traballadoras autónomas e o 50 % restante para as organizacións sindicais e fundacións sectoriais paritarias.\n3. Subliña II.1:\nPoderán ser entidades beneficiarias da subliña II.1 as asociacións sindicais intersectoriais, no ámbito da Comunidade Autónoma de Galicia, constituídas ao abeiro da Lei orgánica 11/1985, do 2 de agosto, de liberdade sindical, e as asociacións empresariais intersectoriais constituídas ao abeiro da Lei 19/1977, do 1 de abril, sobre regulación do dereito de asociación sindical.\nEsta subliña II.1 ten un orzamento total de 380.830,20 €, con cargo á aplicación orzamentaria 14.02.324A.481.1 e código de proxecto 2023 00244, procedente de fondos finalistas do Estado e que se distribuirá do seguinte xeito, 190.415,10 € para as asociacións empresariais intersectoriais e 190.415,10 € para as organizacións sindicais intersectoriais.\n4. Subliña II.2:\nPoderán ser entidades beneficiarias da subliña II.2:\na) As asociacións empresariais galegas sectoriais constituídas ao abeiro da Lei 19/1977, do 1 de abril, sobre regulación do dereito de asociación sindical.\nb) As organizacións sindicais con representatividade no ámbito da Comunidade Autónoma de Galicia, tanto de carácter sectorial como intersectorial.\nc) As fundacións sectoriais paritarias para a promoción da prevención da seguridade e saúde laboral, nadas da negociación colectiva ou de acordos sectoriais, con sede e actividade en Galicia.\nd) Asociacións profesionais de persoas traballadoras autónomas rexistradas segundo o establecido no Decreto 406/2009, do 22 de outubro, que recollan expresamente nos seus estatutos que teñen entre os seus fins o fomento da prevención de riscos laborais.\nEsta subliña II.2 ten un orzamento de 253.886,80 € con cargo á aplicación orzamentaria 14.02.324A.481.1, código de proxecto 2023 00244, procedente de fondos finalistas do Estado e que se distribuirá do seguinte xeito: 126.943,40 € para as asociacións empresariais e asociacións profesionais de persoas traballadoras autónomas e 126.943,40 € para as organizacións sindicais e fundacións sectoriais paritarias.\n5. Conforme o disposto no artigo 25.2 do Regulamento da Lei de subvencións de Galicia, a concesión destas subvencións queda condicionada á existencia de crédito adecuado e suficiente no momento da resolución de concesión. Así mesmo, todos os actos ditados no expediente enténdense condicionados a que, unha vez aprobado o orzamento, subsistan as mesmas circunstancias de feito e de dereito existentes no momento en que se produciron.\n6. No caso de que o solicitante sexa unha fundación ou outra entidade constituída por unha organización sindical ou asociación empresarial, substituirá esta última para todos os efectos previstos nesta orde, e non poderán concorrer na convocatoria, as solicitudes da dita fundación coas da organización sindical ou asociación empresarial da que formen parte; darase prioridade neste suposto ás solicitudes presentadas por estas últimas.\n7. Cando a entidade beneficiaria sexa unha persoa xurídica, os membros asociados da entidade beneficiaria que se comprometan a efectuar a totalidade ou parte das actividades que fundamentan a concesión da subvención en nome e por conta da primeira terán, igualmente, a consideración de entidades beneficiarias.\n8. Debe designarse unha única persoa responsable e de contacto co órgano instrutor, para o seguimento e control dos aspectos técnicos de todas as accións incluídas na solicitude, que se identificará no anexo de solicitude, polo seu nome, teléfono e correo electrónico.\nArtigo 4.\nEntidades non beneficiarias\na) Aquelas entidades nas que concorra algunha das circunstancias a que se refire o artigo 10, números 2 e 3, da Lei 9/2007, do 13 de xuño, de subvencións de Galicia.\nb) As administracións públicas, as sociedades públicas, nin as entidades vinculadas ou dependentes de calquera delas.\nc) As organizacións que se atopen integradas nunha entidade de ámbito federal ou confederal máis ampla, cando a federación ou confederación da que formen parte sexa tamén beneficiaria na mesma subliña desta subvención.\nArtigo 5.\nAcumulación do remanente\nUnha vez atendidas as solicitudes presentadas nas distintas subliñas de cada liña, no caso de existir remanente de crédito, este poderá acumularse, á outra subliña.\nDe persistir este remanente, poderase acumular á outra liña. A dita incorporación realizaríase de forma preferente na mesma subliña da que derivase o remanente.\nArtigo 6.\nResolucións complementarias\nPoderán ditarse resolucións complementarias cando existan fondos provenientes de renuncias de subvencións, inicialmente concedidas, ou doutros remanentes. Neste caso non poderán terse en conta outras solicitudes distintas das presentadas inicialmente.\nTÍTULO II\nLiña I (TR852A): accións de formación e asesoramento en materia\nde prevención de riscos laborais de carácter intersectorial e sectorial\nArtigo 7.\nImporte máximo subvencionable\n1. Por entidade:\na) Na subliña I.1: ningunha entidade beneficiaria poderá percibir unha contía que supere a proporción que lle corresponda entre as organización sindicais solicitantes, en función da súa representatividade o 31 de decembro do ano 2024, e, en todo caso, non poderá superar os 460.000 €. No caso de existiren remanentes, estes serán redistribuídos ata esgotar o orzamento existente, tendo en conta a representatividade relativa, resultando de dividir a representatividade da cada entidade, en cada subliña, entre a suma das representatividades das entidades beneficiarias.\nb) Na subliña I.2: o importe máximo por solicitude non poderá superar os 30.000 €.\n2. Por actividade: o importe máximo de cada curso non poderá exceder do importe resultante de multiplicar 160 € polo número total de horas impartidas.\n3. Excepcionalmente e debido á complexidade técnica dos seguintes cursos tanto sectoriais como intersectoriais: traballos en espazos confinados, traballos en altura, traballos verticais, plataformas elevadoras móbiles de persoal, montaxe e desmontaxe de estadas, operador/manexo seguro de carretillas elevadoras, operador de guindastre autocargante, non poderán exceder do importe de multiplicar 200 € polo número total de horas impartidas. O mesmo criterio se aplicará, só no caso de cursos sectoriais, referidos á técnicas de evacuación, rescate industrial especialmente no sector marítimo pesqueiro, extinción de incendios e traballos de movemento de terras.\nArtigo 8.\nAccións non subvencionables\n1. Os cursos que conten cun número de participantes menor a 8.\n2. Na subliña I.2, os cursos de nivel básico, previstos no artigo 35 do Real decreto 39/1997, do 17 de xaneiro, polo que se aproba o Regulamento dos servizos de prevención.\n3. Cursos que supoñan o cumprimento de obrigas legais en materia preventiva das persoas integrantes das entidades solicitantes e, en particular o cumprimento do artigo 19 da Lei 31/1995, do 8 de novembro, de prevención de riscos laborais.\n4. Os cursos, cunha duración inferior a 8 horas, que versen sobre as seguintes materias: traballos en espazos confinados, traballos en altura, traballos verticais, plataformas elevadoras móbiles de persoal, montaxe e desmontaxe de estadas, operacións de manexo seguro de carretillas elevadoras e de guindastre autocargante.\nArtigo 9.\nExecución da formación\na) As entidades solicitantes poderán executar os cursos obxecto da axuda en modalidade presencial, teleformación, aula virtual (que seguirá tendo a consideración de formación presencial) ou modalidade mixta.\nb) Considerarase aula virtual a contorna de aprendizaxe en que a persoa titora-formadora e o alumnado interactúan, de forma concorrente e en tempo real, a través dun sistema de comunicación telemático de carácter síncrono que permita levar a cabo un proceso de intercambio de coñecementos co fin de posibilitar unha aprendizaxe das persoas que participan na aula.\nArtigo 10.\nRequisitos de asistencia\n1. Exixirase un mínimo de 15 persoas asistentes aos cursos, sectoriais e intersectoriais.\n2. En casos excepcionais, debidamente motivados a Secretaría Xeral de Emprego e Relacións Laborais, poderá autorizar a realización dos cursos cun menor número de asistentes, en todo caso, non menor a oito. Esta autorización será solicitada pola entidade beneficiaria a través da sede electrónica da Xunta de Galicia.\n3. O número máximo de cursos que poden ser realizados con menos de 15 participantes non poderá ser superior ao 15 % dos cursos que se considerasen subvencionables na resolución de concesión de cada entidade. No suposto de superarse esta porcentaxe ditos cursos non percibirán a subvención que lles correspondería.\n4. Durante a execución da actividade non se permitirá a ausencia de cada participante a máis dun 20 % do tempo total de duración desta. No caso de que o curso se desenvolvese por módulos, non se permitirán ausencias de máis dun 10 % en ningún dos módulos.\n5. Nos cursos impartidos na modalidade de teleformación a porcentaxe necesaria de realización periódica que debe realizar o alumnado para que se considere que cumpre os requisitos de asistencia é dun 80 % dos controis periódicos de seguimento da súa aprendizaxe, con independencia das horas de conexión.\nArtigo 11.\nGastos subvencionables e período de imputación\n1. Os cursos propostos e os gastos que se deriven dos mesmos, que se detallarán no anexo III, poderán realizarse desde o 1 de xaneiro de 2025 ata o 31 de outubro de 2025, sen prexuízo do disposto no artigo 29.\n2. Os gastos derivados de persoal adscrito aos gabinetes técnicos de seguridade e saúde laboral, incluído o persoal de xestión administrativa, coordinación e dirección técnica, poderán imputarse desde o 1 de novembro de 2024 ata o 31 de outubro de 2025.\n3. Os gastos das actividades levadas a cabo serán imputables de acordo ao seguinte:\na) Gastos xerais de execución:\n1º. Terán relación directa coa actividade subvencionable e poderán comprender: compra de material funxible, gastos de deseño, maquetación, impresión, distribución, publicidade (cuñas informativas, folletos, trípticos, carteis e similares) e de arrendamentos de aparellos e equipamentos.\n2º. O período para imputar os gastos de publicidade será de catro (4) meses como máximo antes de realizar as actividades, e para os relativos á difusión, un (1) mes como máximo despois do final de todas as actividades relativas aos cursos.\n3º No caso de reedición de material de carácter didáctico que sexa necesario para desenvolver os cursos, só se subvencionará cando a súa tiraxe sexa coherente coas estimacións de asistentes á actividade, que en ningún caso poderá superar o 10 % das persoas participantes que iniciasen o curso.\nb) Gastos derivados da subcontratación, segundo o previsto no artigo 17 desta orde.\nc) Gastos de persoal técnico propio:\nA súa porcentaxe máxima non poderá exceder o 60 % do custo mensual laboral (nómina e seguros sociais a cargo da entidade); no caso de que as persoas beneficiarias das actividades formativas superen os 800 participantes, a porcentaxe máxima de imputación será do 80 %.\nNas accións correspondentes aos gabinetes técnicos de seguridade e saúde laboral, na que será do 100 %, deberase ter en conta que o referido límite calcularase en función das nóminas do período que corresponda á actividade para realizar, non en función do custo total anual, e deberán especificarse as horas destinadas en cada acción, de acordo co seguinte:\n1º. Para as accións relativas a cursos imputarase como máximo o gasto de catro (4) meses antes do inicio efectivo das accións e un (1) mes posterior ao seu final.\n2º. De ter que achegarse gastos de persoal técnico propio vinculado á actividade subvencionable deberase indicar a correlativa porcentaxe de gasto e a natureza dos traballos que realizará o persoal propio ou contratado.\nd) Gastos de persoal técnico contratado expresamente para o desenvolvemento da actividade subvencionable, poderá imputarse o 100 % do custo laboral.\ne) Gastos de axudas de custos do persoal técnico e docente: poderán ser por desprazamento coa contía máxima de 0,26 € por quilómetro.\nf) Gastos indirectos: gastos tales como consumo eléctrico, teléfono, entre outros, poderán imputarse ata un máximo do 10 % do seu importe e sempre que correspondan cos locais en que se realizan as accións tendo en conta que:\n• Non se poderán imputar estes gastos no caso de que as accións sexan subcontratadas en máis dun 50 %.\n• Período máximo para imputar estes gastos, para as accións relativas aos cursos, na fase de planificación e organización será de catro (4) meses anteriores ao do inicio efectivo das accións e un (1) mes posterior ao seu final. Para a fase de realización efectiva o período estará en función das datas efectivas en que teñan lugar as accións.\nOs gastos de mensaxería cando sexan directamente derivados da xestión administrativa dos cursos de carácter presencial, poderán imputarse na súa totalidade, tendo a consideración de gastos directos.\ng) Gastos específicos: poderán ser os das persoas docentes, alugueiro de aulas, os dos alugamentos de materiais de protección e seguridade e os de seguro de accidentes das persoas participantes, sempre que estean referidos ás datas efectivas do programa de actividades e quede acreditada a natureza do gasto en relación coa acción realizada, mediante documento xustificativo ou certificación acreditativa de cada organización.\n4. Admitirase o movemento entre partidas de gastos relacionados neste artigo na porcentaxe máxima do 10 % do total do orzamento. Excepcionalmente, no caso de que se desexe unha porcentaxe superior, deberá solicitarse previamente, sendo potestade da Secretaría Xeral de Emprego e Relacións Laborais a súa autorización ou denegación.\n5. O cobro destas subvencións será compatible coa percepción de calquera outra axuda pública ou privada da mesma natureza para a mesma actuación.\nO importe da subvención en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.\n6. Serán subvencionables os custos necesarios para a impartición en liña do curso e que se atopen debidamente xustificados.\nArtigo 12.\nGastos non subvencionables\n1. Non se poderán imputar os gastos do persoal directivo ou dos cargos electos executivos das entidades solicitantes, nin as axudas de custos para asistentes a cursos.\n2. Non se admitirán gastos referidos a manutención nin ningún outro de carácter protocolario.\n3. No caso de cursos que se impartan na modalidade de teleformación ou que se impartan mediante aula virtual, non se considerarán financiables os gastos de transporte, manutención e aloxamento das persoas participantes e/ou formadoras.\nArtigo 13.\nDocumentación complementaria\n1. As persoas interesadas deberán achegar coa solicitude a seguinte documentación:\na) No suposto previsto no artigo 3.7, deberase achegar:\n1º. Certificado expedido por quen desempeñe estas facultades na organización, de acordo cos seus estatutos, en que se acredite a condición de membro asociado integrante da asociación.\n2º. Copia do compromiso de execución formalizado polas entidades asociadas ou agrupadas, subscrito pola representación legal destas, concretando que partes do proxecto realizará cada entidade.\n3º. Compromiso de responsabilidade solidaria dos seus membros e de non disolución en tanto non transcorresen os prazos de prescrición legalmente previstos.\nb) Documentación común para a solicitude das actividades:\n1º. Actuación para a que se solicita a subvención (anexo III). Na solicitude deberase recoller o conxunto de todas as accións solicitadas, individualizando por cada unha delas no anexo III, especificando o seu custo. Indicarase se a entidade colabora no financiamento e, se é o caso, a cantidade que achega. De colaborar no financiamento do custo total, para o caso de que se concedan importes inferiores, débese manter, polo menos, a porcentaxe de cofinanciamento inicial.\n2º. Memoria que deberá conter o proxecto sinalando as accións que se van a levar a cabo.\n3º. Vida laboral da entidade solicitante dos 30 días inmediatamente anteriores á data da solicitude, ou un certificado asinado pola persoa competente de que a entidade non ten persoas traballadoras contratadas.\n4º. Orzamento total do solicitado por accións (anexo IV).\n5º. De conformidade co establecido no artigo 29.3 da Lei 9/2007, do 13 de xuño, de subvencións de Galicia, cando o importe do gasto subvencionable supere as contías establecidas na Lei de contratos do sector público para o contrato menor, a entidade beneficiaria deberá solicitar, como mínimo, tres ofertas de diferentes provedores con carácter previo á contratación.\n6º. Documentación acreditativa da representación legal suficiente para actuar en nome da entidade solicitante.\nc) No caso de presentar a solicitude para actividades de cursos:\n1º. No caso de que un mesmo proxecto implique distintos cursos, no encabezamento do anexo III deberá constar:\na) A subliña de axudas a que se opta.\nb) Na denominación do curso proposta, terase que definir o contido do curso evitando títulos xenéricos ou de carácter publicitario ou comercial.\n2º. Presentarase unha memoria que deberá de conter o proxecto que a solicitante quere desenvolver, sinalando de forma independente e separada os cursos que se van a levar a cabo e co contido mínimo que a seguir se indica.\nSe un curso se desenvolvese en varias edicións ou sesións, na mesma ou distintas localidades, presentarase unha única memoria, pero indicando o número de edicións ou sesións que se van a realizar e a localidade onde se desenvolverá cada unha delas.\nCada memoria exporá de forma numerada e separada, o contido dos seguintes elementos:\na) A denominación da organización ou entidade solicitante.\nb) A denominación do curso proposto acorde co contido do mesmo.\nc) A descrición do curso solicitado, indicando o seu obxectivo, necesidade no sector no que se vai impartir e sinalando a finalidade perseguida na prevención de riscos laborais.\nd) A planificación temporal dos cursos solicitados.\ne) O número de sesións ou edicións que se van a impartir por cada curso solicitado, con indicación do municipio, onde se vai impartir cada un deles.\nf) Deberá indicarse, ademais dos elementos indicados nos puntos anteriores:\n– O programa docente que se vai a impartir, indicando de forma separada os seus módulos.\n– As horas de formación teórica e práctica, cando proceda, de cada módulo.\n– A titulación da persoa docente que debe de impartir cada módulo.\n– O importe de cada un dos cursos.\n3º. No caso de que as entidades solicitantes leven a cabo a formación obxecto de axuda en modalidade de teleformación ou aula virtual deberán presentar como documentación complementaria unha declaración responsable de que a entidade facilitará a todo o alumnado do curso os suficientes medios técnicos e didácticos, con enumeración de cales son estes medios que, ademais, como mínimo, se deberán referir á habilitación e posta a disposición dun número de teléfono e dun enderezo de correo electrónico que recolla e resolva as dúbidas, incidencias ou problemas de uso e manexo.\n4º. No caso de entidades que queiran levar a cabo a formación en modalidade de teleformación deberán acreditar, ademais, que dispoñen dunha plataforma que deberá conter, como mínimo, os seguintes requisitos:\na) Infraestrutura tecnolóxica mínima que permita a xestión dun número mínimo de 100 participantes cunha velocidade de resposta axeitada a un funcionamento de 24 horas e 7 días á semana.\nb) Capacidade de xestionar cursos de xeito independente e xerar un número mínimo de cursos.\nc) Software: compatibilidade co estándar SCORM e paquetes de contidos LMS.\nd) O servidor da plataforma de teleformación debe cumprir con todos os requisitos establecidos sobre protección de datos persoais e garantía dos dereitos dixitais.\ne) Compatibilidade tecnolóxica e posibilidades de integración con calquera sistema operativo, base de datos, navegador de internet dos máis usuais ou servidor web.\nf) Servizo de soporte ao alumnado.\ng) Visualización que se adapte ao tipo de pantalla que se utilice, así como a distintos dispositivos.\nh) Facilidade de utilización de código de terceiros; a plataforma debe permitir integrar ou incrustar elementos externos como vídeos ou presentacións no contido.\n5º. No caso das entidades que soliciten a utilización de aula virtual para a impartición total ou parcial do curso tamén deberán presentar:\na) Acreditación técnica e documental de que a formación se estrutura e se organiza de forma que se garanta, en todo momento, que exista conectividade sincronizada entre a persoa formadora e o alumnado participante, así como bidireccionalidade nas comunicacións.\nb) Acreditación técnica e documental de existencia dun rexistro de conexións xerado pola aplicación da aula virtual en que se identifiquen, para cada curso desenvolvido a través deste medio, as persoas participantes na aula, así como as súas datas e tempos de conexión, así como contar cun mecanismo que posibilite a conexión durante o tempo de impartición da aula por parte dos órganos de control, para os efectos das actuacións de seguimento e control previstas nesta orde.\nc) No caso de presentar a solicitude para o deseño de métodos e contidos dos programas dos cursos, as entidades presentarán unha memoria descritiva e cadro resumo do deseño e planificación, así como dos contidos dos cursos, indicando a carga lectiva do mesmo ou equivalente do número de horas de impartición da acción obxecto desa planificación, de tal xeito que o orzamento subvencionable segundo a duración prevista do curso sería o seguinte:\n– Programación, deseño, contido do curso de formación ata 15 horas: 1.500 euros.\n– Programación, deseño, contido do curso de formación de 16 a 30 horas: 2.000 euros.\n– Programación, deseño, contido do curso de formación de 31 horas ou máis: 2.500 euros.\nd) No caso de presentar a solicitude para actividades de asesoramento e asistencia técnica dos gabinetes técnicos da subliña I.1:\n1º. Se se trata dun gabinete técnico de seguridade e saúde laboral que prestará asesoramento en relación coa normativa de prevención de riscos laborais, deberase achegar:\na) Unha memoria explicativa das funcións que vai desenvolver o gabinete.\nb) Unha relación das persoas que van conformar o gabinete e as funcións que vai desenvolver cada unha delas. As persoas integrantes de dito gabinete deberán ter unha titulación mínima de técnico de grao intermedio en prevención de riscos laborais e deberán ter polo menos unha persoa con titulación de técnico superior en prevención de riscos laborais.\nTÍTULO III\nLiña II (TR852B): realización de actividades no ámbito da prevención\nde riscos laborais, conforme a Lei 31/1995, do 8 de novembro,\nde prevención de riscos laborais, de carácter intersectorial e sectorial\nArtigo 14.\nImporte máximo subvencionable\n1. Por entidade:\na) Na subliña II.1: ningunha entidade beneficiaria poderá percibir unha contía que supere a proporción que lle corresponda entre as organizacións sindicais solicitantes en función da súa representatividade o 31 de decembro do ano 2024 e, en todo caso, non poderá superar os 175.000 €. No caso de existiren remanentes, estes serán redistribuídos ata esgotar o orzamento existente, tendo en conta a representatividade relativa, resultando de dividir a representatividade da cada entidade, en cada subliña, entre a suma das representatividades das entidades beneficiarias.\nb) Na liña II.2: o importe máximo por solicitude non poderá superar os 21.000 €.\n2. Por actividade:\na) O importe máximo subvencionable por cada xornada de sensibilización será de 1.500 €.\nb) O importe máximo subvencionable por estudo será de 10.000 €. Subvencionarase un único estudo por entidade.\nArtigo 15.\nGastos subvencionables e período de imputación\n1. As actividades propostas e os gastos que deriven delas, que se detallarán no anexo III, poderán realizarse desde o 1 de xaneiro de 2025 ata o 31 de outubro de 2025, sen prexuízo do disposto no artigo 29.\n2. Serán subvencionables os gastos derivados da subcontratación, segundo o previsto no artigo 17 desta orde.\n3. Serán subvencionables os gastos de axudas de custos do persoal técnico e docente: poderán ser por desprazamento coa contía máxima de 0,26 € por quilómetro.\n4. O cobramento destas subvencións será compatible coa percepción de calquera outra axuda pública ou privada da mesma natureza para a mesma actuación.\nO importe da subvención en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.\n5. Admitirase o movemento entre partidas de gastos na porcentaxe máxima do 10 % do total do orzamento. Excepcionalmente, no caso de que se desexe unha porcentaxe superior, deberá solicitarse previamente, e será potestade da Secretaría Xeral de Emprego e Relacións Laborais a súa autorización ou denegación.\n6. Serán subvencionables os custos necesarios para a impartición en liña da xornada e que se atopen debidamente xustificados.\nArtigo 16.\nDocumentación complementaria\n1. As persoas interesadas deberán achegar coa solicitude a seguinte documentación:\na) No suposto previsto no artigo 3.7, deberase achegar:\n1º. Certificado expedido por quen desempeñe estas facultades na organización, de acordo cos seus estatutos, en que se acredite a condición de membro asociado integrante da asociación.\n2º. Copia do compromiso de execución formalizado polas entidades asociadas ou agrupadas, subscrito pola representación legal destas, concretando que partes do proxecto realizará cada entidade.\n3º. Compromiso de responsabilidade solidaria dos seus membros e de non disolución en tanto non transcorresen os prazos de prescrición legalmente previstos.\nb) Documentación para a solicitude de accións:\n1º. Acción solicitada, segundo o anexo III. Na solicitude deberase recoller o conxunto de todas as accións solicitadas, individualizando por cada unha delas no anexo III, especificando o seu custo. Indicarase se a entidade colabora no financiamento e, se é o caso, a cantidade que achega. De colaborar no financiamento do custo total, para o caso de que se concedan importes inferiores, debe manterse, polo menos, a porcentaxe de cofinanciamento inicial.\n2º. Memoria que deberá conter o proxecto sinalando as accións que se van levar a cabo.\n3º. Vida laboral da entidade solicitante dos 30 días inmediatamente anteriores á data da solicitude, ou un certificado asinado pola persoa competente de que a entidade non ten persoas traballadoras contratadas.\n4º. Orzamento total do solicitado por accións (anexo IV).\n5º. De conformidade co establecido no artigo 29.3 da Lei 9/2007, do 13 de xuño, de subvencións de Galicia, cando o importe do gasto subvencionable supere as contías establecidas na Lei de contratos do sector público para o contrato menor, a entidade beneficiaria deberá solicitar como mínimo tres ofertas de diferentes provedores, con carácter previo á contratación, agás o establecido no artigo 17.3 desta orde de convocatoria.\n6º. Documentación acreditativa da representación legal suficiente para actuar en nome da entidade solicitante.\nc) No caso de presentar a solicitude para accións de información e promoción do cumprimento da normativa e/ou accións que permitan a elaboración de ferramentas e materiais innovadores relacionados co fomento da prevención de riscos laborais:\n1º. No caso de que un mesmo proxecto implique distintas accións, no encabezamento do anexo III delas deberá constar:\n– A subliña de axudas a que se opta.\n– Na denominación da acción proposta terase que definir o contido da acción evitando títulos xenéricos ou de carácter publicitario ou comercial.\n2º. Presentarase unha memoria que deberá conter o proxecto que se desenvolva e co contido mínimo que a seguir se indica, sinalando de forma independente e separada as accións que se van levar a cabo, que poderán consistir no emprego dos seguintes produtos:\n– Xornadas, seminarios.\n– Estudos e traballos técnicos.\n– Libros e manuais.\n– Publicacións periódicas.\n– Dípticos, trípticos, folletos, pegatinas e carteis.\n– Vídeos.\n– Anuncios en medios de comunicación escritos e audiovisuais.\n– Soportes informáticos, páxinas web/app.\n– Material publicitario.\nCada memoria expoñerá, de forma numerada e separada, o contido dos seguintes elementos:\n– Denominación da organización ou entidade solicitante.\n– A denominación da acción proposta acorde co seu contido.\n– Datas da realización desta, ou previsión delas no caso de non telas executadas.\nSe se trata dunha xornada deberá indicarse, ademais dos elementos indicados nos puntos anteriores:\n– O programa que se vai impartir, indicando de forma separada os seus módulos.\n– As horas de duración.\n– A titulación ou formación da persoa formadora da xornada ou seminario.\n– O importe de cada un dos produtos empregados.\n3º. No caso de entidades que queiran levar a cabo xornadas en modalidade de teleformación ou aula virtual, deberán presentar como documentación complementaria unha declaración responsable de que a entidade lle facilitará a todo o alumnado da xornada os suficientes medios técnicos e didácticos, con enumeración de cales son estes medios que, ademais, como mínimo, se deberán referir á habilitación e posta á disposición dun número de teléfono e dun enderezo de correo electrónico que recolla e resolva as dúbidas, incidencias ou problemas de uso e manexo.\nAs ditas entidades deben acreditar, ademais, que dispoñen dunha plataforma que deberá conter, como mínimo, os seguintes requisitos:\n– Infraestrutura tecnolóxica mínima que permita a xestión dun número mínimo de 100 participantes cunha velocidade de resposta axeitada a un funcionamento de 24 horas e 7 días á semana.\n– Capacidade de xestionar as ditas accións de xeito independente e xerar un número mínimo.\n– Software: compatibilidade co estándar SCORM e paquetes de contidos LMS.\n– O servidor da plataforma de teleformación ou aula virtual debe cumprir con todos os requisitos establecidos sobre protección de datos persoais e garantía dos dereitos dixitais.\n– Compatibilidade tecnolóxica e posibilidades de integración con calquera sistema operativo, base de datos, navegador da internet dos máis usuais ou servidor web.\n– Servizo de soporte ao alumnado.\n– Visualización que se adapte ao tipo de pantalla que se utilice, así como a distintos dispositivos.\n– Facilidade de utilización de código de terceiros; a plataforma debe permitir integrar ou incrustar elementos externos como vídeos ou presentacións no contido.\nNo caso das entidades que soliciten a utilización de aula virtual para a impartición total ou parcial da xornada tamén deberán presentar:\n– Acreditación técnica e documental de que a formación se estrutura e se organiza de forma que se garanta, en todo momento, que exista conectividade sincronizada entre a persoa formadora e o alumnado participante, así como a bidireccionalidade nas comunicacións.\n– Acreditación técnica e documental de existencia dun rexistro de conexións xerado pola aplicación da aula virtual en que se identifiquen, para cada xornada desenvolvida a través deste medio, as persoas participantes na aula, así como as súas datas e tempos de conexión, así como contar cun mecanismo que posibilite a conexión durante o tempo de impartición da aula por parte dos órganos de control, para os efectos das actuacións de seguimento e control previstas nesta orde.\nd) No caso de presentar a solicitude para a realización de estudos, deberase xustificar a súa necesidade e o obxectivo que se pretende acadar, así como indicar o seu carácter innovador. Non serán subvencionables aqueles estudos que non sexan innovadores e que consistan exclusivamente en traducións, adaptacións ou adecuacións de publicacións en calquera formato así como os subvencionados en anos anteriores ou os que xa estean realizados por outras entidades cuxos resultados estean publicados e accesibles ao público por calquera medio.\nTÍTULO IV\nDisposicións comúns\nArtigo 17.\nSubcontratación\n1. As entidades beneficiarias poderán subcontratar a realización das accións financiadas con cargo a esta convocatoria, tendo en conta que a subcontratación non pode supoñer un aumento do custo de execución da acción subvencionada, e deberá ser realizada de acordo co establecido no artigo 27 da Lei 9/2007, do 13 de xuño. Ademais, as subcontratistas deberán facilitarlle aos organismos de xestión, auditoría e control toda a información necesaria relativa ás accións subcontratadas. Esta subcontratación poderá chegar ata o 100 % do importe da acción, cos límites previstos nos artigos 7 e 14 desta orde.\n2. Acreditarase a necesidade de recorrer á contratación de servizos externos, determinando o traballo encomendado, a súa duración e o servizo que se vai prestar, así como o sistema de coordinación coa entidade principal.\n3. En ningún caso poderá concertar a beneficiaria a execución total ou parcial das actividades subvencionadas con persoas ou entidades vinculadas coa beneficiaria, salvo que concorran as seguintes circunstancias:\na) Que a contratación se realice de acordo coas condicións normais de mercado.\nb) Que se obteña a autorización previa da Secretaría Xeral de Emprego e Relacións Laborais presentando unha memoria xustificativa para ese efecto.\n4. Cando a actividade concertada con terceiros exceda o 20 % do importe da subvención e sexa superior a 60.000 euros, subscribirase un contrato por escrito. Con carácter previo á sinatura do contrato, solicitarase, por escrito, autorización á Secretaría Xeral de Emprego e Relacións Laborais.\n5. Non se poderán imputar gastos de persoal propio no caso de que as accións sexan subcontratadas en máis dun 50 %.\nArtigo 18.\nPrazo para a presentación de solicitudes e o seu contido\n1. O prazo para a presentación das solicitudes será dun mes, contado desde o día seguinte á publicación desta orde no\nDiario Oficial de Galicia\n. Para estes efectos entenderase como último día do prazo o correspondente ao mesmo ordinal do día de publicación no DOG. Se no mes de vencemento non houbese día equivalente ao inicial do cómputo, entenderase que o prazo remata o último día do mes e, se o último día do prazo fose inhábil, entenderase prorrogado ao primeiro día hábil seguinte.\n2. Cada entidade solicitante debe presentar unha solicitude de axudas por subliña de cada liña, agás o recollido no artigo 3.2.b) desta orde. Nos restantes casos, cando se presentase máis dunha solicitude, só será tida en conta aquela que se presentou en primeiro lugar.\n3. Para as accións previstas nas liñas I.1 e II.1 que soliciten as organizacións que se integren noutra entidade que tamén sexa solicitante, considerarase unicamente a da entidade que teña un ámbito territorial máis amplo.\nArtigo 19.\nForma e lugar de presentación das solicitudes\n1. As solicitudes presentaranse obrigatoriamente por medios electrónicos a través do formulario normalizado (anexo I e/ou anexo II) dispoñible na sede electrónica da Xunta de Galicia (https://sede.xunta.gal).\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos considerarase como data de presentación da solicitude aquela en que sexa realizada a emenda.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. Todos os requisitos exixidos ás entidades solicitantes entenderanse cumpridos na data de finalización do prazo de presentación de solicitudes.\nArtigo 20.\nForma de presentación da documentación\n1. De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa foran presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electrónicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa por parte da persoa interesada.\nDe forma excepcional, se non se poden obter os citados documentos, poderá solicitárselle novamente á persoa interesada a súa achega.\n1º. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos considerarase como data de presentación aquela en que sexa realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán requirir a exhibición do documento ou da información orixinal.\n2º. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n3º. No caso de que algún dos documentos que hai que presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño e os formatos admitidos pode consultarse na sede electrónica da Xunta de Galicia.\nArtigo 21.\nTrámites administrativos posteriores á presentación da solicitudes\nTodos os trámites administrativos que as persoas interesadas deban realizar tras a presentación da solicitude deberán ser realizados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 22.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\n– DNI ou NIE da persoa que, en nome e representación da entidade, solicita a concesión da subvención.\n– Certificado de estar ao día das obrigas coa Tesouraría Xeral da Seguridade Social.\n– Certificado de estar ao día das obrigas tributarias coa Axencia Tributaria de Galicia.\n– NIF da entidade solicitante.\n– Certificado de estar ao día nas obrigas tributarias coa Axencia Estatal da Administración Tributaria.\n2. No caso de que as persoas interesadas se opoñan á consulta, deberán indicalo no recadro habilitado para tal efecto no formulario correspondente e achegar os documentos. Cando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderáselles solicitar ás persoas interesadas que presenten os documentos correspondentes.\nArtigo 23.\nInstrución\n1. A instrución do procedemento corresponderalle ao Servizo de Relacións Laborais e Seguridade e Saúde Laboral, da Subdirección Xeral de Relacións Laborais da Secretaría Xeral de Emprego e Relacións Laborais.\n2. O procedemento que se seguirá na instrución dos expedientes será o establecido no artigo 21 da Lei 9/2007, do 13 de xuño, coas concrecións que se establecen nos parágrafos seguintes:\na) Se a solicitude non estivese debidamente cuberta ou a documentación presentada contivese erros ou fose insuficiente, o órgano instrutor, de conformidade co disposto no artigo 68 da Lei 39/2015, do 1 de outubro, do procedemento administrativo común das administracións públicas, requirirá á entidade interesada para que, nun prazo máximo e improrrogable de 10 días, emende a falta ou presente os documentos requiridos coa advertencia de que, se así non o fixer, considerarase desistida da súa petición, despois de resolución que deberá ser ditada nos termos previstos no artigo 21 da antedita lei.\nb) O órgano instrutor poderá solicitar a outros organismos os informes técnicos que considere necesarios para a idónea valoración dos proxectos.\nArtigo 24.\nAvaliación e Comisión de Valoración\n1. O órgano instrutor á vista das solicitudes e a documentación que se presente verificará o cumprimento das condicións esixidas nesta orde e, no caso de non cumprir coas condicións para ser entidade beneficiaria, a persoa titular da Secretaría Xeral de Emprego e Relacións Laborais ditará a resolución de exclusión, por delegación da persoa titular da Consellería de Emprego, Comercio e Emigración.\n2. A Comisión de Valoración estará composta pola persoa titular da Subdirección Xeral de Relacións Laborais, que a presidirá, e dúas persoas vogais, unha das cales será elixida de entre as persoas adscritas á Secretaría Xeral de Emprego e Relacións Laborais, que exercerá as funcións de secretaría, con voz pero sen voto, e outra vogal que será unha persoa experta do Instituto Galego de Seguridade e Saúde Laboral (Issga). Se, por calquera causa, no momento no que a Comisión de Valoración teña que examinar as solicitudes, algunha das persoas que a compoñen non puidese asistir será substituída pola persoa que para o efecto designe a persoa titular da Secretaría Xeral de Emprego e Relacións Laborais.\nPoderá asistir as reunións da comisión de valoración, con voz e sen voto, calquera outra persoa que se considere necesaria, elixida de entre as persoas adscritas á Secretaría Xeral de Emprego e Relacións Laborais.\nNa composición da Comisión de Valoración procurarase acadar unha presenza equilibrada de homes e mulleres.\n3. Para unha mellor avaliación dos expedientes, a Comisión de Valoración, de maneira motivada, poderá requirir das entidades solicitantes información ou documentación adicional que, non estando en poder da Administración, teña fundamental relevancia e unha relación directa coa solicitude.\n4. A Comisión de Valoración, unha vez avaliadas as solicitudes presentadas, realizará un informe, para determinar a contía máxima das subvencións tendo en conta a orde de prelación conseguida polas solicitantes e en base aos criterios de valoración que se establecen nesta orde.\n5. A presidencia da Comisión, tendo en conta o informe da Comisión de Valoración, elevará a proposta de resolución ante o órgano competente para resolver.\nArtigo 25.\nCriterios de avaliación\n1. A Comisión de Valoración examinará as solicitudes debidamente presentadas por cada unha das liñas e subliñas de forma separada, de acordo cos criterios e a ponderación que a seguir se relacionan:\na) Ámbito territorial de alcance da entidade (de 1 a 4 puntos):\n– Para entidades con ámbito territorial autonómico: 4 puntos.\n– Para as entidades con ámbito territorial provincial: 2 puntos.\n– Para as entidades con ámbito territorial local: 1 punto.\nb) Alcance territorial das accións a desenvolver (de 1 a 4 puntos):\n– Se o alcance territorial é autonómico: 4 puntos.\n– Se o alcance territorial é interprovincial: 3 puntos.\n– Se o alcance territorial é provincial: 2 puntos.\n– Se o alcance territorial é inferior a provincial: 1 punto.\nc) No caso de accións de formación, accións de información e promoción do cumprimento da normativa, xornadas de sensibilización, estudos ou accións que permitan a elaboración de ferramentas e materiais innovadores relacionados co fomento da prevención de riscos laborais, daráselles prioridade a determinadas materias (0 ou 4 puntos):\n– 4 puntos: cando a programación presentada das diferentes accións, verse ao menos sobre dúas das seguintes materias:\n• Prevención de riscos laborais en poboación traballadora de máis de 55 anos.\n• Prevención de riscos laborais e perspectiva de xénero.\n• Prevención de riscos laborais nas novas formas de organización do traballo.\n• Prevención de accidentes\nin itinere\n.\n• Prevención de riscos psicosociais.\n• Prevención de riscos ergonómicos.\n• Prevención de risco químico.\n• Prevención de riscos laborais derivados da presenza de radon.\n• Traballos con risco por exposición ao amianto.\n• Exposición ao po de sílice.\n• Fomento de hábitos de vida saudables.\n• Prevención de riscos laborais en sectores laborais feminizados.\n• Riscos asociados á manipulación de nanomateriais.\n• Prevención de accidentes marítimos.\n• Prevención de riscos laborais en poboación traballadora de máis de 45 anos con dereito a coeficiente redutor da idade de xubilación por razón da súa actividade.\n• Traballos que implican unha natureza en extremo penosa, tóxica, perigosa e insalubre, onde existe risco permanente de sinistros ou morbilidade.\n– 0 puntos: Cando non verse sobre dúas ou mais das materias mencionadas.\nd) Taxa de estabilidade do persoal da entidade (de 0 a 4 puntos): entenderase por tal a porcentaxe de persoas traballadoras fixas sobre o total do cadro de persoal da entidade:\n• Menos do 15 %: 0 puntos.\n• Do 15 % e ata o 30 %: 1 punto.\n• Máis do 30 % e ata o 50 %: 2 puntos.\n• Máis do 50 % e ata o 80 %: 3 puntos.\n• Máis de 80 %: 4 puntos.\ne) Paridade entre a porcentaxe de homes e mulleres no cadro de persoal da entidade solicitante (2 puntos):\n• Entre un 40 % - 60 % (incluído): 2 puntos.\nf) Sinistralidade do sector ao que vai dirixido a acción (de 0 a 5 puntos):\n– Cando a sinistralidade sexa menor do 50 % do índice de incidencia medio: 0 puntos.\n– Cando a sinistralidade sexa igual ou maior do 50 % do índice de incidencia medio: 1 punto.\n– Cando coincida co índice de incidencia medio: 2 puntos.\n– Cando sexa maior do índice de incidencia medio: 5 puntos.\nTerase en conta a media dos índices de sinistralidade para Galicia do período correspondente aos anos 2021, 2022 e 2023 que é: 2.826,82.\nDesagregada por sectores a media dos índices é: agricultura: 3.903,68; pesca: 4.376,81; industria: 4.969,30; construción: 5.785,57 e servizos: 2.010,87.\ng) Cofinanciamento da acción (1 ou 3 puntos):\n• Entre o 20 % de cofinanciamento e o 50 %: 1 punto.\n• Máis do 50 %: 3 puntos.\nA porcentaxe de cofinanciamento que se indique no anexo III deberá manterse sexa cal sexa o importe da subvención concedida.\nh) Cumprimento das obrigas derivadas das subvencións concedidas no período dos exercicios 2023 e/ou 2024 nas subvencións obxecto da presente orde: pola renuncia á subvención concedida ou por unha execución inferior ao 60 %, descontárase 2 puntos da puntuación total acadada.\ni) Polo compromiso do emprego efectivo da lingua galega, e de conformidade con establecido no artigo 20.2.l) da Lei 9/2007, de subvencións de Galicia.\nPolo emprego efectivo da lingua galega: 3 puntos.\n2. Unha vez instruídas todas as solicitudes, no caso de que o importe das axudas a conceder sexa inferior ao orzamento previsto nesta orde, non se procederá a aplicar os criterios de avaliación.\n3. Nas subliñas I.1 e II.1 e respecto ás solicitudes das organizacións sindicais intersectoriais, no caso de que cos criterios de representatividade establecidos nos artigos 7 e 14 desta orde de convocatoria sexan suficientes para a súa valoración, non se procederá a aplicar os criterios de avaliación.\nArtigo 26.\nCriterios de desempate\nNo caso de empate na puntuación obtida, determinarase como criterio de desempate, a puntuación establecida en cada un dos criterios de valoración segundo a orde de prelación establecida no artigo anterior desta orde. No caso de persistir o empate, terase en conta a paridade entre a porcentaxe de homes e mulleres no cadro de persoal da entidade solicitante.\nArtigo 27.\nResolución e recursos\n1. A resolución dos expedientes corresponderalle á persoa titular da Secretaría Xeral de Emprego e Relacións Laborais por delegación da persoa titular da Consellería de Emprego, Comercio e Emigración, que será notificada ás entidades interesadas no prazo de dez días desde que se dite. Unha vez notificadas as resolucións as entidades interesadas dispoñerán dun prazo de dez días para a súa aceptación, transcorrido o cal sen que se producise manifestación expresa entenderase tacitamente aceptada, segundo o artigo 21.5 da Lei 9/2007, de subvencións de Galicia.\n2. No caso de que a resolución de concesión prevexa unha subvención menor da solicitada as entidades beneficiarias poderán presentar para a súa autorización a través da sede electrónica da Xunta de Galicia (https://sede.xunta.gal) unha reconfiguración da súa programación formativa adaptada a resolución aprobatoria e a resposta será comunicada por vía electrónica ao solicitante.\n3. No momento en que se teña constancia da aceptación da subvención concedida, poderanse realizar pagamentos anticipados, logo de solicitude en concepto de anticipo e de acordo coas seguintes condicións establecidas no artigo 63 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia:\na) Cando o importe da subvención non supere os 18.000 euros, ata o 80 % da subvención concedida.\nb) Cando o importe da subvención concedida supere os 18.000 euros, poderanse conceder pagamentos dun 10 % adicional sobre o importe que exceda os 18.000 euros.\nNeste caso, as entidades solicitantes de dito pagamento anticipado quedan exoneradas da constitución de garantía segundo o disposto no artigo 65.4.f) do Decreto 11/2009, do 8 de xaneiro.\n4. De acordo co sinalado no artigo 23.4 da Lei 9/2007, do 13 de xuño, de subvencións de Galicia, e tendo en conta que se trata dun procedemento baixo o réxime de concorrencia competitiva, o prazo máximo para resolver e notificar a resolución do procedemento non poderá exceder os cinco (5) meses. Transcorrido o devandito prazo sen que se ditase resolución expresa, entenderase rexeitada a solicitude.\n5. As resolucións ditadas poñen fin á vía administrativa e contra elas poderá interpoñerse, potestativamente, recurso de reposición ante a Secretaría Xeral de Emprego e Relacións Laborais, no prazo dun mes desde a súa notificación, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas ou, directamente, recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa.\n6. De conformidade co artigo 15 da Lei 9/2007, do 13 de xuño, de subvencións de Galicia, e o artigo 17 da Lei 1/2016, do 18 de xaneiro, de transparencia e bo goberno, a Consellería de Emprego, Comercio e Emigración publicará na súa páxina web (https://conselleriaemprego.xunta.gal/axudas-subvencions) e no DOG a relación das entidades beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos das entidades beneficiarias e da súa publicación na citada páxina web.\nArtigo 28.\nNotificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificacións electrónicas de Galicia-Notifica.gal. Este sistema remitirá ás persoas interesadas avisos da posta a disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido, e rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non fose posible por problemas técnicos, efectuarase a notificación polos medios previstos na normativa reguladora do procedemento administrativo común.\nArtigo 29.\nPrazo de finalización e de xustificación das accións\n1. Todas as accións deberán estar finalizadas con data límite, o 31 de outubro de 2025, agás que na resolución de concesión se estableza unha data posterior. Esta data estará comprendida dentro do exercicio orzamentario 2025.\n2. No relativo á presentación da documentación xustificativa será ata o 11 de novembro de 2025.\nArtigo 30.\nDocumentación requirida para a xustificación do pagamento\n1. A acreditación da aplicación da subvención aos fins para os que foi concedida realizarase mediante a presentación da xustificación económica e a xustificación técnica ou informe final dirixida á Secretaría Xeral de Emprego e Relacións Laborais por calquera das formas previstas no artigo 16.4 da Lei 39/2015, do 1 de outubro, do procedemento administrativo común das administracións públicas.\nToda a documentación que deba ser entregada en soporte físico, presentarase en folios separados sen a utilización de canudo para a súa encadernación.\nA relación das persoas participantes dos cursos para os que se concedeu a axuda deberá ser entregada nun formato (tipo Calc ou Excel), que permitan extraer datos para súa posterior consulta e que deberá incluír o nome, apelido, DNI ou NIE. Os datos deben estar desagregados por sexo. Para tales efectos, as entidades beneficiarias deberán achegar cuberta unha táboa, segundo o modelo que figura na sede electrónica.\n2. No caso de cofinanciamento deberase xustificar o importe calculado sobre o custo total xustificado, e deberá respectar a porcentaxe indicada no anexo III.\n3. Deberá achegar os seguintes documentos:\na) Certificado da entidade no que figure a mención das accións realizadas, o importe xustificado e a relación de facturas e os gastos de persoal (anexo V).\nb) Declaración complementaria do conxunto de axudas solicitadas para a mesma actividade ás distintas administracións públicas competentes ou ás súas entidades vinculadas ou dependentes, tanto as aprobadas como as pendentes de resolución, incluído as resolucións correspondentes, e da cantidade que achega a entidade para o financiamento da acción, se é o caso, así como o xustificante de pago do financiamento propio (anexo VI).\nc) Xustificantes de gastos e de pagamentos realizados durante as distintas fases de execución da actividade, separando planificación e organización e realización efectiva da acción. Non se poderán presentar xustificantes de data posterior ao vencemento do prazo de xustificación.\nd) No caso de que as actividades sexan no formato de teleformación ou aula virtual deberá achegarse a declaración do alumnado de que dispón dos medios técnicos suficientes e axeitados para a súa realización, propios ou facilitados pola entidade, con carácter previo ao comezo destas.\n4. A xustificación técnica ou o informe final do proxecto será conforme o modelo que se inclúe como anexo VII ao final deste texto articulado.\n5. Os documentos e as demais accións que se realicen deberán levar a lenda «co financiamento de» e o anagrama da Xunta de Galicia (https://www.xunta.gal/identidade-corporativa/marca-principal) e o depósito legal no seu caso.\n6. Requisitos formais das facturas:\na) Cada factura deberá conter unha explicación detallada do gasto en relación coa acción subvencionada, así como o prezo unitario de cada actividade da acción realizada, aplicable igualmente para o caso de subcontratar cun terceiro a execución parcial ou total.\nb) Conterán os datos identificativos do expedidor (nome, apelidos, denominación ou razón social, NIF e enderezo), así como do destinatario, que deberá ser a entidade subvencionada.\nc) Incluirán o IVE correspondente ou o imposto equivalente. Cando a cota se repercuta dentro do prezo deberá indicarse «IVE incluído», así como o lugar e a data.\nd) Presentarase o comprobante bancario do seu pagamento. Se a transferencia engloba varias facturas, presentarase a relación destas. Non se admitirán xustificantes de abono en metálico. Os pagos mediante transferencia bancaria, salvo que sexan telemáticos, deberán vir conformados ou verificados pola entidade bancaria.\ne) As facturas deberán indicar a conformidade da entidade beneficiaria coa prestación recibida. Esta conformidade manifestarase mediante selo para o efecto na propia factura, no que conste expresamente a conformidade co gasto, o nome e a sinatura da persoa responsable/coordinadora designada da entidade beneficiaria, ou mediante certificación da devandita conformidade, que fará referencia a presente orde, emitida pola persoa responsable/coordinadora designada na cal figure a listaxe completa das facturas conformadas, que conterá obrigatoriamente a identificación da empresa (nome e NIF), o concepto da factura e o seu importe, e que se xuntará as copias das facturas.\nArtigo 31.\nXustificación segundo o tipo de gasto\nOs tipos de gastos adecuaranse ás accións realizadas e imputaranse cos límites que se establecen nas disposicións desta orde de convocatoria.\n1. Gastos xerais de execución: achegarase copia e o seu xustificante de pagamento. Se é o caso, achegarase coa solicitude de xustificación unha unidade física dos respectivos materiais elaborados. No caso dos gastos de publicidade e difusión, presentarase ademais documento gráfico ou material que acredite a súa realización: prensa, difusión en páxina web, díptico, cartel. Os devanditos materiais, unha vez feita a comprobación pola Secretaría Xeral de Emprego e Relacións Laborais, deberán ser retirados pola propia entidade nun prazo de dous meses desde o pagamento, e no caso de non retirarse, pasarán a ser propiedade da Administración.\n2. Gastos derivados da subcontratación:\na) No suposto recollido no artigo 29.3 da Lei 9/2007, do 13 de xuño, de subvencións de Galicia, e sempre que o importe do gasto subvencionable supere a contía establecida na lexislación vixente de contratos do sector público para os contratos menores deberán presentarse, como mínimo, tres ofertas de diferentes provedores que a entidade beneficiaria deberá solicitar con carácter previo á contratación, agás o establecido no artigo 17.3 desta orde de convocatoria.\nb) Para xustificar este gasto presentarase a copia da factura, coa explicación detallada do gasto e o prezo unitario de cada actividade relacionada coa acción, e o documento acreditativo do seu pagamento.\n3. Gastos de persoal:\na) Persoal técnico propio: deberán presentar certificado da persoa representante legal da entidade no cal conste o número de horas da xornada de traballo ordinaria dedicada á actividade subvencionada e o seu custo.\nb) Persoal técnico contratado expresamente para a actividade: terá que presentarse o contrato de traballo no cal se indicará a data de inicio e fin da contratación e do servizo determinado.\nc) Para xustificar os gastos deste persoal deberán presentar, así mesmo, o seguinte:\n1º. Copia das nóminas de cada un dos meses que se imputan á actividade subvencionada, xunto co comprobante do pagamento expedido pola entidade bancaria.\n2º. Cadro en que figuren os cálculos realizados para obter o importe da imputación da subvención: horas, conceptos, importes, porcentaxes aplicadas, totais. Nun formato (tipo Calc ou Excel), que permitan extraer datos para súa posterior consulta.\n3º. Xustificantes correspondentes ás cotizacións da Seguridade Social (RLC e RNT, sistema de liquidación directa proxecto Creta) e ás respectivas transferencias bancarias do seu pago.\nd) No caso de entidades nas que as persoas beneficiarias superen os 800 participantes, presentarase un certificado da entidade no que se desagregue o número de participantes por cada curso.\n4. Axudas de custos: deberán presentar o documento xustificativo do servizo que se realizou vinculado á acción, a súa efectiva liquidación e o xustificante de pagamento.\n5. Gastos indirectos: certificado emitido pola persoa representante legal da entidade beneficiaria, sen prexuízo de que a Secretaría Xeral de Emprego e Relacións Laborais solicite, en calquera momento, as correspondentes facturas e os documentos acreditativos do seu pagamento.\n6. Gastos específicos das accións: copia da factura e o seu xustificante de pagamento.\n7. Gastos correspondentes á actividade de deseño dos métodos e dos contidos dos programas de formación:\na) Memoria descritiva do proxecto que incluirá, por un lado, a exposición do método e programación do curso, e por outro, un resumo dos contidos deste establecendo o número de horas lectivas de impartición do curso.\nb) Deseño, planificación e contidos dos programas que terán que acadar a calidade necesaria trala avaliación técnica desta consellería que deberá ser achegado en formato dixital.\nc) Gastos de persoal.\nArtigo 32.\nMemoria técnica das actividades\n1. A xustificación técnica ou informe final axustarase ao modelo do anexo VII e especificará co máximo detalle as accións realizadas e a súa relación directa cos xustificantes do gasto:\nCando a actividade realizada sexan cursos ou xornadas de sensibilización, faranse constar a/as data/s, o lugar e o sitio de realización, o programa formativo, a descrición do colectivo destinatario, o profesorado, o material didáctico utilizado e entregado; e o control de asistencia do alumnado coas sinaturas dos asistentes e do profesorado.\nAsí mesmo, debe constar a relación das persoas asistentes para os cales se concedeu a axuda (nome, apelidos, DNI/NIE); os datos deben estar desagregados por sexo.\n2. O incumprimento do deber de presentar a xustificación técnica así como a de incluír os aspectos antes sinalados dará lugar ao non pagamento e/ou á revogación da axuda.\n3. Para garantir a asistencia das persoas participantes nos cursos e/ou xornadas levada a cabo na modalidade de teleformación ou aula virtual exixirase o uso de medios electrónicos, sempre que quede debidamente acreditada a súa identidade e reúna os requisitos de seguridade xurídica.\nPermítese a sinatura electrónica das persoas responsables de formación, persoas formadoras e alumnado mediante captura de firma dixitalizada ou calquera dos documentos que precisen da súa firma, que terá que estar asociada ao correspondente NIF ou DNI.\nO sistema de captura de sinatura dixitalizada deberá garantir en todo caso a autenticidade dos datos correspondentes a ela.\nPara os efectos da identificación do alumnado, cabe a posibilidade de que a propia persoa achegue unha fotografía do anverso do seu DNI a través do seu teléfono ou correo electrónico.\nArtigo 33.\nCorrección de defectos da xustificación e pagamento\n1. Transcorrido o prazo establecido de xustificación sen que a entidade beneficiara da subvención presentase a documentación exixida, requirirase para que a presente no prazo improrrogable de dez (10) días. Así mesmo, cando a Secretaría Xeral de Emprego e Relacións Laborais na comprobación da subvención aprecie a existencia de defectos emendables na xustificación presentada pola/s beneficiaria/s, poñerao no seu coñecemento e concederalle un prazo de dez (10) días para a súa corrección. A falta de presentación da xustificación ou a non corrección no prazo establecido neste parágrafo comportará a perda do dereito ao cobramento da subvención (artigos 45 e 46 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia).\n2. Tras a recepción da documentación requirida procederase á revisión e valoración dos documentos xustificativos da execución. Unha vez feita a revisión, realizarase a proposta de pagamento ou a revogación da subvención.\n3. Revisada a xustificación e sempre que esta se axuste ao disposto nesta orde, a Secretaría Xeral de Emprego e Relacións Laborais emitirá as certificacións para poder facer efectiva a correspondente liquidación da axuda concedida.\n4. Poderán acordarse pagamentos parciais á medida que as entidades beneficiarias xustifiquen as actividades xa realizadas.\nEstes pagamentos, conxuntamente cos pagamentos anticipados, nunca serán superiores ao 80 % da subvención concedida.\n5. De acordo co establecido no artigo 65.4.f) do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, en relación cos artigos 62.3 e 67 do mesmo corpo legal, quedan exonerados da constitución de garantías os beneficiarios e as beneficiarias de subvencións con cargo aos créditos orzamentarios correspondentes ao capítulo IV, transferencias correntes, destinados a familias e institucións sen fins de lucro.\nArtigo 34.\nObrigas das entidades beneficiarias\n1. Executar a actividade ou adoptar o comportamento que fundamenta a concesión da subvención.\n2. Antes do inicio das actividades, comunicarlle ao órgano instrutor calquera modificación das condicións tidas en conta para a concesión da subvención así como dos compromisos e obrigas asumidos.\n3. Comunicar a obtención concorrente de subvencións ou axudas para a mesma finalidade procedentes de calquera administración ou ente público estatal ou internacional.\n4. O sometemento ás actuacións de control, comprobación e inspección que efectuará a Consellería de Emprego, Comercio e Emigración, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e ao Consello de Contas, ou a outros órganos que proceda, así como a obriga de facilitar información, tal como establece o artigo 11.c) da Lei 9/2007, do 13 de xuño, de subvencións de Galicia.\n5. Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable á entidade beneficiaria en cada caso, así como cantos estados contables e rexistros específicos sexan necesarios, coa finalidade de garantir o adecuado exercicio das facultades de comprobación e control.\n6. Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control.\n7. Dar a adecuada publicidade de carácter público do financiamento de programas, actividades, investimentos ou actuacións de calquera tipo que sexan obxecto de subvención nos termos regulamentariamente establecidos; en concreto, deberá consignarse a lenda «co financiamento de» e o anagrama da Xunta de Galicia (https://www.xunta.gal/identidade-corporativa/marca-principal) en todas as actividades de difusión, así como no material que se realice con motivo das actuacións realizadas ao abeiro desta orde de convocatoria, e tamén deberá observarse o disposto na Lei 23/2011, do 29 de xullo, de depósito legal, así como calquera outra das obrigas establecidas no artigo 11 da Lei 9/2007, do 13 de xuño, de subvencións de Galicia.\n8. Calquera outra das obrigas establecidas nos artigos 11 e 45 da Lei 9/2007, do 13 de xuño, de subvencións de Galicia.\n9. Estarán obrigadas a ceder ao uso público, sen ánimo de lucro, todos aqueles materiais que resulten da execución da actividade, manuais, dípticos, enquisas, conferencias, relatorios que se poidan aproveitar noutros sectores.\n10. Deberán estar, con independencia da súa contía, tanto antes de ditarse a resolución de concesión como de proceder ao cobramento das subvencións, ao día nas súas obrigas tributarias e sociais e non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia. No suposto de existiren débedas tanto antes de ditar a resolución de concesión como no momento da xustificación para a liquidación do pago, procederase a efectuar requirimento á entidade solicitante para que emende a situación.\n11. No caso da axuda para gabinetes técnicos de seguridade e saúde laboral, un compromiso da entidade solicitante no que se indique que os locais que vai ocupar estarán debidamente identificados.\nArtigo 35.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 de Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 8 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016 a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei. O incumprimento desta obriga determinará, de ser o caso, a imposición de multas coercitivas prevista no punto 4 do citado artigo.\nArtigo 36.\nPublicación na Base de datos nacional de subvencións\nDe conformidade co previsto no artigo 17.3.b) e 20.8.a) da Lei 38/2003, xeral de subvencións, transmitirase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no\nDiario Oficial de Galicia\n.\nArtigo 37.\nPerda do dereito ao cobro das axudas e o reintegro\n1. Procederá a perda de dereito ao cobro das axudas, así como o reintegro total ou parcial das cantidades percibidas e a exixencia do xuro de demora correspondente desde o momento do pagamento da subvención ata a data en que se acorde a procedencia do reintegro, nos casos previstos no artigo 33 da Lei 9/2007, do 13 de xuño, de subvencións de Galicia.\n2. Procederá non realizar o pagamento ou o posterior reintegro da totalidade da axuda concedida, nos seguintes casos:\na) O incumprimento das obrigas esixidas á entidade beneficiaria para a concesión da subvención, recollidas no artigo 34.1, 34.2, 34.4, 34.5, 34.6, e 34.10\nb) No caso de que non se presente ningunha da documentación esixida nos artigos 30, 31 e 32.\nc) A obtención da axuda falseando as condicións requiridas ou ocultando aquelas que impidan a concesión.\nd) O incumprimento da obriga de comunicar ao órgano concedente a obtención doutras axudas incompatibles dará lugar ao reintegro do 100 % da axuda percibida máis os xuros de demora, sen prexuízo das sancións que puidesen corresponder.\n3. Procederá o pagamento parcial ou, a posteriori, o reintegro parcial, en proporción ao gasto non xustificado ou aos datos coñecidos despois do pago, nos seguintes supostos:\na) A presentación só de parte da documentación exixida.\nb) O incumprimento da obriga de comunicar ao órgano concedente a solicitude doutras axudas compatibles dará lugar ao reintegro parcial do 5 % da axuda concedida.\nc) O incumprimento da obriga de comunicar ao órgano concedente a obtención doutras axudas compatibles dará lugar ao reintegro do exceso percibido máis os xuros de demora, sen prexuízo das sancións que puidesen corresponder.\nd) O incumprimento da obriga de comunicar ao órgano concedente a solicitude doutras axudas incompatibles dará lugar ao reintegro parcial do 10 % da axuda concedida.\ne) O incumprimento das obrigas en materia de publicidade establecidas nesta orde dará lugar ao reintegro parcial do 10 % da axuda concedida.\nf) O incumprimento mínimo de 8 participantes nos cursos, conforme o establecido no artigo 10.2 e 10.3 desta orde.\ng) Calquera outro incumprimento considerarase incumprimento parcial dos fins para os cales se concedeu a axuda, e dará lugar á perda do dereito ao cobramento ou, de ser o caso, ao reintegro, en ambos os casos, na porcentaxe correspondente aos investimentos non efectuados ou non xustificados.\nArtigo 38.\nModificación de resolución de concesión\nToda alteración das condicións tidas en conta para a concesión destas axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, estatais ou internacionais, fóra dos casos permitidos nesta orde, ou que o importe supere o custo total da actividade subvencionada que desenvolverá a entidade beneficiaria poderá dar lugar á modificación da resolución de concesión ou, se é o caso, á súa revogación.\nArtigo 39.\nRevogación\n1. Procederá a revogación da axuda, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 33 da Lei 9/2007, do 13 de xuño, de subvencións de Galicia.\n2. A obriga de reintegro establecida no parágrafo anterior enténdese sen prexuízo das competencias que ten a Inspección de Traballo e Seguridade Social, en virtude do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.\nArtigo 40.\nSeguimento e control\n1. A Secretaría Xeral de Emprego e Relacións Laborais poderá comprobar, en todo momento, a aplicación das subvencións concedidas para os fins programados.\n2. Co fin de garantir o adecuado seguimento e control destas subvencións, unha vez notificadas as resolucións de concesión, as entidades beneficiarias deberán achegar a planificación definitiva e só se comunicarán os cambios que afecten a dita planificación definitiva. Estes cambios comunicaranse a través da sede electrónica da Xunta de Galicia (https://sede.xunta.gal).\nArtigo 41.\nIndicadores\nEsta convocatoria de axudas atópase incluída no PEG 2021-2030, no seu obxectivo estratéxico 01.01.04. Consolidar un marco de relacións laborais moderno que facilite unhas condicións de traballo saudables e seguras e favorecer a conciliación da vida laboral, familiar e persoal.\nO dito obxectivo estratéxico correspóndese co eixe 1: o reto demográfico, e coa prioridade de actuación 01.: 1.1. Acadar un nivel de emprego elevado e de calidade, que garanta o equilibrio entre a vida profesional e a privada.\nPara a súa medición e seguimento, en liña tamén co financiamento comunitario, establecéronse os seguintes indicadores de produtividade e de resultados e coas estimacións de valores previstos seguintes:\nP00325: accións de formación e información desenvoltas en materia de prevención de riscos laborais. Valor previsto: 286.\nP00326: campañas e accións de sensibilización de prevención de riscos laborais. Valor previsto: 132.\nP00327: actuacións de asesoramento realizadas en prevención de riscos laborais. Valor previsto: 2.170.\nP0076B: entidades beneficiadas en materia de prevención de riscos laborais. Valor previsto: 55.\nDisposición adicional primeira.\nDelegación de atribucións\nApróbase a delegación de atribucións da persoa titular da Consellería de Emprego, Comercio e Emigración na persoa titular da Secretaría Xeral de Emprego e Relacións Laborais para resolver a concesión ou denegación das axudas e subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polas entidades beneficiarias, respecto das resolucións de concesión, das que derivan, ditadas por delegación da persoa titular da consellería.\nDisposición adicional segunda.\nOutra documentación\nA Consellería de Emprego, Comercio e Emigración poderá requirir, en todo momento, a documentación que se considere necesaria para acreditar mellor o exacto cumprimento das condicións exixidas da subvención concedida, agás aquela que, de acordo co artigo 28.3 da Lei 39/2015, do 1 de outubro, do procedemento administrativo común das administracións públicas, xa se encontre en poder da Administración actuante.\nDisposición derradeira primeira.\nRemisión normativa\nEn todo o non disposto nesta orde será de aplicación a Lei 9/2007, do 13 de xuño, de subvencións de Galicia; o Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; a Lei 38/2003, do 17 de novembro, xeral de subvencións; a Lei 31/1995, do 8 de novembro, de prevención de riscos laborais, e o Real decreto 39/1997, do 17 de xaneiro, polo que se aproba o Regulamento dos servizos de prevención de riscos laborais, en canto lle sexa de aplicación e, con carácter supletorio a Lei 39/2015, do 1 de outubro, do procedemento administrativo común das administracións públicas.\nDisposición derradeira segunda.\nFacultade de desenvolvemento\nAutorízase a persoa titular da Secretaría Xeral de Emprego e Relacións Laborais para ditar, no ámbito das súas competencias, as resolucións e instrucións necesarias para o desenvolvemento e a execución desta disposición.\nDisposición derradeira terceira.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 26 de decembro de 2024\nJosé González Vázquez\nConselleiro de Emprego, Comercio e Emigración"
  },
  {
    "file_id": "AnuncioG0759-140125-0001_gl",
    "doga_id": 18,
    "doga_date": "2025-01-28",
    "url": "https://www.xunta.gal/dog/Publicados/2025/20250128/AnuncioG0759-140125-0001_gl.html",
    "title": "ORDE do 14 de xaneiro de 2025 pola que se establecen as bases reguladoras e se convocan subvencións para a creación e/ou mellora das infraestruturas, dotacións, instalacións e equipamentos vinculados á prestación de servizos municipais, destinadas a concellos de Galicia para o ano 2025, de forma individual e mediante o sistema de xestión compartida (código de procedemento PR486A).",
    "content": "A Lei 5/1997, do 22 de xullo, de Administración local de Galicia, establece a obrigatoriedade de que os concellos presten determinados servizos públicos. Así mesmo, dispón que as funcións de coordinación e axuda da Comunidade Autónoma de Galicia se dirixirán preferentemente a acadar o obxectivo da prestación homoxénea dos ditos servizos.\nPola súa banda, a Comunidade Autónoma de Galicia busca garantir un equilibrio no territorio galego entre o medio rural e o urbano, o interior e a costa, que permita o desenvolvemento económico da totalidade do territorio e que a cidadanía galega teña unhas óptimas condicións de vida, con independencia do seu lugar de residencia, mediante a potenciación e o apoio á prestación de servizos por parte dos nosos concellos, que é a Administración máis próxima á cidadanía.\nNeste sentido, a Xunta de Galicia, a través da Consellería de Presidencia, Xustiza e Deportes, vén colaborando cos concellos desde 2009 mediante esta liña de subvencións e levando a cabo unha actividade de fomento daqueles proxectos de maior interese social, co obxectivo de que a acción pública incentive ou promova a execución daquelas actuacións en infraestruturas, dotacións, instalacións ou equipamentos que se considera que resolven necesidades de carácter público ou que redundan en maior beneficio da cidadanía, permiten mellorar a calidade de vida do conxunto da veciñanza e afectan o núcleo dos servizos da Administración máis próxima aos administrados, a Administración local.\nAsí, para esta convocatoria inclúense como proxectos elixibles aqueles que teñen como obxecto a realización de obras sobre diferentes tipos de espazos públicos, entendendo como tales os parques, os paseos, as prazas e as rúas, así como calquera outro espazo público similar ou análogo. O obxectivo é acoller nesta categoría unha ampla posibilidade de intervencións, entre outras as humanizacións, as pavimentacións de rúas e camiños municipais, as actuacións para creación ou mellora de prazas públicas, as melloras de contornos urbanos, a adecuación de zonas para paseo ou tránsito peonil, a creación de parques urbanos ou nas proximidades de núcleos rurais, o acondicionamento de campos da feira ou as remodelacións integrais de espazos públicos, tanto urbanos como rurais.\nO recoñecemento do papel dos concellos no labor de promoción e de desenvolvemento da práctica deportiva como medio para a mellora da saúde física ou mental das persoas e para o fomento de valores sociais e inclusivos aconsella a incorporación ao obxecto desta liña de subvencións da realización de actuacións en instalacións deportivas municipais, unha categoría na cal se encadra un conxunto diverso de obras que teñen diferentes obxectos, co denominador común de crear, acondicionar, mellorar ou reparar edificios e instalacións de titularidade municipal destinadas á realización de actividades deportivas.\nA importancia cuantitativa dos recursos que os concellos destinan á pavimentación de camiños de titularidade municipal ou as intervencións sobre as redes de luz pública para conseguir un aforro no gasto en consumos eléctricos, ou renovar, por razóns de seguridade, instalacións obsoletas ou deterioradas polo paso do tempo e asemade mellorar a eficiencia enerxética destas instalacións, son motivos que sustentan o mantemento, dentro do obxecto das subvencións, deste tipo de proxectos.\nE, finalmente, nas categorías de proxectos subvencionables, recóllense de xeito explícito e priorízase a realización de obras de adaptación dos edificios municipais para garantir que resulten accesibles, en liña coas necesarias condicións básicas de non discriminación exixibles nas renovacións dos espazos públicos existentes.\nPolo tanto, por medio desta orde regúlanse os requisitos e o procedemento que se seguirá para a concesión de axudas económicas aos concellos de Galicia, de forma individual e mediante o sistema de xestión compartida, destinadas á creación e/ou mellora das infraestruturas, dotacións, instalacións e equipamentos vinculados á prestación de servizos municipais.\nO Consello da Xunta de Galicia, na súa reunión do día 28 de febreiro de 2013, adoptou o acordo de aprobar os criterios aplicables ás axudas e subvencións destinadas ás entidades locais da Comunidade Autónoma de Galicia para primar proxectos de xestión compartida e incentivar procesos de fusión municipal. En cumprimento do dito acordo, esta convocatoria pública incorpora criterios para promover a realización de proxectos conxuntos, presentados por agrupacións ou asociacións de concellos, fronte ás solicitudes presentadas individualmente.\nConsolídase así unha medida que impulsa e promove a xestión eficaz e eficiente, e asemade, permite rendibilizar os recursos das administracións, a través de fórmulas de xestión compartida na prestación dos servizos públicos, de tal xeito que os resultados positivos dunha posta en común dos recursos permitan continuar prestando uns servizos públicos de calidade sen alterar a estabilidade da situación económica municipal. Xa que logo, cómpre manter os incentivos á cooperación puntual entre os concellos e aos procesos de fusión municipal, voluntariamente concertados, como medidas de colaboración e reorganización que fagan posible o aforro de custos e, asemade, a eficacia na xestión.\nA Consellería de Presidencia, Xustiza e Deportes é o departamento da Xunta de Galicia ao cal lle corresponden a elaboración, proposta e execución da política do Goberno en materia de Administración local; entre outras, atribúenselle as competencias en materia de asistencia á Administración local, segundo o Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes (DOG núm. 101, do 27 de maio), sen prexuízo das demais competencias que legal e regulamentariamente teña atribuídas.\nPola súa vez, o artigo 29 do citado decreto determina que a Dirección Xeral de Administración Local é o órgano encargado da xestión das competencias atribuídas á Xunta de Galicia en materia de Administración local, e a este centro directivo correspóndelle, en particular, o fomento das liñas de colaboración coas entidades locais galegas no referente á convocatoria e execución das subvencións destinadas a elas.\nEsta convocatoria tramítase como anticipada de gasto, de acordo coa Orde da Consellería de Economía e Facenda, do 11 de febreiro de 1998, sobre tramitación anticipada de expedientes de gasto, modificada polas ordes da mesma consellería, do 27 de novembro de 2000 e do 25 de outubro de 2001, e co establecido no proxecto de Lei de orzamentos xerais da Comunidade Autónoma para 2025, aprobado polo Consello da Xunta de Galicia na súa reunión do 17 de outubro de 2024, na cal se acordou a súa remisión ao Parlamento de Galicia para a súa tramitación.\nCon base en todo o anterior,\nDISPOÑO:\nArtigo 1.\nObxecto e bases reguladoras\nPor medio desta orde establécense as bases reguladoras e a convocatoria de subvencións para o ano 2025, en réxime de concorrencia competitiva, destinadas aos concellos de Galicia, de forma individual ou mediante asociacións ou agrupacións de concellos, para a creación e/ou mellora das infraestruturas, dotacións, instalacións e equipamentos vinculados á prestación de servizos municipais (código de procedemento PR486A), que se indican a seguir:\n1. Obras de construción, mellora, ampliación ou rehabilitación de edificios, instalacións, ou dependencias municipais destinados á prestación de servizos municipais, obras de adaptación para garantir que resulten accesibles e/ou dotación de equipamentos destes edificios ou dependencias.\nPara os efectos desta orde, terán a consideración de edificio, instalación ou dependencia destinada á prestación dos servizos municipais aqueles relacionados co exercicio de calquera das competencias referidas no artigo 25 da Lei 7/1985, do 2 de abril, reguladora das bases do réxime local, ou coa prestación dos servizos incluídos no artigo 26.1 da mesma lei.\n2. Obras de acondicionamento de camiños públicos municipais e de construción, mellora, ampliación ou rehabilitación de prazas, parques, paseos e rúas.\n3. Obras de instalación, ampliación ou mellora das redes de luz pública.\nArtigo 2.\nGastos subvencionables e requisitos dos proxectos\n1. Considéranse gastos subvencionables aqueles en que incorrese a entidade solicitante, con posterioridade á presentación da solicitude da axuda, como consecuencia da realización dos proxectos de investimento indicados no artigo 1, acordes cos requisitos e criterios indicados neste artigo e que se destinen a:\na) Execución de obras e adquisición de equipamentos imputables ao capítulo VI do orzamento de gastos da entidade local, de conformidade coa clasificación económica establecida pola Orde EHA/3565/2008, do 8 de decembro, pola que se aproba a estrutura dos orzamentos das entidades locais.\nPara estes efectos, só serán equipamentos subvencionables as subministracións de mobiliario xeral, de mobiliario e equipamentos de oficina, de equipamento informático e de equipamento audiovisual.\nb) Custos directamente relacionados cos investimentos que se efectúen, tales como honorarios de arquitectura e enxeñaría. O importe total destes custos xerais non poderá superar o máximo do 12 % do investimento subvencionable.\n2. En todo caso, os proxectos serán completos e de fase única, susceptibles da súa posta en servizo inmediata como consecuencia directa da execución do proxecto subvencionado. Non se admitirán a trámite os proxectos estruturados en fases nin fases de proxectos.\n3. Sen prexuízo de calquera outra actuación que non se considere subvencionable como consecuencia do previsto nesta orde ou na normativa xeral de subvencións, en ningún caso serán subvencionables:\na) A adquisición de terreos.\nb) Os gastos correntes en bens e servizos necesarios para o exercicio das actividades das entidades locais.\nc) Os investimentos de carácter inmaterial non incluídos no número 2 deste artigo.\nd) A adquisición de elementos decorativos ou ornamentais.\ne) Os proxectos relacionados coa implantación de enerxías renovables ou coa prevención e extinción de incendios forestais.\nf) As obras de reparación e de mantemento, como rozas e limpeza de gabias ou reparación de fochancas en vías públicas; os proxectos de redes de luz pública que consistan unicamente na substitución de lámpadas ou luminarias, ou aqueles destinados á colocación, substitución ou reparación de elementos e pezas illadas en mobiliario ou equipamentos públicos.\ng) Os investimentos que substitúan ou modifiquen outros financiados anteriormente ao abeiro desta liña de subvencións (PR486A), dos cales aínda non pasasen cinco anos desde a data de certificación do gasto.\nArtigo 3.\nBeneficiarios e requisitos das solicitudes\n1. Poderán ser beneficiarios desta subvención aqueles concellos de Galicia, de forma individual ou mediante asociacións ou agrupacións, que reúnan os seguintes requisitos:\na) Ter menos de 30.000 habitantes, de acordo coas cifras oficiais do padrón municipal de habitantes, publicadas polo Instituto Galego de Estatística.\nb) Ter remitido a conta xeral do concello, correspondente ao exercicio orzamentario de 2023, ao Consello de Contas. Este requisito deberá estar cumprido antes do remate do prazo de presentación de solicitudes.\nNo caso das agrupacións ou asociacións de concellos, deberán cumprir ambos os requisitos todos os concellos agrupados ou asociados, polo que o incumprimento por parte dalgún dos concellos participantes na solicitude de subvención supoñerá a inadmisión desta.\n2. As solicitudes presentadas deberán cumprir os seguintes requisitos:\na) Cada concello poderá presentar ata dúas solicitudes, sempre que unha delas sexa individual e a outra sexa unha conxunta de agrupacións ou asociacións de concellos. En todo caso, ambas as solicitudes deberán ser para actuacións diferentes.\nA inclusión dun concello nunha solicitude de xestión compartida dunha asociación ou agrupación exclúe a posibilidade de participar noutra solicitude conxunta e só é compatible coa presentación doutra individual.\nCando o órgano tramitador observe que un concello participa en máis dunha solicitude individual e/ou en máis dunha solicitude de agrupacións ou asociacións de concellos, poñerao de manifesto para que, no prazo máximo de dez días, poida desistir da solicitude ou solicitudes necesarias para dar cumprimento ao establecido neste artigo.\nDe non se ter recibido a comunicación da desistencia dentro do prazo establecido, inadmitiranse todas as solicitudes en que o concello participe.\nb) Cada solicitude corresponderase cun único proxecto, aínda que en cada proxecto se poderá incluír máis dunha actuación. Malia o anterior, nas solicitudes para investimentos presentadas por agrupacións ou asociacións de concellos, cada proxecto deberá corresponderse cunha única actuación e constituirá causa expresa de inadmisión a presentación de solicitudes conxuntas para a realización dun proxecto de investimento que inclúa máis dunha actuación.\nPara os efectos desta orde, considerarase proxecto aquela actuación ou conxunto de actuacións, susceptibles de definición individualizada, para as cales se solicita subvención.\nCada actuación virá definida no documento que corresponda segundo a súa tipoloxía:\na. Equipamento: memoria detallada e valorada.\nb. Obras: proxecto/s ou anteproxecto/s.\nO orzamento total da solicitude e, xa que logo, do proxecto, é o resultado da suma dos orzamentos parciais das actuacións que o integran, incluído o imposto sobre o valor engadido.\nc) Que a entidade solicitante teña a plena dispoñibilidade sobre os terreos ou predios en que se pretende realizar as actuacións.\nEste requisito deberá estar cumprido antes do remate do prazo de presentación de solicitudes e acreditarase mediante a certificación emitida pola persoa secretaria do concello solicitante, no modelo do anexo II, ou do concello representante, no modelo do anexo III, segundo proceda. Neste último caso, a certificación realizarase con base na emitida pola persoa secretaria do concello en que se localicen os terreos ou predios en que se vaia desenvolver cada unha das actuacións que integran o proxecto.\nPara os efectos desta orde, entenderase que existe plena dispoñibilidade cando as actuacións para as cales se solicita subvención non estean pendentes de ningunha autorización ou licenza urbanística ou sectorial, tanto municipal como por parte doutros organismos ou administracións públicas en materia de dominio público hidráulico, patrimonio cultural ou estradas, entre outras, ben por dispoñer dela ou por non ser preceptiva.\nd) Que existe acordo do concello polo cal se solicita a subvención para as obras ou equipamentos concretos que se pretenden executar ao abeiro desta orde con base no proxecto, anteproxecto ou memoria detallada ou valorada, segundo o caso, e se aceptan expresamente as condicións de financiamento e demais requisitos establecidos nela.\nEste acordo deberá estar adoptado antes do remate do prazo de presentación de solicitudes e acreditarase mediante certificación emitida pola secretaría do concello solicitante, no modelo do anexo II, ou pola secretaría do concello representante, no modelo do anexo III. Neste último caso, emitirase a certificación con base nos acordos adoptados, antes do remate do prazo de presentación de solicitudes, por cada un dos concellos que integran a asociación ou agrupación, e incluirá a designación dun/dunha alcalde/alcaldesa como persoa representante única que actuará como coordinadora e interlocutora ante a Dirección Xeral de Administración Local e será quen reciba e xustifique a subvención.\ne) Sen prexuízo doutros supostos en que proceda a inadmisión da solicitude, para as formuladas por agrupacións ou asociacións de concellos establécese expresamente a inadmisión daquelas solicitudes en que non se acredite a realización conxunta da actuación ou servizo para a cal se solicita subvención e que supoñan actuacións independentes en cada entidade local.\n3. Os concellos que desexen formular unha solicitude conxunta deberán regular a agrupación ou asociación mediante un convenio de colaboración que achegarán xunto coa solicitude e que terá o contido mínimo obrigatorio que se establece no artigo 7.6 desta orde.\n4. O incumprimento de calquera das condicións ou requisitos establecidos neste artigo na data en que remate o prazo de presentación de solicitudes constituirá causa de inadmisión da solicitude, sen prexuízo de calquera outra que poida derivar da normativa aplicable.\nArtigo 4.\nCrédito e importe máximo das subvencións\n1. Estas subvencións faranse efectivas con cargo á aplicación orzamentaria 05.04.141A.760.2 (código de proxecto 2016 00023, Creación, mellora e ampliación de servizos locais básicos), ata unha contía máxima de tres millóns cincocentos mil euros (3.500.000,00 €), correspondente aos orzamentos xerais da Comunidade Autónoma de Galicia para o ano 2025.\nExiste a posibilidade de ampliación de crédito nos supostos previstos no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Nestes casos, o órgano concedente deberá publicar a ampliación de crédito nos mesmos medios que a convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver.\n2. Esta convocatoria tramítase como expediente anticipado de gasto, ao abeiro do artigo 25.1.a) do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; e existe crédito suficiente previsto no proxecto de orzamentos da Comunidade Autónoma para o exercicio 2025.\nAsí mesmo, estará sometida ao regulado na Orde da Consellería de Economía e Facenda, do 11 de febreiro de 1998, sobre tramitación anticipada de expedientes de gasto, modificada polas ordes da mesma consellería, do 27 de novembro de 2000 e do 25 de outubro de 2001.\nAo abeiro desta normativa, o crédito previsto no número 1 deste artigo e, xa que logo, a concesión das subvencións, queda sometido á condición suspensiva de existencia de crédito adecuado e suficiente no exercicio 2025 para financiar as obrigas derivadas da convocatoria.\n3. A axuda económica que se conceda financiará ata o 80 % do orzamento da obra ou equipamento que se vai realizar, co límite de 40.000 euros para as solicitudes individuais e 50.000 euros tanto para as solicitudes conxuntas como para as presentadas por concellos resultantes dun proceso de fusión municipal ou en proceso de fusión.\nArtigo 5.\nForma e prazo de presentación de solicitudes\n1. Os concellos, tanto individualmente como asociados ou agrupados, que desexen acollerse aos beneficios desta orde presentarán unha solicitude dirixida á Dirección Xeral de Administración Local, segundo o modelo que figura como anexo I destas bases reguladoras. Esta solicitude deberá ir acompañada da documentación que se establece no artigo 6 ou no artigo 7 desta orde, segundo proceda.\n2. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia https://sede.xunta.gal\n3. De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase data de presentación da solicitude aquela en que fose realizada a emenda.\n4. Para a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n5. O prazo de presentación de solicitudes será dun mes, contado a partir do día seguinte ao da publicación desta orde no\nDiario Oficial de Galicia\n. Entenderase como último día do prazo o correspondente ao mesmo ordinal do día da publicación. Se o último día do prazo é inhábil, entenderase prorrogado ao primeiro día hábil seguinte, e, se no mes de vencemento non hai día equivalente ao da publicación, entenderase que o prazo remata o último día do mes.\nArtigo 6.\nDocumentación complementaria á solicitude individual\nOs concellos interesados deberán achegar co anexo I de solicitude, debidamente cuberto, a seguinte documentación:\n1. Declaración responsable asinada electronicamente pola persoa representante do concello solicitante, incluída no anexo I desta orde, na cal se faga constar:\na) O conxunto de todas as axudas solicitadas ou concedidas, para as mesmas actuacións solicitadas ao abeiro desta orde, das distintas administracións públicas competentes ou outros entes públicos, e o compromiso de comunicar decontado cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\nb) Que o concello non está incurso en ningunha das prohibicións establecidas no artigo 10, números 2 e 3, da Lei 9/2007, do 13 de xuño, de subvencións de Galicia, para obter a condición de beneficiario dunha subvención.\nEsta declaración será documento suficiente para acreditar que o concello está ao día nas súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma nin é debedor por resolución de procedemento de reintegro, para os efectos do previsto no artigo 11.e) e concordantes da Lei de subvencións de Galicia.\nc) Que todos os datos contidos na solicitude e nos documentos que se achegan son certos, incluídos os relativos á conta bancaria en que se realizará o pagamento da subvención, de ser o caso.\n2. Certificación emitida e asinada electronicamente pola persoa secretaria do concello solicitante, no modelo do anexo II, na cal se faga constar:\na) O acordo do concello polo cal se solicita a subvención para as obras ou equipamentos concretos que se pretenden executar ao abeiro desta orde e se aceptan as condicións de financiamento e demais requisitos establecidos nela.\nEste acordo deberá estar adoptado antes do vencemento do prazo de presentación de solicitudes e nel constará expresamente que se aceptan as condicións de financiamento e demais requisitos establecidos na orde.\nb) A remisión da conta xeral do concello ao Consello de Contas de Galicia, correspondente ao exercicio orzamentario de 2023, á cal fai referencia o artigo 3.1.b) desta orde.\nNo certificado quedará acreditado que esta remisión se efectuou antes do vencemento do prazo de presentación de solicitudes, polo que se consignará a data de envío ao Consello de Contas e non se admitirán aquelas en que non se faga constar esta data de remisión.\nc) A plena dispoñibilidade do concello sobre os terreos e predios en que se van desenvolver as actuacións. Deberá quedar acreditado que o concello, antes do vencemento do prazo de presentación de solicitudes, xa ten a dispoñibilidade sobre eles, nos termos establecidos no segundo parágrafo do artigo 3.2.c) desta orde.\nd) Os dereitos recoñecidos netos (capítulos I, II e III do estado de ingresos) do orzamento liquidado da entidade do ano 2023, para o cálculo do esforzo fiscal do concello.\n3. Memoria xustificativa da necesidade das obras ou equipamentos para as cales se solicita a subvención, asinada electronicamente pola persoa representante da entidade local. Esta memoria deberá conter as razóns que xustifican a necesidade das actuacións para as cales solicitan a subvención, para os efectos da súa valoración de acordo co criterio establecido no artigo 11.3 destas bases reguladoras.\n4. Ademais da documentación indicada nos puntos anteriores, nas solicitudes de subvención para obras deberá achegarse o proxecto ou o anteproxecto da obra que se vai realizar, asinado electronicamente polo técnico ou pola técnica que o redacte, co seguinte contido mínimo:\n– Memoria explicativa.\n– Orzamento detallado, desagregado no nivel de partida, con indicación das unidades e prezos de cada unha. En ningún caso se admitirán orzamentos a tanto global.\n– Planos a escala e detalle suficientes para describir as actuacións.\n– Planos do Sixpac en que se indiquen as coordenadas UTM de cada unha das actuacións que integran a solicitude.\nNo caso de parques infantís, será obrigatoria a súa adaptación á normativa europea para este tipo de instalacións.\n5. Nas solicitudes de subvención para equipamento, ademais da documentación indicada nos puntos anteriores, deberá achegarse unha memoria detallada e valorada do equipamento para o cal se solicita subvención, asinada electronicamente pola persoa representante do concello solicitante, que conterá a descrición e o orzamento detallado do equipamento solicitado.\nArtigo 7.\nDocumentación complementaria á solicitude conxunta\nAs agrupacións ou asociacións de concellos interesados deberán achegar co anexo I de solicitude, debidamente cuberto, a seguinte documentación:\n1. Declaración responsable asinada electronicamente polo alcalde ou pola alcaldesa representante da asociación ou agrupación de concellos, incluída no anexo I, na cal se faga constar, con base nas declaracións responsables emitidas polos alcaldes e/ou alcaldesas de cada un dos concellos asociados ou agrupados participantes na solicitude, canto segue:\na) O conxunto de todas as axudas solicitadas ou concedidas para as mesmas actuacións solicitadas ao abeiro desta orde, das distintas administracións públicas competentes ou doutros entes públicos, e o compromiso de comunicar decontado cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\nb) Que ningún dos concellos integrantes da solicitude está incurso nalgunha das prohibicións establecidas no artigo 10, números 2 e 3, da Lei 9/2007, do 13 de xuño, de subvencións de Galicia, para obter a condición de beneficiario dunha subvención.\nEsta declaración será documento suficiente para acreditar que o concello está ao día nas súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma nin é debedor por resolución de procedemento de reintegro, para os efectos do previsto no artigo 11.e) e concordantes da Lei de subvencións de Galicia.\nc) Que todos os datos contidos na solicitude e nos documentos que se achegan son certos, incluídos os relativos á conta bancaria en que se realizará o pagamento da subvención, de ser o caso.\nAs declaracións orixinais emitidas polos concellos integrantes da asociación ou agrupación deberán quedar en poder do concello representante para a súa achega no procedemento de subvencións, de ser requirido para iso polo órgano tramitador.\n2. Certificación emitida e asinada electronicamente pola persoa secretaria do concello representante, no modelo do anexo III, na cal se faga constar, con base nos acordos adoptados polos órganos competentes de cada un dos concellos asociados ou agrupados e/ou nas certificacións emitidas polas persoas secretarias dos concellos participantes na solicitude, canto segue:\na) Que todos os concellos integrantes acordaron solicitar subvención para as obras ou equipamentos concretos que se pretenden executar ao abeiro desta orde, mediante a fórmula de xestión compartida, e que aceptan as condicións de financiamento e demais requisitos establecidos nela.\nNo referido acordo, que deberá estar adoptado antes do vencemento do prazo de presentación de solicitudes, constará expresamente que se aceptan as condicións de financiamento e demais requisitos establecidos na orde.\nb) O nomeamento do alcalde ou da alcaldesa representante con poderes suficientes para cumprir con todas as obrigas que como entidade beneficiaria corresponden á agrupación ou asociación, e que actuará como persoa coordinadora, interlocutora, perceptora e xustificadora da axuda.\nc) O compromiso solidario de execución e de aplicación solidaria da subvención.\nd) Que todos os concellos participantes na solicitude remitiron a conta xeral do exercicio orzamentario 2023 ao Consello de Contas, segundo exixe o artigo 3.1.b) desta orde. Nesta certificación deberá quedar acreditado que a remisión das contas ao Consello de Contas se efectuou antes do vencemento do prazo de presentación de solicitudes, polo que a data de sinatura do certificado implicará que a data de remisión ao Consello de Contas se efectuou en todo caso nunha data anterior á emisión do certificado.\ne) A plena dispoñibilidade dos concellos sobre os terreos e predios en que se van desenvolver as actuacións. Deberá quedar acreditado que os concellos, antes do vencemento do prazo de presentación de solicitudes, xa teñen a dispoñibilidade sobre eles, nos termos establecidos no segundo parágrafo do artigo 3.2.c) desta orde.\nf) Os dereitos recoñecidos netos (capítulos I, II e III do estado de ingresos) dos orzamentos liquidados dos concellos do ano 2023, para o cálculo do esforzo fiscal da entidade solicitante.\ng) O importe total dos capítulos de gasto de capital (V a IX) dos orzamentos vixentes dos concellos participantes na solicitude.\nOs acordos deberán estar adoptados e as contas remitidas antes do vencemento do prazo de presentación de solicitudes. O incumprimento destes requisitos ou a falta de referencia expresa ao contido determinado en calquera das alíneas deste número 2, aínda que afecte unha soa das entidades agrupadas ou asociadas, determinará a inadmisión da solicitude conxunta.\nOs acordos orixinais emitidos polos concellos integrantes da asociación ou agrupación, así como as certificacións emitidas polas persoas secretarias destes concellos, entre as cales se atopará, en todo caso, a certificación de plena dispoñibilidade dos terreos emitida pola persoa secretaria do concello en que se van desenvolver as actuacións, deberán quedar en poder do concello representante para a súa achega no procedemento de subvencións, de ser requirido para iso polo órgano tramitador.\n3. Memoria xustificativa da necesidade das obras ou equipamentos para as cales se solicita a subvención, asinada electronicamente pola persoa representante da entidade solicitante, para os efectos da súa valoración de acordo co criterio establecido no artigo 11.3 destas bases reguladoras.\nEsta memoria xustificativa conterá unha memoria de aforro de custos, na cal se fará constar nun cadro comparativo a diferenza dos custos da execución compartida respecto da execución individual por cada concello participante. Neste cadro comparativo consignaranse o importe do orzamento da actuación conxunta e os importes en euros que representen o cálculo do custo que a execución individual da actuación produciría para cada un dos concellos.\n4. Ademais da documentación indicada nos puntos anteriores, nas solicitudes de subvención para obras deberá achegarse o proxecto ou o anteproxecto da obra que se vai realizar, asinado electronicamente polo técnico ou pola técnica que o redacte, co seguinte contido mínimo:\n– Memoria explicativa.\n– Orzamento detallado, desagregado no nivel de partida, con indicación das unidades e prezos de cada unha. En ningún caso se admitirán orzamentos a tanto global.\n– Planos a escala e detalle suficientes para describir a actuación.\n– Planos do Sixpac en que se indiquen as coordenadas UTM da actuación.\nNo caso de parques infantís, será obrigatoria a súa adaptación á normativa europea para este tipo de instalacións.\n5. Nas solicitudes de subvención para equipamento, ademais da documentación indicada nos puntos anteriores deberá achegarse unha memoria detallada e valorada do equipamento para o cal se solicita subvención, asinada electronicamente pola persoa representante da agrupación ou asociación solicitante, que conterá a descrición e o orzamento detallado do equipamento solicitado.\n6. Convenio de colaboración que regule a asociación ou agrupación de concellos, co seguinte contido mínimo obrigatorio:\na) Concellos que subscriben o convenio e capacidade xurídica con que actúa cada unha das partes.\nb) Obxecto do convenio, obxectivos e actuacións que acorden desenvolver para o cumprimento da actuación subvencionada, de ser o caso.\nc) Designación dun alcalde ou alcaldesa como representante único, que actuará como persoa coordinadora e interlocutora ante a Dirección Xeral de Administración Local e será quen reciba e xustifique a subvención.\nd) Os compromisos de execución asumidos por cada membro da asociación ou agrupación de concellos, que incluirán unha referencia expresa ás porcentaxes e/ou importes de financiamento do proxecto que achegará cada un dos concellos participantes.\ne) En ningún caso a participación de cada un dos concellos poderá ser inferior ao 25 % do orzamento total do proxecto. En agrupacións ou asociacións de catro ou máis concellos, as porcentaxes de participación deberán ser a partes iguais.\nf) O compromiso solidario de execución e de aplicación solidaria da subvención.\ng) O compromiso de non disolver a agrupación ou asociación mentres non transcorra o prazo de prescrición previsto nos artigos 35 e 65 da Lei 9/2007, do 13 de xuño, de subvencións de Galicia.\nArtigo 8.\nForma de presentación da documentación complementaria para a tramitación do procedemento\n1. A documentación complementaria deberá presentarse electronicamente. Se algunha das persoas interesadas achega a documentación complementaria presencialmente, será requirida para que a emende a través da súa presentación electrónica. Para estes efectos, considerarase data de presentación aquela en que fose realizada a emenda.\n2. As persoas interesadas responsabilizaranse da veracidade dos documentos que presenten. Excepcionalmente, cando a relevancia dun documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento en cuestión ou da información orixinal.\n3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4. No caso de que algún dos documentos que se van presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a súa presentación de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 9.\nDefectos na solicitude e outra documentación\n1. A Dirección Xeral de Administración Local, que é o órgano competente para a instrución do procedemento, notificaralles ás entidades solicitantes os defectos emendables nas solicitudes e, de conformidade co previsto no artigo 20.5 da Lei 9/2007, do 13 de xuño, de subvencións de Galicia, daralles un prazo máximo e improrrogable de dez (10) días para emendaren os erros ou omisións, coa indicación de que, de non o faceren así, se considerarán desistidas da súa petición, logo da resolución que se deberá ditar nos termos do artigo 21 da Lei 39/2015, do 1 de outubro, do procedemento administrativo común das administracións públicas.\n2. Se algunha documentación das solicitadas neste artigo xa consta en poder da Dirección Xeral de Administración Local e non se producise desde o momento en que foi presentada ningunha variación que afecte o seu contido ou vixencia, non será necesario achegala novamente. Neste caso, a entidade solicitante indicará a data e o procedemento para os cales foron presentados ou emitidos, de ser o caso, sen prexuízo do previsto con carácter xeral no artigo 20.3 da Lei 9/2007, do 13 de xuño, de subvencións de Galicia.\n3. A Dirección Xeral de Administración Local poderá requirir as entidades solicitantes para achegaren cantos datos, documentos complementarios e aclaracións resulten necesarios para a correcta verificación da solicitude ou para a súa tramitación e resolución.\nArtigo 10.\nInstrución e resolución\n1. Unha vez rematado o prazo para a presentación das solicitudes, revisadas estas e a súa documentación e feitas as emendas necesarias, aqueles expedientes que reúnan todos os requisitos e conteñan a documentación preceptiva serán trasladados a unha comisión, para que as valore de acordo cos criterios establecidos no artigo 11 destas bases reguladoras.\n2. A Comisión de Valoración estará presidida pola persoa titular da Dirección Xeral de Administración Local e dela formarán parte os delegados e as delegadas territoriais da Xunta de Galicia ou persoas en quen deleguen. Actuará como secretaria a persoa titular da Subdirección Xeral de Xestión e Cooperación Económica coas Entidades Locais da Dirección Xeral de Administración Local, ou unha persoa funcionaria da citada dirección xeral con nivel mínimo de xefe/a de servizo.\n3. Unha vez que a Comisión realice a valoración das solicitudes presentadas de conformidade cos criterios de avaliación e repartición establecidos no artigo 11, da cal quedará constancia en acta motivada, a Dirección Xeral de Administración Local elevará proposta á persoa titular da Consellería de Presidencia, Xustiza e Deportes, quen resolverá.\n4. A resolución notificaráselles a todas as entidades interesadas, segundo o previsto no artigo 24 da Lei 9/2007, do 13 de xuño, de subvencións de Galicia. Así mesmo, de conformidade co artigo 23.5 da mesma lei, o vencemento do prazo máximo sen que sexa notificada a resolución lexitima os interesados para entenderen desestimada por silencio administrativo a solicitude de concesión da subvención.\n5. Contra esta resolución, as entidades interesadas poderán interpoñer recurso potestativo de reposición ante a persoa titular da Consellería de Presidencia, Xustiza e Deportes, no prazo dun mes contado a partir do día seguinte ao da notificación, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo, no prazo de dous meses, perante o xulgado do contencioso-administrativo que corresponda.\n6. Así mesmo, o órgano competente para a concesión destas axudas poderá acordar a modificación da resolución por instancia da entidade beneficiaria, sempre que non se cause prexuízo a terceiro, no prazo e na forma previstos no artigo 7 do Decreto 193/2011, do 6 de outubro, polo que se regulan especialidades nas subvencións ás entidades locais galegas.\n7. O prazo para resolver e notificar os procedementos de subvención iniciados en virtude desta orde será de tres meses contados desde o día da súa publicación no\nDiario Oficial de Galicia\n.\n8. Transmitiranse á Base de datos nacional de subvencións o texto da convocatoria e a información requirida por esta, de conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións.\nArtigo 11.\nCriterios de avaliación\nNa valoración das solicitudes presentadas teranse en conta os seguintes aspectos, ata un máximo de 100 puntos:\n1. Co fin de fomentar a realización de proxectos conxuntos, incentivaranse as solicitudes presentadas por agrupacións ou asociacións de concellos para a realización dun proxecto común, para o cal se reservan 30 puntos da puntuación total. Para a valoración deste criterio teranse en conta:\na) Pola presentación dunha solicitude conxunta asignaranse 15 puntos.\nb) A repercusión do orzamento do proxecto con respecto aos orzamentos municipais puntuarase ata 5 puntos, considerando a porcentaxe que o orzamento do proxecto representa en relación coa suma dos créditos iniciais dos capítulos de gasto de capital (capítulos V a IX) dos orzamentos vixentes en 2023 en cada un dos concellos participantes.\nc) A valoración dos aforros obtidos puntuarase ata 10 puntos, considerando a ratio de aforros obtidos co proxecto conxunto respecto do custo total por execución individual.\nEn caso de presentar solicitude unha entidade resultante ou en proceso de fusión municipal, outorgaranse os 30 puntos previstos neste número 1 pola simple presentación dela.\n2. A tipoloxía do proxecto para o cal solicitan a subvención puntuarase segundo as categorías seguintes, ata un máximo de 10 puntos:\na) Proxectos de actuación sobre edificios, instalacións ou dependencias municipais, que implican unha mellora da accesibilidade e da calidade da prestación dos servizos públicos e contribúen a evitar o despoboamento na medida en que facilitan o mantemento de actividades económicas e de servizos: valoraranse ata 10 puntos coa seguinte gradación:\n– Obras de mellora da accesibilidade nos edificios, instalacións ou dependencias municipais, 10 puntos.\n– Outros proxectos de actuación sobre edificios, instalacións ou dependencias municipais, 8 puntos.\nb) Proxectos para o acondicionamento dos camiños públicos municipais e os de construción, mellora, ampliación ou rehabilitación de prazas, parques públicos, paseos e rúas, por entender que son infraestruturas que dun xeito directo contribúen a mellorar a calidade de vida, especialmente nos núcleos rurais, e que absorben cantidades importantes de recursos municipais: asignaránselles ata 8 puntos co seguinte detalle:\n– Prazas, parques públicos, paseos e rúas, 8 puntos.\n– Camiños públicos municipais, 6 puntos.\nc) Proxectos de renovación das redes de iluminación pública, pola contribución á mellora da calidade de vida local en aspectos como a seguridade vinculada ao incremento da visibilidade, e a redución das partidas orzamentarias destinadas a este capítulo polo aforro enerxético relacionado coas novas tecnoloxías e os proxectos de parques infantís, pola contribución á creación de ámbitos de convivencia e relación social na infancia: 4 puntos.\n3. A necesidade específica das actuacións concretas que pretende abordar o proxecto puntuaranse ata un máximo de 30 puntos, con base no contido da memoria presentada por cada entidade solicitante.\n4. A valoración do esforzo fiscal do concello ou concellos en atención á contribución media por habitante ao orzamento liquidado de 2023 calcularase dividindo os dereitos recoñecidos netos (capítulos I, II e III) entre o número de habitantes, e asignaráselle un máximo de 15 puntos.\n5. Por acreditar unha boa xestión, ata 10 puntos. A valoración deste criterio realizarase con base nun informe emitido pola Intervención da entidade solicitante no cal se fagan constar os seguintes datos:\na) Que a entidade local rendeu a conta xeral do exercicio 2023 dentro do prazo legalmente establecido: 2 puntos.\nb) Que a entidade local cumpriu coa estabilidade orzamentaria no exercicio 2023: 4 puntos.\nc) Que a entidade local aprobou no prazo legalmente establecido o orzamento para 2023 e non tivo prorrogado o do exercicio anterior: 4 puntos.\nNo caso das asociacións ou agrupacións de concellos, as puntuacións asignaranse con base nos informes emitidos polas respectivas intervencións municipais e só se puntuarán aqueles datos acreditados por todos os concellos que integran a solicitude.\n6. Pola porcentaxe de paro rexistrada, considerando o número total de persoas en situación de desemprego do concello ou concellos participantes en relación co total da poboación, asignaranse ata 5 puntos.\nPara a asignación de puntuacións naqueles criterios que incorporan referencias a datos de poboación utilizaranse as cifras oficiais do padrón municipal de habitantes, publicadas polo Instituto Galego de Estatística.\nArtigo 12.\nNotificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades instrumentais do sector público autonómico poderán, de oficio, crear o indicado enderezo, para os efectos de asegurar que as persoas interesadas cumpran a súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non for posible por problemas técnicos, efectuarase polos medios previstos na normativa reguladora do procedemento administrativo común.\nArtigo 13.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 14.\nAceptación\n1. A entidade beneficiaria dispoñerá dun prazo de dez (10) días, contados a partir do día seguinte ao da notificación da resolución, para comunicar a aceptación da subvención e das condicións contidas nela, ou ben comunicar a renuncia á subvención concedida. Para as subvencións concedidas a agrupacións ou asociacións de concellos, o escrito de renuncia deberá vir subscrito pola persoa representante de cada un dos concellos.\nA aceptación da subvención implica, en todo caso, o compromiso de execución completa do proxecto que fundamentou a resolución de concesión.\n2. Transcorrido o prazo sen que se produza manifestación expresa, entenderase tacitamente aceptada a subvención.\nArtigo 15.\nPublicación dos actos\nA relación de subvencións concedidas publicarase no\nDiario Oficial de Galicia\n(DOG), de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas.\nAsí mesmo, será igualmente obxecto de publicidade a través da páxina web da Consellería de Presidencia, Xustiza e Deportes (https://cpapx.xunta.gal/axudas-e-subvencions).\nArtigo 16.\nObrigas dos beneficiarios\nSen prexuízo das demais obrigas establecidas no artigo 11 da Lei 9/2007, as entidades beneficiarias das axudas concedidas ao abeiro desta orde quedan obrigadas a:\n1. Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.\n2. Xustificar ante o órgano concedente o cumprimento dos requisitos e das condicións, así como o cumprimento da finalidade da subvención, a realización do proxecto que fundamentou a concesión da subvención e o seu custo real, nos prazos e na forma establecidos nestas bases reguladoras e demais normativa de aplicación.\n3. Destinar os fondos percibidos ao obxecto concreto para o cal foron concedidos e executar a totalidade das actuacións que integran o proxecto presentado xunto coa solicitude que fundamentou a resolución de concesión, sen prexuízo das modificacións das características do proxecto subvencionado que o órgano competente poida autorizar consonte as prescricións da normativa de aplicación.\n4. Realizar o proceso de tramitación e adxudicación da contratación conforme as prescricións contidas na lexislación sobre contratación administrativa das entidades locais e, especificamente, a que rexe as contratacións das administracións públicas. Serán os concellos contratantes os responsables directos das consecuencias que poidan derivar dos incumprimentos.\n5. Destinar os bens ao fin concreto para o cal se concede esta subvención durante un período mínimo de cinco anos posteriores ao seu outorgamento e proceder ao reintegro das cantidades percibidas no caso de incumprimento desta obriga. A axuda só será definitiva se non sofre unha modificación importante que afecte a natureza do investimento ou o seu réxime de propiedade antes de transcorridos cinco anos do seu remate.\nO incumprimento da obriga de destino, que se producirá en todo caso co alleamento ou gravame dos bens, será causa de reintegro nos termos establecidos no artigo 33 da Lei 9/2007, do 13 de xuño, e os bens quedarán afectados ao pagamento do reintegro, calquera que for o seu posuidor.\n6. Conservar os documentos xustificativos da aplicación dos fondos percibidos, incluídos os documentos electrónicos, en canto poidan ser obxecto das actuacións de comprobación e control.\n7. Comunicarlle ao órgano concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.\n8. Consentir expresamente a inclusión dos datos relevantes da subvención nos rexistros públicos que proceda, conforme a disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, dos orzamentos xerais da Comunidade Autónoma para o exercicio 2006, e no artigo 16 da Lei 9/2007, do 13 de xuño, de subvencións de Galicia. A aceptación da axuda supón a súa publicación nunha lista pública de beneficiarios.\n9. Cumprir as obrigas de información e publicidade establecidas nestas bases reguladoras, que incluirán en todo caso:\n– A colocación dun cartel publicitario durante a execución do proxecto subvencionado.\n– A instalación dunha placa explicativa permanente ao remate do proxecto.\nAs entidades locais que reciban subvención para un proxecto que inclúa actuacións en varios lugares deberán colocar, en todos os lugares en que as actuacións se desenvolvan, os respectivos carteis informativos durante a execución e as placas explicativas permanentes, segundo o modelo que se incorpora como anexo VI a esta orde.\n10. Someterse ás actuacións de comprobación que deba efectuar o órgano concedente, ás de control financeiro que correspondan á Intervención Xeral da Comunidade Autónoma en relación coa subvención concedida, ás previstas na lexislación do Tribunal de Contas e do Consello de Contas, e prestar colaboración e achegar canta información lles sexa requirida no exercicio das actuacións anteriores.\n11. Proceder ao reintegro total ou parcial das cantidades percibidas, se as houber, xunto cos xuros de demora correspondentes, seguindo o procedemento establecido no artigo 38 da Lei de subvencións de Galicia, nos seguintes casos:\na) Incumprimento das condicións establecidas para a concesión da subvención.\nb) Incumprimento da obriga de xustificar a efectividade dos pagamentos derivados da execución do proxecto subvencionado, nos termos establecidos no artigo 20 desta orde.\nc) En todo caso será reintegrado o financiamento público polo importe pagado da subvención que supere o custo final xustificado do proxecto subvencionado.\nd) Incumprimento da normativa vixente en materia de contratación do sector público e, especificamente, a que rexe as contratacións das entidades locais.\ne) Incumprimento da obriga de destinar os bens ao fin concreto para o cal se concedeu a subvención durante un período mínimo de cinco anos. O incumprimento da obriga de destino referida producirase, en todo caso, co alleamento ou gravame dos bens e quedarán estes afectos ao pagamento do reintegro, calquera que for o seu posuidor.\nf) Incumprimento da obriga de dar a adecuada publicidade do cofinanciamento das actuacións, nos termos establecidos nos artigos 16.9 e 18.3.d) desta orde, e de conformidade co previsto no artigo 15.3 da Lei 9/2007, do 13 de xuño, de subvencións de Galicia.\ng) Incumprimento das obrigas establecidas nos artigos 11 e 15 da Lei 9/2007, do 13 de xuño, de subvencións de Galicia, e nos supostos establecidos no artigo 33 da dita Lei de subvencións de Galicia ou calquera outro que resulte da normativa aplicable.\nNas solicitudes de agrupacións ou asociacións de concellos, responderán de forma solidaria todos os concellos integrantes da agrupación ou asociación.\nArtigo 17.\nContratación\n1. Os concellos poderán concertar con terceiros a execución total do proxecto que constitúe o obxecto da subvención. Os contratistas quedarán obrigados soamente ante a entidade beneficiaria, que asumirá a total responsabilidade da execución da actividade subvencionada fronte á Administración concedente.\n2. A tramitación da contratación das obras ou equipamentos será realizada polas entidades beneficiarias conforme a normativa vixente en materia de contratación do sector público, especificamente a que rexe as contratacións das entidades locais, e serán os concellos contratantes os responsables directos das consecuencias que poidan derivar dos incumprimentos.\n3. Cando o importe do gasto subvencionable supere as contías establecidas para o contrato menor na Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro de 2014, as entidades beneficiarias deberán acreditar, xunto coa documentación xustificativa da subvención, a publicación do anuncio da licitación do contrato por calquera dos medios establecidos no artigo 347 da dita lei.\nTamén deberán achegar a resolución de adxudicación da obra e/ou equipamento na cal se xustifique que a elección entre as ofertas presentadas se realizou con base en criterios de adxudicación fundados na mellor relación calidade-prezo ou, nos supostos permitidos pola lei, nun único criterio de adxudicación relacionado cos custos.\nArtigo 18.\nXustificación da subvención\n1. As entidades beneficiarias terán de prazo para executar as actuacións subvencionadas e presentar a documentación xustificativa ata o 31 de outubro de 2025.\n2. No caso das subvencións concedidas a asociacións ou agrupacións de concellos, será o concello representante o responsable de acreditar a execución do proxecto subvencionado e de presentar a documentación xustificativa establecida neste artigo.\n3. A documentación xustificativa que deberán achegar as entidades beneficiarias das subvencións no prazo indicado no número 1 deste artigo é a seguinte:\na) Facturas e, no caso de obras, certificación con relación valorada e tramitada conforme o procedemento que rexe para a Administración local.\nb) Declaración responsable asinada electronicamente pola persoa representante da entidade beneficiaria (concello, agrupación ou asociación de concellos), segundo o modelo do anexo IV desta orde, en que se faga constar:\n– O conxunto de todas as axudas solicitadas ou concedidas, para as mesmas actuacións solicitadas ao abeiro desta orde, das distintas administracións públicas competentes ou doutros entes públicos, e o compromiso de comunicar decontado cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\n– Que o concello non está incurso en ningunha das prohibicións establecidas no artigo 10, números 2 e 3, da Lei 9/2007, do 13 de xuño, de subvencións de Galicia, para obter a condición de beneficiario dunha subvención.\nPara os efectos do previsto no artigo 31.7 e concordantes da Lei de subvencións de Galicia, esta declaración será documento suficiente para acreditar que o concello está ao día nas súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma nin é debedor por resolución de procedemento de reintegro.\n– Prezos dos carteis informativos e das placas explicativas permanentes, así como a data de colocación de cada un destes elementos.\nc) Certificación emitida e asinada electronicamente pola persoa secretaria do concello beneficiario ou do concello representante, no caso de agrupacións ou asociacións de concellos, no modelo do anexo V, na cal se faga constar:\n– O acordo de aprobación polo órgano competente do concello beneficiario das facturas e, no caso de obras, das correspondentes certificacións de obra, no cal conste que se cumpriu a finalidade para a cal foi concedida a subvención.\n– Que, segundo o informe da Intervención municipal, se tomou razón na contabilidade, en fase de recoñecemento da obriga, dos gastos correspondentes á execución do proxecto subvencionado.\n– Que, segundo o informe da persoa secretaria do concello, na tramitación e contratación das obras e/ou equipamentos se cumpriu a normativa de aplicación no ámbito local e, especificamente, a que rexe os contratos do sector público.\nd) En cumprimento das obrigas de publicidade establecidas na orde deberán achegar, ademais:\n– Fotografías do lugar ou lugares onde se efectuasen as actuacións, tomadas antes, durante e con posterioridade á súa realización. A presentación das fotografías farase de xeito que permita identificar os lugares e o momento da execución a que correspondan.\n– Fotografías do cartel ou carteis informativos, segundo o modelo do anexo VI, nas cales se poida apreciar a súa colocación no lugar das actuacións.\n– Fotografías da placa ou placas explicativas permanentes, no modelo do anexo VI, colocadas nun lugar visible no lugar das actuacións, que deberán permanecer durante, cando menos, cinco anos.\ne) Nos supostos en que sexa exixible, consonte o artigo 17 destas bases reguladoras, a entidade beneficiaria deberá presentar:\n– Documento acreditativo da publicación do anuncio da licitación do contrato por calquera dos medios establecidos no artigo 347 da Lei 9/2017, do 8 de novembro, de contratos do sector público.\n– Copia da resolución de adxudicación da obra ou equipamento onde quede acreditado que a elección entre as ofertas se realizou con base en criterios de adxudicación fundados na mellor relación calidade-prezo ou, nos supostos permitidos pola lei, nun único criterio de adxudicación relacionado cos custos.\n4. A Dirección Xeral de Administración Local poderá solicitar calquera outra documentación necesaria para a correcta verificación da subvención.\n5. A falta de presentación da xustificación no prazo indicado comportará a perda do dereito ao cobramento da subvención e demais responsabilidades establecidas na Lei de subvencións de Galicia, sen prexuízo do previsto nos artigos 45.2 e 46 do Decreto 11/2009, do 8 de xaneiro.\nArtigo 19.\nPagamento\n1. A Dirección Xeral de Administración Local, de encontrar conforme a documentación xustificativa, propoñerá o libramento dos fondos, sempre que o beneficiario cumpra a obriga de executar o proxecto que fundamentou a concesión, segundo o estipulado no artigo 41 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n2. O pagamento da subvención realizarase de acordo co custo real do proxecto executado e xustificado. No caso de que o investimento realizado teña un custo inferior ao inicialmente previsto, a contía da subvención reducirase proporcionalmente, mantendo constante a porcentaxe de financiamento establecida na resolución de concesión.\n3. En ningún caso o menor custo de execución do proxecto subvencionado pode supoñer unha execución deficiente do proxecto, e a entidade beneficiaria da subvención debe cumprir as condicións da concesión e a finalidade ou obxectivos para os cales se concedeu a axuda.\nArtigo 20.\nAcreditación da efectividade dos pagamentos\n1. Considerarase gasto realizado cando fose contabilizado o recoñecemento da obriga polo órgano competente da entidade local, de conformidade co artigo 3.1 do Decreto 193/2011, do 6 de outubro, polo que se regulan especialidades ás entidades locais galegas, e para os efectos do establecido no artigo 29.2 da Lei 9/2007, do 13 de xuño, de subvencións de Galicia.\n2. Sen prexuízo do anterior, o concello beneficiario está obrigado a acreditar documentalmente, mediante xustificante de transferencia bancaria, a efectividade dos pagamentos dos gastos correspondentes á actuación subvencionada no prazo máximo de sesenta días naturais, contados a partir da data do ingreso na conta bancaria do aboamento da subvención concedida.\nPara o cómputo do prazo dos sesenta días naturais, o concello presentará un certificado da Intervención municipal en que se faga constar a data de ingreso do aboamento da subvención na conta bancaria do concello.\n3. Os xustificantes das transferencias bancaria estarán debidamente identificados e selados pola entidade bancaria, agás que o pagamento se realice mediante banca electrónica; neste caso, os xustificantes das transferencias bancarias deberán presentarse asinados electronicamente pola persoa representante da entidade beneficiaria das subvencións.\n4. A Dirección Xeral de Administración Local poderá solicitar calquera outra documentación necesaria para a correcta verificación da efectividade dos pagamentos realizados.\nArtigo 21.\nPerda do dereito ao cobramento da subvención\nSen prexuízo de calquera outra causa que derive da normativa aplicable á subvención, constitúen causa de perda do dereito ao cobramento da subvención as seguintes:\n1. Non achegar a documentación xustificativa en tempo e/ou en forma ou a súa presentación insuficiente ou incompleta con respecto aos termos exixidos nestas bases reguladoras. A falta ou insuficiente xustificación implicará que non se teñan por realizados o proxecto subvencionado nin o gasto, polo que a perda de dereito será total.\nCompréndense neste suposto a inclusión de gastos que non corresponden ao proxecto subvencionado ou aqueles xustificados con documentos que non reflicten a realidade das operacións.\n2. O incumprimento das condicións establecidas para a concesión da subvención, tanto nestas bases reguladoras como na normativa xeral de subvencións. En particular, e sen prexuízo doutros supostos aplicables, consideraranse incumprimentos das condicións establecidas os seguintes:\na) Non executar o proxecto completo que fundamentou a resolución de concesión dentro do prazo establecido nestas bases reguladoras. O seu incumprimento implica unha vulneración da obriga material principal da entidade beneficiaria, polo que suporá a perda total do dereito ao cobramento da subvención.\nb) O recoñecemento da obriga dos gastos para a execución do proxecto subvencionado fóra das datas límite fixadas no artigo 18 destas bases reguladoras. De acordo co principio de proporcionalidade, sempre que mediante as certificacións de obra quede acreditada a execución total do proxecto dentro do prazo establecido, a perda de dereito será parcial e afectará só ás obrigas recoñecidas con posterioridade ás devanditas datas.\nc) O incumprimento das obrigas de publicidade establecidas nesta orde, nomeadamente a obriga de colocar o cartel informativo durante a execución do proxecto e a placa explicativa permanente en todos os lugares en que se executen as actuacións que integran o proxecto subvencionado. A vulneración das obrigas sobre publicidade suporá a perda do dereito ao cobramento dunha cantidade equivalente ao 5 % do importe da subvención concedida.\nd) O incumprimento das normas e condicións relativas á contratación das obras e/ou equipamentos que constitúen o obxecto da subvención, contidas nestas bases e demais normativa de aplicación, suporá a perda total do dereito ao cobramento da subvención.\ne) Calquera outra causa que poña de manifesto que a entidade non reunía os requisitos para ser beneficiaria destas subvencións ou a alteración dos supostos que serviron de base para a avaliación das solicitudes.\nA perda do dereito será total ou parcial segundo afecte todas ou algunha das actuacións que integran o proxecto subvencionado.\nArtigo 22.\nCantidades dispoñibles\nAs cantidades que resultaren sobrantes por causa de renuncia ou falta de presentación das xustificacións correspondentes por parte dos concellos beneficiarios poderán dedicarse a subvencionar os concellos que presentaron solicitude de subvención en prazo ao abeiro desta orde.\nArtigo 23.\nModificación\n1. Toda alteración das condicións tidas en conta para a concesión da subvención e, en todo caso, a obtención concorrente doutras achegas fóra dos casos permitidos nas normas reguladoras, poderá dar lugar á modificación da resolución de concesión, de acordo co artigo 17.4 da Lei 9/2007, do 13 de xuño, de subvencións de Galicia.\n2. Estas bases habilitan para autorizar as modificacións das características dos proxectos subvencionados atendendo aos obxectivos e requisitos da orde e ao cumprimento da normativa de aplicación, en particular o establecido no artigo 7 do Decreto 193/2011, do 6 de outubro, polo que se regulan especialidades nas subvencións ás entidades locais galegas.\nA autorización para a modificación do proxecto acordarase por resolución do órgano competente para a concesión destas axudas, sempre que non se cause prexuízo a terceiro.\n3. Malia o anterior, e sen necesidade de instar procedemento de modificación de subvención, poderanse aceptar variacións nas partidas de gasto do proxecto subvencionado sempre que as variacións non superen en conxunto o 20 % do orzamento total, que non aumente o importe total do gasto aprobado e que non desvirtúen as características do proxecto e condicións que foron tidas en conta para a resolución de concesión.\nArtigo 24.\nAlteración dos modelos normalizados\nNon se aceptará ningún modelo normalizado que os concellos solicitantes ou beneficiarios deban presentar segundo as prescricións destas bases reguladoras, que conteña emendas ou riscadas.\nCalquera observación ou aclaración que as persoas interesadas precisen realizarase nun documento á parte.\nO incumprimento desta norma podería dar lugar á inadmisión da solicitude, á perda do dereito ao cobramento da subvención ou ao seu reintegro.\nArtigo 25.\nConcorrencia de axudas e subvencións públicas\nEstas subvencións son compatibles coa percepción doutras subvencións, axudas, ingresos ou recursos, para a mesma finalidade, procedentes de calquera Administración ou ente público ou privado, estatais, da Unión Europea ou de organismos internacionais.\nPorén, o importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo do proxecto subvencionado.\nArtigo 26.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016 a que se encontren vinculadas, logo de requirimento, toda a información necesaria para que aquela cumpran as obrigas previstas no título I da citada lei.\nArtigo 27.\nRéxime de recursos\nContra estas bases reguladoras e a convocatoria cabe interpoñer os seguintes recursos:\na) Potestativamente, recurso de reposición ante o mesmo órgano que ditou a orde, no prazo dun mes contado a partir do día seguinte ao da súa publicación no\nDiario Oficial de Galicia\n.\nb) Directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no\nDiario Oficial de Galicia\n.\nDisposición derradeira primeira\nDelégase na persoa titular da Dirección Xeral de Administración Local a competencia para resolver os procedementos de subvención que se inicien en virtude desta orde, de conformidade co previsto no artigo 3.5 da Orde do 12 de xuño de 2024, sobre delegación de competencias na Secretaría Xeral Técnica e noutros órganos desta consellería (DOG núm. 117, do 18 de xuño).\nDisposición derradeira segunda\nFacúltase a persoa titular da Dirección Xeral de Administración Local para ditar, no ámbito das súas competencias, as resolucións precisas para o desenvolvemento desta orde.\nDisposición derradeira terceira\nEn todo o non previsto nesta orde rexerá a normativa xeral en materia de subvencións contida na Lei 38/2003, do 17 de novembro, xeral de subvencións, na Lei 9/2007, do 13 de xuño, de subvencións de Galicia, ademais do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, e o Decreto 193/2011, do 6 de outubro, polo que se regulan especialidades nas subvencións ás entidades locais galegas.\nDisposición derradeira cuarta\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 14 de xaneiro de 2025\nDiego Calvo Pouso\nConselleiro de Presidencia, Xustiza e Deportes"
  },
  {
    "file_id": "AnuncioG0426-090125-0008_gl",
    "doga_id": 19,
    "doga_date": "2025-01-29",
    "url": "https://www.xunta.gal/dog/Publicados/2025/20250129/AnuncioG0426-090125-0008_gl.html",
    "title": "RESOLUCIÓN do 19 de decembro de 2024 pola que se resolven as solicitudes das subvencións para investimentos en modernización e/ou mellora de explotacións agrarias, pequenas explotacións, convocadas pola Orde do 2 de xaneiro de 2024 pola que se establecen as bases reguladoras das axudas destinadas á mellora das estruturas de produción das explotacións agrarias, no marco do Plan estratéxico da política agraria común de España 2023-2027, cofinanciadas co Fondo Europeo Agrícola de Desenvolvemento Rural (Feader), e se convocan para o ano 2024 (códigos de procedemento MR404A, MR404B, MR405D, MR405E, MR405F e MR405G).",
    "content": "A Orde do 2 de xaneiro de 2024 estableceu as bases reguladoras das axudas destinadas á mellora das estruturas de produción das explotacións agrarias, no marco do Plan estratéxico da política agraria común de España 2023-2027, cofinanciadas co Fondo Europeo Agrícola de Desenvolvemento Rural (Feader), e convocounas para o ano 2024 (códigos de procedemento MR404A, MR404B, MR405D, MR405E, MR405F e MR405G).\nUnha das liñas de axuda establecidas é a correspondente aos investimentos en modernización e/ou mellora de explotacións agrarias, subintervención 68412_03 Pequenas explotacións, código de procedemento MR405G. A axuda concederase pola execución dun plan que mellore o rendemento global da explotación e aumente a súa competitividade, e estará destinada ao financiamento dos investimentos. O importe da axuda será do 30 % dos custos elixibles, que poderá incrementarse ata un máximo dun 65 % segundo o establecido no artigo 36 da orde de convocatoria, sen que a axuda total supere os 75.000 euros.\nA concesión das subvencións, segundo establecen as bases reguladoras, efectuarase mediante concorrencia competitiva.\nDe conformidade co previsto no artigo 45 da Lei 39/2015, do 1 de outubro, do procedemento administrativo común das administracións públicas, as resolucións destas subvencións convocadas mediante concorrencia competitiva deben ser obxecto de publicación no Diario Oficial de Galicia, que producirá os mesmos efectos da notificación.\nUnha vez rematada a fase de instrución das solicitudes recibidas, avaliadas as solicitudes por cada xefatura territorial da Consellería do Medio Rural, é informado o órgano colexiado da admisibilidade dos expedientes, segundo o previsto no artigo 6 das bases reguladoras. Este órgano aplica os criterios de prioridade para que a persoa titular da Subdirección Xeral de Explotacións Agrarias formule a proposta de resolución, tendo en conta as dispoñibilidades orzamentarias. Vista esta, a persoa titular da Dirección Xeral de Gandaría, Agricultura e Industrias Agroalimentarias, por delegación da persoa titular da Consellería, resolve a convocatoria.\nPor outra banda, de conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17 da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no Diario Oficial de Galicia as subvencións concedidas, con expresión da convocatoria, programa e crédito orzamentario a que se imputen, beneficiario/a, cantidade concedida e finalidade ou finalidades da subvención.\nPor todo o indicado,\nRESOLVO:\nPrimeiro. Conceder as subvencións para os investimentos en modernización e/ou mellora de explotacións agrarias, subintervención 68412_03 Pequenas explotacións, no marco do Plan estratéxico da política agraria común de España 2023-2027, cofinanciadas co Fondo Europeo Agrícola de Desenvolvemento Rural (Feader), convocadas pola Orde do 2 de xaneiro de 2024, pola que se establecen as bases reguladoras das axudas destinadas á mellora das estruturas de produción das explotacións agrarias, no marco do Plan estratéxico da política agraria común de España 2023-2027, cofinanciadas co Fondo Europeo Agrícola de Desenvolvemento Rural (Feader), e se convocan para o ano 2024 (códigos de procedemento MR404A, MR404B, MR405D, MR405E, MR405F e MR405G). Esta orde publicouse no DOG do 22 de xaneiro de 2024.\nOs expedientes aprobados constan no anexo II, como consecuencia da aplicación dos criterios de valoración e de preferencia establecidos no anexo VIII da convocatoria, cuxo resultado se amosa no anexo I, polas contías que se reflicten no anexo II e con cargo á aplicación 14.04.712B 772.0 e proxecto 2024 00119 para as axudas previstas ao investimentos en modernización e/ou mellora de explotacións agrarias, subintervención 68412_03 Pequenas explotacións, dos orzamentos xerais da Comunidade Autónoma de Galicia para os anos 2024, 2025 e 2026.\nEsta axuda ten por finalidade mellorar a orientación ao mercado e aumentar a competitividad das explotaciones agrícolas a curto e longo prazo.\nSegundo. Denegar as solicitudes de subvención que se relacionan no anexo III por non acadar a puntuación mínima de 4 puntos e, polo menos, dous criterios, necesaria para a concesión da subvención (tal e como se establece no anexo VIII da orde), e no anexo IV por non cumpriren os requisitos exixidos (como se establece no artigo 32).\nTerceiro. Informar as persoas beneficiarias que figuran no anexo II desta resolución do seguinte:\na) As condicións de aplicación a estas axudas son, con carácter xeral, as establecidas na Orde desta consellería do 2 de xaneiro de 2024 que regula estas axudas e, supletoriamente, as establecidas na normativa autonómica, estatal e comunitaria aplicable.\nb) Non se admitirán modificacións dos investimentos aprobados nin do calendario e datas máximas de xustificación establecidas, salvo nos casos e condicións admitidos nos artigos 9 e 20 da Orde do 2 de xaneiro de 2024.\nc) Para a concesión desta axuda e o establecemento das súas características tívose en conta a información e a documentación incluída coa solicitude de axuda. Toda alteración das condicións iniciais para a concesión das axudas previstas na orde de convocatoria e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.\nd) Para efectuar o pagamento da subvención, a persoa beneficiaria deberá cumprir as condicións establecidas na Orde do 2 de xaneiro de 2024 e presentar a documentación indicada no seu artigo 37.\ne) Se a persoa beneficiaria da axuda cumpre as condicións establecidas na resolución de concesión, ao executar e xustificar o seu plan de mellora aprobado no prazo establecido, e cumpre co resto dos requisitos da resolución de concesión, aboarase a totalidade da subvención concedida. De non ser así, procederase conforme o establecido no artigo 12 da Orde do 2 de xaneiro de 2024, relativo a incumprimentos.\nf) A actividade agraria na explotación, así como os investimentos cofinanciados, deberán manterse durante un período de cinco anos, desde o pagamento final ao/a beneficiario/a, ou de 3 anos no caso de mantemento de investimentos ou de postos de traballo creados por pemes, consonte o establecido no artigo 32.1 da orde de convocatoria.\ng) Conforme o disposto no artigo 3 da orde de convocatoria, o/a beneficiario/a da axuda deberá dispor dunha contabilidade específica Feader para todas as transaccións relativas á operación subvencionada.\nh) Estas axudas proceden do Plan estratéxico da política agraria común de España 2023-2027 e están cofinanciadas con fondos da Unión Europea a través do Feader do seguinte xeito:\nIntervención 68412 Axudas aos investimentos en modernización e/ou mellora de explotacións agrarias:\n– Subintervención 68412_03 Pequenas explotacións. Cofinanciada nun 60 % polo fondo Feader.\ni) As axudas reguladas por esta resolución serán compatibles con calquera outra axuda que co mesmo fin concedan outras administracións públicas, entes públicos ou privados, nacionais ou internacionais, sen prexuízo do establecido e en relación coa incompatibilidade destas axudas con calquera outra cofinanciada con fondos europeos do Feader, artigo 36 do Regulamento (UE) 2021/2116, do 2 de decembro, sempre que a contía das axudas acumuladas non supere o 100 % do gasto subvencionable.\nNo marco do Feader, unha operación unicamente poderá recibir distintas formas de apoio do Plan estratéxico da PAC e doutros fondos mencionados no artigo 1.1 do Regulamento (UE) 2021/1060 ou de instrumentos da Unión, se o total acumulado das axudas concedidas en virtude das diferentes formas de apoio non supera a intensidade máxima de axuda ou o importe máximo de axuda aplicables a ese tipo de intervencións a que se refire o título III do Regulamento (UE) 2021/2115.\nj) O beneficiario deberá cumprir coa normativa sobre información e publicidade das axudas do Feader establecida no artigo 15 da orde de convocatoria.\nCuarto. Os solicitantes relacionados no anexo II disporán de información máis detallada da axuda aprobada na súa Carpeta cidadá.\nQuinto. Unha vez notificada a resolución de aprobación da axuda polo órgano competente, as persoas interesadas propostos como beneficiarias disporán dun prazo de dez días para a súa aceptación, transcorrido o cal sen que se produza manifestación expresa se entenderá tacitamente aceptada, segundo o establecido no artigo 21.5 da Lei 9/2007, do 13 de xuño, de subvencións de Galicia.\nSexto. Contra a presente resolución, que pon fin á vía administrativa, poderá interporse potestativamente recurso de reposición ante a conselleira do Medio Rural no prazo dun mes, contado a partir do día seguinte ao da súa notificación, ou directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses a partir do día seguinte ao da súa notificación, consonte o disposto no artigo 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de que as persoas interesadas poidan exercer calquera outro dereito que consideren pertinente\nSantiago de Compostela, 19 de decembro de 2024\nA conselleira do Medio Rural\nP.D. (Orde do 17.11.2015; DOG núm. 223, do 23 de novembro)\nSilvestre José Balseiros Guinarte\nDirector xeral de Gandaría, Agricultura e Industrias Agroalimentarias"
  },
  {
    "file_id": "AnuncioG0767-060325-0001_gl",
    "doga_id": 50,
    "doga_date": "2025-03-13",
    "url": "https://www.xunta.gal/dog/Publicados/2025/20250313/AnuncioG0767-060325-0001_gl.html",
    "title": "ORDE do 5 de marzo de 2025 pola que se establecen as bases que regulan as subvencións para o fomento do emprego no medio rural (Aprol rural) e procede á súa convocatoria para o exercicio do ano 2025 (código de procedemento TR351G).",
    "content": "Mediante o Decreto 289/1997, do 9 de outubro, esta comunidade autónoma asumiu as funcións e servizos transferidos pola Administración do Estado relativos á xestión realizada polo Instituto Nacional de Emprego no ámbito do traballo, o emprego e a formación e, a través do Decreto 42/2024, do 14 de abril, polo que se establece a estrutura orgánica da Xunta de Galicia, o Decreto 49/2024, do 22 de abril, polo que se fixa a estrutura orgánica das consellerías da Xunta de Galicia, e o Decreto 147/2024, do 20 de maio, polo que se establece a estrutura orgánica da Consellería de Emprego, Comercio e Emigración, correspóndelle a esta o exercicio das competencias e funcións relativas á xestión das políticas activas de emprego.\nCorresponde, pois, á Consellería de Emprego, Comercio e Emigración, para o exercicio orzamentario 2025, a xestión das subvencións e axudas públicas das políticas activas de emprego, entre as que están as medidas dirixidas, por unha banda, a fomentar a creación de emprego de calidade e, por outra, a incrementar a empregabilidade das persoas desempregadas, mellorando as condicións do mercado de traballo, no marco da Estratexia europea para o emprego, do Programa nacional de reformas, do respectivo plan anual de fomento do emprego digno (PAFED).\nAs recomendacións da UE en materia de emprego diríxense a que os Estados membros deben descentralizar a xestión das políticas de emprego, de forma que estas se acheguen e adecúen ás necesidades concretas de cada territorio e á realidade do mercado de traballo local co fin de acadar unha estratexia de acción común. Estas directrices poñen especial fincapé na importancia da creación de postos de traballo no ámbito local desde a perspectiva de que existen novos viveiros de emprego susceptibles de xerar novos postos de traballo, e no ámbito local é onde se atopan as maiores posibilidades de detección e aproveitamento en beneficio do emprego.\nEntre as competencias que en materia laboral corresponden a esta comunidade autónoma, conforme o establecido no artigo 29.1 do Estatuto de autonomía de Galicia, está a de promoción do emprego. Para lograr a converxencia con España e a Unión Europea, Galicia debe aumentar a súa taxa de emprego, mellorando as condicións de empregabilidade e propoñendo oportunidades de integración social e laboral, especialmente entre aqueles grupos que teñen unha menor participación no mercado de traballo e que presentan un maior risco de exclusión e, consecuentemente, maiores dificultades para a súa inserción social e laboral.\nPola súa banda, a disposición adicional segunda do Real decreto 818/2021, do 28 de setembro, que regula os programas comúns das políticas activas de emprego, establece que as comunidades autónomas poderán desenvolver programas propios adaptados á realidade do seu ámbito territorial.\nEn Galicia, a superficie forestal constitúe máis do 65 % do territorio, repartida en 313 concellos con 31.550 núcleos de poboación, dos cales máis do 90 % teñen unha poboación inferior aos 500 habitantes. O monte desempeña una tripla funcionalidade: social, ambiental e económica. Os recursos que proporciona benefician toda a sociedade, polo que obriga as administracións públicas a velar pola súa conservación e protección. Este importante valor que o monte desempeña en Galicia vese ameazado pola xeración de incendios forestais que afectan a riqueza ambiental e paisaxística e as actividades agroforestais, e implican un gran reto para calquera política de desenvolvemento rural, ademais de comprometer a sustentabilidade económica e social de Galicia. A política de defensa do medio rural contra os incendios, pola súa vital importancia para o país, non pode ser implementada de forma illada, senón integrándose nun contexto máis amplo de planificación do territorio e de desenvolvemento, comprometendo todas as administracións.\nAsí, este programa trata de dar un enfoque global ás liñas de fomento do emprego público ou institucional, desde a dobre perspectiva de, por unha banda, servir de ferramenta para a mellora da empregabilidade, a través da adquisición de experiencia profesional das persoas traballadoras desempregadas que participen neles, e, por outra, de apoiar as entidades locais na prevención dos incendios forestais, así como na dinamización e xeración de novas actividades no medio local e rural que axuden á súa preservación.\nCon esta finalidade impleméntase esta convocatoria de subvencións, como instrumento a través do cal se ofrece ás persoas demandantes de emprego unha oportunidade para adquirir unha experiencia laboral mínima que poida permitirlle a súa futura inserción no mercado de traballo, canalizando a práctica laboral adquirida cara a ocupacións que faciliten unha maior estabilidade no emprego.\nO obxectivo fundamental desta medida é facilitar a mellora da empregabilidade da poboación desempregada a través da adquisición de experiencia profesional naquelas áreas rurais e con menos oportunidades laborais que perden veciñanza ano tras ano. Por esa razón, e ao abeiro dos principios de cooperación e colaboración administrativa en prevención e defensa contra incendios, incentívase a contratación por parte dos concellos que contan con menos de 50.000 habitantes (padrón municipal de habitantes 2024. IGE).\nAsí mesmo, cómpre ter en conta a iniciativa galega dos concellos emprendedores promovida pola Administración autonómica, e recollida no título VI da Lei 9/2021, do 25 de febreiro, de simplificación administrativa e de apoio á reactivación económica de Galicia, a cal supón unha continuación da liña marcada polo Protocolo xeral de actuación entre a Xunta de Galicia e a Federación Galega de Municipios e Provincias para fomentar a implantación e fixación de empresas en Galicia mediante a creación da iniciativa concellos doing business Galicia-concellos emprendedores, asinado o 10 de outubro de 2017 (disposición adicional décimo primera da Lei 3/2022, do 18 de outubro, de áreas empresariais de Galicia).\nPara os efectos desta convocatoria, enténdese que teñen relación coas finalidades da iniciativa galega de concellos emprendedores os gastos destinados á recuperación e á mellora dos niveis de emprego en Galicia, tal e como se establece no artigo 84.2 da Lei 9/2021, do 25 de febreiro, de simplificación administrativa e de apoio á reactivación económica de Galicia.\nNo marco das finalidades do artigo 1 da orde, procúrase cumprir o obxectivo social e de interese público de mellorar a empregabilidade de todas as persoas traballadoras, especialmente nos concellos do rural, contribuíndo con iso ao obxectivo de fixar poboación, fomentando a implantación e fixación de empresas en Galicia, nomeadamente, as actuacións recollidas no artigo 84.2.b) da Lei 9/2021, do 25 de febreiro, de simplificación administrativa e de apoio á activación económica de Galicia.\nMantense o uso e a aplicación, de maneira exclusiva, de medios telemáticos para tramitar e presentar a solicitude a través da sede electrónica da Xunta de Galicia, ao abeiro do disposto na Lei 4/2019, do 17 de xullo, de administración dixital de Galicia, que establece o marco de desenvolvemento da administración electrónica na Administración pública galega, como canle principal de relación da cidadanía coa Administración e co obxectivo de avanzar na mellora da calidade e da eficacia dos servizos ofrecidos.\nRealizarase unha adxudicación en réxime de concorrencia competitiva, e primaranse aqueles concellos que coordinen as súas solicitudes e compartan ou mancomunen obras ou servizos, dando cumprimento así ao Acordo do Consello da Xunta de Galicia, do 28 de febreiro de 2013, polo que se aproban os criterios aplicables ás axudas e subvencións destinadas ás entidades locais da Comunidade Autónoma de Galicia para priorizar proxectos de xestión compartida e incentivar procesos de fusión municipal. Así mesmo, primaranse os concellos que na convocatoria do procedemento TR351F 2024 obtiveron e formalizaron máis de 5 contratacións, que se refunde co actual; os concellos que contan con parroquias de alta actividade incendiaria segundo o último Plan de prevención e defensa contra os incendios forestais de Galicia (Pladiga), e os concellos con zonas de alto risco incendiario segundo a Orde do 18 de abril de 2007.\nEsta convocatoria axústase ao disposto na Lei 38/2003, do 17 de novembro, xeral de subvencións; na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o seu regulamento e, en concreto, no relativo aos principios de concorrencia, publicidade, transparencia, obxectividade, igualdade e non discriminación na concesión das axudas.\nAs subvencións contidas nesta orde financiaranse con cargo aos créditos na aplicación orzamentaria 14.02.322C.460.5 (código do proxecto 2016 00377) por un importe de 6.540.000,00 euros, nunha porcentaxe do 45,93 % sobre o importe total desta convocatoria, e na aplicación orzamentaria 14.02.322C.460.3 (código do proxecto 2015 00532), por un importe de 7.698.398,00 euros, nunha porcentaxe do 54,07 % sobre o importe total da convocatoria, resultando un importe global de 14.238.398,00 euros, contido na Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025.\nNon obstante, estes créditos estimados poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que establezan a Conferencia Sectorial de Emprego e de Asuntos Laborais, nos supostos e nas condicións previstas nos artigos 30 e 31 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nEn consecuencia, consultados o Consello Galego de Relacións Laborais e a Federación Galega de Municipios e Provincias, logo dos informes favorables da Asesoría Xurídica, da Dirección Xeral de Simplificación Administrativa e do Patrimonio, da Axencia para a Modernización Tecnolóxica de Galicia e da Intervención Delegada, e tendo en conta as regras establecidas na Lei 9/2007, do 13 de xuño, de subvencións de Galicia, e o seu regulamento, aprobado polo Decreto 11/2009, do 8 de xaneiro, no que resulte de aplicación, e na Lei 38/2003, do 17 de novembro, xeral de subvencións, en virtude das atribucións que teño conferidas polo artigo 34 da Lei 1/1983, do 22 de febreiro, de normas reguladoras da Xunta e da súa Presidencia,\nDISPOÑO:\nArtigo 1. Obxecto e finalidade\nEsta orde ten por obxecto o establecemento das bases reguladoras e as condicións polas que se rexerá, no ámbito da Comunidade Autónoma de Galicia, a convocatoria pública, en réxime de concorrencia competitiva, das subvencións que están destinadas ao financiamento de accións de fomento de emprego en colaboración coas entidades locais de Galicia de menos de 50.000 habitantes, a través da contratación de persoas traballadoras desempregadas, co obxecto de proporcionarlles a experiencia e práctica profesional necesarias para facilitar a súa inserción laboral (código de procedemento TR351G).\nAs ditas persoas realizarán tarefas relacionadas maioritariamente coa prevención de incendios nas faixas secundarias definidas pola Lei de prevención e defensa contra os incendios forestais de Galicia, como son a planificación preventiva, a valorización forestal, a silvicultura, a limpeza de montes e a xestión da biomasa.\nA Consellería de Emprego, Comercio e Emigración, en coordinación coa consellería do Medio Rural, poderá desenvolver accións formativas para as persoas traballadoras contratadas, en colaboración coas entidades que resulten beneficiarias destas axudas, para tarefas de limpeza e mantemento de vías e parcelas, e/ou tarefas de prevención de incendios.\nO contido dos devanditos cursos, xunto coas datas e centros de impartición, será delimitado no correspondente acordo de colaboración que subscriban ambas as dúas consellerías, e contará, polo menos, con formación teórica en prevención de riscos laborais, así como formación, teórica e/ou práctica, en manexo de maquinaria e demais ferramentas necesarias para os labores que se vaian desenvolver.\nArtigo 2. Financiamento\n1. O financiamento destes programas efectuarase con cargo aos orzamentos xerais da Comunidade Autónoma de Galicia, a través dos créditos consignados nas aplicacións 14.02.322C.460.5 (código do proxecto 2016 00377), por un importe de 6.540.000,00 euros, e 14.02.322C.460.3 (código de proxecto 2015 00532), por un importe de 7.698.398,00 euros, da Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, do que resulta un importe global de 14.238.398,00 euros.\n2. Os ditos créditos estimados poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Emprego e de Asuntos Laborais, nos supostos e nas condicións previstas nos artigos 30 e 31 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n3. A concesión das subvencións reguladas por esta orde estará supeditada á existencia de crédito nas aplicacións orzamentarias 14.02.322C.460.5 (código do proxecto 2016 00377) e 14.02.322C.460.3 (código de proxecto 2015 00532), adecuado e suficiente no momento da resolución de concesión.\nDe ser o caso, e de acordo co disposto no artigo 31.4 da Lei 9/2007, do 13 de xuño, de subvencións de Galicia, publicarase mediante resolución da persoa titular da Secretaría Xeral de Emprego e Relacións Laborais o esgotamento das partidas orzamentarias asignadas.\nArtigo 3. Entidades beneficiarias\n1. Poderán ser entidades beneficiarias das subvencións previstas nesta resolución os concellos que conten cunha poboación inferior a 50.000 habitantes, segundo as cifras oficiais do padrón municipal de habitantes do ano 2024 publicadas polo Instituto Galego de Estatística, mediante solicitude individual ou mediante solicitude conxunta de agrupacións ou asociacións de concellos; as mancomunidades de concellos de Galicia; os consorcios locais de Galicia constituídos exclusivamente por concellos, e tamén poden ser beneficiarias as entidades resultantes dunha fusión municipal. Quedan excluídas do ámbito de aplicación desta convocatoria as deputacións provinciais.\n2. As entidades recollidas non número 1 deste artigo deben dispor de capacidade técnica e de xestión suficiente para a execución dos correspondentes proxectos.\n3. Non poderán ser beneficiarias as entidades que estean incursas nalgunha das circunstancias establecidas no artigo 10.2 da Lei 9/2007, do 13 de xuño, de subvencións de Galicia.\nArtigo 4. Requisitos das obras ou servizos\nAs obras ou servizos que se desenvolvan mediante a actividade das persoas traballadoras desempregadas deberán ser tarefas relacionadas maioritariamente coa prevención de incendios nas faixas secundarias definidas pola Lei de prevención e defensa contra os incendios forestais de Galicia, como son a planificación preventiva, a valorización forestal, a silvicultura, a limpeza de montes, a xestión da biomasa, e cumprir os seguintes requisitos:\na) Que sexan executados polas entidades locais en réxime de administración directa ou polos organismos, entes ou empresas públicas a que se encomende a súa execución.\nb) Que, na súa execución ou prestación, se favoreza a formación e a práctica profesional das persoas desempregadas.\nc) Que a entidade local dispoña de asignación orzamentaria suficiente para facerse cargo das partidas orzamentarias non subvencionadas para a realización das obras ou servizos.\nd) Que a duración dos contratos das persoas desempregadas que desenvolvan a prestación dos servizos sexa igual ou superior a nove meses.\ne) Que as contratacións sexan para xornada a tempo completo.\nf) As contratacións que se realicen non poderán ter por obxecto cubrir postos de traballo vacantes na relación de postos de traballo da entidade beneficiaria.\nArtigo 5. Subvención: contía\n1. A contía da subvención que percibirán as entidades beneficiarias será, para efectos salariais, a equivalente á necesaria para sufragar os custos salariais totais, incluída a cotización empresarial á Seguridade Social por todos os conceptos na mesma cantidade que a fixada para o salario segundo o convenio colectivo vixente no momento de formular a solicitude, por cada persoa traballadora desempregada contratada, cos seguintes importes salariais máximos subvencionables:\nPara os grupos de cotización 1 e 2: 25.702,73 €.\nPara os grupos de cotización 3 a 7: 20.563,30 €.\nPara os grupos de cotización 8 a 10: 16.602,00 €.\n2. Para os efectos destas subvencións, non se consideran custos salariais subvencionables os importes da indemnización prevista polo artigo 49.1.c) do Estatuto dos traballadores, nin os incentivos e complementos extrasalariais que non formen parte da base de cotización.\nAsí mesmo, non son subvencionables as situacións con dereito a retribución en que non se presta servizo efectivo, como as ausencias ou as incapacidades temporais.\nPara calcular os custos do persoal terase en conta o tempo de traballo efectivo, incluídas as vacacións, os días de libre disposición, ou o tempo de asistencia a cursos de formación relacionados co posto de traballo.\n3. O importe das subvencións reguladas nesta orde en ningún caso poderá ser de tal contía que, illadamente ou en concorrencia con subvencións ou axudas, para a mesma finalidade, doutras administracións ou entes públicos ou privados, estatais, da Unión Europea ou internacionais, con que é compatible, supere o custo da actividade que vai desenvolver a entidade beneficiaria ou, se é o caso, a porcentaxe máxima do investimento subvencionable que legalmente se estableza.\nArtigo 6. Presentación de solicitudes\n1. As solicitudes presentaranse obrigatoriamente por medios electrónicos a través do formulario normalizado do anexo I, dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\nPara a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. Cada entidade só poderá presentar unha solicitude. No caso de presentación de varias solicitudes, só se terá en conta a última presentada, que deixará sen efecto e anulará todas as anteriores.\n3. O prazo de presentación de solicitudes será dun mes, contado desde o día seguinte ao da publicación desta orde no Diario Oficial de Galicia. Para estes efectos, entenderase como último día do prazo o correspondente ao mesmo ordinal do día da publicación. Se este último día é inhábil, entenderase prorrogado ata o primeiro día hábil seguinte. Se no mes de vencemento non hai día equivalente, entenderase que o prazo expira o último día do mes.\n4. A presentación da solicitude implica o coñecemento e aceptación incondicionada destas bases reguladoras.\n5. Non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño.\n6. Forma parte da solicitude a declaración responsable que contén e que fai constar os aspectos seguintes:\na) O cumprimento dos requisitos establecidos para obter a condición de entidade beneficiaria, segundo o disposto no artigo 10 da Lei 9/2007, do 13 de xuño, de subvencións de Galicia, e especificamente de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha outra débeda coa Administración pública da Comunidade Autónoma.\nb) O conxunto de todas as solicitudes efectuadas ou concedidas para a mesma finalidade das distintas administracións públicas competentes.\nc) Que a entidade local cumpriu coa súa obriga de remisión das contas xerais de cada exercicio ao Consello de Contas, de acordo co estipulado no artigo 4 do Decreto 193/2011, do 6 de outubro, polo que se regulan especialidades nas subvencións ás entidades locais galegas. No caso de solicitudes achegadas por agrupacións ou asociacións de concellos, mancomunidades de concellos de Galicia ou consorcios locais de Galicia, cada concello deberá cumprir coa citada remisión.\nArtigo 7. Trámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia https://sede.xunta.gal/portada\nArtigo 8. Documentación complementaria\n1. Xunto co formulario de solicitude, anexo I, no cal figurará a relación de persoas traballadoras por orde de preferencia, que se terá en conta para os efectos da adxudicación sucesiva dos contratos, deberá anexarse a seguinte documentación:\na) Unha memoria da obra ou servizo que se vai realizar, co detalle do perfil das persoas desempregadas que se pretenden contratar, no modelo que se publica no anexo II.\nb) Certificación da persoa secretaria da entidade local en que consten os seguintes aspectos:\n– A representación que desempeña a persoa que asina a solicitude para o caso de que non se trate de quen teña a representación legal.\n– A aprobación da solicitude de subvención.\n– A disposición de financiamento para as partidas orzamentarias que sexan financiadas por aquela.\n– As retribucións salariais brutas das persoas traballadoras, en cómputo mensual, desagregadas por conceptos, incluída a parte proporcional das pagas extraordinarias e mais as cotizacións empresariais á Seguridade Social, con referencia da publicación oficial do convenio colectivo que resulte de aplicación, xuntando as táboas salariais vixentes no momento da solicitude.\nc) Para o caso de agrupacións de concellos baixo calquera modalidade: copia dos estatutos, convenio de colaboración, se é o caso, e memoria explicativa da prestación conxunta da obra ou servizo con indicación das achegas de organización (medios persoais, materiais e recursos financeiros dos concellos agrupados), de acordo co número 1 do Acordo do Consello da Xunta de Galicia, do 28 de febreiro de 2013.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4. No caso de que algún dos documentos que se presente de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 9. Comprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI/NIE da persoa que, en nome e representación da entidade, solicita a concesión da subvención.\nb) NIF da entidade solicitante.\nc) Certificación de estar ao día nas súas obrigas coa Seguridade Social.\nd) Certificación de estar ao día nas súas obrigas coa Axencia Tributaria de Galicia.\ne) Certificación de estar ao día nas súas obrigas coa Axencia Estatal de Administración Tributaria.\nf) Consulta de concesión de subvencións e axudas.\ng) Consulta de inhabilitación para obter subvencións e axudas.\n2. No caso de que as persoas interesadas se opoñan á consulta, deberán indicalo no recadro correspondente, habilitado no formulario, e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 10. Notificacións\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorran dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non é posible por problemas técnicos, practicarase a notificación polos medios previstos na normativa reguladora do procedemento administrativo común.\nArtigo 11. Transparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 12. Procedemento de concesión\n1. O procedemento de concesión das axudas será o de concorrencia competitiva.\n2. O órgano instrutor dos expedientes será o Servizo de Emprego, Relacións Laborais, Traballo Autónomo e Economía Social do respectivo departamento territorial da Consellería de Emprego, Comercio e Emigración.\n3. Revisados os expedientes e completados, se é o caso, remitiranse á Comisión de Valoración para que esta, nun acto único, proceda á súa avaliación e informe, en que se concretará o resultado da avaliación efectuada á totalidade dos expedientes, tendo en conta que as propostas de resolucións se poderán tramitar en diversas fases, en función das dispoñibilidades orzamentarias.\nPara estes efectos, a Comisión de Valoración terá unha composición paritaria, e estará integrada pola persoa responsable da Subdirección Xeral de Emprego, que a presidirá, e como vogais, as persoas responsables dos respectivos departamentos territoriais, e unha persoa adscrita á Subdirección Xeral de Emprego, que realizará as funcións de persoa secretaria.\nSe, por calquera causa, no momento en que a Comisión de Valoración teña que examinar as solicitudes, algunha das persoas que a compoñen non pode asistir, será substituída pola persoa que para o efecto designe o órgano competente para resolver.\n4. De entre as obras e servizos que cumpran os citados requisitos farase unha selección co obxecto de outorgarlles as correspondentes subvencións, seguindo as seguintes regras:\na) Terase en conta para os efectos da asignación de contratos a relación que figure, por orde de preferencia, no anexo I da solicitude.\nb) Poderán recibir subvención para ata seis contratacións os concellos fusionados que se sumen á iniciativa galega dos concellos emprendedores (anteriormente denominados concellos doing business Galicia-concellos emprendedores).\nc) Poderán recibir subvención para ata cinco contratacións os concellos fusionados e os concellos que na convocatoria do procedemento TR351F 2024 obtivesen e formalizasen máis de 5 contratacións.\nd) Poderán recibir subvención para ata tres contratacións os concellos que posúan parroquias de alta actividade incendiaria (PAAI), segundo o derradeiro Plan de prevención e defensa contra os incendios forestais de Galicia publicado (Pladiga), e que non se encadren en ningunha das alíneas anteriores; os concellos que posúan zonas de alto risco de incendios (ZAR), segundo a Orde do 18 de abril de 2007 pola que se zonifica o territorio con base no risco espacial de incendio forestal (DOG núm. 79, do 24 de abril), e que non se encadren en ningunha das alíneas anteriores, e os concellos que se sumen á iniciativa galega dos concellos emprendedores (anteriormente denominados concellos doing business Galicia-concellos emprendedores), e que non se encadren en ningunha das alíneas anteriores.\ne) Poderán recibir subvención para ata dúas contratacións as mancomunidades de concellos, as agrupacións ou asociacións de concellos e os consorcios locais de Galicia, para a contratación de persoas en tarefas de limpeza e mantemento de vías e parcelas (rozas...) e para tarefas de prevención de incendios (limpeza de montes, xestión de biomasa, etc.), en ambos os casos con medios mecánicos.\nf) Poderán recibir subvención ata unha contratación os concellos cunha poboación inferior a 50.000 habitantes (padrón municipal de 2024), e que non se encadren en ningunha das alíneas anteriores.\n5. Terminada a asignación dos contratos prevista no número 4, e de existir crédito sobrante, o resto dos contratos adxudicarase sucesivamente de un en un ata o esgotamento do devandito crédito entre as entidades previstas nas alíneas b), c), d) e f) do número 4 deste artigo, por orde decrecente.\n6. Nestas adxudicacións terase en conta con carácter preferente, e dentro da prelación de grupos de entidades locais indicadas no anterior número 4 (nas súas alíneas b), c), d), e) e f), a superficie total en hectáreas das redes secundarias de faixas de xestión de biomasa existentes en cada concello, en orde de maior a menor, segundo os respectivos plans municipais de prevención e defensa contra os incendios forestais.\nPara aquelas entidades locais que teñan sen delimitar as redes secundarias de faixas de xestión de biomasa nos seus plans municipais de prevención e defensa contra os incendios forestais, terase en conta a súa superficie forestal total en orde de maior a menor, segundo os datos do último exercicio publicado pola Consellería do Medio Rural na páxina web do Instituto Galego de Estatística: https://www.ige.eu/igebdt/selector.jsp?COD=1620&paxina=001&c=0301003\nArtigo 13. Resolución\n1. O órgano instrutor elevará a proposta de resolución á persoa responsable do respectivo departamento territorial, quen resolverá a concesión ou denegación da axuda mediante resolución motivada e individualizada, por delegación da persoa titular da Consellería de Emprego, Comercio e Emigración.\n2. O prazo de resolución e notificación será de tres meses contados a partir da finalización do prazo de presentación da solicitude. Se no prazo indicado non se dita resolución expresa, entenderase desestimada a solicitude por silencio administrativo, de acordo co disposto no artigo 23.5 da Lei 9/2007, do 13 de xuño, de subvencións de Galicia.\n3. A resolución pola que se conceda a subvención determinará, como mínimo, a denominación do proxecto aprobado, a data límite de inicio, o tempo de realización do servizo, a contía da subvención que se vai outorgar e incorporará, de ser o caso, as condicións, as obrigas e as determinacións accesorias a que deba estar suxeita a entidade beneficiaria.\nEntenderase como data límite de inicio do servizo a data tope, é dicir, o último día hábil para contratar as persoas traballadoras concedidas.\n4. As resolucións dos expedientes instruídos ao abeiro do disposto nesta orde esgotan a vía administrativa. Contra estas resolucións poderá interporse recurso potestativo de reposición no prazo dun mes ou ben recurso contencioso-administrativo ante a xurisdición contencioso-administrativa no prazo de dous meses, contados a partir do día seguinte ao da notificación da resolución, a teor do disposto na Lei 29/1998, do 13 de xullo, reguladora da xurisdición contencioso-administrativa.\n5. Os incrementos de crédito, así como o crédito liberado polas renuncias ou revogacións das subvencións outorgadas, destinarase á concesión de subvencións, se é o caso, daquelas obras e servizos que, por insuficiencia de crédito, non chegaron a obter subvención.\n6. As subvencións concedidas ao abeiro desta orde publicaranse, con expresión da entidade beneficiaria, da contía e da finalidade no Diario Oficial de Galicia, de acordo co disposto na Lei xeral de subvencións e na Lei 9/2007, do 13 de xuño.\n7. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, estatais, da Unión Europea ou internacionais, poderá dar lugar á modificación da resolución de concesión.\n8. Por outra parte, de conformidade co previsto no artigo 20.8.a) da Lei 38/2003, do 17 de novembro, xeral de subvencións, transmitirase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no Diario Oficial de Galicia.\nArtigo 14. Requisitos e criterios para a selección das persoas traballadoras\n1. As persoas traballadoras que se contraten para a realización das obras e servizos, e polas que se outorgue a subvención, deberán ser persoas desempregadas inscritas no Servizo Público de Emprego de Galicia como demandantes non ocupadas e estar dispoñibles para o emprego. Estes requisitos deberán cumprirse tanto no momento da selección como no da formalización do contrato de traballo vinculado a programas de políticas activas de emprego.\nSerá a entidade beneficiaria da subvención a responsable de comprobar que, no momento do inicio da relación laboral, a persoa seleccionada estea inscrita na oficina de emprego como demandante non ocupada e dispoñible para o emprego.\n2. As persoas traballadoras con contrato por tempo indefinido fixo descontinuo, inscritas como demandantes de emprego en calquera oficina de emprego de Galicia tamén poderán ser contratadas con cargo ás axudas previstas nesta orde, sempre que a súa contratación resulte posible en función da duración do contrato subvencionado e do contrato fixo descontinuo que teñan subscrito, así como da duración do período de non actividade.\n3. As persoas traballadoras que foran contratadas no programa Aprol rural (TR351G), por un período igual ou superior a nove meses con cargo ás axudas concedidas no ano 2024 pola Consellería de Emprego, Comercio e Emigración, no ámbito de colaboración coas entidades locais, non poderán ser contratadas con cargo ás axudas previstas nesta orde, agás que o fosen en concellos rurais de menos de 10.000 habitantes (padrón municipal de habitantes 2024. IGE).\n4. As entidades beneficiarias da subvención solicitarán as persoas traballadoras que necesiten mediante a presentación de oferta de emprego na oficina pública de emprego, nos modelos normalizados para o efecto, facendo referencia aos requisitos e características que deben reunir as persoas traballadoras que se contratarán para o adecuado desempeño das funcións inherentes aos postos de traballo ofertados; deberá presentarse unha por cada categoría profesional dentro de cada ocupación, que deberá responder á codificación prevista no Catálogo nacional de ocupacións (CNO), de conformidade cos seguintes principios xerais:\na) A oferta, na súa formulación, non poderá conter elementos que poidan servir de base para calquera tipo de discriminación que non responda aos criterios preferenciais establecidos no número 5 ou se traten de favorecer os colectivos enumerados neste. Deberá utilizar unha linguaxe inclusiva, con especial atención na eliminación dos estereotipos de xénero, tanto na súa redacción como nas imaxes que acompañen a publicación.\nb) En ningún caso poderá incluírse nin admitirse como criterio de emparellamento a posesión de experiencia laboral.\nc) Poderán admitirse como criterios de emparellamento os relativos á titulación, formación e outro tipo de coñecementos, sempre que estean xustificados no expediente de solicitude e sexan coherentes coa resolución de concesión.\nd) As entidades locais deberán presentar as ofertas, preferentemente, cunha antelación mínima de 15 días hábiles á data prevista para realizar as correspondentes contratacións, na oficina pública de emprego que corresponda ao enderezo do centro de traballo do posto ou postos ofertados. Cando unha entidade dispoña de centros de traballo que se correspondan co ámbito territorial de máis dunha oficina de emprego, poderá concentrar a tramitación de todas as ofertas na oficina a que lle correspondan máis postos de traballo ofertados.\n5. Recibida a oferta, realizarase unha sondaxe de demandantes en función das súas características, atendendo á maior adecuación ao posto de traballo ofertado, proporcionando, de ser posible, o número de persoas candidatas por posto de traballo que solicite a entidade beneficiaria, que en ningún caso poderá ser inferior a dúas nin superior a dez. A remisión de novas persoas candidatas só procederá cando a entidade xustifique documentalmente a súa necesidade por incumprimento dos requisitos da oferta ou por rexeitamento voluntario ou incomparecencia das remitidas.\n6. Terán preferencia as persoas que teñan prevista a realización deste tipo de medidas no seu itinerario de inserción laboral e, en todo caso, os colectivos con especiais dificultades de inserción laboral, tales como:\na) Persoas desempregadas que participasen en obradoiros de emprego, programas integrados de emprego, programas mixtos de formación e emprego ou accións formativas dirixidas prioritariamente a persoas traballadoras desempregadas (AFD), relacionadas co eido forestal, conservación e mellora de montes, silvicultura, agricultura, gandaría e xardinaría.\nb) Persoas integrantes de colectivos desfavorecidos ou en risco de exclusión social, especialmente as persoas beneficiarias da renda de integración social de Galicia\nc) Mulleres, en especial aquelas que acrediten a condición de vítimas de violencia de xénero, de trata de seres humanos ou de explotación sexual.\nd) Menores de 30 anos, en especial as persoas demandantes do primeiro emprego ou aquelas sen cualificación profesional.\ne) Persoas paradas de longa duración.\nf) Persoas con discapacidade.\ng) Persoas desempregadas que esgotasen as prestacións e subsidios por desemprego a que tivesen dereito.\nh) Persoas desempregadas maiores de 45 anos.\ni) Persoas trans.\nj) Persoas emigrantes retornadas ou persoas estranxeiras con autorización ou permiso de residencia e traballo en España.\nAsí mesmo, terase en conta o menor nivel de protección por desemprego das posibles persoas beneficiarias, así como a existencia de responsabilidades familiares, entendendo por estas ter a cargo da persoa traballadora desempregada que se contrate o/a cónxuxe, parella de feito, fillos e fillas menores de vinte e seis anos ou maiores con discapacidade, persoas maiores incapacitadas ou menores en acollemento.\n7. Excepcionalmente, logo de solicitude debidamente xustificada por parte da entidade, e da preceptiva autorización expresa da persoa responsable do respectivo departamento territorial da Consellería de Emprego, Comercio e Emigración, poderán utilizarse ofertas especiais con vinculación nominal. As persoas seleccionadas polo procedemento descrito neste número deberán, en todo caso, cumprir os requisitos establecidos polos números 1 ou 2, e 3 deste artigo.\n8. As persoas candidatas serán remitidas á entidade beneficiaria co fin de que esta realice a selección definitiva, que lle deberá ser notificada, para o seu coñecemento, á correspondente oficina de emprego.\n9. As incidencias e reclamacións que se poidan suscitar, derivadas dos procesos de selección, serán resoltas pola entidade promotora.\n10. Ao tratarse dun programa encadrado no marco das políticas activas de emprego que busca incrementar a empregabilidade das persoas desempregadas, no proceso de selección seguiranse os criterios establecidos polo Servizo Público de Emprego de Galicia para a cobertura de ofertas de emprego, polo que non será aplicable a normativa establecida para os procedementos de selección do persoal das distintas administracións públicas; as persoas traballadoras seleccionadas non se considerarán incluídas nos correspondentes cadros de persoal ou relacións de postos de traballo e, consecuentemente, non será precisa oferta de emprego público previa.\n11. As contratacións que se realicen non poderán ter por obxecto cubrir postos de traballo vacantes na relación de postos de traballo da entidade beneficiaria.\nArtigo 15. Contratación das persoas traballadoras\n1. Efectuada a selección das persoas traballadoras na forma prevista no artigo anterior, a entidade beneficiaria procederá á súa contratación utilizando necesariamente a modalidade de contrato de traballo vinculado a programas de políticas activas de emprego, tendo en conta que, en todo caso, os contratos deberán formalizarse no prazo e nos termos establecidos na resolución concedente da subvención e, en todo caso, dentro do exercicio 2025. Cada contrato terá unha duración mínima de nove meses e unha xornada laboral do 100 %, e ese será período laboral o máximo subvencionable para cada contrato.\n2. Excepcionalmente, cando concorran causas debidamente xustificadas, a persoa responsable do respectivo departamento territorial da Consellería de Emprego, Comercio e Emigración poderá autorizar o inicio da obra ou servizo con posterioridade ao prazo establecido na resolución de concesión e, en todo caso, dentro do exercicio 2025, logo da solicitude para o efecto da entidade beneficiaria.\n3. As entidades darán de alta na Seguridade Social as persoas contratadas no código de conta de cotización que corresponda.\n4. Os contratos de traballo subscritos coas persoas traballadoras seleccionadas deberán comunicarse necesariamente a través da aplicación Contrat@, marcando a opción específica «interese social corporacións locais» que figura no punto «Datos específicos do contrato».\n5. Para a comunicación dos contratos de traballo á correspondente oficina de emprego a través da aplicación informática Contrat@ deberán terse en conta os seguintes requisitos:\na) Que as persoas contratadas cumpran, no momento da contratación, os requisitos para seren beneficiarias destes programas.\nb) Que se utilizase o modelo de contrato de traballo vinculado a programas de políticas activas de emprego.\n6. En todo caso, as contratacións que incumpran calquera destes requisitos non se entenderán xustificadas e non poderán ser subvencionadas e, se é o caso, poderán dar lugar á perda do dereito ao cobramento e reintegro de conformidade co artigo 21.\nArtigo 16. Contratación anticipada\n1. Unha vez presentada a correspondente solicitude, cada entidade local, para poder iniciar aqueles proxectos de urxente posta en marcha, poderá contratar anticipadamente aquelas persoas traballadoras desempregadas que lle sexan autorizadas polo respectivo departamento territorial.\n2. Para poder acollerse a esta modalidade de contratación anticipada, as entidades, logo de indicalo expresamente no expediente de solicitude, deberán esperar a recibir a autorización expresa para a contratación por parte do respectivo departamento territorial indicando, cando proceda, a obra ou servizo en que desenvolverán o seu traballo as persoas contratadas baixo esta modalidade.\n3. O proceso de selección e contratación das persoas desempregadas baixo esta modalidade deberá respectar, en todo caso, o establecido nos artigos 14 e 15, e as oficinas de emprego deberán tramitar as correspondentes ofertas á vista da autorización sinalada no parágrafo anterior.\n4. A xustificación das contratacións realizadas con anterioridade a que se diten as correspondentes resolucións admitirase sempre e cando se cumpran as normas contidas neste artigo.\nArtigo 17. Substitución das persoas traballadoras\n1. Con carácter xeral, cando se produza a extinción do contrato antes de que remate o período de tempo tomado como referencia para o cálculo da subvención, a entidade beneficiaria poderá contratar outra persoa en substitución daquela que causou baixa durante o tempo que reste para que remate o período subvencionado, sempre que a contratación se produza dentro dos 30 días seguintes ao da baixa na Seguridade Social da inicialmente contratada.\n2. No suposto de baixas temporais que se prevexa que sexan de duración superior a 30 días, a substitución só será posible logo da autorización expresa do departamento territorial correspondente á solicitude fundamentada da entidade contratante.\n3. A nova contratación deberá cumprir os requisitos exixidos na orde de convocatoria para as contratacións iniciais subvencionadas e deberá ser notificada ao departamento territorial, indicando a causa da baixa, nun prazo máximo de 15 días desde a correspondente contratación. Na notificación, a entidade beneficiaria deberá achegar os seguintes documentos:\na) Parte de baixa na Seguridade Social da persoa substituída.\nb) Parte de alta na Seguridade Social e copia do contrato de traballo na modalidade de contrato de traballo vinculado a programas de políticas activas de emprego da persoa substituta.\nc) Certificado de selección da persoa substituta, no modelo publicado na web institucional da Consellería de Emprego, Comercio e Emigración, agás que se trate dunha candidata que quedase en lista de espera na primeira selección e continúe en desemprego no momento de formalizar a contratación.\nd) Documento de información da subvención, en que conste o xustificante de recepción da persoa traballadora, segundo o modelo publicado na web institucional da Consellería de Emprego, Comercio e Emigración.\n4. Tanto no caso de extinción como de substitución por suspensión do contrato, a selección da persoa substituta deberá levarse a cabo logo da solicitude á correspondente oficina de emprego do Servizo Público de Emprego de Galicia, salvo que se trate de persoas candidatas remitidas por este na oferta inicial e cumpran a condición de persoa demandante de emprego, inscrita e desempregada no momento da súa contratación.\n5. De non producirse a substitución ou cando, aínda producíndose, a suma dos distintos períodos de contratación referidos a este posto de traballo fose inferior ao período de tempo máximo subvencionable, procederase á redución ou reintegro da subvención concedida polo importe correspondente. En ningún caso se poderá producir un incremento da subvención concedida, e a entidade beneficiaria deberá facerse cargo dos sobrecustos que estas substitucións comporten.\nArtigo 18. Xustificación e pagamento\n1. O pagamento da subvención para a contratación de persoas traballadoras desempregadas farase efectivo unha vez cumprido o obxecto para o cal foi concedida, que se xustificará mediante a presentación da seguinte documentación, na data límite establecida na resolución de concesión e, en todo caso, antes do 31 de outubro de 2025:\na) Contratos de traballo, na modalidade de contrato de traballo vinculado a programas de políticas activas de emprego, formalizados e debidamente comunicados á oficina de emprego.\nb) Partes de alta na Seguridade Social xunto co informe de datos de cotización (IDC).\nc) Un certificado da persoa secretaria ou órgano competente da entidade local beneficiaria, no cal conste:\n– A formulación da correspondente oferta de emprego no Servizo Público de Emprego de Galicia, especificando o número identificador desta e a relación nominal das persoas traballadoras desempregadas facilitadas por aquel, así como as persoas candidatas finalmente seleccionadas e contratadas.\n– As retribucións salariais brutas das persoas traballadoras, en cómputo mensual, desagregadas por conceptos, incluída a parte proporcional das pagas extraordinarias e mais as cotizacións empresariais á Seguridade Social.\nd) Unha declaración complementaria do conxunto de todas as solicitudes efectuadas ou concedidas para a mesma finalidade das distintas administracións públicas competentes, e de estar ao día no cumprimento das obrigas tributarias ou fronte á Seguridade Social, e de non ter pendente de pagamento ningunha outra débeda coa Administración pública da Comunidade Autónoma nin ser debedor por resolución de procedencia de reintegro, no modelo que se publica como anexo III.\ne) Unha fotografía do cartel informativo en que se reflicta a súa localización, nos termos sinalados no artigo 20.1.\nf) Documentos de información ás persoas traballadoras da subvención debidamente asinados.\nOs certificados, declaracións, documentos e carteis informativos sinalados neste parágrafo deberán realizarse segundo os respectivos modelos que se publican na web institucional da Consellería de Emprego, Comercio e Emigración na ligazón:\nhttps://conselleriaemprego.xunta.gal/axudas-subvencions/emprego?content=iniciativa_0048.html\n2. No suposto de non achegarse a devandita documentación, ou resultar incompleta, efectuaráselle un requirimento á entidade beneficiaria, para que a achegue no prazo de 10 días hábiles seguintes á súa notificación, segundo o establecido no artigo 45.2 do Regulamento da Lei de subvencións de Galicia.\nArtigo 19. Obrigas das entidades beneficiarias\nAs entidades beneficiarias, ademais das establecidas na Lei 9/2007, do 13 de xuño, de subvencións de Galicia, deberán cumprir as seguintes obrigas:\na) Realizar a actividade ou adoptar o comportamento que fundamenta a concesión da subvención.\nb) Asignar a unha ou varias persoas pertencentes á entidade local a función de coordinación e/ou de titorización das persoas contratadas ao abeiro desta convocatoria. Esas persoas designadas pola entidade local serán ademais as de contacto coa Consellería de Emprego, Comercio e Emigración en todos os aspectos relacionados co programa Aprol rural 2025.\nc) Aboar ás persoas contratadas os salarios que legal ou convencionalmente lles correspondan e sexan acordes coa súa cualificación profesional e titulación.\nd) Deberán, tamén, proporcionarlles a estas a roupa de traballo e os equipamentos de protección individual e asegurar que se realizará o seu mantemento.\ne) Con independencia do cobramento ou non da subvención, deberán satisfacer con carácter mensual e mediante transferencia bancaria, as obrigas económicas que deriven do funcionamento dos servizos subvencionados, especialmente as de carácter salarial.\nf) Someterse ás actuacións de comprobación e control que poidan efectuar a Consellería de Emprego, Comercio e Emigración e a Inspección de Traballo e Seguridade Social, ás de control financeiro que correspondan á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas.\ng) Para os efectos dun correcto seguimento do desempeño das tarefas subvencionadas, a entidade beneficiaria da subvención deberá manter unha planificación permanentemente actualizada e respecto de cada unha das persoas traballadoras contratadas, no relativo ao lugar de realización do servizo e distribución do tempo de traballo por día da semana. A dita planificación deberá estar á disposición da Administración actuante para achegala cando se lle requira.\nh) Comunicarlle á Consellería de Emprego, Comercio e Emigración, nun prazo de 5 días desde que se produzan, aquelas modificacións substantivas que afecten a realización da actividade que vaian desenvolver as persoas contratadas, co obxecto de que poida valorar se o seu carácter produce unha alteración substancial das condicións tidas en conta para a concesión da subvención.\ni) Comunicarlle á Consellería de Emprego, Comercio e Emigración a obtención doutras subvencións ou axudas para a mesma finalidade, procedentes de calquera outra Administración ou ente público estatal ou internacional.\nj) Realizar, cando proceda, e por requirimento dos órganos competentes da Consellería de Emprego, Comercio e Emigración, unha valoración do nivel de competencia profesional, así como un informe global no cal se describan tanto os puntos fortes como as carencias das persoas demandantes de emprego sen titulación que se incorporen ao mercado de traballo a través do programa regulado nesta orde.\nArtigo 20. Seguimento\n1. No lugar onde se realicen os servizos e ata a súa finalización, deberá figurar, de forma visible, cartel informativo, no modelo normalizado establecido e publicado pola Secretaría Xeral de Emprego e Relacións Laborais na web institucional da Consellería de Emprego, Comercio e Emigración na ligazón: https://conselleriaemprego.xunta.gal/axudas-subvencions/emprego?content=iniciativa_0048.html, no cal constará o cofinanciamento polos servizos públicos de emprego.\n2. Utilizaranse os documentos de información ás persoas traballadoras da subvención no modelo normalizado na web institucional da Consellería de Emprego, Comercio e Emigración na ligazón: https://conselleriaemprego.xunta.gal/axudas-subvencions/emprego?content=iniciativa_0048.html\n3. Sen prexuízo da obriga de xustificación das subvencións percibidas nos termos establecidos na Lei 38/2003, do 17 de novembro, xeral de subvencións, e nesta norma, as entidades beneficiarias das axudas deberán:\na) Manter un sistema de contabilidade separada ou unha codificación contable adecuada de todas as transaccións realizadas con cargo aos proxectos subvencionados, referidos a operacións da afectación da subvención á finalidade da súa concesión.\nb) Manter unha pista de auditoría suficiente e conservar os documentos xustificativos da aplicación dos fondos recibidos, en canto poidan ser obxecto das actuacións de comprobación e control.\nc) Presentar ante o respectivo departamento territorial da Consellería de Emprego, Comercio e Emigración, no prazo de dous meses, unha vez que finalizase a execución do servizo, a seguinte documentación:\n– Unha memoria final sobre as actividades realizadas e a práctica profesional adquirida polas persoas traballadoras contratadas.\n– Un certificado de fin de servizo segundo o modelo que se publica na web institucional da Consellería de Emprego, Comercio e Emigración.\n– Copias das nóminas aboadas ás persoas traballadoras que se contraten e dos boletíns de cotización á Seguridade Social (recibo de liquidación de cotizacións e relación nominal de persoas traballadoras, ou documento equivalente expedido pola Tesouraría Xeral da Seguridade Social), así como os documentos bancarios correspondentes ao seu pagamento (transferencias bancarias, imprescindible no caso das nóminas) e mais o resumo anual de retencións sobre os rendementos do traballo (modelo 190 IRPF) e xustificantes do seu pagamento (modelo 111), unha vez que se dispoña destes.\n– Documentación acreditativa do mantemento do sistema de contabilidade separada a que se refire o número 3.a) deste artigo.\nd) Someterse ás actuacións de comprobación sobre o terreo que, con base nunha mostraxe estatística e/ou segundo criterios baseados no risco, realice o persoal técnico do respectivo departamento territorial.\nArtigo 21. Perda do dereito ao cobramento e reintegro\n1. Procederá a perda do dereito ao cobramento das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da citada Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento.\n2. De conformidade co artigo 14.1.n) da citada Lei 9/2007, do 13 de xuño, de subvencións de Galicia, o importe que haberá que reintegrar determinarase de acordo cos seguintes criterios de gradación dos posibles incumprimentos das condicións impostas co motivo da concesión das subvencións:\na) Incumprimento das condicións exixidas á entidade beneficiaria para a concesión da subvención: reintegro do 100 % sobre o gasto subvencionado.\nb) Non realizar a actividade, ou adoptar un comportamento contrario ao que fundamenta a concesión da subvención: reintegro do 100 % sobre o gasto subvencionado.\nc) Incumprimento do prazo establecido para a presentación da documentación xustificativa para o pagamento, sinalada no artigo 18.1: procederá a perda total do dereito ao cobramento da subvención.\nd) Incumprimento da obriga de proporcionar a roupa de traballo e os equipamentos de protección individual exixida no artigo 19.d): procederá o reintegro do 100 % da subvención.\ne) Incumprimento da obriga de manter unha planificación permanentemente actualizada de conformidade co artigo 19.g): procederá o reintegro do 10 % da subvención.\nf) Incumprimento da obriga de presentación da documentación exixida no artigo 20.3.c): no caso de que non se presente ningunha documentación, procederá o reintegro do 100 % sobre o gasto subvencionado e, no suposto de presentación de parte da documentación exixida ou de que a documentación presentada sexa incorrecta, o importe que haberá que reintegrar será proporcional ao gasto non xustificado.\ng) Incumprimento da obriga de satisfacer, con independencia do cobramento da subvención e mediante transferencia bancaria, as obrigas económicas de carácter salarial mensualmente: cando o importe salarial aboado fóra de prazo sexa inferior ao 50 % do gasto subvencionado, o importe que haberá que reintegrar será equivalente ao importe aboado fóra do prazo establecido, e no suposto de que o importe salarial aboado fóra de prazo sexa igual ou superior ao 50 %, procederá o reintegro do 100 % sobre o gasto subvencionado.\nh) Incumprimento das obrigas en materia de publicidade establecidas no artigo 20.1: reintegro do 2 % sobre o gasto subvencionado.\ni) Incumprimento da obriga de mantemento dun sistema de contabilidade separada ou dunha codificación contable adecuada establecida no artigo 20.3.a): reintegro do 2 % sobre o gasto subvencionado.\nj) Incumprimento da obriga de manter unha pista de auditoría suficiente establecida no artigo 20.3.b): reintegro do 2 % sobre o gasto subvencionado.\n3. A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.\nArtigo 22. Canle de denuncias\nCalquera persoa que teña coñecemento de feitos que poidan ser constitutivos de fraude ou irregularidade en relación con proxectos ou operacións financiados no marco desta convocatoria, poderá poñer os ditos feitos en coñecemento da Xunta de Galicia, a través da Canle de denuncias da Xunta de Galicia, de comunicación de información en materia de integridade institucional, dispoñible na seguinte ligazón: https://transparencia.xunta.gal/canle-de-denuncias\nDisposición adicional primeira\nApróbase a delegación de competencias da persoa titular da Consellería de Emprego, Comercio e Emigración na persoa titular da Secretaría Xeral de Emprego e Relacións Laborais para autorizar e redistribuír os correspondentes créditos, e nas persoas responsables dos correspondentes departamentos territoriais desta consellería para resolver a concesión ou denegación das subvencións previstas nesta orde, para autorizar, dispor, recoñecer as obrigas e propor os correspondentes pagamentos, así como para resolver os procedementos de reintegro das subvencións indebidamente percibidas polas persoas beneficiarias, respecto das resolucións de concesión ditadas por delegación da persoa titular da consellería.\nDisposición adicional segunda\nMediante resolución da persoa titular da Secretaría Xeral de Emprego e Relacións Laborais poderanse establecer os criterios necesarios para que, a través desta orde, en canto aos colectivos prioritarios, se poidan cumprir os obxectivos establecidos polo Servizo Público de Emprego de Galicia, de acordo coas directrices de emprego e demais normativa e acordos que, se é o caso, resulten de aplicación.\nDisposición derradeira primeira\nAutorízase a persoa responsable da Secretaría Xeral de Emprego e Relacións Laborais para ditar, no ámbito das súas competencias, as resolucións e instrucións necesarias para o desenvolvemento e execución desta orde.\nDisposición derradeira segunda\nEsta orde entrará en vigor o día seguinte ao da súa publicación no Diario Oficial de Galicia.\nSantiago de Compostela, 5 de marzo de 2025\nJosé González Vázquez\nConselleiro de Emprego, Comercio e Emigración"
  },
  {
    "file_id": "AnuncioO143-210125-0003_gl",
    "doga_id": 23,
    "doga_date": "2025-02-04",
    "url": "https://www.xunta.gal/dog/Publicados/2025/20250204/AnuncioO143-210125-0003_gl.html",
    "title": "ANUNCIO do 21 de xaneiro de 2025, do Servizo de Tramitación de Autorizacións e Concesións, polo que se dá publicidade ás resolucións polas que se outorgan concesións de auga.",
    "content": "De acordo co previsto no artigo 116 do Regulamento do dominio público hidráulico, aprobado polo Real decreto 849/1986, do 11 de abril, publícase, para xeral coñecemento que, mediante resolución da dirección de Augas de Galicia, outorgáronse as concesións de augas que se indican no anexo.\nSantiago de Compostela, 21 de xaneiro de 2025\nJosé Ángel Someso Anguita\nXefe do Servizo de Tramitación de Autorizacións e Concesións\nANEXO\nExpediente\nData da resolución\nTitular\nCaudal\n(m3 anuais)\nDestino das\naugas\nOrixe\nLugar/Parroquia/Concello (Provincia)\nDH.A36.76923\n4.11.2024\nRafael Carballo Arca, Martín Carballo Arca e Manuel María Carballo Arca\n1.190,00\nRega\nUn manancial\nDucío/Arcos (San Breixo)/Cuntis (Pontevedra)\nDH.A15.80569\n4.11.2024\nComunidade de Regadores de Roxos\n1.811,96\nRega\n2 pozos\nRoxos/Villestro (Santa María)/Santiago de Compostela (A Coruña)\nDH.A36.94437\n4.11.2024\nMaría Josefa Rodríguez Pereira\n922,00\nRega\nUn manancial\nFollente/Bemil (Santa María)/Caldas de Reis (Pontevedra)\nDH.A15.93278\n4.11.2024\nAgustín Regos Ferreiro\n5.329,83\nUso gandeiro e rega\nUn manancial\nCaneda/Loureda (San Pedro)/Boqueixón (A Coruña)\nDH.A15.78420\n4.11.2024\nJuan Varela Durán\n750,00\nRega\nUn manancial\nCasal de Abaixo/Brandeso (San Lourenzo)/Arzúa (A Coruña)\nDH.A36.93450\n4.11.2024\nIsabel Fernández Abalde\n179,00\nRega\nUn manancial\nOs Freires/Bembrive (Santiago)/Vigo (Pontevedra)\nDH.A15.97349\n4.11.2024\nJosé Mahía Freire e José Manuel Mahía Porto\n684,72\nUso doméstico e rega\nUn pozo\nO Batán/Mezonzo (Santa María)/Vilasantar (A Coruña)\nDH.A15.73298\n4.11.2024\nGaspar Carballeira López\n470,85\nUso doméstico e gandeiro\nUn pozo\nAs Cortizas/Queixeiro (San Xurxo)/Monfero (A Coruña)\nDH.A15.87773\n28.11.2024\nConcello de Moeche\n100.652,40\nAbastecemento municipal\n2 pozos\nCarracedo e O Castro/Santa Cruz de Moeche (Santa Cruz)/Moeche (A Coruña)\nDH.A36.55507\n28.11.2024\nMaría del Carmen Villaverde Núñez\n102,65\nUso gandeiro e rega\nUn manancial\nO Pazo/Cuntis (Santa María)/Cuntis (Pontevedra)\nDH.A36.91005\n29.11.2024\nJosé Rafael Cuñarro Pampín\n35.149,50\nAbastecemento e uso gandeiro\nUn pozo\nTixoa/Refoxos (San Paio)/Silleda (Pontevedra)\nDH.A27.87959\n29.11.2024\nConcello de Antas de Ulla\n100.746,94\nAbastecemento e uso gandeiro\n3 mananciais\nFarelo/San Martiño de Amarante (San Martiño)/Antas de Ulla (Lugo)\nDH.A36.72048\n28.11.2024\nComunidade de Usuarios Vilar de Infesta\n146.899,00\nAbastecemento\n18 mananciais e 4 pozos\nMonte Serrido, Chan da Cova e Aeroporto/Vilar de Infesta (San Martiño)/Redondela (Pontevedra)\nDH.A36.13281\n29.11.2024\nComunidade de Usuarios de Boliñas, Igrexario e Ceraxe\n28.979,00\nAbastecemento e rega\n5 mananciais e 2 pozos\nMonte veciñal de Valongo e monte veciñal de Aguasantas/Valongo (Santo André) e Aguasantas (Santa María)/Cerdedo-Cotobade (Pontevedra)\nDH.A36.88347\n28.11.2024\nComunidade de Usuarios de Fonte do Curro de Abaixo\n1.642,00\nAbastecemento\nUn manancial\nFonte do Curro/Curro (Santa María)/Barro (Pontevedra)"
  },
  {
    "file_id": "AnuncioG0003-210325-0003_gl",
    "doga_id": 62,
    "doga_date": "2025-03-31",
    "url": "https://www.xunta.gal/dog/Publicados/2025/20250331/AnuncioG0003-210325-0003_gl.html",
    "title": "RESOLUCIÓN do 20 de marzo de 2025, da Dirección Xeral de Recursos Humanos, pola que se procede ao nomeamento como funcionarios/as de carreira das persoas aspirantes que superaron o proceso selectivo extraordinario de estabilización derivado da Lei 20/2021, do 28 de decembro, mediante o sistema de concurso, para o ingreso en diversas clases de persoal funcionario sanitario da escala de saúde pública e administración sanitaria (Lei 17/1989, do 23 de outubro), convocado pola Resolución do 27 de decembro de 2022.",
    "content": "Mediante a Resolución do 27 de decembro de 2022, da Dirección Xeral de Recursos Humanos, convocouse o proceso selectivo extraordinario de estabilización derivado da Lei 20/2021, do 28 de decembro, mediante o sistema de concurso, para o ingreso en diversas clases de persoal sanitario funcionario da escala de saúde pública e administración sanitaria (Lei 17/1989, do 23 de outubro) (Diario Oficial de Galicia núm. 4, do 5 de xaneiro de 2023).\nMediante a Resolución do 23 de xaneiro de 2025, da Dirección Xeral de Recursos Humanos, convocouse o acto de elección de destino provisional para as persoas aspirantes seleccionadas no proceso selectivo extraordinario de estabilización derivado da Lei 20/2021, do 28 de decembro, mediante o sistema de concurso, para o ingreso en diversas clases de persoal funcionario sanitario da escala de saúde pública e administración sanitaria (Lei 17/1989, do 23 de outubro), convocado pola Resolución do 27 de decembro de 2022.\nA base novena desa resolución dispón que a persoa aspirante que, no prazo e conforme o procedemento que se estableza, non compareza ao acto de elección presencial ou renuncie á elección de praza non poderá ser nomeado/a e quedarán sen efecto todas as súas actuacións.\nNeste suposto, a autoridade convocante procederá ao chamamento de novos/as aspirantes, no número que se corresponda coas prazas ofertadas e non elixidas, coa finalidade de que manifesten a súa opción por elas, logo de acreditación do cumprimento dos requisitos exixidos. Esta opción realizarase pola orde de prelación que resulte da lista definitiva, con independencia da quenda de acceso da persoa aspirante que non resultou adxudicataria.\nA base décima da mesma resolución establece que, unha vez adxudicados os destinos, se publicará no Diario Oficial de Galicia a resolución pola que se declare finalizado o proceso selectivo, co nomeamento como persoal funcionario de carreira e asignación de destino a aqueles/as aspirantes seleccionados/as que acrediten o cumprimento dos requisitos exixidos.\nAo abeiro da dita resolución, esta dirección xeral, como órgano convocante do proceso,\nRESOLVE:\nPrimeiro. En cumprimento da base 9 da Resolución do 27 de decembro de 2022, desta dirección xeral, excluír do proceso selectivo, quedando anuladas as súas actuacións e decaendo en todos os dereitos derivados da participación neste, as seguintes aspirantes:\nDNI\nApelidos e nome\nQuenda\nClase\n***2986**\nCOSTAS SERRANO, SUSANA\nLI\nSubinspector/a sanitario/a\n***3105**\nPASTUR GARCIA, MARIA BEGOÑA\nLI\nFarmacéutico/a inspector/a de Saúde Pública\n(*) Ocúltase parcialmente o número de documento nacional de identidade para preservar os datos de carácter persoal, de acordo coa Lei orgánica 3/2018, do 5 de decembro.\nSegundo. Como consecuencia do anterior, declarar seleccionadas, logo de achegar a documentación exixida na base 9.1 da resolución de convocatoria do proceso, as seguintes aspirantes:\nDNI\nApelidos e nome\nQuenda\nClase\n***9833**\nRUBIO CAPELLAN, MARIA JOSE\nLI\nSubinspector/a sanitario/a\n***0732**\nSANCHEZ FERNANDEZ, ELENA\nLI\nFarmacéutico/a inspector/a de Saúde Pública\n(*) Ocúltase parcialmente o número de documento nacional de identidade para preservar os datos de carácter persoal, de acordo coa Lei orgánica 3/2018, do 5 de decembro.\nTerceiro. A base décima da resolución de convocatoria establece que non poderán ser nomeadas persoal funcionario de carreira as persoas aspirantes seleccionadas que, no momento de expedir o correspondente nomeamento, se encontren en situación de incapacidade permanente total para a profesión habitual (na clase a que opta), incapacidade permanente absoluta ou grande invalidez. Tendo en conta a existencia neste proceso dunha persoa aspirante seleccionada na clase de farmacéutico/a inspector/a de Saúde Pública que se encontra na dita situación, difírese a elección de destino e a continuación no proceso desta persoa aspirante ata o momento en que remate o prazo fixado para a revisión, dada a previsión de recuperación da capacidade funcional.\nCuarto. Declarar finalizado o proceso selectivo extraordinario de estabilización derivado da Lei 20/2021, do 28 de decembro, mediante o sistema de concurso, para o ingreso en diversas clases de persoal funcionario sanitario da escala de saúde pública e administración sanitaria (Lei 17/1989, do 23 de outubro), convocado pola Resolución do 27 de decembro de 2022.\nQuinto. Nomear persoal funcionario de carreira os/as aspirantes seleccionados/as que se inclúen no anexo desta resolución.\nSexto. Adxudicarlles como destinos provisionais os que figuran no mesmo anexo, de conformidade co artigo 12 da Lei 5/2022, do 21 de decembro, de medidas urxentes para a redución da temporalidade no emprego público da Comunidade Autónoma de Galicia, e co resultado da elección de destino realizada.\nSétimo. Os/as aspirantes nomeados/as disporán do prazo dun mes, contado desde o día seguinte ao da publicación desta resolución no Diario Oficial de Galicia, para incorporarse á praza adxudicada.\nA falta de incorporación no prazo referido, cando sexa imputable ao/á interesado/a e non responda a causas xustificadas, producirá o decaemento no seu dereito a obter a condición de persoal funcionario de carreira como consecuencia do concreto proceso selectivo. No entanto, en casos de forza maior e por instancia da persoa interesada, a Dirección Xeral de Recursos Humanos do Servizo Galego de Saúde poderá prorrogar o prazo de toma de posesión. A incorporación ás prazas adxudicadas comportará o cesamento do persoal temporal que, se é o caso, as ocupe, de acordo cos criterios de incorporación e cesamento vixentes.\nOitavo. Sen prexuízo da declaración de finalización do proceso selectivo realizado no punto terceiro desta resolución, de conformidade coa base 10.4 da resolución de convocatoria do proceso, co fin de asegurar a cobertura das prazas convocadas, no suposto de situacións en que os seleccionados, por diversos motivos, non continúen no proceso, cubrirase a baixa coa persoa aspirante incluída inmediatamente a continuación na relación de seleccionados, pola orde de prelación que resulte da lista definitiva, con independencia da quenda de acceso. Concretamente, chamarase o/a seguinte aspirante nos supostos de:\n– Renuncias aos dereitos derivados do proceso selectivo.\n– Non reunir os requisitos establecidos na convocatoria para o desempeño da praza.\n– Non presentar a documentación requirida.\n– Non formular elección de praza en tempo e forma conforme o procedemento establecido.\n– Non producirse a toma de posesión na praza adxudicada.\n– Ser declarado/a en situación de excedencia sen dereito a reserva de praza con efectos desde o mesmo día da toma de posesión.\nNos supostos previstos neste punto, non se modificará a elección de praza realizada con carácter previo ao nomeamento e adxudicaránselles ás novas persoas aspirantes as prazas resultantes das ditas situacións.\nNoveno. De conformidade coa disposición adicional segunda do Decreto 70/2017, do 13 de xullo, polo que se regula a formación en igualdade e prevención e loita contra a violencia de xénero do persoal ao servizo da Administración da Comunidade Autónoma de Galicia, como condición para o perfeccionamento do nomeamento que se expida, os/as aspirantes seleccionados/as deberán realizar, con carácter obrigatorio e nun prazo non superior aos seis meses contados desde a data de publicación do correspondente nomeamento como funcionario/a de carreira no Diario Oficial de Galicia, as actividades formativas para a obtención do nivel básico de coñecemento en materia de igualdade de xénero e prevención e loita contra a violencia de xénero que recolle o artigo 157 da Lei 7/2023, do 30 de novembro, para a igualdade efectiva de mulleres e homes de Galicia.\nNon terán que realizar esta actividade formativa os/as aspirantes seleccionados/as que a realizasen con anterioridade, se consta rexistrada en Fides/expedient-e e foi debidamente validada.\nDécimo. Contra esta resolución, que pon fin á vía administrativa, poderase interpor recurso potestativo de reposición, ante esta dirección, no prazo dun mes contado desde o día seguinte ao da súa publicación no Diario Oficial de Galicia, de conformidade co establecido nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou poderase impugnar directamente, na xurisdición contencioso-administrativa, nos termos da Lei 29/1998, do 13 de xullo.\nSantiago de Compostela, 20 de marzo de 2025\nMaría del Mar Pousa Cobas\nDirectora xeral de Recursos Humanos\nANEXO\nRelación definitiva de adxudicatarios/as e destinos\nClase\nDNI\nApelidos e nome\nCódigo do posto\nDenominación do posto\nCentro de destino\nCentro directivo\nLocalidade\nProvincia\nSubgrupo\nNivel\nClase de farmacéutico/a inspector/a de Saúde Pública\n***5944**\nNOVOA FERNANDEZ, PURIFICACION\nCSA992000327300009\nFarmacéutico/a inspector de Saúde Pública\nServizo de Inspección Farmacéutica de Saúde Pública Zona Monforte\nServizos periféricos\nMonforte de Lemos\nLugo\nA1\n24\nClase de farmacéutico/a inspector/a de Saúde Pública\n***0732**\nSANCHEZ FERNANDEZ, ELENA\nCSA992000332090005\nFarmacéutico/a inspector/a de Saúde Pública\nServizo de Inspección Farmacéutica de Saúde Pública Zona O Barco\nServizos periféricos\nO Barco de Valdeorras\nOurense\nA1\n24\nClase de inspector/a médico/a\n***3754**\nLISTE LOPEZ, MARIA TERESA\nCSA991010115001029\nInspector/a médico/a\nServizo de Inspección de Servizos Sanitarios\nServizos periféricos\nA Coruña\nA Coruña\nA1\n26\nClase de inspector/a médico/a\n***2343**\nOPAZO CONDE, MARIA JESUS\nCSA991010132001012\nInspector/a médico/a\nServizo de Inspección de Servizos Sanitarios\nServizos periféricos\nOurense\nOurense\nA1\n26\nClase de inspector/a médico/a\n***5038**\nPENA CASTRO, MARIA DEL CARMEN\nCSA991010127001013\nInspector/a médico/a\nServizo de Inspección de Servizos Sanitarios\nServizos periféricos\nLugo\nLugo\nA1\n26\nClase de subinspector/a sanitario/a\n***9833**\nRUBIO CAPELLAN, MARIA JOSE\nCSA991010115001039\nSubinspector/a sanitario/a\nServizo de Inspección de\nServizos Sanitarios\nServizos periféricos\nA Coruña\nA Coruña\nA2\n20\n(*) Ocúltase parcialmente o número de documento nacional de identidade para preservar os datos de carácter persoal, de acordo coa Lei orgánica 3/2018, do 5 de decembro."
  },
  {
    "file_id": "AnuncioG0597-140425-0023_gl",
    "doga_id": 79,
    "doga_date": "2025-04-25",
    "url": "https://www.xunta.gal/dog/Publicados/2025/20250425/AnuncioG0597-140425-0023_gl.html",
    "title": "ORDE do 14 de abril de 2025 pola que se resolve a convocatoria pública anunciada pola Orde do 21 de febreiro de 2025 para a provisión, polo sistema de libre designación, dun posto de traballo vacante nesta consellería (código do posto FC.C03.00.015.15770.001).",
    "content": "Mediante a Orde do 21 de febreiro de 2025 (DOG núm. 45, do 6 de marzo) convocouse a provisión, polo sistema de libre designación, do posto de traballo vacante na Consellería de Facenda e Administración Pública que se detalla no anexo desta orde.\nDe conformidade co establecido no artigo 92 da Lei 2/2015, do 29 de abril, do emprego público de Galicia, e nos artigos 5 a 8 e 25 a 28 do Decreto 151/2022, do 4 de agosto, polo que se aproba o Regulamento dos procedementos de mobilidade do persoal funcionario de carreira da Administración xeral da Comunidade Autónoma de Galicia e das entidades públicas instrumentais integrantes do sector público autonómico, e no uso das atribucións conferidas polo artigo 17.2.c) da citada lei, esta consellería\nDISPÓN:\nPrimeiro. Resolver a convocatoria pública efectuada pola Orde do 21 de febreiro de 2025 e designar a persoa relacionada no anexo desta resolución para ocupar o posto que se indica.\nSegundo. O cesamento no actual destino da persoa funcionaria que obtivo a praza producirase no prazo de tres días, contados a partir do día seguinte ao da publicación desta orde no\nDiario Oficial de Galicia,\nou desde a data en que se comunique a resolución do traslado á Comunidade Autónoma para o caso de persoal funcionario doutras administracións públicas.\nA toma de posesión do novo destino deberase realizar no prazo dos tres días seguintes ao do cesamento, se non implica cambio de residencia, ou no prazo de sete días se comporta cambio de residencia. Cando a persoa adxudicataria do posto obteña coa súa toma de posesión o reingreso ao servizo activo, o prazo será dun mes.\nO cómputo dos prazos iniciarase cando rematen as licenzas ou permisos que, de ser o caso, tivese concedidos a persoa designada; no caso de incapacidade temporal, a partir da data da alta.\nTerceiro. A xefatura de persoal do centro onde cause baixa a persoa funcionaria, así como a daquel en que obteña a praza, efectuarán, dentro dos prazos sinalados no punto anterior, as dilixencias de cesamento e de toma de posesión.\nCuarto. Contra esta orde, que esgota a vía administrativa, as persoas interesadas poderán interpoñer recurso potestativo de reposición ante o conselleiro de Facenda e Administración Pública, no prazo dun mes contado a partir do día seguinte ao da súa publicación no\nDiario Oficial de Galicia\n, de conformidade co establecido na Lei 39/2015, do 1 de outubro, do procedemento administrativo común das administracións públicas, ou poderán impugnala directamente ante o xulgado do contencioso-administrativo competente no prazo de dous meses contados a partir da mesma data, conforme a Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 14 de abril de 2025\nMiguel Corgos López-Prado\nConselleiro de Facenda e Administración Pública\nANEXO\nDatos do persoal funcionario:\nNome e apelidos: María del Mar Calvo Otero.\nNúmero de rexistro de persoal: **** 657857 A207E.\nCorpo ou escala: corpo superior da Administración xeral da Comunidade Autónoma de Galicia (escala superior de Finanzas).\nSubgrupo: A1.\nDatos do posto de traballo:\nDenominación: interventor/a delegado/a da Consellería de Vivenda e Planificación de Infraestruturas.\nCódigo do posto: FC.C03.00.015.15770.001.\nNivel: 30.\nCentro directivo ou dependencia: Intervención Xeral da Comunidade Autónoma.\nLocalidade: Santiago de Compostela."
  },
  {
    "file_id": "AnuncioG0759-120525-0005_gl",
    "doga_id": 100,
    "doga_date": "2025-05-27",
    "url": "https://www.xunta.gal/dog/Publicados/2025/20250527/AnuncioG0759-120525-0005_gl.html",
    "title": "ANUNCIO do 7 de maio de 2025, do Departamento Territorial de Lugo, polo que se notifican as resolucións sobre dereito de asistencia xurídica gratuíta acordadas pola Comisión de Asistencia Xurídica Gratuíta en Lugo (expediente PR204A 2025/269-2 e vinte e cinco máis).",
    "content": "Consonte o disposto no artigo 44 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro), notifícaselles ás persoas que se relacionan no anexo, na súa condición de parte contraria no procedemento (interesados), a resolución ditada pola Comisión de Asistencia Xurídica Gratuíta de Lugo, por non ser posible a súa notificación persoal. A eficacia desta resolución queda supeditada á súa publicación no taboleiro de edictos único do Boletín Oficial del Estado.\nO texto íntegro da resolución que se notifica, xunto co resto da documentación do expediente, atópase á disposición das persoas interesadas na sede da Comisión de Asistencia Xurídica Gratuíta de Lugo (rolda da Muralla, 70, 1º, Lugo, das 9.00 ás 14.00 horas, de luns a venres).\nA resolución que se notifica poderá ser impugnada polas persoas que teñan un dereito ou interese lexítimo no prazo de dez días hábiles que se contarán a partir do día seguinte ao da publicación deste anuncio. A impugnación realizarase por medio da presentación dun escrito dirixido á Comisión de Asistencia Xurídica Gratuíta de Lugo (rolda da Muralla, 70, 1º, Lugo) e será resolta polo xulgado correspondente que poderá impoñer a quen a promovese, de maneira temeraria ou con abuso, unha sanción pecuniaria de 30 a 300 euros.\nLugo, 7 de maio de 2025\nFrancisco Javier Vázquez Nodal\nDirector territorial de Lugo\nANEXO\nExpediente\nParte contraria notificada\nResolución notificada\nPR204A 2025/269-2\nMaría Virginia Sordo Rocha\nDesestimatoria\nPR204A 2025/615-2\nCristian Martínez Sobrero\nDesestimatoria\nPR204A 2025/644-2\nJosé Yáñez Rodríguez\nEstimatoria\nPR204A 2025/906-2\nArnol Daniel Castañeda Salazar\nEstimatoria\nPR204A 2025/962-2\nCarina María Martins Pinto\nEstimatoria\nPR204A 2025/969-2\nVanesa Magide Rodríguez\nEstimatoria\nPR204A 2025/971-2\nAlba Seijas Lorenzo\nEstimatoria\nPR204A 2025/972-2\nMaría Concepción Hermida Boo\nEstimatoria\nPR204A 2025/973-2\nMaría Concepción Hermida Boo\nEstimatoria\nPR204A 2025/976-2\nJosep Roca López\nEstimatoria\nPR204A 2025/1162-2\nElena Tierno Durán\nEstimatoria\nPR204A 2025/1186-2\nAlicia Rico Tejedo\nDesestimatoria\nPR204A 2025/1199-2\nYara Expósito González\nDesestimatoria\nPR204A 2025/1280-2\nA Vida 013, S.L.U.\nEstimatoria\nPR204A 2025/1296-2\nFabiola Mercedes Álvarez Hervás\nDesestimatoria\nPR204A 2025/1311-2\nVíctor Vidal Vázquez\nEstimatoria\nPR204A 2025/1321-2\nAntonio Novo Rivas\nEstimatoria\nPR204A 2025/1323-2\nYisel Luna Montenegro\nEstimatoria\nPR204A 2025/1361-2\nArkaitz Goñi Alfaro\nEstimatoria\nPR204A 2025/1427-2\nConstrucciones Torreiro, S.L.\nEstimatoria\nPR204A 2025/1428-2\nFrancisco Javier Paz Bermúdez\nEstimatoria\nPR204A 2025/1429-2\nJosé Fernández López\nEstimatoria\nPR204A 2025/1460-2\nAntonio Lorenzo Cruz\nEstimatoria parcialmente\nPR204A 2025/1465-2\nGanados Nay, S.L.\nEstimatoria\nPR204A 2025/1468-2\nKarina García Francos\nDesestimatoria\nPR204A 2025/1550-2\nJosé Ángel Carreira Rodríguez\nDesestimatoria"
  },
  {
    "file_id": "AnuncioC141-271224-0001_gl",
    "doga_id": 12,
    "doga_date": "2025-01-20",
    "url": "https://www.xunta.gal/dog/Publicados/2025/20250120/AnuncioC141-271224-0001_gl.html",
    "title": "CÉDULA do 26 de decembro de 2024 pola que se notifica o acordo de inicio do procedemento administrativo sancionador do expediente 12-48-24-730 e 13-20-24-58.",
    "content": "De conformidade co disposto nos artigos 44 e 46 da Lei 39/2015, do procedemento administrativo común das administracións públicas (en diante, LPAC), notifícaselles as persoas denunciadas cuxos datos persoais se mencionan nos anexos, mediante a publicación no\nBoletín Oficial del Estado\n, os acordos de inicio dos procedementos administrativos sancionadores por presunta infracción da Lei 6/2017, do 12 de decembro, de portos de Galicia, en relación co Regulamento de servizo e policía dos portos aprobado pola Orde ministerial do 12 de xuño de 1976, por non ser posible a notificación no domicilio.\nAsí mesmo, este anuncio publicarase no\nDiario Oficial de Galicia\n, ben que a eficacia do acto notificado quedará supeditada á súa publicación no\nBoletín Oficial del Estado\n.\nO órgano competente para a resolución do expediente é o director do ente público, de acordo coa tipificación e coa contía da sanción, e en virtude do disposto no artigo 144.1.a) da Lei 6/2017, de portos de Galicia.\nDe acordo co artigo 64.2.f) da LPAC, dispoñen dun prazo de quince (15) días, contado desde o día seguinte ao da publicación do presente acordo, para formular alegacións e, de ser o caso, propoñer proba ante o instrutor, concretando os medios de que se pretendan valer e citando o número de expediente.\nAsí mesmo, e con anterioridade ao trámite de audiencia, poderanse formular alegacións e achegar os documentos que se consideren convenientes.\nDe non efectuarse alegacións no prazo antes mencionado, estes acordos, por aplicación do establecido no artigo 62.2.f) da LPAC, serán considerados propostas de resolucións.\nSe recoñecen voluntariamente a súa responsabilidade, resolverase o procedemento coa imposición da sanción que proceda.\nPoderase pagar voluntariamente a multa cunha redución do 30 por cento sobre o importe da sanción proposta, mediante o ingreso en calquera oficina das entidades de depósito colaboradoras (Banco Sabadell, BBVA e Abanca), utilizando o modelo de impreso que se facilitará nos servizos centrais de Portos de Galicia e presentándoo en calquera entidade bancaria; o pagamento reducido comporta a renuncia a formular alegacións, a terminación do procedemento sen necesidade de ditar resolución e a imposibilidade de interposición de recurso en vía administrativa.\nPor outra parte, dispoñen dun prazo máximo de 10 días contado desde a publicación do presente acordo para identificar, no caso de que non fosen vostedes, os/as condutores/as do vehículo na data e na hora da denuncia, indicando o seu nome, apelidos e documento nacional de identidade, así como o domicilio para os efectos de notificacións. Responderán vostedes persoalmente cando non sexa posible a dita notificación por algunha causa que lles sexa imputable e, igualmente, cando se oculte información ou a facilitada sexa falsa ou deliberadamente incorrecta.\nSantiago de Compostela, 26 decembro de 2024\nJuan Sanmartín Ferreiro\nDirector xeral de Portos de Galicia\nANEXO\nExpediente\nMatrícula\nDenunciante\nDNI denunciado\nFeito denunciado\nData-hora-porto\nPrecepto infrinxido\nPrecepto sancionador\nSanción proposta\nSanc. 12-48-24-730\n2607-GZD\nGarda Civil\n33228432X\nEstacionamento prohibido\n21.9.2024; 14.04 horas\nRibeira (A Coruña)\nArt. 131.t) da Lei 6/2017, de portos de Galicia (LPG)\nArt. 137 da LPG\n90 €\nSanc. 13-20-24-58\n9006-HPZ\nGardapeiraos\n78737851L\nEstacionamento prohibido\n27.9.2024; 11.55 horas\nCangas (Pontevedra)\nArt. 131.t) da Lei 6/2017, de portos de Galicia (LPG)\nArt. 137 da LPG\n90 €"
  },
  {
    "file_id": "AnuncioG0003-080125-0005_gl",
    "doga_id": 14,
    "doga_date": "2025-01-22",
    "url": "https://www.xunta.gal/dog/Publicados/2025/20250122/AnuncioG0003-080125-0005_gl.html",
    "title": "CÉDULA do 10 de decembro de 2024, da Xerencia da Área Sanitaria de Pontevedra e O Salnés, pola que se lles notifica ás persoas relacionadas a facturación ao seu nome de servizos sanitarios prestados neste centro no caso de non achegaren os datos necesarios para facturar ao terceiro obrigado ao pagamento.",
    "content": "Pola presente cédula, e debido a que os debedores comprendidos na relación que a continuación se insire non puideron ser atopados nos enderezos que figuran nos rexistros deste centro, ou que se alegaron distintos motivos para non recibir as notificacións polas persoas que a lexislación autoriza para facerse cargo delas, comunícaselles ás persoas incluídas na relación posterior que:\nSegundo o recollido no anexo IX do Real decreto 1030/2006, do 15 de setembro, polo que se establece a carteira de servizos do Sistema nacional de saúde e o procedemento para a súa actualización, así como no artigo 83 da Lei xeral de sanidade, e na disposición adicional 22 do texto refundido da Lei xeral de Seguridade Social, aprobado por Real decreto lexislativo 1/1994, do 20 de xuño, de non achegar no prazo de 10 días os datos e documentación necesaria para poder facturar ao terceiro obrigado ao pagamento a asistencia sanitaria que lle foi prestada neste centro sanitario, os gastos asistenciais serán ao seu cargo, tal e como se recolle no artigo 1 do Decreto 56/2014, do 30 de abril, DOG núm. 96, 21 de maio, polo que se establecen as tarifas dos servizos sanitarios prestados nos centros dependentes do Servizo Galego de Saúde, polo que se emitirá factura de gastos sanitarios ao seu nome.\nPara todo tipo de consulta ou aclaración sobre a documentación que hai que achegar, deberán poñerse en contacto co Servizo de Facturación deste centro sanitario teléfono 986 56 80 36.\nPara que conste e sirva de notificación ao interesado e en cumprimento do disposto no artigo 44 da Lei 39/2015 de 1 de outubro, do procedemento administrativo común das administracións públicas, expido, asino e selo esta cédula, quedando supeditada a eficacia desta notificación a súa publicación no taboleiro de edictos único (TEU) do\nBoletín Oficial del Estado\n( BOE).\nPontevedra, 10 de decembro de 2024\nJosé Flores Arias\nXerente de Área Sanitaria de Pontevedra e Salnés\nANEXO\nDNI/NIF/NIE\n033425547S\n035671127J\n079402156S\n044464344P\n006680544X\nY07985731F\n032364490V\nZ00288184E\n035477349X"
  },
  {
    "file_id": "AnuncioC141-050225-0003_gl",
    "doga_id": 32,
    "doga_date": "2025-02-17",
    "url": "https://www.xunta.gal/dog/Publicados/2025/20250217/AnuncioC141-050225-0003_gl.html",
    "title": "CÉDULA do 4 de febreiro de 2025 pola que se notifica o acordo de inicio do procedemento administrativo sancionador do expediente 12-48-25-38 e cinco máis.",
    "content": "De conformidade co disposto nos artigos 44 e 46 da Lei 39/2015, do procedemento administrativo común das administracións públicas (en diante, LPAC), notifícaselles ao denunciados cuxos datos persoais se mencionan nos anexos, mediante a publicación no Boletín Oficial del Estado, os acordos de inicio dos procedementos administrativos sancionadores por presunta infracción da Lei 6/2017, do 12 de decembro, de portos de Galicia, en relación co Regulamento de servizo e policía dos portos aprobado pola Orde ministerial do 12 de xuño de 1976, por non ser posible a notificación no domicilio.\nAsí mesmo, este anuncio publicarase no Diario Oficial de Galicia, ben que a eficacia do acto notificado quedará supeditada á súa publicación no Boletín Oficial del Estado.\nO órgano competente para a resolución do expediente é o director do ente público, de acordo coa tipificación e coa contía da sanción, e en virtude do disposto no artigo 144.1.a) da Lei 6/2017, de portos de Galicia.\nDe acordo co artigo 64.2.f) da LPAC, dispoñen dun prazo de quince (15) días contado desde o día seguinte ao da publicación dos presentes acordos para formular alegacións e, de ser o caso, propoñer proba ante o instrutor, concretando os medios de que se pretenda valer e citando o número de expediente.\nAsí mesmo, e con anterioridade ao trámite de audiencia, poderanse formular alegacións e achegar os documentos que se consideren convenientes.\nDe non efectuarse alegacións no prazo antes mencionado, estes acordos, por aplicación do establecido no artigo 62.2.f) da LPAC, serán considerados propostas de resolucións.\nSe recoñecen voluntariamente a súa responsabilidade, resolverarse os procedementos coa imposición da sanción que proceda.\nPoderase pagar voluntariamente a multa cunha redución do 30 por cento sobre o importe da sanción proposta, mediante o ingreso en calquera oficina das entidades de depósito colaboradoras (Banco Sabadell, BBVA e Abanca), utilizando o modelo de impreso que se facilitará nos servizos centrais de Portos de Galicia e presentándoo en calquera entidade bancaria; o pagamento reducido comporta a renuncia a formular alegacións, a terminación do procedemento sen necesidade de ditar resolución e a imposibilidade de interposición de recurso en vía administrativa.\nPor outra parte, dispoñen dun prazo máximo de 10 días contado desde a publicación dos presentes acordos para identificar, no caso de que non fosen vostedes os/as condutores/as do vehículo na data e na hora da denuncia, e indicar o nome, apelidos e documento nacional de identidade do condutor, así como o domicilio para os efectos de notificacións. Responderán vostedes persoalmente cando non sexa posible a dita notificación por algunha causa que lles sexa imputable e, igualmente, cando se oculte información ou a facilitada sexa falsa ou deliberadamente incorrecta.\nSantiago de Compostela, 4 de febreiro de 2024\nJuan Sanmartín Ferreiro\nDirector xeral de Portos de Galicia\nANEXO\nExpediente\nMatrícula\nDenunciante\nDNI denunciado\nFeito denunciado\nData-hora-porto\nPrecepto\ninfrinxido\nPrecepto sancionador\nSanción proposta\nSanc. 12-48-25-38\n1556-FYV\nGardapeiraos\n1998294B\nEstacionamento prohibido.\n22.11.2024; 15.40 horas; Ribeira (A Coruña)\nArtigo 131.t) da Lei 6/2017, de portos de Galicia (LPG)\nArtigo 137 da LPG\n90 €\nSanc. 12-48-25-55\n6039-JHC\nGardapeiraos\n52937861A\nEstacionamento prohibido.\n26.11.2024; 10.19 horas; Ribeira (A Coruña)\nArtigo 131.t) da Lei 6/2017, de portos de Galicia (LPG)\nArtigo 137 da LPG\n90 €\nSanc. 12-48-25-78\n3487-LVC\nGardapeiraos\n09389751R\nEstacionamento prohibido.\n11.12.2024; 11.41 horas; Ribeira (A Coruña)\nArtigo 131.t) da Lei 6/2017, de portos de Galicia (LPG)\nArtigo 137 da LPG\n90 €\nSanc. 12-48-25-88\n7683-LJY\nGardapeiraos\n52932911K\nEstacionamento prohibido.\n11.12.2024; 11.41 horas; Ribeira (A Coruña)\nArtigo 131.t) da Lei 6/2017, de portos de Galicia (LPG)\nArtigo 137 da LPG\n90 €\nSanc. 13-17-25-01\n9725-MPF\nGarda Civil\n34994279D\nEstacionamento prohibido.\n30.11.2024; 23.45 horas; Bueu (Pontevedra)\nArtigo 131.t) da Lei 6/2017, de portos de Galicia (LPG)\nArtigo 137 da LPG\n90 €\nSanc. 13-27-25-05\n3475-HXV\nPAFIF\n36052170S\nEstacionamento prohibido.\n28.11.2024; 15.20 horas; Panxón (Pontevedra)\nArtigo 131.t) da Lei 6/2017, de portos de Galicia (LPG)\nArtigo 137 da LPG\n90 €"
  },
  {
    "file_id": "AnuncioG0256-170225-0002_gl",
    "doga_id": 41,
    "doga_date": "2025-02-28",
    "url": "https://www.xunta.gal/dog/Publicados/2025/20250228/AnuncioG0256-170225-0002_gl.html",
    "title": "CÉDULA do 14 de febreiro de 2025, da Área Provincial de Turismo de Pontevedra, pola que se notifica a incoación do expediente sancionador RITGA-E-2024-013383 por infracción en materia de turismo.",
    "content": "De conformidade co disposto no artigo 44 da Lei 39/2015, de 1 de outubro, do procedemento administrativo común das administracións públicas (BOE núm. 236, do 2 de outubro), notifícaselle ao titular que no anexo se menciona a incoación do expediente sancionador RITGA-E-2024-013383 xa que, intentada polo medio habitual, non se puido practicar.\nNeste mesmo acto designouse instrutor do expediente a José María Picallo Búa. A persoa interesada pode promover a súa recusación en calquera momento da tramitación do procedemento, de conformidade co disposto no artigo 24 da Lei 40/2015, do 1 de outubro, de réxime xurídico do sector público (BOE núm. 236, do 2 de outubro).\nA resolución deste expediente sancionador, en materia de turismo, correspóndelle á persoa titular da Axencia de Turismo de Galicia, segundo se dispón no artigo 19.4.g) dos estatutos da devandita axencia, aprobados polo Decreto 196/2012, do 27 de setembro, polo que se crea a Axencia de Turismo de Galicia e se aproban os seus estatutos (DOG núm. 193, do 9 de outubro), en relación co artigo 119.1.a) da Lei 7/2011, do 27 de outubro, do turismo de Galicia.\nDe conformidade co disposto no artigo 124.1 da Lei 7/2011, do 27 de outubro, a resolución deste procedemento sancionador deberá notificarse no prazo dun ano desde a data deste acordo.\nO interesado dispón dun prazo de quince días, conforme o establecido no artigo 82.2 da citada Lei 39/2015, do 1 de outubro, para presentar ante o instrutor do procedemento, para a súa incorporación a el, as alegacións, documentos e informacións que considere convenientes e, se é o caso, propoñer que se practiquen os medios de proba de que pretenda valerse, advertíndolle que, de non formular alegacións no prazo indicado, este acordo se considerará proposta de resolución, de conformidade co previsto no artigo 64.1 da dita lei.\nDe conformidade co establecido no artigo 85.3 da indicada Lei 39/2015, infórmase a persoa imputada de que a sanción sinalada no acordo de incoación poderá ser obxecto das seguintes reducións: o 20 % (no caso de que recoñeza a súa responsabilidade ou pague voluntariamente e calquera momento anterior á resolución) ou o 40 % (no caso de que recoñeza a súa responsabilidade e ademais pague voluntariamente en calquera momento anterior á resolución).\nPontevedra, 14 de febreiro de 2025\nFelipe Ferrero González\nXefe da Área Provincial de Turismo de Pontevedra\nANEXO\nExpediente: RITGA-E-2024-013383.\nTitular sancionado: José Miniño González.\nEstablecemento: Ruta Galicia Casa Porto de Barcos.\nDomicilio: lugar Pedornes, 77.\nLocalidade: Oia.\nIncoación: 16 de decembro de 2024.\nPrecepto infrinxido: artigo 35.c) da Lei 7/2011, do 27 de outubro, do turismo de Galicia, e artigo 110.10 da Lei 7/2011, do 27 de outubro, do turismo de Galicia.\nSanción proposta: 3.401,00 euros."
  },
  {
    "file_id": "AnuncioL407-030425-0001_gl",
    "doga_id": 80,
    "doga_date": "2025-04-28",
    "url": "https://www.xunta.gal/dog/Publicados/2025/20250428/AnuncioL407-030425-0001_gl.html",
    "title": "EDICTO de notificación de execución subsidiaria de xestión da biomasa e retirada de especies arbóreas.",
    "content": "Iniciado o correspondente expediente de execución subsidiaria da xestión de biomasa e de retirada de especies arbóreas na parcela catastral 118, do polígono 55, do catastro de rústica deste concello, por incumprimento das obrigas establecidas na Lei 3/2007, do 9 de abril, de prevención e defensa contra os incendios forestais.\nConsiderando que, o 15 de xullo de 2024, se notificou ao titular catastral da dita parcela 118, do polígono 55, a obriga de realizar os correspondentes traballos de limpeza e roza, todo iso de conformidade co disposto no artigo 22 da dita Lei 3/2007, do 9 de abril.\nConsiderando que, logo do prazo transcorrido e constatado o incumprimento das ditas obrigas, o 16 de agosto de 2024, esta Alcaldía acordou a aprobación da súa execución subsidiaria e a práctica da oportuna liquidación provisional dos traballos que se van realizar e a valoración das especies arbóreas que se van retirar.\nConsiderando que se incorpora ao expediente tanto o custo dos traballos derivados da súa execución subsidiaria, como o informe técnico sobre a valoración da madeira que se vai retirar.\nEste decreto, de conformidade co establecido no artigo 21 da Lei 7/1985, do 2 de abril, reguladora das bases de réxime local, no artigo 22 da Lei 3/2007, do 9 de abril, de prevención e defensa contra os incendios forestais e na Instrución 1/2018, do 26 de abril, da Consellería do Medio Rural, no uso das facultades conferidas pola normativa vixente,\nRESOLVO:\n1º. Advertir que a execución subsidiaria das actuacións por parte do Concello se levarán a cabo por parte da empresa Begal, S.L. o próximo día 30 de maio de 2025 a partir das 9.00 horas.\n2º. Aprobar a cantidade de 995 euros + IVE en concepto de liquidación dos custos da realización dos traballos, todo iso sen prexuízo do seu carácter provisional e a resultas da liquidación definitiva que se practique unha vez realizadas ou rematadas as correspondentes actuacións.\n3º. Destinar o importe obtido, 89,19 euros, pola venda da madeira que hai que sufragar os gastos derivados desta execución subsidiaria.\n4º. Notificar aos interesados a resolución da Alcaldía.\nBegonte, 3 de abril de 2025\nJosé Ulla Rocha\nAlcalde"
  },
  {
    "file_id": "AnuncioL236-050625-0003_gl",
    "doga_id": 121,
    "doga_date": "2025-06-26",
    "url": "https://www.xunta.gal/dog/Publicados/2025/20250626/AnuncioL236-050625-0003_gl.html",
    "title": "EDICTO de orde de execución de limpeza de predios.",
    "content": "En aplicación do disposto no artigo 22.3 da Lei 3/2007 de prevención e defensa contra incendios forestais de Galicia (última redacción pola Lei 9/2017, de medidas fiscais e administrativas), publícase a referencia dun expediente e a referencia catastral de dúas parcelas en situación de risco de incendio, por resultar descoñecido o titular, ou non contar con domicilio coñecido para os efectos de notificacións, co fin de poder continuar co procedemento previsto na normativa, para garantir a protección de vivendas e núcleos habitados, fronte a incendios forestais, e advírtese expresamente de execución subsidiaria por parte do Concello, de acordo co disposto no artigo 22.4 da Lei 3/2007.\nO texto íntegro da orde de execución está á disposición do/da interesado/a no Servizo de Urbanismo do Concello de Oia.\nExpediente\nInteresado/a\nReferencia catastral\nSuperficie afectada pola franxa de 50 m arredor da edificación illada destinada a personas a menos de 400 m do monte\nGestiona 169/2025\nM. A. A.\n36036A021005410000QM\n291,37 m² (100 %)\nGestiona 169/2025\nEn investigación\n36036A021013070000QY\n274,39 m² (39,48 %)\nEn todo caso, o cómputo dos prazos comezará a contar a partir do día seguinte ao da correspondente notificación, que neste caso coincidirá coa publicación no\nBoletín Oficial del Estado\n.\nOia, 2 de xuño de 2025\nCristina Correa Pombal\nAlcaldesa"
  },
  {
    "file_id": "AnuncioG0426-170725-0002_gl",
    "doga_id": 145,
    "doga_date": "2025-07-31",
    "url": "https://www.xunta.gal/dog/Publicados/2025/20250731/AnuncioG0426-170725-0002_gl.html",
    "title": "EDICTO do 14 de xullo de 2025, do Xurado Provincial de Clasificación de Montes Veciñais en Man Común da Coruña, relativo ao inicio do expediente de clasificación como veciñal en man común do monte denominado Erbedeira no concello de Coristanco (ampliación do monte veciñal en man común Río do Sol).",
    "content": "O Xurado Provincial de Clasificación de Montes Veciñais en Man Común da Coruña, con data do 21.5.2025, acordou iniciar o expediente de declaración do monte de referencia como veciñal en man común. O monte ten as seguintes características:\nExpediente núm. 438.\n– Monte: Erbedeira.\n– Concello: Coristanco.\n– Superficie: 14,69 ha.\nLímites:\n– O monte veciñal atópase perfectamente delimitado polos seus ventos.\n– Norte, sur e oeste e diferenciado das propiedades privadas. As súas estremas son:\n• Norte, camiño de Cereixa a Amboade (antigo muro ou valado).\n• Sur, parcelas particulares con muro no medio.\n• Leste, parcelas particulares con muro no medio.\n• Oeste, río ou regacho de Ponche que tamén separa de máis parcelas particulares.\nA parcela solicitada correspóndese coa superficie referencia catastral 15029A059003550000DB que consta a nome da titularidade do concello.\nSegundo o certificado do Rexistro da Propiedade de Carballo do 3 de xullo de 2025 o predio non figura inscrito no Rexistro da Propiedade.\nPor medio deste edicto e conforme o disposto no artigo 11 da Lei de montes veciñais en man común do 10 de outubro de 1989 e o artigo 23 do seu Regulamento 260/1992, do 4 de setembro, faise pública a iniciación da tramitación do expediente indicado, co obxecto de que, cantas persoas, organismos ou corporacións resulten interesadas, poidan comparecer e intervir no devandito expediente.\nO que se pon en coñecemento de todos os interesados e indícaselles que se abre un período dun mes para que poidan examinar o expediente e efectuar as alegacións que consideren convenientes, así como achegar os documentos ou informacións que xulguen oportunos, de conformidade co disposto no artigo 23 do Decreto 260/1992, do 4 de setembro, polo que se aproba o Regulamento para a execución da Lei 13/1989, do 10 de outubro, de montes veciñais en man común.\nPoderán consultar o antedito expediente no Departamento Territorial da Coruña da Consellería do Medio Rural, Vicente Ferrer, 2, 6º andar, 15071 A Coruña, das 9.00 ás 14.00 horas.\nAs alegacións dirixiranse ao Servizo de Montes do Departamento Territorial da Coruña da Consellería do Medio Rural e poderanse presentar en calquera rexistro público ou a través da sede electrónica da Xunta de Galicia.\nA Coruña, 14 de xullo de 2025\nMª Lourdes Vidal Castro\nInstrutora"
  },
  {
    "file_id": "AnuncioG0003-210125-0002_gl",
    "doga_id": 19,
    "doga_date": "2025-01-29",
    "url": "https://www.xunta.gal/dog/Publicados/2025/20250129/AnuncioG0003-210125-0002_gl.html",
    "title": "ANUNCIO do 16 de xaneiro de 2025, da Xerencia da Área Sanitaria de Pontevedra e O Salnés, polo que se comunica a publicación da convocatoria pública para a provisión de postos de Supervisión de Área Funcional.",
    "content": "De conformidade co establecido no Decreto 206/2005, do 22 de xullo (DOG núm. 145, do 29 de xullo), modificado pola Lei 4/2021, do 28 de xaneiro, de medidas fiscais e administrativas (DOG núm. 19, do 29 de xaneiro), de provisión de prazas de persoal estatutario do Servizo Galego de Saúde, e na Orde do 24 de maio de 2006 (DOG núm. 106, do 5 de xuño), pola que se establecen as bases do procedemento para a provisión dos postos de xefatura e coordinación das institucións sanitarias do Servizo Galego de Saúde, e no uso das atribucións conferidas polo Decreto 134/2019, do 10 de outubro, polo que se regulan as áreas sanitarias e os distritos sanitarios do Sistema público de saúde de Galicia (DOG núm. 204, do 25 de outubro), o xerente da Área Sanitaria de Pontevedra e O Salnés\nRESOLVE:\nPrimeiro. Anunciar a convocatoria para a provisión, polo procedemento de libre designación, de varios postos de Supervisión da Área Funcional na Área Sanitaria Pontevedra e O Salnés, que se relacionan no anexo I.\nSegundo. As retribucións dos postos ofertados serán as que correspondan de acordo coa Orde anual pola que se ditan instrucións sobre a confección de nóminas do persoal ao servizo da Administración autonómica.\nTerceiro. As solicitudes para participar nesta convocatoria presentaranse, preferentemente, no rexistro da Xerencia da Área Sanitaria de Pontevedra e O Salnés, sito na rúa Loureiro Crespo, nº 2, de Pontevedra, ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, no prazo de 15 días hábiles contados a partir do día seguinte ao da publicación deste anuncio no\nDiario Oficial de Galicia\n.\nCuarto. As bases íntegras da convocatoria estarán expostas nos taboleiros de anuncios da Dirección e na intranet da Área Sanitaria de Pontevedra e O Salnés, así como na páxina web do Servizo Galego de Saúde (www.sergas.es).\nPontevedra, 16 de xaneiro de 2025\nJosé Manuel Flores Arias\nXerente da Área Sanitaria de Pontevedra e O Salnés\nANEXO I\nPrazas\nDenominación\nPrazas\nCentro\nSupervisión da Área Funcional de Servizos Centrais Médicos\n1\nComplexo Hospitalario Universitario Pontevedra\nSupervisión da Área Funcional de Recursos Humanos\n1\nComplexo Hospitalario Universitario Pontevedra\nSupervisión da Área Funcional de Coordinación de Atención Hospitalaria e de Atención Primaria\n1\nÁrea Sanitaria de Pontevedra e O Salnés"
  },
  {
    "file_id": "AnuncioG0759-150125-0004_gl",
    "doga_id": 19,
    "doga_date": "2025-01-29",
    "url": "https://www.xunta.gal/dog/Publicados/2025/20250129/AnuncioG0759-150125-0004_gl.html",
    "title": "ANUNCIO do 13 de xaneiro de 2025, do Departamento Territorial de Pontevedra, polo que se lles notifica ás persoas solicitantes de xustiza gratuíta a resolución de seu expediente acordado pola Comisión de Asistencia Xurídica Gratuíta de Pontevedra (expediente PR204A 2024/9323-4 e tres máis).",
    "content": "Consonte o disposto no artigo 44 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro), notifícaselles, ás persoas que se relacionan no anexo a resolución da súa solicitude de dereito á asistencia xurídica gratuíta, acordada pola Comisión de Asistencia Xurídica Gratuíta de Pontevedra, ao non ser posible a súa notificación persoal. A eficacia desta resolución queda supeditada á súa publicación no taboleiro de edictos único do\nBoletín Oficial del Estado\n.\nO texto íntegro da resolución que se notifica, xunto co resto da documentación do expediente, atópase á disposición das persoas interesadas na sede da Comisión de Asistencia Xurídica de Pontevedra (avenida María Victoria Moreno, núm. 43, 9º andar, Pontevedra, das 9.00 ás 14.00 horas, de luns a venres).\nA presente resolución poderá ser impugnada polas persoas que teñan un dereito ou interese lexítimo, no prazo de dez días hábiles que se contarán a partir do día seguinte ao da publicación deste anuncio. A impugnación realizarase por medio da presentación dun escrito dirixido á Comisión de Asistencia Xurídica Gratuíta de Pontevedra (avenida María Victoria Moreno, núm. 43, 9º andar, Pontevedra) e será resolta polo xulgado correspondente, que poderá impoñer, a quen a promovese de maneira temeraria ou con abuso, unha sanción pecuniaria de 30 a 300 euros.\nPontevedra, 13 de xaneiro de 2025\nBlanca García-Señoráns Álvarez\nDirectora territorial de Pontevedra\nANEXO\nExpediente\nDNI/NIF/CIF\nResolución notificada\nPR204A 2024/9323-4\n29089561N\nDenegatoria\nPR204A 2024/9333-4\n72074750H\nDenegatoria\nPR204A 2024/9338-4\n35459608W\nDenegatoria\nPR204A 2024/9359-4\n72074750H\nDenegatoria"
  },
  {
    "file_id": "AnuncioG0760-150125-0001_gl",
    "doga_id": 19,
    "doga_date": "2025-01-29",
    "url": "https://www.xunta.gal/dog/Publicados/2025/20250129/AnuncioG0760-150125-0001_gl.html",
    "title": "ANUNCIO do 15 de xaneiro de 2025, da Dirección Xeral de Patrimonio Natural, polo que se somete a participación pública a memoria para a declaración do espazo privado de interese natural Macizo Rochoso do Galiñeiro, no concello de Gondomar (Pontevedra).",
    "content": "O 31 de xaneiro de 2024, a Comunidade de Montes en Man Común de Vincios presentou unha solicitude para a declaración, como espazo privado de interese local, do lugar denominado «Macizo Rochoso do Galiñeiro», situado no concello de Gondomar. Xunto coa solicitude, a comunidade de montes achegou a memoria e documentación previstas nos artigos 40.1 e 40.2.a) da Lei 5/2019, do 2 de agosto, do patrimonio natural e da biodiversidade de Galicia.\nO artigo 40.3 da antedita lei establece que a memoria someterase ao trámite de participación pública nos termos previstos no artigo 16 da Lei 27/2006, do 18 de xullo, pola que se regulan os dereitos de acceso á información, de participación pública e de acceso á xustiza en materia de ambiente. Este artigo busca que se informe o público sobre calquera proposta de plan, programa ou disposición de carácter xeral en tramitación e que este teña dereito a expresar as súas observacións e opinións cando estean abertas todas as posibilidades, antes de que se adopten decisións.\nAdemais, o artigo 65 da Lei 5/2019, do 2 de agosto, indica que a tramitación e aprobación das normas de xestión realizarase simultaneamente coa declaración do espazo natural protexido correspondente, con arranxo ao disposto nos artigos 40 e 41.\nCon este trámite garántese a participación pública nos procedementos de declaración de espazos naturais protexidos e de aprobación dos seus instrumentos de planificación previstos nas alíneas a) e b) do artigo 9.1 da Lei 5/2019, do 2 de agosto.\nEsta iniciativa pretende preservar e poñer en valor o Macizo Rochoso do Galiñeiro con base nos seus valores patrimoniais e culturais, sendo unha figura singular e recoñecible visible desde moitos puntos do sur de Galicia e norte de Portugal. Entre os seus valores máis salientables están os afloramentos de gneis de riebeckita do complexo Malpica-Tui (IGME), a paisaxe e a súa flora e fauna, así como o patrimonio cultural que comprende o BIC Fortaleza do Galiñeiro e covas, xunto co patrimonio inmaterial.\nVisto o anterior e conforme o establecido no artigo 40 da Lei 5/2019, do 2 de agosto, e no artigo 16 da Lei 27/2006, do 18 de xullo,\nACORDO:\nPrimeiro. Abrir un período de participación ao público da memoria para a declaración como espazo privado de interese local do enclave denominado «Macizo Rochoso do Galiñeiro» durante o prazo dun (1) mes, contado o dito período desde o día seguinte ao da publicación deste anuncio no\nDiario Oficial de Galicia\n.\nSegundo. Durante o citado prazo poderase consultar a memoria preliminar na páxina web da Consellería de Medio Ambiente e Cambio Climático, entrando na subsección de documentos en información pública do portal de conservación da natureza:\nhttps://medioambiente.xunta.gal/seccion-organizacion/c/CMAOT_DX_Conservacion_Natureza?content=Direccion_Xeral_Conservacion_Natureza/Participacion_publica/seccion.html&std=Participacion_publica.html\nTerceiro. As persoas interesadas poden enviar as súas alegacións:\n1. Mediante correo electrónico ao seguinte enderezo: planificacion.conservacion@xunta.gal, poñendo no asunto «Memoria EPIN Macizo Rochoso do Galiñeiro».\n2. Mediante a presentación de escrito dirixido á Dirección Xeral de Patrimonio Natural da Consellería de Medio Ambiente e Cambio Climático, en calquera dos lugares previstos no artigo 16.4 da Lei 39/2015, do 1 de outubro, do procedemento administrativo común das administracións públicas.\nSantiago de Compostela, 15 de xaneiro de 2025\nMaría Sol Díaz Mouteira\nDirectora xeral de Patrimonio Natural"
  },
  {
    "file_id": "AnuncioG0763-150125-0001_gl",
    "doga_id": 19,
    "doga_date": "2025-01-29",
    "url": "https://www.xunta.gal/dog/Publicados/2025/20250129/AnuncioG0763-150125-0001_gl.html",
    "title": "ANUNCIO do 14 de xaneiro de 2025, do Departamento Territorial de Ourense, polo que se convocan os interesados ao acto de levantamento das actas de pagamento do prezo xusto dos predios afectados por un proxecto de instalación eléctrica situada no concello de Cenlle (expediente IN407A 2021/84-3).",
    "content": "Para cumprir co disposto no artigo 44 da Lei 39/2015, do 1 de outubro, do procedemento administrativo común das administracións públicas, segundo o cal a publicación no\nBoletín Oficial del Estado\nresulta preceptiva «cando os interesados nun procedemento sexan descoñecidos, se ignore o lugar da notificación ou ben, intentada esta, non se puidese efectuar...», mediante este anuncio convócanse as persoas interesadas ao acto de levantamento das actas de pagamento do prezo xusto fixado polo Xurado de Expropiación de Galicia relativo aos predios afectados pola instalación eléctrica denominada LMTA, CTI e RBTA Esposende II, na casa do concello de Cenlle, segundo o calendario e o horario que se sinalan no cadro anexo.\nAs persoas titulares de dereitos sobre os bens afectados deberán comparecer no dito acto por si mesmas ou representadas por unha persoa debidamente autorizada, e exhibir o seu DNI/NIF, así como os documentos acreditativos da titularidade. Tamén deberán achegar unha certificación de titularidade da conta bancaria onde, logo da súa solicitude, se lles ingresará, mediante transferencia, o importe do prezo xusto máis os xuros correspondentes.\nOurense, 14 de xaneiro de 2025\nAlicia María López Míguez\nDirectora territorial de Ourense\nANEXO\nRelación de afectados descoñecidos, con enderezo ignorado ou non notificados\nNº de expediente: IN407A 2021/84-3.\nInstalación: LMTA, CTI e RBTA Esposende II.\nConcello: Cenlle.\nEntidade beneficiaria: UFD Distribución Electricidad, S.A.\nPredio\nnúm.\nLugar\nReferencia catastral\nTitular\nIncidencia\nLugar da convocatoria\nData\nHora\n22\nO Palomar\n32026A0332080000TE\nHerdeiros de María Isabel Sánchez Pardo\nEnderezo descoñecido\nCasa do Concello de Cenlle\n31.3.2025\n13.15\n29\nCarballeira\n32026A033002140000TU\nHerdeiros de Isabel Soto Beloso\nEnderezo descoñecido\nCasa do Concello de Cenlle\n31.3.2025\n13.20"
  },
  {
    "file_id": "AnuncioG0765-011225-0001_gl",
    "doga_id": 244,
    "doga_date": "2025-12-18",
    "url": "https://www.xunta.gal/dog/Publicados/2025/20251218/AnuncioG0765-011225-0001_gl.html",
    "title": "RESOLUCIÓN do 15 de decembro de 2025, da Dirección Xeral de Urbanismo, pola que se aproba a novena actualización do Plan básico autonómico de Galicia.",
    "content": "I\n. Antecedentes.\nO Plan básico autonómico de Galicia (PBA) foi aprobado polo Decreto 83/2018, do 26 de xullo, e publicado no\nDiario Oficial de Galicia\n(DOG) número 162, do 27.8.2018, así como nos catro boletíns oficiais provinciais (BOP da Coruña número 186, do 28.9.2018; BOP de Lugo número 224, do 28.9.2018; BOP de Ourense número 224, do 28.9.2018 e BOP de Pontevedra número 188, do 28.9.2018).\nO Plan básico autonómico foi obxecto de oito actualizacións, e a última delas foi aprobada pola Resolución do 16 de xuño de 2025, da directora xeral de Urbanismo (DOG número 116, do 19 de xuño).\nII. Normativa.\nNa actualización do Plan básico autonómico tense en conta a seguinte normativa:\n– Lei 2/2016, do 10 de febreiro, do solo de Galicia (en diante, LSG).\n– Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia (en diante, RLSG).\n– Decreto 83/2018, do 26 de xullo, polo que se aproba o Plan básico autonómico.\nIII. Consideracións xurídicas e técnicas.\nSegundo o artigo 90.4 do RLSG, o Plan básico autonómico debe actualizarse en función dos cambios derivados das modificacións das afeccións sectoriais e da aprobación dos instrumentos de ordenación do territorio.\nDe conformidade co artigo 9 do Decreto 83/2018, do 26 de xullo, estes cambios resultarán directamente vinculantes desde a súa entrada en vigor e prevalecerán sobre a información reflectida na cartografía do Plan básico autonómico. Porén, isto enténdese sen prexuízo da necesidade de que a cartografía do Plan básico autonómico se actualice por resolución administrativa e se faga a publicación do correspondente anuncio no DOG cunha periodicidade mínima anual.\nDe conformidade co disposto no artigo 90.4 do RLSG, no artigo 9 do Decreto 83/2018, do 26 de xullo, e no artigo 13 do Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas, en relación co Decreto 49/2024, do 22 de abril, polo que se fixa a estrutura orgánica das consellerías da Xunta de Galicia, a competencia para a actualización do Plan básico autonómico correspóndelle á persoa titular da Dirección Xeral de Urbanismo\nEn virtude do exposto,\nRESOLVO:\nPrimeiro. Aprobar a novena actualización cartográfica do Plan básico autonómico de Galicia resultante da información compilada e da memoria de cambios que se integran como anexo I e anexo II desta resolución.\nA documentación desta actualización poderá consultarse nas seguintes ligazóns:\nhttps://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo\nhttp://mapas.xunta.gal/visores/pba/\nSegundo. Ordenar a publicación desta resolución no\nDiario Oficial de Galicia\n, de conformidade co disposto no artigo 9 do Decreto 83/2018, do 26 de xullo.\nTerceiro. De conformidade co artigo 88 da LSG e os artigos 212.1 e 213 do RLSG, a Dirección Xeral de Urbanismo inscribirá de oficio a actualización do Plan básico autonómico de Galicia no Rexistro de Ordenación do Territorio e Planeamento Urbanístico de Galicia.\nCuarto. Contra esta resolución cabe interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, de conformidade co disposto nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 15 de decembro de 2025\nMª Encarnación Rivas Díaz\nDirectora xeral de Urbanismo\nANEXO I\nInformación compilada para a 9ª actualización cartográfica do PBA (ACT2025_12)\n1. De conformidade co previsto no artigo 90.4 do RLSG e no artigo 9 do Decreto 83/2018, do 26 de xullo, a Dirección Xeral de Urbanismo solicitou dos diferentes organismos que acheguen a información da súa competencia que vincula o PBA. Asemade, atendeu todas as alegacións recibidas sobre o documento e reenviounas ao organismo sectorial competente por razón da materia.\n2. Consta no expediente administrativo da novena actualización do PBA (ACT2025_12) a seguinte información:\nInformación achegada por organismos sectoriais:\n– Administración estatal:\n• Instituto Xeográfico Nacional.\n– Administración autonómica:\n• Dirección Xeral de Planificación e Ordenación Forestal.\n• Servizo de Infraestruturas Agrarias de Pontevedra.\n• Dirección Xeral de Desenvolvemeto Rural.\n• Cámara Oficial Mineira de Galicia.\n• Instituto de Estudos do Territorio.\n• Dirección Xeral de Patrimonio Cultural.\n• Dirección Xeral de Saúde Pública.\nAlegacións de administracións ou particulares:\nUnha alegación do Concello de Ponte Caldelas e outra alegación do Concello de Vigo, ambas as dúas relativas aos elementos da listaxe de bens do Catálogo do patrimonio cultural de Galicia, que consta no anexo IX do PBA, que foi oportunamente trasladada ao órgano sectorial competente na materia para a súa valoración e corrección, se procedese.\nEn canto á alegación presentada o 18.11.2025 polo Concello de Vigo sobre un erro detectado na localización da Casa de Aires-Casa de Pousafoles, será debidamente integrada na vindeira actualización do PBA conforme a resposta aínda pendente de remitir pola Dirección Xeral de Patrimonio Cultural.\nPola súa parte, a Dirección Xeral de Urbanismo, no ámbito das súas competencias en ordenación do territorio, achegou a información respecto dos instrumentos de ordenación do territorio aprobados desde a última actualización do documento.\nTamén forma parte do expediente administrativo da novena actualización do PBA (ACT2025_12) a información descargada desde as fontes de acceso á información dixital actualizada que figuran no anexo II de fontes de información do PBA.\nANEXO II\nMemoria de cambios da 9ª actualización cartográfica do PBA (ACT2025_12)\n1. Cambios na infraestrutura do visor do PBA:\n1.1. Impleméntase a conexión coa base de datos territoriais do Instituto de Estudos do Territorio no relativo ás delimitacións das zonas das concentracións parcelarias que pola súa vez alimentan a infraestrutura espacial propia do organismo autonómico Dirección Xeral de Desenvolvemento Rural (https://mapas.xunta.gal/visores/parcelaria/), co obxecto de amosar, en todo momento, a súa información xeográfica actualizada.\nPara coñecer o historial de cambios desta información debe acudirse á infraestrutura de datos espaciais do dito organismo sectorial.\n1.2. Habilítase, nas capas que publican datos externos vinculados (DEV) da ferramenta Selección de capas, a icona URL, que permite acceder ás web e ás bases de datos propias dos organismos sectoriais para completar a información.\n2. Cambios na información xeográfica do PBA:\n2.1. Sistema de asentamentos.\nAgrúpanse nunha única capa os asentamentos de poboación de Galicia, identificados segundo a última información dispoñible nas seguintes fontes: Nomenclátor de Galicia 2003, INE e outros localizados nos instrumentos de planeamento vixentes.\nAdemais, actualízanse e depúranse os rexistros desta capa agrupada eliminando os elementos que erradamente figuraban duplicados.\n2.2. Instrumentos de ordenación do territorio.\nEngádense as delimitacións dos seguintes instrumentos de ordenación do territorio que acadaron a súa aprobación definitiva:\nOT-23-006_Plan estruturante de ordenación do solo empresarial do Polígono industrial de Bértoa, fase II, sectores A e B, no concello de Carballo (aprobación definitiva do 22.9.2025, DOG número 24, do 22.10.2025).\nOT-24-060_Modificación puntual número 3 do Proxecto de interese autonómico do Parque empresarial de Mondoñedo, no concello de Mondoñedo (aprobación definitiva do 6.10.2025, DOG número 213, do 4.11.2025).\nOT-25-037_Modificación non substancial no ámbito das parcelas NE-1 e NE-2 do Proxecto sectorial PS-6 da área de usos complementarios da ETEA, no concello de Vigo (aprobación definitiva do 27.10.2025, DOG número 215, do 6.11.2025).\n2.3. Augas.\nActualízase a información relativa á zona de policía estimada e á zona de fluxo preferente da rede hidrográfica da CC.AA . Acorde á información descargada das URL facilitadas polas distintas confederacións hidrográficas competentes (Augas de Galicia (15.10.2025, 24.10.2025); Cantábrico (16.10.2025); Miño Sil (16.10.2025); Douro (16.10.2025, 24.10.2025, 25.10.2025):\nhttps://mapas.xunta.gal/visores/dhgc/\nhttps://nodoide.chcantabrico.es/nodoIDE/download-services.html\nhttps://www.chminosil.es/es/ide-mino-sil\nhttps://mirame.chduero.es/chduero/viewer\nhttps://www.miteco.gob.es/es/cartografia-y-sig/ide/descargas/agua.html\nhttps://centrodedescargas.cnig.es/CentroDescargas/home\nPoden existir discrepancias entre a rede hídrica do mapa base cartográfico do PBA (a escala 1/5 000) e as redes hidrográficas oficiais publicadas polas demarcacións hidrográficas que poden estar definidas a escalas de menor detalle. En concreto, a Demarcación Hidrográfica Miño-Sil publica a súa rede oficial a escala 1/ 25 000.\nTocante á zona de policía, calculouse unha zona de influencia estimada de 100 m de ancho, partindo da rede hidrográfica oficial publicada polas demarcacións hidrográficas (tipo liña e tipo área) que no caso da Demarcación Hidrográfica Galicia Costa, seguindo as indicacións do dito organismo, non tivo en conta a rede de escorras nin os tramos da rede afectados polo DPMT.\n2.4. Enerxía.\nActualízase a información da capa relativa á posición das infraestruturas (aeroxeradores; torres de medición; CT/SUB) dos parques eólicos en funcionamento autorizados ou en obras, acorde á información descargada o 21.10.2025 do xeovisor do Rexistro eólico de Galicia:\n(https://www.arcgis.com/apps/webappviewer/index.html?id=4bae3fad95b6439bacef9d1a316765e9).\n2.5. Transporte.\nActualízase a información das capas relativas á rede de estradas da Comunidade Autónoma e a súa área de afección, acorde á información elaborada polo Instituto de Estudos do Territorio, que foi achegada o 24.10.2025.\nPara a elaboración desta capa tívose en conta a información descargada o 17.10.2025 do Catálogo da rede autonómica de estradas de Galicia (https://vivendaeinfraestruturas.xunta.gal/estradas/rede-autonomica/raega) e a información descargada o 17.10.2025 do Catálogo da rede de estradas do Estado (https://www.transportes.gob.es/carreteras/catalogo-y-evolucion-de-la-red-de-carreteras/archivos-geometrias-rce) e o 20.10.2025 do Centro Nacional de Información Xeográfica (https://centrodedescargas.cnig.es/CentroDescargas/home), no tocante ás estradas estatais en construción.\nActualízase a información das capas relativas á rede de ferrocarril da Comunidade Autónoma e a súa área de afección, acorde á información descargada o 21.10.2025 da URL facilitada polo organismo sectorial (http://ideadif.adif.es/; https://ideadif.adif.es/gservices/Tramificacion/wfs?request=GetCapabilities)\n2.6. Portos.\nActualízase a capa de información relativa ás sinalizacións dos Portos do Estado acorde á información descargada o 21.10.2025 da URL facilitada polo organismo competente: (https://portalaton.puertos.es/portalAton/facesanonimo/app/incidencias/lookup/listadoIncidencia.xhtml).\n2.7. Patrimonio cultural.\nActualízase a información xeográfica de varias capas relativas ao patrimonio cultural acorde á información achegada polo órgano competente o 31.10.2025 e o 11.11.2025, que foi tratada segundo as indicacións dadas polo persoal da Dirección Xeral de Patrimonio Cultural.\nEn todo caso, os bens recollidos nos catálogos dos instrumentos de planeamento teñen para todos os efectos a consideración de bens catalogados desde a data de aprobación definitiva do dito instrumento.\nAsemade, os contornos de protección recollidos na cartografía do PBA teñen un carácter subsidiario, prevalecendo, en todo caso, os ámbitos definidos pola norma legal vixente, en particular, os definidos nos catálogos do planeamento.\n2.8. Costas.\nActualízase a información da capa relativa á zona de influencia, acorde á información descargada o 1.10.2025 da URL facilitada polo organismo competente (https://www.miteco.gob.es/es/cartografia-y-sig/ide/descargas/costas-medio-marino/deslinde-dpmt.html).\nCalculouse unha zona de influencia estimada de 500 m. En todo caso, prevalecerá a zona de influencia resultado da medición desde a LRM publicada en tempo real polo organismo sectorial competente.\n2.9. Minaría.\nActualízase a información da capa aos dereitos mineiros vixentes na CC.AA., acorde á información facilitada o 13.10.2025 pola Cámara Oficial Mineira de Galicia.\n2.10. Acústica.\nActualízase a información da capa de información relativa ás áreas de incidencia acústica estimada de 200 m arredor da posición real dos aeroxeradores dos parques eólicos en funcionamento, acorde á información descargada o 21.10.2025 do xeovisor do Rexistro eólico de Galicia:\n(https://www.arcgis.com/apps/webappviewer/index.html?id=4bae3fad95b6439bacef9d1a316765e9).\n2.11. Varios.\nActualízase a información relativa ás localizacións dos crematorios acorde á información facilitada o 14.11.2025 e o 18.11.2025 pola Consellería de Sanidade.\n3. Información xeográfica actualizada do PBA en formato vectorial\nA información xeográfica actualizada do PBA en formato vectorial\nshapefile\nestá contida nun arquivo comprimido, que se identifica coa seguinte pegada dixital (algoritmo SHA-256 e formato hexadecimal en ASCII (base 16):\n2069082A041D0DC382F291900C9E8BD93796EEEE98CE29D6AB66CE9CEB71CCE1h.\nNon se inclúe neste arquivo comprimido a información xeográfica que se incorpora ao PBA mediante datos externos vinculados (DEV) con plataformas dos organismos sectoriais que posúen unha infraestrutura de datos espaciais propia.\n4. Cambios nos documentos do PBA:\nComo resultado da información recibida e dos cambios feitos na información xeográfica do PBA, actualízanse os seguintes documentos do PBA, todos eles accesibles desde o visor cartográfico do PBA:\n– Anexos:\n• Anexo I: Marco legal.\n• Anexo II: Fontes de información.\n• Anexo III: Instrumentos de ordenación do territorio.\n• Anexo IV: Análise de poboación.\n• Anexo VII-VIII: Listaxe de asentamentos.\nEste anexo substitúe, unifica, actualiza e depura a información contida nos antigos anexos VII e VIII referidos respectivamente aos asentamentos do PBA e aos núcleos derivados dos Instrumentos de planeamento vixentes.\n• Anexo IX.I: Listaxe de bens de interese cultural de Galicia.\n• Anexo IX.II: Listaxe de bens do catálogo de patrimonio cultural de Galicia.\n– Planos:\n• Planos de delimitación dos ámbitos de aplicación dos instrumentos de ordenación do territorio.\n• Planos de delimitación das afeccións sectoriais.\nNo caso dos planos deben entenderse actualizadas todas as series cartográficas do PBA xeradas en formato PDF desde a ferramenta «Imprimir» do visor PBA (escala 1:10 000 e escala libre).\nA identificación dos asentamentos de poboación existentes intégrase nos planos de delimitación dos ámbitos de aplicación dos instrumentos de ordenación do territorio e das afeccións sectoriais.\n– Catálogo:\nActualízase a información do Catálogo do PBA."
  },
  {
    "file_id": "AnuncioC3Q2-020725-0001_gl",
    "doga_id": 131,
    "doga_date": "2025-07-10",
    "url": "https://www.xunta.gal/dog/Publicados/2025/20250710/AnuncioC3Q2-020725-0001_gl.html",
    "title": "RESOLUCIÓN do 1 de xullo de 2025 pola que se acorda o peche do prazo para presentar as solicitudes de cualificación provisional para actuacións de rehabilitación e renovación nas áreas de rehabilitación integral dos Camiños de Santiago, do Parque Nacional das Illas Atlánticas e da Ribeira Sacra (código de procedemento VI408O).",
    "content": "1. O 30 de outubro de 2023 publicouse a Resolución do 23 de outubro de 2023 pola que se modifica a Resolución do 22 de marzo de 2022, pola que se acorda ampliar ata o 30 de xuño de 2025 o prazo para presentar as solicitudes de cualificación provisional e de cualificación definitiva para actuacións de rehabilitación de edificios e vivendas no ámbito das áreas de rehabilitación integral dos Camiños de Santiago, do Parque Nacional das Illas Atlánticas e da Ribeira Sacra, no marco do Programa de rexeneración e renovación urbanas do Plan de vivenda 2018-2021 (códigos de procedemento VI408F, VI408G, VI408L e VI408M), e pola que se regula o procedemento para participar no Programa de axudas ás actuacións de rehabilitación e renovación nas áreas de rehabilitación integral dos Camiños de Santiago, do Parque Nacional das Illas Atlánticas e da Ribeira Sacra, se establecen as bases reguladoras das subvencións correspondentes ás citadas áreas de rehabilitación integral e se procede á súa convocatoria para o ano 2023 (códigos de procedemento VI408O, VI408P e VI408Q).\nO ordinal primeiro da resolución I. Obxecto da resolución establece que a resolución ten por obxecto:\na) Modificar a Resolución do 22 de marzo de 2022 pola que se acorda ampliar ata o 30 de xuño de 2025 o prazo para presentar as solicitudes de cualificación provisional e de cualificación definitiva para actuacións de rehabilitación de edificios e vivendas no ámbito das áreas de rehabilitación integral dos Camiños de Santiago, do Parque Nacional das Illas Atlánticas e da Ribeira Sacra, no marco do Programa de rexeneración e renovación urbanas do Plan de vivenda 2018-2021 (códigos de procedemento VI408F, VI408G, VI408L e VI408M).\nb) Regular o procedemento para participar no Programa de axudas ás actuacións de rehabilitación e de renovación na área de rehabilitación integral (en diante, ARI) dos Camiños de Santiago, na ARI do Parque Nacional das Illas Atlánticas e na ARI da Ribeira Sacra, mediante a presentación de solicitudes de cualificación provisional (código de procedemento VI408O) e de cualificación definitiva (código de procedemento VI408P), e aprobar as bases reguladoras que rexerán a concesión das subvencións (código de procedemento VI408Q) nestas ARI.\n2. O ordinal segundo II. Modificación da Resolución do 22 de marzo de 2022 da dita Resolución do 23 de outubro de 2023 establece o peche do prazo de presentación de solicitudes de cualificación provisional e de cualificación definitiva para actuacións de rehabilitación de edificios e vivendas no ámbito das ARI dos Camiños de Santiago, do Parque Nacional das Illas Atlánticas e da Ribeira Sacra no marco do Programa de rexeneración e renovación urbanas do Plan de vivenda 2018-2021 (códigos de procedemento VI408F, VI408G, VI408L e VI408M).\n3. O punto primeiro, punto seis, ordinal cuarto, III. Programa de axudas ás actuacións de rehabilitación e de renovación nas áreas de rehabilitación integral dos Camiños de Santiago, do Parque Nacional das Illas Atlánticas e da Ribeira Sacra da mencionada resolución, sinala que o prazo de presentación de solicitudes de cualificación provisional e de cualificación definitiva das actuacións abrirase o día hábil seguinte ao da publicación da Resolución do 23 de outubro de 2023 no Diario Oficial de Galicia e finalizará o 28 de novembro de 2025.\nO seu punto segundo establece que mediante a resolución da persoa titular da Dirección Xeral do IGVS poderase pechar o prazo para a presentación das solicitudes de cualificación provisional e cualificación definitiva, en atención ao financiamento dispoñible, e que a dita resolución de peche se publicará no DOG e na páxina web do IGVS.\n4. Para participar neste programa é necesario obter a cualificación provisional da actuación e, unha vez rematadas as obras, a cualificación definitiva. Posteriormente, ao abeiro da normativa pola que se realizan as convocatorias correspondentes a estas áreas de rehabilitación, poderán solicitarse as respectivas axudas.\nAtendendo á dispoñibilidade orzamentaria, considérase conveniente pechar o prazo para presentar as solicitudes de cualificación provisional (código VI408O) ao abeiro do establecido no punto segundo, punto seis, ordinal cuarto da Resolución do 23 de outubro de 2023.\nPor outra banda, as solicitudes de cualificación provisional que estean pendentes de resolver, así como aqueles expedientes que conten coa cualificación provisional e estean pendentes de finalización das obras, tramitaranse de conformidade co establecido na Resolución do 23 de outubro de 2023. O prazo para presentar as solicitudes de cualificación definitiva das actuacións manterase ata o 28 de novembro de 2025.\nEn vista do anterior e de acordo co disposto no punto segundo, punto seis, ordinal cuarto da Resolución do 23 de outubro de 2023,\nRESOLVO:\nPechar o prazo, a partir do día seguinte ao da publicación desta resolución no DOG, para presentar as solicitudes de cualificación provisional (código de procedemento VI408O) para actuacións de rehabilitación e renovación en vivendas unifamiliares, en edificios de tipoloxía residencial colectiva, así como nas vivendas situadas nestes edificios no marco do Programa de axudas ás actuacións de rehabilitación e de renovación nas áreas de rehabilitación integral dos Camiños de Santiago, do Parque Nacional das Illas Atlánticas e da Ribeira Sacra.\nContra esta resolución, que non pon fin á vía administrativa, poderá interpoñerse recurso de alzada ante a persoa titular da Presidencia do IGVS no prazo dun (1) mes, que se contará desde o día seguinte ao da publicación desta resolución no DOG, de acordo co disposto nos artigos 121 e seguintes da Lei 39/2015, do 1 de outubro, do procedemento administrativo común das administracións públicas, sen prexuízo de que as persoas interesadas poidan presentar calquera outro que consideren conveniente.\nSantiago de Compostela, 1 de xullo de 2025\nHeriberto García Porto\nDirector xeral do Instituto Galego da Vivenda e Solo"
  },
  {
    "file_id": "AnuncioO3C2-120125-0001_gl",
    "doga_id": 15,
    "doga_date": "2025-01-23",
    "url": "https://www.xunta.gal/dog/Publicados/2025/20250123/AnuncioO3C2-120125-0001_gl.html",
    "title": "RESOLUCIÓN do 10 de xaneiro de 2025 pola que se fixan os criterios reguladores do curso de formación para a obtención da habilitación do persoal de control de acceso a espectáculos públicos e actividades recreativas durante o ano 2025, e se convoca a súa realización (código de procedemento PR471A).",
    "content": "Primeiro.\nObxecto\nO obxecto desta resolución é establecer os criterios xerais que regularán a realización do curso de formación para a obtención da habilitación do persoal de control de acceso a espectáculos públicos e actividades recreativas, así como fixar as datas de realización das súas edicións para o ano 2025.\nO dito curso consta de once (11) edicións ao longo do ano 2025, convocadas mensualmente mediante a resolución do director xeral da Academia Galega de Seguridade Pública (en diante, Agasp) na súa páxina web: https://agasp.xunta.gal/es\nEste curso de formación rexerase polo establecido nesta resolución e no Decreto 48/2021, do 11 de marzo, polo que se regula a actividade de control de acceso aos espectáculos públicos e actividades recreativas, así como aos establecementos ou espazos abertos ao público en que se realicen.\nSegundo.\nContido do curso e temario\nEste curso vai destinado ás persoas que pretendan realizar a actividade de control de acceso a espectáculos públicos e actividades recreativas, así como aos establecementos ou espazos abertos ao público no que se realicen.\nO temario deste curso é o seguinte:\n1. Aspectos básicos da normativa de espectáculos públicos e actividades recreativas.\n2. Aspectos básicos da normativa de xogo.\n3. Dereitos e deberes das persoas espectadoras e usuarias. Dereitos fundamentais.\n4. Dereito de admisión.\n5. Medidas de seguridade nos establecementos abertos ao público e normativa de autoprotección.\n6. Normativa sobre horarios dos establecementos abertos ao público, dos espectáculos públicos e das actividades recreativas.\n7. Réxime xurídico das persoas menores de idade.\n8. Aspectos básicos da normativa en materia de igualdade.\n9. Conceptos básicos de primeiros auxilios.\n10. Protocolo en situacións de perigo.\n11. Técnicas básicas de autocontrol en situacións de extrema necesidade.\nO temario estará dispoñible na páxina web da Dirección Xeral de Emerxencias e Interior na seguinte ligazón: https://conselleriadepresidencia.xunta.gal/informacion-espectaculos-publicos (dentro desta páxina, o temario está no punto «Información para o persoal controlador de acceso»).\nTerceiro.\nRequisitos de participación\nOs requisitos para participar neste curso son os seguintes:\na) Ser maior de idade.\nb) Ter a nacionalidade española ou dalgún dos países que integran a Unión Europea ou estar en posesión do permiso de residencia e traballo correspondentes.\nc) Carecer de antecedentes penais.\nd) Ter a aptitude psicolóxica necesaria acreditada consonte o que dispón o artigo 8.4 do Decreto 48/2021, do 11 de marzo.\nCuarto.\nPresentación de solicitudes e prazo\nAs solicitudes presentaranse preferiblemente por vía electrónica a través do formulario normalizado dispoñible na sede electrónica da Xunta de Galicia https://sede.xunta.gal que figura como anexo I desta resolución (código de procedemento PR471A).\nOpcionalmente, poderanse presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común.\nPara a presentación electrónica de solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e Chave365 (https://sede.xunta.gal/chave365).\nO prazo para a presentación das devanditas solicitudes, vinculada co procedemento PR471A, abrirase ao día seguinte de que se publique esta resolución no DOG e permanecerá aberto ata a entrada en vigor da resolución correspondente ao exercicio 2026.\nAs solicitudes para unha edición concreta do curso admitiranse ata como máximo 10 días hábiles antes da realización da dita edición do curso, segundo o calendario das edicións do curso para o ano 2025, que se publica como anexo II a esta resolución.\nCando se acade un número mínimo de 20 solicitudes, a Agasp programará a súa realización e publicará na súa páxina web a listaxe de persoas admitidas e as excluídas en cada edición que se realice e, ademais, as persoas interesadas recibirán un correo electrónico e un sms, indicándolles toda a información relativa ao curso (data de realización e horario).\nQuinto.\nDocumentación complementaria\nAs persoas interesadas na realización do curso de formación deberán achegar coa solicitude o certificado de aptitude psicolóxica. Este certificado poderá ser expedido por un centro médico-psicotécnico debidamente autorizado consonte o disposto no Real decreto 170/2010, do 19 de febreiro, polo que se aproba o Regulamento de centros de recoñecemento destinados a verificar as aptitudes psicofísicas dos condutores, ou por persoal colexiado coa titulación de Psicoloxía ou Medicina.\nA documentación complementaria presentarase preferiblemente por vía electrónica.\nOpcionalmente, as persoas interesadas poderán presentar a documentación complementaria presencialmente en calquera dos lugares e rexistros establecidos na normativa reguladora do procedemento administrativo común.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.\nSempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nSexto.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa solicitante.\nb) DNI ou NIE da persoa representante.\nc) Certificado de inexistencia de antecedentes penais.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos devanditos datos, poderáselles solicitar ás persoas interesadas a presentación dos documentos correspondentes.\nSétimo.\nTrámites administrativos posteriores á presentación da solicitude\nA sede electrónica da Xunta de Galicia permítelles ás persoas interesadas realizar trámites electrónicos, con posterioridade ao inicio do expediente, accedendo á Carpeta cidadá da persoa interesada. Opcionalmente, as persoas interesadas tamén poderán realizar os referidos trámites presencialmente en calquera dos lugares e rexistros establecidos na normativa reguladora do procedemento administrativo común.\nOitavo.\nLista de persoas admitidas e excluídas do curso\nA listaxe definitiva coas persoas admitidas e excluídas publicarase na páxina web da Agasp con polo menos catro días hábiles de anterioridade ao inicio de cada edición que se leve a cabo, unha vez reunido o número mínimo de solicitudes de participación recibidas a través da sede electrónica da Xunta de Galicia.\nNoveno.\nLugar, desenvolvemento e duración da realización do curso ao longo do ano 2025\nO curso desenvolverase na sede da Academia Galega de Seguridade Pública (avenida da Cultura, s/n, 36680 A Estrada, Pontevedra) e o horario das clases será das 10.00 ás 14.00 horas e das 15.30 ás 17.30 horas.\nAo remate farase un exame de coñecementos que consistirá nun test de 20 preguntas. Para obter os 5 puntos será necesario responder correctamente 10 preguntas. As respostas erróneas non descontarán para o cómputo total das correctas. A persoa encargada da dirección do curso será a responsable da súa avaliación e de expedir a acreditación de telo superado.\nCando o número de solicitudes sexa inferior a 20, suspenderase a realización do curso e os aspirantes serán inscritos na edición seguinte.\nAs persoas seleccionadas que non se presenten ao curso sen causa xustificada serán penalizadas e non poderán volver solicitar a inscrición nun prazo de 90 días.\nDécimo.\nInformación para as persoas interesadas\nAs persoas interesadas poderán obter información adicional sobre esta convocatoria e as seguintes a través dos seguintes medios:\na) Na sede electrónica da Xunta de Galicia (https://sede.xunta.gal/portada), procedemento PR471A.\nb) Na páxina web da Academia Galega de Seguridade Pública (https://agasp.xunta.gal).\nc) No enderezo electrónico seleccion.agasp@xunta.gal\nd) No teléfono da Agasp: 886 20 61 16 ou 886 20 61 09.\ne) No Servizo de Coordinación, Planificación e Selección na Agasp (avenida da Cultura, s/n, 36680 A Estrada, Pontevedra).\nDécimo primeiro.\nPublicación dos actos\n1. Unha vez rematado, a persoa encargada da dirección do curso será a responsable da súa avaliación e da expedición da acreditación de telo superado.\n2. Todos os actos derivados desta resolución publicaranse na páxina web da Academia Galega de Seguridade pública https://agasp.xunta.gal/\nDécimo segundo.\nRelación de alumnado declarado apto\nNo prazo de 10 días hábiles, publicarase na páxina web da Academia Galega de Seguridade Pública a relación definitiva das persoas que superaron o curso formativo.\nNo prazo de 10 días hábiles, contados desde o día seguinte ao da publicación na páxina web da Academia Galega de Seguridade Pública da relación definitiva das persoas que superaron o curso formativo, cuxos datos se recompilarán desagregados por sexos, as persoas aspirantes incluídas nela deberán solicitar da dirección xeral competente en materia de espectáculos públicos e actividades recreativas a expedición da habilitación (a través do procedemento PR472A), xuntando o xustificante de ter aboado a correspondente taxa administrativa para os efectos de que lles sexa expedida esta, xunto co distintivo que os identifique e acredite como persoal de control de acceso a espectáculos públicos, actividades recreativas e establecementos abertos ao público.\nO feito de non presentar a solicitude nos 10 días hábiles seguintes á publicación definitiva das persoas que superaron o curso, supón a perda da opción de obter a habilitación, debendo iniciar os trámites e superar un novo curso de formación.\nO procedemento para a expedición da habilitación está recollido no artigo 9 do Decreto 48/2021, do 11 de marzo, polo que se regula a actividade de control de acceso aos espectáculos públicos e actividades recreativas, así como aos establecementos ou espazos abertos ao público en que se realicen.\nDécimo terceiro.\nFinanciamento\nOs custos asociados a esta resolución financiaranse con cargo á aplicación orzamentaria 06.81.212A.226.17, código de proxecto 2015 00001, dos orzamento da Agasp, polo procedemento anticipado de gasto. O orzamento total ascende a 7.200,00 euros. A tramitación do expediente está condicionada á existencia de crédito adecuado e suficiente nos orzamentos do exercicio 2025, segundo o disposto no punto 3 da Orde do 27 de novembro de 2000 ( DOG núm. 231, do 29 de novembro), pola que se modifica a Orde do 11 de febreiro de 1998 (DOG núm. 34, do 29 de febreiro) sobre tramitación anticipada de gasto.\nDisposición derradeira\nEsta resolución entrará en vigor o día seguinte ao da súa publicación no\nDiario Oficial de Galicia.\nA Estrada, 10 de xaneiro de 2025\nSantiago Villanueva Álvarez\nDirector xeral da Academia Galega de Seguridade Pública"
  },
  {
    "file_id": "AnuncioG0766-240225-0002_gl",
    "doga_id": 42,
    "doga_date": "2025-03-03",
    "url": "https://www.xunta.gal/dog/Publicados/2025/20250303/AnuncioG0766-240225-0002_gl.html",
    "title": "EXTRACTO da Orde do 24 de febreiro de 2025 pola que se establecen as bases reguladoras para a concesión das axudas para o sector editorial galego, relativas a gastos de edición, distribución e comercialización das publicacións editoriais no ano 2025, e se procede á súa convocatoria para o ano 2025 (código de procedemento CT238A).",
    "content": "BDNS (Identif.): 817561.\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).\nPrimeiro. Entidades beneficiarias\nPoderán ser beneficiarias das subvencións establecidas nesta orde aquelas persoas físicas ou xurídicas que acrediten a condición de editoras de acordo co establecido na presente orde, para o que deberán estar dadas de alta antes do 1 de xaneiro de 2025, na epígrafe 476.1 edición de libros, do imposto de actividades económicas e que conten, tamén antes da citada data, cun departamento de edición en Galicia.\nAs axudas van dirixidas á apoiar o sector editorial galego, no que se refire aos gastos derivados da edición (produción), publicación, distribución e comercialización das súas publicacións, nos idiomas cooficiais en Galicia ou noutros idiomas, publicadas e distribuídas entre o 1 de outubro de 2024 e o 30 de setembro de 2025.\nNon poden beneficiarse das axudas recollidas nesta orde aqueles solicitantes que se atopen nos supostos previstos nos puntos 2 e 3 do artigo 10 da Lei 9/2007, do 13 de xuño, de subvencións de Galicia.\nSegundo. Obxecto\n1. Esta orde ten por obxecto establecer as bases que regularán o procedemento de concesión de subvención, a aquelas persoas físicas ou xurídicas que acrediten a condición de editoras de acordo co establecido na presente orde.\nAs axudas van dirixidas á apoiar o sector editorial galego, no que se refire aos gastos derivados da edición (produción), publicación, distribución e comercialización das súas publicacións, nos idiomas cooficiais en Galicia ou noutros idiomas, publicadas e distribuidas entre o 1.10.2024 e o 30.9.2025.\nPara os efectos da presente orde, considéranse gastos de edición, os de autoría, corrección, revisión, maquetación ou calquera outro gasto de similar natureza.\nPublicación: custos de preimpresión, de impresión e dixitalización.\nDistribución: transporte e calquera actuación que permita a chegada da obra ás canles de difusión, sexan físicas ou dixitais.\nComercialización: campañas de márketing e/ou publicidade en diferentes medios ou canles.\nSó se financiarán os gastos realizados que respondan de xeito directo e indubidable á natureza da actividade subvencionada e resulten estritamente necesarios para a súa realización.\n2. Así mesmo, ten por obxecto convocar a dita subvención para o ano 2025.\nTerceiro. Bases reguladoras\nOrde do 24 de febreiro de 2025 pola que se establecen as bases reguladoras para a concesión das axudas para o sector editorial galego, relativas a gastos de edición, distribución e comercialización das publicacións editoriais no ano 2025, e se procede á súa convocatoria para o ano 2025 (código de procedemento CT238A).\nCuarto. Importe\n1. As axudas concederanse con cargo á aplicación orzamentaria 13.03.432A.770.1 dos orzamentos xerais da Comunidade Autónoma de Galicia para o ano 2025, por un importe de 250.000,00 €.\n2. O importe inicial da convocatoria pode ser ampliado en función das dispoñibilidades orzamentarias, o que poderá dar lugar á concesión de máis subvencións, de acordo co disposto no artigo 31.2 da Lei 9/2007, do 13 de xuño, de subvencións de Galicia.\nQuinto. Prazo de presentación de solicitudes\nO prazo de presentación de solicitudes será desde o día 12 de marzo de 2025 ata o día 11 de abril de 2025, ambos incluídos. Se o último día do prazo for inhábil, entenderase prorrogado ao primeiro día hábil seguinte\nSantiago de Compostela, 24 de febreiro de 2025\nO conselleiro de Cultura, Lingua e Xuventude\nP.D. (Orde do 28.6.2024; DOG núm. 130, do 5 de xullo)\nElvira María Casal García\nSecretaria xeral técnica da Consellería de Cultura, Lingua e Xuventude"
  },
  {
    "file_id": "AnuncioG0597-200525-0005_gl",
    "doga_id": 100,
    "doga_date": "2025-05-27",
    "url": "https://www.xunta.gal/dog/Publicados/2025/20250527/AnuncioG0597-200525-0005_gl.html",
    "title": "RESOLUCIÓN do 13 de maio de 2025, do tribunal designado para xulgar o proceso selectivo para o ingreso, polas quendas de acceso libre e promoción interna, no corpo superior da Administración xeral da Comunidade Autónoma de Galicia, subgrupo A1, escala superior de finanzas, convocado pola Resolución do 22 de xaneiro de 2024 (Diario Oficial de Galicia número 20, do 29 de xaneiro), pola que se fai pública a data, a hora e o lugar de realización do segundo exercicio do proceso selectivo pola quenda de acceso libre.",
    "content": "En sesión que tivo lugar o 13 de maio de 2025, o tribunal designado para xulgar o proceso selectivo para o ingreso, polas quendas de acceso libre e promoción interna, no corpo superior da Administración xeral da Comunidade Autónoma de Galicia, subgrupo A1, escala superior de finanzas, convocado pola Resolución do 22 de xaneiro de 2024 (DOG núm. 20, do 29 de xaneiro), acordou, de conformidade co disposto na base II.1.4.6 da convocatoria, que o segundo exercicio da oposición, pola quenda de acceso libre, terá lugar o día 12 de xuño de 2025, en chamamento único que se iniciará ás 15.00 horas, nas aulas 2, 6, 7 e 11 da Escola Galega de Administración Pública, sita en Santiago de Compostela na rúa Madrid, 2-4 (As Fontiñas).\nAs persoas aspirantes deberán ir provistas de DNI ou de documento fidedigno acreditativo da súa identidade, a xuízo do tribunal, e de bolígrafo de tinta azul. As persoas aspirantes serán provistas de calculadora polo tribunal e quedará prohibido o uso de calculadoras distintas daquelas que se lles faciliten.\nPara o desenvolvemento deste exercicio as persoas aspirantes poderán servirse de textos legais sen comentarios; admitiranse as súas versións consolidadas, aquelas nas cales figuren notas de vixencia e/ou referencias cruzadas a outras normas e os subliñados simples sempre que non inclúan ningunha outra información, comentario doutrinal ou referencia xurisprudencial. Así mesmo, está expresamente prohibida a utilización de libros de consulta, das resolucións do presidente do Instituto de Contabilidade e Auditoría de Contas, e de temarios, informes ou ditames de calquera tipo.\nNon se permitirá o acceso ás aulas en que se realice o exercicio con teléfonos móbiles, axendas electrónicas, reloxos intelixentes ou calquera outro material ou instrumento de que se poida valer o/a aspirante para auxiliarse na realización do exercicio. Non se habilitará ningún servizo de recollida de móbiles.\nSantiago de Compostela, 13 de maio de 2025\nJuan José Rodríguez Díaz\nPresidente do tribunal"
  },
  {
    "file_id": "AnuncioG0759-051225-0003_gl",
    "doga_id": 241,
    "doga_date": "2025-12-15",
    "url": "https://www.xunta.gal/dog/Publicados/2025/20251215/AnuncioG0759-051225-0003_gl.html",
    "title": "RESOLUCIÓN do 3 de decembro de 2025, da Dirección Xeral de Xustiza, pola que se regula o horario especial e as condicións de traballo nas oficinas xerais do Rexistro Civil da Coruña, Vigo, Santiago de Compostela, Ferrol, Lugo, Ourense e Pontevedra.",
    "content": "A Lei orgánica 6/1985, do 1 de xullo, do poder xudicial, establece, no seu artigo 500, punto 4, que a distribución da xornada e a fixación dos horarios se determinarán a través do calendario laboral, que, con carácter anual, aprobará o órgano competente do Ministerio de Xustiza e das comunidades autónomas con competencias asumidas, nos seus respectivos ámbitos, logo de informe favorable do Consello Xeral do Poder Xudicial e da negociación coas organizacións sindicais. O calendario laboral determinarase en función do número de horas anuais de traballo efectivo. Poderán establecerse flexibilidades horarias á entrada e á saída do traballo, e garantizarase, en todo caso, un número de horas de obrigada concorrencia continuada.\nOs horarios que se establezan deberán respectar, en todo caso, o horario de audiencia pública.\nA Resolución do 31 de maio de 2006, da Dirección Xeral de Xustiza, pola que se lle dá publicidade ao acordo entre a Administración da Comunidade Autónoma galega e as organizacións sindicais UXT, CIG, CC.OO., CSI-CSIF e SPJ-USO, con representación entre o persoal da Administración de xustiza destinado nesta comunidade, para a modernización da Administración de xustiza en Galicia, recolle como obxectivo da Xunta de Galicia a apertura das oficinas dos rexistros civís das cidades en horario de mañá e tarde das 9.00 ás 18.00 horas, con participación voluntaria dos empregados públicos.\nDesta maneira, a Resolución do 21 de febreiro de 2024, da Dirección Xeral de Xustiza, sobre os horarios e o calendario laboral das oficinas da Administración de xustiza en Galicia para 2024, sinala no seu artigo 3 como horario de apertura das oficinas xerais do Rexistro Civil da Coruña, Vigo, Santiago de Compostela, Ferrol, Lugo, Ourense e Pontevedra, que este será ininterrompido das 9.00 ás 18.00 horas de luns a venres e das 10.00 ás 13.00 horas os sábados, especificando que a atención directa á cidadanía durante esta franxa horaria se organizará a través de quendas voluntarias e incentivadas conforme o previsto no artigo 6 da dita resolución.\nPublicada a Resolución do 29 de agosto de 2025, da Dirección Xeral de Xustiza, pola que se aproba a relación de postos de traballo das oficinas xerais do Rexistro Civil, fase III, cómpre adaptar a regulación pola que se regula o horario especial e as condicións de traballo nas oficinas xerais do Rexistro Civil da Coruña, Vigo, Santiago de Compostela, Ferrol, Lugo, Ourense e Pontevedra.\nAsí, en aplicación da normativa mencionada, logo de negociación coas organizacións sindicais máis representativas do sector,\nDISPOÑO:\nArtigo 1. Ámbito de aplicación\nEsta resolución será de aplicación ao persoal funcionario dos corpos de xestión procesual e administrativa, de tramitación procesual e administrativa e de auxilio xudicial dependentes da Comunidade Autónoma de Galicia que presten servizos nas oficinas xerais dos rexistros civís da Coruña, Vigo, Santiago de Compostela, Ferrol, Lugo, Ourense e Pontevedra, que voluntariamente opten por unha xornada de mañá e tarde incentivada economicamente e coas compensacións horarias que se establezan nesta resolución.\nEsta voluntariedade queda establecida na medida en que quede garantido o servizo entre as persoas da Oficina Xeral do Rexistro Civil, dado que todas as prazas da RPT destas oficinas contan con horario especial.\nArtigo 2. Número de persoal funcionario integrante da quenda de tarde\n1. O número de persoal funcionario necesario para a prestación do servizo nos horarios especiais sería o seguinte segundo localidades:\nRexistro Civil\nNúmero de funcionarios/as do servizo en xornada vespertina de luns a venres e sábados pola mañá\nA Coruña\n3\nVigo\n3\nFerrol\n2\nSantiago de Compostela\n2\nLugo\n2\nOurense\n2\nPontevedra\n2\n2. O número máximo de integrantes das quendas corresponderá co número de persoas que integren o cadro de persoal das oficinas xerais do Rexistro Civil da Coruña, Vigo, Santiago de Compostela, Ferrol, Lugo, Ourense e Pontevedra.\nArtigo 3. Xornada e horario incentivado\nA xornada nestas oficinas realizarase mediante a presenza obrigada do persoal entre as 9.00 e as 14.30 horas de luns a venres, e deberá cumprir ademais sete horas e media semanais, que se prestarán, en quendas, de luns a venres das 14.30 ás 18.00 horas e os sábados das 10.00 ás 13.00 horas.\nArtigo 4. Tempo de descanso obrigatorio\nO persoal funcionario dos órganos que teñan atribuídas as competencias sobre rexistro civil, que, en función da distribución da quenda, realicen unha xornada das 9.00 ás 18.00 horas, interromperán obrigatoriamente o seu traballo durante unha hora, entre as 14.30 horas e as 16.30 horas, para a comida. Este descanso, que non se computará como tempo de traballo, organizarase tamén en quendas, de modo que se garanta a apertura ininterrompida da oficina das 9.00 ás 18.00 horas.\nArtigo 5. Compensacións horarias\nHaberá que aterse ao establecido no artigo sétimo da Orde JUS/615/2012, do 1 de marzo, pola que se regula a duración da xornada xeral de traballo en cómputo anual e as xornadas en réxime de dedicación especial para o persoal ao servizo da Administración de xustiza, así como no artigo 12 da Resolución do 21 de febreiro de 2024, da Dirección Xeral de Xustiza, sobre os horarios e o calendario laboral das oficinas da Administración de xustiza en Galicia para 2024.\nArtigo 6. Retribución económica\nA prestación de servizos do persoal funcionario integrado nas quendas sinaladas no artigo 2 desta resolución, de conformidade co previsto no artigo 12 do Real decreto 1909/2000, polo que se fixa o complemento de destino dos funcionarios dos corpos de médicos forenses, técnicos facultativos do Instituto de Toxicoloxía, oficiais, auxiliares e axentes da Administración de xustiza, técnicos especialistas, auxiliares de laboratorio do Instituto de Toxicoloxía e axentes de laboratorio para extinguir do Instituto de Toxicoloxía, retribuirase con 55,41 € por cada xornada vespertina de luns a venres e con 92,33 € por cada xornada de sábado.\nArtigo 7. Acreditación da prestación do servizo\n1. A acreditación da realización do horario especial nas oficinas xerais dos rexistros civís sinaladas no artigo 1 entenderase efectuada segundo os datos extraídos da aplicación de xestión dos sistemas automatizados de control horario das distintas sedes.\n2. As persoas titulares dos departamentos territoriais da Consellería de Presidencia, Xustiza e Deportes, regularán as quendas de maneira que se garanta a realización de cinco xornadas en horario de tarde e unha xornada en horario de mañá de sábado nun cómputo total de catro semanas e por cada integrante da quenda.\nArtigo 8. Funcións que hai que desenvolver\nO persoal funcionario que preste o servizo para a apertura das oficinas do Rexistro Civil en horario especial realizará as funcións propias do corpo da Administración de xustiza a que pertenzan, entre outras, as de recollida de solicitudes ou de documentación, a entrega de documentación preparada e información e atención á cidadanía.\nDisposición derradeira. Entrada en vigor\nEsta resolución entrará en vigor coa entrada en funcionamento da Nova Oficina Xudicial, o 31 de decembro de 2025.\nSantiago de Compostela, 3 de decembro de 2025\nJosé Tronchoni Albert\nDirector xeral de Xustiza"
  },
  {
    "file_id": "AnuncioG0766-220925-0001_gl",
    "doga_id": 186,
    "doga_date": "2025-09-26",
    "url": "https://www.xunta.gal/dog/Publicados/2025/20250926/AnuncioG0766-220925-0001_gl.html",
    "title": "RESOLUCIÓN do 18 de setembro de 2025, da Dirección Xeral de Patrimonio Cultural, pola que se incoa o procedemento para declarar ben de interese cultural o denominado Muíño das mareas da Seca, localizado no lugar da Seca, na parroquia de Corvillón, no concello de Cambados.",
    "content": "I\nA Comunidade Autónoma de Galicia, ao abeiro do artigo 149.1.28 da Constitución española e conforme o artigo 27 do Estatuto de autonomía para Galicia, asume a competencia exclusiva en materia de patrimonio cultural. No seu exercicio, apróbase a Lei 5/2016, do 4 de maio, do patrimonio cultural de Galicia (en diante, LPCG).\nA LPCG, no artigo 1.2, establece que: «[...] o patrimonio cultural de Galicia está constituído polos bens mobles, inmobles ou manifestacións inmateriais que, polo seu valor artístico, histórico, arquitectónico, arqueolóxico, paleontolóxico, etnolóxico, antropolóxico, industrial, científico e técnico, documental ou bibliográfico, deban ser considerados como de interese para a permanencia, recoñecemento e identidade da cultura galega a través do tempo».\nAdemais, o artigo 8.2 da LPCG establece que: «[...] terán a consideración de bens de interese cultural aqueles bens e manifestacións inmateriais que, polo seu carácter máis sobranceiro no ámbito da Comunidade Autónoma, sexan declarados como tales por ministerio da lei ou mediante decreto do Consello da Xunta de Galicia, por proposta da consellería competente en materia de patrimonio cultural, de acordo co procedemento establecido nesta lei». Máis adiante, este artigo establece que os bens poden ser inmobles, mobles ou inmateriais.\nO artigo 10.1.f) da LPCG define a categoría de lugar de valor etnolóxico como o ámbito en que permanecen testemuños relevantes e recoñecibles de actividades ou construcións vinculadas ás formas de vida e cultura tradicional do pobo galego que resulten de interese histórico, arquitectónico, arqueolóxico, etnolóxico ou antropolóxico.\nAsí mesmo, o artigo 91.3.c) da LPCG determina que se presume un valor etnolóxico e forman parte do patrimonio etnolóxico –entre outros– os muíños de mareas, incluíndo a infraestrutura hidráulica necesaria para o seu funcionamento, que conserven de forma suficiente a súa integridade formal e construtiva e os aspectos característicos que determinan a súa autenticidade.\nII\nCon data do 14 de marzo de 2023, o Concello de Cambados presenta, no Rexistro Electrónico da Xunta de Galicia, unha solicitude de declaración de ben de interese cultural do Muíño da Seca, acompañada de diversa documentación na cal se xustificaba tal petición. Posteriormente, esta solicitude completouse coa achega de nova información.\nIII\nO Muíño da Seca atópase na beira sur da ría de Arousa na comarca do Salnés, ao norte do municipio de Cambados, na parroquia de Corvillón. O edificio do muíño localízase na parte máis estreita da enseada de Cambados ou Fefiñáns, ao sur do lugar da Seca.\nO ben está composto polo inmoble que acolleu o muíño; os artefactos, mecanismos e bens mobles vinculados a el; a infraestrutura hidráulica e as construcións auxiliares asociadas ao muíño: adega e cortes.\nA enseada encorada ocupa na actualidade unha superficie aproximada de seis hectáreas, conformando unha lingua de auga de case 500 metros de lonxitude e anchura variable cunha media de 100 metros. No encoro desembocan tres cursos de auga: un ao noroeste do edificio do muíño, outro no extremo norte e outro polo leste.\nO edificio do muíño, construído con muros de cachotaría concertada de granito e sienita, ocupa unha superficie aproximada de 140 m2, que ten acaroado no extremo noroeste unha construción de planta baixa dedicada a corte e no lado nordés a pontella sobre piares de pedra que prolonga o paso sobre o dique. A fronte suroeste está pechada cun muro somerxido polo que descorren as augas entre tallamares. O inferno acollía 4 rodicios e deixa escapar as augas por dous arcos en que se sostén o muro suroeste do edificio. O tremiñado conta con 4 artefactos de moenda cun piso en parte de pedra -onde se atopan as moas- e en parte de táboas de madeira. Á planta alta accedíase desde un patín localizado na fachada noroeste e estaba dedicada a vivenda, compartimentada con táboas de madeira. Unha escaleira interior permitía o acceso ao faiado baixo a cuberta a un auga de tella cerámica curva. O alzado suroeste ten unha composición ordenada con dúas fieiras de ocos, mentres que o resto das fachadas ten unha composición máis heterodoxa, con ocos de distinto tamaño e disposición. Cómpre resaltar a presenza de tres vertedoiros de pedra, un na planta alta e dous no baixocuberta.\nA menos de 20 m do muíño atopamos dúas pequenas construcións tradicionais dunha planta que estiveron vinculadas ao muíño. Unha acollía a corte para gardar os animais de carga e outra unha adega.\nIV\nA incoación do procedemento está xustificada no informe elaborado polos servizos técnicos do Servizo de Inventario, da Dirección Xeral de Patrimonio Cultural, no cal se configura o ben como un exemplo representativo dos muíños de marea, modelo da cultura propia, manifestación dunha herdanza histórica e símbolo da identidade colectiva.\nComo consecuencia do anterior, o director xeral de Patrimonio Cultural, no exercicio das competencias establecidas no artigo 14 do Decreto 146/2024, do 20 de maio, polo que se establece a estrutura orgánica da Consellería de Cultura, Lingua e Xuventude, en virtude do disposto no título I da Lei 5/2016, do 4 de maio, do patrimonio cultural de Galicia, e no Decreto 430/1991, do 30 de decembro, polo que se regula a tramitación para a declaración de bens de interese cultural de Galicia e se crea o Rexistro de Bens de Interese Cultural de Galicia, e como consecuencia do informe técnico e da documentación xustificativa,\nRESOLVE:\nPrimeiro.\nIncoación do procedemento administrativo\nIncoar o procedemento para declarar ben de interese cultural, coa categoría de lugar de valor etnolóxico, co nivel de protección integral, o denominado Muíño das mareas da Seca, situado no lugar da Seca, na parroquia de Corvillón, no concello de Cambados, conforme a delimitación e o descrito nos anexos desta resolución, e proceder cos trámites para a súa declaración.\nSegundo.\nAnotación preventiva\nOrdenar que se anote esta incoación de forma preventiva no Rexistro de Bens de Interese Cultural de Galicia e que se comunique ao Rexistro Xeral de Bens de Interese Cultural da Administración do Estado.\nTerceiro.\nRéxime de protección\nAplicar de forma inmediata e provisional o réxime de protección que establece a Lei 5/2016, do 4 de maio, do patrimonio cultural de Galicia, para os bens de interese cultural.\nCuarto.\nPrazo de resolución e caducidade\nO expediente deberá resolverse no prazo máximo de vinte e catro (24) meses, desde a data desta resolución, ou producirase a súa caducidade e o remate do réxime provisional establecido.\nQuinto.\nPublicación\nOrdenar a publicación desta resolución no\nDiario Oficial de Galicia\ne no\nBoletín Oficial del Estado\n.\nSexto.\nNotificación\nNotificarlles esta resolución ás persoas interesadas, ao Concello de Cambados e aos departamentos con competencias no ámbito afectado pola delimitación.\nSéptimo.\nInformación pública\nAbrir un período de información pública durante o prazo dun mes, que comezará a contar desde o día seguinte ao da publicación, co fin de que as persoas que poidan ter interese poidan examinar o expediente e alegar o que consideren conveniente. A consulta realizaríase nas dependencias administrativas da Dirección Xeral de Patrimonio Cultural da Consellería de Cultura, Lingua e Xuventude, situada no Edificio Administrativo San Caetano, s/n, bloque 3, piso 2, en Santiago de Compostela, despois da correspondente petición da cita.\nOitavo.\nSolicitude de informes aos órganos consultivos\nOrdenar que se solicite o informe aos órganos asesores e consultivos a que se refire o artigo 7 da LPCG, para os efectos que establece o artigo 18.2 do citado texto legal, sobre a concorrencia dun valor cultural sobranceiro no ben obxecto desta resolución.\nNoveno.\nEficacia\nEsta resolución terá eficacia desde a data da propia resolución.\nSantiago de Compostela, 18 de setembro de 2025\nÁngel Miramontes Carballada\nDirector xeral de Patrimonio Cultural\nANEXO I\nDescrición do ben\n1. Denominación: Muíño das mareas da Seca.\n2. Localización:\n• Provincia: Pontevedra.\n• Concello: Cambados.\n• Parroquia: Corvillón.\n• Lugar: A Seca.\n• Coordenadas xeográficas: UTM (ETRS 89 e fuso 29): X: 515027, Y: 4708130.\n3. Referencia histórica.\nExisten referencias históricas de que o Muíño da Seca se asentou sobre unha salina, sen que se poida establecer se un uso substituíu o outro ou se ambos os dous conviviron. En todo caso, o uso principal e característico deste ben foi o de instalación de moenda e transformación de cereal en fariña. Como uso complementario deste, temos que parte da edificación do muíño acolleu o uso de vivenda da familia encargada da instalación. Outro uso adicional do muíño, desenvolvido nunha estancia acaroada exteriormente ao edificio, sería o de corte do gando. Ademais, as dúas edificacións adxectivas localizadas ao oeste do muíño e historicamente vinculadas con el, foron adegas que, posteriormente, se converteron en cortes e o alpendre. Estas instalacións tamén empregaron o encoro do muíño como unha gamboa, na cal os peixes quedaban atrapados ao baixar a marea.\n4. Descrición xeral.\nO estado actual do edificio do Muíño da Seca deriva da rehabilitación proxectada polo arquitecto César Portela. Os muros estruturais atópanse espidos, tanto no exterior coma no interior do edificio, e unicamente as xuntas entre as pedras contan con morteiro de cemento. O beiril perimetral semella que foi unha achega da rehabilitación, xa que orixinalmente o aleiro estaba limitado ao voo das tellas sobre os muros. A cuberta está formada por unha estrutura de madeira vernizada, composta unicamente por vigas lonxitudinais en que se apoian as táboas de madeira que sosteñen a cubrición de tella cerámica curva. A estrutura dos pisos tamén é de madeira vernizada, composta por dous pares de vigas lonxitudinais que apoian nos muros dos testeiros e, no interior, pontóns transversais e taboado. A escaleira, cuxas zancas e pasos tamén son de madeira vernizada, localízase nunha posición similar á escaleira orixinal que comunicaba as plantas altas e agora dá servizo a todas elas.\nO piso da planta primeira só ocupa a parte sur do edificio. O oco que se forma é atravesado por dúas pasarelas metálicas formadas por perfís de aceiro en que se apoian as reixas que serven de pavimento e as varandas que protexen das caídas.\nO piso da planta baixocuberta tamén ocupa só esa parte do edificio (na cal hai unha altura mínima habitable), aínda que, en orixe, ambas as plantas ocupaban a totalidade do volume. Na actualidade, hai un dobre espazo na parte norte do edificio que abrangue a altura total interior e que, ante a falta de divisións interiores, permite a súa comunicación visual. As varandas das plantas altas, que protexen da caída, tamén son de madeira vernizada.\nA parte sur do piso da planta inferior, na cal se atopan os artefactos de moenda, tamén é de madeira vernizada, pero nel abríronse unha serie de ocos cubertos con vidro coa intención de poder observar os mecanismos hidráulicos e a auga que os move. Porén, presentan unha deterioración importante que dificulta a súa visualización.\nA única división vertical interior é a do muro transversal que conforma as dúas coxías, cuxos ocos tampouco teñen carpintaría.\nA carpintaría exterior é de madeira pintada de cor marrón, tanto as portas de paso, todas elas opacas, coma as fiestras con vidro e as contras. As portas e as fiestras colócanse no que debeu ser a súa posición orixinal, no quebro que se forma nos ocos da arquitectura tradicional e que recolle o peitoril, se é o caso. As contraventás, situadas no plano exterior, semella que foron unha achega da rehabilitación, pois orixinalmente estaban no interior. As ferraxes son de metal pintado.\nNa actualidade, os mecanismos de rotación semellan ter desaparecido, xa que faltan os rodicios e outras pezas deste sistema. Os dous pares de pés e moas semellan orixinais, pero non así os elementos que os complementan (moegas), un dos cales está desprazado do seu lugar. Tamén se observa a falta de mantemento dos mecanismos de control das comportas de paso da auga.\nA instalación eléctrica, de iluminación e contra incendios son vistas e acaroadas aos muros e á estrutura de madeira.\nO mobiliario está composto por un mostrador de madeira vernizada na entrada, expositores de vidro, paneis de vidro e outros soportes de información, proxectores e pantallas de proxección, equipo de reprodución musical, algunha cadeira, etc.\nNo espazo expositivo atópanse ferramentas vinculadas co muíño e outros elementos de carácter etnolóxico alleos a esta instalación: xugo, bacía, ferrado, maquía, maza, debulladora, quenlla, peza para picar as estrías das moas, peneiras, grades, arado, picos e outros elementos.\n5. Estado de conservación.\nO edificio do Muíño da Seca foi obxecto dunha rehabilitación integral en 1995 que o transformou para dedicalo a fins expositivos e culturais. Tamén consta que no ano 2017 o Concello de Cambados e a Deputación de Pontevedra repararon a carpintaría exterior, eliminaron as pintadas das fachadas e melloraron algún apoio.\nA dita rehabilitación non atallou certos problemas do edificio, como o da degradación da pedra, e certas solucións empregadas, como o emprego de recebos de cemento, supuxeron un empeoramento do estado dos muros de fábrica.\nNa actualidade, o edificio está pechado boa parte do tempo, polo que presenta os problemas típicos da falta de mantemento e a agresión producida por actos vandálicos (pintadas, lixo, etc.).\nO muíño perdeu elementos determinantes para o seu funcionamento, como a totalidade das comportas do dique e os rodicios. Outros atópanse seriamente deteriorados, como as comportas que regulan a entrada da auga no muíño. Ademais, o encoro foi obxecto de varios recheos que fixeron diminuír o volume de auga que se podería conter.\nA pesar da súa antigüidade, o grao de conservación deste muíño é relativamente mellor que o das outras instalacións deste tipo que permanecen. Ten sufrido cambios ao longo da súa dilatada historia, en especial nas últimas décadas. Así, o estanque foi obxecto de varios recheos e as sucesivas rehabilitacións do edificio do muíño supuxeron a substitución de moitos dos seus elementos, aínda que na última tratou de emularse o orixinal, permanecendo pouco máis que as estruturas pétreas. Considérase que as modificacións non desvirtúan a súa autenticidade nin impiden apreciar as súas características relevantes ou atributos, aínda que semella necesaria unha nova intervención de recuperación, xa que desapareceron elementos determinantes para o funcionamento da instalación, o que pon en dúbida a súa integridade.\nEn consecuencia, pode considerarse que o estado de conservación do Muíño da Seca é regular.\n6. Valoración cultural.\nO Muíño das mareas da Seca conforma un lugar, constituído por un conxunto de bens inmobles, no cal se desenvolveron actividades e técnicas transmitidas pola tradición e no cal aínda se conservan ferramentas e utensilios desa actividade, o que é relevante e expresión significativa da identidade, a cultura e as formas de vida do pobo galego.\nDe entre os valores do patrimonio cultural establecidos no artigo 1 da LPCG, considérase que o Muíño da Seca ten fundamentalmente un valor etnolóxico, ao ser un exemplo das infraestruturas hidráulicas tradicionais, muíños de mareas, escasas no noso patrimonio. Pero tamén se lle pode atribuír o valor histórico, dada a súa antigüidade e a súa vinculación coa historia dos asentamentos de Fefiñáns e Cambados. A singularidade técnica desta instalación tamén podería estar relacionada cos valores técnico e industrial.\nPorén, o Muíño da Seca é unha construción da arquitectura tradicional á cal, de acordo co establecido no artigo 91 da LPCG, se lle presume un valor etnolóxico e forma parte deste patrimonio por tratarse dun lugar relevante ou expresión testemuñal significativa da identidade, a cultura e as formas de vida do pobo galego ao longo da historia, e que conserva de forma suficiente a súa integridade formal e construtiva e os aspectos característicos que determinan a súa autenticidade. Pero tamén ten un gran valor arquitectónico, xa que é a mostra da arquitectura tradicional de carácter rural.\nEn resumo, o Muíño da Seca é un dos escasos exemplos de muíños de marea que queda nas costas galegas e representa un testemuño excepcional dunha tradición cultural practicamente desaparecida e moi significativo do amplo período histórico en que se desenvolveron este tipo de instalacións, xenuínas manifestacións do aproveitamento sustentable dos recursos naturais, cunha enorme relevancia social e económica en Galicia desde a Idade Media e ata ben entrado o século XX, momento en que foron substituídas por outras instalacións industriais de distinto carácter.\n7. Usos.\nO edificio do muíño estaría dedicado oficialmente a centro de interpretación do patrimonio cultural (Museo do Muíño das mareas da Seca). Non obstante, a falta de mantemento das instalación derivou nun deficiente estado de conservación, polo que na actualidade o museo só funciona de xeito puntual como espazo expositivo e están pechado ao público case permanentemente.\n8. Réxime de protección e salvagarda.\n8.1. Natureza e categoría.\n• Natureza: material.\n• Condición: inmoble.\n• Categoría: lugar de valor etnolóxico. En virtude dos seus valores culturais sobranceiros, proponse a declaración como ben de interese cultural (BIC) coa natureza de ben inmoble e coa categoría de lugar etnolóxico o Muíño das mareas da Seca.\n• Interese cultural: interese histórico, arquitectónico, arqueolóxico, etnolóxico ou antropolóxico.\n• Nivel de protección: integral. Segundo o artigo 41.3 da LPCG, aos bens declarados de interese cultural correspóndelles unha protección integral, que afectará o edificio e as partes integrantes descritas e nas cales reside o seu valor cultural, sen prexuízo das actuacións que poidan resultar necesarias para mellorar a súa conservación e garantir a funcionalidade do uso para o cal foi concibido.\n8.2. A vixente protección cultural do Muíño das mareas da Seca.\nAs Normas complementarias e subsidiarias provinciais (NSPM) de Cambados, aprobadas pola Resolución do 14 de maio de 1991, recolleron no seu catálogo o Muíño da Seca cun grao de protección integral.\nO Plan básico autonómico de Galicia (PBAG), aprobado polo Decreto 83/2018, do 26 de xullo, recolle no seu catálogo o Muíño das mareas da Seca.\n8.3. O Plan especial de protección do Muíño das mareas da Seca.\nO capítulo III do título III da LPCG establece a necesidade de aprobación de plans especiais de protección no caso de que se declare ben de interese cultural un lugar de valor etnolóxico. A Administración competente para redactar o Plan especial de protección do ben, que se deberá estender ao seu contorno de protección para garantir a conservación axeitada dos seus valores culturais, é a local, neste caso o Concello de Cambados.\nNon obstante, segundo o artigo 55.2 da LPCG, o Concello de Cambados poderá substituír a obriga normativa, da redacción do Plan especial do lugar de valor etnolóxico, pola previsión e desenvolvemento no seu planeamento xeral de determinacións de protección suficientes para os efectos da LPCG.\nO Plan especial de protección do lugar de valor etnolóxico do Muíño das mareas da Seca deberá ter o contido establecido no artigo 56 da LPCG, ademais do previsto na súa propia normativa, en especial o referido a un catálogo exhaustivo de todos os bens que conforman o lugar de valor etnolóxico e o seu contorno.\nEn canto non se aprobe definitivamente a normativa urbanística de protección, a concesión de licenzas ou a execución das xa outorgadas antes da declaración precisará a autorización da consellería competente en materia de patrimonio cultural.\n8.4. Directrices para futuras intervencións:\nAs intervencións no ben que se consideran compatibles coa protección dos seus valores culturais son as establecidas no artigo 42 da LPCG para os bens co nivel de protección integral, é dicir: investigación, valorización, mantemento, conservación, consolidación e restauración.\nTamén poderán ser autorizadas obras de rehabilitación por medio de proxectos que garantan a conservación dos valores culturais protexidos e que definan adaptacións precisas para axeitar o uso orixinal aos condicionantes actuais de conservación, seguridade, accesibilidade, benestar ou salubridade, así como para adecuar o ben a un novo uso compatible cos seus valores culturais e que teñan por obxectivo garantir a súa conservación e o acceso do público.\nAdemais, as actuacións que se desenvolvan sobre o ben inmoble seguirán os criterios establecidos nos artigos 44, 53 e, subsidiariamente, o 89 da LPCG.\nConforme o establecido no artigo 196 do Regulamento da Lei 2/2016, do 10 de febreiro, do solo de Galicia, cómpre regular os parámetros para a instalación de rótulos de carácter comercial ou similar que, nun caso do patrimonio etnolóxico como o do Muíño da Seca, debe quedar limitado á estritamente necesaria para indicar a denominación do ben, nun lugar discreto próximo á entrada e da menor dimensión posible. Así mesmo, con respecto á eliminación de barreiras arquitectónicas, referidas no citado regulamento, considérase que a accesibilidade desde o exterior se podería garantir cunha mínima intervención na porta localizada na fachada sur do edificio do muíño.\nConsidéranse urxentes as intervencións encamiñadas a recuperar os elementos desaparecidos do muíño (comportas, rodicios e outros aparellos) que permitan a súa posta en funcionamento, así como as actuacións de conservación e mantemento do conxunto (melloras na cuberta e na fábrica dos muros).\n8.5. Réxime xeral.\nA incoación para declarar ben de interese cultural determina a aplicación inmediata, aínda que provisional, do réxime de protección previsto nesta lei para os bens xa declarados, segundo o artigo 17.4 da Lei 5/2016, do 4 de maio, do patrimonio cultural de Galicia (LPCG).\nEste réxime implica a súa máxima protección e tutela, polo que a súa utilización quedará subordinada a que non se poñan en perigo os valores que aconsellan a súa protección, e de forma resumida:\n• Autorización: as intervencións que se pretendan realizar no ben ou no seu contorno de protección terán que ser autorizadas pola Consellería de Cultura, Lingua e Xuventude, e o seu uso quedará subordinado a que non se poñan en perigo os valores que aconsellan a súa protección.\n• Deber de conservación: as persoas titulares de dereitos sobre o ben están obrigadas a conservalo, mantelo e custodialo debidamente e a evitar a súa perda, destrución ou deterioración.\n• Acceso: as persoas propietarias, posuidoras ou arrendatarias e, en xeral, as titulares de dereitos reais sobre os bens están obrigadas a permitir o acceso ao persoal habilitado para a función inspectora, ao persoal investigador e ao persoal técnico da Administración nas condicións legais establecidas.\n• Comunicación: as persoas propietarias, posuidoras ou arrendatarias e, en xeral, os titulares de dereitos reais están obrigadas a comunicarlle á Dirección Xeral do Patrimonio Cultural calquera dano ou prexuízo que sufriron e que afecte de forma significativa o seu valor cultural.\n• Visita pública: as persoas propietarias, posuidoras, arrendatarias e, en xeral, titulares de dereitos reais sobre o ben permitirán a súa visita pública gratuíta un número mínimo de catro días ao mes durante, polo menos, catro horas ao día, que serán definidos previamente, sen prexuízo das necesarias condicións e limitacións que poidan ser impostas por cuestións de seguridade e funcionalidade das actividades propias no ben, o seu contorno de protección.\n• Transmisión: calquera pretensión de transmisión onerosa da propiedade ou de calquera dereito real de desfrute dos bens de interese cultural deberá ser notificada, de forma que faga fe, á consellería competente en materia de patrimonio cultural, con indicación do prezo e das condicións en que se propoña realizar aquela. En todo caso, na comunicación da transmisión deberá acreditarse tamén a identidade da persoa adquirente.\n• Expropiación: o incumprimento das obrigas de conservación será causa de interese social para a expropiación forzosa por parte da Administración competente.\nANEXO II\nDelimitación do ben e do contorno de protección\n1. Delimitación do ben.\nO ben inmoble do Muíño da Seca está composto polo edificio que acolle as instalacións de moenda e pola infraestrutura hidráulica necesaria para o seu funcionamento, que abrangue o dique que almacena as augas que moven o muíño e o espazo da enseada no cal se encoran as ditas augas e que, en marea baixa, queda ao descuberto.\nAsí mesmo, considéranse incluídas neste ben as construcións auxiliares que antigamente estiveron vinculadas á explotación do muíño: adega e corte, que abrangue a parcela pechada en que se localizan.\nPolo tanto, a delimitación proposta comprende as ditas construcións (edificios do muíño, cortellos e adega e dique ou pontella) e o espazo que, segundo a documentación existente no expediente, abranguía a auga encorada na preamar.\nCómpre mencionar que parte do estanque foi ocupado inapropiadamente con recheos. Ademais, nas tres zonas onde desembocan os cursos de auga, a preamar enténdese de xeito moi amplo polo curso fluvial, sen que o dominio público marítimo-terrestre teña o suficiente detalle e complicando o establecemento dos límites. Así, optouse por tomar a antiga ponte da Seca como límite do extremo norte. Nos outros dous regatos, tomáronse como referencia as pasarelas que separan o medio fluvial do marítimo, polo que se emprega o mesmo criterio nos tres casos.\nEsta delimitación trata de seguir os límites parcelarios do Catastro, os límites do catastro histórico e, cando estes non serven, a fotografía aérea actual ou a antiga. Tamén se tomou como referencia a liña do dominio público marítimo-terrestre.\nA delimitación proposta axústase ao muro que delimita o predio que acolle as edificacións auxiliares. Continúa polo muro que pecha a saída das augas do muíño e pola fachada sueste do edificio do muíño e segue a traza dos diques que conteñen as augas do encoros, cuxos límites antigos son os considerados no resto da delimitación.\nA delimitación proposta abrangue unha superficie de 69.754 m2, boa parte da cal está constituída polo espazo intermareal cuberto polas augas do mar.\n2. Contorno de protección.\nO contorno de protección proposto do Muíño das mareas da Seca comprende os espazos e construcións próximos, cuxa alteración pode incidir na percepción e comprensión dos valores culturais dos bens no seu contexto ou pode afectar a súa integridade, apreciación ou estudo.\nCon este fin, tomáronse como referencia algunhas das delimitacións urbanísticas (clases de solo, delimitacións de ámbitos de xestión, etc.), as infraestruturas existentes (porto, estradas, camiños, etc.), as rúas e o parcelario.\nProponse un contorno amplo arredor do edificio e dique do muíño, determinado polo seu campo de covisibilidade (zonas visibles desde o edificio e que si son visibles conxuntamente con el), que se reduce aos espazos máis próximos do estanque.\nO extremo norte do contorno de protección proposto comprende as parcelas próximas á antiga ponte da Seca, incluíndo o colexio e o rueiro suroeste da aldea do Ribeiro. Na beira nordeste do estanque da Seca abrangue as parcelas fóra do solo urbano, con algún axuste ao parcelario e sempre incluíndo os predios máis próximos ao estanque. Tamén se inclúen as parcelas non urbanizadas ao noroeste da pista de atletismo e o ámbito do PE-3 en que se atopa esta. No sueste, recolle os predios que dan fronte ao Saco de Fefiñáns ata o extremo sur da rúa Pombal. De aí, toma como referencia a lámina de auga do porto de Tragove e as construcións deste porto que pechan física e visualmente a enseada. Segue pola rúa á cal dan fronte unha serie de naves industriais ao norte do porto e continúa pola estrada EP-9004 ata un quebro que coincide cunha boscaxe e que enlaza coa vía de acceso ao predio que acolle as construcións auxiliares do muíño. Desde ese punto, volve incluír outra masa arbórea que, xunto coa anterior, conforman o fondo escénico do edificio do muíño. O ámbito complétase coas parcelas máis próximas ao noroeste do estanque e o rueiro sueste da Seca.\nA delimitación proposta abrangue unha superficie de 578.314 m2, gran parte da cal está constituída polas augas do mar."
  },
  {
    "file_id": "AnuncioG0762-050925-0001_gl",
    "doga_id": 177,
    "doga_date": "2025-09-15",
    "url": "https://www.xunta.gal/dog/Publicados/2025/20250915/AnuncioG0762-050925-0001_gl.html",
    "title": "RESOLUCIÓN do 5 de setembro de 2025, da Dirección Xeral de Maiores e Atención Sociosanitaria, pola que se publica a Resolución do 4 de setembro de 2025 de concesión das axudas para a posta en marcha de casas do maior convocadas na Orde do 6 de xuño de 2025 pola que se regulan as bases que rexerán o procedemento de concesión de axudas para a posta en marcha de casas do maior, para os anos 2025 e 2026, e se procede á súa convocatoria (código de procedemento BS212A).",
    "content": "No\nDiario Oficial de Galicia\nnúmero 118, do 23 de xuño de 2025, publícase a Orde do 6 de xuño de 2025 pola que se regulan as bases que rexerán o procedemento de concesión de axudas para a posta en marcha de casas do maior, para os anos 2025 e 2026, e se procede á súa convocatoria (código de procedemento BS212A).\nDe conformidade co artigo 16 da dita orde, a resolución de concesión das subvencións, tras a fiscalización da proposta, correspóndelle á persoa titular da Dirección Xeral de Maiores e Atención Sociosanitaria, que resolverá por delegación da persoa titular da Consellería de Política Social e Igualdade.\nAsí mesmo, o artigo 17 establece que se publicarán no\nDiario Oficial de Galicia\n, de conformidade co artigo 45 da Lei 39/2015, do 1 de outubro, do procedemento administrativo común das administracións públicas, os actos administrativos de requirimento de emenda de documentación, así como a correspondente resolución. Esta publicación producirá os efectos de notificación.\nSerán igualmente obxecto de publicidade a través do Portal do Benestar da Consellería de Política Social e Igualdade e, de forma complementaria, poderá efectuarse a notificación electrónica mediante o Sistema de notificación electrónica de Galicia-Notifica.gal, dispoñible a través da sede electrónica da Xunta de Galicia (https://sede.xunta.gal).\nAsí, con data do 4 de setembro de 2025, tras a instrución do procedemento, vista a proposta de resolución da Subdirección Xeral de Recursos Residenciais e Atención Diúrna de Maiores e fiscalizada esta, ao abeiro do disposto no artigo 16 da Orde do 6 de xuño de 2025, a persoa titular da Dirección Xeral de Maiores e Atención Sociosanitaria dita a resolución de concesión das axudas para a posta en marcha de casas do maior para os anos 2025 e 2026 (código de procedemento BS212A).\nPolo exposto,\nRESOLVO:\nPrimeiro. Ordenar a publicación, no\nDiario Oficial de Galicia,\ndo contido íntegro da Resolución do 4 de setembro de 2025, ditada no procedemento BS212A, de concesión de axudas para a posta en marcha de casas do maior, para os anos 2025 e 2026, que se xunta a esta resolución no anexo.\nSegundo. Comunicar que a Resolución do 4 de setembro de 2025 que pon fin a este procedemento esgota a vía administrativa e que contra ela se poderá interpoñer recurso potestativo de reposición, ante o mesmo órgano que a ditou, no prazo dun mes contado a partir do día seguinte ao da súa publicación no\nDiario Oficial de Galicia\n, ou ben interpoñer directamente recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación no\nDiario Oficial de Galicia\n.\nTerceiro. Notificada a resolución, as persoas beneficiarias dispoñerán dun prazo de dez (10) días, computado a partir do día seguinte ao da publicación, para a súa aceptación, transcorrido o cal sen que se produza manifestación expresa se entenderá tacitamente aceptada.\nSantiago de Compostela, 5 de setembro de 2025\nAntonio Acevedo Prado\nDirector xeral de Maiores e Atención Sociosanitaria\nANEXO\nResolución do 4 de setembro de 2025 das axudas para a posta en marcha\nde casas do maior, previstas na Orde do 6 de xuño de 2025 pola que se regulan as bases que rexerán o procedemento de concesión de axudas para a posta en marcha de casas do maior, para os anos 2025 e 2026, e se procede\ná súa convocatoria (código de procedemento BS212A)\nVista a proposta da Subdirección Xeral de Recursos Residenciais e Atención Diúrna de Maiores de conformidade co disposto no artigo 15.4.c) da Orde do 6 de xuño de 2025 pola que se regulan as bases que rexerán o procedemento de concesión de axudas para a posta en marcha de casas do maior, para os anos 2025 e 2026, e se procede á súa convocatoria (código de procedemento BS212A), e fiscalizada esta, facendo uso do previsto no artigo 7.3 da Lei 9/2007, do 13 de xuño, de subvencións de Galicia,\nRESOLVO:\nPrimeiro. Concederlles ás persoas físicas e cooperativas de traballo asociado que se relacionan no anexo I as axudas convocadas na dita orde de convocatoria con cargo ás aplicacións orzamentarias 08.05.312E.470 e 08.05.312E.770.0.\nO limiar para a obtención das axudas establécese en 35 puntos.\nEstas axudas ampáranse no réxime\nde minimis\nestablecido no Regulamento (UE) núm. 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE L, do 15 de decembro). Esta circunstancia farase constar expresamente na resolución de concesión. Polo tanto, de recibir a persoa física ou xurídica outras axudas baixo o réxime\nde minimis\n, deberase garantir que non se supera o límite de 300.000,00 euros durante calquera período de tres exercicios fiscais.\nAs axudas concedidas condicionaranse ao cumprimento de todas as obrigas establecidas no artigo 22 da Orde do 6 de xuño de 2025.\nA xustificación da subvención realizarase de acordo co establecido no artigo 20 da orde de convocatoria.\nO pagamento da subvención realizarase de acordo co establecido no artigo 21 da Orde do 6 de xuño de 2025.\nAs persoas beneficiarias dispoñerán dun prazo de tres (3) meses, contados a partir da publicación desta resolución no\nDiario Oficial de Galicia,\npara achegaren a documentación prevista nas letras k) a r) do artigo 10.1 de acordo co establecido no anexo I, así como para acreditaren o acondicionamento do inmoble de acordo co establecido no artigo 4.1.c) da Orde do 6 de xuño de 2025.\nSegundo. Establecer a relación das solicitudes susceptibles de axuda no anexo II que, por estar esgotado o crédito, quedan en lista de espera.\nTerceiro. Desestimar as solicitudes relacionadas no anexo III polas causas que se detallan.\nCuarto. Esta resolución, que pon fin ao procedemento, esgota a vía administrativa e contra ela poderá interpoñerse recurso potestativo de reposición, ante o mesmo órgano que a ditou, no prazo dun mes contado a partir do día seguinte ao da súa publicación no\nDiario Oficial de Galicia\n, ou ben interpoñerse directamente recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación no\nDiario Oficial de Galicia\n.\nSantiago de Compostela, 4 de setembro de 2025. A conselleira de Política Social e Igualdade. P.D. (Artigo 16 e disposición adicional terceira da Orde do 6.6.2025; DOG núm. 118, do 23 de xuño). Antonio Acevedo Prado. Director xeral de Maiores e Atención Sociosanitaria.\nANEXO I\nAxudas concedidas\nExpediente\nSolicitante\nNIF\nConcello\nPuntuación\nServizo desprazamento\nAxuda investimento 2025\nAxuda desenvolvemento e desprazamento 2025\nAxuda desenvolvemento e desprazamento 2026\nTotal orde convocatoria de axudas\nCondicionada á entrega da seguinte documentación e acreditación\nrequisitos/obrigas\nBS212A-2025/14\nMaría Carmen Martínez Lema\n***3428**\nMuxía\n85\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nCertificado de manipulador de alimentos.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/20\nMontagua, Sociedade Cooperativa Galega\nF55478234\nPonteceso\n85\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa socia da cooperativa de traballo asociado que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/6\nDiana Romar López\n***1553**\nCamariñas\n80\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nCertificado de manipulador de alimentos.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa socia da cooperativa de traballo asociado que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/7\nDumbricos, Sociedade Cooperativa Galega\nF55476295\nMuxía\n80\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa socia da cooperativa de traballo asociado que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/15\nMaría José María Pasantes\n***2697**\nCamariñas\n80\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nCertificado de manipulador de alimentos.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/22\nNerea Barreiro Ferreiro\n***0255**\nBoqueixón\n80\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nCertificado de manipulador de alimentos.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/24\nPonte Olveira, Sociedade Cooperativa Galega\nF55478275\nFisterra\n80\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa socia da cooperativa de traballo asociado que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/10\nJessica Lyrio Silva\n***1957**\nBoqueixón\n80\nSi\n13.230,50 €\n1.253,00 €\n36.900,00 €\n51.383,50 €\nCertificado de empadroamento que acredite a residencia no Concello de Boqueixón ou telo feito nos cinco anos anteriores á posta en marcha da casa do maior.\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nCertificado de manipulador de alimentos.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/1\nA Casa das Redes, Sociedade Cooperativa Galega\nF75415836\nOia\n65\nSi\n3.230,00 €\n1.253,00 €\n36.900,00 €\n41.383,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa socia da cooperativa de traballo asociado que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda na epígrafe correspondente.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/12\nJuan Carlos Domínguez Castro\n***1331**\nCarnota\n60\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/18\nMazolveiras, Sociedade Cooperativa Galega\nF22754709\nDumbría\n60\nSi\n15.000,00 €\n1.253,00 €\n36.900,00 €\n53.153,00 €\nResidencia no Concello de Dumbría da persoa socia da cooperativa de traballo asociado que desenvolverá o proxecto (María Martina Romero Lago) ou telo feito nos cinco anos anteriores á posta en marcha da casa do maior.\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa socia da cooperativa de traballo asociado que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/19\nMazolveiras, Sociedade Cooperativa Galega\nF22754709\nMazaricos\n60\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa socia da cooperativa de traballo asociado que desenvolva o proxecto, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/3\nBeatriz Álvarez López\n***1309**\nMaside\n55\nNon\n15.000,00 €\n1.033,00 €\n24.800,00 €\n40.833,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nCertificado de manipulador de alimentos.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/21\nNayara González Vázquez\n***3340**\nPetín\n45\nSi\n15.000,00 €\n1.253,00 €\n36.900,00 €\n53.153,00 €\nCertificado de empadroamento que acredite a residencia no Concello de Petín ou telo feito nos cinco anos anteriores á posta en marcha da casa do maior.\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nAchegar titulación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/16\nMaría Pilar Fernández Durán\n***1151**\nCampo Lameiro\n45\nSi\n9.147,00 €\n1.253,00 €\n36.900,00 €\n47.300,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/4\nCristina Fernández Candales\n***0809**\nCerdido\n45\nSi\n15.000,00 €\n1.253,00 €\n36.900,00 €\n53.153,00 €\nCertificado de empadroamento que acredite a residencia no Concello de Cerdido ou telo feito nos cinco anos anteriores á posta en marcha da casa do maior.\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/11\nJosé Fernández Vázquez\n***1021**\nSan Amaro\n40\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/13\nMaría Belén Cortés Pérez\n***8420**\nQuintela de Leirado\n40\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda, de ser o caso.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/08\nFernando Jiménez Pérez\n***8247**\nA Mezquita\n35\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda na epígrafe correspondente.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nBS212A-2025/02\nAlberto López Rodríguez\n***3475**\nSan Amaro\n35\nSi\n15.000,00 €\n1.253,00 €\n36.900,00 €\n53.153,00 €\nDocumentación acreditativa da dispoñibilidade do inmoble durante o período subvencionado, como a escritura de propiedade, o contrato de arrendamento ou o documento de cesión.\nInforme dos servizos técnicos municipais de que o inmoble proposto conta coas condicións de habitabilidade necesarias para o seu uso como vivenda. No suposto de inmobles non destinados a vivenda, o informe anterior substituirase pola documentación técnica elaborada por un profesional con titulación habilitante que, co alcance e definición requiridos polo Código técnico da edificación (CTE), acredite o cumprimento da normativa que sexa de aplicación. No caso de ter que realizar obras de adaptación ou reforma, o informe terá que acreditar as condicións referidas con posterioridade á súa realización.\nFotografías das adaptacións realizadas no inmoble para o desenvolvemento do proxecto de casa do maior.\nDatos de identificación da persoa que se encargará de substituír a persoa promotora autónoma, de ser o caso, nos supostos de ausencia, enfermidade ou emerxencia, así como copia da documentación recollida no artigo 4.1.a).\nAlta no Censo de obrigados tributarios do Ministerio de Facenda na epígrafe correspondente.\nPlan de actuación en caso de emerxencia.\nXustificante de contratar unha póliza de seguro por un importe mínimo de 15.000,00 euros, que garanta a cobertura das continxencias de responsabilidade civil, danos a terceiras persoas e accidentes que se poidan xerar por feitos ou circunstancias ocorridos como consecuencia da súa estadía na casa do maior ou das actividades propias do servizo prestado que se realicen no exterior.\nAlta na Seguridade Social no réxime especial de autónomos.\nANEXO II\nSolicitudes en lista de espera\nExpediente\nSolicitante\nNIF\nConcello\nTotal puntuación\nBS212A-2025/23\nNoela Aguado Sánchez\n***3343**\nO Irixo\n35\nANEXO III\nSolicitudes desestimadas\nExpediente\nSolicitante\nNIF\nConcello\nCausa da exclusión\nBS212A-2025/5\nDébora María Bouzón Bouzón\n***9699**\nFornelos de Montes\nArtigo 15.3: a documentación achegada tras o requirimento de emenda na Resolución do 26 de xuño de 2025 non cumpre os requisitos establecidos no artigo 10.1, letras d), e) e g), da Orde do 6 de xuño de 2025.\nBS212A-2025/9\nGuadalupe Gómez Fernández\n***2515**\nPedrafita do Cebreiro\nArtigo 15.3: a documentación achegada tras o requirimento de emenda na Resolución do 26 de xuño de 2025 non cumpre os requisitos establecidos no artigo 10.1, letra g), da Orde do 6 de xuño de 2025.\nBS212A-2025/17\nMarta Vázquez Abadía\n***7405**\nFolgoso do Courel\nArtigo 15.3: a documentación achegada tras o requirimento de emenda na Resolución do 26 de xuño de 2025 non cumpre os requisitos establecidos no artigo 10.1, letras f) e e), da Orde do 6 de xuño de 2025.\nBS212A-2025/25\nSorema, Sociedade Cooperativa Galega\nF27870138\nArbo\nArtigo 15.3: a documentación achegada tras o requirimento de emenda na Resolución do 26 de xuño de 2025 non cumpre os requisitos establecidos no artigo 10.1, letras d), f) e g), da Orde do 6 de xuño de 2025.\nArtigo 22.1.l): non estar ao día nas obrigas tributarias estatais e autonómicas.\nBS212A-2025/26\nTrinta Touros, Sociedade Cooperativa Galega\nF22757744\nNeda\nArtigo 15.3: a documentación achegada tras o requirimento de emenda na Resolución do 26 de xuño de 2025 non cumpre os requisitos establecidos no artigo 10.1, letra g), da Orde do 6 de xuño de 2025.\nBS212A-2025/27\nTrinta Touros, Sociedade Cooperativa Galega\nF22757744\nNeda\nArtigo 15.3: a documentación achegada tras o requirimento de emenda na Resolución do 26 de xuño de 2025 non cumpre os requisitos establecidos no artigo 10.1, letra g), da Orde do 6 de xuño de 2025.\nBS212A-2025/28\nVictoria Basteiro Diego\n***6548**\nMesía\nArtigo 15.3: presentación fóra de prazo da documentación tras o requirimento de emenda na Resolución do 26 de xuño de 2025.\nArtigo 22.1.l): non estar ao día nas obrigas tributarias autonómicas."
  },
  {
    "file_id": "AnuncioO150-270825-0001_gl",
    "doga_id": 169,
    "doga_date": "2025-09-03",
    "url": "https://www.xunta.gal/dog/Publicados/2025/20250903/AnuncioO150-270825-0001_gl.html",
    "title": "RESOLUCIÓN do 27 de agosto de 2025 pola que se convoca, no marco da iniciativa Universo EGAP Innova, a Xornada de formación práctica dixital (e-martes) sobre o uso de certificados dixitais na Xunta de Galicia.",
    "content": "Tras aprobar o Consello Reitor o programa de actividades formativas da Escola Galega de Administración Pública (EGAP) para o ano 2025, de conformidade co artigo 6.2 da Lei 4/1987, do 27 de maio, de creación da Escola Galega de Administración Pública, modificada pola Lei 10/1989, do 10 de xullo,\nRESOLVO:\nConvocar, en colaboración coa Axencia para a Modernización Tecnolóxica de Galicia, no marco da iniciativa Universo EGAP Innova, a Xornada de formación práctica dixital (e-martes) sobre o uso de certificados dixitais na Xunta de Galicia, de acordo coas bases que se indican a continuación:\nPrimeira. Obxectivos\nO Universo EGAP Innova é un proxecto multidisciplinar e transversal da Escola Galega de Administración Pública que se desenvolve co obxectivo principal de contribuír, a través de novas prácticas formativas que implican a participación do alumnado, á autoxestión da aprendizaxe e a identificación de novas oportunidades, á innovación e ao cambio nas administracións públicas.\nAo abeiro desta iniciativa, os e-martes teñen como finalidade proporcionar formación práctica presencial ao persoal empregado público da Administración autonómica galega e á cidadanía nas transformacións tecnolóxicas, organizativas e lexislativas derivadas da Administración electrónica.\nSegunda. Contidos\nA xornada de formación práctica dixital (e-martes), que se desenvolverá o día 23 de setembro de 2025 abordará o uso de certificados dixitais na Xunta de Galicia cunha dobre perspectiva:\n– Uso interno nas administracións públicas: certificados de empregado público, certificados de selo electrónico para actuacións administrativas automatizadas e portasinaturas corporativo.\n– Cidadanía: sede electrónica da Xunta de Galicia. Proxecto Chave 365. Sala electrónica de sinaturas.\nOs dous grupos de persoas destinatarias participarán de xeito conxunto na parte teórica da formación que, na súa parte práctica, se adaptará aos requirimentos específicos de cada grupo.\nTerceira. Persoas destinatarias\nAs persoas destinatarias desta actividade son:\n– O persoal empregado público, en situación de servizo activo ou asimilada, da Administración autonómica galega, dos seus entes públicos instrumentais e da Administración institucional. Neste grupo de persoas destinatarias priorizarase a inscrición daquelas persoas solicitantes que poidan xustificar debidamente que as súas funcións están directamente relacionadas coa materia impartida.\n– A cidadanía: profesionais e persoas interesadas na materia impartida.\nCuarta. Desenvolvemento\nData: o martes 23 de setembro de 2025.\nModalidade de impartición: presencial.\nLugar: Escola Galega de Administración Pública (EGAP), rúa Madrid, 2-4, Santiago de Compostela.\nHorario: de mañá e tarde.\nDuración: 7 horas lectivas.\nQuinta. Número de prazas\nCincuenta (50).\nSexta. Inscrición\n1. A inscrición nesta actividade formativa só poderá realizarse por vía telemática accedendo ao enderezo https://egap.xunta.gal/matricula. As solicitudes entenderanse presentadas unha vez que se complete correctamente o proceso de matriculación.\n2. Antes de formalizar a súa inscrición nesta actividade todas as persoas deberán introducir ou actualizar os datos da súa área de matrícula, de acordo coas persoas destinatarias e requisitos de selección establecidos na bases terceira e oitava, respectivamente. En concreto, deberán indicar correctamente o colectivo de persoas destinatarias ao cal pertencen (Administración autonómica, para o persoal empregado público da Administración autonómica galega, dos seus entes públicos instrumentais e da Administración institucional; ou cidadanía, no caso de non ser persoal empregado público).\n3. As persoas que oculten ou falseen datos esenciais para a selección serán automaticamente excluídas da actividade solicitada e pasarán ao final das listaxes de todas as actividades formativas que soliciten e cuxo prazo de matrícula comece dentro do ano seguinte contado desde que se detecte o feito.\n4. As persoas interesadas deberán seleccionar primeiro a área en que está integrada esta actividade (Administración electrónica, protección de datos e calidade administrativa) e despois seleccionar en nome do curso a Xornada de formación práctica dixital (e-martes) sobre o uso de certificados dixitais na Xunta de Galicia.\n5. O prazo para a inscrición nesta actividade estará habilitado desde as 9.00 horas do primeiro día hábil seguinte ao da publicación desta resolución no Diario Oficial de Galicia ata as 23.59 horas do día 17 de setembro de 2025.\nPoderá obterse calquera outra información, desde as 8.30 horas ata as 14.30 horas, nos teléfonos 981 54 62 39 e 981 54 62 41.\nSétima. Comprobación de datos\n1. Conforme o disposto no artigo 28.2 da Lei 39/2015, do 1 de outubro, do procedemento administrativo común das administracións públicas, para a tramitación do procedemento de selección consultaranse automaticamente os datos das persoas solicitantes desta acción formativa necesarios para realizar o proceso de selección, salvo que a persoa interesada se opoña a iso.\n2. No caso de que as persoas interesadas se opoñan a esta consulta, deberán indicalo expresamente incluíndo os motivos de oposición relacionados coa súa situación particular e enviar os documentos que indiquen a súa situación administrativa, tipo de persoal e antigüidade na Administración a través do seguinte correo electrónico: novas.egap@xunta.gal\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\n4. A EGAP poderá pedir as certificacións necesarias para realizar a selección de acordo cos criterios recollidos nesta convocatoria.\nOitava. Criterios de selección\nA metade das prazas reservaranse para o colectivo do persoal empregado público da Administración autonómica galega, dos seus entes públicos instrumentais e da Administración institucional; para a selección das prazas deste grupo terán prioridade as persoas con funcións directamente relacionadas coa materia impartida, sempre que se poidan confirmar cos datos dispoñibles ou coa documentación achegada.\nFóra deste criterio específico para o grupo de persoal empregado público, a orde de admisión virá determinada pola data e hora de presentación das solicitudes.\nNovena. Publicación das listaxes de persoas seleccionadas, en reserva e excluídas\nA EGAP publicará no enderezo <https://egap.xunta.gal> a relación das persoas seleccionadas para participar nesta actividade; en reserva, no caso de que o número de solicitudes recibidas fose superior ao número de prazas, e, se é o caso, as persoas excluídas, de acordo co disposto no artigo 45.1.b) da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro).\nDécima. Cambios ou substitucións na selección, renuncia e asistencia\n1. En ningún caso serán admitidos cambios ou substitucións entre as persoas seleccionadas.\n2. Renuncia:\na) As persoas seleccionadas poderán renunciar á actividade formativa. A renuncia debe ser comunicada o máis axiña posible e, en todo caso e como máximo, o día 21 de setembro de 2025 por correo electrónico dirixido a novas.egap@xunta.gal, sen prexuízo do disposto no artigo 16.4 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro). Na páxina web da Escola estará dispoñible un modelo de renuncia.\nb) As persoas que incumpran o prazo previsto pasarán ao final das listaxes de espera de todas as actividades formativas que soliciten e cuxo prazo de matrícula comece dentro do ano seguinte contado a partir do día da finalización desta actividade, agás que a renuncia teña algunha das seguintes causas:\n– Por causa de forza maior suficientemente acreditada.\n– Por necesidades do servizo debidamente motivadas por parte dos/das responsables dos centros directivos.\n– Por razóns de conciliación familiar.\n– Por outras causas xustificadas documentalmente.\n3. A asistencia e a puntualidade:\na) Serán obrigatorias a asistencia ás sesións da actividade formativa e a puntualidade.\nb) Durante a actividade formativa realizaranse controis de asistencia e puntualidade.\nc) As faltas de asistencia:\n1. Non poden superar en ningún caso o 10 % das horas lectivas. En todo caso, as faltas de asistencia deberán xustificarse documentalmente ante as persoas responsables da actividade formativa nun prazo máximo de 10 días contados a partir do día da finalización desta actividade. As persoas que incumpran o especificado anteriormente perderán o dereito ao certificado de asistencia desta actividade formativa.\n2. Aquelas persoas cuxas faltas de asistencia superen o 50 % das horas lectivas pasarán ao final das listaxes de espera de todas as actividades formativas que soliciten e cuxo prazo de matrícula comece dentro do ano seguinte contado a partir do día da finalización desta actividade.\nDécimo primeira. Certificado de asistencia oficial\nAo final desta actividade emitirase un certificado electrónico de asistencia, descargable desde a área de matrícula (https://egap.xunta.gal/matricula/), a aquelas persoas inscritas que participasen asiduamente e sempre que a súa asistencia fose igual ou superior ao 90 % das horas lectivas programadas. Este documento estará asinado electronicamente pola EGAP e incluirá, de forma expresa, o contido, a carga lectiva, a modalidade de impartición, a data e o lugar de realización desta actividade, así como un código de verificación electrónica (CVE) para contrastar a súa autenticidade.\nDécimo segunda. Facultades da EGAP\n1. A EGAP reserva para si a facultade de interpretar e de resolver as incidencias que poidan xurdir no desenvolvemento desta actividade, así como a facultade de cancelala se o escaso número de solicitudes non xustifica a súa realización, caso en que se empregarán os medios de notificación ás persoas interesadas previstos na normativa vixente.\n2. A EGAP garantirá na acción derivada desta convocatoria a promoción da igualdade real e efectiva entre mulleres e homes, a eliminación de calquera tipo de discriminación e o fomento dos dereitos de conciliación.\nSantiago de Compostela, 27 de agosto de 2025\nSonia Rodríguez-Campos González\nDirectora da Escola Galega de Administración Pública"
  },
  {
    "file_id": "AnuncioG0766-090725-0001_gl",
    "doga_id": 136,
    "doga_date": "2025-07-17",
    "url": "https://www.xunta.gal/dog/Publicados/2025/20250717/AnuncioG0766-090725-0001_gl.html",
    "title": "RESOLUCIÓN do 30 de xuño de 2025, da Dirección Xeral de Patrimonio Cultural, pola que se acorda incoar o procedemento de inclusión no Catálogo do patrimonio cultural de Galicia das presas de contención de augas denominadas Tanque de Baldomar, situada no lugar de Baldomar, na parroquia de Santa Mariña de Covelo, e da Poza do Piñeiro, situada no lugar de Pozo Vello, na parroquia do Piñeiro (San Xoán), ambas as dúas no concello de Covelo (Pontevedra).",
    "content": "A Comunidade Autónoma de Galicia, ao abeiro do artigo 149.1.28 da Constitución española e conforme o artigo 27 do Estatuto de autonomía para Galicia, asume a competencia exclusiva en materia de patrimonio cultural. No seu exercicio, apróbase a Lei 5/2016, do 4 de maio, do patrimonio cultural de Galicia (en diante, LPCG).\nA Lei 5/2016, do 4 de maio, do patrimonio cultural de Galicia (DOG núm. 92, do 16 de maio) (en diante, LPCG), establece no seu artigo 1.1 que o seu obxecto é: «A protección, conservación, acrecentamento, difusión e fomento do patrimonio cultural de Galicia, de forma que lle sirva á cidadanía como unha ferramenta de cohesión social, desenvolvemento sustentable e fundamento da identidade cultural do pobo galego, así como a súa investigación, valorización e transmisión ás xeracións futuras». Así mesmo, o artigo 1.2 da LPCG indica que: «O patrimonio cultural de Galicia está constituído polos bens mobles, inmobles ou manifestacións inmateriais que, polo seu valor artístico, histórico, arquitectónico, arqueolóxico, paleontolóxico, etnolóxico, antropolóxico, industrial, científico e técnico, documental ou bibliográfico, deban ser considerados como de interese para a permanencia, o recoñecemento e a identidade da cultura galega a través do tempo».\nNo seu artigo 8.3 a LPCG determina que: «Terán a consideración de bens catalogados aqueles bens e manifestacións inmateriais, non declarados de interese cultural que polo seu notable valor cultural sexan incluídos no Catálogo do patrimonio cultural de Galicia, a través de calquera dos procedementos de inclusión previstos nesta lei. En todo caso, intégranse no Catálogo do patrimonio cultural de Galicia os bens expresamente sinalados nesta lei». Seguidamente, neste artigo disponse que os bens catalogados poden ser mobles, inmobles e inmateriais.\nO artigo 10.1.f) da LPCG, referido ás categorías de bens inmobles, define como lugar de valor etnolóxico: «o ámbito no que permanecen testemuños relevantes e recoñecibles de actividades ou construcións vinculadas ás formas de vida e cultura tradicional do pobo galego que resulten de interese histórico, arquitectónico, arqueolóxico, etnolóxico ou antropolóxico».\nNo capítulo III do título I regúlase o procedemento de inclusións dos bens no Catálogo do patrimonio cultural de Galicia. O artigo 25.1 ditamina que: «Os bens catalogados polo seu notable valor cultural serán incluídos no Catálogo do patrimonio cultural de Galicia, cuxa xestión corresponde á consellaría competente en materia de patrimonio cultural».\nO artigo 26 da LPCG establece que: «O procedemento de inclusión dun ben no Catálogo do patrimonio cultural de Galicia se incoará de oficio por resolución motivada da dirección xeral competente en materia de patrimonio cultural, por propia iniciativa ou por petición de calquera persoa física ou xurídica».\nNo 27.3 disponse que: «A resolución de incoación do procedemento de catalogación acordará a anotación preventiva do ben no Catálogo do patrimonio cultural de Galicia e implicará a aplicación provisional do mesmo réxime de protección previsto para os bens catalogados».\nSegundo se establece no artigo 32: «As persoas propietarias, posuidoras ou arrendatarias e, en xeral, as titulares de dereitos reais sobre bens protexidos integrantes do patrimonio cultural de Galicia están obrigadas a conservalos, mantelos e custodialos debidamente e a evitar a súa perda, destrución ou deterioración».\nNo que respecta á especificidade tipolóxica do patrimonio cultural, a LPCG indica no capítulo III do título VII (artigo 91.1) que o patrimonio etnolóxico de Galicia está integrado polos: «...lugares, bens mobles ou inmobles, as expresións, así como as crenzas, coñecementos, actividades e técnicas transmitidas por tradición, que se consideren relevantes ou expresión testemuñal significativa da identidade, a cultura e as formas de vida do pobo galego ao longo da historia».\nA documentación que consta no expediente administrativo, tramitado no Servizo de Inventario, acredita que o Tanque de Baldomar e a Poza do Piñeiro son testemuños dunha tradición cultural e manifestacións singulares dunha tipoloxía e exemplos representativos do aproveitamento dos recursos naturais que caracterizan cadansúa paisaxe e, en consecuencia, acreditan a súa autenticidade e integridade.\nA análise do contido da documentación que contén o expediente administrativo, realizada polos servizos técnicos da Dirección Xeral de Patrimonio Cultural, conclúe que o Tanque de Baldomar e a Poza do Piñeiro posúen un valor cultural notable na Comunidade Autónoma de Galicia e, por tanto, son susceptibles de seren incluídos no Catálogo do patrimonio cultural de Galicia.\nComo consecuencia do anterior, o director xeral do Patrimonio Cultural, no exercicio das competencias establecidas no artigo 14 do Decreto 146/2024, do 20 de maio, polo que se establece a estrutura orgánica da Consellería de Cultura, Lingua e Xuventude, en virtude do disposto no título I da Lei 5/2016, do 4 de maio, do patrimonio cultural de Galicia, e como consecuencia do informe técnico e da documentación xustificativa,\nRESOLVE:\nPrimeiro. Incoar o procedemento para incluír no Catálogo do patrimonio cultural de Galicia as presas de contención de augas denominadas Tanque de Baldomar, situada no lugar de Baldomar, na parroquia de Santa Mariña de Covelo e da Poza do Piñeiro, situada no lugar de Pozo Vello, na parroquia do Piñeiro (San Xoán), ambas as dúas no concello de Covelo (Pontevedra), segundo as descricións dos bens que constan nos anexo I e II.\nSegundo. Ordenar a anotación preventiva no Catálogo do patrimonio cultural de Galicia e aplicar de forma provisional, desde o día seguinte ao da súa publicación no\nDiario Oficial de Galicia\no réxime de protección previsto para os bens catalogados en tanto se tramite o expediente, que deberá resolverse no prazo máximo de dezaoito (18) meses a partir da data desta resolución. Pasado ese prazo sen que se emita resolución expresa, producirase a caducidade do procedemento.\nTerceiro. Publicar esta resolución no\nDiario Oficial de Galicia\ne abrir un período de información pública por un prazo dun mes, contado a partir do día seguinte ao da súa publicación, para que calquera persoa física ou xurídica poida achegar as alegacións e informacións que considere oportunas. O expediente poderá examinarse nas dependencias administrativas da Subdirección Xeral de Conservación e Restauración de Bens Culturais (Dirección Xeral de Patrimonio Cultural, Edificio Administrativo San Caetano, bloque 3, 2º andar, de Santiago de Compostela).\nCuarto. Notificar esta resolución ás persoas e entidades interesadas e ao Concello de Covelo.\nSantiago de Compostela, 30 de xuño de 2025\nÁngel Miramontes Carballada\nDirector xeral do Patrimonio Cultural\nANEXO I\nDescricións dos bens\n1. Denominación: Tanque de Baldomar ou Poza do Tanque.\n1.1. Localización.\nProvincia: Pontevedra.\nConcello: Covelo.\nParroquia: Santa Mariña de Covelo.\nLugar: Baldomar.\nCoordenadas de localización (UTM ETRS89 fuso 29) X: 550878 e Y: 4674127.\nReferencias catastrais: 36013A01800309, 36013A01800307, 36013A01800308, 36013A01800310.\n2. Denominación: Poza do Piñeiro.\n2.1. Localización.\nProvincia: Pontevedra.\nConcello: Covelo.\nParroquia: O Piñeiro (San Xoán).\nLugar: O Pozo Vello.\nCoordenadas de localización (UTM ETRS89 fuso 29) X: 551880 e Y: 4682820.\nReferencia catastral: 36013A07609004.\n3. Descricións.\n3.1. O Tanque de Baldomar.\nO Tanque de Baldomar foi construído no ano 1914 e regaba, no ano 1962, 56 lugares, dando servizo a 1.049 regantes, cunha superficie aproximada de 52 hectáreas. Sitúase nun lugar que antes ocupaba a denominada Poza da Fraga, ao nordés do tanque, presentando unhas dimensións moito máis reducidas. Edificada con muros de cachotaría de pedra de, aproximadamente, un metro de altura que conteñen as terras situadas ao oeste da poza e que prolongan o antedito contraforte do tanque. A presa propiamente, tamén de cachotaría, ten uns tres metros de lonxitude e desauga por un oco existente na base.\nAsí mesmo, o Tanque de Baldomar substituíu ou modernizou outras existentes anteriormente e, actualmente, contén unha lámina de auga máxima de aproximadamente 3.000 m2 estancada pola presa que pecha o curso de auga cara ao norte, e confinada polo leste e polo oeste pola propia valgada que forma o río.\nA presa do tanque está constituída por un muro de certa envergadura, ten 33 m de lonxitude, 2,10 m de largura e 6 m de altura máxima no seu centro, composto por dúas capas exteriores de pedra granítica, con fábrica de cachotería na cara exterior e cadeirado na interior, e unha capa interna de entullo. A fábrica de cadeirado da cara interior é de boa feitura para evitar as filtracións da auga ao exterior do tanque.\nNo centro da cara exterior do muro hai un muro transversal á presa que actúa de contraforte, realizado en cachotaría de pedra, de forma triangular, con 16 m de lonxitude e 4,60 m de altura mentres que, no encontro de ambas as dúas estruturas, se localiza un oco de 1,60 m de altura, 1,10 m de largura e 1,40 m de fondo realizado con cadeirado de pedra e pechado cunha porta de ferraxaría onde se atopa o desaugadoiro do tanque, que conduce as augas por unha canle paralela ao muro de contención transversal.\nDestacan neste conxunto tan singular unhas escaleiras acaroadas á cara interior da presa, tamén executadas en pedra.\n3.2. A Poza do Piñeiro.\nSegundo a documentación histórica de mediados do século XIX, esta poza está formada por un sólido muro de cantaría granítica de 40 m de lonxitude e 5 de largura na parte máis baixa e 0,80 na máis elevada. A súa altura achégase aos 6 m e no seu centro presenta un dique granítico onde de localiza a porta da presa, un oco rectangular que serve de punto de inflexión na tipoloxía do muro da represa, que muda a súa sección á altura desta apertura.\nSobre este muro de represa de granito, en forma de triángulo rectángulo isósceles, construíuse un muro de coroación de sección rectangular do mesmo material, pero cuberto dunha capa de formigón que permite camiñar sobre a cabeceira da calzada. Encol deste recubrimento recente, abríronse unha serie de aliviadoiros de sección cuadrangular, dispostos de forma transversal e equidistantes entre si.\n4. Usos.\nO Tanque de Baldomar e a Poza do Piñeiro foron construídos orixinalmente para o almacenamento de auga destinada á rega de campos, pero parece que hai tempo que a auga retida non se emprega para esa función, xa que o sistema de distribución tradicional da rega foi abandonado.\nA Poza do Piñeiro continúa no día de hoxe almacenando a auga que chega, actualmente, ao nivel de coroación da presa. Porén, o Tanque de Baldomar retén moita menos auga da que almacenaba cando daba servizo ao sistema de rega, estando o nivel da lámina de auga uns 4 metros por baixo da cota superior da presa.\nEstas infraestruturas hidráulicas e as súas balsas de auga conforman unha paisaxe característica que se considera que debe conservarse, para o que é imprescindible que se manteña a retención das augas por cadansúa presa. Por conseguinte, non se considera que o uso do Tanque de Baldomar e da Poza do Piñeiro resulte incompatible ou prexudicial para a súa protección, senón que se debe procurar o seu mantemento e sería recomendable que retomase a actividade orixinal.\n5. Estado de conservación.\nO estado de conservación que presentan ambas as dúas construcións é bo, ben que cómpre mencionar que a lindeira Poza da Fraga mostra unha condición deficiente e o sistema de rega que se desenvolvía augas abaixo destas infraestruturas apenas se conserva.\n6. Valoración cultural.\nO Tanque de Baldomar e a Poza do Piñeiro son expresións testemuñais significativas e relevantes da identidade, a cultura e as formas de vida do pobo galego e conservan de forma suficiente a súa integridade formal e construtiva e os aspectos característicos que determinan a súa autenticidade, polo que integran o patrimonio etnolóxico de Galicia.\nO valor cultural do Tanque de Baldomar e da Poza do Piñeiro maniféstase a través de diversos atributos. Así, as respectivas presas foron construídas cun sistema tradicional de cachotaría de pedra e cunha dimensión inédita para o que é habitual nas infraestruturas hidráulicas tradicionais, o que as fai certamente singulares. Ademais, atópanse en ámbitos rurais sen apenas transformacións contemporáneas. Por outra parte, son unhas infraestruturas herdeiras dunha tradición e dunhas técnicas e sistemas de xestión comunais que lamentablemente se están extinguindo, mais que constitúen manifestacións materiais e intanxibles relevantes. Así mesmo, estas presas conservan, parcialmente, a súa función como infraestruturas retedoras de auga, aínda que esta xa non se usa para a rega dos cultivos das respectivas parroquias. Por último, as presas mantéñense nun estado de conservación aceptable, sen intervencións descontextualizadas significativas tanto nos propios elementos coma no seus contornos, o que se reflicte nas condicións de integridade.\nEn definitiva, o Tanque de Baldomar e a Poza do Piñeiro son testemuños dunha tradición cultural, manifestacións singulares dunha tipoloxía e exemplos representativos do aproveitamento dos recursos naturais que caracterizan cadansúa paisaxe, que posúen un valor cultural notable na Comunidade Autónoma de Galicia e, por tanto, son susceptibles de seren incluídos no Catálogo do patrimonio cultural de Galicia.\n7. Natureza e categorías.\nNatureza: material.\nCondición: ben inmoble.\nCategoría: lugar de valor etnolóxico.\n8. Nivel de protección.\nIntegral.\n9. Réxime de protección.\nAs presas como elemento singular do patrimonio etnolóxico protexido rexeranse polos ditados do réxime de protección e conservación que definen os títulos II e IV da LPCG; en concreto, pode resumirse en:\n• Deber de conservación: as persoas propietarias, posuidoras ou arrendatarias e, en xeral, as titulares de dereitos reais sobre bens protexidos integrantes do patrimonio cultural de Galicia están obrigadas a conservalos, mantelos e custodialos debidamente e a evitar a súa perda, destrución ou deterioración.\n• Acceso: as persoas físicas e xurídicas propietarias, posuidoras ou arrendatarias e demais titulares de dereitos reais sobre bens integrantes do patrimonio cultural de Galicia están obrigadas a permitirlle o acceso aos ditos bens ao persoal habilitado para a función inspectora nos termos previstos no capítulo I do título X; ao persoal investigador acreditado pola Administración e ao persoal técnico designado pola Administración para a realización dos informes necesarios.\n• Deber de comunicación: as persoas propietarias, posuidoras ou arrendatarias e, en xeral, os titulares de dereitos reais sobre o ben están obrigadas a comunicar á consellería competente en materia de patrimonio cultural calquera dano ou prexuízo que sufrisen e que afecte de forma significativa o seu valor cultural.\n• Autorizacións: as intervencións que se pretendan realizar en bens catalogados, así como, se é o caso, no seu contorno de protección, terán que ser autorizadas pola consellería competente en materia de patrimonio cultural. A utilización dos bens catalogados quedará subordinada a que non se poñan en perigo os valores que aconsellan a súa protección.\nO Concello de Covelo poderá aprobar cadanseu plan especial sobre os Tanque de Baldomar e a Poza do Piñeiro, co fin de ser competente para tramitar as autorizacións de intervención no ámbito de afección patrimonial de ambos os dous bens, de conformidade cos artigos 65.3 e 58 da LPCG.\n• Nivel de protección integral: conservación dos elementos e compoñentes nun estado o máis próximo posible ao orixinal desde a perspectiva de todos os valores culturais que conforman o interese do ben, respectando a súa evolución, transformacións e contribucións ao longo do tempo.\nANEXO II\nDelimitación e contorno de protección\nO artigo 38.1 da LPCG establece que: «A declaración de interese cultural ou a orde de inclusión no Catálogo do patrimonio cultural de Galicia dun ben establecerá, de ser o caso, o seu contorno de protección e a súa zona de amortecemento de forma expresa e específica, en relación coa implantación concreta do ben no territorio e as súas relacións ambientais».\nA delimitación e os contornos de protección destes bens trataron de axustarse aos límites físicos –en especial, as estradas e os camiños– e ao parcelario, ben que os ámbitos en que se asentan os bens obxecto deste expediente teñen características diferentes.\nAsí, o Tanque de Baldomar e o seu contorno atópanse en unidades da paisaxe definidas polo Catálogo das paisaxes de Galicia como «Vales sublitorais», conformadas en boa medida por agras, polo que os espazos de delimitación e protección son os establecidos no plano seguinte:\nTanque de Baldomar.\nPola súa banda, a Poza do Piñeiro e o seu contorno aparecen integrados na Área de Especial Interese Paisaxística Serra do Suído (AEIP_08_15) e forman parte da unidade da paisaxe «Serras; matogueira e rochedo» definida polo Catálogo das paisaxes de Galicia, polo que os espazos de delimitación e protección son os establecidos no plano seguinte:\nPoza do Piñeiro.\nAsí mesmo, dado o interese paisaxístico do ámbito en que se localiza a Poza do Piñeiro, en que ademais se atopan unha serie de elementos de valor etnolóxico como a Cruz do Pozo Vello e a Choza da Poza e referencias a outras coma o Sesteiro da Laxa, enténdese que o seu contorno de protección debe contar cuns condicionantes necesarios para a súa salvagarda, polo que estes elementos se deben ter en conta, ao tempo de avaliar a implantación de calquera nova instalación, infraestrutura, construción ou edificación visible que non sexa de carácter tradicional, por considerar que estas poden afectar a integridade e apreciación destes bens de valor etnolóxico e alterar sensiblemente a paisaxe que caracterizan.\nNo caso do contorno de protección do Tanque de Baldomar, considérase que serían suficientes os condicionantes establecidos no capítulo IV do título II da LPCG, que regula o réxime e os criterios específicos das intervencións nos contornos de protección."
  },
  {
    "file_id": "AnuncioC141-031225-0003_gl",
    "doga_id": 244,
    "doga_date": "2025-12-18",
    "url": "https://www.xunta.gal/dog/Publicados/2025/20251218/AnuncioC141-031225-0003_gl.html",
    "title": "CÉDULA do 3 de decembro de 2025 pola que se notifica o acordo de inicio do procedemento administrativo sancionador do expediente 12-13-25-23 e cinco máis.",
    "content": "De conformidade co disposto nos artigos 44 e 46 da Lei 39/2015, do procedemento administrativo común das administracións públicas (en diante, LPAC), notifícanselles aos denunciados cuxos datos persoais se mencionan nos anexos, mediante a publicación no Boletín Oficial del Estado, os acordos de inicio dos procedementos administrativos sancionadores por presunta infracción da Lei 6/2017, do 12 de decembro, de portos de Galicia, en relación co Regulamento de servizo e policía dos portos, aprobado pola Orde ministerial do 12 de xuño de 1976, por non ser posible a notificación no domicilio.\nAsí mesmo, este anuncio publicarase no Diario Oficial de Galicia, ben que a eficacia do acto notificado quedará supeditada á súa publicación no Boletín Oficial del Estado.\nO órgano competente para a resolución do expediente é o director do ente público, de acordo coa tipificación e coa contía da sanción, e en virtude do disposto no artigo 144.1.a) da Lei 6/2017, de portos de Galicia.\nA instrución do expediente recae no xefe da División Xurídica de Portos de Galicia, con domicilio para estes efectos na praza de Europa 5-A, 6º; polígono das Fontiñas, 15707 Santiago de Compostela, e o seu réxime de abstención e recusación é o consignado nos artigos 23 e 24 da Lei 40/2015, do 1 de outubro, de réxime xurídico do sector público.\nDe acordo co artigo 64.2.f) da LPAC, dispoñen dun prazo de quince (15) días, contado desde o día seguinte ao da publicación deste acordo, para formularen alegacións e, de ser o caso, propoñeren proba ante o instrutor, concretando os medios de que se pretendan valer e citando o número de expediente.\nAsí mesmo, e con anterioridade ao trámite de audiencia, poderanse formular alegacións e achegar os documentos que se consideren convenientes.\nDe non efectuarse alegacións no prazo antes mencionado, estes acordos, por aplicación do establecido no artigo 62.2.f) da LPAC, serán considerados propostas de resolucións.\nSe recoñecen voluntariamente a súa responsabilidade, resolverase o procedemento coa imposición da sanción que proceda.\nPoderase pagar voluntariamente a multa cunha redución do 30 por cento sobre o importe da sanción proposta, mediante o ingreso en calquera oficina das entidades de depósito colaboradoras (Banco Sabadell, BBVA e Abanca), utilizando o modelo de impreso que se facilitará nos servizos centrais de Portos de Galicia e presentándoo en calquera entidade bancaria; o pagamento reducido comporta a renuncia a formular alegacións, a terminación do procedemento sen necesidade de ditar resolución e a imposibilidade de interposición de recurso en vía administrativa.\nPor outra parte, dispoñen dun prazo máximo de dez (10) días, contado desde a publicación deste acordo, para identificar, no caso de que non fosen vostedes, os/as condutores/as do vehículo na data e na hora da denuncia, indicando o seu nome, apelidos e documento nacional de identidade, así como o domicilio para os efectos de notificacións. Responderán vostedes persoalmente cando non sexa posible a dita notificación por algunha causa que lles sexa imputable e igualmente cando se oculte información ou a facilitada sexa falsa ou deliberadamente incorrecta.\nSantiago de Compostela, 3 de decembro de 2025\nJuan Sanmartín Ferreiro\nDirector xeral de Portos de Galicia\nANEXO\nExpediente\nMatrícula\nDenunciante\nDNI denunciado\nFeito denunciado\nData-hora-porto\nPrecepto infrinxido\nPrecepto sancionador\nSanción proposta\nSanc. 1213-25-23\n4184-HXJ\nGardapeiraos\nB-06649461\nEstacionamento prohibido\n19.8.2025; 12.33 horas\nSada (A Coruña)\nArtigo 131.t) da\nLei 6/2017, de portos de Galicia (LPG)\nArtigo 137 da LPG\n90 €\nSanc. 12-48-25-268\n5589-HGX\nPafif\nB70124540\nEstacionamento prohibido\n13.10.2025; 12.48 horas\nRibeira (A Coruña)\nArtigo 131.t) da\nLei 6/2017, de portos de Galicia (LPG)\nArtigo 137 da LPG\n90 €\nSanc. 13-02-25-82\n4252-DXX\nGardapeiraos\n35 416 914L\nEstacionamento prohibido\n19.8.2025; 13.17 horas\nO Carril (Pontevedra)\nArtigo 131.t) da\nLei 6/2017, de portos de Galicia (LPG)\nArtigo 137 da LPG\n90 €\nSanc. 13-02-25-83\n3968-BMD\nGardapeiraos\n52931381D\nEstacionamento prohibido\n19.8.2025; 13.16 horas\nO Carril (Pontevedra)\nArtigo 131.t) da\nLei 6/2017, de portos de Galicia (LPG)\nArtigo 137 da LPG\n90 €\nSanc. 13-02-25-84\n2409-CNL\nGardapeiraos\n35458012Q\nEstacionamento prohibido\n1.8.2025; 11.12 horas\nO Carril (Pontevedra)\nArtigo 131.t) da\nLei 6/2017, de portos de Galicia (LPG)\nArtigo 137 da LPG\n90 €\nSanc. 13-17-25-32\n3299-JCS\nGarda Civil\n52497389G\nEstacionamento prohibido\n1.8.2025; 11.12 horas\nO Carril (Pontevedra)\nArtigo 131.t) da\nLei 6/2017, de portos de Galicia (LPG)\nArtigo 137 da LPG\n90 €"
  },
  {
    "file_id": "AnuncioG2017-031225-0001_gl",
    "doga_id": 242,
    "doga_date": "2025-12-16",
    "url": "https://www.xunta.gal/dog/Publicados/2025/20251216/AnuncioG2017-031225-0001_gl.html",
    "title": "RESOLUCIÓN do 3 de decembro de 2025 pola que se convoca o proceso selectivo para o ingreso, polo sistema de promoción interna, na escala técnica, técnico/a de laboratorio, subescala de mecánica, subgrupo B.",
    "content": "De conformidade co establecido na Resolución do 19 de decembro de 2022 pola que se aproba a oferta de emprego público de persoal técnico, de xestión e de administración de servizos (PTXAS) para o ano 2022, esta xerencia, no uso das competencias atribuídas pola Lei orgánica 2/2023, do 22 de marzo, do sistema universitario, e dos estatutos desta universidade, e en virtude da delegación de competencias da Resolución reitoral do 10 de xullo de 2024, resolve convocar probas selectivas para o ingreso, pola quenda de promoción interna, como persoal funcionario de carreira na escala técnica, técnico/a de laboratorio, subescala de mecánica (subgrupo B) da Universidade da Coruña (UDC), con suxeición ás seguintes\nBases da convocatoria\n1. Normas xerais\n1.1. Convócanse probas selectivas para a cobertura, polo sistema de promoción interna, das seguintes prazas:\nDenominación\nEscala\nSubescala\nSubgrupo\nOEP 2022\nOEP 2023\nTécnico/a de laboratorio\nTécnica\nMecánica\nB\n3\nTécnico/a mecánica\nTécnica\nMecánica\nB\n1\nTotal\n4\nEsta convocatoria non xerará prazas vacantes no corpo ou na escala de que proceden as persoas aspirantes. Ás persoas aspirantes que superen o proceso de promoción interna adxudicaráselles destino nas prazas que viñan ocupando, de acordo co previsto na base 11 desta convocatoria.\n1.2. O sistema de selección é o de concurso-oposición, coas características que se especifican no anexo I. Neste proceso selectivo, e na fase de concurso, considerarase especificamente, entre outros méritos, a valoración da experiencia acreditada polos candidatos que, con carácter laboral fixo, temporal ou interino, desempeñasen funcións análogas.\n1.3. O temario que rexerá as probas selectivas é o que figura no anexo II.\n1.4. A este proceso selectivo seranlle de aplicación a Lei orgánica 2/2023, do 22 de marzo, do sistema universitario; o Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público (TREBEP); a Lei 2/2015, do 29 de abril, do emprego público de Galicia (LEPG); o Real decreto 364/1995, do 10 de marzo, polo que se aproba o Regulamento xeral de in¬greso do persoal ao servizo da Administración xeral do Estado e de provisión de postos de traballo e promoción profesional dos funcionarios civís da Administración xeral do Estado; o Decreto 95/1991, do 20 de marzo, polo que se aproba o Regulamento de selección do persoal da Administración da Comunidade Autónoma de Galicia, e os estatutos vixentes da UDC; o Decreto 93/1991, do 20 de marzo, polo que se aproba o Regulamento de provisión de postos de traballo, promoción profesional e promoción interna, e demais normativa concordante, así como o disposto nesta convocatoria.\n1.5. A convocatoria deste proceso selectivo publicarase no DOG e na sede electrónica da UDC. Toda a información do proceso selectivo que se lles deba notificar ás persoas aspirantes se publicará no taboleiro oficial da sede electrónica da UDC: https://sede.udc.gal/services/electronic_board\n1.6. Para os efectos de información e consultas, as persoas interesadas poden dirixirse por correo electrónico a servizo.pas@udc.gal\n2. Requisitos das persoas aspirantes.\n2.1. Para seren admitidas no proceso selectivo, as persoas aspirantes deberán posuír no día de finalización do prazo de presentación de solicitudes e manter ata a data de toma de posesión os seguintes requisitos:\na) Idade: non exceder a idade máxima de xubilación forzosa.\nb) Nacionalidade: ser español/a, nacional dalgún Estado membro da Unión Europea ou país estranxeiro, nos termos previstos no artigo 52.1 da LEPG.\nc) Titulación: estar en posesión ou en condicións de obter a titulación exixida para o subgrupo correspondente. Así mesmo, observarase o establecido na Orde EDU/1603/2009, do 10 de xuño, pola que se establecen equivalencias cos títulos de graduado en educación secundaria obrigatoria e de bacharelato regulados na Lei orgánica 2/2006, do 3 de maio, de educación, e as súas modificacións, mediante a Orde EDU/520/2011, do 7 de marzo.\nEn todos os casos, as persoas aspirantes con titulacións obtidas no estranxeiro deberán acreditar que están en posesión da correspondente validación ou credencial que acredite, de ser o caso, a homologación do título. Este requisito non lles será de aplicación ás persoas aspirantes que obtivesen o recoñecemento da súa cualificación profesional, no ámbito das profesións reguladas, ao abeiro das disposicións de dereito da Unión Europea.\nd) Capacidade funcional: non padecer enfermidade ou discapacidade que impida o desempeño das funcións e tarefas correspondentes. Para estes efectos, toda persoa aspirante, ao asinar o impreso de solicitude, declara que nesa data posúe a capacidade funcional para o desempeño das tarefas propias do posto a que aspira, e que non padece enfermidade física nin psíquica que lle impida realizar ese traballo. As persoas aspirantes que se presenten pola cota de reserva de discapacidade deberán ter recoñecida a condición legal de persoa con discapacidade, cun grao de discapacidade igual ou superior ao 33 %, o día de finalización do prazo de presentación das solicitudes de participación.\ne) Habilitación: non estar separado/a do servizo de calquera das administracións públicas en virtude de expediente disciplinario, nin estar inhabilitado/a por sentenza firme para o exercicio da función pública, nin sancionado/a coa suspensión de dereito a concorrer a probas selectivas. No caso de ser nacional doutro Estado, aplicarase este requisito nos mesmos termos respecto do seu Estado de orixe.\nf) Ser funcionario/a de carreira da escala técnica (técnico/a de laboratorio), subescala de mecánica, subgrupo C1 da Universidade da Coruña. Debe estar prestando servizos na UDC e encontrarse nalgunha das seguintes situacións administrativas do persoal funcionario de carreira: servizo activo, servizos especiais, excedencia por coidado de familiares ou excedencia por razón de violencia de xénero. Debe ter prestado servizos efectivos, durante polo menos dous anos, como persoal funcionario da escala citada da UDC. Non poderá participar no proceso selectivo o PTXAS funcionario de carreira da UDC que xa pertenza á mesma escala e subescala obxecto desta convocatoria. Queda expresamente excluído o persoal laboral indefinido non fixo. Considéranse servizos efectivos os prestados nas situación previstas nos artigos 168, 176 e 177 e 177.bis da LEPG.\n2.2. Acreditación da lingua galega: as persoas aspirantes deberán acreditar o coñecemento da lingua galega co certificado de competencia en lingua galega, Celga 4, ou equivalente, debidamente homologado polo órgano competente en materia de política lingüística da Xunta de Galicia. De non se acreditar, deberán realizar unha proba eliminatoria de comprensión e expresión oral e escrita da lingua galega nos termos especificados no anexo I.\n3. Solicitudes.\nAs persoas que desexaren tomar parte neste proceso selectivo deberán presentar:\n3.1. Solicitude de participación.\nA persoa aspirante que desexe tomar parte neste proceso selectivo deberá solicitalo a través do impreso que figura no anexo III destas bases, que tamén está dispoñible na páxina web da UDC: https://www.udc.gal/pas/impresos/\n3.2. Prazo e lugar de presentación.\nO prazo de presentación de solicitudes será de vinte (20) días naturais, que se contarán a partir do seguinte ao da publicación da convocatoria no\nDiario Oficial de Galicia\n. As solicitudes, dirixidas á xerente da Universidade da Coruña, poderán presentarse:\na) A través do Rexistro electrónico ou nas oficinas de rexistro da UDC.\nb) A través de calquera das formas previstas no artigo 16 da Lei 39/2015, do 1 de outubro, do procedemento administrativo común das administracións públicas (LPACAP).\nA non presentación da solicitude en tempo e forma suporá a inadmisión da persoa aspirante.\n3.3. Adaptación de tempos e/ou medios.\nAínda que non se opte ou non se oferten prazas reservadas para persoas con discapacidade, no caso de necesitaren adaptacións de tempos e/ou medios para a realización dos exercicios, deberán indicar na solicitude o motivo e as necesidades de adaptación e deberán achegar o Ditame técnico de adaptación expedido polo órgano competente.\n3.4. Documentación complementaria á solicitude de participación.\nA solicitude presentarase xunto coa seguinte documentación:\na) Fotocopia do documento nacional de identidade ou documento que acredite a súa nacionalidade en vigor. No caso de non ser español/a ou nacional dalgún Estado membro da Unión Europea deberá, ademais, presentar a documentación acreditativa de cumprir o artigo 52.1 da LEPG e, se procede, unha declaración responsable de que a persoa aspirante non está separada de dereito do/da seu/súa cónxuxe e, se é o caso, de que vive ás súas expensas ou está ao seu cargo.\nb) Fotocopia da titulación académica requirida (non fotocopia do pagamento das taxas de expedición do título) ou documento expedido polo Ministerio de Educación ou certificado de titulación de A miña carpeta cidadá cuxa ligazón permita verificar a súa autenticidade.\nc) Acreditación do coñecemento do español, de acordo coa base 6, para os/as aspirantes estranxeiros/as.\nd) Acreditación do coñecemento do galego de acordo coa base 2.2.\n3.5. As persoas aspirantes quedan vinculadas aos datos que fagan constar na súas solicitudes de participación e unicamente poderán solicitar a súa modificación mediante un escrito motivado, dentro do prazo establecido na base 3.2 para a presentación de solicitudes. Unha vez transcorrido este prazo, non se admitirá ningunha petición desta natureza, agás causa excepcional sobrevida, xustificada e apreciada polo tribunal.\n3.6. Para o cómputo de prazos, o mes de agosto será inhábil para todos os efectos.\n4. Admisión das persoas aspirantes.\n4.1. Unha vez que remate o prazo de presentación de solicitudes, a xerente ditará unha resolución e declarará aprobada a relación provisoria de persoas aspirantes admitidas e excluídas, coa indicación das causas de exclusión que procedan e a exención ou non da realización da proba de coñecementos de lingua galega. Esta relación publicarase na sede electrónica da UDC.\n4.2. As persoas aspirantes excluídas ou que non figuren nas listaxes provisorias disporán dun prazo de dez (10) días hábiles, que se contarán a partir do día seguinte ao da publicación da referida resolución, para alegaren ou emendaren o defecto que motivou a súa exclusión ou omisión. As reclamacións presentaranse nos lugares establecidos na base 3.2. De non realizaren este trámite, serán definitivamente excluídas do proceso selectivo.\n4.3. Unha vez rematado o dito prazo, a xerente ditará unha nova resolución coa relación definitiva de persoas admitidas e excluídas e o lugar e a data do primeiro exercicio, que se publicará na sede electrónica.\n4.4. O feito de figuraren na relación de persoas admitidas non prexulga que ás persoas interesadas posúan os requisitos exixidos nestas bases, que se deberán acreditar, no caso de superaren o proceso selectivo, de acordo co previsto na base 10. Cando, da documentación que deben presentar tras superar o proceso selectivo, se desprenda que as persoas aspirantes non posúen algún dos requisitos, estas decaerán en todos os dereitos que poidan derivar da súa participación.\n4.5. Recurso contra a listaxe definitiva: contra a resolución de exclusión, que esgota a vía administrativa, poderase interpor un recurso potestativo de reposición, ante a xerente, no prazo dun mes, ou ben directamente un recurso contencioso-administrativo no prazo de dous meses, contados ambos desde o día seguinte ao da súa publicación na sede electrónica, de conformidade coa lexislación vixente.\n5. Tribunal cualificador.\n5.1. Composición e nomeamento.\nO nomeamento e a composición do tribunal cualificador do proceso selectivo serán publicados na sede electrónica cunha antelación de, polo menos, un mes respecto da data de inicio dos exercicios.\nA súa composición será a determinada polo previsto no artigo 59 da LEPG, artigo 60 do TRLEBEP e artigo 152 da Lei 7/2023, do 30 de novembro, para a igualdade efectiva de mulleres e homes de Galicia, e polo Decreto 95/1991, do 20 de marzo, polo que se aproba o Regulamento de selección de persoal da Administración da Comunidade Autónoma de Galicia. Os membros do tribunal deberán pertencer a un corpo, escala ou categoría profesional para o ingreso no cal se requira unha titulación de nivel igual ou superior ao exixido para participar no proceso selectivo.\nO tribunal terá a categoría que lle corresponda segundo o Decreto 144/2008, do 26 de xuño, polo que se modifica o Decreto 144/2001, do 7 de xuño, de indemnizacións por razón de servizo ao persoal con destino na Administración autonómica de Galicia. Para os efectos do previsto no dito decreto, entenderase que a designación do tribunal cualificador, realizada segundo o disposto nesta base, implicará a autorización da orde de servizo para que os seus membros se poidan desprazar ao lugar acordado para cada unha das sesións convocadas.\nA composición do tribunal axustarase ao principio de composición equilibrada entre mulleres e homes.\n5.2. Abstención e recusación.\nAs persoas que formen parte do tribunal deberán absterse de intervir e así llo notificarán á xerente, cando concorran nelas circunstancias das previstas no artigo 23 da Lei 40/2015, do 1 de outubro, de réxime xurídico do sector público (LRXSP), e no artigo 59.2 de la LEPG, ou participasen en tarefas de preparación de aspirantes a probas selectivas dentro dos cinco anos anteriores á publicación desta convocatoria.\nO/a presidente/a deberá solicitar das persoas que formen o tribunal unha declaración expresa de non se encontraren incursas nalgunha das circunstancias previstas nesta base. Así mesmo, as persoas aspirantes poderán recusar as persoas integrantes do tribunal cando concorran nelas algunha das circunstancias previstas no artigo 24 da Lei 40/2015, do 1 de outubro, de réxime xurídico do sector público (LRXSP).\nDe perder algún membro do tribunal a súa condición, por algunha das causas previstas nesta base, a xerente publicará a resolución pola que se nomean os novos membros, con anterioridade ao comezo do proceso selectivo, se procede.\n5.3. A sesión de constitución deberá realizarse nun prazo máximo de quince (15) días hábiles, que se contarán a partir do día seguinte ao da publicación do nomeamento do tribunal na sede electrónica da UDC. Nesa sesión, o tribunal adoptará todas as decisións que lle correspondan para o correcto desenvolvemento do proceso selectivo. Para a constitución do tribunal, realización de sesións, deliberacións e toma de acordos requirirase a asistencia do/da presidente/a, do/da secretario/a ou, de ser o caso, daqueles/as que os/as substitúan e, como mínimo, da metade dos seus membros.\nDe cada sesión que realice o tribunal, o/a secretario/a redactará unha acta, que se aprobará na mesma ou na seguinte sesión, co visto e prace do/da presidente/a ou de quen o/a substitúa.\n5.4. Durante o proceso selectivo, o tribunal resolverá todas as dúbidas que poidan xurdir na aplicación destas normas e determinará as actuacións convenientes nos casos non previstos, axustándose en todo momento ao disposto na LRXSP.\n5.5. A xerente, por proposta do tribunal, poderá designar asesores/as especialistas. Estas persoas asesoras limitaranse a prestar colaboración naqueles exercicios relativos ás súas especialidades técnicas, terán voz, pero non voto, e seralles de aplicación o previsto na base 5.2.\n5.6. O tribunal decidirá as adaptacións posibles en tempo e/ou medios para que aquelas persoas aspirantes con algunha discapacidade, que o soliciten na forma prevista na base 3.3, gocen de similares condicións para realizar os exercicios que o resto das persoas aspirantes. Se, durante a realización do proceso selectivo, o tribunal ten dúbidas sobre a capacidade da persoa aspirante para o desempeño das funcións propias do corpo ou escala a que opta, poderá solicitar o ditame do órgano competente.\n5.7. O tribunal adoptará as medidas oportunas para garantir a confidencialidade do contido dos exercicios na fase de oposición. Os exames que sexan escritos deberán ser corrixidos sen que se coñeza a identidade das persoas aspirantes, polo que o tribunal excluirá aqueles/as opositores/as que consignen nas follas de exame marcas ou sinais que permitan coñecer a súa identidade. As decisións e os acordos que afecten a cualificación e valoración das probas (determinación do número de preguntas correctas para acadar a puntuación mínima, fixación de criterios de valoración, etc.) deberán adoptarse sen coñecer a identidade das persoas aspirantes ás cales lles corresponden os resultados obtidos.\n5.8. Contra as resolucións do tribunal e os seus actos de trámite poderá interporse un recurso de alzada, ante o reitor, nos termos previstos nos artigos 112.1, 121 e 122 da Lei 39/2015, do 1 de outubro, do procedemento administrativo común das administracións públicas (LPACAP).\n5.9. Para os efectos de comunicacións e demais incidencias, o tribunal terá a súa sede no Reitorado da UDC (rúa Maestranza, 9, 15001 A Coruña).\n5.10. En ningún caso o tribunal poderá declarar que superou o proceso selectivo un número superior de persoas aspirantes ao das prazas convocadas. Calquera proposta de persoas aprobadas que contraveña o establecido será nula de pleno dereito; malia o anterior, e co fin de asegurar a cobertura das prazas convocadas, cando se produzan renuncias das persoas seleccionadas antes da toma de posesión, ou non acrediten os requisitos establecidos na convocatoria, o órgano convocante poderá requirir do órgano de selección unha relación complementaria das persoas aprobadas que sigan na lista as persoas propostas para o seu posible nomeamento como persoal funcionario de carreira da escala correspondente.\n6. Persoas aspirantes de nacionalidade estranxeira.\nCon carácter previo á realización dos exercicios da fase da oposición, aquelas persoas que non posúan a nacionalidade española e non acrediten coa solicitude que están en posesión do diploma de español como lingua estranxeira (nivel B2 ou superior), do título de licenciatura ou grao equivalente en Filoloxía Hispánica ou Románica ou doutros títulos homologados ou certificacións, ou que son nacionais de países cuxo idioma oficial sexa o español, deberán realizar unha proba en que se comprobará que posúen un nivel axeitado de comprensión e expresión oral e escrita nesta lingua.\nO contido desta proba axustarase ao disposto no Real decreto 1137/2002, do 31 de outubro, polo que se regulan os diplomas de español como lingua estranxeira (DELE), para acreditar o nivel de competencia lingüística do idioma español correspondente ao nivel intermedio. A proba cualificarase de apto/a ou non apto/a e será necesario obter a valoración de apto/a para realizar os seguintes exercicios da fase de oposición.\n7. Desenvolvemento das probas.\n7.1. O lugar e a data do primeiro exercicio da fase de oposición publicarase na resolución da xerente que aprobe a relación definitiva de persoas aspirantes admitidas e excluídas.\n7.2. As persoas aspirantes serán convocadas para cada exercicio nun único chamamento e serán excluídas aquelas que non comparezan, agás nos casos de forza maior debidamente xustificados e libremente considerados polo tribunal. En cada exercicio deberán ir provistas de DNI ou acreditación equivalente. A orde de actuación das persoas aspirantes comezará por aquelas cuxo primeiro apelido comece pola letra «F», de conformidade coa Resolución do 16 de xaneiro de 2025, da Consellería de Facenda e Administración Pública.\nNon obstante, as mulleres embarazadas que prevexan a coincidencia do parto coas datas de realización de calquera dos exercicios polas circunstancias derivadas do seu avanzado estado de xestación, ou eventualmente nos primeiros días do puerperio, poderano pór en coñecemento do tribunal e xuntarlle á comunicación o correspondente informe médico oficial. A comunicación deberá realizarse dentro das 48 horas seguintes ao anuncio da data do exame.\nO tribunal acordará se procede ou non realizar a proba nun lugar alternativo, aprazala ou adoptar ambas as medidas conxuntamente. Este aprazamento non poderá demorar o proceso selectivo de maneira que menoscabe o dereito do resto das persoas aspirantes a unha resolución do proceso axustada a tempos razoables. Contra tal acordo non caberá recurso, sen prexuízo de que as razóns da impugnación se inclúan noutro recurso admisible de acordo coas regras xerais do proceso selectivo.\n7.3. En calquera momento, as persoas aspirantes poderán ser requiridas polo tribunal coa finalidade de acreditaren a súa identidade.\n7.4. Concluído cada un dos exercicios da fase de oposición, o tribunal publicará a relación provisoria coa puntuación obtida polas persoas aspirantes que acadasen o mínimo establecido para superalo, en cada un dos postos convocados. As persoas aspirantes disporán de cinco días hábiles, que se contarán a partir do seguinte ao da publicación na sede electrónica da relación provisional, para presentaren reclamacións ás cualificacións.\n7.5. O tribunal publicará a relación definitiva de persoas aprobadas de cada exercicio e o anuncio dos sucesivos exercicios cun prazo mínimo de 48 horas de antelación á data sinalada para o seu inicio.\n7.6. En calquera momento do proceso selectivo, se o tribunal tiver coñecemento de que algunha das persoas aspirantes carece dos requisitos exixidos por esta convocatoria, logo da audiencia do/da interesado/a, proporá a súa exclusión á xerente comunicaralle as inexactitudes e/ou falsidades formuladas polo/a aspirante na solicitude de admisión ás probas selectivas, para os efectos procedentes. Contra a resolución de exclusión, que esgota a vía administrativa, poderanse interpor recursos ao abeiro da base 4.5.\n8. Valoración dos méritos.\n8.1. Unha vez finalizada a fase de oposición, o tribunal abrirá un prazo de cinco días hábiles para a presentación dos méritos por cada aspirante que supere esta fase; este prazo poderase publicar simultaneamente ao resultado do último exercicio da fase de oposición. As persoas aspirantes que aleguen méritos, na fase de concurso, deberanos acreditar mediante a presentación dos documentos xustificativos orixinais ou de copias auténticas.\nAs persoas aspirantes poderán ser requiridas polo tribunal coa finalidade de acreditar aquela documentación que o tribunal considere necesario.\n8.2. A Xerencia expedirá, de oficio, unha certificación que acreditará os servizos prestados, a antigüidade recoñecida referida á data de remate do prazo de presentación de solicitudes.\nOs servizos prestados noutras administracións públicas españolas acreditaranse mediante unha certificación dos servizos prestados referida á data de remate do prazo de presentación de solicitudes. Esta certificación será expedida por quen teña atribuídas as competencias en materia de persoal na Administración correspondente. Computaranse os servizos recoñecidos polo órgano competente de conformidade co establecido na Lei 70/1978, do 26 de decembro, de recoñecemento de servizos prestados na Administración pública.\nNon serán computables os méritos referidos a unha data posterior á da finalización do prazo de presentación de solicitudes de participación no proceso selectivo.\n8.3. Contra o acordo de valoración dos méritos poderán presentarse reclamacións, no prazo de cinco días hábiles, que serán resoltas polo tribunal mediante un acordo definitivo. No caso de non se presentaren reclamacións, o acordo provisional converterase automaticamente en definitivo.\n9. Relación de persoas aprobadas.\n9.1. A cualificación final do proceso selectivo será a suma das puntuacións que se obteñan na fase de oposición e na fase de concurso. Os puntos que se obteñan nesta última en ningún caso poderán sumarse para os efectos de superar a fase de oposición.\nEn caso de empate, a orde establecerase atendendo á maior puntuación obtida nos exercicios e pola seguinte orde: último exercicio do proceso selectivo e, se persistise, atenderase á maior puntuación no penúltimo exercicio; de persistir aínda, atenderase á maior puntuación na fase de concurso. No caso de que continúe persistindo, o empate dirimirase por sorteo público en presenza dos/das opositores/as empatados/as.\n9.2. O tribunal publicará a relación definitiva de persoas aprobadas, en que constará a puntuación das persoas aspirantes que, ao acadaren a puntuación mínima exixida para superar os exercicios da fase de oposición, obtiveron a maior puntuación final. Esta relación axustarase ao establecido na base 5.10.\nAs persoas opositoras que non estiveren incluídas nas respectivas relacións terán a consideración de non aptas para todos os efectos, único aspecto acerca do cal o tribunal poderá certificar.\nContra este acordo poderase interpor un recurso de alzada, ante o reitor, nos prazos e formas que establece a LPACAP.\n9.3. O tribunal remitiralle á xerente a relación definitiva das persoas aspirantes aprobadas pola orde da puntuación final, coa proposta de que se lles formalice o correspondente nomeamento.\nCando se produza a renuncia dunha persoa seleccionada, antes da toma de posesión, ou non acredite os requisitos establecidos na convocatoria, a xerente poderá requirirlle ao tribunal unha relación complementaria das persoas aprobadas que sigan por puntuación as persoas propostas para o seu posible nomeamento como persoal funcionario.\n10. Presentación de documentos.\nNo prazo de vinte (20) días naturais, que se contarán a partir do día seguinte ao da publicación da relación definitiva das persoas aprobadas, estas deberán presentar no Servizo de Persoal Técnico, de Xestión e Administración e Servizos (rúa Maestranza, 9) a documentación acreditativa dos requisitos exixidos na convocatoria e os seguintes documentos:\na) Copia auténtica ou o orixinal do título exixido para acceder ás probas. No caso de titulacións obtidas no estranxeiro, deberá presentar unha credencial da súa validación ou homologación, ou ben a credencial de recoñecemento da titulación para exercer a profesión.\nb) Unha declaración responsable ou promesa relativa ao establecido na alínea e) da base 2.1.\nc) Un certificado médico oficial ou informe de saúde ou documento equivalente, acreditativo de non padecer enfermidade nin estar afectado/a por limitación física ou psíquica que imposibilite o desempeño das correspondentes funcións segundo o que indica a alínea d) da base 2.1. Os certificados ou informes non poderán ter unha data de emisión anterior aos tres (3) meses da súa presentación.\nd) Os/as aspirantes con discapacidade recoñecida deberán presentar unha certificación dos órganos competentes do Ministerio de Traballo e Seguridade Social ou da consellería competente, que acredite tal condición. Igualmente deberán presentar un certificado dos citados órganos ou da Administración sanitaria, acreditativo da compatibilidade co desenvolvemento das tarefas e funcións correspondentes.\ne) As persoas aspirantes estarán exentas de xustificar documentalmente as condicións e os demais requisitos xa probados para obteren o seu anterior nomeamento.\nAs persoas que, dentro do prazo fixado, agás os casos de forza maior, non presenten a documentación ou do seu exame se deduza que carecen dalgún dos requisitos sinalados na base 2 non poderán ser nomeadas funcionarios/as de carreira e quedarán anuladas as súas actuacións, sen prexuízo da responsabilidade en que incorresen por falsidade na solicitude inicial.\nAnte a imposibilidade, debidamente xustificada, de presentar a dita documentación, poderá acreditarse que se reúnen as condicións exixidas na convocatoria mediante calquera medio de proba admitido en dereito.\n11. Nomeamento.\n11.1. Por resolución da xerente, e por proposta do tribunal cualificador, procederase ao nomeamento de funcionarios/as de carreira da UDC, que se publicará no\nDiario Oficial de Galicia\n.\n11.2. A adxudicación de destino realizarase nos postos que ocupan.\n11.3. A toma de posesión efectuarase no prazo máximo dun mes, contado desde o día seguinte ao da data de publicación no\nDiario Oficial de Galicia\ndo nomeamento de funcionario/a de carreira.\n12. Protección e tratamento de datos de carácter persoal.\nAs persoas aspirantes aceptan a política de privacidade da UDC, recollida na páxina web (https://www.udc.gal/pe/politica_privacidade) e especificada no formulario de solicitude de participación no proceso selectivo.\n13. Norma derradeira.\nContra esta resolución, que esgota a vía administrativa, poderase interpor un recurso contencioso-administrativo no prazo de dous meses, contados desde o día seguinte ao da súa publicación, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa. Previamente, e con carácter potestativo, poderase interpor un recurso de reposición, ante eo reitor, no prazo dun mes, de acordo co establecido no artigo 123 da Lei 39/2015, do 1 de outubro, do procedemento administrativo común das administracións públicas.\nA Coruña, 3 de decembro de 2025\nO reitor da Universidade da Coruña\nP.D. (Resolución do 10.7.2024)\nMª Jesús Grela Barreiro\nXerente da Universidade da Coruña\nANEXO I\nNormas específicas\nProcedemento de selección\nTécnico/a de laboratorio, escala técnica, subescala de mecánica (subgrupo B)\nFase de oposición: 60 puntos.\nPrimeiro exercicio, de carácter obrigatorio e eliminatorio, para aqueles/as candidatos/as que non acrediten posuír, na data de finalización do prazo de presentación de solicitudes, o Celga 4 ou equivalente debidamente homologado polo órgano competente en materia de política lingüística da Xunta de Galicia, de acordo coa disposición adicional segunda da Orde do 16 de xullo de 2007 modificada pola Orde do 10 de febreiro de 2014 pola que se regulan os certificados oficiais, acreditativos dos niveis de coñecemento da lingua galega; consistirá na realización dunha proba en que se comprobará que posúen o nivel de Celga 4 de comprensión e expresión oral e escrita de lingua galega, en especial da linguaxe administrativa, por ser unha linguaxe de especialidade presente na súa esfera profesional. Cualificarase de apto ou non apto. O tempo máximo de realización deste exercicio será de 60 minutos.\nSegundo exercicio, de carácter obrigatorio e eliminatorio: 60 puntos.\nConsistirá en contestar un cuestionario tipo test de carácter teórico-práctico constituído por 100 preguntas (máis cinco de reserva, que só se corrixirán no caso de anulación dalgunha pregunta), con catro respostas alternativas, das cales só unha delas é a correcta, baseado no temario que figura como anexo II a esta convocatoria. Todas as preguntas terán a mesma puntuación e non puntuarán negativamente as respostas incorrectas. O tempo máximo de realización deste exercicio será de 120 minutos. A puntuación será de 0 a 60 puntos e para aprobar será necesario obter un mínimo de 30 puntos.\nFase de concurso: 40 puntos.\nA puntuación máxima dos méritos alegados na fase de concurso é de 40 puntos, que se distribúen do seguinte xeito:\nMéritos\nPuntuación máxima\nA) Experiencia\n16 puntos\nB) Grao persoal consolidado\n17 puntos\nC) Formación. Cursos de formación xeral e específica\n3 puntos\nD) Coñecemento de idiomas\n1 punto\nE) Coñecemento de lingua galega\n1 punto\nF) Formación en igualdade e/ou diversidade\n1 punto\nG) Exercicio dos dereitos de conciliación\n1 punto\nTodos os méritos se valorarán referidos ao día de remate do prazo de presentación de solicitudes e os cursos alegados terán como data límite para o seu remate o día de remate do prazo de presentación de solicitudes.\nA) Experiencia: ata un máximo de 16 puntos.\nValorarase a antigüidade na Administración pública, referida ao día en que remata o prazo de presentación de solicitudes, ata un máximo de 16 puntos:\n• Por servizos prestados na Universidade da Coruña e noutras administracións públicas como funcionario de carreira ou interino, ambos da escala xeral administrativa, auxiliar administrativo ou como persoal laboral fixo ou temporal do grupo III en postos de funcións idénticas ou análogas á categoría convocada, ata a fin do prazo de presentación de solicitudes, valorarase 0,8 puntos por ano (0,066 por mes completo).\n• Polos restantes servizos efectivos recoñecidos ao abeiro da Lei 70/1978, do 26 de decembro, 0,4 puntos por ano (0,033 por mes completo).\nNon se computarán os servizos que se prestasen simultaneamente con outros igualmente alegados. Computaranse como servizos efectivos prestados os períodos en situación de excedencia por coidado de fillo ou familiar e os prestados nas situacións previstas nos artigos 168, 176 e 177 e 177.bis da LEPG. O cómputo dos meses realizarase por días naturais (30 días) e, para estes efectos, calcularase o número total de días correspondentes aos períodos computables, dividirase o resultado entre trinta (30) e multiplicarase o cociente, desprezando os decimais, pola puntuación que se sinala en cada epígrafe.\nB) Grao persoal consolidado e nivel de complemento de destino: ata un máximo de 17 puntos.\nGrao persoal consolidado e formalizado: outorgarase a seguinte puntuación segundo o grao persoal que se consolidase e formalizase a través do recoñecemento do grao pola autoridade competente o día do remate do prazo de presentación de solicitudes:\nGrao consolidado\nPuntuación\nGrao consolidado\nPuntuación\n30\n17 puntos\n20\n12 puntos\n29\n16,5 puntos\n19\n11,5 puntos\n28\n16 puntos\n18\n11 puntos\n27\n15,5 puntos\n17\n10,5 puntos\n26\n15 puntos\n16\n10 puntos\n25\n14,5 puntos\n15\n9,5 puntos\n24\n14 puntos\n14\n9 puntos\n23\n13,5 puntos\n13\n8,5 puntos\n22\n13 puntos\n12 ou inferior\n8 puntos\n21\n12,5 puntos\nC) Formación: (máximo 3 puntos).\nOs cursos alegados terán como data límite para o seu remate o día de remate do prazo de presentación de solicitudes. Cursos de formación xeral e específica (máximo 3 puntos); nesta subepígrafe valoraranse os cursos convocados, impartidos e/ou recibidos, ou homologados por:\n– Institutos ou escolas de Administración pública.\n– Universidades.\n– Servizos públicos de emprego.\n– Organizacións sindicais.\n– Mutuas de traballo e servizos de prevención.\n– Impartidos no marco do Acordo de formación dos empregados públicos.\nQue versen sobre formación administrativa xeral, así como os cursos de formación e de perfeccionamento que versen sobre materias directamente relacionadas coas funcións propias dos postos de traballo.\nOs cursos impartidos sempre se valorarán como se fosen de aproveitamento ou aptitude. A valoración dos cursos farase de acordo cos seguintes criterios:\n– Cursos recibidos de aptitude e cursos impartidos: 0,02 puntos/hora.\n– Cursos de asistencia 0,01 puntos/hora.\nCando no certificado non conste o número de horas, considerarase que a duración do curso é de 10 horas.\nValoraranse unha soa vez en todos os casos os cursos relativos a unha mesma materia, aínda que se repetise a súa participación e unicamente o de nivel superior ou avanzado.\nNon se valorarán:\n– A asistencia a congresos, xornadas, seminarios, feiras, simposios e similares.\n– As titulacións académicas nin as materias (créditos) que formen parte dunha titulación académica.\n– Os cursos de doutoramento.\n– Os módulos ou partes integrantes dun curso.\n– Os subniveis de idiomas cando se posúa o nivel de idioma completo.\n– Os cursos que formen parte dos procesos de selección de funcionarios.\nA participación nos programas de\nmentoring\npara o PTXAS da UDC valorarase do mesmo xeito que os cursos de formación recibidos (persoal mentorizado) e/ou impartidos (persoal mentor).\nD) Coñecemento de idiomas: (máximo 1 punto).\nValoración dos certificados oficiais de nivel de idiomas, ata un máximo de 1 punto e coa excepción do nivel de lingua galega, que se realizará segundo a epígrafe seguinte, valorarase seguindo os niveis de competencias lingüísticas establecidas polo Consello de Europa no Marco común europeo de referencia para as linguas (MECRL) e realizarase de acordo coas recomendacións e co recoñecemento de certificados oficiais de acreditación de idiomas publicados nas mesas lingüísticas da Conferencia de reitores das universidades españolas (CRUE). Valoraranse os certificados nun ou en varios idiomas, de acordo coa seguinte táboa:\nNivel\nMáximo: 1 punto\nC2\n1 punto\nC1\n0,75 puntos\nB2\n0,50 puntos\nB1\n0,25 puntos\nA2\n0,15 puntos\nA1\n0,10 puntos\nEn todo caso, para cada idioma só se valorará o certificado de nivel máis alto ou superior de acordo cos niveis establecidos na táboa anterior. Para a valoración dos certificados de varios idiomas aplicaranse, ademais, as seguintes porcentaxes:\n– 100 % do valor do certificado de nivel superior do primeiro idioma.\n– 50 % do valor do certificado de nivel superior do segundo idioma.\n– 25 % do valor do certificado do terceiro idioma e seguintes.\nA orde dos idiomas realizarase atendendo aos niveis indicados na táboa.\nOutras linguas oficiais da Unión Europea e as linguas cooficiais de España diferentes do galego e do castelán, que non estean recollidas nas recomendacións das mesas lingüísticas da CRUE, valoraranse de acordo coa táboa de valoración desta epígrafe, segundo o nivel acreditado e os criterios descritos nesta epígrafe.\nAs linguas non oficiais na UE valoraranse coa metade dos puntos da táboa de valoración, segundo o nivel acreditado e os criterios descritos nesta epígrafe.\nO coñecemento de idiomas acreditarase por medio de títulos expedidos por centros oficiais ou homologados. As equivalencias terán que ser achegadas polas persoas interesadas para que se poida valorar esta epígrafe.\nE) Coñecemento de lingua galega: (máximo 1 punto).\n– Curso de linguaxe administrativa nivel medio: 0,75 puntos.\n– Curso de linguaxe administrativa nivel superior: 0,95 puntos.\n– Celga 5: 1 punto.\nF) Formación en igualdade e/ou diversidade: (máximo 1 punto).\nDada a natureza transversal da formación en materia de igualdade e/ou diversidade, outorgarase para todos os postos que se inclúen na convocatoria a valoración de 1 punto como máximo. A valoración desta epígrafe realizarase de acordo co previsto no apartado C (cursos).\nG) Exercicio de dereitos de conciliación: (máximo de 1 punto).\nExercicio de dereitos de conciliación, nos cinco anos anteriores á data de publicación desta convocatoria no DOG:\n– Licenza por maternidade: 0,2 puntos/licenza.\n– Permiso de paternidade: 0,2 puntos/permiso.\n– Redución de xornada do artigo 106.2.a) e b) da Lei do emprego público de Galicia: 0,2 puntos. Para estes efectos, só se computará unha redución por ano.\n– Excedencia para o coidado de fillas, fillos e familiares: 0,04 puntos/mes.\nANEXO II\nTemario\nTécnico/a de laboratorio, escala técnica, subescala de mecánica (subgrupo B)\nBloque I: Temario xeral.\n1. Lei 2/2015, do 29 de abril, do emprego público de Galicia: título I e títulos do III ao IX.\n2. Lei 53/1984, do 26 de decembro, de incompatibilidades do persoal ao servizo das administracións públicas.\n3. Lei orgánica 2/2023, do 22 de marzo, do sistema universitario: título I: Funcións do sistema universitario e autonomía das universidades, e título II: Creación e recoñecemento das universidades e calidade do sistema universitario.\n4. Lei 39/2015, do 1 de outubro, do procedemento administrativo común das administracións públicas: título preliminar; título I: Dos interesados no procedemento, e título II: Da actividade das administracións públicas.\n5. Lei orgánica 3/2018, do 5 de decembro, de protección de datos persoais e garantía dos dereitos dixitais: títulos I, II e III.\n6. Lei 7/2023, do 30 de novembro, para a igualdade efectiva de mulleres e homes de Galicia: título preliminar; título I. Dereito á igualdade entre mulleres e homes, e título VI: capítulos II, III, IV e V.\n7. Regulamento de usos da lingua galega na Universidade da Coruña.\n8. Lei 31/1995, do 8 de novembro, de prevención de riscos laborais: artigos 2, 4, 14, 15 e 29.\n9. Real decreto lexislativo 8/2015, do 30 de outubro, polo que se aproba o texto refundido da Lei xeral da Seguridade Social: artigo 156: Concepto de accidente de traballo, e artigo 157: Concepto de enfermidade profesional.\n10. Normativa da UDC en materia de pantallas de visualización de datos.\n11. Plan de actuación en caso de emerxencias:\n• Proceso de evacuación dun centro.\n• Emerxencia por ameaza de bomba/paquete sospeitoso.\n12. Plan de medidas antifraude da UDC: (aprobado polo Consello de Goberno o 25 de xaneiro de 2022). Código ético e principios éticos da UDC: artigos 73 e 74 da Lei 2/2015, do 29 de abril, do emprego público de Galicia (LEPG).\n13. Resolución reitoral do 22 de xullo de 2019 pola que se aproba a política de seguridade da información e protección de datos persoais da UDC. 1. Introdución. 2. Obxecto. 3. Ámbito de aplicación.\n14. Regulamento xeral de uso das tecnoloxías da información e a comunicación da UDC (aprobado polo Consello de Goberno do 23 de xullo de 2020): artigo 2. Ámbito obxectivo de aplicación; artigo 4. Dereitos das persoas usuarias, e artigo 5. Deberes das persoas usuarias.\nBloque II: temario específico.\n15. Magnitudes e unidades. Tipos de magnitudes. Definición e clasificación (extensiva, intensiva, escalar, vectorial e tensorial). Metroloxía: concepto e sistemas de unidades. Unidades fundamentais do Sistema Internacional. Prefixos para múltiplos e submúltiplos.\n16. Representación gráfica. Normalización. Vistas, seccións e cortes. Anotación funcional ou de mecanización.\n17. Instrumentos e sistemas de medida. Instrumentos de medida: definición e clasificación (cegos, rexistradores, transmisores, analóxicos e dixitais). Características básicas: estáticas (exactitude, precisión, resolución, sensibilidade e rango) e dinámicas (erro dinámico e tempo de resposta).\n18. Metroloxía dimensional. Medida de lonxitudes. Calibre Vernier, micrómetro Palmer, reloxo comparador, galgas e calibres pasa/non pasa. Medida de ángulos. Medida de horizontalidade. Niveis de burbulla. Medida de roscas.\n19. Cálculo de erros e presentación de resultados experimentais. Medidas directas e indirectas. Erros: concepto e clasificación (groseiros, sistemáticos e aleatorios). Erro absoluto e relativo. Regras de representación de medida: erro de medida, arredondamento, cifras significativas.\n20. Calibración de instrumentos. Concepto de normalización e rastrexabilidade. Organismos internacionais e nacionais. Vocabulario básico internacional. Calibración: concepto.\n21. Propiedades mecánicas dos materiais. Tensión e deformación en metais. Tipos de ensaios de dureza (Rockwell, Brinell e Vickers). Fractura de metais. Fatiga dos metais.\n22. Soldadura por arco eléctrico. Fundamentos e termos de soldadura. Preparación de pezas. Procedementos. Clasificación e selección de eléctrodos.\n23. Ferramentas de taller. Ferramentas manuais: descrición, uso e conservación. Ferramentas mecánicas: descrición e uso.\n24. Parafusaría. Clasificación, nomenclatura e aplicacións.\n25. Mecanismos hidráulicos. Válvulas: tipos (bolboreta, esférica, comporta, asento e antirretorno). Bombas: tipos (centrífuga, peristáltica e de achique).\n26. Maquinaria de manipulación de cargas. Técnicas xerais de manipulación de cargas (carretilla elevadora, guindastre e portapalés).\n27. Medios auxiliares para manipulación de cargas. Estrobos, tanquetas, grillóns, cadeas, ganchos e cordas: tipos e selección. Eslingado e estrobado: procedemento e tipos.\n28. Laboratorio de construción. Características básicas do formigón fresco e formigón endurecido. Dosificación (cemento, area, auga). Ensaios de compresión en probetas.\n29. Laboratorio de hidráulica. Variables hidrométricas: precipitación, evaporación, leitos, velocidades. Tipo de instrumentación e localización.\n30. Laboratorio de portos e costas. Principios físicos: ondas, mareas, correntes. Infraestruturas marítimas costeiras. Tipoloxía e morfoloxía de diques. Selección de instrumentos para medir a velocidade e as correntes, a presión, a superficie libre e a profundidade.\n31. Laboratorio sanitario e ambiental. Características e propiedades da auga. Parámetros da calidade da auga. Tipoloxía de contaminantes (escoramento urbano, ARU, residuais domésticas e industriais). Control da calidade da auga de abastecemento para consumo público. Selección de equipos para a medida de parámetros fisicoquímicos.\n32. Laboratorio de hidráulica. Medición de caudais en lámina libre. Métodos para a medición de caudais. Criterios de selección dos métodos de medida.\n33. Seguridade e saúde no posto de traballo. Condicións de traballo e seguridade. Orde, limpeza, condicións ambientais e iluminación. Equipos de protección individual: xestión, pautas de selección e utilización, marcación e tipos.\n34. Prevención de riscos laborais. Sinalización de seguridade e saúde. Equipos de protección de primeiros auxilios. Medidas preventivas: riscos eléctricos en baixa tensión, electricidade estática, incendios, escaleiras, manipulación de ferramentas manuais, manipulación manual de cargas, carretillas elevadoras, portapalés, guindastre e postos de PVD.\nNota: debe entenderse que este temario se pode ver afectado polas modificacións normativas e lexislativas que se poden producir ata a data de fin do prazo de presentación de solicitudes."
  },
  {
    "file_id": "AnuncioG0761-271224-0005_gl",
    "doga_id": 21,
    "doga_date": "2025-01-31",
    "url": "https://www.xunta.gal/dog/Publicados/2025/20250131/AnuncioG0761-271224-0005_gl.html",
    "title": "ORDE do 26 de decembro de 2024 pola que se establecen as bases para a concesión, en réxime de concorrencia competitiva, das axudas para completar a etapa de formación posdoutoral nas universidades do Sistema universitario de Galicia, nos organismos públicos de investigación de Galicia e noutras entidades do Sistema de I+D+i galego, e se procede á súa convocatoria para o ano 2025 (códigos de procedemento ED481D e IN606C).",
    "content": "A finalidade desta convocatoria é posibilitar a continuación da formación das doutoras e doutores que comezaron a súa formación posdoutoral, posibilitando un perfeccionamento na súa formación e o establecemento dunha liña de investigación propia que lles permita, nun futuro, consolidar a súa traxectoria.\nTrátase de continuar a formación dos doutores e doutoras que obtiveron unha axuda para a súa formación inicial na convocatoria de axudas de apoio á etapa de formación posdoutoral do ano 2022. Así mesmo, preténdese a continuación da carreira investigadora do persoal investigador da convocatoria dos anos 2021 e 2019 que tivo unha interrupción e prórroga do contrato polas causas establecidas na lei e que non participou en convocatorias anteriores desta axuda.\nEsta convocatoria presenta como novidades, por unha banda, o aumento da dotación orzamentaria para o financiamento dos contratos e, por outra banda, amplíase o número de horas de docencia.\nO 8 de abril de 2022, o Consello da Xunta de Galicia adoptou o acordo mediante o cal se aprobou a Estratexia de especialización intelixente (RIS3) de Galicia 2021-2027, que define o marco para as políticas de investigación e innovación na Comunidade Autónoma para este período, así como o Plan de investigación e innovación de Galicia 2022-2024, que concreta este marco estratéxico desde un punto de vista operativo.\nA RIS3, no período 2021-2027, aborda a través da I+D+i tres grandes retos da economía e da sociedade galega. Para lles dar resposta, por unha banda, a estratexia orienta as capacidades e esforzos de investigación e innovación en Galicia cara a tres prioridades temáticas transversais e, pola outra, reforza e impulsa o ecosistema galego de innovación a través de cinco obxectivos estratéxicos, arredor dos cales articula os instrumentos e actuacións que se desenvolverán integrados nos correspondentes programas.\nOs instrumentos, apoios e actuacións que se desenvolven no marco da RIS3 en relación con cada obxectivo estratéxico recóllense nos correspondentes programas. Estes instrumentos poden ser horizontais en relación cos retos e prioridades da RIS3. O obxectivo estratéxico 4 aposta polas persoas como activo principal para abordar as prioridades de especialización de Galicia, xerando, retendo e atraendo talento en igualdade. Esta convocatoria potenciará as traxectorias de investigación vinculadas aos retos e prioridades definidos na estratexia.\nEn consecuencia, esta convocatoria enmárcase na RIS3 e responde aos tres retos e ás tres prioridades. Ten como obxectivo estratéxico desenvolver o talento das persoas (obxectivo estratéxico 4), capacitándoas nos ámbitos de prioridade de futuro; polo tanto, intégrase no programa Persoas.\nDe acordo coa Lei 7/2023, do 30 de novembro, para a igualdade efectiva de mulleres e homes de Galicia, para garantir a igualdade real e efectiva entre mulleres e homes en todos os procesos de avaliación e/ou selección do persoal investigador, nesta convocatoria introdúcense mecanismos correctores e obxectivos para evitar a discriminación e/ou penalización das mulleres, e tamén dos homes, en casos de permisos de nacemento de fillo ou filla, adopción, garda con fins de adopción ou acollemento, risco durante o embarazo e/ou lactación natural e incapacidade temporal asociada ao embarazo, parto ou lactación natural, ou por razóns de violencia de xénero ou de calquera tipo de acoso no traballo.\nDe acordo coa modificación da Lei 14/2011, do 1 de xuño, da ciencia, a tecnoloxía e a innovación, inclúese unha axuda que permite cubrir o custo da indemnización por expiración do tempo convido do contrato laboral que asinen coas entidades beneficiarias as persoas seleccionadas ao abeiro desta convocatoria.\nCo fin de harmonizar o exercicio das competencias que en materia de I+D+i teñen atribuídas a Secretaría Xeral de Universidades e a Axencia Galega de Innovación da Consellería de Educación, Ciencia, Universidades e Formación Profesional, e na procura de sinerxías, considérase de interese a realización de convocatorias conxuntas que axuden a consolidar un sistema de I+D+i suficientemente sólido como para garantir o desenvolvemento social e a competitividade económica.\nEsta orde tramítase conforme o establecido na Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001, relativa á tramitación anticipada de expedientes de gasto, para o que existe crédito adecuado e suficiente nos orzamentos da Comunidade Autónoma de Galicia para o ano 2025, aprobados polo Parlamento de Galicia.\nAtendendo a estas consideracións xerais e en virtude das súas competencias, a Consellería de Educación, Ciencia, Universidades e Formación Profesional convoca as axudas para completar a etapa de formación posdoutoral para o ano 2025.\nEn consecuencia, e no uso das atribucións conferidas,\nACORDO:\nArtigo 1. Obxecto da convocatoria\n1. Esta orde establece as bases polas que se rexerá a concesión das axudas, en réxime de publicidade, obxectividade e concorrencia competitiva, da Consellería de Educación, Ciencia, Universidades e Formación Profesional para completar a etapa de formación posdoutoral e procede á súa convocatoria (códigos de procedemento ED481D e IN606C).\n2. O obxecto desta convocatoria é outorgar axudas ás universidades públicas do Sistema universitario de Galicia (SUG), aos organismos públicos de investigación de Galicia, ás fundacións públicas de investigación sanitaria de Galicia (Fundación Pública Galega Instituto de Investigación Sanitaria de Santiago de Compostela, Fundación Pública Galega de Investigación Biomédica INIBIC, Fundación Pública Galega de Investigación Biomédica Galicia Sur) e aos centros do CSIC (Consello Superior de Investigacións Científicas) radicados en Galicia que contraten persoas tituladas superiores para completar a etapa de formación posdoutoral.\n3. A finalidade é dar continuidade á súa carreira investigadora, posibilitando un perfeccionamento na súa formación e o establecemento dunha liña de investigación propia que lles permita, nun futuro, consolidar a súa traxectoria, a través dun contrato de tres anos de duración e unha axuda complementaria para o establecemento da liña de investigación.\nArtigo 2. Entidades beneficiarias\n1. Poderán ser beneficiarias destas axudas as universidades públicas do SUG, os organismos públicos de investigación de Galicia, as fundacións públicas de investigación sanitaria de Galicia (Fundación Pública Galega Instituto de Investigación Sanitaria de Santiago de Compostela, Fundación Pública Galega de Investigación Biomédica INIBIC, Fundación Pública Galega de Investigación Biomédica Galicia Sur) e os centros do CSIC (Consello Superior de Investigacións Científicas) radicados en Galicia, sempre que contraten as persoas seleccionadas a través dun contrato laboral de duración determinada con dedicación a tempo completo, de acordo co marco lexislativo actual, en virtude do cal a persoa seleccionada quedará vinculada á dita entidade.\n2. Poderán acceder a estas axudas os organismos e entidades sinaladas no parágrafo anterior que presenten como candidatas persoas co grao de doutoramento que se atopen na data de peche da convocatoria nalgún dos seguintes supostos:\na) Que estivesen contratadas na convocatoria de axudas de apoio á etapa de formación posdoutoral de 2022 e que non renunciasen ao contrato.\nb) Que estivesen contratadas a través da modalidade A da convocatoria de axudas posdoutorais de 2019 e 2021, que tiveron unha interrupción e prórroga do contrato polas causas establecidas na lei e que non se presentaron á convocatoria de axudas para completar a etapa de formación posdoutoral en convocatorias anteriores.\n3. As persoas investigadoras que tiveron ou teñan unha interrupción e prórroga do contrato polas causas establecidas na lei ou que non finalizasen o seu contrato antes do día 1 de setembro de 2025, poderán optar entre participar nesta convocatoria ou na do ano 2026, de ser convocada. A participación nesta convocatoria impide participar na do ano 2026, de ser convocada.\n4. O contrato deberá desenvolverse na mesma entidade e pola mesma área en que a persoa contratada desenvolveu o seu contrato da etapa inicial de formación posdoutoral. Non se autorizarán cambios de praza e área durante a vixencia do contrato, agás por circunstancias sobrevidas de forza maior.\nArtigo 3. Número, duración e importe das axudas\nConvócanse 24 axudas (20 para as universidades do SUG e 4 no resto de entidades beneficiarias), dun máximo de tres anos, que se desenvolverán nas datas que se indiquen na resolución de adxudicación, que terá que ser a partir do 1 de setembro de 2025 ata a data que corresponda segundo a sinatura dos contratos das persoas seleccionadas, por un importe total máximo de 49.950 euros anuais cada unha delas, de acordo coa seguinte desagregación:\na) Un total de 38.950 euros anuais, incluíndo neste importe a retribución bruta anual e o pagamento dos custos sociais.\nb) Unha axuda complementaria por cada persoa contratada para o establecemento dunha liña propia de investigación, denominado Complemento liña, coa seguinte desagregación por anualidades: 3.000 euros no ano 2025, 10.000 euros en 2026, 10.000 euros en 2027 e 7.000 euros en 2028.\nPara que estes contratos sexan financiables será preciso que as persoas contratadas permanezan un mínimo de tres meses no programa.\nc) Un complemento a cada unha das entidades beneficiarias que se establece en 1.000 euros anuais, denominado complemento entidades, por cada persoa contratada con cargo a estas axudas para cubrir os gastos asociados á contratación.\nNo caso de que, por causa dunha renuncia antes do día establecido no artigo 19.2, se produza unha nova adxudicación procedente das listas de espera, o complemento indicado neste número pasará a formar parte do orzamento concedido á entidade beneficiaria da nova axuda.\nd) En aplicación do artigo 22.1, letra g), da Lei 14/2011, do 1 de xuño, da ciencia, a tecnoloxía e a innovación, cando finalice o contrato por expiración do tempo convido, a persoa traballadora terá dereito a percibir unha indemnización de contía equivalente á prevista para os contratos de duración determinada no artigo 49 do texto refundido da Lei do Estatuto dos traballadores. Para cubrir o custo da indemnización ao remate do contrato incluirase unha axuda total de 3.850,00 euros.\nSe a entidade beneficiaria formaliza un contrato que implique unha contía superior á estipulada deberá achegar a diferenza.\nEn ningún caso lle serán exixibles á Consellería de Educación, Ciencia, Universidades e Formación Profesional ou á Axencia Galega de Innovación máis obrigas que o cumprimento das condicións da subvención ou axuda nos termos sinalados nesta convocatoria.\nArtigo 4. Conceptos subvencionables\n1. Os importes das axudas só poderán ir destinados a financiar as actividades necesarias para o desenvolvemento desta convocatoria.\nOs gastos que se consideran elixibles, asociados á creación dunha liña de investigación propia, son os seguintes:\na) Custo de contratación de persoal investigador ou auxiliar. Custo de contratación de persoal investigador ou auxiliar de investigación, sempre que non estean vinculados funcionarial ou estatutariamente coa entidade que o contrate. Esta contratación non creará ningún compromiso en canto á súa posterior incorporación á entidade beneficiaria. Inclúese o custo de persoal dedicado de xeito específico ás funcións de xestión, así como o cofinanciamento das persoas contratadas ao abeiro de convocatorias competitivas dos programas estatais de recursos humanos.\nA contratación deste persoal investigador ou auxiliar poderá financiarse con outras axudas, pero soamente poderán imputarse a esta convocatoria os custos non cubertos polas ditas axudas. De acordo coa normativa aplicable, o financiamento deste gasto en concorrencia con outras axudas, ingresos e recursos, non poderá superar o custo da súa contratación.\nb) Pequeno equipamento inventariable e material funxible (ordenadores, tabletas,..). Non se considerarán elixibles os teléfonos móbiles.\nc) Material bibliográfico, cotas de coloquios e congresos e adhesión a sociedades científicas. Non se considerarán elixibles os gastos derivados da realización de publicacións científicas.\nd) Viaxes e axudas de custo para a actividade obxecto da axuda, sempre que a contía non exceda o 20 % da axuda concedida anualmente.\ne) Ferramentas de xestión do coñecemento e da información, tales como aplicacións informáticas, bases de datos, etc.\nf) Gastos de servizos tecnolóxicos externos.\ng) Gastos de auditoría.\nh) Custos indirectos ou gastos xerais que regulamentariamente exixen as entidades á persoa contratada, que non superarán o 20 % da axuda debidamente xustificada anualmente.\n2. No caso de modificacións nos gastos elixibles da liña de investigación propia:\na) Cando non se altere o importe total anual da axuda e sempre que estes cambios non atinxan ás letras d) e h) do número 1 deste artigo, soamente será obrigatorio que as entidades beneficiarias remitan un breve informe destes cambios.\nb) Para o resto dos casos será precisa a petición de modificación dos orzamentos.\nEn calquera dos supostos citados nos puntos anteriores, as entidades beneficiarias deberán presentar a documentación correspondente ante a Secretaría Xeral de Universidades ou a Axencia Galega de Innovación, segundo corresponda, de acordo co establecido no artigo 8 destas bases.\nArtigo 5. Forma e lugar de presentación de solicitudes\n1. As entidades solicitantes presentarán as solicitudes de maneira individualizada para cada unha das persoas candidatas propostas. As solicitudes presentaranse obrigatoriamente por medios electrónicos a través dos formularios normalizados ED481D (anexo I), no caso das universidades do SUG, e IN606C (anexo I bis) no caso das demais entidades, dispoñibles na sede electrónica da Xunta de Galicia, https://sede.xunta.gal\n2. De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requirirase para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\nPara a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n3. O prazo de presentación de solicitudes será dun mes, que contará a partir do día seguinte ao da publicación desta orde no Diario Oficial de Galicia (en diante, DOG). Este prazo de solicitude é común para os dous procedementos.\nAsí mesmo, será necesaria a sinatura electrónica con certificados recoñecidos ou cualificados dos documentos que deban asinar as persoas representantes das entidades solicitantes e as persoas candidatas propostas.\n4. Cada persoa soamente poderá ser presentada como candidata por unha única entidade beneficiaria, sempre e cando cumpra os requisitos exixidos.\n5. De se presentar máis dunha solicitude da mesma entidade para unha mesma persoa candidata, terase en conta a última solicitude presentada e considerarase que se desiste das outras.\n6. Como se trata dun procedemento de concorrencia competitiva, non se admitirán melloras da solicitude referidas a novos méritos transcorrido o prazo de presentación destas. A valoración e priorización das solicitudes levaranse a cabo exclusivamente en relación coa información e documentación achegada nestas, nas melloras realizadas en prazo e en resposta aos requirimentos oportunos ou ás situacións ou méritos non acreditados suficientemente que se indicarán nas listas de solicitudes admitidas e excluídas.\nArtigo 6. Documentación complementaria\n1. As entidades e persoas interesadas deberán achegar a seguinte documentación:\na) Declaración responsable da persoa candidata a ser destinataria da axuda, segundo o anexo II, en que se fagan constar os seguintes aspectos:\n– Que acepta ser presentada como candidata ás axudas, indicando que se presenta por unha única entidade solicitante no ámbito desta convocatoria.\n– A rama de coñecemento e a área temática ás cales se adscribe.\n– A declaración opcional do compromiso de utilizar a lingua galega na memoria final da actividade, para os casos de desempate.\n– Que se compromete a manterse en contacto coa entidade beneficiaria destas axudas e, de ser o caso, coa Administración concedente, unha vez rematado o período da axuda, con fins estatísticos.\nb) Documento asinado pola persoa responsable ou coordinadora do grupo de investigación ou equivalente en que acepta a persoa candidata a ser destinataria da axuda no seo do equipo de traballo (anexo III).\nc) Documento asinado pola persoa directora do departamento, unidade de traballo ou equivalente, en que manifesta a súa conformidade para a integración no seu departamento, unidade de traballo ou equivalente da persoa candidata a ser destinataria da axuda. O arquivo denominarase anexo IV.\nd) Plan de traballo das actividades académico-investigadoras que propón realizar durante o período de contrato, con especial referencia á liña propia de investigación que se pretende establecer, cunha extensión de 1.200-2.000 palabras e asinado pola persoa candidata. O arquivo denominarase Plan de traballo. O orzamento da liña propia de investigación non poderá estar integrado neste documento e deberá aterse ao especificado nos dous parágrafos seguintes.\ne) O orzamento da liña propia de investigación deberá cumprir coas limitacións establecidas nas letras d) e h) do artigo 4.1 respecto das viaxes e axudas de custo para a actividade obxecto da axuda e respecto dos custos indirectos ou gastos xerais. Ademais, deberá adecuarse ás epígrafes de gastos establecidas polo citado artigo 4.1 e estar desagregado por anualidades.\nO cadro co orzamento da liña propia de investigación deberá presentarse nun arquivo á parte co formato .ods da aplicación Calc da suite ofimática LibreOffice. Publicarase na sección da web correspondente a estas axudas da Consellería de Educación, Ciencia, Universidades e Formación Profesional e na da Axencia Galega de Innovación un modelo deste cadro orzamentario. Este cadro deberá, ademais, presentarse en formato pdf asinado pola persoa candidata. Os arquivos denominaranse Orzamento.\nf) Currículo (CV) da persoa candidata a ser destinataria da axuda, preferentemente no modelo da páxina web https://cvn.fecyt.es/. O arquivo denominarase Currículo-CV.\nPara os efectos do proceso de avaliación, só se terá en conta a información contida no CV na data de peche do prazo de presentación de solicitudes. Non será posible a actualización posterior da información contida nel. No caso de que se solicite aclaración ou emenda, a información que se achegue deberá referirse, como máximo, á data de peche do prazo de presentación de solicitudes.\ng) Un arquivo pdf precedido dun índice en que, en relación co CV citado no punto anterior, se acheguen os documentos dos méritos que se queiran alegar, así como as ligazóns ás publicacións ou documentos científico-técnicos, contribucións a congresos ou calquera outra cuestión que se considere oportuna. Para os efectos do proceso de avaliación, soamente se valorará aquela información indicada no CV que teña correspondencia cos documentos ou ligazóns achegados neste arquivo. O arquivo denominarase Índice-méritos.\nDurante calquera momento do procedemento a Secretaría Xeral de Universidades ou a Axencia Galega de Innovación, segundo corresponda, poderán solicitar ás entidades beneficiarias os comprobantes dos méritos alegados.\nh) Memoria asinada pola persoa candidata relativa á actividade investigadora desenvolvida nos anos en que foi contratada na etapa inicial de formación posdoutoral, cunha extensión de 2.000-3.000 palabras. Nesta memoria deberase facer fincapé expreso nos seguintes aspectos:\nh.1. Achegas en forma de artigos orixinais, libros ou capítulos de libro, sobre todo naquelas achegas en que a persoa candidata sexa responsable do traballo ou principal executora. Deberase facer unha breve recensión (de non máis de 500 palabras) da relevancia das achegas deste punto.\nh.2. Actividade da persoa candidata no seo de grupos de investigación, liñas de traballo e/ou obtención de financiamento en convocatorias públicas competitivas das administracións públicas ou de entidades privadas sen ánimo de lucro, sinalando, ademais, o seu grao de participación nestas accións.\nh.3. Patentes rexistradas, indicando as que están en explotación, e destacando especialmente a extensión da protección da patente nacional, europea ou polo Tratado de cooperación de patentes (PCT).\nh.4. Actividade formativa da persoa candidata, especialmente a relacionada coa formación de doutoras e doutores e a dirección de teses de doutoramento.\nO arquivo denominarase Memoria.\ni) Certificado da entidade solicitante en que se faga constar que a persoa candidata foi contratada ao abeiro do programa de formación posdoutoral da convocatoria de 2022 e que non renunciou ao contrato antes da data de finalización prevista; ou que foi contratada a través da modalidade A da convocatoria de axudas posdoutorais de 2019 ou 2021, que tivo unha interrupción e prórroga do contrato polas causas establecidas na lei, que finalizou o contrato e que non se presentou á convocatoria de ningunha das axudas para completar a etapa de formación posdoutoral\nO arquivo denominarase Certificado contrato.\nj) Certificación que acredite os permisos de nacemento de fillo ou filla, adopción, garda con fins de adopción ou acollemento, risco durante o embarazo e/ou lactación natural e incapacidade temporal asociada ao embarazo, parto ou lactación natural, ou por razóns de violencia de xénero ou calquera tipo de acoso no traballo no período comprendido entre os 5 anos anteriores á data de lectura da tese e a data de peche de presentación de solicitudes, se é o caso, para a aplicación do factor de corrección que se indica no artigo 11.3. O arquivo ou cartafol comprimido denominarase Permisos.\nPara os efectos de control, as entidades convocantes poderán requirir a documentación complementaria que consideren necesaria para o desenvolvemento das axudas. Esta documentación que se debe achegar é a mesma para os dous procedementos.\n2. De conformidade co artigo 28.3 da Lei 39/2015, do procedemento administrativo común das administracións públicas, non será necesario achegar os documentos que xa foron presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán obtidos electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderáselle solicitar novamente á persoa interesada a súa achega.\n3. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.\n4. Sempre que se realice a presentación de documentos separadamente da solicitude deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n5. No caso de que algún dos documentos que se van presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a súa presentación de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 7. Comprobación de datos\n1. Para a tramitación destes dous procedementos consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa representante da entidade solicitante.\nb) DNI ou NIE da persoa candidata á axuda.\nc) Certificado de estar ao día nas obrigas tributarias coa Axencia Estatal da Administración Tributaria, referido á entidade solicitante.\nd) Certificado de estar ao día no pagamento coa Seguridade Social, referido á entidade solicitante.\ne) Certificado de que a entidade solicitante está ao día no pagamento das débedas coa Administración pública da Comunidade Autónoma.\nf) Informe de vida laboral da persoa candidata.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos poderase solicitar das persoas interesadas a presentación dos documentos correspondentes.\nArtigo 8. Trámites administrativos posteriores á presentación de solicitudes\nTodos os trámites administrativos que as entidades solicitantes deban realizar durante a tramitación deste procedemento deberán ser realizados electronicamente accedendo á Carpeta cidadá da entidade solicitante dispoñible na sede electrónica da Xunta de Galicia, obrigatoriamente a través do procedemento ED481D ou IN606C e por cada expediente.\nArtigo 9. Instrución do procedemento\n1. A instrución do procedemento de concesión destas axudas correspóndelle á Secretaría Xeral de Universidades para as solicitudes presentadas por unha universidade do SUG e á Axencia Galega de Innovación para as restantes solicitudes.\n2. Para este fin comprobarán que todas as solicitudes reúnen os requisitos establecidos nesta orde e exporán a lista de solicitudes admitidas e excluídas sinalando, se é o caso, as causas da exclusión, na internet no enderezo http://www.edu.xunta.gal (na epígrafe da Secretaría Xeral de Universidades) e http://gain.xunta.gal\n3. Estas listas estarán expostas por un período de 10 días naturais e durante este prazo as entidades solicitantes poderán formular reclamacións para emendar erros ou falta de documentos das persoas interesadas ante a Secretaría Xeral de Universidades, no caso das universidades do SUG, ou ante a dirección da Axencia Galega de Innovación, nos demais casos, para o cal presentarán a documentación oportuna. Transcorrido este prazo sen que se emenden as causas da exclusión, considerarase que a entidade solicitante desiste da súa petición, nos termos establecidos no artigo 68 da Lei 39/2015, do 1 de outubro, do procedemento administrativo común das administracións públicas.\nSen prexuízo do disposto no parágrafo anterior, poderá requirirse a entidade solicitante para que achegue cantos datos, documentos complementarios e aclaracións resulten necesarios para a tramitación e resolución dos procedementos.\n4. Unha vez transcorrido o prazo para as emendas ou alegacións, as persoas titulares da Secretaría Xeral de Universidades e da dirección da Axencia Galega de Innovación ditarán unha resolución pola que se aproben as listas definitivas das solicitudes admitidas e excluídas, que se publicarán na internet nos enderezos http://www.edu.xunta.gal e http://gain.xunta.gal\n5. Contra esta resolución as persoas interesadas poderán interpoñer un recurso de alzada ante a persoa titular da Consellería de Educación, Ciencia, Universidades e Formación Profesional, no caso de solicitudes do SUG, ou ante a Presidencia da Axencia Galega de Innovación, nos demais casos, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\n6. O feito de non axustarse aos termos desta convocatoria, o incumprimento dos requisitos nela establecidos, a ocultación de datos, a súa alteración ou calquera manipulación da información solicitada será causa de inadmisión da solicitude presentada, con independencia de que se poidan acordar outro tipo de actuacións.\n7. A presentación da solicitude implica o coñecemento e a aceptación destas bases reguladoras.\nArtigo 10. Criterios de valoración\nOs criterios e o baremo que rexerán no proceso de avaliación e selección serán os seguintes:\nCriterio\nPuntuación máx.\n1. Plan de traballo que a persoa candidata propón realizar durante o período de contrato.\n40\n2. CV da persoa candidata, indicando as melloras durante o programa posdoutoral.\n30\n3. Capacidade da persoa para liderar unha liña de investigación: potencialidade da persoa candidata para o liderado de grupos de investigación, establecemento dunha liña propia de traballo e obtención de financiamento en convocatorias públicas competitivas.\n30\n2. Para garantir a calidade das propostas presentadas será preciso obter unha puntuación igual ou superior a 75 puntos para poder obter a axuda.\nArtigo 11. Avaliación e selección\n1. A avaliación e selección realizarase, para cada rama de coñecemento e área temática sinaladas nas solicitudes, segundo as valoracións feitas por un equipo avaliador que estará formado por persoas expertas de fóra do SUG, que poderá contar coa colaboración da Axencia para a Calidade do Sistema Universitario de Galicia (ACSUG) e a partir da documentación indicada no artigo 6.\n2. O equipo avaliador outorgará a puntuación correspondente a cada persoa candidata de acordo cos criterios que se recollen no artigo 10 e será preciso obter unha puntuación igual ou superior a 75 puntos para obter a axuda.\n3. Co fin de dar cumprimento ao artigo 51 da Lei 7/2023, do 30 de novembro, para a igualdade efectiva de mulleres e homes de Galicia, para garantir a igualdade real e efectiva entre mulleres e homes, no caso das persoas candidatas que acrediten que desfrutaron de permisos de nacemento de fillo ou filla, adopción, garda con fins de adopción ou acollemento, risco durante o embarazo e/ou lactación natural e incapacidade temporal asociada ao embarazo, parto ou lactación natural, ou por razóns de violencia de xénero ou de calquera tipo de acoso no traballo no período comprendido entre os cinco anos anteriores á data de lectura da tese e a data de peche de presentación de solicitudes, a puntuación obtida na avaliación incrementarase co resultado de aplicar o seguinte factor de corrección á puntuación obtida no criterio 2 do artigo 10.1, que é o que recolle os méritos de investigación das persoas candidatas, tomando como ano de inicio do cómputo para os efectos desta orde cinco anos antes da data de defensa da tese de doutoramento:\n(b/a)*puntuación obtida no criterio 2 do artigo 10.1\nOnde:\na) Período de actividade investigadora: medirase tendo en conta o período comprendido entre os cinco anos anteriores á data de lectura da tese de doutoramento e o momento de peche da convocatoria, expresado en meses e redondeando á alza as fraccións do último mes incompleto.\nb) Período de inactividade investigadora: será a suma dos períodos dos permisos e/ou da incapacidade temporal que se acrediten polos motivos descritos neste artigo. O número de meses de inactividade será o resultado de dividir o número de días destes períodos entre 30, redondeando á alza a última fracción de mes incompleto.\n4. Os resultados desta avaliación faranse chegar á Comisión de Selección, que elaborará un informe para os órganos instrutores en función dos criterios establecidos nesta convocatoria e da dispoñibilidade de recursos.\n5. A Comisión de Selección estará constituída por cinco membros:\n– A persoa titular da Subdirección Xeral de Promoción Científica e Tecnolóxica Universitaria da Secretaría Xeral de Universidades ou persoa en que delegue, ou a persoa titular da Dirección da Área de Xestión da Axencia Galega de Innovación ou persoa en que delegue, que actuará como presidenta ou presidente da comisión.\nSerán vogais da comisión:\n– A persoa titular da Subdirección Xeral de Universidades da Secretaría Xeral de Universidades, ou persoa en que delegue.\n– Unha directora ou un director de área da Axencia Galega de Innovación ou persoa en que delegue.\n– Unha xefa ou un xefe de servizo da Secretaría Xeral de Universidades.\n– Unha xefa ou un xefe de servizo da Secretaría Xeral de Universidades, que actuará como secretaria ou secretario da comisión.\n6. No informe da Comisión de Selección figurarán de xeito individualizado as entidades beneficiarias, xunto coa prelación das persoas candidatas a seren destinatarias das axudas, especificándose a avaliación que lles corresponde segundo os criterios establecidos no artigo 10.\n7. Complementariamente, a Comisión de Selección incluirá no informe un total de dúas listas de espera (unha por cada órgano instrutor), nas cales figurarán, por orde decrecente de puntuación, as solicitudes que non acaden a puntuación suficiente para seren adxudicatarias da axuda pero que teñan unha puntuación igual ou superior á mínima establecida pola Comisión de Selección. Cada unha das listas estará formada por un número equivalente ao 50 % das axudas concedidas para cada órgano instrutor, sempre que o número de solicitudes presentadas o permita e que superen a avaliación.\n8. En caso de igualdade de puntuación, aplicaranse os seguintes criterios de desempate:\n1º. Prevalecerán as mulleres sobre os homes.\n2º. A solicitude da persoa candidata que obteña maior puntuación na valoración do plan de traballo (criterio 1 do artigo 10.1).\n3º. A solicitude da persoa candidata que se comprometese a utilizar a lingua galega na memoria final da actividade.\n4º. A persoa candidata que obtivese antes o título de doutoramento.\n9. A proposta de concesión elaborada polos órganos instrutores a partir do informe da Comisión así como, de ser o caso, as listas de espera para posibles substitucións, publicaranse nos enderezos da internet http://www.edu.xunta.gal (na epígrafe da Secretaría Xeral de Universidades) e http://gain.xunta.gal da Axencia Galega de Innovación. Esta publicación terá só efectos informativos.\nArtigo 12. Resolución de concesión das axudas\n1. A competencia para resolver estas axudas, por delegación da persoa titular da Consellería de Educación, Ciencia, Universidades e Formación Profesional e da persoa titular da Presidencia da Axencia Galega de Innovación, correspóndelles conxuntamente á persoa titular da Secretaría Xeral de Universidades e á persoa titular da dirección da Axencia Galega de Innovación. Os órganos instrutores elevarán a proposta de resolución que incluirá, para cada entidade beneficiaria, a relación de persoas seleccionadas co importe da axuda concedida, as listas de espera, de ser o caso, e a desestimación expresa do resto das solicitudes. Con cargo aos créditos da Secretaría Xeral de Universidades financiaranse as axudas correspondentes ás universidades do SUG e a Axencia Galega de Innovación asumirá o financiamento das restantes entidades.\n2. A resolución publicarase no Diario Oficial de Galicia e nas páxinas web da Consellería de Educación, Ciencia, Universidades e Formación Profesional (http://edu.xunta.gal) e da Axencia Galega de Innovación (http://gain.xunta.gal), pola cal se entenderán notificadas para todos os efectos as persoas solicitantes, de conformidade co artigo 45 da Lei 39/2015, do 1 de outubro, do procedemento administrativo común das administracións públicas.\n3. Esta resolución pon fin á vía administrativa e contra ela poderá interpoñerse un recurso potestativo de reposición ante a persoa titular da Consellería de Educación, Ciencia, Universidades e Formación Profesional, no caso de solicitudes pertencentes ao SUG, e ante a persoa titular da Presidencia da Axencia Galega de Innovación nos restantes casos, no prazo dun mes contado a partir do día seguinte ao da súa publicación no DOG, ou ben directamente recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da publicación da resolución no DOG.\n4. A resolución publicarase no prazo máximo de cinco meses desde o inicio do prazo de presentación de solicitudes. A non resolución en prazo faculta as persoas interesadas para entenderen desestimadas as súas solicitudes por silencio administrativo.\nArtigo 13. Notificacións\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar que as persoas interesadas cumpran a súa obriga de relacionarse por medios electrónicos.\n4. As notificacións por medios electrónicos entenderanse practicadas no momento en que se produza o acceso ao seu contido e rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non fose posible por problemas técnicos, practicarase a notificación polos medios previstos na normativa reguladora do procedemento administrativo común.\nArtigo 14. Aceptación da axuda\n1. Unha vez asinada a resolución, as entidades beneficiarias deberán remitir á Secretaría Xeral de Universidades ou á Axencia Galega de Innovación, segundo corresponda, un escrito de aceptación da axuda, no prazo de dez días hábiles contados a partir do día seguinte ao da publicación da resolución no DOG, e vincularán as persoas seleccionadas aos seus organismos mediante a formalización do correspondente contrato.\n2. Nos contratos deberá facerse referencia expresa:\na) Ao seu financiamento con cargo ás axudas para completar a etapa de formación posdoutoral da Consellería de Educación, Ciencia, Universidades e Formación Profesional ou da Axencia Galega de Innovación, segundo o caso.\nb) Á data de incorporación efectiva da persoa contratada ao seu posto de traballo.\nc) Á retribución bruta anual, ao lugar de prestación do servizo e á duración do contrato, que deberá ser con dedicación a tempo completo.\n3. A data límite para a sinatura dos contratos será o día 1 de setembro de 2025. A non formalización do contrato dentro do prazo previsto considerarase unha renuncia tácita á axuda.\nArtigo 15. Libramento da subvención\n1. As entidades beneficiarias e contratantes das persoas seleccionadas serán as encargadas de presentar as xustificacións correspondentes adecuadas á normativa de aplicación e serán as perceptoras dos fondos para o pagamento dos contratos.\n2. Poderán realizarse pagamentos á conta das subvencións recollidas nesta resolución, que non superarán o 80% da axuda concedida, de acordo co establecido no artigo 62 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Os beneficiarios regulados no artigo 2.1 da axuda están exonerados de achegar garantías, segundo o artigo 65.4 do Decreto 11/2029.\nNos proxectos plurianuais enténdese que os investimentos e pagamentos que se efectúen desde a data límite de xustificación da anualidade corrente ata o final de ano corresponden á anualidade seguinte e, polo tanto, poderán presentarse como xustificante para o cobramento desta anualidade.\n3. Para proceder ao libramento da axuda correspondente aos contratos e os seus custos sociais será preciso que a entidade correspondente remita a copia dos contratos asinados no prazo dun mes contado desde a súa sinatura e a xustificación da axuda nos termos que a continuación se indican:\na) Declaración responsable do órgano responsable de control da entidade de que a persoa investigadora ten dedicación exclusiva ao programa e á actividade.\nb) Certificación expresiva da realización do gasto e do pagamento durante o período da intervención ou do órgano que teña atribuídas as facultades de control, da toma de razón en contabilidade e do cumprimento da finalidade para a cal foi concedida, de acordo co artigo 27 da Lei 12/2014, do 22 de decembro (DOG núm. 249, do 30 de decembro), de medidas fiscais e administrativas.\nNo caso das entidades beneficiarias ás cales non lles sexa de aplicación o artigo 27 da Lei 12/2014, do 22 de decembro, de medidas fiscais e administrativas, a xustificación dos gastos efectuarase con facturas ou documentos contables de valor probatorio equivalente, e a do pagamento, cos xustificantes das transferencias bancarias ou documentos acreditativos dos pagamentos realizados, de acordo coa normativa aplicable.\nSó se terá en conta aquela documentación relativa ás persoas contratadas que permanecesen no programa un mínimo de tres meses; non haberá ningún tipo de compromiso retributivo para aquelas que non acaden este período.\nc) Certificación, debidamente actualizada, acreditativa de estar ao día no pagamento coa Seguridade Social e no cumprimento das súas obrigas tributarias co Estado e coa Comunidade Autónoma, unicamente no suposto de que a entidade solicitante se opoña a que o órgano xestor solicite as certificacións que deban emitir a Tesouraría Xeral da Seguridade Social, a Axencia Estatal de Administración Tributaria e a Axencia Tributaria de Galicia.\nd) Unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo fin, das distintas administracións públicas competentes ou dos seus organismos, entes ou sociedades.\ne) De ser o caso, actualización dos datos de contacto das persoas contratadas.\n4. A documentación indicada achegarase consonte a seguinte periodización:\nPeríodo de xustificación\nData límite de presentación\n1ª xustificación: mes de setembro de 2025.\nCon esta xustificación libraranse os fondos correspondentes aos custos dos contratos e os complementos por persoa contratada, destinados a cada unha das entidades beneficiarias, correspondentes ao período por xustificar.\n15 de novembro de 2025\n2ª xustificación: de outubro de 2025 a setembro de 2026, ambos os meses incluídos.\nCon esta xustificación libraranse os fondos correspondentes aos custos dos contratos e os complementos por persoa contratada, destinados a cada unha das entidades beneficiarias, correspondentes ao período por xustificar.\n15 de novembro de 2026\n3ª xustificación: de outubro de 2026 a setembro de 2027, ambos os meses incluídos.\nCon esta xustificación libraranse os fondos correspondentes aos custos dos contratos e os complementos por persoa contratada, destinados a cada unha das entidades beneficiarias, correspondentes ao período por xustificar.\n15 de novembro de 2027\n4ª xustificación: de outubro de 2027 ata a finalización dos contratos coa data límite do 30 de setembro de 2028, día incluído.\nCon esta xustificación libraranse os fondos correspondentes aos custos dos contratos, destinados a cada unha das entidades beneficiarias, correspondentes ao período por xustificar. Coa xustificación da última anualidade aboarase a indemnización por expiración do tempo convido no contrato, segundo indica o artigo 3 destas bases.\n15 de novembro de 2028\nCando os contratos subvencionados vaian máis aló da 4ª xustificación, por ser concedida a axuda en segunda resolución ou por causa das suspensións e prórrogas recollidas no artigo 19.3 destas bases, os gastos correspondentes ás nóminas, á Seguridade Social e ás indemnizacións por fin de contrato xustificaranse coa data límite do 15 de novembro da correspondente anualidade que se xustifique. Nestes casos, a anualidade que se xustifique comprenderá o período que vai desde o mes de outubro do ano anterior ata o mes de setembro da anualidade corrente\n5. Para os casos de meses incompletos, o cálculo do importe correspondente a esa fracción de mes realizarase dividindo o importe máximo anual entre 360 días e multiplicando o resultado polo número de días traballados nese mes.\n6. Para a xustificación da axuda para o desenvolvemento da liña de investigación, a data límite para achegar a documentación correspondente é o 30 de novembro de cada anualidade e terá que incluír os seguintes documentos:\na) Certificación expresiva da realización do gasto e do pagamento durante o período da intervención ou do órgano que teña atribuídas as facultades de control, da toma de razón en contabilidade e do cumprimento da finalidade para a cal foi concedida, de acordo co artigo 27 da Lei 12/2014, do 22 de decembro, de medidas fiscais e administrativas.\nAsí mesmo, o órgano competente en materia de control da entidade beneficiaria acreditará que o gasto realizado corresponde exclusivamente a conceptos subvencionables enumerados no artigo 4 desta convocatoria.\nb) Conta xustificativa de acordo co establecido no artigo 50 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, no caso das entidades beneficiarias ás cales non lles sexa de aplicación o artigo 27 da Lei 12/2014, do 22 de decembro, de medidas fiscais e administrativas. A conta xustificativa terá o seguinte contido:\n– Memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos, segundo o establecido no artigo 48.1 do citado regulamento.\n– Memoria económica que conterá unha relación detallada dos gastos en que se incorreu para a realización das actividades subvencionadas, debidamente agrupados por conceptos de gasto con identificación do acredor e do documento, o seu importe, data de emisión e data de pagamento.\nc) Informe de auditor/a inscrito/a como exercente no Rexistro Oficial de Auditores/as de Contas, que deberá manifestarse sobre os conceptos, período de realización e pagamento dos gastos presentados nesa anualidade. O informe de auditoría axustarase ao disposto na Orde EHA/1434/2007, do 17 de maio, pola que se aproba a norma de actuación dos/das auditores/as de contas na realización dos traballos de revisión das contas xustificativas de subvencións.\nd) Declaración da persoa investigadora en que se recolla a relación do persoal que forma parte do seu equipo de investigación, de ser o caso, e de sufrir algunha variación.\ne) Certificación, debidamente actualizada, acreditativa de estar ao día no pagamento coa Seguridade Social e no cumprimento das súas obrigas tributarias co Estado e coa Comunidade Autónoma, unicamente no suposto de que a entidade solicitante se opoña a que o órgano xestor solicite as certificacións que deban emitir a Tesouraría Xeral da Seguridade Social, a Axencia Estatal de Administración Tributaria e a Axencia Tributaria de Galicia.\nf) Unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo fin, das distintas administracións públicas competentes ou dos seus organismos, entes ou sociedades.\nOs investimentos e pagamentos que se efectúen desde o 1 de decembro da anualidade corrente poderán presentarse como xustificante da anualidade seguinte. No caso dos custos de contratación de persoal investigador ou auxiliar, os pagamentos das nóminas, Seguridade Social e IRPF dos meses de outubro e novembro de cada anualidade poderán presentarse como xustificantes para o cobramento da anualidade seguinte.\nConsidérase gasto realizado aquel que efectivamente se pagase con anterioridade á finalización do prazo de xustificación. Exceptúanse aqueles gastos cuxos pagamentos deban efectuarse nun momento posterior para axustarse aos calendarios de recadación, como os ingresos á conta do IRPF ou as cotas de seguros sociais liquidables con posterioridade á data de xustificación.\nEn referencia ao desenvolvemento da liña de investigación propia, cando os contratos subvencionados vaian máis aló da 4ª xustificación, por ser concedida a axuda en segunda resolución ou por causa das suspensións e prórrogas recollidas no artigo 19.3 destas bases, os gastos correspondentes xustificaranse coa data límite do 30 de novembro da correspondente anualidade a xustificar.\n7. Segundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen a ter presentado ante o órgano administrativo competente, este requirirá a entidade beneficiaria para que no prazo improrrogable de dez días a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e as demais responsabilidades establecidas na Lei de subvencións de Galicia.\n8. Ademais, coa última xustificación, a entidade beneficiaria presentará:\na) Unha copia da vida laboral de cada persoa contratada durante o período de permanencia no programa, no caso de que se opoña á súa consulta. No caso de que a persoa contratada renunciase antes do remate do seu contrato, esta documentación presentarase transcorrido un mes desde a súa renuncia.\nb) Unha memoria final da actividade, de aproximadamente 2.000 palabras, na cal se describa o traballo realizado durante a duración do programa. O prazo para a súa presentación será dun mes desde a extinción do contrato de traballo. As persoas que abandonen o programa antes da finalización do contrato deberán presentar unha memoria da actividade desenvolvida durante o tempo que permaneceron nel, no prazo dun mes desde que se produza a extinción da relación contractual.\nc) No caso de expiración do tempo convido para o contrato de traballo asinado de acordo co indicado no artigo 14 destas bases, deberá achegarse xustificación económica do custo da indemnización e o seu pagamento xunto aos xustificantes correspondentes.\nArtigo 16. Réxime de compatibilidade\nAs entidades beneficiarias poderán compatibilizar as axudas reguladas nesta orde con outras axudas ou subvencións financiadas con fondos públicos ou privados que teñan unha finalidade análoga. De acordo coa normativa aplicable, o importe das axudas concedidas, illadamente ou en concorrencia con outras axudas, ingresos e recursos, non poderá superar o custo da actividade subvencionada.\nArtigo 17. Modificación da resolución de concesión de axudas\nPoderase modificar a resolución de concesión da axuda, tal como se especifica no artigo 17 da Lei 9/2007, do 13 de xuño, de subvencións de Galicia, cando se alteren as condicións tidas en conta para a concesión da subvención e, en todo caso, pola obtención concorrente de subvencións ou axudas outorgadas por outras administracións ou entes públicos ou privados, estatais ou internacionais. Por iso, cando a entidade beneficiaria reciba outros fondos cos mesmos obxectivos que os establecidos nesta convocatoria, deberá poñelo en coñecemento da Secretaría Xeral de Universidades ou da Axencia Galega de Innovación, segundo sexa o caso.\nArtigo 18. Resolución, incumprimento, reintegros e sancións\nO incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga da entidade beneficiaria de devolver total ou parcialmente as subvencións percibidas, así como os xuros de mora correspondentes. En particular, acordarase a perda do dereito á axuda e o seu posible reintegro total ou parcial cando concorra algunha das seguintes circunstancias:\na) Obtención da axuda sen reunir as condicións e requisitos solicitados ou con alteración destes.\nb) A inexactitude, falsidade ou omisión, de carácter esencial, de calquera dato ou documento que se achegue coa solicitude, as declaracións responsables e a documentación ou xustificacións achegadas segundo regula a orde.\nSe concorren as circunstancias da letra b), poderá inadmitirse a solicitude de seren apreciadas antes da resolución de concesión da axuda.\nPara facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no artigo 38 da Lei 9/2007, do 13 de xuño, de subvencións de Galicia.\nAos beneficiarios das subvencións reguladas nestas bases seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.\nArtigo 19. Renuncia ás axudas, novas incorporacións e interrupcións\n1. No caso de que se produza algunha renuncia ou outra causa de extinción da relación laboral, a entidade beneficiaria deberá comunicar a renuncia, mediante escrito motivado da persoa seleccionada, dirixido á Secretaría Xeral de Universidades ou á Axencia Galega de Innovación (segundo sexa o caso), nun prazo mínimo de 15 días naturais antes de que se produza. Deberase achegar un informe da entidade beneficiaria que indique se a persoa contratada desenvolveu unha actividade satisfactoria que permitise o seu perfeccionamento e especialización profesional durante a permanencia no programa.\n2. Poderase adxudicar unha nova axuda de acordo coa prelación sinalada na lista de espera, sempre e cando a renuncia se produza dentro do prazo de tres meses a partir da data de publicación da resolución de concesión. Para cubrir as renuncias seguirase a prelación das listas de espera definidas no artigo 11, tendo en conta que soamente poderán ser cubertas coas solicitudes da lista de espera do órgano instrutor en que se produzan. A persoa substituta quedará suxeita ás mesmas condicións durante o tempo do aproveitamento da axuda.\nA competencia para adxudicar unha nova axuda correspóndelle, por delegación da persoa titular da Consellería de Educación, Ciencia, Universidades e Formación Profesional, á persoa titular da Secretaría Xeral de Universidades, ou por delegación da persoa titular da Presidencia da Axencia Galega de Innovación, á persoa titular da Dirección da Axencia Galega de Innovación, segundo que as novas incorporacións procedan da lista de espera da Secretaría Xeral de Universidades ou da Axencia Galega de Innovación, respectivamente.\n3. As entidades beneficiarias poderán solicitar a interrupción e a prórroga do prazo de execución da axuda correspondente ao tempo da suspensión dos contratos financiados cando estas suspensións se produzan polas seguintes causas:\na) Nacemento.\nb) Adopción.\nc) Garda con fins de adopción ou acollemento.\nd) Risco durante o embarazo.\ne) Risco durante a lactación natural de menores de nove meses.\nf) Incapacidade temporal durante o embarazo por causas vinculadas con el.\ng) Incapacidade temporal por causas distintas ás do punto anterior por un período mínimo dun mes.\nh) As situacións previstas no artigo 45.1.n) do texto refundido da Lei do estatuto dos traballadores, como medida de protección das mulleres vítimas de violencia de xénero ou de violencia sexual.\ni) E nos demais casos recollidos no artigo 22.1.d), parágrafos catro e cinco, da Lei 14/2011, do 1 de xuño, da ciencia, a tecnoloxía e a innovación.\n4. Cando se produza a suspensión do contrato pola concorrencia dalgunha destas situacións, as entidades beneficiarias poderán solicitar a interrupción e a prórroga do prazo de execución da axuda correspondente ao tempo de suspensión, no prazo de dez días hábiles desde que esa baixa se produza. No momento da reincorporación da persoa investigadora á actividade laboral, a entidade beneficiaria deberá achegar un informe onde se expresen o nome da persoa afectada, o seu número de expediente, as causas da suspensión, as datas da suspensión e as datas da prórroga do contrato.\n5. A interrupción e a prórroga ás cales se fai referencia no parágrafo anterior deberán ser autorizadas polo órgano instrutor correspondente, que poderá solicitar os informes que considere oportunos. A entidade beneficiaria correspondente deberá achegar o contrato ou o documento xustificativo da prórroga que cubra o dito período, no prazo dun mes desde a súa sinatura.\n6. Cando se autorice a interrupción e a prórroga, non se considerarán subvencionables os gastos derivados da contratación en que poida incorrer a entidade beneficiaria (retribución salarial e cota patronal da Seguridade Social) durante o tempo da interrupción, polo que non se deben incluír nas certificacións de xustificación económica. A duración do contrato verase ampliada por un período idéntico ao da interrupción para os efectos previstos nesta convocatoria.\n7. A autorización de interrupción e de prórroga da axuda en ningún caso supón un aumento da contía da axuda concedida inicialmente. Calquera incremento no pagamento da cota patronal da Seguridade Social como consecuencia do período prolongado será por conta da entidade contratante.\nArtigo 20. Dereitos e obrigas\n1. Son obrigas xerais da entidade contratante, sen prexuízo das derivadas da relación laboral que se estableza:\na) Cumprir as condicións e obrigas establecidas nesta convocatoria.\nb) Manter unha pista de auditoría suficiente e manter de forma separada na contabilidade os ingresos da axuda percibida, así como os custos directos de persoal, e conservar toda a documentación relativa á subvención e ás persoas participantes durante un período de tres anos.\nb) Formalizar un contrato de traballo de duración determinada con dedicación a tempo completo coa persoa candidata seleccionada, de acordo coa lexislación vixente.\nc) Proporcionarlles ás persoas candidatas seleccionadas o apoio necesario e facilitarlles a utilización dos medios, instrumentos ou equipamentos que resultan precisos para o normal desenvolvemento da súa actividade.\nd) Permitirlles ás persoas candidatas seleccionadas a súa integración naqueles departamentos en que leven a cabo o seu labor. Os centros onde se integren estarán obrigados a garantirlles os dereitos e prestacións que ten o persoal do centro de similar categoría co obxecto de que cumpran as súas obrigas.\ne) Cumprir coas obrigas en materia de igualdade de xénero establecidas no marco normativo en vigor que lles sexa de aplicación e, moi especialmente, aquelas incluídas na Lei 7/2023, do 30 de novembro, para a igualdade efectiva de mulleres e homes de Galicia, e na Lei 14/2011, do 1 de xuño, da ciencia, a tecnoloxía e a innovación.\nf) Facilitar cantos datos resulten necesarios para a valoración do instrumento no marco da avaliación da RIS3 Galicia ou doutros mecanismos, en particular as enquisas do INE, relacionados coa medición da I+D+i. Os datos asignados aos citados instrumentos de avaliación deberán estar consignados á Comunidade Autónoma de Galicia. No marco do seguimento e avaliación da RIS3 Galicia, desenvolverase un seguimento específico das axudas concedidas. Este seguimento estará baseado na recompilación de información acerca dos resultados económicos e científico-técnicos obtidos polas entidades beneficiarias. Para estes efectos, durante a execución e ao finalizar a axuda (ex post), os beneficiarios deberán proporcionar información relativa a unha serie de indicadores, entre os cales se incluirán indicadores xerais e específicos de I+D+i.\n2. O persoal investigador contratado ao abeiro destas axudas poderá prestar colaboracións complementarias en tarefas docentes relacionadas coa actividade de investigación proposta, ata un máximo de 100 horas anuais, por pedimento propio e coa aprobación da súa entidade, respectando en todo caso a normativa vixente de incompatibilidades do persoal ao servizo das administracións públicas.\n3. As persoas contratadas mediante estas axudas teñen os seguintes dereitos e obrigas:\na) Cumprir as condicións e obrigas establecidas nesta convocatoria.\nb) Aterse ao réxime interno ou de funcionamento da institución en que desenvolva as súas actividades, especialmente no relativo ás condicións de traballo e normas de prevención de riscos laborais.\nc) Poderán recibir bolsas que se convocan para cubrir algunha das accións formativas que van realizar segundo o seu proxecto (asistencia a reunións, congresos, seminarios e cursos de especialización).\nd) Presentar a memoria final da actividade a que se fai referencia no artigo 15.8.b) da convocatoria.\ne) Manterse en contacto coa entidade beneficiaria destas axudas e, de ser o caso, coa Administración concedente, unha vez rematado o período da axuda con fins estatísticos.\n4. As entidades beneficiarias e as persoas contratadas teñen como obriga específica de publicidade adoptar as medidas de difusión contidas no punto 3 do artigo 15 da Lei 9/2007. En concreto, as entidades beneficiarias das axudas, así como as persoas contratadas con cargo a elas, deberán facer constar o cofinanciamento das actuacións con fondos da Xunta de Galicia. Para isto, nas accións de difusión, así como nos resultados da produción científica e calquera outra acción que se realice ao abeiro destas axudas, deberá figurar expresamente o cofinanciamento das actuacións con fondos do Programa de axudas á etapa posdoutoral da Xunta de Galicia (Consellería de Educación, Ciencia, Universidades e Formación Profesional ou da Axencia Galega de Innovación, segundo sexa o caso), que irá acompañado, sempre que sexa posible, do escudo normalizado da Xunta de Galicia.\nArtigo 21. Control\n1. A Secretaría Xeral de Universidades da Consellería de Educación, Ciencia, Universidades e Formación Profesional e a Axencia Galega de Innovación poderán realizar as actividades de inspección que consideren oportunas para controlar o cumprimento das subvencións. Así mesmo, poderán solicitar un informe ás entidades beneficiarias sobre a execución das axudas e o seu impacto, en particular, sobre as persoas contratadas mediante un seguimento destas durante os seis meses posteriores á finalización do contrato, que permita constatar cal é a súa situación laboral.\n2. No último ano, as persoas contratadas serán sometidas a unha avaliación da actividade investigadora desenvolvida. O proceso de avaliación será realizado por un equipo avaliador formado por persoas expertas de fóra do Sistema de I+D+i galego, que poderá contar coa colaboración da ACSUG, a partir da documentación que lles será requirida ás persoas contratadas.\n3. Alén do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estarán sometidas ás actuacións de comprobación previstas na lexislación do Tribunal de Contas, do Consello de Contas e doutros organismos que teñan atribuídas facultades de control sobre estes fondos.\nArtigo 22. Dotación orzamentaria\n1. Esta orde tramítase conforme o establecido na Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001, relativa á tramitación anticipada de expedientes de gasto, e a súa eficacia queda condicionada a que exista crédito adecuado e suficiente nos orzamentos da Comunidade Autónoma de Galicia para o ano 2025. A concesión das subvencións queda condicionada á existencia de crédito adecuado e suficiente no momento da resolución de concesión, para o que existe crédito adecuado e suficiente nos orzamentos da Comunidade Autónoma de Galicia para o ano 2025, aprobados polo Parlamento de Galicia.\n2. As axudas imputaranse ás aplicacións orzamentarias 07.02.561B.444.0, 07.02.561B.744.0, 07.A2.561A.403.0, 07.A2.561A.703.0, 07.A2.561A.481.0 e 07.A2.561A.781.0, correspondentes aos orzamentos xerais da Comunidade Autónoma de Galicia para o ano 2025, coa seguinte distribución por anos:\nEntidade beneficiaria\nNúm. axudas\nAplicación orzamentaria\nCrédito (en euros)\n2025\n2026\n2027\n2028\nTotal\nUniversidades do SUG\n20\n07.02.561B.444.0\n84.916,60\n799.000,00\n799.000,00\n791.083,40\n2.474.000,00\nUniversidades do SUG\n07.02.561B.744.0\n60.000,00\n200.000,00\n200.000,00\n140.000,00\n600.000,00\nTotal universidades do SUG\n144.916,60\n999.000,00\n999.000,00\n931.083,40\n3.074.000,00\nOutras entidades\n2\n07.A2.561A.403.0\n8.491,66\n79.900,00\n79.900,00\n79.108,34\n247.400,00\n07.A2.561A.703.0\n6.000,00\n20.000,00\n20.000,00\n14.000,00\n60.000,00\nOutras entidades\n2\n07.A2.561A.481.0\n8.491,66\n79.900,00\n79.900,00\n79.108,34\n247.400,00\n07.A2.561A.781.0\n6.000,00\n20.000,00\n20.000,00\n14.000,00\n60.000,00\nTotal outras entidades\n28.983,32\n199.800,00\n199.800,00\n186.216,68\n614.800,00\nTotal convocatoria\n173.899,92\n1.198.800,00\n1.198.800,00\n1.117.300,08\n3.688.800,00\n3. En relación co financiamento destas axudas:\na) A Secretaría Xeral de Universidades da Consellería de Educación, Ciencia, Universidades e Formación Profesional só financiará as axudas que correspondan ás universidades do SUG, as cales se imputarán ao Plan galego de financiamento universitario para o período 2022-2026.\nb) A Axencia Galega de Innovación financiará as demais entidades do artigo 2, todas elas de natureza pública.\n4. No caso da Axencia Galega de Innovación, a distribución de fondos e as aplicacións orzamentarias sinaladas son unha previsión que, de acordo co artigo 31 do Regulamento de subvencións de Galicia, se deberá axustar tras a valoración das solicitudes para adecuarse á proposta elaborada pola Comisión de Selección. Será posible, mesmo, incorporar novas aplicacións sen incrementar o crédito total, tendo en conta a natureza xurídica das entidades beneficiarias.\nNeste senso, o financiamento previsto nesta orde de convocatoria para os organismos públicos de investigación e as fundacións de investigación sanitaria de Galicia impútase, de forma xenérica, ás aplicacións orzamentarias 07.A2.561A.481.0 e 07.A2.561A.781.0, pero, unha vez elaborada a proposta de concesión por parte da Comisión de Selección, para a tramitación dos documentos contables correspondentes, as aplicacións orzamentarias adecuaranse á natureza xurídica das entidades que figuren como seleccionadas na dita proposta.\n5. De acordo co disposto no punto 2.1 da Comunicación da Comisión sobre o Marco sobre axudas estatais de investigación e desenvolvemento e innovación (2022/C 414/01), publicado no Diario Oficial de la Unión Europea do 28 de outubro de 2022, non se aplicará o disposto no artigo 107.1 do Tratado de funcionamento da Unión Europea ás axudas previstas nesta orde, que se outorgarán a organismos de investigación para actividades non económicas. As entidades beneficiarias que, ademais de actividades non económicas, realicen tamén actividades económicas, deberán consignar por separado o financiamento, os custos e os ingresos respectivos.\n6. Cando o organismo de investigación realice case exclusivamente actividades non económicas, poderá quedar excluído na súa totalidade do ámbito de aplicación do artigo 107.1 do Tratado de funcionamento da Unión Europea sempre que as súas actividades económicas sexan puramente accesorias; é dicir, que correspondan a unha actividade que estea relacionada directamente co seu funcionamento ou sexa necesaria para o funcionamento do organismo de investigación ou estea estreitamente vinculada ao seu principal uso non económico, e teña un alcance limitado.\n7. Considerarase que isto se produce cando as actividades económicas consomen exactamente os mesmos insumos (como material, equipamento, man de obra e capital fixo) que as actividades non económicas e a capacidade asignada cada ano a estas actividades económicas non supera o 20 % da capacidade anual total da entidade de que se trate.\nArtigo 23. Transparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no seu artigo 3.1, a que se atopen vinculadas, logo de requirimento, toda a información necesaria para que aquela cumpra as obrigas previstas no título I da citada lei.\nDisposición derradeira primeira. Remisión normativa\nEsta orde sométese ao réxime de axudas públicas establecido na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o regulamento que a desenvolve.\nDe conformidade co previsto no artigo 20 da Lei 38/2003, do 17 de novembro, xeral de subvencións, transmitirase a información necesaria á Base de datos nacional de subvencións (BDNS).\nDisposición derradeira segunda. Recursos\nContra esta orde poderase interpor recurso potestativo de reposición ante a persoa titular da Consellería de Educación, Ciencia, Universidades e Formación Profesional no prazo dun mes a partir do día seguinte ao da súa publicación no DOG, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo, no prazo de dous meses, ante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nDisposición derradeira terceira. Entrada en vigor\nEsta orde entrará en vigor o día seguinte ao da súa publicación no Diario Oficial de Galicia.\nSantiago de Compostela, 26 de decembro de 2024\nO conselleiro de Educación, Ciencia, Universidades e Formación Profesional\nP.D. (Orde do 5.6.2024)\nManuel Vila López\nSecretario xeral técnico da Consellería de Educación,\nCiencia, Universidades e Formación Profesional"
  },
  {
    "file_id": "AnuncioC3Q2-071025-0001_gl",
    "doga_id": 199,
    "doga_date": "2025-10-15",
    "url": "https://www.xunta.gal/dog/Publicados/2025/20251015/AnuncioC3Q2-071025-0001_gl.html",
    "title": "RESOLUCIÓN do 6 de outubro de 2025 pola que se aproba o convenio marco coa Sociedade de Vivenda Pública de Galicia e as entidades financeiras para o financiamento da promoción, construción e compra de vivendas de promoción pública e pola que se abre o prazo para a presentación de solicitudes para a subscrición do dito convenio.",
    "content": "Antecedentes\nO artigo 3 da Lei 3/1988, do 27 de abril, de creación do Instituto Galego de Vivenda e Solo (en diante, IGVS), atribúelle ao citado organismo a realización da política de solo e vivenda da Xunta de Galicia, co fin de garantir os dereitos constitucionais a unha vivenda digna e adecuada, especialmente para os sectores con menos capacidade económica, e a unha utilización do solo de acordo co interese xeral, erradicando a especulación e actuando como elemento de regulación do mercado inmobiliario e de mellora da calidade ambiental.\nDe conformidade co artigo 4.1 da citada Lei 3/1988, do 27 de abril, entre as funcións do IGVS figura a constitución dun parque público de vivenda no ámbito da Comunidade Autónoma e a promoción pública de vivendas de protección oficial e as súas edificacións complementarias e equipamentos.\nSegundo o disposto no artigo 1 dos seus estatutos, Vivenda Pública de Galicia, S.A. (en diante, Vipugal) é unha sociedade destinada á realización de actividades urbanísticas no territorio da Comunidade Autónoma de Galicia; está adscrita á consellería con competencias en xestión e desenvolvemento de solo residencial e vivenda, baixo a tutela do IGVS, nos termos previstos na lexislación vixente. O seu obxecto social está constituído pola realización das actividades dirixidas á promoción e xestión de vivenda con destino á venda ou ao alugamento, así como á promoción de solo residencial no territorio da Comunidade Autónoma de Galicia.\nA Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, establece no seu artigo 40.dos que o IGVS e as entidades instrumentais baixo a súa tutela, como medida para facilitar o acceso á vivenda, poderán concertar coas entidades financeiras préstamos hipotecarios subrogables con destino a financiar actuacións en materia de vivenda de promoción pública, sen que se poidan establecer cláusulas das cales deriven responsabilidades do referido organismo, unha vez realizada a subrogación, sen prexuízo da previsión nos procedementos de execución hipotecaria, da cesión do remate ou da adxudicación por parte da entidade financeira executante a favor do IGVS, cando sexa imprescindible para garantir o destino e o réxime legal da vivenda.\nA Xunta de Galicia, a través do IGVS e Vipugal, no exercicio das súas competencias, ten prevista a construción de, aproximadamente, 2.350 vivendas públicas na Comunidade Autónoma de Galicia durante o período 2024-2028, cun investimento estimado de 435.000.000 de euros, mediante un réxime de posta á disposición de solo para edificar e axudas á edificación.\nCo obxecto de facilitar o acceso ao financiamento da promoción e construción de vivendas protexidas de promoción pública, así como a súa compra polos cidadáns, considérase necesario asinar un convenio marco coas entidades financeiras que así o soliciten.\nCon data do 11 de xuño de 2025, o Consello de Administración de Vipugal autorizou a sinatura do convenio que se xunta como anexo a esta resolución.\nDe conformidade co exposto e segundo o disposto no artigo 4 do Decreto 143/2024, do 20 de maio, polo que se establece a estrutura orgánica do IGVS,\nRESOLVO:\nPrimeiro. Aprobar o convenio marco entre o IGVS, Vipugal e as entidades financeiras para o financiamento da promoción, construción e compra de vivendas de promoción pública que se xunta como anexo a esta resolución, mediante a publicación desta resolución no\nDiario Oficial de Galicia\n.\nSegundo. Abrir o prazo para que calquera entidade financeira poida presentar ante o IGVS unha solicitude en que solicite a subscrición do indicado convenio.\nSantiago de Compostela, 6 de outubro de 2025\nMaría Martínez Allegue\nPresidenta do Instituto Galego da Vivenda e Solo\nANEXO\nConvenio marco entre o Instituto Galego da Vivenda e Solo (IGVS), a Sociedade de Vivenda Pública de Galicia e as entidades financeiras para o financiamento da promoción, construción e compra de vivendas de promoción pública\nReunidos\nMaría Martínez Allegue, conselleira de Vivenda e Planificación de Infraestruturas, en virtude da atribucións que lle confire o Decreto 44/2024, do 14 de abril, do seu nomeamento (DOG núm. 73, do 14 de abril), na súa calidade de presidenta do Instituto Galego da Vivenda e Solo (en adiante, IGVS), segundo o artigo 4 do Decreto 143/2024, do 20 de maio, polo que se establece a estrutura orgánica do devandito organismo (DOG núm. 101, do 27 de maio).\nActúa, así mesmo, no nome e representación da mercantil Vivenda Pública de Galicia, S.A. (en adiante, Vipugal), en canto que presidenta da dita sociedade, en virtude do nomeamento acordado pola Xunta Xeral de Accionistas na reunión do 18 de novembro de 2024.\nDoutra parte, ....., maior de idade, con NIF ..., actuando en nome e representación da entidade ..., con domicilio social en ..., e provista de NIF número ..., en virtude dos poderes outorgados o ... ante o/a notario/a de ..., don/a. ..., que declara que se encontran vixentes e non revogados.\nOs comparecentes recoñécense a capacidade legal suficiente para o outorgamento do presente convenio, declaran a plena vixencia das facultades coas que actúan e, para tal efecto\nEXPOÑEN:\nI. De acordo co establecido na Lei 3/1988, do 27 de abril, correspóndelle ao IGVS a realización da política de solo e vivenda da Xunta de Galicia, co fin de garantir os dereitos constitucionais a unha vivenda digna e adecuada, especialmente para os sectores con menos capacidade económica; dentro das súas funcións está a de promoción pública de vivenda protexida.\nII. Que, conforme o artigo 1 dos seus estatutos, Vipugal é unha sociedade anónima destinada á realización de actividades urbanísticas no territorio da Comunidade Autónoma de Galicia, está adscrita á consellería con competencias en xestión e desenvolvemento de solo residencial e vivenda, baixo a tutela do IGVS, nos termos previstos na lexislación vixente. O seu obxecto social está constituído pola realización das actividades dirixidas á promoción e xestión de vivenda con destino á venda ou alugamento, así como á promoción de solo residencial no territorio da Comunidade Autónoma de Galicia.\nIII. A Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, establece no seu artigo 40.dos que o Instituto Galego da Vivenda e Solo (IGVS) e as entidades instrumentais baixo a súa tutela, como medida para facilitar o acceso á vivenda, poderán concertar coas entidades financeiras préstamos hipotecarios subrogables con destino a financiar actuacións en materia de vivenda de promoción pública, sen que se poidan establecer cláusulas das cales deriven responsabilidades do referido organismo unha vez realizada a subrogación, sen prexuízo da previsión nos procedementos de execución hipotecaria, da cesión do remate ou da adxudicación por parte da entidade financeira executante a favor do Instituto Galego da Vivenda e Solo, cando sexa imprescindible para garantir o destino e o réxime legal da vivenda.\nIV. A Xunta de Galicia, a través do IGVS e Vipugal, no exercicio das súas competencias, ten prevista a construción de aproximadamente 2.350 vivendas de titularidade pública na Comunidade Autónoma de Galicia ata 2028, cun investimento estimado de 435.000.000 de euros.\nV. Co obxecto de facilitar o acceso ao financiamento da promoción e construción de vivendas protexidas de promoción pública, así como a súa compra polos cidadáns, as entidades asinantes acordan o financiamento hipotecario previsto neste convenio, o cal se rexerá polas seguintes cláusulas:\nPrimeira.\nObxecto do convenio\n1. O obxecto do presente convenio é establecer as condicións do financiamento da promoción, construción, así como da compra, mediante subrogación, das vivendas protexidas de promoción pública, nas seguintes modalidades de financiamento:\na) Préstamos para a construción ou promoción directa por parte do IGVS ou de Vipugal.\nb) Subrogación deses préstamos a favor de persoas adquirentes.\n2. En todo caso, o IGVS e Vipugal quedan facultados para subscribir os préstamos hipotecarios e indicar a relación de adxudicatarios ás entidades financeiras asinantes do convenio, logo de acordo adoptado entre as partes no seo da comisión de seguimento prevista na cláusula sétima deste convenio, procurando realizar unha repartición equilibrada das promocións ou vivendas que se van financiar durante a vixencia deste convenio.\nSegunda.\nDefinicións\nAs partes acordan establecer as seguintes definicións para os efectos do presente convenio:\nVivendas de promoción pública (VPP): entenderanse como tales as definidas no artigo 46 da Lei 8/2012, do 29 de xuño, de vivenda de Galicia.\nRéxime de protección: é o réxime de protección das vivendas protexidas de promoción pública, o cal está regulado no capítulo II do título II da Lei 8/2012, do 29 de xuño.\nDuración do réxime de protección: de conformidade co disposto no artigo 60 da Lei 8/2012, do 29 de xuño, o réxime de protección das vivendas protexidas de promoción pública e das vivendas protexidas de protección autonómica construídas nun solo desenvolvido por un promotor público, así como das vivendas protexidas promovidas ou rehabilitadas por entidades participadas maioritariamente polo IGVS, terá duración permanente.\nPromotor: refírese ao IGVS ou a Vipugal, que interveñen na promoción e construción de vivendas protexidas de promoción pública obxecto do presente convenio.\nEntidade financeira: refírese á entidade de crédito asinante do presente convenio e que conceda financiamento para unha actuación concreta de promoción de VPP.\nValor da promoción: é o custo total de cada promoción de vivendas protexidas de promoción pública, no cal se incluirán os custos de solo, traballos técnicos, autorizacións e custo da construción. O promotor facilitaralle á entidade financeira toda a documentación acreditativa (valoracións, facturas, orzamentos) que permita o cálculo e a determinación do devandito valor.\nValor de taxación (VT): é o valor establecido conforme o disposto na Orde ECO 805/2003 por unha sociedade de taxación homologada polo Banco de España. As ditas valoracións serán encomendadas polas entidades financeiras para cada financiamento asignado por conta do promotor.\nValor de taxación en hipótese de edificio terminado (VT HET): é o valor que previsiblemente poderá alcanzar un edificio en proxecto, construción ou rehabilitación na data da súa terminación, se se constrúe nos prazos estimados e coas características técnicas contidas no seu proxecto de edificación ou rehabilitación.\nEuríbor a 12 meses: é o tipo de contado publicado pola Federación Bancaria Europea cara ás 11.00 horas da mañá (hora de Bruxelas), a través de\nBridge Telerate\nou do provedor do servizo de pantalla que o poida substituír, para as operacións de depósito en euros ao prazo de 12 meses, calculado a partir do ofertado por unha mostra de bancos para operacións entre entidades de similar cualificación e referido ao segundo día hábil anterior ao de inicio de cada período de xuro. Este tipo de referencia é, así mesmo, publicado diariamente polo Banco de España na súa páxina web (www.bde.es), actualmente na epígrafe de estatísticas/tipos de xuro e de cambio/tipos de xuro (datos diarios) EONIA, Euríbor e outros tipos de xuro internacionais. A publicación do tipo Euríbor polo Banco de España na súa páxina web (www.bde.es) dispensará o banco de comunicarllo ao prestatario.\nEuríbor a un ano: é o tipo correspondente á última referencia a un ano que figure publicada, antes do día 1 do último mes do período anterior no\nBoletín Oficial del Estado\npolo Banco de España (media aritmética simple mensual dos valores diarios do índice de referencia Euríbor® que figura no anexo do Regulamento de execución (UE) 2016/1368, da Comisión, do 11 de agosto, polo que se establece unha lista dos índices de referencia cruciais utilizados nos mercados financeiros, de conformidade co Regulamento (UE) 2016/1011, do Parlamento Europeo e do Consello. O índice refírese ao Euríbor® ao prazo de doce meses). O devandito tipo de referencia publícao o Banco de España na súa web (www.bde.es) e, mensualmente, no\nBoletín Oficial del Estado\n.\nGarantía de cesión de remate: refírese á obriga do IGVS de adquirir as VPP nos supostos de impagamento do financiamento concedido ao abeiro deste convenio por parte dos adxudicatarios das vivendas, ben mediante dación en pagamento, ben mediante cesión do remate, nos termos previstos na cláusula sexta do presente convenio.\nTerceira.\nObrigas das entidades financeiras\nAs entidades financeiras asinantes concederán financiamento ás actuacións de promoción e construción de vivendas protexidas de promoción pública polo IGVS ou Vipugal e á súa compra polas persoas adxudicatarias, sempre que se cumpran as condicións e os requisitos previstos nas disposicións normativas referidas ás entidades de crédito ou emitidas polo Banco de España e cos criterios e as condicións establecidas polas entidades financeiras para a concesión de préstamos, atendendo, en todo caso, ás características destas vivendas e ás garantías establecidas neste convenio. As entidades financeiras asinantes deberán axustar os préstamos ás características recollidas neste convenio e xustificar, por escrito, os motivos de denegación nos supostos en que non se concedan os préstamos ás persoas adquirentes.\nCuarta.\nCondicións dos préstamos\nOs préstamos terán as seguintes características mínimas, que poderán ser melloradas por cada entidade:\n1. Préstamo promotor para a construción ou promoción directa de VPP.\nDestinado á promoción e construción de vivendas que, sendo promovidas directamente polo IGVS ou por Vipugal, sexan cualificadas como VPP, cos requisitos fixados no presente convenio e as seguintes condicións de financiamento, que poderán ser melloradas por cada entidade:\nGarantía: hipotecaria.\nContía: ata un 80 % do valor da promoción ou o do valor de taxación a hipóteses de edificio terminado (VT HET), se este fose menor. Con todo, o promotor só poderá dispoñer do importe máximo do 70 % do valor da promoción ou do VT HET, se este fose menor.\nDuración: máximo 33 anos, incluídos 3 de carencia.\nXuros: o tipo de xuro nominal durante o período de carencia e ata a subrogación do préstamo a favor dos adquirentes finais, para as promocións ou vivendas que se van financiar, determinarase tomando o Euríbor a doce meses ou a un ano, á elección da entidade, no mes anterior á data de formalización do préstamo, máis o 1,20.\nO tipo de xuro nominal inicial do préstamo será de aplicación ata a súa revisión. O dito tipo revisarase cada 12 meses, contados desde o último día do mes da formalización deste préstamo.\nAmortización: a amortización do principal efectuarase nun período de 30 anos, en cotas mensuais.\nCaracterísticas especiais:\na) O dito préstamo terá un período de carencia de capital durante a execución das obras de construción cun prazo máximo de 3 anos.\nb) As disposicións solicitaraas a entidade prestataria en función das certificacións de obras validadas pola Dirección facultativa da obra e, ademais, pola oficina técnica do IGVS ou de Vipugal, segundo sexa o caso, podendo ser solicitados, excepcionalmente, informes de valoración independentes, unha vez superado o 50 % ou o 75 % do total da obra certificada. A entidade financeira deberá ingresarlle ao promotor o importe correspondente á disposición nun prazo máximo de 10 días hábiles desde a solicitude de disposición efectuada pola entidade prestataria, xunto coa certificación de obra executada, de ser o caso.\nc) A responsabilidade hipotecaria distribuirase por vivendas. As persoas adxudicatarias subrogaranse na responsabilidade hipotecaria da vivenda que adquiran. No suposto en que, excepcionalmente, non se producise a subrogación na parte do préstamo correspondente a algunha vivenda, procederase á cancelación da parte do préstamo que grave a vivenda afectada.\nd) Durante a construción, a promoción deberá contar cun seguro a todo risco da construción e o promotor deberá estar amparado nunha póliza de responsabilidade civil.\ne) No préstamo establecerase a garantía de cesión de remate do inmoble a favor do IGVS en caso de falta de pagamento por parte da persoa adquirente.\nf) Os gastos de formalización do préstamo serán por conta do promotor.\ng) Sen comisións.\n2. Subrogación das persoas adquirentes.\nAs persoas adquirentes subrogaranse no préstamo promotor polo importe máximo de adquisición da vivenda que, en ningún caso, superará o 80 % do valor da promoción ou do valor de taxación, unha vez rematadas e legalizadas as obras de construción, se este fose menor, sempre baixo as condicións de solvencia fixadas pola entidade financeira.\nGarantía: hipotecaria.\nValor: tomando como base de cálculo o valor de venda das vivendas de promoción pública, a contía do préstamo será de ata un máximo do 100 % do prezo de venda da vivenda e dos anexos, sen que en ningún caso poida superar o 80 % do valor da promoción ou do valor de taxación, se este fose menor. Se a vivenda tivese garaxe e rocho, a contía total do préstamo podería incrementarse incluíndo o valor destes.\nDuración: ata un máximo de 30 anos, en función da idade das persoas adquirentes, de forma que ao final do préstamo a persoa adquirente de menor idade non supere os 75 anos. Non obstante o anterior, a entidade poderá elevar este límite logo da realización dun estudo personalizado.\nXuros: o tipo de xuro nominal inicial determinado para as vivendas que se van financiar determinarase en función da modalidade de hipoteca que se subscriba: fixa, variable ou mixta:\nFixa: a entidade poderá optar entre as seguintes posibilidades:\n1. Fixa: 3,82 %.\n2. Tomando como base o último IRS máis próximo ao prazo da operación na data da escritura de compravenda e subrogación das persoas adquirentes, máis o 1,30 %.\nVariable: o tipo de xuro nominal inicial determinado para as vivendas que se van financiar determinarase tomando o Euríbor a un ano publicado polo Banco de España no BOE, no mes anterior á data de formalización do préstamo, máis o 1,30 %.\nO tipo de xuro nominal anual inicial do préstamo será de aplicación ata a súa revisión. O dito tipo revisarase cada 12 meses, contados desde o último día do mes da formalización deste préstamo.\nMixta: a entidade poderá optar entre as seguintes posibilidades:\n1. Os primeiros 5 anos, o 3,75 % e os seguintes, Euríbor a un ano, publicado polo Banco de España no BOE, no mes anterior á data de formalización do préstamo, máis o 1,25 %.\n2. Partiríase do tipo fixo a 10 anos, segundo a alternativa 2 da modalidade fixa, e o resto sería variable, cos xuros indicados anteriormente na modalidade variable.\nAmortización: a amortización do principal efectuarase nun período máximo de 30 anos, en cotas mensuais.\nCaracterísticas especiais:\na) O préstamo terá un prazo de amortización de ata 30 anos, que poderá ampliarse, logo de acordo coa entidade financeira.\nb) Os préstamos a persoas adquirentes poderán ser obxecto de amortización anticipada total ou parcial, por instancia da persoa interesada e co acordo da entidade financeira, segundo se estableza nos contratos de préstamo coas entidades financeiras.\nc) O tipo de xuro inicial é sen ningún tipo de vinculacións ou compensacións para a entidade financeira: nóminas, seguros, tarxetas, fondos, plans de pensións, etc.; e só terán que subscribir un seguro de incendio, ben na entidade financeira ou noutra compañía, sendo beneficiaria a entidade financeira polo que se deba.\nd) Sen comisións.\n3. Documentación.\nXunto coa solicitude de préstamo promotor deberá xuntarse a seguinte documentación:\n– Taxación realizada por entidade taxadora homologada.\n– Información rexistral da parcela.\n– Documentación urbanística do solo.\n– De ser o caso, certificacións de obra realizada e, excepcionalmente, informes externos de valoración.\nPara a subrogación, pedirase a seguinte documentación:\n– Dúas últimas nóminas.\n– Declaración de IRPF e pagamentos fraccionados, en caso de autónomos.\n– Declaración xurada de titularidade de bens.\n– Solicitude Cirbe Banco de España.\n– Vida laboral.\n– Certificados de estar ao día con Facenda e a Seguridade Social (no caso de autónomos).\n– Poderá solicitarse outra documentación que sexa razoable.\nQuinta.\nObrigas do IGVS e de Vipugal\n5.1. Obrigas comúns de IGVS e Vipugal.\nO IGVS e Vipugal, na súa condición de promotores, deberán contar durante a construción cun seguro a todo risco da construción e estaren amparados nunha póliza de responsabilidade civil.\n5.2. Obrigas específicas do IGVS.\nO IGVS, en aplicación do establecido no artigo 33.3 da Lei 8/2012, do 29 de xuño, de vivenda de Galicia, e co obxecto de facilitar a concesión por parte das entidades financeiras asinantes de préstamos hipotecarios para políticas de fomento do dereito á vivenda, poderá destinar unha porcentaxe do importe das fianzas dos contratos de alugueiro que se atopen depositadas no organismo para financiar a concesión destes préstamos, en función do número de préstamos que se subscriban por cada entidade financeira, sempre supeditada aos importes depositados no IGVS e á necesidade de reposición das fianzas.\nAsí, o IGVS poderá manter durante o período de construción das vivendas e durante un prazo máximo de 24 meses, un depósito na entidade concedente equivalente, como máximo, ao 20 % do importe do préstamo hipotecario disposto, co fin de mellorar as dispoñibilidades de tesouraría das entidades que asumen o financiamento das vivendas.\nNo suposto de que por parte do IGVS se acorde a subsidiación de xuros deste tipo de préstamos, asinarase unha addenda ao presente convenio, na cal se fixarán as condicións necesarias para axustalo ás disposicións que ao respecto se diten.\nSexta.\nProtección de debedores hipotecarios sen recursos\nAs entidades asinantes deste convenio compatibilizarán o disposto nel co regulado na normativa de aplicación en materia de protección de debedores hipotecarios sen recursos.\nPara iso fíxanse uns criterios básicos de actuación no presente convenio.\nPosibilitaráselles a todos aqueles adxudicatarios de vivendas de promoción pública que obtivesen financiamento para a compra da súa vivenda e cumpran os requisitos previstos na normativa, que poidan acollerse ás medidas establecidas no Código de boas prácticas para a reestruturación viable das débedas con garantía hipotecaria sobre a vivenda habitual.\nNeses casos, as condicións de prazos de carencia de capital, prazos de amortización e tipos de xuro aplicables axustaranse aos que finalmente resulten para cada plan concreto de reestruturación de débedas, segundo o establecido na citada normativa, sempre e cando as entidades asinantes do presente convenio continúen adheridas ao referido Código de boas prácticas.\nNo suposto de que o adxudicatario solicitase como medida substitutiva da execución hipotecaria a dación en pagamento e, conforme o disposto no Código de boas prácticas, viñese a entidade financeira obrigada a aceptala, esta obrígase a comunicar o dito feito ao IGVS e solicitar que sexa designado un comprador/a de entre os demandantes de vivenda inscritos no Rexistro Único de Demandantes de Vivenda da Comunidade Autónoma de Galicia ou ben sexa adquirida directamente polo IGVS, no prazo máximo dun mes e polo importe da débeda, sen superar o prezo máximo legal establecido pola normativa reguladora deste tipo de vivendas; a débeda do inicial adxudicatario quedará definitivamente cancelada.\nNo suposto de que o adquirente debedor non se acollese aos beneficios regulados no devandito real decreto lei e se fixese necesario iniciar un procedemento de reclamación de débedas, a entidade financeira deberá requirilo notarialmente e, de continuar a mesma situación, reclamará o pagamento xudicialmente ou mediante procedemento executivo extraxudicial, se así se prevé, comprometéndose a entidade financeira a ceder o remate ao IGVS, se finalmente resultase adxudicataria do predio, obrigando o IGVS, dentro dos prazos legalmente previstos para iso, ao pagamentoo do prezo do remate á entidade financeira, de cara a que se aprobe o remate e adxudique o inmoble a favor do IGVS.\nCo fin de garantir o destino e o réxime legal destas vivendas protexidas de promoción pública, a entidade financeira estará obrigada a ceder o remate ou a adxudicación ao IGVS, que estará obrigado a aceptar a dita cesión e ao pagamento do prezo do remate dentro dos prazos legalmente previstos para iso, e quen procederá a unha nova adxudicación conforme a normativa aplicable. A entidade financeira, como cedente, e o IGVS, como cesionario, presentarán no tribunal de instancia que corresponda un escrito asinado por ambas as dúas partes, acreditando o pagamento do prezo do remate ademais das facultades e a representación dos asinantes, dentro do prazo conferido para tal efecto polo letrado da Administración de xustiza.\nSétima.\nComisión de Seguimento\nConstitúese unha comisión de seguimento, integrada por un representante de cada unha das entidades asinantes do convenio, para a coordinación adecuada, o seguimento, a avaliación e o cumprimento del. Esta comisión reunirase por petición de calquera das partes. Ante unha petición de reunión por escrito, esta deberá producirse nun prazo non superior a 15 días naturais.\nAs funcións da Comisión de Seguimento serán as seguintes:\n– Efectuar o seguimento do grao de cumprimento dos obxectivos do presente convenio, así como dos compromisos das partes.\n– Aprobar as modificacións que sexan precisas nas condicións dos tipos de xuro dos préstamos.\n– Resolver as controversias que poidan xurdir na interpretación e no cumprimento do convenio.\nSen prexuízo do anterior, poderán crearse comisións bilaterais entre a entidade promotora e cada unha das entidades asinantes para resolver aspectos puntuais de funcionamento.\nOitava.\nPrazo de vixencia e prórroga do convenio\nO presente convenio entrará en vigor o día da súa sinatura e terá unha vixencia de catro anos.\nEn calquera momento anterior ao da finalización do convenio poderase acordar entre ambas as partes a súa prórroga por catro anos adicionais formalizada nos termos previstos no artigo 49.2 da Lei 40/2015, do 1 de outubro, de réxime xurídico do sector público, ou a súa extinción.\nOs compromisos adquiridos ao abeiro deste convenio manteranse durante todo o período de duración de cada un dos préstamos concertados.\nNovena.\nCausas de resolución do convenio\nSerán causas de resolución do convenio as seguintes:\n– O transcurso do seu prazo de vixencia.\n– O acordo unánime das partes asinantes, manifestado por escrito.\n– A imposibilidade legal ou material de continuar co obxecto do convenio.\n– O incumprimento das obrigas e dos compromisos asumidos por parte dalgún dos asinantes.\nA resolución do convenio non xerará ningunha obriga para as partes asinantes.\nDécima.\nRéxime xurídico\nEste convenio ten carácter administrativo e réxese polas súas propias cláusulas. Non lle será de aplicación a lexislación de contratos das administracións públicas, conforme o disposto no artigo 6.2 da Lei 9/2017, do 8 de novembro, de contratos do sector público, sen prexuízo da aplicación supletoria dos principios da lei para resolver as dúbidas ou lagoas que se puidesen presentar.\nAs controversias que puidesen xurdir na aplicación do convenio e que non fosen resoltas no seo da Comisión de Seguimento dirimiranse na xurisdición contencioso-administrativa.\nEste convenio outórgase ao abeiro dos artigos 47 e 53 da Lei 40/2015, do 1 de outubro, de réxime xurídico do sector público.\nDécimo primeira.\nProtección de datos persoais\nDe conformidade co establecido no artigo 14 e seguintes da Lei 19/2013, do 9 de decembro, de transparencia, acceso á información pública e bo goberno, e no artigo 29 da Lei 1/2016, do 18 de xaneiro, de transparencia e bo goberno, os asinantes do convenio manifestan o seu consentimento para que os datos persoais que constan no presente convenio e demais especificacións contidas nel poidan ser publicados no Portal de transparencia e Goberno aberto.\nAs partes comprométense a tratar os datos persoais que fosen postos no seu coñecemento unicamente coa finalidade e o alcance de executar o establecido no presente convenio, respectando os requisitos establecidos no Regulamento (UE) 2016/679, do Parlamento Europeo e do Consello, do 27 de abril, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos; en diante, RXPD) e na Lei orgánica 3/2018, do 5 de decembro, de protección de datos persoais e garantía dos dereitos dixitais, e demais normativa concordante na materia.\nDécimo segunda.\nDivulgación da existencia deste convenio\nAs partes poderán participar na promoción, divulgación e difusión das actividades e dos resultados obtidos coma consecuencia da execución deste convenio mediante a correspondente publicación nas súas páxinas web e demais medios de comunicación.\nEn proba de conformidade, asínase o presente convenio na data sinalada na sinatura electrónica."
  },
  {
    "file_id": "AnuncioG0256-091025-0002_gl",
    "doga_id": 199,
    "doga_date": "2025-10-15",
    "url": "https://www.xunta.gal/dog/Publicados/2025/20251015/AnuncioG0256-091025-0002_gl.html",
    "title": "EXTRACTO da Resolución do 9 de outubro de 2025 pola que se establecen as bases reguladoras para a concesión, en réxime de concorrencia non competitiva, de subvencións destinadas a compensar as perdas por cancelacións de reservas nos establecementos de aloxamento turístico da Comunidade Autónoma de Galicia afectados polos incendios forestais durante o verán de 2025, e se efectúa a súa convocatoria para o ano 2025 (código de procedemento TU100C).",
    "content": "BDNS (Identif.): 861712.\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:\nhttps://www.infosubvenciones.es/bdnstrans/GE/es/convocatoria/861712\nPrimeiro.\nPersoas beneficiarias\nPoderán ser persoas beneficiarias das subvencións as persoas físicas e xurídicas titulares de establecementos hoteleiros, campamentos de turismo, establecementos de turismo rural, apartamentos turísticos, vivendas turísticas e albergues turísticos que teñan autorizado ou clasificado, conforme estableza a normativa turística no Rexistro de Empresas e Actividades Turísticas da Xunta de Galicia (en diante, REAT), o establecemento turístico para o cal se solicita a axuda, con base no artigo 50 da Lei 7/2011, do 27 de outubro, do turismo de Galicia.\nNo caso de empresas, deben estar comprendidas na definición de pequena e mediana empresa (peme).\nOs aloxamentos turísticos teñen que estar situados nun dos concellos afectados pola activación do Peifoga en situación 2, de acordo cos datos facilitados pola Axencia Galega de Emerxencias.\nSegundo.\nObxecto e réxime\n1. As subvencións reguladas por estas bases teñen por obxecto reparar os prexuízos causados polas cancelacións de reservas en aloxamentos turísticos derivadas dos incendios forestais que se produciron en Galicia durante o verán de 2025 e que, como consecuencia das ditas cancelacións, os aloxamentos turísticos teñan sufrido unha perda de facturación.\n2. O procedemento de concesión destas subvencións tramitarase en réxime de concorrencia non competitiva e quedará suxeito ao Regulamento (UE) nº 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE do 15 de decembro de 2023, serie L).\n3. Para os efectos da concesión das axudas, terase en conta a orde cronolóxica de entrada das solicitudes na sede electrónica da Xunta de Galicia ata que se esgote o orzamento da convocatoria. Considerarase data de presentación válida aquela en que o expediente sexa presentado completo e conste nel a solicitude, correctamente cuberta, e toda a documentación exixida nesta resolución. Así mesmo, considerarase esgotado o orzamento cando se efectúe o rexistro da última solicitude de axuda que totalice o importe total do crédito desta convocatoria. Nese caso, e sempre antes da data máxima sinalada neste punto, poderán seguirse rexistrando solicitudes en lista de reserva provisional, as cales serán atendidas por rigorosa orde de entrada, supeditadas a que se produzan desestimacións ou revogacións das solicitudes de axuda previas.\n4. Estas axudas son compatibles coa percepción doutras subvencións, axudas, ingresos ou recursos para a mesma finalidade, procedentes de calquera Administración ou entes públicos ou privados, estatais, da Unión Europea ou de organismos internacionais, pero o seu importe, en ningún caso, poderá ser de tal contía que, illadamente ou en concorrencia con outras subvencións, axudas, ingresos ou recursos, supere o importe total dos gastos, segundo se establece no artigo 17.3 da Lei 9/2007, do 13 de xuño, de subvencións de Galicia.\nTerceiro.\nConcepto subvencionable e importe da subvención\nAs axudas establécense para compensar a perda de facturación dos establecementos de aloxamento turístico como consecuencia da cancelación de reservas causada polos incendios producidos en Galicia a partir do 28 de xullo e ata o 31 de agosto de 2025, que provocaron a activación do Peifoga en situación 2.\nO importe máximo da axuda será dun 25 % do importe equivalente á perda de facturación sufrida no ano 2025, IVE excluído, durante o período de referencia en comparación co mesmo período do ano anterior, co límite máximo de 2.500,00 euros por persoa beneficiaria.\nCuarto.\nBases reguladoras\nResolución do 9 de outubro de 2025 pola que se establecen as bases reguladoras para a concesión, en réxime de concorrencia non competitiva, de subvencións destinadas a compensar as perdas por cancelacións de reservas nos establecementos de aloxamento turístico da Comunidade Autónoma de Galicia afectados polos incendios forestais durante o verán de 2025, e se efectúa a súa convocatoria para o ano 2025 (código de procedemento TU100C).\nQuinto.\nImporte\nAs subvencións relativas a compensar as perdas por cancelacións de reservas nos establecementos de aloxamento turístico da Comunidade Autónoma de Galicia afectados polos incendios forestais durante o verán de 2025, obxecto desta resolución, imputaranse á aplicación orzamentaria 04.A2.761A.770.0, proxecto 2015 00005, dos orzamentos xerais da Comunidade Autónoma de Galicia para o ano 2025, cun crédito de 650.000,00 euros, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, de conformidade co disposto no artigo 30 do Decreto 11/2009, do 8 de xaneiro, polo que se aproba o Regulamento da Lei 9/2007 de subvencións de Galicia, o que poderá dar lugar á concesión de máis subvencións, de acordo coa orde de prelación de solicitantes da listaxe de reserva provisional prevista no artigo 1 das bases reguladoras.\nSexto.\nPrazo de presentación de solicitudes\nO prazo de presentación de solicitudes será dun mes. O dito prazo comezará a contarse ás 8.00 horas do noveno día natural seguinte ao da publicación desta resolución no\nDiario Oficial de Galicia\n. En todo caso, este día será hábil.\nSe o último día do prazo é inhábil, entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo expira o último do mes.\nSó poderá presentarse unha única solicitude por establecemento. No caso de que un mesmo titular teña varios establecementos inscritos no REAT terá que presentar unha solicitude por cada establecemento.\nSétimo.\nPrazo de xustificación da subvención\nA entrega da documentación xustificativa terá de prazo ata o 22 de decembro de 2025.\nSantiago de Compostela, 9 de outubro de 2025\nJosé Manuel Merelles Remy\nDirector da Axencia de Turismo de Galicia"
  },
  {
    "file_id": "AnuncioG0759-020525-0001_gl",
    "doga_id": 89,
    "doga_date": "2025-05-12",
    "url": "https://www.xunta.gal/dog/Publicados/2025/20250512/AnuncioG0759-020525-0001_gl.html",
    "title": "ORDE do 8 de maio de 2025 pola que se establecen as bases reguladoras e a convocatoria pública, en réxime de concorrencia, para a ocupación temporal, para usos sociais e sanitarios, dos locais destinados para tal fin no edificio da rúa Gregorio Hernández, esquina avenida Peruleiro do concello da Coruña, denominado Espazo Amizar (código de procedemento PR701B).",
    "content": "A Lei orgánica 1/2002, do 22 de marzo, reguladora do dereito de asociación, regula no artigo 31 as medidas de fomento das asociacións, e determina especificamente que as administracións públicas, no ámbito das súas competencias, promoverán e facilitarán o desenvolvemento das asociacións e entidades que persigan finalidades de interese xeral, ofrecendo a colaboración necesaria a aquelas persoas que pretendan emprender calquera proxecto asociativo. A Comunidade Autónoma de Galicia, en virtude das competencias atribuídas a esta pola Lei orgánica 16/1995, do 27 de decembro, de transferencia de competencias á Comunidade Autónoma galega, e no ámbito das súas atribucións, fomentará o establecemento de mecanismos de asistencia, servizos de información e campañas de divulgación e recoñecemento das actividades das asociacións que persigan obxectivos de interese xeral, e poderá establecer con elas, a colaboración necesaria en programas de interese social, cultural e sanitario.\nNo mesmo sentido, a Lei 5/1997, do 22 de xullo, de Administración local de Galicia, regula nos artigos 255 e 256 as asociacións de veciños, e determina especificamente que os concellos galegos favorecerán o desenvolvemento das que se constitúan para a defensa dos intereses xerais ou sectoriais dos veciños; que as constituídas con esta finalidade terán a consideración de entidades de participación cidadá; que poderán federarse dentro de cada municipio; que a Xunta de Galicia levará un rexistro xeral en que se inscribirán as existentes na Comunidade Autónoma e que a ela lle corresponde, a través da consellería competente en materia de réxime local, prestarlles a debida asistencia e axuda.\nO Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, atribúelle a esta consellería a competencia en materia de asociacións, fundacións e entidades que persigan finalidades de interese xeral, así como as relacións coas entidades locais e coas demais institucións relacionadas co ámbito do poder local, e son en particular, competencias da Dirección Xeral de Administración Local o fomento do asociacionismo veciñal e o impulso, o estudo e o control do cumprimento da Lei de Administración local de Galicia e demais normativa de réxime local, así como o exercicio das competencias que nesa materia lle correspondan á Comunidade Autónoma de Galicia.\nNo ano 2019 a Administración xeral da Comunidade Autónoma deu comezo ás actuacións necesarias para a posta á disposición do edificio situado na rúa Gregorio Hernández, antiga Delegación de Sanidade, no concello da Coruña, para albergar diversas dependencias administrativas.\nA Orde da Consellería de Facenda e Administración Pública do 3 de marzo de 2023, relativa á adscrición dun inmoble no concello da Coruña a favor de diferentes entidades, adscribe os locais do inmoble situado na rúa Gregorio Hernández número 2, da cidade da Coruña (edificio AMIZAR) a prol da Vicepresidencia Segunda e Consellería de Presidencia, Xustiza e Deportes, actual Consellería de Presidencia, Xustiza e Deportes.\nO artigo 43 da Lei 6/2023, do 2 de novembro, do patrimonio da Comunidade Autónoma de Galicia, establece que a ocupación por terceiros de espazos en edificios administrativos do patrimonio da Comunidade Autónoma de Galicia pode admitirse, con carácter excepcional para a explotación marxinal de espazos non necesarios para os servizos administrativos. O punto segundo deste precepto establece que esta ocupación non pode entorpecer ou menoscabar a utilización do inmoble polos órganos ou unidades aloxados nel e debe estar amparada nun título.\nMediante a Orde do 18 de febreiro de 2022 establecéronse as bases reguladoras e a convocatoria pública, en réxime de concorrencia competitiva, para a ocupación temporal, para usos sociais e sanitarios, dos locais destinados para tal fin no edificio administrativo citado, coa finalidade de contribuír a mellorar a calidade da vida local e fomentar e dinamizar o asociacionismo, adxudicándose a autorización de uso dos locais solicitados ao abeiro da citada orde. Unha vez transcorrido o prazo inicial de duración das autorizacións, procede iniciar un novo procedemento de adxudicación dos locais que se recollen nesta orde.\nEn virtude do exposto, e tras o informe favorable da Consellería de Facenda e Administración Pública, en uso das facultades que me confiren os artigos 34.6 e 38 da Lei 1/1983, do 22 de febreiro, de normas reguladoras da Xunta e da súa Presidencia, e artigo 48 da Lei 6/2023, do 2 de novembro,\nDISPOÑO:\nArtigo 1.\nObxecto e finalidade\nEsta orde ten por obxecto establecer as bases reguladoras e a convocatoria pública, en réxime de concorrencia, para a ocupación temporal, para usos sociais e sanitarios, dos locais que se van destinar para tal fin no edificio administrativo da Administración xeral da Comunidade Autónoma na rúa Gregorio Hernández da Coruña, tamén denominado espazo Amizar (código de procedemento PR701B).\nA finalidade da orde é poder autorizar a ocupación temporal dos ditos locais, por entidades sen ánimo de lucro, para usos sociais e sanitarios. Esta autorización terá carácter gratuíto, consonte o disposto no artigo 45.5 da Lei 6/2023, do 2 de novembro, do patrimonio da Comunidade Autónoma de Galicia, cos dereitos e obrigas regulados ao longo desta orde.\nArtigo 2.\nBens obxecto da convocatoria, características e localización\n1. Os bens obxecto desta convocatoria atópanse na terceira planta do edificio administrativo da Xunta de Galicia de titularidade da Administración xeral da Comunidade Autónoma de Galicia, na rúa Gregorio Hernández, 2, da cidade da Coruña, tamén denominado espazo Amizar.\nA terceira planta está dividida en locais de tres tipos:\n8 locais tipo A (duns 31 m2 aproximadamente).\nSuperficie útil (m2)\nLocal 1\n31,00\nLocal 2\n31,15\nLocal 3\n31,15\nLocal 4\n31,40\nLocal 5\n31,40\nLocal 6\n31,40\nLocal 7\n31,40\nLocal 8\n31,00\n3 locais tipo B (duns 41 m2 aproximadamente)\nSuperficie útil (m2)\nLocal 9\n41,35\nLocal 10\n41,45\nLocal 11\n41,70\n1 local tipo C (duns 20 m2 aproximadamente)\nSuperficie útil (m2)\nLocal 12\n20,25\nTodos os locais atópanse diáfanos e independentes e entregaranse exclusivamente coas instalacións de climatización, iluminación e tomas de corrente.\nPorcentaxe de cada local con respecto da totalidade do edificio:\nLocais asociacións 3º planta:\n% sobre o total do edificio\nLocal tipo A\n0,78 %\nLocal tipo B\n1,04 %\nLocal tipo C\n0,51 %\nPorcentaxe de ocupación de cada local con respecto á totalidade dos locais situados na terceira planta destinados a asociacións (excluída sala de reunións e baños):\nLocais asociacións 3º planta:\n% sobre locais asociacións\nLocal tipo A\n7,91 %\nLocal tipo B\n10,53 %\nLocal tipo C\n5,13 %\n2. Estes locais serán asignados ás entidades beneficiarias que resulten das autorizacións de ocupación, consonte o establecido no artigo 11 desta orde, en función da súa puntuación e ata que se esgoten na súa totalidade. A distribución de locais comezará cos de maior superficie en orde descendente ata cubrir a totalidade de locais dispoñibles. De atribuírse un local que non cumpra coas expectativas da entidade beneficiaria poderase renunciar á autorización de conformidade co artigo 17.\nSe, finalmente, resultan menos solicitantes que locais dispoñibles, os locais non adxudicados quedarán á disposición da Xunta de Galicia.\nO número máximo de locais que se poderán adxudicar por solicitante será de (1) un.\nArtigo 3.\nProcedemento de adxudicación de locais e modalidade da autorización do uso\nO procedemento para a adxudicación dos locais tramitarase mediante o réxime de concorrencia, de acordo co establecido na Lei 6/2023, do 2 de novembro, do patrimonio da Comunidade Autónoma de Galicia, aplicándose de forma supletoria a Lei 9/2007, do 13 de xuño, de subvencións de Galicia, xa que é necesario realizar a comparación e a prelación das solicitudes presentadas nun único procedemento ata o esgotamento da superficie dispoñible.\nO prazo máximo de duración das autorizacións de uso, incluídas as prórrogas, será de catro anos, consonte o artigo 45.3 establecido da Lei 6/2023, do 2 de novembro. Transcorrido este prazo máximo, estas autorizacións quedarán extinguidas e iniciarase, se é o caso, un novo procedemento de adxudicación dos locais que se recollen nesta orde.\nArtigo 4.\nEntidades beneficiarias e requisitos\nAs asociacións e as entidades sen ánimo de lucro deberán presentar as súas solicitudes de xeito individual ou de maneira conxunta mediante a súa agrupación. En todo caso requirirase que todas as entidades que se presentan cumpran cos requisitos que se citan a continuación.\nPoderán ser beneficiarias aquelas asociacións e entidades sen ánimo de lucro que cumpran cos seguintes requisitos:\na) Que, consonte os seus estatutos, na data da publicación desta orde, o seu domicilio se atope no concello da Coruña, nos seus concellos limítrofes ou na súa bisbarra; tamén se admitirán aquelas que, fóra destes casos, acrediten realizar a meirande parte da súa actividade no municipio da Coruña, nos seus concellos limítrofes ou na súa bisbarra.\nb) Que non teñan ánimo de lucro e que os seus fins sexan de interese social ou sanitario.\nc) Que se atopen legalmente constituídas e inscritas no rexistro público correspondente da Comunidade Autónoma de Galicia.\nd) Que se atopen ao día no cumprimento das súas obrigas tributarias e fronte á Seguridade Social, e que non teñan pendente de pagamento ningunha outra débeda coa Axencia Estatal da Administración Tributaria nin coa Administración pública da Comunidade Autónoma galega.\ne) No caso de estar obrigadas, ter depositadas as contas no rexistro público correspondente. Este requisito deberá ser cumprido antes do remate do prazo de presentación de solicitudes.\nArtigo 5.\nIniciación e prazo de presentación de solicitudes\n1. As asociacións e entidades que cumpran co recollido no artigo 4, que desexen dispoñer dun local, presentarán solicitude dirixida ao Departamento Territorial da Consellería de Presidencia, Xustiza e Deportes na Coruña, segundo o modelo que figura como anexo I destas bases reguladoras. A solicitude deberá ir acompañada da documentación que se establece no artigo 6 desta orde.\nNo caso das asociacións e entidades sen ánimo de lucro integrantes nomearán un/unha representante dunha delas como representante único, que actuará como coordinador/a e interlocutor/a único perante o Departamento Territorial da Consellería de Presidencia, Xustiza e Deportes na Coruña. Non obstante, a autorización de uso será conxunta para todas as entidades solicitantes.\n2. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela na que fose realizada a emenda.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n3. O prazo de presentación de solicitudes será de un (1) mes, contado a partir do día seguinte ao de publicación desta orde no\nDiario Oficial de Galicia\n. Entenderase como último día do prazo o correspondente, no mes seguinte, ao mesmo cardinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non hai día equivalente ao de publicación, entenderase que o prazo expira o último día do mes.\n4. A entidade que presente unha solicitude conxuntamente con outra ou outras non poderá presentar unha nova solicitude nin conxunta nin individualmente. Cando o órgano tramitador observe que unha asociación ou entidade sen ánimo de lucro participa en máis dunha solicitude, porallo de manifesto para que, no prazo máximo de dez días, poida desistir da solicitude ou solicitudes que sexan necesarias para dar cumprimento ao establecido neste artigo. De non se ter recibido comunicación da desistencia dentro do prazo establecido, inadmitiranse todas as solicitudes en que participe.\nArtigo 6.\nDocumentación complementaria\n1. As persoas interesadas deberán achegar coa solicitude no modelo normalizado (anexo I, código de procedemento PR701B) a seguinte documentación:\na) Certificación emitida polo/la secretario/a da asociación ou entidade, na cal se faga constar o acordo do órgano competente da asociación ou entidade para tramitar, ante o Departamento Territorial da Consellería de Presidencia, Xustiza e Deportes na Coruña, a solicitude de autorización de uso de locais que se pretenden tramitar ao abeiro desta orde (anexo II). No referido acordo deberá constar expresamente que se aceptan as condicións establecidas na orde, e o acordo deberá estar adoptado antes do vencemento do prazo de presentación de solicitudes. O acordo estará referido a todas as actuacións que se recollen na memoria xustificativa que se menciona na alínea b). O incumprimento deste requisito constituirá causa de non admisión da solicitude. Neste documento tamén certificará:\n– Que a asociación ou entidade ten o seu domicilio, na data de publicación desta orde, no concello da Coruña, nos seus concellos limítrofes ou na súa bisbarra ou ben que desenvolven a meirande parte da súa actividade no concello da Coruña, nos seus concellos limítrofes ou na súa bisbarra.\n– Que consonte os seus estatutos, a asociación ou entidade non ten ánimo de lucro e que os seus fins son de interese social ou sanitario.\n– Se é o caso, que ten a obriga de ter depositado as contas no rexistro público correspondente e que cumpre con este requisito na data de presentación desta solicitude\nb) Memoria xustificativa da necesidade do local que se solicita, asinada electronicamente polo/a representante da asociación ou entidade. Nesta memoria recolleranse os seguintes datos:\n– Local que se solicita.\n– Adecuación do uso ao que se vai destinar o local e previsión de actividades da asociación ou entidade, para o ano que estamos e o seguinte; deberá definirse claramente a necesidade do local que se solicita, os obxectivos para o ano en que estamos e o seguinte, a descrición das actividades que se van realizar e o orzamento desagregado para o devandito período e un cronograma. No citado cronograma definiranse claramente a previsión de actividades que se van realizar cada mes do ano en que estamos e o seguinte, e engadirase tamén o orzamento de cada mes para realizar as ditas actividades.\n– Relevancia social: deberá indicarse o carácter do/dos proxecto/s que se desenvolverá/n no local solicitado, que poderán ser: de igualdade de mulleres e homes; risco de exclusión ou marxinación e a súa integración social; saúde; para proxectos dirixidos a persoas con discapacidade ou dependentes; iniciativas sociais; emprego; outros. Para que se poida aplicar correctamente a puntuación que se recolle no artigo 11 desta orde, a redacción deste punto na memoria, deberá ser o máis concreta e ampla posible, para a súa mellor interpretación pola Comisión de Valoración.\n– Número de persoas beneficiarias e incidencia na participación: indicarase o número previsto de persoas ao ano que serán beneficiarias da atención no local asignado. Deberase indicar o número aproximado de persoas que se prevé atender ao ano, non un dato xeneralista ou poboacional.\nPara determinar o número de persoas beneficiaras deberán achegar a memoria de actividades, ou plan de actuación ou unha declaración responsable do representante da asociación ou entidade solicitante.\n– Atención da asociación ou entidade no desenvolvemento das actividades previstas. Indicarase o horario de atención ás persoas beneficiarias da asociación no local que se solicita.\n– Opcionalmente, compromiso expreso da entidade solicitante para a utilización da lingua galega na documentación presentada e na realización das actividades para as cales se solicita/n o/os local/ais.\n– Opcionalmente, punto no cal se recollan as actuacións previstas pola entidade solicitante, que incentiven a igualdade de mulleres e homes no desenvolvemento diario das súas actividades ou achegar unha certificación de excelencia en igualdade ou similar.\n– Se é o caso, documentación que acredite a declaración de utilidade pública.\n– Se é o caso, documentación que acredite a recepción de premios dentro do eido local.\n– A asociación ou entidade sen ánimo de lucro deberá xustificar que desenvolve, maioritariamente, a súa actividade no ámbito territorial do concello da Coruña. No caso daquelas que, tendo a súa sede social fóra do concello da Coruña, dispoñan dunha delegación ou establecemento neste, deberán desagregar, por anos, a atención prestada nesa delegación.\nc) No caso de solicitudes conxuntas, achegarase o acordo asinado polos/as representantes das asociacións ou entidades sen ánimo de lucro solicitantes que recolla, de xeito expreso, a súa conformidade coa tramitación da solicitude conxunta, así como o nomeamento do/da representante único/a e a porcentaxe prevista de utilización, por parte de cada unha das asociacións ou entidades sen ánimo de lucro, do espazo solicitado e a aceptación das condicións establecidas nesta orde (anexo III).\nNo caso de solicitudes conxuntas, presenta esta documentación cada unha das entidades participantes, de xeito individual. O anexo III deberá estar asinado electronicamente por todos os representantes das asociacións e entidades sen ánimo de lucro que desexen participar na opción de uso compartido dos locais, pero unicamente será presentando coa solicitude da asociación ou entidade sen ánimo de lucro cuxo representante fose nomeado representante único, segundo o disposto no segundo parágrafo do artigo 5.1 desta orde.\nTodos os documentos anexados serán arquivos de formato PDF.\n2. A documentación complementaria deberá presentarse electronicamente. Se algunha das entidades interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela na que fose realizada a emenda.\nAs entidades interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberá indicarse o código e o órgano responsable do procedemento, o número de rexistro de entrada da solicitude e o número de expediente se se dispón del.\n4. No caso de que algún dos documentos que se vaian presentar de forma electrónica superase os tamaños máximos establecidos ou tivese un formato non admitido pola sede electrónica da Xunta de Galicia, permitirase a súa presentación de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 7.\nDefectos na solicitude\nO defecto nas solicitudes será notificado ás persoas interesadas polo Departamento Territorial da Consellería de Presidencia, Xustiza e Deportes na Coruña e daráselles un prazo máximo e improrrogable de dez días para emendar os erros ou omisións, con indicación de que, de non facelo así, se terán por desistidas da súa petición, logo de resolución, que se deberá ditar nos termos do artigo 21 da Lei 39/2015, do 1 de outubro, do procedemento administrativo das administracións públicas.\nEstas notificacións practicaranse só por medios electrónicos, nos termos previstos na normativa reguladora do procedemento administrativo común, mediante o Sistema de notificación electrónica de Galicia-Notifica.gal dispoñible a través da sede electrónica da Xunta de Galicia (https://sede.xunta.gal).\nArtigo 8.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas agás que a entidade interesada se opoña á súa consulta:\na) NIF da entidade solicitante.\nb) DNI ou NIF da persoa representante.\nc) Certificacións de estar ao día no pagamento coa Axencia Estatal de Administración Tributaria, a Seguridade Social e coa Axencia Tributaria de Galicia.\nd) Certificado de inscrición emitido polo correspondente rexistro da Comunidade Autónoma de Galicia.\ne) Certificado de ter depositadas as últimas contas no rexistro público correspondente, no suposto de que teñan obriga de presentalas.\nNo caso de solicitudes conxuntas, a consulta realizaraa cada unha das entidades solicitantes.\n2. No caso de que as entidades interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderase solicitar ás persoas interesadas a presentación dos documentos correspondentes.\nArtigo 9.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da entidade ou persoa interesada dispoñible na sede electrónica da Xunta de Galicia.\nArtigo 10.\nInstrución\n1. A instrución do procedemento previsto nesta orde correspóndelle ao Servizo de Administración Local e Interior do Departamento Territorial da Consellería de Presidencia, Xustiza e Deportes.\n2. Sendo unha convocatoria en réxime de concorrencia, as adxudicacións resolveranse como resultado da valoración feita pola comisión a que se refire o parágrafo seguinte a cada unha das solicitudes presentadas en forma e prazo.\n3. Recibidas e tramitadas as solicitudes e a súa documentación, serán analizadas por unha comisión de valoración presidida pola persoa titular do Departamento Territorial da Consellería de Presidencia, Xustiza e Deportes na Coruña e da cal formarán parte persoas titulares dos departamentos territoriais da Consellería de Política Social e Igualdade e da Consellería de Emprego, Comercio e Emigración na Coruña, ou as persoas nas cales deleguen. Actuará como secretario/a a persoa titular do Servizo de Administración Local e Interior do Departamento Territorial da Consellería de Presidencia, Xustiza e Deportes ou, un/unha funcionario/a dese departamento territorial con nivel mínimo de xefe/a de servizo.\n4. Unha vez realizada a valoración das solicitudes presentadas de conformidade cos criterios de avaliación e repartición establecidos no artigo 11, a Comisión de Valoración emitirá un informe segundo o cal o órgano instrutor formulará unha proposta de resolución á persoa titular do Departamento Territorial da Consellería de Presidencia, Xustiza e Deportes na Coruña para resolver a adxudicación ou denegación da autorización de uso dos locais solicitados.\n5. Nas resolucións de autorización de uso dos locais identificaranse os espazos asignados a cada asociación ou entidade sen ánimo de lucro. A asignación destes realizarase, consonte a puntuación acadada tras a valoración feita pola comisión, seguindo o indicado no artigo 2.2.\nArtigo 11.\nCriterios de avaliación e repartición\nNa valoración das solicitudes presentadas ponderaranse os seguintes aspectos ata un máximo de 100 puntos, de acordo coas puntuacións parciais que para cada un se indica:\n1. Adecuación do uso ao que se vai destinar o local e previsión de actividades da asociación ou entidade:\na) Definida e concreta: asígnanse 14 puntos.\nb) Parcialmente definida e concreta: asígnanse 9 puntos.\nc) Concreción insuficiente ou deficiente: asígnanse 4 puntos.\nd) Inadecuada: asígnanse 0 puntos.\nPara estes efectos, na memoria xustificativa deberá definirse claramente (a) a necesidade do local que se solicita, (b) os obxectivos para o ano en que estamos e o seguinte e (c) a descrición das actividades que se van realizar. En función de todo isto, considerarase que existe unha adecuación definida e concreta cando (a), (b) e (c) (as tres) se relacionen clara e directamente co orzamento e o cronograma; que a adecuación é parcialmente definida e concreta cando só se relacionen (a), (b) ou (c) (só dúas delas) co orzamento e o cronograma; insuficiente ou deficiente, cando só se relacione unha delas; e inadecuada cando non exista relación entre (a), (b) e (c) co orzamento e cronograma.\n2. Relevancia social do proxecto que se vai desenvolver no local solicitado (acumulativo, ata un máximo de 38 puntos):\na) Para proxectos de igualdade de mulleres e homes e non discriminación: poderá asignarse ata un máximo de 20 puntos.\nb) Risco de exclusión ou marxinación e a súa integración social: poderá asignarse ata un máximo de 20 puntos.\nc) Saúde: poderá asignarse ata un máximo de 20 puntos.\nd) Para proxectos dirixidos a persoas con discapacidade ou dependentes: poderá asignarse ata un máximo de 20 puntos.\ne) Outros de relevancia social ou sanitario distintos dos anteriores: poderá asignarse ata un máximo de 20 puntos.\nf) Proxectos relacionados co fomento do emprego: poderá asignarse ata un máximo de 20 puntos.\n3. Número previsto de persoas beneficiarias ao ano:\na) Ata 100 persoas ao ano: asígnanse 4 puntos.\nb) Entre 100-500 persoas ao ano: asígnanse 6 puntos.\nc) Máis de 500 persoas ao ano: asígnanse 9 puntos.\n4. Antigüidade na implantación da entidade no concello da Coruña, nos concellos limítrofes e na súa bisbarra:\na) Máis de 3 anos: asígnanse 3 puntos.\nb) De 1 a 3 anos: asígnanse 2 puntos.\n5. Atención da asociación ou entidade no desenvolvemento das actividades previstas:\na) Horario de atención ás persoas beneficiarias: 8 ou máis horas ao día, asígnanse 9 puntos.\nb) Horario de atención ás persoas beneficiarias: máis de 4 horas e menos de 8 ao día, asígnanse 6 puntos.\nc) Horario de atención ás persoas beneficiarias: igual ou menos de 4 horas ao día, asígnanse 4 puntos.\n6. Pola utilización da lingua galega na documentación presentada e na realización das actividades para as cales se solicita o local, acreditada mediante compromiso expreso da entidade, recollido na memoria que se xunta coa solicitude: asígnanse 5 puntos.\n7. Para dar cumprimento ao Plan galego para a igualdade entre mulleres e homes, a aquelas memorias, que conteñan unha epígrafe en que se recollan as actuacións previstas pola entidade solicitante no seu funcionamento interno, que incentiven a igualdade de mulleres e homes no desenvolvemento diario das súas actividades: asignaránselles 4 puntos. A aquelas entidades que dispoñan dunha certificación de excelencia en igualdade ou similar, asignaránselles 5 puntos. Nesta epígrafe poderá asignarse ata un máximo de 5 puntos.\n8. Pola declaración de utilidade pública da entidade solicitante: asignaranse 5 puntos.\n9. Pola consecución de premios dentro do eido local, sempre e cando resulte acreditado a xuízo da Comisión de Valoración a súa concesión por parte da Administración en atención a criterios obxectivos: asignaránselles 5 puntos.\n10. Co fin de fomentar a realización de proxectos conxuntos, no caso de que se opte pola presentación dunha solicitude conxunta: asígnanse 7 puntos.\nNo caso de solicitudes conxuntas, valorarase de xeito individual cada unha das asociacións ou entidades sen ánimo de lucro e, á puntuación final obtida por cada unha, aplicaráselle a porcentaxe de utilización do espazo, facilitado na documentación achegada, que se recolle no artigo 6.\nArtigo 12.\nResolución\n1. A competencia para resolver o procedemento de adxudicación de locais establecido nesta orde corresponde á persoa titular do Departamento Territorial da Consellería de Presidencia, Xustiza e Deportes na Coruña.\n2. A persoa titular do Departamento Territorial da Consellería de Presidencia, Xustiza e Deportes na Coruña, á vista da proposta formulada polo órgano instrutor resolverá a adxudicación ou denegación da autorización de uso dos locais solicitados.\n3. As resolucións de autorización de uso dos locais ditaranse, de xeito individual, para cada unha das solicitudes que obteñan a valoración suficiente, ata o esgotamento da totalidade da superficie dispoñible, que se cita no artigo 2 desta orde.\n4. As autorizacións entenderanse outorgadas en precario, e poderán revogarse libremente en calquera momento, consonte o artigo 39.4 da Lei 6/2023, do 2 de novembro, do patrimonio da Comunidade Autónoma por razóns de interese público, sen xerar dereito a indemnización, cando resultasen incompatibles con condicións xerais aprobadas con posterioridade, producisen danos no dominio público, impedisen a utilización do ben para actividades de maior interese público ou menoscabasen o uso xeral. Tamén procederá a revogación cando a entidade beneficiaria non fixese un aproveitamento do local igual ou por enriba do 50 % do tempo de posibilidade de uso. De producirse a revogación, a Administración porase en contacto coa entidade beneficiaria para que no prazo máximo dun mes proceda ao desaloxo e á devolución do local, nas mesmas condicións en que se entregou. No caso de revogación, autorizarase o uso do citado local á primeira entidade que non obtivo asignación de local tras o proceso descrito nesta orde.\n5. O uso temporal dos locais ten carácter personalísimo e, polo tanto, non é transmisible.\n6. O prazo para resolver e notificar os procedementos iniciados en virtude desta orde será dun (1) mes, contado a partir da finalización do prazo de presentación de solicitudes. Esgotado este prazo sen resolución expresa, deberá entenderse desestimada a petición correspondente por silencio administrativo.\n7. A resolución esgota a vía administrativa e contra esta poderase interpoñer recurso contencioso-administrativo no prazo de dous meses perante o xulgado do contencioso-administrativo que corresponda ou potestativamente recurso de reposición ante a persoa titular do Departamento Territorial da Consellería de Presidencia, Xustiza e Deportes na Coruña no prazo dun mes contado a partir do día seguinte ao da súa notificación, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas.\nArtigo 13.\nNotificación\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificacións electrónicas de Galicia, Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse efectuadas no momento no que se produza o acceso ao seu contido, e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non fose posible por problemas técnicos efectuarase a notificación polos medios previstos na normativa reguladora do procedemento administrativo común.\nArtigo 14.\nAceptación e remisión\n1. O/a representante da/das entidade/s beneficiaria/s disporá dun prazo de dez (10) días, contados a partir do día seguinte ao da notificación da resolución, para comunicar a aceptación da autorización para o uso do local e das condicións contidas nela, ou ben comunicar a súa renuncia ao concedido (anexo IV).\nNo caso de renuncia, autorizarase o uso do respectivo local á primeira entidade que non obtivo asignación deste tras o proceso descrito nesta orde e á seguinte entidade no caso de que esta tamén renunciase. Este criterio tamén será aplicable no caso de que a entidade beneficiaria renunciase en calquera momento tras a aceptación do local.\n2. As entidades beneficiarias das autorizacións para o uso de locais obxecto desta orde, unha vez aceptadas as resolucións, terán que cumprir cos seus dereitos e coas obrigas, en particular, cos que se recollen nos artigos 15 e 16, respectivamente, desta orde.\n3. O Departamento Territorial da Consellería de Presidencia, Xustiza e Deportes na Coruña poderá comprobar, cando o considere conveniente, o correcto uso dos locais, así como o cumprimento do recollido nesta orde. Para estes efectos, poderá realizar un control estatístico mensual sobre o aproveitamento dos locais por parte das entidades beneficiarias.\nArtigo 15.\nEntrega e utilización dos locais\n1. As entidades beneficiarias das autorizacións para o uso de locais obxecto desta orde recibirán, xunto coa resolución de autorización de uso de local, unha copia do Regulamento de réxime interior do edificio, aprobado pola Secretaría Territorial da Xunta de Galicia na Coruña.\n2. Cando sexa necesario, a persoa titular do Departamento Territorial da Consellería de Presidencia, Xustiza e Deportes na Coruña poderá modificar os contidos do Regulamento de réxime interior do edificio, para o que oirá previamente as consideracións das entidades autorizadas para o uso dos locais.\n3. As entidades beneficiarias poderán empregar os locais autorizados, para o desenvolvemento da súa actividade. De igual xeito, disporán de acceso ao edificio, así como ás instalacións comúns coas que conta, que compartirá co resto de entidades beneficiarias, de conformidade co establecido no Regulamento de réxime interior do edificio.\n4. As entidades beneficiarias teñen dereito a utilizar o enderezo do/s local/ais autorizado/s como domicilio social e sede da entidade durante o período de tempo que dure a autorización.\nArtigo 16.\nObrigas das entidades beneficiarias\n1. A actividade que se pretenda levar a cabo nos locais autorizados non terá carácter nin finalidade lucrativa directa ou indirecta. En todo caso, destinaranse os locais autorizados para desenvolver as actividades previstas no artigo 1.\n2. Por motivos de seguridade, a entidade beneficiaria utilizará o local, unicamente, no horario establecido no Regulamento de réxime interior do edificio. O uso das instalacións fóra do horario autorizado requirirá dunha autorización expresa do titular do Departamento Territorial da Consellería de Presidencia, Xustiza e Deportes na Coruña.\n3. A entidade beneficiaria subscribirá unha póliza de seguro de responsabilidade civil por posibles danos a terceiros, ao propio local autorizado ou ao resto das instalacións comúns do edificio. A Administración xeral da Comunidade Autónoma de Galicia será a beneficiaria e a asegurada, respectivamente, desta póliza, que se manterá durante todo o período da autorización de uso dos locais. Deberá achegarse unha copia da devandita póliza no momento de formalizar a acta de ocupación. A póliza comprenderá o período da autorización do uso.\n4. A entidade beneficiaria non impedirá ou dificultará a utilización dos locais comúns por parte doutros colectivos ou outras entidades beneficiarias.\n5. Cando se extinga a autorización de uso dos locais pola entidade beneficiaria ou ben renuncie durante o uso deste, deberá entregar o local expedito e nas mesmas condicións que cando se ocupou.\n6. A entidade beneficiaria, unha vez aceptada a resolución coa autorización de uso do local, ten a obriga de cumprir cos contidos do Regulamento de réxime interior do edificio e coas demais condicións establecidas nesta orde.\n7. A autorización de uso de locais comprende a posibilidade da realización de instalacións de carácter accesorio e non permanente que, de facerse, serán por conta da entidade beneficiaria e comunicadas previamente á persoa titular do Departamento Territorial da Consellería de Presidencia, Xustiza e Deportes na Coruña, que deberá outorgarlle a súa conformidade.\n8. A entidade beneficiaria deberá facerse cargo das pequenas reparacións e mantementos que se puidesen ocasionar polo uso dos locais.\n9. As superficies que se citan no artigo 2 desta orde contarán con licenza de apertura como oficinas polo que, se a entidade beneficiaria quixese desenvolver outro tipo de actividade, deberá solicitar as correspondentes licenzas e o pagamento de taxas será pola súa conta. En todo caso, as actividades desenvolvidas deberán ser compatibles co recollido nesta orde.\n10. As asociacións e entidades sen ánimo de lucro autorizadas para o uso dos locais deberán aboar a parte correspondente de cada local prorrateada por metros cadrados, da subministración eléctrica, calefacción e IBI.\n11. As asociacións e entidades beneficiarias deberán facer un aproveitamento do local igual ou por enriba do 50 % do tempo de posibilidade de uso.\nArtigo 17.\nCondicións das autorizacións outorgadas\nSerán causas de extinción da autorización outorgada, ademais da prevista no punto 4 do artigo 12, as seguintes:\na) Extinción da personalidade xurídica do titular da autorización.\nb) Falta de autorización previa nos supostos de transmisión ou modificación, por fusión, absorción ou escisión, da personalidade xurídica do usuario.\nc) Caducidade por vencemento do prazo.\nd) Renuncia do titular.\ne) Falta de cumprimento das obrigas do titular, declarado polo órgano que outorgou a autorización.\nf) Desaparición do ben ou esgotamento do aproveitamento.\ng) Desafectación do ben, caso no que se procederá á liquidación da autorización consonte o previsto na Lei 6/2023, do 2 de novembro, de patrimonio de Galicia.\nh) Mutuo acordo.\ni) Calquera outro incumprimento das condicións establecidas na presente orde ou no regulamento de Réxime interior.\nArtigo 18. Información relativa á orde de convocatoria\nSobre este procedemento administrativo poderase obter información adicional no Departamento Territorial da Consellería de Presidencia, Xustiza e Deportes na Coruña, a través dos seguintes medios:\na) Nos teléfonos 981 18 59 55 e 981 18 23 44\nb) No enderezo electrónico cpapx.coruna@xunta.gal\nArtigo 19.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016 á que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nDisposición derradeira primeira\nDelégase na persoa titular do Departamento Territorial da Consellería de Presidencia, Xustiza e Deportes na Coruña a competencia para resolver os procedementos que se tramiten en virtude desta orde, incluídos os recursos que se presenten.\nDisposición derradeira segunda\nFacúltase a persoa titular do Departamento Territorial da Consellería de Presidencia, Xustiza e Deportes na Coruña para ditar, no ámbito das súas competencias, as resolucións precisas para o desenvolvemento desta orde.\nDisposición derradeira terceira\nEn todo o non previsto nesta orde rexerá o disposto na Lei 6/2023, do 2 de novembro, do patrimonio da Comunidade Autónoma de Galicia.\nDisposición derradeira cuarta\nEsta orde entrará en vigor o día seguinte ao da súa publicación no\nDiario Oficial de Galicia.\nSantiago de Compostela, 8 de maio de 2025\nDiego Calvo Pouso\nConselleiro de Presidencia, Xustiza e Deportes"
  },
  {
    "file_id": "AnuncioG0761-300425-0004_gl",
    "doga_id": 89,
    "doga_date": "2025-05-12",
    "url": "https://www.xunta.gal/dog/Publicados/2025/20250512/AnuncioG0761-300425-0004_gl.html",
    "title": "RESOLUCIÓN do 30 de abril de 2025, da Secretaría Xeral de Universidades, pola que se declara a singularidade de máster universitario no Sistema universitario de Galicia.",
    "content": "O 21 de marzo de 2022 publicouse no\nDiario Oficial de Galicia\na Resolución do 10 de marzo de 2022, da Secretaría Xeral de Universidades, pola que se fixan os criterios para a determinación do carácter singular de titulacións oficiais de grao e máster no Sistema universitario de Galicia.\nEsta disposición da Consellería de Educación, Ciencia, Universidades e Formación Profesional ten por obxecto definir o concepto e fixar os criterios para a determinación do carácter singular de determinadas titulacións de grao e máster universitario ofertados no Sistema universitario de Galicia, para os efectos do establecido no Decreto 222/2011, do 2 de decembro, polo que se regulan as ensinanzas universitarias oficiais no ámbito da Comunidade Autónoma de Galicia, modificado polo Decreto 161/2015, do 5 de novembro, que establece unha nova redacción do seu artigo 6. Sendo así, como requisito previo para considerar a solicitude de declaración de singularidade, a Resolución do 10 de marzo de 2022 establece no seu punto quinto que «cando a media do alumnado de novo ingreso durante tres cursos consecutivos nunha titulación oficial de grao ou máster universitario sexa inferior aos mínimos exixidos no artigo 6 do Decreto 222/2021, do 2 de decembro, a universidade responsable da titulación poderá solicitar a declaración de singularidade desta...».\nPara o Sistema universitario de Galicia, aquelas titulacións que polas súas concretas características resulten indispensables para a oferta global do sistema ou teñan especial interese estratéxico para a formación universitaria da Comunidade terán a consideración de titulación singular. En particular, no caso dos másteres universitarios, deben cumprir con algún dos seguintes criterios establecidos no punto cuarto da Resolución do 10 de marzo de 2022, da Secretaría Xeral de Universidades:\n«a) Estar vinculado directamente cunha liña de investigación de acreditada excelencia a nivel internacional.\nb) Estar vinculado cos centros CIGUS recoñecidos pola Xunta de Galicia.\nc) Estar vinculado aos sectores considerados estratéxicos polo Goberno da Comunidade Autónoma».\nPolo que respecta á declaración de singularidade de graos do Sistema universitario de Galicia, resolverase unha vez que remate o proceso de racionalización da oferta docente, recollido no Plan galego de financiamento universitario 2022-2026.\nDe acordo co exposto, e unha vez analizadas as solicitudes de singularidade remitidas polas universidades no ano 2025 e no que atinxe ás titulacións de máster universitario, dítase a seguinte\nRESOLUCIÓN:\nPrimeiro.\nDeclaración de singularidade\nRecoñéceselle o carácter singular no Sistema universitario de Galicia, por cumprimento dalgúns dos criterios establecidos no punto cuarto da Resolución do 10 de marzo de 2022, da Secretaría Xeral de Universidades, ao seguinte título de máster:\n1. Máster universitario en Ciencia e Tecnoloxía de Conservación de Produtos de Pesca da Universidade de Vigo.\nSegundo.\nExclusión de recoñecemento da singularidade\nNon procede a declaración de singularidade, por non cumprir con algún dos criterios do punto cuarto da dita resolución, do seguinte título de máster:\n1. Máster universitario en Matemáticas da Universidade de Santiago de Compostela.\nTerceiro.\nMantemento na oferta académica do Sistema universitario de Galicia\nA) Non procede valorar a declaración de singularidade establecida na Resolución do 10 de marzo de 2022, da Secretaría Xeral de Universidades, dos seguintes títulos de máster polo carácter de título habilitante ou vinculado a profesión regulada (Instrución 4ª.d) da Resolución do 14 de novembro):\n1. Máster universitario en Enxeñaría de Camiños, Canais e Portos da Universidade da Coruña.\n2. Máster universitario en Enxeñaría Mariña da Universidade da Coruña.\n3. Máster Uuniversitario en Enxeñaría Naval e Oceánica da Universidade da Coruña.\n4. Máster universitario en Náutica e Transporte Marítimo da Universidade da Coruña.\nB) Non procede valorar a declaración de singularidade establecida na Resolución do 10 de marzo de 2022, da Secretaría Xeral de Universidades, das seguintes titulacións de máster por encadrarse no seu punto quinto en consonancia co punto derradeiro da instrución cuarta da Resolución do 14 de novembro de 2022:\n1. Máster universitario en Deseño, Desenvolvemento e Comercialización de Videoxogos da Universidade da Coruña.\n2. Máster universitario en Literatura, Cultura e Diversidade da Universidade da Coruña.\n3. Máster universitario en Psicoloxía da Universidade de Santiago de Compostela.\nCuarto.\nEfectos do recoñecemento de singularidade\nA declaración de singularidade suporá, para as titulacións recoñecidas como tales, a exención do cumprimento do exixido no artigo 6 do Decreto 222/2011, do 2 de decembro, polo que se regulan as ensinanzas universitarias oficiais no ámbito da Comunidade Autónoma de Galicia, ás cales lles serán aplicables, en todo caso, o contido do resto de articulado e a demais normativa de aplicación.\nQuinto.\nResponsabilidade das universidades\nA declaración de singularidade non exime o centro responsable do título de levar a cabo as accións concretas para a mellora da calidade da titulación e a súa avaliación pola Axencia para a Calidade do Sistema Universitario de Galicia.\nSexto.\nPrazo de recurso\nContra esta resolución, que non esgota a vía administrativa, poderase interpor recurso de alzada, ante o conselleiro de Educación, Ciencia, Universidades e Formación Profesional, no prazo dun mes contado a partir do día seguinte ao da publicación da resolución no\nDiario Oficial de Galicia\n, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\nSantiago de Compostela, 30 de abril de 2025\nJosé Alberto Díez de Castro\nSecretario xeral de Universidades"
  },
  {
    "file_id": "AnuncioG0766-050325-0001_gl",
    "doga_id": 48,
    "doga_date": "2025-03-11",
    "url": "https://www.xunta.gal/dog/Publicados/2025/20250311/AnuncioG0766-050325-0001_gl.html",
    "title": "DECRETO 15/2025, do 3 de marzo, polo que se declara ben de interese cultural do patrimonio inmaterial o Entroido.",
    "content": "I\nA Convención da Organización das Nacións Unidas para a Educación, a Ciencia e a Cultura (Unesco) para Salvagardar o Patrimonio Cultural Inmaterial define este como os usos, representacións, expresións, coñecementos e técnicas –xunto cos instrumentos, obxectos, artefactos e espazos culturais que son inherentes a eles– que as comunidades, os grupos e, nalgúns casos, os individuos recoñecen como parte integrante do seu patrimonio cultural, e que se transmite de xeración en xeración, recreado constantemente polas comunidades e grupos en función do seu ambiente, a súa interacción coa natureza e a súa historia, introducindo un sentimento de identidade e continuidade e contribuíndo, deste xeito, ao respecto da diversidade cultural e á creatividade humana.\nO Plan nacional de salvagarda do patrimonio cultural inmaterial afonda na importancia de valorizar o protagonismo das comunidades, grupos e individuos, posuidores e titulares das iniciativas e actuacións encamiñadas á investigación, documentación, promoción, transmisión, formación e difusión das manifestacións inmateriais da cultura.\nA Comunidade Autónoma de Galicia, ao abeiro do artigo 149.1.28 da Constitución e segundo o disposto no artigo 27 do Estatuto de autonomía, asume a competencia exclusiva en materia de patrimonio cultural e, en exercicio desta, apróbase a Lei 5/2016, do 4 de maio, do patrimonio cultural de Galicia (LPCG).\nO artigo 1.2 da citada LPCG establece que o patrimonio cultural de Galicia está constituído polos bens mobles, inmobles ou manifestacións inmateriais que, polo seu valor artístico, histórico, arquitectónico, arqueolóxico, paleontolóxico, etnolóxico, antropolóxico, industrial, científico e técnico, documental ou bibliográfico, deban ser considerados como de interese para a permanencia, recoñecemento e identidade da cultura galega a través do tempo, e tamén por aqueles bens ou manifestacións inmateriais de interese para Galicia nos que concorra algún dos valores devanditos e que se atopen en Galicia, con independencia do lugar no cal se recreasen.\nO artigo 8.2 da LPCG dispón que terán a consideración de bens de interese cultural aqueles bens e manifestacións inmateriais que, polo seu carácter máis sobranceiro no ámbito da Comunidade Autónoma, sexan declarados como tales por ministerio da lei ou mediante decreto do Consello da Xunta de Galicia, por proposta da consellería competente en materia de patrimonio cultural, e inscribiranse no Rexistro de Bens de Interese Cultural de Galicia, despois da incoación e tramitación do expediente, segundo ditaminan o título I da LPCG e o Decreto 430/1991, do 30 de decembro, polo que se regula a tramitación para a declaración de bens de interese cultural de Galicia e se crea o Rexistro de Bens de Interese Cultural.\nO artigo 9.3.a) da LPCG establece que se consideran bens do patrimonio cultural inmaterial os usos, representacións, expresións, coñecementos e técnicas, xunto cos instrumentos, obxectos, artefactos e espazos culturais que lles son inherentes, que as comunidades, os grupos e, nalgúns casos, os individuos recoñezan como parte integrante do seu patrimonio cultural. En concreto, no ordinal 5º deste artigo inclúense «os usos sociais, rituais, cerimonias e actos festivos», e no ordinal 7º «as técnicas artesanais tradicionais, actividades produtivas e procesos».\nO artigo 70.4 da LPCG dispón que a declaración de interese cultural dun ben inmaterial requirirá a petición expresa previa das comunidades e organizacións representativas do ben, que será incorporada ao expediente que se tramite.\nO artigo 70.5 da LPCG establece que a declaración de interese cultural dun ben inmaterial recoñecerá o seu carácter vivo e dinámico.\nO artigo 70.6 da LPCG expón que a declaración de interese cultural dun ben inmaterial recollerá o marco temporal e espacial no cal o ben se manifesta, así como as condicións concretas en que se produce.\nO artigo 91 da LPCG indica que integran o patrimonio etnolóxico de Galicia os lugares, bens mobles ou inmobles, as expresións, así como as crenzas, coñecementos, actividades e técnicas transmitidas por tradición, que se consideren relevantes ou expresión testemuñal significativa da identidade, a cultura e as formas de vida do pobo galego ao longo da historia.\nO Estado español declarou, mediante o Real decreto 383/2017, do 8 de abril, o Carnaval como manifestación representativa do patrimonio cultural inmaterial. No artigo segundo do texto legal establécese que o Carnaval é unha das manifestacións culturais inmateriais máis emblemáticas, vividas e recreadas de España. A orixe desta festa remóntase a épocas ancestrais, experimentou numerosas hibridacións culturais ata a actualidade, e presenta, neste sentido, elementos que caracterizan tamén outras festas, principalmente do período invernal.\nO Carnaval maniféstase tanto nos valores relacionados coa diversión, a catarse, o ocio e incluso a relixión, como na súa capacidade de expresión identitaria para moitos colectivos. Porén, recoñécese no devandito real decreto que existe unha enorme amplitude de formas de vivir o Carnaval, desde as expresións rurais máis primitivas ás grandes manifestacións urbanas que se mesturan nesta festa mediante símbolos de orixe pagán, baseados en supostas referencias históricas e elementos relixiosos. Por tanto, conclúese que, non existe un único modelo de celebración, senón que é un fenómeno plural e diverso, pero que responde a unha vivencia común que lle dá unidade e representatividade en España.\nEsta variedade das formas de vivir e sentir o Entroido tamén se presenta na Comunidade Autónoma de Galicia, que dispón dunha ampla diversidade de entroidos que, nalgúns casos, responden a dinámicas diferentes, mesmo con ciclos temporais de duración variable, pero que teñen en común que se trata dunha festa popular na cal conflúen rituais cristiáns e pagáns, cuxa participación é espontánea e que se celebra no período inmediatamente anterior á Coresma.\nNesta liña, xa se recoñeceron bens de interese cultural algúns dos entroidos que se celebran en Galicia, en concreto, na Ribeira Sacra, mediante o Decreto 166/2018, do 27 de decembro, polo que se declara ben de interese cultural a paisaxe cultural da Ribeira Sacra. Trátanse do Entroido de Santiago de Arriba (Chantada), do Entroido de Salcedo (A Pobra do Brollón) e do Entroido de Esgos (Esgos).\nAsí mesmo, varios dos entroidos galegos foron recoñecidos como festas de interese turístico: o Entroido de Xinzo de Limia é festa de interese turístico internacional, o Entroido de Verín constitúese como festa de interese turístico nacional, e outros nove entroidos están recoñecidos como festas de interese turístico de Galicia: o Entroido de Cobres, o Entroido de Laza, o Entroido de Viana do Bolo, o Folión Tradicional do Entroido de Manzaneda, os Xenerais da Ulla, o Entroido de Maceda, o Entroido de Vilariño de Conso, o Entroido de Foz e o Enterro da Sardiña de Marín.\nA maiores, a gastronomía, un aspecto conformador da vida social e vinculado ao longo da historia ao Entroido, concita abondosas celebracións específicas. En efecto, na actualidade existen cinco festas gastronómicas de interese turístico relacionadas co Entroido, que son a Feira do Cocido de Lalín, festa de interese turístico internacional, e a Festa da Filloa de Lestedo, a Festa do Lacón con Grelos de Cuntis, a Festa da Androlla de Viana do Bolo e a Festa do Botelo do Barco de Valdeorras, que son festas galegas de interese turístico.\nNa actualidade o Entroido tradicional en Galicia mantén, en xeral, un carácter e unhas raíces rurais asociadas ao emprego da máscara no contexto temporal e significativo das festas de inverno, aínda que determinados aspectos e expresións entroidísticos agromasen e acadasen un desenvolvemento e vixencia específicos en determinados carnavais urbanos de Galicia.\nAsí mesmo, no Entroido hai unha serie de ritos, cunhas normas, expresións e materialidade que, aos poucos, mudan e se adaptan aos tempos, desexos e modas adoptados polos participantes, e constitúen un patrimonio cultural vivo e valioso para comunidades, grupos e persoas de Galicia.\nNeste sentido, o Entroido galego cumpre todos os requisitos fixados no Plan nacional de salvagarda do patrimonio cultural inmaterial para gozar da consideración de manifestación do patrimonio cultural do pobo Galego. Isto é, ser compartido polos membros dunha colectividade; estar vivo, ser dinámico, vulnerable e non admitir copia; ser transmitido, polo xeral, desde a infancia, e recreado mediante certas pautas de organización baixo unha orde ritual específica; resultar preservado de xeito tradicional pola comunidade; formar parte da memoria colectiva viva, como unha realidade socialmente construída; ser experimentado como vivencia; ter unha estreita conexión coa dimensión material da cultura e estar contextualizado nun tempo e marco espacial; desenvolverse e experimentarse no tempo presente; remitirse tanto á biografía individual como colectiva; e, finalmente, ter un efecto rexenerador na orde social.\nII\nA Dirección Xeral de Patrimonio Cultural publicou no\nDiario Oficial de Galicia\nnúmero 18, do 25 de xaneiro, a Resolución do 16 de xaneiro de 2024 pola que se incoa o procedemento para declarar ben de interese cultural do patrimonio inmaterial o Entroido.\nO artigo 18.2 da LPCG establece que é necesario o informe favorable e motivado sobre o seu valor cultural sobranceiro de, polo menos, dúas das institucións consultivas especializadas ás cales se refire o artigo 7 do citado texto legal. Neste sentido solicitouse informe ao Consello da Cultura Galega, ao Museo do Pobo Galego e ao Departamento de Filosofía e Antropoloxía da Facultade de Filosofía da Universidade de Santiago de Compostela. Logo de realizado este trámite, constan no expediente administrativo os informes favorables e motivados sobre o valor cultural sobranceiro do ben precisos para proceder á declaración de ben de interese cultural do Entroido.\nNo período de exposición pública da proposta de incoación e do expediente administrativo non se presentaron alegacións á incoación do procedemento de ben de interese cultural.\nNa tramitación do expediente, por tanto, cumpríronse todos os trámites legalmente preceptivos de acordo coa normativa vixente.\nNa súa virtude, por proposta do conselleiro de Cultura, Lingua e Xuventude, e logo da deliberación do Consello da Xunta de Galicia na súa reunión do día tres de marzo de dous mil vinte e cinco,\nDISPOÑO:\nPrimeiro. Declarar ben de interese cultural o Entroido, como manifestación do patrimonio inmaterial de Galicia, segundo a descrición recollida no anexo I e as medidas de salvagarda establecidas no anexo II deste decreto.\nSegundo. Ordenar que se anote esta declaración de ben de interese cultural no Rexistro de Bens de Interese Cultural de Galicia e que se comunique ao Inventario Xeral do Patrimonio Cultural Inmaterial do Estado.\nTerceiro. Publicar este decreto no\nDiario Oficial de Galicia\ne no\nBoletín Oficial del Estado\n.\nCuarto. Contra este acto, que esgota a vía administrativa, as persoas interesadas poden interpoñer potestativamente recurso de reposición no prazo dun mes desde o día seguinte ao da súa publicación ante o órgano que ditou o acto ou, directamente, interpoñer recurso contencioso-administrativo no prazo de dous meses desde o día seguinte ao da súa publicación, perante a Sala do Contencioso-Administrativo do Tribunal Superior de Xustiza de Galicia.\nDisposición derradeira primeira. Eficacia\nEste decreto terá eficacia desde o día seguinte ao da súa publicación no\nDiario Oficial de Galicia\n.\nSantiago de Compostela, tres de marzo de dous mil vinte e cinco\nAlfonso Rueda Valenzuela\nPresidente\nJosé López Campos\nConselleiro de Cultura, Lingua e Xuventude\nANEXO I\nO Entroido\n1. Denominación: O Entroido.\nDenominacións secundarias: Antroido, Antroiro, Antroito, Antruido, Carnaval, Entroiro, Entrudio, Entrudo, Entruido, Introido.\n2. Natureza e condición:\n• Natureza: inmaterial.\n• Condición: manifestación.\n• Categoría: os usos sociais, rituais, cerimonias e actos festivos e as técnicas artesanais tradicionais, actividades produtivas e procesos (artigo 9.3.a).5º e 7º LPCG).\n• Interese: etnolóxico.\n3. Descrición da manifestación inmaterial:\n3.1. Definición:\nMalia que non hai unha definición unívoca, consolidada e compartida do Entroido, pódese entender o Entroido como unha festa tradicional de carácter cíclico e participación espontánea que se celebra entre os meses de febreiro e marzo e coincide co período inmediatamente anterior á Coresma, polo que non ten datas fixas, en que conflúen rituais cristiáns e pagáns, e que axuda a fortalecer a construción da identidade persoal e local, a cohesión comunitaria e o sentimento de pertenza, a través dunha celebración ritual na cal a autoxestión segue a xogar un papel clave.\nXosé Ramón Mariño Ferro precisa, na súa obra\nO Entroido ou os praceres da carne, que «o Entroido non é unha festa pagá que perdura enquistada dentro do cristianismo: é a representación da imaxe que os cristiáns se forxaron do mundo pagán, como un mundo en que impera a gula e a luxuria. (...) Unha festa para divertirse e gozar antes da Coresma, si, pero tamén para convencerse de que unha vida centrada exclusivamente no pracer resulta absurda e tola».\nO Dicionario de etnografía e antropoloxía de Galiza\n, de Xosé Ramón Mariño Ferro e Xosé Manuel González Reboredo, expón que «o Entroido, antroido, Entrudo ou Carnaval é o período festivo que precede á Coresma. Os refráns sinalan que empeza xa no Nadal, ou en San Antón, e de feito algunhas das máscaras carnavalescas saen nesas festas. As veces ao Entroido trátano de santo, nunha mostra de atrevida ironía popular».\nUnha característica esencial para entender o Entroido é o seu ánimo paródico dos usos e crenzas sociais e culturais dominantes, consonte co bo humor e a aceptación das bromas.\nAs diferentes definicións do Entroido de compiladores, informantes, mestres e investigadores subliñan como características esenciais deste:\n• O seu carácter ritual, popular e aberto,\n• A súa utilidade social e de fomento da convivencia,\n• A riqueza e complexidade na súa celebración,\n• A importancia central do riso, a ironía e a transgresión,\n• A vixencia da festa, mais lembrando os abondosos aspectos perdidos ou caídos no esquecemento,\n• E o carácter intransferible da experiencia: Hai que vivila!\n3.2. O marco temporal en que se desenvolve o Entroido.\nFederico Cocho explica con claridade o funcionamento do calendario, na súa obra\nO Carnaval en Galicia\n, sinalando que, agás en casos singulares no conxunto de Galicia, o Entroido redúcese hoxe ao Domingo, Luns e Martes de Carnaval, pero subliña que non sempre foi así. A maiores, matiza as dificultades para coñecer con precisión estes aspectos. «Sobre os límites temporais desta festa existen diversas teorías, como sucede coas orixes. A escasa documentación escrita e os testemuños orais que recollín en puntos, distantes entre si dentro da xeografía galega, non coinciden neste aspecto».\nO certo é que a variedade dos calendarios locais en Galicia amósase moi ampla. En abondosas aldeas non se celebraba máis que os tres días grandes e noutras moitas as posibilidades de esparexemento non daban para máis que para celebrar o Martes de Entroido. En función da extensión do calendario de cada vila e aldea, as súas tradicións acumulábanse ou repartíanse. Así, en toda Galicia celebrábase unha xornada de Entroido dedicada a un bo xantar, un rito xenuinamente carnavalesco. Por Galicia adiante atopamos Xoves Lardeiros, Domingos Lardeiros, Xoves Gordos, Domingos Gordos, Martes Lardeiros e Martes Gordos.\nAs peculiaridades do calendario laboral actual, co ocio desprazado fundamentalmente cara á fin de semana, introducen novas modificacións no calendario tradicional. Así e todo, pódense sinalar como as datas clave, fitos e celebracións principais coñecidas en Galicia as que seguen:\n• Día do Petardazo. Nalgúns lugares marca o inicio do ciclo das celebracións do Entroido. Celébrase o sábado anterior ao Domingo Fareleiro.\n• Domingo Fareleiro. É o domingo da septuaxésima con que se inicia o ciclo do Entroido. Chega tres domingos antes do de Entroido e nel uns corren tras dos outros para botarse feluxe e fariña (nalgúns lugares tamén ferruxe e borralla).\n• Domingo Oleiro (ou Oleico). Tradicionalmente, nas prazas das vilas os homes compiten lanzándose entre si olas feitas con arxila tentando que non rompan, caso en que deberán pagar a rolda aos presentes. Celébrase dous domingos antes do entroido.\n• Xoves de Compadres. Comeza neste día a batalla de sexos que tanta presenza ten no entroido. Cólganse os mecos e lardeiros que son defendidos correndo a fariña. Celébrase tres días antes do Domingo Corredoiro.\n• Noite de mulleres. Previa ao Domingo Corredoiro, nalgúns lugares as mulleres toman as rúas nesta noite de sábado, sendo as únicas que poden gozar da festa e saír das casas. É común que só poidan saír os homes que van disfrazados de mulleres.\n• Domingo Corredoiro. Varias máscaras fan a súa aparición neste día en que tamén se realizan carreiras para botar ou evitar que che boten ovos podres, barro ou formigas. Nalgúns lugares tamén é a data en que se celebra a corrida do galo, adaptada aos valores actuais de protección dos dereitos e benestar animal. Celébrase un domingo antes do Entroido.\n• Xoves de Comadres. Preto dos días grandes chega o día en que as mulleres revivan o sucedido no día dos Compadres.\n• Venres e Sábado de Entroido. Con eles comeza a fin de semana grande do ciclo con desfiles e festas previas a estes.\n• Domingo de Entroido. Nalgunhas vilas e aldeas é o día dos grandes desfiles e festas gastronómicas.\n• Luns de Entroido. Celébranse diferentes mascaradas tradicionais e mesmo se dedica nalgúns sitios á organización de festas para os cativos. Noutros lugares é o día da «farrapada» en que se produce unha loita en que todos se dedican a lanzarse entre si farrapos luxados.\n• Martes de Entroido. Data en que remata o ciclo do Carnal e se lle dá paso ao da Coresma. Arden os mecos e fachóns e os desfiles de máscaras, disfraces e folións dan a despedida.\n• Mércores de Cinza. Pola noite chega o «Enterro da Sardiña» que despide o pracer da carne.\n• Domingo de Piñata. O primeiro domingo da coresma os veciños (xeralmente nenos e nenas) xogan a rachar, cos ollos vendados e valéndose dun pau, unha ola pendurada que agocha agasallos no seu interior.\n3.3. As máscaras.\nLémbranos Federico Cocho, na súa obra\nA festa do Entroido\n, que «calquera carauta que cubra total ou parcialmente a cara é unha máscara», e explícanos que «por extensión, chámaselle tamén máscara á persoa que porta a carauta, mentres a idea de disfrace –con ou sen carauta– refírese máis á persoa que vai vestida doutra cousa. O complexo simbolismo das máscaras é inesgotable, como percibiron os investigadores que, caso de Bajtin, viron nelas a verdadeira esencia da cultura grotesca consolidada na Idade Media».\nO Carnaval, explica na mesma obra Cocho «integrou, con carácter lúdico, máscaras cómicas e outras procedentes de vellos rituais, aínda que mantendo certo aire misterioso». Máscaras, engade o autor, que «evidencian unha clara evolución estética que quizais non vai máis alá de finais do século XIX, a xulgar polos materiais empregados e o sentido estético incorporado a elas».\n3.4. O marco espacial en que se manifesta o Entroido.\nA manifestación inmaterial do Entroido está amplamente espallada por toda a xeografía galega. Rafael Quintía expón que «a celebración do Entroido presenta no noso país diferentes características ou peculiaridades propias de cada zona. Así, segundo as poboacións, varía a duración do tempo festivo, o tipo de disfraces, os tipos de celebracións, as esmorgas ou os xogos típicos destas datas. Uns son de sona ben coñecida e atraen milleiros de persoas cada ano, como o de Laza ou o de Verín, noutros casos, en cambio, a súa fama non pasa do ámbito local.\nNesta liña, Filipe-Senén López Gómez insiste en que «a grande achega, a singularidade do Entroido galego, está na súa pluralidade, a que se estende por todo o territorio, e nesta variedade é onde radica a fonda carga histórica, etnográfica e cultural que porta cada unha das máscaras, os seus ritos, berros, voces tradicionais potenciados pola máscara».\nEn conclusión, a grande achega do Entroido galego é a súa pluralidade e implantación territorial. De feito, un total de 191 dos 313 concellos galegos (61 %) escolle unha data vencellada ao Entroido como festivo local.\n3.5. Valoración cultural.\nO Entroido é recoñecido, hoxe en día, como unha das principais festas que se celebran en Galicia. Ademais, amósase como unha manifestación inmaterial que, con maior ou menor intensidade, se desenvolve por toda a xeografía galega.\nA xustificación da oportunidade da declaración de ben de interese cultural pode sintetizarse nos seguintes aspectos:\n• Na riqueza, diversidade, vixencia e recoñecemento comunitario de multitude de expresións singulares do Entroido galego como espectáculo, sociodrama e teatro.\n• Nas abondosas funcións sociais, comunitarias e culturais que cumpre.\n• No efecto positivo deste recoñecemento para consolidar os procesos sociais xa establecidos de salvagarda e transmisión.\nCómpre sinalar, ademais, que a influencia e interese polo Entroido vai máis aló das comunidades, grupos e individuos interesados, e ten o seu reflexo nas artes e letras non só de Galicia, senón no plano nacional e internacional.\nO Entroido configúrase, por tanto, como unha manifestación inmaterial sobranceira da Comunidade Autónoma de Galicia, polo que é merecente de ser declarado ben de interese cultural do patrimonio cultural inmaterial de Galicia.\n3.6. A comunidade portadora e as formas de transmisión.\nTeñen a consideración de persoas portadoras aquelas que posúen saberes, coñecementos, métodos e técnicas relacionados co estudo da memoria, execución e vivencia dos ritos tradicións e saberes no contexto do Entroido, así como en calquera dos aspectos relacionados con este como expresión cultural e vivencia: praxe, transmisión, investigación, artesanía etc.\nPor tanto, todas aquelas persoas que por razón de nacemento, residencia ou inmersión cultural que, en calquera territorio da Galicia cultural, incorporan nas súas vidas a vivencia do Entroido e do patrimonio cultural relacionado con el, ocupándose de xeito recorrente, continuado e consciente da súa vizosidade, reprodución, salvagarda e transmisión, por procedementos e medios formais e non formais, deben ter a consideración de persoas portadoras do patrimonio cultural inmaterial de Galicia.\n3.6.1. Informantes patrimoniais.\nGozan do carácter de informantes patrimoniais todas aquelas persoas que recibiron herdo directo do patrimonio cultural inmaterial entroidístico a través da oralidade propia da sociedade tradicional galega e posúen coñecementos e lembranzas arredor da festa en calquera aspecto: ideolóxico, ritual, formal, estético ou material.\nOs seus saberes transmítense e chegan a nós froito da xenerosidade e interese na transmisión de memorias e coñecementos con valor social e que testemuñan aspectos esenciais dun xeito concreto de estar no mundo que, como colectivo social, as galegas e os galegos temos. Estes saberes patrimoniais adoitan estar relacionados cos seguintes ámbitos:\n1) Datos históricos, locais e etnográficos relacionados cun entroido particular.\n2) A organización dos usos sociais, rituais e festivos (musicais, dancísticos, parateatrais e teatrais) que permita coñecer os diversos códigos, partes constitutivas e mensaxes do Entroido.\n3) Técnicas artesanais tradicionais empregadas para a elaboración do corpus material usado para celebrar o entroido, particularmente, as máscaras, os mecos, os folións etc.\n3.6.2. Mestras e mestres.\nSon as colaboradoras e colaboradores relevantes e con dominio e coñecemento do Entroido, recoñecidos pola propia comunidade, que comparten e ensinan a outras persoas os devanditos saberes para poder documentalos, transmitilos e conservalos para o futuro.\n3.6.3. Artesás e artesáns.\nSon aquelas persoas posuidoras dos coñecementos teóricos e as técnicas manuais e mecánicas precisas para elaboración de todos os artefactos e bens mobles precisos para a celebración do Entroido tradicional, particularmente, das máscaras.\n3.6.4. Investigadoras e investigadores.\nSon aquelas persoas que, independentemente da área de estudo, métodos e técnicas empregadas ou vínculos académicos, desenvolven os seus traballos de estudo e investigación con rigorosidade ética e intelectual desde as diferentes áreas e campos de coñecemento vencellados ao Entroido.\n3.7. A función social.\nA celebración da festa do Entroido serve como mecanismo para reafirmar os lazos de identidade colectiva dun lugar, aldea, parroquia ou concello a través da manifestación dun espírito lúdico e trouleiro; favorece a sociabilidade, a integración e inclusión social e unha rica convivencia interxeracional, facilitando a adquisición e desenvolvemento de habilidades como a memoria, o razoamento verbal e a aprendizaxe de novo vocabulario, e fomentando o compañeirismo e a cooperación no eido local.\nNa actualidade o Entroido constitúe unha manifestación cultural inmaterial compatible cos instrumentos internacionais de dereitos humanos existentes e cos imperativos de respecto mutuo entre comunidades, grupos e individuos, tendo en conta que se trata dunha festa de inversión e de exaltación da parodia, a crítica e o riso, que fai que se constitúa nun multiespazo de socialización e convivencia.\nANEXO II\nMedidas de salvagarda\nO artigo 1 da Lei 5/2016, do 4 de maio, do patrimonio cultural de Galicia, ten como obxectivo a protección, conservación, difusión e fomento do patrimonio cultural de Galicia constituído polos bens e manifestacións inmateriais que, polo seu valor, deban ser considerados como de interese para a cultura galega a través do tempo e, tamén por aqueles bens e manifestacións inmateriais de interese para Galicia nos que concorra algún dos valores sinalados e que se encontren en Galicia, con independencia do lugar en que se creasen.\nO artigo 9.3 da devandita Lei establece que se consideran bens do patrimonio cultural inmaterial os usos, representacións, expresións, coñecementos e técnicas, xunto cos instrumentos, obxectos, artefactos e espazos culturais que lles son inherentes, que as comunidades, os grupos e, nalgúns casos, os individuos recoñezan como parte integrante do seu patrimonio cultural. En concreto, no ordinal 5º deste artigo inclúense «os usos sociais, rituais, cerimonias e actos festivos», e no ordinal 7º «as técnicas artesanais tradicionais, actividades produtivas e procesos».\nAsí mesmo, o artigo 91 dispón que integran o patrimonio etnolóxico de Galicia os lugares, bens mobles ou inmobles, as expresións, así como as crenzas, coñecementos, actividades e técnicas transmitidas por tradición, que se consideren relevantes ou expresión testemuñal significativa da identidade, a cultura e as formas de vida do pobo galego ao longo da historia.\nAs medidas xerais de salvagarda do patrimonio cultural inmaterial comprometen as administracións públicas, dentro das súas competencias e dispoñibilidades orzamentarias, a garantir a súa viabilidade, nomeadamente a súa identificación, documentación, rexistro, investigación, preservación, protección, promoción, valorización, transmisión e revitalización.\nEn consecuencia, é conveniente proceder ao arquivo e á sistematización dos documentos relacionados con este patrimonio cultural inmaterial para poder ter unha comprensión máis eficaz e completa del, e a súa difusión debe ser promovida, auspiciada e, na medida do posible, sería recomendable que se incorporase ao ensino tanto formal como non formal. Un traballo que supón, de feito, apoiar a transferencia de coñecementos, técnicas e significados sen fixar ou fosilizar a manifestación, asegurando a súa viabilidade e promovendo o establecemento dun marco social e comunitario que permita unha constante recreación, valorización e transmisión do ben.\nA documentación e recolla de testemuños, material audiovisual e a compilación doutros rexistros de interese deberían ser sistematizados e postos á disposición das persoas interesadas. Neste sentido, recoméndase elaborar un repositorio do Entroido galego cunha relación de elementos patrimoniais asociados.\nToda acción e iniciativa cultural vencellada á salvagarda deste patrimonio debe ser debatida e aceptada polas comunidades creadoras e portadoras das manifestacións, e as opinións e decisións da colectividade portadora deben situarse no centro de calquera actuacións como premisas ineludibles, tratando, en todo caso, de pór en valor o protagonismo das comunidades, grupos e, de ser o caso, individuos que fan do Entroido parte da cultura viva de Galicia."
  },
  {
    "file_id": "AnuncioC3Q2-040325-0003_gl",
    "doga_id": 48,
    "doga_date": "2025-03-11",
    "url": "https://www.xunta.gal/dog/Publicados/2025/20250311/AnuncioC3Q2-040325-0003_gl.html",
    "title": "RESOLUCIÓN do 28 de febreiro de 2025 pola que se notifican as resolucións de denegación da subvención do Programa de axuda ao alugamento de vivenda na Comunidade Autónoma de Galicia da convocatoria para o ano 2024 (código de procedemento VI483C).",
    "content": "A Comunidade Autónoma de Galicia ten en marcha varios programas dirixidos ao acceso á vivenda para os colectivos con maiores necesidades, todos eles recollidos no Pacto de vivenda de Galicia 2021-2025, asinado polos representantes das entidades integrantes do Pleno do Observatorio da Vivenda de Galicia, documento que xorde da análise conxunta e da contribución de todos os representados no pleno do citado observatorio. No devandito pacto recóllense as liñas de actuación pública na materia, que constitúen un instrumento de planificación das políticas públicas neste eido para o período 2021-2025 na Comunidade Autónoma de Galicia.\nNeste sentido, para evitar a dispersión das axudas, foi preciso incluír nunhas únicas bases reguladoras tanto as axudas autonómicas como as do Programa de axuda ao alugamento de vivenda regulado no Real decreto 42/2022, do 18 de xaneiro, polo que se regula o bono alugueiro á mocidade e o Plan estatal para o acceso á vivenda 2022-2025, modificado polo Real decreto 903/2022, do 25 de outubro.\nDe acordo con este marco normativo, no Diario Oficial de Galicia (en diante, DOG) núm. 8, do 11 de xaneiro de 2024, publicouse a Resolución do 18 de decembro de 2023 pola que se establecen as bases reguladoras das subvencións do Programa de axuda ao alugamento de vivenda na Comunidade Autónoma de Galicia e se procede á súa convocatoria, con financiamento plurianual, para o ano 2024 (códigos de procedemento VI483C e VI483D).\nA Resolución do 18 de decembro de 2023 pola que se establecen as bases reguladoras das subvencións do Programa de axuda ao alugamento de vivenda na Comunidade Autónoma de Galicia, no ordinal primeiro, punto 3, dispón que a concesión das axudas recollidas nesta resolución se tramitará polo procedemento de concorrencia non competitiva, ata esgotar o crédito dispoñible previsto na convocatoria, de acordo co sinalado no artigo 19.2 da Lei 9/2007, do 13 de xuño, de subvencións de Galicia.\nO ordinal cuarto da citada resolución establece que en todo o non recollido nesta resolución se aplicará o disposto na Lei 38/2003, do 17 de novembro, xeral de subvencións, e no seu regulamento, aprobado polo Real decreto 887/2006, do 21 de xullo; na Lei 9/2007, do 13 de xuño, de subvencións de Galicia, e no seu regulamento, aprobado polo Decreto 11/2009, do 8 de xaneiro; no Real decreto 42/2022, do 18 de xaneiro, polo que se regula o Bono alugueiro mocidade e o Plan estatal para o acceso á vivenda 2022-2025, no que sexa de aplicación, e na Lei 39/2015, do 1 de outubro, do procedemento administrativo común das administracións públicas.\nO ordinal quinto da devandita resolución habilita a persoa titular da Dirección Xeral do Instituto Galego da Vivenda e Solo (en diante, IGVS) para ditar as resolucións que sexan necesarias para o desenvolvemento e a aplicación desta resolución, así como para adoptar os acordos, instrucións e aclaracións que sexan precisos para a xestión destas axudas.\nO ordinal décimo sexto da Resolución do 18 de decembro de 2023 establece que a instrución do procedemento é competencia da área provincial do IGVS onde estea situada a vivenda obxecto do contrato e que corresponde á persoa titular da Dirección Xeral do IGVS resolver as solicitudes das axudas.\nNo ordinal décimo sétimo das bases reguladoras establécese, no seu punto 3, que as solicitudes se tramitarán en función da súa orde cronolóxica de entrada no Rexistro Electrónico da Xunta de Galicia. Para tal fin, considerarase data de presentación aquela en que a solicitude estea validamente cuberta e acompañada da totalidade dos documentos exixidos nas bases reguladoras e na correspondente convocatoria. Así mesmo, o seu punto 6 dispón que, unha vez completado o expediente e feitas as comprobacións oportunas, a persoa titular da xefatura da correspondente área provincial do IGVS elevará a proposta de resolución de concesión inicial ou de renovación de cada expediente á persoa titular da Dirección Xeral do IGVS quen, á vista delas e tendo en conta o límite orzamentario establecido en cada convocatoria, resolverá o que en dereito proceda.\nO ordinal vixésimo das citadas bases reguladoras establece que serán denegadas aquelas solicitudes que non dispoñan de cobertura orzamentaria no momento da súa resolución. Para estes efectos, terase en conta a orde cronolóxica de entrada das solicitudes no Rexistro Electrónico da Xunta de Galicia, segundo o previsto no punto 3 do ordinal décimo sétimo. De conformidade co establecido nos artigos 45 e 46 da Lei 39/2015, do 1 de outubro, a denegación da axuda a todas aquelas solicitudes que non dispoñan de cobertura orzamentaria no momento da súa resolución poderá realizarse mediante publicación no DOG e producirá os mesmos efectos que a notificación individualizada. Esta publicación tamén se realizará na páxina web do IGVS. Poderanse enviar mensaxes ao teléfono móbil ou ao correo electrónico das persoas interesadas avisando desta publicación. Para estes efectos, as persoas solicitantes deberán indicar no anexo de solicitude un teléfono móbil e/ou un correo electrónico de contacto para recibir as ditas comunicacións.\nO 13 de decembro de 2024, a directora técnica de Axudas á Vivenda do IGVS certifica a data e hora en que se esgotou a dotación de crédito orzado para a convocatoria de 2024 das subvencións do Programa de axuda ao alugamento de vivenda na Comunidade Autónoma de Galicia (código de procedemento VI483C).\nO 27 de febreiro de 2025, o director xeral do IGVS, por proposta das xefaturas das áreas provinciais do IGVS, ditou as resolucións polas que se denega a subvención do Programa de axuda ao alugamento de vivenda na Comunidade Autónoma de Galicia (código de procedemento VI483C) a todas aquelas solicitudes presentadas ou emendadas con posterioridade á data de esgotamento do crédito orzado para esta convocatoria, así como a aquelas outras presentadas coa documentación necesaria incompleta, o que supón a non dispoñibilidade de cobertura orzamentaria no momento da súa resolución.\nPolo exposto, de conformidade co establecido nos ordinais quinto, décimo sexto, décimo sétimo e vixésimo da Resolución do 18 de decembro de 2023, e ao abeiro do establecido nos artigos 45 e 46 da Lei 39/2015, do 1 de outubro, considerando o elevado volume de solicitudes presentadas nesta convocatoria de subvencións e atendendo ás razóns de interese público apreciadas,\nRESOLVO:\nPublicar as listaxes das persoas ás cales se lles denega a subvención do Programa de axuda ao alugamento de vivenda na Comunidade Autónoma de Galicia (código de procedemento VI483C), por estaren as súas solicitudes presentadas ou emendadas con posterioridade á data de esgotamento do crédito orzado para esta convocatoria, así como a aquelas outras presentadas coa documentación necesaria incompleta, o que supón a non dispoñibilidade de cobertura orzamentaria no momento da súa resolución.\nAs citadas listaxes poderán consultarse na páxina web do IGVS na seguinte ligazón:\nhttps://igvs.xunta.gal/consultas_axudas\nDe acordo co previsto nos artigos 121 e seguintes da Lei 39/2015, do 1 de outubro, e no punto 4 do ordinal décimo oitavo da Resolución do 18 de decembro de 2023, as persoas interesadas poderán interpoñer contra esta resolución de denegación da subvención solicitada, que non pon fin á vía administrativa, un recurso de alzada ante a persoa titular da Presidencia do IGVS, no prazo dun mes contado desde o día seguinte ao da publicación desta resolución no DOG.\nSantiago de Compostela, 28 de febreiro de 2025\nHeriberto García Porto\nDirector xeral do Instituto Galego da Vivenda e Solo"
  },
  {
    "file_id": "AnuncioG0760-270325-0003_gl",
    "doga_id": 64,
    "doga_date": "2025-04-02",
    "url": "https://www.xunta.gal/dog/Publicados/2025/20250402/AnuncioG0760-270325-0003_gl.html",
    "title": "RESOLUCIÓN do 27 de marzo de 2025 pola que se convoca un posto de persoal directivo na entidade pública empresarial Augas de Galicia.",
    "content": "En virtude do Decreto 32/2012, do 12 de xaneiro, polo que se aproba o Estatuto da entidade pública empresarial Augas de Galicia, modificado polo Decreto 50/2023, do 11 de maio, e da Orde do 30 de xaneiro de 2012 de delegación de competencias na persoa titular da Dirección da entidade pública empresarial Augas de Galicia, esta dirección\nRESOLVE:\nPrimeiro. Anunciar a convocatoria para a cobertura do posto que se indica no anexo I desta resolución.\nSegundo. Aprobar as bases polas que se rexerá o proceso de selección que se inclúen no anexo II.\nPara participar nesta convocatoria os/as candidatos/as empregarán o modelo de solicitude que se inclúe no anexo III.\nTerceiro. Contra a presente resolución, que pon fin á vía administrativa, as persoas interesadas poderán presentar recurso potestativo de reposición ante a persoa titular da Dirección de Augas de Galicia no prazo dun mes, contado desde o día seguinte ao da súa publicación no\nDiario Oficial de Galicia\n, de conformidade co establecido na Lei 39/2015, do 1 de outubro, ou impugnala directamente ante o Xulgado do Contencioso-Administrativo de Santiago de Compostela no prazo de dous meses, contados desde a mesma data, de conformidade co disposto na Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 27 de marzo de 2025\nA conselleira de Medio Ambiente e Cambio Climático\nP.D. (Orde do 30.1.2012; DOG núm. 21, do 31 de xaneiro)\nRoi Fernández Añón\nDirector de Augas de Galicia\nANEXO I\nCódigo do posto: IV.E10.00.001.15770.001.\nDenominación: xerente.\nDependencia: entidade pública empresarial Augas de Galicia.\nForma de provisión: persoal directivo (artigo 65.2 da Lei 16/2010, do 17 de decembro; Decreto 119/2012, do 3 de maio).\nDirectivo do grupo III, nivel 2.\nSubgrupo: A1.\nTipo de persoal: alta dirección/funcionario (subgrupo A1).\nLocalidade: Santiago de Compostela.\nANEXO II\nBases reguladoras da convocatoria de selección para o posto de xerente da entidade pública empresarial Augas de Galicia\nPrimeira.\nObxecto\nA presente convocatoria ten por obxecto a cobertura do posto de xerente da entidade pública empresarial Augas de Galicia.\nSegunda.\nFuncións do posto convocado\nA Xerencia exercerá as funcións previstas no artigo 16 do Estatuto da entidade pública empresarial Augas de Galicia, aprobado polo Decreto 32/2012, do 12 de xaneiro.\nTerceira.\nRequisitos das persoas aspirantes\nAs persoas aspirantes deben reunir os requisitos seguintes:\na) Ser persoal funcionario ou laboral da Xunta de Galicia ou das entidades do sector público autonómico da Comunidade Autónoma de Galicia.\nb) Estar en posesión dunha titulación superior universitaria. No caso de titulacións obtidas no estranxeiro, deberase posuír a credencial que acredite a súa homologación ou validación, de ser o caso.\nc) Estar en posesión do Celga 4 ou equivalente.\nEstes requisitos deberán cumprirse tanto no momento de finalización do prazo de presentación de solicitudes coma no de toma de posesión ou formalización do contrato.\nCuarta.\nSolicitudes, forma e prazo de presentación\nAs solicitudes presentaranse obrigatoriamente por medios electrónicos a través do procedemento PR004A, dispoñible na sede electrónica da Xunta de Galicia https://sede.xunta.gal, dirixidas a Augas de Galicia, e indicarase no asunto «CONVOCATORIA XERENCIA AUGAS DE GALICIA».\nDe conformidade co artigo 68.4 da Lei 39/2015, do 1 de outubro, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa presentada a emenda.\nCo formulario do PR004A achegarase o modelo de solicitude debidamente cuberto.\nO enderezo que figure no formulario PR004A considerarase como o único válido para os efectos de notificacións e serán responsabilidade exclusiva da persoa solicitante tanto os erros na consignación como a non comunicación de cambio de enderezo.\nO prazo para presentar as solicitudes será de dez (10) días hábiles, contados desde o día seguinte ao da publicación do anuncio no\nDiario Oficial de Galicia\n.\nAs persoas interesadas deberán remitir obrigatoriamente a través da sede electrónica da Xunta de Galicia, xunto co formulario do procedemento PR004A e xunto coa solicitude de participación, a seguinte documentación:\na) Copia do documento nacional de identidade da persoa aspirante.\nb) Documentación acreditativa da condición de persoal funcionario ou laboral da Xunta de Galicia ou das entidades do sector público autonómico da Comunidade Autónoma de Galicia.\nc) Copia cotexada do título universitario ou certificación académica que acredite que realizou os estudos para a obtención do título ou, de ser o caso, documento que acredite fidedignamente a posesión do título académico.\nd) Copia do título do Celga 4 ou do título equivalente debidamente homologado, de acordo coa disposición adicional segunda da Orde do 16 de xullo de 2007 pola que se regulan os certificados oficiais acreditativos dos niveis de coñecemento da lingua galega (DOG número 146, do 30 de xullo), modificada pola Orde do 10 de febreiro de 2014 (DOG número 34, do 19 de febreiro).\ne) Documentación acreditativa dos méritos que se aleguen para a súa valoración, ben orixinal ben copia compulsada.\nf)\nCurriculum vitae\ndo solicitante e o plan de actuación (recollido no punto 7 destas bases).\nA presentación da documentación acreditativa dos méritos deberá ser remitida tendo en conta o seguinte:\n– A persoa solicitante empregará o formulario co código PR004A, e xuntará o anexo debidamente cuberto e a restante documentación acreditativa exixida na convocatoria.\n– Os documentos remitidos deben ser orixinais electrónicos ou copias electrónicas auténticas. Para o suposto de que os orixinais da documentación que deban achegarse non estean en soporte electrónico orixinal, por ser un documento orixinal en papel, deberán presentarse as correspondentes copias electrónicas auténticas. Para remitir as copias electrónicas auténticas deberá presentarse, a maiores do indicado anteriormente, nas oficinas de rexistro da Xunta de Galicia e nos demais lugares previstos no artigo 16 da Lei 39/2015, do 1 de outubro, do procedemento administrativo común das administracións públicas, o formulario «Achega de documentación separada da solicitude» (https://sede.xunta.gal/ficheiros/modelos-normalizados/AchegaDocumentacionG.pdf), para que o persoal funcionario do rexistro realice a copia electrónica auténtica do documento e remita o formulario a Augas de Galicia.\n– As copias en soporte papel de documentos electrónicos requirirán que nelas figure un código xerado electronicamente ou outro sistema de verificación, que permitirá contrastar a autenticidade da copia. No caso de que o cadro do formulario en que se detalla a documentación que se presenta non sexa suficiente, achegarase xunto co formulario unha relación da documentación que se achega.\nA experiencia profesional deberá acreditarse mediante certificado de servizos prestados.\nNon se valorarán aqueles méritos que non estean acreditados conforme o disposto anteriormente nin aqueles posteriores á data de finalización do prazo de presentación de solicitudes.\nQuinta.\nAdmisión de aspirantes\nUnha vez expirado o prazo de presentación de solicitudes, a Dirección de Augas de Galicia aprobará a listaxe provisional de persoas aspirantes admitidas e excluídas a través dunha resolución que será publicada no portal web corporativo de Augas de Galicia, con indicación das causas das exclusións que procedan.\nAs persoas aspirantes excluídas disporán dun prazo de tres (3) días hábiles, contados a partir do seguinte ao da publicación da resolución, para presentar as reclamacións que consideren oportunas.\nUnha vez resoltas as reclamacións, ditarase unha nova resolución da Dirección de Augas de Galicia en que se aprobe a lista definitiva de persoas admitidas e excluídas.\nEsta resolución farase pública no portal web corporativo de Augas de Galicia.\nTodas as publicacións referidas a esta convocatoria faranse públicas, ademais, no taboleiro de anuncios da entidade pública empresarial Augas de Galicia.\nSexta.\nTribunal de selección\nO tribunal de selección será nomeado mediante resolución da Dirección da entidade pública empresarial Augas de Galicia e constituirase unha vez publicada na web da entidade pública empresarial Augas de Galicia a relación definitiva de aspirantes. Serán de aplicación a este órgano as instrucións relativas ao funcionamento e actuación dos órganos de selección do 11 de abril de 2007, modificadas polo Acordo do Consello da Xunta de Galicia do 8 de abril de 2010.\nO tribunal terá a categoría primeira das recollidas no Decreto 144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia.\nPara os efectos do previsto no dito decreto, entenderase que a designación do tribunal implicará a autorización da orde de servizo para que os seus membros poidan desprazarse ao lugar acordado para cada unha das sesións convocadas dentro do número máximo autorizado.\nA Dirección Xeral de Emprego Público e Administración de Persoal determinará o número máximo de sesións autorizado ao tribunal e poderá amplialo baseándose en causas xustificadas.\nSétima.\nProcedemento selectivo\nUnha vez comprobado o cumprimento dos requisitos exixidos, a selección efectuarase mediante o procedemento de concurso, que consistirá na valoración dos méritos alegados e acreditados polos/as aspirantes, que se puntuarán de acordo co baremo sinalado a continuación, cuxa puntuación máxima é de 60 puntos.\nO procedemento selectivo constará de dúas fases (puntuación máxima 60 puntos):\n1. Fase I, baremación dos méritos alegados (puntuación máxima 40 puntos).\n2. Fase II, baremación do plan de actuación (puntuación máxima 20 puntos).\nFase I. Baremación dos méritos alegados (ata un máximo de 40 puntos).\nNesta primeira fase a puntuación máxima é de 40 puntos e será necesario obter un mínimo de 20 puntos para superala.\nI.1. Titulación (puntuación máxima de 10 puntos).\n– Por estar en posesión da titulación de enxeñeiro/a de camiños, canais e portos ou dun máster nunha titulación que habilite para o exercicio da profesión de enxeñeiro/a de camiños, canais e portos: 5 puntos.\n– Por estar en posesión dalgunha das seguintes titulacións universitarias oficiais: licenciado/a ou graduado/a nunha titulación da rama de ciencias, enxeñeiro/a agrónomo/a ou máster nunha titulación que habilite para o exercicio da profesión de enxeñeiro/a agrónomo/a, enxeñeiro/a industrial ou máster nunha titulación que habilite para o exercicio da profesión de enxeñeiro/a industrial, enxeñeiro/a de montes ou máster nunha titulación que habilite para o exercicio da profesión de enxeñeiro/a de montes, licenciado/a ou graduado/a en dereito: 4 puntos por cada unha das titulacións.\nI.2. Experiencia (puntuación máxima de 30 puntos).\n– Por experiencia laboral na Administración hidráulica de Galicia: 2,5 puntos por cada ano acreditado.\n– Por experiencia laboral nunha Administración hidráulica distinta da Administración hidráulica de Galicia: 2 puntos por cada ano acreditado.\n– Por experiencia laboral na Administración xeral da Comunidade Autónoma de Galicia: 1,5 puntos por cada ano acreditado.\n– Por experiencia laboral nunha Administración distinta da Administración xeral da Comunidade Autónoma de Galicia: 1 punto por cada ano acreditado.\nAs fraccións iguais ou superiores a 6 meses computaranse como un ano completo.\nOs servizos efectivos prestados en xornadas inferiores á completa valoraranse proporcionalmente.\nFase II (ata un máximo de 20 puntos).\nNesta segunda fase a puntuación máxima é de 20 puntos e será necesario obter un mínimo de 10 puntos para superala.\nII.1. Plan de actuación (puntuación máxima de 15 puntos).\nAs persoas aspirantes deberán presentar un plan de actuación, que se desenvolverá a medio prazo.\nO plan valorarase conforme os seguintes criterios:\n1. Pertinencia, entendida como a adecuación dos obxectivos do plan proposto á estratexia e prioridades da entidade, así como a súa aliñación con outras estratexias de ámbito rexional, nacional e europeo.\n2. Adecuación do plan ao marco administrativo en que se vai desenvolver, tendo en consideración as funcións de Augas de Galicia.\n3. Viabilidade, entendida como unha adecuada identificación e tratamento das condicións económicas, materiais, técnicas e humanas necesarias para afrontar as tarefas e conseguir os obxectivos que se propoñen no plan proposto.\n4. Eficacia, entendida como grao previsible de consecución dos obxectivos e resultados propios do plan proposto.\n5. Eficiencia, entendida como a relación existente entre os obxectivos e os recursos que se consideran para acadalos.\n6. Sustentabilidade, grao en que os efectos transformadores derivados da posta en marcha do plan proposto poderán ser sustentados no tempo.\n7. Impacto, valoración e toma en consideración dos efectos, directos e indirectos, derivados da posta en marcha do plan proposto.\n8. Coherencia e grao de consistencia entre os diversos compoñentes do plan proposto en relación cos fins que se propoñen.\n9. Seguimento, entendido como o establecemento de indicadores que permitan avaliar o cumprimento do plan anualmente e, de ser o caso, a súa revisión e actualización.\nII.2. Exposición do plan de actuación (ata un máximo de 5 puntos).\nOs/as candidatos/as que superen a primeira fase do procedemento selectivo serán convocados/as, nun prazo máximo de tres días hábiles desde a publicación da lista coas puntuacións definitivas da primeira fase, para a defensa do plan de actuación.\nO tribunal de selección disporá da facultade de non convocar á defensa do plan de actuación aquelas persoas candidatas que, aínda superando os 20 puntos exixidos na primeira fase, dispoñan dunha puntuación cuxo valor numérico imposibilite matematicamente seren seleccionadas en relación co resto de persoas candidatas.\nOs/as candidatos/as deberán presentar nun tempo máximo de 20 minutos o seu plan e responder todas aquelas preguntas e cuestións que permitan valorar a idoneidade da proposta, sen que o tempo de resposta compute para os efectos da duración prevista neste punto.\nOitava.\nCualificación e proposta\nA cualificación do proceso virá determinada pola suma das puntuacións obtidas en cada unha das súas fases.\nNo suposto de empate nas puntuacións totais de dous ou máis aspirantes, dirimirase a favor da persoa que obteña maior puntuación na fase segunda do procedemento selectivo. De persistir o empate, resolverase por sorteo.\nO tribunal de selección publicará no portal web corporativo de Augas de Galicia as puntuacións obtidas polos/as aspirantes, con indicación do/da candidato/a seleccionado/a. Establécese un prazo de tres días hábiles desde a publicación para presentar alegacións, que serán informadas polo tribunal de selección e a súa estimación ou desestimación entenderase implícita na resolución definitiva.\nLogo do informe do tribunal de selección, proporáselle ao Consello Reitor de Augas de Galicia o nomeamento a favor do/da aspirante que obtivese a maior puntuación.\nDe non se presentaren solicitudes, de non cumprir os requisitos exixidos ningunha das rexistradas ou de ser considerado que ningún dos/das candidatos/as resulta idóneo/a para o posto, a convocatoria será declarada deserta mediante resolución da Dirección de Augas de Galicia, que se publicará no\nDiario Oficial de Galicia\n.\nNovena.\nNomeamento e toma de posesión\n1. Se o/a aspirante seleccionado/a para ocupar o posto de traballo convocado desempeñase a condición de funcionario/a público/a, o prazo de toma de posesión será de tres días hábiles se non implica cambio de residencia ou de sete días hábiles se comporta cambio de residencia.\nCando o/a adxudicatario/a do posto obteña coa súa toma de posesión o reingreso ao servizo activo, o prazo será de vinte días hábiles. O prazo de toma de posesión comezará a contar a partir do día seguinte ao do cesamento, que deberá efectuarse na data que se determine xustificadamente mediante orde da persoa titular da consellería convocante publicada no\nDiario Oficial de Galicia\n. Se a resolución comporta o reingreso ao servizo activo, o prazo de toma de posesión deberá computarse desde o día seguinte ao da publicación da resolución no\nDiario Oficial de Galicia\n.\n2. Se o/a aspirante seleccionado/a para ocupar o posto de traballo convocado non desempeñase a condición de funcionario público, o vínculo formalizarase mediante contrato laboral de alta dirección, ao abeiro do previsto no Real decreto 1382/1985, do 1 de agosto, polo que se regula a relación laboral de carácter especial do persoal de alta dirección; no artigo 17 do Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico, e na Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nA Xerencia terá retribucións equivalentes a un posto de subdirección xeral.\nO/a xerente estará suxeito/a ao réxime de incompatibilidades recollido na Lei 53/1984, do 26 de decembro, de incompatibilidades do persoal ao servizo das administracións públicas.\nA resolución desta convocatoria farase pública no\nDiario Oficial de Galicia\ne poderá declararse deserto o posto de traballo de considerarse oportuno\nDécima.\nDatos persoais\nOs datos persoais obtidos neste procedemento serán tratados na súa condición de responsable pola Xunta de Galicia (Augas de Galicia) coa finalidade de levar a cabo a xestión do proceso convocado.\nO tratamento dos datos baséase no cumprimento dunha obriga legal aplicable ao responsable do tratamento (artigo 6.1, letra c) do RXPD. En concreto, a competencia e obrigas previstas nos preceptos básicos da Lei 2/2015, do 29 de abril, do emprego público de Galicia; na Lei 1/2016, do 18 de xaneiro, de transparencia e bo goberno; na Lei do estatuto básico do empregado público que se aproba mediante o Real decreto lexislativo 5/2015, de 30 de outubro, e na Lei do estatuto dos traballadores, que se aproba polo Real decreto lexislativo 2/2015, do 23 de outubro.\nA sinatura e presentación da solicitude implica o consentimento para o tratamento dos datos persoais.\nOs datos seranlles comunicados ás administracións públicas no exercicio das súas competencias, cando sexa necesario para tramitar e resolver o procedemento. Co fin de darlle a publicidade exixida ao procedemento, os datos identificativos das persoas interesadas serán publicados conforme o descrito na presente norma reguladora a través dos distintos medios de comunicación institucionais de que dispón a Xunta de Galicia, como diarios oficiais, páxinas web ou taboleiros de anuncios. Non están previstas transferencias internacionais de datos.\nOs datos deberán ser conservados mentres sexan necesarios para a consecución das referidas finalidades, para determinar as posibles responsabilidades que se puideren derivar destas e do tratamento dos datos e, en todo caso, durante os prazos establecidos pola lexislación vixente. Será de aplicación o previsto na normativa de arquivos e documentos, concretamente a Lei 7/2014, do 26 de setembro, de arquivos e documentos de Galicia.\nAs persoas interesadas poderán solicitar o acceso, rectificación, oposición, limitación, portabilidade e supresión dos seus datos ou retirar, de ser o caso, o consentimento outorgado a través da sede electrónica da Xunta de Galicia ou nos lugares e nos rexistros establecidos na normativa reguladora do procedemento administrativo común, segundo se recolle en https://www.xunta.gal/exercicio-de-dereitos\nA presentación da solicitude implica o coñecemento e a aceptación destas bases reguladoras e, ao abeiro do establecido nos artigos 2 e 3 do Decreto 255/2008, do 23 de outubro, polo que se simplifica a documentación para tramitar os procedementos administrativos e se fomenta a utilización de medios electrónicos, implicará a autorización a Augas de Galicia para comprobar os datos de carácter persoal que figuren no documento DNI/NIE da persoa que teña a condición de interesada, por medio do acceso telemático ao servizo horizontal de acceso ao Sistema de verificación de datos de identidade e de residencia do Ministerio de Administracións Públicas.\nDécimo primeira.\nRecursos\nA resolución de aprobación das bases pon fin á vía administrativa e contra ela as persoas interesadas poderán presentar recurso potestativo de reposición ante a persoa titular da Dirección de Augas de Galicia no prazo dun mes, contado desde o día seguinte ao da súa publicación no DOG, de conformidade co establecido na Lei 39/2015, do 1 de outubro, ou impugnala directamente ante o Xulgado do Contencioso-Administrativo de Santiago de Compostela no prazo de dous meses, contados desde a mesma data, de conformidade co disposto na Lei 29/1998, do 13 de xullo, reguladora da xurisdición contencioso-administrativa."
  },
  {
    "file_id": "AnuncioG0763-120325-0005_gl",
    "doga_id": 64,
    "doga_date": "2025-04-02",
    "url": "https://www.xunta.gal/dog/Publicados/2025/20250402/AnuncioG0763-120325-0005_gl.html",
    "title": "ACORDO do 11 de marzo de 2025, do Departamento Territorial de Ourense, polo que se somete a información pública a autorización administrativa previa, a autorización administrativa de construción e a declaración de utilidade pública, en concreto, coa necesidade de urxente ocupación, dunha instalación eléctrica no concello de Bande (expediente IN407A 2025/018-3).",
    "content": "En cumprimento do disposto na Lei 24/2013, do 26 de decembro, do sector eléctrico; no Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, e na Lei 9/2021, do 25 de febreiro, de simplificación administrativa e de apoio á reactivación económica de Galicia, sométese a información pública a solicitude relacionada coas instalacións que se describen a seguir:\nSolicitante: UFD Distribución Electricidad, S.A.\nDomicilio social: avenida San Luis, 77, 28033 Madrid.\nDenominación: soterramento da LMT CCH802 no tramo entre os apoios número 128 e número 135.\nSituación: lugar de Bande, concello de Bande.\nCaracterísticas principais recollidas no proxecto:\n• Substitución na LMTA CCH802 dos apoios número 128 e número 135 por novos apoios de celosía metálica, do tipo C-14/7000 e do tipo C-16/7000, respectivamente, que realizarán a función de final de liña. Retensado dos condutores existentes do tipo LA-110 sobre os novos apoios.\n• Desmonte do tramo da LMT CCH802 existente entre os apoios proxectados número 128 e número 135.\n• Substitución do centro de transformación denominado Grupo Escolar Bande-32CS71 por un novo centro de transformación do tipo prefabricado compacto superficie de manobra exterior con envolvente de formigón 2L+1P, con transformador de 250 kVA e r/t 20.000/400 V, que se sitúa na mesma localización có existente.\n• LMTS, a 20 kV, de 1.295 m de lonxitude, en condutor RHZ1-2 OL-12/20 kV 3 (1x240) mm² Al, con orixe no apoio proxectado número 128 e final no apoio proxectado número 135 da LMT CCH802, despois de realizar entrada/saída no centro de seccionamiento existente CCL Bande-32CQ06 e no centro de transformación proxectado indicado no punto anterior.\nO obxecto da información pública será a autorización administrativa previa, a autorización administrativa de construción e a declaración de utilidade pública, en concreto, da citada instalación eléctrica. A declaración de utilidade pública levará implícita, de acordo co artigo 56 da Lei 24/2013, do 26 de decembro, do sector eléctrico, a necesidade da urxente ocupación para os efectos da expropiación forzosa dos bens e dereitos afectados necesarios para o establecemento destas instalacións.\nDocumentación que se expón:\n1. O proxecto de execución, asinado polo enxeñeiro técnico industrial Antonio Javier Sabín Vázquez, colexiado número 2.233 do Colexio Oficial de Enxeñeiros Técnicos Industriais da Coruña (Coeticor), o 19.12.2024.\n2. A relación concreta e individualizada dos propietarios de bens e de dereitos afectados, que figura no anexo deste acordo.\n3. Os planos parcelarios do proxecto.\nO anterior faise público para o coñecemento xeral, así como, en particular, dos propietarios dos predios que figuran na relación anexa deste acordo e das persoas que, sendo titulares de dereitos reais ou intereses económicos sobre os bens afectados, fosen omitidas, para que poidan examinar a documentación técnica anteriormente relacionada e, se for o caso, presentar as alegacións ou observacións que coiden oportunas dentro do prazo de trinta (30) días, que se contará a partir do día seguinte ao da publicación deste acordo no\nDiario Oficial de Galicia\n.\nToda a documentación estará á disposición das persoas interesadas nas dependencias da Sección de Enerxía do Departamento Territorial de Ourense da Consellería de Economía e Industria (rúa Curros Enríquez número 1, 3º, 32003 Ourense), das 9.00 ás 14.00 horas, de luns a venres, así como na seguinte ligazón web da Consellería:\nhttp://ceei.xunta.gal/transparencia/documentos-sometidos-a-informacion-publica\nOurense, 11 de marzo de 2025\nAlicia María López Míguez\nDirectora territorial de Ourense\nANEXO\nRelación de bens e de dereitos afectados\nNúmero de expediente: IN407A 2025/018-3.\nSituación: lugar de Bande, concello de Bande.\nDenominación: soterramento da LMT CCH802 no tramo entre os apoios númerp 128 e número 135.\nPredio número en proxecto: 1; referencia catastral: 32007A007000020000XI.\nLugar: Outeiro.\nCultivo: labradío.\nTitular: descoñecido.\nAfeccións: ocupación de 2 m2 para o apoio número 128.\nPredio número en proxecto: 2; referencia catastral: 32007B501000960000GG.\nLugar: Labaza.\nCultivo: labradío.\nTitular: descoñecido.\nAfeccións: ocupación de 2 m2 para o apoio número 135."
  },
  {
    "file_id": "AnuncioG0766-220825-0002_gl",
    "doga_id": 179,
    "doga_date": "2025-09-17",
    "url": "https://www.xunta.gal/dog/Publicados/2025/20250917/AnuncioG0766-220825-0002_gl.html",
    "title": "EXTRACTO da Orde do 21 de agosto de 2025 pola que se establecen as bases reguladoras e se convocan subvencións, en réxime de concorrencia competitiva, dirixidas a entidades de acción voluntaria e entidades locais de Galicia para a elaboración e execución de proxectos de voluntariado interxeracional no medio rural vinculados co proxecto piloto Talento interxeracional no marco do Plan de recuperación, transformación e resiliencia, financiado pola Unión Europea-NextGenerationEU, para o ano 2026 (código de procedemento BS508E).",
    "content": "BDNS (Identif.): 856308.\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións:\nhttps://www.infosubvenciones.es/bdnstrans/GE/es/convocatoria/856308\nPrimeiro.\nObxecto e finalidade\nEsta orde ten por obxecto establecer as bases reguladoras polas que se rexerá a concesión de subvencións, polo procedemento de concorrencia competitiva, ás entidades de acción voluntaria, tanto ás de carácter asociativo como ás que teñan o carácter de entidades locais e agrupacións de entidades locais de Galicia, inscritas no Rexistro de Acción Voluntaria de Galicia, para o financiamento da elaboración e execución de proxectos de voluntariado interxeracional no medio rural vinculados co proxecto piloto Talento interxeracional.\nAs actividades que se van subvencionar serán aquelas baseadas no recoñecemento da experiencia das persoas maiores que poidan servir como catalizador para fomentar as iniciativas das persoas máis novas, naqueles sectores e actividades que presenten maiores dificultades de remuda xeracional e que estean comprendidos nas liñas especificadas no artigo 6, que permitan achegar novas oportunidades de emprego e asentamento poboacional ao territorio e que garantan, en todo caso, a consecución dos obxectivos marcados no Plan de recuperación, transformación e resiliencia dentro das políticas panca da nova economía dos coidados e políticas de emprego e, de xeito transversal, da axenda urbana e rural, da loita contra o despoboamento e desenvolvemento da agricultura, e proceder á súa convocatoria para o ano 2026.\nA execución dos proxectos de voluntariado interxeracional no medio rural terá como data límite o 15 de maio de 2026.\nCon estas subvencións financiarase o desenvolvemento de proxectos de voluntariado interxeracional no medio rural, integrados no proxecto piloto Talento interxeracional, cuxa finalidade é aproveitar o talento e a experiencia das persoas maiores voluntarias implicadas para contribuír á modificación da estrutura poboacional, tratando de aumentar a taxa de poboación nas zonas rurais, ofrecendo oportunidades vitais axeitadas ás necesidades reais do medio rural e para mellorar as condicións de vida e os servizos sociais e asistenciais de proximidade mediante un modelo planificado de recuperación económica onde se poidan desenvolver proxectos vitais con certas garantías de futuro e permanencia coa axuda da tecnoloxía e da innovación.\nNeste marco fomentaranse os proxectos de voluntariado coa participación de persoas maiores con experiencia e a través de grupos interxeracionais para a posta en marcha de iniciativas de investigación, innovación e mellora do medio rural coa instauración de modelos de intervención axeitados á realidade social e económica da zona onde se leven a cabo.\nA finalidade do proxecto é recoñecer as posibilidades que ofrece o medio rural e mostrarlle á xuventude as oportunidades de futuro que pode achegar tanto a nivel individual como social e, por outra banda, recoñecer a experiencia das persoas maiores en diferentes eidos produtivos, así como captar as súas necesidades asistenciais, culturais ou vitais máis inmediatas en función das súas preferencias e desexos.\nSegundo.\nEntidades beneficiarias\nPoderán ser beneficiarias das subvencións as entidades de acción voluntaria inscritas no Rexistro de Acción Voluntaria de Galicia que a seguir se relacionan:\na) As entidades locais ou agrupacións delas que teñan a consideración de entidades locais de carácter rural e que desenvolvan proxectos de voluntariado interxeracional no medio rural enmarcados no proxecto piloto Talento interxeracional a que se fai referencia no artigo 1 da orde.\nPara os efectos da orde, considéranse entidades locais de carácter rural aqueles concellos que contan con algunha zona, no ámbito da parroquia, con baixa densidade de poboación (ZDP) segundo a clasificación publicada polo Instituto Galego de Estatística GU2016 (https://www.ige.eu/web/mostrar_paxina.jsp?paxina=003003001&idioma=gl). Teñen a consideración de entidades locais de carácter rural todos os concellos galegos, agás os concellos de Cambre, A Coruña, Culleredo, Ferrol, Narón, Oleiros, Santiago de Compostela, Lugo, Barbadás, Ourense, Poio, Pontevedra e Vigo.\nb) As entidades de acción voluntaria de carácter asociativo que desenvolvan proxectos de voluntariado interxeracional no medio rural enmarcados no proxecto piloto Talento interxeracional a que se fai referencia no artigo 1 da orde.\nEstas deberán desenvolver os ditos proxectos en calquera dos concellos galegos que teñan a consideración de entidade local de carácter rural consonte o disposto na letra a), sen necesidade de que a súa actividade principal ou sede social radique nalgún deles.\nTerceiro.\nOrzamento\nO financiamento destes proxectos efectuarase con cargo ao crédito consignado no orzamento de gastos da Consellería de Cultura, Lingua e Xuventude por importe total de seiscentos trinta mil euros (630.000 €) coa seguinte distribución orzamentaria:\nAplicación orzamentaria\nCódigo de proxecto\nOrzamento\n13.05.312F.481.0\n2022 00112\n315.000,00 €\n13.05.312F.460.0\n2022 00112\n315.000,00 €\nTotal\n630.000,00 €\nAs subvencións previstas na orde financiaranse con cargo aos recursos financeiros derivados do Instrumento europeo de recuperación (NextGenerationEU), a través do Mecanismo de recuperación e resiliencia establecido polo Regulamento (UE) 2021/241, do Parlamento Europeo e do Consello, do 12 de febreiro, polo que se establece o Mecanismo de recuperación e resiliencia, no marco do Plan de recuperación, transformación e resiliencia, financiado pola Unión Europea-NextGenerationEU, e quedan englobadas dentro do compoñente 22, Plan de choque para a economía dos coidados e reforzo das políticas de inclusión, na liña de investimento C22.I2, proxecto número 6 de innovación en materia de servizos sociais.\nIníciase a tramitación anticipada deste expediente con base no artigo 67 Lei 9/2021, do 25 de febreiro, de simplificación administrativa e de apoio á reactivación económica de Galicia, no cal se indica que:\n«1. No caso de que se inicie no exercicio corrente a tramitación de expedientes de gasto pero a súa execución orzamentaria non vaia ter lugar ata o exercicio seguinte ou outros exercicios posteriores, será posible a súa tramitación anticipada ao longo do dito exercicio, e poderá chegar ata a fase de formalización do compromiso de gasto no exercicio corrente.\n2. No caso de que os citados expedientes se tramiten antes da aprobación do proxecto de lei de orzamentos da Comunidade Autónoma, o documento contable de tramitación anticipada substituirase por un informe que deberá emitir o órgano xestor en que se faga constar que normalmente vai existir crédito adecuado e suficiente para o gasto que se pretende efectuar».\nCuarto.\nBases reguladoras\nOrde do 21 de agosto de 2025 pola que se establecen as bases reguladoras e se convocan subvencións en réxime de concorrencia competitiva dirixidas a entidades de acción voluntaria e entidades locais de Galicia para a elaboración e execución de proxectos de voluntariado interxeracional no medio rural vinculados co proxecto piloto Talento interxeracional no marco do Plan de recuperación, transformación e resiliencia, financiado pola Unión Europea-NextGenerationEU, para o ano 2026 (código de procedemento BS508E).\nQuinto.\nProxectos subvencionables e liñas obxecto de subvención\n1. Para teren a consideración de subvencionables os proxectos deberanse desenvolver coa participación de persoas voluntarias a través de grupos interxeracionais, que estarán integrados por un sistema de parellas. Cada parella estará formada por una persoa voluntaria de 55 anos ou máis e unha persoa voluntaria de 16 a 35 anos, sen prexuízo de integrar outras idades ata os 54 anos. A persoa voluntaria de 55 anos ou máis encargarase de titorizar a persoa voluntaria de 16 a 35 anos coa que forma o grupo interxeracional.\nAdemais, as actuacións teñen que ir dirixidas a un ou varios dos seguintes obxectivos no ámbito territorial definido por concellos de carácter rural:\na) Deseño e estruturación dunha nova economía de coidados baseada na atención centrada na persoa.\nb) Recuperación e/ou anovación de actividades e oficios relacionados coa produtividade da zona.\nc) Impulso de novas iniciativas locais en materia de produción de produtos agroalimentarios de calidade e sostibles de cara á súa proxección no mercado.\nd) Fomento e iniciativas para a realización de actuacións tendentes á remuda xeracional no eido do ámbito agrogandeiro.\ne) Recoñecemento e posta en valor da riqueza ambiental, patrimonial ou turística da zona coas súas fortalezas e debilidades.\nf) Deseño e estruturación de novos modelos dixitais ou tecnolóxicos que atendan as necesidades da zona ou que permitan mellorar os existentes.\n2. Ademais do indicado no número anterior, para ter a consideración de subvencionables, os proxectos non poden ser iguais aos presentados pola mesma entidade, no caso de haber outra convocatoria de axudas desta consellería en materia de voluntariado, e deberán desenvolverse integramente no ámbito territorial de entidades locais de carácter rural, entendendo por tales as que se indican no artigo 3 da orde.\n3. Igualmente, para ter a consideración de subvencionables, os proxectos deberán contar cun mínimo de 4 persoas voluntarias e, de ser o seu número superior, a subvención prevista na orde só abranguerá 12 das persoas voluntarias que participen no proxecto sen prexuízo do disposto no punto 4 do artigo 4 da orde.\nA participación de cada persoa voluntaria vai estar comprendida entre os 15 e os 60 días, sempre e cando non se superen as 6 horas diarias.\n4. Son liñas subvencionables e, por tanto, nas cales deberán desenvolverse os proxectos que se presenten, as seguintes:\na) Liña 1. Coidados.\nb) Liña 2. Agrogandeira.\nc) Liña 3. Protección do ambiente.\nd) Liña 4. Turística e cultural.\ne) Liña 5. Cohesión tecnolóxica e dixital.\nSexto.\nPrazo de presentación de solicitudes\nO prazo de presentación das solicitudes será dun mes contado a partir do día seguinte ao da publicación da orde no\nDiario Oficial de Galicia\n. Entenderase como último día do prazo o correspondente ao mesmo ordinal do día da publicación. Se o último día de prazo é inhábil, entenderase prorrogado ao primeiro día hábil seguinte, e se no mes do vencemento non hai día equivalente ao inicial do cómputo, entenderase que o prazo remata o último do mes.\nSétimo.\nOutros datos\nPara ter acceso á subvención requírese obter un mínimo de 50 puntos na avaliación técnica dos proxectos. Unha vez esgotado o crédito, aquelas solicitudes que non obtivesen subvención aínda que conten con 50 puntos ou máis pasarán a formar parte dunha lista de agarda, que seguirá a orde de prelación establecida e á cal se acudirá no caso de producirse a renuncia dalgunha das subvencións concedidas.\nA contía da axuda por proxecto será de 18.000 € para un proxecto en que participe o número mínimo de persoas voluntarias que se prevén na orde; o dito importe incrementarase de xeito lineal atendendo ao número de persoas voluntarias previstas no proxecto ata a contía máxima de 30.000 €, que correspondería a un proxecto en que participen 12 persoas voluntarias.\nNo caso de presentación por máis dunha entidade local conxuntamente baixo calquera fórmula (agrupación, asociación, mancomunidade ou calquera outra similar) ou por entidades locais que sexan resultado dunha fusión doutras anteriores, os anteriores importes serán de 45.000 € para proxectos co número mínimo de persoas voluntarias previsto na orde, que se incrementaría linealmente ata os 75.000 € para un proxecto en que participen un total de 35 persoas voluntarias.\nSantiago de Compostela, 21 de agosto de 2025\nO conselleiro de Cultura, Lingua e Xuventude\nP.D. (Orde do 28.6.2024)\nElvira María Casal García\nSecretaria xeral técnica da Consellería de Cultura, Lingua e Xuventude"
  },
  {
    "file_id": "AnuncioG0198-050925-0003_gl",
    "doga_id": 179,
    "doga_date": "2025-09-17",
    "url": "https://www.xunta.gal/dog/Publicados/2025/20250917/AnuncioG0198-050925-0003_gl.html",
    "title": "EXTRACTO da Resolución do 5 de setembro de 2025 pola que se establecen as bases reguladoras do VII Premio empregados/as públicos/as innovadores/as e se procede á súa convocatoria para o ano 2025 (código de procedemento IN822D).",
    "content": "BDNS (Identif.): 856238.\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da Resolución do 14 de xullo de 2023 pola que se establecen as bases reguladoras do Premio empregados/as públicos/as innovadores/as e se procede á súa convocatoria para o ano 2025 cuxo texto completo se pode consultar na Base de datos nacional de subvencións:\nhttp://www.infosubvenciones.es/bdnstrans/GE/es/convocatoria/856238\nPrimeiro.\nPersoas beneficiarias\nPoderá participar nesta convocatoria todo o persoal funcionario e laboral, incluído no artigo 4.a) e 4.c) da Lei 2/2015, do 29 de abril, do emprego público de Galicia. https://boe.es/boe/dias/2015/05/23/pdfs/BOE-A-2015-5677.pdf\nA forma de participación poderá realizarse a título individual ou conformando un equipo de traballo. O número máximo de persoas para conformar unha candidatura é de tres persoas e, neste caso, indicarase expresamente a persoa física designada como portavoz do equipo, que será a encargada das comunicacións.\nSegundo.\nObxecto\nA finalidade do premio é recoñecer o compromiso e a actitude innovadora do persoal ao servizo da Xunta de Galicia xa que fai posible unha Administración pública máis eficiente, moderna e innovadora capaz de satisfacer as necesidades da cidadanía (código de procedemento IN822D).\nTerceiro.\nBases reguladoras\nAs solicitudes, a súa tramitación e concesión axustaranse a estas bases e ao disposto na Lei 39/2015, do 1 de outubro, do procedemento administrativo común das administracións públicas, na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento.\nCuarto.\nContía\nA concesión dos premios previstos nesta convocatoria realizaranse con cargo á aplicación orzamentaria 07.A2.561A.480.2 do proxecto dos orzamentos da Comunidade Autónoma galega para o ano 2025, ata un importe máximo de 9.000 euros, coa seguinte estimación de detalle:\nAs persoas gañadoras recibirán un premio en metálico por importe de 2.000 euros se se trata dunha solicitude individual. Se a solicitude é dun equipo, o importe do premio en metálico será de 3.000 euros para o conxunto do equipo.\nAs persoas gañadoras deben facilitar un certificado de conta bancaria da súa titularidade e declarar sobre a veracidade dos datos relativos á dita conta en que se ingresará, mediante transferencia bancaria, a dotación do premio. O importe do premio estará suxeito ás retencións fiscais que legalmente correspondan.\nQuinto.\nPrazo de presentación de solicitudes\nO prazo de presentación de solicitudes comezará o día seguinte ao da publicación desta resolución no\nDiario Oficial de Galicia\ne estará aberto ata o 17 de outubro.\nSexto.\nOutros datos\nAs solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requirirase para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\nPara a presentación electrónica poderase empregar calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nNo caso de que algún dos documentos que haxa que presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nSantiago de Compostela, 5 de setembro de 2025\nCarmen Cotelo Queijo\nDirectora da Axencia Galega de Innovación"
  },
  {
    "file_id": "AnuncioG0761-241025-0002_gl",
    "doga_id": 213,
    "doga_date": "2025-11-04",
    "url": "https://www.xunta.gal/dog/Publicados/2025/20251104/AnuncioG0761-241025-0002_gl.html",
    "title": "ORDE do 24 de outubro de 2025 pola que se procede á convocatoria para a concesión do Selo de grao de excelencia a titulacións universitarias de grao, impartidas polas universidades do Sistema universitario de Galicia no curso académico 2024/25.",
    "content": "A Lei orgánica 2/2023, do 22 de marzo, do sistema universitario establece, no seu artigo 6.3, o seguinte «A innovación nas formas de ensinar e aprender debe ser un principio fundamental no desenvolvemento das actividades docentes e formativas universitarias». Así mesmo, o seu artigo 56.4 dispón o seguinte «Adicionalmente, as administracións públicas fomentarán programas competitivos de financiamento para o fortalecemento da capacidade investigadora e a innovación docente».\nPola súa vez, o Real decreto 822/2021, do 28 de setembro, polo que se establece a organización das ensinanzas universitarias e o procedemento de aseguramento da súa calidade, recolle no artigo 21.2: «...as universidades, no exercicio da súa autonomía de planificación e xestión da docencia e co obxectivo de mellora permanente da calidade do ensino e da aprendizaxe, poderán desenvolver unhas estratexias metodolóxicas de innovación docente específicas e diferenciadas que vehiculicen a globalidade dun título universitario oficial -e, polo tanto, afecten o conxunto de materias que configuran o plan de estudos-. Estas poderán reflectirse no Suplemento Europeo ao Título, e deberán ser recollidas na memoria do plan de estudos do título».\nA Lei 6/2013, do 13 de xuño, do Sistema universitario de Galicia, no seu artigo 53, outorga á Xunta de Galicia a competencia de coordinación das universidades do Sistema universitario de Galicia (en diante, SUG), que exercerá a través da consellería competente en materia de universidades. Así mesmo, o artigo 54 do texto legal establece como un dos fins da coordinación universitaria a planificación do SUG, para acadar a mellora da calidade da docencia, a investigación e a xestión universitarias, con pleno respecto á autonomía universitaria.\nA Consellería de Educación, Ciencia, Universidades e Formación Profesional é o departamento da Xunta de Galicia que ten atribuídas as competencias en materia de planificación, regulación e administración do ensino regrado en toda a súa extensión, niveis, graos, modalidades e especialidades, así como a coordinación do sistema universitario, en virtude do disposto no Decreto 119/2022, do 23 de xuño, polo que se establece a estrutura orgánica da Consellería de Educación, Ciencia, Universidades e Formación Profesional.\nEn concreto, o seu artigo 12 define a Secretaría Xeral de Universidades como o órgano superior da Administración xeral da Comunidade Autónoma de Galicia para a ordenación, planificación e execución das competencias en materia de universidades e ensinanzas universitarias correspondentes a esta consellería, determinando, entre as súas competencias e funcións, a planificación da oferta de ensino universitario na Comunidade Autónoma de Galicia, en coordinación coas universidades galegas, incidindo na mellora continua do SUG e na súa conexión e adaptación ao contorno, para dar resposta ás necesidades da sociedade actual e promover a xestión eficiente e integradora dos recursos e capacidades de investigación do SUG para a súa posta en valor no marco do Sistema de innovación.\nA distinción do Selo de grao de excelencia que promove a Secretaría Xeral de Universidades ten por obxectivo continuar coa senda iniciada no pasado trienio baseada na estratexia do Plan de excelencia académica do SUG que se iniciou coa concesión do Selo de excelencia de máster universitario.\nEstas distincións suporán unha mellora progresiva na calidade da oferta académica dos graos do SUG, a dous niveis: nas universidades, como enriquecemento e mellora da calidade da súa oferta pola incorporación de programas disruptivos e novas tendencias para dar resposta mais efectiva ás necesidades da sociedade e do sector produtivo; no estudantado, ao preparalo para liderar o cambio de paradigma da sociedade actual asegurando a súa empregabilidade e o desenvolvemento e crecemento persoal.\nOs graos que obteñan este selo recibirán un recoñecemento especial que permitirá diferencialos e posicionalos como titulacións de calidade e prestixio, non só a nivel galego se non tamén a nivel estatal e internacional.\nDeste xeito, preténdese:\n– Sensibilizar a comunidade universitaria sobre a relevancia da innovación educativa para adaptarse as transformacións que a nivel de procesos, métodos, ferramentas, materiais e contidos exixe a sociedade do coñecemento, para acadar a excelencia.\n– Impulsar a innovación no SUG e, en particular, no ensino de graos.\n– Aliñar o deseño das titulacións de grao do SUG coas novas tendencias internacionais neste ámbito, contribuíndo a elevar os seus estándares de calidade.\n– Facer visibles as iniciativas e apoiar o labor dos que desenvolven propostas de excelencia na formación de grao.\nEn consecuencia, o seu outorgamento dará resposta aos retos de modernización e innovación a que se enfrontan as nosas universidades e permitirá a estas titulacións contar cunha diferenciación e identificación coa calidade e o prestixio, potenciar a actividade docente e investigadora e incrementar o seu atractivo e capacidade de retención de talento.\nAtendendo a estas consideracións xerais e en virtude das súas competencias, a Consellería de Educación, Ciencia, Universidades e Formación Profesional, establece os criterios e condicións e procede á convocatoria para a concesión do Selo de grao de excelencia a titulacións universitarias de grao, impartidas polas universidades do Sistema universitario de Galicia no curso académico 2024/25.\nEn consecuencia, e no uso das atribucións que me foron concedidas,\nDISPOÑO:\nArtigo 1. Obxecto\nEsta orde ten por obxecto establecer os criterios e condicións e convocar a concesión do Selo de grao de excelencia do Sistema universitario de Galicia a un máximo de dúas titulacións universitarias oficiais de grao impartidas polas universidades do Sistema universitario de Galicia.\nArtigo 2. Entidades destinatarias\nPoderán solicitar o Selo de grao de excelencia as universidades do SUG.\nArtigo 3. Requisitos\n1. As titulacións para as que se solicite o Selo de grao de excelencia deberán cumprir os seguintes requisitos:\n– Ser títulos de grao de carácter oficial e validez en todo o territorio nacional, que conten coa autorización de impartición da comunidade autónoma.\n– Que veñan sendo impartidos por algunha das universidades do SUG de xeito ininterrompido, como mínimo, desde o curso 2020/21 e que continúen impartíndose na actualidade, co mesmo código RUCT polo menos desde o curso 2020/21.\n2. Cada universidade poderá presentar, como máximo, dúas propostas correspondentes a outras tantas titulacións de grao oficial.\nArtigo 4. Forma e prazo de presentación de propostas\n1. As universidades presentarán as propostas de maneira individualizada para cada unha das titulacións.\nAs propostas, que irán dirixidas á Secretaría Xeral de Universidades, presentaranse obrigatoriamente por medios electrónicos a través do formulario PR004, dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das entidades presenta a súa proposta de xeito presencial, requirirase para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.\nPara a presentación das propostas poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nUnha vez formalizada a proposta, deberá asinala o representante legal da universidade solicitante con calquera dos sistemas de sinatura admitidos pola sede electrónica e enviala polo procedemento electrónico establecido, quedando así presentada a todos os efectos. Non se terán en conta aquelas propostas formalizadas por vía telemática que non completen o proceso de presentación establecido e obteñan o xustificante, que deberá conservar a persoa solicitante para acreditar, no caso de que resulte necesario, a presentación no prazo e forma establecidos.\n2. O prazo de presentación de propostas será de dous meses contado a partir do día seguinte ao de publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte e, se no mes do vencemento non houber día equivalente ao inicial do cómputo, entenderase que o prazo expira o último do mes.\nArtigo 5. Documentación complementaria\n1. As universidades deberán achegar con cada proposta a seguinte documentación:\na) Memoria descritiva da titulación que xustifique o cumprimento dos requisitos exixidos no artigo 3 da presente orde, que deberá ir asinada pola persoa que legalmente represente a universidade correspondente (anexo I).\nA memoria terá unha extensión máxima de 50 páxinas, á cal se poderá engadir anexos e/ou enlaces unicamente como achega de evidencias, aclaracións ou exemplificacións da información recollida na memoria.\nb) Memoria xustificativa, acompañada da documentación acreditativa dos criterios avaliables determinados no artigo 9 da presente orde, que deberá ir asinada pola persoa responsable da titulación (anexo II).\n2. A documentación complementaria deberá presentarse electronicamente. As persoas interesadas responsabilizaranse da veracidade dos documentos que presenten. Excepcionalmente, a Administración poderá requirir a exhibición do documento orixinal para o cotexo da copia electrónica presentada.\nSe algunha das persoas interesadas presenta a documentación complementaria en forma presencial, requirirase para que a emende a través da súa presentación electrónica. Para estes efectos, considerarase como data de presentación aquela en que foi realizada a emenda.\n3. Sempre que a documentación se presente por separado da proposta, deberase indicar o código e o órgano responsable do procedemento, o número de rexistro de entrada e o número de expediente, se se dispón del.\n4. No caso de que algún dos documentos que se vai presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 6. Tramitación\nTodos os trámites administrativos que as persoas interesadas deban realizar durante a tramitación deste procedemento deberán ser realizados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 7. Instrución do procedemento\nA instrución do procedemento de concesión do Selo de grao de excelencia correspóndelle á Secretaría Xeral de Universidades.\nRematado o prazo de presentación de propostas, a Secretaría Xeral de Universidades comprobará o cumprimento dos requisitos exixidos nesta convocatoria. No caso de que a documentación presentada non reúna os requisitos da convocatoria, requirirase á entidade solicitante para que, no prazo de dez días hábiles, achegue cantos datos, documentos complementarios e aclaracións resulten necesarios para a tramitación e resolución do procedemento. Transcorrido este prazo sen que se achegue a documentación requirida, considerarase que a universidade solicitante desiste da súa petición nos termos establecidos no artigo 68 da Lei 39/2015, do 1 de outubro, do procedemento administrativo común das administracións públicas.\nSerá causa de non admisión da proposta presentada, con independencia de que se poida acordar outro tipo de actuacións, non axustarse aos termos desta convocatoria, o incumprimento dos requisitos nela establecidos, a ocultación de datos, a súa alteración ou calquera manipulación da información solicitada.\nArtigo 8. Comisión Avaliadora: composición e funcións\n1. A Comisión Avaliadora estará integrada polos seguintes membros:\n– Presidente/a:\nA persoa titular da Secretaría Xeral de Universidades ou a persoa en quen delegue.\n– Vogais:\nDous/dúas representantes da Secretaria Xeral de Universidades.\nUn/unha representante da Axencia para a Calidade do Sistema Universitario de Galicia (ACSUG).\n– Secretario/a:\nO/a xefe/xefa do Servizo de Coordinación do Sistema Universitario, que actuará con voz e voto.\n2. A Comisión Avaliadora, para o exercicio das súas funcións, poderá contar co asesoramento de persoas expertas na materia obxecto da convocatoria.\n3. Se, por calquera causa, no momento en que a Comisión Avaliadora teña que examinar as propostas, algún/algunha dos/das compoñentes non pode asistir, será substituído/a pola persoa que, para o efecto, se nomee. Este nomeamento deberá recaer noutra persoa da Secretaría Xeral de Universidades.\n4. A comisión avaliará cada unha das propostas aplicando os criterios establecidos no artigo 9 outorgándolles a puntuación correspondente.\n5. Para a verificación dos criterios e a súa avaliación, a Secretaría Xeral de Universidades poderá requirir a entidade solicitante que achegue cantos datos, documentos complementarios e aclaracións resulten necesarios para acreditar o seu cumprimento e resultados.\nArtigo 9. Criterios de avaliación\n1. As propostas que cumpran os requisitos exixidos avaliaranse segundo os seguintes criterios:\na) Estratexia e resultados. Máximo 25 puntos.\nNesta epígrafe valoraranse os seguintes aspectos:\n– Taxa de ocupación (0-4 ptos.).\n– Enquisas de satisfacción (0-3 ptos.):\n1) Do alumnado coa docencia recibida.\n2) Dos egresados coa docencia recibida.\n– Taxa de graduación (0-6 ptos.).\n– Taxa de cambio (0-3 ptos.).\n– Taxa de abandono (0-3 ptos.).\n– Proposta de plan de mellora estratéxica (0-6 ptos.).\nb) Currículo. Máximo 10 puntos.\nNesta epígrafe valoraranse os seguintes aspectos:\n– Flexibilidade do currículo (personalización do itinerario formativo e interdisciplinariedade) (0-2 ptos.).\n– Colaboración co contorno e o tecido empresarial (0-2 ptos.).\n– Contribución ao desenvolvemento rexional (0-3 ptos.).\n– Revisións periódicas do currículo (0-1 pto.).\n– Calidade (selos nacionais e internacionais e posición en ránkings) (0-2 ptos.).\nc) Deseño do proceso de ensino-aprendizaxe. Máximo 10 puntos.\nNesta epígrafe valoraranse os seguintes aspectos:\n– Metodoloxía docente (0-3 ptos.).\n– Participación en proxectos aprendizaxe-servizo, ou outras propostas de innovación (0-2 ptos.).\n– Formación práctica (0-3 ptos.).\n– Acompañamento personalizado ao alumnado (programas de titorización/mentorización) (0-2 ptos.).\nd) Profesorado. Máximo 10 puntos.\nNesta epígrafe valoraranse os seguintes aspectos:\n– Participación do profesorado en cursos oficiais de innovación docente organizados pola propia universidade (0-2 ptos.).\n– Grupos de innovación docente (0-3 ptos.).\n– Excelencia docente (0-3 ptos.).\n– Premios de innovación docente recibidos polo profesorado individual do grao ou proxectos colaborativos (0-2 ptos.).\ne) Avaliación. Máximo 10 puntos.\nNesta epígrafe valoraranse os seguintes aspectos:\n– Avaliación formativa (0-4 ptos.).\n– Avaliación continua (0-4 ptos.).\n– Outras estratexias de innovación dos procedementos/instrumentos de avaliación (0-2 ptos.).\nf) Inserción laboral. Máximo 20 puntos.\nNesta epígrafe valoraranse os seguintes aspectos:\n– Taxa de inserción laboral (0-12 ptos.).\n– Relación con organizacións do entorno (0-8 ptos.).\ng) Internacionalización. Máximo 10 puntos.\nNesta epígrafe valoraranse os seguintes aspectos:\n– Colaboración con universidades estranxeiras (0-2 ptos.).\n– PDI estranxeiro no grao (0-2 ptos.).\n– Acreditación do nivel de idioma estranxeiro do PDI (0-2 ptos.).\n– Mobilidade do estudantado (0-2 ptos.).\n– Créditos ofertados en linguas estranxeiras (0-2 ptos.).\nh) Exposición da proposta. Máximo 15 puntos.\nA Comisión Avaliadora convocará as persoas responsables da coordinación do título, ou persoa en quen delegue, para a realización dunha exposición explicativa da súa proposta, cun tempo máximo de exposición de 20 minutos, que versará sobre os seguintes aspectos:\n– Claridade de obxectivos acadados e futuros (0-5 ptos.).\n– Compromiso coas estratexias de innovación docente (implicación persoal e institucional) (0-3 ptos.).\n– Proposta e planificación de actuacións de mellora continua (0-5 ptos.).\n– Identificación de fortalezas e debilidades no momento actual (0-2 ptos.).\n2. Para obter o Selo de grao de excelencia requirirase obter unha puntuación igual ou superior aos 90 puntos.\nArtigo 10. Proposta de resolución\nUnha vez efectuada a selección, a Comisión Avaliadora elevará, a través da Secretaría Xeral de Universidades, un informe-proposta ao conselleiro de Educación, Ciencia, Universidades e Formación Profesional, para a concesión do Selo de grao de excelencia mediante a correspondente resolución.\nArtigo 11. Resolución\n1. A resolución incluirá a listaxe das titulacións de grao que resulten distinguidas coa concesión do Selo de grao de excelencia.\n2. O prazo máximo para resolver as propostas presentadas en relación coas accións especificadas nesta orde será de catro meses, contados a partir do día seguinte ao remate do prazo de presentación de propostas establecido nesta convocatoria. Transcorrido dito prazo sen que se dite resolución expresa, as entidades participantes poderán entender desestimadas as súas propostas por silencio administrativo.\n3. A resolución de concesión do Selo de grao de excelencia publicarase no Diario Oficial de Galicia e na páxina web da Consellería de Educación, Ciencia, Universidades e Formación Profesional, https://www.edu.xunta.gal, pola que se entenderán notificados para todos os efectos os solicitantes, de conformidade co artigo 45 da Lei 39/2015, do 1 de outubro, do procedemento administrativo común das administracións públicas.\n4. Contra esta resolución, que esgota a vía administrativa, as universidades poderán interpoñer recurso potestativo de reposición ante o conselleiro de Educación, Ciencia, Universidades e Formación Profesional, no prazo dun mes contado a partir do día seguinte ao da publicación da resolución no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente o recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nArtigo 12. Obrigas e dereitos das universidades beneficiarias\n1. A presentación dunha proposta implica a aceptación dos termos establecidos na convocatoria.\n2. As universidades responsables dos títulos comprométense a manter os requisitos que deron lugar á obtención da puntuación mínima para acadar o Selo de grao de excelencia ou, de ser o caso, notificar á Secretaría Xeral de Universidades calquera variación nestes, no prazo dun mes desde que se produza o feito que implica tal variación.\n3. Anualmente, a Secretaría Xeral de Universidades poderá realizar por si mesma, a través do seu persoal, ou por medio da Axencia para a Calidade do Sistema Universitario de Galicia (ACSUG) cantas comprobacións considere necesarias para garantir o cumprimento e o mantemento dos requisitos que serviron de base para a concesión do Selo de grao de excelencia, e poderá solicitar para iso canta información sexa necesaria.\n4. A Xunta de Galicia e as universidades cuxos títulos obteñan o Selo de grao de excelencia poderán utilizalo nas súas accións de comunicación e publicidade mediante a expresión «Grao en ... con Selo de grao de excelencia do Sistema universitario de Galicia», con indicación expresa dos cursos académicos para os que foi concedida e o logo oficial da Xunta de Galicia.\n5. O Selo de grao de excelencia poderá ser valorado para os efectos de obtención de financiamento específico procedente das partidas orzamentarias vinculadas ao Plan galego de financiamento universitario 2022-2026.\nArtigo 13. Extinción e renuncia\n1. A Consellería de Educación, Ciencia, Universidades e Formación Profesional poderá deixar sen efecto, mediante resolución motivada, o Selo de grao de excelencia no caso de perda das condicións que motivaron o seu outorgamento ou no suposto de interrupción da súa oferta durante o período de vixencia do selo.\n2. A universidade responsable do título poderá renunciar ao dereito ao uso do selo notificándoo á Secretaría Xeral de Universidades.\n3. En ambos os casos a universidade responsable do título non poderá facer uso do selo a partir da data de resolución a que se fai referencia no punto 1 ou da comunicación da renuncia.\nArtigo 14. Vixencia e renovación\n1. O recoñecemento do Selo de grao de excelencia ten unha vixencia de seis cursos académicos á fin dos cales poderá ser renovado por períodos sucesivos de igual duración.\n2. Para a renovación do Selo de grao de excelencia, a universidade responsable do título deberá presentar a proposta correspondente ante a Secretaría Xeral de Universidades cunha antelación mínima de seis meses á finalización da súa vixencia. A proposta de renovación deberá acompañarse dunha memoria de autoavaliación de mantemento dos requisitos que deron lugar á súa concesión. No caso de non solicitar a renovación no prazo indicado, o Selo de grao de excelencia quedará sen efecto transcorrido o seu período de validez.\n3. Se, transcorrido o período de validez, a consellería competente en materia de universidades non resolve a proposta de renovación, poderá entenderse decaído o Selo de grao de excelencia.\nDisposición derradeira primeira. Remisión normativa\nEn todo aquilo que non se prevexa nesta convocatoria é de aplicación o disposto na Lei 9/2007, do 13 de xuño, de subvencións de Galicia; a Lei 39/2015, do 1 de outubro, do procedemento administrativo común das administracións públicas; así como na Lei 1/2016, do 18 de xaneiro, de transparencia e bo goberno.\nDisposición derradeira segunda. Impugnación da orde\nContra esta orde poderá interpoñerse recurso potestativo de reposición ante a persoa titular da Consellería de Educación, Ciencia, Universidades e Formación Profesional, no prazo dun mes a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas ou directamente un recurso contencioso-administrativo ante o Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nDisposición derradeira terceira. Habilitación para o desenvolvemento normativo\nFacúltase a persoa titular da Secretaría Xeral de Universidades para ditar, no ámbito das súas competencias, as resolucións precisas para o desenvolvemento e aplicación desta orde.\nDisposición derradeira cuarta. Entrada en vigor\nEsta orde entrará en vigor o día seguinte ao da súa publicación no Diario Oficial de Galicia.\nSantiago de Compostela, 24 de outubro de 2025\nRomán Rodríguez González\nConselleiro de Educación, Ciencia, Universidades\ne Formación Profesional\nANEXO I\nMemoria descritiva\nDENOMINACIÓN DO TÍTULO\nRESPONSABLE DO TÍTULO (coordinador/a)\n1º apelido\n2º apelido\nNome\nDNI\nCategoría profesional\nDatos de contacto\nEmail:\nTlf.\nUniversidade solicitante\nNome da universidade\nCIF\nCentro responsable do título\nRepresentante legal\nRequisitos para solicitar o selo (art. 3)\nDenominación do grao\nCentro/s onde se imparte o título\nNatureza do centro universitario\nPropio\nAdscrito\nData publicación DOG\nCódigo RUCT\nRama/ambito de coñecemento\nCurso inicio impartición do grao\nImpartición ininterrompida desde o curso 2020/21\nSi Non\nAlumnos matriculados\n2020/21 2021/22 2022/23 2023/24\nSinatura do representante legal (reitor/a)\nLugar e data\n,  de  de\nDirixido a: secretario xeral de Universidades\nANEXO II\nMemoria xustificativa\nDocumentación acreditativa dos criterios avaliables do artigo 9\nCriterio\nDescrición e fonte\nA) Estratexia e resultados (máximo 25 puntos)\nA-1. Taxa de ocupación (0-4 ptos.)\nIndicador SIIU.\nMatrícula real (prazas ocupadas/prazas ofertadas).\nTomarase como referencia para o cálculo os datos do último curso académico.\nA-2. Enquisas de satisfacción (0-3 ptos.):\na) Do alumnado coa docencia recibida\nTomaranse os datos das enquisas do alumnado dos 4 últimos cursos académicos.\n– A relación entre a nota media de satisfacción co profesorado do centro e a nota media de satisfacción co profesorado da rama de coñecemento.\n– A relación entre a nota media de satisfacción co profesorado do centro e a nota media de satisfacción co profesorado da universidade.\nb) Dos egresados coa docencia recibida\nEstudio de inserción laboral do Informe ACSUG (Volvería cursar a mesma titulación na mesma universidade despois de 5 anos?).\nA-3. Taxa de graduación (0-6 ptos.)\nIndicador SIIU: porcentaxe de estudantes dunha cohorte de novo ingreso que finalizan a titulación no tempo teórico previsto no plan de estudos máis un curso ou antes.\n– Taxa individual.\n–\nTaxa comparativa da posición da taxa en relación coa rama de coñecemento no SUG.\nA-4. Taxa cambio (0-3 ptos.)\nIndicador SIIU: porcentaxe de estudantes dunha cohorte de novo ingreso nun estudo, que non se matriculou nese estudo durante dous cursos seguidos, nin se titulou, e matriculáronse nalgún outro título universitario oficial nalgún deses dous cursos.\n– Taxa individual.\n– Taxa comparativa da posición da taxa en relación coa rama de coñecemento no SUG.\nA-5. Taxa abandono (0-3 ptos.)\nIndicador SIIU: porcentaxe de estudantes dunha cohorte de novo ingreso nun estudo, que sen titularse non se matricularon no devandito estudo durante dous cursos seguidos.\n– Taxa individual.\n– Taxa comparativa da posición da taxa en relación coa rama de coñecemento no SUG.\nA-6. Proposta de plan de mellora estratéxica (0-6 ptos.)\nExtensión máxima dunha páxina.\nRecollerá os obxectivos coas súas correspondentes accións de mellora aliñados cos criterios marcados polo Selo de grao de excelencia co obxecto de garantir a mellora continua da titulación no tempo.\nCriterio\nDescrición e fonte\nB) Currículo (máximo 10 puntos)\nB-1. Flexibilidade do currículo (Personalización do itinerario formativo e interdisciplinariedade) (0-2 ptos.)\nOpcións de organización modular dos contidos nunha ou varias materias Definición de competencias contextualizadas no contorno laboral.\nFormatos híbridos (en liña, presencial ou mixtos).\nIncorporación no currículo da intersección de saberes que facilite a comprensión e resolución colaborativa de problemas sociais reais.\nB-2. Colaboración co contorno e o tecido empresarial (0-2 ptos.)\nCodeseño e participación activa na docencia, elaboración do plan de estudos e/ou desenvolvemento de proxectos.\nIdentificación colaborativa de competencias.\nAsesoramento, impartición de seminarios.\nBolsas ou colaboración económica...\nB-3. Contribución ao desenvolvemento rexional (0-3 ptos.)\nIndicador institucional do ránking CyD do ámbito de coñecemento no que se sitúe a titulación (Resultados por ámbitos ou ránking por ámbitos de coñecemento).\nB-4. Revisións periódicas do currículo (0-1 pto.)\nEvidencias das actuacións en relación con procedementos de avaliación, seguimento e/ou revisións periódicas do currículo\nActualización e mellora de acordo coa empregabilidade, evolución técnica, obxectivos estratéxicos...\nB-5. Calidade (0-2 ptos.)\nRecoñecementos da calidade da titulación (selos de calidade nacionais e internacionais).\nPosición da titulación en ránkings.\nCriterio\nDescrición e fonte\nC) Deseño do proceso de ensino-aprendizaxe (máximo 10 puntos)\nC-1. Metodoloxía docente (0-3 ptos.)\nXustificación de propostas educativas de calidade relevantes.\nEvidencias da incorporación de metodoloxías activas que melloran a comprensión, motivación e participación do estudantado.\nEvidencias da incorporación de metodoloxía híbrida e/ou virtual.\nC-2. Participación en proxectos aprendizaxe-servizo ou outras propostas de innovación (0-2 ptos.)\nDescrición dos proxectos, obxectivos formativos, actividades de aprendizaxe e xustificación da súa aportación á calidade da formación.\nIndicar se está no plan de estudos ou é unha actividade complementaria.\nPorcentaxe de materias do título que incorporan algunha destas metodoloxías de innovación.\nC-3. Formación práctica (0-3 ptos.)\nPorcentaxe de ECTS de prácticas externas curriculares do plan de estudos.\nPorcentaxe de ECTS prácticos no plan de estudos, excluídas as prácticas externas obrigatorias.\nPorcentaxe de estudantes que realizan prácticas externas curriculares.\nC-4. Acompañamento personalizado ao alumnado (programas de titorización/mentorización) (0-2 ptos.)\nEvidencias dos procedementos de acompañamento e asesoramento no proceso de aprendizaxe e orientación profesional.\nPersoas do equipo docente que o desenvolven.\nSatisfacción do estudantado.\nCriterio\nDescrición e fonte\nD) Profesorado (máximo 10 puntos)\nD-1. Participación do profesorado en cursos oficiais de innovación docente organizados pola propia universidade (0-2 ptos.)\nCertificación da porcentaxe de PDI participante respecto do profesorado total do título, nos últimos 5 anos.\nD-2. Grupos de innovación docente (0-3 ptos.)\nDescrición das liñas prioritarias coas súas correspondentes accións.\nProfesorado do grao participante no GID activo (porcentaxe respecto do profesorado total do título).\nD-3. Excelencia docente (0-3 ptos.)\nPorcentaxe de profesorado avaliado no programa Docentia do total do título.\nPorcentaxe de profesorado do título que acada unha\nnota ≥ Notable.\nD-4. Premios de innovación docente (0-2 ptos.)\nPremios de innovación docente (de ámbito autonómico, nacional ou internacional) acadados polo profesorado do grao a nivel individual ou proxectos colaborativos.\nCriterio\nDescrición e fonte\nE) Avaliación (máximo 10 puntos)\nE-1. Avaliación formativa (0-4 ptos.)\nEvidencias de actividades de avaliación formativa empregadas (por proxectos, casos, problemas, outras...).\nEvidencias de avaliación das competencias técnicas e transversais mediante rúbricas, portafolios do estudante, diarios de aprendizaxe ou similares.\nPorcentaxe de materias que introducen estratexias de avaliación formativa respecto do total do título.\nE-2. Avaliación continua (0-4 ptos.)\nExistencia dun sistema alternativo, sen necesidade de proba final, ou compromiso da súa incorporación nalgunhas materias, no curso seguinte ao da obtención do selo.\nE-3. Outras estratexias de innovación dos procedementos/instrumentos de avaliación (0-2 ptos.)\nDescrición de ferramentas de avaliación que faciliten a reflexión do alumno/a sobre o propio proceso de aprendizaxe e a súa mellora.\nCriterio\nDescrición e fonte\nF) Inserción laboral (máximo 20 puntos)\nF-1. Taxa de inserción laboral (0-12 ptos.)\nÚltimo indicador publicado de inserción laboral do Informe ACSUG.\nÚltimo indicador publicado do estudo de afiliación á Seguridade Social (SIIU).\nF-2. Relación con organizacións do entorno (0-8 ptos.)\nExistencia dun comité (Grupo de persoas expertas pertencentes ao ámbito universitario, e ao mercado laboral, industria e/ou organizacións sectoriais) ou compromiso de implantación no curso académico seguinte á obtención do selo (2027/28)\nBreve descrición da composición, funcións e accións prioritarias\nActividades sobre emprego e emprendemento organizadas polo grao.\nCriterio\nDescrición e fonte\nG) Internacionalización (máximo 10 puntos)\nG-1. Colaboración con universidades estranxeiras (0-2 ptos.)\nEvidencias da colaboración con universidades estranxeiras na organización curricular, a coordinación docente e a avaliación.\nG-2. PDI estranxeiro no grao (0-2 ptos.)\nProfesorado estranxeiro do cadro de persoal da universidade que participa na docencia do grao.\nG-3. Acreditación do nivel de idioma estranxeiro do PDI do grao (0-2 ptos.)\nEvidencias do nivel de coñecemento de linguas estranxeiras que permita impartir docencia do grao nelas.\nG-4. Mobilidade do estudantado (0-2 ptos.)\nMobilidade internacional do estudantado: porcentaxe de alumnado, tanto de entrada como de saída, en relación co total matriculado no título.\nG-5. Créditos ofertados en linguas estranxeiras (0-2 ptos.)\nPorcentaxe de créditos do grao ofertados en inglés ou outras linguas estranxeiras para favorecer a orientación internacional.\nSinatura do responsable do título (coordinador/a)\nLugar e data\n,  de  de\nDirixido a: secretario xeral de Universidades"
  },
  {
    "file_id": "AnuncioG0763-231025-0003_gl",
    "doga_id": 213,
    "doga_date": "2025-11-04",
    "url": "https://www.xunta.gal/dog/Publicados/2025/20251104/AnuncioG0763-231025-0003_gl.html",
    "title": "DECRETO 98/2025, do 6 de outubro, polo que se aproba a modificación puntual número 3 do proxecto sectorial de incidencia supramunicipal do parque empresarial de Mondoñedo (Lugo).",
    "content": "O Consello da Xunta de Galicia aprobou o proxecto sectorial de incidencia supramunicipal do parque empresarial de Mondoñedo mediante Acordo do 16 de outubro de 2003. Mediante Resolución do 3 de novembro, da Dirección Xeral de Urbanismo (DOG núm. 225, do 19 de novembro) fíxose pública a devandita aprobación.\nO 1.6.2004 o Instituto Galego da Vivenda e Solo, o Concello de Mondoñedo e Suelo Empresarial del Atlántico, S.L. asinaron un convenio polo que Suelo Empresarial del Atlántico, S.L. asumía a promoción do parque empresarial de Mondoñedo.\nO proxecto sectorial sufriu unha modificación puntual aprobada polo Acordo do Consello da Xunta do 29 de outubro de 2009 (DOG núm. 238, do 4 de decembro). Con posterioridade, e mediante Acordo do Consello da Xunta de Galicia do 14 de xuño de 2018, aprobouse unha segunda modificación do proxecto sectorial (DOG núm. 123, do 28 de xuño).\nO Plan sectorial de ordenación de áreas empresariais de Galicia (en diante, PSOAEG), aprobado o 30.4.2014 (DOG núm. 101. do 28 de maio), recolleu este ámbito como actuación en funcionamento (código da área 27030011).\nO parque empresarial de Mondoñedo conta con 70.268,45 m2 de superficie total, e unha superficie neta de parcelas lucrativas de 40.646,41 m2, de acordo coa información recollida no PSOAEG. O parque empresarial non chegou a vender todas as súas parcelas.\nNeste contexto, o Concello de Mondoñedo insta a realizar unha terceira modificación do proxecto sectorial de incidencia supramunicipal co obxectivo de flexibilizar as condicións de volume e altura das edificacións previstas para o uso de solo industrial, co obxecto de acomodar as ordenanzas reguladoras do planeamento urbanístico á demanda existente de solo no ámbito. Conta coa autorización de Suelo Empresarial del Atlántico, S.L.\nDe acordo co previsto na disposición transitoria primeira da Lei 3/2022, do 18 de outubro, de áreas empresariais de Galicia, as modificacións dos proxectos sectoriais rexeranse polo réxime xurídico anteriormente aplicable.\nEn consecuencia, a tramitación desta modificación puntual rexeuse polo previsto nos artigos 56 e 57 e na disposición transitoria terceira da Lei 1/2021, do 8 de xaneiro, de ordenación do territorio de Galicia.\nAsí, o 26.6.2024 a Dirección Xeral de Urbanismo emite informe en que se resolve que a modificación proposta é de carácter non substancial. En consecuencia, séguese o procedemento de modificación de instrumentos de ordenación do territorio previsto no artigo 57 da Lei 1/2021, do 8 de xaneiro, de ordenación do territorio de Galicia.\nO 2.8.2024 a Dirección Xeral de Calidade Ambiental e Sostibilidade emite informe ambiental estratéxico. Infórmase que non se prevé que a «Modificación puntual núm. 3 do proxecto sectorial do parque empresarial de Mondoñedo» teña efectos adversos significativos sobre o ambiente, e que se deberán atender as condicións que se indican no citado informe.\nMediante Anuncio do 6 de agosto de 2024, da Dirección Xeral de Calidade Ambiental e Sostibilidade, dáse publicidade no DOG núm. 163, do 26 de agosto, ao informe ambiental estratéxico relativo á modificación puntual número 3 do proxecto sectorial do parque empresarial de Mondoñedo (expediente 2024AAE2892).\nO 6.2.2025 a modificación puntual número 3 do proxecto sectorial do parque empresarial de Mondoñedo foi aprobada inicialmente pola Dirección Xeral de Estratexia Industrial e Solo Empresarial e someteuse a información pública polo prazo dun mes mediante Anuncio do 6 de febreiro de 2025, da Dirección Xeral de Estratexia Industrial e Solo Empresarial, publicado no\nDiario Oficial de Galicia\nnúm. 36, do 21 de febreiro.\nDeuse audiencia ao Concello de Mondoñedo mediante escrito do 21.2.2025 e recadáronse os seguintes informes sectoriais:\n– Informe da Dirección Xeral de Emerxencias e Interior.\n– Informe do Instituto de Estudos do Territorio.\n– Informe de Augas de Galicia.\n– Informe da Dirección Xeral de Patrimonio Cultural.\n– Informe do servizo de Montes.\n– Informe da Demarcación de Estradas do Estado en Galicia.\nO 22.9.2025, a directora xeral de Urbanismo emitiu o informe previo á aprobación provisional da modificación puntual terceira do proxecto sectorial do parque empresarial de Mondoñedo.\nEn cumprimento do previsto na Lei 1/2021, de 8 de xaneiro, de ordenación do territorio de Galicia, o 2.10.2025 a conselleira de Economía e Industria aproba provisionalmente a modificación puntual terceira do proxecto sectorial do parque empresarial de Mondoñedo.\nVisto canto antecede, de acordo co disposto no artigo 57 da Lei 1/2021, do 8 de xaneiro, de ordenación do territorio de Galicia, por proposta da persoa titular da Consellería de Economía e Industria, e logo da deliberación do Consello da Xunta de Galicia, na súa reunión do seis de outubro de dous mil vinte e cinco,\nDISPOÑO:\nArtigo único.\nAprobación da modificación puntual número tres do proxecto sectorial do parque empresarial de Mondoñedo\n1. Apróbase definitivamente a modificación puntual número tres do proxecto sectorial do parque empresarial de Mondoñedo na provincia de Lugo.\n2. Esta modificación puntual afecta a ordenanza reguladora do uso industrial.\n3. A normativa modificada incorpórase como anexo a este decreto.\n4. O contido íntegro da modificación está dispoñible no seguinte enderezo electrónico: https://cmatv.xunta.gal/rexistro-de-planeamento-urbanistico-de-galicia\n5. De conformidade co previsto no artigo 57 da Lei 1/2021, do 8 de xaneiro, de ordenación do territorio de Galicia, e no artigo 32 da Lei 21/2013, do 9 de decembro, de avaliación ambiental, indícase que, mediante o Anuncio do 6 de agosto de 2024, da Dirección Xeral de Calidade Ambiental e Sostibilidade (DOG núm. 163, do 26 de agosto), fíxose público o informe ambiental estratéxico relativo á modificación puntual número tres do proxecto sectorial do parque empresarial de Mondoñedo, que se pode consultar, xunto coa restante documentación do procedemento de avaliación ambiental estratéxica simplificada, no seguinte enderezo electrónico: https://cmatv.xunta.gal/busca-por-palabra-clave introducindo o código 2024AAE2892.\nDisposición derradeira única.\nEntrada en vigor\nEste decreto e a modificación puntual terceira do proxecto sectorial do parque empresarial de Mondoñedo entrarán en vigor de conformidade co previsto nos artigos 60 e 61 da Lei 1/2021, do 8 de xaneiro, de ordenación do territorio de Galicia.\nSantiago de Compostela, seis de outubro de dous mil vinte e cinco\nO presidente\nP.S. (Decreto 82/2025, do 3 de outubro)\nDiego Calvo Pouso\nConselleiro de Presidencia, Xustiza e Deportes\nMaría Jesús Lorenzana Somoza\nConselleira de Economía e Industria\nANEXO\nNormativa da modificación puntual número 3 do proxecto sectorial\ndo parque empresarial de Mondoñedo\nModifícase o documento núm. 6 «Ordenanzas reguladoras» do proxecto sectorial do parque empresarial de Mondoñedo.\nModifícase o punto 3.2 «Condicións das edificacións» (comúns a todas as zonas), que queda redactado como segue:\n3. Normas de edificación.\n3.2. Condicións da edificación (comúns a todas as zonas).\nNo caso de edificios independentes dentro dunha parcela, a separación mínima entre eles será de 3 m.\nPermítense patios abertos ou pechados. A dimensión mínima destes patios fíxase coa condición de que, en planta, se poida inscribir un círculo de diámetro igual á altura da máis alta das edificacións, se estas teñen locais susceptibles de estancia habitual de persoas; ou a metade do diámetro se os ocos ao patio pertencen a zona de paso, almacéns ou outras que non reúnan as condicións para a estancia habitual de persoas.\nPermítense semisotos cando se xustifiquen debidamente, de acordo coas necesidades.\nPoderanse dedicar a locais de traballo cando os ocos teñan unha superficie non menor a 1/8 da superficie útil do local.\nPermítense sotos cando se xustifique debidamente.\nQueda prohibido utilizar os sotos como lugar de traballo.\nPermítese que as construcións e elementos accesorios necesarias para o adecuado funcionamento dos almacéns e industrias, tales como depósitos elevados, silos, torres de refrixeración, chemineas... excedan a altura máxima permitida nas edificacións.\nPara determinar a superficie de ocupación en planta e a superficie construída terase en conta o exposto no punto 1.2 destas ordenanzas.\n– Peches de parcela.\nO límite das parcelas nas aliñacións a vías e nas liñas medianeiras, obxecto de recuamentos, materializarase cun cerramento tipo que se fixe para o parque ou, no seu caso, resolverase respectando un deseño adecuado que deberá someterse a aprobación municipal. O peche reflectirase no proxecto construtivo.\nDado que o parque está incluído dentro da delimitación do territorio histórico asociado ao Camiño de Santiago, terase en conta o disposto na «Guía de boas prácticas para as actuacións nos Camiños de Santiago», no que respecta a materiais e cores de cerramentos, así como das especies vexetais para plantar. Así, os materiais non previstos para quedar á vista deberán revestirse con morteiros ou con outros materiais adecuados e pintarse. No que respecta á cor dos materiais de acabado, deben evitaranse as cores puras ou intensas, en especial as ocres amarelas, ocres vermellas, laranxas e granates, e optar máis ben polos tons claros e neutros.\nAs cores brancas e grises poden ser adecuados.\nOs peches das aliñacións a espazos públicos (non a vías), realizaranse cunha banda opaca de 0,60 m de altura máxima e poderase chegar ata 1,80 m con sebes vexetais ou proteccións diáfanas.\nNo caso dos peches traseiros das parcelas que lindan coa estrada N-634, poderase eliminar a banda opaca e substituíla por un peche diáfano con sebes vexetais, de maneira que se formen pantallas que oculten as edificacións desde determinados puntos de vista ou para romper o seu perfil, de forma que o seu impacto se vexa atenuado.\nAs sebes vexetais realizaranse con especies autóctonas, preferentemente de especies xa existentes na zona.\nEn todo caso, deberá manterse a barreira vexetal existente no bordo perimetral sueste do parque, de cara a matizar a visibilidade das construcións desde o Camiño e aumentar, cando sexa posible, a vexetación e masas ou exemplares de arboredo autóctono nas bacías visuais do Camiño de Santiago.\nA construción do cerramento común de dúas parcelas correrá a cargo da industria que primeiro se estableza debendo abonarlle a segunda o custo que correspondería á metade do cerramento tipo antes citado, e deberá realizar este aboamento antes do comezo da construción.\nNo suposto de parcelas lindeiras con grandes diferenzas entre as cotas de terreo, construiranse muros seguindo o límite das parcelas, para a contención de terras, que se sufragará por partes iguais entre os propietarios das dúas parcelas. Así mesmo, no caso de que se establecese unha delas en primeiro lugar, e realizase pola súa conta o muro de contención, a segunda que se establecese deberá realizar o aboamento correspondente a esta.\nModifícase o punto 4.1 Solo Industrial da Normativa do proxecto sectorial do parque empresarial de Mondoñedo, que queda redactado como segue:\n4. Normas particulares de cada zona.\n4.1 Solo Industrial.\n– Uso industrial.\nÁmbito de aplicación:\nComprende as áreas delimitadas e grafadas no plano de Zonificación.\nCondicións de edificación:\nTipoloxía: acaroada, entre medianeiras, agrupada e pareada, e illada; neste caso, proxéctase acaroada a un dos lindeiros.\nA superficie mínima de parcela é: 400 m2.\nA fronte mínima de parcela segundo establece a ordenanza: 10 m.\nAltura máxima da edificación: 12,5 m.\nNúmero máximo de plantas: 2.\nRecuamentos mínimos a aliñacións: os establecidos no plano de aliñacións e implantación.\nRecuamentos mínimos a lindeiros: permítese edificar acaroado, no caso de que non se chegue coa edificación ao lindeiro, o recuamento mínimo será de 3 m. Na parte frontal á vía o recuamento ten que ser de 5 m.\nA ocupación máxima de parcela: resulta ser a establecida polos propios recuamentos de parcela.\nEdificabilidade máxima: 1 m2/m2.\nCondicións de uso:\nAdmítese calquera actividade industrial, así como os seus usos compatibles, que cumpran coa lexislación vixente.\nO uso industrial é o correspondente aos establecementos destinados á obtencións de materias primas ou derivadas destas, incluíndo o almacenaxe, envasado, reparación, transporte e distribución dos ditos produtos, ou a exposición, reparación e garda de maquinaria, así como ás funcións que complementan a actividade industrial propiamente dita.\nConsidéranse usos compatibles co industrial aquelas actividades non especificamente industriais como oficinas, laboratorios, centros informáticos, empresas de servizos, garaxe-aparcadoiro e talleres de automóbil.\nEn tipoloxía illada considéranse tamén usos compatibles os hipermercados e establecementos de hostalaría.\nA admisibilidade destes usos compatibles queda supeditada á existencia ou implantación simultánea do uso industrial principal na parcela considerada. Polo que, previa ou simultaneamente á solicitude de usos compatibles, será obrigatorio a autorización da actividade industrial principal.\nNon obstante o anterior, nas parcelas industriais lucrativas lindeiras ao sur da chamada vía principal de distribución (toda a banda de parcelas que vai desde a S-1 a S-14, con vista directa a estrada N-634), así como nas situadas ao norte da vía e lindeiras co equipamento comercial lucrativo (parcelas S-19 e S-20), os usos previstos como compatibles tamén poderán ser considerados como uso principal, sen que a súa autorización estea vinculada á implantación dunha actividade industrial."
  },
  {
    "file_id": "AnuncioG0767-101025-0008_gl",
    "doga_id": 213,
    "doga_date": "2025-11-04",
    "url": "https://www.xunta.gal/dog/Publicados/2025/20251104/AnuncioG0767-101025-0008_gl.html",
    "title": "EXTRACTO da Orde do 9 de outubro de 2025 pola que se convoca a segunda edición do 2025 do Programa de dinamización e incentivación do consumo nos comercios retallistas da Comunidade Autónoma de Galicia a través dos bonos Activa comercio (código de procedemento CO301B).",
    "content": "BDNS (Identif.): 865409.\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:\nhttps://www.infosubvenciones.es/bdnstrans/GE/es/convocatoria/865409\nPrimeiro. Persoas beneficiarias\nPoderán ser persoas beneficiarias das axudas as persoas físicas maiores de idade e residentes na Comunidade Autónoma de Galicia.\nSegundo. Obxecto\nO obxecto é a convocatoria da segunda edición do 2025 do Programa de dinamización e incentivación do consumo nos comercios retallistas da Comunidade Autónoma de Galicia a través dos bonos Activa comercio.\nTerceiro. Bases reguladoras\nAs bases reguladoras son as aprobadas pola Orde do 30 de abril de 2025 pola que se establecen as bases reguladoras para a concesión no ano 2025 das axudas, en réxime de concorrencia non competitiva, do Programa de dinamización e incentivación do consumo nos comercios retallistas da Comunidade Autónoma de Galicia a través dos bonos Activa comercio, e se procede á apertura do prazo para a adhesión dos comercios (código de procedemento CO301B) (DOG núm. 94, do 19 de maio).\nCuarto. Importe\n1. Para a concesión destas axudas destinaranse 2.500.000,00 € con cargo á aplicación orzamentaria 14.06.751A.480.1 dos orzamentos xerais da Comunidade Autónoma de Galicia para o ano 2025.\n2. O orzamento poderase incrementar en función da evolución do programa bonos Activa comercio co obxecto de aumentar o número de persoas beneficiarias e de acordo coa dispoñibilidade de crédito cando o aumento veña derivado dunha xeración, ampliación ou incorporación de crédito ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.\nO incremento do crédito quedará condicionado á declaración de dispoñibilidade do crédito como consecuencia das circunstancias antes sinaladas e, se é o caso, logo da aprobación da modificación orzamentaria que proceda.\nNestes casos publicarase a ampliación de crédito polos mesmos medios que esta convocatoria, sen que tal publicidade implique a apertura do prazo para presentar novas solicitudes nin o inicio dun novo cómputo de prazo para resolver.\nQuinto. Data de descarga dos bonos\nOs bonos estarán dispoñibles na web www.bonosactivacomercio.gal para a súa descarga polas persoas usuarias desde o 5 de novembro de 2025, ás 9.00 horas, ata que o importe total dos descontos efectivamente realizados en compravendas acade os 2.500.000,00 €.\nMediante orde da Consellería de Emprego, Comercio e Emigración poderase modificar a antedita data se razóns organizativas ou doutra índole así o aconsellan, do cal se dará a oportuna publicidade.\nSantiago de Compostela, 9 de outubro de 2025\nJosé González Vázquez\nConselleiro de Emprego, Comercio e Emigración"
  },
  {
    "file_id": "AnuncioO150-281025-0001_gl",
    "doga_id": 213,
    "doga_date": "2025-11-04",
    "url": "https://www.xunta.gal/dog/Publicados/2025/20251104/AnuncioO150-281025-0001_gl.html",
    "title": "RESOLUCIÓN do 27 de outubro de 2025 pola que se convoca o webinario Dereitos dixitais.",
    "content": "Tras aprobar o Consello Reitor o programa de actividades formativas da Escola Galega de Administración Pública (EGAP) para o ano 2025, de conformidade co artigo 6.2 da Lei 4/1987, do 27 de maio, de creación da Escola Galega de Administración Pública, modificada pola Lei 10/1989, do 10 de xullo,\nRESOLVO:\nConvocar, no marco do ciclo de conferencias sobre o presente e futuro do emprego público, o webinario Dereitos dixitais, de acordo coas bases que se indican a seguir:\nPrimeira. Obxectivos\nOs obxectivos principais deste webinario serán os seguintes:\n• Coñecer a tensión que se produce entre o dereito fundamental á intimidade do persoal empregado público e as novas potestades de vixilancia e control dixital que ten a Administración.\n• Ter coñecemento dos dereitos dixitais do persoal empregado público que estableceu o artigo 14.j).bis) do TREBEP (texto refundido da Lei do Estatuto básico do empregado público) cando usen computadores e demais dispositivos dixitais postos ao seu dispor pola Administración e fronte ao uso de mecanismos de vídeovixilancia e xeolocalización de empregados que poida utilizar a Administración.\n• Comprender como está a afrontar a xurisdición contenciosa a protección do persoal empregado público cando a Administración utilizou sistemas de videovixilancia ou cando accedeu aos contidos dos computadores e dispositivos dixitais dos/das seus/súas empregados/as como medio probatorio de infraccións disciplinarias.\n• Coñecer o transvasamento que se produciu á xurisdición contenciosa da doutrina elaborada pola xurisdición social, como receptora directa dos pronunciamentos elaborados polo noso Tribunal Constitucional e o Tribunal Europeo de Dereitos Humanos de Estrasburgo sobre a aplicación dos dereitos fundamentais no ámbito das relacións laborais privadas.\n• Estar ao corrente dos novos riscos para o dereito á intimidade que poden expor os avances tecnolóxicos e, en especial, a utilización da intelixencia artificial (IA) neste ámbito.\nSegunda. Persoas destinatarias\nEsta actividade está dirixida ao persoal empregado público, en situación de servizo activo ou asimilada, da Administración autonómica galega, das súas entidades públicas instrumentais e da Administración institucional, da Administración local, da Administración de xustiza e das universidades do Sistema universitario de Galicia, así como a xuristas, profesionais, alumnado universitario e persoas interesadas en xeral.\nTerceira. Desenvolvemento\nData: mércores 12 de novembro de 2025.\nModo de impartición: telepresenza.\nHorario: das 17.00 ás 19.00 horas.\nDuración: 2 horas lectivas.\nO funcionamento básico da plataforma de telepresenza require que cada alumno/a dispoña dos seguintes compoñentes:\n1. Ordenador de escritorio, portátil ou\nsmartphone\n.\n2. Conexión estable á internet.\n3. Navegador web Google Chrome ou Mozilla Firefox nas últimas versións.\n4. Altofalantes (se o monitor ou equipamento non dispón deles).\nNa web da EGAP está dispoñible un manual de axuda coa información necesaria para conectarse e utilizar a plataforma de telepresenza da EGAP. Pode accederse ao devandito manual desde o seguinte enderezo:\nhttps://egap.xunta.gal/Documentos/recursos/[1742372613]Manual_TELEPRESENZA_v25_gl.pdf\nCuarta. Número de prazas\nCen (100).\nQuinta. Inscrición\n1. As solicitudes de participación nesta actividade formativa só poderán realizarse mediante o formulario de matrícula telemática dispoñible no enderezo <https://egap.xunta.gal/matricula>. As solicitudes entenderanse presentadas unha vez que se complete correctamente o proceso de matriculación.\n2. Antes de formalizaren a súa inscrición nesta actividade, todas as persoas deberán introducir ou actualizar os datos da súa área de matrícula, de acordo co establecido na base segunda desta convocatoria respecto ás persoas destinatarias.\n3. As persoas que oculten ou falseen datos esenciais para a selección serán automaticamente excluídas da actividade solicitada e pasarán ao final das listaxes de todas as actividades formativas que soliciten e cuxo prazo de matrícula comece dentro do ano seguinte contado desde que se detecte o feito.\n4. As persoas interesadas deberán seleccionar, en primeiro lugar, a área en que está integrada esta actividade (Réxime xurídico e actividade financeira das administracións públicas) e despois seleccionar o nome do curso: Webinario Dereitos dixitais.\n5. O prazo para a inscrición permanecerá aberto desde as 9.00 horas do primeiro día hábil seguinte ao da publicación desta resolución no\nDiario Oficial de Galicia\nata as 23.59 horas do día 9 de novembro de 2025.\n6. A presentación da solicitude para participar comportará o consentimento da persoa interesada para a gravación da sesión.\nPoderá obterse calquera outra información a través do correo electrónico novas.egap@xunta.gal ou, das 9.00 ás 14.00 horas, nos teléfonos 981 54 62 39 e 981 54 62 41.\nSexta. Protección de datos persoais e comprobación de datos\n1. Os datos persoais proporcionados polas persoas interesadas para a xestión das solicitudes de participación na acción formativa convocada a través desta resolución, así como aqueloutros que se recollan ou elaboren con motivo do desenvolvemento desta, serán tratados pola EGAP, na súa condición de responsable do tratamento, coa finalidade de levar a cabo a selección do alumnado, a impartición da formación e a xestión xeral desta.\nA lexitimación para o tratamento dos datos é o cumprimento dunha misión realizada en interese público conforme o disposto no artigo 6.1.e) do Regulamento xeral de protección de datos (RXPD), con base no disposto na Lei 4/1987, do 27 de maio, de creación da Escola Galega de Administración Pública, e fundamentada nun interese público esencial (artigo 9.2.g) do RXPD). Os datos identificativos das persoas seleccionadas para participar na acción formativa mencionada anteriormente serán publicados conforme o detallado na base oitava desta resolución. Así mesmo, os datos do alumnado relativos á súa participación nesta acción formativa poderán ser comunicados aos órganos da Administración xeral e do sector público autonómico de Galicia cando sexa estritamente necesario para o exercicio das súas competencias.\nAs sesións das actividades impartidas na modalidade de telepresenza serán gravadas coa finalidade de ofrecer ao alumnado a posibilidade do seu visionado posterior como material de estudo, así como para a resolución de posibles reclamacións. En todo caso, o alumnado, se o considera oportuno, poderá desactivar a súa cámara e/ou micrófono e participar a través do chat, de acordo coas indicacións do persoal docente. Estas gravacións conservaranse ao dispor do alumnado e profesorado durante o tempo que dure a acción formativa ou, de ser o caso, ata que finalice a avaliación do alumnado. A retransmisión das sesións formativas, e a gravación destas, poderá ser accesible unicamente ao profesorado e alumnado a que van dirixidas e ao persoal da EGAP autorizado.\nProhíbese expresamente a descarga, a difusión, a distribución ou a divulgación das gravacións e, particularmente, a súa compartición en redes sociais, xa que estes usos poden conculcar o dereito á protección de datos, o dereito á propia imaxe e os dereitos de propiedade intelectual, e poderían xerar responsabilidade disciplinaria, administrativa ou civil. As gravacións non poderán ser usadas para outros fins fóra do ámbito docente.\nAs persoas interesadas poderán solicitar ante a persoa responsable do tratamento o acceso, rectificación, limitación e supresión dos seus datos, así como opoñerse ao seu tratamento por motivos relacionados coa súa situación particular, a través da sede electrónica da Xunta de Galicia ou nos lugares e rexistros establecidos na normativa reguladora do procedemento administrativo común, segundo se recolle en https://www.xunta.gal/exercicio-de-dereitos?langId=gl_ES. Contacto delegado/a de protección de datos e información adicional en https://www.xunta.gal/informacion-xeral-proteccion-datos?langId=gl_ES\n2. Conforme o disposto no artigo 28.2 da Lei 39/2015, do 1 de outubro, do procedemento administrativo común das administracións públicas, para a tramitación do procedemento de selección consultaranse automaticamente os datos das persoas solicitantes desta acción formativa necesarios para realizar o proceso de selección, salvo que a persoa interesada se opuxese a iso.\n3. No caso de que as persoas interesadas se opoñan a esta consulta, deberán indicalo expresamente incluíndo os motivos de oposición relacionados coa súa situación particular e enviar, ademais, os documentos a cuxa consulta se opoñen que indiquen a súa situación administrativa, tipo de persoal e antigüidade na Administración, a través do seguinte correo electrónico novas.egap@xunta.gal\n4. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.\nSétima. Criterios de selección\nA admisión levarase a cabo de acordo co indicado para as persoas destinatarias na base segunda desta convocatoria. A orde de selección virá determinada pola data e hora de presentación das solicitudes ata completar o número de prazas.\nOitava. Publicación das listaxes de persoas seleccionadas, en reserva e excluídas\nA EGAP publicará no enderezo https://egap.xunta.gal as listaxes de persoas seleccionadas, en reserva, no caso de que o número de solicitudes recibidas fose superior ao número de prazas e, de ser o caso, as persoas excluídas nesta actividade, de acordo co disposto no artigo 45.1.b) da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro).\nNovena. Cambios ou substitucións na selección. Renuncia. Seguimento\n1. En ningún caso serán admitidos cambios ou substitucións entre as persoas seleccionadas.\n2. Renuncia:\na) As persoas seleccionadas poderán renunciar á actividade formativa. A renuncia debe ser comunicada á EGAP o máis axiña posible e, en todo caso e como máximo, o día 11 de novembro de 2025, antes das 11.00 horas, por correo electrónico dirixido a novas.egap@xunta.gal, sen prexuízo do disposto no artigo 16.4 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro). Na páxina web da Escola estará dispoñible un modelo de renuncia.\nb) As persoas que incumpran o prazo previsto pasarán ao final das listaxes de espera de todas as actividades formativas que soliciten e cuxo prazo de matrícula comece dentro do ano seguinte contado a partir do día da finalización desta actividade, agás que a renuncia sexa por algunha das seguintes causas:\n– Por causa de forza maior suficientemente acreditada.\n– Por necesidades do servizo debidamente motivadas por parte dos/das responsables dos centros directivos.\n– Por razóns de conciliación familiar.\n– Por outras causas xustificadas documentalmente.\n3. Seguimento, puntualidade.\na) É obrigatorio o seguimento desta actividade formativa con puntualidade.\nb) Seguimento da actividade:\n1º. Durante a actividade formativa realizaranse controis de seguimento.\n2º. O non seguimento da actividade deberá xustificarse documentalmente ante as persoas responsables da actividade formativa nun prazo máximo de 10 días contados a partir do día da finalización desta actividade. As persoas que incumpran o especificado anteriormente perderán o dereito ao certificado desta actividade formativa.\n3º. Aquelas persoas cun seguimento inferior ao 50 % das horas lectivas da actividade pasarán ao final das listaxes de espera de todas as actividades formativas que soliciten e cuxo prazo de matrícula comece dentro do ano seguinte contado a partir do día da finalización desta actividade.\nDécima. Certificado oficial\nAo final desta actividade emitirase un certificado electrónico de seguimento desta actividade, descargable desde a área de matrícula (https://egap.xunta.gal/matricula/) a aquelas persoas rexistradas, sempre que o seu seguimento fose igual ou superior ao 90 % das horas lectivas programadas. Este documento estará asinado electronicamente pola EGAP e incluirá, de forma expresa, o contido, a carga lectiva, a data e o modo de seguimento da actividade, así como un código de verificación electrónica (CVE) para contrastar a súa autenticidade.\nDécimo primeira. Facultades da EGAP\n1. A EGAP reserva para si a facultade de interpretar e de resolver as incidencias que poidan xurdir no desenvolvemento desta actividade, así como a facultade de cancelala se o escaso número de solicitudes non xustificase a súa realización.\n2. A EGAP garantirá, na acción derivada desta convocatoria, a promoción da igualdade real e efectiva entre mulleres e homes, a eliminación de calquera tipo de discriminación e o fomento dos dereitos de conciliación.\nSantiago de Compostela, 27 de outubro de 2025\nSonia Rodríguez-Campos González\nDirectora da Escola Galega de Administración Pública"
  },
  {
    "file_id": "AnuncioU500-281025-0002_gl",
    "doga_id": 213,
    "doga_date": "2025-11-04",
    "url": "https://www.xunta.gal/dog/Publicados/2025/20251104/AnuncioU500-281025-0002_gl.html",
    "title": "EXTRACTO da Resolución do 3 de novembro de 2025 pola que se convocan, por tramitación anticipada, as axudas para a contratación de persoal investigador predoutoral en formación para o exercicio 2026.",
    "content": "BDNS (Identif.): 864961.\nDe acordo co disposto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:\nhttps://www.infosubvenciones.es/bdnstrans/GE/es/convocatoria/864961\nPrimeiro.\nPersoas beneficiarias\nAlumnado matriculado nun programa de doutoramento na Universidade de Vigo, ou que estea en condicións de matricularse no momento da formalización do contrato, que non goce doutras axudas para a formación de persoal investigador cuxa data de finalización dos estudos que deron lugar á obtención do/dos título/s que habilitan o acceso ao programa de doutoramento, ou da superación de 60 créditos de posgrao, se é o caso, sexa posterior ao 1 de xaneiro de 2023, salvo as excepcións recollidas na base 5.c) da convocatoria.\nSegundo.\nObxecto\nO obxecto destas axudas é financiar a formación de dez persoas tituladas integradas en grupos de investigación que estean a realizar a tese de doutoramento na Universidade de Vigo e que, en función da súa capacitación e formación, poidan converterse en novo persoal investigador en formación mediante a formalización dun contrato predoutoral en calquera área de coñecemento científico de tres anos de duración, conforme o artigo 21 da Lei 14/2011, do 1 de xuño, da ciencia, a tecnoloxía e a innovación, modificado pola Lei 17/2022, do 5 de setembro.\nTerceiro.\nBases reguladoras\nResolución do 3 de novembro de 2025 pola que se convocan, por tramitación anticipada, as axudas para a contratación de persoal investigador predoutoral en formación para o exercicio 2026.\nCuarto.\nContía\nA contía total do crédito destinado a estas axudas será de oitocentos vinte mil euros (820.000 €), segundo a distribución por anualidades para 2026, 2027, 2028 e 2029 establecida na convocatoria.\nQuinto.\nPrazo de presentación de solicitudes\nDesde o día 4 de novembro ata o 1 de decembro de 2025.\nVigo, 3 de novembro de 2025\nO reitor da Universidade de Vigo\nP.D. (Resolución do 30.5.2024; DOG do 10 de xuño)\nBelén Rubio Armesto\nVicerreitora de Investigación, Transferencia e Innovación"
  },
  {
    "file_id": "AnuncioG1097-180725-0001_gl",
    "doga_id": 145,
    "doga_date": "2025-07-31",
    "url": "https://www.xunta.gal/dog/Publicados/2025/20250731/AnuncioG1097-180725-0001_gl.html",
    "title": "RESOLUCIÓN do 18 de xullo de 2025 pola que se aproban as bases reguladoras para a concesión de subvencións, en réxime de concorrencia non competitiva, para o desenvolvemento de actividades en salas cinematográficas de carácter comercial situadas en Galicia e se procede á súa convocatoria para o ano 2025 (código de procedemento CT207C).",
    "content": "A Axencia Galega das Industrias Culturais (Agadic) é unha entidade de dereito público con personalidade xurídica propia, patrimonio propio e autonomía na súa xestión, que ten por obxecto o impulso e a consolidación do tecido empresarial no sector cultural galego, segundo o previsto nos artigos 3, 4 e 5 da Lei 4/2008, do 23 de maio, de creación da Axencia Galega das Industrias Culturais. A Axencia Galega das Industrias Culturais é o organismo da Xunta de Galicia que, coa participación necesaria dos sectores culturais implicados, centraliza os programas de apoio destinados a reforzar o papel dos creadores individuais, empresas e industrias culturais privadas, dentro do obxectivo xenérico de promoción e fomento da cultura galega impulsado pola Xunta de Galicia a través da Consellería de Cultura, Lingua e Xuventude. O obxectivo da Axencia é consolidar o sector cultural galego para promover un tecido empresarial capitalizado, competitivo e innovador, fomentar a creación e potenciar a difusión e comercialización de bens e servizos culturais de calidade.\nA Lei 6/1999, do 1 de setembro, do audiovisual de Galicia, establece no capítulo III que a Xunta de Galicia velará pola pervivencia das salas de exhibición cinematográfica sitas en zonas rurais ou de baixa rendibilidade e fomentará a exhibición de cine mediante axudas outorgadas conforme os criterios que se determinen regulamentariamente.\nOs cambios de hábito de consumo, a irrupción das plataformas de vídeo baixo demanda e a excesiva dependencia de películas de grandes estudos non europeos condiciona en enorme medida a programación das carteleiras, polo que fan preciso establecer unha convocatoria de axudas directas para o deseño e execución de accións dirixidas a diversificar a oferta de contidos, fidelizar públicos e garantir a pervivencia das salas de exhibición cinematográfica que desenvolvan a súa actividade de xeito habitual na Comunidade Autónoma de Galicia.\nPor todo isto, en consonancia cos obxectivos inmediatos da Axencia Galega das Industrias Culturais,\nRESOLVO:\n1. Convocatoria e bases reguladoras.\n1.1. Esta resolución ten por obxecto aprobar as bases reguladoras, que se inclúen como anexo I, de subvencións en réxime de concorrencia non competitiva, para o desenvolvemento de actividades en salas cinematográficas de carácter comercial situadas en Galicia e procede á súa convocatoria para o ano 2025 (código de procedemento CT207C).\n1.2. Estas axudas deberán cumprir as condicións de exención e os límites do Regulamento (UE) nº 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE 15.12.2023, serie L), en virtude do cal as subvencións que se van conceder quedan exentas da obriga de notificación previa e de comunicación á Comisión Europea.\nInformarase ao beneficiario sobre o importe da axuda e o seu carácter\nde minimis\nfacendo unha referencia expresa ao citado Regulamento (UE) nº 2023/283.\nA aplicación do réxime\nde minimis\nimplica que a axuda total\nde minimis\nconcedida, en virtude da aplicación do artigo 3.2 do Regulamento (UE) nº 2023/2831, non pode ser superior a 300.000 € durante o período dos tres anos previos.\nEste límite máximo aplícase a todo o conxunto de axudas recibidas en concepto\nde minimis\n, independentemente da forma en que se outorguen ou do obxectivo perseguido.\n2. Persoas beneficiarias.\nPoderán obter a condición de persoas beneficiarias desta subvencións as persoas físicas (autónomas) e as persoas xurídicas privadas que, desenvolvendo a súa actividade habitual en Galicia ou nun territorio membro da Unión Europea ou asociado ao Espazo Económico Europeo, teñan a consideración de xestoras dunha sala de exhibición cinematográfica independente situada na Comunidade Autónoma de Galicia e cumpran os requisitos establecidos nas bases reguladoras.\n3. Financiamento.\nO crédito destinado ao financiamento destas axudas é de 465.000 euros con cargo á aplicación orzamentaria 13.A1.432B.770 do orzamento do ano 2025 da Axencia Galega das Industrias Culturais, no código de proxecto 2025 00002.\n4. Solicitudes.\n4.1. Para poder ser persoa beneficiaria das subvencións deberá presentarse unha solicitude axustada ao modelo normalizado que se inclúe como anexo II desta resolución, que irá acompañada dos documentos que se especifican.\n4.2. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal\nO prazo para a presentación das solicitudes iniciarase transcorridos 10 días naturais contados desde o seguinte ao da publicación da convocatoria no\nDiario Oficial de Galicia\ne rematará transcorrido un mes desde a súa apertura. Entenderase como último día do prazo o correspondente ao mesmo ordinal ao día da apertura do prazo de presentación de solicitudes.\n5. Prazo de duración do procedemento de concesión.\nAs solicitudes serán tramitadas de acordo co procedemento de concorrencia non competitiva que non poderá ter unha duración superior aos catro meses contados a partir do día seguinte á publicación desta convocatoria.\n6. Información ás persoas interesadas.\n6.1. Sobre este procedemento administrativo poderase obter documentación normalizada ou información adicional na Axencia Galega das Industrias Culturais, a través dos seguintes medios:\na) Páxina web oficial da Axencia Galega das Industrias Culturais: industriasculturais.gal\nb) Os teléfonos 881 99 60 77/881 99 60 78.\nc) No enderezo electrónico agadic@xunta.gal\nd) Persoalmente.\ne) Na guía de procedementos e servizos administrativos no enderezo:\nhttp://sede.xunta.gal/guia-de-procedementos-e-servizos\n6.2. Así mesmo, para cuestións xerais sobre este procedemento, poderá facerse uso do teléfono de información xeral da Xunta de Galicia 012.\n7. Réxime de recursos.\nEsta resolución pon fin á vía administrativa e contra ela poderán interpoñerse os seguintes recursos, sen prexuízo de que as persoas interesadas poidan exercer calquera outro que consideren procedente:\na) Recurso potestativo de reposición ante o presidente do Consello Reitor da Axencia Galega das Industrias Culturais, no prazo dun mes contado a partir do seguinte ao da súa publicación no\nDiario Oficial de Galicia\n.\nb) Recurso contencioso-administrativo no prazo de dous meses contados desde o seguinte ao de publicación da resolución, de conformidade co disposto no artigo 46 da Lei 29/1998, do 13 de xullo, reguladora da xurisdición contencioso-administrativa, ante os xulgados do contencioso-administrativo de Santiago de Compostela.\n8. Base de datos nacional de subvencións.\nEn cumprimento do disposto nos artigos 17.3.b) e 20.8.a) da Lei 38/2003, do 17 de novembro, xeral de subvencións, o texto da convocatoria e a información requirida no ordinal oitavo do devandito artigo será comunicado á Base de datos nacional de subvencións (BDNS). A BDNS dará traslado ao\nDiario Oficial de Galicia\ndo extracto da convocatoria para a súa publicación.\nA entidade outorgante das axudas consignará na Base de datos nacional de subvencións, no prazo de 20 días hábiles a partir da concesión da axuda, a información sinalada no artigo 6.1 do Regulamento (UE) nº 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea as axudas\nde minimis\n(DOUE do 15 de decembro de 2023, serie L).\n9. Rexistro público de subvencións.\nDe acordo co establecido no artigo 14, letra ñ) da Lei 9/2007, do 13 de xuño, de subvencións de Galicia, as persoas beneficiarias quedan informadas da existencia do Rexistro Público de Subvencións e para ser persoa beneficiaria da axuda levará implícita a autorización, para a inscrición dos datos facilitados na solicitude. Non obstante, as persoas solicitantes poderán denegar expresamente o seu consentimento á inscrición dos seus datos no Rexistro Público de Subvencións, cando concorra algunha das circunstancias previstas na letra d) do número 2 do artigo 15 da Lei 9/2007, do 13 de xuño, de subvencións de Galicia.\nSantiago de Compostela, 18 de xullo de 2025\nJosé Carlos López Campos\nPresidente do Consello Reitor da Axencia Galega das Industrias Culturais\nANEXO I\nBases reguladoras das subvencións, en réxime de concorrencia non competitiva, para o desenvolvemento de actividades en salas cinematográficas de carácter comercial situadas en Galicia para proceder á súa convocatoria para o ano 2025 (código de procedemento CT207C)\nArtigo 1.\nObxecto, finalidade, réxime e principios de xestión\n1. Esta resolución, no desenvolvemento das funcións e obxectivos encomendados e previstos na Lei 4/2008, do 23 de maio, de creación da Axencia Galega das Industrias Culturais, ten por obxecto fixar as bases que regularán o réxime de subvencións de concorrencia non competitiva a actividades desenvolvidas por empresas de exhibición cinematográfica de carácter comercial situadas en Galicia que contribúan a diversificar a oferta de contidos e garantir a viabilidade das salas e proceder á súa convocatoria para o ano 2025 (código de procedemento CT207C).\n2. Estas axudas teñen como finalidade contribuír á permanencia e consolidación dos espazos cinematográficos como lugares de exhibición do audiovisual, recoñecendo a súa importancia como espazos culturais representativos, socializadores e integradores, particularmente ás salas situadas en poboacións de carácter rural.\n3. Estas axudas deberán cumprir as condicións de exención e os límites do Regulamento (UE) nº 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE 15.12.2023 serie L), en virtude do cal as subvencións que se van a conceder quedan exentas da obriga de notificación previa e de comunicación á Comisión Europea.\nInformarase ao beneficiario sobre o importe da axuda e o seu carácter\nde minimis\nfacendo unha referencia expresa ao citado Regulamento (UE) nº 2023/2831.\nA aplicación do réxime\nde minimis\nimplica que o total das axudas concedidas baixo este, en virtude da aplicación do artigo 3.2 do Regulamento (UE) nº 2023/2831, non pode ser superior a 300.000 € durante o período dos tres anos previos.\n4. Estas subvencións son incompatibles con outras subvencións para o mesmo proxecto da Consellería de Cultura, Lingua e Xuventude e dos seus organismos dependentes.\n5. Estas subvencións son compatibles con outras axudas para o mesmo proxecto do resto da Administración da Xunta de Galicia e organismos dependentes, así como doutras administracións públicas e entidades públicas ou privadas, e con outros ingresos ou recursos para a mesma finalidade. A suma das distintas axudas públicas para a mesma finalidade non pode superar o 100 % do custo do proxecto obxecto de subvención.\n6. A xestión e a concesión destas axudas realizaranse mediante o procedemento de concorrencia non competitiva e de acordo cos seguintes principios:\na) Publicidade, concorrencia, obxectividade, transparencia, igualdade e non discriminación.\nb) Eficacia no cumprimento dos obxectivos fixados pola Administración outorgante.\nc) Eficiencia na asignación de efectivos e na utilización de recursos públicos.\nArtigo 2.\nPersoas beneficiarias\n1. Poderán obter a condición de persoas beneficiarias destas subvencións as persoas físicas (autónomas) e as persoas xurídicas privadas que, desenvolvendo a súa actividade habitual en Galicia ou nun territorio membro da Unión Europea ou asociado ao Espazo Económico Europeo, teñan a consideración de xestoras dunha sala de exhibición cinematográfica independente situada na Comunidade Autónoma de Galicia, sempre que concorran as seguintes condicións:\na) Ter social ou estatutariamente como obxecto social a exhibición comercial de películas cinematográficas, no suposto de persoas xurídicas.\nb) Estar dados de alta no imposto de actividades económicas, na epígrafe 963.1, cunha antigüidade mínima dun ano.\nc) Contar cun establecemento ou ser arrendatario del na Comunidade Autónoma de Galicia habilitado como sala cinematográfica, de conformidade coa definición que destes establecementos se determina no Decreto 124/2019, do 5 de setembro, polo que se aproba o Catálogo de espectáculos públicos, actividades recreativas e establecementos abertos ao público e se establecen determinadas disposicións xerais de aplicación na materia (punto III.1.1 do anexo).\nd) De ser o caso, contar cun acordo o cun contrato en vigor de adxudicación de servizo por parte dunha Administración, cando se trate da explotación dunha sala de titularidade pública.\ne) Realizar o proxecto no período comprendido entre o 1 de xaneiro e o 30 de xuño de 2026.\nf) Desenvolver o proxecto na sala cinematográfica habilitada segundo as letras c) e d), deste artigo.\ng) As salas cinematográficas terán que estar en funcionamento continuado durante o período subvencionable.\nh) Ter programado, cando menos, un 20 % de títulos de cine europeo ou de terceiros países con baixa cota de pantalla, sobre a programación de títulos totais durante o ano 2024.\n2. Así mesmo, as persoas beneficiarias deben estar comprendidas na definición de pequena e mediana empresa (peme) segundo a definición contida no Regulamento (UE) nº 651/2014 da Comisión, do 17 de xuño de 2014 sobre a definición de microempresas, pequenas e medianas empresas (DOUE-L-2014-187/1), en función dos seus efectivos e do seu volume de negocio e do seu balance anual.\nO órgano xestor realizará as comprobacións necesarias para garantir que as empresas beneficiarias teñen a condición de peme.\n3. Non poderán obter a condición de persoas beneficiarias destas subvencións:\na) As entidades públicas e os seus organismos dependentes.\nb) As asociacións, fundacións e outras formas xurídicas sen ánimo de lucro, as agrupacións de persoas físicas ou xurídicas, públicas ou privadas, as comunidades de bens ou calquera outro tipo de unidade económica ou patrimonio separado que carezan de personalidade xurídica propia.\nc) As persoas e as entidades en que concorran algunha das circunstancias ou prohibicións indicadas no artigo 13 da Lei 38/2003, do 17 de novembro, xeral de subvencións, así como nos puntos 2 e 3 do artigo 10 da Lei 9/2007, do 13 de xuño, de subvencións de Galicia.\nd) As persoas solicitantes que conten con salas de exhibición cinematográfica con proxección de películas cualificadas «X».\n3. Só se poderá presentar unha única solicitude por solicitante e sala cinematográfica. As persoas solicitantes titulares de salas cinematográficas que conten con máis dunha sala poderán presentar un máximo de tres solicitudes.\nArtigo 3.\nFinanciamento, contías máximas e intensidade de axudas\n1. O crédito destinado ao financiamento destas axudas é de 465.000 euros con cargo á aplicación orzamentaria 13.A1.432B.770 do orzamento do ano 2025 da Axencia Galega das Industrias Culturais, no código de proxecto 2025 00002 distribuído en dúas anualidades:\nAnualidade 2025\nAnualidade 2026\n232.500 euros\n232.500 euros\n2. Os importes previstos poderán ser incrementados ao longo do exercicio, nos supostos establecidos no artigo 31.2 da Lei de subvencións de Galicia, e tras declaración previa de dispoñibilidade de crédito, logo da modificación orzamentaria que proceda e sempre antes da resolución da convocatoria. Se é o caso, a ampliación de crédito deberase publicar nos mesmos medios que esta convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver.\n3. O procedemento de concesión destas subvencións tramitarase en réxime de concorrencia non competitiva, ata o esgotamento do crédito, sen necesidade de prelación de solicitudes entre si, de conformidade co disposto nos artigos 19.2 e 22 da Lei 9/2007, do 13 de xuño, de subvencións de Galicia.\n4. O criterio de repartición farase por orde de entrada das solicitudes no rexistro electrónico da Xunta de Galicia sempre que reúnan os requisitos establecidos nestas bases para ser persoa beneficiaria, de conformidade co disposto no artigo 14 destas bases.\n5. A contía máxima de axuda poderá chegar ao 100 % do custo das actividades e quedará suxeita aos seguintes límites:\n– Salas cinematográficas de 1 e 2 pantallas: ata 12.000 euros.\n– Salas cinematográficas de 3, 4 e 5 pantallas: ata 15.000 euros.\n– Salas cinematográficas con 6 ou máis pantallas: ata 18.000 euros.\nEstas contías poderanse incrementar nos seguintes casos:\n– Para as salas cinematográficas situadas en localidades de menos de 25.000 habitantes, a cantidade máxima establecida poderá acadar 3.000 euros máis.\n– Para as salas cinematográficas en que máis do 50 % das películas non nacionais programadas durante o período subvencionable e computadas segundo o número de sesións durante o período de execución se proxecten en versión orixinal subtitulada, a cantidade máxima establecida poderá acadar 3.000 euros máis.\nArtigo 4.\nProxectos subvencionables\n1. Poderán ser obxecto de subvención aqueles proxectos que teñan por obxecto ou estean relacionadas con algunha das propostas que se indica a continuación:\n1.1. Campañas orientadas á dinamización e captación de público: estudos de impacto, campañas individuais ou colectivas de comunicación e márketing, deseño e realización dos materiais utilizados nas ditas campañas, compra de espazos publicitarios e outras accións dirixidas ao fin proposto.\n1.2. Programacións especiais ou regulares de cine galego (autoría e/ou produción galega) de ficción, animación ou documental, na súa versión orixinal de rodaxe. Nas accións relacionadas coa cinematografía galega terán cabidas os eventos de presentación de películas, a organización de coloquios, a presenza de autores/as e/ou membros do equipo de produción e outras actividades de similar natureza que fomenten a interacción entre as películas e o público e a súa fidelización.\n1.3. Programacións especiais ou regulares, de cinema europeo ou de cinema de terceiros países con baixa representación na cota de pantalla anual por número de sesións.\n1.4. Campañas de promoción dirixidas especificamente ao público infantil ou xuvenil e ao colectivo de persoas xubiladas.\nArtigo 5.\nConcepto de gastos subvencionables\n1. Son gastos subvencionables os que, de forma indubidable, respondan á natureza das actividades subvencionadas, resulten estritamente necesarios para o desenvolvemento destas e se realicen no período comprendido entre o 1 de xaneiro de 2025 e o 30 de xuño de 2026.\n2. A persoa beneficiaria deberá xustificar, en tempo e prazo, o custo total das actividades que conforman o proxecto subvencionado. Todos os gastos efectuados imputables a estas deberán concordar co descrito no orzamento de gasto expresado na solicitude ou as modificacións que, de ser o caso, procedan.\n3. Para os efectos desta convocatoria son gastos subvencionables:\n3.1. Gastos de contratación de películas de produción europea ou de terceiros países con baixa representación na cota de pantalla anual, cun límite de 300 euros por copia.\n3.2. Gastos de promoción, difusión e publicidade entendendo como tales os relacionados coa divulgación da programación do proxecto subvencionado: cartaces, dípticos, anuncios en medios de comunicación (en papel ou dixitais), promoción en redes sociais e outros de similar natureza.\n3.3. Gastos relacionados coas actividades de promoción da cinematografía galega e/ou coa presenza dos equipos de produción dos filmes que se van promocionar.\n3.4. Gastos derivados da posta en marcha de campañas de promoción dirixidas ao público infantil e xuvenil e ao colectivo de xubilados, exceptuando os relacionados con descontos sobre o prezo habitual das entradas.\n3.5. Gastos de persoal ou servizos profesionais asociados ao desenvolvemento das actividades que conforman o proxecto subvencionado e realizados durante o período subvencionable. Consideraranse subvencionables os gastos de persoal que teñan subscrito un contrato específico laboral ou mercantil, conforme unha categoría laboral asignada para a realización das actividades que conforman o proxecto subvencionado, así como os contratos de profesionais de carácter mercantil realizados para a execución das tarefas vinculadas ao proxecto.\n3.6. Gastos de persoal con limitacións. Consideraranse tamén como subvencionables os custos de persoal do cadro de persoal da persoa beneficiaria que non teñan subscrito un contrato específico para o proxecto obxecto da subvención durante o período subvencionable. Neste caso, o importe máximo imputable non poderá superar o 30 % do custo total do proxecto.\n3.7. Gastos indirectos. A persoa beneficiaria poderá imputar como gasto do proxecto en concepto de gastos indirectos ata o 7 % do custo total do proxecto, sen que se requira unha xustificación adicional, en aplicación do artigo 42.6 do Decreto 11/2009 do Regulamento da Lei de subvencións de Galicia. Enténdese por gastos indirectos os relacionados con alugamentos, subministracións e servizos correntes do espazo ou espazos onde se realiza o proxecto subvencionado e polo tempo de execución deste dentro do período subvencionable.\nOs custos indirectos sempre que os imputen a persoa beneficiaria á actividade subvencionada faranse de conformidade cos principios e normas de contabilidade xeralmente admitidas e, en todo caso, na medida en que tales custos correspondan ao período en que efectivamente se realiza a actividade.\n4. En ningún caso serán subvencionables os gastos relativos a:\na) Os xuros debedores das contas bancarias.\nb) O imposto sobre o valor engadido, así como os impostos de natureza similar que sexan recuperables pola entidade.\nc) A calquera outro non vinculado directamente coa actividade obxecto da subvención.\nArtigo 6.\nSubcontratación\n1. Para os efectos destas bases, enténdese que unha persoa beneficiaria subcontrata cando concerta con outros a execución total ou parcial da actividade subvencionable. Para determinar a existencia de subcontratación, atenderase ao obxecto social con que se pretenda contratar a actividade.\n2. Nestas bases admítese a subcontratación de conformidade co establecido no artigo 27.2 da Lei 9/2007, de subvencións de Galicia, e no artigo 43 do Decreto 11/2009, polo que se aproba o Regulamento da Lei de subvencións de Galicia, que establecen que se subcontratará total ou parcialmente a actividade subvencionada cando a normativa reguladora da subvención así o prevexa.\n3. En ningún caso poderán subcontratarse actividades que, aumentando o custo do proxecto subvencionado, non acheguen valor engadido ao seu contido e nos supostos establecidos no artigo 27.7 da Lei 9/2007:\na) Persoas ou entidades incursas nalgunha das prohibicións do artigo 10 da Lei 9/2007.\nb) Persoas ou entidades que percibisen outras subvencións para a realización da actividade obxecto de contratación.\nc) Intermediarios ou asesores en que os pagamentos se definan como unha porcentaxe de custo total da operación, agás que o dito pagamento estea xustificado con referencia ao valor de mercado do traballo realizado ou dos servizos prestados.\nd) Persoas ou entidades vinculadas coa persoa beneficiaria, agás que a contratación se realice de acordo coas condicións normais de mercado e que se obteña a autorización previa do órgano concédente nos termos que se fixen nestas bases reguladoras.\ne) Persoas ou entidades solicitantes de axuda ou subvención na mesma convocatoria e programa que non obtiveron subvención por non reunir os requisitos ou non alcanzar a valoración suficiente.\nArtigo 7.\nPresentación de solicitudes\n1. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. No anexo II constará a seguinte declaración responsable que se deberá cubrir:\n– Declaración responsable de ter programado, cando menos, un 20 % de títulos de cine europeo ou de terceiros países con baixa cota de pantalla, sobre a programación de títulos totais durante o ano 2024.\nArtigo 8.\nPrazo de presentación das solicitudes e emenda\n1. O prazo para a presentación das solicitudes iniciarase transcorridos 10 días naturais contados desde o seguinte ao da publicación da convocatoria no\nDiario Oficial de Galicia\ne rematará transcorrido un mes desde a súa apertura. Entenderase como último día do prazo o correspondente ao mesmo ordinal ao día da apertura do prazo de presentación de solicitudes.\nSe o último día do prazo é inhábil, entenderase prorrogado ao primeiro día hábil seguinte, e se no mes de vencemento non hai día equivalente ao inicial do cómputo, entenderase que o prazo expira o último día do mes.\nNo obstante o anterior, unha vez esgotado o crédito na contía máxima fixada nestas bases, non se admitirán novas solicitudes aínda que a publicidade desta circunstancia se produza con posterioridade á publicación no\nDiario Oficial de Galicia\ne no portal web da axencia: https://industriasculturais.xunta.gal\n2. Se a solicitude non reúne os requisitos establecidos na convocatoria, o órgano competente requirirá a persoa interesada para que a emende no prazo máximo e improrrogable de 10 días, e indicaralle que, se así non o fixese, se terá por desistida da súa solicitude, logo de resolución ditada nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas.\nArtigo 9.\nDocumentación complementaria\n1. As persoas interesadas deberán achegar coa solicitude (anexo II) a seguinte documentación:\n1.1. Documentación administrativa:\n1.1.1. Certificado do acordo social de solicitude da axuda ou da autorización da persoa que a asine en nome da entidade se a persoa solicitante é persoa xurídica.\n1.1.2. Estatutos rexistrados e escrituras de constitución validamente inscritos no rexistro mercantil ou o que corresponda, se a persoa solicitante é persoa xurídica.\n1.1.3. Documentación que acredite suficientemente a representación de quen asina a solicitude.\n1.1.4. Escritura de propiedade, contrato de alugamento ou outros documentos válidos en dereito, que amose a dispoñibilidade da sala por parte da persoa solicitante.\n1.5. Licenza municipal de apertura do espazo.\n1.2. Documentación específica:\n1.2.1. Ficha coa proposta do proxecto (anexo III).\n1.2.2. Orzamento do proxecto (anexo IV).\n2. De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os citados documentos, que serán solicitados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderá solicitarse novamente á persoa interesada a súa achega.\n3. A documentación complementaria deberá presentarse electronicamente. Se algunha das persoas interesadas presenta a documentación complementaria de maneira presencial, será requirida para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\n4. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderán requirir a exhibición do documento ou da información orixinal.\n5. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n6. No caso de que algún dos documentos que se vaia presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 10.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á consulta:\n– DNI ou NIE da persoa solicitante.\n– DNI ou NIE da persoa representante.\n– NIF da entidade solicitante.\n– Certificado de estar dado de alta no imposto de actividades económicas, na epígrafe/subepígrafe que corresponda, no exercicio actual.\n– Certificado de estar ao día no pagamento de obrigas tributarias coa Axencia Estatal de Administración Tributaria.\n– Certificado de estar ao día no pagamento coa Seguridade Social.\n– Certificado de estar ao día no pagamento de obrigas coa Comunidade Autónoma de Galicia.\n– Consulta de concesións de subvencións e axudas.\n– Consulta de inhabilitacións para obter subvencións e axudas.\n– Consulta de concesións pola regra\nde minimis\n.\n2. No caso de que as persoas interesadas se opoñan a consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 11.\nNotificación das resolucións e actos administrativos\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderá, de oficio, crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non é posible por problemas técnicos, efectuarase a notificación polos medios previstos na normativa reguladora do procedemento administrativo común.\nArtigo 12.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electrónicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 13.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 14.\nInstrución do procedemento\n1. A Dirección de Agadic, directamente ou a través dos seus servizos administrativos, actuará como órgano instrutor do procedemento, nos termos previstos no artigo 21 da Lei 9/2007, do 13 de xuño, de subvencións de Galicia, e correspóndelle realizar, de oficio, cantas actuacións considere necesarias para determinar, coñecer e comprobar os datos en virtude dos que se debe pronunciar a resolución. En particular, terá atribuídas especificamente as seguintes funcións:\n1º. Examinar as solicitudes e documentación presentadas.\n2º. Requirir das persoas solicitantes a emenda ou achega da documentación que resulte de obrigado cumprimento.\n3º. Formular a proposta de resolución, debidamente motivada.\n2. O órgano instrutor realizará, de oficio, cantas actuacións considere necesarias para a determinación, o coñecemento e a comprobación dos datos en virtude dos cales se debe formular a proposta provisional de resolución, e poderalle requirir á persoa solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.\n3. En todo caso, non se admitirán a trámite, e ditarase a resolución de inadmisión e arquivamento, as solicitudes que se presenten fóra do prazo de solicitude establecido nas presentes bases.\n4. Na concesión destas subvencións seguirase un procedemento abreviado en que o informe e a proposta de resolución serán efectuados nun único acto pola persoa titular da dirección da Axencia, elevándoos á presidencia da Axencia para a súa aprobación posterior, consonte o procedemento previsto nos artigos 19.2 e 22 da Lei 9/2007, do 13 de xuño, de subvencións de Galicia. As solicitudes de subvención examinaranse, e serán outorgadas, sempre que cumpran os requisitos exixidos nesta convocatoria, por orde cronolóxica, tendo en conta a data de entrada no rexistro, considerándose como data de presentación válida aquela en que o expediente sexa presentado completo, incluídas as achegas realizadas coa solicitude correctamente cuberta e achegada toda a documentación exixida na presente resolución.\n5. Ao tratarse dunha convocatoria aberta en que se dispón do crédito vixente en actos sucesivos de adxudicación, unha vez esgotado o crédito da partida orzamentaria asignada ao seu financiamento, publicarase esta circunstancia no\nDiario Oficial de Galicia\ne na páxina web da Agadic. As solicitudes que se reciban con posterioridade serán inadmitidas, sen prexuízo do cumprimento do disposto no artigo 31.4 da Lei de subvencións de Galicia.\nArtigo 15.\nResolución da convocatoria\n1. Tras a comprobación polo órgano instrutor do cumprimento dos requisitos por cada solicitude, elevará a proposta de resolución concesión definitiva á Presidencia de Agadic para ditar a resolución de concesión que deberá estar debidamente motivada.\n2. A Presidencia do Consello Reitor de Agadic deberá ditar resolución expresa no prazo de 15 días desde a data de elevación da proposta de resolución.\n3. A resolución de concesión expresará, cando menos, os seguintes datos:\na) A identificación da persoa beneficiaria da axuda.\nb) O importe global da axuda.\n4. A Presidencia do Consello Reitor tamén deberá ditar resolución expresa, tras a proposta do órgano instrutor, das solicitudes inadmitidas e desestimadas, en ambos os casos deberase reflectir a causa da non admisión e da desestimación.\n5. En todo caso, deberá notificarse a cada persoa beneficiaria un documento en que deberán figurar, como mínimo, a identificación da persoa beneficiaria, a contía da subvención e obrigas que correspondan, os requisitos específicos relativos ás accións que se deberán desenvolver coa axuda, o plan financeiro e o calendario de execución.\n6. No expediente da subvención tamén se fará constar o informe do órgano instrutor en que conste que da información que ten no seu poder se desprende que as persoas beneficiarias cumpren os requisitos necesarios para acceder ás axudas.\n7. O prazo máximo para resolver as solicitudes presentadas ao abeiro desta convocatoria será de catro meses, contados a partir do día seguinte á presentación das solicitudes. De non mediar resolución expresa no devandito prazo mediante a publicación da correspondente resolución no\nDiario Oficial de Galicia\n, as persoas solicitantes poderán entender desestimadas as súas solicitudes por silencio administrativo.\n8. Todas as resolucións serán notificadas de acordo co establecido na Lei 39/2015, do 1 de outubro, de procedemento administrativo común das administracións públicas. Con todo, a notificación individual de concesión da axuda poderase acompañar tamén coa publicación no\nDiario Oficial de Galicia\ne na páxina web http://agadic.gal, con indicación da data da convocatoria, da persoa beneficiaria, da cantidade concedida e da finalidade da axuda outorgada.\nArtigo 16.\nAceptación e renuncia da subvención\n1. Unha vez notificada a resolución, as persoas beneficiarias comunicarán a Agadic, por escrito, a aceptación da subvención concedida nun prazo máximo de 10 días hábiles, contados a partir do día seguinte ao da notificación da resolución de concesión. Transcorrido este prazo sen comunicarse esta aceptación ou sen producirse manifestación expresa, entenderase como tacitamente aceptada.\n2. No caso de que a subvención concedida sexa inferior ao importe solicitado, as persoas beneficiarias poderán remitir a Agadic un novo orzamento estimado de gastos (anexo III) adaptado á subvención concedida que, como máximo, se reaxustará pola diferenza entre ambas as cantidades. A reformulación do orzamento deberá respectar o obxecto, condicións e finalidade da subvención, así como os requisitos exixibles para a súa concesión. Esta documentación deberase remitir no prazo máximo de 10 días hábiles, contados desde a notificación da resolución de concesión.\n3. A renuncia á subvención poderase facer axustándose ao modelo que se publicará na páxina web da Axencia Galega das Industrias Culturais, así como por calquera outro medio que permita a súa constancia, de acordo co establecido no artigo 94 da Lei 39/2015, do 1 de outubro, do procedemento administrativo común das administracións públicas. O presidente da Axencia Galega das Industrias Culturais ditará a correspondente resolución nos termos do artigo 21 da devandita norma.\nArtigo 17.\nObrigas das persoas beneficiarias\n1. As persoas beneficiarias da subvención adquiren os seguintes compromisos e obrigas, de conformidade co establecido no artigo 11 da Lei 9/2007, do 13 de xuño, de subvencións de Galicia, sen prexuízo das demais obrigas que resulten da presente convocatoria:\na) Cumprir o obxectivo e realizar a actuación subvencionada, de conformidade co proxecto presentado ou, se é o caso, ao modificado coa autorización da Axencia.\nb) Cando o importe do gasto subvencionable supere as contías establecidas no texto refundido da Lei de contratos do sector público, para o contrato menor, a persoa beneficiaria deberá solicitar, como mínimo, tres ofertas de diferentes provedores, con carácter previo á contratación do compromiso para a obra, prestación do servizo ou entrega do ben, salvo que, polas súas especiais características, non exista no mercado suficiente número de persoas que as realicen, presten ou subministren, ou salvo que o gasto se realizase con anterioridade á solicitude da subvención.\nc) Someterse ás actuacións de comprobación, control e inspección que efectúe o órgano concédente e ás de control financeiro que lle corresponden á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas, aos cales se facilitará canta información lles sexa requirida para este efecto, todo isto de conformidade co disposto na Lei 9/2007, de subvencións de Galicia, e demais normativa regulamentaria de desenvolvemento, e conservar os documentos xustificativos de aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control e de conformidade co procedemento recollido nos artigos 23 e concordantes da Lei de réxime financeiro e orzamentario de Galicia.\nd) Comunicarlle ao órgano concedente a obtención doutras subvencións, ingresos, axudas ou recursos para a mesma finalidade, procedentes de calquera das administracións públicas ou entes públicos autonómicos, nacionais ou internacionais, así como calquera outra modificación das circunstancias que no seu día foron tidas en conta para a súa concesión, e dos compromisos e obrigas asumidos polas persoas beneficiarias. Esta comunicación deberase efectuar no momento en que se coñeza e, en todo caso, con anterioridade á xustificación da aplicación dada aos fondos percibidos.\ne) Dar a axeitada publicidade do carácter público do financiamento dos programas, actividades, investimentos ou actuacións de calquera tipo que sexan obxecto de subvención. Tanto nos actos públicos como en todo o material de difusión que se elabore, incluídas notas de prensa e formatos específicos para redes sociais, debe facerse mención expresa da colaboración da Xunta de Galicia a través da Axencia Galega das Industrias Culturais no desenvolvemento das actividades subvencionadas.\nAdicionalmente, a persoa beneficiaria comprométese a utilizar en todo o material de difusión que se produza, tanto dixital como impreso, o logotipo oficial da marca principal da Xunta de Galicia, dispoñible no enlace web: https://www.xunta.gal/identidade-corporativa, seguindo na medida do posible as normas relativas á convivencia con outras marcas que se especifican no Manual de uso da identidade corporativa da Xunta e respectando o tamaño mínimo de reprodución que garanta a lexibilidade.\nOs custos correspondentes á dita publicidade serán por conta da persoa beneficiaria da subvención.\nArtigo 18.\nModificación da resolución de concesión\n1. As actuacións subvencionadas deben executarse no tempo e forma que se determinen nas resolucións de concesión, debendo obter a autorización previa da Axencia Galega das Industrias Culturais para realizar cambios no proxecto.\n2. A persoa beneficiaria ten a obriga de solicitar á Axencia a aceptación de calquera modificación ou alteración relevante ou significativa sobre o proxecto subvencionado. Para que tales modificacións poidan ser tidas en conta na xustificación deberán ser previamente aceptadas pola Agadic. As alteracións non autorizadas, ou non solicitadas, poderán dar lugar á minoración da subvención concedida ou á súa revogación.\nPermitiranse, sen necesidade de autorización previa polo órgano concédente, incrementos que non superen o 20 % nas partidas de gastos dos conceptos subvencionables de axuda que figuren na resolución de concesión, sempre que se compensen con diminucións doutros e non se altere o importe total da axuda no seu conxunto. A persoa beneficiaria deberá acreditar, debidamente, o cambio na documentación de xustificación presentada.\n3. Non se aceptarán modificacións que afecten os requisitos para poder optar ás subvencións exixidos nesta resolución, así como aquelas que danen os dereitos de terceiros. Tampouco serán tidos en conta requisitos ou circunstancias que debendo concorrer no momento que que se ditou a resolución tiveron lugar con posterioridade a esta.\n4. Para os efectos de facilitar a xestión do orzamento adxudicado, poderase solicitar unha redistribución do importe da subvención concedida nas diferentes anualidades, sempre que se realice, como mínimo, cun mes de antelación á data de xustificación da anualidade en que se pretende facer efectiva á redistribución.\n5. A solicitude de redistribución de cantidades deberá ser motivada e ir acompañada dunha memoria de estado de execución das actividades.\n6. O órgano xestor valorará a solicitude de redistribución unha vez comprobada a dispoñibilidade orzamentaria e realizará unha nova proposición de redistribución para a emisión da correspondente resolución que terá a consideración de modificación da resolución de concesión.\n7. En canto ao resto das modificacións solicitadas, a Axencia poderá acordar, de xeito motivado, a modificación da resolución de concesión, coa minoración proporcional derivada das alteracións, de ser o caso.\nArtigo 19.\nXustificación da subvención\n1. As persoas beneficiarias terán que xustificar a totalidade do custo das actividades a través dunha conta xustificativa que deberá incluír todos os gastos vinculados á solicitude presentada.\nOs prazos para a xustificación son os seguintes:\nPrimeira anualidade: desde a resolución definitiva de concesión ata o 30 de novembro de 2025.\nSegunda anualidade: desde o 1 de decembro de 2025 ata o 10 de xullo de 2026.\n2. Os gastos xustificados deberán responder, de maneira indubidable, á natureza das actividades subvencionadas e ter correspondencia clara coas partidas do orzamento aceptadas pola Axencia Galega das Industrias Culturais na resolución de concesión da subvención ou coas modificacións, de ser o caso, autorizadas.\n3. Só se considerará gasto realizado o que foi efectivamente pagado con anterioridade á finalización do período de xustificación.\n4. A falta de presentación da xustificación no prazo establecido ou a concorrencia dalgunha das causas de reintegro previstas no artigo 33 da Lei 9/2007, do 13 de xuño, de subvencións de Galicia, comportará a perda do dereito ao cobramento total ou parcial da subvención, a exixencia do reintegro e demais responsabilidades establecidas na Lei de subvencións de Galicia. Neste caso, ditarase a oportuna resolución nos termos do artigo 21.1 da Lei 39/2015, do 1 de outubro, do procedemento administrativo común das administracións públicas.\n5. As persoas beneficiarias deberán entregar a seguinte documentación:\n– Memoria xeral da actividade realizada,\n– Relación completa dos gastos realizados, polo importe total do orzamento (anexo IV).\n– Documentación xustificativa dos gastos de persoal: incluiranse nesta partida os gastos derivados do pagamento de retribucións ao persoal vinculado á empresa mediante contrato laboral, fixo ou eventual, así como as retribucións dos socios traballadores da empresa, de ser o caso. Incluiranse, igualmente, as cotas de seguros sociais a cargo da empresa. Achegaranse as nóminas individuais, os xustificantes do ingreso na facenda pública das cantidades retidas á conta do imposto sobre a renda das persoas físicas correspondentes aos contratos formalizados, de acordo coas porcentaxes de retención legalmente establecidas, así como, se é o caso, os documentos de cotización e os xustificantes de pagamento das cotas da Seguridade Social correspondentes aos ditos contratos.\n– Facturas ou documentos de valor probatorio imputados á actividade obxecto da subvención, así como do seu pagamento bancario mediante extractos ou certificacións bancarias debidamente identificados, selados e asinados pola persoa beneficiaria por importe igual ou superior á subvención concedida de conformidade co disposto no artigo 42 do Decreto 11/2009, do 8 de xaneiro, polo que se aproba o Regulamento da Lei de subvencións.\n– Unha copia en calquera formato electrónico dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción da actividade subvencionada; esta documentación poderase achegar igualmente por vía electrónica ou telemática e para os únicos efectos da comprobación da realización da actividade.\n– Declaración de axudas: relación de subvencións, achegas ou outros recursos concedidos para o mesmo obxecto por outras administracións públicas, así como declaración das axudas concedidas en réxime\nde minimis\ndurante os tres últimos exercicios (anexo V).\nCando a persoa beneficiaria da subvención sexa unha empresa, os gastos subvencionables en que incorrese nas súas operacións comerciais deberán ser aboados nos prazos de pagamento previstos na normativa sectorial, que lle sexa de aplicación ou, na súa falta, nos establecidos na Lei 3/2004, do 29 de decembro, pola que se establecen medidas de loita contra a morosidade nas operación comerciais.\nArtigo 20.\nPagamento da subvención\n1. O pagamento das axudas farase efectivo a partir da data da resolución definitiva de concesión e realizarase sempre e cando se acredite que a actividade foi executada de acordo co proxecto presentado e se xustifique correctamente o seu emprego e o cumprimento das obrigas establecidas na presente resolución, todo isto sen prexuízo do réxime de pagamentos anticipados ou pagamentos á conta para o que se estará ao establecido na Lei 972007, do 13 de xuño, de subvencións de Galicia e o seu regulamento por Decreto 11/2009, do 8 de xaneiro.\n2. Para ter dereito ao pagamento da axuda deberá presentarse electronicamente, accedendo á Carpeta cidadá dispoñible na sede electrónica da Xunta de Galicia, a documentación xustificativa da subvención, ademais unha declaración das axudas públicas solicitadas ou recibidas para o proxecto e unha declaración das axudas concedidas en réxime\nde minimis\ndurante o período dos tres anos previos á data da concesión (anexo V).\n3. Procederá a minoración da subvención concedida cando o investimento realizado teña un custo inferior ao inicialmente previsto e sempre que esta minoración, debidamente xustificada pola entidade beneficiaria, non supoña unha realización deficiente da actuación subvencionada.\n4. Previamente ao pagamento, as persoas beneficiarias acreditarán que se atopan ao día das súas obrigas tributarias e coa Seguridade Social e que non teñen pendente de pagamento ningunha débeda por ningún concepto coa Administración pública da Comunidade Autónoma de Galicia e non son debedores por resolución de procedencia de reintegro.\nPara estes efectos, se a persoa beneficiaria se opón á consulta ou denega expresamente a autorización para que sexa o órgano xestor quen pida esta información, deberá achegar as ditas certificacións, de conformidade co disposto no artigo 9.2 das bases reguladoras.\nConforme o artigo 20.3 da Lei 9/2007, do 13 de xuño, de subvencións de Galicia, se as actuacións de oficio realizadas polo órgano instrutor dan como resultado que as persoas beneficiarias teñen débedas ou obrigas con algunha destas administracións, requiriráselles que regularicen a súa situación e presente por si mesmas os correspondentes certificados.\n5. Pagamentos anticipados.\nAs persoas beneficiarias, unha vez ditada a resolución de concesión da subvención, poderán solicitar un anticipo de ata o 50 % da subvención concedida, en virtude do disposto no artigo 63 do Regulamento da Lei de subvencións de Galicia, aprobada polo Decreto 11/2009, do 8 de xaneiro.\nA concesión do anticipo realizarase mediante resolución motivada e non poderá exceder o importe de subvención da anualidade prevista en cada exercicio orzamentario. E terá que ser solicitado cunha antelación mínima dun mes da data de xustificación da anualidade correspondente.\n6. Pagamentos á conta.\nPoderanse realizar pagamentos á conta ata un 50 % da subvención concedida respondendo ao ritmo de execución do proxecto obxecto da subvención e logo de xustificación dos gastos conforme o establecido nestas bases para a xustificación, tal e como se establece no artigo 62 do Regulamento da Lei de subvencións de Galicia, aprobada polo Decreto 11/2009, do 8 de xaneiro.\n7. O importe conxunto dos pagamentos á conta e os pagamentos anticipados que, se é o caso, se concedesen non poderá ser superior ao 80 % da porcentaxe subvencionada correspondente aos pagamentos xustificados, ao abeiro do artigo antes citado.\n8. Para a realización dos pagamentos á conta ou dos pagamentos anticipados deberá constituírse unha garantía do 110 % do importe das cantidades anticipadas ou aboadas á conta, na forma establecida no artigo 67.3 do citado regulamento da Lei de subvencións de Galicia.\nArtigo 21.\nPerda do dereito ao cobramento da subvención\n1. É causa de perda do dereito ao cobramento da subvención o incumprimento da persoa beneficiaria da súa obriga de estar ao día das súas obrigas coa Facenda estatal e autonómica, e coa Seguridade Social.\n2. Así mesmo, son causas de perda do dereito ao cobramento da subvención as previstas como causas de reintegro se non se tivese aboado a axuda.\n3. O procedemento para declarar a perda do dereito ao cobramento da subvención é o establecido para o reintegro.\nArtigo 22.\nCausas de reintegro\n1. A persoa beneficiaria deberá cumprir cos obxectivos, actividades e comportamentos que fundamenten a concesión da axuda, así como cos compromisos asumidos durante o tempo de duración da axuda. De non ser así, perderá o dereito ao seu cobramento e/ou, de ser o caso, procederá ao reintegro da subvención.\n2. Tamén deberán proceder ao reintegro total ou parcial da subvención e os xuros de mora correspondentes desde o momento do seu pagamento ata a data en que se acorde a procedencia do reintegro nos supostos recollidos nos artigos 32 e seguintes da Lei 9/2007. Para facer efectiva esta devolución, tramitarase o oportuno procedemento de reintegro, que se axustará ao previsto na citada lei e no Decreto 11/2009.\n3. Son causas de reintegro as seguintes:\na) O falseamento, inexactitude ou omisión dos datos fornecidos pola persoa beneficiaria que servisen de base para a concesión da axuda, ou a ocultación daqueles datos que a impedisen.\nb) O incumprimento total ou parcial do obxectivo, actividade, tarefas, compromisos ou condicións do proxecto inicial ou da finalidade para a que a axuda foi concedida.\nc) O incumprimento da obriga de xustificación, xustificación insuficiente, xustificación fóra do prazo establecido, falsidade, terxiversación ou ocultación nos datos ou documentos que serven de base para xustificar os investimentos subvencionables, ou outras obrigas impostas na resolución de concesión da axuda.\nd) O incumprimento da obriga de adoptar as medidas de difusión contidas no artigo 17 desta resolución.\ne) A resistencia, escusa, obstrución ou negativa ás actuacións de comprobación e control financeiro, así como o incumprimento das obrigas contables, rexistrais ou de conservación de documentos, cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de axudas para a mesma finalidade, procedentes de calquera Administración ou entes públicos ou privados, nacionais, da Unión Europea ou de organismos internacionais.\nf) A obtención de financiamento de distintas procedencias ou concorrencia de subvencións por riba do custo das actividades subvencionadas.\ng) Calquera das demais causas previstas no artigo 33 da Lei 9/2007.\nArtigo 23.\nGradación dos incumprimentos\n1. O incumprimento total dos fins para os cales se concedeu a axuda, determinado a través dos mecanismos de seguimento e control, da realización do proxecto ou da obriga de xustificación será causa de perda do dereito ao cobramento ou de reintegro total da subvención.\n2. O incumprimento parcial dos obxectivos ou a non execución de actividades concretas do proxecto dará lugar á perda parcial do dereito ao cobramento da subvención nas porcentaxes que se determinen nos parágrafos seguintes ou, de ser o caso, ao reintegro parcial da subvención. O alcance do incumprimento determinarase en proporción ao investimento deixado de practicar ou practicado indebidamente, e minorarase a subvención proporcionalmente.\n3. Son causas de reintegro parcial os seguintes casos de incumprimento:\n1. Perda dun 5 % da subvención concedida por non dar publicidade ao financiamento do proxecto obxecto da subvención segundo o establecido nestas bases.\n2. Perda dun 5 % da subvención concedida por non comunicar a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentaron a concesión da subvencións, unha vez recalculada e descontado o exceso obtido sobre os topes máximos legalmente establecidos.\nA concorrencia de distintas causas de incumprimento dará lugar á apreciación conxunta destas, aplicando á intensidade da axuda o factor que resulte do produto de todos os factores de corrección. No caso de que algún dos factores de corrección sexa negativo, a intensidade da axuda será cero.\nA aplicación do factor de corrección realizarase coa revisión da xustificación e, de ser o caso, requirirase a persoa beneficiaria para que proceda á devolución dos fondos percibidos indebidamente. A falta de devolución destes nos prazos requiridos dará lugar á incoación do expediente de reintegro nos termos recollidos no artigo 33 da Lei 9/2007 e no título V do Decreto 11/2009.\nNo caso das condicións que constitúan obrigas que a persoa beneficiaria debe acreditar na fase de xustificación (obrigas de publicidade, comunicación doutras axudas, etc.), estas deberán xustificarse en todo caso para proceder ao pagamento da subvención, polo que a gradación fixada neste punto soamente resultará aplicable para supostos de reintegro, no caso de que se detecten en controis posteriores ao pagamento por algún incumprimento relativo a estas obrigas.\nArtigo 24.\nProcedemento de reintegro\n1. Se aboada parte ou a totalidade da axuda, acaecesen os motivos que se indican no artigo 22 desta resolución, incoarase o correspondente expediente de reintegro, o cal se tramitará conforme o previsto nos artigos 37 e seguintes da Lei 9/2007.\n2. Procederá o reintegro das cantidades percibidas, e a exixencia do xuro de demora correspondente desde o momento de pagamento da axuda ata a data en que se acorde a procedencia do reintegro.\n3. O procedemento de reintegro de subvencións iniciarase de oficio por acordo do órgano concedente destas, e comunicarase á persoa beneficiaria a iniciación do procedemento de declaración de perda do dereito, ou de reintegro, e as causas que o fundamentan, seguindo o procedemento establecido para o reintegro nos artigos 37 e seguintes da Lei 9/2007, e 77 e seguintes do Decreto 11/2009.\n4. A resolución do procedemento de reintegro poñerá fin á vía administrativa. Contra esta resolución de reintegro os interesados poderán interpoñer recurso de reposición no prazo dun mes desde o día seguinte ao da notificación da resolución, se esta for expresa. Se o acto non for expreso, a persoa solicitante e outros posibles interesados poderán interpor o recurso de reposición en calquera momento a partir do día seguinte a aquel en que, de acordo co previsto nesta resolución, se produzan os efectos do silencio administrativo. Todo isto segundo o disposto nos artigos 123 e 124 da Lei 39/2015.\n5. Sen prexuízo do anterior, ás persoas beneficiarias das subvencións reguladas nesta resolución seralles de aplicación o réxime de infraccións e sancións previsto nos artigos 50 e seguintes da Lei 9/2007, e no título VI do Decreto 11/2009.\nArtigo 25.\nControl\n1. A Axencia Galega das Industrias Culturais poderá facer as actividades de inspección que considere oportunas para controlar o cumprimento do obxectivo das subvencións.\n2. A Axencia Galega das Industrias Culturais, polos medios que considere, poderá realizar en calquera momento as visitas, comprobacións e solicitudes de aclaracións que considere necesarias para o correcto desenvolvemento das actuacións financiadas, así como para acreditar o cumprimento das medidas de publicidade de orixe dos fondos. Se se constata unha incorrecta utilización dos fondos ou desvío dos obxectivos, propoñerase o reintegro da subvención concedida.\n3. Ademais do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e a Lei 9/2007, do 13 de xuño, de subvencións de Galicia. Así mesmo, estarán sometidas ás actuacións de comprobación previstas na lexislación do Tribunal de Contas e do Consello de Contas.\nArtigo 26.\nMedidas antifraude\nCalquera persoa que teña coñecemento de feitos que puideran ser constitutivos de fraude ou irregularidade en relación con accións ou operacións no marco da presente convocatoria poderá poñer os ditos feitos en coñecemento do sistema interno de información da Agadic ou do Servizo Nacional de Coordinación Antifraude da Intervención Xeneral de la Administración del Estado, por medios electrónicos a través das canles habilitadas para o efecto:\nhttps://industriasculturais.xunta.gal/es/transparencia (no formulario que se desexe utilizar, anónimo ou con identificación, seleccionarase a epígrafe «Canles específicas» e, dentro dela, elixirase a Axencia Galega das Industrias Culturais (Agadic)\nou http://www.conselleriadefacenda.es/areas-tematicas/planificacion-e-fondos/periodo-comunitario-2014-2020/medidas-antifraude/snca-olaf»\nA detección de irregularidades pode implicar a aplicación de correccións financeiras e a solicitude de devolución dos importes percibidos indebidamente.\nArtigo 27.\nNormativa aplicable\nA normativa aplicable a estas subvencións axustarase ao disposto nesta resolución pola que aproban as bases reguladoras de subvencións, en réxime de concorrencia non competitiva, a actividades desenvolvidas por empresas galegas de exhibición cinematográfica de carácter comercial que contribúan a diversificar a oferta de contidos e garantir a viabilidade das salas, e se convocan para o 2025 e adicionalmente:\na) Lei 9/2007, do 13 de xuño, de subvencións de Galicia.\nb) Decreto 11/2009, do 8 de xaneiro, polo que se aproba o Regulamento da Lei de subvencións, e supletoriamente a Lei 38/2003, do 17 de novembro, xeral de subvencións.\nc) Real decreto 887/2006, do 21 de xullo, polo que se aproba o Regulamento da Lei xeral de subvencións, a Lei 39/2015, do 1 de outubro, do procedemento administrativo común das administracións públicas.\nd) Lei orgánica 3/2018, do 5 de decembro, de protección de datos persoais e garantía dos dereitos dixitais.\ne) Lei 4/2019, do 17 de xullo, de administración dixital de Galicia.\nf) Regulamento (UE) nº 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n.\ng) Demais normativa de xeral aplicación.\nArtigo 28.\nPublicidade\nNo prazo máximo de tres meses, contados desde a data de resolución da concesión, publicarase no\nDiario Oficial de Galicia\na relación das subvencións concedidas con indicación da norma reguladora, persoa beneficiaria, crédito orzamentario, contía e finalidade da subvención.\nArtigo 29.\nRéxime de recursos\nA convocatoria destas axudas, as súas bases, as resolucións de concesión e todos cantos actos administrativos deriven dela poderán ser impugnados interpoñendo os seguintes recursos, sen prexuízo de que as persoas interesadas poidan exercer calquera outro que consideren procedente:\na) Recurso potestativo de reposición ante o presidente do Consello Reitor da Axencia Galega das Industrias Culturais, no prazo dun mes contado a partir do seguinte ao da súa publicación no\nDiario Oficial de Galicia\n.\nb) Recurso contencioso-administrativo no prazo de dous meses contados desde o día seguinte ao da publicación da resolución de conformidade co disposto no artigo 46 da Lei 29/1998, do 13 de xullo, reguladora da xurisdición contencioso-administrativa ante os xulgados co contencioso-administrativo de Santiago de Compostela.\nDisposición adicional.\nHabilitación para o desenvolvemento\nFacúltase o director da Axencia Galega das Industrias Culturais para que leve a cabo as actuacións que sexan precisas para o desenvolvemento e aplicación desta resolución.\nDisposición derradeira.\nEntrada en vigor\nEsta resolución entrará en vigor o día seguinte ao da súa publicación no\nDiario Oficial de Galicia\n."
  },
  {
    "file_id": "AnuncioG0763-240725-0001_gl",
    "doga_id": 145,
    "doga_date": "2025-07-31",
    "url": "https://www.xunta.gal/dog/Publicados/2025/20250731/AnuncioG0763-240725-0001_gl.html",
    "title": "ORDE do 21 de xullo de 2025 pola que se aproba o Plan de inspección en materia de seguridade industrial na Comunidade Autónoma de Galicia para o ano 2025.",
    "content": "A regulación do réxime de inspección industrial e dos plans e programas de inspección en materia de seguridade industrial recóllese no título I do libro primeiro do Decreto lexislativo 1/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de política industrial, e no Decreto 219/2008, do 25 de setembro, sobre inspección de industria na Comunidade Autónoma de Galicia.\nNo Decreto 219/2008, do 25 de setembro, regúlase a actividade administrativa de inspección, entendida como a actividade pola que a consellería competente en materia de industria, cos seus propios medios ou a través da colaboración de entidades legalmente habilitadas, ten por obxecto a supervisión, o control e a vixilancia dos establecementos, instalacións, produtos e actividades industriais, que comproba a adecuación da súa posta en funcionamento e as condicións de servizo aos requisitos legais, regulamentarios e técnicos previstos na normativa aplicable e, de ser caso, exixe as responsabilidades que correspondan nos supostos de incumprimentos legais ou defectos técnicos.\nTal e como establece o artigo 13.2 do Decreto 219/2008, do 25 de setembro, mediante orde da persoa titular da consellería competente en materia de industria aprobarase o obxecto, o contido e o ámbito de actuación que fundamentan cada plan, así como as instrucións que deben cumprir as entidades legalmente habilitadas e os servizos correspondentes das delegacións provinciais do departamento da Xunta de Galicia con competencias en materia de industria, para levar a cabo as inspeccións que deben realizarse conforme o plan e os programas que se aproben.\nEn virtude de todo o anterior, e de conformidade coas atribucións que me son conferidas,\nDISPOÑO:\nArtigo 1.\nObxecto\nPor medio desta orde apróbase o Plan de inspección en materia de seguridade industrial na Comunidade Autónoma de Galicia para o ano 2025.\nArtigo 2.\nObxecto, contido e ámbito de actuación do Plan de inspección en materia de seguridade industrial\n1. O obxecto do Plan de inspección en materia de seguridade industrial será a comprobación da adecuación da posta en funcionamento e as condicións de servizo dos establecementos, instalacións, actividades e produtos respecto dun ou varios dos regulamentos de seguridade e da normativa que lle sexan aplicables.\n2. O Plan de inspección en materia de seguridade industrial 2025 estará composto por tres programas:\nProgramas\nSectores\nNº de inspección\n1\nInstalacións sometidas a regulamentos de seguridade industrial\nInstalacións eléctricas de baixa tensión\n250\nAlta tensión e centros de transformación particulares\n100\nAscensores\n250\nInstalacións de distribución polo miúdo de produtos petrolíferos líquidos: subministración a vehículos\n100\nInstalacións de almacenamento de produtos petrolíferos para a subministración de combustible a vehículos propios\n100\nInstalacións térmicas nos edificios\n50\nInstalacións de almacenamento de produtos químicos\n50\nInstalacións de seguridade contra incendios en establecementos industriais\n50\nInstalacións con equipos a presión\n30\n2\nEmpresas instaladoras ou mantedoras no ámbito da seguridade industrial\nDeclaracións responsables de empresas instaladoras ou mantedoras no ámbito da seguridade industrial\n200\n3\nAccidentes graves\nEstablecementos industriais afectados polo Real decreto 840/2015, do 21 de setembro, no seu nivel superior\nTodas as de nivel superior\nArtigo 3.\nExecución\n1. As direccións territoriais da Consellería de Economía e Industria farán a selección dos establecementos, instalacións e actividades que sexan obxecto de inspección con criterios de oportunidade e aleatoriedade.\n2. A repartición numérica das inspeccións entre as catro direccións territoriais farase consonte os criterios seguintes:\n– Programa de accidentes graves: cada dirección inspeccionará os establecementos afectados radicados na súa provincia.\n– Resto de programas: as direccións territoriais da Coruña e Pontevedra desenvolverán cada unha o 30 % das inspeccións programadas; as direccións de Lugo e Ourense desenvolverán cada unha o 20 % das inspeccións programadas.\n3. Cada dirección territorial remitiralle á Secretaría Xeral de Industria e Desenvolvemento Enerxético, con data límite do 30 de abril de 2026, un informe asinado polo/a correspondente director/a territorial en que se indique por cada programa:\n– Número de inspeccións desenvolvidas.\n– Número de inspeccións favorables inicialmente.\n– Número de inspeccións non favorables inicialmente que emendaron todas as deficiencias detectadas.\n– Número de inspeccións non favorables inicialmente que permanecen sen emendar todas as deficiencias detectadas.\n– Número de inspeccións das cales se deu traslado do expediente para a incoación de expediente sancionador.\nArtigo 4.\nMetodoloxía\n1. A articulación da xestión, do desenvolvemento e da execución dos programas de inspección en que se estrutura o Plan de inspección 2025 farase conforme os principios establecidos no Decreto lexislativo 1/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de política industrial, e no Decreto 219/2008, do 25 de setembro, sobre inspección de industria na Comunidade Autónoma de Galicia.\n2. A realización dunha inspección a un establecemento, instalación ou actividade incluídos nun programa de inspección non eximirá o devandito establecemento, instalación ou actividade de realizar a correspondente inspección regulamentaria.\nArtigo 5.\nObrigas dos titulares\nOs titulares dos establecementos, instalacións ou actividades obxecto do Plan de inspección están obrigados a permitir e facilitar as comprobacións e inspeccións que o persoal debidamente acreditado realice en cumprimento da función de control da Administración, así como a achegar calquera información ou documentación que se lles solicite en relación coa inspección que se realice. En todo caso, garantiranse os dereitos das persoas interesadas de conformidade coa Lei 39/2015, do 1 de outubro, do procedemento administrativo común das administracións públicas.\nArtigo 6.\nÁmbito xeográfico do Plan de inspección en materia de seguridade industrial\nO ámbito de actuación da actividade administrativa de inspección a que se refire esta orde alcanzará os establecementos, instalacións e actividades situados dentro do territorio da Comunidade Autónoma de Galicia con independencia da situación do seu domicilio social.\nArtigo 7.\nVixencia do plan\nA vixencia do Plan de onspección 2025 comezará o día seguinte ao da súa publicación no\nDiario Oficial de Galicia\ne estenderase ata o 31 de marzo de 2026.\nDisposición derradeira primeira.\nFacultade de desenvolvemento\nFacúltase a persoa titular da dirección xeral competente en materia de industria para ditar cantas disposicións sexan necesarias para desenvolver a presente orde.\nDisposición derradeira segunda.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 21 de xullo de 2025\nMaría Jesús Lorenzana Somoza\nConselleira de Economía e Industria"
  },
  {
    "file_id": "AnuncioO92-300725-0001_gl",
    "doga_id": 146,
    "doga_date": "2025-08-01",
    "url": "https://www.xunta.gal/dog/Publicados/2025/20250801/AnuncioO92-300725-0001_gl.html",
    "title": "RESOLUCIÓN do 30 de xullo de 2025 pola que se dá publicidade á resolución de concesión das axudas para a mellora da capacidade da innovación das empresas en Galicia, a través do financiamento das actividades integradas en plans de deseño e innovación (programa Igape Innova) para o ano 2025 (código de procedemento IG408L).",
    "content": "Mediante a Resolución do 13 de xaneiro de 2025 (DOG núm. 8, do 14 de xaneiro), publicáronse as bases reguladoras das axudas para a mellora da capacidade da innovación das empresas en Galicia, a través do financiamento das actividades integradas en plans de deseño e innovación (programa Igape Innova) e para proceder á súa convocatoria para o ano 2025, en réxime de concorrencia competitiva (código de procedemento IG408L).\nAs ditas bases establecen no seu artigo 16.4 que o anuncio da publicación do texto completo da resolución definitiva na web do Igape será obxecto de publicación no\nDiario Oficial de Galicia\nde acordo co artigo 45 da Lei 39/2015, do 1 de outubro, do procedemento administrativo común das administracións públicas.\nNa súa virtude e de conformidade coas facultades que teño conferidas,\nRESOLVO:\nPrimeiro. Anunciar a publicación do texto completo da resolución definitiva de data do 30 de xullo de 2025 de concesión das axudas para a mellora da capacidade da innovación das empresas en Galicia, a través do financiamento das actividades integradas en plans de deseño e innovación (programa Igape Innova) no enderezo https://www.igape.gal/gl/resolucions-definitivas y https://spiga-sed.igape.es\nO texto completo non se publica no DOG na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.\nHabilítase un prazo de 10 días naturais para que as persoas interesadas accedan á oficina virtual do Igape, no enderezo https://spiga-sede.igape.es/publicaciones, utilizando o seu NIF, para descargar a súa resolución individual. Transcorrido o devandito prazo desde a posta á disposición da resolución individual sen que se acceda ao seu contido, entenderase rexeitada.\nSegundo. As resolucións individuais, segundo o establecido no punto primeiro, esgotan a vía administrativa e contra elas poderán interpoñerse recurso contencioso-administrativo ante os xulgados do contencioso-administrativo de Santiago de Compostela, no prazo de dous meses contados a partir do día seguinte ao acceso á resolución individual, ou desde que se entenda rexeitada polo transcurso dez días naturais desde a súa posta a disposición sen que se accedese ao seu contido. Non obstante, previamente poderá interpoñer un recurso de reposición ante a persoa titular da Dirección Xeral do Igape, dentro do prazo de un mes contado a partir do día seguinte ao acceso á resolución individual, ou desde que se entenda rexeitada polo transcurso dez días naturais desde a súa posta á disposición sen que se accedese ao seu contido.\nSantiago de Compostela, 30 de xullo de 2025\nCovadonga Toca Carús\nDirectora xeral do Instituto Galego de Promoción Económica"
  },
  {
    "file_id": "AnuncioG0767-230725-0008_gl",
    "doga_id": 146,
    "doga_date": "2025-08-01",
    "url": "https://www.xunta.gal/dog/Publicados/2025/20250801/AnuncioG0767-230725-0008_gl.html",
    "title": "ORDE do 22 de xullo de 2025, sobre delegación de competencias na Secretaría Xeral de Emprego e Relacións Laborais.",
    "content": "O artigo 34 da Lei 1/1983, do 22 de febreiro, reguladora da Xunta e da súa Presidencia, establece que os conselleiros exercen a representación do departamento do cal son titulares.\nSegundo o Decreto 147/2024, do 20 de maio, polo que se establece a estrutura orgánica da Consellería de Emprego, Comercio e Emigración, á Secretaría Xeral de Emprego e Relacións Laborais correspóndenlle, entre outras funcións, as de dirección, coordinación, control e execución das competencias da Comunidade Autónoma en materia de apoio, fomento e mantemento do emprego, traballo autónomo, cooperativas e economía social, apoio á integración laboral das persoas con discapacidade ou en situación de vulnerabilidade e a formación profesional para o emprego en toda a súa extensión.\nPola Orde CIN/676/2023, do 16 de xuño, do Ministerio de Ciencia e Innovación, aprobáronse as bases reguladoras para a concesión de axudas públicas no marco da liña de fomento de innovación desde a demanda (liña FID) para a compra pública de innovación, e pola Orde do 19 de xuño de 2025, do Ministerio de Ciencia e Innovación, aprobouse a súa convocatoria para o ano 2025.\nA Secretaría Xeral de Emprego e Relacións Laborais ten interese en participar nesta convocatoria de axudas de compra pública de innovación (CPI). A CPI é unha actuación administrativa de fomento da innovación orientada a potenciar o desenvolvemento de solucións innovadoras desde o lado da demanda, a través do instrumento da contratación pública, e estas axudas permiten desenvolvelo.\nEntre outros obxectivos, perséguese mellorar os servizos públicos en termos de eficacia e eficiencia e mellorar a innovación. Para iso, búscase a mellora dos servizos e infraestruturas públicas mediante a incorporación de bens ou servizos innovadores que satisfagan necesidades públicas debidamente identificadas e xustificadas. Ademais, ten un impacto directo na cidadanía, está aliñado coa Estratexia de ciencia, tecnoloxía e innovación 2021-2027, e desenvólvese a través do Feder Plurirrexional.\nA Secretaría Xeral de Emprego e Relacións Laborais cumpre coa condición de beneficiaria segundo o artigo 19 do capítulo III, sección 1ª, do Decreto 147/2024, do 20 de maio.\nDado o elevado volume de documentación que é necesario preparar para formular a candidatura da consellería a estas axudas e co fin de acadar unha maior eficacia e axilidade, considérase máis axeitado que sexa a persoa titular da Secretaría Xeral de Emprego e Relacións Laborais quen realice os trámites e actuacións derivados do procedemento para a concesión das axudas públicas no marco da liña de fomento de innovación desde a demanda (liña FID), para a compra pública de innovación (CPI).\nEn consecuencia, en virtude das facultades que me confiren os artigos 38, 43.3 e 44 da Lei 1/1983, do 22 de febreiro, de normas reguladoras da Xunta e da súa Presidencia, o artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, o artigo 9 da Lei 40/2015, do 1 de outubro, de réxime xurídico do sector público, e as demais disposicións de xeral aplicación,\nPor todo o anterior, como titular da Consellería de Emprego, Comercio e Emigración,\nDISPOÑO:\nPrimeiro. Delégase na persoa titular da Secretaría Xeral de Emprego e Relacións Laborais a realización de todos os trámites e actuacións administrativas necesarias para o procedemento de concesión das axudas públicas a esta consellería no ámbito da Orde CIN/676/2023, do 16 de xuño, do Ministerio de Ciencia e Innovación, pola que se aprobaron as bases reguladoras para a concesión de axudas públicas no marco da liña de fomento de innovación desde a demanda (liña FID) para a compra pública de innovación e na súa convocatoria, con excepción da sinatura do anexo III da devandita Orde CIN/676/2023.\nEn particular, esta delegación comprende a presentación formal da solicitude, a interlocución cos distintos organismos durante todo o proceso administrativo e a realización de cantas actuacións e xestións resulten necesarias para o desenvolvemento, seguimento e execución técnica e administrativa do proxecto, así como a súa posterior xustificación. Así mesmo, poderá achegar cantos datos e documentos se soliciten ou sexan de interese, recibir todo tipo de comunicacións, formular peticións, presentar declaracións responsables ou comunicacións, presentar escritos e alegacións, manifestar a súa decisión de non efectuar alegacións nin achegar novos documentos no correspondente trámite de audiencia e, en xeral, realizar cantas actuacións sexan necesarias no curso do devandito procedemento.\nSegundo. As resolucións administrativas que se adopten facendo uso da delegación contida nesta orde farán constar expresamente esta circunstancia e consideraranse ditadas polo órgano delegante.\nTerceiro. Esta orde producirá efectos desde o día da súa publicación no\nDiario Oficial de Galicia\n.\nSantiago de Compostela, 22 de xullo de 2025\nJosé González Vázquez\nConselleiro de Emprego, Comercio e Emigración"
  },
  {
    "file_id": "AnuncioG0761-240725-0001_gl",
    "doga_id": 146,
    "doga_date": "2025-08-01",
    "url": "https://www.xunta.gal/dog/Publicados/2025/20250801/AnuncioG0761-240725-0001_gl.html",
    "title": "RESOLUCIÓN do 23 de xullo de 2025, da Dirección Xeral de Formación Profesional, de prórroga de seccións bilingües en determinados centros de ensinanzas artísticas de réxime especial na Comunidade Autónoma de Galicia.",
    "content": "Mediante a Orde do 30 de xullo de 2015 autorizouse a posta en marcha, con carácter experimental, dunha sección bilingüe de lingua inglesa no Conservatorio Superior de Música da Coruña (DOG núm. 152, do 12 de agosto). Mediante a Resolución do 31 de xullo de 2017 (DOG núm. 154, do 14 de agosto), a Resolución do 29 de xullo de 2019 (DOG núm. 155, do 19 de agosto), a Resolución do 6 de agosto de 2021 (DOG núm. 158, do 18 de agosto) e a Resolución do 10 de agosto de 2023 (DOG núm. 158, do 22 de agosto) prorrogouse a antedita sección bilingüe.\nAsí mesmo, a través da Orde do 29 de agosto de 2017 (DOG núm. 171, do 8 de setembro), autorízase a posta en marcha, con carácter experimental, de seccións bilingües en determinados centros de ensinanzas artísticas de réxime especial na Comunidade Autónoma de Galicia. Mediante a Resolución do 29 de xullo de 2019, Dirección Xeral de Educación, Formación Profesional e Innovación Educativa (DOG núm. 155, do 19 de agosto), a Resolución do 6 de agosto de 2021 (DOG núm. 158, do 18 de agosto) e a Resolución do 10 de agosto de 2023 (DOG núm. 158, do 22 de agosto) prorrogaranse as anteditas seccións bilingües.\nÁ súa vez, a Orde do 28 de outubro de 2019 autoriza a posta en marcha, con carácter experimental, dunha sección bilingüe de lingua alemá no Conservatorio Superior de Música da Coruña (DOG núm. 213, do 8 de novembro). Esta foi prorrogada pola Resolución do 6 de agosto de 2021, da Secretaría Xeral de Educación e Formación Profesional, de prórroga de seccións bilingües en determinados centros de ensinanzas artísticas de réxime especial na Comunidade Autónoma de Galicia (DOG núm. 158, do 18 de agosto), e pola Resolución do 10 de agosto de 2023, da Dirección Xeral de Formación Profesional, de prórroga de seccións bilingües en determinados centros de ensinanzas artísticas de réxime especial na Comunidade Autónoma de Galicia (DOG núm. 158, do 22 de agosto).\nPosteriormente, a través da Orde do 24 de agosto de 2023, foi autorizada a posta en marcha, con carácter experimental, dunha sección bilingüe de lingua portuguesa na Escola Superior de Arte Dramática de Galicia, e de lingua inglesa e alemá no Conservatorio Profesional de Música Manuel Quiroga de Pontevedra (DOG núm. 165, do 31 de agosto).\nNo artigo 9 das correspondentes ordes de autorización establécese que o proxecto ten unha duración de dous cursos académicos, prorrogables en períodos de dous cursos académicos, logo do informe favorable do Servizo de Inspección Educativa emitido e tendo en conta a adecuación ás condicións e obxectivos indicados na súa posta en marcha, e a permanencia das circunstancias que xustificaron a súa implantación.\nIgualmente, na disposición derradeira primeira das citadas ordes, autorízase a Dirección Xeral de Formación Profesional para ditar cantas normas se consideren oportunas para o seu desenvolvemento.\nEmitidos os correspondentes informes favorables polos servizos de inspección educativa, de acordo co establecido no artigo 9 das citadas ordes,\nRESOLVO:\nPrimeiro. Prorrogar, por un período de dous cursos académicos e coa finalidade de favorecer a práctica de idiomas entre o alumnado de ensinanzas artísticas, as seguintes seccións bilingües:\n– A sección bilingüe de lingua inglesa no Conservatorio Superior de Música da Coruña.\n– A sección bilingüe de lingua alemá no Conservatorio Superior de Música da Coruña.\n– A sección bilingüe de lingua francesa no Conservatorio Superior de Música de Vigo.\n– A sección bilingüe de lingua inglesa na Escola Superior de Arte Dramática de Galicia.\n– A sección bilingüe de lingua portuguesa na Escola Superior de Arte Dramática de Galicia.\n– A sección bilingüe de lingua inglesa no Conservatorio Profesional de Música Manuel Quiroga de Pontevedra.\n– A sección bilingüe de lingua alemá no Conservatorio Profesional de Música Manuel Quiroga de Pontevedra.\n– A sección bilingüe de lingua inglesa no Conservatorio Profesional de Música de Ourense.\nSegundo. Contra esta resolución poderá interpoñerse recurso de alzada ante a persoa titular da Consellería de Educación, Ciencia, Universidades e Formación Profesional, no prazo dun mes contado a partir do día seguinte ao da súa publicación no\nDiario Oficial de Galicia\n, de acordo co disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\nSantiago de Compostela, 23 de xullo de 2025\nMaría Eugenia Pérez Fernández\nDirectora xeral de Formación Profesional"
  },
  {
    "file_id": "AnuncioG0759-240725-0007_gl",
    "doga_id": 146,
    "doga_date": "2025-08-01",
    "url": "https://www.xunta.gal/dog/Publicados/2025/20250801/AnuncioG0759-240725-0007_gl.html",
    "title": "DECRETO 67/2025, do 21 de xullo, polo que se aproba a bandeira do Concello de Ribadeo (Lugo).",
    "content": "O Concello de Ribadeo (Lugo) considerou conveniente organizar correctamente o seu emblema municipal para perpetualo coa simboloxía adecuada e conforme as normas da heráldica. Para iso, e de acordo coas facultades que lle confiren as disposicións legais vixentes, elevouse o informe histórico-heráldico, coa correspondente proposta de representación gráfica da bandeira, para a súa aprobación definitiva.\nA competencia exclusiva en materia de adopción, modificación ou rehabilitación dos emblemas heráldicos dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2 do Estatuto de autonomía de Galicia.\nO expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local; na Lei 5/1997, do 22 de xullo, de Administración local de Galicia; no Decreto 19/2010, do 11 de febreiro, polo que se aproba o Regulamento de símbolos das entidades locais de Galicia, e no Real decreto 2568/1986, do 10 de decembro, que aproba o Regulamento de organización, funcionamento e réxime xurídico das corporacións locais.\nNa súa virtude, visto o informe emitido pola Comisión de Heráldica de Galicia e por proposta da persoa titular da Consellería de Presidencia, Xustiza e Deportes, e logo da deliberación do Consello da Xunta de Galicia na súa reunión do día vinte e un de xullo de dous mil vinte e cinco,\nDISPOÑO:\nArtigo único\nAprobar a bandeira do Concello de Ribadeo (Lugo), organizada do seguinte xeito, do que se achega como anexo unha representación gráfica:\nO pano de azul coa chave de amarelo acompañada, no alto, dunha estrela de oito puntas branca. Ao batente, dúas franxas ondadas e verticais, de branco.\nSantiago de Compostela, vinte e un de xullo de dous mil vinte e cinco\nAlfonso Rueda Valenzuela\nPresidente\nDiego Calvo Pouso\nConselleiro de Presidencia, Xustiza e Deportes\nANEXO"
  },
  {
    "file_id": "AnuncioG0767-130325-0001_gl",
    "doga_id": 59,
    "doga_date": "2025-03-26",
    "url": "https://www.xunta.gal/dog/Publicados/2025/20250326/AnuncioG0767-130325-0001_gl.html",
    "title": "ORDE do 12 de marzo de 2025 pola que se establecen as bases reguladoras das subvencións destinadas ao financiamento de plans de formación dirixidos á capacitación para o desenvolvemento das funcións relacionadas co diálogo social e coa negociación colectiva, e se procede á súa convocatoria na Comunidade Autónoma de Galicia para o ano 2025 (códigos de procedemento TR807K e TR807L).",
    "content": "O artigo 6.8 da Lei 30/2015, do 9 de setembro, de formación profesional para o emprego no ámbito laboral, establece que ao financiamento das accións formativas dirixidas á capacitación para o desenvolvemento das funcións relacionadas coa negociación colectiva e co diálogo social se destinará a contía que anualmente estableza a Lei de orzamentos xerais do Estado e que regulamentariamente se establecerán as bases reguladoras para a concesión das subvencións públicas correspondentes, así como os mecanismos de xustificación e pagamento.\nO Real decreto 694/2017, do 3 de xullo, polo que se desenvolve a citada Lei 30/2015, do 9 de setembro, na súa redacción orixinal sinalaba na disposición adicional cuarta, parágrafo primeiro, que a execución destes fondos lles correspondería ao Servizo Público de Emprego Estatal en colaboración coa Fundación Estatal para a Formación no Emprego. Esta disposición adicional, entre outras, foi anulada polo Tribunal Constitucional na Sentenza 71/2018, do 21 de xuño de 2018, por entender que altera de forma inxustificada a regra xeral de atribución da competencia executiva ás comunidades autónomas en materia laboral. Por iso actualmente hai que entender que, con cargo aos fondos mencionados no artigo 6.8 da Lei 30/2015, do 9 de setembro, se financiarán tanto as convocatorias de ámbito estatal que xestione o Servizo Público de Emprego Estatal como as que efectúen as comunidades autónomas no seu respectivo ámbito territorial.\nO Ministerio de Traballo e Economía Social aprobou a Orde ES/1079/2022, do 10 de novembro, que modifica a Orde TMS/379/2019, do 28 de marzo, pola que se aproban as bases reguladoras para a concesión de subvencións por parte do Servizo Público de Emprego Estatal para o financiamento de plans de formación de ámbito estatal dirixidos á capacitación para o desenvolvemento das funcións relacionadas co diálogo social e coa negociación colectiva. Esta norma, aínda que regula de forma detallada os plans de ámbito estatal, permite a concesión destas axudas de forma harmónica polas distintas administracións públicas, no marco da Lei 38/2003, do 17 de novembro, xeral de subvencións, e con base na habilitación financeira conferida polo artigo 6.8 da Lei 30/2015, do 9 de setembro.\nA disposición adicional primeira da Orde TMS/379/2019, do 28 de marzo, establece que lles corresponde ás comunidades autónomas a xestión destas subvencións no seu respectivo ámbito territorial, para o cal poderán aprobar normativa propia, en función dos seus requirimentos de xestión, as especialidades derivadas da súa organización administrativa e a normativa de aplicación no seu ámbito de xestión. Neste sentido, financiaranse con cargo aos fondos procedentes dos orzamentos xerais do Estado para formación profesional para o emprego que sexan distribuídos polo Servizo Público de Emprego Estatal, plans de formación de ámbito autonómico compostos por actividades formativas dirixidas á capacitación para o diálogo social e coa negociación colectiva, promovidos polas organizacións sindicais ou asociacións empresariais representativas no dito ámbito autonómico.\nO Decreto 147/2024, do 20 de maio, establece a estrutura orgánica da Consellería de Emprego, Comercio e Emigración, mantendo as competencias en políticas activas de emprego, política laboral, relacións laborais, seguridade e saúde laboral, orientación e promoción laboral.\nNo exercicio destas funcións, á Secretaría Xeral de Emprego e Relacións Laborais da Consellería de Emprego, Comercio e Emigración correspóndenlle a dirección e coordinación das competencias da Comunidade Autónoma en materia laboral, así como a promoción, coordinación, desenvolvemento, control e execución das competencias da Comunidade Autónoma en materia laboral, responsabilidade social empresarial, igualdade laboral e de medidas de conciliación da vida persoal, familiar e laboral nas empresas, e a modulación das relacións laborais cos axentes económicos e sociais.\nConsecuentemente con todo o anterior, consultado o Consello Galego de Relacións Laborais, e no exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,\nDISPOÑO:\nCAPÍTULO I\nObxecto, actividades subvencionables, entidades beneficiarias e importe\nArtigo 1.\nObxecto da subvención\n1. Esta orde ten por obxecto establecer as bases reguladoras e convocar para o ano 2025 as axudas que lles concederá a Consellería de Emprego, Comercio e Emigración ás organizacións sindicais e asociacións empresariais con representación na Comunidade Autónoma de Galicia para o financiamento de plans de formación dirixidos á capacitación para o desenvolvemento das funcións relacionadas co diálogo social e coa negociación colectiva, de acordo coa Orde TES/1079/2022, do 10 de novembro, que modifica a Orde TMS/379/2019, do 28 de marzo, pola que se desenvolve o Real decreto 694/2017, do 3 de xullo (códigos de procedemento TR807K e TR807L).\n2. Esta convocatoria ten ámbito na Comunidade Autónoma de Galicia, e a súa programación, xestión e control correspóndelle á Secretaría Xeral de Emprego e Relacións Laborais da Consellería de Emprego, Comercio e Emigración.\nArtigo 2.\nLiñas e actividades subvencionables\n1. Ao abeiro destas bases reguladoras poderanse conceder subvencións para a realización dos seguintes plans de formación:\na) Liña 1 (código de procedemento TR807K). Plans de formación, compostos por actividades formativas dirixidas á capacitación para o desenvolvemento das funcións relacionadas co diálogo social no ámbito da Comunidade Autónoma de Galicia e coa negociación colectiva, promovidos polas organizacións sindicais ou empresariais previstas no artigo 5.1.a) desta orde. As actividades formativas poderán ser:\n– Cursos de formación cuxo contido estea relacionado co diálogo social e coa negociación colectiva.\n– Xornadas, seminarios e ciclos de conferencias cuxo contido verse sobre as funcións relacionadas co diálogo social e coa negociación colectiva.\n– Encontros internacionais que conten con persoal experto doutras nacionalidades para ter un intercambio de información sobre o diálogo social e coa negociación colectiva en distintos países.\n– Paneis, foros e obradoiros de persoal experto que comparta información sobre boas prácticas en diálogo social e en negociación colectiva dos distintos sectores.\nb) Liña 2 (código de procedemento TR807L). Plans de formación, compostos por actividades formativas dirixidas á capacitación para o desenvolvemento das funcións relacionadas coa negociación colectiva, promovidos polas organizacións sindicais ou empresariais previstas no artigo 5.1.b) desta orde. As actividades formativas poderán ser:\n– Cursos de formación cuxo contido estea relacionado coa negociación colectiva.\n– Xornadas, seminarios e ciclos de conferencias cuxo contido verse sobre as funcións relacionadas coa negociación colectiva.\n– Encontros nacionais ou internacionais que conten con persoal experto doutras comunidades autónomas ou nacionalidades para ter un intercambio de información sobre a negociación colectiva en distintos ámbitos territoriais.\n– Paneis, foros e obradoiros de persoal experto que comparta información sobre boas prácticas en negociación colectiva dos distintos sectores.\n2. As áreas de formación prioritarias establecidas nesta convocatoria son as que se relacionan a continuación:\na) Plans de igualdade.\nb) Medidas que fomenten a igualdade entre homes e mulleres.\nc) Os salarios, fenda salarial e categorías profesionais.\nd) Conciliación da vida laboral e familiar (permisos, licenzas, adaptación de xornada e horario laboral, teletraballo, etc.).\ne) Linguaxe non sexista.\nf) Protocolos de actuación fronte ao acoso.\ng) Formación continua e para o acceso ao emprego.\nh) Calidade no emprego.\ni) A gobernanza da dixitalización e robotización.\nl) A protección de datos das persoas traballadoras.\nm) Distribución e control da xornada.\nn) Responsabilidade social empresarial (RSE).\n3. Os plans de formación deben conter necesariamente, como mínimo, unha actividade formativa consistente nun curso de formación.\n4. A duración das actividades formativas subvencionables deberá ser a seguinte:\n– Cursos de formación dunha duración igual ou superior a 8 horas, por cada edición.\n– Xornadas, seminarios e ciclos de conferencias dunha duración de ata 48 horas.\n– Encontros internacionais dunha duración de ata 48 horas.\n– Paneis, foros e obradoiros de expertos dunha duración de ata 48 horas.\n5. Modalidade das actividades formativas subvencionables:\nOs cursos de formación poderán ser presenciais ou en teleformación. O resto de actividades deberán ser presenciais.\n6. Número de persoas participantes por cada edición das actividades formativas subvencionables:\n– Os cursos de formación e os obradoiros de persoal experto formaranse en grupos de 30 persoas participantes como máximo.\n– As xornadas, seminarios, ciclos de conferencias, encontros internacionais, paneis e foros formaranse en grupos de 100 persoas participantes como máximo.\nCando os cursos de formación se desenvolvan mediante teleformación, deberá haber unha titora ou titor; esta modalidade de impartición deberá realizarse a través dunha plataforma virtual de aprendizaxe que posibilite a interactividade do alumnado, titores e titoras, e recursos situados en distinto lugar, e que asegure a xestión dos contidos, un proceso de aprendizaxe sistematizada para as persoas participantes, o seu seguimento continuo e en tempo real, así como a avaliación de todo o proceso. A impartición deberá contar cunha metodoloxía apropiada para esta modalidade, complementada con asistencia titorial, e deberá cumprir os requisitos de accesibilidade e deseño universal.\nArtigo 3.\nFinalidade das actividades formativas subvencionadas e destinatarios finais\n1. As actividades formativas financiadas ao abeiro desta convocatoria teñen como finalidade o desenvolvemento de plans de formación que inclúan actividades formativas dirixidas á capacitación de persoas vinculadas con organizacións sindicais e asociacións empresariais de ámbito autonómico, para o desenvolvemento das funcións relacionadas co diálogo social autonómico e coa negociación colectiva.\n2. As actividades formativas financiadas ao abeiro desta convocatoria deberán estar destinadas á mellora e eficacia da formación das persoas vinculadas con organizacións sindicais e asociacións empresariais da Comunidade Autónoma de Galicia, para o desenvolvemento das funcións relacionadas co diálogo social autonómico e coa negociación colectiva, e non se poderán dirixir especificamente ao ámbito da Administración pública.\n3. Poderán ser persoas destinatarias finais e participantes nos plans de formación as persoas vinculadas coas organizacións sindicais e asociacións empresariais de ámbito da Comunidade Autónoma de Galicia que, en razón da súa actividade, estean relacionadas cos procesos de negociación colectiva e/ou diálogo social, ben a través da súa participación directa, ben a través da súa dirección, apoio ou asistencia técnica sindical ou empresarial.\nArtigo 4.\nRéxime de concesión e incompatibilidades\n1. As subvencións concederanse en réxime de concorrencia competitiva respectando os principios de obxectividade, igualdade, transparencia e publicidade.\n2. Estas axudas serán compatibles coa percepción doutras subvencións, axudas, ingresos ou recursos, para a mesma finalidade, procedentes de calquera outra Administración ou ente público ou privado, estatais, da Unión Europea ou de organismos internacionais, sen prexuízo de que o importe das subvencións percibidas, illadamente ou en concorrencia con outras axudas ou subvencións, non supere o custo da actividade que se vai desenvolver.\nArtigo 5.\nEntidades beneficiarias\n1. Poderán ser entidades beneficiarias das subvencións que se regulan nesta convocatoria:\na) En relación coas subvencións destinadas ao financiamento de actividades formativas dirixidas á capacitación para o desenvolvemento das funcións relacionadas co diálogo social e coa negociación colectiva no ámbito da Comunidade Autónoma de Galicia (liña 1):\n1º. As organizacións sindicais de carácter intersectorial que participan no dito ámbito, nos termos establecidos no artigo 7 da Lei orgánica 11/1985, do 2 de agosto, de liberdade sindical, así como as fundacións ou outras entidades constituídas por aquelas para a consecución de calquera deses fins.\n2º. As organizacións empresariais de carácter intersectorial que participan no dito ámbito, nos termos establecidos na disposición adicional sexta do texto refundido do Estatuto dos traballadores, aprobado polo Real decreto lexislativo 2/2015, do 23 de outubro, así como as fundacións ou outras entidades constituídas por aquelas para a consecución de calquera deses fins.\nb) En relación coas subvencións destinadas ao financiamento de actividades formativas dirixidas á capacitación para o desenvolvemento das funcións relacionadas coa negociación colectiva no ámbito da Comunidade Autónoma de Galicia (liña 2):\nAs organizacións sindicais e empresariais que participan no dito ámbito da Comunidade Autónoma de Galicia, así como as fundacións ou outras entidades constituídas por aquelas para a consecución daqueles fins.\n2. Para efectos destas subvencións, considéranse de ámbito autonómico as organizacións sindicais e asociacións empresariais que estean lexitimadas para a negociación colectiva sectorial nun ámbito xeográfico e funcional específico que non exceda os límites da Comunidade de Galicia, de acordo co establecido nos números 2 e 3 do artigo 87 do texto refundido da Lei do Estatuto dos traballadores, aprobado polo Real decreto lexislativo 2/2015, do 23 de outubro.\n3. No caso de que a entidade solicitante sexa unha fundación ou outra entidade vinculada cunha organización sindical ou empresarial, substituirá esta última para todos os efectos previstos nesta orde.\n4. Nos supostos recollidos no número 1, non poderán ser beneficiarias as organizacións que se encontren integradas nunha entidade de ámbito federal ou confederal, cando a federación ou a confederación da cal formen parte sexa tamén beneficiaria destas subvencións.\n5. Cando a entidade beneficiaria sexa unha asociación empresarial, os seus membros asociados que se comprometan a efectuar a totalidade ou parte das actividades que fundamentan a concesión da subvención en nome e por conta daquela terán igualmente a consideración de beneficiarios.\n6. Non poderán obter a condición de entidades beneficiarias das subvencións as entidades e organizacións en quen concorra algunha das circunstancias a que se refire o artigo 10, números 2 e 3, da Lei 9/2007, do 13 de xuño, de subvencións de Galicia.\n7. Non poderán ter a condición de entidades beneficiarias as administracións públicas, as sociedades públicas ou as entidades vinculadas ou dependentes de calquera delas.\nArtigo 6.\nFinanciamento\n1. Esta subvención financiaranse con cargo á aplicación orzamentaria 14.02.324A.481.2 da Secretaría Xeral de Emprego e Relacións Laborais, cun crédito por importe de 584.213,00 €, co código de proxecto 2020 00013.\n2. O financiamento correspondente a esta convocatoria desagregarase, por cada unha das liñas descritas no artigo 2 desta orde, do seguinte xeito:\na) 70 por cento para as subvencións destinadas ao financiamento dos plans de formación da liña 1: 408.949,10 euros.\nb) 30 por cento para as subvencións destinadas ao financiamento de plans de formación da liña 2: 175.263,90 euros.\nArtigo 7.\nOrzamento máximo subvencionable\n1. As subvencións previstas nesta orde destinaranse a cubrir os gastos susceptibles de financiamento, sempre que estean directamente relacionados coa realización das actuacións obxecto dela. En ningún caso a cantidade que se vaia percibir poderá ser de tal contía que supere o custo da actividade subvencionada.\n2. No caso de que o financiamento correspondente a algún dos tipos de plans de formación sinalados no artigo 6.2 desta orde non se aplique na súa totalidade, a contía non aplicada poderase destinar a incrementar a correspondente ao outro tipo de plans de formación.\n3. A subvención solicitada que se vai ter en conta en cada solicitude axustarase ao orzamento asignado a cada liña, reflectido no artigo anterior.\nAdemais, dentro de cada unha das liñas, destinarase o 50 por cento dos fondos dispoñibles ao financiamento de plans presentados polas organizacións empresariais e o 50 por cento restante aos presentados por organizacións sindicais.\nNo caso de non esgotarse os fondos dispoñibles para unha das partes, o remanente aplicarase á outra parte.\n4. A contía máxima de subvención que se pode conceder por cada actividade formativa realizada determinarase mediante o produto do número de horas desta polo número de alumnado ou persoas participantes e polo importe do módulo correspondente.\nOs módulos económicos máximos (custo hora por participante) serán os que a continuación se establecen en función da actividade que se van desenvolver:\na) Cursos de formación en modalidade presencial: 15,60 €.\nb) Cursos de formación en modalidade de teleformación: 9 €.\nc) Xornadas, seminarios, ciclos de conferencias e encontros internacionais: 28 €.\nd) Paneis, foros e obradoiros de persoal experto: 20 €.\n5. No caso da liña 1, unha entidade solicitante non poderá solicitar, nin se lle poderá conceder, un importe superior a 204.474,55 euros no caso de asociacións empresariais e 68.158,18 euros no caso de organizacións sindicais.\nNo caso da liña 2, unha entidade solicitante non poderá solicitar, nin se lle poderá conceder, un importe superior a 15.000 euros.\nArtigo 8.\nAmpliación do crédito dispoñible\nConforme o establecido no artigo 30.2 do Decreto 11/2009, do 8 de xaneiro, poderán ditarse novas resolucións cando existan fondos que proveñen de renuncias de subvencións, inicialmente concedidas, ou doutros remanentes. Neste caso, non poderán ter en conta outras solicitudes distintas das presentadas inicialmente. A ampliación de crédito publicarase no\nDiario Oficial de Galicia\n, sen que tal publicidade supoña a apertura do prazo para presentar novas solicitudes ou o inicio dun novo cómputo do prazo para resolver.\nCAPÍTULO II\nGastos subvencionables\nArtigo 9.\nGastos subvencionables e período de imputación\n1. As actividades formativas incluídas nos plans de formación e os gastos que deriven delas deberán executarse desde o 1.1.2025 ata o 31.10.2025.\n2. Considerarase gasto realizado o que fose efectivamente pagado con anterioridade á finalización do período de xustificación.\n3. Consideraranse gastos subvencionables aqueles que, de maneira indubidable, estean relacionados coa actividade obxecto da subvención, resulten estritamente necesarios para a súa execución e fosen contraídos durante o período de execución establecido para a realización da actividade obxecto da axuda. En ningún caso o custo de adquisición dos bens ou servizos subvencionables poderá ser superior ao valor de mercado.\n4. Con carácter xeral, serán susceptibles de financiamento os seguintes gastos:\na) Custos directos da actividade formativa:\n1º. As retribucións das persoas formadoras internas e externas; pódense incluír salarios, seguros sociais, axudas de custo e gastos de locomoción, no suposto de contratación laboral, e gastos de contratación, no suposto de contrato de servizos e, en xeral, todos os custos imputables ás persoas formadoras no exercicio das actividades de preparación, impartición, titoría e avaliación das persoas participantes das actividades formativas. Estes gastos deberán presentarse debidamente desagregados por horas dedicadas á actividade que se impute.\n2º. Os gastos de amortización de equipos didácticos e plataformas tecnolóxicas, calculados con criterios de amortización aceptados nas normas de contabilidade, así como o alugamento ou arrendamento financeiro deles, excluídos os seus xuros, soportados na execución das actividades formativas.\nEstes gastos deberán presentarse debidamente desagregados por actividade formativa e imputaranse polo número de persoas participantes no caso de uso individual dos equipos ou plataformas.\n3º. Gastos de medios didácticos e/ou adquisición de materiais didácticos, así como os gastos en bens consumibles utilizados na realización das actividades formativas, incluíndo o material de protección e seguridade. Así mesmo, no caso da teleformación, os custos imputables aos medios de comunicación utilizados entre persoal formador e persoas participantes. Estes gastos deberán presentarse debidamente desagregados por actividade formativa e imputaranse polo número de persoas participantes no caso de uso individual dos equipos ou plataformas.\n4º. Os gastos de alugamento, arrendamento financeiro, excluídos os seus xuros, ou amortización das aulas, obradoiros e demais superficies utilizadas no desenvolvemento da formación.\nEstes gastos deberán presentarse debidamente desagregados por actividade formativa e imputaranse polo período de duración da actividade. Os gastos de amortización calcularanse segundo normas de contabilidade xeralmente aceptadas, e será aplicable o método de amortización segundo as táboas aprobadas polo Regulamento do imposto de sociedades.\n5º. Gastos de seguro de accidentes e responsabilidade civil das persoas participantes. Estes gastos deberán presentarse desagregados por actividade formativa e a súa imputación farase polo número de persoas participantes.\n6º. Gastos de transporte, manutención e aloxamento para as persoas participantes nas actividades formativas, cos límites fixados na Orde EHA/3771/2005, do 2 de decembro, pola que se revisa a contía dos gastos de locomoción e das axudas de custo no imposto sobre a renda das persoas físicas e na Orde HFP/792/2023, do 12 de xullo, pola que se revisa a contía das axudas de custo e asignacións para os gastos de locomoción no imposto sobre a renda das persoas físicas. Estes gastos deberán presentarse debidamente desagregados por actividade formativa e a súa imputación farase polo número de persoas participantes.\n7º. Os custos de avaliación e control da calidade da formación.\n8º. Gastos de publicidade e difusión das actividades formativas.\nb) Custos indirectos da actividade formativa:\n1º. Os custos de persoal de apoio tanto interno como externo, os gastos necesarios para coordinar a actividade formativa e todos os necesarios para a xestión e execución da actividade formativa.\n2º. Os gastos financeiros directamente relacionados coa actividade subvencionada e que resulten indispensables para a adecuada preparación ou execución desta. Non serán subvencionables os xuros debedores das contas bancarias.\n3º. Outros custos: luz, auga, calefacción, mensaxaría, correo, limpeza e vixilancia, asociados á execución da actividade formativa.\nDe conformidade co artigo 29, número 9, da Lei 9/2007, do 13 de xuño, de subvencións de Galicia, estes custos deberán ser imputados polo beneficiario á actividade subvencionada na parte que razoablemente corresponda de acordo con principios e normas de contabilidade xeralmente admitidas e, en todo caso, na medida en que tales custos correspondan ao período en que efectivamente se realiza a actividade.\nA suma dos custos indirectos non poderá superar o 10 por cento do custo total da actividade formativa realizada e xustificada.\n5. En todo caso, os custos subvencionables deben responder a custos reais, efectivamente realizados, pagados e xustificados mediante facturas ou documentos contables de valor probatorio equivalente.\n6. Os gastos subvencionables rexeranse, en todo caso, polo disposto no artigo 29 da citada Lei 9/2007, do 13 de xuño.\nArtigo 10.\nSubcontratación\n1. A entidade beneficiaria poderá subcontratar parcial ou totalmente, por unha soa vez e nos termos establecidos no artigo 13 da Orde TMS/379/2019, do 28 de marzo, a realización da actividade formativa, fóra do previsto no número 3 deste artigo.\nA contratación de persoal docente para a impartición da formación subvencionada por parte da entidade beneficiaria non se considerará subcontratación. Por contratación de persoal docente considérase, exclusivamente, a contratación de persoas físicas.\nTampouco se considerará subcontratación a contratación daqueles outros gastos en que teña que incorrer a entidade beneficiaria para a realización por si mesma do plan de formación subvencionado.\n2. Non se poderán subcontratar en ningún caso actividades formativas que, aumentando o custo da actividade obxecto da axuda, non acheguen valor engadido ao seu contido.\n3. Non se poderán subcontratar con terceiras persoas as funcións de planificación e coordinación do plan de formación, que terá que executar a entidade beneficiaria con medios propios dos cales deberá dispoñer.\nA entidade beneficiaria asumirá, en todo caso, a responsabilidade da execución da actividade subvencionada fronte ao Servizo de Relacións Laborais e Seguridade e Saúde Laboral da Secretaría Xeral de Emprego e Relacións Laborais, e tanto aquel como a entidade subcontratista deberán asegurar o desenvolvemento satisfactorio das funcións dos organismos de seguimento e control.\n4. No caso de que a entidade beneficiaria concerte con terceiros a realización da actividade formativa, deberá terse en conta o seguinte:\na) Se o importe da subcontratación efectuada por unha entidade beneficiaria supera os limiares cuantitativos establecidos no artigo 27.3 da Lei 9/2007, do 13 de xuño, de subvencións de Galicia, é dicir, cando a actividade concertada exceda o 20 por cento do importe da subvención concedida correspondente a tal entidade e o dito importe sexa superior a 60.000 euros, a dita entidade beneficiaria deberá solicitar autorización previa do órgano concedente, e para ese efecto remitirase, o contrato que se prevé formalizar entre a entidade beneficiaria e a/s entidade/s subcontratista/s.\nb) En caso de subcontratación por calquera entidade beneficiaria cunha entidade vinculada a ela, ademais do cumprimento dos requisitos anteriores, o artigo 27.7.d) da citada Lei 9/2007 exixe que se obteña a autorización expresa previa do órgano concedente e que o importe subvencionable non exceda o custo incorrido pola entidade vinculada. A acreditación do custo realizarase na xustificación nos mesmos termos establecidos para a acreditación dos gastos do beneficiario.\n5. As autorizacións previas a que se alude no punto anterior aprobaranse mediante resolución do órgano concedente emitida no prazo de vinte (20) días desde a solicitude da autorización presentada por quen ten a consideración de entidade beneficiaria. Entenderase outorgada a autorización cando transcorra o citado prazo sen pronunciamento do órgano concedente. Para estes efectos, as entidades subcontratantes deberán achegar os modelos de contrato que se vaian formalizar para a súa autorización previa.\n6. Na elección dos provedores será de aplicación o establecido no artigo 29.3 Lei 9/2007, do 13 de xuño, de subvencións de Galicia.\n7. As entidades beneficiarias serán responsables de que na execución da actividade subcontratada a terceiros se respecten os límites establecidos na Orde TES/1079/2022, do 10 de novembro, que modifica a Orde TMS/379/2019, do 28 de marzo, e, de ser o caso, nesta orde.\n8. A entidade beneficiaria non poderá subcontratar en ningún caso a execución total ou parcial das actividades subvencionadas con aquelas persoas ou entidades que se encontren nas circunstancias previstas no artigo 27.7 da Lei 9/2007, do 13 de xuño, de subvencións de Galicia.\nCAPÍTULO III\nProcedemento\nArtigo 11.\nForma e lugar de presentación das solicitudes (para os dous procedementos TR807K e TR807L)\n1. Cada solicitude presentada deberá conter un único plan de formación.\n2. Unha entidade solicitante poderá presentar como máximo, no conxunto da convocatoria, un plan por cada liña. No caso de que presente máis dunha solicitude por liña, solo se terá en conta aquela que se presentase en primeiro lugar.\n3. As solicitudes presentaranse obrigatoriamente por medios electrónicos a través dos formularios normalizados dispoñibles na sede electrónica da Xunta de Galicia (https://sede.xunta.gal), conforme os anexos I e II.\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase data de presentación da solicitude aquela en que fose realizada a emenda.\nPara a presentación das solicitudes poderá utilizarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n4. Todos os requisitos exixidos ás entidades solicitantes se entenderán cumpridos na data de remate do prazo de presentación de solicitudes.\nArtigo 12.\nPrazo de presentación de solicitudes (para os dous procedementos TR807K e TR807L)\n1. O prazo de presentación de solicitudes será dun mes, contado a partir do día seguinte ao da data de publicación desta orde no\nDiario Oficial de Galicia\n.\n2. Para este efecto, entenderase como último día do prazo o correspondente ao mesmo ordinal do día de publicación no DOG.\n3. Se no mes do vencemento non hai día equivalente ao inicial do cómputo, entenderase que o prazo expira o último día do mes.\n4. Se o último día do prazo é inhábil, entenderase prorrogado ao primeiro día hábil seguinte.\nArtigo 13.\nDocumentación complementaria (para os dous procedementos TR807K e TR807L)\n1. As persoas interesadas deberán achegar coa solicitude a seguinte documentación:\na) Documentación acreditativa da representatividade da organización sindical solicitante no correspondente ámbito territorial, sectorial e intersectorial, segundo corresponda.\nb) No caso de organizacións empresariais ou fundacións ou outras entidades constituídas por estas, certificado en que conste o número de empresas con que conta.\nc) Orzamento total solicitado por actividades formativas (anexo III).\nd) Plan de formación (anexo IV), que conterá a seguinte información:\n1º. Formulación xeral da proposta.\n2º. Actividades formativas solicitadas, xustificación da súa conveniencia e adecuación da proposta.\n3º. Deseño e contidos do plan de formación.\n4º. Obxectivos das actividades formativas.\n5º. Resultados esperados do plan de formación.\n6º. Metodoloxía de desenvolvemento do plan de formación.\n7º. Por cada actividade formativa deberán detallarse o número de persoas participantes, o número de horas de formación, a modalidade de impartición, o número de sesións ou edicións que se van impartir por cada unha e o custo da actividade.\ne) Copia da escritura de constitución da entidade solicitante, de se tratar dunha persoa xurídica, que acredite o seu domicilio social.\nf) Documentación acreditativa da representación legal suficiente para actuar en nome da entidade solicitante.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electrónicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada. De forma excepcional, se non se poden obter os citados documentos, poderáselle solicitar novamente á persoa interesada que os achegue.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4 No caso de que algún dos documentos que se van presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación destes de forma presencial dentro dos prazos previstos e na forma indicada no punto anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\n5. De conformidade co establecido no artigo 8.2 da Lei 9/2007, do 13 de xuño, de subvencións de Galicia, terán tamén a condición de entidades beneficiarias os membros asociados da entidade beneficiaria que se comprometan a executar a totalidade ou parte da actividade que fundamenta a concesión da subvención en nome e por conta desta. Neste caso, xunto coa solicitude deberán achegar adicionalmente:\na) Nomeamento dunha persoa representante ou apoderada única da asociación ou agrupación, con poderes suficientes para cumprir cos deberes das entidades beneficiarias.\nb) Copia do instrumento de formalización da asociación ou agrupación.\nc) Certificado expedido por quen teña estas facultades na organización, de acordo cos seus estatutos, no cal se acredite a condición de membro asociado integrante da asociación.\nd) Copia do compromiso de execución formalizado polas entidades asociadas ou agrupadas, subscrito pola representación legal destas, no cal se concreten as partes do proxecto que realizará cada entidade.\ne) Compromiso de responsabilidade solidaria dos seus membros e de non disolución mentres non transcorran os prazos de prescrición legalmente previstos.\nArtigo 14.\nComprobación de datos\n1. Para a tramitación consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa representante.\nb) NIF da entidade solicitante.\nc) Certificados de estar ao día no pagamento á Axencia Estatal da Administración Tributaria, á Tesouraría Xeral da Seguridade Social e á Administración pública da Comunidade Autónoma.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos. Cando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presente os documentos correspondentes.\nArtigo 15.\nTramitación de solicitudes\n1. A instrución do procedemento corresponderalle ao Servizo de Relacións Laborais e Seguridade e Saúde Laboral da Subdirección Xeral de Relacións Laborais da Secretaría Xeral de Emprego e Relacións Laborais, que realizará de oficio cantas actuacións considere necesarias para a determinación, coñecemento e comprobación dos datos en virtude dos cales se debe formular a proposta de resolución.\n2. O procedemento que se seguirá na instrución dos expedientes será o establecido no artigo 21 da Lei 9/2007, do 13 de xuño, coas concrecións que se establecen nos parágrafos seguintes:\na) Se a solicitude non está debidamente cuberta ou a documentación presentada contén erros ou é insuficiente, o órgano instrutor, de conformidade co disposto no artigo 68 da Lei 39/2015, do 1 de outubro, do procedemento administrativo común das administracións públicas, requirirá a entidade interesada para que, nun prazo máximo e improrrogable de dez (10) días, emende a falta ou presente os documentos requiridos, coa advertencia de que, se así non o fai, se considerará desistida da súa petición, logo de resolución que deberá ser ditada nos termos previstos no artigo 21 da dita lei.\nb) O órgano instrutor poderá solicitarlles a outros organismos os informes técnicos que considere necesarios para a idónea valoración dos plans.\nArtigo 16.\nAvaliación e Comisión de Avaliación\n1. Unha vez instruídos os expedientes, pasarán –para o seu exame– á Comisión de Avaliación, que informará o órgano instrutor, quen elevará a proposta á persoa titular da Secretaría Xeral de Emprego e Relacións Laborais, quen, por delegación da persoa titular da Consellería de Emprego, Comercio e Emigración, será quen resolva poñendo fin á vía administrativa.\n2. A Comisión de Avaliación estará formada pola persoa titular da Subdirección Xeral de Relacións Laborais, que a presidirá, a persoa titular do Servizo de Relacións Laborais e Seguridade e Saúde Laboral, unha persoa que ocupe o posto de xefe/a de sección do Servizo de Relacións Laborais e Seguridade e Saúde Laboral, que actuarán como vogais, e unha persoa funcionaria designada pola Presidencia da Comisión, quen exercerá as funcións de Secretaría.\nA Comisión poderá ser asistida por expertos externos.\nNa composición da Comisión de Avaliación procurarase acadar unha presenza equilibrada entre mulleres e homes.\n3. A dita comisión poderá adoptar validamente os seus acordos, sempre que asistan a ela a persoa que exerza a Presidencia, ou persoa en quen delegue, un ou unha vogal e o secretario ou secretaria. Se por calquera causa, no momento en que a Comisión de Avaliación teña que examinar as solicitudes, algunha das persoas que a compoñen non pode asistir, será substituída por un funcionario ou funcionaria que para o efecto designe a persoa titular da Secretaría Xeral de Emprego e Relacións Laborais.\n4. A Comisión de Avaliación, de maneira motivada, poderá requirir das entidades solicitantes información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.\n5. A Comisión de Avaliación, unha vez avaliadas as solicitudes presentadas, realizará un informe no cal se concretará o resultado da avaliación efectuada con base nos criterios de valoración que se establecen nesta orde, propoñendo as cantidades asignadas a cada entidade beneficiaria e relacionando, así mesmo, as solicitudes para as cales se propón a súa denegación ou inadmisión, con indicación da causa.\n6. A Presidencia da Comisión, tendo en conta o informe da Comisión de Valoración, elevará a proposta de resolución ante o órgano competente para resolver.\nArtigo 17.\nCriterios de valoración das solicitudes\n1. A valoración das solicitudes realizarase de acordo cos seguintes criterios:\na) Representatividade das organizacións solicitantes no correspondente ámbito cunha puntuación máxima de 70 puntos.\nEsta puntuación distribuirase en función da porcentaxe de representatividade con que conte cada organización no ámbito da Comunidade Autónoma de Galicia, de acordo coa seguinte ponderación:\n1º. Para as organizacións sindicais: a representatividade sindical en 31 de decembro de 2024, referida exclusivamente ao ámbito territorial de Galicia, concluído o proceso de eleccións sindicais previsto no título II do actual texto refundido da Lei do Estatuto dos traballadores, e en virtude do sistema de medición da representatividade das organizacións sindicais para os efectos das axudas previstas nesta orde.\nA máxima puntuación de 70 puntos outorgarase a quen teña a maior participación e 0 puntos para quen non teña ningunha participación, e asignaráselles a puntuación aos demais solicitantes proporcionalmente.\n2º. Para as asociacións empresariais: a representatividade das asociacións empresariais acreditarase mediante certificado emitido pola persoa representante legal, onde se indique o número de empresas con que contan con respecto á totalidade de empresas das entidades concorrentes.\nA máxima puntuación de 70 puntos outorgarase a quen teña a maior representatividade e 0 puntos a quen non teña ningunha representatividade, e asignaráselles a puntuación aos demais solicitantes proporcionalmente.\nb) Formulación xeral, deseño e contido do plan de formación, cunha puntuación máxima de 30 puntos que se distribuirán do seguinte modo:\n1º. Coherencia cos obxectivos e resultados esperados: cunha puntuación máxima de 10 puntos que se distribuirán atendendo aos seguintes parámetros:\n– Deseño do plan de formación, capacidade de resposta do plan ás necesidades de formación identificadas para o colectivo destinatario. Máximo 5 puntos. Valorarase que a entidade achegue un estudo das necesidades formativas detectadas na materia obxecto de subvención e identifique o colectivo destinatario. Os resultados do estudo deben vir nun documento separado ao plan de formación, se achega o resultado dese estudo: 5 puntos.\n– Alcance do plan e capacidade técnica da entidade solicitante, tendo en conta o número de actividades formativas, independentemente das edicións, e o número de persoas participantes previstos. Máximo 5 puntos.\n• A entidade solicitante ten previsto realizar menos de 5 actividades formativas que non chegan a 100 persoas participantes: 1 punto.\n• A entidade solicitante ten previsto realizar menos de 5 actividades formativas que chegan a 100 persoas participantes: 2 puntos.\n• A entidade solicitante ten previsto realizar 5 actividades formativas que chegan a 100 persoas participantes: 3 puntos.\n• A entidade solicitante ten previsto realizar máis de 5 actividades formativas que non chegan a 100 persoas participantes: 4 puntos.\n• A entidade solicitante ten previsto realizar máis de 5 actividades formativas que chegan a máis de 100 persoas participantes: 5 puntos.\n2º. Metodoloxía de desenvolvemento. Cunha puntuación máxima de 10 puntos. Valorarase:\n– Modalidade de impartición: valoraranse as actividades formativas desenvolvidas en modalidade presencial cando supoñan, polo menos, o 60 por cento das actividades do plan de formación cunha puntuación de 5 puntos.\n– Seguimento e avaliación. Valorarase con 5 puntos que a entidade solicitante achegue un plan de seguimento e avaliación das actuacións formativas que se van realizar.\n3º. Incorporación no plan formativo de actividades formativas correspondentes ás áreas de formación que se consideran prioritarias no artigo 2 desta orde: cunha puntuación máxima de 10 puntos. Cada actividade debe sinalar expresamente que áreas de formación cobre.\nAta 10 puntos cando se inclúa, polo menos, o 75 por cento das áreas e 0 puntos cando non se inclúa ningunha, e o resto de puntos asignarase en proporción ás áreas incluídas no plan.\n2. Non se financiarán plans de formación que obteñan menos de 20 puntos na valoración global da solicitude.\n3. No caso de empate na puntuación obtida, determinarase como criterio de desempate a puntuación establecida en cada un dos criterios de valoración segundo a orde de prelación establecida no artigo 17.1 desta orde. No caso de persistir o empate, teranse en conta a data e a hora exacta de presentación da solicitude.\n4. Unha vez instruídas todas as solicitudes, no caso de que o importe das axudas que se concedan sexa igual ou inferior ao orzamento inicial da convocatoria, non se aplicarán os criterios de valoración en cumprimento do artigo 19.2 da Lei 9/2007, do 13 de xuño.\nArtigo 18.\nResolución e recursos\n1. A resolución dos expedientes, logo do informe da Comisión de Avaliación e da proposta da persoa titular da Subdirección Xeral de Relacións Laborais e a fiscalización da Intervención Delegada da Consellería de Emprego, Comercio e Emigración, corresponderalle á persoa titular da Secretaría Xeral de Emprego e Relacións Laborais por delegación da persoa titular da Consellería de Emprego, Comercio e Emigración, e seralles notificada ás entidades interesadas no prazo de dez (10) días desde que se dite. Unha vez notificadas as resolucións, as entidades interesadas dispoñerán dun prazo de dez (10) días para a súa aceptación, transcorrido o cal sen que se produza manifestación expresa, entenderase tacitamente aceptada, segundo o artigo 21.5 da Lei 9/2007, de subvencións de Galicia.\n2. No momento en que se teña constancia da aceptación da subvención, procederase ao pagamento anticipado do 25 por cento do importe da subvención concedida mediante transferencia bancaria á conta corrente de que sexa titular o beneficiario.\n3. Unha vez acreditado o inicio do plan de formación, a entidade beneficiaria poderá solicitar o pagamento dun segundo anticipo dun 35 por cento.\n4. Por último, en calquera momento a partir da comunicación do inicio a que se refire o punto anterior, sempre que non rematase o prazo de execución do plan de formación subvencionado e por solicitude da entidade beneficiaria, procederase ao pagamento dun terceiro anticipo polo importe do 40 por cento restante da subvención, unha vez acreditada a execución dun 50 por cento do plan de formación obxecto de subvención.\nConsiderarase executado un 50 por cento do plan de formación cando se impartise un mínimo do 50 por cento das horas de formación previstas no total do plan de formación.\n5. Os anticipos recollidos nos números 3 e 4 faranse efectivos no prazo máximo de tres meses, contados desde a presentación polo beneficiario da documentación requirida para solicitalos e, en todo caso, sempre con anterioridade ao remate do prazo establecido para a execución.\n6. As entidades solicitantes dos pagamentos anticipados quedan exoneradas da constitución de garantía segundo o disposto no artigo 65.4.f) do Decreto 11/2009, do 8 de xaneiro.\n7. De acordo co sinalado no artigo 23.4 da Lei 9/2007, do 13 de xuño, de subvencións de Galicia, e tendo en conta que se trata dun procedemento baixo o réxime de concorrencia competitiva, o prazo máximo para resolver e notificar a resolución do procedemento non poderá exceder os cinco (5) meses contado desde a data de entrada da solicitude no Rexistro do órgano competente para a súa tramitación. Transcorrido este prazo sen que se dite resolución expresa, entenderase rexeitada a solicitude.\n8. As resolucións ditadas poñen fin á vía administrativa e contra elas poderá interpoñerse, potestativamente, recurso de reposición, ante a Secretaría Xeral de Emprego e Relacións Laborais, no prazo dun mes desde a súa notificación, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente recurso contencioso-administrativo, ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa.\n9. De conformidade co artigo 15 da Lei 9/2007, do 13 de xuño, de subvencións de Galicia, e co artigo 17 da Lei 1/2016, do 18 de xaneiro, de transparencia e bo goberno, a Consellería de Emprego, Comercio e Emigración publicará na súa páxina web e no DOG a relación das entidades beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos das entidades beneficiarias e a súa publicación na citada páxina web.\nArtigo 19.\nPráctica das notificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non for posible por problemas técnicos efectuarase a notificación polos medios previstos na normativa reguladora do procedemento administrativo común.\nArtigo 20.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser realizados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 21.\nPrazo para a execución e xustificación dos plans de formación\n1. Todas as accións deberán estar finalizadas con data límite do 31 de outubro de 2025, agás que na resolución de concesión se estableza unha data posterior.\n2. O prazo para a presentación da documentación xustificativa da subvención será ata o 15 de novembro de 2025.\nArtigo 22.\nXustificación das subvencións\n1. As entidades beneficiarias quedarán obrigadas a xustificar a realización da actividade formativa subvencionada, o destino dos fondos recibidos e o cumprimento das condicións impostas na concesión da subvención, segundo o anexo V da convocatoria. Os custos subvencionables deben responder a custos reais, efectivamente realizados, pagados e xustificados mediante facturas ou documentos contables de valor probatorio equivalente e que se realizaron durante o período de execución da actuación.\n2. A entidade beneficiaria xustificará o cumprimento das condicións impostas e da consecución dos obxectivos previstos na resolución de concesión da subvención, mediante a presentación dunha conta xustificativa ante a Subdirección Xeral de Relacións Laborais.\n3. A dita conta xustificativa presentarase con achega de xustificantes de gasto de acordo co previsto nos artigos 72 e 73 do Regulamento da Lei xeral de subvencións, aprobado polo Real Decreto 887/2006, do 21 de xullo, e non terá que ir acompañada de informe de auditoría.\n4. A entidade beneficiaria deberá presentar a seguinte documentación:\na) Memoria de actuación xustificativa do cumprimento das condicións impostas na concesión da subvención, con indicación das actividades realizadas, dos resultados obtidos e do número total de persoas beneficiadas do plan de formación (desagregadas por sexo). A memoria estará integrada pola certificación de finalización do plan de formación, a certificación da execución de cada actividade formativa e as actuacións de avaliación desenvolvidas.\nb) Táboa relativa aos datos das persoas participantes por actividade formativa segundo o modelo que figura na sede electrónica.\nc) Memoria económica xustificativa do custo das actividades formativas, que conterá:\n1º. Relación clasificada dos gastos subvencionables en que se incorreu con motivo da realización da formación.\n2º. Documentación xustificativa que acredite os custos relativos ás actividades formativas subvencionadas.\nA este respecto, os custos xustificaranse con facturas ou documentos de valor probatorio equivalente no tráfico xurídico mercantil ou con eficacia administrativa respecto dos gastos incluídos no punto anterior, así como coa documentación acreditativa do pagamento.\nAs facturas deberán emitirse especificando o detalle dos servizos ou conceptos a que se refiren. No caso dos xustificantes relativos a custos directos, deberá constar neles o número de expediente a que se imputan os custos facturados. O dito dato poderá ser incorporado pola entidade beneficiaria mediante un selo sobre o orixinal da factura se non foi incluído na súa expedición polo provedor correspondente.\nA documentación a que se refire este punto deberá presentarse accedendo á Carpeta cidadá dispoñible na sede electrónica da Xunta de Galicia, co selo previo que se menciona no parágrafo anterior, de ser o caso.\nEn ningún caso os custos indirectos poderán superar o 10 por cento do custo total da actividade formativa realizada e xustificada.\n3º. Xustificante da devolución da contía da subvención recibida non utilizada e, de ser o caso, dos rendementos financeiros non aplicados. Así mesmo, deberase achegar acreditación expedida pola entidade bancaria en que se certifique o importe dos rendementos financeiros obtidos por cada entidade beneficiaria da subvención concedida ou a inexistencia destes.\n4º. Relación detallada doutros ingresos ou subvencións que financiasen a actividade subvencionada, con indicación do importe e a súa procedencia, cando os houber.\nd) As tres ofertas que, en aplicación do artigo 29.3 da Lei 9/2007, do 13 de xuño, de subvencións de Galicia, solicitaría o beneficiario, así como unha memoria xustificativa da elección cando esta non recaia sobre a proposta económica máis vantaxosa.\n5. O beneficiario da subvención estará obrigado a conservar, durante un prazo de catro (4) anos, os xustificantes da realización da actividade que fundamenta a concesión da subvención, así como da aplicación dos fondos recibidos. O citado prazo computarase a partir do momento en que finalice o período establecido para presentar a citada xustificación por parte do beneficiario.\nAs entidades que, sen transcorrer o citado período, decidan suspender a súa actividade ou disolverse, deberán remitirlle copia da citada documentación ao órgano competente.\n6. Transcorrido o prazo establecido de xustificación sen que a entidade beneficiaria da subvención presente a documentación exixida, será requirida para que a presente no prazo improrrogable de dez (10) días. Así mesmo, cando a Secretaría Xeral de Emprego e Relacións Laborais, na comprobación da subvención, aprecie a existencia de defectos emendables na xustificación presentada pola/s beneficiaria/s, poñerao no seu coñecemento e concederalle un prazo de dez (10) días para a súa corrección. A falta de presentación da xustificación ou a non corrección no prazo establecido neste parágrafo comportará a perda do dereito ao cobramento da subvención (artigos 45 e 46 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia).\n7. Tras a recepción da documentación requirida procederase á revisión e valoración dos documentos xustificativos da execución. Unha vez feita a revisión, realizarase a proposta de pagamento ou a revogación da subvención.\n8. Revisada a xustificación e sempre que esta se axuste ao disposto nesta orde, a Secretaría Xeral de Emprego e Relacións Laborais emitirá as certificacións para poder facer efectiva a correspondente liquidación da axuda concedida.\nArtigo 23.\nObrigas das entidades beneficiarias\nSon obrigas das entidades beneficiarias as que se detallan no artigo 11 da Lei 9/2007, do 13 de xuño, de subvencións de Galicia; en especial as seguintes:\n1. Estar ao día nas súas obrigas tributarias estatais e autonómicas e da Seguridade Social e non ter pendente de pagamento ningunha outra débeda, por ningún concepto, coa Administración pública da Comunidade Autónoma.\n2. Realizar a actividade que fundamente a concesión da axuda ou subvención.\n3. Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polas entidades beneficiarias e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.\n4. Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control.\n5. O sometemento ás actuacións de control, comprobación e inspección que efectuará a Consellería de Emprego, Comercio e Emigración, funcións para as cales poderá designar, mediante resolución da persoa titular da Secretaría Xeral de Emprego e Relacións Laborais, persoal técnico ou funcionario da dita consellería.\n6. A obriga da entidade beneficiaria de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas no exercicio das súas funcións de fiscalización e control do destino das subvencións.\n7. Garantir a gratuidade das actividades formativas para as persoas participantes que interveñan nelas.\n8. As entidades beneficiarias darán a coñecer o carácter público do financiamento, por parte do Servizo Público de Emprego Estatal, da actividade subvencionada en todas as actuacións relacionadas coa difusión e o seu desenvolvemento.\nArtigo 24.\nTransparencia e bo goberno\n1. Deberá dárselles cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 8 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrarlle á Administración, ao organismo ou á entidade das previstas no artigo 3.1 da Lei 1/2016 a que se encontren vinculadas, logo de requirimento, toda a información necesaria para o cumprimento por parte daquela das obrigas previstas no título I da citada lei. O incumprimento desta obriga determinará, de ser o caso, a imposición das multas coercitivas previstas no número 4 do citado artigo.\nArtigo 25.\nPublicación na BDNS\nDe conformidade co previsto no artigo 20.8 a) da Lei 38/2003, xeral de subvencións, transmitiranse á Base de datos nacional de subvencións a información requirida por este, o texto da convocatoria para a súa publicación na citada base e o seu extracto no\nDiario Oficial de Galicia\n.\nArtigo 26.\nReintegro\n1. O incumprimento dos requisitos establecidos nesta orde e demais normas aplicables, así como das condicións que se estableceron na resolución de concesión, dará lugar, logo do oportuno procedemento de reintegro, á obriga de devolver total ou parcialmente a subvención percibida máis os xuros de demora correspondentes, conforme o disposto no título II, capítulo I, da Lei 9/2007, do 13 de xuño, de subvencións de Galicia, e no artigo 16 da Orde TMS/379/2019, do 28 de marzo.\n2. De acordo co artigo 14.1.n) da Lei 9/2007, do 13 de xuño, de subvencións de Galicia, os criterios de gradación dos posibles incumprimentos para determinar a cantidade que se minorará ou reintegrará serán os seguintes:\na) Procederá non realizar o pagamento ou o posterior reintegro da totalidade da axuda concedida nos seguintes casos:\n1º. O incumprimento das obrigas ou compromisos regulados por esta orde e os aceptados pola entidade beneficiaria.\n2º. O incumprimento das obrigas exixidas á entidade beneficiaria para a concesión da subvención, recollidas no artigo 24 desta orde.\n3º. No caso de que non se presente ningunha da documentación exixida.\n4º. O incumprimento das obrigas en materia de publicidade establecidas nesta orde.\n5º. A obtención da axuda falseando as condicións requiridas ou ocultando aquelas que impidan a concesión.\nb) Procederá o pagamento parcial ou,\na posteriori\n, o reintegro parcial, en proporción ao gasto non xustificado ou aos datos coñecidos despois do pagamento, nos seguintes supostos:\n1º. A presentación só de parte da documentación exixida ou que esa documentación sexa incorrecta.\n2º. Calquera outro incumprimento considerarase incumprimento parcial dos fins para os cales se concedeu a axuda e dará lugar á perda do dereito ao cobramento ou, de ser o caso, ao reintegro, en ambos os casos, na porcentaxe correspondente ao investimento non efectuado ou non xustificado.\n3. O procedemento de reintegro iniciarase de oficio desde o momento en que se aprecie a existencia dalgún dos supostos de reintegro previstos nos números 1 e 2 deste artigo e, de ser o caso, conforme o disposto no artigo 49 da Lei 9/2007, do 13 de xuño, de subvencións de Galicia.\n4. Ditarase resolución no prazo máximo de doce meses desde a data do acordo de iniciación en que se exixe, se procede, o reintegro. Contra a citada resolución caberá interpoñer recurso de alzada nos termos recollidos nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\nArtigo 27.\nModificación de resolución de concesión\nToda alteración das condicións tidas en conta para a concesión destas axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, estatais ou internacionais, fóra dos casos permitidos nesta orde, ou que o importe supere o custo total da actividade subvencionada que desenvolverá a entidade beneficiaria, poderá dar lugar á modificación da resolución de concesión e, eventualmente, á súa revogación, segundo o establecido no artigo 17.4 da Lei 9/2007, do 13 de xuño, de subvencións de Galicia.\nArtigo 28.\nRevogación\n1. Procederá a revogación da axuda, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 33 da Lei 9/2007, do 13 de xuño, de subvencións de Galicia.\n2. A obriga de reintegro establecida no parágrafo anterior enténdese sen prexuízo das competencias que ten a Inspección de Traballo e Seguridade Social en virtude do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.\nArtigo 29.\nSeguimento e control\n1. Co fin de garantir o cumprimento das condicións que motivan a realización das actividades formativas, estas serán obxecto de seguimento e control efectivo en tempo real e\nexpost\npor parte da Secretaría Xeral de Emprego e Relacións Laborais, co apoio técnico que para tal fin se poida solicitar. De igual forma, as entidades beneficiarias estarán sometidas ás actuacións de fiscalización do resto de organismos da Xunta de Galicia, estatais e comunitarios aplicables.\nAsí mesmo, a Secretaría Xeral de Emprego e Relacións Laborais poderá solicitar e revisar a documentación xustificativa dos gastos efectivamente realizados, correspondentes ás actuacións subvencionadas.\n2. No caso de que a actividade formativa subvencionada sexan accións formativas, a entidade beneficiaria comunicaralle o inicio dos grupos formativos á Subdirección Xeral de Relacións Laborais, a través da sede electrónica da Xunta de Galicia.\nA comunicación de inicio dos grupos formativos, salvo causa de forza maior, poderase realizar ata o mesmo día de inicio.\nA relación de persoas participantes deberá remitirse de forma telemática á Subdirección Xeral de Relacións Laborais, ata o quinto día lectivo incluído, desde o comezo do grupo formativo e, en todo caso, antes de que se imparta o 25 % das horas de formación. Esta relación de persoas participantes poderá incluír ata un 20 % máis das previstas para cubrir posibles baixas ao comezo do curso e estarán identificados na comunicación de maneira diferenciada.\nNa dita relación achegarase información sobre os datos identificativos da persoa participante, datos do perfil e de contacto.\n3. Para as actividades formativas como xornadas, obradoiros ou similares, a entidade beneficiaria comunicaralle á Subdirección Xeral de Relacións Laborais, a través da sede electrónica da Xunta de Galicia, a relación de persoas que teñen previsto acudir á actuación formativa concreta, indicando as datas e o lugar de realización, así como o contido e o número de horas de duración da actuación formativa.\nA comunicación de inicio destas actividades formativas, salvo causa de forza maior, poderase realizar ata o mesmo día de inicio.\n4. Así mesmo, a entidade beneficiaria deberá comunicarlle á Subdirección Xeral de Relacións Laborais calquera incidencia ou cambio que se produza no desenvolvemento da acción subvencionada, que supoña unha adaptación nos procesos, sen alterar o obxecto nin as condicións da resolución de concesión. Estas incidencias deberán comunicarse en canto se produzan.\n5. As comunicacións realizaranse preferentemente, de conformidade co establecido no artigo 16.1 da Lei 39/2015, do 1 de outubro, a través da sede electrónica da Xunta. En calquera caso, no suposto de non se pode realizar, en calquera momento do prazo establecido, a comunicación por parte das persoas interesadas, esta poderá, así mesmo, realizarse de conformidade cos sistemas establecidos no artigo 16.4 da citada Lei 39/2015, do 1 de outubro.\n6. Para os efectos de determinar a subvención unha vez executada a formación, nas actividades presenciais considerarase que un/unha alumno/a finalizou a formación cando asistise, polo menos, ao 75 % da duración da actividade formativa. Así mesmo, nas actividades formativas impartidas mediante a modalidade de teleformación considerarase que finalizou a actividade aquel alumnado que realizase, polo menos, o 75 % dos controis periódicos de seguimento da súa aprendizaxe ao longo dela, con independencia das horas de conexión.\nDe se producir abandonos das persoas participantes, poderase incorporar outro alumnado á formación en lugar daqueles. Esta substitución admitirase sempre que se produza antes de acadar o 25 % da duración da acción formativa.\nDe acaeceren abandonos con posterioridade á impartición do 25 % da duración da acción formativa, admitiranse desviacións por acción formativa de ata un 15 % do número de persoas participantes que as iniciasen.\nDisposición adicional única.\nDelegación de atribucións\nApróbase a delegación de atribucións da persoa titular da Consellería de Emprego, Comercio e Emigración na persoa titular da Secretaría Xeral de Emprego e Relacións Laborais para resolver a concesión ou denegación das axudas e subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polas entidades beneficiarias, respecto das resolucións de concesión, das que derivan, ditadas por delegación da persoa titular da Consellería.\nDisposición derradeira primeira.\nRemisión normativa\nEn todo o non disposto nesta orde serán de aplicación a Lei 9/2007, do 13 de xuño, de subvencións de Galicia; o Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; a Lei 38/2003, do 17 de novembro, xeral de subvencións; a Orde TES/1079/2022, do 10 de novembro, que modifica a Orde TMS/379/2019, do 28 de marzo, pola que se aproban as bases reguladoras para a concesión de subvencións polo Servizo Público de Emprego Estatal para o financiamento de plans de formación de ámbito estatal, dirixidos á capacitación para o desenvolvemento das funcións relacionadas co diálogo social e coa negociación colectiva; en canto lle sexa de aplicación e con carácter supletorio, a Lei 39/2015, do 1 de outubro, do procedemento administrativo común das administracións públicas.\nDisposición derradeira segunda.\nFacultade de desenvolvemento\nAutorízase a persoa titular da Secretaría Xeral de Emprego e Relacións Laborais para ditar, no ámbito das súas competencias, as resolucións e instrucións necesarias para o desenvolvemento e a execución desta disposición.\nDisposición derradeira terceira.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 12 de marzo de 2025\nJosé González Vázquez\nConselleiro de Emprego, Comercio e Emigración"
  },
  {
    "file_id": "AnuncioG0766-130325-0001_gl",
    "doga_id": 59,
    "doga_date": "2025-03-26",
    "url": "https://www.xunta.gal/dog/Publicados/2025/20250326/AnuncioG0766-130325-0001_gl.html",
    "title": "ORDE do 28 de febreiro de 2025 pola que se establecen as bases reguladoras para a concesión das axudas para o libro galego, dirixidas á tradución a outras linguas de obras publicadas orixinariamente en galego, e se procede á súa convocatoria para o ano 2025 (código de procedemento CT221D).",
    "content": "De acordo coas atribucións que asigna o marco competencial, correspóndelle á Consellería de Cultura, Lingua e Xuventude ao abeiro do Decreto 146/2024, do 20 de maio, polo que se establece a estrutura orgánica da Consellería de Cultura, Lingua e Xuventude, favorecer a difusión da produción intelectual e creativa de Galicia noutras culturas co fin de contribuír ao intercambio cultural e á configuración dunha sociedade plural e integradora.\nTamén é competencia da consellería o apoio á produción editorial e a edición das obras que sexan de interese xeral para a Comunidade Autónoma de Galicia.\nPor este motivo, dentro das responsabilidades que lle competen, no uso das facultades que se lle conferiron, e de acordo co previsto na Lei 9/2007, do 13 de xuño, de subvencións de Galicia, a Consellería de Cultura, Lingua e Xuventude establece subvencións de apoio ao libro galego, dirixidas á tradución a outras linguas de obras publicadas orixinariamente en galego, de xeito que as nosas autoras e autores conten con vías para exportar a súa produción.\nNo exercicio destas competencias, a Consellería de Cultura, Lingua e Xuventude quere, con esta orde, establecer un instrumento que, conforme a normativa legal vixente, marque as pautas para unha distribución, segundo os criterios de publicidade, obxectividade e concorrencia, dos recursos destinados ao libro, axustada ao previsto na Lei 9/2007, do 13 de xuño, de subvencións de Galicia.\nA participación das entidades estranxeiras nesta convocatoria é de especial interese xa que facilitan a internacionalización da creación literaria galega e a incorporación e o enriquecemento do mercado editorial de Galicia e en galego coa produción literaria española e estranxeira. Debido a que as persoas destinatarias destas axudas poden estar situadas en países con niveis de desenvolvemento tecnolóxico moi diferentes, constituídas de acordo coa lexislación aplicable a cada un e con características técnicas e funcionais distintas non asimilables á situación vixente en Galicia, habilítase temporalmente o acceso mediante calquera medio que deixe constancia da presentación no prazo, co fin de que non se obstaculice o seu acceso a esta convocatoria.\nNa súa virtude, no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,\nDISPOÑO:\nArtigo 1. Obxecto e finalidade\nEsta orde ten por obxecto establecer as bases que regularán o procedemento de concesión de subvencións a aquelas persoas físicas ou xurídicas que acrediten a condición de editoras, de acordo co establecido na presente orde. Código de procedemento CT221D.\nA finalidade é subvencionar os custos da tradución das diferentes obras literarias en formato papel ou dixital para apoiar o libro galego e o mercado literario galego, no que se refire á tradución para outras linguas de obras, publicadas orixinariamente en galego.\nAsí mesmo, ten por obxecto convocar a dita subvención para o ano 2025.\nArtigo 2. Condicións\n1. Considéranse custos subvencionables os honorarios profesionais da persoa que realice a tradución.\n2. A tradución da obra para a que se solicita a subvención deberase publicar despois da data de publicación desta convocatoria.\n3. Só se subvencionará a tradución dun mesmo título para a mesma lingua. No suposto de que haxa varias solicitudes para a mesma obra, subvencionarase a solicitude que obtivera máis puntos de acordo co artigo 13, e en caso de empate a presentada en primeiro lugar.\n4. Cada empresa editorial poderá presentar solicitude para a tradución dun máximo de 15 obras.\n5. Só serán obxecto de subvención as obras das que se trate dunha primeira tradución ou teñan pasado máis de 20 anos desde a última tradución.\n6. Non poderán ser obxecto de axuda as obras que recibiran esta mesma subvención en convocatorias anteriores.\nArtigo 3. Entidades beneficiarias\nPoderán ser beneficiarias das subvencións establecidas para a tradución, aquelas persoas físicas ou xurídicas que acrediten a súa condición de editoras de acordo co establecido na presente orde, para o que deberán estar dadas de alta antes do 1 de xaneiro de 2025 na epígrafe 476.1 Edición de libros, do imposto de actividades económicas.\nNon poden beneficiarse das axudas recollidas nesta orde aqueles solicitantes que se atopen nos supostos previstos nos puntos 2 e 3 do artigo 10 da Lei 9/2007, do 13 de xuño, de subvencións de Galicia.\nAsí mesmo, quedan excluídos os proxectos que presenten contratos de tradución con persoas xurídicas.\nEn ningún caso se concederán máis de cinco axudas por editor a obras nas cales conste o mesmo tradutor.\nArtigo 4. Imputación orzamentaria e contía das subvencións\n1. As axudas concederanse con cargo á aplicación orzamentaria 13.03.432A.770.0 dos orzamentos xerais da Comunidade Autónoma de Galicia para o ano 2025, por un importe máximo de 50.000 €, dos cales 22.500 € corresponden á anualidade de 2025 e 27.500 €, á anualidade de 2026.\n2. Este importe inicial pode ser ampliado en función das dispoñibilidades orzamentarias, o que poderá dar lugar á concesión de máis subvencións, de acordo co disposto no artigo 31.2 da Lei 9/2007, do 13 de xuño, de subvencións de Galicia.\n3. O importe máximo de subvención por obra será de seis mil euros (6.000 €). Para a súa concesión aplicarase o procedemento establecido no artigo 14 da presente orde.\nArtigo 5. Natureza e concorrencia das axudas\n1. O procedemento para a concesión das subvencións recollidas nesta orde tramitarase en réxime de concorrencia competitiva, ao abeiro do disposto no artigo 19.1 da Lei 9/2007, do 13 de xuño, de subvencións de Galicia.\n2. As axudas establecidas nesta orde para apoiar o libro galego quedan suxeitas ao Regulamento (UE) 2023/2831 da Comisión, do 13 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de minimis (DOUE do 15 de decembro, L).\n3. As axudas deberán cumprir as condicións de exención e os límites sinalados no Regulamento (UE) nº 2023/2831. A contía total das axudas de minimis concedidas a unha empresa non poderá exceder os 300.000 € durante o período dos tres anos previos á data da concesión. Este limiar aplicarase independentemente da forma da axuda ou do obxectivo perseguido. As axudas de minimis non se acumularán con ningunha axuda estatal correspondente aos mesmos gastos subvencionables se a dita acumulación dá lugar a unha intensidade de axuda superior á establecida para as circunstancias concretas de cada caso pola normativa comunitaria.\n4. As subvencións concedidas ao abeiro desta convocatoria son compatibles con calquera outra que puidese ser concedida para a mesma finalidade. Non obstante, o importe da axuda en ningún caso poderá superar, illadamente ou en concorrencia con subvencións doutras administracións públicas ou doutros entes públicos ou privados, nacionais ou internacionais, o custo da acción que levou a cabo a entidade beneficiaria.\nArtigo 6. Solicitudes\n1. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia https://sede.xunta.gal, segundo o modelo que se incorpora como anexo I.\n2. De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requirirase para que a emende a través da súa presentación electrónica. Para estes efectos considerarase como data de presentación da solicitude aquela en que fose realizada a emenda.\n3. Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365)\n4. Excepcionalmente no caso de editoriais estranxeiras que non dispoñan de mecanismos de identificación e sinatura admitidos pola sede electrónica da Xunta de Galicia, poderán presentar a solicitude presencialmente en calquera dos lugares e dos rexistros establecidos na normativa reguladora do procedemento administrativo común utilizando o formulario normalizado dispoñible na sede electrónica da Xunta de Galicia https://sede.xunta.gal. Debido a que as persoas destinatarias destas axudas poden estar situadas en países con niveis de desenvolvemento tecnolóxico moi diferentes, constituídas de acordo coa lexislación aplicable a cada un e con características técnicas e funcionais distintas non asimilables á situación vixente en Galicia, habilítase temporalmente o acceso mediante calquera medio que deixe constancia da presentación en prazo, co fin de que non se obstaculice o seu acceso a esta convocatoria. A presentación de solicitudes por parte de editoriais estranxeiras deberá ser notificada ao correo axudas-libro.cultura@xunta.gal\nArtigo 7. Prazo de presentación de solicitudes\n1. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.\nPara estes efectos entenderase como último día do prazo o correspondente ao mesmo ordinal do día da publicación. Se o último día do prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo remata o derradeiro día do mes.\n2. Non serán admitidas en ningún caso solicitudes presentadas fóra do prazo e da forma establecida nesta orde.\nArtigo 8. Documentación complementaria\n1. As persoas interesadas deberán achegar coa solicitude a seguinte documentación:\nA. Documentación de carácter xeral. Esta documentación só se presentará unha vez, no caso de varias solicitudes da mesma editorial:\n– Escritura pública da constitución da entidade ou equivalente, de ser o caso.\n– Poder do representante legal, de ser o caso.\n– Copia do último recibo de pagamento do imposto de actividades económicas, de ser o caso.\n– Certificado de exención de pagamento do imposto de actividades económicas, de ser o caso.\n– Declaración responsable de exención de pagamento do imposto de actividades económicas, de ser o caso.\n– Certificación onde conste o motivo polo que a editorial, sexa persoa física ou xurídica, non figura inscrita nas bases de datos da Axencia Estatal da Administración Tributaria e/ou da Tesouraría Xeral da Seguridade Social, e/ou da consellería competente en materia de facenda da Xunta de Galicia, de ser o caso.\n– Plan de distribución da obra, acreditado con contratos ou certificado.\nB. Documentación específica referida ás obras que se pretende traducir:\n– Contrato coa persoa tradutora da obra con data a partir do 1 de xaneiro de 2024, conforme o establecido na Lei de propiedade intelectual, no cal debe constar o importe da tradución, os datos identificativos da persoa que realizará a tradución, e que a obra obxecto da subvención se traduce desde o galego como lingua orixinal.\n– Breve referencia do interese cultural do autor que se propón traducir de acordo cos criterios de valoración establecidos no artigo 13, nos que se valorarán entre outros os seguintes aspectos; premios obtidos, número de títulos publicados, número de títulos traducidos, tiraxe e edicións da súa obra, valoracións en medios especializados, difusión do patrimonio cultural galego, nas súas diversas manifestacións, referidos á persoa do autor ou autora da obra, a súa vixencia e a súa influencia sociocultural (máximo 3 páxinas).\n– Breve referencia do interese da obra que se propón traducir e da súa importancia para o enriquecemento da cultura galega de acordo cos criterios de valoración establecidos no artigo 13, nos que se valorarán entre outros os seguintes aspectos; número de edicións da obra que se vai traducir en calquera lingua editadas nos últimos vinte e cinco anos, linguas para as que xa foi traducido, difusión do patrimonio cultural galego nas súas diversas manifestacións, a súa vixencia e a súa influencia sociocultural, contribución da obra á difusión da imaxe de Galicia como sociedade avanzada (máximo 3 páxinas).\n– Currículo da persoa tradutora onde conste a obra traducida segundo o establecido no punto 2 do artigo 13 da orde de convocatoria, diferenciando obras literarias doutras traducións en ámbitos distintos do literario, así como dos premios de ámbito autonómico ou rexional, nacional ou internacional recibidos e outro experiencia profesional como tradutor en ámbito diferente ao literario (máximo 2 páxinas).\n– No caso de que a editorial conte cun equipo propio de tradución, certificación que acredite que a persoa responsable da tradución está incluída no seu cadro de persoal, nunha categoría que a habilite para o exercicio de tal labor, así como do seu currículo e a cuantificación do importe da tradución. De acordo co artigo 3, só se poderán incluír un máximo de 5 obras do mesmo tradutor.\n– Xustificante de ter os dereitos precisos para a publicación da obra.\n– Xustificante de ter presentado un exemplar completo da obra para a que se solicite a axuda. O exemplar da obra deberá presentarse en soporte papel cando sexa inviable a súa presentación electrónica, tal e como se recolle no artigo 9 apartado 5.\nA documentación que se achegue coa solicitude debe vir obrigatoriamente nunha das dúas linguas oficiais de Galicia ou, noutro caso, acompañada da súa correspondente tradución, certificada pola editorial solicitante, que será responsable da veracidade da tradución.\n2. De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa foran presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se puidesen obter os citados documentos, poderá solicitárselle novamente á persoa interesada a súa achega.\nArtigo 9. Forma de presentación da documentación complementaria\n1. A documentación complementaria deberá presentarse electronicamente. Se algunha das persoas interesadas presenta a documentación complementaria presencialmente, requirirase para que a emende a través da súa presentación electrónica. Para estes efectos considerarase como data de presentación aquela en que fose realizada a emenda.\n2. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4. No caso de que algún dos documentos que se van presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a súa presentación de forma presencial, dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\n5. Excepcionalmente, a documentación referida á achega dun exemplar completo da obra para a que se solicita a axuda, prevista no artigo 8, alínea B, presentarase en soporte papel cando sexa inviable a súa presentación electrónica. A dita documentación poderá presentarse por calquera dos medios establecidos no artigo 16.4 da Lei 39/2015, do 1 de outubro, do procedemento administrativo común das administracións públicas, e dirixirase a Dirección Xeral de Cultura, Servizo do Libro e Publicacións, na Cidade da Cultura. Monte Gaiás, s/n, 15781 Santiago de Compostela.\n6. As editoriais estranxeiras terán en conta o disposto no artigo 6.4 da presente orde.\nArtigo 10. Comprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas agás que a persoa interesada se opoña á súa consulta:\na) DNI ou NIE da persoa solicitante.\nb) DNI ou NIE da persoa representante.\nc) NIF da entidade solicitante.\nd) NIF da entidade representante.\ne) Alta no imposto de actividades económicas (IAE).\nf) Certificado de estar ao día no pagamento coa Seguridade Social.\ng) Certificado de estar ao día no pagamento de obrigas tributarias coa AEAT.\nh) Certificado de estar ao día no pagamento das débedas coa Administración pública da Comunidade Autónoma.\ni) Consulta de inhabilitación para obter subvencións e axudas.\nj) Consulta de concesión de subvencións e axudas.\nk) Consulta de concesión pola regra de minimis.\nl) Certificado de domicilio fiscal.\n2. As editoriais de fóra de España que non dispoñan da documentación prevista no parágrafo anterior, deberán achegar a súa equivalente, de acordo coa lexislación do seu país de orixe, dado que automaticamente non se pode comprobar.\n3. No caso de que as persoas interesadas se opoñan á consulta, deberán indicalo no cadro habilitado no formulario correspondente e achegar os documentos.\nCando así o exixa a normativa aplicable solicitarase o consentimento expreso da persoa interesada para realizar a consulta.\n4. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 11. Emenda das solicitudes\nSe a documentación presentada fose incompleta ou presentase erros emendables, requirirase a persoa solicitante para que, no prazo de dez (10) días hábiles, rectifique a falta ou achegue os documentos preceptivos, coa advertencia de que, de non o facer, se dará por desistida da súa solicitude, segundo o disposto no artigo 20.5 da Lei 9/2007, do 13 de xuño, de subvencións de Galicia, logo de que se dite a oportuna resolución ao abeiro do artigo 21 da Lei 39/2015, do 1 de outubro, do procedemento administrativo común das administracións públicas.\nArtigo 12. Procedemento de instrución\n1. O procedemento para a concesión das subvencións recollidas nesta orde tramitarase en réxime de concorrencia competitiva, ao abeiro do disposto no artigo 19.1 da Lei 9/2007, do 13 de xuño, de subvencións de Galicia.\n2. Correspóndelle á Subdirección Xeral de Bibliotecas e do Libro a instrución do procedemento de concesión de subvencións e desenvolverá de oficio cantas actuacións considere necesarias para a determinación, coñecemento e comprobación dos datos en virtude dos que deba formularse a proposta de resolución. Co fin de cumprir co principio de concorrencia sinalado, as solicitudes serán examinadas por unha comisión de avaliación que se axustará aos preceptos contidos na sección 3ª da Lei 40/2015, de réxime xurídico do sector público.\n3. Os expedientes serán avaliados por un órgano colexiado, segundo os criterios establecidos na presente orde. O dito órgano colexiado, Comisión de Avaliación, estará constituído polos seguintes membros:\n– Presidente/a: a persoa titular da Subdirección Xeral de Bibliotecas e do Libro.\n– Secretario/a: un/unha funcionario/a de carreira da Subdirección Xeral de Bibliotecas e do Libro, nomeado/a pola persoa titular da Dirección Xeral de Cultura.\n– Vogais:\n• A persoa titular da xefatura do Servizo do Libro e Publicacións.\n• Unha persoa experta por proposta das asociacións de tradutores.\n• Unha persoa experta por proposta das asociacións de editores.\n• Unha persoa experta no ámbito do libro galego designada pola persoa titular da Dirección Xeral de Cultura.\nEn caso de ausencia dalgún dos membros integrantes da Comisión, poderá ser substituído por outra persoa que para o efecto designe a persoa titular da Dirección Xeral de Cultura.\n4. As solicitudes que se axusten aos requisitos establecidos nesta convocatoria valoraranse de acordo cos criterios establecidos no artigo 13 desta orde e a repartición económica realizarase de acordo co establecido no artigo 14. En todo caso respectaranse os límites determinados no artigo 4.\n5. Ningún proxecto poderá recibir unha axuda que exceda o seu custo total.\nArtigo 13. Criterios de adxudicación\nAs solicitudes que se presenten serán valoradas pola Comisión de Avaliación, a que fai referencia o artigo 12, número 3, de acordo cos seguintes criterios por orde decrecente de prioridade e coas puntuacións máximas que figuran na relación:\n1. Interese cultural do autor e da obra que se propón traducir. Máximo 43 puntos.\nValorarase:\nA obra completa do autor, incluirase na valoración entre outras: premios obtidos, número de títulos publicados, número de títulos traducidos, tiraxe e edicións da súa obra, valoracións en medios especializados, difusión do patrimonio cultural galego, nas súas diversas manifestacións, referidos á persoa do autor ou autora da obra, a súa vixencia e a súa influencia sociocultural: máximo 25 puntos.\nImportancia singular do libro a traducir, incluirase na valoración entre outras número de edicións da obra que se vai traducir en calquera lingua editadas nos últimos vinte e cinco anos, linguas para as que xa foi traducido, difusión do patrimonio cultural galego nas súas diversas manifestacións, a súa vixencia e a súa influencia sociocultural, contribución da obra á difusión da imaxe de Galicia como sociedade avanzada: máximo 18 puntos.\n2. Traxectoria profesional da persoa tradutora: máximo 22 puntos.\nObra literaria traducida: un punto cada dúas obras traducidas (máximo 10 puntos).\nDeberán acreditarse as obras traducidas a través da referencia ao ISBN.\nTitulado/grao en tradución: 5 puntos.\nPremios específicos de tradución obtidos (máximo 6 puntos):\n– Ámbito autonómico/rexional, 1 punto por premio máximo 2 puntos.\n– Ámbito nacional, 2 puntos por premio máximo 4 puntos.\n– Ámbito internacional, 3 puntos por premio máximo 6 puntos.\nOutra experiencia profesional como tradutor en ámbito diferente ao literario: 1 punto.\n3. Obra con dereitos vixentes: 10 puntos.\n4. Obra orixinalmente editada nos últimos anos (máximo 15 puntos):\nNos últimos 10 anos, 10 puntos.\nNos últimos 2 anos, 15 puntos.\n5. Libros de literatura infantil e xuvenil, poesía, divulgación científica e teatro: 10 puntos.\nArtigo 14. Proposta de resolución\n1. Unha vez avaliados os proxectos segundo os criterios establecidos no artigo 13 desta orde, a Comisión de Avaliación elaborará un informe no que se incluirá unha listaxe que indique a puntuación outorgada a cada proxecto. O órgano instrutor formulará unha proposta de resolución provisional debidamente motivada á vista do expediente e do informe da comisión da avaliación.\nEsta proposta provisional farase pública na páxina web da Consellería de Cultura, Lingua e Xuventude https://www.cultura.gal. Nela expresarase a puntuación proposta para cada proxecto admitido, así como as causas que determinaron a exclusión das restantes solicitudes. As editoriais disporán de dez (10) días hábiles, que contarán a partir do seguinte ao da data de publicación da proposta provisional, para formular as alegacións que consideren oportunas sobre esta proposta ante a Dirección Xeral de Cultura, Subdirección Xeral de Bibliotecas e do Libro, nos lugares e na forma indicados no artigo 6 desta orde.\nEn todo caso, as editoriais que presenten alegacións enviaranlle un correo electrónico á Dirección Xeral de Cultura, Subdirección Xeral de Bibliotecas e do Libro, no seguinte enderezo: servizo-libro-publicacions.cultura@xunta.gal, no cal indicarán o día en que presentaron a alegación e o motivo desta.\nPoderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas que as aducidas polos interesados. Neste caso, a proposta de resolución formulada terá o carácter de definitiva.\n2. Unha vez examinadas as alegacións aducidas polos interesados, formularase a proposta de resolución definitiva, que deberá expresar a relación de solicitantes para os que se propón a concesión da subvención, e a súa contía, especificando a súa avaliación e os criterios de valoración seguidos para efectuala, de acordo cos criterios e puntuacións establecidos no artigo 13 destas bases e distribuirase o orzamento do seguinte xeito:\na) Adxudicarase unha axuda de, como máximo, ata o 90 % do custo da tradución a aquelas entidades que alcancen a máxima puntuación (100 puntos) seguindo a orde da baremación do artigo 13 e diminuirá proporcionalmente ata a última (50 puntos), que recibirá unha axuda de, como máximo, ata o 60 % do custo da tradución.\nb) Establécese como prezo máximo por páxina traducida 25 €. Polo que as propostas que superen a dita cantidade serán corrixidas á baixa.\nc) A cantidade final adxudicada será a resultante da repartición mediante o rateo do orzamento existente, entre a totalidade das solicitudes correctamente recibidas, segundo as porcentaxes establecidas de acordo co punto anterior, minorando a cantidade final de cada beneficiario, de ser o caso, en función do importe global máximo dispoñible.\nd) O importe máximo de subvención por obra será de seis mil euros (6.000 €).\ne) A puntuación mínima para obter a axuda é de 50 puntos.\nf) A contía correspondente á primeira anualidade é do 45 % do total adxudicado como axuda e o 55 % restante corresponde á segunda anualidade.\nSe como consecuencia da repartición a cantidade resultante é un número cuxo primeiro decimal é 5 ou superior, redondearase ao enteiro superior máis próximo. Se o primeiro decimal é inferior a 5, manterase o mesmo número enteiro.\nO expediente de concesión de subvencións conterá o informe do órgano instrutor no cal conste que da información que consta no seu poder se desprende que os beneficiarios cumpren todos os requisitos necesarios para acceder a elas.\n3. Unha vez realizada a repartición, o órgano instrutor elevará a proposta de resolución á persoa titular da Dirección Xeral de Cultura quen resolverá por delegación da persoa titular da Consellería de Cultura, Lingua e Xuventude.\nArtigo 15. Resolución\nA persoa titular da Dirección Xeral de Cultura por delegación da persoa titular da Consellería de Cultura, Lingua e Xuventude, no prazo de quince (15) días desde a elevación da proposta de resolución da Subdirección Xeral de Bibliotecas e do Libro, ditará a resolución de concesión de acordo co disposto no artigo 34 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Nesta resolución incluirase a relación de beneficiarios, as cantidades concedidas, así como as causas que determinaron a exclusión das restantes solicitudes.\nA resolución definitiva publicarase no Diario Oficial de Galicia e na páxina web https://www.cultura.gal. Esta publicación substituirá a notificación persoal e producirá os mesmos efectos.\nO prazo para ditar e notificarlles ás persoas interesadas a resolución expresa non poderá superar os cinco meses, segundo establece o artigo 23.4 da Lei 9/2007, do 13 de xuño, de subvencións de Galicia. O prazo computarase a partir do día da publicación desta convocatoria no Diario Oficial de Galicia.\nO vencemento do dito prazo sen que se notifique a resolución expresa faculta a persoa interesada para entender desestimada a súa solicitude por silencio administrativo.\nAsí mesmo, deberá comunicárselles ás persoas beneficiarias o importe da axuda (en equivalente bruto de subvención) e o seu carácter de axuda de minimis exenta en aplicación do Regulamento (UE) nº 2023/2831 da Comisión, do 13 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de minimis (DOUE do 15 de decembro, L).\nArtigo 16. Notificación\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia Notifica.gal. Este sistema remitiralles ás persoas interesadas avisos da posta á disposición das notificacións na conta de correo e/ou teléfono móbil que conste na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderá crear de oficio o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido, e rexeitadas cando transcorresen dez (10) días naturais desde a posta á disposición da notificación sen que se acceda ao seu contido.\n5. Se o envío da notificación electrónica non é posible por problemas técnicos ou por imposibilidade no caso de entidades estranxeiras de conformidade co disposto no artigo 6.4 da presente orde, a Administración xeral e do sector público autonómico efectuará a notificación polos medios previstos na normativa reguladora do procedemento administrativo común, en concordancia co previsto no artigo 6 da presente orde.\nArtigo 17. Publicación dos actos\nPublicaranse no Diario Oficial de Galicia (DOG), de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a notificación da resolución de concesión das axudas nos termos previstos na normativa reguladora do procedemento administrativo común.\nAsí mesmo, serán igualmente obxecto de publicidade a través da páxina web: https://www.cultura.gal\nArtigo 18. Trámites administrativos posteriores á presentación das solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia salvo nos casos de imposibilidade de conformidade co disposto no artigo 6.4 da presente orde.\nArtigo 19. Aceptación das axudas\nNotificada a resolución definitiva polo órgano competente, as persoas interesadas propostas como beneficiarias disporán dun prazo de dez (10) días para a súa aceptación. Transcorrido este sen que se produza manifestación expresa, entenderase como tacitamente aceptada, agás que no mesmo prazo se comunique de xeito formal e expreso a renuncia á subvención concedida, debidamente asinada pola representación da persoa beneficiaria.\nArtigo 20. Xustificación\n1. As editoriais beneficiarias das axudas para percibir a subvención quedan obrigadas a acreditaren a realización dos proxectos subvencionados e a xustificaren a totalidade do orzamento, no prazo establecido na presente orde. En caso de non xustificarse a totalidade do orzamento do proxecto, a subvención será minorada na mesma proporción.\n2. A xustificación das axudas deberá realizarse do seguinte xeito:\n2.1. A contía correspondente á primeira anualidade (45 % da subvención), xustificarase antes do 1 de novembro de 2025 e realizarase un único pagamento do importe total concedido, logo da aceptación da axuda por parte da persoa beneficiaria e da entrega da seguinte documentación:\n– Unha copia do contrato, que terá data a partir do 1.1.2024.\nA dita anualidade será considerada como anticipo de acordo co artigo 31.6 da Lei 9/2007, do 13 de xuño, de subvencións de Galicia; co artigo 63 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, e nesta convocatoria.\nA concesión do anticipo quedará condicionada ao cumprimento, por parte da entidade beneficiaria, dos requisitos establecidos no artigo 31 da Lei 9/2007, do 13 de xuño, de subvencións de Galicia.\nEn aplicación do artigo 65.4 do mencionado Decreto 11/2009, as entidades beneficiarias quedan eximidas da obriga de constituír garantías para a realización e cobranza dos anticipos. Os beneficiarios das subvencións concedidas das cales os pagamentos non superen os 18.000 euros. No caso de pagamentos anticipados e/ou pagamentos á conta, o importe anterior enténdese referido á cantidade acumulada dos pagamentos realizados.\nAsemade e de acordo co artigo 65.5 do citado decreto, non estarán obrigados a constituír garantía as persoas ou entidades cuxo domicilio estea situado fóra do territorio nacional e carezan de establecemento permanente no devandito territorio.\n2.2. A contía correspondente á segunda anualidade (55 %) xustificarase antes do 1 de outubro de 2026, e realizarase un único pagamento do importe total concedido, logo da entrega por parte da persoa beneficiaria da seguinte documentación:\n– A factura xunto co xustificante do pagamento realizado á persoa tradutora, ou certificación conforme esa tradución se fixo con medios propios onde conste o importe da tradución (por palabra ou caracteres e por páxina). O importe pagado debe coincidir co que se fai constar na copia do contrato ou na certificación conforme a tradución se fixo con medios propios.\n– Un exemplar da tradución editada, en que deberá constar na páxina de créditos o seguinte texto: «Esta obra recibiu unha subvención da Consellería de Cultura, Lingua e Xuventude da Xunta de Galicia». Tamén se fará constar o logo oficial da Xunta de Galicia. Deberá cumprir coa normativa vixente exixida para o depósito legal.\nCando o libro se edite exclusivamente en formato dixital, o editor indicará o enderezo electrónico ou URL e o acceso á publicación. No caso de libros que se editen simultaneamente en formato papel e dixital, unicamente se deberá enviar un exemplar en papel.\n– Comunicación que acredite a plataforma ou plataformas de venda onde o libro está aloxado. Será obrigatorio no caso de que o libro se edite en formato dixital e será opcional no caso de que o libro se edite tamén en formato físico.\n3. No momento da xustificación da execución total do proxecto a persoa peticionaria deberá presentar unha declaración complementaria das axudas solicitadas, tanto das aprobadas ou concedidas como das pendentes de resolución, para o mesmo proxecto, das distintas administracións públicas competentes, ou calquera dos seus organismos, entes ou sociedades.\n4. De acordo co artigo 29.8 da Lei 9/2007, de 13 de xuño, de subvencións de Galicia, o IVE só será subvencionable cando non sexa recuperable. Deberán especificar e xustificar esta circunstancia.\nArtigo 21. Pagamento\n1. Para os efectos do disposto no artigo 29.2 da Lei 9/2007, do 13 de xuño, de subvencións de Galicia, considerase gasto realizado e pagado o que se acredite entre o 1 de xaneiro de 2025 e 30 de setembro de 2026.\n2. Considéranse documentos xustificativos do pagamento das facturas os seguintes:\n– Xustificante bancario do pagamento pola persoa beneficiaria (transferencia bancaria, xustificante bancario de ingreso en efectivo polo portelo, certificación bancaria), en que conste o número da factura obxecto do pagamento.\n– Identificación da persoa que realiza o pagamento, que deberá coincidir coa persoa beneficiaria da axuda.\n– Identificación da persoa destinataria do pagamento, que deberá coincidir coa persoa, empresa e entidade que emitiu a factura.\n3. Transcorrido o prazo establecido de xustificación sen que se efectúe ante o órgano administrativo competente, este requirirá a persoa beneficiaria para que a presente no prazo improrrogable de dez (10) días. A falta de presentación da xustificación no prazo establecido comportará a perda do dereito ao cobramento total ou parcial da subvención, a exixencia do reintegro e demais responsabilidades establecidas na Lei de subvencións de Galicia, segundo o disposto no artigo 45.2 do Decreto 11/2009, do 8 de xaneiro, polo que se aproba o Regulamento da citada lei.\n4. A Dirección Xeral de Cultura poderá requirir en todo momento calquera documentación que considere oportuna para a xustificación da axuda.\n5. Cando as actividades fosen financiadas, ademais de coa subvención, con fondos propios ou outras subvencións ou recursos, deberá acreditarse na xustificación o importe, a procedencia e a aplicación de tales fondos ás actividades subvencionadas, segundo recolle o artigo 28.6 da Lei 9/2007, do 13 de xuño, de subvencións de Galicia.\nArtigo 22. Obrigas das persoas beneficiarias\n1. As persoas beneficiarias desta axuda quedan suxeitas ás obrigas recollidas no artigo 11 da Lei 9/2007, do 13 de xuño, de subvencións de Galicia.\n2. As persoas beneficiarias da subvención farán constar en toda a comunicación e publicidade xerada o seguinte texto: «Esta obra recibiu unha subvención da Consellería de Cultura, Lingua e Xuventude da Xunta de Galicia». Tamén se fará constar o logo oficial da Xunta de Galicia. Deberase cumprir coa normativa vixente exixida para o depósito legal.\n3. O órgano instrutor poderá comprobar, a través das canles habituais de distribución, que as obras se encontren realmente inseridas no mercado editorial galego ou dos ámbitos para os que estiver destinado o proxecto subvencionado, e requirir, de ser o caso, a xustificación acreditativa deste aspecto.\n4. As persoas beneficiarias deberán dar cumprimento ás obrigas de publicidade que se establecen no artigo 18 da Lei 38/2003, do 17 de novembro, xeral de subvencións, modificado polo artigo 30 da Lei estatal 15/2014, do 16 de setembro, de racionalización do sector público e outras medidas de reforma administrativa.\n5. Se para a realización da actividade obxecto da subvención se utiliza calquera elemento susceptible de xerar dereitos de autor, debe cumprirse co que dispón a normativa sobre propiedade intelectual.\n6. As persoas beneficiarias deberán incluír o nome das persoas tradutoras nun lugar ben visible da obra editada.\n7. As persoas beneficiarias das axudas terán a obriga de facilitar toda a información que lles requira a Intervención Xeral da Comunidade Autónoma, o Tribunal de Contas ou o Consello de Contas, no exercicio das súas funcións de fiscalización e control do destino das axudas.\nArtigo 23. Reintegro da axuda e procedemento sancionador\n1. Procederá o reintegro, total ou parcial, das subvencións e axudas públicas percibidas cando concorra calquera das circunstancias previstas no título II da Lei 9/2007, do 13 de xuño, de subvencións de Galicia.\n2. No caso de que a persoa beneficiaria da axuda incumprise algunha das condicións ou obrigas estipuladas, a Consellería de Cultura, Lingua e Xuventude instruirá o correspondente expediente sancionador, de conformidade co previsto no título IV da Lei 9/2007, citada no punto anterior.\n3. Toda alteración das condicións observadas para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.\nArtigo 24. Controis\nA consellería competente realizará actuacións de seguimento e control das axudas concedidas que considere oportunas, ben con medios propios ou externos, co fin de comprobar o cumprimento dos requisitos para a percepción da axuda e o destino definitivo. O beneficiario estará obrigado a colaborar no labor de control proporcionando os datos requiridos.\nArtigo 25. Transparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrarlle á Administración, ao organismo ou á entidade das previstas no artigo 3.1 da Lei 1/2016 a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 26. Remisión normativa\nNo desenvolvemento desta orde observarase o disposto nas seguintes leis e disposicións:\na) Lei 9/2007, do 13 de xuño, de subvencións de Galicia.\nb) Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nc) Lei 1/2016, do 18 de xaneiro, de transparencia e bo goberno.\nE, supletoriamente:\nd) Lei 38/2003, do 17 de novembro, xeral de subvencións, reguladora dos requisitos de concesión e xustificación de subvencións concedidas na Administración do Estado. Nesta lei recóllense artigos de carácter básico, que resultan de aplicación á normativa desta comunidade autónoma e, consecuentemente, a esta orde de convocatoria.\ne) Lei 39/2015, do 1 de outubro, do procedemento administrativo común das administracións públicas.\nf) Lei 40/2015, do 1 de outubro, de réxime xurídico do sector público.\nArtigo 27. Recursos\nContra os actos resolutivos que esgotan a vía administrativa, a persoa interesada poderá interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, contados desde a recepción da notificación da resolución, ou potestativamente interpoñer, no prazo dun mes desde a recepción da resolución, recurso de reposición ante a persoa titular da Consellería de Cultura, Lingua e Xuventude.\nDisposición adicional primeira. Base de datos nacional de subvencións e Rexistro Público de Axudas, Subvencións e Convenios\n1. En cumprimento do disposto nos artigos 18 e 20 da Lei 38/2003, do 17 de novembro, xeral de subvencións, o texto da convocatoria e a información requirida no ordinal oitavo do artigo 20 será comunicado á Base de datos nacional de subvencións (BDNS), que operará como sistema nacional de publicidade de subvencións e axudas públicas. A BDNS dará traslado ao Diario Oficial de Galicia do extracto da convocatoria para a súa publicación.\nA entidade outorgante das axudas consignará na BDNS, no prazo de vinte (20) días hábiles a partir da concesión da axuda, a información sinalada no artigo 6.1 do Regulamento (UE) 2023/2831, da Comisión, do 13 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de minimis (DOUE do 15 de decembro, serie L).\n2. As subvencións outorgadas ao abeiro desta orde figurará no Rexistro Público de Axudas, Subvencións e Convenios. En todo caso, a presentación da solicitude implica que a persoa solicitante consente na inclusión e publicidade dos datos relevantes referidos ás axudas e subvencións recibidas, así como ás sancións impostas, no dito rexistro, feito que terá lugar, agás nos casos legalmente establecidos, de acordo co regulado no artigo 16.1 da Lei 9/2007, do 13 de xuño, de subvencións de Galicia.\nDisposición adicional segunda. Delegación de atribucións\nApróbase a delegación de atribucións da persoa titular da Consellería de Cultura, Lingua e Xuventude na persoa titular da Dirección Xeral de Cultura para resolver a concesión, denegación, modificación ou outras incidencias das axudas previstas nesta orde.\nDisposición derradeira primeira\nFacúltase a persoa titular da Dirección Xeral de Cultura, no ámbito das súas competencias, para que dite as resolucións precisas para o desenvolvemento desta orde.\nDisposición derradeira segunda\nEsta orde entrará en vigor o día seguinte ao da súa publicación no Diario Oficial de Galicia.\nSantiago de Compostela, 28 de febreiro de 2025\nO conselleiro de Cultura, Lingua e Xuventude\nP.D. (Orde do 28.6.2024; DOG núm. 130, do 5 de xullo)\nElvira María Casal García\nSecretaria xeral técnica da Consellería de Cultura, Lingua e Xuventude"
  },
  {
    "file_id": "AnuncioC3B0-170325-0001_gl",
    "doga_id": 53,
    "doga_date": "2025-03-18",
    "url": "https://www.xunta.gal/dog/Publicados/2025/20250318/AnuncioC3B0-170325-0001_gl.html",
    "title": "LEI 1/2025, do 14 de marzo, de servizos dos medios públicos de comunicación audiovisual de Galicia para a sociedade dixital.",
    "content": "Exposición de motivos\nI\nO artigo 34.3 do Estatuto de autonomía de Galicia establece que, no marco das normas básicas do Estado, a Comunidade Autónoma pode «regular, crear e manter a súa propia televisión, radio e prensa e, en xeral, todos os medios de comunicación social para o cumprimento dos seus fins». Con base nesta competencia estatutaria, o Parlamento de Galicia aprobou a Lei 9/1984, do 11 de xullo, de creación da Compañía de Radio-Televisión de Galicia, que permitiu a posta en marcha e a consolidación duns medios públicos de comunicación audiovisual que contribuíron de modo innegable á normalización da lingua galega, ao reforzamento da identidade do pobo galego, á promoción da cultura galega e ao desenvolvemento do sector audiovisual en Galicia.\nA primeira lei reguladora da radio e da televisión de titularidade da Comunidade Autónoma de Galicia foi substituída, nun contexto tecnolóxico e normativo moi mudado, pola ata agora vixente Lei 9/2011, do 9 de novembro, dos medios públicos de comunicación audiovisual de Galicia. Esta lei unificou os tres entes instrumentais que existían (a Compañía de Radio-Televisión de Galicia e as sociedades Radiotelevisión Galicia, S.A., e Televisión de Galicia, S.A.) nunha única sociedade mercantil pública autonómica, a Corporación Radio e Televisión de Galicia, S.A., para gañar eficacia na xestión, e incorporou garantías de independencia dos medios públicos de comunicación audiovisual respecto do poder executivo. Ademais, introduciu os instrumentos do mandato marco e do contrato programa para a concreción plurianual da misión de servizo público dos devanditos medios, mantendo o modelo mixto de financiamento, que combina a compensación polo cumprimento da misión de servizo público cos ingresos publicitarios ou derivados doutros dereitos. Baixo esta nova normativa, a Radio Galega e a Televisión de Galicia continuaron a desenvolver con éxito a súa misión de servizo público, cunha presenza consolidada e estable nas audiencias, superior á media que acada o conxunto dos medios públicos de comunicación audiovisual de titularidade das comunidades autónomas, unha situación financeira saneada e un réxime organizativo razoablemente eficaz.\nPorén, no momento presente concorren dúas circunstancias que fan necesario un cambio da normativa reguladora dos medios públicos de comunicación audiovisual de titularidade da Comunidade Autónoma de Galicia.\nPor unha banda, cómpre salientar o novo marco normativo establecido pola Lei 13/2022, do 7 de xullo, xeral de comunicación audiovisual, xa totalmente en vigor, que incorpora ao ordenamento xurídico español a Directiva 2010/13/UE do Parlamento Europeo e do Consello, do 10 de marzo de 2010, sobre a coordinación de determinadas disposicións legais, regulamentarias e administrativas dos estados membros relativas á prestación de servizos de comunicación audiovisual (Directiva de servizos de comunicación audiovisual), coas modificacións introducidas nela pola Directiva (UE) 2018/1808 do Parlamento Europeo e do Consello, do 14 de novembro de 2018. A esta lei súmaselle o recente Regulamento (UE) 2024/1083 do Parlamento Europeo e do Consello, do 11 de abril de 2024, polo que se establece un marco común para os servizos de medios de comunicación no mercado interior e se modifica a Directiva 2010/13/UE (Regulamento europeo sobre a liberdade dos medios de comunicación).\nPor outra banda, ademais desas novidades normativas, hai que ter en conta a fonda transformación dixital que se está a producir nos medios de comunicación audiovisual e á cal a Corporación Radio e Televisión de Galicia (CRTVG) non é allea. A realidade actual é que, como outras empresas audiovisuais, públicas e privadas, a CRTVG non se limita xa a xestionar un conxunto de canles de radio e televisión, senón que se transformou nunha plataforma de servizos de comunicación audiovisual, malia o seu marco regulador continuar a ser o mesmo.\nO marco dixital está a converter os medios de comunicación en estruturas necesitadas de constante innovación e transformación. A converxencia e a conectividade multiplican as posibilidades de produción e as redes de distribución a través de canles, plataformas e dispositivos fixos ou móbiles ofrecen máis posibilidades de interacción coas audiencias e de personalización de contidos, as cales aínda se verán incrementadas no futuro próximo. A relación entre tecnoloxía, industria, medios públicos, xéneros, audiencias e persoas seguirá a mudar a través de ofertas multiplataforma, que inclúen tamén novas ferramentas de intelixencia artificial, uso de algoritmos e asistentes de voz e mais realización audiovisual. Na vangarda dos novos paradigmas mediáticos, os medios públicos de comunicación audiovisual de titularidade da Comunidade Autónoma de Galicia deben liderar a transición tecnolóxica a prol da conectividade xeneralizada coa cidadanía, da defensa da identidade de Galicia e da promoción, a difusión e o impulso da lingua galega, do enriquecemento do pluralismo e a diversidade da sociedade e mais da alfabetización para o uso responsable dos servizos de comunicación. A súa difusión e achega de valor público a Galicia xa non só se poden considerar como as dunha entidade tradicional de radiodifusión, senón como as dunha nova plataforma galega de servizos públicos de comunicación audiovisual para a era de Internet.\nNeste contexto de acelerada transformación dixital, o servizo público de comunicación audiovisual da Comunidade Autónoma de Galicia non se pode continuar entendendo e definindo legalmente como un conxunto de canles de radio, de televisión e de servizos de información en liña; abrangue a produción, a edición e a difusión de programas, contidos e servizos audiovisuais a través de redes de comunicacións electrónicas, en calquera das modalidades que o progreso tecnolóxico admite, tal como recolle esta nova lei no seu artigo 2.1. De aí que a propia denominación do prestador do servizo deba mudarse de «Corporación Radio e Televisión de Galicia» para «Corporación de Servizos Audiovisuais de Galicia» (CSAG), como entidade con forma de sociedade mercantil pública autonómica que integra os medios públicos de comunicación audiovisual de titularidade da Comunidade Autónoma de Galicia e os programas, os contidos e os servizos que estes producen, editan e difunden no marco da sociedade dixital.\nII\nEsta lei conta con cincuenta e nove artigos estruturados en tres títulos, dúas disposicións adicionais, unha disposición derrogatoria e seis disposicións derradeiras.\nO título I, relativo ás disposicións xerais, regula en primeiro lugar o obxecto da lei, que, na liña do xa exposto, se concreta na regulación dos servizos que prestan os medios públicos de comunicación audiovisual de titularidade da Comunidade Autónoma de Galicia no marco da sociedade dixital e que configuran o servizo público de comunicación audiovisual da Comunidade Autónoma. Ademais, contén a definición deste servizo público e o acordo formal da súa prestación en réxime de xestión directa, a través dos medios públicos de comunicación audiovisual que se integran na Corporación de Servizos Audiovisuais de Galicia, así como o ámbito do servizo. En relación con este último, débese salientar que as limitacións territoriais tradicionais á cobertura do servizo de comunicación audiovisual televisivo lineal e radiofónico non resultan aplicables aos demais servizos que se difunden a través de redes de comunicacións electrónicas e de sistemas de Internet.\nO título II ocúpase en dous capítulos de definir a misión e os principios do servizo público de comunicación audiovisual da Comunidade Autónoma de Galicia. A misión de servizo público mantén e reforza os seus elementos tradicionais. Así, incídese na necesidade de os servizos informativos dos medios públicos de comunicación audiovisual de titularidade da Comunidade Autónoma de Galicia estaren conformados por profesionais da información, suxeitos a normas de autorregulación destinadas a fortalecer a calidade, a profesionalidade e a independencia deses contidos informativos; no impulso da produción propia, vinculada ao fomento do desenvolvemento do sector audiovisual galego; na utilización da lingua galega, tanto na produción propia coma na edición e difusión da produción allea, sen prexuízo da posibilidade de empregar adicionalmente outras versións lingüísticas cando así o xustificar a finalidade de dar a coñecer a identidade cultural de Galicia fóra do territorio da comunidade autónoma, na liña do compromiso recollido pola Carta europea das linguas rexionais ou minoritarias no seu artigo 12.1.b), relativo a favorecer os distintos medios de acceso noutras linguas ás obras producidas nas linguas rexionais ou minoritarias; na garantía do dereito de acceso aos medios públicos de comunicación audiovisual; e no fomento do desenvolvemento do sector audiovisual galego e da produción independente. A todo isto engádese como novidade a misión de alfabetización mediática e dixital de toda a cidadanía galega a que debe contribuír o servizo público de comunicación audiovisual da Comunidade Autónoma, en colaboración co sistema educativo, en especial para loitar contra os procesos de desinformación e para promover o uso responsable dos datos, as redes e as novas ferramentas de intelixencia artificial, ás cales nesta lei se fan referencias explícitas nos seus artigos 10.2, 42.2.f) e 50.e), dirixidas a garantir o cumprimento dos principios éticos e xurídicos que deben respectar.\nOs principios xerais do servizo público de comunicación audiovisual sintetízanse, de acordo co establecido pola lexislación xeral de comunicación audiovisual, nos seguintes: o respecto da dignidade humana e dos valores constitucionais e estatutarios; a universalidade no acceso ao servizo público de comunicación audiovisual; a veracidade da información; a independencia, rendición de contas, transparencia e responsabilidade dos medios públicos de comunicación audiovisual; e a innovación e excelencia. O capítulo II do título II desenvolve o contido destes principios xerais, que inspirarán a actuación dos medios públicos de comunicación audiovisual de titularidade da Comunidade Autónoma de Galicia no cumprimento da súa misión de servizo público.\nO título III, o máis extenso da lei, desenvolve en seis capítulos o réxime organizativo, de financiamento e de control do prestador do servizo público de comunicación audiovisual da Comunidade Autónoma, a xa mencionada Corporación de Servizos Audiovisuais de Galicia. A súa natureza e o seu réxime xurídico non cambian con respecto á actual Corporación Radio e Televisión de Galicia, polo que formalmente se trata da mesma sociedade mercantil pública autonómica, que muda a súa denominación e experimenta algúns axustes organizativos.\nEn particular, no capítulo II do título III, relativo aos órganos da Corporación de Servizos Audiovisuais de Galicia, fortalécense as garantías que rodean a elección da persoa titular da Dirección Xeral e dos demais membros do Consello de Administración, en aplicación do establecido no Regulamento (UE) 2024/1083 do Parlamento Europeo e o Consello, do 11 de abril do 2024. Igualmente, mantense o rigoroso réxime de incompatibilidades que xa se lles viña aplicando a esas persoas, en garantía da súa independencia e neutralidade.\nUnha importante novidade organizativa da lei é a creación do Consello Asesor de Participación Social e Profesional, como órgano de participación externa da sociedade galega e interna das persoas profesionais da Corporación de Servizos Audiovisuais de Galicia. A súa composición combina a diversidade da presenza de representantes dos distintos sectores sociais e económicos implicados na prestación do servizo público da comunicación audiovisual, elixidos polo Parlamento de Galicia e pola Xunta de Galicia, con criterios que garantan o respecto do pluralismo existente na sociedade galega, e a de representantes do persoal da Corporación de Servizos Audiovisuais de Galicia, xunto co máximo órgano unipersoal de goberno e administración desta, a Dirección Xeral.\nEn materia de persoal, o capítulo III do título III perfila con máis detalle que a lei anterior o réxime do persoal directivo da Corporación de Servizos Audiovisuais de Galicia, en liña coa regulación do persoal directivo da Administración xeral da Comunidade Autónoma de Galicia e das entidades públicas instrumentais desta que recolle a Lei 2/2015, do 29 de abril, do emprego público de Galicia, e coas últimas orientacións xurisprudenciais. Resulta tamén salientable a introdución dunha referencia expresa ao persoal de natureza artística, pola súa especial relevancia para os medios de comunicación audiovisual.\nA concreción da misión de servizo público, desenvolvida no capítulo IV do título III, lévase a cabo a través duns novos instrumentos: o mandato estratéxico, que é aprobado polo Parlamento de Galicia e ten a consideración de mandato marco para os efectos da lexislación xeral de comunicación audiovisual, de seis anos de duración; e o contrato plurianual de xestión, que ten a consideración de contrato-programa para eses efectos e tres anos de duración. Alén diso, incorpórase un artigo relativo á autorregulación e á corregulación, en cumprimento das previsións sobre o fomento destas que contén a lexislación xeral de comunicación audiovisual.\nFinalmente, os capítulos V e VI do título III regulan o réxime económico e o control externo da Corporación de Servizos Audiovisuais de Galicia. No que atinxe ao financiamento desta, mantense o actual sistema mixto, conformado pola percepción das compensacións polo cumprimento da misión de servizo público, ademais dos ingresos e os rendementos das súas actividades e da participación no mercado da publicidade. Tamén se incide na necesidade dunha separación progresiva de actividades que distinga claramente as que se realizan en cumprimento da misión de servizo público daquelas de carácter comercial. Canto ao control externo, comprende o control parlamentario e da autoridade audiovisual a través dos mecanismos que xa se viñan aplicando, aos cales se suma o control por parte do Consello de Contas, ao ser a Corporación de Servizos Audiovisuais de Galicia parte do sector público autonómico.\nA lei complétase con dúas disposicións adicionais, unha disposición derrogatoria, que derroga expresamente a Lei 9/2011, do 9 de novembro, dos medios públicos de comunicación audiovisual de Galicia, e seis disposicións derradeiras.\nAs disposicións adicionais diríxense a garantir, por unha banda, o cumprimento dos principios e os criterios que rexen o nomeamento dos membros dos órganos de goberno e administración da Corporación de Servizos Audiovisuais de Galicia e, por outra banda, a constitución e a renovación no prazo destes órganos e en concreto da Dirección Xeral, sen alterar o principio de elección por unha maioría cualificada para tratar de garantir o máximo consenso posible.\nPola súa banda, as disposicións derradeiras adaptan á nova lei a disposición adicional décimo cuarta da Lei 16/2010, do 17 de decembro, de organización e funcionamento da Administración xeral e do sector público autonómico de Galicia; prevén o cambio de denominación da actual «Corporación Radio e Televisión de Galicia» para «Corporación de Servizos Audiovisuais de Galicia» e os demais axustes nos seus estatutos sociais que exixe a nova lei, así como a primeira elección consonte esta da persoa titular da Dirección Xeral e dos demais membros do Consello de Administración e mais a aprobación do primeiro mandato estratéxico. Alén diso, conteñen a habilitación para ditar as disposicións que foren necesarias para desenvolver e aplicar esta lei, así como a determinación do momento da súa entrada en vigor.\nIII\nEsta lei axústase aos principios de boa regulación contidos no artigo 37.a) da Lei 14/2013, do 26 de decembro, de racionalización do sector público autonómico de Galicia. As medidas previstas nela responden á satisfacción de necesidades de interese xeral coa debida proporcionalidade, eficacia e eficiencia. Inclúense na norma os obxectivos perseguidos a través dela e a súa xustificación, tal como exixe o principio de transparencia.\nPor todo o exposto, o Parlamento de Galicia aprobou e eu, de conformidade co artigo 13.2 do Estatuto de Autonomía de Galicia e co artigo 24 da Lei 1/1983, do 22 de febreiro, de normas reguladoras da Xunta e da súa Presidencia, promulgo, en nome do rei, a Lei de servizos dos medios públicos de comunicación audiovisual de Galicia para a sociedade dixital.\nTÍTULO I\nDisposicións xerais\nArtigo 1. Obxecto\n1. Esta lei ten por obxecto regular os servizos que prestan os medios públicos de comunicación audiovisual de titularidade da Comunidade Autónoma de Galicia no marco da sociedade dixital e que configuran o servizo público de comunicación audiovisual da Comunidade Autónoma.\n2. O obxecto desta lei inclúe:\na) A definición do servizo público de comunicación audiovisual da Comunidade Autónoma de Galicia, o acordo da súa prestación, a súa misión e os seus principios.\nb) A determinación do modelo de xestión do servizo e o réxime organizativo, de financiamento e de control do prestador deste.\nArtigo 2. Definición do servizo público de comunicación audiovisual da Comunidade Autónoma de Galicia e acordo de prestación\n1. O servizo público de comunicación audiovisual da Comunidade Autónoma de Galicia é un servizo esencial de interese económico xeral, consistente na produción, edición e difusión de programas, contidos e servizos audiovisuais diversos para todo tipo de públicos e de todo tipo de xéneros, a través de redes e de sistemas de comunicacións electrónicas, en calquera das modalidades que estes permitan.\n2. Acórdase a prestación do servizo público de comunicación audiovisual da Comunidade Autónoma de Galicia en réxime de xestión directa, a través dos medios públicos de comunicación audiovisual que se integran na Corporación de Servizos Audiovisuais de Galicia (CSAG).\nArtigo 3. Ámbito do servizo público de comunicación audiovisual da Comunidade Autónoma de Galicia\n1. Os medios públicos de comunicación audiovisual de titularidade da Comunidade Autónoma de Galicia prestarán, en todo caso, o servizo de comunicación audiovisual televisivo lineal e radiofónico. Poden prestar tamén servizos de comunicación audiovisual televisivos e servizos de comunicación sonora por petición, servizos a través de televisión conectada e calquera outro tipo de servizo de comunicación audiovisual que permitan os sistemas, redes e plataformas de Internet e que contribúa ao cumprimento da misión de servizo público definida nesta lei.\n2. Os servizos de comunicación audiovisual por ondas hertzianas terrestres que prestan os medios públicos de titularidade da Comunidade Autónoma de Galicia comprenden o ámbito xeográfico de cobertura coincidente co territorio da comunidade autónoma. Pódense estender ás comunidades autónomas limítrofes con afinidades lingüísticas e culturais logo do asinamento do oportuno convenio, nos termos que establece a lexislación xeral de comunicación audiovisual.\nA difusión dos demais servizos de comunicación audiovisual que presten os medios públicos de titularidade da Comunidade Autónoma de Galicia non está suxeita a limitacións territoriais.\nTÍTULO II\nMisión e principios do servizo público de comunicación\naudiovisual da Comunidade Autónoma de Galicia\nCAPÍTULO I\nMisión do servizo público de comunicación audiovisual\nda Comunidade Autónoma de Galicia\nArtigo 4. Misión\n1. O servizo público de comunicación audiovisual da Comunidade Autónoma de Galicia ten como misión:\na) Promover, difundir e impulsar a lingua galega e dar a coñecer a identidade cultural e lingüística de Galicia. Terá en conta, dentro deste punto, a comunidade galega emigrante.\nb) Difundir programas, contidos e servizos que fomenten os principios e os valores constitucionais e estatutarios; en especial, o principio de igualdade, con particular atención á igualdade entre mulleres e homes, a liberdade de información e a liberdade de expresión, para contribuír á formación dunha opinión pública plural.\nc) Reflectir nos seus programas, contidos e servizos o pluralismo político, social e cultural da sociedade galega.\nd) Promover o acceso da sociedade galega ao coñecemento cultural, científico, histórico e artístico, así como satisfacer as súas necesidades informativas, culturais, educativas e de entretemento con contidos de calidade, ademais de con programas especialmente dirixidos á infancia e á xuventude e mais á alfabetización mediática e dixital da cidadanía.\ne) Promover o incremento e a divulgación do arquivo da Corporación de Servizos Audiovisuais de Galicia como exemplo de compendio da cultura contemporánea galega.\n2. Os medios públicos de comunicación audiovisual de titularidade da Comunidade Autónoma de Galicia non poden dedicar servizos a emitir en exclusiva comunicacións comerciais audiovisuais.\nArtigo 5. Servizos informativos\n1. A misión de servizo público definida nesta lei implica que os servizos informativos dos medios públicos de comunicación audiovisual de titularidade da Comunidade Autónoma de Galicia sexan conformados por profesionais da información, con suxeición aos principios xerais de programación e ás normas de estilo e autorregulación.\n2. As normas de estilo e autorregulación dos servizos informativos dos medios públicos de comunicación audiovisual de titularidade da Comunidade Autónoma de Galicia son un instrumento destinado a fortalecer a calidade, a profesionalidade e a independencia dos contidos informativos ofrecidos polos devanditos medios, e responderán aos principios xerais que inspiran esta lei. Son aprobadas polo órgano colexiado de goberno e administración do prestador do servizo público de comunicación audiovisual da Comunidade Autónoma de Galicia, despois de oír as organizacións sindicais representativas e o Consello Asesor de Participación Social e Profesional previsto nesta lei.\nArtigo 6. Impulso da produción propia\nA misión de servizo público dos medios públicos de comunicación audiovisual de titularidade da Comunidade Autónoma de Galicia inclúe o impulso da produción propia dos seus programas, contidos e servizos, de forma que esta abranga a maioría dos programas difundidos polo servizo de comunicación audiovisual televisivo lineal nas canles xeneralistas, atendendo aos recursos materiais e humanos de que dispoña o prestador do servizo.\nArtigo 7. Uso da lingua\nOs medios públicos de comunicación audiovisual de titularidade da Comunidade Autónoma de Galicia producirán os seus programas, contidos e servizos en lingua galega e garantirán a edición e difusión en galego dos programas, os contidos e os servizos de produción allea, sen prexuízo da posibilidade de utilizaren adicionalmente outras linguas cando así o xustificar a finalidade de dar a coñecer a identidade cultural de Galicia fóra do territorio da comunidade autónoma, en cumprimento da misión de servizo público definida nesta lei.\nArtigo 8. Procesos electorais\nDurante os procesos electorais aplicarase o réxime especial que establezan as normas electorais. O control do cumprimento do devandito réxime correspóndelle á xunta electoral competente.\nArtigo 9. Dereito de acceso\n1. O dereito de acceso aos medios públicos de comunicación audiovisual de titularidade da Comunidade Autónoma de Galicia materialízase a través dos seguintes medios:\na) A participación dos grupos sociais, políticos e sindicais representativos, como fontes e portadores de información e opinión no conxunto dos programas, contidos e servizos.\nb) O establecemento de espazos específicos nos servizos de comunicación audiovisual televisivo lineal e radiofónico fixados polo órgano colexiado de goberno e administración do prestador do servizo, após oír o Consello Asesor de Participación Social e Profesional previsto nesta lei.\n2. Garantirase a dispoñibilidade de medios técnicos e humanos para a realización dos espazos necesarios para o correcto exercicio do dereito de acceso.\nArtigo 10. Alfabetización mediática e dixital\n1. Os medios públicos de comunicación audiovisual de titularidade da Comunidade Autónoma de Galicia cumprirán a súa misión de servizo público de alfabetización mediática contribuíndo, en colaboración co sistema educativo, a desenvolver competencias, coñecementos, destrezas e actitudes de comprensión e valoración crítica que permitan a cidadanía de todas as idades acceder e analizar criticamente a información, discernir entre feitos e opinións e recoñecer as noticias falsas e os procesos de desinformación.\n2. Así mesmo, os medios públicos de comunicación audiovisual de titularidade da Comunidade Autónoma de Galicia colaborarán co sistema educativo na alfabetización dixital da cidadanía, co fin de promover o uso e o acceso responsable aos datos, ás redes sociais e ás ferramentas de intelixencia artificial, algoritmos e sistemas de recomendación por parte dos distintos sectores da sociedade galega, especialmente aqueles máis necesitados de actuacións de mellora das competencias, dos coñecementos, das destrezas e das actitudes que lles permitan utilizar con eficacia e con seguridade os servizos de información e de comunicación.\n3. A Corporación de Servizos Audiovisuais de Galicia promoverá contidos que axuden a poboación de idade avanzada para estimular o envellecemento activo e paliar a soidade non desexada.\nArtigo 11. Promoción do desenvolvemento do sector audiovisual galego e da produción independente\n1. Os medios públicos de comunicación audiovisual de titularidade da Comunidade Autónoma de Galicia, en cumprimento da misión de servizo público definida nesta lei, contribuirán ao desenvolvemento do sector audiovisual para a mellora da súa achega á economía galega.\n2. En particular, os medios públicos de comunicación audiovisual de titularidade da Comunidade Autónoma de Galicia promoverán e difundirán as obras audiovisuais de produción independente realizadas en Galicia.\n3. No marco do previsto neste artigo, e de acordo cos principios de subsidiariedade e complementariedade, os medios públicos de comunicación audiovisual de titularidade da Comunidade Autónoma de Galicia participarán, xunto coas administracións públicas e o sector audiovisual, nos programas sectoriais de actuación que contribúan a consolidar a produción cinematográfica e audiovisual galega, a ficción e os documentais.\nCAPÍTULO II\nPrincipios do servizo público de comunicación audiovisual\nda Comunidade Autónoma de Galicia\nArtigo 12. Principios\nOs medios públicos de comunicación audiovisual de titularidade da Comunidade Autónoma de Galicia actuarán no desempeño da misión de servizo público definida nesta lei con suxeición aos seguintes principios:\na) Respecto da dignidade humana e dos valores constitucionais e estatutarios.\nb) Universalidade no acceso ao servizo público de comunicación audiovisual.\nc) Veracidade da información.\nd) Independencia, rendición de contas, transparencia e responsabilidade.\ne) Innovación e excelencia.\nArtigo 13. Principio de respecto da dignidade humana e dos valores constitucionais e estatutarios\nO respecto da dignidade humana e dos valores constitucionais e estatutarios no ámbito do servizo público de comunicación audiovisual da Comunidade Autónoma de Galicia inclúe, en particular:\na) O respecto da honra, da intimidade e da propia imaxe das persoas e mais a garantía dos dereitos de rectificación e de réplica.\nb) O respecto do pluralismo ideolóxico, político, social e cultural da sociedade galega.\nc) A non-discriminación das persoas por razón de idade, sexo, discapacidade, orientación sexual, identidade de xénero, expresión de xénero, raza, cor, orixe étnica ou social, características sexuais ou xenéticas, lingua, relixión, crenzas, opinións políticas ou de calquera outro tipo, nacionalidade, patrimonio, nacemento ou calquera outra condición ou circunstancia persoal ou social.\nd) A promoción da igualdade entre mulleres e homes, transmitindo unha imaxe igualitaria e non-discriminatoria.\ne) A difusión dunha imaxe axustada, respectuosa, apreciativa, inclusiva e libre de estereotipos das persoas con discapacidade.\nf) A protección da xuventude e da infancia fronte aos contidos que poidan afectar negativamente a súa saúde ou o adecuado desenvolvemento da súa personalidade, con especial atención á prevención de condutas adictivas.\ng) A protección dos dereitos das persoas consumidoras e usuarias en relación coa publicidade e con outras modalidades de comunicación comercial audiovisual.\nh) A contribución á conciliación da vida persoal e familiar, mediante a racionalización dos horarios no servizo de comunicación audiovisual televisivo lineal en aberto.\ni) O respecto dos dereitos de propiedade intelectual.\nArtigo 14. Principio de universalidade no acceso ao servizo\nPara a efectividade do principio de universalidade no acceso ao servizo público de comunicación audiovisual, os medios públicos de comunicación audiovisual de titularidade da Comunidade Autónoma de Galicia garantirán:\na) A maior cobertura territorial posible do territorio da comunidade autónoma de Galicia polo servizo de comunicación audiovisual televisivo lineal e o servizo de comunicación audiovisual radiofónico, así como a súa máxima continuidade, tendo en conta as obrigas legais e as recomendacións técnicas aplicables.\nb) A accesibilidade universal aos servizos de comunicación audiovisual, con especial atención ás persoas con diversidade funcional, mediante recursos factibles, ferramentas e pautas de accesibilidade visual, auditiva e cognitiva, incluídos a tradución audiovisual, a audiodescrición, o subtitulado e o emprego da lingua de signos, así como da aprendizaxe a través de internet.\nc) A difusión en aberto dos servizos de comunicación audiovisual que se presten en cumprimento da misión de servizo público definida nesta lei. Unicamente poderán ser de acceso condicionado aqueles servizos excluídos do ámbito do servizo público de comunicación audiovisual da Comunidade Autónoma de Galicia polo mandato estratéxico do prestador do servizo.\nArtigo 15. Principio de veracidade da información\nConsonte o principio de veracidade da información, os contidos informativos que difundan os medios públicos de comunicación audiovisual de titularidade da Comunidade Autónoma de Galicia axustaranse aos seguintes criterios:\na) Veracidade, calidade, obxectividade e imparcialidade.\nb) Diferenciación, de forma clara e comprensible, entre información e opinión.\nc) Respecto do pluralismo político, social e cultural, ben como da libre expresión das opinións.\nd) Fomento da libre formación da opinión do público.\nArtigo 16. Principios de independencia, de rendición de contas, de transparencia e de responsabilidade\n1. A independencia e a rendición de contas dos medios públicos de comunicación audiovisual de titularidade da Comunidade Autónoma de Galicia garántense a través do réxime organizativo e de control da Corporación de Servizos Audiovisuais de Galicia que se establece no título III desta lei.\n2. A xestión da Corporación de Servizos Audiovisuais de Galicia axustarase aos principios de transparencia e responsabilidade. Deberá asumir e implantar de maneira efectiva criterios de sustentabilidade social empresarial.\nArtigo 17. Principios de innovación e de excelencia\nEn cumprimento dos principios de innovación e de excelencia, os medios públicos de comunicación audiovisual de titularidade da Comunidade Autónoma de Galicia fomentarán a produción audiovisual de calidade e a súa difusión en todas as modalidades que permita o estado da tecnoloxía.\nTÍTULO III\nCorporación de Servizos Audiovisuais de Galicia\nCAPÍTULO I\nNatureza e réxime xurídico\nArtigo 18. Natureza xurídica\n1. A Corporación de Servizos Audiovisuais de Galicia é unha sociedade mercantil pública autonómica na que se integran os medios públicos de comunicación audiovisual de titularidade da Comunidade Autónoma de Galicia que prestan o servizo público de comunicación audiovisual de acordo co previsto no número 2 do artigo 2.\n2. A Corporación de Servizos Audiovisuais de Galicia ten a forma de sociedade anónima e o seu capital estará participado na súa totalidade e de forma directa pola Comunidade Autónoma de Galicia.\n3. A Corporación de Servizos Audiovisuais de Galicia goza de autonomía na súa xestión e actúa con independencia funcional respecto do Consello da Xunta de Galicia e da Administración xeral da Comunidade Autónoma de Galicia.\nArtigo 19. Réxime xurídico\n1. A Corporación de Servizos Audiovisuais de Galicia réxese:\na) En primeiro lugar, por esta lei, polos seus estatutos sociais e pola lexislación xeral de comunicación audiovisual.\nb) En segundo lugar, pola Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nc) Na falta da normativa anterior, pola lexislación mercantil.\n2. Os estatutos sociais da Corporación de Servizos Audiovisuais de Galicia incorporarán as previsións desta lei relativas aos órganos da sociedade e ás súas competencias.\n3. Os estatutos sociais da Corporación de Servizos Audiovisuais de Galicia e as súas modificacións serán aprobados pola xunta xeral da sociedade, logo do acordo favorable do Consello da Xunta de Galicia, e serán inscritos no rexistro mercantil.\n4. O obxecto social da Corporación de Servizos Audiovisuais de Galicia incluirá a prestación do servizo público de comunicación audiovisual nos termos previstos nesta lei, así como todas aquelas actividades necesarias para o cumprimento da misión de servizo público definida nela ou que estean relacionadas coa comunicación audiovisual.\n5. As pretensións que se deduzan con respecto aos acordos dos órganos de goberno e administración da Corporación de Servizos Audiovisuais de Galicia son competencia dos xulgados e os tribunais da orde xurisdicional que corresponda en cada caso segundo a lexislación procesual.\nArtigo 20. Medios para a prestación do servizo\n1. A Corporación de Servizos Audiovisuais de Galicia deberá contar coa organización, a estrutura e os recursos humanos e económicos suficientes para asegurar o cumprimento da misión de servizo público definida nesta lei, incluídos os necesarios para garantir a provisión de programas, contidos e servizos territoriais.\n2. A Corporación de Servizos Audiovisuais de Galicia pode constituír entidades que adopten a forma de sociedade mercantil ou participar no seu capital, sempre que o obxecto social de tales entidades estea vinculado coas actividades e as funcións daquela, incluídas as de servizo público. A adquisición ou a perda da participación maioritaria no capital social das devanditas sociedades require a autorización previa do Consello da Xunta de Galicia.\n3. A Corporación de Servizos Audiovisuais de Galicia e as sociedades sobre as que exerza o control, nos termos do artigo 42 do Código de comercio, non poden participar no capital social de prestadores do servizo de comunicación audiovisual de titularidade privada.\nArtigo 21. Cooperación\nPara cumprir mellor a misión de servizo público definida nesta lei, a Corporación de Servizos Audiovisuais de Galicia pode subscribir convenios de cooperación con outras entidades prestadoras do servizo público de comunicación audiovisual, coas administracións públicas e coas entidades vinculadas a estas ou dependentes delas.\nArtigo 22. Operacións de fusión e escisión, e disolución\n1. As operacións de fusión ou escisión da Corporación de Servizos Audiovisuais de Galicia requiren o acordo favorable do Consello da Xunta de Galicia.\n2. A disolución da Corporación de Servizos Audiovisuais de Galicia require o acordo favorable do Consello da Xunta de Galicia, despois de oír o Parlamento de Galicia.\nCAPÍTULO II\nOrganización\nSección 1ª. Órganos da Corporación de Servizos Audiovisuais de Galicia\nArtigo 23. Órganos\n1. Son órganos de goberno e administración da Corporación de Servizos Audiovisuais de Galicia o Consello de Administración e a Dirección Xeral.\n2. Os membros do Consello de Administración e a persoa titular da Dirección Xeral son nomeados seguindo procedementos transparentes, abertos, efectivos e non-discriminatorios e mais criterios transparentes, obxectivos, non-discriminatorios e proporcionados, de acordo co previsto nesta lei.\n3. A Corporación de Servizos Audiovisuais de Galicia contará cun Consello Asesor de Participación Social e Profesional, como órgano de participación externa da sociedade galega e interna das persoas profesionais dos medios públicos de comunicación audiovisual integrados nela.\nSección 2ª. Consello de Administración\nArtigo 24. Definición e composición\n1. O Consello de Administración é o órgano colexiado de goberno e administración da Corporación de Servizos Audiovisuais de Galicia.\n2. O Consello de Administración componse de sete membros, dos cales un é a persoa titular da Dirección Xeral.\nArtigo 25. Elección e nomeamento dos membros do Consello de Administración\n1. Os membros do Consello de Administración distintos da persoa titular da Dirección Xeral son elixidos polo Parlamento de Galicia por maioría de dous terzos. Se non se acadar esta maioría, no prazo dun mes repetirase a votación e abondará para a elección unha maioría de tres quintos.\n2. As persoas propostas a través dos grupos parlamentarios deben ter experiencia profesional acreditada e prestixio recoñecido, nos termos establecidos polo artigo seguinte. Do mesmo xeito, teranse en conta criterios de proporcionalidade e de pluralidade ideolóxica, política, social e cultural e garantirase o cumprimento do principio de composición ou presenza equilibrada de mulleres e homes, consonte a Lei 7/2023, do 30 de novembro, para a igualdade efectiva de mulleres e homes de Galicia.\n3. As persoas propostas a través dos grupos parlamentarios comparecerán perante a comisión correspondente do Parlamento de Galicia na forma que determina o Regulamento do Parlamento, co fin de se examinar a súa idoneidade para o cargo.\n4. A xunta xeral da sociedade nomeará os membros do Consello de Administración elixidos polo Parlamento de Galicia.\n5. As vacantes no Consello de Administración serán cubertas na mesma forma prevista nos números anteriores e deberase respectar a pluralidade de orixe. O mandato dos novos membros terá unha duración equivalente ao tempo que lles quedar de mandato aos membros aos cales substitúen.\nArtigo 26. Experiencia profesional acreditada e prestixio recoñecido\n1. Para os efectos do disposto no artigo anterior, presúmese que unha persoa posúe unha experiencia profesional acreditada e un prestixio recoñecido para ser membro do Consello de Administración se reúne algún dos seguintes requisitos:\na) Ter desempeñado funcións de administración, de alta dirección, de control ou asesoramento ou funcións de similar responsabilidade en entidades públicas ou privadas.\nb) Ter méritos relevantes de carácter profesional, docentes ou de investigación en ámbitos relacionados coa comunicación.\n2. Na composición do Consello de Administración débese garantir a presenza de persoas que desempeñasen funcións de administración, de alta dirección, de control ou asesoramento ou funcións de similar responsabilidade en entidades públicas ou privadas e de persoas que teñan méritos relevantes de carácter profesional, docentes ou de investigación en ámbitos relacionados coa comunicación.\nArtigo 27. Duración do mandato\n1. O mandato dos membros do Consello de Administración é de cinco anos, contados desde o seu nomeamento.\n2. O mandato é renovable por unha soa vez.\n3. Despois de se esgotar o mandato, os membros do Consello de Administración continúan no exercicio das súas funcións ata a renovación no cargo ou ata a toma de posesión das persoas que os substitúan.\nArtigo 28. Cesamento\nOs membros do Consello de Administración cesan no seu cargo polas seguintes causas:\na) Expiración do prazo do seu mandato.\nb) Incapacidade permanente para o exercicio do cargo.\nc) Renuncia expresa notificada formalmente ao Consello de Administración.\nd) Defunción.\ne) Inhabilitación para o emprego ou cargo público ou condena por delito doloso, declaradas en sentenza firme.\nf) Incompatibilidade sobrevida.\ng) Separación aprobada polo Parlamento de Galicia por maioría de dous terzos, por proposta da xunta xeral da sociedade, logo da instrución do correspondente expediente contraditorio por parte do Consello de Administración, por non desenvolver as súas funcións de acordo co establecido nesta lei e nas normas que a desenvolveren.\nArtigo 29. Estatuto persoal\n1. Os membros do Consello de Administración actúan no exercicio do seu cargo con plena independencia e neutralidade, sen poderen recibir instrucións, directrices ou calquera outra clase de indicación do Consello da Xunta de Galicia, da Administración xeral da Comunidade Autónoma de Galicia, dos partidos políticos, dos sindicatos ou doutras institucións ou entidades.\n2. Os membros do Consello de Administración exercen as súas funcións con suxeición aos deberes de dilixencia, fidelidade, lealdade, segredo e responsabilidade establecidos na lexislación mercantil e axustan a súa actuación aos principios de legalidade, de obxectividade e de bo goberno.\n3. Os membros do Consello de Administración terán dedicación exclusiva e estarán suxeitos ao réxime de incompatibilidades dos altos cargos da Administración xeral da Comunidade Autónoma de Galicia.\n4. En todo caso, a condición de membro do Consello de Administración é incompatible:\na) Coa condición de membro do Parlamento de Galicia ou do Consello da Xunta de Galicia.\nb) Co exercicio de calquera outro cargo de elección ou de designación política.\nc) Coa pertenza a órganos de dirección en partidos políticos ou en organizacións sindicais ou empresariais.\n5. Os membros do Consello de Administración non poden ter intereses directos nin indirectos en empresas publicitarias, editoriais, xornalísticas, de comunicación corporativa, de produción ou distribución de películas cinematográficas, discográficas ou de programas filmados ou gravados en calquera tipo de soporte ou medio tecnolóxico nin en ningún tipo de entidade relacionada coa subministración ou a dotación de material, de servizos ou de programas á Corporación de Servizos Audiovisuais de Galicia.\nArtigo 30. Competencias e funcións\nCorrespóndenlle ao Consello de Administración as seguintes competencias e funcións:\na) Aprobar a organización básica da Corporación de Servizos Audiovisuais de Galicia.\nb) Aprobar a creación das comisións de participación, asesoramento e control interno do propio Consello. En todo caso, o Consello de Administración constituirá no seu seo unha Comisión de Economía e Control.\nc) Aprobar o regulamento interno e as demais normas de funcionamento do propio Consello.\nd) Resolver as solicitudes de autorización ou de recoñecemento de compatibilidade dos membros do Consello de Administración, excluída a persoa interesada, logo do informe da Oficina de Incompatibilidades e Boas Prácticas da Administración xeral da Comunidade Autónoma de Galicia.\ne) Aprobar as directrices básicas en materia de persoal e os instrumentos de ordenación do persoal e as súas modificacións.\nf) Nomear o persoal directivo designado pola persoa titular da Dirección Xeral e formalizar o seu cesamento, no suposto de destitución por parte daquela.\ng) Elaborar e aprobar os criterios reitores da dirección editorial da Corporación de Servizos Audiovisuais de Galicia.\nh) Aprobar, por proposta da persoa titular da Dirección Xeral, o plan xeral de actuación da Corporación de Servizos Audiovisuais de Galicia.\ni) Aprobar o programa de actuacións, investimentos e financiamento e os anteproxectos de orzamentos da Corporación de Servizos Audiovisuais de Galicia elaborados pola persoa titular da Dirección Xeral, así como formular as contas anuais.\nj) Aprobar, por proposta da persoa titular da Dirección Xeral, o informe anual sobre a xestión da Corporación de Servizos Audiovisuais de Galicia e sobre o cumprimento da misión de servizo público definida nesta lei, para a súa remisión á autoridade audiovisual competente.\nk) Aprobar as normas de estilo e autorregulación dos servizos informativos dos medios públicos de comunicación audiovisual integrados na Corporación de Servizos Audiovisuais de Galicia, logo de oír as organizacións sindicais representativas e o Consello Asesor de Participación Social e Profesional, así como o procedemento para elixir a representación neste das persoas profesionais dos devanditos medios.\nl) Elaborar e aprobar as normas reguladoras da emisión de publicidade, tendo en conta os criterios de autorregulación do sector, ademais da normativa de protección da saúde das persoas menores de idade e de prevención das condutas adictivas.\nm) Velar polo cumprimento da misión de servizo público definida nesta lei, nos termos establecidos polo mandato estratéxico e polo contrato plurianual de xestión.\nn) En xeral, as facultades indelegables que lle corresponden ao consello de administración das sociedades de capital consonte a lexislación mercantil.\nñ) As demais que lle atribúan expresamente esta lei ou os estatutos sociais.\nArtigo 31. Presidencia\n1. A Presidencia do Consello de Administración é exercida por un dos seus membros, excluída a persoa titular da Dirección Xeral, de acordo coa orde rotatoria que estableza o propio Consello, por períodos de seis meses.\n2. Correspóndenlle á Presidencia do Consello de Administración acordar a convocatoria das sesións do órgano, fixar a orde do día de acordo coa Dirección Xeral e presidir as sesións, moderando o desenvolvemento dos debates, nos termos que dispoña o regulamento interno e as demais normas de funcionamento do Consello de Administración.\nAlén diso, a Presidencia coordina o funcionamento do Consello de Administración coa Dirección Xeral da Corporación de Servizos Audiovisuais de Galicia.\n3. A persoa titular da Presidencia do Consello de Administración non exercerá funcións de representación nin de dirección executiva da Corporación de Servizos Audiovisuais de Galicia, que corresponden exclusivamente á persoa titular da Dirección Xeral.\nArtigo 32. Secretaría\n1. A Secretaría do Consello de Administración é exercida por unha persoa con titulación universitaria en Dereito, que non pode ter a condición de membro do Consello de Administración e asiste ás reunións deste con voz mais sen voto.\n2. A designación e a destitución da persoa titular da Secretaría correspóndelle ao Consello de Administración, así como a súa substitución temporal nos supostos de vacante, de ausencia ou de enfermidade, consonte o que establezan os estatutos sociais.\n3. Correspóndenlle á Secretaría do Consello de Administración as funcións que lle atribúan os estatutos sociais e, en todo caso, efectuar a convocatoria das sesións do órgano por orde da Presidencia, preparar o despacho dos asuntos, redactar e autorizar as actas das sesións e expedir as certificacións dos acordos aprobados, co visto e prace da Presidencia, e asesorar en dereito o órgano.\n4. A persoa titular da Secretaría está suxeita ao estatuto persoal establecido para os membros do Consello de Administración no artigo 29, agás o previsto no seu número 3.\n5. O Consello de Administración fixará as retribucións e o sistema de contratación da persoa titular da Secretaría cando esta non pertenza ao cadro de persoal da Corporación de Servizos Audiovisuais de Galicia. No caso de pertencer ao devandito cadro de persoal, o Consello fixará a retribución que lle corresponda pola realización das funcións inherentes ao cargo.\nArtigo 33. Funcionamento\n1. O Consello de Administración reúnese en sesión ordinaria, como mínimo, unha vez ao mes e en sesión extraordinaria cando o soliciten a persoa titular da Dirección Xeral ou unha terceira parte dos seus membros.\n2. Para a constitución válida do Consello de Administración, para os efectos de realizar sesións, deliberacións e toma de acordos, requirirase a presenza das persoas titulares da Presidencia e da Secretaría, ou, de ser o caso, das que as substitúan, e mais da metade, polo menos, dos demais membros do órgano.\n3. Os acordos do Consello de Administración son adoptados por maioría de votos, agás que os estatutos sociais ou a lexislación mercantil establezan outra cousa. O voto da persoa titular da Dirección Xeral terá carácter dirimente cando se produciren empates nas votacións.\nSección 3ª. Dirección Xeral\nArtigo 34. Definición, elección e nomeamento\n1. A Dirección Xeral exerce de forma permanente as funcións de goberno, administración e representación da Corporación de Servizos Audiovisuais de Galicia que lle atribúen esta lei e os estatutos sociais.\n2. A persoa titular da Dirección Xeral é elixida polo Parlamento de Galicia por maioría de dous terzos. Se non se acadar esta maioría, no prazo dun mes poderase repetir a votación e abondará para a elección unha maioría de tres quintos.\n3. A candidatura a titular da Dirección Xeral é formulada pola comisión parlamentaria correspondente, na forma que determine o Regulamento do Parlamento, entre persoas que teñan formación acreditada de nivel de educación superior, coñecementos e competencias profesionais, prestixio recoñecido e experiencia en xestión empresarial, administración ou investigación científica na actividade da comunicación audiovisual e no goberno corporativo.\n4. A persoa proposta comparecerá perante a comisión correspondente do Parlamento de Galicia, co fin de se examinar a súa idoneidade para o cargo.\n5. O Consello de Administración nomeará a persoa titular da Dirección Xeral na primeira sesión que realice logo da elección desta por parte do Parlamento de Galicia.\nArtigo 35. Duración do mandato\n1. O mandato da persoa titular da Dirección Xeral é de cinco anos, contados desde o seu nomeamento, e ten carácter renovable.\n2. Despois de se esgotar o mandato, a persoa titular da Dirección Xeral continúa no exercicio das súas funcións ata a renovación no cargo ou ata a toma de posesión da persoa que a substitúa.\nArtigo 36. Cesamento\n1. A persoa titular da Dirección Xeral cesa no seu cargo polas seguintes causas:\na) Expiración do prazo do seu mandato.\nb) Incapacidade permanente para o exercicio do cargo.\nc) Renuncia expresa notificada formalmente ao Consello de Administración.\nd) Defunción.\ne) Inhabilitación para o emprego ou cargo público ou condena por delito doloso, declaradas en sentenza firme.\nf) Incompatibilidade sobrevida.\ng) Separación aprobada polo Parlamento de Galicia por maioría de dous terzos, por proposta da xunta xeral da sociedade ou do Consello de Administración, logo da instrución do correspondente expediente contraditorio, por non desempeñar as súas funcións de acordo co establecido nesta lei e nas normas que a desenvolveren.\n2. Alén diso, a persoa titular da Dirección Xeral será separada do seu cargo polo Consello de Administración cando, logo da liquidación do orzamento anual da Corporación de Servizos Audiovisuais de Galicia, se constatar a concorrencia dalgunha das seguintes circunstancias por causas imputables á súa xestión:\na) Un empeoramento do resultado orzado cunha desviación igual ou superior ao dez por cento da compensación pola prestación do servizo público de comunicación audiovisual.\nb) A existencia dunha desviación orzamentaria por exceso igual ou superior ao dez por cento das cifras aprobadas para o total das dotacións tanto do orzamento de explotación coma do orzamento do capital, excluídos do cómputo do primeiro os impostos e os resultados e do cómputo do segundo a variación do capital circulante.\nArtigo 37. Estatuto persoal\n1. A persoa titular da Dirección Xeral actúa no exercicio do seu cargo con plena independencia e neutralidade, sen poder recibir instrucións, directrices ou calquera outra clase de indicación do Consello da Xunta de Galicia, da Administración xeral da Comunidade Autónoma de Galicia, dos partidos políticos, dos sindicatos ou doutras institucións ou entidades.\n2. A persoa titular da Dirección Xeral exerce as súas funcións con suxeición aos deberes de dilixencia, fidelidade, lealdade, segredo e responsabilidade establecidos na lexislación mercantil e axusta a súa actuación aos principios de legalidade, de obxectividade e de bo goberno.\n3. A persoa titular da Dirección Xeral terá dedicación exclusiva e estará suxeita ao réxime de incompatibilidades dos altos cargos da Administración xeral da Comunidade Autónoma de Galicia.\n4. En todo caso, a condición de persoa titular da Dirección Xeral é incompatible:\na) Coa condición de membro do Parlamento de Galicia ou do Consello da Xunta de Galicia.\nb) Co exercicio de calquera outro cargo de elección ou de designación política.\nc) Coa pertenza a órganos de dirección en partidos políticos ou en organizacións sindicais ou empresariais.\n5. A persoa titular da Dirección Xeral non pode ter intereses directos nin indirectos en empresas publicitarias, editoriais, xornalísticas, de comunicación corporativa, de produción ou distribución de películas cinematográficas, discográficas ou de programas filmados ou gravados en calquera tipo de soporte ou medio tecnolóxico nin en calquera tipo de entidade relacionada coa subministración ou dotación de material, servizos ou programas á Corporación de Servizos Audiovisuais de Galicia.\nArtigo 38. Competencias e funcións\n1. A persoa titular da Dirección Xeral representa a Corporación de Servizos Audiovisuais de Galicia e desempeña a súa dirección executiva. Ademais, correspóndenlle as seguintes competencias e funcións:\na) Adoptar e executar cantos actos, actuacións ou decisións sexan necesarios para o desempeño da dirección executiva da Corporación de Servizos Audiovisuais de Galicia.\nb) Elaborar o plan anual de actividades, a memoria anual e os anteproxectos de orzamentos da Corporación de Servizos Audiovisuais de Galicia.\nc) Actuar como órgano de contratación da Corporación de Servizos Audiovisuais de Galicia.\nd) Autorizar os pagamentos e os gastos da Corporación de Servizos Audiovisuais de Galicia.\ne) Aprobar a estrutura organizativa da dirección da Corporación de Servizos Audiovisuais de Galicia e as súas modificacións.\nf) Exercer a xefatura superior do persoal da Corporación de Servizos Audiovisuais de Galicia e desenvolver as directrices básicas do Consello de Administración en materia de persoal.\ng) Designar e destituír o persoal directivo de acordo co previsto nesta lei e nos estatutos sociais.\nh) Impulsar, orientar, coordinar e inspeccionar os servizos da Corporación de Servizos Audiovisuais de Galicia.\ni) Ditar as disposicións, as instrucións e as circulares relativas ao funcionamento da organización interna.\nj) Propor, para ser sometido á xunta xeral da sociedade, o nomeamento dos auditores de contas ou das sociedades de auditoría.\nk) Asinar o contrato plurianual de xestión convido baixo as directrices do mandato estratéxico.\nl) Establecer as directrices oportunas para que os programas, os contidos e os servizos da Corporación de Servizos Audiovisuais de Galicia cumpran a misión de servizo público definida nesta lei, nos termos establecidos polo mandato estratéxico e polo contrato plurianual de xestión.\nm) Cumprir e facer cumprir a lei e os acordos do Consello de Administración.\nn) As demais funcións de goberno e administración da Corporación de Servizos Audiovisuais de Galicia non atribuídas expresamente a outros órganos por esta lei, polos estatutos sociais ou pola lexislación mercantil.\n2. As dúbidas que no transcurso da actividade da Corporación de Servizos Audiovisuais de Galicia poidan xurdir respecto da atribución dunha competencia ao Consello de Administración ou á Dirección Xeral resolveranse sempre a favor desta última.\nSección 4ª. Comisión de Economía e Control\nArtigo 39. Comisión de Economía e Control\nA composición e as normas de funcionamento da Comisión de Economía e Control son fixadas polos estatutos sociais ou, se for o caso, polo regulamento interno do Consello de Administración, que garantirán a independencia do seu funcionamento.\nSección 5ª. Consello Asesor de Participación Social e Profesional\nArtigo 40. Definición\nO Consello Asesor de Participación Social e Profesional é o órgano de participación externa da sociedade galega e interna das persoas profesionais da Corporación de Servizos Audiovisuais de Galicia, que ten como finalidade contribuír a fortalecer a participación, así como a calidade, a profesionalidade e a independencia da información e, en xeral, dos programas, os contidos e os servizos dos medios públicos de comunicación audiovisual de titularidade da Comunidade Autónoma de Galicia.\nArtigo 41. Composición\n1. O Consello Asesor de Participación Social e Profesional está composto por quince membros, segundo a seguinte distribución, na que se garantirá o cumprimento do principio de composición ou presenza equilibrada de mulleres e homes, conforme a Lei 7/2023, do 30 de novembro:\na) Nove membros en representación dos sectores da cultura, a ciencia e a tecnoloxía, a educación e a sanidade, das entidades locais, das organizacións de persoas consumidoras e usuarias, das organizacións de persoas con discapacidade e das organizacións profesionais do sector audiovisual e da comunicación, elixidos polo Parlamento de Galicia por maioría de dous terzos ou, de non se acadar esta, por maioría de tres quintos en segunda votación, dentro da mesma sesión plenaria.\nb) Tres membros en representación dos sectores das industrias culturais e do audiovisual, a lingua e as tecnoloxías e redes de comunicación, designados polo Consello da Xunta de Galicia por proposta dos órganos superiores ou de dirección da Administración xeral da Comunidade Autónoma de Galicia competentes en tales materias.\nc) Dous membros en representación das persoas profesionais dos medios públicos de comunicación audiovisual integrados na Corporación de Servizos Audiovisuais de Galicia, elixidos polo procedemento que establecer o Consello de Administración.\nd) A persoa titular da Dirección Xeral da Corporación de Servizos Audiovisuais de Galicia.\n2. O mandato dos membros do Consello Asesor de Participación Social e Profesional, exceptuada a persoa titular da Dirección Xeral da Corporación de Servizos Audiovisuais de Galicia, é de dous anos, renovable por unha soa vez. Após se esgotar o mandato, os membros continúan en funcións ata a renovación no cargo ou ata o nomeamento das persoas que os substitúan.\n3. Os membros do Consello Asesor de Participación Social e Profesional non terán dedicación exclusiva ao cargo nin percibirán remuneracións polo exercicio deste, sen prexuízo das indemnizacións que corresponderen pola asistencia ás súas sesións.\n4. En todo caso, a condición de membro do Consello Asesor de Participación Social e Profesional é incompatible:\na) Coa condición de membro do Parlamento de Galicia ou do Consello da Xunta de Galicia.\nb) Co exercicio de calquera outro cargo de elección ou de designación política, agás nas entidades locais.\nc) Coa pertenza a órganos de dirección en partidos políticos ou en organizacións sindicais ou empresariais.\n5. O Consello Asesor de Participación Social e Profesional contará cunha presidenta ou un presidente elixido de entre os seus membros por maioría absoluta, que exercerá as funcións inherentes á presidencia dun órgano colexiado. A Dirección Xeral da Corporación de Servizos Audiovisuais de Galicia proporá un membro do seu persoal con cualificación suficiente para que actúe como secretario do órgano, con voz mais sen voto.\nArtigo 42. Funcións\n1. Correspóndelle ao Consello Asesor de Participación Social e Profesional velar pola riqueza do pluralismo do discurso público democrático, pola diversidade de opinións e pola participación proporcionada a prol da formación da opinión pública galega, así como pola calidade, a profesionalidade, a obxectividade, a imparcialidade, a veracidade e a independencia dos contidos difundidos polos medios públicos de comunicación audiovisual de titularidade da Comunidade Autónoma de Galicia.\n2. Para cumprir as funcións previstas no número anterior, a persoa titular da Dirección Xeral informará o Consello Asesor de Participación Social e Profesional sobre as seguintes materias:\na) Os criterios e as medidas que garantan o dereito de acceso e participación dos grupos sociais e políticos significativos en función da súa relevancia, a súa representatividade e o seu ámbito de actuación.\nb) As liñas de programación dos contidos de información, formación e entretemento, segundo os principios de prestación do servizo público de comunicación audiovisual recollidos nesta lei, e as medidas e iniciativas que puideren contribuír a mellorar a súa calidade.\nc) O desenvolvemento de accións de alfabetización mediática e dixital, de accesibilidade e posta en valor dos servizos públicos de comunicación audiovisual na sociedade dixital, de protección dos dereitos individuais e dixitais fronte ao odio, a violencia e a desigualdade e de uso responsable dos datos e das redes.\nd) As actividades de sustentabilidade social empresarial desenvolvidas pola Corporación de Servizos Audiovisuais de Galicia.\ne) As pautas e as medidas de protección dos dereitos das persoas menores de idade nos contidos dos servizos da Corporación de Servizos Audiovisuais de Galicia sobre a involucración en situacións de risco, violencia, vulnerabilidade, trastornos alimentarios, condutas adictivas, acoso e ciberacoso.\nf) As estratexias e os medios de promoción da innovación da dixitalización, da introdución responsable da intelixencia artificial e da colaboración coas institucións públicas e as empresas de Galicia sobre servizos converxentes de internet das cousas.\ng) O fomento dos principios e os valores promovidos pola Declaración europea sobre os dereitos e principios dixitais para a década dixital no que corresponda ao marco dos programas estratéxicos e os contratos plurianuais de xestión da Corporación de Servizos Audiovisuais de Galicia.\nh) O desenvolvemento das novas capacidades de difusión de contidos multilingües que permitan as redes globais e as tecnoloxías da información e a comunicación, co fin de dar a coñecer a identidade cultural de Galicia fóra do territorio da comunidade autónoma, en cumprimento da misión de servizo público definida nesta lei.\ni) As normas e as actividades de autorregulación e corregulación internas e externas que promova ou nas que participe a Corporación de Servizos Audiovisuais de Galicia.\nj) Calquera outra materia na que o Consello de Administración ou a Dirección Xeral da Corporación de Servizos Audiovisuais de Galicia requiran do asesoramento do órgano.\nArtigo 43. Réxime de funcionamento\n1. O Consello Asesor de Participación Social e Profesional aprobará un regulamento de réxime interno.\n2. O Consello Asesor de Participación Social e Profesional reúnese de forma ordinaria unha vez cada catro meses e con carácter extraordinario cando o solicite a maioría dos seus membros.\n3. Os acordos do órgano son adoptados mediante o voto da maioría absoluta dos seus membros.\n4. A Dirección Xeral da Corporación de Servizos Audiovisuais de Galicia proporcionará o apoio material que o Consello Asesor de Participación Social e Profesional precise para o desenvolvemento das súas funcións.\nCAPÍTULO III\nPersoal\nArtigo 44. Membros do Consello de Administración\n1. Os membros do Consello de Administración, incluída a persoa titular da Dirección Xeral, vincúlanse á Corporación de Servizos Audiovisuais de Galicia por unha relación mercantil, sen prexuízo das especialidades establecidas nesta lei.\n2. O Consello da Xunta de Galicia, por proposta da consellaría competente en materia de facenda, aproba as retribucións que lles corresponde percibir á persoa titular da Dirección Xeral e aos demais membros do Consello de Administración. Estas cantidades intégranse no orzamento da Corporación de Servizos Audiovisuais de Galicia e, polo tanto, nos termos en que proceda, na lei de orzamentos que o Parlamento de Galicia aprobe cada ano.\nArtigo 45. Persoal de alta dirección e persoal directivo profesional\n1. Terá a consideración de persoal de alta dirección da Corporación de Servizos Audiovisuais de Galicia o persoal desta que cumpra os requisitos establecidos no artigo 1.2 do Real decreto 1382/1985, do 1 de agosto, polo que se regula a relación laboral de carácter especial do persoal de alta dirección. Este persoal rexerase polo establecido na indicada normativa laboral. A súa selección efectuarase con suxeición aos principios de publicidade, concorrencia, mérito e capacidade entre persoas que demostren a súa cualificación profesional.\n2. Terá a consideración de persoal directivo profesional da Corporación de Servizos Audiovisuais de Galicia o persoal desta que desempeñe postos de traballo definidos como tales na estrutura directiva da entidade aprobada pola persoa titular da Dirección Xeral, en atención á especial responsabilidade, competencia técnica, complexidade ou relevancia das funcións xerenciais ou de dirección e coordinación asignadas a eles.\n3. A selección do persoal directivo profesional efectuarase mediante unha convocatoria pública, de acordo cos principios de concorrencia, mérito e capacidade, entre o persoal laboral da Corporación de Servizos Audiovisuais de Galicia ou outras persoas que cumpran os requisitos necesarios para participaren na convocatoria. A súa designación efectuarase tras a apreciación discrecional por parte do órgano competente da idoneidade das persoas candidatas en relación cos requisitos exixidos para desempeñar o posto. O persoal directivo profesional da Corporación de Servizos Audiovisuais terá a condición de persoal directivo para os efectos do establecido no artigo 1.4 do Real decreto 1382/1985, do 1 de agosto, polo que se regula a relación laboral de carácter especial do persoal de alta dirección.\n4. O persoal directivo profesional estará suxeito a avaliación periódica consonte os criterios de eficacia e eficiencia, de responsabilidade pola súa xestión e de control de resultados en relación cos obxectivos que lle sexan fixados. O cesamento nos postos directivos producirase por causas obxectivas vinculadas a unha avaliación negativa do desempeño, á perda da confianza ou a graves e continuadas dificultades de integración no equipo directivo, apreciadas polo órgano superior xerárquico do cal a persoa directiva dependa directamente. Os contratos que se formalicen farán referencia a estas circunstancias e incluirán expresamente as causas de extinción expresadas como condicións resolutorias do contrato.\n5. As condicións retributivas do persoal recollido neste artigo serán as establecidas no Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico, ou na norma que o substitúa.\nArtigo 46. Persoal laboral\n1. O persoal ao servizo da Corporación de Servizos Audiovisuais de Galicia réxese:\na) Polas disposicións aplicables do texto refundido da Lei do Estatuto básico do empregado público, aprobado polo Real decreto lexislativo 5/2015, do 30 de outubro, e da Lei 2/2015, do 29 de abril, do emprego de Galicia.\nb) Polo texto refundido da Lei do Estatuto dos traballadores, aprobado polo Real decreto lexislativo 2/2015, do 23 de outubro, e as demais normas de dereito laboral.\nc) Polos convenios colectivos.\nd) Polo correspondente contrato de traballo.\n2. No tocante á selección e a contratación, tamén son aplicables as disposicións relativas ás sociedades mercantís públicas autonómicas recollidas na Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\n3. A contratación do persoal laboral fixo realizarase conforme os principios de igualdade, de mérito, de capacidade e de publicidade, mediante procesos selectivos convocados pola Corporación de Servizos Audiovisuais de Galicia no marco do que estableza a lexislación básica en materia de reposición de efectivos de persoal nas entidades do sector público e a que aprobe a Comunidade Autónoma de Galicia en desenvolvemento desta.\nArtigo 47. Persoal de natureza artística\nA Corporación de Servizos Audiovisuais de Galicia pode subscribir contratos ao abeiro da normativa que regula a relación especial de traballo das persoas artistas en espectáculos públicos á cal se refire a alínea e) do número 1 do artigo 2 do texto refundido da Lei do Estatuto dos traballadores, aprobado polo Real decreto lexislativo 2/2015, do 23 de outubro.\nCAPÍTULO IV\nConcreción da misión de servizo público\nArtigo 48. Mandato estratéxico\n1. Os obxectivos xerais da función de servizo público que debe cumprir a Corporación de Servizos Audiovisuais de Galicia establécense normativamente para un período de seis anos a través do correspondente mandato estratéxico, que ten a consideración de mandato marco para os efectos do previsto na lexislación xeral de comunicación audiovisual.\n2. O mandato estratéxico é aprobado polo Parlamento de Galicia por unha maioría de dous terzos. Se non se acadar esta maioría, incluirase o asunto na orde do día dunha próxima sesión plenaria e abondará para a aprobación unha maioría de tres quintos. De non se acadar tampouco esta última maioría, incluirase o asunto na orde do día dunha próxima sesión plenaria e a aprobación realizarase por maioría absoluta.\nArtigo 49. Contrato plurianual de xestión\n1. A concreción e o desenvolvemento dos obxectivos xerais da misión de servizo público da Corporación de Servizos Audiovisuais de Galicia realízanse mediante a subscrición co Consello da Xunta de Galicia, por un período de tres anos, do correspondente contrato plurianual de xestión, que ten a consideración de contrato-programa para os efectos do previsto na lexislación xeral de comunicación audiovisual.\n2. O contrato plurianual de xestión incluirá, como mínimo, as seguintes cuestións:\na) As achegas con cargo aos orzamentos da Comunidade Autónoma de Galicia destinadas a compensar a Corporación de Servizos Audiovisuais de Galicia pola prestación do servizo público de comunicación audiovisual.\nb) Os medios para a adecuación e a actualización do custo das actividades e dos obxectivos acordados ás variacións do escenario económico, garantindo sempre o cumprimento do mandato estratéxico e o obxectivo de estabilidade orzamentaria.\nc) Os obxectivos da política de eficiencia, rendibilidade, produtividade, persoal e reestruturación técnica, así como os métodos indicadores da súa avaliación e a forma de render conta deles, que desenvolverá a Corporación de Servizos Audiovisuais de Galicia no cumprimento da súa misión de servizo público.\nd) Os contidos de servizo público que deba ofrecer a Corporación de Servizos Audiovisuais de Galicia, con concreción das porcentaxes de xéneros de programación.\ne) Os efectos que deberán derivar do incumprimento dos compromisos acordados.\nf) O control da execución do contrato plurianual de xestión e dos resultados derivados da súa aplicación.\n3. Entre os obxectivos específicos que deberá desenvolver a Corporación de Servizos Audiovisuais de Galicia poderanse considerar, ademais dos propios da actividade de comunicación audiovisual, aqueloutros de natureza organizativa ou económica que contribúan a cumprir mellor a misión de servizo público.\nArtigo 50. Autorregulación e corregulación\nNo marco dos principios xerais que inspiran esta lei, e para cumprir mellor a misión de servizo público definida nela, a Corporación de Servizos Audiovisuais de Galicia pode adherirse ou desenvolver, segundo as respectivas facultades propias do Consello de Administración e da Dirección Xeral, as normas e pautas de autorregulación e corregulación que se estimen convenientes, no marco do previsto pola lexislación xeral de comunicación audiovisual, sobre as seguintes materias, entre outras:\na) A protección dos dereitos das persoas menores de idade, en particular nos eidos do tratamento adecuado en noticiarios e programas de contido informativo de actualidade nos que se informe de que se viron involucradas en situacións de risco ou violencia ou aparezan persoas menores en situación de vulnerabilidade; a inclusión de descritores audiovisuais e de sistemas visibles de cualificación por idades que discriminen os contidos prexudiciais para o seu desenvolvemento físico, mental ou moral; os límites da emisión de programas ou contidos que conteñan escenas de violencia gratuíta, pornografía, consumo de substancias psicoactivas ou de promoción ou normalización de condutas adictivas sen substancia, de programas relacionados co esoterismo ou as paraciencias baseados na participación activa das persoas usuarias ou de programas de actividades de xogos de azar e apostas, agás as excepcións legalmente permitidas; e o control de algoritmos, etiquetaxes e sistemas de recomendación inseguros.\nb) O cumprimento responsable da normativa publicitaria e de autocontrol da comunicación comercial no servizo público de comunicación audiovisual da Comunidade Autónoma de Galicia.\nc) O respecto dos principios xerais do servizo público de comunicación audiovisual da Comunidade Autónoma de Galicia nas interaccións públicas desenvolvidas a través das redes sociais dixitais que comprendan os dominios propios da Corporación de Servizos Audiovisuais de Galicia en internet.\nd) O desenvolvemento de pautas de comportamento para a protección e a utilización responsable dos datos das persoas usuarias.\ne) As tecnoloxías e as ferramentas de intelixencia artificial que cumpran a normativa aplicable e recoñezan de forma responsable e transparente o nivel de risco do seu despregamento, garantindo o respecto á dignidade humana e aos dereitos fundamentais, así como a súa fiabilidade.\nf) O desenvolvemento de normas de boas prácticas corporativas e profesionais de funcionamento para fortalecer a calidade do servizo público de comunicación audiovisual da Comunidade Autónoma de Galicia.\nCAPÍTULO V\nRéxime económico\nArtigo 51. Sistema de financiamento\n1. O sistema de financiamento da Corporación de Servizos Audiovisuais de Galicia dotaraa dos recursos económicos que lle permitan cumprir a misión de servizo público definida nesta lei dun xeito eficaz. Alén diso, respectará os principios seguintes:\na) Compatibilidade coa normativa vixente en materia de competencia, en especial coa normativa de axudas de estado.\nb) Garantía de estabilidade orzamentaria para o cumprimento efectivo das funcións de servizo público.\nc) Sostemento exclusivo de actividades e contidos relacionados coa función de servizo público.\n2. O financiamento da Corporación de Servizos Audiovisuais de Galicia baséase nun sistema mixto conformado pola percepción das compensacións polo cumprimento da misión de servizo público, ademais dos ingresos e rendementos das súas actividades e da participación no mercado da publicidade.\n3. As compensacións polo cumprimento das obrigas de servizo público consígnanse nos orzamentos da Comunidade Autónoma de Galicia. Estas compensacións teñen carácter anual e non poden superar o custo neto do servizo público prestado no correspondente exercicio orzamentario, entendéndose por tal a diferenza entre os custos totais da Corporación de Servizos Audiovisuais de Galicia e os seus outros ingresos distintos das compensacións.\nSe no pechamento dun exercicio se constatar que a compensación supera o custo neto en que se incorreu nese período, o importe en exceso minorarase da compensación orzada para o exercicio seguinte a aquel no que se producise o exceso.\n4. A Corporación de Servizos Audiovisuais de Galicia non pode utilizar a compensación pública para baixar inxustificadamente os prezos da súa oferta comercial e de servizos nin para presentar ofertas desproporcionadamente elevadas fronte a competidores privados por dereitos de emisión sobre contidos no mercado audiovisual.\nArtigo 52. Recurso ao endebedamento\n1. A Corporación de Servizos Audiovisuais de Galicia e calquera outra sociedade na cal posúa, directa ou indirectamente, a maioría do capital social só poden realizar operacións de crédito, na medida e cos límites máximos establecidos na normativa vixente, para financiar os seus investimentos en inmobilizado material e inmaterial e para atender necesidades transitorias de tesouraría.\n2. Os límites do endebedamento quedan fixados, para cada exercicio, na lei de orzamentos da Comunidade Autónoma de Galicia de cada ano.\nArtigo 53. Separación estrutural de actividades e sistema de contabilidade analítica\n1. A Corporación de Servizos Audiovisuais de Galicia procederá progresivamente á separación estrutural das súas actividades para garantir os prezos de transferencia e o respecto das condicións de mercado, de conformidade coa Lei 4/2007, do 3 de abril, de transparencia das relacións financeiras entre as administracións públicas e as empresas públicas, e de transparencia financeira de determinadas empresas.\n2. Co fin de cuantificar o custo neto do servizo público, a Corporación de Servizos Audiovisuais de Galicia disporá de separación de contas por actividades e contará cun sistema de contabilidade analítica que separe a imputación de ingresos e custos da actividade de servizo público dos contidos comerciais e das restantes actividades.\nArtigo 54. Réxime orzamentario, económico-financeiro, de contabilidade, de intervención e de control financeiro\n1. O réxime orzamentario, económico-financeiro, de contabilidade, de intervención e de control financeiro da Corporación de Servizos Audiovisuais de Galicia sométese ao establecido no número 3 do artigo 103 da Lei 16/2010, do 17 de decembro, e nas demais disposicións que lle sexan aplicables, así como ás previsións da presente lei.\n2. Xunto cos orzamentos de explotación e capital, a Corporación de Servizos Audiovisuais de Galicia remitirá unha memoria da avaliación económica do investimento ou dos investimentos que vaian iniciarse no exercicio, así como a expresión dos obxectivos que se pretendan acadar nel.\nArtigo 55. Contas anuais e auditoría externa\n1. Sen prexuízo do sinalado nesta lei, as contas anuais da Corporación de Servizos Audiovisuais de Galicia réxense polos principios e as normas de contabilidade recollidos no plan xeral contable e son revisadas por persoas auditoras de contas de acordo co disposto na lexislación mercantil.\n2. As contas anuais son formuladas polo Consello de Administración e son sometidas, xunto coa proposta de distribución de resultados, á aprobación da xunta xeral da sociedade, consonte a lexislación mercantil. Após seren aprobadas, serán remitidas ao Parlamento de Galicia para o seu coñecemento e a persoa titular da Dirección Xeral comparecerá perante a comisión de control parlamentario correspondente.\nArtigo 56. Patrimonio\n1. Para cumprir cos seus fins, a Corporación de Servizos Audiovisuais de Galicia dispón dun patrimonio propio, distinto do da Comunidade Autónoma de Galicia, integrado polo conxunto de bens, dereitos e obrigas dos cales é titular.\n2. Os bens e os dereitos do patrimonio da Corporación de Servizos Audiovisuais de Galicia son, en todo caso, de dominio privado ou patrimoniais.\n3. A xestión, a administración, a explotación e a disposición dos bens e os dereitos do patrimonio da Corporación de Servizos Audiovisuais de Galicia réxense polo disposto nesta lei, polas normas reguladoras do patrimonio da Comunidade Autónoma de Galicia e, supletoriamente, polas normas do dereito privado.\n4. A Corporación de Servizos Audiovisuais de Galicia velará pola conservación e a custodia dos seus arquivos documentais e audiovisuais e, en particular, dos documentos e fondos que, de acordo coa normativa de patrimonio cultural, deban integrar o patrimonio documental e bibliográfico de Galicia, facilitando o acceso e o uso para fins de investigación e educativos. O Consello de Administración establecerá as condicións para o seu uso comercial.\nCAPÍTULO VI\nControl externo\nArtigo 57. Control parlamentario\n1. O Parlamento de Galicia exerce o control da xestión e do cumprimento por parte da Corporación de Servizos Audiovisuais de Galicia da misión de servizo público definida nesta lei, a través da Comisión Permanente non Lexislativa de Control da Corporación de Servizos Audiovisuais de Galicia.\n2. Para o efecto do previsto no número anterior, a Corporación de Servizos Audiovisuais de Galicia, sen prexuízo do disposto no artigo 55.2, presentaralle con carácter anual á Comisión Permanente non Lexislativa de Control da Corporación de Servizos Audiovisuais de Galicia un informe referido á execución do mandato estratéxico e do contrato plurianual de xestión, así como unha memoria sobre a execución da misión de servizo público referida ao conxunto das súas actividades, programas, contidos e servizos.\nArtigo 58. Control por parte da autoridade audiovisual\n1. A autoridade audiovisual da Comunidade Autónoma de Galicia avalía se os novos servizos significativos que pretenda prestar a Corporación de Servizos Audiovisuais de Galicia se axustan ao valor da misión de servizo público definida nesta lei e se alteran a competencia no mercado audiovisual. Durante a avaliación daráselles audiencia ás persoas e aos grupos interesados e os resultados desta faranse públicos.\n2. A autoridade audiovisual establecerá un procedemento para que se poida solicitar a súa intervención no caso de incumprimento por parte da Corporación de Servizos Audiovisuais de Galicia da súa misión de servizo público.\nArtigo 59. Control por parte do Consello de Contas\nCorrespóndelle ao Consello de Contas, no exercicio das funcións que estatutaria e legalmente ten atribuídas, o control periódico do financiamento público que reciba a Corporación de Servizos Audiovisuais de Galicia, así como as medidas de reequilibrio necesarias para que o seu destino sexa o establecido nesta lei.\nDisposición adicional primeira. Garantía do cumprimento dos principios e os criterios de nomeamento dos membros dos órganos de goberno e administración da Corporación de Servizos Audiovisuais de Galicia\nDe o considerar necesario para garantir a maior efectividade dos principios e os criterios enumerados no número 2 do artigo 23, a Presidencia do Parlamento de Galicia poderá achegar un informe externo independente de valoración do currículo das persoas propostas como membros do Consello de Administración e como titular da Dirección Xeral da Corporación de Servizos Audiovisuais de Galicia, emitido por unha entidade mercantil acreditada de auditoría de cumprimento corporativo, competencias e servizo público.\nDisposición adicional segunda. Garantía da constitución e da renovación no prazo da Dirección Xeral, órgano de goberno e administración da Corporación de Servizos Audiovisuais de Galicia\nCo fin de garantir a constitución e a renovación no prazo correspondente dos órganos de goberno e administración da Corporación de Servizos Audiovisuais de Galicia e de evitar a indebida prolongación das situacións de interinidade, de non se acadar a maioría de tres quintos establecida para a elección da persoa titular da Dirección Xeral no número 2 do artigo 34 dentro do prazo previsto no devandito precepto, a elección realizarase por maioría absoluta na seguinte sesión plenaria do Parlamento de Galicia.\nDisposición derrogatoria única. Derrogación normativa\nQueda derrogada a Lei 9/2011, do 9 de novembro, dos medios públicos de comunicación audiovisual de Galicia, e cantas disposicións de igual ou de inferior rango se opoñan ao disposto nesta lei.\nDisposición derradeira primeira. Modificación da Lei 16/2010, do 17 de decembro, de organización e funcionamento da Administración xeral e do sector público autonómico de Galicia\nA disposición adicional décimo cuarta da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, queda redactada da seguinte maneira:\n«Disposición adicional décimo cuarta. Corporación de Servizos Audiovisuais de Galicia, S.A.\nA Corporación de Servizos Audiovisuais de Galicia, S.A., réxese pola súa normativa específica. As previsións desta lei aplicaránselle cando a devandita normativa o estableza expresamente, así como nos aspectos non regulados por ela, neste último caso sempre que as previsións desta lei sexan compatibles coa natureza e carácter especial da sociedade».\nDisposición derradeira segunda. Cambio da denominación da Corporación Radio e Televisión de Galicia, S.A., e adaptación dos estatutos sociais a esta lei\n1. A actual Corporación Radio e Televisión de Galicia, S.A., mudará a súa denominación para asumir a de «Corporación de Servizos Audiovisuais de Galicia, S.A.», prevista por esta lei. Todas as referencias que as normas en vigor realicen á Compañía de Radio-Televisión de Galicia ou á Corporación Radio e Televisión de Galicia entenderanse feitas á Corporación de Servizos Audiovisuais de Galicia.\n2. No prazo máximo de tres meses desde a entrada en vigor desta lei, a xunta xeral da Corporación Radio e Televisión de Galicia, S.A., aprobará, logo do acordo favorable do Consello da Xunta de Galicia, a modificación dos estatutos sociais que mude a denominación da sociedade para «Corporación de Servizos Audiovisuais de Galicia, S.A.», e realice as demais adaptacións destes ao establecido nesta lei.\nDisposición derradeira terceira. Primeira elección consonte o establecido por esta lei dos membros dos órganos de goberno e administración da Corporación de Servizos Audiovisuais de Galicia\n1. No prazo de tres meses desde a entrada en vigor desta lei, a Mesa do Parlamento de Galicia aprobará, consonte o Regulamento do Parlamento, as normas reguladoras do procedemento para a elección de acordo co establecido por esta lei da persoa titular da Dirección Xeral e dos membros do Consello de Administración da Corporación de Servizos Audiovisuais de Galicia.\nEste procedemento garantirá que, antes de expirar o prazo sinalado no parágrafo anterior, dous grupos parlamentarios ou unha quinta parte dos membros do Parlamento poidan solicitarlles aos órganos competentes a inclusión na orde do día do pleno da elección dos órganos da sociedade.\n2. Unha vez que entre en vigor a modificación dos estatutos sociais prevista na disposición derradeira segunda, entenderase expirado o mandato da persoa titular da Dirección Xeral e dos demais membros do Consello de Administración da Corporación de Servizos Audiovisuais de Galicia, que continuarán no exercicio das súas funcións ata a toma de posesión das persoas que os substitúan, e procederase á súa renovación conforme o establecido por esta lei.\n3. Para a primeira elección conforme o establecido por esta lei dos membros do Consello de Administración da Corporación de Servizos Audiovisuais de Galicia non se terán en conta os mandatos en que as persoas propostas, se for o caso, exercesen os mesmos cargos cando a sociedade tiña a denominación de «Corporación Radio e Televisión de Galicia».\nDisposición derradeira cuarta. Primeiro mandato estratéxico da Corporación de Servizos Audiovisuais de Galicia\nO primeiro mandato estratéxico da Corporación de Servizos Audiovisuais de Galicia será tramitado e aprobado polo Parlamento de Galicia no prazo de seis meses, contados desde o nomeamento, de acordo co establecido por esta lei, da persoa titular da Dirección Xeral.\nDisposición derradeira quinta. Habilitación normativa\nAutorízase o Consello da Xunta de Galicia e os órganos competentes da Administración xeral da Comunidade Autónoma de Galicia para ditaren cantas disposicións foren necesarias para o desenvolvemento e a aplicación desta lei.\nDisposición derradeira sexta. Entrada en vigor\nEsta lei entrará en vigor aos vinte días naturais da súa publicación no Diario Oficial de Galicia.\nSantiago de Compostela, catorce de marzo de dous mil vinte e cinco\nAlfonso Rueda Valenzuela\nPresidente"
  },
  {
    "file_id": "AnuncioG0766-100325-0001_gl",
    "doga_id": 52,
    "doga_date": "2025-03-17",
    "url": "https://www.xunta.gal/dog/Publicados/2025/20250317/AnuncioG0766-100325-0001_gl.html",
    "title": "RESOLUCIÓN do 7 de marzo de 2025, da Dirección Xeral de Patrimonio Cultural, pola que se inclúe no Censo do patrimonio cultural a Casa Grande de Grobas, sita no lugar de Cuíña de Arriba, parroquia de Grobas, no concello de Melide.",
    "content": "A Comunidade Autónoma de Galicia, ao abeiro do artigo 149.1.28 da Constitución española e segundo o disposto no artigo 27 do Estatuto de autonomía, asume a competencia exclusiva en materia de patrimonio cultural. En exercicio desta, apróbase a Lei 5/2016, do 4 de maio, do patrimonio cultural de Galicia (en diante, LPCG) (DOG núm. 92, do 16 de maio).\nO artigo 1.2 da LPCG establece que o patrimonio cultural de Galicia está constituído polos bens mobles, inmobles ou manifestacións inmateriais que, polo seu valor artístico, histórico, arquitectónico, arqueolóxico, paleontolóxico, etnolóxico, antropolóxico, industrial, científico e técnico, documental ou bibliográfico, deban ser considerados como de interese para a permanencia, recoñecemento e identidade da cultura galega a través do tempo.\nO artigo 14 da LPCG regula o Censo do patrimonio cultural do seguinte xeito:\n1. Os bens e as manifestacións inmateriais do patrimonio cultural de Galicia, mentres non sexan declarados de interese cultural ou catalogados, incluiranse no Censo do patrimonio cultural para a súa documentación, estudo, investigación e difusión dos seus valores.\n2. Os bens incorporaranse ao Censo do patrimonio cultural por resolución da dirección xeral competente en materia de patrimonio cultural. O Censo será obxecto de continua actualización e as súas incorporacións serán anunciadas no\nDiario Oficial de Galicia\ne difundidas por medio das tecnoloxías da información e a comunicación.\n3. A inclusión dun ben no Censo do patrimonio cultural non determinará a necesidade de autorización administrativa previa para as intervencións sobre o dito ben. O Censo servirá como elemento de referencia para a emisión dos informes que sexan competencia da consellería competente en materia de patrimonio cultural. Así mesmo, servirá como instrumento complementario para os responsables da xestión sustentable dos recursos culturais, a ordenación do territorio e o desenvolvemento económico.\nO artigo 88.1.d) da LPCG presume que concorre un significativo valor arquitectónico nos edificios destinados ao uso privado ou nos conxuntos dos ditos edificios, de carácter rural ou urbano, construídos con anterioridade a 1803, que constitúan testemuño relevante da arquitectura tradicional rural ou urbana ou que configuren o carácter arquitectónico, a fisionomía e o ambiente dos centros históricos das cidades, vilas e aldeas e dos núcleos tradicionais.\nA análise do contido da documentación que contén o expediente administrativo, realizada por persoal técnico da Dirección Xeral de Patrimonio Cultural, conclúe que a Casa Grande de Grobas, tamén denominada Casa Grande dos Salgado, posúe uns valores arquitectónicos, artísticos, etnográficos e históricos, polo que forma parte do patrimonio cultural de Galicia e, en consecuencia, proponse a súa inclusión no Censo do patrimonio cultural de Galicia, co fin de que se proceda á documentación, estudo, investigación e difusión dos seus valores.\nPolo tanto, no exercicio das competencias exclusivas en materia de protección do patrimonio cultural recoñecidas constitucional e estatutariamente, que me atribúe o artigo 14 do Decreto 146/2024, do 20 de maio, polo que se establece a estrutura orgánica da Consellería de Cultura, Lingua e Xuventude (DOG número 101, do 27 de maio), correspóndeme a incorporación de bens e manifestacións inmateriais no Censo do patrimonio cultural.\nRESOLVO:\nPrimeiro. Anotar no Censo do patrimonio cultural de Galicia a Casa Grande de Grobas, sita no lugar de Cuíña de Arriba, parroquia de Grobas, no concello de Melide, cuxa descrición figura no anexo I.\nSegundo. Ordenar a publicación desta resolución no\nDiario Oficial de Galicia\ne difundir o seu contido na páxina web corporativa da Consellería de Cultura, Lingua e Xuventude.\nTerceiro. Comunicalles ao Concello de Melide e á propiedade do ben esta inscrición no Censo.\nContra esta resolución, que non pon fin á vía administrativa, poderá interpoñerse recurso de alzada no prazo dun mes, que se contará desde o día seguinte ao da súa notificación, ante o conselleiro de Cultura, Lingua e Xuventude, segundo o establecido nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\nSantiago de Compostela, 7 de marzo de 2025\nMª Carmen Martínez Ínsua\nDirectora xeral do Patrimonio Cultural\nANEXO I\nDescrición do ben\n1. Denominación: a Casa Grande de Grobas.\nDenominación secundaria: a Casa Grande dos Salgado.\n2. Localización:\n• Lugar: Cuíña de Arriba.\n• Parroquia: Grobas.\n• Concello: Melide.\n• Coordenadas xeográficas: 571838, 4758487.\n• Referencia catastral: 15047A017000420000GB.\n3. Descrición do ben:\nA Casa Grande de Grobas abrangue unha vivenda principal estilo pazo e diversas construcións adxectivas como un hórreo, un pombal, palleiras, etc., todo delimitado por un peche perimetral monumental construído con cachotaría ao xeito tradicional. Consérvanse, así mesmo, valados tradicionais construídos con chantos de xisto ou lousa.\nA edificación principal ten unha planta en U e desenvólvese en dúas plantas con cuberta a dúas augas. Na zona noroeste amosa un volume en forma de torre ameada e con seteiras pero que é froito dunha fase construtiva moito máis recente. O material comunmente empregado para a fábrica é a cachotaría e resérvase a cantaría para elementos estruturais e/ou os esquinais da edificación.\nAdóptase o mesmo principio no muro de peche. Na muralla de peche da propiedade consérvase o escudo dos Varelas, procedente en orixe da casa de Ribeiro de Baltar.\nCon respecto ás construcións adxectivas que alberga o conxunto, cabe destacar o hórreo de sete estremas, aínda que é probable que algunhas delas correspondan a unha fase construtiva posterior, e o pombal de planta circular."
  },
  {
    "file_id": "AnuncioG0761-180625-0001_gl",
    "doga_id": 123,
    "doga_date": "2025-06-30",
    "url": "https://www.xunta.gal/dog/Publicados/2025/20250630/AnuncioG0761-180625-0001_gl.html",
    "title": "ORDE do 13 de xuño de 2025 pola que se convocan os premios extraordinarios na modalidade de ensinanzas artísticas profesionais nos ámbitos de música, de danza, e de artes plásticas e deseño na Comunidade Autónoma de Galicia, correspondentes ao curso 2024/25 (código de procedemento ED311F).",
    "content": "A Lei orgánica 2/2006, do 3 de maio, de educación, modificada pola Lei orgánica 3/2020, do 29 de decembro, determina que o sistema educativo se orientará, entre outros fins, á consecución do pleno desenvolvemento da personalidade e das capacidades do alumnado, á educación na responsabilidade individual e no mérito e esforzo persoal e ao desenvolvemento da capacidade do alumnado para regular a súa propia aprendizaxe, confiar nas súas aptitudes e coñecementos, así como para desenvolver a creatividade, a iniciativa persoal e o espírito emprendedor.\nA Orde ECD/1611/2015, do Ministerio de Educación, Cultura e Deporte, do 29 de xullo, pola que se crean e regulan os premios nacionais ao rendemento académico do alumnado de educación secundaria obrigatoria e de ensinanzas artísticas profesionais nos ámbitos de música, danza e artes plásticas e deseño, con base no establecido no artigo 89 da Lei orgánica 2/2006, do 3 de maio, de educación, modificada pola Lei orgánica 3/2020, do 29 de decembro, dispón, no artigo 9, que poderá optar aos premios nacionais de ensinanzas artísticas profesionais o alumnado que obtivese previamente premio extraordinario de ensinanzas artísticas profesionais no ámbito de xestión da Comunidade Autónoma na cal finalizasen as ditas ensinanzas, fose seleccionado pola súa Administración educativa para participar nos premios nacionais e cumpra os demais requisitos establecidos na citada orde. Así mesmo, dispón que o número de persoas seleccionadas por cada Administración educativa non poderá ser superior a unha por cada especialidade ou familia profesional.\nA Consellería de Educación, Ciencia, Universidades e Formación Profesional, consciente da importancia de recoñecer e valorar publicamente os méritos excepcionais baseados no esforzo e no traballo do alumnado que cursase cun excelente resultado académico as ensinanzas artísticas profesionais na Comunidade Autónoma de Galicia, convoca os premios extraordinarios na modalidade de ensinanzas artísticas profesionais nos ámbitos de música, de danza, e de artes plásticas e deseño.\nEn consonancia co anterior, no exercicio das competencias atribuídas no Decreto 138/2024, do 20 de maio, polo que se establece a estrutura orgánica da Consellería de Educación, Ciencia, Universidades e Formación Profesional, por proposta da Dirección Xeral de Formación Profesional, de conformidade co establecido no artigo 9 da citada Orde ECD/1611/2015, e de acordo co disposto na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia,\nDISPOÑO:\nArtigo 1.\nObxecto e ámbito de aplicación\nConvócanse na Comunidade Autónoma de Galicia os premios extraordinarios na modalidade de ensinanzas artísticas profesionais nos ámbitos de música, de danza, e de artes plásticas e deseño (código de procedemento ED311F) para o alumnado que finalizase as ensinanzas profesionais de Música, de Danza ou de ciclos formativos de grao superior de Artes Plásticas e Deseño, no curso 2024/25, nun centro docente da Comunidade Autónoma de Galicia e cumpra os requisitos establecidos nesta orde.\nEsta convocatoria, en réxime de concorrencia competitiva, ten como obxecto recoñecer o especial aproveitamento do alumnado que cursase na Comunidade Autónoma de Galicia os estudos profesionais de Música, de Danza ou de ciclos formativos de grao superior de Artes Plásticas e Deseño establecidos na Lei orgánica 2/2006, do 3 de maio, de educación, modificada pola Lei orgánica 3/2020, do 29 de decembro.\nArtigo 2.\nNúmero, orzamento e características dos premios\n1. Poderase conceder ata un máximo de seis premios extraordinarios, coa seguinte distribución: tres (3) premios no ámbito de música, un (1) no ámbito de danza e dous (2) no ámbito de artes plásticas e deseño. Non se poderá conceder máis dun premio por especialidade no ámbito de música ou por familia profesional no ámbito de artes plásticas e deseño.\n2. A dotación para os premios será de 6.000 euros, con cargo á partida orzamentaria 07.04.422M.480.4 dos orzamentos do ano 2025, que se distribuirán entre os premiados na mesma contía, e que non poderá exceder os 1.000 euros por premio.\n3. O alumnado que obteña o premio extraordinario percibirá a dotación económica, se cumpre os requisitos establecidos no artigo 15 desta orde e, ademais, recibirá un diploma acreditativo, e o/a secretario/a do centro público onde estea depositado o expediente académico anotará nel, mediante dilixencia, a distinción, que se fará constar nas certificacións académicas que se emitan.\n4. O alumnado que obteña premio extraordinario de ensinanzas artísticas profesionais e cumpra os requisitos establecidos no artigo 9 da Orde ECD/1611/2015, do Ministerio de Educación, Cultura e Deporte, do 29 de xullo, pola que se crean e regulan os premios nacionais ao rendemento académico do alumnado de educación secundaria obrigatoria e de ensinanzas artísticas profesionais nos ámbitos de música, danza e artes plásticas e deseño, poderá optar aos premios nacionais de ensinanzas artísticas profesionais nos ámbitos de música, de danza e de artes plásticas e deseño, segundo o procedemento disposto no artigo 4 da citada orde.\n5. Estes premios extraordinarios son compatibles con calquera outro tipo de premios, bolsas ou axudas concedidos por algunha Administración pública competente ou calquera ente público ou privado, nacional, da Unión Europea ou organismos internacionais.\nArtigo 3.\nRequisitos de participación\nPoderá optar aos premios extraordinarios de ensinanzas artísticas profesionais o alumnado que cumpra os seguintes requisitos:\n1. Ámbito de música.\na) Ter finalizado as ensinanzas profesionais de Música, no curso 2024/25, en centros públicos ou privados autorizados de ensinanzas profesionais de Música da Comunidade Autónoma de Galicia.\nb) Ter obtido unha nota media igual ou superior a 8,75 nos dous últimos cursos das ensinanzas profesionais de Música. Para estes efectos, as materias validadas non serán tidas en conta. No caso de que a persoa aspirante ingresase en sexto curso, a nota media calcularase tendo en conta unicamente as materias do dito curso.\nc) O alumnado que desexe optar a estes premios deberá, ademais, presentar, por sede electrónica xunto coa solicitude, unha gravación de vídeo en formato AVI ou MPEG na cal a persoa aspirante interprete tres pezas (obras ou movementos completos de obras) de diferentes estilos, dunha dificultade non inferior ao nivel de sexto curso de ensinanzas profesionais de Música, cunha duración máxima de 25 minutos, e un tamaño máximo dun xigabyte (1 GB), entre as tres pezas. O alumnado unicamente poderá presentar a solicitude de xeito individual, realizando a interpretación como solista, con acompañamento da agrupación que precise, se é o caso. A devandita gravación non poderá estar editada, deberá corresponder a unha gravación en directo sen aplicación de ningún tipo de procesamento de son e/ou imaxe. O alumnado poderá realizar máis dunha toma de vídeo sempre e cando realice unha interpretación continua de cada movemento. A persoa aspirante deberá especificar os títulos e os/as autores/autoras das pezas que interpreta na solicitude (anexo I), respectando a orde de interpretación.\n2. Ámbito de danza.\na) Ter finalizado as ensinanzas profesionais de Danza, no curso 2024/25, en centros públicos ou privados autorizados de ensinanzas profesionais de Danza da Comunidade Autónoma de Galicia.\nb) Ter obtido unha nota media igual ou superior a 8,75 nos dous últimos cursos das ensinanzas profesionais de Danza. Para estes efectos, as materias validadas non serán tidas en conta. No caso de que a persoa aspirante ingresase en sexto curso, a nota media calcularase tendo en conta unicamente as materias do dito curso.\nc) O alumnado que desexe optar a estes premios deberá, ademais, presentar, por sede electrónica xunto coa solicitude, unha gravación de vídeo en formato AVI ou MPEG na cal a persoa aspirante interprete, co acompañamento que precise, se é o caso, tres pezas (variacións, obras ou fragmentos de obras coreográficas) de diferentes estilos, dunha dificultade non inferior ao nivel de sexto curso das ensinanzas profesionais de Danza, cunha duración máxima de 15 minutos e un tamaño máximo dun xigabyte (1 GB), entre as tres pezas. O alumnado poderá realizar unha toma de vídeo distinta para cada unha das tres pezas (variacións, obras ou fragmentos de obras coreográficas), sempre que realice unha interpretación continua de cada peza. A persoa aspirante deberá especificar os títulos e coreógrafos/as das pezas que interpreta na solicitude (anexo I), respectando a orde de interpretación. Cando a variación, obra ou fragmento da obra coreográfica presentada corresponda a unha interpretación en conxunto, deberá especificarse obrigatoriamente que bailarín/bailarina, dentro do grupo, é a persoa aspirante.\n3. Ámbito de artes plásticas e deseño.\na) Ter finalizado un ciclo formativo de grao superior de Artes Plásticas e Deseño, no curso 2024/25, en centros públicos ou privados autorizados da Comunidade Autónoma de Galicia.\nb) Ter obtido unha nota media final igual ou superior a 8,75 no ciclo formativo de grao superior de Artes Plásticas e Deseño cursado. A nota media final obterase da media aritmética das cualificacións dos módulos que teñan expresión numérica, sen se teren en conta no dito cálculo as cualificacións de «apto», «exento» ou «validado». No cálculo da nota media non se incluirá a cualificación do proxecto integrado ou proxecto final.\nc) O alumnado que desexe optar a estes premios deberá, ademais, presentar xunto coa solicitude a memoria e documentación gráfica do proxecto integrado ou proxecto final do ciclo formativo de grao superior polo cal concorre, en formato PDF, AVI ou MPEG cun tamaño máximo dun xigabyte (1 GB).\nArtigo 4.\nForma e prazo de presentación de solicitudes\n1. As solicitudes presentaranse preferiblemente por vía electrónica a través do formulario normalizado (anexo I), dispoñible na sede electrónica da Xunta de Galicia, https://sede.xunta.gal\nOpcionalmente, poderanse presentar presencialmente en calquera dos lugares e rexistros establecidos na normativa reguladora do procedemento administrativo común das administracións públicas.\nPara a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e Chave365 (https://sede.xunta.gal/chave365).\n2. As solicitudes subscribiraas a persoa interesada ou a persoa que acredite a súa representación por calquera medio válido en dereito.\n3. A sede electrónica da Xunta de Galicia dispón de instrucións de axuda que deberán ser observadas en todo momento polas persoas solicitantes para a presentación electrónica deste procedemento. En caso de dúbida, dificultades técnicas ou necesidade de máis información durante o proceso de obtención dos formularios, poderán dirixirse ao teléfono de información 012 ou ao enderezo electrónico 012@xunta.gal\nSe as dúbidas están relacionadas coa presente convocatoria, poderán facer as súas consultas no enderezo electrónico sereap@edu.xunta.gal\n4. O prazo de presentación de solicitudes será desde o día seguinte ao da publicación desta convocatoria no\nDiario Oficial de Galicia\nata o 31 de xullo de 2025.\nArtigo 5.\nDocumentación complementaria\n1. As persoas interesadas deberán achegar coa solicitude a seguinte documentación:\na) Acreditación da representación por calquera medio válido en dereito no caso de actuar por medio dun representante.\nb) Certificación académica dos estudos obxecto de baremo, na cal se reflicta a cualificación final obtida pola persoa aspirante, asinada polo/a secretario/a co visto e prace do/da director/a do centro público no que estea o expediente académico da persoa aspirante.\nc) Documentación segundo corresponda aos respectivos ámbitos:\n• Ámbitos de música e de danza: unha gravación de vídeo en formato AVI ou MPEG cun tamaño máximo dun xigabyte (1 GB).\n• Ámbito de artes plásticas e deseño: memoria e documentación gráfica do proxecto integrado ou proxecto final do ciclo formativo de grao superior de Artes Plásticas e Deseño polo cal concorre, en formato PDF, AVI ou MPEG, cun tamaño máximo dun xigabyte (1 GB).\n2. De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán obtidos electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada. De forma excepcional, se non se puidesen obter os citados documentos, poderá solicitarse novamente á persoa interesada a súa achega.\n3. A documentación complementaria presentarase preferiblemente por vía electrónica. Opcionalmente, as persoas interesadas poderán presentar a documentación complementaria presencialmente en calquera dos lugares e rexistros establecidos na normativa reguladora do procedemento administrativo común das administracións públicas. Neste caso, as gravacións de vídeo para os ámbitos de música e de danza, e a memoria e a documentación gráfica do proxecto integrado ou proxecto final en formato PDF, AVI ou MPEG para o ámbito de artes plásticas e deseño poderán presentarse en soporte DVD ou memoria USB, que deberá ser enviado ao Servizo de Ensinanzas de Réxime Especial e Aprendizaxe Permanente, Edificio Administrativo de San Caetano, s/n, 15781 Santiago de Compostela.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.\n4. Non serán admitidos os proxectos integrados, proxectos finais, vídeos de música, vídeos de danza en formatos e/ou tamaños diferentes aos establecidos nesta convocatoria.\n5. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 6.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa solicitante.\nb) DNI ou NIE da persoa representante, só no caso de actuar por medio dun representante.\nc) Certificado de estar ao día no pagamento de obrigas tributarias coa Axencia Estatal de Administración Tributaria (AEAT).\nd) Certificado de estar ao día no pagamento coa Seguridade Social.\ne) Certificado de estar ao día no pagamento das obrigas coa Administración pública da Comunidade Autónoma (Atriga).\n2. No caso de que as persoas interesadas se opoñan á consulta, deberán indicalo no recadro habilitado no formulario correspondente e achegar os documentos. Cando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderase solicitar ás persoas interesadas a presentación dos documentos correspondentes.\nArtigo 7.\nNotificacións\n1. As notificacións de resolucións e actos administrativos practicaranse preferentemente por medios electrónicos. As persoas interesadas poderán decidir e comunicar en calquera momento que as notificacións sucesivas se practiquen ou se deixen de practicar por medios electrónicos mediante os modelos normalizados dispoñibles.\n2. A persoa interesada deberá manifestar expresamente a modalidade escollida para a notificación (electrónica ou en papel) no formulario.\n3. No caso de optar pola notificación en papel, practicarase a notificación segundo o establecido na normativa reguladora do procedemento administrativo común das administracións públicas.\n4. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificacións electrónicas de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n5. As notificacións por medios electrónicos entenderanse efectuadas no momento en que se produza o acceso ao seu contido e rexeitadas cando transcorresen dez (10) días naturais desde a posta á disposición da notificación sen que se acceda ao seu contido.\n6. Se o envío da notificación electrónica non é posible por problemas técnicos, practicarase a notificación polos medios previstos na normativa reguladora do procedemento administrativo común das administracións públicas.\nArtigo 8.\nTrámites administrativos posteriores á presentación de solicitudes\nA sede electrónica da Xunta de Galicia permítelles ás persoas interesadas realizar trámites electrónicos, con posterioridade ao inicio do expediente, accedendo á Carpeta cidadá da persoa interesada. Opcionalmente, tamén poderán tramitarse presencialmente en calquera dos lugares e rexistros establecidos na normativa reguladora do procedemento administrativo común das administracións públicas.\nArtigo 9.\nProcedemento dos centros educativos\nOs centros educativos correspondentes proporcionaranlle ao alumnado solicitante a certificación académica dos estudos obxecto de baremo, na cal se reflicta a cualificación final a que se refire o artigo 3 desta orde, asinada polo/a secretario/a co visto e prace do/da director/a do centro público no que se atope o expediente académico.\nArtigo 10.\nInstrución do procedemento e exposición de listaxes provisionais para emenda de solicitudes e documentación\n1. O órgano instrutor do procedemento será o Servizo de Réxime Especial e Aprendizaxe Permanente.\n2. Rematado o prazo de presentación de solicitudes e logo de examinar estas e a documentación presentada polas persoas solicitantes, o órgano instrutor publicará a relación provisional do alumnado admitido e excluído e os motivos de exclusión, consonte o establecido no artigo 16 desta orde.\n3. Unha vez publicadas as listaxes provisionais de persoas admitidas e excluídas, as persoas interesadas disporán dun prazo de reclamación de dez (10) días para emendar erros e a falta de documentación, e achegarán, se é o caso, a documentación necesaria. Transcorrido este prazo sen que se emenden os erros ou se achegue a documentación preceptiva, considerarase que a persoa interesada desiste da súa petición, nos termos e condicións establecidos no artigo 68 da Lei 39/2015, do 1 de outubro, do procedemento administrativo común das administracións públicas.\n4. A publicación da relación definitiva do alumnado admitido e excluído realizarase consonte o establecido no artigo 16 desta orde.\nArtigo 11.\nXurado de selección\nPara a análise e valoración das solicitudes, a persoa titular da Dirección Xeral de Formación Profesional designará un xurado de selección formado polas seguintes persoas:\na) Ámbito de música:\nPresidente/a: a persoa responsable da Subdirección Xeral de Aprendizaxe Permanente, Ensinanzas Artísticas, Idiomas e Deportivas ou persoa en quen delegue.\nVogais: tres vogais especialistas no ámbito da música.\nSecretario/a: un/unha asesor/a técnico da Dirección Xeral de Formación Profesional.\nb) Ámbito de danza:\nPresidente/a: a persoa responsable da Subdirección Xeral de Aprendizaxe Permanente, Ensinanzas Artísticas, Idiomas e Deportivas ou persoa en quen delegue.\nVogais: tres vogais especialistas no ámbito da danza.\nSecretario/a: un/unha asesor/a técnico da Dirección Xeral de Formación Profesional.\nc) Ámbito de artes plásticas e deseño:\nPresidente/a: a persoa responsable da Subdirección Xeral de Aprendizaxe Permanente, Ensinanzas Artísticas, Idiomas e Deportivas ou persoa en quen delegue.\nVogais: tres vogais especialistas no ámbito das artes plásticas e o deseño.\nSecretario/a: un/unha asesor/a técnico da Dirección Xeral de Formación Profesional.\nArtigo 12.\nCriterios de valoración\n1. Os premios concederanse en réxime de concorrencia competitiva, de acordo cos criterios que se establecen a continuación para cada ámbito.\n2. Ámbito de música.\nO xurado valorará a gravación presentada atendendo aos seguintes criterios, puntuando ata un máximo de 100 puntos.\na) Nivel técnico: ata 50 puntos.\n1º. Dominar a técnica instrumental: ata 25 puntos.\n• Utilizar o esforzo muscular axeitado ás exixencias da execución instrumental.\n• Utilizar a respiración axeitada ás exixencias da execución instrumental.\n• Dominar a técnica interpretativa acorde ao repertorio presentado.\n2º. Dificultade e variedade do repertorio presentado: ata 10 puntos.\n• Interpretar obras de distintas épocas e estilos adecuadas ao nivel de 6º curso das ensinanzas profesionais de música.\n• Demostrar o dominio das dificultades do repertorio presentado adecuado ao nivel das ensinanzas profesionais de música.\n3º. Corrección na execución: ata 15 puntos.\nMostrar o dominio na execución das obras sen desligar os aspectos técnicos dos musicais. Para tal fin, o xurado comprobará a capacidade da persoa aspirante de relacionar os coñecementos técnicos e teóricos necesarios para acadar unha interpretación adecuada.\nb) Calidade artística: ata 50 puntos.\n1º. Calidade e equilibrio sonoro: ata 20 puntos.\nDemostrar sensibilidade respecto das características propias do instrumento.\n2º. Aplicar elementos expresivos axustados ao estilo das obras: ata 20 puntos.\n• Amosar o concepto persoal da interpretación dentro da fidelidade á partitura.\n• Amosar o concepto estilístico da interpretación dentro da fidelidade á partitura.\n• Amosar liberdade de interpretación dentro da fidelidade á partitura.\n3º. Mostrar presenza escénica: ata 10 puntos.\nMostrar expresividade na interpretación desde a perspectiva escénica.\n3. Ámbito de danza.\nO xurado valorará a gravación presentada atendendo aos seguintes criterios, puntuando ata un máximo de 100 puntos.\na) Nivel técnico: ata 50 puntos.\n1º. Dominar a técnica da danza: ata 25 puntos.\n• Demostrar o grao de madureza e capacidade técnica respecto da colocación do corpo, o desenvolvemento muscular e a flexibilidade, a coordinación interior e rítmica de todos os movementos.\n• Demostrar o grao de madureza e capacidade técnica respecto do dominio do equilibrio e o control do corpo, a precisión e a definición das proxeccións e dos desprazamentos, a utilización do espazo e a respiración do movemento.\n2º. Dificultade e variedade do repertorio presentado: ata 10 puntos.\n• Amosar virtuosismo na interpretación de obras adecuadas ao nivel de 6º curso das ensinanzas profesionais de danza.\n• Amosar versatilidade interpretativa fronte á variedade das pezas elixidas.\n3º. Mostrar corrección na interpretación: ata 15 puntos.\nMostrar o dominio na execución das obras a través da definición do movemento evolucionando no espazo coa adecuada precisión e amplitude de movemento.\nb) Calidade artística: ata 50 puntos.\n1º. Amosar calidade do movemento e musicalidade: ata 30 puntos.\n• Amosar unha sensibilidade corporal e musical para a obtención dunha interpretación expresiva usando as distintas calidades do movemento.\n• Amosar unha sensibilidade corporal e musical para a obtención dunha interpretación expresiva.\n2º. Aplicar elementos expresivos axustados ao estilo das obras: ata 20 puntos.\n• Lograr unha interpretación expresiva axustada ao estilo e carácter das obras coa autonomía necesaria para abordar a interpretación dentro das marxes de flexibilidade que permita a coreografía.\n• Amosar o sentido creativo e o grao de desenvolvemento da personalidade artística da persoa aspirante coa autonomía necesaria para abordar a interpretación dentro das marxes de flexibilidade que permita a coreografía.\n4. Ámbito de artes plásticas e deseño.\nO xurado valorará o proxecto integrado ou proxecto final atendendo aos seguintes criterios, puntuando ata un máximo de 100 puntos.\na) Nivel técnico: ata 50 puntos.\n1º. Calidade da presentación e execución: ata 25 puntos.\n• Concretar na exposición os obxectivos do proxecto.\n• Adecuar os obxectivos do proxecto ao público formulado na memoria.\n• Concretar a finalidade do proxecto e amosar coherencia coas condicións do ámbito cultural, social e económico ao que vai destinado.\n2º. Grao de eficiencia na resolución amosada no traballo presentado: ata 25 puntos.\nCumprimento dos obxectivos propostos e resolución dos problemas co traballo final presentado.\nb) Calidade artística: ata 50 puntos.\n1º. Creatividade: ata 25 puntos.\n• Presentar unha xustificación da linguaxe estética proposta e das técnicas representativas empregadas na concreción das diferentes fases da proposta final formal presentada (concepción, proxección e realización).\n• Amosar orixinalidade e significación, estética e artística, da resolución proposta de proxecto formulado.\n2º. Adecuación do grafismo/tipografía/ilustracións á temática: ata 25 puntos.\n• Empregar unha linguaxe técnica axeitada acorde coa concepción da idea do proxecto formulado.\n• Amosar concordancia entre todos os recursos estéticos empregados (forma, tamaño, escala, cor, textura, materiais, grafismo, tipografía, ilustracións, etc.) na proposta estética final presentada.\n• Amosar claridade, corrección técnica, pulcritude e orde nos documentos que compoñen o proxecto.\n5. Con anterioridade á análise da solicitude, o xurado de selección fará pública a concreción dos criterios de valoración no portal educativo.\n6. Para poderen ser propostas como premiadas, as persoas aspirantes deberán acadar unha puntuación mínima de 50 puntos no total da suma das puntuacións das dúas epígrafes (nivel técnico e calidade artística). De se dar o caso de que ningún participante acade a dita puntuación, o premio ou premios declararanse desertos.\n7. O número de premios propostos non pode ser superior ao que resulte da aplicación do artigo 2 desta orde, polo que, no caso de empate entre persoas candidatas, darase preferencia á mellor nota media a que se refire o artigo 3 desta orde e, despois, á cualificación nas alíneas a) Nivel técnico e b) Calidade artística do artigo 12 desta orde.\nArtigo 13.\nPuntuacións provisionais\n1. A publicación das puntuacións provisionais obtidas polas persoas candidatas realizarase consonte o establecido no artigo 16 desta orde.\n2. O alumnado ou, se é o caso, os seus representantes legais poderán presentar reclamación contra a puntuación obtida, no prazo de dez (10) días a partir do día seguinte ao da súa publicación.\nA reclamación presentarase preferiblemente por vía electrónica a través da sede electrónica da Xunta de Galicia (http://sede.xunta.gal), accedendo á Carpeta cidadá, e con ela achegarán, se é o caso, a documentación necesaria.\nOpcionalmente, poderase presentar a reclamación ou emenda de forma presencial en calquera dos lugares e rexistros establecidos na normativa reguladora do procedemento administrativo común das administracións públicas.\nAdemais, poderase adiantar o envío por correo electrónico ao enderezo sereap@edu.xunta.gal\nArtigo 14.\nResolución definitiva\n1. Unha vez resoltas as reclamacións, o xurado elaborará a acta coa proposta definitiva de adxudicación dos premios extraordinarios. Os resultados coas puntuacións definitivas das persoas aspirantes publicaranse consonte o establecido no artigo 16 desta orde. A acta orixinal elaborada polo xurado quedará arquivada no Servizo de Ensinanzas de Réxime Especial e Aprendizaxe Permanente.\n2. As reclamacións entenderanse resoltas e notificadas coa publicación das puntuacións definitivas.\n3. O órgano instrutor elevará un informe-proposta de adxudicacións e exclusións á persoa titular da Dirección Xeral de Formación Profesional, que resolverá, por delegación do conselleiro de Educación, Ciencia, Universidades e Formación Profesional, a adxudicación dos premios mediante a correspondente resolución.\n4. O prazo máximo para notificar a resolución deste procedemento será de cinco meses, contados desde o día seguinte ao da finalización do prazo de inscrición. Transcorrido o dito prazo sen que se notificase a correspondente resolución, a persoa interesada poderá entender desestimada a súa solicitude por silencio administrativo.\n5. A relación de alumnado seleccionado para participar nos premios nacionais ao rendemento académico do alumnado de ensinanzas artísticas profesionais nos ámbitos de música, danza e artes plásticas e deseño será o premiado nesta convocatoria e comunicarase á Dirección Xeral de Planificación e Xestión Educativa do Ministerio de Educación, Formación Profesional e Deportes.\n6. A devandita resolución de adxudicación dos premios poderá ser impugnada mediante recurso potestativo de reposición ante a persoa titular da Consellería de Educación, Ciencia, Universidades e Formación Profesional, no prazo dun mes contado a partir do día seguinte ao da data de publicación no\nDiario Oficial de Galicia\n, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.\nArtigo 15.\nObrigas das persoas beneficiarias\n1. O alumnado premiado, para poder recibir a dotación económica do premio a que se refire o artigo 2.2 desta orde, non poderá estar incurso en ningunha clase de inhabilitación para a obtención de axudas previstas nos puntos 2 e 3 do artigo 10 da Lei 9/2007, do 13 de xuño, de subvencións de Galicia, deberá estar ao día no pagamento de obrigas por reintegro de subvencións, conforme o artigo 10.2.g) da citada lei, e o artigo 9 do Regulamento de subvencións de Galicia, aprobado polo Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, e estar ao día no cumprimento das obrigas tributarias ou fronte á Seguridade Social e non ter pendente de pagamento ningunha débeda coa Administración pública da Comunidade Autónoma, conforme o artigo 10.2.e) da Lei 9/2007, do 13 de xuño, de subvencións de Galicia.\n2. A persoa premiada deberá remitir á Dirección Xeral de Formación Profesional o modelo 145 do imposto sobre a renda das persoas físicas a través da sede electrónica da Xunta de Galicia (https://sede.xunta.gal), accedendo á Carpeta cidadá da persoa interesada na semana seguinte á publicación da resolución de adxudicación dos premios no\nDiario Oficial de Galicia\n.\n3. O alumnado que obteña premio extraordinario ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das funcións de fiscalización e control que lles competen, segundo dispón o artigo 14.1.k) da Lei 9/2007, do 13 de xuño, de subvencións de Galicia. A contía do premio extraordinario ten, actualmente e para efectos fiscais, a consideración de rendementos de traballo. O importe do premio estará suxeito ás retencións que legalmente correspondan.\n4. Na solicitude (anexo I), o alumnado debe facilitar a titularidade dunha conta bancaria con 24 díxitos e declarar respecto da veracidade dos datos relativos á dita conta en que se ingresará, mediante transferencia bancaria, a dotación do dito premio, no caso de obtelo.\n5. A persoa beneficiaria ten a obriga de reintegrar, total ou parcialmente, a subvención ou a axuda pública percibida no suposto de incumprimento das condicións establecidas para a súa concesión, tal como indican os artigos 14.j) e 33 da Lei 9/2007, do 13 de xuño, de subvencións de Galicia.\n6. Ás persoas beneficiarias destas subvencións seralles de aplicación o réxime de infraccións e sancións previsto no título IV da Lei 9/2007, do 13 de xuño, e na súa normativa de desenvolvemento.\n7. A presentación da solicitude supón a aceptación das obrigas reguladas nesta orde para ser beneficiario/a do premio, así como a aceptación do premio no caso de obtelo.\nArtigo 16.\nPublicación dos actos\nPublicarase no\nDiario Oficial de Galicia\n, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a resolución de adxudicación dos premios.\nAsí mesmo, serán igualmente obxecto de publicidade, a través da páxina web da Consellería de Educación, Ciencia, Universidades e Formación Profesional https://www.edu.xunta.gal, a relación de alumnado admitido e excluído e as puntuacións obtidas polas persoas candidatas.\nArtigo 17.\nModificación da adxudicación\nToda alteración das condicións tidas en conta para a concesión dos premios poderá dar lugar á modificación da adxudicación do premio concedido, conforme o artigo 17.4 da Lei 9/2007, do 13 de xuño, de subvencións de Galicia.\nArtigo 18.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, á que se atopen vinculadas, logo de requirimento, toda a información necesaria para que aquela cumpra as obrigas previstas no título I da citada lei.\nDisposición adicional primeira.\nEfectos económicos do xurado de selección\nPara os efectos previstos no artigo 26 do Decreto 144/2001, o xurado de selección aterase á categoría correspondente que determine a Dirección Xeral da Orzamentos e Financiamento Autonómico da Consellería de Facenda e Administración Pública.\nDisposición adicional segunda.\nPublicación na Base de datos nacional de subvencións\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitiranse á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no\nDiario Oficial de Galicia\n.\nDisposición adicional terceira.\nDelegación de atribucións\nApróbase a delegación de atribucións da persoa titular da Consellería de Educación, Ciencia, Universidades e Formación Profesional na persoa titular da Dirección Xeral de Formación Profesional para resolver a concesión, denegación, modificación ou outras incidencias dos premios previstos nesta orde.\nDisposición derradeira primeira.\nFacultade de desenvolvemento\nAutorízase a Dirección Xeral de Formación Profesional para adoptar os actos e as medidas necesarias para a aplicación desta orde.\nDisposición derradeira segunda.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 13 de xuño de 2025\nO conselleiro de Educación, Ciencia,\nUniversidades e Formación Profesional\nP.D. (Orde do 5.6.2024; DOG núm. 114, do 13 de xuño)\nManuel Vila López\nSecretario xeral técnico da Consellería de Educación, Ciencia,\nUniversidades e Formación Profesional"
  },
  {
    "file_id": "AnuncioG0427-120325-0002_gl",
    "doga_id": 52,
    "doga_date": "2025-03-17",
    "url": "https://www.xunta.gal/dog/Publicados/2025/20250317/AnuncioG0427-120325-0002_gl.html",
    "title": "ORDE do 11 de marzo de 2025 pola que se dispón o nomeamento dun vogal no Consello de Administración da Autoridade Portuaria de Marín e Ría de Pontevedra.",
    "content": "O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.\nO Acordo do Consello da Xunta de Galicia, do 16 de setembro de 2010, faculta a persoa titular da consellería competente en materia de portos para o exercicio das devanditas competencias.\nPolo exposto, en exercicio da facultade atribuída, por proposta da Asociación de Empresarios da Mediana e Pequena Empresa de Pontevedra,\nDISPOÑO:\nO nomeamento de Santiago Nogueira García como vogal representante das organizacións empresariais no Consello de Administración da Autoridade Portuaria de Marín e Ría de Pontevedra.\nSantiago de Compostela, 11 de marzo de 2025\nAlfonso Villares Bermúdez\nConselleiro do Mar"
  },
  {
    "file_id": "AnuncioG0426-200525-0001_gl",
    "doga_id": 103,
    "doga_date": "2025-06-02",
    "url": "https://www.xunta.gal/dog/Publicados/2025/20250602/AnuncioG0426-200525-0001_gl.html",
    "title": "RESOLUCIÓN do 27 de maio de 2025, da Secretaría Xeral Técnica da Consellería do Medio Rural, pola que se dá publicidade aos convenios de colaboración subscritos no primeiro cuadrimestre do ano 2025.",
    "content": "O artigo 15 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro), impón a cada consellería da Xunta de Galicia a obriga de publicar no\nDiario Oficial de Galicia\nunha relación dos convenios de colaboración subscritos no cuadrimestre anterior.\nEn consecuencia, e para dar cumprimento a esa obriga,\nDISPOÑO:\nArtigo único\nDarlle publicidade á relación dos convenios subscritos pola Consellería do Medio Rural nos meses de xaneiro, febreiro, marzo e abril, que se incorpora como anexo I a esta resolución.\nSantiago de Compostela, 27 de maio de 2025\nJorge Atán Castro\nSecretario xeral técnico da Consellería do Medio Rural\nANEXO I\nConvenios de colaboración subscritos pola Consellería do Medio Rural\nnos meses de xaneiro, febreiro, marzo e abril do ano 2025\nTítulo\nObxecto\nData da sinatura\nAchega económica da Consellería (€)\nConvenio entre a Consellería do Medio Rural e o Club Raza Can de Palleiro para a concesión dunha axuda para a realización de actividades de promoción, fomento e difusión da raza Can de Palleiro no período 2025-2028.\nEstablecer as condicións en que se concederá unha axuda ao Club Raza Can de Palleiro para a realización de actividades de promoción, fomento e difusión da raza Can de Palleiro.\n2.1.2025\n80.000,00 €\nConvenio de colaboración entre a Consellería do Medio Rural e o Laboratorio Interprofesional Galego de Análise do Leite (LIGAL) para a realización das análises de mostras de leite procedentes do control leiteiro oficial do gando vacún de Galicia nas explotacións leiteiras para o período 2025-2028.\nRegular as condicións de cooperación entre a Consellería do Medio Rural e o Laboratorio Interprofesional Galego de Análise do Leite (LIGAL) para a realización das análises das mostras de leite correspondentes ao control do rendemento leiteiro oficial para a avaliación xenética na especie bovina na Comunidade Autónoma de Galicia, de acordo co sinalado no Real decreto 663/2023, do 18 de xullo, e a súa participación no Programa de mellora xenética de frisón para o período 2025-2028.\n16.1.2025\n2.880.000,00 €\nConvenio de colaboración entre a Consellería do Medio Rural da Xunta de Galicia e a Corporación de Radio e Televisión de Galicia, S.A. (O Agro, Labranza, e Ferrado e Medio), 2025.\nEstablecer as condicións de colaboración técnica e financeira para o desenvolvemento dos espazos O Agro, Labranza e Ferrado e Medio, que emite a Corporación Radio e Televisión de Galicia, a quen lle corresponde o establecemento da liña editorial e a consecuente responsabilidade sobre os contidos emitidos.\n31.3.2025\n75.000,00 €\nConvenio de colaboración entre a Escola Galega de Administración Pública e a Consellería do Medio Rural, para o desenvolvemento de actividades de formación, divulgación e investigación.\nA colaboración e o desenvolvemento conxunto de actividades de carácter formativo, divulgador e investigador en materias da competencia das institucións asinantes, actuando de forma máis eficaz e eficiente na utilización dos medios humanos, materiais e organizativos de cada unha\ndelas, para un mellor cumprimento dos fins de ambas as dúas partes, en beneficio da cidadanía e da sociedade galega.\n31.3.2025\nSen achega económica\nConvenio entre a Consellería do Medio Rural da Xunta de Galicia e a Comunidade de Regantes\nNova Limia para subvencionar a viabilidade financeira das actuacións inherentes ao proxecto de mellora para o aproveitamento en regadío das 42 captacións de augas subterráneas na Limia.\nEstablecer a colaboración financeira entre a Consellería do Medio Rural e a Comunidade de Regantes Nova Limia mediante o outorgamento dunha subvención que garanta a viabilidade financeira das obras de modernización e consolidación dos regadíos (proxecto de mellora para o aproveitamento en regadío das 42 captacións de augas subterráneas na Limia).\n2.4.2025\n8.000.000,00 €\nConvenio entre a Consellería do Medio Rural, a Mancomunidade Intermunicipal Voluntaria do Ribeiro, a Mancomunidade de Municipios da Comarca de Verín, a Mancomunidade de Municipios da Comarca do Carballiño e a Mancomuniade Intermunicipal Voluntaria Terra de Celanova, para o desenvolvemento dun programa piloto en que se establecen 16 brigadas de prevención e extinción de incendios por un período de seis meses, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural, a Mancomunidade Intermunicipal Voluntaria do Ribeiro, a Mancomunidade de Municipios da Comarca de Verín, a Mancomunidade de Municipios da Comarca do Carballiño e a Mancomunidade Intermunicipal Voluntaria Terra de Celanova, para o desenvolvemento dun programa piloto en que se establecen 16 brigadas de prevención e extinción de incendios por un período de seis meses (catro brigadas en cada mancomunidade), de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n8.4.2025\n1.296.000,00 €\nConvenio de colaboración entre a Xunta de Galicia, a través da Consellería do Medio Rural, a Federación Galega de Municipios e Provincias (Fegamp) e a Empresa Pública de Servizos Agrarios Galegos, S.A. (Seaga) en materia de prevención e defensa contra incendios forestais, para a consolidación do sistema público de xestión da biomasa nas faixas secundarias.\nContinuar coa cooperación da Administración xeral da Comunidade Autónoma de Galicia, a través da Consellería do Medio Rural, Seaga e a Fegamp, e os concellos que voluntariamente se adhiran ao sistema público de xestión da biomasa nas redes de faixas secundarias de xestión de biomasa.\n11.4.2025\n7.750.000,00 €\nConvenio entre a Consellería do Medio Rural e a entidade local Concello de Alfoz para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Alfoz para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n49.119,00 €\nConvenio entre a Consellería do Medio Rural e a entidade local Concello de Ames para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ames para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n61.600,00 €\nConvenio entre a Consellería do Medio Rural e a entidade local Concello de Amoeiro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Amoeiro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n132.500,00 €\nConvenio entre a Consellería do Medio Rural e a entidade local Concello de Arbo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Arbo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n19.110,00 €\nConvenio entre a Consellería do Medio Rural e a entidade local Concello de Arzúa para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Arzúa para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n50.400,00 €\nConvenio entre a Consellería do Medio Rural e a entidade local Concello das Neves para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello das Neves para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n140.100,00 €\nConvenio entre a Consellería do Medio Rural e a entidade local Concello de Baños de Molgas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Baños de Molgas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n145.000,00 €\nConvenio entre a Consellería do Medio Rural e a entidade local Concello de Boborás para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Boborás para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n80.000,00 €\nConvenio entre a Consellería do Medio Rural e a entidade local Concello do Bolo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Bolo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n111.500,00 €\nConvenio entre a Consellería do Medio Rural e a entidade local Concello de Camariñas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Camariñas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n88.400,00 €\nConvenio entre a Consellería do Medio Rural e a entidade local Concello da Capela para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Capela para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n21.700,00 €\nConvenio entre a Consellería do Medio Rural e a entidade local Concello de Carballeda de Avia para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Carballeda de Avia para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n21.000,00 €\nConvenio entre a Consellería do Medio Rural e a entidade local Concello de Carballedo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Carballedo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n140.200,00 €\nConvenio entre a Consellería do Medio Rural e a entidade local Concello de Cartelle para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cartelle para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n84.000,00 €\nConvenio entre a Consellería do Medio Rural e a entidade local Concello de Castroverde para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Castroverde para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n127.050,00 €\nConvenio entre a Consellería do Medio Rural e a entidade local Concello de Cedeira para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cedeira para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n126.844,00 €\nConvenio entre a Consellería do Medio Rural e a entidade local Concello de Cerdido para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cerdido para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n57.960,00 €\nConvenio entre a Consellería do Medio Rural e a entidade local Concello de Coles para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Coles para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n23.800,00 €\nConvenio entre a Consellería do Medio Rural e a entidade local Concello da Coruña para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Coruña para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n10.073,00 €\nConvenio entre a Consellería do Medio Rural e a entidade local Concello de Covelo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Covelo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n11.900,00 €\nConvenio entre a Consellería do Medio Rural e a entidade local Concello de Cualedro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cualedro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n104.500,00 €\nConvenio entre a Consellería do Medio Rural e a entidade local Concello de Dumbría para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Dumbría para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n35.000,00 €\nConvenio entre a Consellería do Medio Rural e a entidade local Concello de Entrimo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Entrimo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n80.000,00 €\nConvenio entre a Consellería do Medio Rural e a entidade local Concello de Friol para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Friol para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n32.200,00 €\nConvenio entre a Consellería do Medio Rural e a entidade local Concello de Gomesende para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Gomesende para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n50.400,00 €\nConvenio entre a Consellería do Medio Rural e a entidade local Concello de Láncara para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Láncara para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n41.018,00 €\nConvenio entre a Consellería do Medio Rural e a entidade local Concello da Laracha para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Laracha para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n133.200,00 €\nConvenio entre a Consellería do Medio Rural e a entidade local Concello de Lobios para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Lobios para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n116.400,00 €\nConvenio entre a Consellería do Medio Rural e a entidade local Concello de Lousame para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Lousame para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n122.000,00 €\nConvenio entre a Consellería do Medio Rural e a entidade local Concello de Maceda para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Maceda para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n35.000,00 €\nConvenio entre a Consellería do Medio Rural e a entidade local Concello de Mesía para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Mesía para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n35.000,00 €\nConvenio entre a Consellería do Medio Rural e a entidade local Concello de Moeche para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Moeche para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n42.154,00 €\nConvenio entre a Consellería do Medio Rural e a entidade local Concello de Monterrei para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Monterrei para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n104.500,00 €\nConvenio entre a Consellería do Medio Rural e a entidade local Concello de Oia para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Oia para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n33.500,00 €\nConvenio entre a Consellería do Medio Rural e a entidade local Concello de Paderne para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Paderne para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n25.200,00 €\nConvenio entre a Consellería do Medio Rural e a entidade local Concello de Parada de Sil para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Parada de Sil para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n30.261,00 €\nConvenio entre a Consellería do Medio Rural e a entidade local Concello de Pedrafita do Cebreiro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Pedrafita do Cebreiro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n139.680,00 €\nConvenio entre a Consellería do Medio Rural e a entidade local Concello de Petín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Petín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n17.500,00 €\nConvenio entre a Consellería do Medio Rural e a entidade local Concello do Pino para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Pino para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n70.000,00 €\nConvenio entre a Consellería do Medio Rural e a entidade local Concello de Piñor para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Piñor para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n115.000,00 €\nConvenio entre a Consellería do Medio Rural e a entidade local Concello de Pontecesures para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Pontecesures para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n87.000,00 €\nConvenio entre a Consellería do Medio Rural e a entidade local Concello de Porqueira para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Porqueira para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n84.000,00 €\nConvenio entre a Consellería do Medio Rural e a entidade local Concello do Porriño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Porriño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n87.336,00 €\nConvenio entre a Consellería do Medio Rural e a entidade local Concello de Porto do Son para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Porto do Son para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n17.500,00 €\nConvenio entre a Consellería do Medio Rural e a entidade local Concello de Rairiz de Veiga para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Rairiz de Veiga para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n105.000,00 €\nConvenio entre a Consellería do Medio Rural e a entidade local Concello de Ramirás para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ramirás para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n122.000,00 €\nConvenio entre a Consellería do Medio Rural e a entidade local Concello de Rianxo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Rianxo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n87.000,00 €\nConvenio entre a Consellería do Medio Rural e a entidade local Concello de Riós para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Riós para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n23.030,00 €\nConvenio entre a Consellería do Medio Rural e a entidade local Concello de San Cristovo de Cea para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de San Cristovo de Cea para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n35.000,00 €\nConvenio entre a Consellería do Medio Rural e a entidade local Concello de Santiso para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Santiso para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n77.000,00 €\nConvenio entre a Consellería do Medio Rural e a entidade local Concello do Saviñao para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Saviñao para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n76.930,00 €\nConvenio entre a Consellería do Medio Rural e a entidade local Concello de Sober para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Sober para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n113.432,00 €\nConvenio entre a Consellería do Medio Rural e a entidade local Concello de Sobrado para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Sobrado para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n65.940,00 €\nConvenio entre a Consellería do Medio Rural e a entidade local Concello de Taboadela para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Taboadela para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n25.746,00 €\nConvenio entre a Consellería do Medio Rural e a entidade local Concello de Toén para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Toén para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n110.100,00 €\nConvenio entre a Consellería do Medio Rural e a entidade local Concello de Tordoia para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Tordoia para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n150.000,00 €\nConvenio entre a Consellería do Medio Rural e a entidade local Concello de Touro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Touro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n103.500,00 €\nConvenio entre a Consellería do Medio Rural e a entidade local Concello de Val do Dubra para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Val do Dubra para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n132.080,00 €\nConvenio entre a Consellería do Medio Rural e a entidade local Concello de Valga para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Valga para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n80.000,00 €\nConvenio entre a Consellería do Medio Rural e a entidade local Concello de Vedra para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vedra para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n63.000,00 €\nConvenio entre a Consellería do Medio Rural e a entidade local Concello do Vicedo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Vicedo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n129.000,00 €\nConvenio entre a Consellería do Medio Rural e a entidade local Concello de Vilanova de Arousa para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilanova de Arousa para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n136.880,00 €\nConvenio entre a Consellería do Medio Rural e a entidade local Concello de Vilardevós para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilardevós para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n26.887,00 €\nConvenio entre a Consellería do Medio Rural e a entidade local Concello de Vilarmaior para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilarmaior para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n20.244,00 €\nConvenio entre a Consellería do Medio Rural e a entidade local Concello de Vilasantar para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilasantar para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n40.285,00 €\nConvenio entre a Consellería do Medio Rural e a entidade local Concello de Xove para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Xove para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n142.825,00 €\nConvenio entre a Consellería do Medio Rural e a entidade local Concello de Xunqueira de Ambía para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Xunqueira de Ambía para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n108.000,00 €\nConvenio entre a Consellería do Medio Rural e a entidade local Concello de Xunqueira de Espadanedo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Xunqueira de Espadanedo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n22.4.2025\n30.800,00 €\nConvenio entre a Consellería do Medio Rural e a entidade local Concello de Antas de Ulla para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Antas de Ulla para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n108.000,00 €\nConvenio entre a Consellería do Medio Rural e a entidade local Concello dos Blancos para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello dos Blancos para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n117.100,00 €\nConvenio entre a Consellería do Medio Rural e a entidade local Concello da Bola para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Bola para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n129.000,00 €\nConvenio entre a Consellería do Medio Rural e a entidade local Concello de Burela para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Burela para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n82.100,00 €\nConvenio entre a Consellería do Medio Rural e a entidade local Concello de Cabanas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cabanas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n12.803,00 €\nConvenio entre a Consellería do Medio Rural e a entidade local Concello de Cariño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cariño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n14.000,00 €\nConvenio entre a Consellería do Medio Rural e a entidade local Concello de Crecente para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Crecente para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n35.000,00 €\nConvenio entre a Consellería do Medio Rural e a entidade local Concello de Esgos para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Esgos para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n22.463,00 €\nConvenio entre a Consellería do Medio Rural e a entidade local Concello de Foz para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Foz para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n107.000,00 €\nConvenio entre a Consellería do Medio Rural e a entidade local Concello de Guitiriz para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Guitiriz para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n85.400,00 €\nConvenio entre a Consellería do Medio Rural e a entidade local Concello de Malpica de Bergantiños para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Malpica de Bergantiños para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n17.136,00 €\nConvenio entre a Consellería do Medio Rural e a entidade local Concello de Meira para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Meira para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n81.233,00 €\nConvenio entre a Consellería do Medio Rural e a entidade local Concello de Mondariz-Balneario para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Mondariz-Balneario para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n7.000,00 €\nConvenio entre a Consellería do Medio Rural e a entidade local Concello de Mugardos para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Mugardos para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n80.000,00 €\nConvenio entre a Consellería do Medio Rural e a entidade local Concello de Nogueira de Ramuín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Nogueira de Ramuín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n52.500,00 €\nConvenio entre a Consellería do Medio Rural e a entidade local Concello de Noia para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Noia para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n117.000,00 €\nConvenio entre a Consellería do Medio Rural e a entidade local Concello de Ordes para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ordes para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n51.100,00 €\nConvenio entre a Consellería do Medio Rural e a entidade local Concello de Pantón para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Pantón para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n108.000,00 €\nConvenio entre a Consellería do Medio Rural e a entidade local Concello da Pobra do Caramiñal para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Pobra do Caramiñal para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n90.500,00 €\nConvenio entre a Consellería do Medio Rural e a entidade local Concello de Pontedeume para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Pontedeume para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n14.000,00 €\nConvenio entre a Consellería do Medio Rural e a entidade local Concello da Pontenova para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Pontenova para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n57.974,00 €\nConvenio entre a Consellería do Medio Rural e a entidade local Concello de Ribadeo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ribadeo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n80.400,00 €\nConvenio entre a Consellería do Medio Rural e a entidade local Concello de Ribadumia para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ribadumia para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n92.712,00 €\nConvenio entre a Consellería do Medio Rural e a entidade local Concello de Rodeiro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Rodeiro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n17.500,00 €\nConvenio entre a Consellería do Medio Rural e a entidade local Concello de Sada para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Sada para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n88.400,00 €\nConvenio entre a Consellería do Medio Rural e a entidade local Concello de San Cibrao das Viñas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de San Cibrao das Viñas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n108.000,00 €\nConvenio entre a Consellería do Medio Rural e a entidade local Concello de San Sadurniño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de San Sadurniño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n85.400,00 €\nConvenio entre a Consellería do Medio Rural e a entidade local Concello de Trazo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Trazo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n38.738,00 €\nConvenio entre a Consellería do Medio Rural e a entidade local Concello de Vila de Cruces para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vila de Cruces para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n126.000,00 €\nConvenio entre a Consellería do Medio Rural e a entidade local Concello de Zas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Zas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n23.4.2025\n35.700,00 €\nConvenio entre a Consellería do Medio Rural e a entidade local Concello de Abegondo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Abegondo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n132.500,00 €\nConvenio entre a Consellería do Medio Rural e a entidade local Concello de Allariz para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Allariz para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n118.200,00 €\nConvenio entre a Consellería do Medio Rural e a entidade local Concello de Aranga para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Aranga para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n76.326,00 €\nConvenio entre a Consellería do Medio Rural e a entidade local Concello de Avión para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Avión para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n84.000,00 €\nConvenio entre a Consellería do Medio Rural e a entidade local Concello de Barro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Barro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n8.134,00 €\nConvenio entre a Consellería do Medio Rural e a entidade local Concello de Beariz para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Beariz para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n136.700,00 €\nConvenio entre a Consellería do Medio Rural e a entidade local Concello de Bóveda para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Bóveda para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n19.635,00 €\nConvenio entre a Consellería do Medio Rural e a entidade local Concello de Cabana de Bergantiños para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cabana de Bergantiños para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n90.500,00 €\nConvenio entre a Consellería do Medio Rural e a entidade local Concello de Cerceda para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cerceda para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n36.400,00 €\nConvenio entre a Consellería do Medio Rural e a entidade local Concello de Chandrexa da Queixa para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Chandrexa da Queixa para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n23.226,00 €\nConvenio entre a Consellería do Medio Rural e a entidade local Concello de Coirós para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Coirós para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n98.571,00 €\nConvenio entre a Consellería do Medio Rural e a entidade local Concello de Culleredo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Culleredo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n17.920,00 €\nConvenio entre a Consellería do Medio Rural e a entidade local Concello do Irixo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Irixo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n122.000,00 €\nConvenio entre a Consellería do Medio Rural e a entidade local Concello de Moraña para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Moraña para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n87.000,00 €\nConvenio entre a Consellería do Medio Rural e a entidade local Concello de Paradela para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Paradela para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n35.000,00 €\nConvenio entre a Consellería do Medio Rural e a entidade local Concello de Rois para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Rois para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n145.000,00 €\nConvenio entre a Consellería do Medio Rural e a entidade local Concello de Samos para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Samos para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n89.563,00 €\nConvenio entre a Consellería do Medio Rural e a entidade local Concello de San Xoán de Río para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de San Xoán de Río para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n115.000,00 €\nConvenio entre a Consellería do Medio Rural e a entidade local Concello da Veiga para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Veiga para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n143.600,00 €\nConvenio entre a Consellería do Medio Rural e a entidade local Concello de Vimianzo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vimianzo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n24.4.2025\n146.549,00 €\nConvenio entre a Consellería do Medio Rural, a Mancomunidade Intermunicipal Voluntaria do Ribeiro, a Mancomunidade de Municipios da Comarca de Verín, a Mancomunidade de Municipios da Comarca do Carballiño e a Mancomunidade Intermunicipal Voluntaria Terra de Celanova, para a cesión de 4 máquinas hidrostáticas destinadas á prevención e extinción de incendios.\nEstablecer o marco de participación e de colaboración entre a Consellería do Medio Rural, a Mancomunidade Intermunicipal Voluntaria do Ribeiro, a Mancomunidade de Municipios da Comarca de Verín, a Mancomunidade de Municipios da Comarca do Carballiño e a Mancomunidade Intermunicipal Voluntaria Terra de Celanova, mediante a concesión dunha subvención en especie que consiste na entrega de 4 máquinas hidrostáticas para a prevención e extinción de incendios forestais.\n25.4.2025\nSubvención en especie\nConvenio entre a Consellería do Medio Rural e a entidade local Concello de Bande para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Bande para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n154.000,00 €\nConvenio entre a Consellería do Medio Rural e a entidade local Concello da Baña para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Baña para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n164.000,00 €\nConvenio entre a Consellería do Medio Rural e a entidade local Concello de Baralla para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Baralla para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n177.116,00 €\nConvenio entre a Consellería do Medio Rural e a entidade local Concello de Barreiros para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Barreiros para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n160.029,00 €\nConvenio entre a Consellería do Medio Rural e a entidade local Concello de Begonte para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Begonte para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n182.508,00 €\nConvenio entre a Consellería do Medio Rural e a entidade local Concello de Boimorto para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Boimorto para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n151.344,00 €\nConvenio entre a Consellería do Medio Rural e a entidade local Concello do Carballiño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Carballiño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n236.200,00 €\nConvenio entre a Consellería do Medio Rural e a entidade local Concello de Carballo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Carballo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n285.000,00 €\nConvenio entre a Consellería do Medio Rural e a entidade local Concello de Castro Caldelas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Castro Caldelas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n109.400,00 €\nConvenio entre a Consellería do Medio Rural e a entidade local Concello de Castro de Rei para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Castro de Rei para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n177.200,00 €\nConvenio entre a Consellería do Medio Rural e a entidade local Concello de Cenlle para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cenlle para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n4.977,00 €\nConvenio entre a Consellería do Medio Rural e a entidade local Concello de Cervantes para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cervantes para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n166.000,00 €\nConvenio entre a Consellería do Medio Rural e a entidade local Concello do Corgo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Corgo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n194.700,00 €\nConvenio entre a Consellería do Medio Rural e a entidade local Concello de Cospeito para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Cospeito para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n244.610,00 €\nConvenio entre a Consellería do Medio Rural e a entidade local Concello da Estrada para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Estrada para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n232.000,00 €\nConvenio entre a Consellería do Medio Rural e a entidade local Concello de Frades para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Frades para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n168.900,00 €\nConvenio entre a Consellería do Medio Rural e a entidade local Concello de Guntín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Guntín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n154.891,00 €\nConvenio entre a Consellería do Medio Rural e a entidade local Concello de Manzaneda para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Manzaneda para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n111.612,00 €\nConvenio entre a Consellería do Medio Rural e a entidade local Concello de Melide para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Melide para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n295.200,00 €\nConvenio entre a Consellería do Medio Rural e a entidade local Concello de Monforte de Lemos para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Monforte de Lemos para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n18.907,00 €\nConvenio entre a Consellería do Medio Rural e a entidade local Concello de Montederramo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Montederramo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n169.500,00 €\nConvenio entre a Consellería do Medio Rural e a entidade local Concello de Muíños para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Muíños para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n223.000,00 €\nConvenio entre a Consellería do Medio Rural e a entidade local Concello de Muras para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Muras para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n155.257,00 €\nConvenio entre a Consellería do Medio Rural e a entidade local Concello de Muros para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Muros para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n160.000,00 €\nConvenio entre a Consellería do Medio Rural e a entidade local Concello de Navia de Suarna para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Navia de Suarna para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n153.533,00 €\nConvenio entre a Consellería do Medio Rural e a entidade local Concello de Negreira para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Negreira para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n164.000,00 €\nConvenio entre a Consellería do Medio Rural e a entidade local Concello de Ortigueira para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ortigueira para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n310.960,00 €\nConvenio entre a Consellería do Medio Rural e a entidade local Concello de Ourol para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ourol para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n165.300,00 €\nConvenio entre a Consellería do Medio Rural e a entidade local Concello de Outeiro de Rei para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Outeiro de Rei para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n175.450,00 €\nConvenio entre a Consellería do Medio Rural e a entidade local Concello do Pereiro de Aguiar para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Pereiro de Aguiar para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n222.200,00 €\nConvenio entre a Consellería do Medio Rural e a entidade local Concello da Peroxa para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Peroxa para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n183.500,00 €\nConvenio entre a Consellería do Medio Rural e a entidade local Concello da Pobra do Brollón para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Pobra do Brollón para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n11.200,00 €\nConvenio entre a Consellería do Medio Rural e a entidade local Concello de Ponteareas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ponteareas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n206.200,00 €\nConvenio entre a Consellería do Medio Rural e a entidade local Concello de Portomarín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Portomarín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n160.323,00 €\nConvenio entre a Consellería do Medio Rural e a entidade local Concello de Ribeira de Piquín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ribeira de Piquín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n185.000,00 €\nConvenio entre a Consellería do Medio Rural e a entidade local Concello de Ribeira para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ribeira para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n157.500,00 €\nConvenio entre a Consellería do Medio Rural e a entidade local Concello de Riotorto para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Riotorto para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n190.500,00 €\nConvenio entre a Consellería do Medio Rural e a entidade local Concello de Salvaterra de Miño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Salvaterra de Miño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n210.000,00 €\nConvenio entre a Consellería do Medio Rural e a entidade local Concello de Sandiás para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Sandiás para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n199.200,00 €\nConvenio entre a Consellería do Medio Rural e a entidade local Concello de Sarreaus para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Sarreaus para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n157.924,00 €\nConvenio entre a Consellería do Medio Rural e a entidade local Concello das Somozas para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello das Somozas para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n22.400,00 €\nConvenio entre a Consellería do Medio Rural e a entidade local Concello de Taboada para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Taboada para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n160.400,00 €\nConvenio entre a Consellería do Medio Rural e a entidade local Concello de Toques para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Toques para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n118.500,00 €\nConvenio entre a Consellería do Medio Rural e a entidade local Concello de Trabada para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Trabada para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n172.400,00 €\nConvenio entre a Consellería do Medio Rural e a entidade local Concello de Trasmiras para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Trasmiras para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n231.400,00 €\nConvenio entre a Consellería do Medio Rural e a entidade local Concello de Triacastela para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Triacastela para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n166.000,00 €\nConvenio entre a Consellería do Medio Rural e a entidade local Concello do Valadouro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Valadouro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n239.000,00 €\nConvenio entre a Consellería do Medio Rural e a entidade local Concello de Verea para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Verea para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n230.000,00 €\nConvenio entre a Consellería do Medio Rural e a entidade local Concello de Vilalba para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilalba para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n280.000,00 €\nConvenio entre a Consellería do Medio Rural e a entidade local Concello de Vilar de Barrio para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilar de Barrio para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n225.000,00 €\nConvenio entre a Consellería do Medio Rural e a entidade local Concello de Vilar de Santos para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilar de Santos para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n150.000,00 €\nConvenio entre a Consellería do Medio Rural e a entidade local Concello de Xermade para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Xermade para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n84.000,00 €\nConvenio entre a Consellería do Medio Rural e a entidade local Concello de Xinzo de Limia para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Xinzo de Limia para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n25.4.2025\n70.000,00 €\nConvenio entre a Consellería do Medio Rural e a entidade local Concello de Campo Lameiro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Campo Lameiro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n28.4.2025\n91.200,00 €\nConvenio entre a Consellería do Medio Rural e a entidade local Concello de Castrelo de Miño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Castrelo de Miño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n28.4.2025\n79.000,00 €\nConvenio entre a Consellería do Medio Rural e a entidade local Concello de Curtis para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Curtis para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n28.4.2025\n44.527,00 €\nConvenio entre a Consellería do Medio Rural e a entidade local Concello do Incio para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Incio para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n28.4.2025\n115.000,00 €\nConvenio entre a Consellería do Medio Rural e a entidade local Concello de Miño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Miño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n28.4.2025\n11.900,00 €\nConvenio entre a Consellería do Medio Rural e a entidade local Concello de Negueira de Muñiz para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Negueira de Muñiz para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n28.4.2025\n54.600,00 €\nConvenio entre a Consellería do Medio Rural e a entidade local Concello do Páramo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello do Páramo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n28.4.2025\n105.599,00 €\nConvenio entre a Consellería do Medio Rural e a entidade local Concello de Boqueixón para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Boqueixón para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n29.4.2025\n98.000,00 €\nConvenio entre a Consellería do Medio Rural e a entidade local Concello da Mezquita para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Mezquita para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n29.4.2025\n14.000,00 €\nConvenio entre a Consellería do Medio Rural e a entidade local Concello de Padrón para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Padrón para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n29.4.2025\n26.600,00 €\nConvenio entre a Consellería do Medio Rural e a entidade local Concello de Valdoviño para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Valdoviño para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n29.4.2025\n22.400,00 €\nConvenio entre a Consellería do Medio Rural e a entidade local Concello de Brión para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Brión para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n140.000,00 €\nConvenio entre a Consellería do Medio Rural e a entidade local Concello de Calvos de Randín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Calvos de Randín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n70.000,00 €\nConvenio entre a Consellería do Medio Rural e a entidade local Concello de Dodro para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Dodro para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n87.000,00 €\nConvenio entre a Consellería do Medio Rural e a entidade local Concello da Merca para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello da Merca para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n63.000,00 €\nConvenio entre a Consellería do Medio Rural e a entidade local Concello de Muxía para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Muxía para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n24.360,00 €\nConvenio entre a Consellería do Medio Rural e a entidade local Concello de Oroso para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Oroso para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n35.350,00 €\nConvenio entre a Consellería do Medio Rural e a entidade local Concello de Punxín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Punxín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n39.620,00 €\nConvenio entre a Consellería do Medio Rural e a entidade local Concello de Ribadavia para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Ribadavia para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n80.000,00 €\nConvenio entre a Consellería do Medio Rural e a entidade local Concello de Teo para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Teo para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n110.000,00 €\nConvenio entre a Consellería do Medio Rural e a entidade local Concello de Vilamarín para a realización de accións de prevención e defensa contra os incendios forestais durante os anos 2025-2026, cofinanciado parcialmente co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027.\nEstablecer o marco de participación e de colaboración entre a Consellería do Medio Rural e a entidade local Concello de Vilamarín para o desenvolvemento de accións de prevención e defensa contra os incendios forestais durante os anos 2025-2026, de xeito que se consiga unha maior eficacia na loita contra estes sinistros a través da optimización no uso de todos os recursos que se inclúen neste convenio.\n30.4.2025\n35.000,00 €"
  },
  {
    "file_id": "AnuncioG0761-270525-0004_gl",
    "doga_id": 104,
    "doga_date": "2025-06-03",
    "url": "https://www.xunta.gal/dog/Publicados/2025/20250603/AnuncioG0761-270525-0004_gl.html",
    "title": "ORDE do 27 de maio de 2025 pola que se establecen as bases reguladoras e se convocan os premios extraordinarios de bacharelato correspondentes ao curso 2024/25 (código de procedemento ED311A).",
    "content": "A Lei orgánica 2/2006, do 3 de maio, de educación, modificada pola Lei orgánica 3/2020, do 29 de decembro, determina que o sistema educativo se orientará, entre outros fins, á consecución do pleno desenvolvemento da personalidade e das capacidades do alumnado, á educación na responsabilidade individual e no mérito e esforzo persoal e ao desenvolvemento da capacidade do alumnado para regular a súa propia aprendizaxe, confiar nas súas aptitudes e coñecementos, así como para desenvolver a creatividade, a iniciativa persoal e o espírito emprendedor.\nA Orde ECD/482/2018 do Ministerio de Educación, Cultura e Deporte, do 4 de maio (BOE núm. 115, do 11 de maio), pola que se regulan os premios nacionais de bacharelato, con base no establecido no artigo 89 da Lei orgánica 2/2006, do 3 de maio, de educación, dispón, no artigo 5, que poderá optar a estes premios, logo de solicitude, o alumnado que obtivese premio extraordinario de bacharelato na súa comunidade autónoma e, no artigo 2, que as administracións educativas competentes poderán convocar e conceder premios extraordinarios de bacharelato nos seus respectivos ámbitos de competencias.\nA Consellería de Educación, Ciencia, Universidades e Formación Profesional, consciente da importancia de recoñecer e valorar publicamente os méritos excepcionais baseados no esforzo e no traballo do alumnado que cursou cun excelente resultado académico o bacharelato na Comunidade Autónoma de Galicia, convoca os premios extraordinarios de bacharelato.\nEn consonancia co anterior, en exercicio das competencias atribuídas no Decreto 138/2024, do 20 de maio, polo que se establece a estrutura orgánica da Consellería de Educación, Ciencia, Universidades e Formación Profesional, por proposta da Dirección Xeral de Ordenación e Innovación Educativa, de conformidade co establecido no artigo 4 da citada Orde ECD/482/2018, e de acordo co disposto na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia (DOG núm. 20, do 29 de xaneiro).\nDISPOÑO:\nTÍTULO PRELIMINAR\nDisposicións xerais\nArtigo 1. Obxecto\n1. O obxecto desta orde é establecer as bases reguladoras e convocar na Comunidade Autónoma de Galicia, en réxime de concorrencia competitiva, os premios extraordinarios de bacharelato (código de procedemento ED311A) correspondentes ao curso 2024/25 para o alumnado que finalizase os estudos de bacharelato neste curso nun centro docente da Comunidade Autónoma de Galicia en calquera das modalidades establecidas no artigo 9 do Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia (DOG núm. 183, do 26 de setembro).\n2. A finalidade destes premios é a de recoñecer e valorar os méritos excepcionais baseados no esforzo e no traballo do alumnado que cursou cun excelente resultado académico o bacharelato na Comunidade Autónoma de Galicia. Para dar cumprimento a tal fin créase a proba dos premios extraordinarios de bacharelato, en diante, proba PEB.\nArtigo 2. Número, orzamento e características dos premios\n1. Poderanse conceder ata un máximo de 20 premios extraordinarios.\n2. A dotación para os premios será de 20.000 € con cargo á aplicación orzamentaria 07.03.423A.480.1 da consellería que convoca, dos orzamentos do ano 2025, que se distribuirán entre as persoas premiadas na mesma contía, e que non poderá exceder os 1.000 € por premio. A concesión das axudas reguladas nesta orde terá como límite global o crédito asignado para este fin.\n3. O alumnado que obteña o premio extraordinario percibirá a dotación económica, de cumprir os requisitos establecidos no artigo 22 desta orde e, ademais, recibirá un diploma acreditativo. A distinción de obter premio extraordinario farase constar nas certificacións académicas que se emitan.\n4. Estes premios son compatibles con outros premios, bolsas e axudas para a mesma finalidade, calquera que sexa a súa natureza ou a entidade que os conceda.\n5. As persoas que obteñan premio extraordinario de bacharelato poderán concorrer, logo de solicitude, ao correspondente Premio nacional de bacharelato.\n6. O alumnado que obteña o premio extraordinario de bacharelato poderá estar exento, durante o primeiro ano e por unha soa vez, do pagamento dos prezos públicos por matrícula no primeiro curso dos estudos superiores nun centro público, segundo se estableza na normativa vixente para o curso 2025/26.\n7. A contía do premio extraordinario ten a consideración de subvención, de acordo co artigo 2 da Lei 9/2007, do 13 de xuño, de subvencións de Galicia (DOG núm. 20, do 29 de xaneiro). Actualmente, e para os efectos fiscais, a contía do premio extraordinario ten a consideración de rendemento de traballo e, polo tanto, estará suxeito ás retencións que legalmente correspondan.\nArtigo 3. Características do procedemento de solicitude dos premios\nO procedemento de solicitude para optar aos premios extraordinarios de bacharelato terá dúas fases diferenciadas, con solicitudes diferentes para cada unha delas:\n1. Na primeira fase, todo o alumnado que cumpra os requisitos establecidos no artigo 4 desta orde e que desexe optar aos premios deberá solicitar primeiramente a matrícula na proba PEB. Esta proba ten un proceso de solicitude de participación propio. Isto é, ten uns requisitos, modelo de solicitude e prazos específicos, e a súa tramitación poderá ser formalizada directamente polo alumnado interesado nos propios centros educativos.\n2. Na segunda fase, unha vez publicadas as cualificacións definitivas na proba PEB, o alumnado que cumpra os requisitos establecidos no artigo 13 desta orde deberá formalizar unha solicitude para optar á subvención do premio extraordinario de bacharelato na forma, lugar e prazo indicados no artigo 14 desta orde.\nCAPÍTULO I\nProba do Premio extraordinario de bacharelato\nArtigo 4. Requisitos para a matrícula na proba PEB\nPoderá presentarse á proba PEB o alumnado que cumpra os seguintes requisitos:\na) Ter rematado e superado os estudos de bacharelato no curso 2024/25 nun centro docente da Comunidade Autónoma de Galicia, seguindo o currículo oficial vixente nesta, ben na modalidade presencial ou na modalidade a distancia, e ser proposto para o título na convocatoria ordinaria do dito curso.\nb) Ter acadado nas cualificacións do conxunto dos dous cursos de calquera das modalidades de bacharelato unha nota media igual ou superior a 8,75. Esta nota referirase á media normalizada, calculada sen ter en conta a cualificación das ensinanzas de relixión, co fin de garantir o principio de igualdade e a libre concorrencia entre todo o alumnado. A nota media calcularase de acordo co establecido no artigo 31.3 da Orde do 26 de maio de 2023 pola que se desenvolve o Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia e se regula a avaliación nesa etapa educativa (DOG núm. 111, do 13 de xuño).\nTodos os requisitos relacionados neste artigo deberán posuírse no día en que remate o prazo de presentación de solicitudes para participar na proba PEB.\nArtigo 5. Forma, lugar e prazo de matrícula na proba PEB\n1. O alumnado que reúna os requisitos establecidos no artigo 4 da presente orde e desexe optar ao Premio extraordinario de bacharelato deberá formalizar a súa matrícula na proba PEB no xeito que se indica a continuación:\na) O alumnado formalizará a súa matrícula na proba PEB empregando o anexo I que acompaña esta orde.\nb) O alumnado indicará no anexo I os seus datos persoais, os do centro educativo e a modalidade de bacharelato cursada nel; indicará a Primeira Lingua Estranxeira II cursada e a materia escollida entre as materias obrigatorias de modalidade ou vía cursada segundo o seguinte:\n– Artes na vía Artes Plásticas, Imaxe e Deseño: Debuxo Artístico II.\n– Artes na vía Música e Artes Escénicas: Análise Musical II ou Artes Escénicas II.\n– Ciencias e Tecnoloxía: Matemáticas II ou Matemáticas Aplicadas ás Ciencias Sociais II.\n– Humanidades e Ciencias Sociais: Latín II ou Matemáticas Aplicadas ás Ciencias Sociais II.\n– Xeral: Ciencias Xerais.\nc) Así mesmo, o alumnado que teña recoñecida a exención de avaliación na materia de Lingua Galega e Literatura II poderá solicitar a través do anexo I a realización de todos os exercicios da proba PEB en lingua castelá, agás o exercicio de Primeira Lingua Estranxeira II.\nd) O alumnado con necesidades específicas de apoio educativo no 2º curso de bacharelato poderá solicitar a través do anexo I a valoración de medidas de adaptación dos tempos e/ou medios para a realización da proba. Xuntará unha petición concreta de adaptación e o informe psicopedagóxico emitido polo departamento de orientación do centro educativo onde cursase 2º curso de bacharelato que acredite a condición de necesidades específicas de apoio educativo nese curso.\ne) O alumnado, os seus representantes legais ou, no caso de menores de idades, os seus pais, nais ou titores/as legais, presentará a súa solicitude de matrícula na secretaría do centro en que superase o segundo curso de bacharelato.\nf) O alumnado presentará a súa solicitude de matrícula no prazo de cinco (5) días hábiles contados desde o día seguinte á publicación desta orde.\ng) Para resolver as dúbidas relacionadas co procedemento de matrícula, as persoas interesadas poderán facer as súas consultas no enderezo electrónico electrónico premios@edu.xunta.gal\nArtigo 6. Procedemento nos centros educativos en relación coa matrícula na proba PEB\n1. Os centros educativos de educación secundaria que impartan bacharelato tramitarán as solicitudes do seu alumnado que se presenten en tempo e forma para participar na proba PEB. Así mesmo, entregarán ao alumnado unha copia desta solicitude cunha dilixencia, asinada polo secretario/a do centro, onde conste a data de presentación, a modo de xustificante de presentación de dita solicitude.\n2. A información proporcionada nas solicitudes será trasladada con celeridade polo/a secretario/a do centro educativo á aplicación informática «Avalia» (https://www.edu.xunta.gal/avalia), segundo as instrucións técnicas que proporcione a Dirección Xeral de Ordenación e Innovación Educativa.\n3. As solicitudes de participación na proba PEB que non sexa posible trasladar á aplicación informática «Avalia» (https://www.edu.xunta.gal/avalia) e todas as que indiquen exención de avaliación na materia de Lingua Galega e Literatura II e/ou solicitude de valoración de medidas de adaptación por necesidades específicas de apoio educativo serán escaneadas e enviadas polo/a secretario/a do centro educativo ao enderezo de correo electrónico premios@edu.xunta.gal de xeito inmediato. Todas as solicitudes físicas de matrícula na proba PEB quedarán depositadas nos centros educativos á disposición do Servizo de Avaliación do Sistema Educativo durante un ano completo.\n4. Os centros docentes dependentes da Consellería de Educación, Ciencia, Universidades e Formación Profesional en que está o expediente académico do alumnado de centros privados enviarán a certificación académica de bacharelato do alumnado que non teña todo o seu expediente académico recollido na base de datos da aplicación XADE, en que se reflicta a cualificación final a que se refire o artigo 4.b) desta orde, asinada polo/a secretario/a co visto e prace do/da director/a. Esta certificación enviarase ao enderezo de correo electrónico premios@edu.xunta.gal\nArtigo 7. Relación provisional e definitiva de alumnado matriculado na proba PEB\n1. O Servizo de Avaliación do Sistema Educativo, rematado o prazo de matrícula e logo de examinar as solicitudes de matrícula trasladadas á aplicación «Avalia» e as recibidas por correo electrónico dos centros educativos xunto coa documentación presentada polas persoas solicitantes, exporá a relación provisional de solicitudes de matrícula admitidas e excluídas e os motivos de exclusión, no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu).\n2. O alumnado disporá dun prazo de corrección de erros materiais na matrícula de tres (3) días hábiles, contados desde o día seguinte ao da publicación das relacións provisionais de solicitudes de matrícula admitidas e excluídas. Durante ese prazo poderán emendar erros e a falta de documentación, presentando unha reclamación (anexo II) no centro educativo de referencia. O centro educativo dirixirá a reclamación ao Servizo de Avaliación do Sistema Educativo ao enderezo de correo electrónico premios@edu.xunta.gal e entregará unha copia da dita reclamación ao/á alumno/a cunha dilixencia, asinada polo/a secretario/a do centro, onde conste a data de presentación, a modo de xustificante de presentación da dita reclamación.\nTranscorrido este prazo sen que se emenden os erros ou se achegue a documentación preceptiva, considerarase que a persoa interesada desiste da súa petición.\nO Servizo de Avaliación do Sistema Educativo publicará a relación definitiva de alumnado admitido e excluído da matrícula no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu).\nAs reclamacións entenderanse resoltas e notificadas coa publicación da relación definitiva de alumnado admitido e excluído da matrícula.\nArtigo 8. Características da proba PEB\n1. A proba PEB será presencial, en convocatoria única en todo o territorio da Comunidade Autónoma de Galicia e realizarase de forma simultánea nas distintas sedes que estableza a Dirección Xeral de Ordenación e Innovación Educativa.\n2. Serán admitidos/as á proba PEB, condicionalmente, o alumnado que na data da súa realización estivese pendente de resolución de emenda da solicitude de matrícula.\n3. O alumnado matriculado deberá realizar a proba PEB, con carácter xeral, na sede que lle corresponda segundo o centro educativo en que se atope o seu expediente académico. A Dirección Xeral de Ordenación e Innovación Educativa poderá autorizar cambios de sede por causas debidamente xustificadas, logo de solicitude da persoa interesada. A relación das distintas sedes e a listaxe de centros educativos asignados a cada unha delas publicarase no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu).\n4. Para a realización da proba PEB o alumnado matriculado acreditará a súa identidade co DNI, pasaporte, NIE ou calquera outro documento recoñecido en dereito.\n5. O alumnado matriculado con necesidades específicas de apoio educativo deberá facer constar a dita circunstancia na solicitude para que se poidan valorar as medidas de adaptación que se consideren necesarias e deberá achegar a documentación que acredite tal condición, tal como se especifica no artigo 5 desta orde. Con carácter xeral, as medidas que se recollen son: ampliación de tempo, adaptacións de formato e criterios de corrección específicos segundo o protocolo para intervención psicoeducativa da dislexia e outras dificultades específicas de aprendizaxe da Xunta de Galicia.\n6. Todo o alumnado participante deberá empregar a lingua galega e a lingua castelá na realización da proba PEB, agás aquel que teña recoñecida a exención de avaliación en Lingua Galega e Literatura II.\nArtigo 9. Estrutura da proba PEB\n1. A proba PEB estruturarase en dúas partes, cada unha delas para desenvolver en dúas horas:\n1.1. Primeira parte, que constará dun exercicio, para desenvolver en dúas horas:\n1.1.1. Análise e comentario crítico de un texto ou textos, sobre un tema de carácter xeral, histórico, filosófico, científico ou literario.\nPara a resolución do exercicio será necesario usar as dúas linguas cooficiais, agás aquel alumnado que teña recoñecida a exención de avaliación na materia de Lingua Galega e Literatura II, que poderá realizar todo o exercicio en lingua castelá.\nO único exercicio desta parte da proba PEB cualificarase entre 0 e 20 puntos cun decimal.\n1.2. Segunda parte, que constará de dous exercicios, para desenvolver en dúas horas:\n1.2.1. Primeiro: resposta a cuestións de carácter cultural ou lingüístico sobre un texto na primeira Lingua Estranxeira II cursada polo alumnado como materia común do bacharelato. O exercicio realizarase sen dicionario e no idioma correspondente.\n1.2.2. Segundo: desenvolvemento de temas, respostas a cuestións e/ou exercicios prácticos dunha materia de modalidade cursada polo alumnado, para elixir entre as seguintes, segundo a modalidade de bacharelato cursada: Ciencias Xerais, Matemáticas II, Matemáticas Aplicadas ás Ciencias Sociais II, Latín II, Debuxo Artístico II, Análise Musical II e Artes Escénicas II.\nCada un dos dous exercicios desta parte da proba PEB cualificaranse entre 0 e 10 puntos cun decimal.\n2. A cualificación de cada parte da proba PEB obterase mediante a suma das cualificacións dos exercicios que a compoñen.\n3. A cualificación total será a suma das cualificacións obtidas en cada parte da proba PEB.\n4. A proba PEB desenvolverase mediante un procedemento que garanta o anonimato dos aspirantes durante a corrección de todos os exercicios.\n5. En todos os exercicios que compoñen a proba valorarase a corrección das respostas e a demostración de coñecementos; a claridade e a calidade da exposición; a coherencia e cohesión dos contidos e a axeitada estruturación e presentación de cada unha das respostas aos exercicios.\nArtigo 10. Tribunal\n1. Para elaborar, supervisar e avaliar a proba PEB a persoa titular da Dirección Xeral de Ordenación e Innovación Educativa designará un tribunal mediante resolución publicada no\nDiario Oficial de Galicia\n, no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu).\nO tribunal estará composto por un presidente ou unha presidenta, e ata un máximo de seis vogais, coa categoría de subdirector/a xeral, xefe/a de servizo ou inspectores e inspectoras de educación.\nO presidente ou a presidenta deberá ser un subdirector xeral ou unha subdirectora xeral, ou un inspector ou unha inspectora de educación.\nActuará como secretario/a, con voz e sen voto, un/unha funcionario/a da Dirección Xeral de Ordenación e Innovación Educativa.\n2. O tribunal responsabilizarase da elaboración e do desenvolvemento da proba PEB, da corrección e cualificación dos exercicios, da elaboración das actas así como da resolución das reclamacións que se produzan contra as cualificacións.\n3. Para os efectos de colaboración co tribunal na aplicación e na corrección dos exercicios da proba PEB, poderanse constituír comisións técnicas integradas por funcionarios e funcionarias dos corpos de inspectores/as de educación, de catedráticos/as de ensinanza secundaria e/ou de profesores/as de ensino secundario, especialistas nas distintas materias dos exercicios que compoñen a proba PEB.\nEn todo o regulado no presente precepto observarase o previsto no artigo 15 e seguintes da Lei 40/2015, do 1 de outubro, do réxime xurídico do sector público.\nArtigo 11. Data e lugares de realización da proba PEB\n1. A realización da proba PEB terá lugar o día 18 de xuño de 2025. A Dirección Xeral de Ordenación e Innovación Educativa poderá modificar a data de realización da proba PEB por causas debidamente xustificadas mediante resolución.\n2. A proba PEB realizarase nos lugares e no horario que se darán a coñecer mediante resolución publicada no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu).\nArtigo 12. Publicación das cualificacións e reclamacións\n1. O tribunal fará públicas as cualificacións provisionais obtidas polo alumnado presentado á proba PEB no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu). Na dita listaxe o alumnado aparecerá ordenado alfabeticamente por apelidos e figurará a cualificación de cada un dos exercicios e a cualificación final obtida.\n2. O alumnado, os seus representantes legais ou, no caso de menores de idade, os seus pais, nais ou titores/as legais poderán reclamar por escrito e de forma motivada contra a cualificación provisional obtida. Para facelo deberán presentar unha reclamación (anexo III) no centro educativo onde realizou a matrícula na proba PEB no prazo de cinco (5) días hábiles, contados desde o día seguinte ao da publicación das cualificacións provisionais. Durante ese prazo o alumnado poderá solicitar a revisión da cualificación dos seus exercicios e unha segunda corrección, presentando unha reclamación (anexo III) no centro educativo de referencia. O citado centro educativo dirixirá os escritos de reclamación de xeito inmediato ao Servizo de Avaliación do Sistema Educativo ao enderezo de correo electrónico premios@edu.xunta.gal e entregará unha copia da dita reclamación ao/á alumno/a cunha dilixencia, asinada polo/a secretario/a do centro, onde conste a data de presentación, a modo de xustificante de presentación da dita reclamación. O dito servizo remitirá as reclamacións ao tribunal para a súa análise e resolución.\n3. O tribunal encargará a revisión dos exercicios da proba PEB sobre os cales se solicitase reclamación a un profesor ou profesora especialista distinto ao que realizou a primeira corrección.\n4. Para a revisión dos exercicios en que fose presentada reclamación o profesor ou profesora encargada seguirá o seguinte procedemento:\na) En primeiro lugar, comprobará que non existen erros de cálculo da cualificación e que fose corrixido e valorado todo o exercicio. No caso de existir error de feito ou aritmético, modificarase a cualificación tanto á alza coma á baixa, e esta pasará a ser a cualificación provisional actualizada.\nb) Posteriormente, realizará unha segunda corrección do exercicio. A cualificación final do exercicio resultará da media aritmética entre a cualificación provisional, actualizada, de ser o caso, e a cualificación da segunda corrección.\nc) No suposto de que exista entre as dúas cualificacións unha diferenza de 4 puntos ou máis no caso do exercicio de Análise e comentario crítico de texto, ou de 2 puntos ou máis no resto de exercicios, o tribunal efectuará, de oficio, unha terceira corrección, e a cualificación final será a media aritmética das tres cualificacións.\n5. Finalizada a revisión dos exercicios, o tribunal fará públicas as cualificacións definitivas obtidas polo alumnado presentado á proba PEB no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu).\n6. O tribunal, unha vez remata a súa actuación, deberá remitir as actas, os datos e o resto de documentación ao Servizo de Avaliación do Sistema Educativo.\nCAPÍTULO II\nSubvención do Premio extraordinario de bacharelato\nArtigo 13. Requisitos das persoas solicitantes do premio extraordinario de bacharelato\nAs persoas solicitantes do premio extraordinario de bacharelato deberán cumprir os requisitos establecidos no artigo 4 desta orde, e, ademais:\na) Terse presentado á proba PEB na convocatoria de 2025 e ter acadada unha cualificación total mínima de 25 puntos.\nb) Ter acadado, como mínimo, unha cualificación de 10 puntos no exercicio de Análise e comentario crítico de texto.\nc) Ter acadado, como mínimo, unha cualificación de 5 puntos nos demais exercicios da proba PEB.\nTodos os requisitos relacionados neste artigo deberán posuírse no día en que remate o prazo de presentación de solicitudes.\nArtigo 14. Forma, lugar e prazo de presentación de solicitudes de participación no premio extraordinario de bacharelato\n1. As solicitudes de participación presentaranse preferiblemente por medios electrónicos a través do formulario normalizado (anexo IV) dispoñible na aplicación informática «PremiosEdu» (https://www.edu.xunta.gal/premiosedu/) accesible desde a sede electrónica da Xunta de Galicia (https://sede.xunta.gal), ou directamente desde a propia aplicación «PremiosEdu».\nOpcionalmente, poderanse presentar presencialmente en calquera dos lugares e rexistros establecidos na normativa reguladora do procedemento administrativo común.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. As solicitudes subscribiranas directamente as persoas interesadas con plena capacidade de obrar ou, se é o caso, os/as representantes legais das persoas solicitantes.\n3. Para a presentación electrónica deste procedemento, a sede electrónica da Xunta de Galicia dispón de instrucións de axuda que deberán ser observadas en todo momento polas persoas solicitantes. En caso de dúbida, dificultades técnicas ou necesidade de máis información durante o proceso de obtención dos formularios, poderán dirixirse ao teléfono de información 012 ou ao enderezo electrónico 012@xunta.gal\nSe as dúbidas están relacionadas coa presente convocatoria, poderán facer as súas consultas no enderezo electrónico premios@edu.xunta.gal\n4. O prazo de presentación de solicitudes será dun (1) mes a partir do día seguinte da publicación das listaxes de cualificacións definitivas da proba PEB da convocatoria de 2025.\nArtigo 15. Comprobación de datos para a solicitudes de participación no premio extraordinario de bacharelato\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa solicitante.\nb) DNI ou NIE da persoa representante.\nc) Expediente académico dos estudos de bacharelato cursados pola persoa solicitante.\nd) Certificado de estar ao día no pagamento de obrigas tributarias coa AEAT.\ne) Certificado de estar ao día no pagamento coa Seguridade Social.\nf) Certificado de estar ao día no pagamento das débedas coa Administración pública da comunidade autónoma.\ng) Consulta de inhabilitacións para obter subvencións e axudas.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 16. Documentación complementaria da solicitude de participación no premio extraordinario de bacharelato\n1. As persoas interesadas que subscriban a súa solicitude de participación mediante unha persoa representante, agás aquelas sen capacidade plena de obrar que cursasen os seus estudos en centros públicos ou privados que teñan todo o seu expediente recollido na base de datos da aplicación XADE, deberán achegar coa solicitude a seguinte documentación:\nAcreditación da representación por calquera medio válido en dereito.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán solicitados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderá solicitárselle novamente á persoa interesada a súa achega.\n2. A documentación complementaria presentarase preferiblemente por medios electrónicos.\nOpcionalmente, as persoas interesadas poderán presentar a documentación complementaria presencialmente en calquera dos lugares e rexistros establecidos na normativa reguladora do procedemento administrativo común.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4. No caso de que algún dos documentos que se vaia presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 17. Notificacións\n1. As notificacións de resolucións e actos administrativos efectuaranse preferentemente por medios electrónicos. As persoas interesadas poderán decidir e comunicar en calquera momento que as notificacións sucesivas se efectúen ou deixen de efectuar por medios electrónicos mediante os modelos normalizados dispoñibles.\n2. A persoa solicitante deberá manifestar expresamente a modalidade escollida para a notificación (electrónica ou en papel) no formulario da solicitude de participación. En ausencia de manifestación expresa algunha, entenderase que a modalidade de notificación escollida é a electrónica.\n3. No caso de optar pola notificación en papel, efectuarase a notificación segundo o establecido na normativa reguladora do procedemento administrativo común.\n4. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n5. As notificacións por medios electrónicos entenderanse efectuadas no momento en que se produza o acceso ao seu contido, e entenderase rexeitadas cando transcorresen dez (10) días naturais desde a posta á disposición da notificación sen que se acceda ao seu contido.\n6. Se o envío da notificación electrónica non é posible por problemas técnicos, efectuarase a notificación polos medios previstos na normativa reguladora do procedemento administrativo común.\nArtigo 18. Trámites administrativos posteriores á presentación de solicitudes\nA sede electrónica da Xunta de Galicia permite ás persoas interesadas realizar trámites electrónicos, con posterioridade ao inicio do expediente, accedendo á Carpeta cidadá da persoa interesada. Opcionalmente, as persoas interesadas tamén poderán realizar os ditos trámites presencialmente en calquera dos lugares e rexistros establecidos na normativa reguladora do procedemento administrativo común.\nArtigo 19. Relación provisional e definitiva das persoas aspirantes admitidas e excluídas ao premio\n1. O Servizo de Avaliación do Sistema Educativo, rematado o prazo de presentación de solicitudes e logo de examinar estas e a documentación presentada polas persoas solicitantes, exporá a relación provisional de solicitudes admitidas e excluídas e os motivos de exclusión, no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu). Na relación provisional de solicitudes admitidas incluirase a cualificación total, e a cualificación en cada unha das dúas partes acadada polos interesados na proba PEB da convocatoria 2025.\n2. De conformidade co establecido no artigo 68 da Lei 39/2015, do 1 de outubro, cando a solicitude non reúna algún dos datos exixidos nela, requirirase o/a interesado/a para que, no prazo máximo e improrrogable de dez (10) días, emende a falla ou achegue os documentos preceptivos con indicación de que se non o fai, se terá por desistido da súa petición, logo de resolución ditada nos termos do artigo 21 do citado texto legal. Durante ese prazo poderán emendar erros ou achegar documentación a través do anexo V dispoñible na sede electrónica da Xunta de Galicia (https://sede.xunta.gal), preferiblemente por medios electrónicos, accedendo á Carpeta cidadá da persoa interesada e achegarán, se é o caso, a documentación necesaria. Opcionalmente, o anexo V poderase presentar presencialmente en calquera dos lugares e rexistros establecidos na normativa reguladora do procedemento administrativo común.\nA publicación da relación definitiva do alumnado admitido e excluído realizarase no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu). Na relación definitiva de solicitudes admitidas incluirase a cualificación total, e a cualificación en cada unha das dúas partes acadada polas persoas interesadas na proba PEB da convocatoria 2025.\nAs reclamacións entenderanse resoltas e notificadas coa publicación da relación definitiva do alumnado admitido e excluído.\nArtigo 20. Resolución de concesión\n1. Publicada a relación definitiva do alumnado admitido e as súas cualificacións, o Servizo de Avaliación do Sistema Educativo elaborará a proposta de adxudicación dos premios extraordinarios. De acordo co artigo 2 desta orde, seleccionaranse as persoas candidatas coas 20 cualificacións totais máis altas. En caso de empate entre persoas candidatas, consideraranse os seguintes criterios de desempate:\n1º. Mellor cualificación da primeira parte da proba PEB.\n2º. Mellor cualificación no primeiro exercicio da segunda parte da proba PEB.\n3º. Mellor nota media a que se refire o artigo 4.b) desta orde.\n4º. Mellor nota media en segundo curso de bacharelato.\nDe persistir o empate, realizarase un sorteo.\nOs resultados coas cualificacións definitivas das persoas aspirantes publicaranse no portal educativo (https://www.edu.xunta.gal) e na páxina de inicio da aplicación informática «PremiosEdu» (https://www.edu.xunta.gal/premiosedu).\n2. A persoa titular do Servizo de Avaliación do Sistema Educativo elevará a proposta á persoa titular da Dirección Xeral de Ordenación e Innovación Educativa, quen emitirá a correspondente orde de adxudicación para a súa publicación no\nDiario Oficial de Galicia\n. A relación de alumnado premiado comunicarase á Dirección Xeral de Planificación e Xestión Educativa do Ministerio de Educación, Formación Profesional e Deportes.\n3. O prazo máximo para resolver este procedemento será de cinco (5) meses desde o día seguinte ao da finalización do prazo de inscrición. Transcorrido o dito prazo sen que se notifique a correspondente resolución, a persoa interesada poderá entender desestimada a súa solicitude por silencio administrativo.\nArtigo 21. Recurso\nA devandita orde de adxudicación dos premios poderá ser impugnada mediante recurso potestativo de reposición ante a persoa titular da Consellería de Educación, Ciencia, Universidades e Formación Profesional, no prazo dun (1) mes, a partir do día seguinte ao da data de publicación no\nDiario Oficial de Galicia\n, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous (2) meses desde tal publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.\nArtigo 22. Obrigas das persoas beneficiarias\nA presentación da solicitude implica a aceptación das bases desta convocatoria e, en caso de resultar beneficiario, a obriga de:\n1. Informar o órgano que concede o premio da obtención doutras subvencións ou axudas para a mesma finalidade, procedentes de calquera Administración pública, ente público ou privado.\n2. Non estar incurso en ningunha clase de inhabilitación para a obtención de axudas previstas nos números 2 e 3 do artigo 10 da Lei 9/2007, do 13 de xuño, de subvencións de Galicia.\n3. Estar ao día no pagamento de obrigas por reintegro de subvencións, conforme o artigo 10.2.g) da citada lei, e o artigo 9 do Regulamento de subvencións de Galicia, aprobado polo Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n4. Estar ao día no cumprimento das obrigas tributarias ou fronte á Seguridade Social e non ter pendente de pagamento ningunha débeda coa Administración pública da Comunidade Autónoma, conforme o artigo 10.2.e) da Lei 9/2007, do 13 de xuño, de subvencións de Galicia.\n5. Facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control que lle competen, segundo dispón o artigo 14.1.k) da Lei 9/2007, do 3 de xuño, de subvencións de Galicia.\n6. Remitir ao Servizo de Avaliación do Sistema Educativo o modelo 145 do imposto sobre a renda das persoas físicas a través da sede electrónica da Xunta de Galicia (https://sede.xunta.gal), accedendo á Carpeta cidadá da persoa interesada na semana seguinte á publicación da orde de concesión dos premios no\nDiario Oficial de Galicia\n.\n7. Facilitar ao Servizo de Avaliación do Sistema Educativo a titularidade dunha conta bancaria con 24 díxitos e declarar sobre a veracidade dos datos relativos á devandita conta en que se ingresará, mediante transferencia bancaria, a dotación do premio a que se refire o artigo 2.2 desta orde, segundo o modelo de anexo VI, na semana seguinte á publicación da orde de concesión dos premios no\nDiario Oficial de Galicia\n. Esta entrega efectuarase a través da sede electrónica da Xunta de Galicia (https://sede.xunta.gal), accedendo á Carpeta cidadá da persoa interesada.\nArtigo 23. Incumprimento, reintegros e sancións\n1. O incumprimento das obrigacións contidas nestas bases reguladoras, na convocatoria ou na demais normativa aplicable, así como das condicións que, de ser o caso, se establezan na resolución de concesión, dará lugar á obrigación da persoa beneficiaria de devolver total ou parcialmente as subvencións percibidas, así como os xuros de demora correspondentes.\n2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no artigo 38 da Lei 9/2007, do 13 de xuño, de subvencións de Galicia.\n3. As persoas beneficiarias das subvencións reguladas nestas bases seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.\nArtigo 24. Modificación da orde de adxudicación\nToda alteración das condicións tidas en conta para a concesión dos premios poderá dar lugar á modificación da orde de concesión do premio, conforme o artigo 17.4 da citada Lei 9/2007, do 13 de xuño, de subvencións de Galicia.\nArtigo 25. Transparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 26. Instrución do procedemento\nO órgano instrutor do procedemento será o Servizo de Avaliación do Sistema Educativo.\nDisposición adicional primeira. Efectos económicos do tribunal e das comisións técnicas\nPara os efectos previstos no artigo 26 do Decreto 144/2001, o tribunal e as comisións técnicas ateranse á categoría correspondente que determine a Dirección Xeral da Función Pública da Consellería de Facenda e Administración Pública.\nDisposición adicional segunda. Publicación na Base de datos nacional de subvencións\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitirase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no\nDiario Oficial de Galicia\n.\nDisposición adicional terceira. Delegación de atribucións\nApróbase a delegación de atribucións da persoa titular da Consellería de Educación, Ciencia, Universidades e Formación Profesional na persoa titular da Dirección Xeral de Ordenación e Innovación Educativa para resolver a concesión, denegación, modificación ou outras incidencias das axudas previstas nesta orde.\nDisposición derradeira primeira. Datos persoais do alumnado aspirante\nNo referente a obtención dos datos persoais do alumnado aspirante e/ou os seus representantes legais e a seguridade e confidencialidade destes, observarase o disposto no Regulamento (UE) 2016/679 do Parlamento Europeo e do Consello, do 27 de abril de 2016, relativo a protección das persoas físicas no que respecta ao tratamento de datos persoais e o establecido na Lei orgánica 3/2018, de 5 de decembro, de protección de datos persoais e garantía dos dereitos dixitais, que adapta á lexislación española o citado regulamento.\nDisposición derradeira segunda. Facultade de desenvolvemento\nAutorízase a persoa titular da Dirección Xeral de Ordenación e Innovación Educativa para adoptar os actos e medidas necesarias para a aplicación desta orde.\nDisposición derradeira terceira. Entrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 27 de maio de 2025\nO conselleiro de Educación, Ciencia, Universidades e Formación Profesional\nP.D. (Orde do 5.6.2024; DOG núm. 114, do 13 de xuño)\nManuel Vila López\nSecretario xeral técnico da Consellería de Educación,\nCiencia, Universidades e Formación Profesional"
  },
  {
    "file_id": "AnuncioG0763-140225-0008_gl",
    "doga_id": 53,
    "doga_date": "2025-03-18",
    "url": "https://www.xunta.gal/dog/Publicados/2025/20250318/AnuncioG0763-140225-0008_gl.html",
    "title": "RESOLUCIÓN do 13 de febreiro de 2025, da Dirección Xeral de Estratexia Industrial e Solo Empresarial, pola que se aproba o modelo normalizado e se regula o procedemento de comunicación da inscrición de alta, modificación ou baixa no Rexistro de puntos de recarga de acceso público para vehículos eléctricos (código de procedemento IN624F).",
    "content": "A Lei 24/2013, do 26 de decembro, do sector eléctrico, no seu artigo 48.3, dispón que as instalacións de recarga de vehículos deberán estar inscritas nunha listaxe de puntos de recarga xestionada polas comunidades autónomas e polas cidades autónomas de Ceuta e Melilla correspondentes á localización dos puntos, listaxe que estará accesible para as persoas por medios electrónicos. Así mesmo, dispón que a información que conste nas devanditas listaxes deberalle ser comunicada polas comunidades autónomas e as cidades de Ceuta e Melilla ao Ministerio para a Transición Ecolóxica, para o seu adecuado seguimento.\nO artigo 48.4 da citada lei establece que mediante orde da ministra para a Transición Ecolóxica (referencia que debe entenderse dirixida á persoa titular do Ministerio para a Transición Ecolóxica e o Reto Demográfico) se determinará a información que deban remitir as persoas titulares dos puntos de recarga e en que condicións.\nAsí mesmo, a Lei 7/2021, do 20 de maio, de cambio climático e transición enerxética, no punto 9 do artigo 15 dispón que mediante orde da persoa titular do Ministerio para a Transición Ecolóxica e o Reto Demográfico se establecerá a regulación do contido e forma de remisión da información dos puntos de recarga ao Ministerio para a Transición Ecolóxica e o Reto Demográfico por parte dos prestadores do servizo de recarga.\nNeste sentido, a Orde TED/445/2023, do 28 de abril, pola que se regula a información para remitir polos prestadores de servizo de recarga enerxética ao Ministerio para a Transición Ecolóxica e o Reto Demográfico, ás comunidades autónomas e ás cidades de Ceuta e Melilla, ten por obxecto regular o contido, o prazo, a frecuencia e a forma de remisión da información para remitirlle ao Ministerio para a Transición Ecolóxica e o Reto Demográfico por parte das empresas de prestación de servizos de recarga eléctrica, en virtude do establecido no artigo 15.9 da citada Lei 7/2021, do 20 de maio, así como o contido da información sobre instalacións de recarga de vehículos que as empresas prestadoras de servizos de recarga enerxética para o vehículo eléctrico están obrigadas a remitirlles ás comunidades autónomas e ás cidades de Ceuta e Melilla, en aplicación do previsto no artigo 48.4 da citada Lei 24/2013, do 26 de decembro.\nEn relación coa información para remitir, a citada orde, no seu artigo 4, establece que os operadores de puntos de recarga de acceso público remitiranlles aos órganos competentes das comunidades autónomas e das cidades de Ceuta e Melilla a información relativa á titularidade da explotación, localización e características das instalacións, establecida no anexo II, de acordo coas definicións establecidas no artigo 3 e no anexo I da devandita orde, e en cumprimento do disposto no artigo 48.3 da Lei 24/2013, do 26 de decembro.\nNo seu artigo 5, a citada orde determina que a información regulada no artigo 4.1 se lles remitirá aos órganos competentes das comunidades autónomas ao comezo da actividade de prestación de servizo de recarga, e manterase debidamente actualizada nas condicións que estas determinen.\nDo mesmo xeito, no seu artigo 6 establece que a información regulada no artigo 4.1 se lle remitirá ao órgano competente das comunidades autónomas mediante o procedemento que estas determinen, no exercicio das súas competencias. Este procedemento será electrónico e utilizará protocolos estándar de comunicación xa consolidados.\nFinalmente, a disposición transitoria primeira da citada orde establece que a obriga de remisión ás comunidades autónomas e ás cidades de Ceuta e Melilla da información regulada no artigo 4.1 da devandita orde, referida aos puntos de recarga de acceso público que estean en servizo no momento da entrada en vigor desta orde, deberá cumprirse nun prazo de tres meses desde que as administracións onde radiquen as ditas instalacións poñan ao dispor dos interesados os procedementos que estas determinen para a recollida da información.\nA Lei 39/2015, do 1 de outubro, xunto coa Lei 40/2015, do 1 de outubro, de réxime xurídico do sector público, recollen que a tramitación electrónica debe constituír a actuación habitual das administracións públicas, para servir mellor aos principios de eficacia, eficiencia, ao aforro de custos, ás obrigas de transparencia e ás garantías da cidadanía.\nUnha vez que se desenvolveron as ferramentas de tramitación por medios electrónicos, que as aplicacións informáticas foron habilitadas e que é posible o uso por parte da cidadanía, procede facer pública a dita dispoñibilidade e publicar o modelo de formulario que se deberá empregar.\nDoutra banda, na epígrafe de protección de datos do formulario, integrouse un enderezo URL que dá acceso á consulta da cláusula a través dos servizos da sede electrónica, para o exercicio dos dereitos correspondentes.\nCon base no exposto e en exercicio das competencias atribuídas á Dirección Xeral de Estratexia Industrial e Solo Empresarial, segundo o disposto no Decreto 140/2024, do 20 de maio, polo que se establece a estrutura orgánica da Consellería de Economía e Industria (DOG número 101, do 27 de maio),\nDe acordo co que antecede,\nRESOLVO:\nPrimeiro.\nObxecto\nEsta resolución ten por obxecto regular e habilitar, na sede electrónica da Xunta, o procedemento de comunicación da inscrición de alta, modificación ou baixa no Rexistro de puntos de recarga de acceso público para vehículos eléctricos, así como aprobar e dar publicidade do modelo de formulario normalizado de comunicación do procedemento.\nPara iso habilítase un formulario na Guía de procedementos e servizos, dispoñible na sede electrónica da Xunta de Galicia, co seguinte código:\nIN624F. Procedemento de comunicación da inscrición de alta, modificación ou baixa no Rexistro de puntos de recarga de acceso público para vehículos eléctricos, que se recolle como anexo I desta resolución.\nSegundo.\nEspecificidades do procedemento IN624F\nEste procedemento permítelles ás empresas de prestación de servizos de recarga enerxética de vehículos eléctricos proporcionarlle a información á Comunidade Autónoma de Galicia que se determina na Orde TED/445/2023, do 28 de abril, pola que se regula a información que lles deberán remitir os prestadores de servizo de recarga enerxética ao Ministerio para a Transición Ecolóxica e o Reto Demográfico, ás comunidades autónomas e ás cidades de Ceuta e Melilla, en cumprimento do disposto no artigo 48.3 da Lei 24/2013, do 26 de decembro, do sector eléctrico.\nAs empresas prestadoras de servizos de recarga enerxética e que actúan como operadores de puntos de recarga de vehículos eléctricos de acceso público en Galicia, unha vez finalizada a execución dun punto de recarga, e previamente á súa posta en servizo, deberán realizar a inscrición no Rexistro de puntos de recarga de acceso público para vehículos eléctricos de Galicia.\nConsidérase operador do punto de recarga, conforme a definición recollida no artigo 3 do Real decreto 184/2022, do 8 de marzo, polo que se regula a actividade de prestación de servizos de recarga enerxética de vehículos eléctricos, a persoa física ou xurídica titular dos dereitos de explotación das estacións de recarga de vehículos eléctricos.\nA inscrición no rexistro non supón un pronunciamento favorable da Administración sobre a idoneidade das instalacións respecto da normativa que lle sexa de aplicación.\nUnha vez presentada a inscrición, poderase iniciar a actividade de recarga de acceso público para vehículos eléctricos, sen prexuízo das facultades de verificación e control dos departamentos territoriais da consellería competente en materia de industria e enerxía.\nTerceiro.\nPrazo de presentación\nO procedemento IN624F é un procedemento administrativo de prazo aberto e poderase presentar o formulario de comunicación desde o día seguinte ao da publicación desta resolución no\nDiario Oficial de Galicia\n.\nOs operadores de puntos de recarga de acceso público xa en servizo disporán dun prazo de tres meses para remitir a devandita comunicación mediante o procedemento IN624F, desde a posta ao dispor aos interesados do procedemento IN624F na sede electrónica da Xunta de Galicia, de conformidade co establecido na disposición transitoria primeira da citada Orde TED/445/2023, do 28 de abril.\nCalquera variación nos datos comunicados deberá ser indicada a través do mesmo procedemento no prazo máximo de 15 días desde que teña lugar.\nNo suposto de cesamento de actividade, deberá comunicar a baixa no rexistro no prazo dun mes desde a data en que esta se produza.\nCuarto.\nForma e lugar de presentación\nO procedemento IN624F para levar a cabo o cumprimento do trámite establecido será mediante a presentación de comunicacións de alta, modificación ou baixa. Estas comunicacións irán dirixidas polos interesados aos departamentos territoriais con competencias en materia de industria e enerxía para o rexistro deste trámite.\nA realización destes trámites efectuaranse integramente por medios electrónico, de conformidade co artigo 14.2 da Lei 39/2015, do 1 de outubro, do procedemento administrativo común das administracións públicas, e será a sede electrónica da Xunta de Galicia o punto de acceso para que os interesados presenten calquera solicitude, comunicación, declaración responsable ou documento.\nAsí, a comunicación ao departamento territorial da consellería competente en materia de industria e enerxía correspondente polo ámbito territorial onde se sitúe o punto de recarga presentarase obrigatoriamente por medios electrónicos a través do formulario normalizado recollido no anexo I desta resolución, dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa comunicación presencialmente, será requirida para que a emende a través da súa presentación electrónica. Para estes efectos, considerarase como data de presentación da comunicación aquela en que fose realizada a corrección.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nQuinto.\nComprobación de datos\nPara tramitar este procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\n• DNI ou NIE da persoa comunicante.\n• DNI ou NIE da persoa representante.\n• NIF da persoa xurídica comunicante.\n• NIF da persoa xurídica representante.\nNo caso de que as persoas interesadas se opoñan á consulta, deberán indicalo no recadro correspondente habilitado para tal efecto no formulario e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\nExcepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.\nSexto.\nNotificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas realizaranse mediante comparecencia na sede electrónica da Xunta de Galicia (https://sede.xunta.gal) e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta ao dispor das notificacións á conta de correo e/o teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e polas entidades instrumentais do sector público autonómico. En todo caso, a Administración xeral e as entidades instrumentais do sector público autonómico poderán crear de oficio o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\n4. As notificacións por medios electrónicos entenderanse realizadas no momento en que se produza o acceso ao seu contido e entenderanse rexeitadas cando transcorran dez días naturais desde a posta ao dispor da notificación sen que se acceda ao seu contido.\n5. Se o envío da notificación electrónica non for posible por problemas técnicos, efectuarase a notificación polos medios previstos na normativa reguladora do procedemento administrativo común.\nSétimo.\nTrámites administrativos posteriores á presentación da comunicación\nTodos os trámites administrativos que as persoas interesadas deban realizar tras a presentación da comunicación deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nOitavo.\nActualización dos modelos normalizados\nDe conformidade coa disposición adicional sexta da Lei 4/2019, do 17 de xullo, de administración dixital de Galicia, o modelo normalizado aplicable na tramitación do servizo regulado nesta disposición poderá ser actualizado co fin de mantelo adaptado á normativa vixente. Para estes efectos, será suficiente a publicación do modelo actualizado na sede electrónica da Xunta de Galicia, onde estará permanentemente accesible para todas as persoas interesadas, sen que sexa necesaria unha nova publicación no\nDiario Oficial de Galicia\n.\nNoveno.\nEficacia\nEsta resolución será eficaz o día seguinte ao da súa publicación no\nDiario Oficial de Galicia\n.\nContra a presente resolución, que non é definitiva na vía administrativa, poderase interpor recurso de alzada ante a Secretaría Xeral de Industria e Desenvolvemento Enerxético da Xunta de Galicia no prazo dun mes, contado a partir do día seguinte ao da súa notificación ou publicación, de acordo co disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas, sen prexuízo de que as persoas interesados poidan interpor calquera outro recurso que consideren pertinente.\nSantiago de Compostela, 13 de febreiro de 2025\nMargarita Ardao Rodríguez\nDirectora xeral de Estratexia Industrial e Solo Empresarial"
  },
  {
    "file_id": "AnuncioG0766-110325-0001_gl",
    "doga_id": 53,
    "doga_date": "2025-03-18",
    "url": "https://www.xunta.gal/dog/Publicados/2025/20250318/AnuncioG0766-110325-0001_gl.html",
    "title": "RESOLUCIÓN do 10 de marzo de 2025, da Dirección Xeral de Patrimonio Cultural, pola que se incoa o procedemento para declarar ben de interese cultural o conxunto de adegas cova de Seadur, no concello de Larouco (Ourense).",
    "content": "I\nA Comunidade Autónoma de Galicia, ao abeiro do artigo 149.1.28 da Constitución e segundo o disposto no artigo 27 do Estatuto de autonomía, asumiu a competencia exclusiva en materia de patrimonio cultural e, en exercicio desta, apróbase a Lei 5/2016, do 4 de maio, do patrimonio cultural de Galicia.\nO artigo 1.2 da LPCG determina que: «(...) o patrimonio cultural de Galicia está constituído polos bens mobles, inmobles ou manifestacións inmateriais que, polo seu valor artístico, histórico, arquitectónico, arqueolóxico, paleontolóxico, etnolóxico, antropolóxico, industrial, científico e técnico, documental ou bibliográfico, deban ser considerados como de interese para a permanencia, recoñecemento e identidade da cultura galega a través do tempo».\nAdemais, o artigo 8.2 da LPCG establece que: «(...) terán a consideración de bens de interese cultural aqueles bens e manifestacións inmateriais que, polo seu carácter máis sobranceiro no ámbito da Comunidade Autónoma, sexan declarados como tales por ministerio da lei ou mediante decreto do Consello da Xunta de Galicia, por proposta da consellería competente en materia de patrimonio cultural, de acordo co procedemento establecido nesta lei». Máis adiante, este artigo establece que os bens poden ser inmobles, mobles ou inmateriais.\nO artigo 10.1.f) da LPCG define a categoría de lugar de valor etnolóxico como «o ámbito en que permanecen testemuños relevantes e recoñecibles de actividades ou construcións vinculadas ás formas de vida e cultura tradicional do pobo galego que resulten de interese histórico, arquitectónico, arqueolóxico, etnolóxico ou antropolóxico». Así mesmo, o artigo 91.1 da LPCG establece que integran o patrimonio etnolóxico de Galicia os lugares, bens mobles ou inmobles, as expresións, así como as crenzas, coñecementos, actividades e técnicas transmitidas por tradición, que se consideren relevantes ou expresión testemuñal significativa da identidade, da cultura e das formas de vida do pobo galego ao longo da historia.\nII\nO conxunto de adegas cova de Seadur localízase ás aforas do lugar homónimo, ao nordeste do concello de Larouco. Trátase dun grupo compacto de edificacións, distribuídas nunha estrutura viaria de rúas e camiños que responde ao modelo tradicional de asentamento nese ámbito. No conxunto pódense distinguir ata 81 adegas e covas que se agrupan en diferentes tipoloxías, mais que presentan unha forma moi semellante. A simple vista, as adegas son edificacións rústicas de fábricas e cubertas tradicionais que manteñen a escala e a tipoloxía uniforme. Porén, no interior dalgunhas das edificacións existen cavidades escavadas no terreo, en que se abren corredores soterrados, sustentados con bóvedas e arcos de distintos materiais, que conforman o volume principal da cova. En áreas apartadas xorden solucións máis simples, covas ás cales, a través dunha única porta, se accede ao espazo soterrado de dimensións variables.\nEste gran núcleo mantén intacta a autenticidade, xa que son mínimas as alteracións das edificacións tradicionais. Son escasas as afectacións producidas polo uso de materiais modernos sen revestir o ou pola modificación de alturas e volumes.\nAs covas son un tipo de construción que fundamentalmente en Galicia se atopan nas terras de Valdeorras e o conxunto de adegas cova de Seadur é un elemento representativo sobranceiro delas, no ámbito da Comunidade Autónoma de Galicia, polo que é merecente de ser declarado ben de interese cultural.\nIII\nComo consecuencia do anterior, a directora xeral de Patrimonio Cultural, exercendo as competencias establecidas no artigo 14 do Decreto 146/2024, do 20 de maio, polo que se establece a estrutura orgánica da Consellería de Cultura, Lingua e Xuventude, en virtude do disposto no título I e, en especial, no artigo 16 da Lei 5/2016, do 4 de maio, do patrimonio cultural de Galicia, e no Decreto 430/1991, do 30 de decembro, polo que se regula a tramitación para a declaración de bens de interese cultural de Galicia e se crea o Rexistro de Bens de Interese Cultural de Galicia,\nRESOLVE:\nPrimeiro. Incoar o procedemento para declarar ben de interese cultural inmoble, na categoría de lugar de valor etnolóxico, co nivel de protección integral, o conxunto de adegas cova de Seadur, situado no termo municipal de Larouco, conforme a descrición e delimitación recollidas nos anexos desta resolución, e proceder cos trámites para a súa declaración.\nSegundo. Ordenar que se anote esta incoación de forma preventiva no Rexistro de Bens de Interese Cultural de Galicia e que se lle comunique á Administración xeral do Estado para os efectos da súa anotación no Rexistro Xeral de Bens de Interese Cultural da Administración do Estado.\nTerceiro. Aplicar de forma inmediata e provisional o réxime de protección que establece a LPCG para os bens de interese cultural. O expediente deberá resolverse no prazo máximo de vinte e catro (24) meses desde a data desta resolución, ou producirase a súa caducidade e o remate do réxime provisional establecido.\nCuarto. Ordenar a publicación desta resolución no\nDiario Oficial de Galicia\ne no\nBoletín Oficial del Estado.\nQuinto. Notificar esta resolución ás persoas interesadas e ao Concello de Larouco, que deberá suspender a tramitación das correspondentes licenzas municipais de parcelación, edificación ou demolición nas zonas afectadas (as solicitudes deben ser notificadas á consellería competente en materia de patrimonio cultural), así como dos efectos das xa outorgadas. Ben que, e de acordo co artigo 17.5 da LPCG, esta suspensión de licenzas non afectará as de mantemento e conservación, entendéndose dentro destas últimas as intervencións de investigación, valorización, mantemento, conservación, consolidación e restauración definidas no artigo 40 da LPCG.\nEn todo caso, o outorgamento dunha nova licenza precisará da autorización, previa e preceptiva, da intervención que se pretenda realizar sobre o ben, da consellería competente en materia de patrimonio cultural.\nAs intervencións establecidas no artigo 45 da LPCG que se promovan no contorno de protección delimitado, de xeito provisional, requirirán da autorización por parte da consellería competente en materia de patrimonio cultural.\nSexto. Abrir un período de información pública durante o prazo dun mes, que se comezará a contar desde o día seguinte ao da publicación no\nDiario Oficial de Galicia\n, co fin de que as persoas que poidan ter interese examinen o expediente e aleguen o que consideren conveniente. A consulta realizarase nas dependencias administrativas da Subdirección Xeral de Conservación e Restauración de Bens Culturais da Consellería de Cultura, Lingua e Xuventude, situada no Edificio Administrativo de San Caetano, s/n, bloque 3, piso 2, en Santiago de Compostela, despois da correspondente petición de cita.\nSétimo. Ordenar que se solicite o ditame dos órganos asesores e consultivos relativos á concorrencia dun valor cultural sobranceiro no ben obxecto desta resolución.\nSantiago de Compostela, 10 de marzo de 2025\nMª Carmen Martínez Ínsua\nDirectora xeral de Patrimonio Cultural\nANEXO I\nDescrición do ben\n1. Denominación: o conxunto de adegas cova de Seadur.\n2. Localización:\n• Concello: Larouco.\n• Parroquia: Santa Mariña de Seadur.\n• Lugar: Seadur.\n• Coordenadas xeográficas: ETRS89 fuso 29. Punto central do ben X: 651.235,48 Y: 4.692.98,76.\n3. Descrición:\n3.1. Descrición histórica.\nBen que no coñecido como o Catastro de Ensenada, de mediados do século XVIII, xa se rexistra a existencia dun cativo grupo de adegas e lagares, dous feitos posteriores van configurar e conformar o actual conxunto de adegas cova de Seadur: a posta en servizo do ferrocarril na comarca de Valdeorras e a chegada da denominada praga da filoxera.\nO 1 de setembro de 1883 inaugurouse a liña Palencia-A Coruña que pasa pola comarca de Valdeorras e que incentivou, en xeral, o comercio e a economía local, pois a existencia dun ferrocarril permitiu o traslado das mercadorías producidas ás cidades, e incentivou tamén, en particular, o incremento das vendas dos viños da zona, que xa eran coñecidos con anterioridade pola súa calidade. Sen lugar a dúbidas, as necesidades de conservación do viño fixeron preciso a existencia das covas nese momento de pulo, pois nestas latitudes as altas temperaturas do verán podían estragar o viño.\nNo que atinxe á praga de filoxera, que a partir de 1882 asolou as viñas de Valdeorras, destruíndo en poucos anos máis de 1.000 hectáreas de viñedo, a influencia que tivo na escavación das novas covas crese fundamental. A explicación a este fenómeno de crecemento do número de covas nesa época é que contribuíron á repoboación das vides, ao seren utilizadas para a conservación da puga das variedades vitivinícolas de interese.\nComo solución ao ataque desta praga comezáronse a enxertar as vides europeas (pugas) nos portaenxertos americanos (padróns), máis resistentes á praga que asolaba Europa. As características térmicas e de humidade destas construcións bioclimáticas, as covas, resultaban idóneas para a conservación da puga ata o momento do enxerto nas variedades americanas resistentes á enfermidade (padrón). A venda destas plantas permitiu a recuperación dos viñedos.\nPor tanto, o uso das covas como conservadoras do viño e da puga fixo precisa a súa construción e proliferación e posibilitou o comercio destas dúas especies, facilitado pola construción do ferrocarril na comarca de Valdeorras.\n3.2. Descrición do ben.\n3.2.1. O conxunto das adegas cova e o seu condicionamento xeográfico.\nO conxunto das adegas cova de Seadur sitúase dentro dos límites do lugar homónimo, na parte superior deste. O dito conxunto, orientado cara ao norte, está conformado por oitenta e unha adegas cova e está separado das terras de cultivo e das viñas por un regueiro.\nO eixe principal é o camiño do Regueiro que ascende desde a praza do lugar de Seadur. Nel atópanse corenta e seis covas, das que tres se dispoñen nun camiño lateral a carón do regueiro. Na parte máis alta do conxunto na montaña áchanse outras trece covas, comunicadas por outros dous camiños. Outras vinte covas sitúanse no camiño de Arriba que vai cara ao oeste. Desde a praza nace a rúa da Touza, en que se localizan dúas covas máis.\nO terreo en que se sitúa o conxunto das covas de Seadur preséntase en pendente. Isto é debido a que a orografía desta parte do lugar está formada polas ladeiras derivadas da depresión definida polo regueiro que discorre ao pé das covas de noroeste a sueste. A dita orografía favorece a localización da edificación no mesmo plano da entrada, facilitando o acceso directo desde o camiño. Están dispostas acaroadas e aliñadas ao pé dos diferentes camiños que as comunican, empedrados ou de terra.\nPor este motivo, unha das singularidades desta disposición é que, á primeira vista, a magnífica arquitectura tradicional das adegas, que se aprecia desde o camiño, oculta o volume da cova que se agocha soterrada e que non se intúe desde o exterior. Deste xeito, a visita ao interior da adega proporciona unha sorpresa espacial ao visitante.\n3.2.2. As técnicas e os materiais de construción: unha mostra da arquitectura popular galega.\nAs solucións construtivas son sinxelas, realizadas con materiais propios do lugar e cos medios técnicos dispoñibles no rural na época de construción, procurando sempre un compromiso entre a simplicidade xeométrica e as técnicas construtivas que garantan a estabilidade estrutural. A cimentación adoita ser unha gabia duns cincuenta (50) centímetros de fondo e un metro de ancho que se enche con cachotes ben asentados, que se rematan con lousas que recobren o muro. A adega está resolta con muros de carga perimetrais que alcanzan uns espesores de entre sesenta e oitenta centímetros. Os dous muros medianeiros son os máis longos e perpendicularmente a eles levántase un muro de fachada e un frontal de contención, no cal se abre o acceso á cova. Este último sobresae en toda a súa lonxitude do tellado da adega, formando un peitoril duns corenta ou cincuenta centímetros.\nNa fachada principal ábrense ocos rectangulares de pequenas dimensións (40×40 cm aproximadamente), nos cales se sitúan fiestras con batente dun corpo cegas, con contra interior, colocadas na cara exterior para evitar filtracións. As portas son amplas, de dobre folla, de grandes dimensións para que entren e saian as cubas e os carros no tempo da vendima. Nalgún caso contan cunha celosía para favorecer a ventilación, que pode ocupar toda a superficie ou cubrir só a parte superior da porta, neste caso leva contras. Para favorecer o seu encaixe e aliñación, as xambas e lumieiras son de materiais resistentes xeralmente feitas con fortes bastidores e táboas de castiñeiro ou carballo, e as soleiras, de lousas de xisto, pero nas portas máis robustas contan con lumieiras, agullas e tranqueiros de granito. Recórrese en varias ocasións ao uso de arcos de descarga para abrir os ocos de acceso tanto á adega como á cova. Sempre se abre unha o varias bufardas na parte superior da fachada, elemento moi recorrido, xa que garante unha ventilación continua. Na cara interior dos muros en ocasións créanse nichos de dimensións variadas que se usan como despensas.\nAs cubertas están formadas, polo xeral, con grades trabes de sección cadrada ou irregular, que se dispoñen paralelas á fachada, apoiadas nos muros medianeiros de carga. Sobre elas colócanse pontóns perpendiculares á fachada, cada 40 ou 50 centímetros, que son os encargados de soportar as latas sobre as cales se coloca a lousa. Tanto as trabes como os pontóns adoitan ser de castiñeiro. As pendentes son homoxéneas en todos os tellados. É moi característico que a cuberta sobresaia da liña de fachada a modo de beiril uns corenta centímetros, en toda a súa lonxitude.\nA escavación na cova acométese perpendicular á entrada e vaise dimensionando segundo as necesidades da produción e a cantidade de viño que se tiña que almacenar. Comezábase escavando o corredor ou cano de frecha variable, e logo, a cada lado, os nichos. Na maior parte dos casos o terreo é resistente e quedan os seus paramentos co terreo natural vistos. Porén, nalgunhas zonas, cando o terreo non alcanza a resistencia adecuada, refórzanse as áreas comprometidas estruturalmente con bóvedas, arcos ou linteis de granito, lousa ou madeira para garantir a estabilidade estrutural. Na propia parede da cova, tanto escavada como aparellada, poden aparecer a media altura pequenas repisas para dar servizo.\nOs canteiros poden estar escavados na roca ao mesmo tempo que a cova, ou ben constituír un elemento independente, fabricado con lousas e outras cachotarías. Ás veces son simplemente vigas de cantaría, madeira ou formigón colocadas sobre o chan nos extremos lonxitudinais dos nichos.\nNo que atinxe aos materiais, no mapa xeolóxico da comarca atópase unha variación significativa no estrato, o que comporta que en moi poucos metros podemos encontrar distintos tipos de solos. En consecuencia, as cachotarías de granito e xisto que conviven nas fachadas constitúen un paramento enteiro por tramos descontinuos. Os muros son de dous tipos, por un lado de cachotaría de granito con cachotes de labra ruda aparellados de forma irregular asentados entre pedregullos e lousas, xeralmente en seco. E, por outra banda, temos cachotaría de xisto feito con laxas e tacos de distintos tamaños, reforzada nalgunhas esquinas ou encontros con cachotes de granito. De igual xeito, podemos distinguir nos paramentos pelouros ou croios, procedentes dos leitos dos ríos. Maioritariamente, os muros quedan vistos coa cachotaría á vista de labra basta, mais ás veces as xuntas aparecen recebadas con bandas de morteiro de barro caleado. Algunha fachada tamén conserva o recebo de morteiro de barro caleado en toda a súa superficie. No seu paramento interior sempre quedan vistos.\nAs cachotarías dos muros principais son as máis coidadas, usáronse pedras ben escollidas e coidadosamente asentadas seleccionando lousas de pouco peso e o máis regulares posible. Os muros de pinche son de factura máis basta e a selección de fábricas é menos coidadosa.\nA madeira de castiñeiro e carballo é amplamente usada para a armazón da cuberta, en que moitas veces a fisionomía da árbore xoga una función estrutural. Xunto coas trabes e latas, as portas e fiestras con contras crean unha envolvente de madeira acolledora e sólida debido ás seccións macizas e na súa cor natural.\nO chan tanto da adega como da cova pode estar sen revestir, co terreo natural compactado á vista, ou aparecer solado con lousas de xisto, cuberto con gravas para drenar as humidades que afloran da roca, ou incluso estar escavado xunto co resto da superficie granítica.\n3.2.3. As tipoloxías como resposta á funcionalidade das construcións.\nA arquitectura das covas de Seadur responde á necesidade de resgardar o viño das altas temperaturas da zona e tamén manter a puga nas condicións apropiadas ata o momento da enxertía. Por tanto, as covas teñen unha funcionalidade de garda e conservación. A elaboración do viño realízase na adega, a partir dos acios que se vendiman nas vides dos terreos periféricos. Cando está preparado e se incrementan as temperaturas lévase o viño a conservar á cova. A dita adega pode estar unida á cova ou pode estar noutro lugar. Ademais, no caso das adegas que están unidas á cova (antecova), pode haber varios graos de complexidade na edificación.\nO conxunto de adega e cova está composto por dous volumes desenvoltos linealmente. En primeiro lugar temos a adega e, a continuación, escavada na terra, aparece a cova que se adapta ao terreo creando distintas cavidades.\nA adega é unha estancia previa á cova de planta baixa, en que se aloxan os aparellos necesarios para a elaboración do viño como lagares, estrulladoras, canteiros para soportar os cubetos, alambiques. Ten planta cuadrangular, de dimensións medias de 5,00 metros de ancho, 8,00 de longo e 3,50 metros de altura. Disponse un único espazo multifuncional, en que se combinan labores vitivinícolas e de lecer.\nO corpo principal da cova é o corredor, un elemento de comunicación lonxitudinal que dá acceso a todos os espazos. Escávase describindo unha bóveda de canón xerada segundo distintos tipos de arcos: de medio punto, apuntado, rebaixado ou peraltado, segundo a natureza do terreo. Pode chegar a acadar unha anchura de 2,5 a 3,00 metros, unha altura de 3,00 a 4,00 metros, e as covas máis longas poden superar os 14 metros.\nA ambos os lados do corredor central créanse uns espazos con forma abovedada denominados nichos, destinados a aloxar as cubas e os cubetos. Dispóñense perpendicularmente a ambas as marxes do eixe principal, as máis das veces simetricamente, dotan de uniformidade e amplitude o espazo interior, e deixan libre así o corredor principal. As súas dimensións medias son 1,80 metros de anchura e 1,50 metros de profundidade, e teñen xeralmente a mesma altura ca o corredor.\nDispostos en ambos os laterais dos nichos e apoiados no chan aparecen os canteiros. Son uns elementos construtivos resistentes de forma paralelepípeda que nalgunhas ocasións crean unha bancada continua en forma de U, que cobre todo o perímetro do nicho. A súa altura varía entre os 20 e 50 centímetros. Pode alcanzar os 60 centímetros de ancho. A súa función é soportar e elevar as cubas sobre o chan, para garantir a ventilación. Debido á particular forma das cubas, son dúas arestas simétricas destas as que se apoian nos canteiros, polo que moitas veces é necesario calzalas.\nXerado na bóveda ao fondo do corredor xorde o respiradoiro, que é un pequeno conduto vertical oco, duns 30 ou 40 centímetros de diámetro. Ascende verticalmente 7 ou 8 metros ata acadar o exterior, onde se asemella a unha cheminea, forzando unha circulación de aire que entra polas fiestras e bufardas dispostas na fachada. Por unha banda, libera as dependencias dos gases nocivos xerados durante a fermentación do viño e, por outra, é un sistema natural de aproveitamento da xeotermia, dotando o conxunto dunha alta eficiencia enerxética. Este é un elemento que está presente só nalgunhas covas.\nAs adegas cova de Seadur presentan as seguintes tipoloxías:\n• Por unha banda, están os conxuntos compostos por dous volumes, adega e cova. Accédese pola adega que presenta forma rectangular e, ao fondo, escavada na terra, aparece a cova que se adecúa ao terreo, creando o corredor e os nichos. As dúas estancias están ao mesmo nivel comunicadas por un chan continuo en todo o conxunto. Suman un total de 28 exemplares.\n• Por outra banda, hainas que están compostas por un único volume escavado na roca. Accédese por una porta directamente ao corredor da cova. Pode albergar ata 4 nichos laterais. Están todas ao mesmo nivel. Estes exemplos son dos máis sinxelos e son os que están máis en desuso. Son un total de 26 covas.\n• Por último, como volume exento, temos as adegas. Están compostas por un volume coa súa característica parede frontal de rocha, coroada cun muro de cachotaría, para acadar a altura sobre a que apoiar a cuberta. Xeralmente sobresae uns cincuenta centímetros por enriba da liña do tellado, formando un peitoril rematado con lousas de remate, visible desde o exterior. Suman 27 construcións.\n4. Usos.\nNa actualidade desenvólvense dúas actividades principais nas adegas cova. Nunha boa parte delas realízanse labores vitivinícolas coa uva colleitada nas viñas da contorna e a case todas se lles dá un uso lúdico, para realizar merendas e xuntanzas cos amigos. En Semana Santa a Asociación de Coveiros organiza a Ruta das covas de Seadur. Eses días pódense visitar todas as covas e adegas, degustar o viño do ano e escoitar música tradicional.\n5. Valoración cultural.\nO sector vitivinícola está moi arraigado na comarca de Valdeorras e, singularmente, no lugar de Seadur, do concello de Larouco, en que o sector forma parte da propia identidade cultural local. As covas son, ademais, un tipo de edificación que existe en Galicia, fundamentalmente, nas terras de Valdeorras, que conta con exemplares de variada manufactura. As covas son elementos construtivos integrados de forma harmónica no territorio, mediante a utilización dos materiais naturais das zonas en que se asentan, e poden estudarse hoxe en día como referentes de construcións bioclimáticas, polo seu apropiado e intelixente uso da terra e o aire que as envolve, creando condicións higrotérmicas axeitadas para a súa funcionalidade.\nO conxunto das adegas cova de Seadur integra o patrimonio etnolóxico de Galicia ao ser un lugar relevante da identidade, a cultura e as formas do pobo galego ao longo da historia. En efecto, as covas, xunto aos usos e aos costumes vinculados á viticultura, son e representan unha maneira de entender as terras circundantes, o esforzo diario de atención ás vides, os coñecementos climáticos relacionados coa obtención dos mellores caldos, a convivencia da veciñanza nos diferentes labores que implica a cultura do viño, as técnicas transmitidas desde a tradición máis primaria que leva os homes a comprender que a forma de protexer o seu tesouro líquido da temperatura é escavar na terra para procurar esa frescura salvífica. Todo isto conforma un conxunto de elementos etnolóxicos fundamentais que hai que preservar como memoria da identidade, a cultura, as tradicións e as formas de vida de Seadur, de Valdeorras e, por extensión, de todo o pobo galego.\nNo núcleo de adegas cova de Seadur conflúen diversos tipos de terreos en moi pouco espazo, o que fai que haxa varios tipos de covas en moi pouca distancia: covas practicadas en terreo principalmente constituído por rocas metamórficas, practicadas en granito, en conglomerados de varios tipos, xistos e incluso arxilas. É sorprendente, diferencial con respecto a outros núcleos e ata verdadeiramente didáctico, pois o tipo de terreo en que está practicada a cova obriga a solucións construtivas particulares.\nEn definitiva, o conxunto de adegas cova de Seadur é un ben sobranceiro do patrimonio cultural da Comunidade Autónoma de Galicia, que merece ser declarado ben de interese cultural, coa categoría de lugar de valor etnolóxico, ao representar un claro exemplo dos xeitos de vida tradicionais e das relacións entre as xentes e os seus medios de produción, neste caso relacionados coa cultura do viño. Este núcleo de adegas convive nun espazo único en que a excepcionalidade das covas e a homoxeneidade dos detalles técnicos nas adegas, vinculadas ás formas de vida e cultura tradicional, son testemuñas das relacións de uso e mantemento, e reúnen valores propios que deben ser destacados por encima dos que individualmente posúen as súas construcións e materializacións. A súa conservación considérase relevante por ser reflexo da cultura e das formas de vida do pobo galego ao longo da historia.\n6. Estado de conservación.\nO conxunto das adegas cova de Seadur ten nestes momentos un aceptable estado de conservación, debido a que moitas das construcións aínda están en uso. Porén, un trinta por cento das construcións precisarían dos obrigados labores de mantemento e conservación.\nPor outra banda, fixéronse no lugar intervencións que tiveron por obxecto a rehabilitación arquitectónica co emprego de materiais e técnicas tradicionais, consolidando tanto as súas bóvedas e arcos como a propia adega. Así mesmo, a valoración do conxunto comportou tamén a mellora dos accesos e espazos comúns, co acondicionamento das rúas que conforman o lugar.\n7. Réxime de protección.\n7.1. Natureza e condición.\n– Natureza: material.\n– Condición: inmoble.\n– Categoría: lugar de valor etnolóxico.\n– Interese cultural: etnolóxico.\n– Nivel de protección: integral.\n7.2. O Plan especial de protección do conxunto das adegas cova de Seadur.\nO capítulo III do título III da LPCG establece a necesidade de aprobación de plans especiais de protección no caso de que se declare ben de interese cultural un lugar de valor etnolóxico. A Administración competente para redactar o plan especial de protección do ben, que se deberá estender ao seu contorno de protección para garantir a conservación axeitada dos seus valores culturais, é a local, neste caso o Concello de Larouco.\nNon obstante, segundo o artigo 55.2 da LPCG, o Concello de Larouco poderá substituír a obriga normativa de redacción do plan especial do lugar de valor etnolóxico pola previsión e desenvolvemento no seu planeamento xeral de determinacións de protección suficientes para os efectos da LPCG.\nO Plan especial de protección do lugar de valor etnolóxico do conxunto das adegas cova de Seadur deberá ter o contido establecido no artigo 56 da LPCG, ademais do previsto na súa propia normativa, en especial o referido a un catálogo exhaustivo de todos os bens que conforman o lugar de valor etnolóxico e o seu contorno, que, cando menos, incluirá as 81 adegas cova presentes no lugar.\nEn canto non se aprobe definitivamente a normativa urbanística de protección, a concesión de licenzas ou a execución das xa outorgadas antes da declaración precisará a autorización da consellería competente en materia de patrimonio cultural.\n7.3. Réxime xeral.\nO réxime de protección e conservación dun ben inmoble declarado de interese cultural coa categoría de lugar de interese etnolóxico é o que se define nos títulos II, III e no capítulo III do título VII da LPCG, en concreto, pode resumirse en:\n• As intervencións que se pretendan realizar no ben e no seu contorno de protección, segundo as delimitacións descritas no anexo II desta resolución, deberán ser previamente autorizadas pola Dirección Xeral de Patrimonio Cultural, co alcance e excepcións que se establecen na LPCG, en especial no referido á suspensión de licenzas ata a resolución do trámite ou a súa caducidade, coas excepcións indicadas no artigo 17.5 da LPCG.\n• Uso: a utilización dos bens no lugar de valor etnolóxico quedará subordinada a que non se poñan en perigo os valores que aconsellan a súa protección.\n• Deber de conservación: as persoas propietarias, posuidoras ou arrendatarias e, en xeral, as titulares de dereitos reais sobre os bens protexidos están obrigadas a conservalos, mantelos e custodialos debidamente e a evitar a súa perda, destrución ou deterioración.\n• Acceso: as persoas físicas e xurídicas propietarias, posuidoras ou arrendatarias e demais titulares de dereitos reais sobre o ben están obrigadas a permitir o acceso aos ditos bens ao persoal habilitado para a función inspectora, ao persoal investigador acreditado pola Administración e ao persoal técnico designado pola Administración para a realización dos informes necesarios.\n• Deber de comunicación: as persoas propietarias, posuidoras ou arrendatarias e, en xeral, as titulares de dereitos reais sobre o ben están obrigadas a comunicar á consellería competente en materia de patrimonio cultural calquera dano ou prexuízo que sufran e que afecte de forma significativa o seu valor cultural.\nANEXO II\nDelimitación do ben e contorno de protección\nA proposta de delimitación do lugar de valor etnolóxico das adegas cova de Seadur trázase cunha liña poligonal que abrangue a totalidade das covas identificadas. Esta traza segue os límites naturais, os camiños e os límites parcelarios. Así, polo norte trata de axustarse ao rego que discorre paralelo ao camiño en que se concentran a maioría das construcións, polo suroeste segue unha pista forestal e polo leste axústase aos camiños que conforman os quinteiros do lugar e ao parcelario.\nConforme o establecido no artigo 12 da LPCG, considérase que as características deste ben de carácter territorial aconsellan o establecemento dun contorno de protección, que abranga os espazos e construcións próximas cuxa alteración incida na percepción e comprensión dos valores culturais do ben no seu contexto ou poida afectar a súa integridade, apreciación ou estudo. A proposta de delimitación do contorno de protección das adegas cova de Seadur emprega un criterio similar ao anterior, adaptándose maioritariamente aos camiños que envolven os quinteiros máis próximos ao ben e, en menor medida, aos límites parcelarios."
  },
  {
    "file_id": "AnuncioG0427-120325-0006_gl",
    "doga_id": 53,
    "doga_date": "2025-03-18",
    "url": "https://www.xunta.gal/dog/Publicados/2025/20250318/AnuncioG0427-120325-0006_gl.html",
    "title": "RESOLUCIÓN do 24 de febreiro de 2025, Dirección Xeral de Pesca Acuicultura e Innovación Tecnolóxica, pola que se outorga a condición de agrupación de produtores recoñecida ao Consello Regulador da Denominación de Orixe Protexida Mexillón de Galicia-Mejillón de Galicia.",
    "content": "Antecedentes:\n1. O 23 de abril de 2024 publicouse no\nDiario Oficial de la Unión Europea\no Regulamento (UE) 2024/1143 do Parlamento Europeo e do Consello, do 11 de abril, relativo ás indicacións xeográficas para viños, bebidas espirituosas e produtos agrícolas, especialidades tradicionais garantidas e mencións de calidade facultativas para produtos agrícolas, polo que se modifican os regulamentos (UE) 1308/2013, (UE) 2019/787 e (UE) 2019/1753 e se derroga o Regulamento (UE) 1151/2012. Esta disposición normativa regula un sistema de recoñecemento de agrupacións de produtores.\n2. O Consello Regulador da Denominación de Orixe Protexida Mexillón de Galicia-Mejillón de Galicia presentou ante a Dirección Xeral de Pesca, Acuicultura e Innovación Tecnolóxica da Consellería do Mar a correspondente solicitude para o seu recoñecemento como agrupación de produtores recoñecida.\nConsideracións legais e técnicas:\n1. O artigo 33.1 do Regulamento (UE) 2024/1143 do Parlamento Europeo e do Consello, do 11 de abril, establece que os Estados membros poderán aplicar un sistema de recoñecemento de agrupacións de produtores coa condición de que cumpran os criterios exixidos no número 2 do mesmo precepto, que son os seguintes:\na) Ter unha forma xurídica determinada.\nb) Cumprir algunha das seguintes condicións:\ni. Contar cun mínimo do 50 % dos produtores do produto entre os seus membros, ou\nii. Contar cunha porcentaxe mínima de produtores do produto entre os seus membros e cun mínimo do 50 % do volume ou valor da produción comercializable.\n2. De conformidade co artigo 33.3 do dito regulamento, a agrupación de produtores recoñecida (APR) será a única que terá os dereitos adicionais específicos previstos nese artigo.\n3. O artigo 33.7 do citado regulamento establece que os Estados membros poderán decidir que as agrupacións de produtores recoñecidas en virtude do dereito nacional antes do 13 de maio de 2024 sexan recoñecidas de conformidade co número 1.\nNa nosa Comunidade Autónoma procede aplicar a dita fórmula de recoñecemento xa que os consellos reguladores existentes están recoñecidos en virtude do dereito autonómico antes do 13.5.2014, ao abeiro da normativa que se indica a continuación. Así, no número 1 do artigo 47 da Lei 1/2024, do 11 de xaneiro, da calidade alimentaria de Galicia, establécese que os consellos reguladores do ámbito territorial da Comunidade Autónoma de Galicia terán personalidade xurídica de seu baixo a forma de corporacións de dereito público e gozarán de autonomía financeira e plena capacidade de obrar para o cumprimento dos seus fins. O devandito número establece tamén que os consellos reguladores axustarán o seu funcionamento ao dereito privado, excepto cando exerzan potestades públicas, situación na cal se rexerán polo dereito administrativo. Por outra parte, no número 4 dese mesmo artigo indícase que nos consellos reguladores estarán representadas as persoas operadoras alimentarias inscritas nos seus rexistros. Ademais, o Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores, establece, no seu artigo 8.1, que nestes rexistros deben figurar todas as persoas físicas ou xurídicas interesadas en pertencer á denominación. Polo anterior, estas corporacións de dereito público representan a totalidade dos produtores da correspondente figura de protección da calidade, como se recolle tamén nos seus respectivos regulamentos de funcionamento.\nPolo tanto, os consellos reguladores constituídos actualmente na Comunidade Autónoma de Galicia son agrupacións de produtores conforme o establecido no artigo 32 do Regulamento (UE) 2024/1143 e cumpren os requisitos establecidos no artigo 33 dese regulamento para seren considerados como agrupacións de produtores recoñecidas.\nA Dirección Xeral de Pesca, Acuicultura e Innovación Tecnolóxica é competente para resolver sobre esta materia, conforme o establecido no artigo 11 do Decreto 50/2021, do 11 de marzo, polo que se aproba a estrutura orgánica da Consellería do Mar.\nDe acordo co anterior,\nRESOLVO:\nPrimeiro. Recoñecer a agrupación de produtores da denominación de orixe protexida Mexillón de Galicia-Mejillón de Galicia desta comunidade autónoma como agrupación de produtores recoñecida (APR), con base no establecido no artigo 33 do Regulamento (UE) 2024/1143 do Parlamento Europeo e do Consello, do 11 de abril, relativo ás indicacións xeográficas para viños, bebidas espirituosas e produtos agrícolas, especialidades tradicionais garantidas e mencións de calidade facultativas para produtos agrícolas, polo que se modifican os regulamentos (UE) 1308/2013, (UE) 2019/787 e (UE) 2019/1753, e se derroga o Regulamento (UE) 1151/2012.\nSegundo. Notificarlle esta resolución á agrupación de produtores recoñecida que se indica no punto anterior e publicar esta resolución no\nDiario Oficial de Galicia\n, consonte o previsto no artigo 45.1 da Lei 39/2015, do 1 de outubro, do procedemento administrativo común das administracións públicas.\nTerceiro. Darlle traslado desta resolución ao Ministerio de Agricultura, Pesca e Alimentación, en unión do actual enderezo do consello regulador a que se refire, para que poida realizarse a comunicación á Comisión Europea, conforme o disposto no artigo 33.8 do citado Regulamento (UE) 2024/1143.\nContra esta resolución, que non pon fin á vía administrativa, poderase interpor recurso de alzada ante o conselleiro do Mar no prazo dun mes, contado a partir do día seguinte á súa notificación, de acordo co previsto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\nSantiago de Compostela, 24 de febreiro de 2025\nPatricia García Sánchez\nDirectora xeral de Pesca, Acuicultura e Innovación Tecnolóxica"
  },
  {
    "file_id": "AnuncioG0760-240925-0003_gl",
    "doga_id": 188,
    "doga_date": "2025-09-30",
    "url": "https://www.xunta.gal/dog/Publicados/2025/20250930/AnuncioG0760-240925-0003_gl.html",
    "title": "ANUNCIO do 24 de setembro de 2025, da Dirección Xeral de Enerxías Renovables e Cambio Climático, de información pública sobre os prazos relativos aos servizos de tempada na zona de dominio público marítimo-terrestre do litoral de Galicia correspondentes ao ano 2026 (código de procedemento MT701A).",
    "content": "A Lei 4/2023, do 6 de xullo, de ordenación e xestión integrada do litoral de Galicia, no seu artigo 4, establece que os usos do litoral declarados compatibles nesta lei, e polo tanto, suxeitos a un título de intervención administrativa previsto nos artigos 35, 41 e 46 desta, non se poderán realizar sen o seu outorgamento previo por parte da Administración competente.\nOs títulos de intervención administrativa que poden concorrer sobre os usos do litoral son, entre outros, os seguintes:\na) As autorizacións e as concesións para os usos especiais e privativos no dominio público marítimo-terrestre, que se regulan polo establecido na normativa de costas ou de portos e mais polo disposto no artigo 48 da dita lei.\nb) A autorización autonómica ou, cando proceda, a declaración responsable para os usos, as actividades e as instalacións na zona de servidume de protección do dominio público marítimo-terrestre, nos termos establecidos no seu artigo 49.\nPolo que se refire ao dominio público marítimo-terrestre, o artigo 48 da Lei 4/2023, do 6 de xullo, dispón que, respectando o réxime xeral establecido na normativa de costas, as autorizacións e as concesións do dominio público marítimo-terrestre serán outorgadas pola consellería competente no momento en que se produza o efectivo traspaso das funcións e dos servizos da Administración xeral do Estado á Comunidade Autónoma de Galicia en materia de ordenación do litoral.\nCon data do 19 de maio de 2025 publicouse no\nBoletín Oficial del Estado\no Real decreto 394/2025, do 13 de maio, de traspaso de funcións e servizos da Administración do Estado á Comunidade Autónoma de Galicia en materia de ordenación e xestión do litoral, en virtude da cal quedan traspasadas a esta comunidade as funcións e os servizos da Administración do Estado en materia de ordenación e xestión do litoral. Nomeadamente, a xestión e o outorgamento das autorizacións dos usos de tempada nas praias e o mar territorial.\nDe acordo co disposto no artigo 113 do Regulamento xeral de costas, aprobado polo Real decreto 876/2014, do 10 de outubro, os servizos de tempada son aqueles que non requiren máis instalacións que as desmontables, como terrazas, establecementos expendedores de comidas e bebidas e instalacións de alugueiro de equipamentos de praia, tales como hamacas, antucas, hidropedais, canoas, entre outros, nas praias da Comunidade Autónoma de Galicia.\nDe acordo co anterior, e para os efectos de dar cumprimento ao disposto nos artigos 113 e 152 do Regulamento xeral de costas, aprobado polo Real decreto 876/2014, do 10 de outubro, procédese a fixar os prazos relativos aos servizos de tempada no litoral de Galicia correspondentes ao ano 2026 nos termos previstos no anexo deste anuncio.\nA información relativa a este anuncio, así como as bases técnicas e modelos guía para a presentación das solicitudes estará á disposición das persoas interesadas na seguinte páxina web: https://www.xunta.gal/medio-ambiente/galicia-litoral\nSantiago de Compostela, 24 de setembro de 2025\nPaula Uría Traba\nDirectora xeral de Enerxías Renovables e Cambio Climático\nANEXO\nPrazos relativos aos servizos de tempada no litoral de Galicia\ncorrespondentes ao ano 2026\nA tempada queda fixada entre o inicio do período de Semana Santa, entendendo como tal o venres anterior á festividade de Venres Santo, e o 31 de outubro de 2026.\nOs prazos para solicitar a autorización para a explotación de servizos de tempada na zona de dominio público marítimo-terrestre, a través do procedemento MT701A dispoñible na sede electrónica da Xunta de Galicia, serán os seguintes:\na) Concellos:\nOs concellos costeiros interesados na explotación das instalacións, actividades, servizos de tempada e eventos, no seu termo municipal en zona de dominio público marítimo-terrestre, poderán presentar, con carácter preferente, as súas solicitudes no prazo dun mes, que se contará desde o día seguinte ao da publicación deste anuncio no\nDiario Oficial de Galicia\n. Entenderase como último día do prazo o correspondente ao mesmo ordinal do día da publicación. Se o último día do prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo remata o último día do mes.\nb) Persoas físicas e xurídicas:\nAs persoas físicas e xurídicas interesadas na explotación de servizos de tempada que pretendan prestarse en terreos de dominio público marítimo-terrestre da Comunidade Autónoma de Galicia poderán solicitar o outorgamento de autorización desde o 17 de novembro, ou no décimo quinto día natural seguinte ao do remate do prazo establecido no parágrafo anterior, de ser este posterior, ata o 31 de decembro de 2025.\nExceptúanse os servizos de tempada nos termos municipais cuxos concellos asumiron a xestión dos ditos servizos. Os devanditos concellos tramitarán o procedemento para a adxudicación a terceiros dos servizos, incluída a publicación dos correspondentes anuncios, con indicación neles dos prazos para a presentación de ofertas ou solicitudes de participación.\nA Dirección Xeral de Enerxías Renovables e Cambio Climático da Consellería de Medio Ambiente e Cambio Climático, antes do inicio do prazo de presentación das solicitudes, publicará na páxina web https://www.xunta.gal/medio-ambiente/galicia-litoral a relación de concellos que optaron por asumir a xestión dos servizos de tempada para o ano 2026.\nCalquera outro evento, actividade, xornadas, competicións ou campionatos de duración non superior a 15 días que se queiran desenvolver no dominio público marítimo-terrestre deberán solicitarse cunha antelación mínima dun mes respecto da data prevista para a súa celebración."
  },
  {
    "file_id": "AnuncioG0765-131025-0001_gl",
    "doga_id": 203,
    "doga_date": "2025-10-21",
    "url": "https://www.xunta.gal/dog/Publicados/2025/20251021/AnuncioG0765-131025-0001_gl.html",
    "title": "DECRETO 88/2025, do 6 de outubro, polo que se aproba o cambio de titularidade a prol do Concello da Cañiza duns treitos antigos das estradas de titularidade provincial EP-5002 e EP-5102.",
    "content": "Segundo o artigo 9.4 da Lei 8/2013, do 28 de xuño, de estradas de Galicia, os cambios de titularidade das estradas ou treitos destas, cando non se trate de travesías urbanas ou treitos delas que estean incluídos no inventario de travesías da súa Administración titular, deberán ser aprobados mediante decreto da Xunta de Galicia, por proposta da consellería competente en materia de estradas e logo do acordo entre as administracións afectadas.\nPor outra banda, a citada Lei de estradas dispón no artigo 9.7 que os cambios de titularidade poderán abranguer estradas, treitos delas, elementos funcionais e/ou espazos da zona de dominio público adxacente.\nA Deputación Provincial de Pontevedra e o Concello da Cañiza asinaron un convenio de colaboración para levar a cabo a execución do proxecto «recuperación do contorno da antiga ponte das Achas no Concello da Cañiza». Segundo a cláusula quinta 5) este convenio ten o carácter de solicitude de inicio do procedemento de transferencias ao Concello da Cañiza dos seguintes treitos:\n• Treito antigo de 330 m de lonxitude situado na marxe dereita do p.q 1+440. da EP-5002 A Cañiza-Mourentán.\n• Treito antigo de 151 m de lonxitude situado na marxe esquerda do p.q. 16+040 da EP-5102 A Lamosa-A Franqueira-As Achas.\nTanto o treito antigo da estrada EP-5002, como o treito antigo da estrada EP-5102 cumpren co estipulado no punto 11 do artigo 18 do Regulamento xeral de estradas de Galicia, relativo aos cambios de titularidade de treitos de estradas a favor de administracións de menor ámbito territorial, segundo o cal estes «só se levarán a cabo cando se trate de treitos terminais ou cando non impliquen a interrupción de ningún dos itinerarios dos que forme parte sen que exista unha alternativa viaria, existente ou planificada, para todos eles que proporcione un nivel de servizo cando menos equivalente».\nA Axencia Galega de Infraestruturas, de acordo co informe emitido polo servizo competente, formulou a proposta favorable á transferencia de titularidade dos treitos que se definen no artigo 1.\nDe conformidade co anteriormente exposto, por proposta da conselleira de Vivenda e Planificación de Infraestruturas, logo de deliberación do Consello da Xunta de Galicia na súa reunión do día seis de outubro de dous mil vinte e cinco,\nDISPOÑO:\nArtigo 1\nAprobar o cambio de titularidade a prol do Concello da Cañiza dos seguintes treitos:\nDenominación do treito\np.q.\nMarxe\nLonxitude (m)\nTreito antigo da EP-5002 A Cañiza-Mourentán\n1+440\nDereita\n330\nTreito antigo da EP-5102 A Lamosa-Franqueira-As Achas\n16+040\nEsquerda\n151\nArtigo 2\nDe acordo co establecido no artigo 9.6 da Lei 8/2013, do 28 de xuño, de estradas de Galicia, o cambio de titularidade será efectivo o día seguinte ao da publicación deste decreto no\nDiario Oficial de Galicia\n.\nA entrega dos bens formalizarase coa sinatura da correspondente acta de entrega entre concello e deputación no prazo dos tres meses seguintes a esta publicación.\nArtigo 3\nCorrespóndenlle ao Concello da Cañiza, a partir da formalización da entrega, todas as actividades de xestión, mantemento, conservación e explotación das vías, así como o exercicio das funcións de disciplina viaria e calquera outra que puidese corresponderlle como nova Administración titular.\nDisposición derradeira\nEste decreto producirá efectos desde o día seguinte ao da súa publicación no\nDiario Oficial de Galicia\n.\nSantiago de Compostela, seis de outubro de dous mil vinte e cinco\nAlfonso Rueda Valenzuela\nPresidente\nP.S. (Decreto 82/2025, do 3 de outubro)\nDiego Calvo Pouso\nConselleiro de Presidencia, Xustiza e Deportes\nMaría Martínez Allegue\nConselleira de Vivenda e Planificación de Infraestruturas"
  },
  {
    "file_id": "AnuncioO92-151025-0001_gl",
    "doga_id": 203,
    "doga_date": "2025-10-21",
    "url": "https://www.xunta.gal/dog/Publicados/2025/20251021/AnuncioO92-151025-0001_gl.html",
    "title": "RESOLUCIÓN do 14 de outubro de 2025 pola que se dá publicidade á resolución de concesión dos obradoiros multidisciplinares de dixitalización, innovación, sustentabilidade e loxística avanzada para o ano 2025 (código de procedemento IG300H).",
    "content": "Mediante a Resolución do 16 de decembro de 2024 (DOG núm. 7, do 13 de xaneiro de 2025), publicáronse as bases reguladoras dos obradoiros multidisciplinares de dixitalización, innovación, sustentabilidade e loxística avanzada para o ano 2025, e procedeuse á súa convocatoria en réxime de concorrencia competitiva (código de procedemento IG300H).\nAs ditas bases establecen no seu artigo 12.3 que o anuncio da publicación do texto completo da resolución definitiva na web do Igape será publicado no\nDiario Oficial de Galicia\n, de acordo co artigo 45 da Lei 39/2015, do 1 de outubro, do procedemento administrativo común das administracións públicas.\nNa súa virtude e de conformidade coas facultades que teño conferidas,\nRESOLVO:\nPrimeiro. Anunciar a publicación do texto completo da resolución definitiva, do 6 de outubro de 2025, de concesión dos obradoiros multidisciplinares de dixitalización, innovación, sustentabilidade e loxística avanzada, no enderezo https://spiga-sede.igape.es/publicaciones\nO texto completo da resolución non se publica no DOG na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.\nHabilítase un prazo de dez (10) días naturais para que as persoas interesadas accedan á oficina virtual do Igape, no enderezo https://spiga-sede.igape.es/publicaciones, utilizando o seu NIF, para descargar a súa resolución individual. Transcorrido o devandito prazo desde a posta á disposición da resolución individual sen que se acceda ao seu contido, entenderase rexeitada.\nSegundo. As resolucións individuais, segundo o establecido no punto primeiro, esgotan a vía administrativa e contra elas poderá interpoñerse recurso contencioso-administrativo ante os xulgados do contencioso-administrativo de Santiago de Compostela, no prazo de dous (2) meses contados a partir do día seguinte ao do acceso á resolución individual, ou desde que se entenda rexeitada polo transcurso dez (10) días naturais desde a súa posta á disposición sen que se accedese ao seu contido. Non obstante, previamente poderá interpoñerse un recurso de reposición ante a persoa titular da Dirección Xeral do Igape, dentro do prazo dun (1) mes contado a partir do día seguinte ao acceso á resolución individual, ou desde que se entenda rexeitada polo transcurso dez (10) días naturais desde a súa posta á disposición sen que se accedese ao seu contido.\nSantiago de Compostela, 14 de outubro de 2025\nCovadonga Toca Carús\nDirectora xeral do Instituto Galego de Promoción Económica"
  },
  {
    "file_id": "AnuncioO150-151025-0001_gl",
    "doga_id": 204,
    "doga_date": "2025-10-22",
    "url": "https://www.xunta.gal/dog/Publicados/2025/20251022/AnuncioO150-151025-0001_gl.html",
    "title": "RESOLUCIÓN do 14 de outubro de 2025 pola que se convoca a conferencia A temporalidade e a estabilización no emprego público: un problema sen resolver.",
    "content": "Tras aprobar o Consello Reitor o programa de actividades formativas da Escola Galega de Administración Pública (EGAP) para o ano 2025, de conformidade co artigo 6.2 da Lei 4/1987, do 27 de maio, de creación da Escola Galega de Administración Pública, modificada pola Lei 10/1989, do 10 de xullo,\nRESOLVO:\nConvocar, no marco do Ciclo de conferencias sobre Presente e futuro do emprego público, a conferencia A temporalidade e a estabilización no emprego público: un problema sen resolver, de acordo coas bases que se indican a seguir:\nPrimeira.\nObxectivos\nO obxectivo desta conferencia é analizar a elevada temporalidade existente no emprego público e as súas causas, así como as medidas legais que se adoptaron para resolver ese grave problema, de acordo coas exixencias do dereito da Unión Europea e o resultado desas medidas. Finalmente, esbozaranse algunhas propostas de solución.\nSegunda.\nPersoas destinatarias\nEsta actividade está dirixida ao persoal empregado público, en situación de servizo activo ou asimilada, da Administración autonómica galega, das súas entidades públicas instrumentais e da Administración institucional; ao persoal empregado público da Administración local galega, da Administración de xustiza e das universidades do Sistema universitario de Galicia, así como a xuristas, profesionais, alumnado universitario e persoas interesadas en xeral.\nTerceira.\nDesenvolvemento\nModalidade de impartición: presencial.\nLugar: Escola Galega de Administración Pública (EGAP), rúa Madrid, 2-4, Santiago de Compostela.\nData: venres 31, de outubro de 2025.\nHorario: de mañá, das 12.00 ás 14.00 horas.\nDuración: 2 horas lectivas.\nCuarta.\nNúmero de prazas\nAforo do local.\nQuinta.\nInscrición\n1. A inscrición nesta actividade formativa só poderá realizarse por vía telemática accedendo ao enderezo web https://egap.xunta.gal/matricula. As solicitudes entenderanse presentadas unha vez que se complete correctamente o proceso de matriculación.\n2. Antes de formalizar a súa inscrición nesta actividade, todas as persoas deberán introducir ou actualizar os datos da súa área de matrícula, de acordo coas persoas destinatarias e requisitos de selección establecidos na bases segunda e sétima, respectivamente.\n3. As persoas que oculten ou falseen datos esenciais para a selección serán automaticamente excluídas da actividade solicitada e pasarán ao final das listaxes de todas as actividades formativas que soliciten e cuxo prazo de matrícula comece dentro do ano seguinte contado desde que se detecte o feito.\n4. As persoas interesadas deberán seleccionar primeiro a área na que está integrada esta actividade (Réxime xurídico e actividade financeira das administracións públicas) e despois seleccionar en «nome do curso»: Conferencia A temporalidade e a estabilización no emprego público: un problema sen resolver.\n5. O prazo para a inscrición nesta actividade estará habilitado desde as 9.00 horas do día seguinte á publicación desta resolución no\nDiario Oficial de Galicia\nata as 23.59 horas do día 28 de outubro de 2025.\nPoderá obterse calquera outra información, das 8.30 ás 14.30 horas, nos teléfonos 981 54 62 39 e 981 54 62 41.\nSexta.\nComprobación de datos\n1. Conforme o disposto no artigo 28.2 da Lei 39/2015, do 1 de outubro, do procedemento administrativo común das administracións públicas, para a tramitación do procedemento de selección consultaranse automaticamente os datos das persoas solicitantes desta acción formativa necesarios para realizar o proceso de selección, salvo que a persoa interesada se opuxese a iso.\n2. No caso de que a persoa interesada se opoña a esta consulta, deberá indicalo expresamente e incluír os motivos de oposición relacionados coa súa situación particular, así como enviar, ademais, os documentos a cuxa consulta se opón, que indiquen a súa situación administrativa, o tipo de persoal e a antigüidade na Administración a través do seguinte correo: novas.egap@xunta.gal\n3. Excepcionalmente, no caso de que algunha circunstancia imposibilitase a obtención dos citados datos, poderase solicitar ás persoas interesadas a presentación dos documentos correspondentes.\n4. A EGAP poderá pedir as certificacións necesarias para realizar a selección de acordo cos criterios recollidos nesta convocatoria.\nSétima.\nCriterios de selección\nA admisión levarase a cabo de acordo co indicado na base segunda desta convocatoria respecto das persoas destinatarias desta actividade. A orde de selección virá determinada pola data e a hora de presentación das solicitudes ata completar o aforo do local.\nOitava.\nPublicación das listaxes de persoas seleccionadas, en reserva e excluídas\nA EGAP publicará no enderezo web https://egap.xunta.gal as listaxes das persoas seleccionadas, en reserva, no caso de que o número de solicitudes fose superior ao número de prazas, e, de ser o caso, as persoas excluídas nesta actividade, de acordo co disposto no artigo 45.1.b) da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro).\nNovena.\nCambios ou substitucións na selección, renuncia e asistencia\n1. En ningún caso serán admitidos cambios ou substitucións entre as persoas seleccionadas.\n2. Renuncia:\na) As persoas seleccionadas poderán renunciar á actividade formativa. A renuncia debe ser comunicada o máis axiña posible e, en todo caso e como máximo, ata as 11.00 horas do día 30 de outubro de 2025, achegando un correo electrónico a novas.egap@xunta.gal, sen prexuízo do disposto no artigo 16.4 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro). Na páxina web da Escola estará dispoñible un modelo de renuncia.\nb) As persoas que incumpran o prazo previsto pasarán ao final das listaxes de espera de todas as actividades formativas que soliciten e cuxo prazo de matrícula comece dentro do ano seguinte contado a partir do día da finalización desta actividade, agás que a renuncia teña algunha das seguintes causas:\n– Por causa de forza maior suficientemente acreditada.\n– Por necesidades do servizo debidamente motivadas por parte dos/das responsables dos centros directivos.\n– Por razóns de conciliación familiar.\n– Por outras causas xustificadas documentalmente.\n3. A asistencia e a puntualidade:\na) Serán obrigatorias a asistencia e a puntualidade.\nb) Durante a actividade formativa realizaranse controis de asistencia e puntualidade.\nc) As faltas de asistencia:\n1) Non poden superar en ningún caso o 10 % das horas lectivas da actividade. En todo caso, as faltas de asistencia deberán xustificarse documentalmente ante as persoas responsables da actividade formativa nun prazo máximo de 10 días contados a partir do día da finalización desta actividade. As persoas que incumpran o especificado anteriormente perderán o dereito ao certificado de asistencia desta actividade formativa.\n2) Aquelas persoas cuxas faltas de asistencia superen o 50 % das horas lectivas pasarán ao final das listaxes de espera de todas as actividades formativas que soliciten e cuxo prazo de matrícula comece dentro do ano seguinte contado a partir do día da finalización desta actividade.\nDécima.\nCertificado de asistencia oficial\nAo final desta actividade emitirase un certificado electrónico de asistencia, descargable desde a área de matrícula (https://egap.xunta.gal/matricula/), a aquelas persoas rexistradas que completasen a asistencia mínima requirida, igual ou superior ao 90 % das horas lectivas programadas. Este documento estará asinado electronicamente pola EGAP e incluirá, de forma expresa, o contido, a carga lectiva, a modalidade de impartición, a data e o lugar de realización desta actividade, así como un código de verificación electrónica (CVE) para contrastar a súa autenticidade.\nDécimo primeira.\nFacultades da EGAP\n1. A EGAP reserva para si a facultade de interpretar e de resolver as incidencias que poidan xurdir no desenvolvemento desta actividade, así como a facultade de cancelala se o escaso número de solicitudes non xustificase a súa realización; caso no que se empregarán os medios de notificación ás persoas interesadas previstos na normativa vixente.\n2. A EGAP garantirá na acción derivada desta convocatoria a promoción da igualdade real e efectiva entre mulleres e homes, a eliminación de calquera tipo de discriminación e o fomento dos dereitos de conciliación.\nSantiago de Compostela, 14 de outubro de 2025\nSonia Rodríguez-Campos González\nDirectora da Escola Galega de Administración Pública"
  },
  {
    "file_id": "AnuncioG0759-270125-0003_gl",
    "doga_id": 30,
    "doga_date": "2025-02-13",
    "url": "https://www.xunta.gal/dog/Publicados/2025/20250213/AnuncioG0759-270125-0003_gl.html",
    "title": "ORDE do 27 de xaneiro de 2025 pola que se establecen as bases reguladoras das subvencións a entidades locais de Galicia, en réxime de concorrencia competitiva, para a prestación do servizo de vixilancia, rescate e salvamento nos espazos acuáticos naturais e instalacións acuáticas descubertas, e se procede á súa convocatoria para o ano 2025 (código de procedemento PR460D).",
    "content": "A Lei 5/1997, do 22 de xullo, de Administración local de Galicia, prescribe no seu artigo 80.2.a) que o municipio exercerá, en todo caso, as competencias en materia de seguridade en lugares públicos nos termos da lexislación do Estado e da Comunidade Autónoma.\nA Lei 22/1988, do 28 de xullo, de costas, establece no artigo 115 que as competencias municipais, nos termos previstos pola lexislación que diten as comunidades autónomas, poderán abranguer, entre outros puntos, o feito de manter as praias e os lugares públicos de baño nas debidas condicións de limpeza, hixiene e salubridade, así como vixiar a observancia das normas e instrucións ditadas pola Administración do Estado sobre salvamento e seguridade das vidas humanas.\nA Lei 5/2007, do 7 de maio, de emerxencias de Galicia, no artigo 1.1 materializa a competencia asumida pola Comunidade Autónoma de Galicia en materia de protección civil e establece que esta lei regula o sistema integrado de protección civil e emerxencias en Galicia, dirixido a adoptar medidas preventivas que eviten situacións de risco, a actuar en caso de risco común e a protexer a integridade das persoas e os bens de titularidade pública ou privada e o ambiente de danos en situacións de emerxencia ou grave risco provocados por catástrofes, calamidades, accidentes e outras situacións ou continxencias análogas.\nPor outra banda, o Decreto 119/2019, do 19 de setembro, polo que se regulan os criterios hixiénico-sanitarios das piscinas de Galicia, establece no capítulo IV o persoal e elementos de seguridade co que deben contar as piscinas de uso público en función das súas características.\nO Decreto 49/2024, do 22 de abril, polo que se fixa a estrutura orgánica das consellerías da Xunta de Galicia (DOG núm. 81, do 24 de abril) e o Decreto 136/2024, do 20 de maio (DOG núm. 101, do 27 de maio), polo que se establece a estrutura orgánica da Consellería de Presidencia, Xustiza e Deportes, determinan que esta, a través da Dirección Xeral de Emerxencias e Interior, é o departamento encargado de xestionar as competencias que, en materia de protección civil, ten atribuídas a Comunidade Autónoma de Galicia.\nNo marco xurídico descrito, cómpre sinalar que a Xunta de Galicia ten, entre os seus obxectivos, potenciar e apoiar a prestación de servizos por parte das entidades locais. En concordancia cos principios de cooperación, interese público e responsabilidade, marcouse como obxectivo eliminar dificultades e barreiras ás entidades locais á hora de exerceren a competencia relativa á seguridade nos lugares públicos baixo a súa responsabilidade.\nNon obstante, tendo en conta que o exercicio e o desenvolvemento da competencia municipal sinalada no artigo 80.2.a) da citada Lei 5/1997, do 22 de xullo, implica para as entidades locais un grande esforzo, tanto en recursos humanos como materiais, a Xunta de Galicia atopa de interese colaborar coas entidades locais de Galicia na prestación do servizo de vixilancia, rescate e salvamento nos espazos acuáticos naturais e nas instalacións acuáticas descubertas da nosa comunidade autónoma, e apoiar a contratación do persoal socorrista e auxiliar que desenvolva esas funcións.\nEsta orde preséntase como unha medida que permita crear un marco que potencie a seguridade dos cidadáns nos lugares de baño especialmente nas épocas de maior concorrencia de persoas, como pode ser a tempada estival. Neste sentido o Goberno da Xunta de Galicia, en concordancia cos principios de cooperación, interese público e responsabilidade, marcouse como obxectivo eliminar dificultades e barreiras ás entidades locais á hora de exerceren a competencia relativa a seguridade nos lugares públicos baixo a súa responsabilidade e, por este motivo, entende que é preciso colaborar coas entidades locais de Galicia no reforzo da contratación de persoal socorrista tanto nos espazos acuáticos naturais (praias de costa e/ou fluviais), como nas instalacións acuáticas.\nPolo tanto, esta convocatoria formúlase como unha medida para fomentar o mantemento e a mellora da seguridade dos cidadáns nos lugares de baño nas épocas de maior concorrencia de persoas como é a tempada estival e, asemade, que permita crear un marco no que se lle ofreza ás persoas demandantes de emprego unha oportunidade para adquirir unha experiencia laboral mínima que poida permitir a súa futura inserción no mercado de traballo.\nEsta convocatoria tramítase como anticipada de gasto, de acordo coa Orde da Consellería de Economía e Facenda do 11 de febreiro de 1998 sobre tramitación anticipada de expedientes de gasto, modificada polas ordes da mesma consellería do 27 de novembro de 2000 e do 25 de outubro de 2001, e co establecido no proxecto de Lei de orzamentos xerais da Comunidade Autónoma, aprobado polo Consello da Xunta de Galicia na súa reunión do 17 de outubro de 2024, na cal se acordou a súa remisión ao Parlamento de Galicia para a súa tramitación.\nNa súa virtude, no uso das facultades que teño atribuídas, polo Decreto 44/2024, do 14 de abril, polo que se nomean os titulares das consellerías da Xunta de Galicia, no exercicio das facultades que lle confire o artigo 34 da Lei 1/1983, do 22 de febreiro, reguladora da Xunta de Galicia e da súa Presidencia,\nDISPOÑO:\nArtigo 1.\nObxecto e definicións\n1. Esta orde ten por obxecto o establecemento das bases reguladoras e a convocatoria de subvencións para o ano 2025, en réxime de concorrencia competitiva, destinadas ao financiamento dos gastos que realicen as entidades locais galegas para a prestación dos servizos de vixilancia, rescate e salvamento nos espazos acuáticos naturais e/ou instalacións acuáticas descubertas de titularidade municipal (código de procedemento PR460D).\n2. Para os efectos destas bases reguladoras entenderase por:\na) Espazo acuático natural: as praias marítimas e fluviais, os ríos, os lagos e os encoros.\nb) Instalación acuática descuberta: as piscinas convencionais, os parques acuáticos ao aire libre e as instalacións análogas dedicadas á actividade acuática.\nc) Servizo de vixilancia, rescate e salvamento: o servizo prestado nos espazos acuáticos naturais e nas instalacións acuáticas descubertas por persoal de socorrismo acuático e por persoal auxiliar de información e primeiros auxilios, ben mediante xestión directa pola entidade local ou mediante un contrato de servizos.\nd) Custos salariais: o importe das retribucións totais aboadas pola entidade local ao persoal e as cotizacións obrigatorias da entidade local.\nPara os efectos destas subvencións non se consideran custos salariais subvencionables o importe da indemnización prevista polo artigo 49.1.c) do Real decreto lexislativo 2/2015, do 23 de outubro, polo que se aproba o texto refundido da Lei do Estatuto dos traballadores, nin os incentivos e complementos extrasalariais que non formen parte da base de cotización.\nArtigo 2.\nFinanciamento\n1. Esta orde finánciase con cargo aos orzamentos xerais da Comunidade Autónoma de Galicia do ano 2025, a través do crédito consignado na aplicación 05.06.212A.460.2, código do proxecto 2025 00017 dos orzamentos da Dirección Xeral de Emerxencias e Interior, por importe total de 1.500.000 €.\n2. Existe a posibilidade de ampliación de crédito nos supostos previstos no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Nestes casos, o órgano concedente deberá publicar a ampliación de crédito nos mesmos medios que a convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver.\n3. Esta convocatoria tramítase ao abeiro do artigo 25.1.a) do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, como expediente anticipado de gasto, e existe crédito suficiente previsto no proxecto de orzamentos da Comunidade Autónoma para o exercicio 2025.\n4. Así mesmo, estará sometida ao regulado na Orde da Consellería de Economía e Facenda do 11 de febreiro de 1998, sobre tramitación anticipada de expedientes de gasto, modificada polas ordes da mesma consellería do 27 de novembro de 2000 e do 25 de outubro de 2001.\n5. Ao abeiro desta normativa, o crédito previsto no número 1 deste artigo e, xa que logo, a concesión das subvencións, queda sometido á condición suspensiva de existencia de crédito adecuado e suficiente no exercicio 2025 para financiar as obrigas derivadas da convocatoria.\nArtigo 3.\nEntidades beneficiarias\nPoderán ser beneficiarias as entidades locais galegas que cumpran os seguintes requisitos:\n1. Ter espazos acuáticos naturais inscritos na sección I do Rexistro de Augas de Baño de Galicia, adscrito ao órgano directivo competente en materia de saúde pública, ou ter instalacións acuáticas descubertas de titularidade municipal.\n2. Ter remitida a conta xeral da entidade local, correspondente ao exercicio orzamentario de 2023, ao Consello de Contas.\nArtigo 4.\nGastos subvencionables\n1. Considéranse subvencionables os custos salariais nos que incorra a entidade local solicitante, entre o 1 de xuño e o 30 de setembro de 2025, relativos ao persoal dedicado á prestación dos servizos de vixilancia, rescate e salvamento en instalacións acuáticas descubertas de titularidade municipal ou en espazos acuáticos naturais situados no ámbito territorial da entidade local.\n2. Serán subvencionables os custos salariais do seguinte persoal:\na) Persoal propio da entidade local destinado aos servizos de vixilancia, rescate e salvamento nas instalacións definidas no artigo 1 destas bases na parte correspondente á realización destes servizos.\nb) Persoal contratado para a prestación dos servizos, que deberán ser persoas desempregadas inscritas no Servizo Público de Emprego de Galicia como demandantes non ocupadas e estar dispoñibles para o emprego. Estes requisitos deberán cumprirse tanto no momento da selección como no da formalización do contrato de traballo vinculado a programas de políticas activas de emprego.\n3. De prestar o servizo de vixilancia, rescate e salvamento unha empresa externa mediante un contrato de servizos, serán subvencionables os gastos desta contratación, na contía que corresponda exclusivamente aos custos do devandito servizo prestado entre o 1 de xuño e o 30 de setembro de 2025. Non se subvencionarán os custos destinados á prestación doutros servizos ou funcións, aínda que formen parte do obxecto do mesmo contrato de servizos.\n4. En todo caso, as persoas destinadas á prestación dos servizos de vixilancia, rescate e salvamento deberán estar inscritas, antes do inicio do período subvencionable, na sección correspondente do Rexistro Profesional do Persoal de Socorrismo, Información e Primeiros Auxilios de Galicia.\nDe tratarse de persoal contratado, este requisito deberá cumprirse tanto no momento da selección como no da formalización do contrato.\n5. De conformidade co establecido no artigo 3.1 do Decreto 193/2011, do 6 de outubro, polo que se regulan especialidades nas subvencións ás entidades locais galegas, considerarase gasto realizado cando se teña contabilizado o recoñecemento da obriga polo órgano competente da entidade local.\n6. En ningún caso o persoal do servizo de vixilancia, rescate e salvamento terá vínculo laboral nin doutro xénero coa Xunta de Galicia.\nArtigo 5.\nContía e intensidade da subvención\n1. A contía da subvención a cada entidade local beneficiaria asignarase de forma proporcional á puntuación acadada como resultado da aplicación dos criterios de valoración establecidos no artigo 11 ata esgotar a consignación orzamentaria indicada no artigo 2 destas bases reguladoras.\n2. O importe máximo da subvención inicial asignada a cada entidade local non poderá superar o 90 % do orzamento establecido na memoria á que fai referencia o artigo 7 destas bases co límite de 40.000 € por entidade beneficiaria.\n3. No caso de que exista crédito suficiente para atender as solicitudes poderá incrementarse a dita porcentaxe, sen que en ningún caso o importe da subvención poida superar o orzamento das actuacións para as que se solicita a subvención.\nArtigo 6.\nForma e prazo de presentación de solicitudes\n1. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal\n2. De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\n3. Para a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n4. O prazo de presentación de solicitudes será dun mes, contado a partir do día seguinte ao da publicación desta orde no\nDiario Oficial de Galicia\n. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non hai día equivalente ao de publicación, entenderase que o prazo expira o último día do mes.\n5. A presentación da solicitude implica o coñecemento e a aceptación incondicionada das presentes bases reguladoras.\n6. O feito de non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa de inadmisión da solicitude, sen prexuízo do disposto nos artigos 54 a 56 da Lei 9/2007, do 13 de xuño, de subvencións de Galicia.\n7. Están incluídas no anexo I desta orde as declaracións da persoa representante da entidade para facer constar:\na) O conxunto de todas as axudas solicitadas ou concedidas, para as mesmas actuacións solicitadas ao abeiro desta orde, das distintas administracións públicas competentes ou outros entes públicos, e o compromiso de comunicar decontado cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\nb) Que a entidade local non estea incursa en ningunha das prohibicións establecidas no artigo 10, números 2 e 3, da Lei 9/2007, do 13 de xuño, de subvencións de Galicia, para obter a condición de beneficiario dunha subvención.\nEsta declaración será documento suficiente para acreditar que a entidade local está ao día nas súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma nin é debedora por resolución de procedemento de reintegro, para os efectos do previsto no artigo 11.e) e concordantes da Lei de subvencións de Galicia.\nc) Que todos os datos contidos na solicitude e nos documentos que se achegan son certos, incluídos os relativos á conta bancaria en que se realizará o pagamento da subvención, de ser o caso.\nArtigo 7.\nDocumentación complementaria\n1. As entidades locais interesadas deberán achegar co anexo I de solicitude, debidamente cuberto, a seguinte documentación:\na) Certificación emitida e asinada electronicamente pola persoa responsable da secretaría da entidade local solicitante, no modelo do anexo II, na cal se faga constar:\ni. O acordo da entidade local polo cal se solicita a subvención para actuacións concretas que se pretenden desenvolver ao abeiro desta orde e se aceptan as condicións de financiamento e demais requisitos establecidos nela.\nEste acordo deberá estar adoptado antes do vencemento do prazo de presentación de solicitudes e nel constará expresamente que se aceptan as condicións de financiamento e demais requisitos establecidos na orde.\nii. A remisión da conta xeral da entidade local ao Consello de Contas de Galicia, correspondente ao exercicio orzamentario de 2023, á cal fai referencia o artigo 3.2 desta orde.\nNo certificado quedará acreditado que esta remisión se efectuou antes do vencemento do prazo de presentación de solicitudes, polo que se consignará a data de envío ao Consello de Contas e non se admitirán aquelas en que non se faga constar esta data de remisión.\nb) Unha memoria do servizo que se vai realizar, asinada electronicamente polo alcalde ou pola alcaldesa, na que se detalle o persoal e o orzamento relativo aos custos de persoal de vixilancia, rescate e salvamento nos espazos acuáticos naturais e/ou instalacións acuáticas descubertas de titularidade municipal ou, de optar pola xestión indirecta do servizo, o orzamento do contrato.\n2. A documentación complementaria deberá presentarse electronicamente. Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.\n3. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán requirir a exhibición do documento ou da información orixinal.\n4. Sempre que se realice a presentación de documentos separadamente da solicitude deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n5. No caso de que algún dos documentos que se vaian presentar de forma electrónica superase os tamaños máximos establecidos ou tivese un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 8.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 9.\nDefectos na solicitude e outra documentación\n1. A Dirección Xeral de Emerxencias e Interior, que é o órgano competente para a instrución do procedemento, notificaralles ás entidades solicitantes os defectos emendables nas solicitudes e, de conformidade co previsto no artigo 20.5 da Lei 9/2007, do 13 de xuño, de subvencións de Galicia, daralles un prazo máximo e improrrogable de dez (10) días para emendaren os erros ou omisións, coa indicación de que, de non o faceren así, se considerarán desistidas da súa petición, logo da resolución que se deberá ditar nos termos do artigo 21 da Lei 39/2015, do 1 de outubro, do procedemento administrativo común das administracións públicas.\n2. Se algunha documentación das solicitadas neste artigo xa consta en poder da Dirección Xeral de Emerxencias e Interior e non se producise desde o momento en que foi presentada ningunha variación que afecte o seu contido ou vixencia, non será necesario achegala novamente. Neste caso, a entidade solicitante indicará a data e o procedemento para os cales foron presentados ou emitidos, de ser o caso, sen prexuízo do previsto con carácter xeral no artigo 20.3 da Lei 9/2007, do 13 de xuño, de subvencións de Galicia.\n3. A Dirección Xeral de Emerxencias e Interior poderá requirir ás entidades solicitantes para achegaren cantos datos, documentos complementarios e aclaracións resulten necesarios para a correcta verificación da solicitude ou para a súa tramitación e resolución.\nArtigo 10.\nInstrución e resolución\n1. Rematado o prazo para a presentación das solicitudes, revisadas estas e a súa documentación e feitas as emendas necesarias, aqueles expedientes que reúnan todos os requisitos e conteñan a documentación preceptiva serán trasladados a unha comisión para que os valore de acordo cos criterios establecidos no artigo 11 destas bases reguladoras.\n2. A Comisión de Valoración estará presidida pola persoa titular da Dirección Xeral de Emerxencias e Interior e dela formarán parte catro persoas funcionarias destinadas neste centro directivo, designadas por aquela. Actuará como secretaria a persoa titular da Subdirección Xeral de Planificación e Protección Civil ou unha persoa funcionaria da citada dirección xeral con nivel mínimo de xefe/a de servizo.\n3. Unha vez que a Comisión realice a valoración das solicitudes presentadas de conformidade cos criterios de avaliación e repartición establecidos no artigo 11, da cal quedará constancia en acta motivada, a Dirección Xeral de Emerxencias e Interior elevará proposta á persoa titular da Consellería de Presidencia, Xustiza e Deportes, quen resolverá.\n4. A resolución notificaráselles a todas as entidades interesadas segundo o previsto no artigo 24 da Lei 9/2007, do 13 de xuño, de subvencións de Galicia. Así mesmo, de conformidade co artigo 23.5 da mesma lei, o vencemento do prazo máximo sen que sexa notificada a resolución lexitima aos interesados para entenderen desestimada por silencio administrativo a solicitude de concesión da subvención.\n5. Contra esta resolución, as entidades interesadas poderán interpoñer recurso potestativo de reposición ante a persoa titular da Consellería de Presidencia, Xustiza e Deportes, no prazo dun mes contado a partir do día seguinte ao da notificación, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo, no prazo de dous meses, perante o xulgado do contencioso-administrativo que corresponda.\n6. O prazo máximo para resolver e notificar os procedementos de subvención iniciados en virtude desta orde será de tres meses contados desde o día da súa publicación no\nDiario Oficial de Galicia\n.\nArtigo 11.\nCriterios de valoración\n1. Para a determinación da orde de prelación e a elaboración da proposta de resolución valoraranse as solicitudes presentadas tendo en conta os seguintes criterios, ata un máximo de 100 puntos:\na) Número de zonas de baño da entidade local inscritas na sección I do Rexistro de Augas de Baño de Galicia na data de finalización do prazo de presentación de solicitudes. Outorgarase 5 puntos por cada zona de baño, marítima ou continental, da entidade local recollida no citado rexistro, ata un máximo de 65 puntos.\nb) Adhesión ao Plan específico de salvamento en praias de Galicia (Sapraga) no ano 2024. Outorgaranse 5 puntos a cada entidade local que solicitase a súa adhesión ao Plan Sapraga no ano 2024 e 0 puntos no caso de non terse adherido ou non ter solicitada a adhesión.\nc) Poboación total da entidade local segundo as cifras oficiais do padrón municipal de habitantes, publicadas polo Instituto Galego de Estatística. Outorgarase unha puntuación máxima de 10 puntos a aquelas entidades locais con menos de 50.000 habitantes e cero puntos ás demais entidades locais.\nd) Número de bandeiras azuis concedidas ás praias incluídas no ámbito territorial da entidade local no ano 2024. Outorgaráselles 1 punto por cada bandeira, ata un máximo de 15 puntos.\ne) Declaración de municipio turístico galego, de conformidade co establecido no Decreto 32/2015, do 19 de febreiro, polo que se regula a declaración de municipio turístico (DOG núm. 41, do 2 de marzo). Outorgaranse 5 puntos a aquelas entidades locais declaradas como municipios turísticos segundo o establecido neste decreto e cero puntos no caso de non contar con esta declaración.\n2. Aplicando os criterios descritos no artigo anterior, establecerase a puntuación que lle corresponde a cada entidade local solicitante e a orde de prelación.\n3. O órgano tramitador obterá de oficio todos os datos que servirán de base para a valoración.\nArtigo 12.\nNotificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades instrumentais do sector público autonómico poderán, de oficio, crear o indicado enderezo, para os efectos de asegurar que as persoas interesadas cumpran a súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido e entenderanse rexeitadas cando transcorresen dez (10) días naturais desde a posta á disposición da notificación sen que se acceda ao seu contido.\n5. Se o envío da notificación electrónica non for posible por problemas técnicos, efectuarase polos medios previstos na normativa reguladora do procedemento administrativo común.\nArtigo 13.\nAceptación\n1. A entidade beneficiaria disporá dun prazo de dez (10) días, contados a partir do día seguinte ao da notificación da resolución, para comunicar a aceptación da subvención e das condicións contidas nela, ou ben comunicar a renuncia á subvención concedida.\n2. Transcorrido o prazo sen que se produza manifestación expresa, entenderase tacitamente aceptada a subvención.\nArtigo 14.\nRequisitos das personas traballadoras\n1. As persoas traballadoras que se contraten para a prestación dos servizos segundo o previsto no artigo 4.2.b) e polas que se outorgue a subvención, deberán ser persoas desempregadas inscritas no Servizo Público de Emprego de Galicia como demandantes non ocupadas e estar dispoñibles para o emprego. Estes requisitos deberán cumprirse tanto no momento da selección como no da formalización do contrato de traballo vinculado a programas de políticas activas de emprego.\n2. Con carácter xeral, cando se produza a extinción do contrato antes de que remate o período de tempo tomado como referencia para o cálculo da subvención, a entidade beneficiaria poderá contratar outra persoa en substitución daquela que causou baixa durante o tempo que reste para que remate o período subvencionado.\n3. Será a entidade beneficiaria da subvención a responsable de comprobar que, no momento do inicio da relación laboral, a persoa seleccionada estea inscrita na oficina de emprego como demandante non ocupada e dispoñible para o emprego e así mesmo inscrita no Rexistro Profesional do Persoal de Socorrismo, Información e Primeiros Auxilios de Galicia na sección correspondente e dispoñible para o emprego.\nArtigo 15.\nSubcontratación\n1. De acordo co previsto no artigo 27 da Lei de 9/2007, do 13 de xuño, de subvencións de Galicia, as persoas beneficiarias poderán subcontratar totalmente a realización das actividades subvencionadas, sempre que se cumpran os requisitos establecidos no citado precepto legal e, en particular, o relativo ás prohibicións para concertar a execución das actividades subvencionadas.\n2. A citada subcontratación non exime da obriga de xustificar a subvención nos prazos e na forma establecidos nestas bases reguladoras e, en todo caso, deberá permitir acreditar que os gastos obxecto da axuda se destinaron a realizar as actividades subvencionables conforme o artigo 4 desta orde e que o persoal que desenvolverá os traballos reúne os requisitos establecidos nestas bases reguladoras.\nArtigo 16.\nXustificación e pagamento\n1. O aboamento da subvención farase efectivo unha vez que se acredite debidamente o cumprimento do obxecto para o cal foi concedida mediante a presentación da seguinte documentación:\na) Declaración responsable, no modelo do anexo V, asinada pola persoa representante da entidade local en que se faga constar:\ni. O conxunto de todas as axudas solicitadas ou concedidas para as mesmas actuacións solicitadas ao abeiro desta orde, das distintas administracións públicas competentes ou outros entes públicos e o compromiso de comunicar de contado cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\nii. Que a entidade local non está incursa en ningunha das prohibicións establecidas no artigo 10, números 2 e 3, da Lei 9/2007, do 13 de xuño, de subvencións de Galicia, para obter a condición de beneficiario dunha subvención.\nEsta declaración será documento suficiente para acreditar que a entidade beneficiaria está ao día nas súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma e que non é debedora por resolución de procedemento de reintegro, para os efectos do previsto no artigo 31.7 e concordantes da Lei de subvencións de Galicia.\nb) Certificación emitida e asinada pola persoa responsable da secretaría da entidade local, emitida no modelo do anexo III ou IV, segundo corresponda, na cal se faga constar:\ni. O acordo de aprobación polo órgano competente da entidade local dos gastos totais soportados pola entidade beneficiaria imputables á actuación subvencionada, no cal conste que se cumpriu a finalidade para a que foi concedida a subvención, que inclúa o importe dos gastos con desagregación mensual da cantidade destinada a salario, importe retido a conta do IRPF e cotas da Seguridade Social, por conta do traballador e da entidade local, e cadansúa data de recoñecemento da obriga.\nii. A relación nominal de persoas traballadoras, ás que corresponden os gastos incorporados na relación anterior que deberá detallar:\n• A clasificación como persoa empregada pública consonte o artigo 8 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público.\n• Para o persoal temporal, datas de inicio e fin do contrato, grupo de cotización, duración do contrato e porcentaxe da xornada laboral.\n• Sección e data de inscrición no Rexistro profesional de socorrismo, información e primeiros auxilios de Galicia.\niii. No caso de que o servizo de vixilancia, rescate e salvamento fose realizado mediante un contrato de servizos consignarase o nome da empresa contratista, o importe aboado pola prestación do servizo, o número de factura ou documento equivalente a data da emisión e a data de recoñecemento da obriga.\niv. Que, segundo informe da intervención municipal, se tomou razón na contabilidade, en fase de recoñecemento da obriga, dos gastos correspondentes á execución das actuacións subvencionadas.\nv. De acordo co que proceda, que, segundo informe da persoa secretaria da entidade local:\n• A contratación do servizo se realizou consonte a normativa de contratación do sector público.\n• Na selección e contratación de efectivos seguíronse os procedementos establecidos na normativa de aplicación á selección do persoal ao servizo das administracións públicas con pleno respecto aos principios de igualdade, mérito e capacidade e consta no expediente a documentación acreditativa do cumprimento dos requisitos establecidos nestas bases reguladoras para a contratación das persoas traballadoras.\nc) En cumprimento das obrigas de publicidade establecidas na punto 12 do artigo 18 desta orde, achegaranse fotografías, en soporte dixital, do cartel situado nos espazos e instalacións onde se preste o servizo subvencionado. A presentación das fotografías farase de xeito que permita apreciarse a colocación dos carteis nos diferentes espazos ou instalacións e a súa adecuación ao modelo do anexo VI desta orde.\n2. Á vista desta documentación, o órgano competente da Consellería de Presidencia, Xustiza e Deportes expedirá unha certificación acreditativa do cumprimento pola entidade local beneficiaria, dentro dos prazos establecidos, dos requisitos exixidos nestas bases reguladoras para proceder ao pagamento da subvención.\n3. Cando o gasto debidamente xustificado teña un custo inferior ao inicialmente previsto, a contía da subvención reducirase proporcionalmente, mantendo constante a porcentaxe de financiamento establecida na resolución de concesión.\nEn ningún caso o menor custo de execución pode supoñer unha execución deficiente da actuación subvencionada e a entidade beneficiaria da subvención debe cumprir as condicións da concesión e a finalidade ou obxectivos para os cales se concedeu a axuda.\n4. A data límite para a execución das actuacións subvencionadas é o 30 de setembro de 2025 e para presentar a documentación xustificativa da subvención será o 15 de novembro de 2025.\nArtigo 17.\nAcreditación do pagamento\n1. Cada entidade local beneficiaria está obrigada a acreditar documentalmente a efectividade dos pagamentos dos gastos correspondentes ás actuacións subvencionadas, incorporados na relación indicada no artigo 16.1.b), no prazo máximo de sesenta (60) días naturais contados a partir da data do ingreso da subvención concedida na conta bancaria da entidade local beneficiaria.\n2. A efectividade dos pagamentos dos gastos de persoal xustificarase mediante a presentación dos seguintes documentos:\na) Os gastos de persoal acredítanse mediante a presentación de nóminas, documentos RNT e RLC da Seguridade Social, e copia do documento Modelo 111. Retencións e ingresos a conta, presentado na Axencia Estatal da Administración Tributaria.\nb) Os pagamentos acredítanse mediante a presentación da seguinte documentación:\ni. O pagamento de nóminas mediante o xustificante da transferencia bancaria á conta do perceptor, que estará debidamente identificado.\nii. O pagamento das cotas da Seguridade Social, mediante a presentación dos recibos de cargo en conta emitidos pola entidade bancaria a través da cal se realice o pagamento.\niii. Documentación xustificativa do ingreso na Axencia Tributaria das retencións e ingresos a conta do IRPF (nos supostos en que este sexa subvencionable, e certificación emitida pola secretaría municipal na que conste que o importe desa retención vai incluída nos respectivos modelos 111 ou 190 presentados como xustificación do gasto.\n3. A efectividade do pagamento dos contratos de servizos acreditaranse do xeito seguinte:\na) Os gastos, mediante a presentación das facturas.\nb) Os pagamentos, mediante a presentación dos xustificantes das transferencias bancarias, que estarán debidamente identificados.\n4. Para o cómputo do prazo dos sesenta (60) días naturais, a entidade local presentará un certificado da intervención municipal, asinado electronicamente, en que se faga constar a data de ingreso na conta bancaria da entidade local do aboamento da subvención.\n5. A Dirección Xeral de Emerxencias e Interior poderá solicitar calquera outra documentación necesaria para a correcta verificación da efectividade dos pagamentos realizados.\nArtigo 18.\nObrigas das entidades beneficiarias\nSen prexuízo das demais obrigas establecidas no artigo 11 da Lei 9/2007, as entidades beneficiarias das axudas concedidas ao abeiro desta orde quedan obrigadas a:\n1. Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.\n2. Aboarlles ás persoas contratadas os salarios que legal ou convencionalmente lles correspondan e sexan acordes á súa categoría profesional e titulación.\n3. Satisfacer no momento do seu vencemento, e mediante transferencia bancaria, as obrigas económicas de carácter salarial e as cotizacións sociais que se deriven do funcionamento dos servizos subvencionados.\n4. Xustificar ante o órgano concedente o cumprimento dos requisitos e das condicións, así como o cumprimento da finalidade da subvención, a realización da actividade que fundamentou a concesión da subvención e o seu custo real, nos prazos e na forma establecidos nestas bases reguladoras e demais normativa de aplicación.\n5. Destinar os fondos percibidos ao obxecto concreto para o cal foron concedidos e executar a totalidade das actuacións que integran o proxecto presentado xunto coa solicitude que fundamentou a resolución de concesión, sen prexuízo das modificacións das características do proxecto subvencionado que o órgano competente poida autorizar consonte as prescricións da normativa de aplicación.\n6. Realizar o proceso de tramitación e adxudicación da contratación conforme as prescricións contidas na lexislación sobre contratación administrativa das entidades locais e, especificamente, a que rexe as contratacións das administracións públicas. Serán as entidade locais contratantes as responsables directas das consecuencias que poidan derivar dos incumprimentos.\nExixirlle á empresa contratista do servizo que o seu persoal estea inscrito, antes do inicio do período subvencionable, na sección correspondente do Rexistro Profesional do Persoal de Socorrismo, Información e Primeiros Auxilios de Galicia.\n7. De ser o caso, seleccionar o persoal de conformidade coa normativa de selección do persoal ao servizo das administracións públicas, especialmente a normativa de aplicación no ámbito local ou, en todo caso, baixo os principios de igualdade, mérito e capacidade; serán as entidades locais contratantes as responsables directas das consecuencias que dos incumprimentos puidesen derivar.\n8. Comprobar que, no momento do inicio da relación laboral, a persoa seleccionada estea inscrita na oficina de emprego como demandante non ocupada e dispoñible para o emprego e inscrita no Rexistro Profesional do Persoal de Socorrismo, Información e Primeiros Auxilios de Galicia na sección correspondente.\n9. Conservar os documentos xustificativos da aplicación dos fondos percibidos, incluídos os documentos electrónicos, en canto poidan ser obxecto das actuacións de comprobación e control.\n10. Comunicarlle ao órgano concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.\n11. Consentir expresamente a inclusión dos datos relevantes da subvención nos rexistros públicos que proceda, conforme a disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, dos orzamentos xerais da Comunidade Autónoma para o exercicio 2006, e no artigo 16 da Lei 9/2007, do 13 de xuño, de subvencións de Galicia. A aceptación da axuda supón a súa publicación nunha lista pública de beneficiarios.\n12. Todas as entidades beneficiarias estarán obrigadas a cumprir as obrigas de publicidade establecidas nestas bases reguladoras, que incluirán en todo caso a colocación dun cartel publicitario en todos os lugares en que se preste o servizo subvencionado, segundo o modelo que se incorpora como anexo VI a esta orde, e que deberá permanecer instalado durante todo o período subvencionable.\n13. Someterse ás actuacións de comprobación que deba efectuar o órgano concedente, ás de control financeiro que correspondan á Intervención Xeral da Comunidade Autónoma en relación coa subvención concedida, ás previstas na lexislación do Tribunal de Contas e do Consello de Contas, e prestar colaboración e achegar canta información lles sexa requirida no exercicio das actuacións anteriores.\n14. Proceder ao reintegro total ou parcial das cantidades percibidas, se as houber, xunto cos xuros de demora correspondentes, seguindo o procedemento establecido no artigo 38 da Lei de subvencións de Galicia, nos seguintes casos:\na) Incumprimento das condicións establecidas para a concesión da subvención.\nb) Incumprimento da obriga de xustificar a efectividade dos pagamentos derivados da execución do proxecto subvencionado, nos termos establecidos no artigo 17 desta orde.\nc) Se o custo efectivo final da actuación resulta inferior ao importe pagado da subvención, procederá o reintegro proporcional. O eventual exceso de financiamento público calcularase tomando como referencia a proporción que a achega debe acadar respecto do custo total, de conformidade co previsto no artigo 5 destas bases reguladoras.\nd) O incumprimento das normas e condicións relativas á contratación, contidas nestas bases e demais normativa de aplicación.\ne) Incumprimento da obriga de dar a adecuada publicidade do cofinanciamento das actuacións, nos termos establecidos no punto 12 deste mesmo artigo e no anexo VI destas bases reguladoras, e de conformidade co previsto no artigo 15.3 da Lei 9/2007, do 13 de xuño, de subvencións de Galicia.\nf) Incumprimento das obrigas establecidas nos artigos 11 e 15 da Lei 9/2007, do 13 de xuño, de subvencións de Galicia, e nos supostos establecidos no artigo 33 da dita Lei de subvencións de Galicia ou calquera outro que resulte da normativa aplicable\nArtigo 19.\nPerda do dereito ao cobramento da subvención e reintegro\n1. Sen prexuízo de calquera outra causa que derive da normativa aplicable á subvención, constitúen causas de perda do dereito ao cobramento da subvención ou, de ser o caso, de reintegro das cantidades percibidas, as seguintes:\na) Non achegar a documentación xustificativa en tempo e/ou en forma ou a súa presentación insuficiente ou incompleta con respecto aos termos exixidos nestas bases reguladoras. A falta ou insuficiente xustificación implicará que non se teñan por realizados as actuacións subvencionadas nin o gasto, polo que a perda de dereito será total.\nCompréndense neste suposto a inclusión de gastos que non corresponden ao proxecto subvencionado ou aqueles xustificados con documentos que non reflicten a realidade das operacións.\nb) O incumprimento das condicións establecidas para a concesión da subvención, tanto nestas bases reguladoras como na normativa xeral de subvencións. En particular, e sen prexuízo doutros supostos aplicables, consideraranse incumprimentos das condicións establecidas os seguintes:\ni. Non realizar as contratacións para a prestación do servizo que fundamentou a resolución de concesión dentro dos prazos establecidos nesta orde ou non manter as contratacións durante o período de xuño a setembro de 2025. A acreditación deste punto realizarase mediante a correspondente certificación á que se refire o artigo 16.1.b).\nO seu incumprimento implica unha vulneración da obriga material principal da entidade beneficiaria, polo que suporá a perda total do dereito ao cobramento da subvención. En caso de que a contratación non se manteña durante todo o período subvencionable, sempre que non sexa inferior a 3 meses, a perda do dereito será parcial e calcularase proporcionalmente.\nii. O recoñecemento da obriga dos gastos para a realización das actuacións subvencionadas fóra das datas límite fixadas no artigo 16.4 destas bases reguladoras. De acordo co principio de proporcionalidade, sempre que mediante a certificación da persoa responsable da secretaría da entidade local, emitida no modelo dos anexos III ou IV, quede acreditada a execución total das actuacións subvencionadas dentro do prazo establecido, a perda de dereito será parcial e afectará só os importes das obrigas recoñecidas con posterioridade ás devanditas datas.\niii. O incumprimento das normas e condicións relativas á contratación e aos requisitos do persoal, contidas nestas bases e demais normativa de aplicación, suporá a perda total do dereito ao cobramento da subvención.\niv. O incumprimento das obrigas de publicidade establecidas nesta orde, nomeadamente a obriga de colocar os carteis en todos os espazos e instalacións en que se executen as actuacións subvencionadas ou non respectar o modelo establecido no anexo VI. A vulneración das obrigas sobre publicidade suporá a perda do dereito ao cobramento dunha cantidade equivalente ao 10 % do importe da subvención concedida.\nv. Calquera outra causa que poña de manifesto que a entidade non reunía os requisitos para ser beneficiaria destas subvencións ou a alteración dos supostos que serviron de base para a avaliación das solicitudes.\nvi. O incumprimento das obrigas establecidas nos artigos 11 e 15 da Lei 9/2007, do 13 de xuño, de subvencións de Galicia, e nos supostos establecidos no artigo 33 da devandita Lei de subvencións de Galicia, sen prexuízo de calquera outro que resulte da normativa aplicable.\n2. A perda do dereito ou o reintegro serán da totalidade da subvención ou por unha cantidade parcial segundo afecten todas ou algunha das actuacións que integran a actividade subvencionada.\n3. O procedemento para declarar a procedencia da perda do dereito de cobramento da subvención e para facer efectivo o reintegro a que se refire o punto anterior será o establecido no título II da Lei 9/2007.\nArtigo 20.\nConcorrencia de axudas e subvencións públicas\n1. Estas subvencións son compatibles coa percepción doutras subvencións, axudas, ingresos ou recursos, para a mesma finalidade, procedentes de calquera Administración ou ente público ou privado, estatais, da Unión Europea ou de organismos internacionais.\n2. Porén, o importe das subvencións reguladas nesta orde en ningún caso poderá ser de tal contía que, illadamente ou en concorrencia con subvencións ou axudas, para a mesma finalidade, doutras administracións ou entes públicos ou privados, estatais, da Unión Europea ou internacionais, coas que é compatible, supere o custo da actividade que vai desenvolver a entidade beneficiaria ou, se é o caso, a porcentaxe máxima do investimento subvencionable que legalmente se estableza.\nArtigo 21.\nAlteración dos modelos normalizados\n1. Non se aceptará ningún modelo normalizado que as entidade locais solicitantes ou beneficiarias deban presentar segundo as prescricións destas bases reguladoras, que conteña emendas ou riscaduras.\n2. Calquera observación ou aclaración que as persoas interesadas precisen engadir con respecto ao contido dos modelos normalizados realizarase nun documento á parte.\n3. O incumprimento desta norma podería dar lugar á inadmisión da solicitude, á perda do dereito ao cobramento da subvención ou ao seu reintegro.\nArtigo 22.\nPublicidade dos datos\n1. Transmitirase á Base de datos nacional de subvencións o texto da convocatoria e a información requirida por esta, de conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións.\nA cesión de datos de carácter persoal que, de ser o caso, se deba efectuar á Intervención Xeral da Administración do Estado para os efectos de publicar as subvencións concedidas na Base de datos nacional de subvencións non requirirá o consentimento da entidade beneficiaria.\n2. A relación de subvencións concedidas publicarase no\nDiario Oficial de Galicia\n, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas.\nAsí mesmo, serán igualmente obxecto de publicidade a través da páxina web da Consellería de Presidencia, Xustiza e Deportes (https://cpapx.xunta.gal/axudas-e-subvencions).\nArtigo 23.\nModificación\n1. Toda alteración das condicións tidas en conta para a concesión da subvención e, en todo caso, a obtención concorrente doutras achegas fóra dos casos permitidos nas normas reguladoras, poderán dar lugar á modificación da resolución de concesión, de acordo co artigo 17.4 da Lei 9/2007, do 13 de xuño, de subvencións de Galicia.\n2. Estas bases habilitan para autorizar as modificacións das actuacións subvencionadas atendendo aos obxectivos e requisitos da orde e ao cumprimento da normativa de aplicación, en particular o establecido no artigo 7 do Decreto 193/2011, do 6 de outubro, polo que se regulan especialidades nas subvencións ás entidades locais galegas.\nA autorización para a modificación acordarase por resolución do órgano competente para a concesión destas axudas, sempre que non se cause prexuízo a terceiro.\n3. Malia o anterior, e sen necesidade de instar procedemento de modificación de subvención, poderanse aceptar variacións nas partidas de gasto do proxecto subvencionado sempre que as variacións non superen en conxunto o 20 % do orzamento total, que non aumente o importe total do gasto aprobado e que non desvirtúen as características das actuacións e condicións que foron tidas en conta para a resolución de concesión.\nArtigo 24.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 25.\nRecursos contras as bases reguladoras e a convocatoria\nContra estas bases reguladoras e a convocatoria cabe interpoñer os seguintes recursos:\n1. Potestativamente, recurso de reposición ante o mesmo órgano que ditou a resolución, no prazo dun mes contado a partir do día seguinte ao da súa publicación no\nDiario Oficial de Galicia\n.\n2. Directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da súa publicación no\nDiario Oficial de Galicia\n.\nDisposición derradeira primeira.\nDelegación de competencias\nDelégase na persoa titular da Dirección Xeral de Emerxencias e Interior a competencia para resolver os procedementos de subvención que se inicien en virtude desta orde, de conformidade co previsto no artigo 3 da Orde do 12 de xuño de 2024, sobre delegación de competencias na Secretaría Xeral Técnica e noutros órganos desta consellería (DOG núm. 117, do 18 de xuño) en relación co previsto na disposición transitoria primeira do Decreto 49/2024, do 22 de abril, polo que se fixa a estrutura orgánica das consellerías da Xunta de Galicia (DOG núm. 81, do 24 de abril).\nDisposición derradeira segunda.\nDesenvolvemento da orde\nAutorízase a persoa responsable da Dirección Xeral de Emerxencias e Interior para ditar, no ámbito das súas competencias, as resolucións, instrucións, aclaracións e interpretacións necesarias para o desenvolvemento e execución desta orde.\nDisposición derradeira terceira.\nLexislación aplicable\nEn todo o non previsto nesta orde rexerá a normativa xeral en materia de subvencións contida na Lei 38/2003, do 17 de novembro, xeral de subvencións, na Lei 9/2007, do 13 de xuño, de subvencións de Galicia, ademais do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, e o Decreto 193/2011, do 6 de outubro, polo que se regulan especialidades nas subvencións ás entidades locais galegas.\nDisposición derradeira cuarta.\nEntrada en vigor\nEsta orde entrará en vigor o día seguinte ao da su publicación no\nDiario Oficial de Galicia\n.\nSantiago de Compostela, 27 de xaneiro de 2025\nDiego Calvo Pouso\nConselleiro de Presidencia, Xustiza e Deportes"
  },
  {
    "file_id": "AnuncioG0761-040225-0003_gl",
    "doga_id": 30,
    "doga_date": "2025-02-13",
    "url": "https://www.xunta.gal/dog/Publicados/2025/20250213/AnuncioG0761-040225-0003_gl.html",
    "title": "ORDE do 4 de febreiro de 2025 pola que se regulan as probas de acceso aos ciclos formativos de grao medio e de grao superior de formación profesional do sistema educativo, e se convocan para o ano 2025 (códigos de procedemento ED312C e ED312D).",
    "content": "O artigo 41 da Lei orgánica 2/2006, do 3 de maio, de educación, establece os requisitos de acceso a ciclos formativos de grao superior e de grao medio de formación profesional.\nAsí mesmo, o Decreto 114/2010, do 1 de xullo, polo que se establece a ordenación xeral da formación profesional do sistema educativo de Galicia, determina no artigo 36.2 que a consellería con competencias en materia de educación regulará as probas de acceso para quen non cumpra os requisitos académicos de acceso aos ciclos formativos de formación profesional. No artigo 37 disponse que a consellería con competencias en materia de educación convocará, cando menos unha vez ao ano, as probas de acceso a ciclos formativos de grao medio e de grao superior.\nDe conformidade co exposto e no uso das competencias que se me atribúen na lexislación vixente,\nDISPOÑO:\nCAPÍTULO I\nDisposicións xerais\nArtigo 1.\nObxecto e ámbito de aplicación\nEsta orde ten por obxecto a regulación das probas de acceso aos ciclos formativos de grao medio (código de procedemento ED312C) e de grao superior (código de procedemento ED312D) de formación profesional no ámbito territorial da Comunidade Autónoma de Galicia, para o ano 2025.\nArtigo 2.\nFinalidade e persoas destinatarias\n1. As probas de acceso aos ciclos formativos de grao medio teñen por finalidade permitir ás persoas que non posúan o título de graduado en educación secundaria obrigatoria nin un título profesional básico, nin outros estudos equivalentes para os efectos de acceso, continuar a súa formación accedendo aos ciclos formativos de formación profesional de grao medio, nunhas condicións suficientes para cursaren con aproveitamento estas ensinanzas.\n2. As probas de acceso aos ciclos formativos de grao superior teñen por finalidade permitir ás persoas que non posúan o título de bacharelato nin un título de técnico de formación profesional, nin outros estudos equivalentes para os efectos de acceso, a posibilidade de continuaren formándose en ciclos de formación profesional de grao superior, coa madureza e a idoneidade suficientes para cursaren con aproveitamento estas ensinanzas.\nArtigo 3.\nTribunal avaliador\n1. Co obxecto de garantir o acceso aos ciclos formativos de formación profesional en igualdade de condicións, a Dirección Xeral de Formación Profesional designará un tribunal composto por un presidente ou unha presidenta, un secretario ou unha secretaria e un número suficiente de vogais segundo as áreas ou as materias avaliables.\nO presidente ou a presidenta deberá ser un inspector ou unha inspectora de educación, ou ben un director ou unha directora dun centro público docente onde se impartan ensinanzas de formación profesional.\nO secretario ou a secretaria e os/as vogais deberán ser membros dos corpos de profesorado de ensino secundario, de profesorado técnico de formación profesional ou de catedráticos/as de ensino secundario.\n2. O tribunal avaliador desenvolverá as seguintes funcións:\na) Elaboración das probas e dos criterios de corrección.\nb) Supervisión do proceso de corrección.\nc) Resolución provisional e definitiva das persoas admitidas e excluídas para a realización da proba.\nd) Resolución provisional e definitiva das solicitudes de exención da proba.\ne) Resolución provisional e definitiva de solicitudes de proba adaptada.\nf) Resolución provisional e definitiva de cualificacións das probas.\n3. Ao tribunal avaliador poderán incorporarse os asesores ou as asesoras que cumpra para resolver as posibles exencións da proba, así como as solicitudes de adaptación para a súa realización, en caso de persoas que acrediten discapacidades.\nArtigo 4.\nComisións de realización en centros educativos\n1. Do desenvolvemento das probas responsabilizarase, en cada centro proposto e para cada grao, unha comisión de realización de probas nomeada polo departamento territorial da Consellería de Educación, Ciencia, Universidades e Formación Profesional por proposta do servizo provincial de Inspección Educativa. Tamén nomeará, polo menos, un inspector ou unha inspectora responsable provincial das probas de acceso, que se encargará da coordinación e da supervisión das comisións de realización da súa provincia.\n2. As comisións de realización de probas de acceso aos ciclos formativos estarán integradas por:\na) Un inspector ou unha inspectora de educación, ou a persoa responsable da dirección do centro educativo onde se realicen as probas, que exercerá a presidencia da comisión.\nb) Un número suficiente de vogais, que han actuar como vixiantes o día da proba, segundo o número de persoas participantes inscritas e os espazos onde se desenvolvan as probas.\nArtigo 5.\nFuncións das comisións de realización\n1. As funcións das comisións de realización das probas de acceso serán as seguintes:\na) Organizar a realización da proba de acceso no instituto de educación secundaria ou centro integrado de formación profesional que corresponda.\nb) Atender e resolver as incidencias orixinadas durante a realización da proba.\nc) Formalizar as actas de seguimento do proceso de realización das probas.\nd) Emitir as certificacións derivadas do proceso de realización das probas.\ne) Calquera outra que lle encomende a Administración educativa no ámbito das súas competencias.\n2. A Inspección Educativa supervisará o desenvolvemento das actuacións que se leven a cabo nas comisións de realización de probas de acceso, para garantir así a calidade e a fiabilidade do proceso.\n3. As comisións de realización de probas de acceso realizarán a xestión das funcións encomendadas por medio dunha aplicación informática facilitada para tal efecto pola Consellería de Educación, Ciencia, Universidades e Formación Profesional.\nArtigo 6.\nPublicacións de resolucións\nQuen desexar información puntual no relativo ás resolucións en todo o proceso de desenvolvemento das probas de acceso poderá dirixirse ao centro onde realizase a súa inscrición ou ben poderá consultar de xeito individualizado a información correspondente ás resolucións na aplicación «Ciclosprobas». Estas resolucións terán efectos de comunicación ás persoas que presenten reclamación.\nArtigo 7.\nInformación e orientación sobre as probas de acceso\nTodos os institutos de educación secundaria que impartan ciclos formativos de formación profesional e os centros integrados de formación profesional deberán ofrecer ás persoas interesadas información e orientación sobre estas ensinanzas, así como sobre o procedemento de inscrición e desenvolvemento das probas de acceso.\nArtigo 8.\nDocumentación do proceso\nOs modelos coa información mínima que deben reflectir as actas de cualificación e as certificacións das probas de acceso son os establecidos nos anexos III, IV, V e VI.\nArtigo 9.\nProbas de acceso adaptadas ás persoas que acrediten discapacidades\n1. As persoas con necesidades específicas derivadas de alteracións físicas, psíquicas ou sensoriais cun grao de discapacidade igual ou superior ao 33 % poderán solicitar as medidas ou os recursos adicionais necesarios para desenvolver a proba de acceso.\nQuen solicite proba adaptada deberao facer constar expresamente no momento da inscrición e, soamente en caso de non ter que ser emitido pola Xunta de Galicia ou opoñerse á súa consulta, deberá presentar o certificado do grao de discapacidade emitido polo organismo competente, así como o seu ditame técnico facultativo.\n2. Con independencia do disposto no punto anterior, tamén poderán solicitar a adaptación da proba as persoas diagnosticadas de trastorno por déficit de atención e hiperactividade (TDAH). A solicitude de proba adaptada farase constar expresamente na solicitude de inscrición e xuntaráselle a xustificación documental do diagnóstico de TDAH (informe médico e informe psicopedagóxico, se o houber).\n3. A adaptación da proba que deben superar estas persoas deberá respectar o esencial dos referentes de avaliación establecidos para as probas de acceso aos ciclos formativos de grao medio ou grao superior.\n4. Os centros de inscrición comunicarán a resolución de adaptación da proba ás persoas que a solicitasen. As resolucións provisional e definitiva de proba adaptada poderán consultarse na secretaría do centro onde se realizase a inscrición polas persoas interesadas ou por quen as represente; non serán publicadas en internet nin nos taboleiros de anuncios.\nArtigo 10.\nConservación da cualificación das partes superadas\nQuen teña realizada a proba de acceso a ciclos formativos de formación profesional na Comunidade Autónoma de Galicia nos anos 2023 ou 2024 e non a superase na súa totalidade poderá solicitar a conservación da cualificación obtida nas partes superadas cunha puntuación igual ou superior a cinco para esta convocatoria. En caso de solicitar a conservación, non poderá examinarse desa parte ou desas partes da proba.\nArtigo 11.\nCualificación das probas de acceso a ciclos formativos\n1. Segundo o disposto no artigo 40 do Decreto 114/2010, a cualificación de cada parte da proba será numérica, entre cero e dez puntos. A cualificación de cada parte será o resultado de obter a media aritmética das cualificacións obtidas nos exames que integran esa parte.\nA nota final da proba calcularase sempre que se obteña polo menos unha puntuación de catro puntos en cada parte, e será a media aritmética destas, expresada con dous decimais. Será positiva a cualificación de cinco puntos ou superior. En caso contrario, a nota final cualificarase como «Non apto/a».\n2. Para os efectos de cálculo da nota final da proba de acceso non se terán en conta as partes da proba das que a persoa participante fose declarada exenta. Así mesmo, en caso de exención de todas as partes da proba, a cualificación final expresarase como «Exento/a». Neste caso, no proceso de admisión a ciclos formativos participarase cunha cualificación de 5,00.\nArtigo 12.\nValidez das probas de acceso\n1. De acordo co artigo 42 do Decreto 114/2010:\na) As probas de acceso a ciclos formativos de grao medio e de grao superior terán validez en todo o territorio do Estado. O acceso a cada ciclo formativo de grao superior quedará determinado de acordo coa parte específica da proba superada.\nb) Quen realice a proba na Comunidade Autónoma de Galicia e non a supere na súa totalidade poderá manter a cualificación obtida nas partes superadas cunha puntuación igual ou superior a cinco en futuras convocatorias de probas de acceso a ciclos formativos en Galicia, durante os dous anos seguintes.\n2. As exencións concedidas ao abeiro desta convocatoria manterán a súa validez nas futuras convocatorias de probas de acceso a ciclos formativos de formación profesional en Galicia, sempre que se manteña a estrutura da proba.\nArtigo 13.\nRecursos\nContra a resolución definitiva de persoas admitidas, a resolución definitiva de exencións, a resolución definitiva de probas adaptadas e as cualificacións definitivas da proba de acceso poderase interpor recurso de alzada no prazo dun mes, contado a partir do día seguinte ao da publicación da correspondente resolución definitiva, ante a directora xeral de Formación Profesional da Consellería de Educación, Ciencia, Universidades e Formación Profesional, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.\nArtigo 14.\nTrámites administrativos posteriores á presentación da solicitude\nOs trámites posteriores ao inicio do procedemento deberán realizarse presencialmente en calquera centro educativo de inscrición. A sede electrónica da Xunta de Galicia ten ao dispor das persoas interesadas unha serie de modelos para facilitar a realización dos devanditos trámites que poderán ser empregados por elas.\nCAPÍTULO II\nProbas de acceso a ciclos formativos de grao medio (ED312C)\nArtigo 15.\nProba de acceso a grao medio, requisitos das persoas participantes\nPoderán participar na proba de acceso aos ciclos formativos de grao medio as persoas que non cumpran os requisitos académicos exixidos para acceder a eles e teñan cumpridos dezasete anos ou os fagan no ano natural de realización da proba.\nArtigo 16.\nProba de acceso a grao medio, datas e lugares de inscrición\nA solicitude de inscrición, segundo o modelo do anexo I, para as probas de acceso aos ciclos formativos de grao medio irá dirixida ao director ou á directora de calquera centro docente público da Consellería de Educación, Ciencia, Universidades e Formación Profesional que imparta ciclos formativos de formación profesional no curso académico 2024-2025. O prazo de presentación estará abranguido entre os días 24 de febreiro e 12 de marzo de 2025, ambos os dous incluídos.\nArtigo 17.\nProba de acceso a grao medio, presentación de solicitudes\n1. As solicitudes presentaranse preferiblemente por vía electrónica a través do formulario normalizado de solicitude, anexo I (código de procedemento ED312C), dispoñible na aplicación informática «Ciclosprobas» (https://www.edu.xunta.gal/ciclosprobas/PaxinaInicio.do), accesible desde a sede electrónica da Xunta de Galicia, https://sede.xunta.gal. Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal).\n2. Tamén se poderán presentar as solicitudes na secretaría de calquera centro docente público da Consellería de Educación, Ciencia, Universidades e Formación Profesional que imparta ciclos formativos de formación profesional no curso académico 2024-2025. As persoas interesadas deberán cubrir a solicitude a través da aplicación «Ciclosprobas» (https://www.edu.xunta.gal/ciclosprobas/PaxinaInicio.do), que xerará un documento en formato PDF co formulario normalizado de solicitude, anexo I (código de procedemento ED312C), que a persoa interesada deberá imprimir e posteriormente presentar no centro de inscrición. No caso de solicitantes menores de idade, poderán realizar a solicitude a través da aplicación informática as persoas titulares da patria potestade ou os representantes legais.\n3. O centro de inscrición elixido pola persoa solicitante tomarase como referencia para a asignación da sede de realización da proba de acceso.\nArtigo 18.\nProba de acceso a grao medio, documentación complementaria\n1. As persoas interesadas deberán achegar coa solicitude a seguinte documentación:\na) Copia do pasaporte ou do documento de identificación da Unión Europea, cando non se dispoña de DNI ou NIE.\nb) Resolución xudicial acreditativa da separación ou divorcio, situacións de violencia de xénero ou de que a patria potestade estea atribuída, con carácter exclusivo, a unha das persoas proxenitoras (documento 1).\nc) Certificado do grao de discapacidade, cando fose expedido por outra comunidade autónoma (documento 2).\nd) Ditame técnico facultativo, cando fose expedido por outra comunidade autónoma (documento 3).\ne) Xustificación documental do diagnóstico de TDAH (documento 4).\nf) Certificado de realización dunha proba de acceso a ciclos formativos de grao medio de formación profesional, cando fose expedido por outra comunidade autónoma (documento 5).\ng) Certificación académica de módulos superados dun título de formación profesional básica, cando fose expedida por outra comunidade autónoma (documento 6).\nh) Certificación académica de módulos superados dun programa de cualificación profesional inicial, cando fose expedida por outra comunidade autónoma (documento 7).\ni) Certificación académica de ámbitos superados do nivel II da educación secundaria para as persoas adultas, cando fose expedida por outra comunidade autónoma (documento 8).\nj) Certificado de profesionalidade (documento 9).\nk) Informe de vida laboral da Tesouraría Xeral da Seguridade Social ou o equivalente da mutualidade laboral que corresponda (documento 10).\nl) Persoal das Forzas Armadas: certificación de vida laboral expedida pola pagadoría do centro de destino actual onde consten os empregos desempeñados por destino, coa especialidade militar e o período de exercicio (documento 11).\nm) Certificado de ter realizado un curso autorizado de preparación da proba de acceso aos ciclos formativos de grao medio (documento 12).\n2. A documentación complementaria presentarase xunto coa solicitude, segundo o establecido nos artigos 16 e 17 desta orde.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de xeito motivado o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 19.\nProba de acceso a grao medio, comprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa solicitante.\nConsultaranse ademais os seguintes datos cando a persoa interesada faga constar na solicitude que lle é de aplicación a circunstancia que acredita o documento correspondente:\na) Certificado do grao de discapacidade, cando fose expedido por organismos dependentes da Xunta de Galicia (documento 2).\nb) Ditame técnico facultativo, cando fose expedido por organismos dependentes da Xunta de Galicia (documento 3).\nc) Certificado de realización dunha proba de acceso a ciclos formativos de grao medio de formación profesional, realizada en Galicia (documento 5).\nd) Certificación académica de módulos superados dun título de formación profesional básica, cursado en Galicia (documento 6).\ne) Certificación académica de módulos superados dun programa de cualificación profesional inicial, cursado en Galicia (documento 7).\nf) Certificación académica de ámbitos do nivel II da educación secundaria para as persoas adultas, cursado en Galicia (documento 8).\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderase solicitar ás persoas interesadas a presentación dos documentos correspondentes.\nArtigo 20.\nProba de acceso a grao medio, estrutura e organización\nA estrutura e a organización da proba están definidas no artigo 38.3 do Decreto 114/2010. Cada parte organizarase en probas de distintas materias, conforme o seguinte:\na) Parte sociolingüística:\n– Lingua castelá.\n– Lingua galega.\n– Ciencias sociais.\nb) Parte matemática:\n– Matemáticas.\nc) Parte científico-técnica:\n– Ciencias da natureza.\n– Tecnoloxía.\nArtigo 21.\nProba de acceso a grao medio, exencións\n1. De acordo co artigo 38.4 do Decreto 114/2010, quen participe nas probas de acceso a ciclos formativos de grao medio poderá solicitar a exención total ou parcial da proba. A persoa solicitante non poderá examinarse da parte ou das partes da proba para as que se lle conceda, nesta convocatoria, a exención.\n2. Poderán quedar exentas da totalidade da proba as persoas que acrediten algunha das seguintes circunstancias:\na) Ter superada unha proba de acceso a ciclos formativos de grao superior de formación profesional inicial, de ensinanzas deportivas ou de artes plásticas e deseño.\nb) Ter superada unha proba de acceso a ciclos formativos de grao medio de ensinanzas deportivas ou de artes plásticas e deseño.\nEn calquera destas circunstancias, poderase participar no proceso de admisión a ciclos formativos de grao medio, presentando directamente o certificado acreditativo correspondente.\nArtigo 22.\nProba de acceso a grao medio, exención de partes\nPoderán quedar exentas dunha parte da proba as persoas que acrediten, mediante o documento xustificativo ao que se fai referencia nos artigos 18 e 19, algunha das seguintes circunstancias:\n1. Exención da parte sociolingüística:\na) Exención recoñecida nunha convocatoria anterior de probas de acceso a ciclos formativos de grao medio en Galicia (documento 5).\nb) Superación dos módulos profesionais de Comunicación e sociedade I e II dun título de formación profesional básica (documento 6).\nc) Superación dos ámbitos social e de comunicación dun programa de cualificación profesional inicial (documento 7).\nd) Superación dos ámbitos social e de comunicación do nivel II da educación secundaria para as persoas adultas (documento 8).\n2. Exención da parte matemática e da parte científico-técnica:\na) Exención recoñecida nunha convocatoria anterior de probas de acceso a ciclos formativos de grao medio en Galicia (documento 5).\nb) Superación dos módulos profesionais de Ciencias aplicadas I e II dun título de formación profesional básica (documento 6).\nc) Superación do ámbito científico-tecnolóxico dun programa de cualificación profesional inicial (documento 7).\nd) Superación do ámbito científico-tecnolóxico do nivel II da educación secundaria para as persoas adultas (documento 8).\n3. Exención da parte científico-técnica:\na) Exención recoñecida dunha convocatoria anterior das probas de acceso a ciclos formativos de grao medio en Galicia (documento 5).\nb) Superación dos módulos profesionais dun título de formación profesional básica, agás o módulo de Formación en centros de traballo e os módulos asociados aos bloques comúns (documento 6).\nc) Superación dos módulos específicos profesionais (exceptuando o módulo de Formación en centros de traballo) dun programa de cualificación profesional inicial (documento 7).\nd) Certificado de profesionalidade de calquera nivel, consonte o Real decreto 34/2008, do 18 de xaneiro, polo que se regulan os certificados de profesionalidade (documento 9).\ne) Acreditación, como mínimo, do tempo equivalente a un ano de experiencia laboral a xornada completa, con independencia do campo profesional no que se traballase. As persoas interesadas deberán cumprir este requisito con anterioridade á conclusión do período de inscrición para as probas.\n– En caso de traballadores e traballadoras por conta allea, a documentación para presentar será o informe de vida laboral da Tesouraría Xeral da Seguridade Social ou da mutualidade laboral en que se estivese afiliado/a, onde conste a empresa e o período de contratación (documento 10). En caso de persoal das Forzas Armadas, certificación de vida laboral expedida pola pagadoría do centro de destino actual, onde consten os empregos desempeñados por destino, coa especialidade militar e o período de exercicio (documento 11).\n– En caso de traballadores e traballadoras por conta propia, a documentación para presentar será o informe de vida laboral da Tesouraría Xeral da Seguridade Social onde conste o período de cotización no réxime especial de traballadores/as autónomos/as, ou o equivalente da mutualidade laboral en que se estivese afiliado/a (documento 10).\nArtigo 23.\nProba de acceso a grao medio, relacións provisionais e definitivas de persoas admitidas e excluídas\n1. O día 21 de marzo poderase consultar de xeito individualizado a información da resolución provisional de solicitudes na aplicación «Ciclosprobas». Esta resolución dará información sobre a solicitude e a documentación presentada. No caso das exclusións farase indicación expresa dos motivos que as ocasionen.\n2. Poderanse presentar reclamacións contra a resolución provisional desde o día 24 ao día 28 de marzo, ambos os dous incluídos, no mesmo centro onde se realizase a inscrición. Así mesmo, durante o período de reclamación poderase achegar a documentación pendente de entrega ou reclamada pola Administración referente ao solicitado na folla de inscrición.\n3. O día 11 de abril poderase consultar de xeito individualizado a información da resolución definitiva de solicitudes na aplicación «Ciclosprobas». Esta resolución dará información sobre a solicitude e a documentación presentada. No caso das exclusións farase indicación expresa dos motivos que as ocasionen.\nArtigo 24.\nProba de acceso a grao medio, resolución das solicitudes de exención e de proba adaptada\n1. O día 21 de marzo poderase consultar de xeito individualizado a información da resolución provisional de exencións e de probas adaptadas na aplicación «Ciclosprobas». En caso de resolución denegatoria, figurará na resolución a causa da denegación.\n2. Contra estas resolucións provisionais as persoas interesadas poderán presentar reclamación desde o día 24 ao día 28 de marzo, ambos os dous incluídos, ante o presidente ou a presidenta do tribunal avaliador das probas, no centro onde se realizase a inscrición. As secretarías dos centros tramitarán as reclamacións a través da aplicación informática.\n3. O día 11 de abril poderase consultar de xeito individualizado a información da resolución definitiva de exencións e de probas adaptadas na aplicación «Ciclosprobas». En caso de resolución denegatoria, figurará na resolución a causa da denegación.\nArtigo 25.\nProba de acceso a grao medio, comisións de realización\nDe acordo co establecido no artigo 4, con anterioridade ao 7 de abril cada departamento territorial da Consellería de Educación, Ciencia, Universidades e Formación Profesional comunicará por escrito á Dirección Xeral de Formación Profesional o seguinte:\n– O nome do inspector ou a inspectora responsable provincial das probas de acceso.\n– A relación de centros públicos onde se vaian constituír as comisións de realización das probas, así como os centros adscritos. O día 11 de abril farase pública esta listaxe en cada centro onde se realice a inscrición e na páxina web http://www.edu.xunta.gal/fp\n– A relación das persoas integrantes das comisións de realización das probas, con detalle das funcións ou as tarefas que desempeñarán, en cada caso.\nArtigo 26.\nProba de acceso a grao medio, realización\n1. As probas de acceso aos ciclos de grao medio terán lugar o día 15 de maio de 2025 no horario que se indica deseguido:\n– Ás 9.00 horas: presentación.\n– Das 9.30 ás 13.00 horas: parte matemática e parte sociolingüística.\n– Das 16.00 ás 18.00 horas: parte científico-técnica.\n2. As persoas inscritas deberán presentar, para a realización da proba, o seu documento oficial de identidade e a copia da folla da solicitude de inscrición.\nArtigo 27.\nProba de acceso a grao medio, resolucións provisionais e definitivas de cualificacións\n1. O día 26 de maio poderase consultar de xeito individualizado a información da resolución provisional de cualificacións na aplicación «Ciclosprobas».\n2. Poderanse presentar reclamacións contra a resolución provisional desde o día 26 ata o día 30 de maio, ambos os dous incluídos, no mesmo centro onde se realizase a inscrición.\n3. O día 12 de xuño poderase consultar de xeito individualizado a información da resolución definitiva de cualificacións na aplicación «Ciclosprobas».\nArtigo 28.\nProba de acceso a grao medio, emisión de certificacións\n1. Todas as persoas participantes nas probas de acceso poderán solicitar as certificacións de realización da proba en calquera centro educativo público da Consellería de Educación, Ciencia, Universidades e Formación Profesional con oferta de ciclos formativos de formación profesional, a partir do día 13 de xuño de 2025.\n2. En caso de superación total da proba, a certificación que o acredite dará acceso a calquera ciclo formativo de grao medio, nas condicións de admisión que se establezan.\n3. Ás persoas que non superen a proba na súa totalidade, esta certificación permitiralles conservar durante os dous anos seguintes as cualificacións obtidas nas partes superadas para as convocatorias de probas de acceso a ciclos formativos de grao medio da Comunidade Autónoma de Galicia.\n4. A certificación recollerá, pola súa súa vez, as posibles exencións outorgadas, que manterán a súa validez para futuras convocatorias, sempre que se manteña a mesma estrutura da proba de acceso.\nCAPÍTULO III\nProbas de acceso a ciclos formativos de grao superior (ED312D)\nArtigo 29.\nProba de acceso a grao superior, requisitos das persoas participantes\nPoderán participar na proba de acceso aos ciclos formativos de grao superior as persoas que non cumpran os requisitos académicos exixidos para acceder a eles e teñan cumpridos dezanove anos ou os fagan no ano de realización da proba.\nArtigo 30.\nProba de acceso a grao superior, datas e lugares de inscrición\nA solicitude de inscrición, segundo o modelo do anexo II, para as probas de acceso aos ciclos formativos de grao superior irá dirixida ao director ou á directora de calquera centro docente público da Consellería de Educación, Ciencia, Universidades e Formación Profesional que imparta ciclos formativos de formación profesional no curso académico 2024-2025. O prazo de presentación estará abranguido entre os días 24 de febreiro e 12 de marzo de 2025, ambos os dous incluídos.\nArtigo 31.\nProba de acceso a grao superior, presentación de solicitudes\n1. As solicitudes presentaranse preferiblemente por vía electrónica a través do formulario normalizado de solicitude, anexo II (código de procedemento ED312D), dispoñible na aplicación informática «Ciclosprobas» (https://www.edu.xunta.gal/ciclosprobas/PaxinaInicio.do), accesible desde a sede electrónica da Xunta de Galicia (https://sede.xunta.gal). Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal).\n2. Tamén se poderán presentar as solicitudes na secretaría de calquera centro docente público da Consellería de Educación, Ciencia, Universidades e Formación Profesional que imparta ciclos formativos de formación profesional no curso académico 2024-2025. As persoas interesadas deberán cubrir a solicitude a través da aplicación «Ciclosprobas» (https://www.edu.xunta.gal/ciclosprobas/PaxinaInicio.do), que xerará un documento en formato PDF co formulario normalizado de solicitude, anexo II (código de procedemento ED312D), que a persoa interesada deberá imprimir e posteriormente presentar no centro de inscrición.\n3. O centro de inscrición elixido pola persoa solicitante tomarase como referencia para a asignación da sede de realización da proba de acceso.\nArtigo 32.\nProba de acceso a grao superior, documentación complementaria\n1. As persoas interesadas deberán achegar coa solicitude a seguinte documentación:\na) Copia do pasaporte ou do documento de identificación da Unión Europea, cando non se dispoña de DNI ou NIE.\nb) Certificado do grao de discapacidade, cando fose expedido por outra comunidade autónoma (documento 1).\nc) Ditame técnico facultativo, cando fose expedido por outra comunidade autónoma (documento 2).\nd) Xustificación documental do diagnóstico de TDAH (documento 3).\ne) Certificado de realización dunha proba de acceso a ciclos formativos de grao superior de formación profesional, cando fose expedido por outra comunidade autónoma (documento 4).\nf) Certificado de superación dunha proba de acceso a ciclos formativos de grao superior de ensinanzas deportivas ou de artes plásticas e deseño, cando fose expedido por outra comunidade autónoma (documento 5).\ng) Certificado de profesionalidade de nivel II ou superior (documento 7).\nh) Certificación da resolución de deportista de alto rendemento (documento 9).\ni) Informe de vida laboral da Tesouraría Xeral da Seguridade Social ou o equivalente da mutualidade laboral que corresponda (documento 11).\nj) Persoal das Forzas Armadas: certificación de vida laboral expedida pola pagadoría do centro de destino actual, onde consten os empregos desempeñados por destino, coa especialidade militar e o período de exercicio (documento 12).\nk) Certificación da empresa ou empresas en que se adquirise a experiencia laboral ou a memoria descritiva, segundo o modelo do anexo X desta orde (documento 13).\n2. A documentación complementaria presentarase coa solicitude, segundo o establecido nos artigos 30 e 31 desta orde.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de xeito motivado o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 33.\nComprobación de datos da proba de grao superior\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas agás que a persoa interesada se opoña á súa consulta:\na) DNI ou NIE da persoa solicitante.\nConsultaranse ademais os seguintes datos cando a persoa interesada faga constar na solicitude que lle é de aplicación a circunstancia que acredita o documento correspondente:\na) Certificado do grao de discapacidade, cando fose expedido por organismos dependentes da Xunta de Galicia (documento 1).\nb) Ditame técnico facultativo, cando fose expedido por organismos dependentes da Xunta de Galicia (documento 2).\nc) Certificado de realización dunha proba de acceso a ciclos formativos de grao superior de formación profesional, realizada en Galicia (documento 4).\nd) Certificado de superación dunha proba de acceso a ciclos formativos de grao superior de ensinanzas deportivas ou de artes plásticas e deseño, realizada en Galicia (documento 5).\ne) Título de técnico auxiliar da Lei 14/1970, do 4 de agosto, xeral de educación e financiamento da reforma educativa (documento 6).\nf) Certificación da resolución de deportista de alto nivel (documento 8).\ng) Título de técnico deportivo (documento 10).\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderase solicitar ás persoas interesadas a presentación dos documentos correspondentes.\nArtigo 34.\nProba de acceso a grao superior, estrutura e organización\nA estrutura e a organización da proba están definidas no artigo 39.3 do Decreto 114/2010. Cada parte organizarase en probas de distintas materias conforme o seguinte:\na) Parte común:\n– Lingua galega.\n– Lingua castelá.\n– Matemáticas.\nb) Parte específica. Organizarase con base en tres opcións, A, B e C, en función das familias profesionais e os ciclos formativos aos que posibilita o acceso, segundo se establece no anexo VII. A persoa aspirante deberá elixir unha das tres opcións no momento de formalizar a solicitude de inscrición para a proba, escollendo dúas das tres materias das que desexe que se lle examine:\n– Opción A: Economía da empresa, Lingua estranxeira (inglés ou francés) e Filosofía.\n– Opción B: Debuxo técnico, Tecnoloxía industrial e Física.\n– Opción C: Ciencias da Terra e ambientais, Química e Bioloxía.\nArtigo 35.\nProba de acceso a grao superior, exencións\nDe acordo co artigo 39.4 do Decreto 114/2010, quen participe nas probas de acceso a ciclos formativos de grao superior poderá solicitar a exención total ou parcial da proba. A persoa solicitante non poderá examinarse da parte ou das partes da proba para as que se lle conceda, nesta convocatoria, a exención.\nArtigo 36.\nProba de acceso a grao superior, exención de partes da proba\nPoderán quedar exentas dunha parte da proba as persoas que acrediten, mediante o documento xustificativo ao que se fai referencia nos artigos 32 e 33, algunha das seguintes circunstancias:\n1. Exención da parte común da proba:\na) Exención recoñecida nunha convocatoria anterior de probas de acceso a ciclos formativos de grao superior en Galicia (documento 4).\nb) Superación da proba de acceso a ciclos formativos de grao superior de formación profesional non incluídos na opción pola que se presente, conforme o anexo VII desta orde (documento 4).\nc) Superación dunha proba de acceso a ciclos formativos de grao superior de ensinanzas deportivas ou de artes plásticas e deseño (documento 5).\n2. Exención da parte específica:\na) Exención recoñecida, na mesma opción, nunha convocatoria anterior de probas de acceso a ciclos formativos de grao superior en Galicia (documento 4).\nb) Estar en posesión dun título de técnico auxiliar da Lei 14/1970, do 4 de agosto, xeral de educación e financiamento da reforma educativa (documento 6). A correspondencia entre o título de técnico auxiliar e a familia profesional do Catálogo nacional de cualificacións profesionais determinará a opción da parte específica á que lle corresponderá a exención, segundo o establecido nos anexos VIII e IX desta orde.\nc) Superación dun certificado de profesionalidade de nivel II ou superior dalgunha das familias profesionais (documento 7). Terá exención da opción da parte específica correspondente, segundo a relación establecida no anexo VIII desta orde. Nas familias Marítimo-pesqueira e de Imaxe e son, aterase ao disposto no anexo IX desta orde en función da cualificación profesional incluída no certificado de profesionalidade. De publicárense novas cualificacións profesionais, a Dirección Xeral de Formación Profesional determinará a opción da parte específica da proba de acceso á que lle corresponde a exención.\nd) As persoas que teñan a condición de deportistas de alto nivel ou de alto rendemento poderán solicitar a exención da parte específica da proba en caso de escoller a opción C, consonte o establecido no artigo 9.3.a) do Real decreto 971/2007, do 13 de xullo, sobre deportistas de alto nivel e alto rendemento, e no artigo 36.1.f) da Lei 3/2012, do 2 de abril, do deporte de Galicia (documento 8 ou 9 segundo corresponda).\ne) As persoas que posúan un título de técnico deportivo poden solicitar a exención da parte específica da proba en caso de escolleren a opción C (documento 10).\nf) Acreditación, como mínimo, do tempo equivalente a un ano de experiencia laboral a xornada completa de xeito que exista correspondencia entre as actividades profesionais desenvolvidas e as unidades de competencia dunha cualificación profesional de nivel II ou superior do Catálogo nacional de cualificacións profesionais. As persoas interesadas deberán cumprir este requisito con anterioridade ao remate do período de inscrición para as probas. Segundo a familia profesional á que pertenza a cualificación profesional obterase exención da parte específica da proba pola opción que corresponda no anexo VIII desta orde. Nas familias Marítimo-pesqueira e de Imaxe e son, aterase ao disposto no anexo IX desta orde en función da cualificación profesional. De publicárense novas cualificacións profesionais, a Dirección Xeral de Formación Profesional determinará a opción da parte específica da proba de acceso á que lle corresponde a exención.\n1º. En caso de persoas traballadoras por conta allea, a documentación para presentar será:\n– Informe de vida laboral da Tesouraría Xeral da Seguridade Social ou da mutualidade laboral en que se estivese afiliado/a, onde conste a empresa e o período de contratación (documento 11). En caso de persoal das Forzas Armadas, certificación de vida laboral expedida pola pagadoría do centro de destino actual, onde consten os empregos desempeñados por destino, coa especialidade militar e o período de exercicio (documento 12).\n– Certificación da empresa en que se adquirise a experiencia laboral, segundo o modelo do anexo X desta orde, onde se fagan constar especificamente todos os aspectos requiridos no devandito anexo para cada unha das actividades laborais desenvolvidas pola persoa interesada relacionadas coa exención que solicita (documento 13).\n2º. En caso de persoas traballadoras por conta propia, a documentación para presentar será:\n– Informe de vida laboral da Tesouraría Xeral da Seguridade Social onde conste o período de cotización no réxime especial de traballadores/as autónomos/as, ou o equivalente da mutualidade laboral en que se estivese afiliado/a (documento 11).\n– Memoria descritiva segundo o modelo do anexo X, realizada e asinada pola persoa interesada, onde se fagan constar especificamente todos os aspectos requiridos no devandito anexo para cada unha das actividades laborais desenvolvidas pola persoa interesada relacionadas coa exención que solicita (documento 13).\nArtigo 37.\nProba de acceso a grao superior, relacións provisionais e definitivas de persoas admitidas e excluídas\n1. O día 21 de marzo poderase consultar de xeito individualizado a información da resolución provisional de solicitudes na aplicación «Ciclosprobas». Esta resolución dará información sobre a solicitude e a documentación presentada. No caso das exclusións farase indicación expresa dos motivos que as ocasionen.\n2. Poderanse presentar reclamacións contra a resolución provisional desde o día 24 ao día 28 de marzo, ambos os dous incluídos, no mesmo centro onde se realizase a inscrición. Así mesmo, durante o período de reclamación poderase achegar a documentación pendente de entrega ou reclamada pola Administración referente ao solicitado na folla de inscrición.\n3. O día 11 de abril poderase consultar de xeito individualizado a información da resolución definitiva de solicitudes na aplicación «Ciclosprobas». Esta resolución dará información sobre a solicitude e a documentación presentada. No caso das exclusións farase indicación expresa dos motivos que as ocasionen.\nArtigo 38.\nProba de acceso a grao superior, resolución das solicitudes de exención e de proba adaptada\n1. O día 21 de marzo poderase consultar de xeito individualizado a información da resolución provisional de exencións e de probas adaptadas na aplicación «Ciclosprobas». En caso de resolución denegatoria, figurará na resolución a causa da denegación.\n2. Contra estas resolucións provisionais as persoas interesadas poderán presentar reclamación desde o día 24 ao día 28 de marzo, ambos os dous incluídos, ante o presidente ou a presidenta do tribunal avaliador das probas, no centro onde se realizase a inscrición. As secretarías dos centros tramitarán as reclamacións a través da aplicación informática.\n3. O día 11 de abril poderase consultar de xeito individualizado a información da resolución definitiva de exencións e de probas adaptadas na aplicación «Ciclosprobas». En caso de resolución denegatoria, figurará na resolución a causa da denegación.\nArtigo 39.\nProba de acceso a grao superior, comisións de realización\nDe acordo co establecido no artigo 4, con anterioridade ao 7 de abril cada departamento territorial da Consellería de Educación, Ciencia, Universidades e Formación Profesional comunicará por escrito á Dirección Xeral de Formación Profesional o seguinte:\n– O nome do inspector ou a inspectora responsable provincial das probas de acceso.\n– A relación de centros públicos onde se vaian constituír as comisións de realización das probas, así como os centros adscritos. O día 11 de abril farase pública esta listaxe en cada centro onde se realice a inscrición e na páxina web http://www.edu.xunta.gal/fp\n– A relación das persoas integrantes das comisións de realización das probas, con detalle das funcións ou as tarefas que desempeñarán, en cada caso.\nArtigo 40.\nProba de acceso a grao superior, realización da proba\nA estrutura e a organización da proba están definidas no artigo 39.3 do Decreto 114/2010.\n1. As probas de acceso aos ciclos de grao superior terán lugar o día 24 de abril de 2025 no horario que se indica deseguido:\n– Ás 9.00 horas: presentación.\n– Das 9.30 ás 13.00 horas: parte común da proba (Matemáticas, Lingua galega e Lingua castelá).\n– Das 16.00 ás 18.30 horas: parte específica da proba (materias específicas da opción vinculada ao ciclo formativo ao que se desexe acceder, segundo o anexo VII desta resolución).\n2. As persoas inscritas deberán presentar, para a realización da proba, o seu documento oficial de identidade e a copia da folla da solicitude de inscrición.\nArtigo 41.\nProba de acceso a grao superior, resolucións provisionais e definitivas de cualificacións\n1. O día 5 de maio poderase consultar de xeito individualizado a información da resolución provisional de cualificacións na aplicación «Ciclosprobas».\n2. Poderanse presentar reclamacións contra a resolución provisional desde o día 5 ata o día 9 de maio, ambos os dous incluídos, no mesmo centro onde se realizara a inscrición.\n3. O día 6 de xuño poderase consultar de xeito individualizado a información da resolución definitiva de cualificacións na aplicación «Ciclosprobas».\nArtigo 42.\nProba de acceso a grao superior, emisión de certificacións\n1. Todas as persoas participantes nas probas de acceso poderán solicitar as certificacións de realización da proba en calquera centro educativo público da Consellería de Educación, Ciencia, Universidades e Formación Profesional con oferta de ciclos formativos de formación profesional a partir do día 9 de xuño de 2025.\n2. En caso de superación da totalidade da proba e en función da opción elixida, de acordo co anexo VII desta orde, a devandita certificación incluirá a relación de familias profesionais e, de ser o caso, ciclos formativos nos que se posibilitará o acceso a ciclos formativos de grao superior, nas condicións de admisión que se establezan.\n3. Ás persoas que non superen a proba na súa totalidade, esta certificación permitiralles conservar durante os dous anos seguintes as cualificacións obtidas nas partes superadas para as convocatorias de probas de acceso a ciclos formativos de grao superior da Comunidade Autónoma de Galicia.\n4. A certificación deberá recoller, pola súa vez, as posibles exencións outorgadas, que manterán a súa validez para futuras convocatorias, sempre que se manteña a mesma estrutura da proba de acceso.\nDisposición adicional primeira.\nCertificados de superación das probas por resolución administrativa\nAs persoas que nas convocatorias de 2023, 2024 e 2025 superasen algunha das partes da proba de acceso de grao medio ou de grao superior na Comunidade Autónoma de Galicia e estean en condicións, logo de rematado o proceso, de acreditar nas partes non superadas algunha das causas de exención previstas nesta orde, poderán solicitar certificación de superación da proba en calquera instituto de educación secundaria onde se impartan ciclos formativos de formación profesional ou nos centros integrados de formación profesional.\nTamén o poderán solicitar as persoas que, aínda que non teñan partes superadas, estean en condicións de ter a exención de todas as partes da proba de acceso de grao medio ou de grao superior.\nA emisión destes certificados poderase realizar en calquera centro docente público da Consellería de Educación, Ciencia, Universidades e Formación Profesional que imparta ciclos formativos de formación profesional no curso académico 2024-2025.\nA solicitude realizarase nos modelos do anexo I ou II, segundo corresponda, dirixida ao director ou á directora do centro, a partir da data en que se emitan os certificados da correspondente convocatoria ordinaria e ata o 30 de setembro de 2025.\nDisposición adicional segunda.\nVixencia das certificacións de superación das probas de acceso\n1. A certificación de ter superada a proba de acceso a ciclos formativos de grao medio, consonte o establecido na Orde do 1 de abril de 2002 pola que se regulan as probas de acceso aos ciclos formativos de formación profesional específica, ha ter os mesmos efectos que a certificación da superación da proba de acceso a ciclos formativos de grao medio regulada nesta orde.\n2. A certificación de ter superada a proba de acceso a un determinado ciclo formativo de grao superior, consonte a citada Orde do 1 de abril de 2002, manterá a súa vixencia ata a extinción do título correspondente establecido pola Lei orgánica 1/1990, de ordenación xeral do sistema educativo.\nLogo de extinguido o título establecido pola Lei orgánica 1/1990, de ordenación xeral do sistema educativo, a devandita certificación ha permitir o acceso aos ciclos formativos declarados equivalentes para os efectos académicos, ao abeiro da Lei orgánica 2/2006, do 3 de maio, de educación, segundo se estableza no correspondente real decreto do título.\n3. As certificacións de realización de probas de acceso emitidas ao abeiro da Orde do 2 de decembro de 2008 pola que se regulan as probas de acceso aos ciclos formativos de formación profesional do sistema educativo continuarán vixentes nos termos en que foron emitidas.\nDisposición adicional terceira.\nVixencia das resolucións de exencións da parte específica da proba de grao superior\nQuen dispoña de resolución positiva de exención da parte específica da proba de grao superior, ao abeiro da Orde do 1 de abril de 2002 pola que se regulan as probas de acceso aos ciclos formativos de formación profesional específica, modificada pola Orde do 30 de xaneiro de 2007, poderaa presentar en futuras convocatorias mantendo a súa validez sempre que a opción elixida, A, B ou C, inclúa o ciclo para o que se concedese a devandita exención.\nDisposición adicional cuarta.\nCorrección do documento oficial de identidade\nDe se detectaren erros no número do documento de identificación (DNI, NIE, pasaporte ou documento de identidade dun Estado da Unión Europea), poderase solicitar a súa corrección en calquera momento a través dunha reclamación presentada na secretaría do centro de inscrición. A esta solicitude deberáselle xuntar unha copia do documento de identificación, e deberá estar asinada polo director ou a directora do centro, que o comunicarán por vía de urxencia á Subdirección Xeral de Cualificacións, Planificación e Xestión da Formación Profesional.\nDisposición adicional quinta.\nArquivamento e destrución das probas\nA Dirección Xeral de Formación Profesional será a encargada do arquivamento dos exames durante un mínimo de tres meses tras a súa finalización. Transcorrido este período poderá procederse á destrución das probas contra as que non se formule reclamación. No caso dos exames obxecto de reclamación, a documentación conservarase durante un período de cinco anos.\nDisposición adicional sexta.\nEfectos económicos do tribunal e das comisións de realización de probas\nPara os efectos previstos no artigo 26 do Decreto 144/2001, do 7 de xuño, o tribunal e as comisións de realización de probas consideraranse incluídos na categoría terceira.\nDisposición adicional sétima.\nTramitación de información\nOs centros de inscrición e os de realización das probas tramitarán a información e a documentación referente ao alumnado participante a través da aplicación informática facilitada pola Dirección Xeral de Formación Profesional, ou por calquera outro medio que esta determine.\nDisposición transitoria única.\nCurso de preparación proba de acceso\nNo caso das persoas que superasen un programa de cualificación profesional inicial e realizasen o curso de preparación da proba de acceso a que fai referencia o artigo 41.5 da Lei orgánica 2/2006, do 3 de maio, de educación, no cálculo final da nota da proba de acceso a ciclos formativos de grao medio engadiráselle á media aritmética a puntuación resultante de multiplicar polo coeficiente 0,15 a cualificación obtida no devandito curso. Deberase solicitar e achegar a acreditación do curso de preparación á solicitude de inscrición nas probas de acceso.\nDisposición derradeira primeira\nAutorízase a Dirección Xeral de Formación Profesional para ditar as instrucións necesarias para o desenvolvemento e a aplicación do previsto nesta orde.\nDisposición derradeira segunda\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 4 de febreiro de 2025\nRomán Rodríguez González\nConselleiro de Educación, Ciencia, Universidades e Formación Profesional"
  },
  {
    "file_id": "AnuncioG0427-050225-0002_gl",
    "doga_id": 30,
    "doga_date": "2025-02-13",
    "url": "https://www.xunta.gal/dog/Publicados/2025/20250213/AnuncioG0427-050225-0002_gl.html",
    "title": "RESOLUCIÓN do 4 de febreiro de 2025, da Dirección Xeral de Desenvolvemento Pesqueiro, pola que se convocan exames ordinarios teóricos e prácticos para a obtención das titulacións que habilitan para o goberno das embarcacións de lecer e motos náuticas na Comunidade Autónoma de Galicia (código de procedemento PE616C).",
    "content": "A Orde da Consellería de Pesca e Asuntos Marítimos, do 8 de xaneiro de 2009, pola que se establecen as condicións e se regulan os requisitos para a obtención dos títulos que habilitan para o goberno das embarcacións de lecer na Comunidade Autónoma de Galicia (DOG núm. 11, do 16 de xaneiro), indica que a Dirección Xeral de Desenvolvemento Pesqueiro poderá convocar con carácter anual, nos seus centros de ensino, as probas para obter os títulos que habilitan para o goberno das embarcacións de lecer e motos náuticas na Comunidade Autónoma de Galicia.\nO Real decreto 259/2002, do 8 de marzo, polo que se actualizan as medidas de seguridade na utilización das motos náuticas (BOE núm. 61, do 12 de marzo), establece as medidas de seguridade das motos náuticas, regula as modalidades da súa utilización, as regras para a matriculación e os exames teóricos para obter o título de patrón/patroa de motonáutica.\nNo Real decreto 875/2014, do 10 de outubro, polo que se regulan as titulacións náuticas para o goberno das embarcacións de lecer (BOE núm. 247, do 11 de outubro), regúlanse os títulos náuticos que habilitan para o goberno das embarcacións de lecer e motos náuticas, as atribucións, os requisitos e o procedemento para a súa obtención.\nNo Real decreto 238/2019, do 5 de abril, establécense habilitacións anexas ás titulacións náuticas para o goberno das embarcacións de lecer e actualízanse as medidas de seguridade na utilización de motos náuticas.\nEsta dirección xeral, no uso das facultades que lle confire o Decreto 149/2024, do 20 de maio, polo que se modifica o Decreto 50/2021, do 11 de marzo, polo que se aproba a estrutura orgánica da Consellería do Mar (DOG núm. 101, do 27.5.2024), resolve convocar os exames teóricos e prácticos ordinarios para a obtención dos títulos que habilitan para o goberno das embarcacións de lecer de patrón/patroa para navegación básica, patrón/patroa de embarcacións de lecer, patrón/patroa de iate, capitán/capitá de iate, patrón/patroa de moto náutica A e patrón/patroa de moto náutica B, conforme as seguintes normas:\n1. Obxecto.\nO obxecto desta resolución é establecer os requisitos para acceder ás probas ordinarias teóricas e prácticas, así como fixar as datas e os lugares de realización das citadas probas para obter os títulos que habilitan para o goberno das embarcacións de lecer e motos náuticas na Comunidade Autónoma de Galicia para o ano 2025.\nPara a presentación de solicitudes deberán empregarse os modelos normalizados correspondentes do código do procedemento administrativo PE616C, que están dispoñibles na sede electrónica da Xunta de Galicia: https://sede.xunta.gal\n2. Normas xerais.\na) Os exames teóricos e prácticos realizaranos os tribunais que se constitúan de conformidade co establecido no artigo 3 da Orde do 28 de novembro de 2007 pola que se regula a composición dos tribunais para a obtención de titulacións marítimo-pesqueiras e náutico-deportivas (DOG núm. 243, do 18 de decembro).\nb) As persoas que se presenten ao exame teórico complementario de patrón/patroa de embarcacións de lecer deben estar en posesión da tarxeta de patrón/patroa para navegación básica ou do certificado de exame expedido pola Comunidade Autónoma de Galicia. Os posuidores do certificado de exame soamente terán dereito a examinarse nas dúas seguintes convocatorias consecutivas ordinarias. Para este efecto, no caso de matricularse nas convocatorias extraordinarias, estas serán computadas como ordinarias. Estas persoas soamente terán que examinarse das unidades teóricas 7, 8, 9, 10 e 11 e disporán dun tempo máximo de 45 minutos para realizar o exame.\nc) Ás persoas que se presenten ao exame para obter o título de patrón/patroa de embarcacións de lecer e non consigan superar a proba, pero si o fagan de acordo coas exixencias de patrón/patroa para navegación básica, recoñeceráselles ese aprobado, ben para as seguintes convocatorias nesta Administración, ou ben para a expedición do título de patrón/patroa para navegación básica. Conservarán o aprobado durante un período máximo de dúas convocatorias ordinarias consecutivas en que esta Administración realice os exames de patrón/patroa de embarcacións de lecer. Para este efecto, no caso de matricularse nas convocatorias extraordinarias, estas serán computadas como ordinarias.\nd) As persoas que se presenten ao exame de capitán/capitá de iate ou patrón/patroa de iate e superen algún dos módulos que conforman o exame teórico, de acordo co regulado no Real decreto 875/2014, do 10 de outubro, conservaráselles o aprobado destes nas dúas seguintes convocatorias ordinarias consecutivas que convoque esta Administración. Para este efecto, no caso de matricularse nas convocatorias extraordinarias, estas serán computadas como ordinarias.\ne) No caso de non poder realizarse unha convocatoria de exame, as persoas matriculadas terán que solicitar a devolución da taxa e non poderán utilizala para a seguinte convocatoria.\n3. Idade mínima.\nPara obter as titulacións de patrón/patroa de embarcacións de lecer, patrón/patroa de iate e capitán/capitá de iate, as persoas interesadas deberán ter feitos os 18 anos de idade no momento en que se realicen as probas para a obtención destes títulos.\nO título de patrón/patroa para navegación básica poden obtelo os/as menores de idade que teñan feitos os 16 anos no momento de realización das probas, sempre que o acrediten, mediante a presentación por escrito do consentimento dos seus pais, nais ou titores/as legais e superen os requisitos teóricos e prácticos exixidos no Real decreto 875/2014, do 10 de outubro.\n4. Solicitude.\nAs solicitudes presentaranse preferiblemente por vía electrónica a través do formulario normalizado dispoñible na sede electrónica da Xunta de Galicia, https://sede.xunta.gal\nOpcionalmente, poderanse presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común.\nPara a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nPara poder presentarse ás convocatorias ordinarias, as persoas interesadas teñen que presentar, dentro do período de matrícula de cada unha delas, a solicitude dirixida ao centro oficial de ensino pesqueiro onde queiran realizar o exame. O modelo de solicitude é o que figura no anexo I desta resolución (procedemento PE616C).\nUnha vez finalizado o prazo de matrícula de cada convocatoria que aparece indicado no anexo II, farase pública a listaxe provisional das persoas admitidas e excluídas no portal web de formación da Consellería do Mar https://mar.xunta.gal/gl/formacion/informacion-do-alumnado e nos taboleiros de anuncios de cada centro oficial de ensino marítimo-pesqueiro, e darase un prazo de 10 días hábiles para que as persoas excluídas poidan emendar as deficiencias, de acordo co disposto no artigo 68.1 da Lei 39/2015, do procedemento administrativo común das administracións públicas.\n5. Documentación complementaria.\n5.1. As persoas interesadas deberán achegar coa solicitude a seguinte documentación:\na) Acreditar o pagamento das taxas se se realiza de xeito presencial ou se fai de xeito telemático. O pagamento da taxa debe realizarse dentro do período de matrícula e, no caso de que as persoas interesadas non realicen o pagamento da taxa antes da data do fin da matrícula, non poderán presentarse aos exames. Os códigos das taxas son os seguintes: 30.21.01 e 30.21.06\nSegundo a actualización das tarifas contida nos anexos 1, 2, 3, 4 e 5 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, as taxas polos dereitos de exame das distintas titulacións de lecer son as seguintes:\n1. Exames teóricos:\n– Patrón/patroa para navegación básica: 31,92 €.\n– Patrón/patroa de embarcacións de lecer: 41,09 €.\n– Patrón/patroa de iate: 57,57 €.\n– Capitán/capitá de iate: 69,85 €.\n– Patrón/patroa de moto náutica «A» ou «B»: 31 €.\n2. Exames prácticos:\n– Patrón/patroa para navegación básica: 79,76 €.\n– Patrón/patroa de embarcacións de lecer: 79,76 €.\n– Patrón/patroa de iate: 119,66 €.\n– Capitán/capitá de iate: 119,66 €.\n– Patrón/patroa de moto náutica «A» ou «B»: 89,82 €.\nSe desexa tramitar a taxa por vía telemática, deberá introducir os datos da taxa e efectuar o pagamento. Para isto dispón das modalidades de pagamento telemático (cargo na conta ou tarxeta) e pagamento presencial (mediante un impreso para presentar na entidade bancaria). Unha vez realizado o ingreso, obterá o xustificante correspondente.\nSe desexa tramitar a taxa de xeito presencial poderá obter un modelo en branco para cubrir ou ben introducir os datos da taxa e a aplicación proporcionaralle o modelo xa cuberto.\nO enderezo web é o seguinte:\nhttps://ovt.atriga.gal/#!/detalle_servizo/?Pagamento+de+taxas+e+prezos/11609730/4126995/11609860/l/item-dark-blue\nb) Consentimento dos seus pais, nais ou titores/as legais para os menores de idade que teñan feitos os 16 anos, no momento de realización das probas para obter o título de patrón/patroa para navegación básica.\nc) Copia do título de patrón/patroa para navegación básica, se foi expedido fóra da Comunidade Autónoma de Galicia, para poder presentarse á parte complementaria do exame teórico para obter o título de patrón/patroa de embarcacións de lecer. Deberán achegar copia do título antes de finalizar o prazo de matrícula.\nd) Copia do título de patrón/patroa de embarcacións de lecer, se foi expedido fóra da Comunidade Autónoma de Galicia, para as persoas que se presenten ao exame de patrón/patroa de iate. Deberán achegar copia do título antes de finalizar o prazo de matrícula.\ne) Copia do título de patrón/patroa de iate, se foi expedido fóra da Comunidade Autónoma de Galicia, para as persoas que se presenten ao exame de capitán/capitá de iate. Deberán achegar copia do título antes de finalizar o prazo de matrícula.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán obtidos electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se puidesen obter os citados documentos, poderá solicitarse novamente á persoa interesada a súa achega.\n5.2. A documentación complementaria presentarase preferiblemente por vía electrónica.\nOpcionalmente, as persoas interesadas poderán presentar a documentación complementaria presencialmente en calquera dos lugares e rexistros establecidos na normativa reguladora do procedemento administrativo común.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.\n5.3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n6. Comprobación de datos.\n6.1. Para a tramitación deste procedemento, consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á consulta:\n• DNI ou NIE da persoa solicitante.\n• DNIE ou NIE da persoa representante.\n• NIF da entidade representante.\n• Título de patrón/patroa para navegación básica cando fose expedido pola Comunidade Autónoma de Galicia.\n• Título de patrón/patroa de embarcacións de lecer cando fose expedido pola Comunidade Autónoma de Galicia.\n• Título de patrón/patroa de iate cando fose expedido pola Comunidade Autónoma de Galicia.\n• Certificado de exame de patrón/patroa para navegación básica cando fose expedido pola Comunidade Autónoma de Galicia.\n• Certificado de exame de patrón/patroa de embarcacións de lecer cando fose expedido pola Comunidade Autónoma de Galicia.\n• Certificado de exame de patrón/patroa de iate cando fose expedido pola Comunidade Autónoma de Galicia.\n• Certificado de exame de capitán/capitá de iate cando fose expedido pola Comunidade Autónoma de Galicia.\n6.2. No caso de que as persoas interesadas se opoñan a esta consulta, deberán indicalo no recadro correspondente habilitado no formulario de inicio e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n6.3. Excepcionalmente, no caso de que algunha circunstancia imposibilitase a obtención dos citados datos, poderáselles solicitar ás persoas interesadas a presentación dos documentos correspondentes.\n7. Trámites administrativos posteriores á presentación das solicitudes.\nA sede electrónica da Xunta de Galicia permite ás persoas interesadas realizar trámites electrónicos, con posterioridade ao inicio do expediente, accedendo á Carpeta cidadá da persoa interesada. Opcionalmente as persoas interesadas tamén poderán realizar os ditos trámites presencialmente en calquera dos lugares e rexistros establecidos na normativa reguladora do procedemento administrativo común.\n8. Notificacións.\n8.1. As notificacións de resolucións e actos administrativos efectuaranse preferentemente por medios electrónicos. As persoas interesadas poderán decidir e comunicar en calquera momento que as notificacións sucesivas se practiquen ou deixen de efectuar por medios electrónicos mediante os modelos normalizados dispoñibles.\n8.2. A persoa interesada deberá manifestar expresamente a modalidade escollida para a notificación (electrónica ou en papel) no formulario.\n8.3. No caso de optar pola notificación en papel, efectuarase a notificación segundo o establecido na normativa reguladora do procedemento administrativo común.\n8.4. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n8.5. As notificacións por medios electrónicos entenderanse efectuadas no momento en que se produza o acceso ao seu contido e rexeitadas cando transcorresen dez días naturais desde a posta á disposición da notificación sen que se acceda ao seu contido.\n8.6. Se o envío da notificación electrónica non fose posible por problemas técnicos, practicarase a notificación polos medios previstos na normativa reguladora do procedemento administrativo común.\n9. Datas e lugares de exame.\nAs datas dos exames teóricos e prácticos, así como os lugares onde se realizarán, aparecen indicados no anexo II.\nAs persoas que non se presenten aos exames non terán dereito á devolución das taxas. Unicamente se prevé a posibilidade de devolución da taxa nos casos en que a ausencia sexa debido a unha enfermidade grave, circunstancia que deberá ser debidamente xustificada por un facultativo médico e notificada no prazo dos tres días seguintes ao exame.\n10. Tribunais.\nA Dirección Xeral de Desenvolvemento Pesqueiro, unha vez publicada a listaxe definitiva de aspirantes aos exames nas distintas titulacións, nomeará os tribunais para a realización das probas, e indicará as horas dos exames, así como calquera outra información, no taboleiro de anuncios do centro de ensino e no portal web de formación da Consellería do Mar.\n11. Desenvolvemento das probas.\nRematados os exames teóricos, o/a secretario/a do tribunal publicará no taboleiro de anuncios do centro de ensino e no portal web de formación da Consellería do Mar unha copia do exame e a folla coas respostas correctas, co fin de que os/as interesados/as poidan comprobar o resultado do seu exercicio.\nRealizadas as probas de seguridade e navegación do exame práctico, o/a presidente/a do tribunal comunicará ás persoas interesadas o resultado destas coa cualificación de apto/a ou non apto/a.\nUnha vez corrixidos os exames teóricos, o tribunal fará públicas no taboleiro de anuncios do centro de ensino as listas provisionais das cualificacións, así como no portal web de formación da Consellería do Mar. Tamén publicarán nos mesmos sitios os resultados das probas prácticas de seguridade e navegación.\nAs persoas interesadas disporán dun prazo de 10 días hábiles desde a publicación no portal web de formación da Consellería do Mar, para formular reclamacións ante o tribunal contra as cualificacións provisionais.\nUnha vez resoltas as reclamacións presentadas, o/a presidente/a do tribunal ditará unha resolución coa lista das persoas que superaron as probas teóricas e outra coas persoas que superaron as probas prácticas de seguridade e navegación. Estas resolucións serán publicadas no taboleiro de anuncios do centro de ensino e no portal web de formación da Consellería do Mar. Non obstante, para os actos de trámite individualizados que poidan xurdir no procedemento, observarase o disposto no punto 12.\n12. Requisitos para a obtención dos títulos.\nPara obter o título de lecer correspondente, ademais de superar estas probas, os/as interesados/as deberán reunir os requisitos establecidos no Real decreto 875/2014, do 10 de outubro, polo que se regulan as titulacións náuticas para o goberno das embarcacións de lecer.\n13. Temarios de exame.\nOs temarios oficiais de exame para as titulacións de capitán/capitá de iate, patrón/patroa de iate, patrón/patroa de embarcacións de lecer e patrón/patroa para navegación básica, son os recollidos no anexo II do Real decreto 875/2014, do 10 de outubro.\nDe conformidade co establecido no anexo II do Real decreto 875/2014, do 10 de outubro, a normativa IALA en que se basearán os exames para a obtención do título de patrón/patroa para a navegación básica e de patrón/patroa de embarcación de lecer, será o Sistema de balizamento marítimo (IALA - MBS 2010). Na páxina web de Portos do Estado poderase descargar a documentación: https://www.puertos.es/sites/default/files/2024-03/R1001-Ed2.0-SISTEMA%20DE%20BALIZAMIENTO%20MARI%CC%81TIMO%20IALA%20%28MBS%29.pdf\nOs temarios correspondentes para obter a titulación de patrón/patroa de motonáutica A e B están recollidos nos anexos I e II do Real decreto 259/2002, do 8 de marzo.\n14. Criterios de corrección.\nOs criterios de corrección dos exames de cada titulación de lecer aparecen indicados no Real decreto 875/2014, do 10 de outubro, e no Real decreto 238/2019, do 5 de abril, polo que se establecen habilitacións anexas ás titulacións náuticas para o goberno das embarcacións de lecer e se actualizan as medidas de seguridade na utilización de motos náuticas.\nNos exames de patrón/patroa de embarcacións de lecer e patrón/patroa de iate quedarán anuladas as respostas das preguntas relacionadas coa carta de navegación se non están reflectidos os trazados na carta náutica e os exercicios da unidade de carta de navegación no reverso desta ou nas follas que o tribunal facilitará para estes efectos.\nNos exames de capitán/capitá de iate quedarán anuladas as respostas das preguntas relacionadas cos exercicios de cálculo se non están reflectidos nas follas facilitadas polo tribunal.\n15. Material para o exame.\nA carta náutica, así como a documentación do anuario de mareas ou almanaque náutico, que sexa precisa para a realización de calquera dos exames convocados será facilitada polo tribunal xunto co exame.\nA persoa que se examina só deberá levar bolígrafo (azul ou negro), lapis e o material de debuxo que considere oportuno para a resolución dos exercicios susceptibles de seren propostos de acordo co temario de cada tipo de exame. Tamén será necesario levar unha calculadora non programable para realizar os exames de patrón/patroa de embarcacións de lecer, patrón/patroa de iate e capitán/á de iate.\n16. Recursos.\nContra as resolucións do/da presidente/a do tribunal os/as interesados/as poderán interpor recurso de alzada perante a persoa titular da Dirección Xeral de Desenvolvemento Pesqueiro, no prazo dun mes, contados desde o día seguinte ao da publicación da listaxe das notas definitivas no portal web de formación da Consellería do Mar.\nContra a resolución desta convocatoria os/as interesados/as poderán interpor recurso de alzada perante a Consellería do Mar, no prazo dun mes, contado desde o día seguinte ao da súa publicación no\nDiario Oficial de Galicia\n.\nSantiago de Compostela, 4 de febreiro de 2025\nMarta Villaverde Acuña\nDirectora xeral de Desenvolvemento Pesqueiro"
  },
  {
    "file_id": "AnuncioG0759-220525-0002_gl",
    "doga_id": 106,
    "doga_date": "2025-06-05",
    "url": "https://www.xunta.gal/dog/Publicados/2025/20250605/AnuncioG0759-220525-0002_gl.html",
    "title": "ORDE do 21 de maio de 2025 pola que se establecen as bases reguladoras para a concesión, en réxime de concorrencia competitiva, de subvencións para a adquisición de equipamentos deportivos e se procede á súa convocatoria para o ano 2025 (código de procedemento PR949A).",
    "content": "A\npráctica deportiva, a nivel competitivo, caracterízase pola necesidade de contar cunha serie de equipamentos deportivos que faciliten e melloren as condicións en que os deportistas desenvolven a súa modalidade ou especialidade deportiva.\nTendo en conta a importancia que as entidades deportivas sen ánimo de lucro teñen nesa actuación do fomento da práctica deportiva, faise preciso arbitrar un sistema de axudas públicas dedicadas á adquisición de equipamentos, co fin de contribuír na modernización e actualización do material deportivo necesario para o adecuado exercicio da práctica deportiva de que dispoñen as citadas entidades.\nO Estatuto de autonomía de Galicia recolle, no seu artigo 27.22, a competencia da Comunidade Autónoma de Galicia en materia de promoción do deporte. De conformidade cos parámetros de actuación establecidos na Lei 3/2012, do 2 de abril, do deporte de Galicia, e segundo as atribucións que lle son conferidas polo Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, a consellería establece as presentes bases reguladoras para a concesión de subvencións, en réxime de concorrencia competitiva, a entidades deportivas sen ánimo de lucro de Galicia, para a adquisición de equipamentos deportivos.\nEsta orde dá cumprimento aos principios de publicidade, libre concorrencia, obxectividade, transparencia, igualdade e non discriminación, eficacia no cumprimento dos obxectivos fixados e eficiencia na asignación e utilización dos recursos públicos.\nPor outra banda, as subvencións reguladas na presente orde tramitaranse polo procedemento ordinario de concesión de subvencións, en réxime de concorrencia competitiva, conforme as previsións establecidas na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei de subvencións.\nNo que respecta ás axudas ás sociedades anónimas deportivas que se concedan ao abeiro desta convocatoria, quedan suxeitas ao réxime de axudas\nde minimis\n, polo cal non poderán exceder o límite cuantitativo de 300.000 € durante calquera período dos tres anos previos, establecido no Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE do 15.12.2023, serie L).\nEn virtude do exposto, e en exercicio das facultades que me foron conferidas,\nDISPOÑO:\nArtigo 1.\nObxecto\n1. Esta orde ten por obxecto aprobar as bases reguladoras que figuran no anexo I polas cales se rexerá a convocatoria de subvencións da Consellería de Presidencia, Xustiza e Deportes, en réxime de concorrencia competitiva, para a adquisición de equipamentos deportivos de carácter inventariable que se recollen no anexo II-Relación de equipamento (código de procedemento PR949A).\n2. Por esta orde convócanse as devanditas subvencións para o ano 2025.\nArtigo 2.\nFinanciamento\n1. Para o exercicio económico de 2025, o crédito orzamentario para financiar estas axudas é de 1.440.000 €, con cargo ás seguintes aplicacións orzamentarias:\nAplicación orzamentaria\nCódigo de proxecto\nBeneficiarias\nCrédito orzamentario\n05.02.441A.780.1\n2013 00039\nFederacións e clubs deportivos\n1.390.000 €\n05.02.441A.770.1\n2013 00039\nSociedades anónimas deportivas\n50.000 €\nNo caso da aplicación orzamentaria 05.02.441A.780.1, o crédito orzamentario distribuirase nas seguintes liñas en función dos destinatarios:\n– Liña I: Clubs deportivos, para a que se reserva un importe de 1.112.000 €.\n– Liña II: Federacións deportivas, para a que se reserva un importe de 278.000 €.\nDentro de cada unha das liñas, destinarase ata un 40 % do crédito para a adquisición de equipamento destinado á mobilidade (anexo II punto 2).\nNo caso de que o crédito dunha das liñas non se esgote, a cantidade resultante incrementará o orzamento destinado á outra liña.\n2. Este crédito orzamentario poderase incrementar como consecuencia dunha xeración, ampliación, incorporación de crédito ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.\n3. Nestes casos, publicarase a ampliación de crédito polos mesmos medios que esta convocatoria, sen que tal publicidade implique a apertura dun novo prazo para presentar novas solicitudes nin o inicio dun novo cómputo de prazo para resolver e para xustificar.\nArtigo 3.\nLugar e prazo de presentación de solicitudes\n1. As solicitudes presentaranse obrigatoriamente por medios electrónicos a través do formulario normalizado (anexo III) dispoñible na sede electrónica da Xunta de Galicia https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.\nPara a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. O prazo de presentación de solicitudes será dun mes, contado a partir do día seguinte ao da publicación desta orde no\nDiario Oficial de Galicia\n.\nPara estes efectos, entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte, e se no mes de vencemento non houber día equivalente ao inicial do cómputo, entenderase que o prazo expira o derradeiro día do mes. Segundo o disposto no artigo 31.2 da Lei 39/2015, do 1 de outubro, o rexistro electrónico de cada Administración ou organismo rexerase, para efectos de cómputo dos prazos, pola data e hora oficial da sede electrónica de acceso, que deberá contar coas medidas de seguridade necesarias para garantir a súa integridade e figurar de modo accesible e visible.\nArtigo 4.\nDocumentación complementaria\nAs persoas interesadas deberán achegar coa solicitude (anexo III), segundo o disposto na base 7ª, a seguinte documentación:\na) Certificación do acordo do órgano colexiado competente da entidade deportiva (anexo IV), en que conste a relación de equipamento para o que se solicita a subvención e o orzamento de gasto.\nb) Memoria xustificativa (anexo V).\nc) Acreditación da representación, de ser o caso (anexo X).\nArtigo 5.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) NIF da entidade solicitante.\nb) DNI/NIE da persoa representante.\nc) NIF da entidade representante.\nd) Certificado de estar ao día no pagamento de obrigas tributarias coa AEAT.\ne) Certificado de estar ao día no pagamento coa Seguridade Social.\nf) Certificado de estar ao día no pagamento de obrigas tributarias coa Atriga.\ng) Consulta de concesión de subvencións e axudas.\nh) Consulta de inhabilitacións para obter subvencións e axudas.\ni) Consulta de concesións pola regra\nde minimis\n.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 6.\nPublicación dos actos\nPublicaranse no\nDiario Oficial de Galicia\n(DOG), de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, as notificacións dos requirimentos e resolucións administrativas nos termos previstos na normativa reguladora do procedemento administrativo común.\nAsí mesmo, serán igualmente obxecto de publicidade a través da páxina web:\nhttp://deporte.xunta.gal/\nArtigo 7.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 8.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 9.\nBase de datos nacional de subvencións\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitiranse á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no\nDiario Oficial de Galicia\n.\nArtigo 10.\nRecursos\nContra esta orde, que pon fin á vía administrativa, poderanse interpor os seguintes recursos, sen prexuízo de que as persoas interesados poidan exercer calquera outro que consideren procedente:\n1. Recurso potestativo de reposición ante a persoa titular da Consellería de Presidencia, Xustiza e Deportes no prazo dun mes contado a partir do día seguinte ao da súa publicación no\nDiario Oficial de Galicia\n.\n2. Recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no\nDiario Oficial de Galicia\n.\nDisposición derradeira primeira.\nHabilitación para o desenvolvemento\nFacúltase a persoa titular da Secretaría Xeral para o Deporte para ditar, no ámbito das súas competencias, as resolucións precisas para o desenvolvemento e a aplicación desta orde.\nDisposición derradeira segunda.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 21 de maio de 2025\nDiego Calvo Pouso\nConselleiro de Presidencia, Xustiza e Deportes\nANEXO I\nBases reguladoras para a concesión, en réxime de concorrencia competitiva, de subvencións para a adquisición de equipamentos deportivos\nBase 1ª.\nObxecto\nO obxecto destas bases reguladoras é establecer o réxime das axudas para a adquisición de equipamentos deportivos.\nBase 2ª.\nRéxime xurídico\n1. O procedemento de concesión destas subvencións axustarase ao disposto na Lei 39/2015, do 1 de outubro, do procedemento administrativo común das administracións públicas; na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; no que resulte de aplicación a Lei 38/2003, do 27 de novembro, xeral de subvencións, e o seu regulamento de desenvolvemento aprobado polo Real decreto 887/2006, do 21 de xullo.\n2. O procedemento de concesión destas subvencións tramitarase en réxime de concorrencia competitiva. No que respecta ás sociedades anónimas deportivas, este réxime de axudas queda suxeito ao Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE do 15.12.2023, serie L).\nBase 3ª.\nPersoas beneficiarias\n1. Poderán ser persoas beneficiarias das axudas concedidas ao abeiro destas bases reguladoras os clubs deportivos galegos, sociedades anónimas deportivas e as federacións deportivas galegas.\n2. Estas entidades, ademais dos requisitos xerais establecidos na normativa de subvencións, deberán reunir os seguintes requisitos.\n– Figurar inscritas no Rexistro de Entidades Deportivas da Xunta de Galicia á data de publicación da convocatoria anual de subvencións.\n– Ter actualizados os seus estatutos ás disposicións vixentes en materia deportiva.\n3. Non poderán obter a condición de persoas beneficiarias das subvencións reguladas nestas bases as persoas ou entidades en que concorra algunha das circunstancias sinaladas no artigo 10 da Lei 9/2007, do 13 de xuño, de subvencións de Galicia.\nBase 4ª.\nEquipamentos deportivos subvencionables\n1. Só resultará susceptible de ser subvencionada a adquisición de equipamento deportivo inventariable (entendendo por tal o ben moble non funxible, é dicir, aquel do cal se pode facer uso sen que se consuma a súa vida útil polo uso normal para o que está destinado), para ser destinado á participación en competicións deportivas oficiais ou á realización de adestramentos.\n2. No anexo II enumérase a relación, non limitativa, de equipamentos deportivos subvencionables. A Comisión de Valoración poderá ampliar a relación de equipamentos deportivos subvencionables que se recollen no anexo II, en función das solicitudes presentadas e sempre que quede xustificada a súa utilización para a práctica deportiva desenvolta.\nO equipamento previsto nos puntos 1 e 2 do anexo II é excluínte, de tal forma que só se poderá solicitar a subvención para un dos tipos de equipamento.\n3. Cando o importe do equipamento para o que se solicita a subvención, individualmente considerado, sexa igual ou superior a 15.000 € IVE excluído, deberanse solicitar 3 orzamentos, de conformidade co establecido no artigo 48.2.f) do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, e o equipamento seleccionado deberase corresponder coa oferta economicamente máis vantaxosa.\nBase 5ª.\nIntensidade da axuda\n1. Subvencionarase o 80 % do gasto subvencionable.\n2. Poderase efectuar unha única solicitude, na cal se poderá solicitar a subvención para a adquisición dun dos tipos de equipamento previstos no punto 1 ou 2 do anexo II. Polo tanto, non se poderá solicitar subvención para os dous tipos de equipamento, polo que serán inadmitidas as solicitudes que soliciten equipamento das dúas tipoloxías.\n3. Establécense os seguintes importes máximos de subvención en función da tipoloxía de equipamento:\na) Ata un máximo de 5.000 € para material sen ser de mobilidade, que é o comprendido no punto 1 do anexo II.\nb) Ata un máximo de 10.000 € para equipamento destinado á mobilidade, que é o comprendido no punto 2 do anexo II.\n4. A porcentaxe restante achegaraa a entidade beneficiaria. Establécese como gasto mínimo subvencionable unha contía de 1.000,00 €, dos cales a entidade beneficiaria deberá achegar 200,00 €.\nBase 6ª.\nCompatibilidade e acumulación de axudas\nAs subvencións que se regulan nesta resolución son compatibles con outras subvencións ou axudas para a mesma finalidade, procedentes de calquera outra administración ou de ente público ou privado, nacionais, da Unión Europea ou de organismos internacionais, sen prexuízo da obriga de comunicar ao órgano concedente a súa obtención. O importe total da axuda non poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo final xustificado do investimento para o cal se concedeu. No caso de superar o custo final xustificado, minorarase a axuda regulada nesta resolución na contía que exceda o custo final xustificado.\nBase 7ª.\nSolicitudes e documentación complementaria\n1. As solicitudes irán dirixidas á Secretaría Xeral para o Deporte segundo o modelo normalizado que se inclúe como anexo III, debendo presentarse unha única solicitude por cada posible beneficiario. A súa presentación implica o compromiso de someterse ás normas reguladoras da subvención establecidas nesta orde.\nNa solicitude, a persoa solicitante fará constar:\na) O conxunto de todas as axudas solicitadas ou concedidas para a mesma finalidade das distintas administracións públicas competentes ou outros entes públicos e o compromiso de comunicar cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\nb) Que a entidade deportiva non está incursa en ningunha das prohibicións establecidas no artigo 10, números 2 e 3, da Lei 9/2007, do 13 de xuño, de subvencións de Galicia, para obter a condición de beneficiaria dunha subvención.\nc) O equipamento solicitado e o seu custo.\nd) A estrutura da entidade (ámbito internacional, estatal, autonómico ou local), os logros deportivos, e o número de licenzas (número total de licenzas, número de licenzas femininas, número de deportistas federados que participaron en competicións para deportistas con algunha discapacidade, número de licenzas de categorías previa á absoluta).\n2. Xunto coa solicitude, a persoa solicitante deberá achegar a seguinte documentación:\na) Certificación emitida polo/a secretario/a da entidade deportiva solicitante ou persoa que teña atribuída a potestade para certificar, segundo o modelo do anexo IV, na cal se faga constar o acordo do órgano colexiado competente da entidade deportiva polo cal se solicita a subvención para as actuacións que se pretenden executar ao abeiro desta orde.\nO dito acordo deberá estar adoptado entre a data de publicación da convocatoria no DOG e o día de vencemento do prazo de presentación de solicitudes, e deberá expresar todos os equipamentos que integran a solicitude, que deberán de ser os consignados no anexo III, o orzamento de cada equipamento, así como o orzamento total. Os importes dos orzamentos parciais e total deberán incluír o IVE.\nb) Certificación emitida polo/a secretario/a da entidade deportiva solicitante ou persoa que teña atribuída a potestade para certificar, da relación nominal de deportistas que participaron en competicións para deportistas con algunha discapacidade, para os efectos da valoración do criterio B.3 recollido na base 13.2.\nc) Memoria xustificativa da necesidade dos equipamentos para as cales solicitan subvención asinada polo/a representante da entidade deportiva (anexo V).\nd) Acreditación da representación, de ser o caso (anexo X).\n3. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, requiriráselle para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderán requirir a exhibición do documento ou da información orixinal.\n4. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se dispón del.\n5. No caso de que algún dos documentos que cómpre presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada nun parágrafo anterior. A información actualizada sobre o tamaño máximo e os formatos admitidos pódese consultar na sede electrónica da Xunta de Galicia.\nBase 8ª.\nPrazo de duración do procedemento de concesión\nUnha vez finalizado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a cinco meses, contados a partir do día seguinte ao do remate da presentación de solicitudes. Transcorrido o dito prazo para resolver sen que se dite resolución expresa, as/os interesadas/os poderán entender desestimadas as súas solicitudes por silencio administrativo, de conformidade co artigo 23.5 da Lei 9/2007, do 13 de xuño, de subvencións de Galicia.\nBase 9ª.\nÓrganos competentes\nA persoa titular da Secretaría Xeral para o Deporte será o órgano competente para a resolución do procedemento para a concesión da subvención, de conformidade coa delegación de competencias prevista no artigo 3.5 da Orde do 12 de xuño de 2024, sobre delegación de competencias na Secretaría Xeral Técnica e noutros órganos desta consellería (DOG núm. 117, do 18 de xuño).\nA Subdirección Xeral de Plans e Programas será o órgano competente para a instrución do procedemento e elevará proposta de resolución, conforme todo o actuado, á persoa titular da Secretaría Xeral para o Deporte.\nBase 10ª.\nInstrución do procedemento\n1. De conformidade co establecido no artigo 68 da Lei 39/2015, do 1 de outubro, do procedemento administrativo común das administracións públicas, se a solicitude non reúne algún dos requisitos exixidos nestas bases reguladoras, requirirase a entidade interesada para que, nun prazo de dez días hábiles, emende a falta ou achegue os documentos preceptivos. O órgano instrutor publicará no DOG e na páxina web da Secretaría Xeral para o Deporte (http://deporte.xunta.gal/), a relación de entidades admitidas, as que deben emendar e as inadmitidas para que as persoas interesadas, no prazo improrrogable de 10 días contados a partir do día seguinte ao da súa publicación, poidan presentar alegacións ou achegar a documentación que consideren oportuna. Neste requirimento farase indicación expresa de que, se así non o fan, se terá por desistida na súa petición, logo da correspondente resolución.\n2. Por tratarse dun procedemento de concorrencia competitiva, e de conformidade co establecido no artigo 45.1.b) da Lei 39/2015, do 1 de outubro, do procedemento administrativo común das administracións públicas, os requirimentos citados de emenda faranse mediante publicación no DOG e producirá os mesmos efectos que a notificación individualizada. Esta publicación tamén se realizará na páxina web da Secretaría Xeral para o Deporte.\nNon obstante, se a instrución do procedemento o aconsella, o órgano competente poderá substituír esta publicación no DOG e na web pola notificación individualizada, de conformidade co establecido no artigo 45 da Lei 39/2015, do 1 de outubro.\n3. Sen prexuízo do disposto nos parágrafos anteriores, poderá ser requirida, se for necesario, a entidade solicitante que xunte cantos datos, documentos complementarios e aclaracións resulten necesarios para a tramitación e resolución do procedemento.\n4. Unha vez revisadas as solicitudes e as emendas feitas, con respecto daqueles expedientes administrativos que cumpran todos os requisitos e reúnan toda a documentación necesaria, no caso de que se considere necesario, o órgano instrutor requirirá da respectiva federación deportiva certificación dos datos alegados pola entidade (estrutura da entidade (ámbito internacional, estatal, autonómico ou local), os logros deportivos, e o número de licenzas (número total de licenzas, número de licenzas femininas, número de licenzas de deportistas con discapacidade, número de licenzas de categorías previa á absoluta). Logo de recibir a certificación das federacións deportivas, remitiranse os expedientes á comisión encargada da súa valoración.\n5. As solicitudes que non cumpran os requisitos exixidos nestas bases e, de ser o caso, na convocatoria anual de axudas, ou que non conteñan a documentación necesaria, quedarán á disposición do órgano instrutor para que emita a proposta de resolución de inadmisión ou desistencia na cal se indicarán as causas desta.\n6. Unha vez valoradas todas as propostas pola Comisión de Valoración o órgano instrutor elevará proposta de resolución, conforme todo o actuado, á persoa titular da Secretaría Xeral para o Deporte.\nBase 11ª.\nNotificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común, salvo naqueles casos que nas presentes bases se indican que serán practicadas a través da súa publicación no\nDiario Oficial de Galicia\n. Nestes casos e de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a notificación levarase a cabo mediante a publicación no\nDiario Oficial de Galicia\ne na páxina web da Secretaría Xeral para o Deporte.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non é posible por problemas técnicos, efectuaranse a notificación polos medios previstos na normativa reguladora do procedemento administrativo común.\nBase 12ª.\nComisión de Valoración\n1. A Comisión de Valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte. Así mesmo, será competencia da comisión a valoración do carácter inventariable daquel equipamento non recollido no anexo II, e, en consecuencia, da súa admisibilidade como equipamento subvencionable no marco destas bases reguladoras.\n2. A Comisión de Valoración estará composta por 7 membros:\n– Presidencia: persoa titular da subdirección de plan e programas\n– Vogais:\n• Os/as catro xefes/as de servizo de deportes dos departamentos territoriais da Consellería de Presidencia, Xustiza e Deportes.\n• Un/unha técnico/a deportivo/a da Secretaría Xeral para o Deporte.\n– O/a xefe/a de servizo de Fomento e Xestión Deportiva da Secretaría Xeral para o Deporte, que fará as funcións de secretario/a, con voz e voto.\n3. O funcionamento desta comisión está sometido ao disposto para os órganos colexiados na Lei 40/2015, do 1 de outubro, de réxime xurídico do sector público. Así mesmo, serán de aplicación as disposicións da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nBase 13ª.\nCriterios de valoración\n1. A Comisión avaliará as solicitudes presentadas de acordo cos criterios de valoración que se establecen no punto 2 deste artigo.\nNa aplicación do baremo que se expón a continuación outorgaráselle prioridade no acceso á subvención ás entidades que teñan recoñecidos núcleos de adestramento deportivo especializado.\nDesta forma, efectuarase unha primeira selección daquelas solicitudes de entidades que teñan recoñecidos núcleos de adestramento deportivo especializado. Este grupo de solicitudes será ordenado en aplicación dos criterios de valoración recollidos no punto 2 deste artigo.\nUnha vez distribuído o crédito asignado a esta convocatoria a esta primeira selección de solicitudes segundo a ordenación resultante, procederase a aplicar os criterios de valoración recollidos no punto 2 deste artigo ás demais solicitudes de entidades que non teñan recoñecidos núcleos de adestramento deportivo especializado. Unha vez ordenado este segundo grupo de solicitudes, efectuarase a distribución do crédito sobrante ata o seu esgotamento.\n2. Criterios de valoración:\nOs méritos para valorar referiranse, en función da modalidade deportiva, á tempada 2024/2025 (ata a data de publicación da convocatoria) ou á tempada 2024.\nA) Aspectos asociados á entidade solicitante. Ata 50 puntos.\nNa valoración deste criterio, terase en consideración:\nA.1) Estrutura deportiva (criterio soamente aplicable aos clubs e sociedades anónimas deportivas): ata 20 puntos. Terase en consideración o ámbito principal de actuación de maior importancia en que se desenvolva a actividade deportiva da entidade, en competicións oficiais organizadas por unha federación deportiva, na tempada 2024 ou 2024/2025:\n– Ámbito internacional: 20 puntos.\n– Ámbito estatal: 15 puntos.\n– Ámbito autonómico: 10 puntos.\n– Ámbito local: 5 puntos.\nA.2) Logros deportivos (criterio soamente aplicable aos clubs e sociedades anónimas deportivas): ata 20 puntos. Valorarase a obtención de determinados resultados nas categorías absolutas e previa á absoluta (é a categoría de idade en que se desenvolve a competición deportiva anterior á categoría absoluta) en competicións oficiais organizadas por unha federación deportiva, na tempada 2024 ou 2024/2025: só se terá en consideración o máximo logro deportivo.\n– Campión de Europa/Mundo individual ou colectivo: 20 puntos.\n– Subcampión de Europa/Mundo individual ou colectivo: 15 puntos.\n– Campión de España individual ou colectivo: 10 puntos.\n– Subcampión de España individual ou colectivo: 5 puntos.\nA.3) Número de deportistas da entidade con recoñecemento vixente como deportista galego de alto nivel, na data de publicación da convocatoria: 5 puntos por deportista.\nEn todo caso, a suma de todos os puntos do criterio A non poderá superar a puntuación máxima de 50 puntos.\nB) Ámbito subxectivo do uso do equipamento deportivo: ata 60 puntos.\nNa valoración deste criterio, terase en consideración a tempada 2024 ou 2024/2025:\nB.1) Número total de licenzas federativas: ata 20 puntos.\n– 150 ou máis deportistas con licenza federativa: 20 puntos.\n– Entre 100 e 149 deportistas con licenza federativa: 15 puntos.\n– Entre 50 e 99 deportistas con licenza federativa: 10 puntos.\n– Entre 20 e 49 deportistas con licenza federativa: 5 puntos.\n– Menos de 20 deportistas con licenza federativa: 0 puntos.\nB.2) Apoio á igualdade de xénero: valorarase contar cunha porcentaxe de deportistas femininas con licenza federativa: ata 10 puntos.\n– Ter unha porcentaxe de máis do 60 % de deportistas femininas con licenza federativa: 10 puntos.\n– Ter unha porcentaxe de entre máis do 40 % e o 60 % de deportistas femininas con licenza federativa: 7,5 puntos.\n– Ter unha porcentaxe de entre máis do 30 % e o 40 % de deportistas femininas con licenza federativa: 5 puntos.\n– Ter unha porcentaxe de entre o 20 % e o 30 % de deportistas femininas con licenza federativa: 2,5 puntos.\n– Menos dun 20 % de deportistas femininas con licenza federativa: 0 puntos.\nB.3) Apoio ás persoas con discapacidade: valorarase contar con deportistas con licenza federativa que participaron en competicións para deportistas con discapacidade: ata 20 puntos:\n– De 1 a 3 deportistas: 5 puntos.\n– De 4 a 6 deportistas: 10 puntos.\n– De 7 a 9 deportistas: 15 puntos.\n– De 10 ou máis deportistas: 20 puntos.\nB.4) Apoio ao deporte de base: valoraranse contar cunha porcentaxe de deportistas con licenza federativa nas categorías previas á absoluta: ata 10 puntos:\n– Ter unha porcentaxe de máis do 60 % de deportistas con licenza federativa nas categorías previas á absoluta: 10 puntos.\n– Ter unha porcentaxe de entre máis do 40 % e o 60 % de deportistas con licenza federativa nas categorías previas á absoluta: 7,5 puntos.\n– Ter unha porcentaxe de entre máis do 30 % e o 40 % de deportistas con licenza federativa nas categorías previas á absoluta: 5 puntos.\n– Ter unha porcentaxe de entre o 20 % e o 30 % de deportistas con licenza federativa nas categorías previas á absoluta: 2,5 puntos.\n– Menos dun 20 % de deportistas con licenza federativa nas categorías previas á absoluta: 0 puntos.\n3. A valoración efectuarase sobre unha base máxima de 110 puntos.\nBase 14ª.\nProposta de resolución\n1. Unha vez valoradas as solicitudes, a Comisión elaborará un informe cunha relación das solicitudes admitidas ordenadas por orde de prelación de maior a menor puntuación en aplicación dos criterios de baremación establecidos no artigo anterior.\n2. No caso de producirse empate entre as entidades solicitantes para o seu desempate priorizarase, en primeiro lugar, o criterio da epígrafe B) e, se persistise o empate, o criterio A). Non obstante, no caso de persistir o empate, priorizarase a entidade solicitante cuxo equipamento solicitado teña un menor custo.\n3. O órgano instrutor, á vista do informe da Comisión, formulará proposta de resolución provisional que incluirá aquelas entidades beneficiarias ata o esgotamento do crédito orzamentario consignado. As subvencións asignaranse ata esgotar o crédito dispoñible atendendo á orde de prelación das solicitudes valoradas de maior a menor puntuación, así como ás porcentaxes máximas previstas no artigo 2.1 da Orde de convocatoria para o equipamento de mobilidade. Esta resolución publicarase na páxina web da Secretaría Xeral para o Deporte (https://deporte.xunta.gal) para os efectos de que as persoas interesadas poidan presentar alegacións nun prazo de dez días a partir do día seguinte ao da publicación.\n4. De ser o caso, para a determinación do importe das subvencións outorgadas ás sociedades anónimas deportivas, teranse en conta as axudas suxeitas ao réxime\nde minimis\nrecibidas durante os tres anos previos.\n5. Poderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas que as aducidas polas persoas interesadas. Neste caso, a proposta de resolución formulada terá o carácter de definitiva.\n6. Examinadas as alegacións aducidas, de ser o caso, polos interesados, formularase a proposta de resolución definitiva que expresará de forma motivada a relación de clubs deportivos galegos, sociedades anónimas deportivas e as federacións deportivas galegas para os cales se propón a concesión da axuda, coa identificación da persoa beneficiaria, puntuación obtida no proceso de baremación, importe da axuda proposta e equipamento subvencionado.\n7. De ser o caso, contará cunha relación de solicitudes admitidas que non acadaron a subvención polo esgotamento do orzamento dispoñible, que conformarán a lista de espera. O órgano xestor poderá acordar activar a lista de espera no suposto de que algunha entidade beneficiaria renuncie á subvención concedida ou decaia no dereito á súa percepción; neste caso os créditos liberados poderán asignarse por orde decrecente de puntuación ás solicitudes admitidas que non obtivesen subvención por esgotamento do crédito previsto.\n8. A proposta de resolución expresará tamén, de forma motivada, a relación de solicitudes para as cales se propón a denegación, inadmisión ou desistencia da solicitude presentada.\nBase 15ª.\nResolución\n1. A persoa titular da Secretaría Xeral para o Deporte, á vista da proposta, ditará a correspondente resolución que deberá estar debidamente motivada e expresará, cando menos, o equipamento que se subvenciona, o seu custo e a subvención concedida ou, se é o caso, a causa de denegación ou inadmisión.\nA dita resolución, e de conformidade co establecido no artigo 45.1.b) da Lei 39/2015, do 1 de outubro, será notificada mediante a publicación no\nDiario Oficial de Galicia\n.\n2. No caso das sociedades anónimas deportivas, e con base no establecido no Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE do 15.12.2023, serie L), informarase por escrito á posible entidade beneficiaria sobre o importe da axuda (expresado en equivalente bruto de subvención) e sobre o seu carácter\nde minimis\n, facendo referencia expresa ao regulamento citado.\n3. O prazo máximo para resolver e notificar a resolución ás persoas interesadas será de cinco meses contados a partir do día seguinte ao da finalización do prazo de presentación de solicitudes. Se transcorre o prazo máximo para resolver sen que se dite resolución expresa, as/os interesadas/os poderán entender desestimadas as súas solicitudes por silencio administrativo, de conformidade co artigo 23.5 da Lei 9/2007, do 13 de xuño, de subvencións de Galicia.\nBase 16ª.\nRéxime de recursos\nAs resolucións ditadas ao abeiro da correspondente convocatoria porán fin á vía administrativa e contra elas poderanse interpor os seguintes recursos, sen prexuízo de que as entidades interesadas poidan exercer calquera outro que consideren procedente:\na) Recurso potestativo de reposición, ante a persoa titular da Consellería de Presidencia, Xustiza e Deportes, no prazo dun mes contado a partir do día seguinte ao da notificación da resolución, se esta for expresa. Se a resolución non for expresa, o solicitante e outros posibles interesados poderán interpor recurso de reposición en calquera momento a partir do día seguinte a aquel en que a resolución debería ter sido ditada.\nb) Recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do día seguinte a aquel en que se produza o acto presunto.\nBase 17ª.\nModificación da resolución\n1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderán dar lugar á modificación da resolución de concesión.\n2. O órgano competente para a concesión da subvención poderá acordar a modificación da resolución por instancia do beneficiario. Cumpriranse, en todo caso, os seguintes requisitos:\n1º. Que a actividade, conduta ou modificación do investimento estea comprendida dentro da finalidade das normas ou bases reguladoras.\n2º. Que se acredite a inexistencia de prexuízos a terceiros.\n3º. Que os novos elementos e circunstancias que motiven a modificación, de ter concorrido na concesión inicial, non supoñan a denegación da axuda ou subvención.\n3. A entidade beneficiaria deberá solicitar a modificación á persoa titular da Secretaría Xeral para o Deporte, acompañada da documentación acreditativa do cumprimento dos requisitos sinalados no punto anterior, antes da data de finalización do prazo de xustificación do investimento subvencionado, sen prexuízo do disposto no artigo 59 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n4. O acto polo cal se acorde ou se denegue a modificación da resolución será ditado polo órgano concedente despois da instrución do correspondente expediente.\nBase 18ª.\nRenuncia\nA renuncia á subvención, debidamente motivada, poderase facer por calquera medio que permita a súa constancia, de acordo co establecido no artigo 94 da Lei 39/2015, do 1 de outubro, do procedemento administrativo común das administracións públicas.\nA persoa titular da Secretaría Xeral para o Deporte ditará a correspondente resolución nos termos do artigo 21.1 da citada lei.\nBase 19ª.\nObrigas das persoas beneficiarias\nSon obrigas das persoas beneficiarias:\n1º. Cumprir o obxectivo que fundamenta a concesión da subvención.\n2º. Xustificar, ante o órgano concedente, o cumprimento dos requisitos e das condicións, así como a adquisición do equipamento deportivo e o cumprimento da finalidade que determinen a concesión ou o desfrute da subvención.\n3º. Someterse ás actuacións de comprobación que efectuará o órgano concedente, ou a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos coma estatais ou comunitarios, para o cal se achegará canta información lles sexa requirida no exercicio das actuacións anteriores.\n4º. Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, especificando aquelas axudas\nde minimis\nobtidas, para os efectos de poder comprobar o cumprimento do límite cuantitativo a que fai referencia estas bases. Así mesmo, comunicar a modificación das circunstancias que fundamentaron a concesión da subvención.\n5º. Manter os investimentos subvencionados coa axuda outorgada e a aplicación dos fondos recibidos, durante un período de tres anos desde a súa concesión.\n6º. Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, de subvencións de Galicia.\n7º. Conservar os documentos xustificativos da aplicación dos fondos recibidos, incluídos os documentos electrónicos en canto poidan ser obxecto das actuacións de comprobación e control.\n8º. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas xurídicas beneficiarias de subvencións están obrigadas a subministrar á Administración, ao organismo ou a entidade das previstas no artigo 3.1 da Lei 1/2016, do 18 de xaneiro, de transparencia e bo goberno, á que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\n9º. Segundo o disposto no artigo 11.e) da Lei 9/2007, do 13 de xuño, de subvencións de Galicia, acreditar con anterioridade a ditarse a proposta de resolución de concesión que se atopan ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma.\n10º. Outorgar premios, trofeos ou outros recoñecementos nas mesmas condicións, categorías e contías aos practicantes de ambos os sexos nas competicións e eventos que organicen nos dous anos seguintes á data de concesión da axuda.\nBase 20ª.\nObrigas específicas de publicidade\nAs persoas beneficiarias deberán dar a adecuada publicidade do carácter público do financiamento en todas as actuacións que deriven da execución do proxecto, en cumprimento do artigo 15.3 da Lei 9/2007, de subvencións de Galicia. En concreto, as persoas beneficiarias das axudas deberán facer constar o cofinanciamento dos equipamentos adquiridos ao abeiro desta axuda con fondos da Xunta de Galicia a través da Secretaría Xeral para o Deporte. Para isto empregarán adhesivos ou distintivos similares coa lenda «Proxecto cofinanciado», acompañada do logotipo da Xunta de Galicia, dispoñible para os efectos na páxina web https://www.xunta.gal/identidade-corporativa/marca-principal\nBase 21ª.\nPagamento\n1. Poderase realizar o pagamento do 100 % da contía da subvención concedida, en concepto de pagamento anticipado, que se fará efectivo, por solicitude da entidade beneficiaria, segundo o anexo VI, unha vez realizada a notificación da subvención e logo da aceptación expresa desta. A solicitude de pagamento anticipado poderá remitirse ata o prazo máximo dun mes contado desde o día seguinte á notificación da resolución de concesión da subvención.\nAo abeiro do disposto no artigo 63.1.dous do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, a concesión do anticipo realizarase mediante resolución motivada do órgano concedente.\nConforme o artigo 65.4.i) do Decreto 11/2009, do 11 de xaneiro, para a concesión dos pagamentos anticipados, non se exixirá a presentación de garantías por parte das entidades beneficiarias das subvencións concedidas cuxos pagamentos non superen os 18.000,00 euros.\n2. Para os supostos en que non se solicitase o pagamento anticipado da contía da subvención concedida, unha vez recibida a documentación xustificativa da subvención, os órganos competentes da Secretaría Xeral para o Deporte, antes de proceder ao seu pagamento, realizarán as actuacións de comprobación oportunas para verificar o cumprimento da actividade subvencionada.\nO libramento da subvención aboarase mediante transferencia bancaria á entidade financeira ao número de conta designado pola persoa beneficiaria e na cal debe figurar como titular a entidade beneficiaria da axuda.\nAs subvencións minoraranse proporcionalmente se o investimento xustificado é inferior ao orzamento que serviu de base para a resolución de concesión, sempre que estea garantida a consecución da finalidade para a que se concedeu a subvención.\nBase 22ª.\nXustificación da subvención\n1. As entidades beneficiarias terán de prazo para executar o proxecto subvencionado e presentar a correspondente xustificación dos investimentos realizados ata o 31 de outubro de 2025.\nAs facturas do equipamento subvencionado e os xustificantes bancarios dos correspondentes pagamentos deberán estar expedidos entre o 1 de xaneiro de 2025 e a data límite da xustificación da subvención.\nO pagamento da subvención quedará condicionado, para os supostos en que non se solicitase o pagamento anticipado, á presentación da xustificación e solicitude de pagamento, segundo o anexo VII, polas entidades beneficiarias, nos lugares sinalados no artigo 3 da convocatoria.\n2. A conta xustificativa e, de ser o caso, a solicitude de pagamento, constará da seguinte documentación:\na) Anexo VII, no que deberá constar o conxunto de todas as axudas solicitadas ou concedidas, para as mesmas actuacións solicitadas ao abeiro desta orde, das distintas administracións públicas competentes ou outros entes públicos, e o compromiso de comunicar inmediatamente cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\nDe haber outros ingresos ou subvencións que financien a actividade subvencionada, deberá incluírse unha relación detallada de tales ingresos ou subvencións con indicación do importe e da súa procedencia.\nb) Certificación responsable asinada polo/a secretario/a da entidade deportiva beneficiaria segundo o anexo VIII desta resolución, en que conste:\n1º. A aprobación polo órgano competente da xustificación da subvención, na cal se faga constar, de forma detallada:\n– O cumprimento da finalidade da subvención.\n– A contía total do gasto, co IVE engadido, correspondente ao equipamento adquirido obxecto da subvención.\n– Os distintos conceptos e contías correspondentes aos gastos totais soportados pola entidade beneficiaria imputables á actuación subvencionada, conforme o anexo IX, que se une ao certificado.\n2º. Que, segundo informe do tesoureiro da entidade deportiva beneficiaria, se anotou na contabilidade do gasto correspondente a adquisición do equipamento subvencionado.\n3º. Que, segundo informe do/da secretario/a da entidade deportiva beneficiaria, a adquisición de equipamentos se realizou seguindo o seguinte procedemento:\n– Solicitude de tres ofertas cando o importe do equipamento subvencionado, individualmente considerado, sexa igual ou superior a 15.000 € IVE excluído, de conformidade co establecido no artigo 48.2.f) do Decreto 11/2009, do 8 de xaneiro, polo que se aproba o Regulamento da Lei de subvencións de Galicia.\n– Que a elección entre as ofertas recaeu na proposta económica máis vantaxosa.\n– Que as solicitudes das ofertas, a elección e o pagamento do equipamento se realizou con posterioridade ao 1 de xaneiro de 2025 e que foi efectivamente pagado con anterioridade á finalización do período de xustificación.\nc) Relación clasificada de gastos (anexo IX) e facturas xustificativas dos investimentos realizados coa xustificación dos pagamentos que deberá acreditar que se fixeron cos requisitos exixidos no artigo 42 do Decreto 11/2009, do 8 de xaneiro, polo que se aproba o Regulamento de subvencións de Galicia.\nOs investimentos xustificaranse con facturas e demais documentos de valor probatorio equivalente no tráfico xurídico-mercantil ou con eficacia administrativa, en orixinal ou copias auténticas electrónicas.\nCando a persoa beneficiaria non dispoña de facturas electrónicas para a xustificación da subvención, deberá achegar unha copia auténtica electrónica dos documentos orixinais en papel, de acordo cos procedementos que establece a normativa vixente.\nA xustificación dos pagamentos acreditarase a través de transferencia bancaria, certificación bancaria ou extracto de pagamento. Nestes documentos deberán quedar claramente identificados o receptor e o emisor do pagamento, así como o número de factura obxecto do pagamento e a data deste.\nAsí mesmo, non se admitirán como xustificantes os obtidos a través da internet se non están validados pola entidade bancaria ou dispoñen de códigos para a súa verificación por terceiros na sede electrónica da dita entidade bancaria.\nCon carácter excepcional, aceptarase a xustificación do pagamento mediante recibo do provedor para gastos de escasa contía por importes inferiores a 1.000,00 euros.\nd) Documento gráfico, en que figuren fotografías do equipamento adquirido e do cumprimento das obrigas específicas de publicidade previstas na base 20ª.\n3. A presentación da solicitude de pagamento de subvención e a xustificación da subvención pola persoa interesada ou representante comportará a comprobación, polo órgano xestor, de que está ao día no pagamento das obrigas tributarias coa Axencia Estatal da Administración Tributaria, de que está ao día no pagamento coa Tesouraría Xeral da Seguridade Social e coa consellería competente en materia de facenda da Xunta de Galicia.\n4. A Secretaría Xeral para o Deporte poderá solicitar calquera documentación necesaria para a correcta verificación da subvención.\n5. A falta de presentación da xustificación no prazo indicado comportará a perda do dereito ao cobramento da subvención e demais responsabilidades establecidas na Lei de subvencións de Galicia, sen prexuízo do previsto nos artigos 45.2 e 45 do Decreto 11/2009, do 8 de xaneiro, polo que se aproba o seu regulamento, así como, de ser o caso, o reintegro total ou parcial das cantidades percibidas e a exixencia do xuro de mora correspondente desde o momento do pagamento da subvención, incluíndo a data en que se acorde o reintegro.\nBase 23ª.\nDevolución voluntaria da subvención\n1. De acordo co establecido no artigo 64 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, as entidades beneficiarias poderán realizar, sen o requirimento previo da Administración, a devolución total ou parcial da subvención concedida, mediante o seu ingreso na conta do Tesouro da Comunidade Autónoma ES82 2080 0300 8731 1006 3172, en concepto de devolución voluntaria da subvención.\n2. En todo caso, a persoa beneficiaria deberá presentar ante a Secretaría Xeral para o Deporte a copia xustificativa da devolución voluntaria realizada, na cal consten a data do ingreso, o seu importe e o número de expediente e denominación da subvención concedida.\nPara estes efectos, no texto da operación farase constar sempre «Devolución subvención PR949A».\nBase 24ª.\nIncumprimento, reintegros e sancións\n1. Nos supostos de falta de xustificación, de concorrencia dalgunha das causas previstas no artigo 33 da Lei de subvencións de Galicia, ou de incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, producirase a perda do dereito ao cobramento total ou parcial da subvención, así como o reintegro total ou parcial das cantidades percibidas e a exixencia do xuro de mora correspondente desde o momento do pagamento da subvención, incluíndo a data en que se acorde o reintegro.\nProcederá o reintegro parcial da axuda concedida cando, ao non cumprir a obriga de manter o investimento durante tres anos, se aproxime de maneira significativa a ela, entendendo como tal ter mantido o investimento durante polo menos dous anos e que a persoa beneficiaria acredite unha actuación inequivocamente tendente á satisfacción dos seus compromisos. A contía que se reintegrará será proporcional ao tempo que reste para o cumprimento dos tres anos.\n2. O procedemento para declarar a procedencia da perda deste dereito será o establecido no artigo 38 da Lei de subvencións de Galicia.\n3. Ás persoas beneficiarias das subvencións reguladas nestas bases seralles de aplicación o réxime de infraccións e sancións previsto no título IV da dita Lei 9/2007, do 13 de xuño, de subvencións de Galicia.\nBase 25ª.\nControl\n1. A Secretaría Xeral para o Deporte poderá levar a cabo as actividades de inspección que considere oportunas para controlar o cumprimento das subvencións.\n2. A parte do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia.\nAsí mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, de ser o caso, ás dos servizos financeiros da Comisión Europea e do Tribunal de Contas Europeo.\nBase 26ª.\nPublicidade\nNo prazo máximo de tres meses, contados desde a data de resolución da concesión, publicarase no\nDiario Oficial de Galicia\na relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.\nNon obstante o anterior, cando os importes das subvencións concedidas, individualmente consideradas, sexan de contía inferior a 3.000,00 euros, non será necesaria a publicación no\nDiario Oficial de Galicia\n, e será substituída pola publicación das subvencións concedidas na páxina web da Secretaría Xeral para o Deporte.\nBase 27ª.\nRemisión normativa\nPara todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia; no Regulamento desta lei, aprobado polo Decreto 11/2009, do 8 de xaneiro; na Lei 39/2015, do 1 de outubro, do procedemento administrativo común das administracións públicas; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e modificado pola Lei 5/2000, do 28 de decembro; na Lei de orzamentos xerais da Comunidade Autónoma de Galicia vixente na anualidade; no Regulamento (UE) nº 2023/2831 da Comisión da Unión Europea, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas\nde minimis\n(DOUE do 15.12.2023, serie L).\nBase 28ª.\nInformación ás persoas interesadas\nDe acordo co establecido no artigo 14, letra ñ), da Lei 9/2007, de 13 de xuño, de subvencións de Galicia, as persoas beneficiarias quedan informadas da existencia do Rexistro Público de Subvencións e, xunto cos datos consignados no modelo normalizado de solicitude, dos aspectos básicos dos previstos no Regulamento (UE) nº 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento dos seus datos persoais e á libre circulación destes datos (RXPD), e na Lei orgánica 3/2018, do 5 de decembro, de protección de datos persoais e garantía dos dereitos dixitais.\nANEXO II\n(Equipamento subvencionable e non subvencionable)\n1. Relación de equipamento subvencionable sen ser de mobilidade:\na) Relación de equipamentos de adestramento ou competición específicos por modalidades deportivas:\n1. Deportes náuticos e/ou de auga:\n• Actividades subacuáticas, esquí náutico, motonáutica, pesca e cásting: boias, balizas, liñas divisorias e material de sinalización acuático e subacuático.\n• Piragüismo, remo e surf: compoñentes das embarcacións, remos ou pas, cascos, chalecos salvavidas, ergómetros, contapadas, portarías de caiac-polo.\n• Vela: velas, mastros, botavaras e outros compoñentes da embarcación.\n• Salvamento e socorrismo: esquís de salvamento, táboas de salvamento e pas.\n• Natación: liñas divisorias, portarías wáter-polo, equipamentos de música subacuática para natación sincronizada. Plataformas de saída e placas de xiro.\n2. Deportes de raqueta:\n• Bádminton, béisbol e sófbol, pádel, tenis e voleibol: redes, postes, máquina lanza bólas, máquina lanza plumas e máquina lanza balóns, raquetas e bates de competición.\n• Squash: raquetas, interactive squash e máquina lanza bólas.\n• Tenis de mesa: mesas e pas de competición.\n3. Deportes de pelota ou cancha:\n• Baloncesto: canastras, sistemas que formen parte da canastra, e protectores canastras.\n• Balonmán, fútbol, hóckey e patinaxe: portaría e redes, proteccións, cascos, patíns, sticks de madeira.\n• Rugby e fútbol americano: escudos, bolsas tacleo, portarías, protectores portarías e máquina de melés.\n• Pelota: xogo de pelotas.\n• Petanca: xogo de petanca.\n• Birlos: xogo de birlos.\n• Chave: xogo de chave.\n4. Deportes no medio natural:\n• Deportes de inverno: redes de protección, cascos e paos de esquí.\n• Espeleoloxía e montañismo: cordas e arneses, poleas, mosquetóns, aseguradores, descensores, bloqueadores, cascos e sistemas ou elementos de seguridade.\n• Aeronáutica: redes de protección de público e material de sinalización específico.\n• Orientación: balizas e sensores.\n5. Deportes de combate:\n• Boxeo, esgrima, judo, karate, kickboxing, kung fu, loita e taekwondo: ring, tatami ou tapiz, cascos e sistemas de protección non electrónicos, petos electrónicos, cascos electrónicos, taboleiros visualizadores electrónicos de puntuacións, espadas e floretes (que non sexan de plástico, ou materiais destinados a un uso perecedoiro).\n6. Outros deportes:\n• Hípica: selas de montar, remolque cabalos, portarías.\n• Halterofilia: halteras, barras, discos, pesas, andeis de barras, ergómetros.\n• Atletismo: xavelinas, pesos, martelos, discos, colchonetas de concursos, pértegas e valos.\n• Automobilismo, caza, golf, motociclismo e tiro ao voo: simuladores e carros portamaterial.\n• Ciclismo e tríatlon: rolos e soporte multimedia para adestramento en rolo e bicicletas, bicicletas e cascos.\n• Tiro con arco e tiro olímpico: parapetos e dianas ou brancos (exceptúanse os pratos).\n• Billar: mesas de xogo e tapete.\n• Columbicultura e colombofilia: gaiolas para traslado de pombas nas competicións.\n• Deporte adaptado: cadeiras de rodas, bicicletas adaptadas.\n• Xadrez: taboleiros, pezas e reloxos.\n• Baile deportivo, ximnasia: practicable ou tapiz, trampolín, colchoneta quitamedos, anelas, barra fixa, barras paralelas, barras asimétricas, barra de equilibrio, cabalo con arco, poldro, camas elásticas, airtrack e minitramp.\nb) Equipamentos non específicos:\n1. Carros, remolques ou bacas para o transporte de material de competición e adestramento.\n2. Material de ximnasio: halteras, barras, discos, pesas, andeis de barras, ergómetros, bicicletas, elípticas, máquinas de pesas.\n3. Sistema de calefacción portátil, maquina de pintado de campos e cortacéspede.\n4. Marcadores portátiles e sistemas de cronometraxe non individuais.\n5. Desfibrilador.\nc) Exclúense as equipacións individuais, coa excepción dos indicados nesta listaxe.\n2. Relación de equipamento subvencionable de mobilidade:\nFurgonetas e vehículos a motor de transporte de deportistas e material de competición e adestramento, embarcacións (excluídas as incluídas no punto 1).\n3. Serán subvencionables os custos asociados de portes, transporte e montaxe do equipamentos adquirido.\n4. A Comisión de Valoración poderá ampliar a relación de equipamentos deportivos subvencionables que se recollen neste anexo, en función das solicitudes presentadas e sempre que quede xustificada a súa utilización para a práctica deportiva desenvolta.\n5. A continuación, indícase o equipamento non subvencionable:\na) Equipamento funxible, non inventariable e outro material inventariable, do tipo:\n• Camisetas, equipacións e roupa deportiva: dobok, culots, neoprenos, vestidos, camisetas e pantalóns, kimonos, chándals, judoguies, bodies, camisolas, petos ou semellantes, zapatos, botas, tenis.\n• Equipamento de megafonía, música e material de ximnasia non inventariable: barra de son, emisora, equipamentos de megafonía, reloxo profesional ou cronómetros individuais, espellos e cristaleira, altofalantes pequenos, bandas frecuencia cardíaca, cordas de psicomotricidade, esteiras, material de ximnasia (aros, pelotas, picas...).\n• Material funxible de caixa de primeiros auxilios e sanitario: báscula de peso, bolsas de calor, crema para golpes e frío, desinfectante, xeles, máscaras, material anticovid, protector solar, pistolas e rolos de masaxe, saco ou equipamento de xeo, aparellos recuperadores, equipamento de oxixenación, ozono, presoterapia, xaboneira, padiolas.\n• Material funxible complementario: bandeirolas, conos, protectores de bandeirolas, brazaletes, bucais, inchadores de balóns, luvas, compresores, manómetros, redes de balóns, chifres, cinchas, cinta de balizar, cinta delimitadora de campo, cinta elástica velcro, cadeado de seguridade, cartafol técnico, encerado magnético, trípode de adestrador, fundas de pas, bengalas, bidóns, lentes, magnesio.\nb) Equipamento non propiamente deportivo:\n• Reformas e ferramentas: acolchado de paredes e/ou chan, acondicionamento do terreo, caixa de ferramentas e ferramentas, construción de vestiarios, remodelación de carros, reparacións.\n• Servizos varios: subscricións e seguros anuais, gastos de protocolo ou constitución dun club.\n• Equipamento de limpeza, electrodomésticos e asimilados: aspiradora, fregadora de chans, cepillo ou utensilios de limpeza, lavadora, hidrolimpadora, motoserra e accesorios, neveiras, secadoras, sopradoras, rozadoras.\n• Equipamentos informáticos: walki talki, cámara de vídeo, cámara, cámara automática deportiva, selfie para deportes, teléfonos e teléfonos con cámara, emisoras, GPS, proxector de imaxe, impresora, pantalla de ordenador, pantalla de iluminación, sistema de son, ordenadores, tabletas, software.\n• Mobiliario non deportivo e outro tipo de material non subvencionable: cadeiras, alfombra de adestramento, armarios, banco e grellas para vestiarios, estacas, indicacións de caddies, kit de céspede e pavimento, chaves, lonas, vinilos e rotulación, serigrafía, papeleiras, contedores, vitrinas, carpas para entrega de medallas e/ou trofeos ou de usos varios (almacenamento, vestiarios...)."
  },
  {
    "file_id": "AnuncioG0759-270525-0001_gl",
    "doga_id": 106,
    "doga_date": "2025-06-05",
    "url": "https://www.xunta.gal/dog/Publicados/2025/20250605/AnuncioG0759-270525-0001_gl.html",
    "title": "DECRETO 36/2025, do 26 de maio, polo que se aproba o cambio de denominación do Ilustre Colexio Oficial de Veterinarios da Coruña, que pasa a denominarse Ilustre Colexio Oficial da Profesión Veterinaria da Coruña.",
    "content": "De acordo co establecido no artigo 150.2 da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.\nA propia Lei orgánica prevé, tal como expón o mandato constitucional, a transferencia de servizos necesarios, que se leva a cabo de forma efectiva a través do Real decreto 1643/1996, do 5 de xullo, de traspaso de funcións e servizos da Administración do Estado en materia de colexios oficiais ou profesionais.\nTendo en conta o dito traspaso, o Decreto 337/1996, do 13 de setembro, estableceu a asunción de funcións transferidas á Comunidade Autónoma de Galicia polo Real decreto 1643/1996, do 5 de xullo, asignándolle as funcións á Consellería de Xustiza, Interior e Relacións Laborais (na actualidade, Consellería de Presidencia, Xustiza e Deportes, segundo a estrutura establecida no Decreto 42/2024, do 14 de abril).\nA Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da citada competencia, dispón, no seu artigo 13, que o cambio de denominación dun colexio profesional será por iniciativa do propio colexio, e a súa aprobación realizarase mediante decreto do Consello da Xunta.\nDando cumprimento á dita disposición, o Colexio acordou na asemblea xeral extraordinaria que tivo lugar o 28 de novembro de 2024, conforme o quórum e as maiorías previstos nos seus estatutos, o cambio da denominación.\nEn virtude do anterior, e verificada a adecuación á legalidade dos estatutos presentados, en uso das facultades que me foron conferidas, logo de deliberación do Consello da Xunta de Galicia na súa reunión do día vinte e seis de maio de dous mil vinte e cinco,\nDISPOÑO:\nArtigo 1.\nCambio da denominación\nAprobar o cambio de denominación do Ilustre Colexio Oficial de Veterinarios da Coruña, que pasa a denominarse Ilustre Colexio Oficial da Profesión Veterinaria da Coruña.\nArtigo 2.\nPublicación e inscrición\nOrdenar a súa publicación no\nDiario Oficial de Galicia\ne a inscrición correspondente no Rexistro de Colexios Profesionais e os seus Consellos da Comunidade Autónoma de Galicia.\nDisposición derradeira única.\nEntrada en vigor\nEste decreto entrará en vigor o día seguinte ao da súa publicación no\nDiario Oficial de Galicia.\nSantiago de Compostela, vinte e seis de maio de dous mil vinte e cinco\nAlfonso Rueda Valenzuela\nPresidente\nDiego Calvo Pouso\nConselleiro de Presidencia, Xustiza e Deportes"
  },
  {
    "file_id": "AnuncioG0759-220425-0002_gl",
    "doga_id": 86,
    "doga_date": "2025-05-07",
    "url": "https://www.xunta.gal/dog/Publicados/2025/20250507/AnuncioG0759-220425-0002_gl.html",
    "title": "ORDE do 21 de abril de 2025 pola que se aproban as bases reguladoras da concesión de subvencións, en réxime de concorrencia competitiva, para a execución de microproxectos de cooperación para o desenvolvemento no exterior promovidos polos axentes de cooperación e se procede á súa convocatoria para o ano 2025 (código de procedemento PR804B).",
    "content": "As políticas de cooperación para o desenvolvemento comprenden o conxunto de actuacións orientadas á real superación da pobreza e da desigualdade e precisan de iniciativas universais de promoción da solidariedade, a xustiza e a equidade. A necesidade de promover un progreso económico e social global, sostible, inclusivo, equitativo e de igualdade entre os cidadáns, xorde tamén de forma descentralizada nas comunidades autónomas e noutras administracións territoriais, así como en institucións ou axentes sociais e económicos diversos que senten como un deber ético común o compromiso de traballar pola consecución dos obxectivos de desenvolvemento sostible (ODS) para 2030, aprobados pola Asemblea Xeral de Nacións Unidas o 25 de setembro de 2015, seguindo criterios de eficacia e calidade da axuda. Coa aprobación da nova Lei 10/2021, do 9 de marzo, reguladora da acción exterior e da cooperación para o desenvolvemento de Galicia, a Comunidade Autónoma reafirma este compromiso e asume como propia a responsabilidade de cooperar con outros países para propiciar o seu desenvolvemento integral, contribuír á mellora das condicións de vida dos seus habitantes, aliviar e corrixir as situacións de pobreza e desigualdade, e propiciar un desenvolvemento humano solidario, igualitario, sostible e estable, que inclúa maiores cotas de liberdade, igualdade e unha repartición máis xusta dos froitos do crecemento económico.\nA presente convocatoria ten por obxecto o apoio á realización de microproxectos de cooperación ao desenvolvemento no exterior de limitada intensidade e de duración non superior aos 12 meses, a través do apoio a organizacións que, ben pola súa recente constitución, ou ben polas dimensións dos proxectos que executan, non acadan apoio público en convocatorias máis exixentes en canto aos seus criterios de avaliación.\nA través desta medida preténdese, por un lado, o fortalecemento do sector da cooperación dando cabida a proxectos de menor alcance que sirvan como canalización e promoción a iniciativas máis ambiciosas e, por outro, dar apoio a proxectos que teñan por obxecto fortalecer e/ou complementar outras actuacións levadas a cabo por axentes de cooperación no mesmo territorio, que, doutro xeito, non poderían ser subvencionados.\nTendo en consideración isto, procede convocar a concesión de subvencións con cargo aos orzamentos xerais da Comunidade Autónoma de Galicia para o ano 2025 de acordo con estas bases reguladoras, que garanten os principios de publicidade, concorrencia e obxectividade.\nEn atención a estes principios e obxectivos e en uso das atribucións que me confire o Decreto 44/2024, do 14 de abril, polo que se nomean os titulares das consellerías da Xunta de Galicia, e o artigo 34.6 da Lei 1/1983, do 22 de febreiro, reguladora da Xunta e da súa Presidencia,\nDISPOÑO:\nArtigo único\n1. Aprobar as bases reguladoras que figuran como anexo I desta orde para a concesión de subvencións a microproxectos de cooperación para o desenvolvemento no exterior promovidos polos axentes de cooperación, inscritos na sección A ou D do Rexistro Galego de Axentes de Cooperación para o Desenvolvemento.\n2. Convocar as subvencións polo importe de 150.000 euros, con cargo aos orzamentos xerais da Comunidade Autónoma para 2025 de acordo coas bases reguladoras aprobadas nesta orde, que se financiarán con cargo á liña e aplicación orzamentaria 05.07.331A.490.0.\n3. Os importes previstos poderán ser incrementados ao longo do exercicio, nos supostos establecidos no artigo 31.2 da Lei de subvencións de Galicia, e tras a declaración previa de dispoñibilidade de crédito, logo da modificación orzamentaria que proceda. Se é o caso, a ampliación de crédito deberase publicar nos mesmos medios que esta convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver. A alteración da distribución establecida nesta convocatoria non precisará de nova convocatoria, pero si das modificacións que procedan no expediente de gasto e da publicación nos mesmos medios que a convocatoria.\n4. Contra estas bases reguladoras e a convocatoria cabe interpoñer os seguintes recursos:\na) Potestativamente, un recurso de reposición ante o mesmo órgano que ditou a orde no prazo dun mes, contado a partir do día seguinte ao da súa publicación no\nDiario Oficial de Galicia\n.\nb) Directamente, un recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao da súa publicación no\nDiario Oficial de Galicia\n.\nDisposición adicional primeira\nApróbase a delegación de atribucións da persoa titular da Consellería de Presidencia, Xustiza e Deportes no director xeral de Relacións Exteriores e coa Unión Europea para resolver a concesión ou denegación das axudas e subvencións previstas nesta orde, de acordo co establecido no artigo 3.5 da Orde do 12 de xuño de 2024 sobre delegación de competencias na Secretaría Xeral Técnica e noutros órganos desta consellería.\nAutorízase o director xeral de Relacións Exteriores e coa Unión Europea para ditar, no ámbito das súas competencias, as instrucións precisas para o desenvolvemento e o cumprimento desta orde.\nDisposición adicional segunda\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 21 de abril de 2025\nDiego Calvo Pouso\nConselleiro de Presidencia, Xustiza e Deportes\nANEXO I\nBases reguladoras da concesión de subvencións, en réxime de concorrencia competitiva, para a execución de microproxectos de cooperación\npara o desenvolvemento no exterior promovidos polos axentes de cooperación\n(código de procedemento PR804B)\nArtigo 1.\nObxecto e entidades beneficiarias\n1.1. O obxecto destas bases é a regulación da concesión de subvencións para a realización de microproxectos de cooperación para o desenvolvemento no exterior que vai executar individualmente algunha das entidades recoñecidas como axentes de cooperación para o desenvolvemento pola Lei 10/2021, do 9 de marzo, reguladora da acción exterior e da cooperación para o desenvolvemento de Galicia; concretamente:\n– As organizacións non gobernamentais para o desenvolvemento que estean inscritas na sección A do Rexistro Galego de Axentes de Cooperación para o Desenvolvemento.\n– Os outros axentes sociais ou entidades que teñan entre os seus fins a realización de actividades de cooperación para o desenvolvemento que estean inscritos na sección D do Rexistro Galego de Axentes de Cooperación para o Desenvolvemento.\n1.2. Para os efectos desta convocatoria, enténdense por microproxectos aquelas intervencións puntuais de cooperación ao desenvolvemento no exterior que fortalezan a capacidade de resposta ás necesidades da poboación destinataria ou que complementen actuacións levadas a cabo por axentes de cooperación no mesmo territorio, de duración non superior a 12 meses e executadas por organizacións de recente constitución ou que executen proxectos de limitada intensidade e contía.\n1.3. Exclúense destas bases os proxectos que teñan como obxecto a axuda humanitaria e os de carácter asistencial que non poidan asegurar a súa viabilidade cando cese o financiamento externo.\nArtigo 2.\nSucesión de entidades\n2.1. Con respecto ao cómputo de experiencia en relación cos artigos 3 e 9 destas bases, atenderase ás seguintes regras:\na) Nos supostos de fusión ou absorción, considerarase a suma da experiencia executada por cada unha das entidades preexistentes.\nb) No suposto de escisión, considerarase a entidade que conserve a personalidade xurídica preexistente. De non conservarse esta, todas serán consideradas como de nova creación.\nc) No suposto de cambio de natureza xurídica, recoñecerase a executada pola entidade orixinaria.\n2.2. No caso de producírense ao longo da vida do proxecto procesos de fusión, absorción ou escisión de entidades solicitantes de subvencións ou calquera outro cambio de natureza xurídica, deberá acreditarse:\na) A disolución das entidades preexistentes.\nb) A transferencia de todos os dereitos e das obrigas das entidades preexistentes á/ás nova/s entidade/s ou á que permaneza.\nc) A constancia nos estatutos da/das nova/s entidade/s ou naquela en que permaneza de que se produciu a mencionada sucesión.\nArtigo 3.\nRequisitos que deben reunir as entidades solicitantes e requisitos dos microproxectos\nNon pasarán á fase de valoración as solicitudes presentadas que non cumpran os requisitos seguintes:\n3.1. Requisitos das entidades solicitantes:\na) Estar inscritas no Rexistro Galego de Axentes de Cooperación para o Desenvolvemento, na sección A: organizacións non gobernamentais para o desenvolvemento, e na sección D: outros axentes sociais ou entidades que teñan entre os seus fins a realización de actividades de cooperación para o desenvolvemento.\nb) Que non recibisen ningunha subvención nas convocatorias para proxectos de cooperación para o desenvolvemento no exterior que van desenvolver os axentes de cooperación ao desenvolvemento (código de procedemento PR803D) nos últimos cinco anos.\nc) Que, durante os tres anos anteriores, a suma das subvencións recibidas a través da Axencia Española de Cooperación Internacional para o Desenvolvemento (AECID), as administracións das comunidades autónomas e administracións locais do Estado español non supere anualmente os 200.000 euros.\nd) Non incorrer en ningún dos supostos previstos no artigo 10 da Lei 9/2007, do 13 de xuño, de subvencións de Galicia.\ne) Cada entidade solicitante só poderá presentar un microproxecto.\n3.2. Requisitos dos microproxectos:\na) Que non se iniciase a execución do microproxecto antes do 1 de xaneiro de 2025 e que estea finalizada antes do 31 de decembro de 2025.\nb) Que se identifiquen as contrapartes ou socios locais que participen responsablemente na execución material do microproxecto e na xestión dos recursos, e que conste expresamente o seu compromiso no proxecto. Non terán a consideración de contrapartes ou socios locais as delegacións de entidades españolas distintas da entidade solicitante, aínda que estean legalizadas no país de execución do proxecto. As contrapartes ou socios locais deben estar legalmente constituídos e inscritos no rexistro correspondente no país de intervención, de ser o caso, con anterioridade á publicación desta convocatoria.\nc) Que as accións non teñan como obxectivo a substitución do Estado na prestación de servizos públicos de saúde, a educación regrada ou a investigación oficial.\nd) Que o proxecto redunde na ampliación das capacidades e das liberdades das poboacións beneficiarias, é dicir, que conten coa participación das persoas beneficiarias no desenvolvemento do proxecto, que non sexa discriminatorio por razón de cultura, raza, xénero, relixión ou orixe, que fomente a igualdade entre homes e mulleres e que sexa respectuoso coa protección do ambiente.\ne) Que teña unha repercusión práctica e cuantificable na satisfacción das necesidades básicas e dos intereses estratéxicos da poboación das zonas máis desfavorecidas do país en que se execute, atendendo de xeito prioritario ás diferenzas derivadas das fendas de xénero, e que sexa respectuoso cos obxectivos de desenvolvemento do país, da zona onde se leve a cabo a acción e das comunidades beneficiarias.\nf) Que o proxecto se axuste tanto á realidade como á capacidade de xestión da entidade solicitante e á da súa contraparte ou socio local, co fin de asegurar a súa viabilidade.\ng) O orzamento dos microproxectos deberá cumprir co que establece o artigo 8. Gastos do microproxecto; desta convocatoria, en especial, o relativo aos límites máximos establecidos nalgunha das partidas e a imputación adecuada dos gastos.\nh) O emprego dos documentos de formulación normalizados (tanto o técnico como o económico) adaptados a esta convocatoria.\nArtigo 4.\nForma, lugar e prazo de presentación das solicitudes\n4.1. As solicitudes deberán presentarse obrigatoriamente por medios electrónicos a través do formulario normalizado (anexo II) dispoñible na sede electrónica da Xunta de Galicia https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requirirase para que a emende a través da súa presentación electrónica. Para estes efectos considerarase como data de presentación da solicitude aquela en que fose realizada a emenda.\nPara a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e Chave365 (https://sede.xunta.gal/chave365).\nAs solicitudes poderán presentarse no prazo dun mes, contado desde o día seguinte ao da publicación desta orde no\nDiario Oficial de Galicia\n.\n4.2. As entidades solicitantes só poderán presentar un microproxecto individual.\nArtigo 5.\nDocumentación complementaria\n5.1. As persoas interesadas deberán achegar coa solicitude (anexo II) a seguinte documentación:\nCarpeta 1: información relativa á entidade solicitante.\na) Copia das contas anuais da entidade (ingresos de carácter público e privado e gastos) da última liquidación do orzamento rendida e aprobada polo órgano competente da entidade, no caso de dispoñer delas.\nb) Memoria da organización en que se inclúan as accións da entidade nos últimos dous anos, no caso de dispoñer dela, xunto co anexo III de proxectos de cooperación exterior subvencionados nos tres últimos anos pola AECID e a cooperación descentralizada. Recoméndase achegar unha listaxe dos proxectos de cooperación para o desenvolvemento levados a cabo en anos anteriores, financiados por entidades públicas ou privadas, daquelas actuacións levadas a cabo na mesma zona e sector do proxecto que se presenta, coas mesmas persoas destinatarias e co mesmo socio local.\nc) Planificación/estratexia de cooperación para o desenvolvemento da entidade para os seguintes anos, na cal se enmarca o proxecto presentado, no caso de dispoñer dela.\nCarpeta 2: información relativa á contraparte ou socio local (no caso de seren varias entidades, deberase achegar de cada unha delas).\na) Carta de compromiso de participación no microproxecto por parte da contraparte local, asinada pola persoa que exerza a representación legal da entidade.\nb) Documentación acreditativa da representación legal da entidade: copia do documento en que se recolla o nomeamento da persoa que exerza actualmente a representación legal. Esta documentación será coincidente coas sinaturas do resto dos documentos relacionados nesta epígrafe.\nc) Declaración da persoa que exerza a representación legal da entidade, en que se especifiquen a personalidade xurídica da entidade socia ou contraparte local, o seu domicilio social, a cuantificación do número de socios/as da entidade, o seu organigrama e a descrición da vinculación existente entre a entidade e o persoal ao seu servizo.\nd) Copia dos estatutos da entidade.\ne) Copia do documento de inscrición no rexistro correspondente da entidade socia ou contraparte local.\nf) Copia do número de identificación fiscal da entidade ou documentos similares no país de orixe.\ng) Copia das contas anuais da entidade (ingresos de carácter público e privado e gastos) da última liquidación do orzamento rendida e aprobada polo órgano competente da entidade, no caso de dispoñer delas.\nh) Memoria da organización en que se inclúan as accións da entidade nos últimos dous anos, no caso de dispoñer dela. Recoméndase achegar unha listaxe dos proxectos de cooperación para o desenvolvemento levados a cabo en anos anteriores, financiados por entidades públicas ou privadas, daquelas actuacións levadas a cabo na mesma zona e sector do proxecto que se presenta, coas mesmas persoas destinatarias e co mesmo socio.\ni) Planificación/estratexia da entidade para os seguintes anos, en que se enmarca o microproxecto presentado, no caso de dispoñer dela.\nj) No caso de que a contraparte ou socio local sexa unha Administración, universidade ou outra entidade pública, deberá presentar:\n– Carta de compromiso de participación.\n– Copia do documento en que se recolla o nomeamento da persoa que exerza actualmente a representación legal. Esta documentación será coincidente coas sinaturas do resto dos documentos relacionados nesta epígrafe.\n– Memorias, informes, plans, estratexia e/ou relación de proxectos ou actividades de cooperación para o desenvolvemento e outros traballos relacionados co microproxecto presentado, en caso de dispoñer delas.\nCarpeta 3: información relativa ao microproxecto de desenvolvemento.\nA información sobre o microproxecto presentarase nos seguintes documentos normalizados que se poderán descargar da páxina web da Cooperación Galega\nhttps://cooperacion.xunta.gal/:\n– Formulario de presentación do proxecto, en formato pdf ou Word.\n– Orzamento do proxecto, en formato Excel.\nCalquera problema, dúbida ou aclaración poderá formularse directamente ante a Dirección Xeral de Relacións Exteriores e coa Unión Europea ou a través do enderezo electrónico cooperacion.exterior@xunta.gal\n5.2. A falta de documentación e/ou información nalgunha das carpetas 1, 2 e 3 impedirá a avaliación do microproxecto se non se emenda dentro do prazo establecido no artigo 10 desta orde. Quedará excluído de emenda o non envío ou envío noutro formato dos documentos normalizados de formulación técnica e económica da carpeta 3.\n5.3. De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se puidesen obter os citados documentos, poderáselle solicitar novamente á persoa interesada a súa achega.\n5.4. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, requirirase para que a emende a través da súa presentación electrónica. Para estes efectos considerarase como data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.\n5.5. Sempre que se realice a presentación de documentos separadamente da solicitude, a persoa interesada ou o seu representante deberá indicar o código e o órgano responsable do procedemento, o número de rexistro de entrada da solicitude e o número do expediente, se se dispón del.\n5.6. No caso de que algún dos documentos que se vaian presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 6.\nComprobación de datos\nPara a tramitación deste procedemento poderán consultarse automaticamente da entidade solicitante os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\n– NIF da entidade solicitante.\n– DNI ou NIE da persoa representante.\n– Certificado da Axencia Estatal da Administración Tributaria de estar ao día no pagamento de obrigas tributarias para a solicitude de axudas e subvencións.\n– Certificado da Tesouraría Xeral da Seguridade Social de estar ao día nos pagamentos.\n– Certificación da consellería competente en materia de facenda da Xunta de Galicia de non ter débedas coa Administración pública da Comunidade Autónoma.\n– Vixencia dos datos depositados no Rexistro Galego de Axentes de Cooperación para o Desenvolvemento.\n– Inhabilitación para obter subvencións e axudas.\n– Concesión de subvencións e axudas.\nNo caso de que as persoas interesadas se opoñan a esta consulta, deberán indicalo no recadro correspondente habilitado no anexo II e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\nExcepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.\nNon obstante o anterior, en aplicación do establecido no artigo 31.7.i) da Lei 9/2007, do 13 de xuño, de subvencións de Galicia, e no artigo 11 do Decreto 11/2009, do 8 de xaneiro, de desenvolvemento da anterior, no caso de entidades sen fins lucrativos, bastará coa declaración responsable da persoa solicitante de non estar incursa en ningunha das circunstancias previstas nos números 2 e 3 do artigo 10 da Lei 9/2007, do 13 de xuño, de subvencións de Galicia, na súa normativa de desenvolvemento e no artigo 13 da Lei 38/2003, do 17 de novembro, xeral de subvencións, para acreditar atoparse ao día nas obrigas tributarias e fronte á Seguridade Social, non ter pendente de pagamento ningunha outra débeda coa Administración pública da Comunidade Autónoma e non ser debedora por resolución de procedencia de reintegro, declaración que se considerará suficiente para os efectos de concesión e pagamento da subvención, de ser o caso.\nArtigo 7.\nCondicións de financiamento\n7.1. A Xunta de Galicia poderá financiar ata un 95 % do orzamento total do microproxecto, se ben a subvención concedida non superará en ningún caso os 30.000 euros.\nA contía mínima que a entidade solicitante deberá achegar a través de fondos propios ou doutros nunca poderá comprender financiamento solicitado ou concedido pola Dirección Xeral de Relacións Exteriores e coa Unión Europea, a través de calquera dos medios previstos no V Plan director da cooperación galega.\nAceptarase o financiamento solicitado ou concedido por outros organismos financiadores que sexan distintos da Dirección Xeral de Relacións Exteriores e coa Unión Europea, sempre que en ningún caso a totalidade do proxecto quede financiado con fondos da Xunta de Galicia.\n7.2. Os xuros que, se é o caso, xeren os fondos transferidos pola Xunta de Galicia, reinvestiranse en custos directos, de xeito que non poderán ser imputados a custos indirectos.\nArtigo 8.\nGastos do microproxecto\n8.1. Gastos subvencionables:\n1º. Todos os gastos do microproxecto deberán cumprir as condicións establecidas no presente artigo, con independencia de quen os financie, e consideraranse subvencionables tanto os custos directos como os indirectos.\n2º. Entenderanse por custos directos aqueles que son imprescindibles para a posta en marcha do proxecto, vinculados á execución da intervención e que financian a consecución dos obxectivos; en particular:\na) Arrendamento, adquisición, construción e/ou reforma de inmobles e infraestruturas.\nNo caso de arrendamento, inclúense os gastos de alugueiro de equipos, terreos e inmobles necesarios para a execución da intervención. Non se imputarán os gastos de alugueiro da vivenda do persoal expatriado nin dos locais ou sedes da entidade beneficiaria ou contraparte local. O arrendamento dos locais da entidade beneficiaria en terreo ou da contraparte ou socio local imputaranse na partida de funcionamento.\nA construción e/ou reforma de inmobles e infraestruturas inclúe a elaboración do proxecto, planos e estudos técnicos, man de obra, dirección de obra, licenza de obras e taxas, materiais de construción e transporte destes, obras de acceso e instalacións de auga, eléctricas e de saneamento, construción de pozos e sistemas de regadíos, etc. No caso de que a man de obra ligada a estas tarefas sexa achegada pola contraparte ou socio local ou pola poboación beneficiaria, só se aceptará a súa valoración de estar acreditada de xeito suficiente a prezos de mercado local. Nos gastos imputados á construción de inmobles deberán especificarse o réxime de propiedade e a titularidade.\nNon se imputarán gastos por reformas ou reparacións na vivenda do persoal expatriado nin en locais ou sedes da entidade beneficiaria ou contraparte ou socio local.\nb) Equipos e materiais.\nConsiderarase equipamento e materiais inventariables a adquisición de elementos de inmobilizado, distintos a terreos e edificios, afectos á actividade subvencionada, como maquinaria, mobiliario, equipos informáticos (\nhardware\ne\nsoftware\n), dotación de bibliotecas, vehículos e outro equipamento. Nese concepto inclúense os gastos derivados do envío, traslado e posta en funcionamento dos equipos, taxas aduaneiras ou portuarias, etc. Así mesmo, no caso de proxectos produtivos, inclúese tamén a adquisición de animais, árbores, sementes, etc., o seu transporte e almacenamento.\nConsideraranse materiais consumibles os gastos consumibles en prazos inferiores a un ano: material de escritorio, material informático, material de formación, libros, materiais didácticos, materiais sanitarios, reprografías e imprenta, reparacións e mantemento de maquinaria, utensilios, etc. Tamén se inclúen os arrendamentos de maquinaria, útiles e ferramentas necesarias para a execución da intervención.\nc) Persoal. Para os efectos desta convocatoria, entenderase por:\n1. Persoal expatriado: aquel persoal da entidade española sometido á lexislación española, que presta os seus servizos no país onde se executa a intervención obxecto da subvención e con funcións e tarefas directamente relacionadas con aquela. Para o envío de persoas expatriadas achegarase unha memoria xustificativa da necesidade de envío dese persoal e marcaranse os criterios de aptitude e cualificación requiridos para a correcta realización da acción, a duración e a descrición de tarefas.\n2. Persoal local: aquel persoal da contraparte ou socio local, ou contratado ao servizo do proxecto, sometido á lexislación laboral do país onde se executa a intervención obxecto da subvención e no cal presta os seus servizos de acordo co réxime laboral correspondente ás súas funcións e desempeño, cuxas funcións e tarefas están directamente relacionadas coa intervención. Deberá acreditarse documentalmente o salario medio para ese tipo de contrato do país ou zona onde se execute o proxecto.\n3. Persoal en sede: aquel da entidade en Galicia sometido á lexislación española, que presta os seus servizos en Galicia, con independencia de que por razón das súas funcións teña que desprazarse ao país de execución ocasional ou regularmente, e cuxas funcións e tarefas están imputadas á posta en execución e seguimento da intervención obxecto da subvención.\nEn todos os casos a imputación poderá ser total ou parcial en función da dedicación.\nA entidade solicitante deberá recorrer, na medida do posible, aos recursos humanos locais.\n4. Os gastos de persoal subvencionables poderán incluír salarios, liquidacións proporcionais ao período imputado ao proxecto, seguros sociais por conta da entidade do persoal afecto á intervención, así como calquera outro seguro que se subscriba a nome do persoal ou da súa familia en primeiro grao. No caso de imputar como gasto as pagas extras e liquidacións, estas deberán computarse en proporción aos meses que o persoal está imputado ao proxecto.\nO importe máximo aplicable por este concepto non poderá superar o 70 % do orzamento total do proxecto, incluído o persoal imputado na partida de custos indirectos, se é o caso. Este límite non será aplicable cando o período de execución do proxecto sexa ampliado máis de seis meses.\nd) Servizos técnicos e profesionais requiridos para a realización de capacitacións, seminarios, diagnósticos, informes, publicacións, control de xestión ou outras necesidades previstas na formulación da intervención. Incluiranse, como achega das entidades solicitantes, as achegas valorizadas do traballo do seu persoal voluntario para realizar os servizos previstos nesta partida.\nTamén se incluirán os gastos derivados de pólizas de seguros de accidente, enfermidade e de responsabilidade civil subscritos a favor do voluntariado da organización que non perciba contraprestación económica e que participe directamente nos proxectos subvencionados, e calquera outro gasto en que puidese incorrer e que estea directamente relacionado coa intervención.\nAs bolsas de formación que consistan no pagamento da matrícula ou entrega monetaria inclúense neste apartado. As bolsas de transporte, alimentación ou material incluiranse no punto que corresponda segundo o obxecto da bolsa.\ne) Funcionamento no terreo: gastos correntes de funcionamento acaecidos no país de execución e ligados á execución do microproxecto. Inclúese o arrendamento de oficinas, electricidade, auga, comunicacións, papelaría ou outros gastos de oficina, limpeza, mantemento e seguridade (incluídos os gastos de persoal vinculados a estas actividades), ata un máximo do 4 % do orzamento do proxecto.\nf) Viaxes, aloxamento e axudas de custo. Inclúense, entre outros, os gastos vinculados á mobilidade individual ou colectiva do persoal (local, expatriado e en sede), das persoas voluntarias e beneficiarias, necesarios para a execución da intervención (incluídos o combustible, os seguros, o arrendamento e o mantemento de vehículos), así como o aloxamento, manutención das persoas participantes en formacións e capacitacións e, de seren necesarios, os incentivos (monetarios e en especie) ás persoas beneficiarias dos proxectos que sexan membros de comités, redes ou similares, necesarios para a boa execución do microproxecto.\ng) Os gastos financeiros, os gastos de asesoría xurídica ou financeira e os gastos rexistrais e periciais para a realización do proxecto son subvencionables sempre que estean directamente relacionados coa actividade subvencionada e sexan indispensables para a adecuada preparación ou execución desta, e sempre que non deriven de malas prácticas ou incumprimentos legais. Tamén serán subvencionables os gastos bancarios producidos pola conta do proxecto e os gastos derivados das transferencias bancarias dos fondos ao país de execución do proxecto, os derivados da compulsa de documentos por parte de notarios, autoridades locais ou servizos consulares españois e os gastos de tradución de documentos cando se requira na convocatoria.\n3º. Custos indirectos: son os gastos propios do funcionamento regular da entidade solicitante e da contraparte ou socio local para o sostemento da execución do microproxecto, así como da difusión da execución e do seguimento do proxecto en Galicia. O persoal imputado nesta partida computará para o cálculo do límite establecido para gastos de persoal do 70 % do orzamento total.\nA porcentaxe máxima aplicable ao concepto de custos indirectos será de ata o 10 % do importe total do orzamento do proxecto.\nEstes gastos imputaraos a entidade beneficiaria á actividade subvencionada na parte que razoablemente corresponda, de acordo cos principios e normas de contabilidade xeralmente aceptadas e, en todo caso, na medida en que tales importes correspondan ao período en que efectivamente se realiza a actividade.\nO dito gasto imputarase dentro do período de execución da intervención e será acreditado ante a Dirección Xeral de Relacións Exteriores e coa Unión Europea pola entidade solicitante mediante unha certificación desagregada e detallada dos gastos incluídos e asinada pola persoa que exerza a representación legal.\n4º. Aceptaranse, por parte da entidade solicitante, as achegas en especie ou as valorizacións no traballo realizado por persoal voluntario: neste caso deberase presentar unha estimación xustificada das horas de traballo voluntario que se achegan en cada actividade e o custo suposto (que non deberá exceder dos 20 euros por hora). Todo traballo voluntario será realizado baixo a forma de contrato privado, no cal se especifiquen as responsabilidades (deberes e dereitos) de cada unha das partes, destacando o papel do/da voluntario/a no proxecto. No contrato deben constar o nome, os apelidos e o DNI da persoa voluntaria.\n5º. Aceptaranse como achegas locais nos conceptos de gasto susceptibles de axuda, as achegas monetarias ou en especie e as valorizacións.\nConsidéranse valorizacións as achegas de terreos, locais, equipos, materiais e servizos por parte da poboación beneficiaria final, socios locais e outras entidades locais distintas das beneficiarias, así como tamén a man de obra das persoas beneficiarias finais directamente vinculadas á execución das actividades orzadas e que, en caso de terreos, locais ou equipos, vaian ser transferidas definitivamente cando acabe a execución, xunto co resto de bens adquiridos con cargo ao proxecto obxecto de axuda. Tamén se poden valorar os bens, persoal voluntario da contraparte ou socio local e os locais postos temporalmente á disposición da execución directa do proxecto, por un importe equivalente ao alugueiro destes durante o tempo en que sexan utilizados dentro do prazo de execución. Todos estes gastos deberán estar suficientemente acreditados e intrinsecamente vinculados, de maneira exclusiva ou proporcional, á intervención que ten que desenvolverse.\nAs valorizacións acreditaranse cun certificado da contraparte ou socio local, da poboación beneficiaria final do proxecto ou da entidade que achegue os bens e servizos. Neste certificado, ou nun documento anexo, describirase e cuantificarase a achega, con indicación do número de unidades, horas de traballo, prezos unitarios (se corresponde) e a valoración total.\nAs valorizacións axustaranse aos prezos de mercado local e, no caso de equipos e bens, deben ter en conta a antigüidade.\n6º. Cando o importe do gasto subvencionable supere a contía de 40.000 euros, no suposto de custo por execución de obra, ou de 15.000 euros, no suposto de subministración de bens de equipamento ou prestación de servizos por empresas de consultoría ou asistencia técnica, a entidade beneficiaria deberá solicitar, como mínimo, tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención. A elección entre as ofertas presentadas, que deberán achegarse na xustificación ou, de ser o caso, na solicitude da subvención, realizarase conforme criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.\n7º. No suposto de adquisición, construción, rehabilitación e mellora de bens inventariables, estes deberán destinarse ao fin concreto para o que se concedeu a subvención, durante dez anos no caso de bens inscritibles nun rexistro público e durante dous anos o resto de bens. Esta afectación no uso e a súa temporalidade deberán figurar na escritura ou documento de adquisición ou cesión que corresponda, e deberá constar como adquirente, propietario ou cesionario unha Administración pública do país beneficiario, a contraparte ou socio local do proxecto ou as persoas beneficiarias directas. No citado documento deberá mencionarse que estes adquirentes, propietarios ou cesionarios se fan responsables da utilización dos bens para o fin creado e do seu correcto mantemento, como mínimo, durante o período indicado.\nNo suposto dos bens inscritibles nun rexistro público, deberase facer constar na escritura pública a circunstancia da afectación e o período polo que se afectan os bens, e estes aspectos deberán ser obxecto de inscrición no rexistro público correspondente.\nO incumprimento da devandita obriga de destino, que se producirá en todo caso co alleamento ou o gravame do ben, será causa de reintegro, nos termos establecidos no artigo 33 da Lei 9/2007, do 13 de xuño, de subvencións de Galicia, e no artigo 74 do Decreto 11/2009, do 8 de xaneiro, polo que se aproba o Regulamento da devandita Lei 9/2007, quedando o ben afecto ao pagamento do reintegro, calquera que sexa a persoa ou entidade posuidora, salvo que resulte ser unha terceira protexida pola fe pública rexistral ou se xustifique a adquisición dos bens con boa fe e xusto título, ou en establecemento mercantil ou industrial, no caso de bens mobles non inscritibles.\n8º. Permítese a subcontratación da actividade subvencionada nunha porcentaxe non superior ao 60 % da actividade subvencionada. Enténdese por subcontratación a concertación con terceiros da súa execución total ou parcial e queda fóra deste concepto a contratación daqueles gastos en que teña que incorrer a persoa beneficiaria para realizar por si mesma a actividade subvencionada.\n8.2. En ningún caso serán gastos subvencionables:\n• Os elementos de transporte, a excepción dos vehículos de dúas rodas e vehículos especializados, como ambulancias, cisternas de auga, tractores, etc., sempre que estean indefectiblemente vinculados á actividade subvencionada.\n• Os gastos de arrendamento ou adquisición da vivenda do persoal expatriado.\n• Os xuros debedores das contas bancarias.\n• Os xuros, recargas e sancións administrativas e penais.\n• Os gastos de procedementos xudiciais.\n• As amortizacións de bens inventariables.\n• Os gastos en atencións protocolarias (xantares, festas, recepcións, regalos, flores, entradas a espectáculos, etc.).\n• Os billetes de avión en primeira clase ou en clase preferente.\n• As indemnizacións por despedimento do persoal.\nArtigo 9.\nCriterios e valoración dos microproxectos\nAs prioridades xeográficas, sectoriais e transversais son as establecidas no V Plan director da cooperación galega.\nOs microproxectos que cumpran os requisitos sinalados nestas bases reguladoras serán avaliados tendo en conta os seguintes criterios:\n9.1. Aspectos relacionados coa entidade solicitante: ata 12 puntos.\n1. Experiencia en accións de cooperación para o desenvolvemento (no sector de actuación do proxecto e no país, zona, comunidade onde se vai executar) suficientemente descrita nas carpetas 1 e 3, para os obxectivos e as características do proxecto. Máximo: 4 puntos.\n2. Capacidade de execución do proxecto pola entidade (xestión, recursos humanos e recursos técnicos e económicos para o desenvolvemento do proxecto). Máximo: 4 puntos.\n3. Experiencia de traballo da entidade solicitante coa contraparte ou socio local. Máximo: 2 puntos.\n4. Estratexia e planificación da cooperación da entidade que inclúa a incorporación da perspectiva de xénero e/ou política de xénero da entidade, así como outras prioridades transversais do Plan director da cooperación galega para os vindeiros anos. Máximo: 1 punto.\n5. Contribución da entidade solicitante ao fomento do sector galego de cooperación, valorarase o traballo e a presenza en Galicia e a participación en redes. Máximo: 1 punto.\n9.2. Aspectos relacionados co socio local: ata 15 puntos.\n1. Experiencia de traballo en proxectos de cooperación ao desenvolvemento, na zona ou comunidade onde se vai executar o proxecto e no sector de actuación deste, descrita suficientemente nas carpetas 2 e 3 para os obxectivos e as características do proxecto. Máximo: 5 puntos.\n2. Capacidade de execución do proxecto pola contraparte ou socio local. Garantía de implicación da entidade na comunidade e da propia comunidade no proxecto mediante a intervención da contraparte. Adecuación e coherencia no sector de traballo da entidade e o obxectivo do proxecto. Máximo: 6 puntos.\n3. Participación en redes, foros, espazos locais ou internacionais no ámbito do sector de actuación do proxecto. Máximo: 2 puntos.\n4. Participación no proxecto xunto con outras organizacións ou institucións locais. Máximo: 2 puntos.\n9.3. Aspectos relacionados co contido do microproxecto: ata 53 puntos.\n1. Pertinencia, antecedentes e xustificación do proxecto, con especial concreción sobre o contexto social, económico, político e cultural das persoas beneficiarias, zona e país onde se vai desenvolver. Máximo: 5 puntos.\n2. Coherencia dos obxectivos, resultados e accións coa problemática presentada. Deseño adecuado da matriz de marco lóxico. Máximo: 5 puntos.\n3. Accións que se van desenvolver e prazo de execución. Coherencia na programación temporal. Máximo: 3 puntos.\n4. Financiamento: coherencia das partidas orzamentarias cos obxectivos e resultados do proxecto. Máximo: 4 puntos.\n5. Recursos humanos e técnicos suficientes e adecuados para acadar os obxectivos do proxecto. Máximo: 4 puntos.\n6. Poboación beneficiaria: cuantificación, desagregación por xénero e idade e descrición precisa das persoas destinatarias, criterios de determinación e grao de participación nas distintas fases do proxecto. Máximo: 4 puntos.\n7. Viabilidade técnica e sustentabilidade do proxecto a nivel social, económico e ambiental. Máximo: 5 puntos.\n8. Aplicación dos enfoques transversais, en especial o de xénero. Máximo: 5 puntos.\n9. Proxectos que fortalezan e/ou complementen outras intervencións rematadas ou en marcha. Máximo: 5 puntos.\n10. Seguimento e avaliación prevista (ao interno e ao externo). Máximo: 4 puntos.\n11. Difusión do proxecto en Galicia. Máximo: 1 punto.\n12. Inserción e aliñamento do proxecto en estratexias integrais de desenvolvemento de carácter público, con especial atención aos marcos de asociación país (MAP) e aos plans e políticas do país socio. Máximo: 4 puntos.\n13. Compromiso de participación das autoridades locais e garantía de transferencia a unha Administración pública do país beneficiario ou a unha contraparte local dos insumos financiados con cargo ao proxecto. Máximo: 4 puntos.\n9.4. Coincidencia do microproxecto coa estratexia da cooperación galega. Máximo: 20 puntos.\n1. País prioritario para a cooperación galega, país PMA ou con IDH baixo. Máximo: 5 puntos.\n2. Ámbitos estratéxicos da cooperación galega. Máximo: 10 puntos, que poderán ser acadados por un só ámbito ou entre varios deles.\nAE 1. Promover o exercicio dos dereitos sociais básicos (saúde, educación, alimentación, hábitat e auga, e saneamento básico) polas persoas e colectivos máis pobres e vulnerables.\nAE 2. Apoiar a agricultura, a pesca e a acuicultura sustentables cun enfoque de soberanía alimentaria, preservando os recursos naturais no marco de modelos de desenvolvemento rural e territorial integrados, inclusivos, solidarios e redistributivos para unha prosperidade compartida.\nAE 3. Impulsar a igualdade de xénero cun enfoque feminista interseccional e de diversidades, o apoderamento e o exercicio de dereitos das nenas, adolescentes e mulleres, e o fortalecemento das súas organizacións.\nAE 4. Promover a garantía e a defensa dos dereitos humanos, a democracia e o fortalecemento da sociedade civil organizada.\nAE 5. Loitar contra o cambio climático e promover a sustentabilidade e a xustiza ambientais.\nAE 6. Protexer e salvar vidas, aliviar o sufrimento e manter a dignidade humana respondendo ás crises humanitarias con eficacia e calidade, e cunha perspectiva de redución de vulnerabilidades e fomento da resiliencia.\nAE 7. Construír unha cidadanía global comprometida coa transformación social positiva, a solidariedade e o desenvolvemento humano sustentable.\n3. Priorizaranse, dentro de cada país, aquelas zonas ou rexións en que a Xunta de Galicia financia ou ten financiado máis intervencións, nun intento de lograr un maior grao de concentración da nosa axuda, así como a complementariedade e as sinerxías con intervencións directas da Cooperación Galega (IDI República Dominicana, IDI Guatemala, Aqua-MOZ, Acuipesca-Perú e Peixan MZ). Máximo: 5 puntos.\nArtigo 10.\nInstrución\nA instrución do procedemento corresponderá á Subdirección Xeral de Cooperación Exterior. Unha vez recibidas e examinadas as solicitudes, se estas non reúnen os requisitos sinalados ou carecen de documentación, requiriranse as entidades interesadas para que, nun prazo de dez días, corrixan a falta ou acompañen os documentos preceptivos, con indicación de que, se así non o fixesen, desistirán da súa petición, logo dunha resolución que deberá ser ditada nos termos previstos nos artigos 21, 22 e 23 da Lei 39/2015, do 1 de outubro, do procedemento administrativo común das administracións públicas.\nArtigo 11.\nNotificacións\n11.1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n11.2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta á disposición das notificacións na conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n11.3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, dispoñible a través da sede electrónica da Xunta de Galicia (https://sede.xunta.gal) para todos os procedementos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán crear, de oficio, o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n11.4. As notificacións entenderanse efectuadas no momento en que se produza o acceso ao seu contido, e rexeitadas cando transcorresen dez días naturais desde a posta á disposición da notificación sen que se acceda ao seu contido.\n11.5. Se o envío da notificación electrónica non fose posible por problemas técnicos, efectuarase a notificación polos medios previstos na normativa reguladora do procedemento administrativo común.\nArtigo 12.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser realizados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nArtigo 13.\nValoración das solicitudes\n13.1. Para a súa valoración constituirase una comisión avaliadora que adaptará o seu funcionamento ao previsto nesta convocatoria e, supletoriamente, aos preceptos contidos no título preliminar, capítulo II, sección 3ª, artigo 25 e seguintes da Lei 40/2015, do 1 de outubro, de réxime xurídico do sector público.\nA Comisión comporase coas seguintes persoas:\nPresidente/a: a persoa titular da Subdirección Xeral de Cooperación Exterior.\nSecretario/a: un/unha funcionario/a da Dirección Xeral de Relacións Exteriores e coa Unión Europea.\nVogais: dous/dúas funcionarios/as da Dirección Xeral de Relacións Exteriores e coa Unión Europea.\nA Comisión, para unha mellor valoración dos microproxectos e con anterioridade a ditarse a proposta de resolución, poderá solicitar os informes técnicos que se considere oportunos. Os devanditos informes, que en ningún caso serán vinculantes, de encargarse, terán que ser realizados por persoas expertas independentes non vinculadas a ningún dos axentes de cooperación.\nAs persoas que interveñan na Comisión de Valoración manifestarán de forma expresa a ausencia de conflitos de intereses, e non poderán participar nas comisións persoas en que exista devandito conflito.\n13.2. Para superar a fase de valoración dos microproxectos de cooperación no exterior será necesario acadar unha puntuación mínima do 50 % nos epígrafes 9.1.Entidade solicitante (6 puntos) e 9.2.Socio local (7,5 puntos), e do 50 % (26,5 puntos) na epígrafe 9.3.de proxecto.\nNo caso de empate na puntuación total obtida, este resolverase aplicando por orde os seguintes criterios:\na) A maior puntuación obtida na valoración do microproxecto.\nb) A maior puntuación obtida na valoración da entidade solicitante.\nc) A maior puntuación obtida na valoración da contraparte ou socio local.\nUnha vez superada a fase de avaliación, establecerase unha listaxe coas puntuacións obtidas en orde descendente para cada un dos microproxectos presentados. Serán financiados por orde de puntuación todos aqueles que sexa posible.\n13.3. Cando da prelación dos proxectos avaliados resulte que o último proxecto con financiamento non acade a totalidade da subvención solicitada, a Comisión de Avaliación, en virtude do artigo 25 da Lei 9/2007, do 13 de xuño, instará a persoa beneficiaria á reformulación da súa solicitude para axustar os compromisos e as condicións á subvención outorgable, a cal será novamente avaliada pola dita comisión para os efectos de comprobar que se respecten o obxecto, as condicións e a finalidade da subvención, así como os criterios de valoración establecidos respecto das solicitudes ou peticións.\n13.4. No suposto de que non se esgotasen os recursos financeiros asignados a esta convocatoria, a Xunta de Galicia empregará os devanditos recursos para financiar outras actuacións de cooperación para o desenvolvemento a través dos outros medios previstos no V Plan director da Cooperación Galega e de conformidade co establecido na Lei de réxime orzamentario de Galicia e nas leis anuais de orzamentos.\nArtigo 14.\nPrazo de resolución\nO prazo de resolución e notificación será de catro meses, como máximo, contados desde o día seguinte ao de finalización do prazo de presentación de solicitudes. De non notificarse unha resolución expresa neste prazo, as solicitudes teranse por desestimadas.\nArtigo 15.\nResolución\nEn vista da proposta de resolución do instrutor debidamente motivada, o órgano competente, por delegación do conselleiro de Presidencia, Xustiza e Deportes, resolverá o procedente.\nArtigo 16.\nCompatibilidade de subvencións\nAs axudas aquí reguladas serán compatibles con calquera outra procedente doutras administracións públicas, organizacións internacionais, entidades privadas non lucrativas ou doazóns de particulares, sempre e cando a suma de todas as obtidas non supere o custo do microproxecto subvencionado.\nA entidade beneficiaria obrígase a comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentaron a concesión. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.\nArtigo 17.\nAceptación da subvención e compromiso de financiamento\nUnha vez notificada a concesión da axuda, a entidade beneficiaria presentará nun prazo máximo de dez días, pola sede electrónica accedendo á Carpeta cidadá, unha declaración por escrito da aceptación da axuda, na que conste o seu compromiso de achegar directamente ou cubrir con outras achegas, a diferenza entre o custo total do microproxecto e a contía da subvención finalmente concedida. Transcorrido o devandito prazo sen que se produza manifestación expresa, entenderase tacitamente aceptada, de acordo co establecido no artigo 21.5 da Lei 9/2007, do 13 de xuño, de subvencións de Galicia. Igualmente deberá confirmar, se é o caso, que as subvencións solicitadas a outras institucións xa foron concedidas, ou ben que se compromete a financiar as cantidades adicionais que correspondan.\nAsí mesmo, a entidade beneficiaria poderá, dentro do mesmo prazo, renunciar á axuda ou presentar unha readaptación á subvención concedida sempre que tecnicamente sexa posible e non altere a finalidade nin o orzamento total do proxecto aprobado. Esta solicitude de readaptación será sometida a unha nova análise para os efectos de comprobar que non afecte á orde de prelación dos microproxectos subvencionados. Tras as comprobacións pertinentes ditará, de novo, unha resolución o mesmo órgano que ditou a resolución inicial, a cal lle será notificada á entidade no prazo dun mes.\nDe se produciren renuncias ás subvencións ou revogacións das axudas, os seus importes poderán destinarse a incrementar a axuda inicialmente concedida a outros proxectos ou ben a subvencionar os que, reunindo os requisitos destas bases reguladoras e inicialmente non subvencionados, quedasen sen financiamento ou esta non acadase a totalidade da subvención solicitada.\nArtigo 18.\nAnticipos\n18.1. Con base na disposición adicional segunda da Lei 9/2007, do 13 de xuño, de subvencións de Galicia, e no artigo 94.3.a) da Lei 10/2021, do 9 de marzo, reguladora da acción exterior e da cooperación para o desenvolvemento de Galicia, realizaranse pagamentos anticipados do 100 % mediante unha resolución motivada e sen necesidade de exixir garantía.\n18.2. Para o pagamento do anticipo da subvención, as entidades beneficiarias deberán presentar o anexo IV desta orde asinado dixitalmente polo/a representante legal da entidade, acompañado pola ficha de datos estatísticos do microproxecto que se poderá descargar da páxina web da Cooperación Galega https://cooperacion.xunta.gal/\nArtigo 19.\nPrazo e forma de xustificación das subvencións outorgadas\n19.1. Con base no que establece o artigo 94.3 da Lei 10/2021, do 9 de marzo, reguladora da acción exterior e da cooperación para o desenvolvemento de Galicia, e a disposición adicional segunda da Lei 9/2007, do 13 de xuño, de subvencións de Galicia, co fin de lograr unha maior eficacia e eficiencia dos fondos públicos e considerando a natureza dos proxectos e as características dos destinatarios, a xustificación destas subvencións rexerase polo previsto nos apartados seguintes. A xustificación dos microproxectos realizarase sobre o seu custo total, incluíndo, de ser o caso, as cantidades xeradas polo cambio no mercado monetario e os xuros bancarios.\n19.2. As subvencións concedidas deberán ser xustificadas, coa documentación que se sinala no apartado cuarto deste artigo, no prazo máximo de tres meses desde a finalización do prazo para a realización das actividades do proxecto subvencionado, conforme o establecido no artigo 94.3.d) da Lei 10/2021, do 9 de marzo, reguladora da acción exterior e da cooperación para o desenvolvemento de Galicia, e no artigo 28.2 da Lei 9/2007, do 13 de xuño, de subvencións de Galicia, e con data límite do 31 de marzo de 2026.\n19.3. Para a presentación do informe final deberá utilizarse o modelo facilitado pola Dirección Xeral de Relación Exteriores e coa Unión Europea da Xunta de Galicia, que se poderá descargar da páxina web https://cooperacion.xunta.gal/\n19.4. Para a xustificación final do proxecto e co fin de acreditar a realización total das actividades, así como a finalidade para a cal se concedeu a subvención, a entidade beneficiaria deberá presentar a xustificación no modelo que figura no anexo V asinado dixitalmente e que constará de dúas partes:\na) Xustificación técnica. Indicará co máximo detalle os obxectivos conseguidos, os resultados obtidos, as actividades realizadas, a conectividade, transferencia e xestión das intervencións tras a súa finalización, así como a análise da súa viabilidade futura.\nb) Xustificación económica. Comprenderá toda a documentación que acredite a totalidade dos gastos efectuados para a execución do proxecto subvencionado e realizarase mediante a forma de conta xustificativa, que incluirá a declaración das actividades realizadas e o seu custo, coa desagregación de cada un dos gastos realizados.\n19.4.1. Xustificación técnica. Integrada polos seguintes documentos:\n– Certificación da persoa que exerza a representación legal da entidade beneficiaria, acreditativa da total realización do microproxecto e da aplicación dos fondos ao fin destinado, asinada dixitalmente pola persoa que exerza a representación legal da entidade beneficiaria.\n– Informe técnico final de execución sobre os obxectivos, actividades e resultados acadados polo microproxecto, que indicará, co máximo detalle, os obxectivos conseguidos, os resultados obtidos, as actividades realizadas, o proceso de transferencia e a xestión das intervencións tras a súa finalización, así como a análise da súa sustentabilidade futura. Deberá estar asinado dixitalmente pola persoa responsable da xestión técnico-económica do proxecto en Galicia.\nEsta xustificación permitirá constatar e verificar o cumprimento dos requisitos técnicos fixados nesta orde de bases, e entenderase suficiente para os efectos do establecido no artigo 45.5 do Decreto 11/2009, do 8 de xaneiro.\n19.4.2. Xustificación económica. Comprenderá toda a documentación que acredite os gastos efectuados con cargo á subvención concedida e ao resto de financiadores. Incorporarase tamén a táboa de medición dos indicadores de rendición de contas (IRC).\nA xustificación económica realizarase mediante a forma de conta xustificativa con achega de xustificantes de gastos, incluirá a declaración das actividades realizadas, o seu custo total e desagregado, e irá xunto con toda a documentación que acredite os gastos efectuados con cargo á subvención concedida.\nA conta xustificativa con achega de xustificantes de gastos incluirá:\na) Certificación dos gastos polo importe total do microproxecto, distribuída por partidas orzamentarias e na cal se indiquen as distintas fontes de financiamento, asinada dixitalmente pola persoa que exerza a representación legal da entidade beneficiaria.\nb) Certificado desagregado e detallado de custos indirectos, asinado dixitalmente pola persoa que exerza a representación legal da entidade beneficiaria.\nc) Relación de todos os gastos efectuados, con indicación da data e do número da factura ou do documento xustificativo do gasto, identificación do emisor destas, data e forma de pagamento e descrición do gasto, co seu importe en moeda local e o seu equivalente en euros.\nd) Facturas ou documentos xustificativos dos gastos de valor probatorio equivalente no tráfico xurídico mercantil ou con eficacia administrativa que estean incorporados na relación a que se fai referencia no parágrafo anterior e a documentación acreditativa do pagamento.\ne) Acta de transferencia de bens, no suposto de adquisición, construción, rehabilitación e mellora de bens inventariables.\nf) Tres ofertas solicitadas, no caso de que o importe do gasto subvencionable supere a contía de 40.000 euros, no suposto de custo por execución de obra, ou de 15.000 euros, no suposto de subministración de bens de equipamento ou prestación de servizos por empresas de consultaría ou asistencia técnica.\n19.4.3. Con base no previsto no artigo 94.3.e) da Lei 10/2021, do 9 de marzo, reguladora da acción exterior e da cooperación para o desenvolvemento de Galicia, en casos excepcionais, de producirse situacións ou fenómenos imprevisibles, como desastres naturais, enfrontamentos armados, crises humanitarias, actuacións retardatarias das autoridades locais ou outras continxencias análogas, que afecten de maneira directa a execución da actividade subvencionada e que dificulten ou mesmo imposibiliten dispoñer da adecuada documentación xustificativa do investimento ou do gasto, o órgano xestor poderá aceptar outras formas alternativas de xustificación, como informes de profesionais taxadores independentes e debidamente acreditados e inscritos no correspondente rexistro oficial, declaracións de testemuñas, avaliación por resultados realizada por un profesional verificador acreditado e independente, declaración responsable de provedores ou declaración responsable da entidade beneficiaria, na cal se detallen o destino dos fondos públicos percibidos e a realización da acción concreta, así como a súa afectación ao bo fin perseguido, ou outras probas de igual valor e credibilidade, sen que sexa preciso achegar máis xustificantes. Así mesmo, se as ditas circunstancias excepcionais, que deberán estar debidamente acreditadas, dificultan ou imposibilitan a execución total do previsto, o reintegro ou a perda do dereito ao cobramento da axuda ou subvención non afectará as cantidades efectivamente investidas e xustificadas se se cumpriron parcialmente os obxectivos.\n19.4.4. Cando no microproxecto concorran diversas subvencións e axudas procedentes doutras administracións, a entidade beneficiaria ten que xustificar ante a Xunta de Galicia o importe do gasto subvencionado, ademais das achegas propias e de terceiros financiadores que non sexan Administración pública.\nCon respecto ao resto de achegas doutras administracións públicas, unicamente se ten que acreditar a aplicación dos fondos ás actividades previstas, para o cal é suficiente a acreditación mediante certificados que emitan o resto de administracións públicas que financiaron o microproxecto ou actividade. As previsións que contén esta epígrafe non alteran as funcións que a lexislación vixente outorga á Intervención Xeral da Administración autonómica.\nNo caso de non xustificar a totalidade do microproxecto, o importe da subvención concedida reducirase na mesma proporción en que se reduza a cantidade xustificada respecto do orzamento total presentado. O importe resultante poderá ser devolto á Administración de forma voluntaria consonte o establecido no artigo 22 destas bases.\n19.5. A entidade beneficiaria terá que conservar todos os comprobantes de gasto durante un período de 4 anos, desde a presentación da xustificación final do microproxecto. Nestes supostos, os xustificantes quedarán á disposición das actuacións e comprobación da Dirección Xeral de Relacións Exteriores e coa Unión Europea e dos órganos de control establecidos pola normativa vixente.\nOs gastos acreditaranse mediante facturas e demais documentos de valor probatorio equivalente no tráfico xurídico mercantil ou con eficacia administrativa. No orixinal da factura ou do documento xustificativo do gasto é obrigatoria a impresión dun selo-dilixencia en todos os documentos orixinais (facturas, recibos ou outros) de gastos. Nela debe figurar a convocatoria anual da subvención xustificada, o número de expediente, así como a referencia «Proxecto subvencionado pola Xunta de Galicia», indicando, ademais, o tanto por cento de financiamento que lle imputa a cada unha das entidades financeiras do microproxecto. No suposto de documentos de gasto en que resulte imposible a impresión do selo-dilixencia, como consecuencia do seu tamaño, do seu formato electrónico ou por outras razóns, acompañaranse cunha relación destes en que se faga constar a mencionada dilixencia.\nTamén se poderán utilizar, como xustificantes de gasto, os recibos de caixa en que conste o nome da entidade beneficiaria, o importe, o nome e apelido da persoa que presta o servizo, o concepto do gasto e o nome do microproxecto subvencionado. Este recibo deberá ser asinado pola persoa que presta o servizo (vendedor/a, transportista, etc.).\nA utilización de recibos deberá ser, como criterio xeral, autorizada con carácter previo polo órgano concedente da subvención, e poderá tamén ser validada con posterioridade por el, sempre que este considere que a autorización se tería producido de terse solicitado con carácter previo.\nPoderán, así mesmo, utilizarse recibos de caixa en lugar de facturas, sexa cal sexa o seu importe ou a contía que representen sobre a subvención concedida e sen necesidade de autorización previa, sempre que na documentación xustificativa se inclúa unha acreditación de que as persoas perceptoras de tales pagamentos non están suxeitas á obriga de emitir factura no país no que se efectuou o gasto. A devandita acreditación deberá ser realizada por un organismo público competente.\nAceptarase a xustificación do pagamento en efectivo para importes inferiores a 1.000 euros, acompañando un xustificante do provedor, conforme establece o artigo 42.3 do Decreto 11/2009, do 8 de xaneiro, polo que se aproba o Regulamento da Lei 9/2007, de subvencións de Galicia. Esta excepcionalidade poderá estenderse a pagamentos por contía superior, pero estará supeditada a unha xustificación que resida na non obrigatoriedade de efectuar as ditas transaccións por outro método no país de desenvolvemento do proxecto ou que estea baseada na súa aceptación xeneralizada como método de pagamento neste.\nOs criterios establecidos para os xustificantes de gastos e de pagamentos deberán respectar as normas e especificidades dos países nos que se desenvolva o proxecto.\nCando existan xustificantes redactados nun idioma estranxeiro distinto do inglés, francés, italiano ou portugués, deberán ser debidamente traducidos e indicarán a data, o importe, o concepto de gasto, a persoa perceptora e a provedora.\n19.6. No caso de que a xustificación, parcial ou total, dos microproxectos non estea completa ou presente defectos, o prazo para a súa emenda e para a entrega da documentación complementaria requirida polo órgano que efectuase a revisión será de corenta e cinco días hábiles, consonte ao que establece o artigo 22.2 do Decreto 29/2017, do 9 de marzo.\n19.7. Os impostos susceptibles de recuperación serán atendidos como un anticipo con cargo á subvención concedida en canto non sexan efectivamente recuperados. No momento da presentación da xustificación da subvención concedida achegarase, de ser o caso, unha declaración responsable de non recuperar os devanditos impostos.\nSe a recuperación destes se producise durante o prazo de execución do microproxecto ou actividade, os importes recuperados serán aplicados para sufragar gastos vinculados á actividade, dentro do seu prazo de execución, sen que sexa necesaria autorización previa do órgano concedente, salvo que a súa aplicación implique cambios ou modificacións que afecten a obxectivos, resultados, localización territorial, contraparte ou socio local ou poboación beneficiaria.\nNo caso de que a recuperación se produza nos catro anos seguintes á finalización do prazo de execución da actividade, a persoa beneficiaria poderá propor a súa aplicación a actividades asociadas ou complementarias á actuación subvencionada. O órgano concedente emitirá unha resolución de autorización da aplicación dos fondos que indicará o prazo de execución e xustificación dos mesmos, salvo que o devandito órgano entenda que as actividades ás cales se pretende aplicar as cantidades recuperadas non poden ser consideradas como asociadas ou complementarias á actuación subvencionada; nese caso, emitirá unha resolución de denegación da aplicación dos fondos. Se a resolución fose denegatoria, procederase á devolución do anticipo para o pagamento dos impostos.\nA obriga de devolverlle á Administración concedente os impostos recuperados subsistirá durante catro anos desde a presentación da xustificación, ao cabo dos cales, de non recuperarse aínda os impostos, deberá emitirse unha declaración responsable acreditando a devandita circunstancia.\nArtigo 20.\nObrigas da entidade beneficiaria, seguimento e control dos microproxectos\n20.1. As entidades beneficiarias deberán realizar a intervención para a cal se lles concedeu a axuda no período de tempo determinado no documento de formulación, e sempre dentro da anualidade pertinente. Para estes efectos, considérase vinculante o orzamento e a documentación presentada no documento de formulación do microproxecto e na solicitude ou, de ser o caso, da reformulación, de terse efectuado.\n20.2. As entidades beneficiarias de axudas deberán informar de xeito inmediato a Dirección Xeral de Relacións Exteriores e coa Unión Europea sobre calquera acontecemento que altere ou dificulte notoriamente o adecuado desenvolvemento do microproxecto subvencionado. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.\n20.3. As entidades beneficiarias obríganse a facilitarlle ao órgano xestor toda canta información lles sexa requirida respecto dos microproxectos subvencionados. Así mesmo, as entidades beneficiarias obríganse a conservar os documentos xustificativos da aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control.\n20.4. Así mesmo, as entidades beneficiarias obríganse a incorporar de forma visible en todas as accións derivadas do microproxecto subvencionado (placas, letreiros, carteis, publicacións, material de difusión, publicidade, etc.) os logotipos oficiais da Xunta de Galicia e da Cooperación Galega, todo isto en formato duradeiro e material resistente, para a debida difusión da orixe da subvención, conforme o Decreto 112/2021, do 22 de xullo, polo que se aproba o uso dos elementos básicos da identidade corporativa da Xunta de Galicia.\nCando a organización financiada exhiba o seu propio logotipo, o da Xunta de Galicia e o da Cooperación Galega deberán figurar co mesmo tamaño e en iguais condicións de seguridade. Ambos os dous logotipos poderán descargarse da páxina web da Cooperación Galega https://cooperacion.xunta.gal/\nOs documentos ou material divulgativo publicados, tanto en papel como en soporte audiovisual e/ou electrónico, que sexan resultado de actuacións financiadas pola Xunta de Galicia, ademais de conter o logotipo e o nome da Xunta de Galicia como financiadora, deberán incluír o seguinte parágrafo, traducido ás linguas en que se publiquen os documentos ou materiais divulgativos: «Esta publicación realizouse co apoio financeiro da Xunta de Galicia. O contido da dita publicación é responsabilidade exclusiva de <NOME ENTIDADE> e non reflicte necesariamente a opinión da Xunta de Galicia».\n20.5. No proceso continuo de homoxeneizar os procedementos, metodoloxía e formularios de xestión do ciclo dos proxectos cos da Cooperación Oficial Española e da Unión Europea, o seguimento e a avaliación dos proxectos rexerase polos criterios básicos de pertinencia, eficacia, eficiencia, impacto e sustentabilidade, seguindo a metodoloxía do marco lóxico e a xestión do ciclo do proxecto establecidos polo CAD e pola propia Unión Europea.\n20.6. A xestión dos proxectos poderá ser examinada durante a súa execución ou unha vez finalizada, por representantes da Xunta de Galicia con competencias en materia de cooperación exterior ou por empresas avaliadoras contratadas para o efecto, para o cal a entidade beneficiaria e a contraparte local facilitarán o acceso ás contas e aos documentos xustificativos requiridos, así como a calquera outra documentación relevante na execución do proxecto.\nA avaliación final do proxecto, de existir, analizará, de xeito sistemático e obxectivo, a pertinencia, eficacia, eficiencia, impacto e sustentabilidade do proxecto financiado, e adaptarase á súa especificidade nos termos de referencia (TdR).\nA estrutura dos informes de avaliación seguirá tamén a metodoloxía e o formato utilizado pola Cooperación Española e pola Unión Europea.\nO control financeiro interno correspóndelle á Intervención Xeral da Comunidade Autónoma.\n20.7. As entidades beneficiarias, en relación co seu persoal expatriado cooperante, obríganse a cumprir co establecido no Real decreto 708/2024, do 23 de xullo, polo que se aproba o Estatuto das persoas cooperantes.\nArtigo 21.\nModificación das condicións\nPrecisarase autorización previa e expresa para calquera modificación substancial do microproxecto, entendendo por tal aquela que afecte aspectos cualitativos dos seus obxectivos, resultados ou poboación destinataria, ou o lugar ou prazo de execución ou xustificación do proxecto, así como a modificación ou incorporación dos socios locais. As solicitudes de modificacións substanciais do proxecto deberán estar suficientemente motivadas e seren formuladas por escrito dirixido ao director xeral de Relacións Exteriores e coa Unión Europea, que resolverá e notificará no prazo dun mes sobre a súa autorización ou denegación.\nConforme o que establece o artigo 94.3.c) da Lei 10/2021, do 9 de marzo, reguladora da acción exterior e da cooperación para o desenvolvemento de Galicia, o prazo de execución das actividades subvencionadas poderá ser ampliado automaticamente ata un máximo de seis meses, sen necesidade de autorización previa por parte do órgano xestor; a persoa beneficiaria deberá comunicarllo previamente ao órgano competente antes de que remate o prazo de execución inicial. Entenderase automaticamente ampliado o prazo coa dita notificación e será indistinto que se exceda o límite do correspondente exercicio orzamentario. As ampliacións do prazo de execución superiores a seis meses requirirán a autorización previa do órgano xestor.\nExcepcionalmente, poderá solicitarse e outorgarse unha segunda ampliación de prazo de execución antes de rematar a primeira, fundamentada en situacións ou fenómenos excepcionais e imprevisibles, como desastres naturais, enfrontamentos armados, crises humanitarias, actuacións retardatarias das autoridades locais ou outras continxencias análogas, que afecten de maneira directa a execución da actividade subvencionada e que deben acreditarse de forma fidedigna, sempre que non concorran circunstancias imputables á persoa beneficiaria. Nesta segunda ampliación excepcional, o novo prazo outorgarase polo tempo indispensable para facilitar que a persoa beneficiaria supere as devanditas circunstancias ou continxencias. No caso de que a situación excepcional impedise continuar coa execución da actividade financiada ou subvencionada, poderase solicitar unha modificación da finalidade para a cal foi outorgada a dita subvención.\nArtigo 22.\nDevolución voluntaria da subvención\nDe acordo co establecido no artigo 64 do Regulamento da Lei 9/2007, do 13 de xuño, de subvencións de Galicia, a entidade beneficiaria poderá realizar, sen o requirimento previo da Administración, a devolución total ou parcial da subvención concedida, mediante o seu ingreso na conta ES82 2080 0300 8731 1006 3172 de titularidade da Xunta de Galicia, pertencente á entidade Abanca, en concepto de devolución voluntaria da subvención, de conformidade co previsto no artigo 34 da Lei 9/2007, do 13 de xuño, e na disposición adicional terceira da Lei 1/2023, do 20 de febreiro, de cooperación para o desenvolvemento sostible e a solidariedade global.\nEn todo caso, a entidade beneficiaria deberá presentar ante o órgano concedente a copia xustificativa da devolución voluntaria realizada, na cal conste a data do ingreso, o seu importe, o motivo da devolución e o número do expediente e denominación da subvención concedida.\nArtigo 23.\nReintegro por incumprimento\n23.1. Procederá o reintegro total ou parcial das cantidades percibidas e a exixencia do xuro de demora correspondente desde o momento do pagamento da subvención ata a data en que se acorde a procedencia do reintegro, nos casos previstos no artigo 33 da Lei 9/2007, do 13 de xuño, de subvencións de Galicia.\n23.2. De conformidade co artigo 14.1, letra n), da Lei 9/2007, de subvencións de Galicia, o importe que se deberá reintegrar por posibles incumprimentos das condicións impostas con motivo da concesión das subvencións determinarase de acordo cos seguintes criterios de gradación:\na) O incumprimento total das obrigas e dos fins para os cales se outorgou a subvención e o incumprimento total das obrigas de xustificación dará lugar ao reintegro da totalidade da cantidade concedida.\nb) A cantidade que se deberá reintegrar no caso de incumprimento parcial na execución das accións ou gastos e no caso de incumprimento parcial na xustificación será determinada, de acordo co criterio de proporcionalidade, polo volume e grao de incumprimento das condicións impostas con motivo da concesión da subvención.\nc) No caso de demora na presentación da documentación xustificativa da subvención, e sempre que o cumprimento por parte da entidade beneficiaria se aproxime de modo significativo ao cumprimento total e se acredite por esta unha actuación inequivocamente tendente á satisfacción dos seus compromisos, solicitarase a devolución do 10 % da subvención concedida.\nArtigo 24.\nInformación aos órganos fiscalizadores\nAs entidades beneficiarias estarán obrigadas a facilitar toda a información que lles sexa requirida pola Intervención Xeral da Xunta de Galicia, o Tribunal de Contas español e o Consello de Contas de Galicia no exercicio das súas funcións de fiscalización e control do destino das subvencións.\nArtigo 25.\nTransparencia e bo goberno\n25.1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n25.2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016 a que se encontren vinculadas, logo de requirimento, toda a información necesaria para o cumprimento por parte daquela das obrigas previstas no título I da citada lei.\nArtigo 26.\nRecursos\nAs resolucións expresas ou presuntas ditadas en aplicación do disposto nestas bases reguladoras esgotan a vía administrativa e contra elas cabe interpoñer os seguintes recursos:\na) Potestativamente, recurso de reposición ante o mesmo órgano que ditou a resolución no prazo dun mes, contado a partir do día seguinte ao da notificación, no caso de que o acto fose expreso. Se este non o fose (acto presunto), a entidade solicitante e outras posibles persoas interesadas poderán interpoñelo en calquera momento a partir do día seguinte a aquel en que este se produza, de conformidade co establecido nos artigos 123 e 124 da Lei 39/2015, do 1 de outubro, do procedemento administrativo común das administracións públicas.\nb) Directamente, recurso contencioso-administrativo ante a Sala do Contencioso-Administrativo do Tribunal de Xustiza de Galicia no prazo de dous meses, contados a partir do día seguinte ao da correspondente notificación, ou no prazo de seis meses, contados a partir do día seguinte a aquel en que se producise o acto presunto.\nArtigo 27.\nRemisión normativa\nPara o non previsto nestas bases será de aplicación a Lei 10/2021, do 9 de marzo, reguladora da acción exterior e da cooperación para o desenvolvemento de Galicia; o Decreto 29/2017, do 9 de marzo, de cooperación para o desenvolvemento; a Lei 1/2023, do 20 de febreiro, de cooperación para o desenvolvemento sostible e a solidariedade global; a Lei 9/2007, do 13 de xuño, de subvencións de Galicia; o Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; os preceptos básicos da Lei 38/2003, do 17 de novembro, xeral de subvencións, así como os do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.\nArtigo 28.\nInformación ás persoas interesadas\n28.1. De acordo co establecido no artigo 14, letra ñ), da Lei 9/2007, do 13 de xuño, de subvencións de Galicia, as persoas beneficiarias quedan informadas, cos datos consignados no modelo normalizado de solicitude, dos aspectos básicos previstos no Regulamento (UE) 2016/679 do Parlamento Europeo e do Consello, do 27 de abril, relativo á protección das persoas físicas no que respecta ao tratamento dos seus datos persoais e á libre circulación destes datos (RXPD), e na Lei orgánica 3/2018, do 5 de decembro, de protección de datos persoais e garantía dos dereitos dixitais.\n28.2. Por outra banda, de conformidade co previsto no artigo 20.8.a) da Lei 38/2003, do 17 de novembro, xeral de subvencións, deberáselle transmitir á Base de datos nacional de subvencións o texto da convocatoria e a información requirida pola dita base de datos."
  },
  {
    "file_id": "AnuncioG0759-250425-0001_gl",
    "doga_id": 86,
    "doga_date": "2025-05-07",
    "url": "https://www.xunta.gal/dog/Publicados/2025/20250507/AnuncioG0759-250425-0001_gl.html",
    "title": "RESOLUCIÓN do 23 de abril de 2025, da Dirección Xeral de Xustiza, pola que se acorda o deseño e a estrutura da oficina xudicial para os tribunais de instancia e os tribunais colexiados, de conformidade coas previsións contidas na Lei orgánica 1/2025, do 2 de xaneiro, de medidas en materia de eficiencia do servizo público de xustiza.",
    "content": "A Lei orgánica 1/2025, do 2 de xaneiro, de medidas de eficiencia do servizo público de xustiza, modifica a Lei orgánica 6/1985, do 1 de xullo, do poder xudicial (en diante, LOPX), para a implantación dos tribunais de instancia e das oficinas de xustiza nos municipios, modificando así a estrutura organizativa da Administración de xustiza mediante a creación e constitución dos tribunais de instancia e a evolución dos xulgados de paz a modernas oficinas de xustiza nos municipios.\nDe conformidade co previsto no artigo 436.2 da LOPX, o deseño da oficina xudicial será flexible e a súa dimensión e organización serán determinadas pola Administración pública competente, en función da actividade que deba desenvolver.\nDoutra banda, o réxime de implantación do novo modelo organizativo previsto na Lei orgánica 1/2025, do 2 de xaneiro, será progresivo e gradual. Neste sentido, a súa disposición transitoria primeira establece as datas de constitución dos tribunais de instancia en cada partido xudicial, en atención á tipoloxía de xulgados existentes. De igual modo, a disposición transitoria quinta da dita lei orgánica declara que a implantación da oficina xudicial será simultánea á dos tribunais de instancia, nos termos definidos na lei.\nCo obxectivo de fixar o despregamento da oficina xudicial adaptada ao novo modelo organizativo, a Conferencia Sectorial da Administración de Xustiza aprobou no ano 2022 o modelo de referencia sobre a estrutura da devandita oficina, e esta aprobación habilitou o seu desenvolvemento mediante resolución da autoridade competente de cada Administración con competencias en materia de xustiza, en virtude do disposto na disposición transitoria quinta da Lei orgánica 1/2025, do 2 de xaneiro.\nA complexidade da reforma da oficina xudicial ten particular relevancia en Galicia polo elevado número de partidos xudiciais, a súa dispersión territorial e a súa diferente tipoloxía.\nA dotación do persoal, o desenvolvemento do proceso de ordenación deste e a súa integración na nova organización realizaranse a través das relacións de postos de traballo, que substituirán o antigo sistema de cadros de persoal.\nAsí, en virtude do establecido no artigo 20.1 do Estatuto de autonomía de Galicia e da transferencia de funcións á Comunidade Autónoma de Galicia en materia de medios persoais ao servizo da Administración de xustiza, realizada a través do Real decreto 2397/1996, do 22 de novembro, e asumida pola Xunta de Galicia a través do Decreto 438/1996, o persoal funcionario do corpo de médicos forenses e dos corpos de xestión procesual e administrativa, de tramitación procesual e administrativa e mais de auxilio xudicial dependen organicamente da Comunidade Autónoma. Esta dependencia instruméntase a través da Consellería de Presidencia, Xustiza e Deportes, á cal lle corresponden as competencias nesta materia de conformidade co Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes.\nXa que logo, en atención ao que se acaba de expoñer, e en virtude do disposto na disposición transitoria quinta da Lei orgánica 1/2025, do 2 de xaneiro,\nDISPOÑO:\nAprobar a estrutura que comprende o deseño, dimensión e organización das oficinas xudiciais correspondentes aos tribunais colexiados e tribunais de instancia en Galicia.\nEstrutura da oficina xudicial para os tribunais colexiados\ne tribunais de instancia en Galicia\nCAPÍTULO I\nDisposicións xerais\nArtigo 1.\nObxecto da resolución\nEsta resolución ten por obxecto a determinación e asignación dos modelos de estrutura e organización da oficina xudicial que asiste os órganos xudiciais incluídos dentro do seu ámbito de aplicación.\nA Consellería de Presidencia, Xustiza e Deportes tomou como referencia para o deseño da nova oficina xudicial en Galicia a proposta incluída no Modelo de referencia de oficina xudicial e mais no Modelo de referencia de relacións de postos de traballo da oficina xudicial, aprobados en Conferencia Sectorial da Administración de Xustiza.\nArtigo 2.\nÁmbito de aplicación\nO ámbito de aplicación desta resolución esténdese a todas as oficinas xudiciais que serven de soporte e apoio aos tribunais de instancia en Galicia e ás audiencias provinciais, así como ás oficinas que realizan esa mesma función respecto do Tribunal Superior de Xustiza de Galicia.\nArtigo 3.\nAspectos xerais sobre a estrutura da oficina xudicial\n3.1. A actividade da oficina xudicial, definida pola aplicación das leis procesuais, realizarase a través dos servizos comúns, que comprenderán os servizos comúns de tramitación e, se for o caso, aqueloutros servizos comúns que se determine, onde se integran os postos de traballo vinculados funcionalmente por razón das súas tarefas.\n3.2. Os servizos comúns poderanse estruturar en áreas e equipos consonte o previsto nos artigos 436 e 437 da LOPX, no artigo 39.bis do Real decreto 1451/2005, do 27 de decembro, polo que se aproba o Regulamento de ingreso, provisión de postos de traballo e promoción profesional do persoal funcionario ao servizo da Administración de xustiza, e nos modelos de referencia de oficina xudicial.\n3.3. Para a determinación da tipoloxía e estrutura da oficina xudicial e das funcións do persoal pertencente aos corpos de persoal funcionario ao servizo da Administración de xustiza das oficinas xudiciais dos partidos xudiciais incluídos no anexo II, atenderase ao previsto na LOPX e ao que se determine nas especificacións contidas nas relacións de postos de traballo (en diante, RPT) de cada centro de destino e nesta resolución.\n3.4. En calquera caso, a actividade da oficina realizarase conforme o previsto nos protocolos de actuación que aprobará a persoa titular da Secretaría de Goberno, de acordo co Regulamento orgánico do corpo de secretarios xudiciais, aprobado polo Real decreto 1608/2005, do 30 de decembro.\n3.5. No caso de postos de xefatura desempeñados por persoal dos corpos xerais, as decisións que lles correspondan non vincularán os letrados e letradas da Administración de xustiza.\nArtigo 4.\nDefinición das unidades que se integran na oficina xudicial\nA estrutura das oficinas xudiciais a que se refire esta resolución defínese pola identificación dos seguintes elementos:\n4.1. Servizos comúns. Todas as oficinas xudiciais contarán cun servizo común de tramitación. Estas oficinas poderán tamén contar cun servizo común xeral e, ademais, cun servizo común de execución. A existencia ou non destes servizos determinará a identificación desa oficina conforme os modelos que se indican no anexo I desta resolución.\n4.2. Áreas. Algúns servizos comúns poderanse dividir en áreas, á fronte das cales existirá unha xefatura de área, encargada de coordinar a actividade do persoal integrado nela, así como dos diferentes equipos e grupos de traballo que se organicen para a prestación dos servizos. A existencia destas áreas permitirá a identificación dos diferentes subtipos recollidos no anexo I desta resolución.\n4.3. Equipos e grupos de traballo. Poderanse crear equipos e grupos de traballo para facilitar o desenvolvemento da actividade nos diferentes servizos comúns e, de ser o caso, áreas que se constitúan. Estes equipos e grupos terán un carácter estritamente funcional, sen que teñan reflexo explícito nas RPT, salvo polo que respecta á identificación dos postos de xefatura de equipo que, se for o caso, determinen estas.\nCAPÍTULO II\nServizos comúns de tramitación\nArtigo 5.\nConcepto e dotación de postos\nO servizo común de tramitación é aquela unidade da oficina xudicial que realiza todas as funcións requiridas para a ordenación do procedemento.\nCada servizo común de tramitación está integrado polos postos que determinen as correspondentes RPT reservados a persoal funcionario dos seguintes corpos ao servizo da Administración de xustiza en Galicia:\na) Corpo de xestión procesual e administrativa.\nb) Corpo de tramitación procesual e administrativa.\nc) Corpo de auxilio xudicial, cando non se constituíse un servizo común xeral.\nA dirección de cada servizo común de tramitación, determinada segundo o que se estableza nas RPT incumbencia do ministerio competente en materia de xustiza, corresponderá a un letrado ou letrada da Administración de xustiza, de quen dependerán funcionalmente os letrados, letradas e persoal da Administración de xustiza destinados nos postos de traballo directivos e operativos en que aquel se ordene.\nCando o servizo común se estruture en áreas, á fronte de cada unha establecerase unha xefatura de área para coordinar a actividade do persoal integrado nela, así como dos diferentes equipos e grupos de traballo que se organicen para a prestación dos servizos. A mesma función de coordinación terán as persoas que, consoante o que recollan as correspondentes RPT, ocupen postos de persoal adxunto á dirección do servizo común cando non se constituísen áreas.\nNo anexo II desta resolución identifícanse as oficinas xudiciais cuxos servizos comúns de tramitación están estruturados en áreas.\nArtigo 6.\nServizos que prestan os servizos comúns de tramitación\n6.1. Nos servizos comúns de tramitación, en coordinación cos outros servizos comúns da oficina xudicial, prestaranse os seguintes servizos para a ordenación, xestión e tramitación dos procedementos en fase declarativa:\na) A admisión dos escritos iniciadores do procedemento en todas as ordes xurisdicionais, de conformidade coas leis de procedemento.\nb) Cando corresponda, a dación de conta ao xuíz, xuíza, maxistrado, maxistrada, letrada ou letrado da Administración de xustiza a quen lle correspondera por repartición o escrito iniciador, para que resolva sobre a admisión ou inadmisión.\nc) Dar apoio a xuíces, xuízas, maxistrados, maxistradas, letradas e letrados da Administración de xustiza na práctica de cantas actuacións sexan da súa competencia, asistindo a estes na elaboración das resolucións que lles correspondan.\nd) A prestación do servizo de garda en todas as ordes xurisdicionais.\ne) A ordenación, xestión e tramitación do procedemento en fase declarativa.\nf) A ordenación, xestión e tramitación dos recursos.\ng) O control da firmeza, recursos e arquivamento.\nh) A xestión da conta de depósitos e consignacións xudiciais.\ni) A xestión e coordinación da axenda de sinalamentos relativos a xuízos, vistas e comparecencias.\nj) O control e seguimento de citacións, emprazamentos e prazos procesuais.\nk) O mantemento e conservación dos expedientes xudiciais en trámite, calquera que sexa o seu soporte, físico ou electrónico.\nl) A realización das actuacións que sexan precisas con outras administracións e rexistros públicos para a indagación domiciliaria, patrimonial ou de calquera outra clase con vistas á ordenación, xestión e tramitación dos procedementos.\nm) No ámbito mercantil, e con relación aos procedementos concursais, a ordenación, xestión e tramitación do procedemento atribuída ao servizo común de tramitación estenderanse á fase de liquidación do concurso contida na normativa concursal.\nn) No ámbito xurisdicional de vixilancia penitenciaria, a ordenación, xestión e tramitación do procedemento correspondente ao servizo común de tramitación estenderanse ata a finalización do procedemento e o seu arquivamento.\nñ) A colaboración requirida para posibilitar a adecuada extracción automatizada dos datos necesarios para o cumprimento das obrigas estatísticas públicas, incluíndo a estatística xudicial e as explotacións vinculadas ás necesidades de xestión das administracións públicas competentes, nos termos establecidos na LOPX.\no) Calquera outro servizo previsto na normativa que resulte de aplicación ou que poida identificarse nos protocolos de actuación e na documentación organizativa, incluído o apoio gobernativo de conformidade co establecido no artigo 23.\n6.2. Cando non se creara na oficina xudicial un servizo común xeral, o servizo común de tramitación asumirá a prestación dos seguintes servizos de carácter transversal ou xeral:\n6.2.1. Servizos de rexistro e repartición:\na) A recepción, rexistro e repartición, entre os órganos xudiciais a que dea servizo, de toda clase de escritos iniciadores, de acordo co que establezan as normas de repartición.\nb) A recepción de escritos de trámite, e doutra documentación, dirixidos aos órganos xudiciais do seu ámbito, e o primeiro tratamento da documentación presentada.\nc) A documentación, en particular a expedición de dilixencias e recibos de presentación e comparecencia como parte, así como calquera outro de natureza análoga.\nd) O apoio na elaboración e redacción de acordos gobernativos en materia de repartición.\ne) O apoio ao rexistro do servizo de garda.\nf) Calquera servizo análogo aos anteriores.\n6.2.2. Servizos de actos de comunicación e execución:\na) A práctica dos actos de comunicación e de execución materiais que os órganos xudiciais teñan que realizar no municipio en que radique a súa sede, nas demais localidades do partido xudicial e nos centros penitenciarios. Exceptúanse os actos de comunicación cuxa práctica estea encomendada ás oficinas de xustiza nos municipios ou ás agrupacións de oficinas de xustiza do devandito partido xudicial cando nelas preste servizo persoal da Administración de xustiza, caso en que a práctica do acto de comunicación corresponderá directamente a estas oficinas.\nb) A recepción de correo e distribución do correo postal. Tamén terán encomendada a recollida dos sobres do correo de saída, e elaborarán as listaxes para a súa remisión electrónica ao servizo de Correos ou de mensaxaría utilizado na sede.\nc) A xestión e utilización das valixas para a recepción e envío de documentación a outras oficinas ou servizos da Administración de xustiza.\nd) Calquera outro servizo análogo aos anteriores.\n6.2.3. Servizos relacionados coa prestación e solicitude do auxilio xudicial:\na) A recepción e tramitación, ata que proceda a súa devolución, das peticións de auxilio xudicial ou das solicitudes de cooperación xudicial nacional ou internacional.\nb) Calquera outro servizo análogo.\n6.2.4. Servizos relacionados coa atención á cidadanía, a profesionais e a persoas litigantes:\na) A atención das solicitudes de información xeral que se reciban por calquera canle de comunicación: presencial, telefónica, en formato papel ou en formato electrónico.\nb) A atención das solicitudes de información específica sobre procesos xudiciais que realicen persoas que teñan a calidade de parte procesual ou os seus representantes, profesionais que asuman a súa representación ou a súa defensa nun procedemento e persoas interesadas cando se aprecie un interese lexítimo para obter a información.\nc) Recepción dos formularios de queixas, reclamacións, denuncias sobre o funcionamento dos servizos comúns do partido xudicial e suxestións que se presenten, dándolles o curso que corresponda conforme o seu contido e a tramitación que, se for o caso, proceda, de conformidade co establecido na LOPX e nas súas normas de desenvolvemento.\nd) A atención a peticións de información das vítimas do delito de forma coordinada coa oficina de asistencia ás vítimas do delito do partido xudicial ou da provincia.\ne) A remisión das estatísticas relacionadas coa asistencia á cidadanía e ás vítimas de forma dixital e en documento asinado electronicamente.\nf) A atención a peticións de información sobre medios adecuados de solución de controversias, en coordinación coa Administración prestacional competente.\ng) Os servizos administrativos relacionados coa Administración de xustiza previstos no artigo 439 quáter da LOPX.\nh) Calquera outro servizo análogo aos anteriores.\n6.2.5. Servizos transversais ou xerais:\na) O servizo xeral de apoio á actividade da oficina xudicial por parte do persoal de auxilio xudicial. Este apoio prestarase tamén para auxilio á oficina do Rexistro Civil do respectivo partido xudicial, nos termos que precise o correspondente protocolo de actuación.\nb) A xestión de salas de vistas e salas multiúsos.\nc) O arquivo de xestión: recepción, conservación, custodia, clasificación e remisión dos procedementos xudiciais e das pezas de convicción e efectos dos procedementos dos órganos xudiciais a que estende o seu ámbito de actuación.\nd) A identificación e relación dos expedientes e documentación obxecto de expurgación ou destrución, segundo a normativa vixente.\ne) A xestión dos depósitos e consignacións xudiciais realizados antes de iniciarse un procedemento xudicial, así como a expedición de mandamentos e transferencias que procedan conforme a normativa aplicable e os acordos que se adopten.\nf) A xestión das listas de peritos xudiciais e o seguimento das asignacións efectuadas.\ng) O apoio gobernativo, a través da asistencia ás presidencias dos órganos colexiados e dos tribunais de instancia aos cales presten servizo.\nh) A coordinación coa oficina fiscal.\ni) Calquera outro servizo análogo aos anteriores.\n6.3. Cando na oficina xudicial non se creara un servizo común de execución, o servizo común de tramitación asumirá os seguintes servizos en atención aos órganos xudiciais a que preste apoio:\n6.3.1. En todas as ordes xurisdicionais:\na) Dación de conta ao xuíz, xuíza ou tribunal dos escritos iniciadores dos procesos de execución en todas as ordes xurisdicionais, unha vez verificado que cumpren os requisitos de admisibilidade que correspondan e de conformidade coas leis de procedemento.\nb) Tramitación e resolución das incidencias que hai que sanear derivadas do exame da demanda executiva por parte da persoa titular do órgano xudicial, así como as cuestións procesuais previas á admisión.\nc) Asistir os xuíces, xuízas, maxistrados, maxistradas, letradas e letrados da Administración de xustiza na elaboración das resolucións de admisión ou de inadmisión do escrito iniciador do proceso de execución e en cantas outras actuacións foren da súa competencia.\nd) Ditar o decreto de medidas executivas cando cumpra conforme o previsto nas leis procesuais e dar a tramitación que corresponda para executar as medidas acordadas.\ne) Tramitación e, se for o caso, xestión da solicitude inicial de execución provisional.\nf) Tramitación de incidencias procesuais que se produzan na execución de resolucións xudiciais.\ng) Ordenación, xestión e tramitación dos recursos interpostos fronte ás resolucións que se diten no proceso de execución e dos seus incidentes.\nh) Realización das actuacións que sexan precisas con outras administracións e rexistros públicos para a indagación domiciliaria, patrimonial ou de calquera outra clase con vistas á ordenación, xestión e tramitación dos procedementos.\ni) Realización dos trámites necesarios para a adopción de medidas alternativas á poxa xudicial nos supostos de execucións non pecuniarias, e se se desatendeu o requirimento, actuacións procedentes por instancia do executante.\nj) Control e seguimento de sinalamentos, citacións, emprazamentos e prazos do proceso de execución e dos seus incidentes.\nk) Control de execucións inactivas para impulso xudicial ou para acordar o arquivamento provisional ou definitivo.\nl) Xestión e coordinación da axenda de sinalamentos relativos a xuízos, vistas e comparecencias de procesos de execución e dos seus incidentes mediante un sistema de axenda informática.\nm) Mantemento e conservación dos expedientes xudiciais en trámite, calquera que sexa o seu soporte, físico ou electrónico.\nn) Xestión da conta de depósitos e consignacións xudiciais no ámbito do proceso de execución.\nñ) Calquera outro servizo previsto na normativa que resulte de aplicación ou que poida identificarse nos protocolos de actuación e na documentación organizativa, sempre que sexa conforme coa natureza do servizo común de execución.\n6.3.2. Na orde xurisdicional penal e de menores, en particular, ademais dos anteriores:\na) A tramitación de mandamentos de prisión ou, se for o caso, de ordes de busca e captura ditadas en fase de execución.\nb) A tramitación de medidas de internamento de menores e doutras medidas de execución de resolucións ditadas en materia de responsabilidade penal e civil dos menores.\nc) A tramitación de mandamentos de liberdade e do cesamento de medidas privativas ou limitativas de dereitos ou liberdades acordadas en procesos penais.\nd) A tramitación da suspensión das penas e indultos.\ne) A tramitación da acumulación de penas.\nf) A realización dos trámites necesarios para a execución das penas privativas de dereitos.\ng) A realización dos trámites necesarios para poder levar a efecto a liquidación de condenas e a substitución de penas.\nh) A tramitación de todas as actuacións necesarias para facer efectivas as responsabilidades pecuniarias de toda clase e daquelas precisas para dar o destino legal ás cantidades obtidas.\ni) A tramitación da retención de permisos oficiais e comunicacións subseguintes.\nj) As consultas de rexistros públicos requiridas para a tramitación do proceso de execución e anotacións, actualizacións e comunicacións aos rexistros públicos, conforme o previsto nas leis procesuais e administrativas.\nk) Calquera outra función de execución que se leve a cabo en coordinación cos demais servizos comúns da oficina xudicial.\nArtigo 7.\nFuncións que desenvolve o persoal destinado nos servizos comúns de tramitación\n7.1. En postos de dirección ou xefatura:\na) Xefatura de área. As persoas que ocupen a xefatura de área realizarán as funcións de organización, xestión, inspección e coordinación de todo o persoal destinado nese servizo común, xa sexa directamente, xa sexa a través da coordinación dos diferentes equipos ou grupos de traballo funcionais en que se estruture a área da súa competencia.\nEsas mesmas funcións serán exercidas polas persoas que, consoante o que recollan as correspondentes RPT, ocupen postos de persoal adxunto á dirección do servizo común cando non se constituíran áreas.\nb) Xefatura de equipo. Os xefes ou xefas de equipo realizarán as funcións de organización, xestión, inspección e coordinación de todo o persoal destinado nese equipo, xa sexa sobre eles directamente, xa sexa a través da coordinación dos diferentes grupos de traballo funcionais que determinen os protocolos de actuación ou a través das instrucións ditadas polos postos de dirección ou xefatura que determine o correspondente protocolo de actuación.\nAs persoas que ocupen as xefaturas de área ou de equipo realizarán, igualmente, no ámbito procesual as funcións que legalmente correspondan aos corpos dos cales sexan membros.\n7.2. En postos xenéricos:\na) Persoal do corpo de xestión procesual e administrativa. As persoas que, pertencendo a este corpo, ocupen postos xenéricos colaborarán na actividade procesual de nivel superior e realizarán as tarefas procesuais que lles encomenden sobre aquelas materias propias dos servizos comúns de tramitación a que se refire o artigo anterior, nos termos previstos no artigo 476 da LOPX.\nb) Persoal do corpo de tramitación procesual e administrativa. As persoas que pertenzan a este corpo e ocupen postos xenéricos realizarán cantas actividades lles sexan encomendadas que teñan carácter de apoio á xestión procesual, segundo o nivel de especialización do posto desempeñado, nos termos previstos no artigo 477 da LOPX, sobre aquelas materias propias dos servizos que prestan os servizos comúns de tramitación a que se refire o artigo anterior.\nc) Persoal do corpo de auxilio xudicial. As persoas que pertenzan a ese corpo e ocupen postos xenéricos no servizo común de tramitación onde non exista servizo común xeral realizarán cantas actividades lles sexan encomendadas que teñan carácter de auxilio á actividade dos órganos xudiciais e ás oficinas xudiciais que lles prestan servizo, nos termos previstos no artigo 478 da LOPX.\nCAPÍTULO III\nServizos comúns xerais\nArtigo 8.\nConcepto e dotación de postos\nO servizo común xeral é aquela unidade da oficina xudicial que realiza labores centralizados e de carácter transversal non encomendados expresamente a outros servizos comúns procesuais.\nCada servizo común xeral está integrado polos postos que determinen as correspondentes RPT reservados a persoal funcionario dos seguintes corpos ao servizo da Administración de xustiza en Galicia:\na) Corpo de xestión procesual e administrativa.\nb) Corpo de tramitación procesual e administrativa.\nc) Corpo de auxilio xudicial.\nÁ fronte do servizo común xeral haberá un letrado ou letrada da Administración de xustiza, que ocupará o posto de director ou directora de servizo segundo o que se estableza nas RPT incumbencia do ministerio competente en materia de xustiza, de quen dependerán funcionalmente os letrados, letradas e persoal da Administración de xustiza destinados nos postos de traballo directivos e operativos en que aquel se ordene.\nCando o servizo común se estruture en áreas, á fronte de cada unha establecerase unha xefatura de área para coordinar a actividade do persoal integrado nela, así como dos diferentes equipos e grupos de traballo que se organicen para a prestación dos servizos. A mesma función de coordinación terán as persoas que, consoante o que recollan as correspondentes RPT, ocupen postos de persoal adxunto á dirección do servizo común cando non se constituíran áreas.\nNo anexo II desta resolución identifícanse as oficinas xudiciais cuxos servizos comúns xerais están estruturados en áreas.\nArtigo 9.\nServizos que prestan os servizos comúns xerais\n9.1. Servizos de rexistro e repartición:\na) A recepción, rexistro e repartición, entre os órganos xudiciais aos cales dean servizo, de toda clase de escritos iniciadores, de acordo co que establezan as normas de repartición.\nb) A recepción de escritos de trámite, e doutra documentación, dirixidos aos órganos xudiciais do seu ámbito, e o primeiro tratamento da documentación presentada.\nc) A documentación, en particular a expedición de dilixencias e recibos de presentación e comparecencia como parte, así como calquera outro de natureza análoga.\nd) O apoio na elaboración e redacción de acordos gobernativos en materia de repartición.\ne) O apoio ao rexistro do servizo de garda.\nf) Calquera servizo análogo aos anteriores.\n9.2. Servizos de actos de comunicación e execución:\na) A práctica dos actos de comunicación e de execución materiais que os órganos xudiciais teñan que realizar no municipio en que radique a súa sede, nas demais localidades do partido xudicial e nos centros penitenciarios. Exceptúanse os actos de comunicación cuxa práctica estea encomendada ás oficinas de xustiza nos municipios ou ás agrupacións de oficinas de xustiza do devandito partido xudicial cando nelas preste servizo persoal da Administración de xustiza, caso en que a práctica do acto de comunicación corresponderá directamente a estas oficinas.\nb) A recepción de correo e distribución do correo postal. Tamén terán encomendada a recollida dos sobres do correo de saída e elaborarán as listaxes para a súa remisión electrónica ao servizo de Correos ou de mensaxaría utilizado na sede.\nc) A xestión e utilización das valixas para a recepción e envío de documentación a outras oficinas ou servizos da Administración de xustiza.\nd) Calquera outro servizo análogo aos anteriores.\n9.3. Servizos relacionados coa prestación e solicitude do auxilio xudicial:\na) A recepción e tramitación, ata que proceda a súa devolución, das peticións de auxilio xudicial ou das solicitudes de cooperación xudicial nacional ou internacional.\nb) A remisión, se for o caso, ao servizo común que sexa competente por razón do obxecto da solicitude.\nc) Calquera outro servizo análogo.\n9.4. Servizos relacionados coa atención á cidadanía, a profesionais e a persoas litigantes:\na) A atención das solicitudes de información xeral que se reciban por calquera canle de comunicación: presencial, telefónica, en formato papel ou en formato electrónico.\nb) A atención das solicitudes de información específica sobre procesos xudiciais que realicen persoas que teñan a calidade de parte procesual ou os seus representantes, profesionais que asuman a súa representación ou a súa defensa nun procedemento e persoas interesadas cando se aprecie un interese lexítimo para obter a información.\nc) Recepción dos formularios de queixas, reclamacións, denuncias sobre o funcionamento dos servizos comúns do partido xudicial e suxestións que se presenten, dándolles o curso que corresponda conforme o seu contido e a tramitación que, de ser o caso, proceda, de conformidade co establecido na LOPX e nas súas normas de desenvolvemento.\nd) En coordinación coas oficinas de asistencia ás vítimas, a acollida e das vítimas dos delitos e o fornecemento de información, así como a apertura e rexistro do seu expediente e a derivación destas ás oficinas de asistencia á vítima.\nAs actuacións coa vítima poderán realizarse de xeito presencial ou telemático.\ne) A remisión das estatísticas relacionadas coa asistencia á cidadanía e ás vítimas de forma dixital e en documento asinado electronicamente.\nf) A atención a peticións de información sobre medios adecuados de solución de controversias, en coordinación coa Administración prestacional competente.\ng) Os servizos administrativos relacionados coa Administración de xustiza previstos no artigo 439 quáter da LOPX.\nh) Calquera outro servizo análogo aos anteriores.\n9.5. Servizos transversais ou xerais:\na) O servizo xeral de apoio á actividade da oficina xudicial por parte do persoal de auxilio xudicial. Este apoio prestarase tamén para auxilio á oficina do Rexistro Civil do respectivo partido xudicial, nos termos que precise o correspondente protocolo de actuación.\nb) A xestión de salas de vistas e salas multiúsos.\nc) O arquivo de xestión: recepción, conservación, custodia, clasificación e remisión dos procedementos xudiciais e das pezas de convicción e efectos dos procedementos dos órganos xudiciais a que estende o seu ámbito de actuación.\nd) A identificación e relación dos expedientes e documentación obxecto de expurgación ou destrución, segundo a normativa vixente.\ne) A xestión da conta de depósitos e consignacións xudiciais para o tratamento dos ingresos que non van dirixidos a ningún procedemento xudicial xa iniciado.\nf) A elaboración das listas de peritos xudiciais a que se refire o artigo 341 da Lei de axuizamento civil e o seguimento das asignacións efectuadas polos órganos do partido xudicial.\ng) A asistencia á oficina do Tribunal do Xurado.\nh) A coordinación coa oficina fiscal.\ni) A colaboración requirida para posibilitar a adecuada extracción automatizada dos datos necesarios para o cumprimento das obrigas estatísticas públicas, incluíndo a estatística xudicial e as explotacións vinculadas ás necesidades de xestión das administracións públicas competentes, nos termos establecidos na LOPX.\nj) Calquera outro servizo análogo aos anteriores, incluído o apoio gobernativo de conformidade co establecido no artigo 23.\nArtigo 10.\nFuncións que desenvolve o persoal destinado nos servizos comúns xerais\n10.1. En postos de dirección ou xefatura:\na) Xefatura de área. As persoas que ocupen a xefatura de área realizarán as funcións de organización, xestión, inspección e coordinación de todo o persoal destinado nese servizo común, xa sexa directamente, xa sexa a través da coordinación dos diferentes equipos ou grupos de traballo funcionais en que se estruture a área da súa competencia.\nEsas mesmas funcións serán exercidas polas persoas que, consoante o que recollan as correspondentes RPT, ocupen postos de persoal adxunto á dirección do servizo común cando non se constituíran áreas.\nb) Xefatura de equipo. Os xefes ou xefas de equipo realizarán as funcións de organización, xestión, inspección e coordinación de todo o persoal destinado nese equipo, xa sexa sobre eles directamente, xa sexa a través da coordinación dos diferentes grupos de traballo funcionais que determinen os protocolos de actuación ou a través das instrucións ditadas polos postos de dirección ou xefatura que determine o correspondente protocolo de actuación.\n10.2. En postos xenéricos:\na) Persoal do corpo de xestión procesual e administrativa. As persoas que, pertencendo a este corpo, ocupen postos xenéricos colaborarán na actividade procesual de nivel superior e realizarán as tarefas procesuais que lles sexan encomendadas sobre aquelas materias propias dos servizos comúns a que se refire o artigo anterior, nos termos previstos no artigo 476 da LOPX.\nb) Persoal do corpo de tramitación procesual e administrativa. As persoas que pertenzan a este corpo e ocupen postos xenéricos realizarán cantas actividades lles sexan encomendadas que teñan carácter de apoio á xestión, segundo o nivel de especialización do posto desempeñado, nos termos previstos no artigo 477 da LOPX, sobre aquelas materias propias dos servizos que prestan os servizos comúns de tramitación.\nc) Persoal do corpo de auxilio xudicial. As persoas que pertenzan a este corpo e ocupen postos xenéricos realizarán cantas actividades lles sexan encomendadas que teñan carácter de auxilio á actividade dos órganos xudiciais e ás oficinas xudiciais que lles prestan servizo, nos termos previstos no artigo 478 da LOPX. Entre outras, corresponderá ao persoal deste corpo o labor de auxilio ao servizo de garda nos termos previstos na normativa vixente, que se coordinará desde o servizo común xeral entre as persoas que ocupen postos identificados na RPT coa especificación «Garda».\nCAPÍTULO IV\nServizos comúns de execución\nArtigo 11.\nConcepto e dotación de postos\nO servizo común de execución é aquela unidade da oficina xudicial que realiza todas as funcións requiridas para a ordenación dos procesos de execución.\nCada servizo común de execución está integrado polos postos que determinen as correspondentes RPT reservados a persoal funcionario dos seguintes corpos ao servizo da Administración de xustiza en Galicia:\na) Corpo de xestión procesual e administrativa.\nb) Corpo de tramitación procesual e administrativa.\nÁ fronte de cada servizo común de execución haberá un letrado ou letrada segundo o que se estableza nas RPT incumbencia do ministerio competente en materia de xustiza, de quen dependerán funcionalmente os letrados, letradas e persoal da Administración de xustiza destinados nos postos de traballo directivos e operativos en que aquel se ordene.\nCando o servizo común se estruture en áreas, á fronte de cada unha establecerase unha xefatura de área para coordinar a actividade do persoal integrado nela, así como dos diferentes equipos e grupos de traballo que se organicen para a prestación dos servizos. A mesma función de coordinación terán as persoas que, consoante o que recollan as correspondentes RPT, ocupen postos de persoal adxunto á dirección do servizo común cando non se constituíran áreas.\nNo anexo II desta resolución identifícanse as oficinas xudiciais cuxos servizos comúns de execución están estruturados en áreas.\nArtigo 12.\nServizos que prestan os servizos comúns de execución\n12.1. Para todas as ordes xurisdicionais:\na) Dación de conta ao xuíz, xuíza ou tribunal dos escritos iniciadores dos procesos de execución en todas as ordes xurisdicionais, unha vez verificado que cumpren os requisitos de admisibilidade que correspondan e de conformidade coas leis de procedemento.\nb) Tramitación e resolución das incidencias que hai que sanear derivadas do exame da demanda executiva por parte da persoa titular do órgano xudicial, así como das cuestións procesuais previas á admisión.\nc) Asistir os xuíces, xuízas, maxistrados, maxistradas letradas e letrados da Administración de xustiza na elaboración das resolucións de admisión ou de inadmisión do escrito iniciador do proceso de execución e en cantas outras actuacións foren da súa competencia.\nd) Ditar o decreto de medidas executivas cando cumpra conforme o previsto nas leis procesuais e dar a tramitación que corresponda para executar as medidas acordadas.\ne) Tramitación e, se for o caso, xestión da solicitude inicial de execución provisional.\nf) Tramitación de incidencias procesuais que se produzan na execución de resolucións xudiciais.\ng) Ordenación, xestión e tramitación dos recursos interpostos fronte ás resolucións que se diten no proceso de execución e dos seus incidentes.\nh) Realizar as actuacións que sexan precisas con outras administracións e rexistros públicos para a indagación domiciliaria, patrimonial ou de calquera outra clase con vistas á ordenación, xestión e tramitación dos procedementos.\ni) Realización dos trámites necesarios para a adopción de medidas alternativas á poxa xudicial nos supostos de execucións non pecuniarias e, se se desatendeu o requirimento, actuacións procedentes por instancia do executante.\nj) Control e seguimento de sinalamentos, citacións, emprazamentos e prazos do proceso de execución e dos seus incidentes.\nk) Control de execucións inactivas para impulso xudicial ou para acordar o arquivamento provisional ou definitivo.\nl) Xestión e coordinación da axenda de sinalamentos relativos a xuízos, vistas e comparecencias de procesos de execución e dos seus incidentes mediante un sistema de axenda informática.\nm) Mantemento e conservación dos expedientes xudiciais en trámite calquera que sexa o seu soporte, físico ou electrónico.\nn) Xestión da conta de depósitos e consignacións xudiciais no ámbito do proceso de execución.\nñ) A colaboración requirida para posibilitar a adecuada extracción automatizada dos datos necesarios para o cumprimento das obrigas estatísticas públicas, incluíndo a estatística xudicial e as explotacións vinculadas ás necesidades de xestión das administracións públicas competentes, nos termos establecidos na LOPX.\no) Calquera outro servizo previsto na normativa que resulte de aplicación ou que poida identificarse nos protocolos de actuación e na documentación organizativa, incluído o apoio gobernativo de conformidade co establecido no artigo 23.\n12.2. Na orde xurisdicional penal e de menores, en particular, ademais dos anteriores:\na) A tramitación de mandamentos de prisión ou, se for o caso, de ordes de busca e captura ditadas en fase de execución.\nb) A tramitación de medidas de internamento de menores e doutras medidas de execución de resolucións ditadas en materia de responsabilidade penal e civil dos menores.\nc) A tramitación de mandamentos de liberdade e do cesamento de medidas privativas ou limitativas de dereitos ou liberdades acordadas en procesos penais.\nd) A tramitación da suspensión das penas e indultos.\ne) A tramitación da acumulación de penas.\nf) A realización dos trámites necesarios para a execución das penas privativas de dereitos.\ng) A realización dos trámites necesarios para poder levar a efecto a liquidación de condenas e a substitución de penas.\nh) A tramitación de todas as actuacións necesarias para facer efectivas as responsabilidades pecuniarias de toda clase e daquelas precisas para dar o destino legal ás cantidades obtidas.\ni) A tramitación da retención de permisos oficiais e comunicacións subseguintes.\nj) As consultas de rexistros públicos requiridas para a tramitación do proceso de execución e anotacións, actualizacións e comunicacións aos rexistros públicos, conforme o previsto nas leis procesuais e administrativas.\nk) Calquera outra función de execución que se leve a cabo en coordinación cos demais servizos comúns da oficina xudicial.\nArtigo 13.\nFuncións que desenvolve o persoal destinado nos servizos comúns de execución\n13.1. En postos de dirección ou xefatura:\na) Xefatura de área. As persoas que ocupen a xefatura dunha área realizarán as funcións de organización, xestión, inspección e coordinación de todo o persoal destinado nese servizo común, xa sexa directamente, xa sexa a través da coordinación dos diferentes equipos ou grupos de traballo funcionais en que se estruture a área da súa competencia.\nEsas mesmas funcións serán exercidas polas persoas que, consoante o que recollan as correspondentes RPT, ocupen postos de persoal adxunto á dirección do servizo común cando non se constituíran áreas.\nb) Xefatura de equipo. Os xefes ou xefas de equipo realizarán as funcións de organización, xestión, inspección e coordinación de todo o persoal destinado nese equipo, xa sexa sobre eles directamente, xa sexa a través da coordinación dos diferentes grupos de traballo funcionais que determinen os protocolos de actuación ou a través das instrucións ditadas polos postos de dirección ou xefatura que determine o correspondente protocolo de actuación.\nAs persoas que ocupen as xefaturas de área ou de equipo realizarán, igualmente, no ámbito procesual as funcións que legalmente correspondan aos corpos de que sexan membros.\n13.2. En postos xenéricos:\na) Persoal do corpo de xestión procesual e administrativa. As persoas que, pertencendo a este corpo, ocupen postos xenéricos colaborarán na actividade procesual de nivel superior e realizarán as tarefas procesuais que lles sexan encomendadas sobre aquelas materias propias dos servizos que prestan os servizos comúns de execución a que se refire o artigo anterior, nos termos previstos no artigo 476 da LOPX.\nb) Persoal do corpo de tramitación procesual e administrativa. As persoas que pertenzan a este corpo e ocupen postos xenéricos no servizo común realizarán cantas actividades lles sexan encomendadas que teñan carácter de apoio á xestión procesual, segundo o nivel de especialización do posto desempeñado, nos termos previstos no artigo 477 da LOPX, sobre aquelas materias propias dos servizos que prestan os servizos comúns de execución a que se refire o artigo anterior.\nCAPÍTULO V\nDisposicións comúns á organización dos servizos comúns\nArtigo 14.\nDivisión dos servizos comúns en áreas\nOs servizos comúns da oficina xudicial estrutúranse en áreas nos termos que se indica no anexo I desta resolución.\nAs áreas prestarán os seus servizos no ámbito de actividade correspondente á tipoloxía de procedementos ou de actividade asignada á sección ou seccións a que dean soporte ou apoio.\nArtigo 15.\nRéxime de constitución, organización e funcionamento dos equipos e grupos de traballo\nA formación de equipos ou grupos de traballo non terá reflexo expreso na estrutura organizativa nin, por tanto, nas referidas RPT. Para ambos os casos, a través dos protocolos de actuación delimitarase o número de efectivos e a actividade concreta que desenvolvan, sempre dentro das materias propias do servizo común onde se integren.\nCAPÍTULO VI\nServizos transversais ás diferentes unidades da oficina xudicial\nArtigo 16.\nServizo de garda\n1. O servizo de garda será prestado polo número de funcionarios e funcionarias previstos/as na normativa reguladora desta materia, e en cada partido xudicial debe establecerse unha quenda rotatoria.\nPara tal fin, quen exerza a dirección do servizo común de tramitación elaborará e aprobará anualmente un calendario de gardas do persoal da oficina xudicial, que será comunicado, coa suficiente antelación, ao persoal que deba prestar o dito servizo.\n2. A RPT de cada oficina xudicial identificará os postos que deberá desempeñar este servizo de garda.\nArtigo 17.\nCoordinación coa oficina fiscal\n1. Os protocolos de actuación correspondentes a cada oficina xudicial que sexan aprobados pola persoa titular da Secretaría de Goberno de conformidade co previsto no Regulamento orgánico do corpo de secretarios xudiciais, aprobado polo Real decreto 1608/2005, do 30 de decembro, deberán establecer mecanismos de colaboración e coordinación coas oficinas fiscais, especialmente en materia de sinalamentos.\nCorresponderá ás persoas que exerzan a dirección dos servizos comúns instrumentar e articular a dita coordinación de maneira conxunta coa persoa que exerza a dirección da oficina fiscal.\n2. Para ese efecto, e en función das características da oficina xudicial, esta actividade poderá ser asignada, xuntamente con outras, a un ou varios funcionarios ou funcionarias, que actuarán de enlace directo coas oficinas fiscais correspondentes.\n3. Naquelas oficinas xudiciais estruturadas exclusivamente nun servizo común de tramitación, estas funcións serán asumidas pola persoa que exerza a dirección deste, apoiada polo persoal funcionario que se determine consonte a distribución de actividades e tarefas que se realice.\nArtigo 18.\nCoordinación coas oficinas de xustiza nos municipios\n1. Os protocolos de actuación de cada oficina xudicial establecerán mecanismos de colaboración e coordinación coas oficinas de xustiza nos municipios para a adecuada práctica dos actos de comunicación e posibilitarán a intervención de residentes no municipio por videoconferencia e os demais servizos encomendados a esas oficinas.\nCorresponderá ás persoas que exerzan a dirección dos servizos comúns instrumentar e articular a dita coordinación de maneira conxunta coas persoas que exerzan a secretaría de oficinas de xustiza nos municipios, coas xerencias territoriais do Ministerio de Xustiza e con outras administracións e institucións cuxos servizos se presten desde as devanditas oficinas.\n2. Para ese efecto, na unidade da oficina xudicial que se determine en función das dimensións de cada oficina xudicial, esta actividade poderá ser asignada a un ou varios letrados ou letradas da Administración de xustiza ou a un ou varios funcionarios ou funcionarias, quen actuarán de enlace directo coas oficinas de xustiza nos municipios correspondentes.\n3. Naqueles partidos xudiciais en que a oficina xudicial estea estruturada exclusivamente nun servizo común de tramitación, estas funcións serán asumidas pola persoa que exerza a dirección do servizo común de tramitación, apoiada polo persoal funcionario que se determine consonte a distribución de actividades e tarefas que se realice.\nArtigo 19.\nCoordinación con equipos provinciais de medios adecuados de solución de controversias provinciais\n1. Os protocolos de actuación de oficina xudicial mencionados establecerán mecanismos de colaboración e coordinación coas unidades administrativas que presten os servizos de medios adecuados de solución de controversias.\nCorresponderá ás persoas que exerzan a dirección dos servizos comúns instrumentar e articular a dita coordinación de maneira conxunta co persoal que preste o servizo de información sobre medios adecuados de solución de controversias dentro da oficina xudicial.\n2. Para ese efecto, en función das dimensións de cada oficina xudicial, esta actividade poderá ser asignada a un ou varios funcionarios ou funcionarias, quen actuarán de enlace directo coas unidades administrativas que presten o servizo de medios adecuados de solución de controversias.\n3. Naqueles partidos xudiciais en que a oficina xudicial estea exclusivamente estruturada nun servizo común de tramitación, estas funcións serán asumidas pola persoa que exerza a dirección do servizo común de tramitación, apoiada polo persoal funcionario que se determine consonte a distribución de actividades e tarefas que se realice.\nArtigo 20.\nHorario especial\nEn virtude do disposto no número 5 do artigo 500 da LOPX, cando así o aconsellen as peculiaridades dalgúns servizos comúns, as RPT poderán establecer horarios especiais.\nArtigo 21.\nDedicación especial\nAs RPT poderán conter postos que, por exixiren unha especial responsabilidade, levarán consigo unha dedicación especial que implicará realizar unha xornada de traballo de 40 horas semanais nos termos previstos na normativa vixente.\nArtigo 22.\nCentros penitenciarios\nAs RPT poderán incluír postos cuxa localización corresponda a un determinado centro penitenciario.\nArtigo 23.\nPostos de traballo destinados á atención de funcións gobernativas\nO servizo de soporte e apoio gobernativo ás persoas que exerzan as funcións de presidencia dos tribunais colexiados, á sala de goberno, á presidencia do tribunal de instancia, á persoa titular da Secretaría de Goberno e, se for o caso, á persoa titular da Secretaría de Coordinación Provincial será prestado a través da unidade da Secretaría de Goberno segundo se estableza na RPT ou polo servizo común que se determine.\nDe ser o caso, as persoas que exerzan a dirección dos servizos comúns asignarán o desenvolvemento deste labor ao persoal funcionario que se determine, que o exercerá de forma exclusiva ou compatibilizándoo con outras actividades do servizo común en que estea destinado.\nArtigo 24.\nOficinas do Rexistro Civil\nA Consellería de Presidencia, Xustiza e Deportes organizará as oficinas do Rexistro Civil que pertenzan ao seu ámbito competencial mediante a elaboración e aprobación das correspondentes RPT, que determinarán, así mesmo, a necesidade da dotación de postos singularizados e fixará, se é o caso, os postos compatibles coa Oficina Xudicial. A competencia para a dotación de postos de encargado/a do Rexistro Civil corresponde ao ministerio con competencias en xustiza.\nArtigo 25.\nOficinas de xustiza nos municipios\nA Consellería de Presidencia, Xustiza e Deportes organizará as oficinas de xustiza nos municipios que pertenzan ao seu ámbito competencial mediante a elaboración e aprobación das correspondentes RPT, e dotará os postos que requiran as necesidades organizativas deste servizo e fixará, se é o caso, os postos compatibles coa Oficina Xudicial.\nArtigo 26.\nEstatística e informes\nO persoal destinado en cada un dos servizos comúns a que se refire esta resolución deberá incorporar e manter actualizados os datos requiridos polos sistemas de xestión e información dispoñibles, de forma que sexa posible a extracción automatizada de datos para os efectos previstos na normativa que regula a elaboración da estatística xudicial e a explotación de datos a que se refire o artigo 461 da LOPX.\nPara tal fin, o persoal destinado en cada servizo común deberá observar as instrucións e directrices impartidas para o efecto.\nEsta resolución entrará en vigor o día seguinte ao da súa publicación no\nDiario Oficial de Galicia\n, sen prexuízo de que a súa aplicación teña efectos a partir da constitución das respectivas oficinas xudiciais de cada un dos tribunais a que asisten.\nSantiago de Compostela, 23 de abril de 2025\nJosé Tronchoni Albert\nDirector xeral de Xustiza\nANEXO I\nModelos de organización da oficina xudicial\nOs modelos de organización da oficina xudicial aplicables aos partidos xudiciais que se recollen no anexo II desta resolución son:\nMODELO 11. Oficina xudicial integrada, exclusivamente, polo servizo común de tramitación, que asumirá a totalidade das funcións procesuais e administrativas.\nMODELO 22. Oficina xudicial integrada polo servizo común xeral, polo servizo común de tramitación do tribunal de instancia e mais polo servizo común de execución. Ademais, segundo os casos, podería completarse co servizo común de tramitación da audiencia provincial e co servizo común de tramitación do Tribunal Superior Xustiza. Así, dentro deste modelo pódense dar as seguintes variantes:\n– Modelo 2.1. Modelo base de oficina xudicial integrada polo servizo común xeral, polo servizo común de tramitación do tribunal de instancia e mais polo servizo común de execución. Non se considera a división en áreas destes servizos comúns.\n– Modelo 2.2. Modelo de oficina xudicial integrada polo servizo común xeral, polo servizo común de tramitación do tribunal de instancia e mais polo servizo común de execución. Ademais, o modelo complétase co servizo común de tramitación da audiencia provincial nos partidos xudiciais que teñen a súa sede en capitais de provincia e nas localidades en que se constituíran seccións desta con base no artigo 80.2 da LOPX. Pola súa vez, este modelo pódese estruturar tamén do seguinte modo:\n• Modelo 2.2.1. Cunha estrutura interna en que se identifican as seguintes áreas:\n- No servizo común xeral:\n1. Unha área de rexistro-repartición e asuntos xerais.\n2. Unha área de actos de comunicación.\n- No servizo común de tramitación do tribunal de instancia:\n1. Unha área civil; unha social; unha contencioso-administrativa; unha de familia, infancia e capacidade, e unha mercantil.\n2. Unha área penal (que se estende a toda a orde xurisdicional penal).\n- No servizo común de execución:\n1. Unha área civil; unha social; unha contencioso-administrativa; unha de familia, infancia e capacidade; e unha mercantil.\n2. Unha área penal (que se estende a toda a orde xurisdicional penal, agás, se é o caso, a vixilancia penitenciaria).\n• Modelo 2.2.2. Cunha estrutura interna en que se identifican as seguintes áreas:\n- No servizo común xeral:\n1. Unha área de rexistro-repartición e asuntos xerais.\n2. Unha área de actos de comunicación.\n- No servizo común de tramitación do tribunal de instancia:\n1. Área penal (instrución, violencia sobre a muller; violencia contra a infancia e a adolescencia; penal; menores, e, se é o caso, vixilancia penitenciaria).\n2. Área civil, familia, infancia e capacidade e mercantil.\n3. Área social e contencioso-administrativa.\n- No servizo común de execución:\n1. Unha área civil; unha social; unha contencioso-administrativa; unha de familia, infancia e capacidade, e unha mercantil.\n2. Unha área penal (que se estende a toda a orde xurisdicional penal, agás, se é o caso, a vixilancia penitenciaria).\n– Modelo 2.3. Modelo de oficina xudicial integrada polo servizo común xeral, polo servizo común de tramitación do Tribunal Superior de Xustiza, polo servizo común de tramitación da audiencia provincial, polo servizo común de tramitación do tribunal de instancia e mais polo servizo común de execución. Pola súa vez, este modelo pódese estruturar tamén do seguinte modo:\n- No servizo común xeral:\n1. Unha área de rexistro-repartición e asuntos xerais.\n2. Unha área de actos de comunicación.\n- No servizo común de tramitación do tribunal de instancia:\n1. Área penal (instrución, violencia sobre a muller; violencia contra a infancia e a adolescencia; penal; menores, e vixilancia penitenciaria).\n2. Área civil, familia, infancia e capacidade e mercantil.\n3. Área social e contencioso-administrativa.\n- No servizo común de execución:\n1. Unha área civil; unha social; unha contencioso-administrativa; unha de familia, infancia e capacidade, e unha mercantil.\n2. Unha área penal (que se estende a toda a orde xurisdicional penal, agás vixilancia penitenciaria).\n1 Ten correspondencia co modelo A dos manuais de referencia.\n2 Ten correspondencia co modelo C dos manuais de referencia.\nANEXO II\nRelación de oficinas xudiciais e a súa correspondente estrutura en atención\naos modelos de organización previstos nesta resolución\nOFICINAS XUDICIAIS DA PRIMEIRA FASE DE IMPLANTACIÓN: 1 DE XULLO DE 2025\nProvincia\nPartido xudicial\nModelo de OX\nA Coruña\nBetanzos\n1\nNoia\n1\nCarballo\n1\nCorcubión\n1\nArzúa\n1\nOrtigueira\n1\nRibeira\n1\nNegreira\n1\nMuros\n1\nPadrón\n1\nOrdes\n1\nLugo\nMondoñedo\n1\nChantada\n1\nVilalba\n1\nMonforte de Lemos\n1\nViveiro\n1\nSarria\n1\nA Fonsagrada\n1\nBecerreá\n1\nOurense\nRibadavia\n1\nXinzo de Limia\n1\nA Pobra de Trives\n1\nVerín\n1\nO Barco de Valdeorras\n1\nO Carballiño\n1\nBande\n1\nCelanova\n1\nPontevedra\nPonteareas\n1\nVilagarcía de Arousa\n1\nA Estrada\n1\nTui\n1\nCangas\n1\nLalín\n1\nCambados\n1\nRedondela\n1\nO Porriño\n1\nCaldas de Reis\n1\nMarín\n1\nOFICINAS XUDICIAIS DA TERCEIRA FASE DE IMPLANTACIÓN: 31 DE DECEMBRO DE 2025\nProvincia\nPartido xudicial\nModelo de OX\nA Coruña\nA Coruña\n2.3\nSantiago de Compostela\n2.2.1\nFerrol\n2.1\nLugo\nLugo\n2.2.1\nOurense\nOurense\n2.2.1\nPontevedra\nPontevedra\n2.2.1\nVigo\n2.2.2"
  },
  {
    "file_id": "AnuncioG0759-250425-0002_gl",
    "doga_id": 86,
    "doga_date": "2025-05-07",
    "url": "https://www.xunta.gal/dog/Publicados/2025/20250507/AnuncioG0759-250425-0002_gl.html",
    "title": "RESOLUCIÓN do 23 de abril de 2025, da Dirección Xeral de Xustiza, pola que se aproba a relación de postos de traballo das oficinas de xustiza nos municipios de Galicia.",
    "content": "A Lei orgánica 6/1985, do 1 xullo, do poder xudicial (en diante, Lei orgánica do poder xudicial), define no seu artigo 439.ter as oficinas de xustiza nos municipios como aquelas unidades que, sen estaren integradas na estrutura da oficina xudicial, se constitúen no ámbito da organización da Administración de xustiza para a prestación de servizos á cidadanía dos respectivos municipios. En cada municipio onde non teña a súa sede un tribunal de instancia existirá unha oficina de xustiza, que prestará servizos na localidade onde estea situada.\nAs oficinas de xustiza de municipios de máis de 7.000 habitantes e aqueloutras en que a carga de traballo o xustifique estarán servidas por persoal funcionario dos corpos ao servizo da Administración de xustiza, e a súa determinación corresponderalles ao Ministerio de Xustiza e ás comunidades autónomas con competencias asumidas, nos seus respectivos ámbitos. En todo caso, a Secretaría destas oficinas de xustiza será desempeñada por persoal do corpo de xestión procesual e administrativa, conforme se determine na correspondente relación de postos de traballo.\nO persoal funcionario ao servizo da Administración de xustiza destinado en postos de traballo cuxa actividade sexa declarada compatible de conformidade co artigo 521.3 E) da propia Lei orgánica do poder xudicial realizará as tarefas propias da oficina de xustiza no municipio, así como as da oficina xudicial correspondente. No caso destas últimas, farao baixo a dependencia funcional do director ou directora do servizo para o cal desenvolva a actividade compatible.\nPor outra banda, o Real decreto 1033/2007, do 20 de xullo, establece os postos tipo das distintas unidades que integran as oficinas xudiciais e outros servizos non xurisdicionais, de conformidade co establecido no artigo 519.2 da Lei orgánica do poder xudicial. Así mesmo, o artigo 521.1 da dita Lei orgánica dispón que a ordenación do persoal funcionario e a súa integración nas distintas unidades ou oficinas se realizará a través das relacións de postos de traballo que se aproben e que, en todo caso, serán públicas, e engade no seu número 2 que as relacións de postos de traballo conterán a dotación de todos os postos de traballo das distintas unidades ou oficinas e indicarán a súa denominación, localización, os requisitos exixidos para o seu desempeño, o complemento xeral de posto e o complemento específico.\nAsí mesmo, o artigo 522 da Lei orgánica do poder xudicial atribúelles ás comunidades autónomas con competencias asumidas, logo de negociación coas organizacións sindicais, a competencia para elaborar e aprobar as relacións de postos de traballo en que se ordenan os postos das oficinas e unidades previstas no artigo 520.1, correspondentes ao seu ámbito de actuación. Pola súa banda, a línea d) do artigo 521.3 A) entende que son centros de destino, entre outros, cada unha das oficinas de xustiza nos municipios, sen prexuízo do réxime de compatibilidade dos seus postos cos da oficina xudicial do mesmo partido xudicial cando así se determine.\nMediante o Acordo da Conferencia Sectorial de Xustiza do día 21 de decembro de 2022 aprobáronse o Modelo de referencia das oficinas de xustiza nos municipios e o Modelo de referencia das relacións de postos de traballo das oficinas de xustiza nos municipios.\nEn virtude do establecido no artigo 20.1 do Estatuto de autonomía de Galicia, e da transferencia de funcións á Comunidade Autónoma de Galicia en materia de medios persoais ao servizo da Administración de xustiza, operada a través do Real decreto 2397/1996, do 22 novembro, o persoal funcionario dos corpos de medicina forense, de xestión procesual e administrativa, de tramitación procesual e administrativa e de auxilio xudicial depende organicamente da Comunidade Autónoma a través da Consellería de Presidencia, Xustiza e Deportes.\nPolo exposto, de conformidade co establecido no artigo 522.2 da Lei orgánica do poder xudicial, e no exercicio das competencias atribuídas polo Decreto da Xunta de Galicia 438/1996, do 20 de decembro, de asunción e atribución a este departamento das ditas competencias, así como polo Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, logo de negociación sindical e logo comunicación ao Ministerio de Xustiza,\nDISPOÑO:\nArtigo 1.\nAprobación da relación de postos de traballo\nApróbanse as relacións de postos de traballo das oficinas de xustiza nos municipios de Galicia que figuran no anexo desta resolución.\nArtigo 2.\nProcesos de reorganización\nOs procesos de reorganización derivados da entrada en funcionamento das oficinas de xustiza nos municipios de Galicia realizaranse consonte o disposto na disposición transitoria cuarta da Lei orgánica 19/2003, do 23 de decembro, de modificación da Lei orgánica 6/1985, do 1 de xullo, do poder xudicial, na redacción dada polo artigo segundo da Lei orgánica 1/2009, do 3 de novembro, complementaria da Lei de reforma da lexislación procesual para a implantación da nova oficina xudicial, pola que se modifica a Lei orgánica 6/1985, do 1 de xullo, do poder xudicial.\nArtigo 2.\nEntrada en funcionamento\nAs oficinas de xustiza nos municipios de Galicia entrarán en funcionamento o 1 de xullo de 2025 en todos os partidos xudiciais, agás nos partidos xudiciais da Coruña, Santiago de Compostela, Ferrol, Lugo, Ourense, Pontevedra e Vigo, en que entrarán en funcionamento o 31 de decembro de 2025.\nDisposición derradeira única.\nEntrada en vigor\nEsta resolución entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 23 de abril de 2025\nJosé Tronchoni Albert\nDirector xeral de Xustiza\nANEXO\nRelacións de postos de traballo das oficinas de xustiza nos municipios de Galicia\nProvincia da Coruña:\nLocalidade: Ames\nCentro de destino: Oficina de xustiza de Ames\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015002501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015002601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015002801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Arteixo\nCentro de destino: Oficina de xustiza de Arteixo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015005501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015005601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015005701.00\nTramitación - OXM\n3.381,60\n7.889,88\nXenérico\nCTPA\nCT\nOX\nXG9258400015005801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: A Baña\nCentro de destino: Oficina de xustiza da Baña\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015007501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015007801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Bergondo\nCentro de destino: Oficina de xustiza de Bergondo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015008501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Boiro\nCentro de destino: Oficina de xustiza de Boiro\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015011501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015011601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015011701.00\nTramitación - OXM\n3.381,60\n7.889,88\nXenérico\nCTPA\nCT\nOX\nXG9258400015011801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Brión\nCentro de destino: Oficina de xustiza de Brión\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015013501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015013801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Cabana de Bergantiños\nCentro de destino: Oficina de xustiza de Cabana de Bergantiños\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015014501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015014801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Camariñas\nCentro de destino: Oficina de xustiza de Camariñas\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015016501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015016801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Cambre\nCentro de destino: Oficina de xustiza de Cambre\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015017501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015017601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015017801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Carnota\nCentro de destino: Oficina de xustiza de Carnota\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015020501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015020801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Cedeira\nCentro de destino: Oficina de xustiza de Cedeira\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015022501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015022801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Cee\nCentro de destino: Oficina de xustiza de Cee\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015023501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015023801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Cerceda\nCentro de destino: Oficina de xustiza de Cerceda\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015024501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015024801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Coristanco\nCentro de destino: Oficina de xustiza de Coristanco\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015029501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015029801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Culleredo\nCentro de destino: Oficina de xustiza de Culleredo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015031501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015031601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015031801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Fene\nCentro de destino: Oficina de xustiza de Fene\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015035501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015035601.00\nXestión - OXM\n4.010,52\n8.295,00\nXenérico\nCXPA\nCT\nOX\nAmortícese cando sexa vacante\nXG9258400015035801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: A Laracha\nCentro de destino: Oficina de xustiza da Laracha\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015041501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015041801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Malpica de Bergantiños\nCentro de destino: Oficina de xustiza de Malpica de Bergantiños\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015043501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015043801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Mazaricos\nCentro de destino: Oficina de xustiza de Mazaricos\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015045501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015045801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Melide\nCentro de destino: Oficina de xustiza de Melide\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015046501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015046801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Mugardos\nCentro de destino: Oficina de xustiza de Mugardos\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015051501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015051801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Muxía\nCentro de destino: Oficina de xustiza de Muxía\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015052501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015052801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Narón\nCentro de destino: Oficina de xustiza de Narón\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015054501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015054601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015054701.00\nTramitación – OXM\n3.381,60\n7.889,88\nXenérico\nCTPA\nCT\nOX\nXG9258400015054702.00\nTramitación – OXM\n3.381,60\n7.889,88\nXenérico\nCTPA\nCT\nOX\nXG9258400015054801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Neda\nCentro de destino: Oficina de xustiza de Neda\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015055501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015055801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Oleiros\nCentro de destino: Oficina de xustiza de Oleiros\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015058501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015058601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015058701.00\nTramitación - OXM\n3.381,60\n7.889,88\nXenérico\nCTPA\nCT\nOX\nXG9258400015058801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Oroso\nCentro de destino: Oficina de xustiza de Oroso\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015060501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Outes\nCentro de destino: Oficina de xustiza de Outes\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015062501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015062801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: O Pino\nCentro de destino: Oficina de xustiza do Pino\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015066501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: A Pobra do Caramiñal\nCentro de destino: Oficina de xustiza da Pobra do Caramiñal\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015067501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015067801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Ponteceso\nCentro de destino: Oficina de xustiza de Ponteceso\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015068501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015068801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Pontedeume\nCentro de destino: Oficina de xustiza de Pontedeume\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015069501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015069801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: As Pontes de García Rodríguez\nCentro de destino: Oficina de xustiza das Pontes de García Rodríguez\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015070501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015070801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Porto do Son\nCentro de destino: Oficina de xustiza de Porto do Son\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015071501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015071801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Rianxo\nCentro de destino: Oficina de xustiza de Rianxo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015072501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015072801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Sada\nCentro de destino: Oficina de xustiza de Sada\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015075501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015075601.00\nXestión - OXM\n4.010,52\n8.295,00\nXenérico\nCXPA\nCT\nOX\nAmortícese cando sexa vacante\nXG9258400015075801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Santa Comba\nCentro de destino: Oficina de xustiza de Santa Comba\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015077501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015077801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Teo\nCentro de destino: Oficina de xustiza de Teo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015082501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015082601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400015082801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Val do Dubra\nCentro de destino: Oficina de xustiza de Val do Dubra\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015088501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Valdoviño\nCentro de destino: Oficina de xustiza de Valdoviño\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015087501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015087801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Vimianzo\nCentro de destino: Oficina de xustiza de Vimianzo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015092501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015092801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Zas\nCentro de destino: Oficina de xustiza de Zas\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400015093501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400015093801.00\nAuxilio xudicial - OXM\n2.494,08\n7.820,76\nXenérico\nCAX\nCT\nProvincia de Lugo:\nLocalidade: Begonte\nCentro de destino: Oficina de xustiza de Begonte\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027007501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Burela\nCentro de destino: Oficina de xustiza de Burela\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027902501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027902601.00\nXestión - OXM\n4.010,52\n8.295,00\nXenérico\nCXPA\nCT\nOX\nAmortícese cando sexa vacante\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027902801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Cospeito\nCentro de destino: Oficina de xustiza de Cospeito\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027015501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027015801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Foz\nCentro de destino: Oficina de xustiza de Foz\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027019501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027019801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Guitiriz\nCentro de destino: Oficina de xustiza de Guitiriz\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027022501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027022801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Monterroso\nCentro de destino: Oficina de xustiza de Monterroso\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027032501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027032801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Quiroga\nCentro de destino: Oficina de xustiza de Quiroga\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027050501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027050801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Ribadeo\nCentro de destino: Oficina de xustiza de Ribadeo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027051501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027051801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: O Saviñao\nCentro de destino: Oficina de xustiza do Saviñao\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400027058501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400027058801.00\nAuxilio xudicial - OXM\n2.494,08\n7.820,76\nXenérico\nCAX\nCT\nProvincia de Ourense:\nLocalidade: Allariz\nCentro de destino: Oficina de xustiza de Allariz\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400032001501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Barbadás\nCentro de destino: Oficina de xustiza de Barbadás\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400032008501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400032008801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: O Pereiro de Aguiar\nCentro de destino: Oficina de xustiza do Pereiro de Aguiar\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400032058501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Viana do Bolo\nCentro de destino: Oficina de xustiza de Viana do Bolo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400032086501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400032086801.00\nAuxilio xudicial - OXM\n2.494,08\n7.820,76\nXenérico\nCAX\nCT\nProvincia de Pontevedra:\nLocalidade: Baiona\nCentro de destino: Oficina de xustiza de Baiona\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036003501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036003801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Bueu\nCentro de destino: Oficina de xustiza de Bueu\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036004501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036004801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: A Cañiza\nCentro de destino: Oficina de xustiza da Cañiza\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036009501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036009801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Forcarei\nCentro de destino: Oficina de xustiza de Forcarei\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036018501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036018801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Gondomar\nCentro de destino: Oficina de xustiza de Gondomar\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036021501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036021801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: O Grove\nCentro de destino: Oficina de xustiza do Grove\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036022501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036022801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: A Guarda\nCentro de destino: Oficina de xustiza da Guarda\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036023501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036023801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Meaño\nCentro de destino: Oficina de xustiza de Meaño\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036027501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Moaña\nCentro de destino: Oficina de xustiza de Moaña\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036029501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036029601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400036029701.00\nTramitación – OXM\n3.381,60\n7.889,88\nXenérico\nCTPA\nCT\nOX\nXG9258400036029801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Mondariz\nCentro de destino: Oficina de xustiza de Mondariz\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036030501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036030801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Mos\nCentro de destino: Oficina de xustiza de Mos\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036033501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036033801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Nigrán\nCentro de destino: Oficina de xustiza de Nigrán\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036035501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036035601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400036035801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Poio\nCentro de destino: Oficina de xustiza de Poio\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036041501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036041601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400036041801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Ponte Caldelas\nCentro de destino: Oficina de xustiza de Ponte Caldelas\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036043501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036043801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: O Rosal\nCentro de destino: Oficina de xustiza do Rosal\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036048501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Salceda de Caselas\nCentro de destino: Oficina de xustiza de Salceda de Caselas\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036049501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036049801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Salvaterra de Miño\nCentro de destino: Oficina de xustiza de Salvaterra de Miño\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036050501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036050801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Sanxenxo\nCentro de destino: Oficina de xustiza de Sanxenxo\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036051501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036051601.00\nXestión - OXM\n4.010,52\n8.295,00\nXenérico\nCXPA\nCT\nOX\nXG9258400036051701.00\nTramitación - OXM\n3.381,60\n7.889,88\nXenérico\nCTPA\nCT\nOX\nXG9258400036051801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Silleda\nCentro de destino: Oficina de xustiza de Silleda\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036052501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036052801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Soutomaior\nCentro de destino: Oficina de xustiza de Soutomaior\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036053501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Tomiño\nCentro de destino: Oficina de xustiza de Tomiño\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036054501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036054801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Valga\nCentro de destino: Oficina de xustiza de Valga\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036056501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nLocalidade: Vila de Cruces\nCentro de destino: Oficina de xustiza de Vila de Cruces\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036059501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036059801.00\nAuxilio xudicial - OXM\n2.494,08\n7.820,76\nXenérico\nCAX\nCT\nLocalidade: Vilanova de Arousa\nCentro de destino: Oficina de xustiza de Vilanova de Arousa\nCódigo do posto\nDenominación\nCXP\nCE\nTipo de posto\nCorpo\nForma de provisión\nRequisitos\nMéritos\nObservacións\nXG9258400036061501.00\nXestión - Secretaría OXM\n4.199,52\n8.673,72\nXenérico\nCXPA\nCT\nOX\nXG9258400036061701.00\nTramitación - OXM\n3.381,60\n7.889,88\nXenérico\nCTPA\nCT\nOX\nAmortícese cando sexa vacante\nXG9258400036061801.00\nAuxilio xudicial - OXM\n2.494,08\n7.820,76\nXenérico\nCAX\nCT\nCódigo - Denominación do posto\nOXM - Oficina de xustiza do municipio\nCXP - Complemento xeral do posto\nCE - Complemento específico\nCódigo - Corpo\nCXPA - Corpo de xestión procesual e administrativa\nCTPA - Corpo de tramitación procesual e administrativa\nCAX - Corpo de auxilio xudicial\nCódigo - Descrición das formas de provisión\nCT- Concurso\nCódigo - Observacións\nOX - Posto compatible coa oficina de xustiza"
  },
  {
    "file_id": "AnuncioG0762-280425-0002_gl",
    "doga_id": 86,
    "doga_date": "2025-05-07",
    "url": "https://www.xunta.gal/dog/Publicados/2025/20250507/AnuncioG0762-280425-0002_gl.html",
    "title": "ORDE do 25 de abril de 2025 pola que se convoca o procedemento de adxudicación de estadías e servizos nas residencias de tempo libre adscritas a esta consellería no ano 2025 (código de procedemento BS419A).",
    "content": "O Estatuto de autonomía de Galicia, no seu artigo 27.23, asígnalle á Comunidade Autónoma competencia exclusiva en materia de asistencia social.\nO Real decreto 4123/1982, do 29 de decembro, sobre traspaso de funcións e servizos da Administración do Estado á Comunidade Autónoma de Galicia en materia de tempo libre, dispón que terán dereito a ser persoas usuarias das residencias traspasadas todas as persoas traballadoras de nacionalidade española e os/as familiares destas, calquera que sexa o lugar do seu domicilio.\nA Lei 13/2008, do 3 de decembro, de servizos sociais de Galicia, no seu artigo 2, define os servizos sociais como o conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega, competencias atribuídas neste sector á Consellería de Política Social e Igualdade a través do Decreto 139/2024, do 20 de maio, polo que se establece a estrutura orgánica da Consellería de Política Social e Igualdade.\nA Consellería de Política Social e Igualdade dispón de dous centros destinados ao desfrute do lecer das familias, as residencias de tempo libre de Panxón e do Carballiño, ás cales se lles quere dar un fondo contido social, e posibilitar o acceso de familias a un período vacacional nas ditas residencias de tempo libre de Galicia.\nMediante a presente orde ofértanse quendas de estadías e servizos nas devanditas residencias, co fin de favorecer a comunicación e participación persoal e sociofamiliar, e cumprir unha importante función social.\nA presente convocatoria recolle aspectos tales como a determinación das persoas destinatarias, distribución de prazas, servizos ofertados, solicitudes e tramitación, adxudicacións, prezos e pagamento, e calendario deste ano contribuíndo con isto a reforzar a confianza da cidadanía no funcionamento do sistema.\nNesta convocatoria e ao abeiro do artigo 10.3 da Lei 4/2019, do 17 de xullo, de administración dixital de Galicia, establécese a obrigatoriedade neste procedemento do emprego de medios electrónicos por parte das persoas solicitantes o que atopa a súa xustificación no feito de que vai dirixida a unidades familiares con fillos/as familiarizados coas novas tecnoloxías e coa capacidade técnica precisa para garantir o acceso aos ditos medios.\nCon isto preténdese dar cumprimento áxil e eficaz á finalidade da presente convocatoria.\nEn consecuencia, no uso das facultades que teño atribuídas en virtude da Lei 1/1983, do 22 de febreiro, normas reguladoras da Xunta e da súa Presidencia,\nRESOLVO:\nArtigo 1. Obxecto\nEsta orde ten por obxecto convocar o procedemento de adxudicación de estadías e servizos para o ano 2025 nas residencias de tempo libre de Panxón e do Carballiño, sitas nas localidades de Panxón-Nigrán (Pontevedra) e O Carballiño (Ourense), respectivamente, e adscritas á Consellería de Política Social e Igualdade.\nO código deste procedemento de adxudicación é o BS419A e comprende exclusivamente as estadías e servizos reflectidos no anexo III, cuxa adxudicación corresponde á Consellería de Política Social e Igualdade.\nArtigo 2. Persoas beneficiarias\nPoderán ser beneficiarias todas as persoas integrantes dunha unidade familiar que teñan a súa residencia en territorio español. Igualmente, poderán acollerse a esta orde os galegos e galegas residentes no exterior.\nNon se valorarán as solicitudes que inclúan persoas que gozasen dalgunha quenda na mesma residencia nalgunha das dúas convocatorias anteriores, salvo que existan prazas vacantes na quenda solicitada.\nArtigo 3. Distribución das prazas\nAs residencias de tempo libre de Panxón e do Carballiño dispoñen para cada quenda do número de prazas fixadas no anexo III.\nEnténdese por praza a ocupación por persoa usuaria que admite a residencia en cada quenda. As prazas das residencias distribuiranse en cuartos dobres, triplos e cuádruplos. A residencia do Carballiño dispón tamén de cuartos individuais.\nArtigo 4. Tipos de servizo\n1. Os servizos que se prestan nestas residencias no ano 2025 comprenderán o aloxamento e o mantemento en réxime de pensión completa durante a quenda adxudicada ás persoas beneficiarias residentes, como se indica:\na) Servizo de aloxamento que inclúe a limpeza diaria.\nb) Servizo de comedor en réxime de pensión completa que comprende o almorzo, o xantar e a cea.\n2. O servizo de comedor ofrece un menú único, sen prexuízo da atención de solicitudes de dietas individualizadas derivadas de prescrición médica, alerxias ou intolerancias alimentarias.\n3. Non se admite a entrada e estadía de animais de compañía.\nArtigo 5. Prezos\nOs prezos para as estadías e servizos ofertadas na presente convocatoria serán os previstos no Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre actualizados pola Orde do 4 de xuño de 2013 pola que se actualizan os prezos públicos determinados no Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre.\nArtigo 6. Presentación de solicitudes, lugar e prazo\n1. Cada unidade familiar poderá solicitar, a través da persoa maior de idade que a represente, as estadías e servizos para calquera das dúas residencias de tempo libre adscritas á Consellería de Política Social e Igualdade e para unha ou varias das quendas que se detallan no anexo III, para o que debe achegar a solicitude segundo o modelo normalizado que figura como anexo I.\nPara os efectos desta orde, enténdese por unidade familiar a formada pola/s persoa/s adulta/s e, de ser o caso, as fillas e os fillos e persoas maiores que convivan de xeito permanente ou temporal coa persoa solicitante.\nAsí mesmo, terán a consideración de fillos e fillas as persoas en situación de garda con fins adoptivos e en acollemento familiar.\n2. Presentarase unha única solicitude por unidade familiar en que se indicará a orde de preferencia no desfrute das estadías e servizos nas residencias. A dita solicitude dirixirase ao Departamento Territorial de Ourense no caso de que figure como primeira opción a residencia de tempo libre do Carballiño e ao Departamento Territorial de Vigo, no caso de que figure como primeira opción a residencia de tempo libre de Panxón. No caso de que se soliciten estadías e servizos para ambas as residencias, resolverá o departamento territorial correspondente á cada unha delas.\nAs solicitudes presentaranse obrigatoriamente por medios electrónicos a través do formular normalizado (anexo I) dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do procedemento administrativo común das administracións públicas, se algunha das persoas interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.\nPara a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n3. O prazo de presentación de solicitudes será de dez (10) días hábiles. Este prazo comezará a computar desde o día seguinte á publicación desta orde no Diario Oficial de Galicia. Se o último día de prazo é inhábil, entenderase prorrogado ao primeiro día hábil seguinte, e se no mes de vencemento non hai día equivalente ao inicial do cómputo, entenderase que o prazo finaliza o último día do mes.\nArtigo 7. Documentación complementaria\n1. As persoas solicitantes que representen á unidade familiar, deberán achegar coa solicitude a seguinte documentación:\na) Copia do/dos libro/s de familia ou certificación de nacemento do rexistro civil de cada unha das/dos fillas ou fillos que se beneficien da estadía.\nb) Certificado de convivencia ou de empadroamento conxunto de todas as persoas integrantes da unidade familiar. Estes xustificantes deberán ter unha antigüidade máxima de 6 meses.\nc) Copia da resolución administrativa de garda con fins adoptivos ou acollemento familiar, de ser o caso, só no suposto de ser expedida por outra Administración pública.\nd) Certificado de discapacidade das persoas solicitantes e/ou dos/das acompañantes, de ser o caso, só no suposto de ser expedido por outra Administración pública, para os efectos de aplicar os descontos previstos na normativa que regula os prezos públicos.\ne) Copia do certificado de monoparentalidade, de ser o caso, só no suposto de ser expedido por outra Administración pública.\nf) Documentación acreditativa da condición de vítima de violencia de xénero da persoa solicitante por calquera dos medios previstos no artigo 5 da Lei 11/2007, do 27 de xullo, galega para a prevención e o tratamento integral da violencia de xénero.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa fosen presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante a consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderá solicitarse novamente á persoa interesada a súa achega.\n2. A documentación complementaria deberá presentarse electrónicamente a través do formulario normalizado dispoñible na sede electrónica da Xunta de Galicia, https://sede.xunta.gal\nSe algunha das persoas interesadas presenta a documentación complementaria presencialmente, requiriráselle para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderán requirir a exhibición do documento ou da información orixinal.\n3. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4. No caso de que algún dos documentos que se van presentar de forma electrónica supere os tamaños máximos establecidos pola sede electrónica ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos na forma establecida no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 8. Trámites administrativos posteriores á presentación de solicitudes\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 9. Comprobación de datos\n1. Para a tramitación deste procedemento consultarase automaticamente o documento nacional de identidade ou número de identificación de estranxeiros da persoa solicitante e da persoa que o represente, de ser o caso, así como dos demais membros da unidade familiar, agás que a persoa interesada se opoña a esta consulta.\n2. Consultaranse, ademais, os seguintes datos cando a persoa interesada faga constar na solicitude que lle é de aplicación a circunstancia que acredita o documento correspondente:\na) Título de familia numerosa.\nb) Certificado de discapacidade expedido pola Administración xeral da Comunidade Autónoma de Galicia, da persoa solicitante e/ou dos/das acompañantes.\nc) Resolución administrativa de garda con fins adoptivos ou acollemento familiar expedida pola Administración xeral da Comunidade Autónoma de Galicia.\nd) Certificado acreditativo da condición de familia monoparental expedido pola Administración xeral da Comunidade Autónoma de Galicia.\n3. No caso de que as persoas interesadas se opoñan á consulta, deberán indicalo no recadro correspondente habilitado do anexo I, ou no anexo II, de ser o caso, e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n4. Excepcionalmente, no caso de que algunha circunstancia imposibilite a obtención dos citados datos poderase solicitar ás persoas interesadas a presentación dos documentos correspondentes.\n5. A persoa solicitante asinará na declaración responsable que forma parte da solicitude que dispón do documento asinado polas restantes persoas membro da unidade familiar en que autorizan ou se opoñen á comprobación dos seus datos, conforme o modelo do anexo II. O devandito documento poderá ser requirido pola Administración pública en calquera momento.\nAsí mesmo, no caso de que algunha das persoas membro da unidade familiar se opoña á comprobación de datos, farao constar na dita declaración responsable, e, consecuentemente presentará os documentos que os acrediten.\nArtigo 10. Requirimento de emenda\nUnha vez presentadas as solicitudes, comprobarase que os expedientes reúnen todos os requisitos exixidos na presente orde. En caso contrario o departamento territorial requirirá a persoa interesada para que, no prazo de dez (10) días hábiles, emende a falta ou presente os documentos preceptivos, con indicación de que, se así non o fixese, se entenderá que desiste da súa petición, logo da resolución da persoa titular do departamento territorial competente que deberá ser ditada nos termos previstos no artigo 68 da Lei 39/2015, do 1 de outubro, en relación ao artigo 21 da dita lei.\nArtigo 11. Notificacións\n1. As notificacións de resolucións e actos administrativos practicaranse só por medios electrónicos nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez días (10) días naturais desde a posta á disposición da notificación sen que acceda ao seu contido.\n5. Se o envío da notificación electrónica non é posible por problemas técnicos, practicarase a notificación polos medios previstos na normativa reguladora do procedemento administrativo común.\nArtigo 12. Adxudicación de estadías e servizos\n1. A adxudicación das estadías e servizos efectuarase por orde de entrada das solicitudes da maneira prevista no artigo 6, conforme o disposto no artigo 71.2 da Lei 39/2015, do 1 de outubro.\n2. A adxudicación das estadías e servizos leva implícita a adxudicación das prazas nas residencias de tempo libre que en cada caso correspondan.\n3. O 50 % das prazas de cada residencia reservaranse ás persoas solicitantes procedentes doutros territorios distintos da Comunidade Autónoma de Galicia.\n4. Sen prexuízo do disposto no número 1 para a adxudicación das estadías e servizos terán prioridade nas distintas quendas as seguintes familias de especial consideración pola orde que a seguir se establece, ao abeiro do disposto no artigo 9 da Lei 3/2011, do 30 de xuño, de apoio á familia e á convivencia de Galicia:\na) As familias numerosas.\nb) As familias monoparentais.\nc) As familias acolledoras.\nd) As familias vítimas de violencia de xénero.\n5. As prazas que queden vacantes por renuncias posteriores á adxudicación das estadías e servizos ofertaranse ás persoas solicitantes que non obtivesen praza, seguindo, para estes efectos, a orde de adxudicación establecida.\n6. Non se adxudicarán prazas por máis dunha quenda durante a tempada de verán na mesma residencia, salvo que haxa prazas dispoñibles.\nArtigo 13. Resolución\n1. A Administración dispón dun prazo máximo para resolver e notificar a resolución de tres meses contados desde o día de entrada da solicitude no rexistro do órgano competente para a tramitación. Transcorrido este prazo, as persoas interesadas poderán entender estimadas as solicitudes.\nDentro do dito prazo, as persoas titulares dos departamentos territoriais ditarán, por delegación da conselleira de Política Social e Igualdade, a resolución de adxudicación de estadías e servizos. Estas resolucións farán constar expresamente a quenda adxudicada e consideraranse ditadas polo órgano delegante.\nA resolución notificarase ás persoas solicitantes dentro dos dez (10) días hábiles seguintes á data na que fose ditada.\n2. A relación das persoas adxudicatarias coas estadías e servizos e quendas adxudicadas publicarase con carácter informativo na páxina web: https://politicasocial.xunta.gal/gl/areas/familia-e-infancia/residencias-de-tempo-libre\nDo mesmo xeito, publicarase nelas unha relación das persoas solicitantes que cumpran os requisitos e queden en reserva.\nArtigo 14. Réxime de recursos\nAs resolucións ditadas neste procedemento poñen fin á vía administrativa e contra elas pode interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses a partir do día seguinte ao da notificación da resolución consonte o disposto na Lei 29/1998, do 13 de xullo, reguladora da xurisdición contencioso-administrativa. No caso de silencio administrativo, o prazo será de 6 meses desde o día seguinte a aquel en que a solicitude se entenda desestimada.\nCon carácter potestativo e con anterioridade á interposición do referido recurso contencioso-administrativo, poderá interpoñerse recurso de reposición ante o órgano que ditou o acto, no prazo dun mes a partir do día seguinte ao da dita notificación da resolución expresa. Se a resolución é presunta, a persoa solicitante poderá interpoñer recurso de reposición en calquera momento a partir do día seguinte a aquel en que se produza o acto presunto.\nTodo iso sen prexuízo, de ser o caso, da procedencia do recurso extraordinario de revisión.\nArtigo 15. Pagamento da estadía\nO pagamento da estadía realizarase por quenda completa, con independencia do número de días efectivos de estancia na residencia, como a continuación se indica:\na) As persoas adxudicatarias realizarán un depósito de 30 € por habitación en concepto de reserva, no prazo de cinco (5) días hábiles desde a recepción da confirmación da reserva por parte da residencia.\nb) A cantidade restante depositarase quince (15) días hábiles antes do inicio da quenda adxudicada.\nArtigo 16. Renuncia e devolución de pagamentos\n1. As persoas adxudicatarias que renuncien ao goce da estadía perderán a cantidade depositada en concepto de reserva, agás que medie unha causa de forza maior debidamente acreditada.\n2. A renuncia efectuarase por calquera medio que deixe constancia da súa data de presentación e dirixirase ao departamento territorial da residencia correspondente.\n3. As persoas que renuncien por causa de forza maior á estadía que lle fose adxudicada terán dereito á devolución das restantes cantidades depositadas, para o que terán que presentar unha solicitude de devolución de cantidade dirixida ao departamento territorial da residencia correspondente. Unha vez instruído o procedemento, ditarase resolución, e procede, efectuarase o reintegro de acordo coas porcentaxes que a seguir se relacionan:\na) Presentación da solicitude de devolución ata 20 días antes da data do comezo do goce das estadías e servizos: 100 %.\nb) Presentación da solicitude de devolución entre 19 e 10 días antes da data do comezo do goce das estadías e servizos: 75 %.\nc) Presentación da solicitude de devolución entre 9 e 3 días antes da data do comezo do goce das estadías e servizos: 50 %.\nd) Presentación da solicitude de devolución con menos de 3 días ou unha vez comezado o goce das estadías e servizos: 25 %.\nPara calcular a porcentaxe da devolución tomarase como data de referencia a de rexistro de entrada da solicitude de devolución.\n4. Procede a devolución do 100 % do importe aboado, unha vez iniciada a estadía se non fose posible a prestación do servizo por causas imputables á Administración.\n5. As prazas que queden vacantes por renuncia adxudicaránselle á persoa que ocupe o primeiro lugar e así sucesivamente na lista de espera publicada na web da residencia de tempo libre á que corresponda a vacante, e iniciarase un procedemento de devolución do importe da reserva depositada pola persoa renunciante no caso de renuncia por forza maior debidamente acreditada.\n6. As persoas adxudicatarias que non realizasen o ingreso do importe da reserva de praza dentro do prazo concedido para o efecto perderán o dereito á dita praza e o departamento territorial iniciará o correspondente procedemento por perda da praza logo de trámite de audiencia a estas.\nAs prazas que queden vacantes por este motivo adxudicaranse no xeito previsto no número anterior.\nDisposición adicional única. Delegación de competencias\nApróbase a delegación de competencias para resolver a adxudicación das estadías e servizos da persoa titular da Consellería de Política Social e Igualdade na persoa titular do Departamento Territorial da Consellería de Política Social e Igualdade en Ourense, para as que correspondan á Residencia de Tempo Libre do Carballiño, e na de Vigo para as que correspondan á Residencia de Tempo Libre de Panxón.\nDisposición derradeira primeira. Desenvolvemento da orde\nAutorízase a persoa titular da Dirección Xeral de Familia, Infancia e Dinamización Demográfica para ditar os actos e as instrucións necesarias para o desenvolvemento desta orde.\nDisposición derradeira segunda. Entrada en vigor\nEsta orde entrará en vigor o día seguinte ao da súa publicación no Diario Oficial de Galicia.\nSantiago de Compostela, 25 de abril de 2025\nFabiola García Martínez\nConselleira de Política Social e Igualdade"
  },
  {
    "file_id": "AnuncioO92-050525-0001_gl",
    "doga_id": 86,
    "doga_date": "2025-05-07",
    "url": "https://www.xunta.gal/dog/Publicados/2025/20250507/AnuncioO92-050525-0001_gl.html",
    "title": "RESOLUCIÓN do 5 de maio de 2025 pola que se dá publicidade dos acordos do Consello de Dirección que aproban a modificación da súa estrutura organizativa.",
    "content": "De acordo co previsto na Lei 5/1992, do 10 de xuño, de creación do Instituto Galego de Promoción Económica, o Consello de Dirección do Instituto, nas súas xuntanzas do 12 de febreiro e do 5 de maio de 2025, acordou modificar a estrutura organizativa da entidade nos seguintes termos:\nConfigurar a Oficina Económica de Galicia como Dirección de Área da Oficina Económica de Galicia do Instituto Galego de Promoción Económica, a cuxa fronte figurará un/unha director/a de área baixo a dependencia da Dirección Xeral.\nA Área da Oficina Económica de Galicia continuará a exercer as funcións e competencias desenvolvidas pola Oficina Económica de Galicia, segundo o previsto na Lei 10/2023, do 28 de decembro, de medidas fiscais e administrativas (DOG núm. 246, do 29 de decembro), que modificou a Lei 9/2013, do 19 de decembro, do emprendemento e da competitividade económica de Galicia, e na Lei 9/2021, de 25 de febreiro, de simplificación administrativa e apoio á reactivación económica de Galicia.\nAsí, corresponden á Área da Oficina Económica de Galicia as funcións de:\na) Facilitar a información ás empresas e ás persoas emprendedoras.\nb) Acompañar e dar soporte ás empresas e aos suxeitos promotores das iniciativas empresariais, analizando as solicitudes telemáticas recibidas ou as consultas realizadas por vía telefónica ou presencial.\nc) Asignar ao centro directivo con competencias en materia de industria aquelas iniciativas empresariais susceptibles de seren declaradas proxectos industriais estratéxicos ou de seren incluídas no Plan autonómico de impulso e aceleración de proxectos industriais, de acordo co establecido no texto refundido das disposicións legais da Comunidade Autónoma de Galicia en materia de política industrial, aprobado polo Decreto lexislativo 1/2015, do 12 de febreiro.\nd) Impulsar a tramitación das iniciativas empresariais mediante a consulta a outros órganos ou entidades, da mesma ou doutra Administración, así como a través da proposta ou requirimento de actuación ou de realización de trámites aos correspondentes departamentos do sector público autonómico de Galicia.\ne) Analizar, por petición da persoa interesada ou por iniciativa propia, as actividades económicas en curso que sexan estratéxicas para a Comunidade Autónoma de Galicia e estean en situación de risco de continuidade, elevando un informe de valoración da situación e das alternativas á persoa titular da consellaría con competencias en materia de economía e empresa e realizando o seguimento destas actividades, con atención especial ás actuacións administrativas propostas.\nf) Elaborar un informe anual de actividade en relación coa avaliación e tramitación das iniciativas empresariais.\ng) Realizar outras actuacións que permitan impulsar, aprobar e manter proxectos estratéxicos para a Comunidade Autónoma de Galicia.\nh) Calquera outra que se estableza legal e regulamentariamente.\nPara o exercicio das súas competencias e o desenvolvemento das funcións sinaladas, a Dirección da Área da Oficina Económica de Galicia conta na actualidade coa Subdirección de Asesoramento Empresarial e Apoio á Oficina Económica de Galicia, a quen lle atinxen as seguintes funcións:\na) Identificación e apoio a proxectos susceptibles de exerceren un especial efecto tractor sobre o tecido produtivo galego, así como das candidaturas promovidas por empresas galegas no marco de potenciais proxectos importantes de interese común europeo. Todas estas iniciativas deberán contar cunha especial capacidade de xerar emprego, crecemento e competitividade, actuando tamén como vertebradoras doutras posibles iniciativas empresariais.\nb) Realización de contactos, tarefas de acompañamento e asesoramento eficaz das empresas integrantes ou impulsoras dos proxectos referidos no punto anterior, os cales poderán proceder do propio Igape, doutros organismos ou departamentos da Xunta de Galicia ou doutros axentes do tecido empresarial, económico e social.\nc) Conformación dunha carteira de proxectos de empresas privadas ás cales poder asesorar sobre as mellores liñas de apoios públicos existentes para una maior probabilidade de éxito na súa implementación, así como o apoio na procura de posibles sinerxías ou escalabilidade destes.\nd) Comunicación periódica ás empresas integrantes da carteira de proxectos das principais novidades e oportunidades relativas á obtención de axudas públicas.\ne) Seguimento e inventariado da información relativa aos proxectos referidos nos puntos anteriores.\nf) Captación de investimentos empresariais susceptibles de seren postos en marcha en Galicia, con independencia da súa procedencia nacional ou internacional.\ng) Preparación de documentación ou redacción de informes que se soliciten sobre cuestións relacionadas co marco europeo e nacional de axudas públicas, así como sobre o estado de situación e viabilidade tanto de proxectos susceptibles de exerceren un especial efecto tractor sobre o tecido produtivo galego coma daqueles que consten na carteira de proxectos.\nh) Interlocución co resto de administracións e axentes tanto autonómicos ou locais e estatais coma europeos relacionados co ecosistema das axudas públicas e dos proxectos.\nA persoa titular da subdirección estará apoiada para o exercicio das funcións que ten atribuídas por catro técnicos responsables, dous de asesoramento empresarial e atracción de investimentos, e dous técnicos/as responsables dos ámbitos sur (1) e norte (1), respectivamente.\nFinalmente, para avanzar no despregamento das funcións da Área da Oficina Económica de Galicia, créase o posto denominado adxunto/a á Oficina Económica de Galicia en Madrid, que se proverá polo procedemento de libre designación ou contrato de alta dirección, e estará adscrito á Dirección da Área da Oficina Económica de Galicia, co obxectivo declarado de captar oportunidades para as empresas galegas na capital, configurar unha rede de contactos e oportunidades que posibilite ofrecerlles un mellor marco competitivo, así como canalizar o retorno a Galicia de empresas e persoas emprendedoras, con ou sen vinculación anterior con Galicia, pero que queiran desenvolver nela a súa actividade empresarial. Á dita unidade atínxenlle, baixo a coordinación da persoa titular da Dirección da Área da Oficina Económica de Galicia, as seguintes funcións:\na) Identificación e apoio a proxectos e posibles iniciativas empresariais que poidan impactar no tecido produtivo galego pola capacidade de xerar emprego, crecemento e competitividade.\nb) Busca especializada de contactos singularizados, realización de tarefas de acompañamento e asesoramento específico das empresas integrantes ou impulsoras dos proxectos referidos no punto anterior procedentes de distintos axentes do tecido empresarial, económico e social, en particular aproveitando o ecosistema económico empresarial da capital do Estado.\nc) Apoio técnico para conformar una carteira propia de proxectos de empresas privadas nacional ou internacional ás cales poder asesorar sobre as mellores liñas de apoios públicos existentes para unha maior probabilidade de éxito na implementación destes, así como o apoio na procura de posibles sinerxías ou escalabilidade destes, e coa intención última da súa implantación en Galicia.\nd) Colaborar na comunicación periódica ás empresas integrantes da carteira de proxectos das principais novidades e oportunidades relativas á obtención de axudas públicas, así como o apoio ao seguimento e inventariado da información relativa aos proxectos referidos nos puntos anteriores.\nf) Dar soporte específico á captación de investimentos empresariais susceptibles de ser postos en marcha en Galicia, con independencia da súa procedencia nacional ou internacional.\ng) Apoio técnico á preparación de documentación ou redacción de informes solicitados sobre cuestións relacionadas co marco de axudas públicas europeo e nacional, así como sobre o estado específico de situación e viabilidade tanto de proxectos susceptibles de exercer un especial efecto tractor sobre o tecido produtivo galego coma daqueles que consten na carteira de proxectos.\nh) Colaborar, na interacción co resto de administracións e axentes públicos tanto autonómicos, estatais coma europeos relacionados co ecosistema das axudas públicas e dos proxectos.\nSantiago de Compostela, 5 de maio de 2025\nCovadonga Toca Carús\nDirectora xeral do Instituto Galego de Promoción Económica"
  },
  {
    "file_id": "AnuncioC3K1-110425-0003_gl",
    "doga_id": 76,
    "doga_date": "2025-04-22",
    "url": "https://www.xunta.gal/dog/Publicados/2025/20250422/AnuncioC3K1-110425-0003_gl.html",
    "title": "DECRETO 25/2025, do 7 de abril, polo que se crea a Rede de nodos de innovación sanitaria e se establece a súa composición, organización e funcións.",
    "content": "A Lei 14/2011, do 1 de xuño, da ciencia, a tecnoloxía e a innovación, considera a investigación científica e técnica como concepto equivalente á investigación e desenvolvemento, entendido como o traballo creativo realizado de xeito sistemático para incrementar o volume de coñecementos e o uso destes para crear novas aplicacións, a súa transferencia e divulgación.\nÉ neste contexto no que a Lei 5/2013, do 30 de maio, de fomento da investigación e da innovación de Galicia, veu establecer o marco para o fomento da investigación e do desenvolvemento tecnolóxico, da transferencia e valorización de resultados e da innovación en Galicia en todas as súas vertentes, así como a súa xestión eficiente. Esta lei recolle, entre os seus obxectivos, no artigo 2, «favorecer e impulsar a innovación na xestión da Administración xeral da Comunidade Autónoma de Galicia e do resto do sector público autonómico de Galicia e buscar a efectividade e a eficiencia, así como o máximo beneficio e servizo ás persoas usuarias».\nOs servizos de saúde maduros desenvolven sistemas de xestión da investigación e da innovación, e convértense en xeradores de melloras e riqueza, a través de novos produtos e servizos. Nestes sistemas débense aliñar os obxectivos de I+D+i, os seus esforzos, recursos e talento coas necesidades non cubertas, preocupacións e obxectivos reais da organización.\nA Lei 8/2008, do 10 de xullo, de saúde de Galicia, no seu capítulo III, da investigación e a innovación no Sistema público de saúde de Galicia, establece entre os seus principios xerais que «todos os centros e servizos sanitarios estarán en disposición de favorecer e desenvolver a investigación, e promoverán a cultura científica, tecnolóxica e de innovación»; ademais, a Administración sanitaria promoverá «un modelo de innovación aberta orientado a impulsar a creatividade, a cooperación e a aplicación no sistema sanitario dos cambios que acheguen valor a pacientes e profesionais».\nDe conformidade co anterior, mediante o Decreto 22/2013, do 24 de xaneiro, creouse o Consello para a Innovación en Materia Sanitaria, como órgano de carácter permanente e consultivo no cal participarán persoas de relevancia en materia de innovación en saúde e cuxa finalidade será a promoción da innovación na Consellería de Sanidade e no Servizo Galego de Saúde.\nAdemais, a través do Decreto 112/2015, do 31 de xullo, creouse a Axencia Galega para a Xestión do Coñecemento en Saúde e aprobáronse os seus estatutos. A dita axencia é unha axencia pública autonómica que se encadra dentro das entidades públicas instrumentais reguladas no título III da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e ten como fins xerais e obxectivos básicos actuar como un instrumento de xestión da formación no Sistema público de saúde de Galicia, así como para o fomento e a coordinación da investigación nas institucións sanitarias do Servizo Galego de Saúde, a coordinación e o impulso da actividade innovadora da Consellería de Sanidade e do Servizo Galego de Saúde, e a avaliación de tecnoloxías e servizos sanitarios, así como a formación continuada dos/das profesionais das institucións sanitarias.\nEn desenvolvemento dos seus fins, e dentro do marco global da política pública e da planificación da investigación e innovación, a Axencia ten entre os seus obxectivos «aplicar o modelo de xestión da innovación sanitaria aberta da Consellería de Sanidade e do Servizo Galego de Saúde, coordinar os órganos colexiados da Plataforma de innovación e aqueloutros relacionados coas actividades de innovación», e atribuíuselle, no artigo 18 dos seus estatutos, á Área de Desenvolvemento e Innovación Sanitaria da Axencia a execución e a xestión de proxectos de investigación e innovación sanitaria e o deseño e execución da estratexia de valorización da innovación sanitaria desenvolvida no Sistema público de saúde de Galicia, dando soporte ás actividades da Plataforma de innovación sanitaria.\nA Rede de nodos de innovación sanitaria busca que os/as profesionais do Sistema sanitario público galego, pacientes, coidadores/as, empresas e demais perfís implicados no sector da saúde acheguen as súas ideas de mellora ou proxectos co fin de substituír procesos ou servizos pouco eficientes por alternativas de maior impacto. A Rede recolle, valoriza e acompaña estas ideas ou proxectos co fin de convertelas en proxectos con resultados aplicables á realidade cotiá da práctica asistencial e estendelos a todo o Sistema público de saúde de Galicia. Para a promoción e dinamización da achega de ideas á rede por parte de calquera profesional do Sistema público de saúde de Galicia constitúese un nodo de innovación en cada unha das sete áreas sanitarias de Galicia, xunto cun nodo central, que recae na Área de Desenvolvemento e Innovación Sanitaria da Axencia Galega para a Xestión do Coñecemento en Saúde, para a canalización das ideas dos/das profesionais dos servizos centrais, e que realizará funcións de coordinación da rede.\nAdemais, en todas as áreas sanitarias existen salas ou espazos de colaboración ao seu dispor para realizar as reunións do nodo e para manter encontros de traballo entre os/as profesionais, abertos á colaboración con outras entidades do ecosistema de innovación na proposta de ideas innovadoras e a pensar conxuntamente as solucións.\nNese senso, no artigo 6.q) do Decreto 134/2019, do 10 de outubro, polo que se regulan as áreas sanitarias e os distritos sanitarios do Sistema público de saúde de Galicia, recóllese, entre as competencias das xerencias, potenciar a cooperación en materia de innovación entre o sistema sanitario público, outras administracións, as empresas e as universidades, sobre todo coas da Comunidade Autónoma, sen prexuízo das competencias atribuídas á Axencia Galega para a Xestión do Coñecemento en Saúde.\nA normativa e os antecedentes mencionados fan necesaria a regulación da rede de nodos de innovación da Plataforma de innovación sanitaria, co fin de formalizar a súa organización, ámbito de actuacións e funcións, co obxectivo de impulsar e fomentar a innovación no ámbito sanitario.\nO decreto consta de 16 artigos, divididos en dous capítulos. O capítulo I (artigos 1 a 12) refírese á creación, funcións e composición da Rede de nodos de innovación sanitaria, e o capítulo II (artigos 13 a 16) dedícase ao desenvolvemento e implantación de proxectos innovadores. Completan o texto unha disposición adicional única, relativa á inclusión da participación nas actividades da Rede de nodos de innovación sanitaria como mérito na carreira profesional, e unha disposición derradeira, relativa á entrada en vigor.\nNa súa constitución cumpriuse co establecido no artigo 15 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, que regulará, xunto coa Lei 40/2015, do 1 de outubro, de réxime xurídico do sector público, o seu réxime de organización e funcionamento. Así mesmo, foi obxecto de publicación no Portal de transparencia e Goberno aberto da Xunta de Galicia, e tamén foi sometido a informe económico-financeiro da consellería competente en materia de facenda, informe da consellería con competencias en materia de Administración pública e emprego público, informe sobre impacto de xénero e demográfico, así como informe da Asesoría Xurídica.\nNa súa tramitación seguíronse as previsións contidas nos artigos 40 a 43 da Lei 16/2010, do 17 de decembro, e nos artigos 127 e seguintes da Lei 39/2015, do 1 de outubro, do procedemento administrativo común das administracións públicas.\nFinalmente, no exercicio desta potestade regulamentaria, e en prol da mellora da calidade normativa, esta Administración actuou de conformidade cos principios de boa regulación, concretamente os de necesidade, proporcionalidade, seguridade xurídica, transparencia, accesibilidade, simplicidade, eficacia e eficiencia, recollidos no artigo 37.a) da Lei 14/2013, do 26 de decembro, de racionalización do sector público autonómico, así como no artigo 129 da Lei 39/2015, do 1 de outubro.\nNa súa virtude, por proposta do conselleiro de Sanidade, e logo de deliberación do Consello da Xunta de Galicia na súa reunión do día sete de abril de dous mil vinte e cinco,\nDISPOÑO:\nCAPÍTULO I\nCreación, funcións e composición da Rede de nodos de innovación sanitaria\nArtigo 1.\nCreación e ámbito de actuación\n1. Créase a Rede de nodos de innovación sanitaria, dependente da Axencia Galega para a Xestión do Coñecemento en Saúde, co obxectivo de lograr que a Plataforma de innovación sanitaria se converta na ferramenta transversal da Consellería de Sanidade e do Servizo Galego de Saúde para potenciar e xestionar os resultados de innovación sanitaria enmarcados nun modelo de «innovación aberta» e «innovación social», entendidas como un mecanismo para canalizar as ideas dos/das profesionais, pacientes, coidadores/as, empresas e demais entidades implicadas no sistema sanitario, promover a valorización, a protección e a transferencia do amplo coñecemento xerado, e impulsar a creatividade, a cooperación e a aplicación dos cambios que acheguen, co obxecto de que os resultados se transfiran á sociedade, transformándoos en proxectos con resultados aplicables á realidade cotiá da práctica asistencial.\n2. O seu ámbito de actuación será o do Sistema público de saúde de Galicia.\nArtigo 2.\nObxectivos da Rede de nodos de innovación sanitaria\nOs obxectivos da Rede de nodos de innovación sanitaria son:\na) Promover a innovación entre os/as profesionais e os/as usuarios/as, situando os/as pacientes no centro da innovación.\nb) Recoller tanto as necesidades identificadas como as ideas dos axentes do ecosistema de innovación para mellorar a experiencia dos/das pacientes na asistencia e os resultados en saúde.\nc) Intercambiar as boas prácticas e actividades de innovación entre os nodos da rede de innovación.\nd) Trasladar os proxectos de innovación exitosos realizados nun nodo ao resto de áreas sanitarias.\ne) Avaliar de forma rápida e áxil as propostas de proxectos de innovación para detectar as máis prioritarias.\nf) Axilizar os trámites administrativos necesarios para implantar as propostas prioritarias.\ng) Buscar unha vía de financiamento rápido e directo para proxectos de baixo custo, compatible coa procura de convocatorias de financiamento para proxectos de maior envergadura.\nh) Promover a formación e a promoción da innovación aberta entre os/as profesionais, aplicando criterios de paridade e fomentando a superación da fenda de xénero no ámbito da investigación.\nArtigo 3.\nFuncións dos nodos de innovación\n1. As funcións ás cales deben atender os nodos, en colaboración coas xerencias das áreas sanitarias e coa Axencia Galega para a Xestión do Coñecemento en Saúde, son as seguintes:\na) Apoiar o Servizo Galego de Saúde e os/as profesionais das áreas sanitarias para identificar os principais retos de innovación de cada unha delas, priorizalos e axudar na procura de financiamento.\nb) Dinamizar a xeración de ideas innovadoras en cada área sanitaria para lograr a súa transformación en proxectos e acadar a súa implantación, transferencia e escalado ao conxunto do sistema.\nc) Ser unha ferramenta en mans das xerencias das áreas sanitarias para xestionar e homoxeneizar o proceso de innovación na área, desde a captación de ideas ata a xestión dos seus resultados.\nd) Dinamizar e promover proxectos de innovación sanitaria que partan desde os/as profesionais, pacientes ou persoas usuarias do Servizo Galego de Saúde.\ne) Dar soporte e definir programas de formación específica para a correcta xestión de proxectos de innovación, destacando a formación en dereitos de propiedade intelectual.\nf) Ser a porta de acceso ás fontes de financiamento competitivo nacional- europeo, xunto coa Axencia Galega para a Xestión do Coñecemento en Saúde, para financiar fases críticas ou a intensificación de profesionais sanitarios.\ng) Dotar as ideas ou proxectos innovadores de servizos de apoio metodolóxico e de xestión, facilitando o acceso a programas e fontes de financiamento.\nh) Canalizar as iniciativas de innovación de ámbito nacional e europeo en que participa o Sistema público de saúde de Galicia, coordinando e impulsando a execución das tarefas que correspondan ás áreas sanitarias nestes proxectos.\ni) Servir de ponte para implantar boas prácticas ou ideas innovadoras que se estean levando adiante noutras áreas sanitarias.\n2. As funcións descritas anteriormente deben sempre promover a conciliación, a igualdade e a participación do xénero infrarrepresentado, e respectar a protección da innovación, mediante dereitos de propiedade intelectual co fin de non perder a vantaxe competitiva.\nArtigo 4.\nComposición\n1. A Rede de nodos de innovación sanitaria é unha rede de estruturas de coordinación despregadas nas sete áreas sanitarias do Servizo Galego de Saúde e dependente da Axencia Galega para a Xestión do Coñecemento en Saúde.\n2. Establécese un nodo central de innovación sanitaria, que se corresponderá coa Dirección da Área de Desenvolvemento e Innovación Sanitaria da Axencia Galega para a Xestión do Coñecemento en Saúde, que realizará as funcións de coordinación da rede.\n3. Dependente da xerencia de cada unha das sete áreas sanitarias do Servizo Galego de Saúde, constituirase un nodo de innovación, do cal formarán parte:\na) Unha persoa coordinadora do nodo de innovación, nomeada pola correspondente xerencia da área sanitaria, quen llo notificará á Axencia Galega para a Xestión do Coñecemento en Saúde.\nb) O equipo do nodo de innovación da área sanitaria, que estará composto por un máximo de 15 membros, nomeados pola persoa titular da xerencia da área sanitaria, oída a persoa nomeada como coordinadora do equipo do nodo, entre profesionais dela, con coñecementos e participación no impulso de proxectos de innovación.\nNa composición do equipo procurarase unha representación equilibrada de homes e mulleres, potenciando a presenza do xénero infrarrepresentado, e deberá contar, cando menos, con profesionais do ámbito sanitario, do administrativo e do correspondente ás tecnoloxías da información.\nAsí mesmo, na composición deste equipo deberán estar representados todos os distritos sanitarios que conforman a área sanitaria correspondente, e incluiranse profesionais pertencentes aos distintos ámbitos asistenciais, tanto de atención hospitalaria como de atención primaria.\nA xerencia da área sanitaria notificaralle á Axencia Galega para a Xestión do Coñecemento en Saúde a composición deste equipo do nodo e dos cambios que se leven a cabo nel.\nc) As persoas colaboradoras dos nodos de innovación, considerando como tal o persoal que colabore co nodo en actividades ou proxectos concretos en materia de innovación sanitaria. Procurarase unha representación equilibrada de homes e mulleres, potenciando a presenza do xénero infrarrepresentado.\nd) As persoas colaboradoras externas. Poderán incluírse persoas doutras institucións coas cales as áreas sanitarias ou o Servizo Galego de Saúde manteñan acordos ou convenios de colaboración en materia de innovación. Procurarase unha representación equilibrada de homes e mulleres, potenciando a presenza do xénero infrarrepresentado.\n4. As persoas compoñentes da Rede de nodos de innovación sanitaria non percibirán retribucións adicionais ás que lles corresponde no seu posto de traballo polas tarefas realizadas no nodo.\n5. Na composición da Rede de nodos de innovación sanitaria procurarase acadar unha presenza equilibrada de homes e mulleres, potenciando a presenza do xénero infrarrepresentado, e estableceranse as medidas de conciliación necesarias para fomentar a dita participación.\nArtigo 5.\nFuncións do Nodo central de innovación sanitaria\nO Nodo central de innovación sanitaria representará os diferentes departamentos dos servizos centrais da Consellería de Sanidade e do Servizo Galego de Saúde coas competencias que ten asumidas a Axencia Galega para a Xestión do Coñecemento en Saúde en materia de innovación sanitaria, de acordo coas seguintes funcións:\na) Coordinar e apoiar as actividades dos sete nodos de innovación.\nb) Xestionar e coordinar o funcionamento dos procesos da Rede de nodos de innovación sanitaria do Sistema público de saúde de Galicia.\nc) Canalizar a información sobre os proxectos de innovación de ámbito nacional e/ou europeo cara aos nodos de innovación, fomentando a participación de profesionais nas actividades que deban realizarse nas áreas sanitarias relativas a estas iniciativas.\nd) Identificar os proxectos de innovación e as boas prácticas susceptibles de transferirse entre nodos.\ne) Coordinar as actividades de formación en materia de innovación como entidade encargada da formación dos/das profesionais sanitarios/as, por proposta dos/das coordinadores/as dos nodos de innovación.\nf) Organizar conxuntamente cos nodos de innovación os premios anuais de innovación do Sistema público de saúde de Galicia.\ng) Certificar as actividades realizadas polas persoas coordinadoras, os/as compoñentes do equipo de soporte e a participación dos/das profesionais colaboradores/as nos proxectos e actividades da Rede de nodos de innovación sanitaria co fin do recoñecemento profesional. Para tal efecto, estableceranse as medidas de conciliación necesarias para posibilitar a participación do xénero infrarrepresentado, garantindo a súa correcta progresión na carreira investigadora.\nArtigo 6.\nFuncións da persoa coordinadora do nodo de innovación da área sanitaria\nA persoa coordinadora do nodo de innovación da área sanitaria atenderá ás seguintes funcións:\na) Coordinar as actividades do equipo do nodo de innovación.\nb) Asistir ás reunións de coordinación da Rede de nodos de innovación sanitaria e da Plataforma de innovación sanitaria convocadas polo Nodo central da Axencia Galega para a Xestión do Coñecemento en Saúde.\nc) Comunicarlle ao Nodo central de innovación sanitaria, á dirección da que depende funcionalmente e á xerencia da área sanitaria aqueles proxectos que superan a fase de presentación de ideas e as persoas que se incorporan como participantes en proxectos de innovación.\nd) Comunicarlle ao Nodo central de innovación sanitaria e á xerencia da área sanitaria as actividades do nodo de innovación, tales como xornadas, sesións e outras.\ne) Proporlle a oferta formativa en materia de innovación ao Nodo central de innovación sanitaria.\nf) Colaborar na organización dos premios anuais de innovación do Sistema público de saúde de Galicia.\ng) Facilitar a comunicación con entidades do ámbito local susceptibles de formar parte do ecosistema de innovación a nivel local.\nh) Identificar iniciativas susceptibles de realizarse no modelo de\nliving lab\n.\ni) Elevarlle ao Nodo central de innovación sanitaria e á xerencia da área sanitaria a memoria anual que recolle as actividades do nodo de innovación e as persoas que o integran, para os efectos de recoñecemento profesional, incluíndo datos desagregados por sexo. De conformidade co previsto no artigo 27.2 da Lei 7/2023, do 30 de novembro, para a igualdade efectiva de mulleres e homes de Galicia, da totalidade das estatísticas e investigacións en materia de xénero enviaráselle copia ao órgano competente en materia de igualdade.\nA memoria anual será obxecto de publicación na páxina web do Servizo Galego de Saúde, para xeral acceso e coñecemento pola cidadanía.\nArtigo 7.\nFuncións do equipo do nodo de innovación da área sanitaria\nAs funcións do equipo do nodo de innovación da área sanitaria serán as seguintes:\na) Dinamizar as ideas e proxectos de innovación na área sanitaria, mantendo un rexistro destes e o control da súa evolución ata a súa realización ou desistencia.\nb) Manter unha listaxe de liñas asistenciais e non asistenciais en que os/as profesionais da área desenvolven actividades de innovación.\nc) Identificar necesidades non cubertas susceptibles de xerar proxectos de innovación, fomentando o modelo de compra pública innovadora e o modelo\nliving lab\na través da rede de living labs de saúde de Galicia (Labsaúde).\nd) Apoiar a xeración de proxectos de innovación participando en convocatorias a nivel autonómico, nacional e/ou europeo co fin de lograr financiamento para a súa posta en marcha.\ne) Levar o control da metodoloxía de avaliación e dos resultados dos proxectos de innovación.\nf) Participar na difusión dos proxectos de innovación do nodo da área e da Rede de nodos de innovación sanitaria.\ng) Detectar e animar os/as profesionais que teñan inquietudes innovadoras a formar parte do nodo de innovación e a presentar propostas de proxectos á plataforma de innovación sanitaria. Para tal efecto, potenciarase a presenza do xénero infrarrepresentado, establecendo as medidas de conciliación necesarias para fomentar a dita participación.\nh) Manter unha lista de persoas colaboradoras do nodo e informar periodicamente as persoas incluídas na lista das actividades do nodo e das propostas formativas relacionadas con innovación que se van realizar dentro ou fóra do propio sistema sanitario.\ni) Organizar as actividades do nodo de innovación, como reunións, xornadas, sesións abertas ou outras, fixando a axenda e elaborando unha memoria breve desta e a relación de asistentes. Para tal efecto, estableceranse as medidas de conciliación necesarias para posibilitar a participación do xénero infrarrepresentado, garantindo a súa correcta progresión na carreira investigadora.\nj) Elaborar unha memoria anual que recolla as actividades do nodo de innovación, integrantes do equipo do nodo e persoas colaboradoras do nodo de innovación. A memoria anual será obxecto de publicación na páxina web do Servizo Galego de Saúde, para xeral acceso e coñecemento pola cidadanía.\nArtigo 8.\nFuncións dos/das colaboradores/as do nodo de innovación da área sanitaria\n1. A participación dos/das colaboradores/as do nodo será voluntaria:\na) A alta dun/dunha profesional como colaborador/a producirase ao enviar unha consulta, idea ou pola participación en actividades de difusión ou formación en innovación. O/a profesional será notificado/a desta alta, e poderá posteriormente solicitar a súa baixa. A presentación dunha consulta ou idea, ou a participación en actividades do nodo, levará implícito o consentimento do/da profesional á súa consideración como colaborador/a, así como a aceptación das súas implicacións.\nb) A baixa producirase por petición propia e poderáselle solicitar ao nodo de innovación que non se lle envíen correos de comunicación.\nc) Os/as colaboradores/as serán convocados/as a actividades de formación e a reunións temáticas.\nd) Ofreceráselles participación nas actividades de proxectos ou xornadas de innovación, que serán acreditadas.\ne) Participarán na presentación de proxectos de innovación ao nodo e á plataforma de innovación sanitaria. No caso de que o proxecto logre pórse en marcha, recibirán acreditación de participación no proxecto xunto cos membros do equipo que o formen.\n2. No caso de non enviar propostas de proxectos, non asistir a actividades de formación ou reunións no período dun ano, serán dados/as de baixa como colaboradores/as do nodo de innovación.\n3. Para tal efecto, estableceranse as medidas de conciliación necesarias para posibilitar a participación do xénero infrarrepresentado, garantindo a súa correcta progresión na carreira investigadora.\nArtigo 9.\nCoordinación cos institutos e fundacións públicas galegas de investigación biomédica\n1. Co fin de fomentar a colaboración e mellorar a coordinación entre as actividades de investigación e innovación desenvolvidas nos institutos e fundacións públicas galegas de investigación biomédica e as iniciativas de innovación promovidas polos nodos, as persoas representantes das fundacións e institutos de investigación galegos poderán participar nas reunións da Rede de nodos de innovación sanitaria.\n2. As fundacións promoverán iniciativas conxuntas cos nodos de innovación para financiar proxectos innovadores que deberán desenvolver na rede asistencial os/as profesionais sanitarios/as.\n3. Os nodos de innovación poderán apoiarse nas fundacións de investigación para a xestión de proxectos de innovación financiados por terceiros para as tarefas de xestión.\n4. A xestión dos beneficios obtidos pola explotación de proxectos de innovación atenderá ao disposto polo decreto en vigor que regula a protección, a valorización e a transferencia dos resultados da investigación, desenvolvemento e innovación no ámbito do Sistema público de saúde de Galicia. A distribución de beneficios correspondente ao Servizo Galego de Saúde e ás súas entidades instrumentais, no tocante a proxectos impulsados polos nodos, deberá destinarse ao financiamento das actividades do correspondente nodo.\nArtigo 10.\nFormación dos integrantes da Rede de nodos de innovación sanitaria\n1. A Axencia Galega para a Xestión do Coñecemento en Saúde, como entidade encargada da formación dos/das profesionais sanitarios/as, organizará anualmente a formación para o persoal do equipo de innovación dos nodos, o persoal coordinador e para os/as profesionais colaboradores/as, e deixará abertas as prazas que poidan quedar vacantes a outros/as profesionais interesados/as por proxectos de innovación, a través do Plan estratéxico de formación.\n2. A formación estará orientada á adquisición de habilidades propias da innovación, como xestión de proxectos de innovación, presentación de proxectos ou metodoloxías de innovación, entre outras. Tamén incluirá a perspectiva de xénero e fomentará a participación do xénero infrarrepresentado, fomentando o seu acceso e progresión na carreira investigadora.\n3. Os/as coordinadores/as e membros do equipo do nodo de innovación terán preferencia para asistir ás actividades formativas programadas especificamente para os nodos de innovación. Posteriormente poderánselles ofertar tamén as ditas actividades aos/ás colaboradores/as do nodo, e aos demais profesionais, por esta orde de prelación.\n4. En todo caso, serán consultados os/as coordinadores/as dos nodos de innovación para que propoñan anualmente a formación en innovación que consideren máis necesaria para o desenvolvemento das súas funcións.\nArtigo 11.\nCertificación da participación nas actividades da Rede de nodos de innovación sanitaria\n1. A Xerencia da Axencia Galega para a Xestión do Coñecemento en Saúde, por proposta da Dirección da Área de Desenvolvemento e Innovación Sanitaria, e en virtude das competencias en innovación sanitaria outorgadas pola Consellería de Sanidade e o Servizo Galego de Saúde, certificará a participación nas actividades da Rede de nodos de innovación sanitaria co fin do recoñecemento profesional que, de ser o caso, corresponda. Para tal efecto, estableceranse as medidas de conciliación necesarias para posibilitar a participación do xénero infrarrepresentado, garantindo a súa correcta progresión na carreira investigadora.\n2. Establécense os seguintes requisitos para certificar a participación nas actividades da Rede de nodos de innovación sanitaria:\na) Coordinadores dos nodos de innovación: asistencia ás reunións convocadas polo Nodo central de innovación e a participación na organización das actividades reflectidas na memoria anual.\nb) Membros do equipo dos nodos de innovación: participación acreditada polos/as coordinadores/as dos nodos nas actividades reflectidas na memoria anual.\nc) Colaboradores/as dos nodos de innovación: a participación nalgunha das seguintes actividades permitirá certificar a participación nas actividades da Rede de nodos de innovación sanitaria como membro colaborador durante o ano:\n1º. Asistencia ás reunións e/ou xornadas organizadas polo nodo da área sanitaria (mínimo 3 reunións ao ano). O equipo responsable do nodo elaborará unha acta das reunións que teña o nodo ao longo do ano e un control de sinaturas ao iniciar e ao finalizar as reunións. A acta e as sinaturas de cada reunión remitiránselle ao Nodo central de innovación. Ao final do ano elaborarase unha listaxe coas persoas que asistiron ao número mínimo de reunións validada polo/a coordinador/a do nodo, e incluiranse datos desagregados por sexo.\n2º. Realización de cursos de temática de innovación organizados pola Rede de nodos de innovación sanitaria, incluíndo datos desagregados por sexo.\n3º. Presentación de propostas e/ou participación en proxectos innovadores (mínimo 1 proposta/proxecto ao ano). Desde o Nodo central de innovación elaborarase unha listaxe das propostas presentadas que alcancen a fase de proxectos, ou da participación en proxectos de innovación da Rede de nodos de innovación sanitaria.\n3. Os nodos poderán realizar as súas sesións a distancia, de conformidade co previsto no artigo 17 da Lei 40/2015, do 1 de outubro, de réxime xurídico do sector público. Nas sesións telemáticas, as persoas integrantes do órgano poderán atoparse en distintos lugares, sempre e cando se asegure por medios electrónicos, considerándose tamén como tales os telefónicos e audiovisuais, a identidade dos membros ou persoas que os suplan, o contido das súas manifestacións, o momento en que estas se producen, así como a interactividade e intercomunicación entre elas en tempo real e a dispoñibilidade dos medios durante a sesión.\nPara tal efecto, as convocatorias remitiranse a través de medios electrónicos, e farase constar nelas a orde do día xunto coa documentación necesaria para a súa deliberación, cando sexa posible, as condicións en que se vaia realizar a sesión, o sistema de conexión e, de ser o caso, os lugares en que estean dispoñibles os medios técnicos necesarios para asistir e participar na reunión. Cando se asista por vía telemática, os acordos entenderanse adoptados na sede do órgano e, na súa falta, onde estea situada a súa presidencia.\nPara os efectos da certificación da participación dos membros, abondará coa certificación e coa acta expedidas pola secretaría do órgano, en que se recollerán as persoas participantes.\n4. De conformidade co previsto no artigo 27.2 da Lei 7/2023, do 30 de novembro, para a igualdade efectiva de mulleres e homes de Galicia, da totalidade das estatísticas e investigacións en materia de xénero enviaráselle copia ao órgano competente en materia de igualdade.\nArtigo 12.\nRecoñecemento na carreira profesional da participación nas actividades da Rede de nodos de innovación sanitaria\nAs actividades realizadas polas persoas membros da Rede de nodos de innovación sanitaria recoñeceranse na carreira profesional como méritos na epígrafe de innovación, logo de certificación pola Axencia Galega para a Xestión do Coñecemento en Saúde, de acordo cos criterios establecidos no artigo 11.\nCAPÍTULO II\nDesenvolvemento e implantación de proxectos innovadores\nArtigo 13.\nApoio para o desenvolvemento e implantación de ideas e proxectos innovadores pola Rede de nodos de innovación sanitaria\n1. A través da Rede de nodos de innovación sanitaria procúrase o desenvolvemento e a implantación de solucións innovadoras para o Sistema público de saúde de Galicia que xeren maior calidade e dean resposta aos retos en saúde que presenta a nosa sociedade.\n2. A través da Rede de nodos de innovación sanitaria levaranse a cabo as seguintes actividades:\na) Canalizar as ideas dos/das profesionais, pacientes, coidadores/as, empresas e demais perfís implicados no sistema sanitario público galego.\nb) Transformar as ideas en proxectos con resultados aplicables á realidade cotiá da práctica asistencial.\nc) Introducir cambios de forma áxil no sistema sanitario e substituír os procesos pouco eficientes por alternativas de maior calidade.\nd) Avaliar e apoiar o desenvolvemento de proxectos.\ne) Realizar o seguimento dos proxectos logo da súa implantación.\nf) Axilizar os trámites administrativos e a toma de decisións.\ng) Buscar as convocatorias de financiamento máis adecuadas e identificar e contactar con posibles socios para a súa posta en marcha.\nh) Realizar tarefas de asesoramento e soporte para que o proxecto se transforme nun novo produto ou servizo sanitario.\n3. A Rede de nodos de innovación sanitaria conta cunha plataforma de innovación aberta permanentemente, onde recoller as ideas e facer seguimento delas.\nArtigo 14.\nCriterios de priorización das propostas innovadoras\n1. As ideas e propostas innovadoras presentadas deberán demostrar que xeran un valor para os/as pacientes e o sistema sanitario, mellorando a calidade de vida dos/das pacientes ou a eficiencia do servizo sanitario no ámbito da provisión de servizos, prácticas asistenciais ou de xestión.\nNon poderán presentarse propostas xa comercializadas, transferidas á industria nin aquelas que teñan comprometida a súa licenza con algunha organización ou empresa.\n2. Na valoración das propostas teranse en conta os seguintes criterios:\na) Prioridade estratéxica de innovación do Sistema público de saúde de Galicia: valorarase o grao de idoneidade para desenvolver un proxecto nun momento concreto polas circunstancias específicas que o determinen.\nb) Aliñamento e impacto coa Estratexia do Servizo Galego de Saúde: valorarase o grao de consonancia do proxecto proposto coa Estratexia do Servizo Galego de Saúde.\nc) Escalabilidade: valorarase o nivel en que as ideas son transferibles máis alá do centro en que se propoñen.\nd) Innovación: valorarase a achega innovadora que supón fronte á práctica habitual.\ne) Beneficios para o sistema sanitario público galego ou persoas usuarias do sistema.\nf) Participación da cidadanía e pacientes.\ng) Recursos necesarios para o seu desenvolvemento.\nh) Identificación de compoñentes tecnolóxicos e de sistemas de información.\ni) Identificación de métodos de avaliación de resultados.\nj) Implicacións co tratamento de datos de carácter persoal: necesidade de avaliación dos comités de ética da investigación e da Comisión de Estudos de Alto Impacto.\nArtigo 15.\nXestión das achegas de propostas innovadoras á Rede de nodos de innovación sanitaria\n1. Calquera profesional, usuario/a ou axente externo poderá enviar as súas propostas de proxectos de innovación para a mellora do sistema sanitario a través da plataforma de innovación sanitaria.\n2. Todas as propostas que se reciban a través da plataforma de innovación terán unha avaliación individual de acordo cos criterios xerais establecidos no artigo 14. Os/as coordinadores/as dos nodos de innovación das áreas sanitarias e/ou as persoas membros do equipo do nodo en que delegue reuniranse como mínimo trimestralmente para avaliar todas as propostas da súa área.\n3. Os/as coordinadores/as dos nodos comunicaranlle a través das reunións periódicas convocadas polo Nodo central de innovación ao resto dos nodos das áreas sanitarias as propostas recibidas, xunto coa avaliación efectuada e, de ser o caso, a posta en marcha do proxecto ou grao de implantación, co fin de ser coñecidas polo resto das áreas sanitarias.\n4. Todas as propostas recibidas deberán ser respondidas aos/ás seus/súas promotores/as, o que poderá consistir na inadmisión, a admisión do proxecto para a súa implantación no sistema, a proposta de mellora da idea ou a etiquetaxe como proposta «realizable» para a posterior inclusión nun proxecto maior ou iniciativa futura.\n5. Ademais, co fin de axilizarse a posta en marcha de proxectos, o nodo proporá o financiamento directo daquelas ideas avaliadas positivamente que teñan un custo menor para xestionar pola área sanitaria ou a Axencia Galega para a Xestión do Coñecemento en Saúde, segundo a dispoñibilidade orzamentaria.\n6. No caso de propostas avaliadas positivamente que requiran dun financiamento para o cal non exista dispoñibilidade orzamentaria suficiente, elevaráselle ao Comité de Valoración da Plataforma de innovación sanitaria, descrito no artigo 16, a proposta dos nodos de innovación. No caso de aprobación, isto quedará supeditado á dispoñibilidade orzamentaria ou á captación de fondos de innovación mediante programas ou convocatorias que permitan o seu financiamento.\nArtigo 16.\nComité de Valoración da Plataforma de innovación sanitaria\n1. O Comité de Valoración da Plataforma de innovación sanitaria é o órgano colexiado ao cal se elevarán, para a súa avaliación, aquelas propostas susceptibles de ser aplicadas en toda a organización e/ou cun impacto económico que requiran de financiamento adicional, logo da avaliación positiva por parte da Rede de nodos de innovación sanitaria.\n2. Formarán parte deste comité as persoas designadas pola Presidencia da Axencia Galega para a Xestión do Coñecemento en Saúde, ata un máximo de 15 membros. Os membros non percibirán retribucións de ningún tipo.\n3. Na súa composición procurarase acadar unha representación equilibrada en función da tipoloxía de proxectos dos diferentes órganos que conforman a Consellería de Sanidade, o Servizo Galego de Saúde e as demais entidades instrumentais do sistema público galego, e unha presenza equilibrada de homes e mulleres, potenciando a presenza do xénero infrarrepresentado, polo que se establecerán as medidas de conciliación necesarias para fomentar a dita participación.\n4. A Presidencia do Comité recaerá na persoa que ocupe a Xerencia da Axencia Galega para a Xestión do Coñecemento en Saúde e a Secretaría, na persoa que ocupe a Dirección da Área de Desenvolvemento e Innovación Sanitaria.\n5. Este comité reunirase con carácter cuadrimestral ou cando o número de propostas sexa significativo.\n6. O Comité de Caloración da Plataforma de innovación sanitaria avaliará as propostas recibidas segundo as fases aplicables en casa caso: ideación, desenvolvemento da solución, solicitude de financiamento externo, desenvolvemento de proxectos de compra pública innovadora, avaliación en contornos\nliving lab\nda rede Labsaúde e/ou opcións de protección, valorización e transferencia, como creación de\nspin-offs\n, e proporá e asesorará os órganos correspondentes da Consellería de Sanidade e do Servizo Galego de Saúde sobre as medidas que cumprirá adoptar no desenvolvemento ou na implantación destes proxectos.\nDisposición adicional única.\nInclusión da participación nas actividades da Rede de nodos de innovación sanitaria como mérito na carreira profesional\nAs actividades realizadas polas persoas membros da Rede de nodos de innovación sanitaria recoñeceranse na carreira profesional como méritos na epígrafe de formación, docencia, investigación e innovación ou, de ser o caso, na de implicación ou compromiso coa organización.\nDisposición derradeira única.\nEntrada en vigor\nO presente decreto entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, sete de abril de dous mil vinte e cinco\nAlfonso Rueda Valenzuela\nPresidente\nAntonio Gómez Caamaño\nConselleiro de Sanidade"
  },
  {
    "file_id": "AnuncioG0766-271125-0003_gl",
    "doga_id": 236,
    "doga_date": "2025-12-05",
    "url": "https://www.xunta.gal/dog/Publicados/2025/20251205/AnuncioG0766-271125-0003_gl.html",
    "title": "ORDE do 27 de novembro de 2025 pola que se fixan os prezos privados para a venda ao público de diversas publicacións editadas por esta consellería.",
    "content": "O artigo 50 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, dispón que «son prezos privados as contraprestacións que obteñan os suxeitos a que se refire o artigo 3 desta lei pola prestación de servizos ou a realización de actividades efectuadas en réxime de dereito privado cando, prestando tamén tales servizos ou actividades o sector privado, sexan de solicitude voluntaria por parte dos administrados».\nAsí mesmo, o artigo 51 da referida lei establece que «os prezos privados serán fixados polas consellerías correspondentes, logo de informe favorable da de Economía e Facenda, atendendo ás condicións e circunstancias do mercado en que operen, sen prexuízo de que excepcionalmente poidan aplicarse subvencións reguladoras. Para estes efectos, a consellería correspondente remitirá á de Economía e Facenda o proxecto normativo xunto coa memoria económica en que se xustifiquen os aspectos anteriores. A norma que fixe estes prezos deberá ser publicada no\nDiario Oficial de Galicia\n».\nNa súa virtude, vista a proposta formulada pola Consellería de Cultura, Lingua e Xuventude e logo do informe favorable da Consellería de Facenda e Administración Pública, esta consellería\nDISPÓN:\nArtigo único\n1. Quedan aprobados os prezos privados de venda ao público das publicacións editadas pola Consellería de Cultura, Lingua e Xuventude que se relacionan no anexo.\n2. Estes prezos entenderanse co IVE incluído.\nDisposición derradeira única\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 27 de novembro de 2025\nJosé Carlos López Campos\nConselleiro de Cultura, Lingua e Xuventude\nANEXO\n–\nA barca de Caronte. A travesía vital de Isaac Díaz Pardo\n. 25,00 €.\n–\nParlamento de xeo: (e outras friccións teóricas da arte do século XXI)\n. 14,00 €.\n–\nA escola da noite: Escritos sobre literatura e arte contemporánea\n. 14,00 €.\n–\nCultivar incertezas: Reformular o espazo/conmocionar a mirada\n. 25,00 €.\n–\nNovos imaxinarios.\n25,00 €."
  },
  {
    "file_id": "AnuncioG0762-251125-0003_gl",
    "doga_id": 236,
    "doga_date": "2025-12-05",
    "url": "https://www.xunta.gal/dog/Publicados/2025/20251205/AnuncioG0762-251125-0003_gl.html",
    "title": "RESOLUCIÓN do 21 de novembro de 2025 pola que se publica a convocatoria, mediante procedemento de asignación de concerto social, para a execución do programa de acollemento residencial dirixido a nenos, nenas e adolescentes con medidas de protección e problemas de saúde mental, no centro de menores Casa da Quintán en Ponte Caldelas (8 prazas), (código de procedemento BS213T).",
    "content": "O Estatuto de autonomía de Galicia, no artigo 27.23, atribúelle á Comunidade Autónoma de Galicia a competencia exclusiva en materia de asistencia social.\nA Consellería de Política Social e Igualdade, a través da Dirección Xeral de Familia, Infancia e Dinamización Demográfica, asumiu entre as súas competencias, segundo o artigo 14.1.b) do Decreto 139/2024, do 20 de maio, polo que se establece a estrutura orgánica da Consellería de Política Social e Igualdade, a protección e a tutela das persoas menores en situación de risco ou desamparo nos termos establecidos no Código civil, na Lei orgánica 1/1996, do 15 de xaneiro, de protección xurídica do/da menor, de modificación parcial do Código civil e da Lei de axuizamento civil, e, no ámbito da Comunidade Autónoma de Galicia, a Lei 13/2008, do 3 de decembro, de servizos sociais de Galicia, e a Lei 3/2011, do 30 de xuño, de apoio á familia e á convivencia de Galicia, o Decreto 42/2000, do 7 de xaneiro, polo que se refunde a normativa reguladora vixente en materia de familia, infancia e adolescencia, modificado polo Decreto 406/2003, do 29 de outubro, na Lei orgánica 8/2015, do 22 de xullo, de modificación do sistema de protección á infancia e á adolescencia, Lei 26/2015, do 28 de xullo, de modificación do sistema de protección á infancia e á adolescencia, e a Lei orgánica 8/2021, do 4 de xuño, de protección integral á infancia e a adolescencia fronte á violencia.\nA atención residencial a persoas menores en situación de desprotección e suxeitos á medida de garda ou tutela que precisen dunha intervención socioeducativa e terapéutica especializada en problemas de saúde mental forma parte do contido esencial das obrigas que, como titor ou gardador, lle corresponden á Xunta de Galicia por ministerio da lei.\nO acollemento residencial é unha medida de protección pola que se exerce a garda daqueles nenos, nenas e adolescentes (en diante, NNA) que non poden permanecer nos seus fogares, mediante a cal se lles proporciona un lugar de residencia e convivencia que cumpra co obxectivo dunha adecuada satisfacción das necesidades de protección, educación e desenvolvemento, incluídas as actuacións terapéuticas e rehabilitadoras necesarias. O acollemento realízase nunha vivenda ou residencia especificamente destinada para este fin coa atención de profesionais dunha determinada cualificación e prestando o seu servizo vinte e catro horas ao día.\nO acollemento residencial dirixido aos NNA con problemas de saúde mental é un recurso moi específico que vén definido pola súa capacidade para realizar un achegamento educativo e terapéutico integral de alta intensidade, ademais de cumprir con todas as funcións de acollemento de persoas menores con medida de protección. As características deste recurso fan obrigada unha estreita colaboración e coordinación co sistema público sanitario, que supervisará a evolución das persoas acollidas nel.\nOs obxectivos deste programa de acollemento residencial dirixido a NNA con medida de protección e problemas de saúde mental son os seguintes:\n• Crear un contorno de seguridade e protección para os NNA no cal se minimicen as situacións conflitivas e se poidan xerar experiencias de aprendizaxe baseadas en modelos educativos adecuados de responsabilidade e relación positiva.\n• Acadar, utilizando técnicas socioeducativas e terapéuticas, unha redución dos problemas psicolóxicos, psiquiátricos e unha melloría da situación emocional e o benestar dos NNA, que lles permita reintegrarse nun contexto máis normalizador o antes posible. Realizarase un traballo intensivo de tratamento socioeducativo e psicolóxico sobre os problemas e conflitos persoais que poidan estar na base dos trastornos mentais.\n• Constituír un recurso interdisciplinar que ofreza unha gran variedade de actividades e servizos que permitan individualizar as intervencións, como a terapia individual, terapia grupal, terapia familiar, obradoiros relacionados coa formación laboral, orientación vocacional, técnicas de busca de emprego, habilidades para a vida independente e preparación para a vida adulta, entre outras.\n• Constituír un ambiente seguro, enriquecedor e terapéutico que respecte e promova a identidade cultural e étnica, e favoreza o máximo desenvolvemento e crecemento persoal á vez que cobre as súas necesidades educativas, sociais, de desenvolvemento, saúde, condutuais e emocionais.\n• Ofrecer un ambiente cotián de convivencia que facilite experiencias positivas de vinculación, apoio e afecto que lles permita aos NNA adquirir novas pautas de comunicación e relación social.\n• Axudar os NNA e as súas familias, de acordo co que dispoña o seu plan individualizado de protección (PIP), anteriormente coñecido como «Plan de caso», a mellorar as súas competencias para afrontar as condicións que foron un obstáculo para crear un contexto familiar de benestar e a constituírse en suxeitos activos no proceso de intervención.\n• Apoiar as persoas mozas para realizar unha transición á vida adulta axeitada mediante a intervención en habilidades xerais e específicas, o acceso aos recursos sociais e os apoios sociais, emocionais e comunitarios.\n• Favorecer o establecemento de apoios comunitarios a longo prazo e vínculos sociais que se necesiten para facilitar unha integración social axeitada despois da experiencia residencial.\nCómpre salientar a necesidade de dotar os NNA con trastornos de saúde mental dun ambiente socioeducativo e terapéutico, presente no deseño e no modelo metodolóxico de intervención socio-educativa, no cal se aborden as súas dificultades específicas baixo o control e supervisión que precisan.\nA Casa da Quintán está situada no concello de Ponte Caldelas e foi cedida pola Fundación Sálvora á Xunta de Galicia no ano 2006. Consideramos esta vivenda como moi adecuada para o acollemento residencial de menores con problemas de saúde mental. O adxudicatario contará con este equipamento, no cal prestará os servizos de atención de nenos, nenas e adolescentes en acollemento residencial temporal e con carácter transitorio de acordo coas indicacións recollidas no prego de prescricións técnicas que regularán este concerto.\nA duración deste acollemento virá determinada pola consecución dos obxectivos protectores e terapéuticos. Non deberá durar máis do tempo estritamente necesario para atender as dificultades específicas do/da neno/a ou adolescente, de modo que este/esta se poida reintegrar en contextos convivenciais máis normalizados e estables.\nComo todo acollemento residencial, trátase dun recurso protector e educativo, no sentido máis integral, no cal deberá destacar o seu carácter terapéutico xa que perseguirá a consecución dun cambio e unha melloría no equilibrio emocional, autocontrol e nas habilidades adaptativas da persoa menor.\nNa procura da consecución duns estándares de calidade propios dunha Administración moderna e preocupada por todo o que sexa avanzar na mellora dos servizos sociais en xeral, e na mellora da calidade de vida das persoas menores incluídas no sistema de protección da Xunta de Galicia, en especial no interese superior do menor, existen razóns de interese público, social e humanitario para pór en marcha este procedemento de concertación a través do cal se poñan ao dispor das entidades interesadas en prestar o dito servizo o número de prazas indicado nos pregos de prescricións técnicas.\nÁ vista das habilitacións normativas anteriores, nos últimos anos o programa de acollemento residencial dirixido a NNA con medidas de protección e problemas de saúde mental veuse desenvolvendo a través de varios contratos administrativos de servizos. Non obstante, a habilitación do réxime de concertos sociais na Comunidade Autónoma de Galicia a través do Decreto 229/2020, do 17 de decembro, abre a posibilidade de aplicar esta figura a programas e servizos desenvolvidos pola entidade pública de protección á infancia e á adolescencia de Galicia.\nEste programa tramitarase como expediente anticipado de gasto conforme a Orde da Consellería de Economía e Facenda, do 11 de febreiro de 1998, reguladora da tramitación anticipada de gasto, e financiarase con cargo á aplicación orzamentaria 08.02.312B.228, código de proxecto 2013 590, de acordo co establecido na Orde do 11 de febreiro de 1998 sobre tramitación anticipada de gasto, modificada pola Orde do 25 de outubro de 2001, na cal se prevé que exista crédito adecuado e suficiente nos orzamentos da Comunidade Autónoma de Galicia para o ano 2026.\nCumpridos os requisitos do artigo 10, e de conformidade co artigo 11 do dito Decreto 229/2020, a resolución de convocatoria do procedemento BS213T deste concerto social, logo da fiscalización da proposta, correspóndelle á persoa titular da Consellería de Política Social e Igualdade. As resolucións publicaranse no\nDiario Oficial de Galicia\n.\nPolo exposto,\nRESOLVO:\nPrimeiro. Autorizar o inicio e convocatoria, mediante procedemento de asignación de concerto social, do servizo de execución de programas de acollemento residencial dirixido a menores con medidas de protección e problemas de saúde mental no centro de menores Casa da Quintán en Ponte Caldelas (8 prazas), (código de procedemento BS213T), que se xunta a esta resolución no anexo I, e ordenar a publicación no\nDiario Oficial de Galicia\ndesta resolución de inicio.\nSegundo. Esta resolución esgota a vía administrativa e contra ela poderá interporse recurso potestativo de reposición, ante o mesmo órgano que a ditou, no prazo dun mes contado a partir da súa publicación no\nDiario Oficial de Galicia\n, ou ben directamente recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no\nDiario Oficial de Galicia\n.\nSantiago de Compostela, 21 de novembro de 2025\nFabiola García Martínez\nConselleira de Política Social e Igualdade\nANEXO I\nConcerto social, con código de procedemento BS213T, que consiste na xestión de prazas especiais dirixidas a nenos, nenas e adolescentes con medidas de protección e problemas de saúde mental, no centro de menores Casa da Quintán en Ponte Caldelas (8 prazas)\nA) Necesidade administrativa que se pretende satisfacer.\nA Constitución española dispón no artigo 39, entre os principios reitores da política económica e social, o apoio dos poderes públicos para asegurar a protección social, económica e xurídica da familia, e sinala igualmente que nenos, nenas e adolescentes deberán gozar da protección prevista nos acordos internacionais, entre os cales se deben incluír os dereitos recoñecidos á infancia pola Convención sobre os dereitos do neno, aprobada pola Asemblea Xeral das Nacións Unidas o 20 de novembro de 1989, e en vigor en España desde o 5 de xaneiro de 1991.\nA Comunidade Autónoma de Galicia ten competencias exclusivas en materia de asistencia social, de conformidade co disposto no artigo 27.23 do Estatuto de autonomía de Galicia, Lei orgánica 1/1981, do 6 de abril, e nos reais decretos de transferencia 2411/1982, do 24 de xullo (BOE núm. 232, do 28 de setembro) e 534/1984, do 25 de xaneiro (BOE núm. 69, do 21 de marzo), e, en virtude da dita competencia, aprobáronse a Lei 13/2008, do 3 de decembro, de servizos sociais de Galicia, e a Lei 3/2011, do 30 de xuño, de apoio á familia e á convivencia de Galicia.\nA Consellería de Política Social e Igualdade, a través da Dirección Xeral de Familia, Infancia e Dinamización Demográfica, ten atribuída entre as súas competencias, segundo o Decreto 42/2024, do 14 de abril, polo que se establece a estrutura orgánica da Xunta de Galicia (DOG núm. 73, do 14 de abril), o Decreto 49/2024, do 22 de abril, polo que se fixa a estrutura orgánica das consellerías da Xunta de Galicia (DOG núm. 81, do 24 de abril), e o Decreto 139/2024, do 20 de maio, polo que se establece a estrutura orgánica da Consellería de Política Social e Igualdade (DOG núm. 101, do 27 de maio), a protección e a tutela dos/das menores en situación de risco ou desamparo.\nA atención residencial a NNA en situación de desprotección e cunha medida de protección de tutela ou garda forma parte do contido esencial das obrigas que, como titor ou gardador, lle corresponden á Xunta de Galicia por ministerio da lei.\nPara levar a cabo estas actuacións desenvólvese, entre outros, o programa de acollemento residencial dirixido a menores con medidas de protección e problemas de saúde mental. Para a súa execución, a Administración conta con equipamentos propios con xestión directa que son insuficientes para cubrir as necesidades existentes, polo que é preciso contar cos medios proporcionados por outras entidades públicas, a través dos oportunos convenios de colaboración, ou privadas, a través da contratación dos servizos.\nA existencia de problemas e descompensacións de conduta graves en nenos, nenas e adolescentes debido a trastornos mentais comporta a necesidade de dispositivos de internamento sanitarios e socioeducativos-sanitarios, coa participación conxunta e a integración funcional das institucións implicadas.\nCómpre sinalar con respecto a esta última cuestión que na actualidade a Comunidade Autónoma de Galicia conta con catro centros de titularidade propia e con xestión directa; isto é: Centro de menores San Xosé de Calasanz, Centro de menores Ferrol I, Centro de menores Santo Anxo da Garda e Centro educativo A Carballeira. O número total de prazas ascende a 207 prazas, número claramente insuficiente. Ningún destes centros ten as características para cumprir co obxecto deste concerto, que é a atención a menores con problemas de saúde mental.\nConsonte o anterior, é preciso contar cos medios proporcionados por outras entidades públicas, a través dos oportunos convenios de colaboración, ou privadas, a través da contratación/concertación dos servizos.\nA Administración vén constatando a necesidade de prazas de acollemento residencial dirixido a NNA con medidas de protección e problemas de saúde mental en determinadas comarcas e/ou concellos. Do mesmo xeito, tamén se detecta un paulatino incremento nas solicitudes de atención de nenos, nenas e adolescentes estranxeiros/as non acompañados/as, froito das políticas de solidariedade postas en marchas para paliar a continua chegada de inmigrantes que fan que resulte urxente a dotación de centros, neste caso coa tipoloxía de minirresidencia, nos cales se poida prestar unha atención axeitada a nenos/as con trastornos de saúde mental.\nNa procura da consecución duns estándares de calidade propios dunha Administración moderna e preocupada pola mellora dos servizos sociais en xeral e na mellora da calidade de vida dos nenos e nenas incluídos no sistema de protección da Xunta de Galicia, cómpre, no interese superior daqueles, por en marcha este procedemento de concertación.\nPara levar a cabo a execución do dito programa, a Administración non conta con persoal suficiente, polo que a Consellería de Política Social e Igualdade, a través da Dirección Xeral de Familia, Infancia e Dinamización Demográfica, promove a colaboración de entidades en libre concorrencia pública a través dun procedemento de concertación.\nEste concerto social permitirá a participación, en libre concorrencia pública, de entidades titulares de centros de protección á infancia e á adolescencia, ou en disposición de achegar este tipo de programa no suposto de resultaren adxudicatarias.\nO artigo 2 do Decreto 229/2020, do 17 de decembro, polo que se desenvolve o réxime de concertos sociais no ámbito da Comunidade Autónoma de Galicia (DOG núm. 3, do 7 de xaneiro de 2021) establece que este tipo de relación xurídica se pode establecer entre a Administración xeral autonómica e aquelas entidades que ofrezan servizos sociais previstos nas carteiras de servizos vixentes que se determinen.\nO acollemento residencial de NNA está previsto no Decreto 192/2015, do 29 de outubro. En concreto, o punto 2.4.9 do anexo desta norma refírese ao «servizo de acollemento residencial de menores», que define como «conxunto de intervencións mediante as cales se exerce a garda dun neno, nena ou adolescente como medida de protección, a través do seu aloxamento nun centro». A mesma norma indica que esta modalidade ten por obxecto «proporcionar a atención, a educación e a formación axeitadas precisas para a normalización e integración sociofamiliar das persoas acollidas».\nB) Obxecto do concerto social.\nO obxecto deste concerto, con código de procedemento BS213T, é a prestación do servizo de acollemento residencial de nenos, nenas e adolescentes (en diante, NNA) en situación de desprotección e cunha medida de protección de garda ou tutela asumida pola Xunta de Galicia, que precisen dunha intervención socioeducativa e terapéutica especializada en trastornos de saúde mental.\nA existencia de problemas de saúde mental nos NNA comporta a necesidade de dispositivos de internamento sanitarios e socioeducativos-sanitarios, coa participación conxunta e a integración funcional das institucións implicadas.\nNeste centro, a intervención deberase contextualizar necesariamente nun marco socioeducativo e terapéutico como forma de abordaxe das dificultades específicas dos NNA. O carácter terapéutico estará presente no deseño e no modelo metodolóxico de intervención socioeducativa. A indubidable necesidade de dotarse dun ambiente en que o control e a supervisión sexan fáciles de exercer debe considerarse como unha característica instrumental ao servizo do carácter terapéutico destes centros.\nA duración deste acollemento virá determinada pola consecución dos obxectivos protectores e terapéuticos. Non deberá durar máis do tempo estritamente necesario para atender as dificultades específicas dos NNA, de modo que estes se poidan reintegrar en contextos convivenciais máis normalizados e estables.\nNeste centro debe estar prevista a utilización de medidas de seguridade e de restrición de liberdades ou dereitos fundamentais, mediante o control de espazos, a separación do grupo e a contención ou o illamento, sempre por parte de persoal especializado e coa mínima intensidade posible, polo tempo estritamente necesario, con fins exclusivamente terapéutico-educativos, especialmente en caso de risco de comportamentos autolesivos ou de heteroagresividade, e co debido respecto á dignidade, privacidade e dereitos dos NNA.\nOs obxectivos deste programa de acollemento residencial dirixido a NNA con medidas de protección e problemas de saúde mental son os seguintes:\n– Crear un contorno de seguridade e protección para os NNA en que se minimicen as situacións conflitivas e se poidan xerar experiencias de aprendizaxe baseadas en modelos educativos adecuados de responsabilidade e relación positiva.\n– Acadar, utilizando técnicas socioeducativas e terapéuticas, unha redución dos problemas psicolóxicos, psiquiátricos e unha melloría da situación emocional e o benestar dos NNA que lles permita reintegrarse nun contexto máis normalizador o antes posible. Realizarase un traballo intensivo de tratamento socioeducativo e psicolóxico sobre os problemas e conflitos persoais que poidan estar na base dos problemas de saúde mental.\n– Constituír un recurso interdisciplinar que ofreza unha gran variedade de actividades e servizos que permitan individualizar as intervencións, como a terapia individual, terapia grupal, terapia familiar, obradoiros relacionados coa orientación ou formación laboral, técnicas de busca de emprego, habilidades para a vida independente e preparación para a vida adulta, entre outras.\n– Constituír un ambiente seguro, enriquecedor e terapéutico que respecte e promova a identidade cultural e étnica, e favoreza o máximo desenvolvemento e crecemento persoal á vez que cobre as súas necesidades educativas, sociais, de desenvolvemento, saúde, condutuais e emocionais.\n– Ofrecer un ambiente cotián de convivencia que facilite experiencias positivas de vinculación, apoio e afecto que lles permita aos NNA adquirir novas pautas de comunicación e relación social.\n– Axudar os NNA e as súas familias, de acordo co que dispoña o seu plan individualizado de protección (en diante, PIP), anteriormente coñecido como «Plan de caso», a mellorar as súas competencias para afrontar as condicións que foron un obstáculo para crear un contexto familiar de benestar e a constituírse en suxeitos activos no proceso de intervención.\n– Apoiar os/as mozos/as para realizar unha transición á vida adulta axeitada mediante a intervención en habilidades xerais e específicas, o acceso aos recursos sociais e os apoios sociais, emocionais e comunitarios.\n– Favorecer o establecemento de apoios comunitarios a longo prazo e os vínculos sociais que se necesiten para facilitar unha integración social axeitada despois da experiencia residencial.\nC) Modalidade de concertación.\nA modalidade de concertación é o procedemento de asignación de concertos, regulado no artigo 9 do Decreto 229/2020, do 17 de decembro, polo que se desenvolve o réxime de concertos sociais no ámbito da Comunidade Autónoma de Galicia (DOG núm. 3, do 7 de xaneiro de 2021). O obxecto do concerto será asignado a unha única entidade, que deberá optar a todas as prazas ofertadas.\nD) Réxime económico do acordo.\nD.1. Orzamento e crédito orzamentario a que se imputa o gasto.\nA Consellería de Política Social e Igualdade financiará o custo derivado da execución deste concerto cunha contía máxima de 2.249.173,96 € (IVE incluído) no período 2026 (275 días)-ao 2028 (91 días). Este importe será financiado pola Consellería de Política Social e Igualdade con cargo á aplicación orzamentaria 08.02.312B.228, código de proxecto 2013 00590. A realización deste concerto quedará condicionada á efectiva existencia de crédito na partida orzamentaria indicada polo importe referido nos orzamentos da Comunidade Autónoma de Galicia para o ano 2026.\nD.2. Distribución en anualidades (IVE incluído).\nNº de prazas\n2026 (275 días)\n2027\n2028 (91 días)\n8\n803.488,40 €\n1.146.266,44 €\n299.419,12 €\nO valor estimado para as anualidades comprendidas entre 2026 (275 días) e 2028 (91 días), así como as posibles modificacións e prórrogas, é o seguinte:\nAnualidades\nTotais (sen IVE)\nPosibles modificacións\n(50 %)\nTotal + modificacións\n2026 (275 días)\n730.444,00 €\n365.222,00 €\n1.095.666,00 €\n2027\n1.042.060,40 €\n521.030,20 €\n1.563.090,60 €\n2028 (91 días)\n272.199,20 €\n136.099,60 €\n408.298,80 €\nAnualidades\nPosibles prórrogas\n(sen IVE)\nModificacións prórrogas (50 %)\nTotal prórrogas + modificacións\n2028 (275 días)\n822.580,00 €\n411.290,00 €\n1.233.870,00 €\n2029\n1.134.595,20 €\n567.297,60 €\n1.701.892,80 €\n2030 (90 días)\n279.763,20 €\n139.881,60 €\n419.644,80 €\nTotal valor estimado\n6.422.463,00 €\nD.3. Prezo.\nO prezo que a Consellería de Política Social e Igualdade aboará pola prestación do servizo obxecto deste concerto concrétase segundo o seguinte prezo por praza e día:\nNº de prazas especiais\nAnualidade\nPraza especial NNA/día (sen IVE)\n8\n2026\n332,02\n2027\n356,87\n2028\n373,90\n2029\n388,56\n2030\n388,56\nA contía indicada na táboa anterior será a aboada en caso de que a praza estea ocupada por unha persoa usuaria. En caso de non estar ocupada unha praza, a reserva de praza aboarase ao 70 % do prezo indicado.\nE) Duración do concerto social e posibilidade de renovacións.\nEste concerto social terá vixencia desde a súa formalización (prevista desde o 1.4.2026 ata o 31.3.2028), con posibilidade das prórrogas sinaladas no artigo 8 do Decreto 229/2020, do 17 de decembro, en caso de existir crédito adecuado e suficiente. En concreto, de acordo co dito precepto, existe a posibilidade de prorrogar o concerto desde o 1.4.2028 ata o 31.3.2030.\nDe acordo co dito precepto, coa finalidade de garantir a estabilidade na súa provisión, despois da resolución deste concerto social, o programa poderá continuar tras a convocatoria dun novo concerto, sempre e cando exista crédito adecuado e suficiente.\nNon obstante, e de acordo co sinalado no artigo 29.4 da Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro de 2014, que resulta de aplicación supletoria ao abeiro do establecido na disposición derradeira primeira do Decreto 229/2020, do 17 de decembro, cando no momento do vencemento dun concerto non se formalizase o novo instrumento que garanta a continuidade do servizo como consecuencia de incidencias imprevisibles para a Administración concertante producidas no procedemento de adxudicación, e existan razóns de interese público para non interromper a prestación, poderase prorrogar o concerto orixinario ata que comece a execución do novo concerto e, en todo caso, por un período máximo de nove meses, sen modificar as restantes condicións do concerto, sempre que a nova resolución de convocatoria do concerto fose publicada cunha antelación mínima de tres meses respecto da data de finalización do concerto orixinario.\nF) Requisitos que deben cumprir as entidades para poder presentarse ao procedemento de concertación.\nPara poderen acollerse ao réxime de concerto social, as entidades que presten servizos sociais deberán cumprir os requisitos seguintes:\na) Estar debidamente inscritas no Rexistro único de entidades prestadoras de servizos sociais da Comunidade Autónoma de Galicia.\nb) Contar coa solvencia suficiente segundo os seguintes indicadores:\nb.1) Solvencia económica e financeira. Acreditarase por un dos seguintes medios:\nb.1.1) Volume anual de negocios, referido aos tres últimos exercicios concluídos dispoñibles en función da data de creación ou inicio das actividades da entidade. Reputarase solvente a entidade licitadora que acredite ter un volume de negocios no ámbito da atención á infancia e á adolescencia, referido ao ano de maior volume de negocios dos últimos tres concluídos, por un importe igual ou superior a 300.000 euros.\nO volume anual de negocios da entidade acreditarase por medio de copia das súas contas anuais aprobadas e depositadas no Rexistro Mercantil, se a entidade está inscrita no dito rexistro. En caso contrario, polas depositadas no Rexistro oficial en que deba estar inscrito. Os empresarios individuais non inscritos no Rexistro Mercantil acreditarán o seu volume anual de negocios mediante copia dos seus libros de inventarios e contas anuais legalizados polo Rexistro Mercantil.\nb.1.2) Un seguro de indemnización de responsabilidade civil, vixente ata a fin do prazo de presentación de ofertas, por un importe igual ou superior a 300.000 euros anuais.\nA súa acreditación efectuarase por medio:\n1. Dunha declaración responsable, asinada polo representante legal do licitador, na cal se expresen o importe asegurado e a súa vixencia, que deberá ser igual ou superior aos valores anuais indicados.\n2. Unha vez adxudicado o concerto, a entidade que resulte adxudicataria estará en condicións de achegar, de ser requirida, un certificado expedido pola aseguradora, no cal consten os importes e riscos asegurados e a data de vencemento do seguro, así como un documento de compromiso vinculante de subscrición, prórroga ou renovación do seguro, no caso en que proceda para garantir o mantemento da súa cobertura durante a execución do concerto.\nb.2) Solvencia técnica ou profesional:\nReputarase solvente a entidade concertada que acredite, cando menos, un dos seguintes requisitos:\n– Ter un ou varios servizos de natureza análoga ao obxecto deste concerto, que se prestasen a algunha Administración pública ou entidade privada (contabilizados ata a fin do prazo de presentación de proposicións), cuxos importes acumulados no ano de maior execución nos últimos tres anos, computados ata a data de fin do prazo de presentación de solicitudes desta convocatoria, sexa igual ou superior a 539.192,30 €.\nA súa acreditación efectuarase por medio dunha declaración responsable, asinada polo representante legal do licitador, na cal figuren os principais servizos e traballos realizados de natureza análoga ao obxecto deste concerto nos últimos tres anos computados ata a data de fin do prazo de presentación de solicitudes desta convocatoria, que inclúa importes, datas e destinatarios públicos ou privados.\nUnha vez adxudicado o concerto, a entidade que resulte adxudicataria estará en condicións de achegar, de ser requirida:\nSe o destinatario for unha entidade do sector público, copia da certificación de boa execución expedida ou visada polo órgano competente. No caso de que o destinatario for a Xunta de Galicia, os servizos comprobaranse de oficio.\nSe o destinatario for un suxeito privado, mediante unha copia da certificación de boa execución expedida por este ou, na falta de certificación, mediante unha declaración responsable da entidade en que declare ter realizado o traballo ou servizo á satisfacción daquel, xunto cos documentos que consten no seu poder, que acrediten a realización da prestación.\n– Polo menos a persoa que exerza de director/a e outro membro do equipo técnico contan, respectivamente, en postos de características asimilables, cunha experiencia mínima de dous anos, dentro dos últimos tres, nalgunha empresa ou entidade que, pola súa vez, prestase servizos para unha Administración pública ou entidade privada, sempre que tanto o servizo prestado como as tarefas desempeñadas polo persoal teñan natureza análoga ao obxecto do concerto.\nc) Contar cunha experiencia mínima de atención á infancia e á adolescencia de dous (2) anos.\nd) Estar ao día no cumprimento das obrigas tributarias e coa Seguridade Social impostas pola lexislación vixente.\ne) Estar ao día no pagamento das débedas á Administración pública da Comunidade Autónoma de Galicia.\nf) Estar en condicións de poder presentar, de resultar adxudicataria, os seguros que se detallan na epígrafe K.3 desta resolución (póliza de seguros dos locais, de responsabilidade civil e de accidentes de menores residentes).\ng) Estar en condicións de acreditar o cumprimento da normativa que, con carácter xeral ou específico, lles sexa aplicable, tanto pola natureza xurídica da entidade como polo tipo de servizo obxecto do concerto social.\nG) Prazo e lugar de presentación de solicitudes.\nG.1. As solicitudes de participación na convocatoria de concerto social deberán presentarse obrigatoriamente por medios electrónicos a través do formulario normalizado dispoñible na sede electrónica da Xunta de Galicia https://sede.xunta.gal (anexo II).\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase data de presentación da solicitude aquela en que fose realizada a emenda.\nPara a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nG.2. O prazo para presentar as solicitudes será dun mes, contado a partir do día seguinte ao da publicación desta resolución no\nDiario Oficial de Galicia\n.\nG.3. A presentación da solicitude supón a aceptación incondicionada da persoa solicitante da totalidade do contido da convocatoria, sen excepción ou reserva ningunha.\nH) Documentación complementaria.\nH.1. As entidades interesadas deberán achegar coa solicitude a seguinte documentación:\na) Unha relación de todos os documentos que se presentan.\nb) Documentación que acredite que a entidade conta cunha experiencia mínima de dous (2) anos na atención á infancia e á adolescencia, no caso de optar por acreditala neste momento. No caso de que esta experiencia derive de instrumentos xurídicos asinados coa Xunta de Galicia, acreditarase de oficio. A entidade presentará, de ser o caso, unha relación dos servizos prestados á Xunta de Galicia.\nc) Relación do persoal adscrito ao servizo segundo o anexo V da resolución da convocatoria. O persoal poderase contratar ou asignar a este programa tras a adxudicación do concerto. Neste caso, indicarase neste momento «pendente de contratación». No caso de que se manteña o persoal subrogado, indicarase o número de orde que figure na táboa de subrogación que figura para cada lote no anexo VII.\nd) Documentación que acredite os criterios de selección e preferencia (cláusula O) da resolución da convocatoria:\nd.1) Proxecto de intervención educativa, diferenciado nas seguintes epígrafes:\n– Proxecto educativo do centro.\n– Itinerario de intervención educativa.\n– Regulamento de organización, funcionamento e convivencia.\n– Plan de formación continua do persoal.\nd.2) Medidas de conciliación da vida persoal, familiar e laboral e corresponsabilidade.\nd.2.1) Documentación que acredite a posesión da Certificación galega de excelencia en igualdade, do Certificado de empresa familiarmente responsable e/ou do recoñecemento á promoción da parentalidade positiva, outorgado polo Ministerio de Sanidade xunto coa Federación Española de Municipios e Provincias (FEMP), ou documentos equivalentes.\nd.3) Declaración responsable ou documentación que acredite a continuidade na atención prestada en acollemento residencial en centros de atención a nenos, nenas e adolescentes suxeitos á medida de garda ou tutela da Xunta de Galicia, que presenten problemas de saúde mental. No caso de que os servizos se refiran a programas efectuados no ámbito da Xunta de Galicia, a Comisión de Valoración comprobará de oficio os datos incluídos na declaración.\nd.4) Documentación que acredite a experiencia da entidade no ámbito da protección á infancia e á adolescencia. En caso de que a experiencia da entidade se refira a programas efectuados no ámbito da Xunta de Galicia, será suficiente cunha declaración responsable que comprobará de oficio a Comisión de Valoración.\ne) Certificado de estar en condicións de poder presentar, de resultar adxudicataria, os seguros que se mencionan na epígrafe K.3 desta resolución do concerto (póliza de seguros dos locais, de responsabilidade civil e de accidentes de menores residentes).\nf) Certificado de estar en condicións de acreditar o cumprimento da normativa que, con carácter xeral ou específico, lles sexa aplicable, tanto pola natureza xurídica da entidade como polo tipo de servizo obxecto do concerto social.\nH.2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.\nH.3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nNo caso de que algún dos documentos que se presente de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nI) Comprobación de datos.\nI.1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI/NIE da persoa representante.\nb) NIF da entidade solicitante.\nc) DNI/NIE da persoa empregada.\nd) Inscrición no Rexistro único de entidades prestadoras de servizos sociais da Comunidade Autónoma de Galicia.\ne) Certificado de estar ao día no pagamento de obrigas tributarias á AEAT.\nf) Certificado de estar ao día no pagamento á Seguridade Social.\ng) Certificado de estar ao día no pagamento das débedas á Administración pública da Comunidade Autónoma.\nh) Consulta da inexistencia de antecedentes penais do persoal que se designe para a prestación do servizo.\ni) Consulta de inexistencia de antecedentes penais por delitos de natureza sexual do persoal que se designe para a prestación do servizo.\nj) Titulación universitaria, de ser o caso, do persoal que se designe para o servizo, segundo o establecido no prego de prescricións técnicas.\nk) Anos que a entidade, de ser o caso, leva desenvolvendo servizos relacionados coa protección á infancia e á adolescencia a que se refira a oferta, cando fosen financiados pola Consellería de Política Social e Igualdade.\nI.2. No caso de que a entidade interesada se opoña á consulta, deberá indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\nI.3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.\nJ) Órganos competentes para a tramitación e resolución do procedemento.\nA tramitación deste procedemento de concerto social correspóndelle á Dirección Xeral de Familia, Infancia e Dinamización Demográfica da Consellería de Política Social e Igualdade.\nA resolución correspóndelle, de acordo coa posibilidade de delegación que se recolle no artigo 16 do Decreto 229/2020, do 17 de decembro, á persoa titular da Dirección Xeral de Familia, Infancia e Dinamización Demográfica da Consellería de Política Social e Igualdade.\nK) Procedemento do concerto social.\nK.1. Instrución.\nK.1.1. Este concerto realizarase mediante o procedemento de asignación, seleccionando a entidade prestadora do servizo do lote, de acordo cos criterios de selección e preferencia desta convocatoria.\nK.1.2. Correspóndelle á Dirección Xeral de Familia, Infancia e Dinamización Demográfica a instrución do procedemento que verificará que as solicitudes das entidades reúnen os requisitos exixidos e achegaron a documentación preceptiva.\nK.2. Informe da Comisión de Valoración.\nK.2.1. A Comisión de Valoración fará público o resultado das súas deliberacións a través do portal web da Consellería de Política Social e Igualdade.\nK.2.2. A Comisión de Valoración determinará aquelas entidades que cumpren os requisitos para concertar e elaborará un informe no cal figurará unha listaxe ordenada, de acordo coas puntuacións obtidas, e proporá para a execución do concerto a entidade que reúna maior puntuación do lote.\nK.3. Documentación que debe presentar a entidade adxudicataria.\nUnha vez aceptada pola Dirección Xeral de Familia, Infancia e Dinamización Demográfica da Consellería de Política Social e Igualdade a proposta da Comisión de Valoración, a entidade seleccionada deberá presentar a seguinte documentación:\n– Anexo III.\n– Anexo V-Relación de persoal adscrito ao servizo, detallando os datos que non se achegaron coa solicitude, de ser o caso.\n– Anexo VI-Consentimento individualizado da comprobación de datos asinado por cada empregado/a da entidade adxudicataria.\n– Documentación que acredite a solvencia económica e financeira e técnica ou profesional, de acordo coas fórmulas escollidas na declaración responsable presentada coa solicitude, de ser o caso.\n– Documentación que acredite a subscrición dos seguros que se mencionan a continuación:\nA entidade adxudicataria virá obrigada á constitución dunha póliza de seguros para a cobertura dos seguintes riscos:\n1. Póliza de seguros que cubra os danos e sinistros que se produzan nos locais, bens, aparellos e materiais afectos ao servizo.\n2. De responsabilidade civil que cubra:\n– Os danos que poida sufrir calquera persoa, en si mesma ou nos seus bens, e que deriven do funcionamento dos locais da entidade adxudicataria con que conta o programa.\n– Os danos que poidan ser causados ás persoas e aos bens de terceiros polos profesionais e, en xeral, calquera persoa dependente da entidade adxudicataria, incluídos os actos derivados de actividades realizadas relacionadas coa prestación do servizo.\nA suma asegurada deberá ser dun mínimo de 150.000,00 € por sinistro e 300.000,00 € por anualidade.\nA xustificación da póliza subscrita e do pagamento da prima deberá realizarse no momento da formalización e cada vez que se renove a póliza.\n3. De accidentes de menores residentes, causados tanto no interior dos centros e instalacións anexas como nos desprazamentos e actividades realizados no exterior do centro.\nA suma asegurada deberá ser dun mínimo de 6.000 € por persoa por falecemento e 30.000,00 € por invalidez permanente, incluír a asistencia médica ilimitada e cubrir os gastos sanitarios e de enterro.\n– O xustificante de presentación na Caixa Xeral de Depósitos da Comunidade Autónoma de Galicia (na sede de Santiago de Compostela da Consellería de Facenda e Administración Pública ou nas delegacións provinciais da Axencia Tributaria de Galicia-Atriga) da garantía que se exixe na epígrafe S.2 desta resolución.\nK.4. Formalización do concerto.\nK.4.1. Este concerto social formalizarase mediante un documento administrativo, co contido establecido no artigo 19 do Decreto 229/2020, do 17 de decembro, dentro dos trinta (30) días seguintes ao da publicación da resolución de concertación.\nK.4.2. O documento de formalización será subscrito, en representación da Administración, pola persoa titular da Dirección Xeral de Familia, Infancia e Dinamización Demográfica, en virtude da delegación recollida no artigo 19.2 do citado Decreto 229/2020.\nK.4.3. O concerto perfeccionarase coa súa formalización e non se poderá iniciar a súa execución sen se ter efectuado esta previamente.\nK.4.4. Efectuada a formalización, a entidade concertada estará obrigada a prestarlles ás persoas usuarias os servizos sociais nas condicións establecidas na normativa sectorial aplicable, nesta resolución de convocatoria do concerto social e nos criterios de preferencia e selección da entidade.\nK.4.5. Cando, por causas imputables á entidade concertada, non se formalice o concerto social, a Administración acordará a súa resolución e a incautación da garantía no caso de se ter constituído.\nK.4.6. Se as causas da non formalización foren imputables á Administración, indemnizarase a entidade polos danos e perdas que a demora lle poida ocasionar.\nL) Trámites administrativos posteriores á presentación da solicitude.\nTodos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.\nM) Prazo de resolución, notificación e publicación.\nM.1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\nM.2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta ao dispor das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\nM.3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia, poderán, de oficio crear o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\nM.4. As notificacións entenderanse efectuadas no momento no cal se produza o acceso ao seu contido, entendéndose rexeitada cando transcorresen dez días naturais desde a posta a disposición da notificación sen que se acceda ao seu contido.\nM.5. Se o envío da notificación electrónica non for posible por problemas técnicos, efectuarase a notificación polos medios previstos na normativa reguladora do procedemento administrativo común.\nM.6. A resolución de concertación publicarase no\nDiario Oficial de Galicia\ne a publicación terá os efectos da notificación, consonte o artigo 45 da Lei 39/2015, do 1 de outubro, do procedemento administrativo común das administracións públicas. Así mesmo, serán igualmente obxecto de publicidade a través da páxina web da Consellería de Política Social e Igualdade.\nM.7. O prazo máximo para resolver e notificar a resolución de concertación será de tres meses, contado desde a publicación da convocatoria no\nDiario Oficial de Galicia\n. Este prazo poderá ser ampliado, de acordo coa normativa sobre o procedemento administrativo, por un prazo máximo doutros tres meses.\nM.8. Transcorrido o prazo establecido sen se ditar e notificar resolución, as entidades poderán entender desestimada a súa pretensión por silencio administrativo.\nN) Recursos contra a resolución.\nEste concerto terá carácter administrativo e rexerase, nos seus efectos, polo establecido nas súas cláusulas, polo disposto no artigo 18 do Decreto 229/2020, do 17 de decembro, pola Lei 13/2008, do 3 de decembro, de servizos sociais de Galicia, así como a Lei 8/2016, do 8 de xullo, pola que se modifica a Lei 13/2008, do 3 de decembro, de servizos sociais de Galicia. Na súa falta, para resolver as lagoas e dúbidas que se poidan presentar, rexerase polo establecido na Lei 9/2017, do 8 de novembro, así como pola Lei 40/2015, do 1 de outubro.\nAs cuestións litixiosas xurdidas acerca da interpretación, modificación e resolución serán resoltas pola Consellería de Política Social e Igualdade e os seus acordos porán fin á vía administrativa. Contra elas cabe recurso potestativo de reposición, ante o mesmo órgano que ditou a resolución, segundo o previsto no artigo 124 da Lei 39/2015, do 1 de outubro, do procedemento administrativo común das administracións públicas, no prazo dun mes se a resolución for expresa. Se o acto non for expreso, poderase interpor recurso de reposición en calquera momento a partir do día seguinte a aquel en que se produza o acto presunto, ou poderase interpor directamente recurso contencioso-administrativo, no prazo de dous meses contados desde o día seguinte ao da notificación do acto que poña fin á vía administrativa, se este for expreso. Se non o for, o prazo será de seis meses e contarase, para o solicitante e outros posibles interesados, a partir do día seguinte a aquel en que, de acordo coa súa normativa específica, se produza o acto presunto, de conformidade co disposto na Lei 29/1998, do 13 de xullo, reguladora da xurisdición contencioso-administrativa.\nO) Criterios de selección e preferencia.\nO.1. Para a formalización deste concerto, de acordo co artigo 33 quinquies.5 da Lei 13/2008, do 3 de decembro, de servizos sociais de Galicia, daráselles prioridade ás entidades sen ánimo de lucro, cando existan análogas condicións de efectividade, calidade e rendibilidade social, sempre que, en todo caso, se garanta a libre concorrencia e se respecten os principios de igualdade de trato, de non discriminación e de transparencia.\nDeste xeito, a consideración de entidade sen ánimo de lucro inclúese entre os criterios de desempate.\nO.2. Neste procedemento de asignación de concerto establécense os seguintes criterios para a selección da entidade adxudicataria, coa finalidade de acadar unha valoración que sirva para establecer unha orde de prelación para concertar:\na) Calidade do proxecto de intervención educativa (48 puntos), baremado de acordo cos seguintes criterios:\na.1) Proxecto educativo do centro (ata 18 puntos), de acordo cos seguintes criterios:\n– Coherencia entre as necesidades das persoas menores atendidas e os obxectivos, contidos, metodoloxía, actividades, recursos e avaliación propostos, ata 17 puntos.\n– Calidade do sistema de avaliación da intervención proposto. Valorarase a implantación de certificacións de calidade como UNE 0070:2022 ou equivalente, ata 1 punto.\na.2) Itinerario de intervención educativa (ata 16 puntos), de acordo cos seguintes criterios:\n– Coherencia entre as necesidades dos NNA e a planificación da intervención educativa. Priorización dos obxectivos, áreas de intervención, metodoloxías, actividades e avaliación que lle garantan á persoa usuaria un tratamento individualizado e permanentemente revisable, ata 14 puntos.\n– Calidade do sistema de avaliación proposto (avaliación do neno, nena ou adolescente, da intervención educativa e da institución), ata 2 puntos.\na.3) Regulamento de organización, funcionamento e convivencia (ata 7 puntos), de acordo cos seguintes criterios:\n– Coherencia entre a organización, normas de funcionamento e convivencia cos principios e criterios contidos no modelo de intervención adoptado, no proxecto educativo e no itinerario de intervención educativa, ata 5 puntos.\n– Grao de participación dos/das mozos/as nos órganos de goberno e no funcionamento interno do centro, ata 2 puntos.\na.4) Plan de formación continua do persoal (ata 7 puntos), de acordo cos seguintes criterios:\n– Adecuación do plan de formación continua ás características do servizo e ao proxecto de intervención educativa (ata 3 puntos).\n– Obxectivos, contidos, metodoloxía e temporalización das actividades (ata 2 puntos).\n– Adecuación aos destinatarios e dos perfís profesionais do persoal formador (ata 2 puntos).\nb) Medidas de conciliación da vida persoal, familiar e laboral, e corresponsabilidade, ata 14 puntos:\nDe acordo co establecido no artigo 57 da Lei 5/2021, do 2 de febreiro, de impulso demográfico de Galicia, valorarase a existencia na empresa de políticas en materia de conciliación da vida persoal, familiar e laboral, e corresponsabilidade, que se apliquen na execución deste concerto do seguinte xeito:\nb.1) Estar en posesión da Certificación galega de excelencia en igualdade, ou equivalente (6 puntos).\nb.2) Estar en posesión do Certificado de empresa familiarmente responsable, ou equivalente (5 puntos).\nb.3) Estar en posesión do recoñecemento á promoción da parentalidade positiva, outorgado polo Ministerio de Sanidade xunto coa Federación Española de Municipios y Provincias (FEMP), ou equivalente (3 puntos).\nc) Continuidade na atención prestada en centros especializados a NNA con trastornos de conduta e de saúde mental, ata 19 puntos. Computarase un punto por cada ano que a entidade solicitante veña desenvolvendo servizos en centros desta tipoloxía relacionados coa protección á infancia e á adolescencia.\nd) Por cada ano de servizo acreditado pola entidade no ámbito da protección á infancia e á adolescencia, ata 19 puntos. Computarase un punto por cada ano completo por encima do requisito mínimo para optar ao concerto (dous anos); así mesmo procederase ao rateo dos meses restantes, e terase como data final do cómputo a publicación deste concerto social no\nDiario Oficial de Galicia\n.\nEmpregarase como primeiro criterio de desempate a preferencia das entidades sen ánimo de lucro fronte ao resto de entidades prestadoras de servizos sociais. Como segundo, un número de integrantes do cadro de persoal superior ao 2 % nos termos do artigo 147.1.a) e o Acordo do Consello da Xunta do 8 de abril de 2010, así como o previsto no Real decreto lexislativo 1/2013, do 29 de novembro, polo que se aproba o texto refundido da Lei xeral de dereitos das persoas con discapacidade e da súa inclusión social. No caso de que varias empresas se encontren nestas circunstancias, terá preferencia na adxudicación do concerto o licitador que acredite maior porcentaxe de traballadores fixos con discapacidade no seu cadro de persoal.\nP) Composición e funcionamento da Comisión de Valoración.\nP.1. A Comisión de Valoración está composta polo persoal funcionario que a continuación se relaciona:\nTitular\nSuplente\nPresidencia\nSubdirector/a xeral de Política Familiar, Infancia e Adolescencia\nSubdirector/a xeral de Demografía e Conciliación\nVogalías\nXefe/a do Servizo de Protección de Menores\nXefe/a do Servizo de Xustiza Penal Xuvenil\nPedagogo/a (SPM)\nPedagogo/a (SPM)\nTraballador/a Social (SPM)\nPsicólogo/a (SPM)\nPsicólogo/a (SPM)\nPsicólogo/a (SPM)\nSecretaría\nXefe/a da Sección de Tramitación Administrativa\nXefe/a da Sección de Programación\nP.2. Na organización e funcionamento da Comisión de Valoración aplicarase o disposto, en materia de órganos colexiados, na Lei 40/2015, do 1 de outubro, de réxime xurídico do sector público, e na Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nP.3. O órgano instrutor, a través da Comisión de Valoración, poderá solicitarlles aos interesados cantas aclaracións e ampliacións de información e documentos sexan precisos para a adecuada resolución do procedemento e, en xeral, realizar cantas actuacións considere necesarias para a determinación, coñecemento e comprobación dos datos en virtude dos cales deba formularse a proposta de resolución, entre os cales se incluirá, en todo caso, un prazo de corrección de solicitudes, de conformidade co establecido no artigo 68 da Lei 39/2015, do 1 de outubro, do procedemento administrativo común das administración públicas.\nP.4. Así mesmo, a Comisión de Valoración poderá solicitar os informes técnicos que precise nos seus labores de instrución.\nQ) Condicións técnicas e materiais da prestación obxecto do concerto social.\nQ.1. Definición do servizo.\nA intervención que levará a cabo a entidade adxudicataria cos NNA abranguerá as áreas de coidado e atención persoal, educativa, formativa, laboral, familiar e social, que permitan o desenvolvemento persoal e a súa integración social, procurándolles un medio socializador que posibilite o seu desenvolvemento humano, físico e social, á vez que se intervén para a mellora do ambiente familiar.\nO acollemento realizarase nun equipamento residencial especificamente destinado para este fin coa atención de profesionais dunha determinada cualificación e prestando o seu servizo 24 horas ao día.\nComo todo acollemento residencial, trátase dunha medida protectora e educativa, no sentido máis integral, no cal deberá destacar o seu carácter terapéutico, xa que perseguirá a consecución dun cambio e unha melloría no equilibrio emocional, autocontrol e nas habilidades adaptativas dos NNA.\nAs actuacións e prestacións do centro terán como finalidade proporcionarlles aos NNA un marco adecuado para a súa educación, o tratamento da súa saúde mental, a súa reunificación familiar cando esta sexa posible, o libre e harmónico desenvolvemento da súa personalidade, nun contexto altamente estruturado e con programas específicos no marco dun proxecto educativo, e con medidas relevantes de control e supervisión, co fin de garantir unha convivencia segura e estable que favoreza un ambiente de baixa conflitividade e no cal se poida realizar un traballo educativo e terapéutico.\nA entidade adxudicataria deberá cumprir coas obrigas básicas recollidas na Lei orgánica 1/1996, de protección xurídica do menor, e na lexislación autonómica referida á protección da infancia e da adolescencia.\nPrincipios xerais.\nDestácanse os seguintes principios que guiarán as actuacións:\n• Superior interese do menor. Como todas as medidas de protección, o acollemento residencial deberá estar sempre xustificado por ser a intervención que mellor atende os intereses concretos de cada NNA nun momento dado. Iso implica a protección e a garantía dos seus dereitos fundamentais como persoa, consagrados na Convención de dereitos do neno e recollidos na lexislación estatal e autonómica.\n• As necesidades dos NNA como eixe primordial. O deseño dos programas de acollemento residencial, así como os procedementos que se establezan para o seu desenvolvemento, deberán basearse fundamentalmente na súa capacidade para cubrir adecuadamente as necesidades dos NNA.\n• Atención integral, individualizada, proactiva e reeducadora. O acollemento residencial, como ambiente temporal substitutivo do coidado familiar, debe asumir a educación integral dos NNA, con especial atención ás súas necesidades afectivas e de relación. Algúns dos problemas que manifestan os NNA destinatarios deste recurso obrigan a prestar unha intervención altamente especializada, e faise necesario unha formulación proactiva, de detección temperá de calquera dificultade que estea a obstaculizar o seu adecuado desenvolvemento e de posta en funcionamento dos necesarios recursos terapéuticos e reeducadores. Tentarase converter a estadía dos NNA nunha experiencia confortable, de bo trato, de reparación da confianza nos adultos, pero fundamentalmente de potenciación do desenvolvemento persoal e da integración social, centrando a intervención nas posibilidades, nas necesidades e nos obstáculos que o poidan limitar.\n• Participación dos NNA. A Convención de dereitos do neno establece o seu dereito para participar nas decisións que os afectan. Nos procesos de intervención do sistema de protección á infancia, é particularmente necesario contar coa súa perspectiva, dada a transcendencia que teñen estas decisións para o seu futuro. No desenvolvemento dos programas de acollemento residencial, a participación dos NNA debe ser un eixe central de traballo, xa que será interpretada non só como un dereito, senón tamén como un obxectivo educativo. Como dereito, implica tomar en consideración as opinións e suxestións dos NNA no funcionamento do centro, así como nas decisións que os afectan. A participación debe ser tamén obxecto de traballo socioeducativo, xerando experiencias de implicación persoal, fomentando o desenvolvemento das habilidades necesarias para o seu exercicio e incrementando o nivel de participación na propia xestión do centro en función do seu desenvolvemento.\n• Principio de non discriminación. Os NNA teñen dereito a un trato igualitario e ninguén pode limitar ou restrinxir os seus dereitos pola súa orixe étnica, nacionalidade, lingua, idade, sexo, xénero, orientación sexual, estado civil, relixión, opinión, condición económica, discapacidade ou calquera outra circunstancia persoal ou social.\n• A confidencialidade e a reserva en relación con todas as actuacións que se leven a cabo en interese e defensa dos NNA.\n• A promoción, respecto e defensa dos dereitos individuais e colectivos recoñecidos aos NNA coas garantías e nas condicións establecidas polo ordenamento xurídico, e a eliminación dos obstáculos que impidan ou dificulten o seu exercicio.\n• Contornos seguros. Enténdese como contorno seguro aquel en que se respecten os dereitos da infancia e se promova un ambiente protector físico, psicolóxico e social, incluído o contorno dixital.\n• Dereito ao esparexemento e ao lecer. Este dereito forma parte do desenvolvemento integral dos NNA. Estes espazos deberán construírse de forma participativa.\n• Protección da vida privada. Os NNA teñen dereito a que se respecte a súa vida privada e a da súa familia, sen que ningún/ningunha profesional emita xuízos de valor sobre as características da súa familia ou dalgún aspecto do seu comportamento.\n• A obxectividade, imparcialidade e seguridade xurídica nas actuacións de atención e protección, garantindo, coa condición de que sexa necesario, o carácter colexiado e interdisciplinar na toma de decisións.\nQ.1.1. O servizo concrétase nas seguintes prestacións.\nQ.1.1.1. Intervención socioeducativa e terapéutica.\nO equipo educativo do centro prestaralles aos NNA unha intervención socioeducativa e terapéutica personalizada de acordo cos obxectivos recollidos no PIP da persoa menor.\nA intervención abordarase dunha forma integral, abarcando as seguintes áreas de desenvolvemento persoal e de integración social, e incorporará a perspectiva de xénero, baixo o marco establecido polo PIP:\n• A valoración inicial, co obxecto de identificar as necesidades individuais dos NNA, establecer os obxectivos da intervención e determinar os medios máis axeitados para acadalos.\n• A valoración médico-psiquiátrica e psicolóxica que dea lugar á elaboración dun programa de tratamento da problemática que motivou o ingreso, e que se concretará na atención terapéutica precisa e adecuada ás súas necesidades, a través de sesións de terapia, orientación, tratamento farmacolóxico pautado, se é o caso, e controis que garantan o seguimento.\n• A elaboración, execución, seguimento e avaliación do proxecto educativo individualizado.\n• Acadar, utilizando técnicas socioeducativas e terapéuticas, unha redución dos problemas psicolóxicos, psiquiátricos e unha melloría da situación emocional e do benestar dos NNA que lles permita reintegrarse nun contexto máis normalizador o antes posible. Realizarase un traballo intensivo de tratamento socioeducativo e psicolóxico sobre os problemas e conflitos persoais que poidan estar na base dos problemas de saúde mental.\n• A preparación da persoa menor para que asuma a súa realidade familiar e comprenda o obxecto da súa estadía no centro, favorecendo así a súa integración nel.\n• A estimulación e o apoio ao desenvolvemento das súas capacidades físicas, psíquicas, cognitivas e sociais de acordo co seu ciclo evolutivo, así como o apoio emocional.\n• Programar e desenvolver a vida cotián do centro de xeito que lles proporcione aos NNA as experiencias educativas necesarias para o seu desenvolvemento integral en cada unha das etapas evolutivas.\n• A formación e o adestramento en habilidades, actitudes e competencias persoais e sociais que favorezan a adquisición de hábitos saudables.\n• A promoción da autonomía persoal progresiva, potenciando a participación nas cuestións que lles atinxan, a asunción de responsabilidades e o desempeño eficaz en contextos grupais e sociais.\n• O apoio psicosocial, con atención aos conflitos psicolóxicos dos NNA que interfiran na estruturación da súa personalidade, o seu proceso madurativo ou a súa capacidade de socialización. Facilitar a educación dos NNA centrada nas súas expectativas, crenzas e valores, dirixida á asunción de decisións responsables no cal se respecta ao tratamento da súa enfermidade.\n• A formación en valores, en particular a educación para a igualdade.\n• A educación para a saúde, incluíndo a prevención de consumo de substancias adictivas e condutas de risco. Promover o uso responsable e racional da medicación pautada.\n• A educación afectivo-sexual, que axude os NNA á construción da súa identidade sexual, eduque no respecto pola diversidade e promova a responsabilidade afectiva e a convivencia sa e positiva.\n• A intervención coas familias dos NNA segundo o PIP (preservación, separación provisional, separación definitiva e autonomía/emancipación) co fin de proporcionarlles pautas de crianza e de atención adecuada aos NNA, adaptadas a cada situación concreta, así como de promover e optimizar todos os recursos protectores da familia, xerando os cambios precisos para que esta poida garantir o seu desenvolvemento integral e a cobertura das súas necesidades nun contexto seguro.\n• O apoio á familia de orixe ou, se é o caso, á familia acolledora ou adoptiva, dirixido a propiciar o desenvolvemento de relacións materno/paternofiliais axeitadas e o fortalecemento dos vínculos familiares positivos. En particular, favoreceranse os contactos coa familia nas condicións establecidas na medida de protección adoptada polo departamento territorial correspondente.\n• A promoción de experiencias de aprendizaxe, de formación e de acceso aos recursos comunitarios.\n• O seguimento evolutivo dos NNA e das súas circunstancias persoais, familiares e sociais, co obxecto de actualizar e modificar periodicamente os obxectivos da intervención ou, se é o caso, propor a finalización desta.\n• A preparación axeitada aos NNA para a súa saída do centro e a asunción da súa nova situación, ben sexa polo regreso á súa unidade familiar, pola integración nunha familia distinta, pola súa emancipación ou polo seu traslado a outro centro.\n• O equipo educativo terá previstas respostas consistentes para intervir ante posibles crises, baseadas en entender estas como oportunidades de cambio, manexando modelos de resolución de problemas e de intervención como marcos necesarios para encadrar as ditas reaccións.\nQ.1.1.2. Aloxamento.\nO réxime de acollemento residencial prestarase durante todo o ano, incluídas as fins de semana e vacacións, en horario de 24 horas continuadas.\nDotaranse os NNA dun cuarto onde disporán dun espazo persoal para as súas pertenzas, así como dos útiles necesarios de uso persoal. No caso de ser compartida, e de forma xustificada e excepcional, o número de usuarios por cuarto non poderá exceder os tres (3). Atenderase ás características específicas de cada caso e ás situacións de especial vulnerabilidade á hora de asignar cuarto, respectando en todo momento a intimidade, o desenvolvemento individual e a cohesión entre grupos de irmáns.\nAs estancias e o equipamento existente nelas deberán manterse en axeitado estado de limpeza e conservación que garantan o seu uso en condicións de seguridade, salubridade e comodidade.\nO fogar non presentará imaxes institucionalizadoras innecesarias nin motivos ideolóxicos ou relixiosos.\nDeberá proporcionárselles aos NNA os medios materiais necesarios para gozar do aloxamento (lenzaría de fogar, útiles de aseo...) en adecuadas condicións de conservación e hixiene.\nQ.1.1.3. Manutención.\nDeberá subministrárselles aos NNA unha pensión alimenticia completa que estará composta por almorzo, almorzo de media mañá para levar ao centro escolar, xantar, merenda e cea.\nOs menús serán supervisados por unha persoa facultativa e deberase garantir o adecuado equilibrio nutricional acorde coas circunstancias persoais e da súa idade.\nDeberá atenderse ás especificidades de alimentación daqueles NNA con necesidades especiais (derivadas de alerxias ou intolerancias, de circunstancias de saúde, de imperativos relixiosos, etc.).\nQ.1.1.4. Vestido e hixiene.\nA entidade adxudicataria deberá proporcionarlles aos NNA o vestido e o calzado que precisen. Cada NNA disporá, como mínimo, de cinco mudas de roupa e tres pares de calzado, así como roupa interior e accesorios suficientes, axeitados á súa idade, ás condicións atmosféricas e ás actividades en que participe, en condicións de limpeza e hixiene e que preserven a dignidade da persoa en todo momento.\nSerán propiedade dos NNA e, polo tanto, seranlles entregadas en caso de causar baixa por terminar a medida de protección, maioría de idade, traslado de centro ou emancipación.\nAsí mesmo, proporcionaránselles os útiles necesarios para o seu aseo e coidado persoal.\nQ.1.1.5. Atención persoal.\nPrestaráselles aos NNA, en función da súa idade e capacidade, axuda parcial ou total para a realización das actividades básicas da vida diaria, é dicir, aquelas destinadas á satisfacción das necesidades vinculadas ao coidado persoal (descanso, vestido, aseo persoal, mobilidade e locomoción e alimentación). O desenvolvemento desta prestación incluirá o adestramento nas habilidades necesarias para realizalas, fomentando o máximo grao posible de independencia e autonomía persoal, de modo progresivo e en función da súa idade.\nQ.1.1.6. Atención á saúde.\nO persoal do centro levará a cabo a observación dos NNA para obter a información precisa sobre as características xerais relacionadas coa súa saúde e detectar de forma precoz signos de enfermidade.\nDeberá promoverse a saúde física e psíquica dos NNA, previndo as doenzas e promovendo pautas de vida saudable, así como facilitando o acceso aos servizos de saúde.\nA través do Servizo Galego de Saúde desenvolveranse as actuacións de medicina preventiva e asistencial que lles poidan corresponder aos NNA. Así mesmo prestaráselles avaliación e tratamento psicolóxico e psiquiátrico aos NNA que residan no centro.\nAs persoas menores de idade, así como as maiores se así o solicitan, deberán ser acompañados por un responsable do centro, ou da entidade (preferentemente o/a seu/súa educador/a de referencia) aos servizos de asistencia sanitaria, tanto en caso de urxente necesidade como a aqueles concertados con cita previa.\nPrestaráselles asistencia aos NNA na subministración de medicinas de acordo coa prescrición médica e coas instrucións establecidas, e, en todo caso, supervisarase sempre a súa administración.\nCorrespóndelle á entidade adxudicataria xestionar o traslado aos centros sanitarios cando os NNA precisen atención hospitalaria, así como adoptar as medidas necesarias para garantir a súa atención e coidado durante os períodos en que permanezan hospitalizados. En situación de garda administrativa, compartirase a responsabilidade de atención á saúde, se se considera conveniente, coas persoas titulares da patria potestade. En calquera caso, atenderase ás indicacións establecidas no PIP.\nQ.1.1.7. Atención escolar/formativa.\nA entidade adxudicataria deberá realizar as xestións necesarias para a escolarización efectiva dos NNA, tanto na etapa de educación obrigatoria como nas etapas posteriores, atendendo ás capacidades, motivacións e aos intereses do/da adolescente. Establecerá unha axeitada coordinación co centro educativo dos NNA.\nEsta obriga comprende a dotación do material necesario, sen prexuízo da posibilidade de acceso ás axudas para a adquisición de libros que, de ser o caso, se establezan.\nAsí mesmo, é obriga da entidade proporcionarlles aos NNA o seguimento e o apoio nas tarefas escolares e educativas que realicen e, se é o caso, reforzo escolar externo.\nFavorecerase o uso das novas tecnoloxías da información e da comunicación (TIC) desde un punto de vista educativo seguro e segundo a idade dos NNA.\nNo caso de NNA estranxeiros/as, potenciarase a aprendizaxe dos idiomas oficiais da Comunidade Autónoma de Galicia.\nNo caso dos NNA con medida de garda, compartirase a responsabilidade de atención escolar, se se considera conveniente, cos titulares da patria potestade.\nQ.1.1.8. Inserción sociolaboral.\nPropiciarase a participación dos/das adolescentes con 16 anos feitos, cuxo PIP considere pertinente, en procesos e programas de inserción sociolaboral, ben favorecendo a súa participación en programas específicos con esta finalidade ou ben, cando isto non sexa posible ou o equipo técnico do menor non o considere adecuado, orientándoos a actividades formativas de tipo ocupacional ou prelaboral e proporcionándolles formación en competencias básicas que favorezan a súa integración en ámbitos laborais.\nQ.1.1.9. Lecer e tempo libre.\nO equipo educativo planificará e fomentará actividades de carácter lúdico, cultural e deportivo desde unha perspectiva educativa, que favorezan o desenvolvemento persoal e social dos NNA, propiciando a súa participación e a socialización en ambientes normalizados e fomentando alternativas de lecer saudables.\nQ.1.1.10. Traslados.\nA entidade adxudicataria garantirá, ben sexa a través de medios propios ou mediante a utilización de medios públicos de transporte, cando sexa adecuado, o axeitado desprazamento dos NNA ao domicilio familiar, ao centro educativo ou de traballo, aos centros sanitarios, á sede de órganos administrativos ou xudiciais e a cantas actividades deba realizar fóra do centro. Así mesmo, garantirá o acompañamento dos NNA por parte de profesionais responsables cando as características individuais daquela así o fagan preciso.\nQ.1.1.11. Xestión de trámites e documentos persoais.\nA entidade adxudicataria deberá garantir a realización e o acompañamento daquelas xestións de carácter administrativo precisas para a obtención da documentación persoal dos NNA, a documentación sanitaria, escolar, laboral, etc., necesaria para o cumprimento de obrigas legais e xudiciais, así como para o acceso aos servizos e prestacións a que teñan dereito.\nQ.1.1.12. Emisión de informes.\nA Dirección do centro deberá informar periodicamente o xulgado e o Ministerio Fiscal sobre as circunstancias dos NNA e a necesidade de manter a medida, sen prexuízo dos demais informes que o/a xuíz/a poida requirir cando o crea pertinente. Os informes periódicos serán emitidos cada tres meses, a non ser que o/a xuíz/a, atendida a natureza do problema de saúde mental que motivou o ingreso, sinale un prazo inferior.\nTamén se emitirá trimestralmente informe ao Servizo de Protección de Menores do departamento territorial correspondente sobre a evolución dos NNA referente ao seu problema de saúde mental e sobre a súa evolución en relación co seu PIP. Estes informes serán remitidos tamén aos profesionais do Servizo Galego de Saúde que traten os NNA nos dispositivos públicos, co fin de levar a cabo un tratamento coordinado.\nNo relativo aos trastornos de saúde mental dos NNA, o informe incluirá esta información:\n• Diagnóstico dos NNA no ingreso e unha actualización del, se é o caso.\n• Formulación clara dos obxectivos que cómpre traballar cos NNA, o prognóstico da súa evolución e a temporalización prevista.\n• Descrición dos procedementos e estratexias metodolóxicas que se van a utilizar ou que se empregaron.\n• Os resultados que se van obtendo no curso do tratamento e as modificacións que cómpre levar a cabo no plan, no caso de que os obxectivos non se estean cumprindo ou os contidos da intervención se modifiquen.\n• Os informes derivados da avaliación procesual ou informes de evolución serán de extensión reducida e recollerán, sempre desde a perspectiva das razóns que motivaron o ingreso, a evolución do problema de saúde mental, os cambios positivos e as dificultades ou problemas que se manteñen e/ou empeorasen e a proposta argumentada de continuidade no recurso residencial.\n• Cando se produza a saída dos NNA, incluiranse unhas recomendacións para o mantemento dos obxectivos acadados no programa, dirixidas aos/ás profesionais do novo recurso residencial ou aos familiares, segundo proceda en cada caso.\n• O centro deberá emitir calquera outro informe que lle sexa solicitado polas autoridades xudiciais ou administrativas.\n• Comunicaráselles ao Servizo de Familia, Infancia e Dinamización Demográfica do departamento territorial que corresponda calquera incidencia grave que poida ser relevante no seguimento e intervención cos NNA ou coas súas familias (nun prazo non superior a 48 horas).\n• O centro deberá remitilo anualmente, así como cando lle sexan requiridos o programa anual de actividades e a memoria anual.\n• Ademais, a entidade adxudicataria deberá desenvolver e executar todas aquelas instrucións, circulares, protocolos, etc. emitidos pola Consellería de Política Social e Igualdade en relación coa súa actividade.\nQ.2. Características da poboación atendida.\nAs persoas beneficiarias deste centro serán aquelas persoas menores de entre 12 e 17 anos de idade, de ambos os sexos, que estean en situación de desamparo e suxeitas á medida de garda ou tutela da Xunta de Galicia, que presenten problemas de saúde mental que fagan incompatible a súa convivencia en centros residenciais xerais. Poderán ser persoas beneficiarias aqueles NNA con problemas de saúde mental que fagan aconsellable, para a mellor evolución ou prognóstico do seu padecemento, a inclusión nun recurso residencial de características específicas. Isto acreditarase mediante a achega dun informe da unidade de saúde mental de referencia.\nO ingreso debe realizarse tras a consideración polo/a seu/súa profesional de referencia en materia de saúde mental no sistema público sanitario de que, sen precisar un ingreso hospitalario, considere que os NNA precisan dunha atención residencial especializada en materia de saúde mental. Excepcionalmente, por motivos debidamente xustificados, poderá acordarse o ingreso de NNA de idade inferior.\nO ingreso neste centro realizarase con carácter excepcional cando outras medidas de protección sexan consideradas insuficientes, e polo tempo estritamente necesario, e terá como finalidade proporcionarlles aos NNA un marco adecuado para a súa educación, a súa reunificación familiar cando sexa posible e o libre e harmónico desenvolvemento da súa personalidade, nun contexto estruturado e con programas específicos no marco dun proxecto educativo.\nDadas as características das persoas atendidas por este recurso, determinarase un acceso preferente aos servizos de saúde mental do sistema público sanitario, articulado a través do correspondente protocolo asinado entre a Consellería de Sanidade e a Consellería de Política Social e Igualdade.\nNo caso de NNA con discapacidade, continuarase cos apoios especializados que viñesen recibindo ou adoptaranse outros máis adecuados, e incorporaranse, en todo caso, medidas de accesibilidade nos centros de ingreso e nas actuacións que se leven a cabo.\nQ.2.1. Ingreso.\nPara o ingreso solicitarase autorización xudicial do Xulgado de Primeira Instancia da localidade en cal radique o centro, salvo nos supostos de urxencia, nos cales o ingreso será ratificado con posterioridade, con intervención do Ministerio Fiscal e do equipo técnico do menor. Poderase ingresar igualmente por solicitude do Ministerio Fiscal.\nA solicitude de ingreso estará motivada e fundamentada en informes psicolóxicos elaborados previamente por persoal especializado da entidade pública de protección de menores e de saúde mental, elaborados polo persoal sanitario do sistema público sanitario, ben sexan psiquiatras ou psicólogos/as clínicos/as. O informe do Sistema público de saúde deberá facer constar especificamente que os NNA non requiren un tratamento específico por parte dos servizos competentes en materia de saúde mental, en especial a través dun ingreso hospitalario. En ningún caso o ingreso neste recurso poderá substituír un ingreso nun centro sanitario. No dito informe de saúde constará o seu grao de estabilidade, así como aqueles aspectos de funcionamento psicosocial dos NNA que se consideren beneficiarios da intervención.\nNo caso de ingreso urxente, para a súa ratificación, será comunicado ao xulgado o antes posible, en todo caso no prazo de 24 horas, achegando a documentación sobre a situación social e o estado psíquico dos NNA, que xustifique o ingreso.\nEn todo caso, rexerase polo establecido na Instrución sobre protocolos de ingreso e medidas de seguridade en centros de protección específicos de menores con problemas de conduta.\nOs NNA recibirán, no momento do seu ingreso no centro, información por escrito e no idioma e formato que lles resulte comprensible e accesible, sobre os seus dereitos e deberes, as normas de funcionamento do centro, cuestións de organización xeral, as normas de convivencia, a organización e funcionamento educativos, o réxime disciplinario e os medios para formular peticións, suxestións, queixas e recursos. A dita información transmitirase de forma que se garanta a súa comprensión, en atención á idade e ás circunstancias dos NNA.\nOs NNA non permanecerán no centro máis do tempo estritamente necesario para atender as súas necesidades específicas. A finalización do acollemento residencial será acordada polo órgano xudicial competente, de oficio, por proposta do Ministerio Fiscal ou da Xunta de Galicia. A proposta estará baseada nun informe psicosocial e nun informe de saúde mental, emitidos, respectivamente, pola entidade pública de protección de menores e polo Sistema público de saúde.\nA medida de ingreso dos NNA no centro deberá ser revisada, polo menos trimestralmente, pola entidade pública, que lles deberá remitir ao órgano xudicial competente que autorizou o ingreso e ao Ministerio Fiscal, con esa periodicidade, o oportuno informe motivado de seguimento que inclúa as entradas do libro de incidencias.\nQ.2.2. Dereitos das persoas acollidas.\nOs NNA acollidos terán os dereitos e deberes recollidos no artigo 3 e seguintes da Lei orgánica 1/1996, de protección xurídica do menor, e nos artigos 100 e 101 da Lei 3/2011, de apoio á familia e á convivencia de Galicia, así como os títulos I e II da Lei orgánica 8/2021, do 4 de xuño, de protección integral á infancia e a adolescencia fronte á violencia. Ademais, observaranse os seguintes dereitos dos NNA acollidos neste centro:\n• Dereito a contar cun proxecto socioeducativo individualizado.\n• Dereito a que exista unha supervisión e revisión da medida protectora e da súa duración, de acordo coa evolución dos NNA.\n• Dereito a recibir a educación obrigatoria que lles corresponda, así como á formación educativa e/ou profesional adecuada e efectiva. A escolarización garantirase preferentemente fóra do centro.\n• Dereito ao carácter eminentemente educativo de cantas medidas se adopten na actuación protectora, que ofrezan un marco de convivencia que favoreza o seu desenvolvemento.\n• Dereito á asistencia sanitaria en xeral e aos programas individualizados de tipo terapéutico que fomenten a súa rehabilitación.\n• Dereito a un trato respectuoso á súa propia dignidade, privacidade, confidencialidade, liberdade relixiosa, ideolóxica, fomentando os valores de tolerancia, solidariedade e igualdade, e demais valores democráticos establecidos polo ordenamento xurídico vixente, e a ser atendido sen discriminación por razón de sexo, raza, relixión, ideoloxía ou por calquera outra condición ou circunstancia persoal ou social.\n• Dereito a ser informados de cantas medidas se lles vaian aplicar, así como a ter en conta a súa opinión naquelas situacións que lles incumban, e coñecer en todo momento a súa situación legal e familiar.\n• Dereito a participar na confección e realización de actividades deportivas, de lecer e laborais-culturais.\n• Dereito a comunicarse libremente coa súa familia, sen prexuízo das resolucións xudiciais ou administrativas que poidan establecer as debidas limitacións.\n• Dereito a formular peticións e queixas á Dirección do centro, á entidade de protección, ao fiscal e ao Valedor do Pobo.\n• Dereito ao segredo profesional e á confidencialidade.\n• Dereito a non permanecer no centro máis tempo do que sexa estritamente necesario para responder ás súas necesidades, e a recibir a atención residencial durante todo o tempo que a precisen.\n• Dereito a contar, dentro do centro, cun/cunha educador/a referente, que sexa unha figura estable, que titorice os NNA de forma individualizada un tempo específico para eles, os escoite, os atenda, os axude e os acompañe a cantas citas, entrevistas e comparecencias deba realizar.\nQ.3. Contidos do programa.\nQ.3.1. Por parte da Consellería de Política Social e Igualdade.\nDe conformidade coas súas competencias, correspóndenlles ás persoas titulares dos departamentos territoriais da Consellería de Política Social e Igualdade o seguinte:\n• Ditar a resolución de acollemento en réxime de acollemento residencial dos NNA por proposta do equipo técnico do menor, que deberá ter en conta as súas necesidades e as características das prazas do centro.\n• De ser o caso, establecer o réxime de visitas e saídas dos NNA en función do PIP e emitir autorización sobre a súa mobilidade con ocasión destas, logo de petición da Dirección do centro e informe do equipo técnico do menor que lles corresponda.\n• Ditar a resolución de traslado dos NNA a outro centro, logo da proposta do equipo técnico do menor e, se sé o caso, de autorización da Subdirección Xeral de Política Familiar, Infancia e Adolescencia.\n• Ditar a resolución de finalización do acollemento, por proposta do equipo técnico do menor, que oirá previamente a entidade acerca da conveniencia desta medida para o neno, nena ou adolescente.\nEsta resolución fundamentarase na superación ou desaparición das causas que motivaron o ingreso, na emancipación do mozo ou moza ou na adopción dunha medida alternativa máis axeitada.\nCorrespóndenlle/s á Dirección Xeral de Familia, Infancia e Dinamización Demográfica ou ás unidades dela dependentes:\n• Ditar as instrucións e desenvolver os protocolos de actuación xeral nos centros de atención a NNA suxeitos á medida de garda ou tutela da Xunta de Galicia, que presenten problemas de saúde mental.\n• Autorizar a ocupación de prazas por riba das concertadas, de forma temporal e en situacións excepcionais, segundo se establece no número 8 deste prego.\n• Autorizar o ingreso dos NNA en centros especializados.\n• Autorizar o pagamento de gastos extraordinarios que excedan as obrigas que lles corresponden aos centros en aplicación dos pregos que rexen esta contratación ou a normativa vixente.\n• Autorizar a realización de estudos ou investigacións relativas ás persoas usuarias do centro ou ao funcionamento deste, cando se considere que pode redundar en interese daquelas e/ou na mellora da práctica institucional, e garantindo, en todo caso, a confidencialidade dos datos persoais dos NNA.\nCorrespóndenlles aos equipos técnicos do menor do departamento territorial correspondente:\n• Solicitar á Dirección Xeral de Familia, Infancia e Dinamización Demográfica as autorizacións de ingreso pertinentes.\n• Remitirlle ao centro o PIP dos NNA, no cal se definen os obxectivos de traballo en función das necesidades e circunstancias daqueles e das súas familias, de forma que oriente o equipo educativo na planificación da súa intervención educativa.\n• Planificar, xunto coas persoas responsables do centro, tanto o ingreso como a saída dos NNA, agás que razóns excepcionais aconsellen o ingreso ou saída urxente.\n• Levar a cabo o seguimento da intervención educativa realizada polo centro.\n• Transmitirlle ao centro toda aquela información relevante para que a intervención educativa poida orientarse á satisfacción das necesidades dos NNA en función das súas circunstancias.\n• Coordinar o traballo coas familias, o centro e os NNA que estean acudindo aos programas deseñados para eles.\nCorrespóndenlle á unidade que teña atribuída esta competencia inspeccionar o traballo realizado e a súa adecuación a este concerto por medio do persoal inspector da propia Consellería de Política Social e Igualdade.\nQ.3.2. Por parte da entidade adxudicataria do servizo.\nAdemais das obrigas de carácter xeral indicadas anteriormente e na resolución da convocatoria deste concerto, a entidade adxudicataria deberá:\n• Aceptar os ingresos solicitados polo departamento territorial correspondente e autorizados pola Dirección Xeral de Familia, Infancia e Adolescencia, sempre que exista praza vacante ou, no caso de sobreocupación, que exista dispoñibilidade de medios persoais e materiais para a axeitada atención dos NNA nas condicións estipuladas no prego técnico e na resolución de convocatoria deste concerto social.\n• Desenvolver a súa intervención en interese dos NNA e de conformidade co establecido na normativa reguladora da protección á infancia.\n• Promover no centro un ambiente familiar e coas condicións axeitadas para a intervención socioeducativa e o normal desenvolvemento dos NNA.\n• Utilizar os recursos sociais normalizados: educación, sanidade, lecer e outros necesarios para a cobertura das necesidades dos NNA, e que contribúan a unha maior integracións social destes.\n• Favorecer o traballo en rede a través da coordinación entre os distintos recursos e profesionais que interveñan cos NNA ou coas súas familias de cara á consecución dun traballo integrado en relación con aqueles.\n• De acordo co disposto na Orde da Consellería de Familia, Muller e Igualdade, do 1 de agosto de 1996, pola que se regulan os contidos mínimos do Regulamento de réxime interior e o proxecto educativo dos centros de atención a NNA con medidas de protección e cos protocolos vixentes de funcionamento dos ditos centros, organizar a actividade do centro de acordo cos seguintes instrumentos e ferramentas:\n– Proxecto educativo do centro (en diante, PEC), no cal se especificarán os obxectivos de actuación en cada área de atención e as condicións ou medidas que se deben cumprir no centro para a consecución dos obxectivos que se mencionen. Reflectirá a súa organización e delimitará a súa intervención.\n– Regulamento de organización e funcionamento e convivencia, que deberá contar, como mínimo, con normas de funcionamento, dereitos e deberes dos NNA e órganos de representación e participación. Proporcionaráselles unha copia ao NNA e ás súas familias.\n– Programación anual de actividades, que ten por obxecto estruturar e sistematizar as previsións de actuacións ao longo do ano.\n– Memoria anual, na cal se sinteticen e avalíen as actividades levadas a cabo no centro no período anterior.\n– Elaborar e remitirlle ao equipo técnico do menor toda a documentación necesaria para o seguimento da intervención cos NNA, e en particular:\n* Un informe de valoración inicial dos NNA logo da súa entrada no centro e segundo o prazo establecido nos protocolos de acollemento residencial.\n* O proxecto educativo individualizado (PEI), no cal, partindo da avaliación inicial das necesidades dos NNA e de acordo coa finalidade do PIP, se concreten os obxectivos prioritarios do traballo e a súa programación formal, cos recursos previstos, a metodoloxía, as actividades e a súa temporalización, que será revisado trimestralmente.\n* Os informes periódicos de seguimento do PEI, cando menos, cada seis meses.\n* O informe final que recolla as intervencións realizadas e o grao de cumprimento dos obxectivos, á saída dos NNA do centro.\n* Remitir, nun prazo non superior a 48 horas, calquera información que lle sexa solicitada polos servizos competentes en materia de protección á infancia e á adolescencia.\n* Comunicarlle ao Servizo de Familia, Infancia e Dinamización Demográfica do departamento territorial que corresponda calquera incidente grave de tipo xudicial, sanitario e de calquera outra índole que poida ser relevante no seguimento e intervención cos NNA ou as súas familias, nun prazo non superior a 48 horas.\n* Formalizar denuncia, ante os corpos e forzas de seguridade, en caso de desaparición ou non retorno dun NNA ao centro, no prazo máis breve posible atendendo á idade, madurez e circunstancias persoais e sociais dos NNA, sen prexuízo da inmediata comunicación ao equipo técnico do menor e ao departamento territorial da Consellería de Política Social e Igualdade.\n* Aceptar, logo da autorización da Dirección Xeral de Familia, Infancia e Dinamización Demográfica, alumnado universitario en prácticas das carreiras que teñen relación co obxecto do servizo, sempre que o número ou as condicións da súa realización non interfiran na dinámica de traballo.\n* Aceptar, logo da autorización da Dirección Xeral de Familia, Infancia e Dinamización Demográfica, a realización de estudos ou investigacións relativas aos NNA usuarios do centro ou ao funcionamento deste, sen prexuízo do dereito a que non se divulguen os datos ou documentos que a entidade considere que deben ser confidenciais.\n* Incorporar e empregar as aplicacións informáticas que, se é o caso, facilite a Dirección Xeral de Familia, Infancia e Dinamización Demográfica para o tratamento e a xestión da información relativa aos NNA.\n* O centro terá unha organización flexible, que permita atender as necesidades dos NNA e incorpore á súa estrutura os cambios necesarios para manter actualizado o PEC.\nQ.3.3. Situacións excepcionais.\n• Atención urxente: en casos excepcionais derivados de circunstancias sociofamiliares graves que requiran unha atención inmediata dos NNA, cando non sexa posible o seu ingreso nos centros previamente determinados para estas circunstancias, o departamento territorial ou a Subdirección Xeral de Familia, Infancia e Adolescencia poderán acordar un ingreso con carácter urxente, efectuándose con posterioridade, o antes posible, a formalización deste e a remisión da documentación e informes necesarios.\n• Sobreocupación provisional de prazas: a Subdirección Xeral de Política Familiar, Infancia e Adolescencia poderá autorizar, de xeito excepcional, un ingreso que supoña sobreocupación respecto das prazas concertadas en calquera das tipoloxías contratadas, sempre que se garanta a dispoñibilidade de medios persoais e materiais para a axeitada atención do NNA. A sobreocupación non poderá ser superior a tres (3) meses, agás causas que o xustifiquen, logo de informe do equipo técnico do menor.\nQ.4. Medios para a prestación so servizo.\nQ.4.1. Equipamento.\nPara prestar o servizo, a Xunta de Galicia achegará un equipamento residencial coa capacidade de aloxamento e coas instalacións precisas para desenvolver as prestacións correspondentes á tipoloxía das prazas ofertadas.\nA cesión do uso do ben inmoble, así como dos bens mobles de que dispón o centro, axustarase ao establecido da Lei 5/2011, do 30 de setembro, do patrimonio da Comunidade Autónoma de Galicia.\nA cesión do uso dos ditos inmobles entenderase outorgada, en todo caso, coa excepción do dereito de propiedade e sen prexuízo de dereitos de terceiras persoas. A utilización do centro polas entidades colaboradoras terá un mero carácter instrumental para a execución da actividade contratada e queda circunscrita á súa vixencia, sen que poida alegar dereito ningún, nin usarse para outro fin distinto do previsto. Os actuais inmobles poderán ser substituídos por outras instalacións.\nO centro cumpre as condicións e os requisitos establecidos na normativa vixente que regula os centros de menores no ámbito da Comunidade Autónoma de Galicia, en particular no Decreto 254/2011, do 23 de decembro, polo que se regula o réxime de rexistro, autorización, acreditación e a inspección dos servizos sociais en Galicia, e no Decreto 329/2005, do 28 de xullo, polo que se regulan os centros de menores e os centros de atención á infancia.\nA minirresidencia centro de menores Casa da Quintán está situada en Ponte Caldelas, figura inscrita no Rexistro único de entidades prestadoras de servizos sociais co número E-O-C-182, e ten capacidade suficiente, en canto ao número de prazas que se contrata, para a prestación do servizo.\nEstá amoblado, segundo o inventario que se incorpora como anexo VIII, e a entidade adxudicataria deberá facerse cargo de completar o equipamento, enxoval, aveños e bens de consumo necesarios para a súa posta en funcionamento, así como facerse cargo de todos os gastos de bens correntes e servizos: manutención, limpeza, lenzaría, lavandaría, material escolar e de oficina, subministración de auga, electricidade, teléfono, gas, etc., mantemento e conservación derivados do seu uso, tales como pintura, fontanaría, cristalaría, electricidade, ferraxaría, entre outros.\nA entidade adxudicataria deberá velar polo bo uso do inmoble, da moblaxe e da totalidade do seu equipamento, incluído o funxible, e deberá manter as instalacións e os edificios nas condicións de hixiene, ambientais e de seguridade precisas, conforme as disposicións legais vixentes.\nQ.4.1.1. Tipoloxía do centro e das prazas.\nO centro onde se prestará o servizo en réxime de acollemento residencial correspóndese coa tipoloxía de minirresidencia regulada no Decreto 329/2005, do 28 de xullo.\nNa execución do acollemento residencial especializado requírese unha dispoñibilidade de recursos materiais, técnicos e humanos para ofrecer un contorno seguro e protector que cubra as necesidades integrais dos NNA.\nConstitúe unha intervención de carácter intensivo e integral, de orientación socioeducativa e terapéutica centrada primordialmente no ámbito persoal, para promover un ambiente idóneo para o tratamento dos seus problemas de saúde mental, a mellora de actitudes, competencias e a adquisición de normas de convivencia que favorezan o proceso de normalización dos NNA acollidos, e terá carácter preferentemente temporal; o seu obxectivo é a normalización da situación dos NNA, o que posibilitará o posterior acceso ao acollemento residencial de procedencia, ao programa de preparación á emancipación ou a reincorporación ao fogar familiar. Na concreción da temporalidade da intervención prevalecerá o interese dos NNA e o principio de non permanencia no centro máis tempo do estritamente necesario para atender as súas necesidades específicas. A estadía nel virá condicionada polo perfil e a evolución dos NNA e a dos seus contextos convivenciais de orixe e das especificacións contidas na instrución anteriormente citada.\nA valoración destas circunstancias para os efectos do seu ingreso será realizada polo equipo técnico do menor do departamento territorial que corresponda, e será revisable nun prazo de tres (3) meses, prorrogable ata seis (6).\nDadas as características da intervención que se realizará, todas as prazas deste recurso se catalogan como prazas especiais para efectos de determinar a ratio de persoal necesario e a remuneración por praza/día.\nQ.4.1.2. Outros recursos materiais.\nOs medios materiais necesarios para o funcionamento do servizo serán de contribución da entidade adxudicataria.\n1. A entidade adxudicataria deberá dispor, como mínimo, dun vehículo adscrito ao servizo para o transporte dos NNA.\n2. A entidade adxudicataria contará, polo menos, cun equipo informático para a súa utilización por parte dos profesionais do centro en que desenvolva o servizo, e con tres equipos adicionais para usos diversos. Todos eles deberán dispor de conexión á internet, ben que os que vaian ser empregados polos NNA deberán contar coas medidas de control parental que impidan o acceso a contidos inadecuados para a súa idade. Contará, así mesmo, coas aplicacións informáticas suficientes para axilizar a elaboración de informes, programas e memorias, así como garantir o funcionamento coordinado con outros/as profesionais.\nA entidade adxudicataria asumirá todos os gastos que orixine a atención integral dos NNA nos termos establecidos neste prego.\nNon obstante, os gastos extraordinarios que excedan as obrigas que corresponden aos responsables da garda dos NNA poderán ser asumidos polo órgano competente en materia de protección á infancia e á adolescencia, logo da solicitude por parte do centro e de conformidade coas instrucións ditadas para este efecto.\nEnténdese por gastos extraordinarios aqueles gastos para tratamentos especiais dos NNA que sexan necesarios para o seu desenvolvemento integral e que non estean previstos pola cobertura do sistema sanitario público, por ningún dos programas específicos de atención xestionados polo sistema de protección de menores, nin poidan ser cubertos por outras vías normalizadas (subvencións, servizos públicos ou de asistencia gratuíta, etc.).\nA título orientativo, enténdense incluídos os gastos debidamente xustificados de carácter médico, terapéutico, protésico, de atención odontolóxica, así como os de viaxes e os de xestión, asesoramento ou representación legal ou de acompañamento hospitalario; exclúese a adquisición de libros, material escolar ou informático, apoio extraescolar, etc., agás que se xustifique debidamente nas especiais características ou dificultades dos NNA.\nCon carácter xeral, entenderase que non son gastos extraordinarios, e polo tanto deben ser atendidos dentro das obrigas xerais que lle corresponden ao centro, os gastos de contía inferior a 60 euros.\nA entidade adxudicataria proporcionaralles ós NNA unha asignación económica para gastos de peto, axeitada á súa idade e características persoais e cunha función educativa, que en ningún caso poderá ser retirada como consecuencia da aplicación dunha medida correctiva.\nQ.4.2. Medios persoais.\nQ.4.2.1. Persoal mínimo exixido para a prestación do servizo.\nSegundo o Decreto 329/2005, do 28 de xullo, polo que se regulan os centros de menores e os centros de atención á infancia, tendo en conta as especiais características e necesidades dos NNA, o persoal mínimo exixido para a prestación do servizo é o seguinte:\nCargo\nHoras anuais\nDirector/a\n1.860,00\nEducadores/as, de forma que se garanta a presenza dun educador por cada 4 nenos, nenas ou adolescentes no momento de máximo desenvolvemento das actividades diúrnas, e un educador por cada 8 nenos, nenas ou adolescentes nas quendas da noite\n16.644,00\nAuxiliares técnicos educativos, de forma que se garanta a presenza en todas as quendas de noite do ano dunha persoa desta categoría, así como a presenza dunha persoa en cada andar para o adecuado control e atención das persoas usuarias durante a quenda de noite\n3.328,80\nCoordinador do equipo educativo, que poderá ser un dos educadores a que se refire o punto anterior\n1.860,00\nPsicólogos clínicos ou psicólogos xerais sanitarios, a xornada completa\n2.790,00\nPsiquiatra, a media xornada, ou profesional autónomo que preste o servizo\n930,00\nDiplomado/a en Enfermaría, a media xornada, ou profesional autónomo que preste o servizo\n930,00\nTraballador/a social a xornada completa\n1.860,00\nAuxiliar administrativo a xornada completa\n1.860,00\nTraballador do servizo de cociña, a xornada completa\n1.860,00\nTraballador do servizo de limpeza e lavandaría, a xornada completa\n1.860,00\nTraballador que realice os labores de mantemento, a xornada completa\n1.860,00\n‍Traballador que realice os labores de vixilancia, a xornada completa\n9.986,40\nOs medios persoais necesarios para o funcionamento do servizo serán de contribución da entidade adxudicataria, que deberá por á disposición do servizo o persoal necesario e coa adecuada preparación técnica para a atención dos NNA que ocupen as prazas obxecto deste contrato. Este centro disporá dunha ratio adecuada entre o número de NNA e o persoal destinado á súa atención, para garantir un tratamento individualizado a cada NNA.\nA Dirección Xeral de Familia, Infancia e Dinamización Demográfica poderá exercer, en calquera momento, a comprobación do cumprimento das ratios de persoal da entidade vinculada ao contrato, mediante o requirimento dos documentos TC2-Relación nominal de traballadores/as, ou ben mediante a comprobación\nin situ\na través dos seus servizos de inspección.\nSen prexuízo da dita estimación horaria, a entidade adxudicataria deberá atender debidamente as necesarias substitucións de persoal en caso de baixa, vacacións, licenzas, etc., e deben garantir, en todo caso, a ratio establecida no Decreto 329/2005, do 28 de xullo.\nO persoal que preste servizos neste centro deberá achegar, de acordo co artigo 13.5 da Lei orgánica 1/1996, de protección xurídica do menor, certificación negativa do Rexistro Central de Delincuentes Sexuais.\nQ.4.2.2. Características e funcións do persoal.\nOs medios persoais necesarios para o funcionamento do servizo serán de contribución da entidade adxudicataria, que deberá por á disposición do servizo o persoal necesario e coa adecuada preparación técnica para a atención dos NNA que ocupen as prazas obxecto deste concerto. Este centro disporá dunha ratio adecuada entre o número de NNA e o persoal destinado á súa atención para garantir un tratamento individualizado a cada NNA.\nA Dirección Xeral de Familia, Infancia e Dinamización Demográfica poderá exercer, en calquera momento, a comprobación do cumprimento das ratios de persoal da entidade vinculada ao concerto, mediante o requirimento dos documentos RNT-Relación nominal de traballadores, ou ben mediante a comprobación\nin situ\na través dos seus servizos de inspección.\nSen prexuízo da dita estimación horaria, a entidade adxudicataria deberá atender debidamente as necesarias substitucións de persoal en caso de baixa, vacacións, licenzas etc., e debe garantir, en todo caso, a ratio establecida no Decreto 329/2005, do 28 de xullo.\nO persoal que preste servizos neste centro deberá achegar, de acordo co artigo 13.5 da Lei orgánica 1/1996, de protección xurídica do menor, certificación negativa do Rexistro Central de Delincuentes Sexuais.\nA. Dirección do centro.\nA Dirección do centro exerceraa unha persoa nomeada pola entidade adxudicataria, e deberá ter unha titulación universitaria media, superior ou de grao en Psicoloxía/Pedagoxía ou nas áreas das Ciencias Xurídicas ou Sociais. En calquera caso, observarase o disposto no correspondente convenio colectivo para este tipo de postos.\nAs súas funcións, entre outras, serán as de:\n1. Exercer a garda dos NNA acollidos no centro, cumprindo as instrucións, directrices e resolucións que o órgano xestor do concerto dite ao respecto.\n2. Dirixir e coordinar os servizos e programas de actuación do centro e supervisar as tarefas do persoal vinculado ao servizo.\n3. Planificar e supervisar a intervención educativa, de acordo co PEC.\n4. Asegurar o cumprimento da normativa vixente, das directrices e instrucións do departamento territorial da Consellería de Política Social e Igualdade e da Dirección Xeral de Familia, Infancia e Dinamización Demográfica, e das normas de funcionamento interno do centro.\n5. Velar polo cumprimento dos dereitos dos NNA e dos seus PEI.\n6. Informar os NNA e as súas familias, de forma comprensible e axeitada á súa idade e circunstancias, acerca do funcionamento do centro e dos seus dereitos e deberes.\n7. Garantir o adecuado tratamento das queixas, reclamacións ou suxestións de mellora formuladas polos NNA que residen no centro ou das súas familias.\n8. Xestionar adecuadamente, en representación da entidade titular do centro, tanto os recursos económicos como os de persoal, co fin de proporcionar unha axeitada atención aos NNA.\n9. Establecer e manter canles de colaboración con outras entidades e organismos, perseguindo a optimización de recursos do contorno e a calidade da intervención.\n10. Establecer a necesaria coordinación co equipo técnico do menor e, se é o caso, cos equipos e profesionais que xestionen outros programas en que estean incluídos os NNA, para garantir a mellora da intervención.\n11. Garantir a axeitada elaboración de toda a documentación pertinente e a súa remisión aos responsables dos distintos departamentos competentes na área de protección á infancia e á adolescencia da Xunta de Galicia.\n12. Asistir ás reunións, entrevistas ou actos procesuais a que sexa convocado.\n13. Asegurar a custodia e o arquivamento de toda a documentación relativa aos NNA en condicións de seguridade, así como a súa destrución, cando proceda, en idénticas condicións.\n14. Velar polo cumprimento da Lei orgánica 3/2018, do 5 de decembro, de protección de datos persoais e garantía dos dereitos dixitais, e do Regulamento (UE) 2016/679 do Parlamento Europeo e do Consello, do 27 de abril de 2016, relativo á protección das persoas físicas no cal respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos), e demais disposicións vixentes sobre a materia.\n15. Elaborar avaliacións periódicas do funcionamento do centro.\n16. Informar periodicamente, cunha periodicidade mínima de tres meses, o xulgado sobre as circunstancias dos NNA e a necesidade de manter a medida.\n17. Convocar e presidir as reunións dos órganos colexiados, así como cumprir e facer cumprir os acordos adoptados por estes.\n18. Calquera outra que veña establecida na normativa aplicable.\nB. Persoal educador social.\nO persoal educador social debe cumprir as disposicións establecidas para esta categoría no convenio colectivo de aplicación.\nEste persoal será o encargado da atención directa aos NNA e estará dedicado á intervención no proceso socioeducativo cotián e á súa observación e avaliación.\nAs súas funcións, entre outras, serán as seguintes:\n1. Coñecer as características dos NNA, das súas familias e do seu contorno social.\n2. Elaborar e levar a cabo os proxectos socioeducativos individuais dos NNA tendo en conta as súas familias, segundo os PIP e as pautas fixadas polo equipo técnico do departamento territorial da Consellería de Política Social e Igualdade.\n3. Elaborar proxectos específicos, dentro dos programas anuais, en función das necesidades dos NNA, para a realización de actividades educativas, formativas, laborais, sanitarias, de lecer ou tempo libre.\n4. Realizar tarefas de intervención educativa cos NNA e coas súas familias, e ser o responsable da formación integral e globalizadora do grupo de NNA ao seu cargo.\n5. Levar a cabo a acollida dos NNA nun clima axeitado, que lles ofreza seguridade e lles facilite a súa adaptación a un novo contexto de convivencia. Esta acollida realizarase preferentemente contando coa presenza do persoal educador-titor dos NNA.\n6. Organizar a vida cotián e velar pola adecuada cobertura das necesidades básicas dos NNA acollidos no centro, sexan estas de carácter físico, emocional, educativo e/ou de lecer, atendendo ás súas necesidades de alimentación, hixiene, vestido, apoio escolar e desprazamentos, entre outros.\n7. Acompañar os NNA nos traslados que deben efectuar.\n8. Levar a cabo (ou acompañar e orientar os NNA na súa realización, en función da súa idade) as xestións administrativas necesarias para completar a documentación dos NNA e asegurar a súa correcta incorporación aos ámbitos educativo, sanitario, laboral, etc., en coordinación cos equipos técnicos.\n9. Acompañar, orientar e educar os NNA no seu proceso de maduración e de desenvolvemento de hábitos e habilidades persoais e sociais: hábitos de hixiene, alimentación e saúde, e habilidades de comunicación e comportamento social, promovendo o desenvolvemento integral da súa personalidade.\n10. Garantir a participación dos NNA, en función da súa idade e capacidade, na elaboración e seguimento do seu PEI, así como na planificación e desenvolvemento de actividades.\n11. Asegurar o cumprimento da normativa do centro por parte dos NNA.\n12. Orientar e acompañar os NNA ante a saída do centro, preparándoos para lograr unha axeitada transición ao contexto en que se integrarán.\n13. Contribuír de forma activa ao mantemento da seguridade e da orde do centro, e supervisar e dar resposta ante posibles emerxencias que ocorran no grupo ao seu cargo.\n14. Elaborar todos os informes, documentos e rexistros que lle estean atribuídos na normativa vixente, así como os que lle sexan requiridos acerca dos NNA ao seu cargo polo equipo técnico do menor do departamento territorial.\n15. Asistir ás reunións, entrevistas ou actos procesuais a que sexa convocado.\n16. Manter relación e fomentar a coordinación cos axentes sociais e cos demais profesionais relacionados cos NNA atendidos.\n17. Relacionarse cos familiares, entidades mediadoras ou persoas relevantes para os NNA.\n18. Calquera outra que veña establecida na normativa aplicable.\nDada as características do inmoble ofertado pola Administración (dous andares, ademais do baixo), considérase que debe haber unha persoa en cada andar para o adecuado control e atención das persoas usuarias durante a quenda de noite. A dita función pode ser competencia tanto dun/dunha educador/a social como dun/dunha auxiliar educativo/a.\nC. Auxiliar educativo.\nEste persoal deberá estar en posesión de titulación de conformidade coas disposicións establecidas para esta categoría no convenio colectivo de aplicación.\nEste persoal terá, entre outras, as seguintes funcións:\n1. Colaborar na execución do programa educativo do centro e individual dos NNA, baixo a supervisión do/da educador/a e en coordinación co resto do equipo educativo, realizando tarefas auxiliares, complementarias e de apoio ao labor destes.\n2. Exercer labores de observación e rexistrar as incidencias da quenda a través das canles establecidas.\n3. Atender e proporcionar, do mesmo xeito que o resto de persoal do centro ou programa, os coidados básicos e velar pola integración física e psíquica dos NNA.\n4. Elaborar e cubrir todos os documentos que se consideren oportunos de acordo coas súas funcións, e participar na elaboración de proxectos específicos en función das necesidades dos NNA e das actividades do centro ou programa.\n5. Acompañar os NNA nos seus traslados ou saídas, xestións, consultas, paseos, excursións e animación do lecer e tempo libre en xeral.\nD. Coordinador/a.\nEste persoal deberá contar cunha licenciatura, diplomatura ou titulación universitaria de grao, preferentemente da rama das Ciencias Xurídicas e Sociais (Psicoloxía, Pedagoxía, Socioloxía, Educación Social ou Traballo Social).\nÉ o persoal responsable en cada quenda do correcto funcionamento do centro en todas as súas vertentes, polo que se constitúe en persoa de referencia para calquera problema que se presente nas instalacións, no grupo de NNA, no equipo educativo ou no resto do persoal.\nEste persoal terá, polo menos, as seguintes funcións:\n1. Coordinar e dirixir as entradas e saídas de quenda.\n2. Garantir a transmisión de información e a efectiva coordinación entre o persoal das distintas quendas e os/as profesionais relacionados cos NNA atendidos.\n3. Adoptar as medidas necesarias para manter a boa orde do centro e informar inmediatamente a Dirección nos supostos de incidentes que revistan gravidade.\n4. Estimular e orientar o traballo de todo o persoal de intervención educativa.\n5. Controlar que as instalacións e materiais precisos para o desenvolvemento da actividade están en bo estado.\n6. Garantir que os libros de rexistro e demais partes que deban ser cubertos polo persoal do centro estean permanentemente actualizados.\n7. Atender, en primeira instancia, as incidencias que se produzan cos NNA.\n8. Asistir aos rexistros dos NNA e das súas pertenzas ou das instalacións, velando por que se fagan nas condicións previstas na normativa aplicable.\n9. Dirixir e moderar os actos colectivos cando non estea presente o persoal directivo.\n10. Informar diariamente a Dirección do funcionamento do centro e recibir as oportunas instrucións.\n11. Formar parte dos órganos colexiados que lle correspondan.\nE. Psicólogo/a.\nEste persoal deberá estar en posesión do grao ou da licenciatura en Psicoloxía e perfil en especialista clínico ou psicólogo/a xeral sanitario/a.\nO/a psicólogo/a encárgase do diagnóstico e tratamento de problemas psicolóxicos, e da maduración persoal dos NNA.\nEntre as súas funcións estarán:\n1. Estudo da información psicolóxica que figure no expediente con que ingresan os NNA.\n2. Elaborar un diagnóstico en colaboración co/coa psiquiatra e planificar a atención terapéutica dos NNA.\n3. Prestar atención individualizada a cada un dos NNA en función das súas necesidades.\n4. Colaborar co resto do persoal de intervención educativa na avaliación das necesidades das persoas usuarias e na elaboración do proxecto socioeducativo individual, informes e protocolos.\n5. Asesorar e dar apoio técnico ao persoal educador durante todo o proceso de intervención educativa.\n6. Colaborar no traballo de avaliación e seguimento da nena, neno e/ou adolescente.\n7. Elaborar e desenvolver programas de intervención psicolóxica tanto no ámbito individual como familiar e de grupo.\n8. Realizar, nos casos en que sexa necesario, tratamentos psicolóxicos e terapias de apoio, tanto no ámbito individual como familiar e de grupo.\n9. Formar parte dos órganos colexiados que lle corresponda.\nF. Psiquiatra.\nEste persoal deberá estar en posesión da licenciatura ou titulación universitaria de grao en Medicina xunto co título oficial de especialista en Psiquiatría.\nCorrespóndenlle o diagnóstico, a prevención e o tratamento dos problemas de saúde mental, incluídos tamén os trastornos psíquicos e emocionais. Entre as súas funcións estarán:\n1. Estudar a información psicolóxica que figure no expediente e realizar a valoración inicial dos NNA.\n2. Elaborar diagnósticos, aplicar os correspondentes tratamentos e realizar os seguimentos.\n3. Elaborar e aplicar programas relacionados con patoloxías específicas.\n4. Elaborar os informes oportunos.\n5. Prestar atención individualizada aos NNA, axeitada ás súas necesidades.\n6. Prestar apoio ao resto do persoal de intervención educativa do centro.\n7. Participar nas reunións dos órganos colexiados que lle corresponda.\n8. Intervir en situacións de crise dos NNA que residen no centro.\nG. Persoal de Enfermaría.\nEste persoal deberá estar en posesión da diplomatura ou titulación universitaria de grao en Enfermaría.\nCorrespóndelle ao persoal de Enfermaría a prestación e avaliación dos coidados orientado á promoción, mantemento e recuperación da saúde, así como á prevención de enfermidades e distintos tipos de diversidade funcional. Entre as súas funcións estarán:\n1. Facer a revisión inicial de enfermaría e a apertura da historia clínica, tras o ingreso.\n2. Observar e recoller os datos clínicos necesarios para o control dos NNA.\n3. Atención sanitaria dentro da súa capacitación.\n4. Preparar a medicación prescrita e encargarse da administración de fármacos por vía parenteral.\n5. Colaborar no deseño e desenvolvemento de programas e accións educativas relacionadas coa área de saúde.\n6. Xestionar as peticións de consultas médicas externas.\n7. Colaborar no traballo de avaliación e seguimento dos NNA achegando a información oportuna para a elaboración dos informes estipulados.\n8. Intervir en situacións de crise dos NNA e participar na aplicación das medidas de contención que requiran a súa actuación conforme os protocolos.\nH. Traballador/a social.\nEste persoal deberá estar en posesión do grao ou diplomatura en Traballo Social.\nO/a traballador/a social avaliará as relacións dos NNA co seu medio social e familiar e orientará o traballo do persoal educador nesta área, para o cal deberá coñecer en profundidade o mapa de recursos e a súa dimensión comunitaria, en especial aqueles destinados aos NNA e ás súas familias (servizos sociais, oficinas de emprego, asociacións, recursos de lecer e tempo libre, entidades deportivas e sociais, etc.).\nEste persoal terá, entre outras, as seguintes funcións:\n1. Informar os NNA e as súas familias dos recursos e axudas sociais existentes, nos casos en que sexa necesario.\n2. Tramitar a documentación e os permisos administrativos que poidan precisar os NNA.\n3. Deseñar e desenvolver, en colaboración co resto dos profesionais de orientación e inserción laboral que interveñan no centro, programas para a mellora da capacidade de emprego dos NNA.\n4. Colaborar co resto dos profesionais da intervención educativa e de orientación e inserción laboral no deseño do itinerario personalizado de formación e/ou de inserción sociolaboral e, de ser o caso, asumir a súa elaboración.\n5. Colaborar co resto do persoal de intervención educativa na elaboración do PEI e dos informes oportunos.\n6. Dar apoio técnico ao persoal educador durante todo o proceso de intervención educativa.\n7. Colaborar co resto do persoal de intervención educativa no traballo de avaliación e seguimento dos NNA, achegando a información oportuna para a elaboración dos informes estipulados na lexislación aplicable.\n8. Coordinarse coas entidades públicas ou servizos sociais durante o desenvolvemento da intervención.\n9. Formar parte dos órganos colexiados que lle corresponda.\nI. Auxiliar administrativo/a.\nEste persoal terá, entre outras, as seguintes funcións:\n1. As relativas á xestión económica e administrativa.\n2. Xestión e arquivamento de calquera documentación do centro.\n3. Calquera outra encomendada pola Dirección do centro para o seu bo funcionamento.\nJ. Servizo de cociña/limpeza.\nO centro contará con persoal para a realización de tarefas tales como cociña e limpeza. Este persoal deberá cumprir os requisitos e realizar as funcións que se establezan no convenio colectivo de aplicación.\nK. Seguridade.\nO centro contará con persoal para a realización de tarefas de seguridade. Este persoal deberá cumprir os requisitos e realizar as funcións que se establezan no convenio colectivo de aplicación.\nL. Outro persoal.\nO centro poderá contar, para o desenvolvemento do servizo, con persoal de apoio que complemente as tarefas do persoal educador axudando as persoas acollidas nas súas necesidades de manutención, hixiene, desprazamentos, lecer, apoio escolar, etc., sen que poida substituír o persoal educador social nas ratios mínimas establecidas para este.\nAsí mesmo, poderá dispor de persoal de servizos para a realización de tarefas tales como transporte e mantemento, entre outras.\nQ.5. Características do recurso residencial.\nQ.5.1. Da intervención.\nDeberase ter en conta que este tipo de acollemento representa un recurso intensivo, temporal e que se enmarca nunha finalizade protectora individualizada.\nA intervención fundamentarase, con carácter xeral, nas seguintes directrices:\n• A intervención que se realizará neste centro terá como marco o Proxecto educativo de centro e concretarase para cada NNA nun PEI de carácter fundamentalmente terapéutico que deberá ser formulado logo dunha avaliación inicial das necesidades específicas de cada NNA en cada un dos contextos significativos do seu desenvolvemento. Este enfocarase a acadar un cambio e unha melloría no benestar emocional e persoal dos NNA nun tempo o máis breve posible, e o seu primeiro obxectivo é contribuír á solución dos trastornos de saúde mental que facían inviable a súa permanencia noutros recursos residenciais básicos ou na súa familia. Así mesmo, o proxecto elaborarase dentro do marco establecido polo PIP e as directrices do correspondente equipo técnico do menor.\n• A intervención responderá a un plan interdisciplinar no cal o educativo e o terapéutico se integren nun enfoque único que incorporará os necesarios aspectos educativos cos psicolóxicos, clínicos, médicos, sociais e familiares. A acción educativa debe ir en consonancia cos obxectivos do tratamento ou acción terapéutica, polo que as accións educativas e as terapéuticas deben ser consistentes no tempo, coherentes co proxecto do centro e estar consensuadas de modo que os NNA non aprecien desacordo entre elas.\n• Tanto a nivel educativo como terapéutico, os obxectivos deberán formularse da forma máis clara e observable posible, de modo que o seu cumprimento poida ser comprobado polo NNA e sexan conscientes dos seus logros. A comprobación do cumprimento destes obxectivos, así como a determinación da súa temporalización, servirá de base para os criterios de finalización do programa. Á parte da constatación mediante a observación do cumprimento dos obxectivos da intervención, a intervención residencial poderá apoiarse na aplicación de probas diagnósticas estandarizadas que permitan realizar medidas previas e posteriores para unha comparación máis fiable das avaliacións.\n• Normalización. A pesar da necesidade de establecer un ambiente estruturado e moi específico, que implica que algúns criterios de normalización non se poidan cumprir (control de saídas e entradas, equipamento e mobiliarios especiais, entre outras), procurarase que na medida do posible a intervención se realice no contorno social dos NNA. Os obxectivos da intervención deben favorecer a incorporación ou acceso progresivo dos NNA aos recursos normalizados da comunidade e a adquisición dunha maior autonomía e participación na vida do centro.\n• Individualización. As intervencións estarán adaptadas ás posibilidades, necesidades e características de cada NNA, o que implica unha exhaustiva avaliación inicial e aplicar un programa individualizado que teña en conta as características propias de cada caso, o seu estado evolutivo, a súa procedencia cultural, as súas carencias e potencialidades, etc.\n• As estratexias e técnicas que se recollan no PEI reflectirán a especificidade do recurso e incluirán o traballo terapéutico individual, grupal, programas de eficacia demostrada na adquisición de habilidades sociais, de autocontrol, benestar persoal, habilidades de solución de problemas, autonomía, así como o uso de obradoiros ou actividades atractivas e diversas.\n• Acción titorial. A figura socioeducativa do/da educador/a titor/a deberá orientar e guiar a cada NNA tanto desde o punto de vista persoal como social, tendo en conta os seus intereses, actitudes e capacidades, a nivel físico, psicolóxico e emocional, para que poidan acadar o seu desenvolvemento integral. A intervención dirixirase a dotar os NNA dos recursos necesarios para manexar os seus conflitos e superar as súas dificultades.\n• Pedagoxía da vida cotiá. A vida diaria no centro é o espazo fundamental onde se desenvolve a acción social e educativa, polo que se deben planificar e estruturar as situacións co fin de que se convertan en experiencias educativas con valor pedagóxico e significativo para cada NNA.\n• Perspectiva de xénero. Deberá de levarse a cabo unha intervención que teña en conta o xénero no proceso de conformación da identidade, que permita recoñecer os factores de risco e protección asociados a esta variable e que a considere como factor de desenvolvemento e integración social.\n• Potenciación. Teranse en conta as necesidades e as carencias dos NNA co obxecto de fomentar a súa autonomía e madurez persoal e superar os seus déficits formativos, culturais e de habilidades persoais e sociais, pero tamén se deberán aproveitar e potenciar as súas fortalezas, as súas competencias e os seus puntos fortes.\n• As actividades, rutinas e ritmos do centro orientaranse a que os NNA se poidan beneficiar das oportunidades para adquiriren pautas de autonomía e desenvolvemento, tanto polo impulso de novas aprendizaxes e experiencias como polo traballo específico para recuperaren carencias e déficits que poidan ser un obstáculo para un axeitado desenvolvemento.\n• Integración. Os NNA serán considerados de forma integrada para lograr a inclusión na súa realidade social.\n• Participación e responsabilidade. A participación de cada NNA no seu proceso de maduración e desenvolvemento é fundamental. Os NNA serán consultados, tendo en conta o seu nivel madurativo, sobre as decisións que os afectan. Cando a idade e a madurez o permitan, participarán activamente na elaboración e avaliación do seu PEI. Tamén se fomentará a participación na organización da vida diaria do centro. Vencellada á súa participación, tamén se porá en valor a responsabilidade que aquela comporta.\nQ.5.2. Programas socioeducativos.\nA intervención suporá, cando menos, o desenvolvemento dos seguintes programas socioeducativos, sen prexuízo de calquera outro que incida no desenvolvemento persoal e social dos NNA. Os programas orientaranse a proporcionarlles aos NNA os recursos persoais necesarios para acadaren benestar emocional, un mellor control da súa propia conduta e un axeitado axuste persoal e social:\n• De competencia social, adestramento en solución de problemas e en habilidades sociais.\n• De educación en valores.\n• De promoción da igualdade entre homes e mulleres e prevención da violencia de xénero.\n• De aprendizaxe, apoio e reforzo escolar.\n• Das tecnoloxías da información e comunicación e o seu uso seguro e responsable.\n• De educación para a saúde.\n• De prevención do consumo de drogas.\n• De educación afectivo-sexual.\n• De motivación, formación e orientación para a inserción laboral.\n• De educación ambiental.\n• De lecer.\n• De intervención familiar.\n• De desenvolvemento da intelixencia emocional.\n• De promoción da conduta prosocial e altruísta.\n• De promoción do uso de técnicas de autocontrol.\n• De prevención do malestar e da violencia.\n• De xestión e regulación emocional.\n• De atención a menores maltratadores. Intervención en violencia filioparental ascendente.\n• De preparación para a vida independente.\nQ.5.3. Características específicas.\nQ.5.3.1. Contexto estruturado.\nA necesidade de contar cun contorno altamente estruturado poderase satisfacer a través dunha metodoloxía de intervención dirixida a establecer un control ecolóxico adaptado ás necesidades de cada NNA, cuxa finalidade sexa utilizar o contexto como elemento terapéutico. Deste xeito, preténdese contribuír á recuperación funcional e ao control dos problemas de saúde mental. Este procedemento baséase nun modelo de aprendizaxe controlado, que establece límites claros e predicibles, que dirixe os esforzos primordialmente ás condutas prosociais máis obxectivas utilizando rexistros de frecuencia de comportamentos en función dos cales se outorgan ou se retiran reforzos.\nA avaliación destes comportamentos, así como as súas consecuencias, é necesaria para garantir a convivencia e supón o punto de partida necesario para a aplicación das demais intervencións. Con elas buscarase, dentro dun tratamento progresivo, a consecución gradual dos obxectivos correspondentes a cada unha das distintas fases polas cales pasarán os NNA. A maiores, é necesario empregar outro tipo de estratexias que se circunscriben especialmente na acción titorial desempeñada polo equipo educativo. Entre elas están a aprendizaxe experiencial (que pretende darlles a oportunidade aos NNA para comprenderen a súa propia conduta, póla en relación co contexto en que se produce e co seu estado emocional, e para explorar condutas alternativas –actuar-observar-aplicar-pensar–), a aprendizaxe da autorregulación (proceso de autodirección, a través do cal se transforman as actitudes en competencias comportamentais), a aprendizaxe empática (ou conexión cos sentimentos alleos procurando o seu benestar emocional para que afronten de forma adaptativa as situacións conflitivas) e a aprendizaxe vicaria ou observacional (aprender por experiencia allea, ben sexa por observación directa ou por modelaxe a partires das accións doutros e as consecuencias da súa conduta).\nQ.5.3.2. Medidas de seguridade.\nAínda que este recurso non se destina de xeito específico a NNA con problemas de conduta, as características dos NNA poden determinar episodios esporádicos de condutas auto ou heterolesivas. Para os efectos da xestión destes episodios, aplicarase o disposto na versión consolidada da Lei orgánica 1/1996, do 15 de xaneiro, de protección xurídica do menor, de modificación parcial do Código civil e da Lei de axuizamento civil, tras as modificacións producidas na Lei orgánica 8/2015, do 22 de xullo, de modificación do sistema de protección á infancia e á adolescencia, e da Lei orgánica 8/2021, do 4 de xuño, de protección integral á infancia e a adolescencia fronte á violencia. Neste articulado establécese unha serie de medidas de seguridade que se poden aplicar nesta tipoloxía de centros (artigo 27 e seguintes). As medidas de seguridade poderán consistir na contención física dos NNA, no seu illamento ou en rexistros persoais e materiais. Estas medidas terán unha finalidade educativa e deberán responder aos principios de excepcionalidade, necesidade, proporcionalidade, provisionalidade e prohibición do exceso; aplicaranse coa mínima intensidade posible e polo tempo estritamente necesario, logo de aplicación de técnicas de desescalada verbal e modificación do contexto ambiental, e levaranse a cabo co respecto debido á dignidade, privacidade e aos dereitos dos NNA. En todo caso, a contención mecanicamente está expresamente prohibida.\nEstas medidas de seguridade só se poderán empregar unha vez fracasadas as medidas preventivas e de desescalada, que terán carácter prioritario. Cómpre establecer por parte dos centros os protocolos mínimos de regulación, tanto das medidas de desescalada como das medidas de seguridade, aplicables cando estas non resulten.\nNa Casa da Quintán levaranse a cabo as actuacións que correspondan de carácter educativo, reflexivas, de mediación, reparadoras, entre outras, que incidan e potencien a responsabilidade e autonomía dos NNA e promovan a adquisición de competencias que melloren o seu desenvolvemento persoal e social.\nAs medidas de seguridade deberán ser aplicadas por persoal especializado e con formación en materia de protección de menores. Este persoal soamente poderá usar medidas de seguridade cos NNA como último recurso, en defensa propia ou en casos de intentos de fuxida, resistencia física a unha orde ou risco directo de autolesión, de lesións a outros ou danos graves á propiedade.\nAgora ben, dependendo da forma en que se manifeste a alteración condutual dun NNA, o seu diagnóstico previo e as circunstancias que desencadearon o feito, aplicaránselle as medidas educativas dependendo da intensidade e gravidade da conduta e daráselle unha oportunidade para o cambio, para que poida autorregular positivamente a súa conduta. Estas medidas deberán ser inmediatas e proporcionadas á súa gravidade e intencionalidade, tratando de dialogar e reflexionar co NNA sobre a súa conduta e a medida adoptada. Así mesmo, deberán ser proporcionadas á súa idade e madurez.\nCorrespóndelle á Dirección do centro, ou persoa en quen esta delegue, a adopción de decisións sobre as medidas de seguridade, que deberán ser motivadas e deberán notificarse con carácter inmediato á entidade pública e ao Ministerio Fiscal, e contra as cales poderán recorrer os NNA, o Ministerio Fiscal e a entidade pública, ante o órgano xudicial que estea coñecendo do ingreso, o cal resolverá tras conseguir informe do centro e logo de audiencia dos NNA e do Ministerio Fiscal.\nAs medidas de seguridade aplicadas deberán rexistrarse no libro rexistro de incidencias, que será supervisado por parte da Dirección do centro.\nMedidas de contención e de desescalada.\nAs medidas adoptadas para garantir a convivencia e a seguridade nos centros de protección á infancia e á adolescencia consistirán en medidas de carácter preventivo e de desescalada, e poderanse adoptar tamén excepcionalmente e como último recurso, medidas de contención física dos NNA.\nProhíbese a contención mecánica, consistente na suxeición dun NNA a unha cama articulada o a un obxecto fixo ou ancorado ás instalacións o a obxectos mobles.\nToda medida que se aplique nun centro de protección á infancia e á adolescencia para garantir a convivencia e seguridade se rexerá polos principios de legalidade, necesidade, individualización, proporcionalidade, idoneidade, gradación, transparencia e bo goberno.\nAsí mesmo, a execución das medidas de contención rexerase polos principios reitores de excepcionalidade, mínima intensidade posible e tempo estritamente necesario, e levaranse a cabo co respecto debido á dignidade, á privacidade e aos dereitos dos NNA.\nAs medidas de contención poderán ser de tipo verbal ou de tipo físico, en atención ás circunstancias e en presenza do responsable do equipo residencial.\nÁ hora de reconducir a situación, atenderá tanto ás características do medio en que ten que facelo e da conduta dos/das NNA, como da forma de facerlles chegar as súas consideracións. O procedemento de aplicación das medidas de contención e desescalada aplicaranse de acordo co establecido na Instrución sobre protocolos de ingreso e medidas de seguridade en centros de protección específicos de menores con problemas de conduta.\nContención física.\nO persoal dos centros unicamente poderá utilizar medidas de contención física, logo de intento de contención verbal e emocional, sen uso da forza física, se a situación o permite.\nA contención física só poderá consistir na interposición entre os NNA e a persoa ou o obxecto que se encontra en perigo, a restrición física de espazos e movementos e, en última instancia, baixo un estrito protocolo, a inmobilización física.\nO uso da contención física estará claramente definido no Proxecto de centro e detallado en canto ao procedemento nun protocolo no Regulamento de funcionamento do centro. Todo o persoal recibirá formación relativa a como e cando efectuala. O persoal educativo contará con formación en manexo de conflitos e técnicas de contención.\nTodos os NNA estarán informados sobre o uso da contención física e coñecerán en que circunstancias e a que tipo de comportamentos serán aplicables.\nIllamento dos NNA.\nO illamento dun NNA mediante a súa permanencia nun espazo adecuado no cal se impida a súa saída só se poderá utilizar en prevención de actos violentos, autolesións, lesións a outros NNA residentes no centro, ao persoal deste ou a terceiros, así como de danos graves ás súas instalacións. Aplicarase puntualmente no momento en que sexa preciso e en ningún caso como medida disciplinaria, e cumprirase preferentemente no propio cuarto dos NNA, e, en caso de que neste non sexa posible, cumprirase noutro espazo de similar en canto á habitabilidade e dimensións.\nO illamento non poderá exceder as tres horas consecutivas, sen prexuízo do dereito ao descanso dos NNA. Durante o período de tempo en que os NNA permanezan en illamento, estarán acompañados ou supervisados por un membro do equipo educativo. Nos protocolos de seguimento da dita medida incluirase a periodicidade coa cal se revisará a súa pertinencia.\nDurante o período do illamento, os NNA recibirán a visita do/da médico/a ou persoal especializado que precisen. Garantirase que os NNA teñan cubertas as súas necesidades alimenticias e fisiolóxicas.\nEsta medida non se poderá utilizar con menores de 14 anos, enfermos ou convalecentes de enfermidade grave ou dependentes, nin con menores embarazadas, ou nais lactantes ata que transcorresen seis meses desde a finalización do embarazo, nin as que manteñen os fillos na súa compañía, agás que das súas condutas derive un perigo inminente para a súa integridade física ou para a doutras persoas. Deixarase sen efecto no momento en que se aprecie que esta medida afecta a súa saúde física ou mental, ou en casos graves de perigo para a integridade propia ou allea. A persoa responsable do centro e, de ser o caso, o/a psicólogo/a, debe efectuar o pertinente seguimento, co obxecto de poder apreciar a avaliación e o estado do NNA e determinar, de ser o caso, a finalización da dita medida.\nO cuarto destinado á aplicación da medida de illamento deberá dispor dunha porta de seguridade para o seu acceso, dotada dunha mira ou portelo de metacrilato, adaptado de forma que desde el se poida observar toda o cuarto. Disporá como mobiliario indispensable dunha cadeira ou sofá ancorado ao chan ou paredes. No seu interior non haberá ningún obxecto susceptible de ser guindado ou utilizado para agresión ou autolesión. Evitarase que as paredes teñan saíntes ou vértices. Tamén se evitará que estean revestidas de papel, azulexo ou calquera outro tipo de cerámica.\nRexistros persoais e materiais.\nOs rexistros persoais e materiais levaranse a cabo co respecto debido á dignidade, á privacidade e aos dereitos fundamentais da persoa.\nUtilizaranse preferentemente medios electrónicos.\nO rexistro persoal dos NNA será efectuado polo persoal indispensable, que requirirá, polo menos, dous profesionais do centro do mesmo sexo que os NNA. Cando implique algunha exposición corporal, realizarase en lugar adecuado, sen a presenza doutras persoas menores e preservando, en todo o posible, a intimidade dos NNA.\nO persoal do centro poderá realizar o rexistro das pertenzas dos NNA e poderá retirarlles aqueles obxectos que se encontren na súa posesión que poidan ser de ilícita procedencia, resultar daniños para si, para outros ou para as instalacións do centro, ou que non estean autorizados para menores de idade. Os rexistros materiais deberánselles comunicar previamente aos NNA sempre que non se poidan efectuar na súa presenza.\nVisitas, saídas e comunicación dos NNA.\nAs visitas de familiares e doutras persoas achegadas, así como as saídas dos NNA ingresados no centro, e as súas comunicacións con familiares e persoas achegadas, só poderán ser restrinxidas ou suspendidas, en interese dos NNA, polo director do centro, de forma motivada, cando o seu tratamento educativo o aconselle e de acordo cos termos recollidos na autorización xudicial de ingreso. O dereito a recibir visitas non poderá ser restrinxido pola aplicación de medidas disciplinarias.\nAs limitacións das visitas e das saídas deberánselles notificar ás persoas interesadas, aos NNA e ao Ministerio Fiscal.\nA restrición ou suspensión do dereito a manter comunicacións ou o segredo destas deberá ser adoptada de acordo coa lexislación aplicable e notificada ás persoas interesadas, ao menor e ao Ministerio Fiscal.\nContra estas medidas poderán recorrer os NNA e o Ministerio Fiscal.\nQ.6. Organización do servizo.\nÁ parte dos órganos de dirección que representan o/a director/a e o/a subdirector/a, xa mencionados, tamén figurarán os seguintes:\nConsello de centro.\nÉ o órgano colexiado que asumirá a coordinación xeral do centro, marcando as directrices e adoptando os acordos procedentes.\nEstará composto polos seguintes membros:\n• O/a director/a.\n• O persoal coordinador.\n• Dúas persoas de entre o persoal educador.\n• Unha persoa de entre o resto do persoal técnico de intervención.\n• Un/unha representante dos NNA.\n• Unha persoa de entre o persoal de servizos.\n• Un/unha representante da Dirección Xeral de Familia, Infancia e Adolescencia.\nEntre as súas funcións estarán:\n1. Elaborar os proxectos de modificación do Regulamento de réxime interno e elevalos á Consellería para a súa aprobación.\n2. Aprobar a programación anual de actividades.\n3. Elaborar e avaliar a memoria anual de actividades.\n4. Supervisar que as directrices e programacións se axusten aos principios, criterios e obxectivos establecidos pola Consellería de Política Social e Igualdade.\n5. Proporlle á Consellería de Política Social e Igualdade as medidas que considere convenientes para mellorar o funcionamento do centro.\nO Consello reunirase en sesión ordinaria dúas veces ao ano. Reunirase en sesión extraordinaria cando as circunstancias o aconsellen.\nComisión educativa.\nÉ o órgano colexiado de carácter técnico e multiprofesional que, con independencia das funcións que como especialistas poida ter cada persoa membro, realizará funcións de estudo, asesoramento, proposta, seguimento, valoración e intervención especializada.\nEstará composto polos seguintes membros: director/a, persoal coordinador, persoal educador, psicólogas/os, traballadoras/es sociais e o/a psiquiatra.\nEntre as súas funcións estarán:\n1. Presentarlle ao Consello de centro propostas de modificación do Regulamento de réxime interno.\n2. Elaborar a programación anual de actividades.\n3. Facer o seguimento da programación do centro e da intervención educativa, tanto no ámbito individual como de grupo.\n4. Achegar os datos necesarios para a elaboración da memoria anual de actividades.\n5. Supervisar a aplicación dos proxectos educativos individualizados e a súa adecuación ao proxecto educativo de centro.\nA Comisión educativa reunirase as veces necesarias, e cando menos semanalmente, para o cumprimento das súas funcións. Poderá organizarse en subcomisións.\nA/o psiquiatra do centro deberá acudir ás reunións desta comisión cando sexa expresamente convocada/o por figurar na orde do día o tratamento de asuntos relacionados coas súas funcións.\nO funcionamento dos órganos colexiados rexerase polas normas básicas do réxime xurídico das administracións públicas.\nQ.6.1. Organización e función educativa do centro.\nOs obxectivos do acollemento residencial de NNA con medidas de protección formulan estados ou situacións desexables, que precisan de requisitos específicos para dar sentido e guiar a intervención socioeducativa nos centros. Están enmarcados e desenvolvidos dentro dos instrumentos xerais da acción socioeducativa (Proxecto educativo de centro, Regulamento de organización e funcionamento e planificación, e Memoria anual do centro), e plásmanse e concrétanse posteriormente no Proxecto socioeducativo individualizado de cada NNA. Estes obxectivos deben formularse en termos de condutas observables, establecemento de condicións e criterios de avaliación, ademais de ser contextualizados respecto do contorno en que se encontra o centro de protección de menores.\nQ.7. Relacións entre a Administración e a entidade adxudicataria.\nEstableceranse accións de coordinación a varios niveis:\na) Co ETM do departamento territorial a que corresponda o caso. Debe coordinarse coa entidade adxudicataria para a planificación e avaliación dos casos derivados a este programa.\nb) Coa Xefatura de servizo dos departamentos territoriais correspondentes a cada caso.\nc) Co Servizo de Protección de Menores da Dirección Xeral de Familia, Infancia e Dinamización Demográfica, como unidade competente para realizar o seguimento e a avaliación deste programa.\nAdemais, a entidade concertada comprométese a estar ao dispor da Administración concertante para cantas reunións sexan necesarias para a execución deste programa.\nR) Subrogación.\nO persoal susceptible de subrogación, así como a información precisa para coñecer unha exacta avaliación dos custos laborais, que implicará esta medida –imposta pola normativa laboral– exprésanse no anexo VII.\nDe acordo co establecido no artigo 34 do V Convenio colectivo estatal de reforma xuvenil e protección de menores, será persoal susceptible de subrogación aquel cunha antigüidade mínima de catro meses na data da adxudicación do concerto. En consecuencia, esta relación é susceptible de sufrir modificacións, que se publicarán en canto se teña coñecemento.\nS) Aspectos relativos á execución do concerto social.\nS.1. Dereitos e obrigas das partes.\nS.1.1. Obrigas da entidade concertada.\nA entidade concertada está obrigada a:\n• Organizar e prestar o servizo con estrita suxeición ao réxime xurídico de aplicación, de acordo coas características establecidas nesta resolución e no prego técnico do concerto, e coa continuidade e calidade convidas.\n• Admitir, na utilización do servizo, toda persoa usuaria remitida pola Administración concertante e garantir a súa prestación nas condicións que foron establecidas, de acordo cos principios de igualdade e non discriminación.\n• Prestarlles ás persoas usuarias, de forma gratuíta, os servizos establecidos no concerto social.\n• Respectar os dereitos das persoas usuarias recollidos no ordenamento xurídico e no réxime xurídico do servizo.\n• Indemnizar polos danos que se causen a terceiras persoas como consecuencia das operacións que requiran o desenvolvemento do concerto social, excepto cando o dano se produza por causas imputables á Administración. Para estes efectos, a entidade estará obrigada a subscribir un seguro de responsabilidade civil para cubrir as continxencias que se poidan producir pola prestación do servizo, segundo se indica nas cláusulas F e K.3.\n• Manter o servizo público conforme o que, en cada momento e segundo o progreso da ciencia, dispoña a normativa técnica, ambiental, de accesibilidade e eliminación de barreiras e de seguridade das persoas usuarias que resulte de aplicación.\n• Dar a coñecer a condición de entidade concertada mediante a difusión, na documentación e publicidade, das actuacións obxecto deste concerto social. A entidade concertada deberá incorporar, en todo o material e documentación xerada polo programa, o logotipo da identificación corporativa da Xunta de Galicia e Consellería de Política Social e Igualdade. A entidade disporá tamén dun rótulo, no lugar ou centro onde se presten os servizos, en que se identifique que o servizo está concertado coa Xunta de Galicia, co seu respectivo logotipo.\n• Dar adecuada publicidade do carácter público do financiamento en todas as actuacións que deriven da execución do concerto.\n• Informar, se é o caso, as persoas destinatarias de que as actuacións en que participan están financiadas pola Xunta de Galicia, así como dos obxectivos dos fondos; o emblema do organismo figurará en toda a documentación xerada polo programa e, como mínimo, nos seguintes documentos, de ser o caso:\n• Partes de asistencia e/ou de participación.\n• Relacións e follas de seguimento.\n• Enquisas de avaliación.\n• Certificados de asistencia.\n• Memorias periódicas, etc.\n• Facilitar toda a información requirida pola Administración, así como pola Intervención Xeral da Comunidade Autónoma, o Tribunal de Contas, o Consello de Contas e outros órganos de control impostos pola normativa comunitaria no exercicio das súas funcións de fiscalización e control.\n• Someterse ás actuacións de comprobación que efectuará a Administración, así como a calquera outra actuación de control que poidan realizar os órganos competentes, para o cal se achegará canta información lle sexa requirida no exercicio das actuacións anteriores. En especial, a entidade beneficiaria quedará sometida ás actuacións de control, comprobación e inspección que poidan realizar os organismos implicados na xestión ou seguimento do programa, que incorporarán as correspondentes visitas sobre o terreo; ás de control financeiro que correspondan, se é o caso, á Intervención Xeral da Comunidade Autónoma; ás previstas na lexislación do Tribunal de Contas e do Consello de Contas, ou a outros órganos da Administración do Estado ou da Unión Europea, e achegar canta información lle sexa requirida no exercicio das actuacións anteriores.\n• Comunicarlle á Administración calquera cambio ou variación que se produza na prestación dos servizos, así como calquera subvención, axuda ou achega privada recibida, relacionada coa prestación dos servizos concertados.\n• Facilitar os labores de control e inspección do cumprimento do concerto social, en particular poñendo ao dispor da Administración toda a información económica, fiscal, laboral, técnica e asistencial ou de calquera outra clase que sexa precisa para este fin, con suxeición á lexislación en materia de protección de datos e á restante normativa aplicable.\n• Cumprir coas disposicións vixentes en materia laboral, de seguridade social, de seguridade e saúde laboral e igualdade de xénero. Ademais, deberá proporcionarlles aos seus traballadores e traballadoras un traballo de calidade e estable, protexelos fronte aos accidentes e riscos laborais e promover condicións de conciliación familiar e laboral e de igualdade de xénero.\n• Cumprir as disposicións vixentes en materia fiscal, de integración social de persoas con discapacidade, de prevención de riscos laborais e de protección do ambiente que estableza a normativa vixente, os convenios colectivos que sexan de aplicación e as recollidas nesta convocatoria.\n• Cumprir o establecido na Lei orgánica 1/1996, do 15 de xaneiro, de protección xurídica do menor, de modificación parcial do Código civil e da Lei de axuizamento civil, en particular o establecido en relación coa comprobación de antecedentes de delitos sexuais e trata de seres humanos na Lei orgánica 8/2021, do 4 de xuño, de protección integral á infancia e a adolescencia fronte á violencia.\n• O persoal asignado á prestación do concerto social dependerá exclusivamente da entidade concertada, a cal terá todos os dereitos e deberes inherentes a súa calidade de empregador respecto del, e a Administración concertante será de todo allea ás referidas relacións laborais. En ningún caso poderá alegar ningún dereito o referido persoal en relación coa Consellería de Política Social e Igualdade, nin exixírselle a esta responsabilidades de calquera clase como consecuencia das obrigas existentes entre a entidade concertada e os seus empregados.\n• Subministrarlle á Consellería de Política Social e Igualdade, a través da Dirección Xeral de Familia, Infancia e Dinamización Demográfica, toda a información necesaria para o cumprimento por parte daquela das obrigas previstas na Lei 1/2016, do 18 de xaneiro, de transparencia e bo goberno.\n• A entidade concertada facilitará que as persoas usuarias poidan formular suxestións e queixas sobre a prestación do servizo concertado, que se poderán presentar ante a Administración ou ben ante a propia entidade concertada. Para estes efectos, existirá un libro de reclamacións no cal as persoas usuarias e quen as represente legalmente poderán facer constar as queixas que coiden pertinentes. A entidade concertada deberá remitirlle as suxestións e queixas recibidas á Administración.\n• Manter en bo estado as obras, instalacións, bens e medios auxiliares achegados pola Administración.\n• Calquera outra prevista na normativa que, con carácter xeral ou específico, sexa de aplicación, no réxime xurídico do servizo.\nS.1.2. Obrigas da Administración concertante.\nS.1.2.1. A Consellería de Política Social e Igualdade está obrigada a aboarlle á entidade concertada o prezo estipulado dentro dos trinta días seguintes ao da data de aprobación dos documentos que acrediten a conformidade cos servizos prestados, de acordo coa forma de pagamento recollida na cláusula S.3 desta resolución de convocatoria do concerto.\nS.1.2.2. A Consellería de Política Social e Igualdade deberá ter informada a entidade concertada de calquera circunstancia da cal teña coñecemento e que afecte de xeito relevante o concerto social formalizado, especialmente nos casos en que esta poida ter incidencia na futura configuración dos termos e condicións do concerto.\nS.1.2.3. Incumprimento das obrigas por parte da entidade concertada.\nO incumprimento das obrigas por parte da entidade concertada será sancionado de acordo co disposto no título IX da Lei 13/2008, do 3 de decembro, de servizos sociais de Galicia.\nS.1.2.4. Incumprimento das obrigas por parte da Administración.\nSe a Consellería de Política Social e Igualdade se demora no pagamento e incumpre o prazo de trinta (30) días seguintes ao da data de aprobación dos documentos que acrediten a conformidade cos servizos prestados, deberá aboarlle á entidade concertada, a partir do cumprimento do dito prazo, os xuros de demora e a indemnización por custos de cobramento, nos termos previstos na Lei 3/2004, do 29 de decembro, pola que se establecen medidas de loita contra a morosidade nas operacións comerciais.\nS.2. Constitución de garantía.\nA entidade adxudicataria do lote único ten que constituír unha garantía por un importe de 102.235,18 €.\nA dita garantía debe depositarse ante a Caixa Xeral de Depósitos da Comunidade Autónoma de Galicia (na sede de Santiago de Compostela da Consellería de Facenda e Administración Pública ou nas delegacións provinciais da Axencia Tributaria de Galicia-Atriga).\nA garantía poderá prestarse nalgunha ou nalgunhas das seguintes formas:\na) En efectivo ou en valores, que en todo caso serán de débeda pública, con suxeición, en cada caso, ás condicións establecidas nas normas de desenvolvemento desta resolución. O efectivo e os certificados de inmobilización dos valores anotados depositaranse na Caixa Xeral de Depósitos ou nas súas sucursais encadradas nas delegacións de facenda, ou nas caixas ou establecementos públicos equivalentes das comunidades autónomas ou entidades locais contratantes ante as cales deban producir efectos, na forma e coas condicións que as normas de desenvolvemento desta lei establezan, sen prexuízo do disposto para os contratos que se subscriban no estranxeiro.\nb) Mediante aval, prestado na forma e condicións que establezan as normas de desenvolvemento desta resolución, por algún dos bancos, caixas de aforros, cooperativas de crédito, establecementos financeiros de crédito e sociedades de garantía recíproca autorizados para operar en España, que se deberá depositar nos establecementos sinalados na alínea a) anterior.\nc) Mediante contrato de seguro de caución, subscrito na forma e nas condicións que as normas de desenvolvemento desta resolución establezan, cunha entidade aseguradora autorizada para operar no ramo. O certificado do seguro deberá entregarse nos establecementos sinalados na alínea a) anterior.\nA acreditación da constitución da garantía definitiva deberá realizarse mediante medios electrónicos.\nUnha vez cumpridas polo concertante as obrigas derivadas do concerto, se non resultan responsabilidades que se deban exercer sobre a garantía definitiva, e transcorrido o período de garantía dun ano, se for o caso, ditarase acordo de devolución ou cancelación daquela, logo de informe favorable do responsable do concerto ou de quen exerza a Dirección deste.\nS.3. Réxime de pagamentos.\nS.3.1. O pagamento do prezo que corresponda a cada mes logo de aplicar os importes establecidos na cláusula D.3 desta convocatoria realizarase logo da conformidade do Servizo de Protección de Menores.\nS.3.2. Para o aboamento do servizo, a entidade adxudicataria presentará, dentro dos cinco días seguintes ao mes en que se realizou efectivamente a prestación, os seguintes documentos:\n– Factura pola prestación do servizo. As facturas electrónicas emitidas presentaranse no Sistema electrónico de facturación da Xunta de Galicia (SEF). O SEF proporcionaralle ao presentador un xustificante de recepción electrónica no cal constarán, como mínimo, a data e a hora de presentación, o órgano xestor destinatario e o número de asento rexistral da factura. Así mesmo, incluirá un código seguro de verificación que permitirá, en calquera momento, validar ante o sistema a exactitude do documento.\nO Rexistro Contable de Facturas está integrado co SEF. A anotación no Rexistro Contable de Facturas é requisito previo necesario para a tramitación do recoñecemento da obriga.\nA información sobre este será a través das seguintes URL: http://conselleriadefacenda.es/factura ou http://www.conselleriadefacenda.es/sicon\n– Relación detallada dos NNA acollidos. Asinada pola persoa responsable do servizo, segundo modelo establecido no anexo IV ou no cal estableza a Dirección Xeral de Familia, Infancia e Dinamización Demográfica nas instrucións que correspondan.\n– Certificado da entidade onde conste o persoal adscrito á execución deste servizo, segundo o modelo establecido no anexo V, ordenado por grupo profesional e posto de traballo, especificando nome e apelidos, número de afiliación á Seguridade Social, tipo de contrato, titulación e dedicación horaria. No caso de que a relación de persoal non sufra variacións respecto do período anterior, este documento poderá substituírse por unha declaración en tal sentido.\nS.3.3. Sen prexuízo das competencias de inspección en materia de servizos sociais da Consellería de Política Social e Igualdade da Xunta de Galicia, a entidade concertada estará sometida ás actuacións de control e vixilancia que leve a cabo a Dirección Xeral de Familia, Infancia e Dinamización Demográfica para a debida xustificación dos fondos e do cumprimento dos fins do programa deste concerto, así como as de control financeiro que lle corresponden á Intervención Xeral da Comunidade Autónoma e ás previstas na lexislación do Tribunal de Contas e do Consello de Contas, coa finalidade de asegurar o correcto cumprimento do concerto social subscrito.\nS.3.4. A percepción indebida de cantidades por parte da entidade concertada comportará a obriga de reintegralas á Administración. Cando o reintegro se efectúe por requirimento da Administración, daráselle audiencia á entidade e seguirase o procedemento que corresponda, sen prexuízo das posibles sancións e resolución do concerto social.\nS.3.5. As entidades concertadas que teñan dereitos de cobramento fronte á Administración poderán cedelos conforme dereito. Para a cesión dos dereitos de cobramento seguirase o mesmo procedemento e exixiranse os mesmos requisitos que os recollidos no artigo 200 da Lei 9/2017, do 8 de novembro.\nS.4. Limitación á subcontratación e cesión de servizos concertados.\nS.4.1. Queda prohibida a subcontratación das prestacións obxecto deste concerto.\nS.4.2. Queda prohibida a cesión, total ou parcial, dos servizos obxecto deste concerto, excepto cando a entidade concertada sexa declarada en concurso de acredores e non quede garantida a continuidade da atención das persoas usuarias, con autorización expresa e previa da Consellería de Política Social e Igualdade, que adoptará as medidas precisas para garantir a continuidade e a calidade do servizo.\nS.5. Sucesión da entidade concertada.\nS.5.1. O cambio da titularidade do servizo concertado, xa sexa por sucesión da entidade concertada ou pola cesión do concerto formalizado, terá a consideración de modificación do concerto social.\nS.5.2. Poderase producir a sucesión da entidade concertada cando a primeira se fusione ou transforme noutra. Neste caso, o concerto continuará vixente coa entidade que a suceda, sempre que esta continúe reunindo os requisitos exixidos para formalizar o concerto social.\nA entidade sucesora subrogarase nos dereitos e obrigas derivados do concerto social que estean vixentes no momento da sucesión.\nS.5.3. Se non for posible concertar coa entidade sucesora por non cumprir esta cos requisitos exixidos no concerto social, considerarase, para todos os efectos, un suposto de resolución do concerto por culpa da entidade concertada.\nS.5.4. Para os efectos anteriores, a entidade concertada deberá comunicarlle á Consellería de Política Social e Igualdade a circunstancia que se produza.\nT) Modificacións.\nT.1. Modificación do acordo de concertación.\nT.1.1. Unha vez formalizado o concerto social, poderanse introducir modificacións só cando estas obedezan a razóns de interese público como consecuencia de circunstancias sobrevidas, debidamente xustificadas e derivadas das necesidades de atención ás persoas usuarias.\nAs modificacións deste concerto non poderán alterar as condicións esenciais da concertación e deben ser as estritamente indispensables para responder ás causas obxectivas que as fagan necesarias.\nAs modificacións só serán posibles cando non afecten os requisitos legais para a prestación dos servizos, non supoñan unha mingua na calidade do servizo e, de implicar un custo, exista crédito adecuado e suficiente para poder asumilo.\nT.1.2. O procedemento de modificación poderase iniciar de oficio, con audiencia á parte interesada, ou por instancia de parte mediante proposta da entidade concertada. Estes aspectos deberán quedar documentados, xunto co informe da Asesoría Xurídica e os demais informes que procedan, en particular o da Dirección Xeral de Familia, Infancia e Dinamización Demográfica, con carácter previo á formalización da modificación.\nT.1.3. De acordo co artigo 28 do Decreto 229/2020, por necesidades obxectivas e sempre que se cumpran todos os aspectos recollidos na normativa vixente, poderase aumentar o número de prazas concertadas, sen que o incremento poida superar o 50 % das prazas establecidas para cada lote nesta resolución de convocatoria. Ademais, de acordo coas previsións establecidas no dito precepto, poderase minorar o número de prazas no caso de que non exista suficiente demanda.\nT.1.4. As condicións recollidas nos pregos técnicos do concerto social poderán ser modificadas como consecuencia de cambios normativos que as afecten ou da súa revisión por parte da Consellería de Política Social e Igualdade.\nT.1.5. No expediente de modificación deberá constar unha memoria económica en que se avalíe o impacto no cambio das condicións técnicas nos módulos económicos. De ter incidencia nestes últimos, deberase proceder ao seu reaxuste.\nT.1.6. Se é a Consellería de Política Social e Igualdade a que decide revisar as condicións técnicas do concerto social, os cambios deberán estar motivados na mellor ou máis axeitada prestación dos servizos, mediante informe dos técnicos da Dirección Xeral de Familia, Infancia e Dinamización Demográfica. Deberáselles dar audiencia ás entidades concertadas afectadas para que poidan formular propostas e alegacións á revisión proposta.\nT.2. Revisión dos prezos.\nT.2.1. Os prezos ou módulos económicos fixados nesta convocatoria poderán ser revisados:\na) Cando se realice unha modificación do concerto social, segundo o establecido no artigo 27 do Decreto 209/2020, que teña incidencia nos custos do servizo.\nb) Cando se produza unha variación substancial nos custos do servizo respecto das condicións económicas do concerto social.\nT.2.2. A revisión de prezos precisará dun informe da Dirección Xeral de Familia, Infancia e Dinamización Demográfica sobre os custos económicos do concerto social, en que se evidencie a necesidade da revisión.\nPara o cálculo das revisións deberanse ter en conta as previsións recollidas na normativa en materia de desindexación. Nas actualizacións de prezos, o carácter diferenciado da acción concertada excluirá a consideración do período de recuperación dos investimentos aplicable á modalidade contractual.\nNo concerto obxecto desta convocatoria, dado o carácter significativo do cadro de persoal na configuración do prezo, pódese referenciar a actualización deste compoñente dos custos ás variacións económicas dos convenios colectivos sectoriais, nacionais, autonómicos e provinciais aplicables ao lugar de prestación dos servizos, coas limitacións que a normativa vixente estableza.\nT.2.3. A revisión dos prezos ou módulos efectuarase, segundo proceda, no acordo de modificación ou mediante resolución ditada para o efecto pola Dirección Xeral de Familia, Infancia e Dinamización Demográfica.\nU) Resolución e extinción do concerto social.\nU.1. Causas de extinción do concerto social.\nEste concerto social extinguirase polas seguintes causas:\na) Cumprimento do concerto social.\nb) Resolución do concerto social.\nU.2. Cumprimento do concerto.\nO concerto social entenderase cumprido pola entidade concertada cando este se realizase, de acordo cos seus termos, na totalidade da prestación e finalizase o seu período de vixencia.\nU.3. Extinción do concerto por resolución.\nU.3.1. Serán causas de resolución do concerto social as seguintes:\na) O mutuo acordo entre a Consellería de Política Social e Igualdade e a entidade concertada.\nb) A non formalización do concerto social ou da súa renovación no prazo establecido.\nc) A extinción da personalidade xurídica da entidade concertada.\nd) A declaración de concurso de acredores da entidade concertada ou a declaración de insolvencia en calquera procedemento.\ne) O cesamento voluntario, coa autorización previa da Consellería de Política Social e Igualdade, da entidade concertada na prestación do servizo.\nf) A inviabilidade económica da entidade titular do concerto social, constatada por informes de auditoría externa, cando lle sexan solicitados pola Consellería de Política Social e Igualdade.\ng) A revogación da acreditación, homologación ou autorización administrativa da entidade concertada que a habilitaba para a prestación do servizo concertado.\nh) O incumprimento das obrigas cualificadas como esenciais no concerto social ou o incumprimento dos estándares e parámetros de calidade exixidos nel, sempre que o incumprimento sexa imputable á entidade concertada.\ni) A comisión dunha infracción grave ou moi grave das tipificadas nos artigos 81 e 82 da Lei 13/2008, do 3 de decembro, cando comporten unha das sancións accesorias previstas no artigo 83.2 da dita norma.\nj) O incumprimento grave da lexislación en materia fiscal, laboral, de seguridade social e da integración social de persoas con discapacidade e prevención de riscos laborais.\nk) Negarse a atender as persoas usuarias derivadas pola Administración concertante.\nl) Prestar servizos como se fosen concertados coa Administración, cando isto non sexa así.\nm) O incumprimento da prohibición da subcontratación e cesión de servizos concertados recollidos na cláusula S).\nn) A ausencia de demanda para a cobertura do servizo prestado de xeito relevante e prolongado, xa sexa para a totalidade dos servizos ou para un número significativo que faga inviable economicamente o mantemento do servizo.\nñ) A imposibilidade de continuar prestando o concerto social nos termos inicialmente acordados ou facelo sen ocasionar un prexuízo ao interese público, cando non sexa posible a modificación do concerto.\no) A demora no cumprimento das obrigas económicas por parte da Consellería de Política Social e Igualdade por un prazo superior a catro meses.\np) A suspensión por causa imputable á Consellería de Política Social e Igualdade da iniciación do concerto social por un prazo superior a seis meses desde a data sinalada para o comezo.\nq) A desistencia ou suspensión do concerto social por un prazo superior a seis meses acordado pola Consellería de Política Social e Igualdade.\nr) O resto de causas establecidas na normativa sectorial de aplicación ao concerto.\nU.3.2. A resolución dos concertos sociais por mutuo acordo das partes só poderá ter lugar cando medien razóns de interese público que fagan innecesaria ou inconveniente a continuación do concerto social e non concorra outra causa de resolución que sexa imputable á entidade concertada.\nU.3.3. A entidade concertada poderá solicitar a resolución do concerto social cando considere que a Consellería de Política Social e Igualdade incorreu nalgunha das causas imputables a esta. Se a Consellería de Política Social e Igualdade se nega á resolución do concerto social, a entidade estará obrigada a continuar prestando os servizos mentres existan persoas usuarias que deban ser atendidas, sen prexuízo dos recursos que procedan.\nU.3.4. Se a Consellería de Política Social e Igualdade considera que se produciu un incumprimento da entidade concertada que poida ser causa de resolución do concerto social, iniciará un procedemento administrativo, de acordo co establecido no título IX da Lei 13/2008, do 3 de decembro, de servizos sociais de Galicia. Se procede a resolución do concerto social, a Consellería de Política Social e Igualdade deberá establecer a data en que terá efectos a dita resolución, para garantir a continuidade do servizo ás persoas usuarias.\nU.4. Efectos da resolución.\nU.4.1. Cando a resolución se produza por mutuo acordo, os dereitos das partes acomodaranse ao validamente estipulado por elas.\nU.4.2. A resolución motivada por un incumprimento da Consellería de Política Social e Igualdade determinará o pagamento dos danos e perdas causados á entidade, tendo en conta os prezos ou módulos económicos vixentes no momento da resolución.\nU.4.3. Cando a resolución do concerto social teña lugar por incumprimento culpable da entidade concertada, a entidade deberá indemnizar a Consellería de Política Social e Igualdade polos danos e perdas causados.\nV) Protección de datos persoais.\nV.1. Tratamento de datos persoais dos representantes das entidades solicitantes do concerto.\nOs datos persoais recollidos nestes procedementos serán tratados, na súa condición de responsable do tratamento, pola Consellería de Política Social e Igualdade, coa finalidade de levar a cabo a tramitación administrativa que derive da xestión destes procedementos, verificar os datos e documentos que a persoa interesada achegue na súa solicitude para comprobar a exactitude destes, informar sobre o estado de tramitación e a actualización da información e contidos da Carpeta cidadá.\nA lexitimación para o tratamento dos datos baséase no cumprimento dunha misión de interese público ou no exercicio de poderes públicos, derivada dunha competencia legalmente atribuída ao responsable do tratamento, así como o cumprimento de obrigas legais impostas ao dito responsable segundo o disposto na Lei orgánica 1/1996, do 15 de xaneiro, de protección xurídica do/da menor, de modificación parcial do Código civil e da Lei de axuizamento civil, e, no ámbito da Comunidade Autónoma de Galicia, a Lei 3/2011, do 30 de xuño, de apoio á familia e á convivencia de Galicia, o Decreto 42/2000, do 7 de xaneiro, polo que se refunde a normativa reguladora vixente en materia de familia, infancia e adolescencia (DOG núm. 45, do 6 de marzo), modificado polo Decreto 406/2003, do 29 de outubro, na Lei orgánica 8/2015, do 22 de xullo, de modificación do sistema de protección á infancia e á adolescencia (BOE núm. 175, do 23 de xullo), e a Lei 26/2015, do 28 de xullo, de modificación do sistema de protección á infancia e á adolescencia (BOE núm. 180, do 29 de xullo), e na Lei orgánica 8/2021, do 4 de xuño, de protección integral á infancia e a adolescencia fronte á violencia (BOE núm. 134, do 5 de xuño).\nOs datos poderán ser comunicados ás administracións públicas do ámbito autonómico, estatal e comunitario para o exercicio das súas competencias na materia, coa finalidade de levar a cabo as actuacións de control previstas.\nAs persoas interesadas poderán solicitar ante o responsable do tratamento o acceso, rectificación, limitación, portabilidade e supresión dos seus datos, así como oporse ao seu tratamento, a través da sede electrónica da Xunta de Galicia ou nos lugares e rexistros establecidos na normativa reguladora do procedemento administrativo común, segundo se recolle en https://www.xunta.gal/exercicio-de-dereitos. Contacto co/coa delegado/a de protección de datos e información adicional en https://www.xunta.gal/informacion-xeral-proteccion-datos\nV.2. Tratamento de datos persoais no marco das actuacións de verificacións recollidas na resolución.\nAs bases lexitimadoras para o tratamento dos datos persoais que poidan ser facilitados para o adecuado seguimento desta resolución e a xustificación dos correspondentes gastos relativos ás actuacións que constitúen o seu obxecto son o cumprimento dunha misión de interese público ou o exercicio de poderes públicos conferidos ao responsable do tratamento e o cumprimento dunha obriga legal, fundamentadas ambas no disposto na Lei 9/2007, do 13 de xuño, de subvencións de Galicia, e na Lei 40/2015, do 1 de outubro, de réxime xurídico do sector público.\nAs persoas interesadas poderán solicitar ante o responsable do tratamento o acceso, rectificación e supresión dos seus datos, así como oporse ao seu tratamento segundo se explicita en https://www.xunta.gal/informacion-xeral-proteccion-datos. Contacto delegado/a de protección de datos e información adicional en https://www.xunta.gal/informacion-xeral-proteccion-datos\nAs entidades concertadas están obrigadas a informar, pola súa vez, o persoal ao seu servizo e as persoas usuarias, con carácter previo a que se faciliten os seus datos á Consellería de Política Social e Igualdade, das cuestións establecidas nos parágrafos anteriores.\nV.3. Tratamento de datos persoais das persoas usuarias.\nOs datos persoais necesarios para levar a cabo as actividades realizadas ao abeiro desta resolución serán tratados, na súa condición de responsable do tratamento, pola Consellería de Política Social e Igualdade. A lexitimación para o tratamento dos datos será o cumprimento dunha misión realizada en interese público e o exercicio de poderes públicos conferidos ao responsable, fundamentada pola súa vez, na Lei orgánica 1/1996, do 15 de xaneiro, de protección xurídica do/da menor, de modificación parcial do Código civil e da Lei de axuizamento civil, e, no ámbito da Comunidade Autónoma de Galicia, a Lei 3/2011, do 30 de xuño, de apoio á familia e á convivencia de Galicia, o Decreto 42/2000, do 7 de xaneiro, polo que se refunde a normativa reguladora vixente en materia de familia, infancia e adolescencia (DOG núm. 45, do 6 de marzo), modificado polo Decreto 406/2003, do 29 de outubro, na Lei orgánica 8/2015, do 22 de xullo, de modificación do sistema de protección á infancia e á adolescencia (BOE núm. 175, do 23 de xullo), e a Lei 26/2015, do 28 de xullo, de modificación do sistema de protección á infancia e á adolescencia (BOE núm. 180, do 29 de xullo), e na Lei orgánica 8/2021, do 4 de xuño, de protección integral á infancia e a adolescencia fronte á violencia (BOE núm. 134, do 5 de xuño).\nOs datos persoais que sexan xestionados polas entidades concertadas para a xestión das ditas accións derivadas da execución do programa, na súa condición de encargadas do tratamento, poderán ser tamén comunicados, cando sexa estritamente necesario, ás entidades acreditativas da formación, ás administracións públicas no exercicio das súas respectivas competencias e a outros órganos encargados da xestión e o control financeiro.\nAs persoas usuarias poderán solicitar ante o responsable do tratamento o acceso, rectificación, limitación, portabilidade e supresión dos seus datos, así como oporse ao seu tratamento, a través da sede electrónica da Xunta de Galicia ou nos lugares e rexistros establecidos na normativa reguladora do procedemento administrativo común, segundo se recolle en https://www.xunta.gal/exercicio-de-dereitos. Contacto co/coa delegado/a de protección de datos e información adicional en https://www.xunta.gal/informacion-xeral-proteccion-datos\nV.4. Deber de confidencialidade.\nAs entidades concertadas deberán respectar o segredo profesional e, en consecuencia, manter absoluta confidencialidade e reserva sobre a totalidade dos documentos, datos e informacións que lles sexan confiados para a formalización e o desenvolvemento das accións recollidos nesta resolución. Así mesmo, quedan expresamente obrigadas:\n• A utilizar a dita información exclusivamente no ámbito desta orde e para as finalidades previstas nela;\n• A non comunicala, nin total nin parcialmente, a ningún terceiro sen autorización expresa do emisor, salvo nos casos expresamente previstos na lei, e exixirlle idéntico compromiso ao persoal que empregue ou que con el colabore na execución da resolución;\n• A facilitar o acceso á información unicamente ao persoal que a necesite para o desenvolvemento da dita relación, a quen se lle comunicará a obriga de tratar a información a que se lle dá acceso con carácter estritamente confidencial;\n• A aplicar medidas de cautela e protección e a destruír en calquera momento a documentación escrita recibida se así o solicita a parte que a subministrou.\nConsiderarase información confidencial aquela á cal as entidades beneficiarias accedan en virtude desta resolución, especialmente a de tipo técnico ou tecnolóxico, administrativo ou económico-financeiro, sempre que non teña carácter público ou notorio. Este deber manterase mesmo despois de finalizada a relación.\nV.5. Encargo do tratamento.\nRespecto do tratamento de datos persoais. as entidades concertadas terán a condición de encargadas do tratamento en relación con aquelas tarefas de coordinación administrativa, posta en marcha, desenvolvemento e seguimento das accións obxecto desta resolución, que impliquen a recollida de datos das persoas usuarias.\nV.5.1. Identificación da información afectada.\nComo encargadas do tratamento, as entidades beneficiarias das axudas xestionarán os datos persoais das persoas usuarias, necesarios para a execución das obrigas contidas nesta resolución.\nV.5.2. Obrigas das entidades concertadas como encargadas do tratamento.\nAs entidades concertadas como encargadas do tratamento deberán cumprir coas obrigas recollidas a continuación e exixirlle o mesmo compromiso ao persoal ao seu servizo:\nV.5.2.a) Tratar por conta do responsable os datos persoais necesarios para levar a cabo adecuadamente a prestación do servizo obxecto do concerto.\nV.5.2.b) Utilizar os datos persoais obxecto de tratamento só para os efectos desta resolución. En ningún caso poderán utilizar os datos para os seus fins e serán consideradas, neste caso, responsables do tratamento.\nV.5.2.c) Tratar os datos de acordo coas instrucións do responsable do tratamento. Se o encargado do tratamento considera que algunha das instrucións infrinxe o RXPD, a LOPDGDD ou calquera outra disposición vixente en materia de protección de datos, porao inmediatamente en coñecemento do responsable.\nV.5.2.d) Levar por escrito, se é o caso segundo o artigo 30 do RXPD, un rexistro das actividades de tratamento realizadas por conta do responsable, incluíndo o contido previsto no dito artigo.\nV.5.2.e) Non comunicarlles os datos a terceiros, salvo que se conte coa autorización expresa do responsable do tratamento ou nos supostos legalmente admisibles. O encargado poderá comunicarlles os datos a outros encargados do tratamento do mesmo responsable, de acordo coas instrucións deste.\nV.5.2.f) O encargado do tratamento non poderá subcontratar ningún dos servizos que formen parte do obxecto do concerto e que impliquen o tratamento de datos persoais, salvo os traballos auxiliares necesarios para o normal funcionamento dos seus servizos.\nV.5.2.g) Sen prexuízo do anterior, no caso de que o encargado do tratamento necesite subcontratar parte dos servizos en que interveña o tratamento de datos persoais, deberá comunicarllo previamente por escrito ao responsable do tratamento, indicando os tratamentos que están implicados e pretende subcontratar e identificando de forma clara e inequívoca a empresa subcontratista e os seus datos de contacto. A subcontratación poderá realizarse unha vez autorizada polo responsable do tratamento.\nNeste último caso, o subencargado do tratamento, que tamén terá a condición de encargado do tratamento, estará tamén obrigado ao cumprimento das obrigas establecidas neste concerto para o encargado do tratamento inicial e das instrucións ditadas polo responsable. Correspóndelle ao encargado do tratamento inicial, polo tanto, regular a nova relación para que o novo encargado estea sometido ás mesmas condicións (instrucións, obrigas, medidas de seguridade...), co mesmo réxime de responsabilidade e cos mesmos requisitos formais que o encargado inicial no cal se refire ao bo tratamento dos datos persoais e á garantía dos dereitos das persoas afectadas. No caso de incumprimento por parte do subencargado, o encargado inicial seguirá sendo plenamente responsable ante o responsable do cumprimento das obrigas.\nV.5.2.h) O encargado do tratamento tamén estará obrigado a comunicarlle calquera modificación ao responsable do tratamento na incorporación ou substitución doutros subencargados, co cal lle dará así á persoa responsable a posibilidade de oporse aos ditos cambios.\nV.5.2.i) Manter o deber de segredo sobre os datos persoais a que teña acceso en virtude deste concerto social, aínda que finalice o seu obxecto.\nV.5.2.j) Garantir que as persoas autorizadas para o tratamento dos datos persoais se comprometen, expresamente e por escrito, a respectar a confidencialidade e a cumprir as medidas de seguridade correspondentes, das cales as informará oportunamente. O encargado manterá ao dispor do responsable a documentación acreditativa do cumprimento desta obriga.\nV.5.2.k) Garantir a formación necesaria en materia de protección de datos persoais das persoas autorizadas para tratar este tipo de información.\nV.5.2.l) Asistir o responsable do tratamento na resposta ao exercicio dos dereitos recoñecidos pola lexislación vixente en materia de protección de datos de carácter persoal, mediante as medidas técnicas e organizativas oportunas, para que poida cumprir coa súa obriga de atender as citadas solicitudes das persoas interesadas no prazo previsto pola normativa vixente. Para iso, o encargado facilitaralle ao responsable, por petición deste e o antes posible, canta información sexa necesaria ou relevante para estes efectos. No caso de que as persoas afectadas soliciten o exercicio dos seus dereitos ante o encargado do tratamento, esta informaraas, por calquera medio fidedigno, de que poderán acceder ao procedemento previsto para iso en https://www.xunta.gal/exercicio-dos-dereitos\nV.5.2.m) Comunicarlle ao responsable do tratamento, de forma inmediata e aplicando as medidas de seguridade necesarias, as violacións da seguridade dos datos persoais ao seu cargo de que teña coñecemento, xunto con toda a información pertinente para a documentación e comunicación da incidencia, se é o caso, á Axencia Española de Protección de Datos (en diante, AEPD), de conformidade co disposto no artigo 33 do RXPD.\nV.5.2.n) Apoiar o responsable do tratamento na realización de avaliacións de impacto relacionadas coa protección de datos e na realización de consultas previas á autoridade de control, cando proceda.\nV.5.2.o) Aplicar, se é o caso, as disposicións contidas no Real decreto 311/2022, do 3 de maio, polo que se regula o Esquema nacional de seguridade (ENS). En todo caso, implantará as medidas de seguridade necesarias para:\n• Garantir a confidencialidade, integridade, dispoñibilidade e resiliencia permanente dos sistemas e servizos de tratamento.\n• Restaurar a dispoñibilidade e o acceso aos datos persoais rapidamente, en caso de incidencia física ou técnica.\n• Verificar, avaliar e valorar, de forma periódica, a eficacia das medidas técnicas e organizativas postas en marcha para garantir a seguridade do tratamento.\n• Pseudonimizar e cifrar os datos persoais, se é necesario.\nV.5.2.p) Por á disposición do responsable toda a información necesaria para acreditar o cumprimento das súas obrigas; en particular, certificados de cumprimento da normativa expedidos polas entidades acreditadas ou, de non existiren, facilitando a realización das auditorías ou inspeccións que faga o responsable ou outro auditor autorizado.\nV.5.2.q) Designar un delegado de protección de datos, se é o caso segundo o previsto no artigo 37 do RXPD e no artigo 34 da LOPDGDD, e comunicarlle a súa identidade e datos de contacto ao responsable, sen prexuízo da preceptiva inscrición na AEPD.\nV.5.2.r) Devolverlle ao responsable, unha vez cumpridos os servizos obxecto deste concerto, os datos persoais e, se é o caso, os soportes onde figuren. A devolución suporá a total supresión dos datos existentes, se é o caso, nos equipos informáticos utilizados polo encargado. Non obstante, este poderá conservar unha copia dos datos estritamente necesarios, debidamente bloqueados, mentres poidan derivar responsabilidades da execución do servizo.\nW) Fraude, corrupción e conflito de intereses.\nCalquera persoa que teña coñecemento de feitos que poidan ser constitutivos de fraude ou irregularidade poderá por os ditos feitos en coñecemento a través da web de Transparencia e goberno aberto da Xunta de Galicia, así como do Servizo Nacional de Coordinación Antifraude da Intervención Xeral do Estado, por medios electrónicos a través das canles habilitadas para o efecto:\n• https://transparencia.xunta.gal/canle-de-denuncias\n• https://www.igae.pap.hacienda.gob.es/sitios/igae/es-ES/Paginas/denan.aspx, nos termos establecidos na Comunicación 1/2017, do 6 de abril, do citado servizo.\nAsí mesmo, serán de aplicación ás actuacións deste concerto as medidas recollidas no Plan específico de prevención de riscos de xestión e medidas antifraude da Dirección Xeral de Familia, Infancia e Dinamización Demográfica da Consellería de Política Social, que foi asinado o 12 de xaneiro de 2022.\nX) Incompatibilidade coa percepción doutros ingresos.\nSegundo o artigo 38 do Decreto 229/2020, do 17 de decembro, este concerto será incompatible coas subvencións para o financiamento do servizo ou prestacións obxecto deste.\nY) Resolución de conflitos.\nAs cuestións litixiosas xurdidas acerca da interpretación, modificación e resolución serán resoltas pola Consellería de Política Social e Igualdade e os seus acordos porán fin á vía administrativa.\nContra elas cabe recurso potestativo de reposición, ante o mesmo órgano que ditou a resolución, segundo o previsto no artigo 124 da Lei 39/2015, do 1 de outubro, do procedemento administrativo común das administracións públicas, no prazo dun mes se a resolución for expresa. Se o acto non for expreso, poderá interpor recurso de reposición en calquera momento a partir do día seguinte a aquel en que se produza o acto presunto, ou poderá interpor directamente recurso contencioso-administrativo, no prazo de dous meses contados desde o día seguinte ao da notificación do acto que poña fin á vía administrativa, se este for expreso. Se non o for, o prazo será de seis meses e contarase, para o concertante e outros posibles interesados, a partir do día seguinte a aquel en que, de acordo coa súa normativa específica, se produza o acto presunto, de conformidade co disposto na Lei 29/1998, do 13 de xullo, reguladora da xurisdición contencioso-administrativa.\nPara tales efectos, o tribunal competente será o Tribunal Superior de Xustiza de Galicia."
  },
  {
    "file_id": "AnuncioG2018-241125-0001_gl",
    "doga_id": 235,
    "doga_date": "2025-12-04",
    "url": "https://www.xunta.gal/dog/Publicados/2025/20251204/AnuncioG2018-241125-0001_gl.html",
    "title": "RESOLUCIÓN do 21 de novembro de 2025 pola que se publica a oferta de emprego público complementaria do persoal técnico, de xestión e de administración e servizos para o ano 2025.",
    "content": "De acordo co disposto no artigo 43 dos estatutos da Universidade de Santiago de Compostela (Decreto 14/2014, do 30 de xaneiro; DOG núm. 29, do 12 de febreiro, e BOE núm. 50, do 27 de febreiro), a Universidade aprobará anualmente a súa oferta de emprego público.\nA oferta xeral do ano 2025 correspondente ao persoal técnico, de xestión e de administración e servizos, publicada pola Resolución do 8 de maio (DOG núm. 238, do 18 de maio), configurouse de conformidade co disposto no artigo 48 da Lei 2/2015, do 29 de abril, do emprego público de Galicia; no artigo 70 do texto refundido da Lei do Estatuto básico do empregado público, aprobado polo Real decreto lexislativo 5/2015, do 30 de outubro; no artigo 20 da Lei 31/2022, do 28 de decembro, de orzamentos xerais do Estado para o ano 2023, así como no artigo 36 da Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, logo da súa negociación coas organizacións sindicais, da aprobación polo Consello de Goberno e da preceptiva autorización da Dirección Xeral de Planificación e Orzamentos da Consellería de Facenda.\nNa oferta pública de emprego referida ofertáronse un total de 47 prazas de acceso libre, das 62 prazas que a taxa de reposición permitía convocar.\nNeste marco e tendo en conta que a taxa de reposición autorizada permite convocar un número de prazas superior ás ofertadas inicialmente, resulta xustificado e necesario aprobar unha OPE complementaria do ano 2025 que inclúa as prazas vacantes do grupo A1 para garantir o correcto funcionamento dos servizos públicos, especialmente en áreas estratéxicas que requiren alta cualificación técnica, capacidade de xestión e toma de decisión.\nO artigo 35 da Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, establece o límite da masa salarial para a Universidade de Santiago de Compostela, que non se supera coa oferta presentada.\nDe conformidade con todo o exposto, e logo do informe favorable da Xunta de Persoal Funcionario de Administración e Servizos do día 7 de novembro de 2025, emitida a preceptiva autorización pola Dirección Xeral de Planificación e Orzamentos da Consellería de Facenda, e conforme o Acordo do Consello de Goberno do 13 de novembro de 2025, polo que se aproba a oferta complementaria de emprego público do persoal técnico, de xestión e de administración e servizos para o ano 2025, o xerente da Universidade de Santiago de Compostela, en virtude do previsto no punto seis do ordinal noveno da Resolución do 22 de abril de 2022 sobre delegación de competencias en determinados órganos universitarios,\nRESOLVE:\nPrimeiro.\nPublicar a oferta de emprego público complementaria\nPublicar a oferta de emprego público complementaria do persoal técnico, de xestión e de administración e servizos para o ano 2025.\nSegundo.\nDeterminación da oferta complementaria de emprego público\nO anexo I recolle as prazas que se ofertan para cubrir as necesidades de recursos humanos, con asignación orzamentaria, que deben proverse mediante a incorporación de persoal de novo ingreso con cargo ao 120 % da taxa de reposición de efectivos prevista para o ano 2025.\nDisposición adicional única.\nAcumulación de prazas correspondentes a ofertas de anos anteriores\nPoderán convocarse nun único proceso selectivo as prazas ofertadas de persoal funcionario correspondentes aos corpos e escalas de persoal funcionario da Universidade de Santiago de Compostela, relacionadas no anexo da presente oferta, xunto coas derivadas das ofertas de emprego público correspondentes aos anos 2023 e 2024 que estean pendentes de convocar.\nSantiago de Compostela, 21 de novembro de 2025\nO reitor da Universidade de Santiago de Compostela\nP.D. (Resolución do 21.4.2022; DOG do 26 de abril)\nAntonio Javier Ferreira Fernández\nXerente da Universidade de Santiago de Compostela\nANEXO I\nOferta complementaria\nSubgrupo/grupo\nCategoría/escala\nAcceso libre\nReserva con discapacidade\nXeral\nTotal\nA1\nEscala técnica superior de administración\n4\n4\nTotal\n4\n4"
  },
  {
    "file_id": "AnuncioG0597-021225-0002_gl",
    "doga_id": 235,
    "doga_date": "2025-12-04",
    "url": "https://www.xunta.gal/dog/Publicados/2025/20251204/AnuncioG0597-021225-0002_gl.html",
    "title": "DECRETO 109/2025, do 1 de decembro, polo que se aproba a oferta de emprego público correspondente a prazas de persoal funcionario e laboral da Administración xeral e das entidades instrumentais do sector público autonómico da Comunidade Autónoma de Galicia para o ano 2025.",
    "content": "A Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, dispón no artigo 12 que a oferta de emprego público se adaptará aos límites e aos restantes requisitos que se establezan na normativa básica estatal e, en particular, no referente á taxa de reposición de efectivos, respectando, en todo caso, as dispoñibilidades orzamentarias do capítulo I dos correspondentes orzamentos de gastos.\nPor outra parte, no artigo 20.dous da Lei 31/2022, do 23 de decembro, de orzamentos xerais do Estado para o ano 2023, que se atopa prorrogada, fíxanse diferentes taxas de reposición; así, establécese unha taxa do 120 por cento para os sectores prioritarios e unha taxa do 110 por cento para os demais sectores.\nAsí mesmo, o dito precepto inclúe, entre outros, como sectores prioritarios: o control e a loita contra a fraude fiscal, laboral, de subvencións públicas e control da asignación eficiente dos recursos públicos; o asesoramento xurídico e a xestión dos recursos públicos; a cobertura das prazas correspondentes ao persoal dos servizos de prevención e extinción de incendios; as prazas do persoal que presta asistencia directa á cidadanía nos servizos sociais e servizos de transporte público; as prazas de seguridade e emerxencias; as relacionadas coa atención á cidadanía nos servizos públicos e xestión de prestacións e políticas activas en materia de emprego, e persoal que preste servizos na área das tecnoloxías da información e as comunicacións.\nIgualmente, o disposto no artigo 20.dous e tres da Lei 31/2022, do 23 de decembro, de orzamentos xerais do Estado, resulta de aplicación ás sociedades mercantís públicas e entidades públicas empresariais, fundacións do sector público e consorcios participados maioritariamente polas administracións e organismos que integran o sector público, segundo as disposicións adicionais vixésimo primeira, vixésimo segunda e vixésimo terceira da dita lei.\nA Lei 2/2015, do 29 de abril, do emprego público de Galicia, establece no artigo 48 os criterios xerais en que se debe enmarcar a oferta de emprego público, sen prexuízo das especificidades que se poidan establecer nas convocatorias respectivas. Esta oferta concíbese como un instrumento de programación das necesidades de persoal e de racionalización do emprego público e dos procesos de selección do persoal ao servizo das administracións públicas, en que deben primar os principios constitucionais de igualdade, mérito e capacidade, así como o de publicidade.\nA oferta de emprego público para o ano 2025 inclúe as prazas por acceso libre que figuran no anexo I. Para determinar a taxa de reposición tívose en conta o número de xubilacións, falecementos, renuncias, excedencias sen reserva de posto de traballo, altas e baixas producidas polos concursos de traslados a outras administracións e reingresos producidos durante o ano 2024. Tal e como indica o artigo 20.tres, punto 4, da Lei 31/2022, do 23 de decembro, de orzamentos xerais do Estado, non computan na taxa de reposición as prazas que se convocan para a súa provisión mediante procesos de promoción interna.\nPor outra banda, a oferta de emprego público é un instrumento de planificación dos recursos humanos que ten como obxectivo a consecución da eficacia na prestación dos servizos públicos e da eficiencia na utilización dos recursos económicos dispoñibles.\nNeste sentido, merece especial mención a promoción interna como unha das medidas derivadas da planificación dos recursos humanos, que deberá ser facilitada pola Administración como vía para a adquisición das correspondentes competencias e como requisito necesario para a progresión na carreira profesional desde niveis inferiores aos superiores.\nNeste decreto de oferta para o ano 2025 inclúese unha promoción interna separada, anexo II, para persoal funcionario de corpos xerais con convocatorias independentes das de acceso libre.\nCon respecto á reserva da cota para persoas con discapacidade, na oferta de emprego público resérvase unha porcentaxe do 11,79 % das vacantes, que se distribuirá segundo se establece nos anexos de prazas obxecto desta oferta. A reserva do 11,79 % indicado realizarase de xeito que o 2,36 % das prazas ofertadas sexa para seren cubertas por persoas que acrediten discapacidade intelectual e o 9,43 % para persoas que acrediten calquera outro tipo de discapacidade.\nConforme os artigos 13.2.g) e 14.2.e) da Lei 2/2015, do 29 de abril, do emprego público de Galicia, corresponde ao Consello da Xunta de Galicia aprobar a oferta de emprego público por proposta da consellería competente en materia de función pública. Así mesmo, o artigo 12.catro da Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, exixe o informe favorable da Dirección Xeral de Orzamentos e Financiamento Autonómico.\nNeste marco e tendo en conta os postos de traballo vacantes, cómpre aprobar a oferta de emprego público para o ano 2025, relativa ao persoal funcionario de corpos e escalas da Administración xeral, especial e categorías de persoal laboral, establecendo os criterios en que debe enmarcarse esta oferta, de conformidade co previsto no artigo 12 da Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, así como no artigo 20 da Lei 31/2022, do 23 de decembro, de orzamentos xerais do Estado para o ano 2023.\nNa súa virtude, negociados os criterios xerais desta oferta de emprego público coas organizacións sindicais presentes na Mesa Xeral de Negociación de Empregados Públicos, logo do informe da Dirección Xeral de Orzamentos e Financiamento Autonómico e da Comisión de Persoal, e de conformidade co establecido no artigo 13.2.g) da Lei 2/2015, do 29 de abril, do emprego público de Galicia, por proposta do conselleiro de Facenda e Administración Pública, e logo de deliberación do Consello da Xunta de Galicia na súa reunión do un de decembro de dous mil vinte e cinco,\nDISPOÑO:\nArtigo 1.\nAprobación da oferta de emprego público\nDe conformidade co disposto no artigo 48 da Lei 2/2015, do 29 de abril, do emprego público de Galicia; no artigo 70 do texto refundido da Lei do Estatuto básico do empregado público, aprobado polo Real decreto lexislativo 5/2015, do 30 de outubro; no artigo 20 da Lei 31/2022, do 23 de decembro, de orzamentos xerais do Estado para o ano 2023, así como no artigo 12 da Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025, apróbase a oferta de emprego público correspondente a distintos corpos e escalas da Administración xeral da Comunidade Autónoma de Galicia e categorías de persoal laboral para o ano 2025, nos termos que se establecen neste decreto.\nArtigo 2.\nCuantificación da oferta de emprego público\n1. O anexo I recolle as prazas que se ofertan para cubrir as necesidades de recursos humanos, con asignación orzamentaria, que deben proverse mediante a incorporación de persoal de novo ingreso con cargo á taxa de reposición de efectivos prevista para o ano 2025.\n2. O anexo II recolle as prazas que se ofertan de promoción interna, cuxos procesos selectivos se realizarán en convocatorias independentes das ordinarias de novo ingreso.\n3. O anexo III recolle as prazas de persoal laboral de entidades instrumentais do sector público autonómico da Comunidade Autónoma de Galicia para o ano 2025.\nArtigo 3.\nPromoción interna\nÁs persoas aspirantes que superen os procesos de promoción interna da oferta de emprego público correspondente ao anexo I adxudicaráselles destino no mesmo posto de que fosen titulares con carácter definitivo, sempre que este figure na relación de postos de traballo aberto ao mesmo corpo, escala e especialidade a que accedan. No caso de que a persoa aspirante que supere o proceso sexa titular dun posto con carácter definitivo que non figure na relación de postos de traballo aberto ao mesmo corpo, escala e especialidade a que accede, ou no caso de que supere o proceso e non sexa titular de ningún posto con carácter definitivo, ofertaráselle na elección de destino un posto vacante que figure na relación de postos de traballo aberto ao dito corpo, escala e especialidade.\nArtigo 4.\nPromoción interna independente\n1. Co obxecto de fomentar a promoción interna, ofértanse as prazas que se detallan no anexo II deste decreto para persoal funcionario de carreira polo sistema de concurso-oposición. Os procesos selectivos de promoción interna levaranse a cabo en convocatorias independentes das de novo ingreso e para o persoal funcionario será de aplicación o previsto no artigo 80 da Lei 2/2015, do 29 de abril, do emprego público de Galicia.\n2. Realizarase unha promoción interna separada para permitir que o persoal funcionario dos corpos da Administración xeral, excluídas as escalas, poida promocionar ao grupo inmediato superior sempre e cando posúa a titulación necesaria, prestase servizos efectivos durante polo menos dous anos como persoal funcionario no corpo do grupo de titulación inmediatamente inferior ao do corpo a que pretende acceder, reúna os requisitos exixidos na convocatoria e supere as probas que para cada caso estableza a consellería competente en materia de función pública.\n3. Non obstante o anterior, no proceso de promoción interna para o acceso ao corpo superior de Administración xeral (subgrupo A1), tamén poderá participar o persoal funcionario de carreira do corpo de xestión de Administración xeral, da escala de inspectoras e inspectores de consumo (subgrupo A2) e da escala de inspección turística (subgrupo A2), e no proceso de promoción interna para o acceso ao corpo auxiliar, subgrupo C2, poderán participar as escalas pertencentes á agrupación profesional.\n4. Para os funcionarios do corpo administrativo da Administración xeral da Xunta de Galicia, subgrupo C1, escala de axentes de inspección de consumo, realizarase unha promoción interna separada para permitir que este persoal funcionario poida promocionar ao corpo de xestión da Administración xeral da Xunta de Galicia, subgrupo A2, escala de inspectoras e inspectores de consumo, sempre e cando posúan a titulación necesaria, prestasen servizos efectivos, durante polo menos dous anos, como funcionario/a de carreira no corpo administrativo da Administración xeral da Xunta de Galicia, subgrupo C1, escala de axentes de inspección de consumo, reúnan os requisitos exixidos na convocatoria e superen as probas que para cada caso estableza a consellería competente en materia de función pública.\n5. Ás persoas aspirantes que superen os procesos de promoción interna da oferta de emprego público correspondente ao anexo II adxudicaráselles destino no mesmo posto de que fosen titulares con carácter definitivo, sempre que este figure na relación de postos de traballo aberto ao mesmo corpo, escala e especialidade a que accedan. No caso de que a persoa aspirante que supere o proceso sexa titular con carácter definitivo dun posto que non figure na relación de postos de traballo aberto ao mesmo corpo, escala e especialidade a que accede, ou no caso de que supere o proceso e non sexa titular de ningún posto con carácter definitivo, ofertaráselle na elección de destino un posto vacante que figure na relación de postos de traballo aberto ao dito corpo, escala e especialidade.\nArtigo 5.\nCriterios xerais de aplicación nos procesos selectivos\n1. De acordo co Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público, e coa Lei 2/2015, do 29 de abril, do emprego público de Galicia, sinálanse os seguintes principios reitores para o acceso ao emprego público e a adquisición da relación de servizo:\nA) Na selección do seu persoal, a Administración da Comunidade Autónoma de Galicia garantirá, ademais dos principios constitucionais de igualdade, mérito e capacidade, os principios de:\n– Publicidade das convocatorias e das súas bases.\n– Transparencia.\n– Imparcialidade e profesionalidade dos membros dos órganos de selección.\n– Independencia e discrecionalidade técnica na actuación dos órganos de selección.\n– Adecuación entre o contido dos procesos selectivos e as funcións e tarefas que se vaian desenvolver.\n– Axilidade, sen prexuízo da obxectividade, nos procesos de selección.\n– Simplificación dos procesos selectivos.\n– Valoración ata a puntuación máxima na fase de concurso.\nB) Os procesos selectivos terán carácter aberto e garantirán a libre concorrencia, sen prexuízo do establecido para a promoción interna na Lei 2/2015, de emprego público de Galicia, e no V Convenio colectivo único para o persoal laboral da Xunta de Galicia e das medidas de discriminación positiva previstas neste decreto. Nas convocatorias de promoción interna estableceranse medidas para fomentar o seu impulso e desenvolvemento.\nC) A composición dos tribunais de selección do persoal da Administración pública galega será paritaria para o conxunto da oferta pública de emprego, tanto se se trata de acceso ao emprego público como se se trata de promoción interna, de acordo co disposto no artigo 152 da Lei 7/2023, do 30 de novembro, para a igualdade efectiva de mulleres e homes de Galicia.\nOs órganos de selección aplicarán na súa actuación principios de austeridade e axilidade á hora de ordenar o desenvolvemento dos procesos selectivos, sen prexuízo do cumprimento dos principios de actuación, de conformidade co establecido no Estatuto básico do empregado público.\nD) Nas convocatorias dos procesos selectivos en que se estableza a realización de probas con respostas alternativas faranse públicos os cadros de respostas, na páxina da Xunta de Galicia (www.xunta.gal/funcion-publica).\nE) O funcionamento e a actuación dos tribunais de selección axustaranse ás instrucións ditadas para o efecto polo órgano competente.\nF) De ser o caso, o desenvolvemento dos procesos selectivos terá que adecuarse ás recomendacións das autoridades sanitarias en períodos de emerxencia sanitaria.\n2. Se nun determinado corpo, escala, subgrupo ou categoría da Administración pública galega se verifica a infrarrepresentación do sexo feminino, entendendo por infrarrepresentación unha diferenza porcentual de, polo menos, vinte puntos entre o número de mulleres e o número de homes, de existiren méritos iguais entre dúas ou máis persoas candidatas ao finalizar o proceso selectivo e antes da proposta de nomeamento das persoas candidatas aprobadas, deberá aplicarse como primeiro criterio de desempate a preferencia das mulleres, salvo se, considerando obxectivamente todas as circunstancias concorrentes nos candidatos de ambos os sexos, existen motivos non discriminatorios para preferir o home, de acordo co artigo 153 da Lei 7/2023, do 30 de novembro, para a igualdade efectiva de mulleres e homes de Galicia.\nArtigo 6.\nPersoas con discapacidade\n1. O artigo 59 do texto refundido da Lei do Estatuto básico do empregado público, aprobado polo Real decreto lexislativo 5/2015, do 30 de outubro, e o artigo 48 da Lei 2/2015, do 29 de abril, do emprego público de Galicia, prevé a reserva dunha cota non inferior ao sete por cento das vacantes ofertadas para seren cubertas por persoas con discapacidade, considerando como tales as definidas no punto 2 do artigo 4 do texto refundido da Lei xeral de dereitos das persoas con discapacidade e da súa inclusión social, aprobado polo Real decreto lexislativo 1/2013, do 29 de novembro, sempre que superen os procesos selectivos e acrediten a súa discapacidade, así como a compatibilidade no desempeño das súas funcións.\n2. Nesta oferta resérvase unha porcentaxe do 11,79 % para ser cuberta por persoas que acrediten discapacidade, de xeito que o 2,36 % será para as persoas que acrediten discapacidade intelectual e o 9,43 %, para aquelas que acrediten calquera outro tipo de discapacidade. As prazas reservadas para persoas con discapacidade intelectual ofertaranse en convocatorias independentes. As prazas reservadas para persoas con calquera outra discapacidade poderán convocarse conxuntamente coas prazas ordinarias ou mediante convocatorias independentes ás dos procesos libres e garantirase, en todo caso, o carácter individual dos procesos.\n3. Os sistemas de selección que se convoquen para persoas con discapacidade desenvolveranse de acordo co establecido no Real decreto 2271/2004, do 3 de decembro, polo que se regula o acceso ao emprego público e a provisión de postos de traballo das persoas con discapacidade, así como no Decreto 80/2025, do 8 de setembro, polo que se regula o acceso e provisión de postos de traballo de persoas con discapacidade intelectual na Administración xeral da Comunidade Autónoma de Galicia e nas entidades públicas instrumentais do sector público autonómico.\n4. Nas probas selectivas, incluíndo os cursos selectivos ou o período de prácticas, estableceranse, para as persoas con discapacidade que o soliciten, as adaptacións e os axustes razoables necesarios de tempo e medios para a súa realización, de acordo co disposto na Orde PJC/804/2025, do 23 de xullo, pola que se establecen criterios xerais para a adaptación de medios e tempos e a realización doutros axustes razoables nos procesos selectivos para o acceso ao emprego público de persoas con discapacidade.\n5. No suposto de que algunha das persoas aspirantes con discapacidade que se presentase pola cota de reserva supere os exercicios e non obteña praza na citada cota e a súa puntuación sexa superior á obtida por outras persoas aspirantes do sistema de acceso xeral, será incluída pola súa orde de puntuación no sistema de acceso xeral.\n6. As prazas reservadas para as persoas con discapacidade non cualificada de intelectual que quedasen desertas nos procesos selectivos acumularanse á quenda xeral.\nDisposición adicional primeira.\nAcumulación de prazas e execución de convocatorias\n1. Poderán convocarse nun único proceso selectivo as prazas ofertadas de persoal funcionario correspondentes aos corpos e escalas de Administración xeral e especial da Administración xeral da Comunidade Autónoma de Galicia, xunto coas derivadas da oferta de emprego público correspondentes aos anos 2023 e 2024 que aínda estean pendentes de convocar. No caso de seren acumuladas, aplicarase a normativa correspondente á oferta de 2025.\n2. De conformidade co disposto no artigo 20.tres.3 da Lei 31/2022, do 23 de decembro, as prazas non cubertas durante a execución dunha convocatoria poderán convocarse novamente sempre que non transcorresen máis de tres anos desde a publicación da oferta de emprego público que as autorizase.\nA nova convocatoria deberá identificar as prazas que proceden de convocatorias anteriores e a oferta a que corresponden. Esta previsión será aplicable ás convocatorias de procesos selectivos derivadas de ofertas de exercicios anteriores á de 2025, incluídas as que xa fosen publicadas.\nDisposición adicional segunda.\nIgualdade en relación coas condicións de emprego da Administración pública\nAs convocatorias adaptaranse ao disposto na Lei 7/2023, do 30 de novembro, para a igualdade efectiva de mulleres e homes de Galicia.\nDisposición transitoria.\nCorpo de técnicos de carácter facultativo (grupo B)\nAs convocatorias dos procesos selectivos referentes ao corpo de técnicos de carácter facultativo (grupo B) deberán adecuarse ao disposto na Lei 2/2015, do 29 de abril, do emprego público de Galicia. Mentres non se desenvolva regulamentariamente o grupo B, a incorporación do persoal producirase no subgrupo C1.\nDisposición derradeira primeira.\nDesenvolvemento do decreto\nFacúltase a persoa titular da consellería competente en materia de función pública para ditar, dentro das súas competencias, as normas precisas para o desenvolvemento deste decreto.\nDisposición derradeira segunda.\nEntrada en vigor\nEste decreto entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, un de decembro de dous mil vinte e cinco\nAlfonso Rueda Valenzuela\nPresidente\nMiguel Corgos López-Prado\nConselleiro de Facenda e Administración Pública\nANEXO I\nAcceso libre\nAdministración xeral\nQuenda\nxeral\nDiscapacidade\nxeral\nDiscapacidade\nintelectual\nTotal prazas\nCorpo superior (subgrupo A1)\n27\n3\n30\nEscala de letrados/as\n9\n1\n10\nEscala superior de finanzas\n9\n1\n10\nCorpo de xestión (subgrupo A2)\n27\n3\n30\nEscala técnica de finanzas\n14\n2\n16\nCorpo administrativo (subgrupo C1)\n10\n1\n11\nCorpo auxiliar (subgrupo C2)\n42\n4\n3\n49\nAgrupación profesional (AP)\nEscala de persoal subalterno\n45\n5\n10\n60\nEscala de persoal de limpeza e recursos naturais e forestais:\nEspecialidade persoal de limpeza e cociña\n135\n15\n10\n160\nTotal\n318\n35\n23\n376\nAdministración especial\nQuenda\nxeral\nDiscapacidade\nxeral\nTotal prazas\nCorpo facultativo superior (subgrupo A1)\nEscala de veterinarios/as\n14\n2\n16\nEscala de enxeñeiros/as:\nEspecialidade enxeñaría agronómica\n5\n1\n6\nEscala de profesores/as numerarios/as de institutos politécnicos marítimo-pesqueiros:\nEspecialidade formación e orientación laboral\n1\n1\nCorpo facultativo de grao medio (subgrupo A2):\nEscala de enxeñeiros/as técnicos/as:\nEspecialidade enxeñaría técnica agrícola\n22\n3\n25\nEscala de axudantes de arquivos, bibliotecas e museos:\nEspecialidade de arquivos\n2\n1\n3\nCorpo de técnicos/as de carácter facultativo (grupo B):\nEscala de axentes técnicos/as en xestión ambiental\n45\n5\n50\nEscala técnica do servizo de prevención e defensa contra incendios forestais:\nEspecialidade bombeiro/a forestal-xefe/a de brigada\n12\n2\n14\nCorpo de auxiliares de carácter técnico (subgrupo C2):\nEscala auxiliar do servizo de prevención e defensa contra incendios forestais:\nEspecialidade bombeiro/a forestal\n110\n14\n124\nEscala auxiliar de coidadores/as\n100\n8\n108\nEscala auxiliar de cociña\n25\n5\n30\nEscala auxiliar de mantemento\n10\n10\nTotal\n346\n41\n387\nPrazas de persoal laboral\nQuenda xeral\nDiscapacidade xeral\nTotal prazas\nIII-103 Entrevistador/a-enquisador/a\n2\n2\nTotal\n2\n2\nAdministración xeral/especial/persoal laboral\nQuenda xeral\nDiscapacidade xeral\nDiscapacidade intelectual\nTotal prazas\nTotal prazas\n666\n76\n23\n765\nANEXO II\nPromoción interna independente\nAdministración xeral\nQuenda\nxeral\nDiscapacidade xeral\nDiscapacidade intelectual\nTotal prazas\nCorpo superior (subgrupo A1)\n18\n2\n20\nCorpo de xestión (subgrupo A2)\n45\n5\n50\nEscala de inspectoras e inspectores de consumo\n1\n1\n2\nCorpo administrativo (subgrupo C1)\n70\n5\n75\nCorpo auxiliar (subgrupo C2)\n135\n15\n3\n153\nTotal prazas\n269\n28\n3\n300\nANEXO III\nEntes públicos instrumentais-Persoal laboral\nInstituto Galego de Promoción Económica-Igape.\nPosto/categoría\nQuenda\nxeral\nGrupo e categoría\nTitulación requirida\nTotal prazas\nTécnico/a\nAcceso libre\nII-Titulado/a de grao medio\nGrao universitario ou equivalente\n1\nTotal prazas\n1\nInstituto Enerxético de Galicia-Inega.\nPosto/categoría\nQuenda\nxeral\nGrupo e categoría\nTitulación requirida\nTotal prazas\nTécnico/a I asesoramento enerxético\nAcceso libre\nII\nEnxeñaría superior ou técnica\n1\nTécnico/a II apoio á innovación e proxectos\nAcceso libre\nIII\nTítulo de bacharelato, bacharelato unificado polivalente ou formación profesional de técnico superior ou técnico especialista ou equivalente\n1\nTécnico/a II rexistro, información e xestión\nAcceso libre\nIII\nTítulo de bacharelato, bacharelato unificado polivalente ou formación profesional de técnico superior ou técnico especialista ou equivalente\n1\nTotal prazas\n3\nParque Tecnolóxico de Galicia, S.A.\nPosto/categoría\nQuenda\nxeral\nGrupo e categoría\nTitulación requirida\nTotal prazas\nTécnico/a superior en informática\nAcceso libre\nII-Titulado/a de grao medio\nGrao universitario ou equivalente, diplomado universitario en informática ou equivalente.\nNivel de coñecemento de inglés: B1.\nNivel de coñecemento de lingua galega: Celga 4 ou perfeccionamento.\n1\nTotal prazas\n1\nInstituto Tecnolóxico para o Control do Medio Mariño de Galicia-Intecmar.\nPosto/categoría\nQuenda xeral\nGrupo e categoría\nTotal prazas\nAuxiliar de laboratorio\nAcceso libre\nIV-11\n1\nTotal prazas\n1\nAxencia Turismo de Galicia-Aturga.\nPosto/categoría\nQuenda\nxeral\nGrupo e categoría\nTitulación requirida\nTotal prazas\nProfesor/a práctica de servizos - CSHG -\nPX_EXT129 - 7120034\nAcceso libre\nII\nTécnico/a superior en Restauración ou diploma superior en Xestión Hoteleira\n1\nProfesor/a teoría de servizos -CSHG -\nPX_EXT100 - 7120012\nAcceso libre\nI\nLicenciado/a ou graduado/a en Turismo ou en Xestión de Empresas Hostaleiras\n1\nAdministrativo/a - CSHG -\nPX_EXT52 - 7120090\nAcceso libre\nIII\nBacharelato superior, FP II ou equivalente\n1\nProfesor/a idiomas - CSHG\nPX_EXT107 - 7120026\nAcceso libre\nI\nLicenciado/a ou graduado/a en Filoloxía Inglesa ou Tradución e Interpretación\n1\nTotal prazas\n4\nPortos de Galicia.\nPosto/categoría\nQuenda\nxeral\nGrupo/nivel\nTitulación requirida\nTotal prazas\nAdministrativo/a\nAcceso libre\n3.3\nBacharelato ou técnico/a\n1\nTotal prazas\n1\nCentro Tecnolóxico do Mar-Fundación Cetmar.\nPosto/categoría\nQuenda xeral\nTotal prazas\nTécnico/a de administración (CTBX0004)\nAcceso libre\n1\nTotal prazas\n1\nSociedade Galega do Medio Ambiente, S.A. Sogama.\nPosto/categoría\nQuenda xeral\nGrupo e categoría\nTitulación requirida\nTotal prazas\nOficial administrativo/a contable\nAcceso libre\nII\nCiclo superior en Administración e finanzas\n2\nTotal prazas\n2\nRedes de Telecomunicacións Galegas-Retegal, S.A.\nPosto/categoría\nQuenda xeral\nNivel\nTotal prazas\nTécnico/a CEXAR\nAcceso libre\nCategoría técnico/a informático/a (nivel 4 do grupo técnico do convenio Retegal)\n1\nTotal prazas\n1\nSociedade Pública de Investimentos de Galicia, S.A. (SPI).\nPosto/categoría\nQuenda xeral\nTitulación requirida\nTotal prazas\nTécnico/a edificación\nAcceso libre\nArquitectura superior\n1\nTécnico/a de control\nAcceso libre\nEnxeñaría industrial\n1\nTécnico/a edificación\nAcceso libre\nArquitectura técnica\n1\nTotal prazas\n3\nXenética Fontao, S.A.\nPosto/categoría\nQuenda xeral\nGrupo/nivel\nTitulación requirida\nTotal prazas\nAuxiliar laboratorio\nAcceso libre\nSG\nCiclo medio en laboratorio de análise e de control de calidade, análises clínicos ou equivalente (técnico/a medio/FP1 ou equivalente)\n1\nOficial 2ª peón/a\nAcceso libre\nSG\nCertificado de estudos primarios\n1\nTotal prazas\n2\nFundación Pública Galega de Medicina Xenómica.\nPosto/categoría\nQuenda\nxeral\nGrupo/nivel\nTitulación requirida\nTotal prazas\nAdxunto/a de laboratorio\nAcceso libre\nX-01-04\nTítulo universitario oficial de grao, licenciado/a universitario/a en Bioloxía, Farmacia, Medicina, Biotecnoloxía, Bioquímica ou equivalente\n7\nAuxiliar administrativo/a\nAcceso libre\nX-05-01\nTécnico/a FP básico en Administración ou equivalente\n2\nBioinformático/a\nAcceso libre\nX-01-06\nTítulo universitario oficial de grao, licenciado/a universitario/a en Bioloxía, Física, Matemáticas ou equivalente\n1\nBiotecnólogo/a\nAcceso libre\nX-01-05\nTítulo universitario oficial de grao, licenciado/a universitario/a en Bioloxía, Farmacia, Medicina, Biotecnoloxía, Bioquímica ou equivalente\n1\nInvestigador/a asociado/a (grupo I.2)\nAcceso libre\nBX-A1-01\nTítulo universitario oficial de grao, licenciado/a universitario/a en Bioloxía, Farmacia, Medicina, Biotecnoloxía, Bioquímica ou equivalente\n1\nTécnico/a laboratorio\nAcceso libre\nX-03-01\nTécnico/a superior en Anatomía Patolóxica e Citodiagnóstico ou equivalente.\nTécnico/a superior en Laboratorio Clínico e Biomédico ou equivalente\n4\nTécnico/a contratación\nAcceso libre\nX-01-08\nTítulo universitario oficial de grao, licenciado/a universitario/a ou equivalente\n1\nTécnico/a calidade\nAcceso libre\nX-01-07\nTítulo universitario oficial de grao, licenciado/a universitario/a en Bioloxía, Farmacia, Medicina, Biotecnoloxía, Bioquímica ou equivalente\n1\nTotal prazas\n18"
  },
  {
    "file_id": "AnuncioG0761-011225-0001_gl",
    "doga_id": 235,
    "doga_date": "2025-12-04",
    "url": "https://www.xunta.gal/dog/Publicados/2025/20251204/AnuncioG0761-011225-0001_gl.html",
    "title": "ORDE do 1 de decembro de 2025 pola que se delega a competencia para a representación na convocatoria HORIZON-MSCA-COFUND-2025.",
    "content": "Antecedentes:\n1. A convocatoria HORIZON-MSCA-COFUND-2025, publicada pola Axencia Executiva de Investigación (REA) da Comisión Europea, ten por obxecto o cofinanciamento de programas de apoio á contratación de persoal investigador. A través desta liña preténdese impulsar a excelencia científica, a mobilidade internacional e intersectorial, así como a formación avanzada e o desenvolvemento profesional das persoas investigadoras dentro do marco das accións Marie Skłodowska-Curie, no programa Horizonte Europa.\n2. A Consellería de Educación, Ciencia, Universidades e Formación Profesional resultou seleccionada nesta convocatoria coa proposta Talentgal, que permitirá a contratación de 40 investigadores/as posdoutorais mediante dúas convocatorias internacionais, cofinanciadas pola Comisión Europea e pola Xunta de Galicia. A obtención desta axuda implica a preparación e a formalización do correspondente acordo de subvención ante a REA, así como a coordinación cos organismos participantes.\nA participación na convocatoria HORIZON-MSCA-COFUND-2025 no marco do proxecto Talentgal implica a realización de xestións e trámites administrativos que requiren tanto coñecementos en programas europeos de I+D+i como axilidade administrativa, co fin de cumprir cos prazos establecidos pola Comisión Europea.\nConsideracións legais e técnicas:\n1. A persoa titular da Consellería de Educación, Ciencia, Universidades e Formación Profesional ten a representación da consellería, ao abeiro do establecido no artigo 34 da Lei 1/1983, do 22 de febreiro, de normas reguladoras da Xunta e da súa Presidencia, e no artigo 3 do Decreto 138/2024, do 20 de maio, polo que se establece a estrutura orgánica da Consellería de Educación, Ciencia, Universidades e Formación Profesional.\n2. De conformidade co artigo 9 da Lei 40/2015, do 1 de outubro, de réxime xurídico do sector público, os órganos das diferentes administracións públicas poderán delegar o exercicio das competencias que teñan atribuídas noutros órganos da mesma Administración, aínda cando non sexan xerarquicamente dependentes, ou nos organismos públicos ou entidades de dereito público vinculados ou dependentes daquelas. As delegacións de competencias e a súa revogación deberán publicarse no\nBoletín Oficial del Estado\n, no da comunidade autónoma ou no da provincia, segundo a Administración a que pertenza o órgano delegante, e o ámbito territorial de competencia deste.\nAs resolucións administrativas que se adopten por delegación indicarán expresamente esta circunstancia e consideraranse ditadas polo órgano delegante.\nEstablécese nos mesmos termos no artigo 6 da Lei 16/2010, do 17 de outubro, de organización e funcionamento da Administración xeral e do sector público autonómico de Galicia.\n3. Debido ao volume de competencias e funcións atribuídas á persoa titular da Consellería, e coa finalidade de asegurar unha xestión eficiente e continua do proxecto Talentgal durante todo o seu ciclo de vida, resulta aconsellable recorrer á delegación de competencias en favor dunha maior axilidade das actuacións que se teñan que realizar no devandito proxecto.\nPolo exposto, facendo uso das facultades que me confiren o artigo 43.3 da Lei 1/1983, do 22 de febreiro; o artigo 9 da Lei 40/2015, do 1 de outubro; o artigo 6 da Lei 16/2010, do 17 de decembro, e as demais disposicións de xeral aplicación,\nDISPOÑO:\n1. Delegar na persoa titular da Secretaría Xeral de Universidades da Consellería de Educación, Ciencia, Universidades e Formación Profesional a competencia en todos os asuntos e trámites relacionados co proxecto Talentgal, desde a súa aceptación ata a completa finalización deste, incluíndo as fases de aceptación da concesión, sinatura electrónica do Grant Agreement e das súas posibles emendas, execución, seguimento, modificación, avaliación, e xustificación económico-financeira.\n2. O exercicio da competencia que se delega nesta resolución axustarase ao disposto no artigo 9 da Lei 40/2015, do 1 de outubro, de réxime xurídico do sector público, e no artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nEn calquera momento, a persoa titular da Consellería poderá revogar o exercicio da competencia que se delega ou avocar para si o coñecemento dun asunto concreto relativo á dita competencia.\nOs actos e as resolucións administrativas ditados pola delegación farán constar expresamente esta circunstancia, con referencia ao número e á data da súa publicación no\nDiario Oficial de Galicia\n, e consideraranse ditadas polo órgano delegante.\n3. Esta resolución producirá efectos o día seguinte ao da súa publicación no\nDiario Oficial de Galicia\n.\nSantiago de Compostela, 1 de decembro de 2025\nRomán Rodríguez González\nConselleiro de Educación, Ciencia, Universidades e Formación Profesional"
  },
  {
    "file_id": "AnuncioG0759-021225-0001_gl",
    "doga_id": 235,
    "doga_date": "2025-12-04",
    "url": "https://www.xunta.gal/dog/Publicados/2025/20251204/AnuncioG0759-021225-0001_gl.html",
    "title": "ORDE do 3 de decembro de 2025 pola que se establecen os servizos mínimos que se prestarán durante a folga convocada para os días 5, 12, 15 e 19 de decembro de 2025 no sector do transporte de viaxeiros por estrada da provincia da Coruña.",
    "content": "O exercicio da folga por parte das persoas traballadoras para a lexítima defensa dos seus intereses é un dereito fundamental recoñecido pola Constitución no seu artigo 28.2. O seu respecto e protección resulta esencial para o correcto funcionamento dun estado democrático, en que se deben garantir todos os mecanismos de expresión da soberanía popular. Non obstante o anterior, o exercicio dese dereito debe cohonestarse co respecto ao resto dos dereitos constitucionalmente establecidos e coa garantía de acceso da comunidade aos servizos considerados esenciais.\nNo sector do transporte, os servizos que se prestan teñen un carácter esencial para a cidadanía en canto que supoñen unha ferramenta básica para o exercicio doutros dereitos como son os de libre circulación dentro do territorio nacional (artigo 19 da Constitución), á educación (artigo 27) e ao traballo (artigo 35). Desta maneira, a garantía dunha mínima mobilidade da cidadanía durante as xornadas de folga convértese nunha demanda do interese xeral que debe ser atendida pola Administración no ámbito das competencias que ten atribuídas.\nO 24 de novembro de 2025, os sindicatos Confederación Intersindical Galega (CIG), Comisiones Obreras (CCOO) e Unión General de Trabajadoras y Trabajadores (UGT) comunicaron a convocatoria dunha folga no sector do transporte de viaxeiros en autobús por estrada na provincia da Coruña os días 5, 12, 15 e 19 de decembro de 2025. A folga afectará todos os centros de traballo e os traballadores e traballadoras aos cales lles sexa de aplicación o convenio colectivo de transporte de viaxeiros en autobús por estrada da provincia da Coruña e á empresa Maitours.\nA indicada convocatoria afecta os servizos de transporte regular de uso xeral de viaxeiros por estrada prestados no marco dos contratos de concesión de servizos públicos que teñan a súa orixe, destino ou parada intermedia na provincia da Coruña, resultando de aplicación a aquelas persoas traballadoras adscritas a un centro de traballo na dita provincia.\nNo marco das competencias atribuídas á Consellería de Presidencia, Xustiza e Deportes no sector do transporte, os servizos afectados por esta folga son:\nA) Servizos públicos de transporte regular de uso xeral: está afectada pola folga os servizos que teñan a súa orixe, destino ou parada intermedia na provincia da Coruña.\nDentro da regulación dos servizos mínimos do servizo público de transporte regular de uso xeral de viaxeiros/as por estrada diferéncianse, por unha banda, os servizos correspondentes ás expedicións integradas, nos cales existe unha reserva de praza a favor de escolares en aplicación da Lei 2/2017, do 8 de febreiro, de medidas fiscais, administrativas e de ordenación, e en que se establecen como servizos mínimos as expedicións cunha lonxitude superior a catro quilómetros.\nPor outra banda, respecto do resto de expedicións non integradas, diferénciase as de lonxitude inferior a vinte e cinco quilómetros, nas cales, nas franxas horarias da primeira e última hora do día, das 6.00 ás 9.00 horas e das 18.00 ás 21.00 horas, se establecen como servizos mínimos o cincuenta por cento das expedicións existentes, e nas expedicións non integradas de lonxitude superior a vinte e cinco quilómetros, con orixe ou destino nalgunha das sete cidades, nas cales se mantén unha expedición de ida e outra de volta nos servizos con saída anterior ás 14.00 horas e posterior ás 18.00 horas.\nB) Servizos de transporte público regular de uso especial-escolares: o campo destes servizos resulta especialmente sensible, tanto por ser o transporte un mecanismo auxiliar para o exercicio dun dereito fundamental como é o da educación, como polas especiais exixencias que implica a protección aos menores.\nDo mesmo xeito, a dispersión poboacional en Galicia determina que, diariamente, se teña que realizar unha significativa cantidade de desprazamentos para os cales non existe alternativa real de mobilidade, polo que o mantemento dos servizos de transporte público resulta fundamental.\nCoa finalidade de ponderar a garantía do dereito esencial á folga das persoas traballadoras, xunto coa garantía do igualmente elemental dereito de acceso ao sistema educativo, deberán manterse como esenciais os servizos de entrada aos centros desde as 7.30 ata as 10.30 horas, e os de saída desde as 13.30 ata as 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 quilómetros.\nC) Servizos regulares de uso especial para transporte de traballadores: co fin de garantir a chegada e a saída aos postos de traballo naqueles servizos de carácter interurbano en que a ausencia dunha previsión mínima crebaría toda posibilidade de acceso ao traballo, propóñense como mínimos todos os servizos nas expedicións anteriores ás 9.00 horas e posteriores ás 18.00 horas.\nConvocado o Comité de Folga ao mantemento dunha xuntanza para analizar a proposta de servizos mínimos, celebrouse esta o día 1 de decembro de 2025 coa participación de representantes da Administración e das entidades sindicais convocantes, sen que se acadase a conformidade do Comité de Folga coa proposta de servizos mínimos presentada.\nAs circunstancias apuntadas, a garantía de dereitos vinculados coa mobilidade, co traballo e a propia liberdade de circulación, son as que levan a establecer os servizos mínimos concretados na presente orde, dirixidos a garantir a mínima prestación de servizos que posibilite o exercicio daqueles outros dereitos esenciais, compatibilizando así o contido esencial de todos os dereitos en conflito.\nE en virtude das facultades que me confire o Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, por proposta da Dirección Xeral de Mobilidade e oído o Comité de Folga designado polas organizacións sindicais convocantes,\nDISPOÑO:\nArtigo único.\nServizos mínimos\nDurante a folga sectorial convocada para os días 5, 12, 15 e 19 de decembro de 2025 polas organización sindicais Confederación Intersindical Galega (CIG), Comisiones Obreras (CCOO) e Unión General de Trabajadoras y Trabajadores (UGT) no sector do transporte de viaxeiros por estrada da provincia da Coruña, terán a consideración de servizos mínimos, no ámbito da Comunidade Autónoma de Galicia, os seguintes:\n1. Servizos públicos de transporte regular de uso xeral: os servizos mínimos con orixe, destino ou parada intermedia na provincia da Coruña poderán consultarse na páxina web da Xunta de Galicia https://www.bus.gal/gl/descargas/servizos_minimos\n2. Servizos de transporte público regular de uso especial-escolares: os servizos de entrada aos centros da provincia da Coruña desde as 7.30 ata ás 10.30 horas, e os de saída desde as 13.30 ata ás 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 quilómetros.\n3. Servizos regulares de uso especial para o transporte de traballadores: todos os servizos nas expedicións anteriores ás 9.00 horas e posteriores ás 18.00 horas.\nAs empresas de transporte darán a máxima difusión dos servizos concretos que resulten afectados ás persoas usuarias a través daqueles medios que permitan o seu coñecemento e, en todo caso, nos propios vehículos, con antelación ao inicio e durante a folga.\nDisposición derradeira única.\nEntrada en vigor\nEsta orde entrará en vigor o mesmo día da súa publicación no\nDiario Oficial de Galicia\n.\nSantiago de Compostela, 3 de decembro de 2025\nDiego Calvo Pouso\nConselleiro de Presidencia, Xustiza e Deportes"
  },
  {
    "file_id": "AnuncioG0759-241125-0001_gl",
    "doga_id": 235,
    "doga_date": "2025-12-04",
    "url": "https://www.xunta.gal/dog/Publicados/2025/20251204/AnuncioG0759-241125-0001_gl.html",
    "title": "ORDE do 24 de novembro de 2025 pola que se describen as distincións que a Xunta de Galicia lles poderá outorgar ao persoal dos corpos de policía local e ao persoal vixilante municipal, así como a aquelas persoas ou entidades públicas e privadas que destaquen pola súa conduta a prol das policías locais e das súas competencias.",
    "content": "A Lei 4/2007, do 20 de abril, de coordinación de policías locais, establece no seu artigo 74 que os membros dos corpos de policía local de Galicia poden ser distinguidos ou recompensados de acordo co que se determine regulamentariamente.\nO Decreto 15/2023, do 12 de xaneiro, polo se desenvolve regulamentariamente a dita lei, introduciu no capítulo III do título VIII algunhas novas distincións que non estaban previstas no anterior Decreto 243/2008, do 16 de outubro, como os distintivos de permanencia ao cumprir os 15 e 35 anos de servizos efectivos, así como a encomenda de dedicación ao servizo para o persoal policial que, tendo 35 anos cumpridos de servizo efectivo, fose distinguido coa placa individual ou coa medalla ao mérito da policía local. Ademais, no Decreto 15/2023, do 12 de xaneiro, ampliouse o ámbito de concesión deste réxime de distincións e recompensas non só ao persoal dos corpos de policías locais, senón tamén ao persoal vixilante municipal.\nNo artigo 107 do citado Decreto 15/2023, do 12 de xaneiro, indícase que a descrición das distincións, xunto cos pasadores, insignias de lapela e diplomas acreditativos se establecerá por unha orde da consellería competente en materia de coordinación de policías locais.\nNa súa virtude, en uso das facultades outorgadas pola disposición derradeira terceira do Decreto 15/2023, do 12 de xaneiro, e logo do informe preceptivo da Comisión de Coordinación de policías locais de Galicia, na súa sesión do 17 de setembro de 2025, ao abeiro do disposto no artigo 17.1 a) da Lei 4/2007, do 20 de abril, de coordinación de policías locais,\nDISPOÑO:\nArtigo único\n1. Apróbanse as descricións técnicas, os deseños e os diplomas das seguintes distincións:\na) Placa colectiva ao mérito da policía local.\nb) Placa individual ao mérito da policía local.\nc) Medalla ao mérito da policía local.\nd) Distintivos de permanencia.\ne) Encomenda de dedicación ao servizo.\nf) Felicitacións públicas.\n2. Estas descricións figuran como anexos a esta orde, relacionados do seguinte xeito:\nAnexo I. Placa colectiva ao mérito da policía local e diploma correspondente.\nAnexo II. Placa individual ao mérito da policía local, medalla, pasador, insignia de lapela e diploma correspondente.\nAnexo III. Medalla ao mérito da policía local, pasador, insignia de lapela e diploma correspondente.\nAnexo IV. Distintivos de permanencia, pasadores, insignias de lapela e diploma correspondente.\nAnexo V. Encomenda de dedicación ao servizo, pasador, insignia de lapela e diploma correspondente.\nAnexo VI. Diploma que acredita a concesión de felicitacións públicas.\nDisposición adicional primeira.\nUso e exhibición das distincións previstas nesta orde\n1. A exhibición das medallas descritas nesta orde queda reservada para o seu uso coa uniformidade de gala nos actos propios convocados pola Academia Galega de Seguridade Pública, para os actos do día da festividade da Policía Local de Galicia, e en todos os actos solemnes propios de cada concello en que así o determinen.\n2. Nos restantes actos en que non proceda o uso de medallas coa uniformidade de gala, usaranse os pasadores das distincións.\n3. Nos actos organizados por outras forzas e corpos de seguridade ou das Forzas Armadas, axustarase ás súas normas específicas.\n4. Na uniformidade de traballo unicamente poderán usarse os pasadores das distincións e só para os actos indicados nos puntos anteriores.\n5. O lugar de colocación das distincións será o dianteiro superior esquerdo da peza superior dos uniformes de traballo e de gala.\n6. Cando se acuda a un acto no cal se vaia recibir unha distinción, non se exhibirá ningunha outra no uniforme como sinal de respecto e cortesía coa que se vaia impor.\n7. A orde de precedencia para a exhibición das distincións recibidas polas policías locais de Galicia será o seguinte:\na) Distincións propias de cada concello.\nb) Distincións concedidas pola Xunta de Galicia especificamente para as policías locais, coa seguinte orde:\n1º. Encomenda de dedicación ao servizo.\n2º. Placa individual ao mérito da policía local.\n3º. Medalla ao mérito da policía local.\n4º. Distintivo de 35 anos de permanencia.\n5º. Distintivo de 25 anos de permanencia.\n6º. Distintivo de 15 anos de permanencia.\nc) Outras distincións concedidas pola Xunta de Galicia.\nd) Distincións concedidas por outros concellos de Galicia.\ne) Distincións concedidas polos corpos policiais de ámbito autonómico ou nacional, ou polas Forzas Armadas.\nf) Distincións concedidas por entidades e organismos do resto das administracións públicas de ámbito local, autonómico ou estatal.\ng) Distincións concedidas por institucións públicas e privadas, españolas ou estranxeiras, de recoñecido prestixio ou utilidade social.\nDisposición adicional segunda.\nUso das distincións anteriores\nAs distincións concedidas en virtude do disposto no Decreto 243/2008, do 16 de outubro, e no Decreto 15/2023, do 12 de xaneiro, cos deseños que figuran na Orde do 4 de novembro de 2009, seguirán vixentes tras a publicación desta orde, pero soamente se exhibirán nos termos sinalados na disposición adicional primeira.\nDisposición derrogatoria\nQueda derrogada a Orde do 4 de novembro de 2009 pola que se desenvolve o artigo 95 do Decreto 243/2008, do 16 de outubro, sobre a descrición das distincións dos policías locais de Galicia, sen prexuízo do establecido na disposición adicional segunda desta orde.\nDisposición derradeira.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 24 de novembro de 2025\nDiego Calvo Pouso\nConselleiro de Presidencia, Xustiza e Deportes\nANEXO I\nPlaca colectiva ao mérito da policía local e diploma correspondente\n1. Placa.\nConsistirá nunha base de madeira de color escuro de 250 mm de alto e 400 mm de ancho, sobre a cal se fixará unha lámina de metal prateado coas lendas e motivos que figuran no deseño anexo. No seu reverso contará cun sistema de fixación para poder suspendela en vertical e outro para poder presentala nunha superficie plana.\n2. Diploma.\nO diploma é a certificación da concesión da distinción. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul (C:70 M:15 Y:0 K:0) e de 35 mm de ancho que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor azul corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular da consellería competente en materia de coordinación de policías locais.\nANEXO II\nPlaca individual ao mérito da policía local, pasador,\ninsignia de lapela e diploma correspondente\n1. Medalla.\nConsistirá nunha peza ovalada de 16 mm de ancho por 21 mm de alto, de metal dourado, que representa a imaxe logotipada do escudo de Galicia, rodeada por unha bordura de esmalte branco de 5 mm de grosor. Baixo esta peza, un filacterio de esmalte branco cargado coa lenda «POLICÍA LOCAL». Todo este conxunto, rodeado por un tetradecágono, tamén de metal dourado e de 35 mm de alto por 40 mm de ancho. Leva unha bóla con argola soldada á súa parte superior, do mesmo metal, para o paso da súa cinta. O total da medalla, con inclusión da argola, será de 50 mm de alto.\nA cinta da que vai suspendida a medalla será de 30 mm de ancho por 45 mm de alto, de cor azul (C:70 M:15 Y:0 K:0), con dúas franxas lonxitudinais de 4 mm de ancho, de cor branca, situadas, respectivamente, a 5 mm de cada un dos bordos da cinta, segundo o deseño anexo.\n2. Pasador.\nEstará constituído pola cinta coas cores descritas, de 30 mm de ancho por 10 mm de alto, montada sobre un soporte de metal dourado e enmarcada por dúas barras laterais do dito metal. Na súa parte posterior levará un sistema de suxeición axeitado para poder fixalo ao uniforme.\n3. Insignia de lapela.\nPara o seu uso na lapela, de tipo insignia, levará unha reprodución da medalla anteriormente descrita, sen cinta, que conforma un conxunto de 14 mm de ancho por 16 mm de alto. Levará un sistema de suxeición que permita o seu emprego tanto sobre o ollal como sobre o tecido.\n4. Diploma.\nO diploma é a certificación da concesión da distinción. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul clara (C:70 M:15 Y:0 K:0) e de 35 mm de ancho, que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular da consellería competente en materia de coordinación de policías locais.\nANEXO III\nMedalla ao mérito da policía local, pasador,\ninsignia de lapela e diploma correspondente\n1. Medalla.\nConsistirá nunha peza ovalada de 16 mm de ancho por 21 mm de alto, de metal prateado, que representa a imaxe logotipada do escudo de Galicia, rodeada por unha bordura de esmalte branco de 5 mm de grosor. Baixo esta peza, un filacterio de esmalte branco cargado coa lenda «POLICÍA LOCAL». Todo este conxunto, rodeado por un tetradecágono, tamén de metal prateado e de 35 mm de alto por 40 mm de ancho. Leva unha bóla con argola soldada á súa parte superior, do mesmo metal, para o paso da súa cinta. O total da medalla, con inclusión da argola, será de 50 mm de alto.\nA cinta da cal vai suspendida a medalla será de 30 mm de ancho por 45 mm de alto, de cor azul (C:70 M:15 Y:0 K:0), con dúas franxas lonxitudinais de 4 mm de ancho, de cor amarela (C:0 M:10 Y:95 K0), situadas, respectivamente, a 5 mm de cada un dos bordos da cinta, segundo o deseño anexo.\n2. Pasador.\nEstará constituído pola cinta coas cores descritas, de 30 mm de ancho por 10 mm de alto, montada sobre un soporte de metal dourado e enmarcada por dúas barras laterais do dito metal. Na súa parte posterior levará un sistema de suxeición axeitado para poder fixalo ao uniforme.\n3. Insignia de lapela.\nPara o seu uso na lapela, de tipo insignia, levará unha reprodución da medalla anteriormente descrita, sen cinta, que conforma un conxunto de 14 mm de ancho por 16 mm de alto. Levará un sistema de suxeición que permita o seu emprego tanto sobre o ollal como sobre o tecido.\n4. Diploma.\nO diploma é a certificación da concesión da distinción. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul (C:70 M:15 Y:0 K:0) e de 35 mm de ancho que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor azul corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular da consellería competente en materia de coordinación de policías locais.\nANEXO IV\nDistintivos de permanencia, pasador, insignia de lapela\ne diploma correspondente\nA) Distintivo de 15 anos de permanencia.\n1. Medalla.\nConsistirá nunha peza ovalada de 16 mm de ancho por 21 mm de alto, de metal broncíneo, que representa a imaxe logotipada do escudo de Galicia, rodeada por unha bordura de esmalte branco de 5 mm de grosor. Baixo esta peza, un filacterio de esmalte branco cargado coa lenda «POLICÍA LOCAL». Todo este conxunto, orlado por un deseño de placa policial labrada de dezaseis raios, tamén de metal broncíneo e de 38 mm. de ancho por 40 mm de alto. Leva unha bóla con argola soldada á suá parte superior do mesmo metal para o paso da súa cinta. O total da medalla, con inclusión da argola, será de 50 mm de alto.\nA cinta da cal vai suspendida a medalla será de 30 mm de ancho por 45 mm de alto, de cor branca, con dúas franxas lonxitudinais de 6 mm de ancho de cor azul (C:70 M:15 Y:0 K:0), situadas, respectivamente, a 8 mm de cada un dos bordos da cinta, segundo o deseño anexo.\n2. Pasador.\nEstará constituído pola cinta coas cores descritas, de 30 mm de ancho por 10 mm de alto, montada sobre un soporte de metal dourado e enmarcada por dúas barras laterais do dito metal. No centro da cinta levará un óvalo de metal broncíneo de 6 mm de ancho por 8 mm de alto que representa a imaxe logotipada do escudo de Galicia. Na súa parte posterior levará un sistema de suxeición axeitado para poder fixalo ao uniforme.\n3. Insignia de lapela.\nPara o seu uso na lapela, de tipo insignia, levará unha reprodución da medalla anteriormente descrita, sen cinta, que conforma un conxunto de 15 mm de ancho por 16 mm de alto. Levará un sistema de suxeición que permita o seu emprego tanto sobre o ollal como sobre o tecido.\n4. Diploma.\nO diploma é a certificación da concesión do distintivo. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul (C:70 M:15 Y:0 K:0) e de 35 mm de ancho que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor azul corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular do órgano directivo competente en materia de coordinación de policías locais.\nB) Distintivo de 25 anos de permanencia.\n1. Medalla.\nConsistirá nunha peza ovalada de 16 mm de ancho por 21 mm de alto, de metal prateado, que representa a imaxe logotipada do escudo de Galicia, rodeada por unha bordura de esmalte branco de 5 mm de grosor. Baixo esta peza, un filacterio de esmalte branco cargado coa lenda «POLICÍA LOCAL». Todo este conxunto, orlado por un deseño de placa policial labrada de dezaseis raios, tamén de metal prateado e de 38 mm de ancho por 40 mm de alto. Leva unha bóla con argola soldada á súa parte superior do mesmo metal para o paso da súa cinta. O total da medalla, con inclusión da argola, será de 50 mm de alto.\nA cinta da cal vai suspendida a medalla será de 30 mm de ancho por 45 mm de alto, de cor branca, con dúas franxas lonxitudinais de 6 mm de ancho de cor azul (C:70 M:15 Y:0 K:0), situadas, respectivamente, a 8 mm de cada un dos bordos da cinta, segundo o deseño anexo.\n2. Pasador.\nEstará constituído pola cinta coas cores descritas, de 30 mm de ancho por 10 mm de alto, montada sobre un soporte de metal dourado e enmarcada por dúas barras laterais do dito metal. No centro da cinta levará un óvalo de metal prateado de 6 mm de ancho por 8 mm de alto, que representa a imaxe logotipada do escudo de Galicia. Na súa parte posterior levará un sistema de suxeición axeitado para poder fixalo ao uniforme.\n3. Insignia de lapela.\nPara o seu uso na lapela, de tipo insignia, levará unha reprodución da medalla anteriormente descrita, sen cinta, que conforma un conxunto de 15 mm de ancho por 16 mm de alto. Levará un sistema de suxeición que permita o seu emprego tanto sobre o ollal como sobre o tecido.\n4. Diploma.\nO diploma é a certificación da concesión do distintivo. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul (C:70 M:15 Y:0 K:0) e de 35 mm de ancho que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor azul corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular do órgano directivo competente en materia de coordinación de policías locais.\nC) Distintivo de 35 anos de permanencia.\n1. Medalla.\nConsistirá nunha peza ovalada de 16 mm de ancho por 21 mm de alto, de metal dourado, que representa a imaxe logotipada do escudo de Galicia, rodeada por unha bordura de esmalte branco de 5 mm de grosor. Baixo esta peza, un filacterio de esmalte branco cargado coa lenda «POLICÍA LOCAL». Todo este conxunto, orlado por un deseño de placa policial labrada de dezaseis raios, tamén de metal dourado e de 38 mm de ancho por 40 mm de alto. Leva unha bóla con argola soldada á súa parte superior, do mesmo metal, para o paso da súa cinta. O total da medalla, con inclusión da argola, será de 50 mm de alto.\nA cinta da cal vai suspendida a medalla será de 30 mm de ancho por 45 mm de alto, de cor branca, con dúas franxas lonxitudinais de 6 mm de ancho de cor azul (C:70 M:15 Y:0 K:0), situadas, respectivamente, a 8 mm de cada un dos bordos da cinta, segundo o deseño anexo.\n2. Pasador.\nEstará constituído pola cinta coas cores descritas, de 30 mm de ancho por 10 mm de alto, montada sobre un soporte de metal dourado e enmarcada por dúas barras laterais do dito metal. No centro da cinta levará un óvalo de metal dourado de 6 mm de ancho por 8 mm de alto, que representa a imaxe logotipada do escudo de Galicia. Na súa parte posterior levará un sistema de suxeición axeitado para poder fixalo ao uniforme.\n3. Insignia de lapela.\nPara o seu uso na lapela, de tipo insignia, levará unha reprodución da medalla anteriormente descrita, sen cinta, que conforma un conxunto de 15 mm de ancho por 16 mm de alto. Levará un sistema de suxeición que permita o seu emprego tanto sobre o ollal como sobre o tecido.\n4. Diploma.\nO diploma é a certificación da concesión do distintivo. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul (C:70 M:15 Y:0 K:0) e de 35 mm de ancho que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor azul corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular do órgano directivo competente en materia de coordinación de policías locais.\nANEXO V\nEncomenda de dedicación ao servizo policial\n1. Medalla.\nConsistirá nunha peza ovalada de 16 mm de ancho por 21 mm de alto, de metal dourado, que representa a imaxe logotipada do escudo de Galicia, rodeada por unha bordura de esmalte branco de 5 mm de grosor. Baixo esta peza, un filacterio de esmalte branco cargado coa lenda «POLICÍA LOCAL». Todo o conxunto colado nunha cruz de prata de brazos iguais e simétricos de 40 mm ancho por 40 mm de alto. Leva unha bóla con argola soldada á súa parte superior, do mesmo metal, para o paso da súa cinta. O total da medalla, con inclusión da argola, será de 50 mm de alto.\nA cinta da cal vai suspendida a medalla será de 30 mm de ancho por 45 mm de alto, de cor branca, con dúas franxas lonxitudinais de 4 mm de ancho, de cor azul (C:70 M:15 Y:0 K:0), situadas, respectivamente, a 5 mm de cada un dos bordos da cinta, segundo o deseño anexo.\n2. Pasador.\nEstará constituído pola cinta coas cores descritas, de 30 mm de ancho por 10 mm de alto, montada sobre un soporte de metal dourado e enmarcada por dúas barras laterais do dito metal. Na súa parte posterior levará un sistema de suxeición axeitado para poder fixalo ao uniforme.\n3. Insignia de lapela.\nPara o seu uso na lapela, de tipo insignia, levará unha reprodución da medalla anteriormente descrita, sen cinta, que conforma un conxunto de 16 mm de ancho por 16 mm de alto. Levará un sistema de suxeición que permita o seu emprego tanto sobre o ollal como sobre o tecido.\n4. Diploma.\nO diploma é a certificación da concesión da distinción. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul (C:70 M:15 Y:0 K:0) e de 35 mm de ancho que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor azul corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular do órgano directivo competente en materia de coordinación de policías locais.\nANEXO VI\nDiploma que acredita a concesión de felicitacións públicas\nO diploma é a certificación da concesión da felicitación. Realizarase en papel tipo pergamiño, en cor branca, de 297 mm de ancho por 210 mm de alto, reberetado en todo o seu contorno por unha franxa gris (C:0 M:0 Y:0 K:70) de 4 mm de ancho, a unha distancia de 10 mm do extremo do pergamiño. No anverso, unha franxa de cor azul (C:70 M:15 Y:0 K:0) e de 35 mm de ancho que ocupará a diagonal interior de esquerda a dereita. Na parte superior, centrada, figurará a imaxe logotipada do escudo de Galicia na súa cor azul corporativa (C:100 M:35 Y:0 K:0). O texto literal é o que aparece no deseño. Irá selado e asinado pola persoa titular do órgano directivo competente en materia de coordinación de policías locais."
  },
  {
    "file_id": "AnuncioG0759-251125-0001_gl",
    "doga_id": 235,
    "doga_date": "2025-12-04",
    "url": "https://www.xunta.gal/dog/Publicados/2025/20251204/AnuncioG0759-251125-0001_gl.html",
    "title": "ORDE do 24 de novembro de 2025 pola que se aproba a modificación dos estatutos da Federación Galega de Boxeo.",
    "content": "Antecedentes:\nPrimeiro. O 3 de novembro de 2025 a Federación Galega de Boxeo solicitou a ratificación da modificación dos seus estatutos, así como a súa inscrición no Rexistro de Entidades Deportivas de Galicia.\nSegundo. Na Asemblea Xeral extraordinaria da Federación, do 31 de outubro de 2025, aprobouse a modificación do artigo 14.2, en que se remite á Lei do deporte de Galicia e demais normativa de aplicación, que regula o mandato e duración da Presidencia da Federación.\nTerceiro. O 4 de novembro de 2025 requiriuse para que emendase a súa solicitude. A Federación emendou o requirimento o 10 de novembro, e achegar a versión final dos estatutos.\nConsideracións legais e técnicas:\nPrimeira. Corresponde á Administración deportiva autonómica, segundo o artigo 54.1 da Lei 3/2012, do 2 de abril, do deporte de Galicia, autorizar e revogar a autorización da constitución das federacións deportivas galegas e a aprobación dos seus estatutos e regulamentos de réxime interno, así como as súas modificacións.\nSegunda. O artigo 54.7 da dita lei establece que os estatutos das federacións deportivas galegas, e as súas modificacións, se publicarán no Diario Oficial de Galicia, logo da aprobación destes pola Administración autonómica no prazo máximo de tres meses desde a súa presentación no rexistro.\nTerceira. A solicitude presentouse no rexistro dentro do prazo de dous meses desde a aprobación da modificación estatutaria, tal e como exixe o artigo 20.2 do Decreto 85/2014, do 3 de xullo, polo que se aproba o Regulamento do Rexistro de Entidades Deportivas de Galicia.\nCuarta. Vista a proposta de resolución do secretario xeral para o Deporte, do 12 de novembro de 2025, que aproba a modificación dos estatutos da Federación Galega de Boxeo, este propón a publicación no Diario Oficial de Galicia e a súa inscrición e depósito no Rexistro de Entidades Deportivas de Galicia.\nEn virtude do anterior, e verificada a adecuación á legalidade dos estatutos presentados, en uso das facultades que me foron conferidas,\nDISPOÑO:\nPrimeiro. Aprobar a modificación dos estatutos da Federación Galega de Boxeo.\nSegundo. Ordenar a publicación dos estatutos, que se anexan a esta orde, no Diario Oficial de Galicia e a súa inscrición e depósito no Rexistro de Entidades Deportivas de Galicia.\nContra esta orde, que esgota a vía administrativa, as persoas interesadas poderán formular recurso potestativo de reposición ante a persoa titular da consellería de Presidencia, Xustiza e Deportes, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 24 de novembro de 2025\nDiego Calvo Pouso\nConselleiro de Presidencia, Xustiza e Deportes\nANEXO\nEstatutos da Federación Galega de Boxeo\nTÍTULO I\nDenominación, especialidades, domicilio, estrutura territorial, obxecto e funcións, normativa aplicable, impacto ambiental e neutralidade de xénero\nArtigo 1. Denominación e especialidades\n1. A Federación Galega de Boxeo é unha entidade privada con personalidade xurídica propia e plena capacidade de obrar, sen ánimo de lucro, cuxa finalidade é, mediante a integración de clubs deportivos, seccións deportivas, deportistas, técnicos-adestradores e xuíces-controladores, promover a práctica do boxeo como deporte principal, nas súas variantes de competición de boxeo olímpico e boxeo profesional. Tamén se inclúe o savate, nas súas variantes de competición de savate combat, savate assaut e savate pro, así como o lethwei nas súas variantes de competición amateur e profesional.\nA Federación tamén ten por obxecto promover, regulamentar e organizar o boxeo no territorio da Comunidade Autónoma de Galicia.\nAdemais das súas propias atribucións, exerce, por delegación, funcións públicas de carácter administrativo, actuando neste caso como axente colaborador da Comunidade Autónoma galega baixo a súa tutela e coordinación.\n2. A Federación ten a consideración de entidade de utilidade pública, nos termos establecidos na lexislación.\nArtigo 2. Domicilio\nO domicilio social actual establécese na praza de Agustín Díaz, 1, na Coruña e pode ser cambiado de localidade ou de provincia, dentro sempre do territorio da Comunidade Autónoma de Galicia, por acordo de dous terzos dos membros asistentes á Asemblea Xeral, por proposta da Xunta Directiva.\nArtigo 3. Estrutura territorial\nA estrutura territorial da Federación, que adoptará calquera das modalidades legalmente permitidas, determinarase, se é o caso, polo correspondente regulamento de desenvolvemento destes estatutos.\nArtigo 4. Obxecto e funcións\n1. A Federación exerce como funcións propias as seguintes:\na) Convocar as seleccións deportivas e designar os deportistas que as integren.\nb) Promover o boxeo e as súas especialidades oficialmente recoñecidas.\nc) Colaborar coa Administración deportiva autonómica na execución dos plans e programas dos deportistas galegos de alto nivel.\nd) De ser o caso, e conforme a normativa que sexa aplicable, colaborar e/ou organizar as competicións oficiais e actividades deportivas de carácter estatal ou internacional que se realicen no territorio da Comunidade Autónoma de Galicia.\ne) Elaborar as súas propias normas técnicas e regulamentos deportivos.\nf) Colaborar coa Administración deportiva autonómica na formación de técnicos-adestradores e xuíces-controladores, segundo a normativa que sexa aplicable.\ng) Fomentar a participación no deporte das persoas con algunha discapacidade.\n2. A Federación exerce como funcións públicas delegadas, en réxime de exclusividade, as seguintes:\na) Representar a Comunidade Autónoma de Galicia nas actividades e competicións deportivas do deporte do boxeo e das súas especialidades, consonte a normativa que sexa de aplicación.\nb) Organizar as competicións oficiais autonómicas federadas.\nc) Expedir licenzas deportivas nos termos establecidos na lexislación vixente.\nd) Asignar as subvencións e axudas de carácter público concedidas e controlar que os seus asociados lles dean unha correcta aplicación.\ne) Garantir o cumprimento das normas de réxime electoral nos procesos de elección dos seus órganos representativos e de goberno, así como dos demais dereitos e obrigas derivados do cumprimento destes estatutos.\nf) Exercer a potestade disciplinaria nos termos establecidos pola Lei 3/2012, do 2 abril, do deporte de Galicia, e polas súas disposicións de desenvolvemento, de acordo con estes estatutos e regulamentos de desenvolvemento.\ng) Executar, de ser o caso, as resolucións do Comité Galego de Xustiza Deportiva.\nh) Colaborar coas administracións públicas competentes na prevención, control e represión do uso de substancias e grupos farmacolóxicos prohibidos, así como na prevención da violencia no deporte. Para estes efectos, e entre outras accións, a Federación instruirá e resolverá os expedientes sancionadores que no ámbito da dopaxe se substancien, consonte o establecido na lexislación vixente.\ni) Calquera outra que regulamentariamente se determine.\n3. A Federación fomentará a práctica do boxeo e o das súas especialidades oficialmente recoñecidas, tanto na súa vertente amateur, como semiprofesional e profesional.\n4. A Federación empregará preferentemente, para o cumprimento dos seus obxectivos e funcións, as novas tecnoloxías da información e da comunicación, a través do seu propio sitio web.\nArtigo 5. Normativa aplicable\nA Federación regulará a súa estrutura e funcionamento de acordo cos principios de representación e participación democrática, e rexerase pola Lei 3/2012, do 2 abril, do deporte de Galicia, estes estatutos e os seus regulamentos de desenvolvemento.\nArtigo 6. Impacto ambiental\nA Federación adoptará a premisa de respecto e conservación da natureza. Fomentará a educación ambiental entre os deportistas e adoptará cantas medidas estean ao seu alcance co fin de salvagardar o patrimonio natural durante o desenvolvemento das súas actividades.\nArtigo 7. Neutralidade de xénero\n1. Pola propia natureza do deporte do boxeo, a Federación axustarase na ordenación desta modalidade deportiva ao principio de neutralidade de xénero, fomentando así mismo a organización e práctica desta modalidade deportiva con suxeición aos principios establecidos no artigo 29 da Lei orgánica 3/2007, do 22 de marzo, para a igualdade efectiva de mulleres e homes.\n2. Consonte as regras e guías da IOF, a Federación organizará as súas competicións deportivas de xeito que as orientadoras poidan competir nas categorías de deportistas.\n3. Todas as referencias que se realicen nestes estatutos a persoas de xénero masculino entenderanse feitas así mesmo, en condicións de plena igualdade, a persoas de xénero feminino.\nTÍTULO II\nDos órganos de goberno e representación da Federación Galega de Boxeo\nCAPÍTULO I\nDisposicións xerais\nArtigo 8. Principio democrático\nA Federación axusta o seu funcionamento interno ao principio democrático baseado nas eleccións reguladas no seu propio regulamento electoral, nos termos previstos no artigo 5 destes estatutos.\nArtigo 9. Regulamento electoral e procedemento de designación da Xunta Electoral\n1. O Regulamento electoral da Federación será aprobado pola Asemblea Xeral e remitido á Administración autonómica, para a súa aprobación, con anterioridade á realización efectiva do proceso electoral.\n2. O dito regulamento regulará as seguintes cuestións:\na) Calendario electoral: prazos, requisitos para presentación e reclamacións de candidatos, sí como sistemas de desempate e reclamacións.\nb) Composición, competencias e funcionamento da xunta electoral e das mesas electorais.\nc) Censo electoral, dividido por circunscricións electorais, de existiren estas, con garantía da súa posta á disposición dos candidatos en cada caso.\nd) Número de membros da Asemblea Xeral e distribución destes por estamentos.\ne) Circunscricións electorais, de ser o caso, e número de representantes de cada estamento por cada unha.\nf) Regulación do voto por correo.\ng) Sistema de elección do presidente.\nh) Composición e sistema de elección da Comisión Delegada.\ni) Procedemento de resolución de conflitos, reclamacións e recursos electorais.\n3. A Xunta Electoral constituirase de forma simultánea á convocatoria de eleccións e estará integrada por tres membros titulares e tres suplentes, elixidos por sorteo na Asemblea Xeral, entre as persoas que presenten a súa candidatura, que deberá facerse na mesma Asemblea Xeral en que teña lugar a súa elección, podendo estar os candidatos presentes nela. Os membros da Xunta Electoral deberán reunir os requisitos seguintes:\na) Ser maior de 18 anos.\nb) Non presentarse como candidato a membro da Asemblea Xeral.\nc) Non ter relación contractual ou profesional coa Federación.\nd) Non estar cumprindo sanción disciplinaria firme ou sanción administrativa firme en materia deportiva que comporte sanción de inhabilitación para ocupar cargos nunha organización deportiva.\nNo caso de non presentación de candidatos a membros da Xunta Electoral, o presidente da Federación proporá á Asemblea Xeral os membros necesarios para completala, que deberán reunir os requisitos definidos no punto anterior. No acto de sorteo designarase, ademais, o número de suplentes establecidos para supostos de enfermidade o calquera outra causa excepcional.\n4. Para as primeiras eleccións á Asemblea Xeral aplicarase a normativa a que se refire a disposición transitoria única destes estatutos.\nArtigo 10. Órganos colexiados e órganos unipersoais\n1. Os órganos de goberno e representación da Federación poden ser colexiados e unipersoais.\n2. Son órganos colexiados da Federación a Asemblea Xeral, a Comisión Delegada e a Xunta Directiva.\n3. Son órganos unipersoais da Federación o presidente, o secretario e o tesoureiro.\nCAPÍTULO II\nDos órganos colexiados\nArtigo 11. A Asemblea Xeral\n1. A Asemblea Xeral é o máximo órgano de representación e goberno da Federación, e nela estarán representados os seguintes estamentos:\na) Clubs deportivos.\nb) Deportistas.\nc) Xuíces-controladores.\nd) Técnicos-adestradores.\ne) Outros colectivos.\n2. A Asemblea Xeral estará composta por membros elixidos entre e polos distintos estamentos arriba mencionados. A representación na Asemblea Xeral dos distintos estamentos responderá ás proporcións establecidas na lexislación aplicable, segundo o disposto no regulamento correspondente.\n3. A elección para a Asemblea Xeral levarase a cabo de acordo coas regras establecidas na lexislación aplicable e no Regulamento electoral.\n4. Os membros da Asemblea Xeral serán elixidos cada catro anos por sufraxio libre, igual, directo e secreto, por e entre os integrantes maiores de 18 anos de cada estamento, consonte o número e proporcións de representación que se establecen nestes mesmos estatutos e no Regulamento electoral, nos anos en que teñan lugar os Xogos Olímpicos de Inverno. A representación dos clubs corresponde ao seu presidente ou persoa autorizada, de acordo cos seus propios estatutos. O exercicio dos dereitos dos deportistas, dos técnicos-adestradores e dos xuíces-controladores é persoal, e non admite delegación ningunha. Ningún membro da Asemblea poderá desempeñar unha dobre representación nela.\n5. A Asemblea Xeral, tanto ordinaria como extraordinaria, quedará validamente constituída cando concorran na primeira convocatoria a metade máis un dos seus membros, e na segunda convocatoria, que terá lugar media hora máis tarde, calquera que sexa o número de asistentes.\n6. A Asemblea Xeral deberá ser convocada, en sesión ordinaria, polo menos unha vez ao ano, necesariamente antes de comezar unha nova tempada deportiva, polo menos co obxecto de:\na) Aprobar o novo orzamento.\nb) Liquidar o anterior orzamento.\nc) Aprobar o calendario deportivo e as normas técnicas ou regulamentos deportivos que rexerán a competición.\nd) Aprobar a memoria de actividades anuais.\n7. A Asemblea Xeral poderá ser convocada, con carácter extraordinario, polo presidente ou por proposta dun número dos seus membros non inferior ao 25 %.\nPresentada a solicitude de convocatoria polo número de membros suficiente, o presidente deberá convocala necesariamente no prazo de 10 días naturais. Desde a convocatoria ata a data de realización da Asemblea non poderán transcorrer máis de 20 días naturais.\nA convocatoria, que deberá conter a orde do día da reunión, notificarase individualmente a cada un dos membros da Asemblea cunha antelación mínima de 48 horas, por calquera medio que permita ter constancia da súa data de recepción. Así mesmo, farase pública na páxina web da Federación, con 10 días de antelación á data de realización.\n8. A Asemblea Xeral poderá reunirse en pleno ou en comisión delegada.\n9. Son competencias da Asemblea Xeral, en reunión plenaria, con carácter exclusivo:\na) A aprobación do orzamento anual e a súa liquidación.\nb) A aprobación do calendario deportivo e das normas técnicas ou regulamentos deportivos que rexerán a competición.\nc) A aprobación dos regulamentos.\nd) A aprobación e a modificación dos estatutos.\ne) A elección e o cesamento do presidente.\nf) A disolución da Federación, que deberá ser acordada por decisión dos dous terzos de todos os seus membros.\ng) Calquera outra que estea prevista nestes estatutos e, en xeral, todas aquelas que non estean atribuídas expresamente a outros órganos da Federación.\n10. O voto será persoal. Non se admitirá a delegación de voto, salvo o correspondente aos clubs deportivos, que poderá exercer o seu presidente ou a persoa en que delegue, sempre que non sexa membro da Asemblea da Federación, de acordo co seus propios estatutos e con carácter expreso e escrito para cada reunión.\n11. Os acordos serán adoptados, como regra xeral, por maioría simple, salvo naqueles casos en que sexa precisa maioría cualificada, consonte estes estatutos e regulamentos que os desenvolvan. Redactarase acta de todos os acordos, en que se especificarán os nomes das persoas que intervirán e mais as demais circunstancias que se consideren oportunas, así como o resultado da votación e, de ser o caso, os votos particulares contrarios ao acordo adoptado.\nOs votos contrarios ao acordo adoptado ou as abstencións motivadas eximirán das responsabilidades que poidan derivar, de ser o caso, dos devanditos acordos.\nTodos os acordos serán públicos, salvo que, excepcionalmente, se acorde o contrario por maioría de tres cuartas partes dos membros do órgano decisorio.\nOs acordos da Asemblea Xeral poderán ser impugnados ante a Administración deportiva autonómica, consonte o disposto na lexislación vixente.\nArtigo 12. A Comisión Delegada\nA Comisión Delegada será elixida entre e pola Asemblea Xeral mediante sufraxio libre, igual, directo e secreto entre os seus membros. O seu mandato coincidirá co da Asemblea Xeral. Será presidida polo residente da Federación como membro nato dela. Estará composta por, polo menos, por cinco membros, debendo estar representados todos os estamentos, respectándose a proporcionalidade da Asemblea Xeral. O procedemento de elección será o fixado polo Regulamento electoral da Federación.\nArtigo 13. A Xunta Directiva\n1. A Xunta Directiva é o órgano colexiado de xestión ordinaria da Federación e os seus membros, son designados e separados libremente polo Presidente, que a presidirá.\n2. Os membros da Xunta Directiva que non o sexan da Asemblea Xeral terán acceso ás sesións desta, con dereito a voz pero sen voto.\n3. Todos os cargos son honoríficos e, en caso extraordinario, cando se estableza unha compensación económica xustificada a favor dalgún dos membros da Xunta Directiva ten que ser expresamente acordada por maioría absoluta da Asemblea Xeral e constar de xeito diferenciado no orzamento. En ningún caso a compensación económica poderá ser satisfeita con cargo ás subvencións públicas que reciba a Federación.\n4. Os membros da Xunta Directiva deberán estar en posesión da licenza federativa.\n5. As funcións da Xunta Directiva son, entre outras:\na) Organizar, impulsar, desenvolver e adaptar o programa deportivo, as actividades e mais o calendario de competición da Federación.\nb) Executar os acordos adoptados pola Asemblea Xeral.\nc) Desenvolver o orzamento xeral anual aprobado pola Asemblea Xeral, así como a xestión económica e administrativa da Federación.\nCAPÍTULO III\nDos órganos unipersoais\nArtigo 14. O presidente\n1. O presidente é, xunto coa Asemblea Xeral, o órgano de goberno da Federación. Exerce a súa representación legal, convoca e preside os órganos de representación e goberno, e executa os seus acordos.\n2. A duración, o número de mandatos e o procedemento de elección da Presidencia será o establecido na Lei do deporte de Galicia, na súa normativa de desenvolvemento e no Regulamento electoral. Non poderá desempeñar ningunha outra actividade directiva ou de representación dentro da propia estrutura federativa. Non poderá exercer simultaneamente a presidencia dun club deportivo integrado na Federación.\n3. En caso de ausencia ou incapacidade temporal, o presidente será substituído polo vogal da Xunta Directiva designado polo propio presidente e, na súa falta, polo vogal de maior idade.\n4. O presidente da Federación exercerá as seguintes funcións:\na) Presidir e dirixir os órganos de goberno e representación de que forme parte.\nb) O voto de calidade, en caso de empate, naquelas decisións que se adopten nos órganos que preside.\nc) Estimular e coordinar a actuación dos órganos federativos.\nd) Ordenar pagamentos a nome da Federación, e asinar co tesoureiro os documentos para o efecto.\ne) Conferir poderes especiais ou xerais a letrados, procuradores ou calquera outra persoa mandataria para que desempeñe a súa representación legal, tanto en xuízo como fóra del.\nf) Designar e separar o secretario e o tesoureiro, así como os demais membros da Xunta Directiva.\n5. O presidente da Federación cesará no seu cargo polos motivos seguintes:\na) Expiración do prazo de mandato.\nb) Renuncia, morte ou incapacidade.\nc) Incorrer nalgunha das causas de inelixibilidade establecidas nestes estatutos.\nd) Aprobación da moción de censura, que será sempre construtiva.\n6. Producido o cesamento do presidente por calquera das causas establecidas, excluída a moción de censura, o presidente en funcións convocará a Asemblea Xeral nun prazo non superior a un mes, e a realización de eleccións deberá ser anterior ao transcurso de dous meses desde o seu cesamento.\n7. A moción de censura deberá ser proposta por, polo menos, o 45 % dos membros da Asemblea Xeral.\nPresentada a moción de censura, o presidente enviará a convocatoria da Asemblea extraordinaria en prazo non superior a 10 días naturais. Entre a data da súa convocatoria e a votación da moción de censura non poden transcorrer mais de 20 días naturais.\nA moción de censura considerarase aprobada polo voto favorable da maioría absoluta dos membros da Asemblea Xeral, e resultará elixido presidente o membro da Asemblea que figurase como candidato na proposta.\nSe a moción de censura é rexeitada pola Asemblea Xeral, os seus asinantes non poderán presentar outra moción ata que transcorra un ano.\nArtigo 15. O Secretario\n1. O secretario, que o será tamén da Xunta Directiva, será designado e separado polo presidente.\n2. O secretario exercerá as funcións de fedatario e asesor, e máis especificamente, as de:\na) Levantar actas das sesións dos órganos de goberno e representación, con indicación dos asistentes, temas tratados, o resultado das votacións e, de ser o caso, os votos particulares contrarios ao acordo adoptado.\nb) Expedir as certificacións oportunas dos acordos adoptados dos órganos de goberno e representación.\nc) Cantas funcións lle encomenden estes estatutos e os regulamentos da Federación, así como a lexislación vixente.\nArtigo 16. O tesoureiro\nO tesoureiro será designado e separado polo presidente, e o nomeamento poder recaer no secretario. O tesoureiro exercerá as funcións de:\na) Levar a contabilidade da Federación.\nb) Exercer a inspección económica de todos os órganos da Federación.\nc) Elaborar e presentar balances do estado contable da Federación.\nd) Calquera outra función que lle encomenden estes estatutos e mais os regulamentos da Federación.\nTÍTULO III\nRequisitos de adquisición ou perda da condición de federado, réxime de concesión de licenzas federativas e condicións destas, e dereitos, deberes e responsabilidades de todos os seus integrantes\nArtigo 17. Requisitos de adquisición ou perda da condición de federado, e réxime de concesión de licenzas federativas e condicións destas\n1. Os clubs deportivos que teñan entre os seus fins a práctica e promoción do deporte do boxeo en calquera das súas especialidades integraranse, por petición propia, na Federación, e deben cumprir os seguintes requisitos:\na) Solicitude de admisión mediante instancia dirixida ao presidente.\nb) Número de inscrición no Rexistro de Entidades Deportivas de Galicia.\n2. A admisión dun club non comportará, baixo ningún concepto, en principio, ingreso económico á Federación e en igualdade de dereitos que o resto de clubs deportivos.\n3. Os deportistas, técnicos-adestradores e xuíces-controladores que teñan entre a súa práctica ou especialidade o deporte do boxeo poderán integrarse na Federación por vontade propia. A devandita integración producirase mediante a concesión de licenzas. As licenzas serán tramitadas e expedidas pola Federación. As licenzas expedidas pola Federación axustaranse á súa regulación específica. As licenzas tramitadas e expedidas pola Federación axustaranse, de ser o caso, ao disposto nun regulamento de desenvolvemento destes estatutos.\n4. As licenzas deberán ser emitidas e postas á disposición do solicitante ou, se é o caso, denegadas motivadamente, no prazo máximo dun (1) mes contado desde o día seguinte ao da entrada na Federación da solicitude debidamente formalizada.\nO cómputo do referido prazo suspenderase polo tempo que medie, sé o caso, entre o requirimento de emenda e a correspondente emenda por parte da persoa interesada.\n5. Calquera solicitude de licenza entenderase outorgada por silencio positivo, se non se notifica resolución expresa no prazo indicado.\n6. A perda da condición de federado producirase nos termos establecidos pola lexislación vixente.\nArtigo 18. Dereitos dos federados\n1. Os federados teñen dereito a non seren discriminados por razón de nacemento, raza, sexo, relixión, opinión ou calquera outra condición ou circunstancia persoal ou social.\n2. Con carácter xeral, todos os federados teñen o dereito a recibir a tutela da Federación respecto aos seus intereses deportivos lexítimos, así como o de participar nas súas actividades e no seu funcionamento, a través dos medios e das canles establecidas.\n3. Igualmente, poderán participar na súa xestión, sendo electores e elixibles para os seus órganos de goberno e representación, consonte o disposto nas normas electorais vixentes en cada momento.\nArtigo 19. Deberes e responsabilidades dos federados\n1. Os federados teñen o deber de estar en posesión da licenza federativa.\n2. Os federados tamén teñen o deber de aceptar e cumprir os estatutos e regulamentos da Federación, así como o de someterse á autoridade dos órganos federativos en relación coas materias da súa competencia, sen prexuízo do dereito a impugnar ou recorrer contra as súas decisións ante as instancias correspondentes, acudindo incluso ante a xurisdición competente.\n3. O incumprimento dos devanditos deberes poderá xerar responsabilidade, nos termos establecidos pola lexislación vixente.\nTÍTULO IV\nRéxime de responsabilidade dos presidentes e membros da Xunta Directiva\nArtigo 20. Principio xeral\nO presidente e os membros da Xunta Directiva ou dos órganos de dirección que se puedan establecer estatutariamente serán persoalmente responsables, fronte á propia Federación, fronte aos seus membros ou fronte a terceiros:\na) Das obrigas que contraese a Federación e que non teñan, ou tivesen, o adecuado apoio contable, non figuren nas contas presentadas e aprobadas, ou sexan obxecto dunha contabilización que non reflicta a natureza e alcance da obriga en cuestión, e que distorsione a imaxe fiel que debe producir aquela.\nb) Das obrigas que contraese contra a prohibición expresa doutros órganos federativos competentes ou da Administración autonómica, así como das obrigas que impliquen un déficit non autorizado ou fóra dos límites da autorización.\nc) En xeral, dos actos ou das omisións que supoñan un prexuízo para a Federación cando sexan realizados vulnerando normas de obrigado cumprimento.\nArtigo 21. Exención de responsabilidade\nA responsabilidade descrita no artigo anterior poderase exixir no caso de existencia de dolo ou culpa na actuación dos suxeitos responsables. En todo caso, quedarán exentos de responsabilidade aqueles que votasen en contra do acordo ou non interviñesen na súa adopción ou execución, ou aqueles que o descoñecesen ou, coñecéndoo, se opuxesen expresamente a aquel.\nArtigo 22. Responsabilidade disciplinaria\nA responsabilidade regulada neste título é independente da responsabilidade disciplinaria en que se puidese incorrer, e que se exixirá consonte as disposicións xerais vixentes.\nTÍTULO V\nDo réxime documental\nArtigo 23. Principio xeral\nA custodia e mantemento da documentación, libros rexistro e arquivos da Federación corresponde ao seu secretario.\nArtigo 24. Libros rexistro\nA Federación levará polo menos os seguintes libros rexistro debidamente dilixenciados:\na) De clubs deportivos.\nb) De deportistas.\nc) De actas dos órganos de goberno e representación.\nd) De contabilidade.\ne) De inventario de bens mobles e inmobles.\nArtigo 25. Exame e supervisión dos libros rexistro\nOs libros rexistro e demais documentación estarán á disposición en todo momento da Administración deportiva autonómica competente, para o seu exame e supervisión.\nTÍTULO VI\nDo réxime económico-financeiro\nArtigo 26. Do orzamento e da data de peche do exercicio económico da Federación\n1. A Federación ten orzamento e patrimonio propios e deberá someter a súa contabilidade e o seu estado económico ou financeiro ás prescricións legais.\n2. A Federación non poderá aprobar orzamentos deficitarios, aínda que, excepcionalmente, a Administración deportiva autonómica competente poderá autorizar con tal carácter.\n3. A administración do orzamento responderá o principio de caixa única. Os ingresos propios deberán dedicarse, de forma prioritaria, aos gastos da estrutura federativa.\n4. A Xunta Directiva elaborará o proxecto de orzamento correspondente ao seguinte exercicio, cuxo peche coincidirá co da tempada deportiva respectiva, para a súa aprobación pola Asemblea Xeral durante o último trimestre do exercicio económico.\n5. O dito orzamento deberá remitirse á Administración deportiva no prazo dun mes desde a súa aprobación.\nArtigo 27. Inspección económica\nA Federación someterá os seus libros de contabilidade á inspección, así como as auditorías financeiras sobre a totalidade dos seus gastos, por requirimento da Administración deportiva autonómica competente.\nArtigo 28. Exhibición da documentación económica\nAs contas anuais e os orzamentos teñen que estar no domicilio social da Federación, cunha antelación de 15 días á realización da Asemblea Xeral, á disposición das persoas ou entidades con dereito a voto, as cales poderán pedir copia, que se lles entregará antes da realización da Asemblea.\nArtigo 29. Ingresos da Federación\n1. O patrimonio da Federación estará integrado por:\na) Cotas dos seus afiliados.\nb) Dereitos de inscrición e demais recursos que procedan das competicións organizadas pola Federación.\nc) Rendementos dos bens propios.\nd) Subvencións, ou outras achegas, que as entidades públicas poidan concederlle, así como doazóns, herdanzas, legados e premios que lle sexan outorgados por entidades públicas ou privadas.\ne) Calquera outro recurso que lle poida ser atribuído.\n2. A Federación destinará a totalidade dos seus ingresos e do seu patrimonio á consecución dos fins propios do seu obxecto.\n3. Os fondos deberán depositarse necesariamente en contas a nome da Federación, en entidades financeiras, sen prexuízo de manter en caixa as sumas precisas para atender os gastos correntes.\n4. Toda disposición de fondos con cargo ás ditas contas deberá ser autorizada por dúas sinaturas mancomunadas: a do presidente e a do tesoureiro. Non obstante, en casos de ausencia xustificada ou de enfermidade, calquera deles poderá delegar a súa sinatura noutro membro da Xunta Directiva. A devandita delegación deberá realizarse por escrito.\nArtigo 30. Regras económico-financeiras específicas\nSerá necesaria a autorización da Administración autonómica para a venda ou gravame dos bens inmobles cuxa titularidade lle corresponda á Federación que fosen financiados, en todo ou en parte, con fondos públicos. Así mesmo, requirirase igual autorización cando a Federación pretenda comprometer gastos de carácter plurianual ou cando a natureza do gasto, ou a porcentaxe deste en relación co seu orzamento, vulnere os criterios que regulamentariamente se determinen. Esta autorización poderase consignar nos contratos programa que poidan ser asinados entre a Administración deportiva autonómica e a Federación para o desenvolvemento das súas actividades e funcións.\nTÍTULO VII\nDo réxime disciplinario\nCAPÍTULO I\nDisposicións xerais sobre infraccións e sancións\nArtigo 31. Tipificación, natureza e clasificación das infraccións\n1. As infraccións das regras do xogo ou da competición e as infraccións das normas xerais de conduta deportiva tipificadas nestes estatutos constitúen faltas disciplinarias. As infraccións clasifícanse en moi graves, graves e leves. As sancións correspondentes aplicaranse en función da clasificación das infraccións.\n2. Consideraranse infraccións moi graves as seguintes:\na) As actuacións dirixidas a predeterminar, mediante prezo, intimidación ou simple acordo ou decisión, o resultado dunha proba, encontro ou competición.\nb) Os comportamentos e actitudes agresivos e antideportivos ou discriminatorios dos deportistas ou técnicos, cando se dirixan aos xuíces, aos xurados, a outros xogadores, técnicos ou ao público.\nc) Os quebrantamentos de sancións impostas.\nd) A manipulación ou alteración, xa sexa persoalmente ou a través de persoa interposta, do material ou equipamento deportivo en contra das regras técnicas de cada especialidade, cando poida alterar a seguridade da proba, encontro ou competición ou poña en perigo a integridade das persoas.\ne) Non executar ou desobedecer as resolucións no ámbito disciplinario do Comité Galego de Xustiza Deportiva.\nf) A inasistencia sen causa xusta dos deportistas ás convocatorias da selección galega, ou a negativa da entidade deportiva a facilitar a súa asistencia.\ng) A aliñación indebida e non comparecer ou retirarse inxustificadamente das probas, encontros ou competicións.\nh) A reincidencia na comisión de faltas graves. Entenderase que hai reincidencia na comisión cando se sexa sancionado mediante resolución firme pola comisión de tres ou máis infraccións graves no período dun ano.\nDa infracción a que se refire a letra e) poderá ser responsable o presidente da Federación, sen prexuízo das responsabilidades en que poidan incorrer outras persoas físicas integrantes dos órganos federativos.\n3. Consideraranse infraccións graves as seguintes:\na) A falta de remisión en prazo ou de forma manifestamente incompleta, sen causa xusta, dos expedientes ou da información requirida polo Comité Galego de Xustiza Deportiva.\nb) O incumprimento de ordes e instrucións emanadas dos órganos deportivos competentes.\nc) Actuar de forma pública e notoria contra a dignidade e o decoro propios da actividade deportiva.\nd) A reiteración de faltas leves. Entenderase que hai reiteración cando se sexa sancionado mediante resolución firme pola comisión de tres ou máis infraccións leves no período dun ano.\nDas infraccións a que se refiren as letras a) e b) poderá ser responsable o presidente da Federación, sen prexuízo das responsabilidades en que poidan incorrer outras persoas físicas integrantes dos órganos federativos.\n4. Consideraranse infraccións leves as seguintes:\na) As condutas contrarias ás normas deportivas que non estean incursas na cualificación de moi graves ou graves.\nb) A incorrección co público, compañeiros e subordinados.\nc) A adopción dunha actitude pasiva no cumprimento das ordes e instrucións recibidas de xuíces e autoridades deportivas no exercicio das súas funcións.\nArtigo 32. Sancións\n1. Pola comisión de faltas moi graves impoñeranse as seguintes sancións:\na) Multa en contía non superior a 1.500 euros.\nb) Perda de postos de clasificación.\nc) Perda da licenza.\nd) Expulsión do club da Federación.\ne) Suspensión ou privación da licenza federativa ou, de ser o caso, da inscrición no Rexistro de Entidades Deportivas de Galicia, ou da habilitación para ocupar cargos na Federación por un prazo máximo de cinco anos.\nf) Privación da licenza federativa, cancelación da inscrición no Rexistro de Entidades Deportivas de Galicia ou privación da habilitación para ocupar cargos na Federación a perpetuidade. Esta sanción unicamente se poderá acordar, de modo excepcional, pola reincidencia en infraccións de extrema gravidade.\ng) Inhabilitación por un período de dous a catro anos, cando as infraccións sexan cometidas por directivos.\nh) Destitución do cargo, cando as infraccións sexan cometidas polos directivos.\n2. Pola comisión de faltas graves impoñeranse as seguintes sancións:\na) Amoestación pública.\nb) Multa en contía non superior a 1.000 euros.\nc) Clausura do recinto deportivo ata un máximo de catro probas ou tres meses.\nd) Suspensión ou privación da licenza federativa e/ou, se é o caso, da inscrición no Rexistro de Entidades Deportivas de Galicia, e inhabilitación para ocupar cargos dun mes a dous anos.\n3. Pola comisión de faltas leves impoñeranse as seguintes sancións:\na) Apercibimento.\nb) Inhabilitación para ocupar cargos federativos ou suspensión de ata un mes, ou de unha a tres probas.\n4. As multas só se lles poderán impoñer ás entidades deportivas e aos que, conforme estes estatutos, sexan considerados deportistas profesionais ou técnicos profesionais.\nArtigo 33. Principio de proporcionalidade\n1. No establecemento de sancións pecuniarias deberase ter en conta que a comisión das infraccións tipificadas non resulte máis beneficiosa para a persoa infractora que o cumprimento das normas infrinxidas.\n2. Na determinación do réxime sancionador, deberase gardar a debida adecuación entre a gravidade do feito constitutivo da infracción e a sanción aplicada.\n3. Para graduar as sancións teranse en conta as circunstancias concorrentes, a natureza dos feitos, as consecuencias e os efectos producidos, a existencia de intencionalidade, a reincidencia e a concorrencia de circunstancias agravantes ou atenuantes.\n4. En función das circunstancias previstas nos puntos anteriores, as sancións aplicaranse nos seus graos máximo, mínimo ou medio. De ser o caso, de concorreren circunstancias atenuantes cualificadas, poderase aplicar a sanción inferior nun grao á prevista.\nArtigo 34. Circunstancias modificativas da responsabilidade\n1. Serán consideradas como circunstancias atenuantes o arrepentimento espontáneo e a existencia de provocación suficiente inmediatamente anterior á comisión da infracción.\n2. Serán consideradas como circunstancias agravantes da responsabilidade a reincidencia, o prezo, o prexuízo económico ocasionado e o número de persoas afectadas pola infracción respectiva.\n3. Entenderase producida a reincidencia cando a persoa infractora cometa, polo menos, unha infracción da mesma natureza declarada por resolución firme, no termo dun ano.\n4. Os órganos disciplinarios sancionadores poderán, no exercicio da súa función, aplicar a sanción no grao que consideren adecuado, ponderando, en todo caso, a natureza dos feitos, a personalidade do responsable, as consecuencias da infracción e a concorrencia de circunstancias atenuantes ou agravantes.\nArtigo 35. Causas de extinción da responsabilidade\nA responsabilidade disciplinaria extínguese:\na) Polo cumprimento da sanción.\nb) Polo falecemento da persoa inculpada.\nc) Por disolución da entidade sancionada.\nd) Por prescrición das infraccións ou sancións.\nArtigo 36. Prescrición de infraccións e sancións\n1. As infraccións moi graves prescribirán aos tres anos, as graves prescribirán ao ano e, as leves, ao mes.\n2. O termo de prescrición comeza a contar o día en que se cometeron os feitos e interrómpese no momento en que se acorda iniciar o procedemento sancionador. O seu cómputo retomarase se o expediente permanecese paralizado durante un mes por causa non imputable ao presunto responsable.\n3. As sancións prescribirán aos tres anos, ao ano ou ó mes, segundo se trate das que correspondan a infraccións moi graves, graves ou leves. O prazo de prescrición comezará a contar desde o día seguinte a aquel en que adquira firmeza a resolución pola que se impuxo a sanción, ou desde o momento en que se quebrantase o seu cumprimento, se este xa comezase.\nArtigo 37. Prohibición de dobre sanción polos mesmos feitos\nNon poderá impoñerse máis dunha sanción polos mesmos feitos.\nArtigo 38. Aplicación dos efectos retroactivos favorables\nAs disposicións disciplinarias teñen efecto retroactivo en canto favorezan o infractor, aínda que no momento de publicación das disposicións máis favorables se teña ditado sanción firme.\nArtigo 39. Prohibición de sancionar por infraccións non tipificadas no momento da súa comisión\nNon poderá impoñerse ningunha sanción por accións ou omisións non tipificadas como infracción con anterioridade ao momento de producirse, nin tampouco poderán impoñerse sancións que non estean establecidas por norma anterior á comisión da infracción.\nCAPÍTULO II\nProcedementos e órganos disciplinarios deportivos\nArtigo 40. Procedemento disciplinario\nA imposición de sancións pola comisión das infraccións previstas nestes estatutos e no Regulamento de réxime disciplinario que o desenvolva axustarase aos procedementos previstos no capítulo IV do título VII da Lei 3/2012, do 2 abril, do deporte de Galicia.\nArtigo 41. Clases de procedementos\n1. Os procedementos para a imposición de sancións serán o abreviado e o ordinario.\n2. O procedemento abreviado é aplicable para a imposición das sancións por infracción das regras do xogo ou da competición. En todo caso, deberá asegurarse o trámite de audiencia ás persoas interesadas e o dereito ao recurso.\n3. O procedemento ordinario será de aplicación para as sancións correspondentes ás infraccións das normas xerais de conduta deportiva.\nArtigo 42. Regras comúns aos procedementos\n1. No non previsto nestes estatutos serán de aplicación supletoria as normas contidas na Lei 3/2012, do 2 abril, do deporte de Galicia, e na Lei 39/2015, do 1 de outubro, do procedemento administrativo común das administracións públicas.\n2. Os procedementos sancionadores respectarán a presunción de inexistencia de responsabilidade administrativa mentres non se demostre o contrario.\n3. As sancións impostas a través do correspondente procedemento disciplinario serán inmediatamente executivas, agás que o órgano encargado da resolución do recurso acorde a suspensión.\n4. As actas subscritas polos xuíces da proba ou da competición constituirán medio documental necesario en conxunto da proba das infraccións ás regras e normas deportivas. Igual natureza terán as ampliacións ou aclaracións a aquelas. As manifestacións do xuíz plasmadas nas citadas actas presúmense certas, agás proba en contrario.\nArtigo 43. Procedemento abreviado\nAs regras as que se axusta o procedemento abreviado son as seguintes:\n1. Iniciación:\na) O procedemento abreviado iníciase coa notificación da acta da proba ou competición, que reflicta os feitos que poden dar lugar a sanción, subscrita polo xuíz e polos competidores ou polos delegados dos clubs. No suposto de que os feitos que poidan dar lugar a sanción non estean reflectidos na acta, senón mediante anexo, o procedemento iníciase no momento en que teña entrada na Federación o anexo da acta da proba ou documento en que queden reflectidos os feitos obxecto de axuizamento. Ademais, designarase unha persoa instrutora que exercerá as funcións de impulso na ordenación do expediente e de secretaria ou secretario, e serán aplicables as causas de abstención e recusación reguladas na Lei 40/2015, do 1 de outubro, de réxime xurídico do sector público.\nb) Tamén se pode iniciar por instancia da parte interesada, sempre que a denuncia se presente nas dependencias da Federación dentro do segundo día hábil seguinte ao día en que se realizou a proba ou competición.\n2. Tramitación e resolución:\na) No prazo de dous días, que se contarán desde a notificación prevista no punto anterior, as persoas interesadas poderán formular alegacións en relación cos feitos consignados na acta, anexo ou denuncia. Tamén poderán propoñer ou achegar, se é o caso, as probas pertinentes. A proba deberá practicarse no prazo máximo dos dous días hábiles seguintes ao da súa admisión.\nb) O órgano instrutor trasladará, no prazo máximo de dous días, que se contarán a partir da presentación de alegacións ou da práctica da proba ou da súa denegación, ao órgano competente para resolver a proposta de resolución, para que, dentro do día seguinte, se dite resolución na cal se deben expresar os feitos imputados, os preceptos infrinxidos e os que habilitan a sanción que se impoña. Así mesmo, deben expresarse na mesma resolución os motivos de denegación das probas non admitidas se non se realizase con anterioridade. A resolución deberase notificar ás persoas interesadas, con expresión dos recursos que se poidan formular contra ela e do prazo para a súa interposición.\nArtigo 44. Procedemento ordinario\nAs regras a que se somete o procedemento ordinario son as seguintes:\n1. Iniciación:\na) O procedemento iníciase por acordo do órgano competente, de oficio ou por instancia da persoa interesada.\nb) O acordo que inicie o procedemento conterá a identidade do instrutor, se é o caso, do secretario, da autoridade competente para impoñer a sanción e a norma que lle atribúa tal competencia, o prego de cargos que conterá a determinación dos feitos imputados, a identificación da persoa ou das persoas presuntamente responsables, así como as posibles sancións aplicables. Este acordo deberáselle notificar á persoa interesada. Serán aplicables ao instrutor e ao secretario as causas de abstención e recusación e procedemento establecidas na Lei 40/2015, do 1 de outubro, de réxime xurídico do sector público.\n2. Tramitación:\na) Durante a tramitación do procedemento, o órgano competente para incoalo, de oficio ou por instancia do instrutor, poderá acordar en resolución motivada as medidas que considere oportunas para asegurar a eficacia da resolución que poida ditarse.\nb) O acordo de iniciación notificarase ás persoas interesadas e concederáselles un prazo de dez días para contestar os feitos e propoñer a práctica das probas que conveña á defensa dos seus dereitos e intereses.\nc) Efectuaranse de oficio ou admitiranse a proposta da persoa interesada cantas probas sexan adecuadas para a determinación de feitos e posibles responsabilidades. Só se poderán declarar improcedentes aquelas probas que pola súa relación cos feitos non poidan alterar a resolución final a favor do presunto responsable.\nd) Contestado o prego de cargos ou transcorrido o prazo para facelo, ou concluída a fase probatoria, o instrutor redactará a proposta de resolución, ben apreciando a existencia dalgunha infracción imputable e, neste caso, conterá necesariamente os feitos declarados probados, as infraccións que constitúan e as disposicións que as tipifiquen, as persoas que resulten presuntamente responsables e as sancións que procede impoñer, ou ben propoñendo a declaración de inexistencia de infracción ou responsabilidade e o sobresemento con arquivamento das actuacións. A proposta de resolución notificaráselles ás persoas interesadas e concederáselles un prazo de dez días para formularen alegacións e presentaren os documentos que consideren pertinentes.\n3. Resolución:\na) Recibidas polo instrutor as alegacións ou transcorrido o prazo de audiencia, elevará o expediente ou órgano competente para resolver.\nb) A resolución do órgano competente pon fin ao procedemento ordinario e ditarase no prazo máximo de dez días hábiles.\nArtigo 45. Lexitimación para recorrer as sancións\nEstán lexitimadas para interpoñer recurso en materia disciplinaria as persoas directamente afectadas pola sanción. Enténdese, en todo caso, por tales os deportistas, as súas entidades deportivas e as entidades deportivas participantes na competición.\nArtigo 46. Órganos disciplinarios\nNo Regulamento de réxime disciplinario especificarase a composición e funcionamento dos órganos competentes en materia disciplinaria, que serán:\na) Na primeira instancia, un comité de competición ou xuíz único.\nb) Na segunda instancia, un comité de apelación.\nArtigo 47. Comité Galego de Xustiza Deportiva\nContra as resolucións da Federación en materia disciplinaria cabe recurso ante o Comité Galego de Xustiza Deportiva.\nTÍTULO VIII\nDa reforma dos estatutos\nArtigo 48. Órgano competente e proposta\nOs estatutos da Federación unicamente poderán modificarse por acordo da Asemblea Xeral, reunida en sesión extraordinaria, logo de inclusión na orde do día da modificación que se pretende. A proposta de modificación estatutaria, salvo cando esta deba realizarse por imperativo legal, poderán propoñela un terzo dos membros da Asemblea Xeral, ou a Xunta Directiva.\nArtigo 49. Emendas\nDa proposta de modificación darase traslado a cada un dos membros da Asemblea Xeral, quen deberán contar cun prazo non inferior a dez días para facer chegar á Federación as emendas ou suxestións que consideren pertinentes. Entre a data de recepción da proposta de modificación na sede da Federación e a reunión da Asemblea Xeral en que aquela se debata non poderán transcorrer máis de tres meses, polo cal, se non estiver prevista reunión da Asemblea Xeral dentro dese prazo, deberá convocarse unha para tal fin.\nArtigo 50. Debate\nA Asemblea Xeral abrirá a sesión coa lectura do texto da modificación proposta, así como das emendas ou suxestións efectuadas. Posteriormente, tras o debate a que dera lugar, procederase á votación.\nArtigo 51. Votación\nA aprobación pola Asemblea Xeral da modificación proposta requirirá o voto favorable da maioría absoluta dos seus membros.\nArtigo 52. Aprobación\nA reforma requirirá, unha vez aprobada pola Asemblea Xeral, a aprobación pola Administración deportiva de Galicia e a súa publicación no Diario Oficial de Galicia.\nTÍTULO IX\nCausas e procedemento de extinción e disolución\nArtigo 53. Causas de extinción\nA Federación extinguirase polas seguintes causas:\na) Pola revogación do seu recoñecemento.\nb) Por resolución xudicial.\nc) Por integración ou fusión con outra federación deportiva galega.\nd) Polas demais causas previstas no ordenamento xurídico.\nArtigo 54. Procedemento de extinción e disolución\n1. En caso de extinción e disolución da Federación, unha vez liquidado o seu patrimonio, a parte restante, se a houber, destinarase aos fins de carácter deportivo que determine a Administración deportiva autonómica competente.\n2. A extinción e disolución realizaranse cumprindo os trámites procedementais previstos na lexislación vixente.\nDisposición adicional única\nAs normas regulamentarias de desenvolvemento destes estatutos, con exclusión das normas técnicas ou regulamentos deportivos que rexen a competición, depositaranse no Rexistro de Entidades Deportivas de Galicia, e daranse a coñecer a través da páxina web da Federación.\nO calendario oficial aprobado pola Asemblea Xeral deberá comunicarse, nos termos exixidos pola lexislación vixente, á Administración deportiva no prazo de sete días desde a súa aprobación.\nDisposición derradeira única. Entrada en vigor\nEstes estatutos entrarán en vigor tras a súa publicación no Diario Oficial de Galicia."
  },
  {
    "file_id": "AnuncioC3K1-021225-0001_gl",
    "doga_id": 234,
    "doga_date": "2025-12-03",
    "url": "https://www.xunta.gal/dog/Publicados/2025/20251203/AnuncioC3K1-021225-0001_gl.html",
    "title": "ORDE do 2 de decembro de 2025 pola que se determinan os servizos mínimos durante a folga no ámbito da atención primaria e dos puntos de atención continuada (PAC), convocada polo Sindicato de Enfermería SATSE, que afectará o persoal de enfermaría, enfermaría especialista e fisioterapia o día 4 de decembro de 2025.",
    "content": "O artigo 28.2 da Constitución española recoñece como dereito fundamental o dereito á folga.\nO exercicio deste dereito na Administración e nas empresas, entidades e institucións públicas ou privadas que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño, polo que se ditan normas para garantir a prestación dos servizos esenciais no ámbito da Comunidade Autónoma (DOG núm. 116, do 20 de xuño), entre os que se atopa a sanidade.\nO desempeño da prestación da asistencia sanitaria non pode verse afectado gravemente polo lexítimo exercicio do dereito de folga, xa que aquel é considerado e recoñecido prioritariamente en relación con este. Isto implica a necesidade de conxugar o dito exercicio cun axeitado establecemento dos servizos mínimos naquelas áreas e actividades que repercuten na xestión dos servizos sanitarios, para preservar, en último termo, o propio dereito á vida e á integridade física das persoas usuarias dos devanditos servizos.\nO artigo 3 do citado decreto faculta os/as conselleiros/as competentes por razón dos servizos esenciais afectados para que, mediante orde e ante cada situación de folga, establezan o mínimo de actividade necesaria para asegurar o mantemento de tales servizos, así como para a determinación do persoal preciso para a súa prestación.\nTal e como establece a Lei 8/2008, de saúde de Galicia, a atención primaria constitúe o primeiro nivel de acceso ordinario da poboación ao Sistema público de saúde de Galicia, e caracterízase por un enfoque global e integrado da atención e da saúde, así como por asumir un papel orientador e de canalización da asistencia requirida polo ou pola paciente en calquera punto do sistema sanitario.\nO Sindicato de Enfermería SATSE convocou unha folga nos centros de atención primaria e puntos de atención continuada do Servizo Galego de Saúde, que afectará a totalidade das enfermeiras, enfermeiras especialistas e fisioterapeutas dos centros de atención primaria e PAC do Servizo Galego de Saúde.\nA folga terá lugar o día 4 de decembro de 2025, cunha duración de 24 horas, que comeza ás 00.00 horas e conclúe ás 23.59 horas.\nCon base no anterior e logo da audiencia ao comité de folga,\nDISPOÑO:\nArtigo 1\nA folga convocada entenderase condicionada ao mantemento dos servizos mínimos que se establecen nesta orde.\nOs servizos mínimos que se fixan resultan totalmente imprescindibles para manter a axeitada cobertura do servizo esencial de asistencia sanitaria, para os efectos de evitar que se produzan graves prexuízos á cidadanía. E, ao propio tempo, responden á necesidade de compatibilizar o respecto ineludible do exercicio do dereito á folga coa atención á poboación, que baixo ningún concepto pode quedar desasistida, dadas as características do servizo dispensado.\nPor iso, mantéñense os servizos mínimos necesarios para garantir a atención urxente e permanente aos/ás usuarios/as e aos servizos sanitarios que non poden ser aprazados sen ocasionar consecuencias negativas para a saúde, especialmente tendo en conta o período invernal en que se convoca, caracterizado por un incremento significativo das infeccións respiratorias agudas e doutras patoloxías estacionais, o que supón un alto impacto na demanda asistencial da atención primaria.\nPara a fixación dos servizos mínimos tivéronse en conta, entre outros factores, o risco para as persoas enfermas, a conseguinte afectación da folga á actividade asistencial e o volume de poboación atendida.\nHai que ter en conta que, á hora de fixar as presenzas necesarias para cubrir os servizos mínimos, a asistencia sanitaria dentro de cada área sanitaria se organiza en función de criterios poboacionais. O número de habitantes, a súa distribución por idade, o grao de dispersión do territorio, se se trata dun medio urbano, semiurbano ou rural, e as isócronas de tempo ata os centros asistenciais de referencia (centros de saúde, PAC e hospitais) son determinantes desta organización, e condicionan a xestión da cobertura das necesidades sanitarias.\nPor este motivo, non é posible aplicar un patrón único para establecer os servizos mínimos do persoal sanitario e non sanitario durante unha xornada de folga. Son, polo tanto, as xerencias das áreas sanitarias as que propoñen as presenzas mínimas, baseándose en criterios asistenciais que garanten tanto o dereito á folga dos traballadores como o dereito da poboación a recibir atención sanitaria adecuada.\nDe acordo coa motivación anterior, establécense os seguintes criterios reitores para o mantemento dos servizos esenciais nos centros de traballo e nas institucións afectadas:\n1. Cobertura do 100 % da actividade urxente.\nÉ imprescindible a cobertura do 100 % da actividade do servizo de urxencias extrahospitalarias (puntos de atención continuada, PAC), tendo en conta que non cabe prever as necesidades por non tratarse dunha actividade programable e ante a cal é preciso dar unha resposta asistencial inmediata. Polo tanto, ten que manterse a cobertura asistencial establecida nos supostos de urxencia.\n2. Polo que atinxe ao tramo ordinario de atención nos centros de saúde (non PAC) os servizos mínimos que se fixan prestarán a asistencia urxente e inaprazable da unidade ou servizo, calquera que sexa a modalidade da prestación.\nA prestación sanitaria urxente no horario ordinario é desenvolvida polos profesionais dos servizos de atención primaria, polo que cómpre definir uns mínimos para garantir a asistencia urxente e o seguimento e tratamento dos procesos inaprazables, garantindo a seguinte dotación mínima:\n– En centros con catro ou menos profesionais: 1 efectivo.\n– En centros con cinco a oito profesionais: 2 efectivos.\n– En centros con nove a doce profesionais: 3 efectivos.\n– En centros con trece ou máis profesionais: 4 efectivos.\nArtigo 2\nCon base nos criterios anteriores, no anexo desta orde recóllese o número de efectivos precisos para cubrir os servizos mínimos durante o día da folga.\nA fixación do persoal necesario para a cobertura dos servizos mínimos deberá estar adecuadamente motivada.\nA xustificación debe constar no expediente de determinación de servizos mínimos e exteriorizarse axeitadamente para o xeral coñecemento do persoal destinatario. Deberá quedar constancia no expediente dos factores ou criterios cuxa ponderación conduce a determinar as presenzas mínimas.\nA relación de persoal necesario para a cobertura dos servizos mínimos deberá ser publicado nos taboleiros de anuncios do centro ou entidade con antelación ao comezo da folga.\nA designación nominal dos efectivos que deben cubrir os servizos mínimos –que deberá recaer no persoal de xeito rotatorio– será determinada pola respectiva institución e notificada aos/ás profesionais designados/as.\nO persoal designado como servizo mínimo que desexe exercer o seu dereito de folga poderá instar a substitución da súa designación por outro/a traballador/a que voluntariamente acepte o cambio de xeito expreso.\nArtigo 3\nOs paros e alteracións no traballo por parte do persoal necesario para o mantemento dos servizos mínimos serán considerados ilegais para os efectos do establecido no artigo 16 do Real decreto lei 17/1977, do 4 de marzo, sobre relacións de traballo (BOE núm. 58, do 9 de marzo).\nArtigo 4\nO disposto nos artigos precedentes non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.\nArtigo 5\nSen prexuízo do que establecen os artigos anteriores, deberanse observar as normas legais e regulamentarias vixentes en materia de garantías das persoas usuarias dos establecementos sanitarios. Os altercados ou incidentes que se produzan serán obxecto de sanción con base nas normas vixentes.\nDisposición derradeira\nEsta orde producirá efectos e entrará en vigor o mesmo día da súa publicación no\nDiario Oficial de Galicia\n.\nSantiago de Compostela, 2 de decembro de 2025\nAntonio Gómez Caamaño\nConselleiro de Sanidade\nANEXO\nProvincia da Coruña\nÁrea Sanitaria da Coruña e Cee.\n– Servizos sanitarios de atención primaria:\nServizos mínimos\nMañá\nTarde\nNoite\nEnfermeiro/a centros de saúde\n97\n29\n-\nEnfermeiro/a de PAC\n-\n22\n18\nÁrea Sanitaria de Ferrol:\n– Servizos sanitarios de atención primaria:\nServizos mínimos\nMañá\nTarde\nNoite\nEnfermeiro/a centros de saúde\n46\n12\n-\nEnfermeiro/a de PAC\n-\n12\n11\nÁrea Sanitaria de Santiago e Barbanza.\n– Servizos sanitarios de atención primaria:\nServizos mínimos\nMañá\nTarde\nNoite\nEnfermeiro/a centros de saúde\n103\n17\n-\nEnfermeiro/a de PAC\n-\n22\n22\nServizos mínimos\nMañá\nTarde\nNoite\nEnfermeiro/a centros de saúde\n103\n17\n-\nEnfermeiro/a de PAC\n-\n22\n22\nProvincia de Lugo\nÁrea Sanitaria de Lugo, A Mariña e Monforte de Lemos.\n– Servizos sanitarios de atención primaria:\nServizos mínimos\nMañá\nTarde\nNoite\nEnfermeiro/a centros de saúde\n101\n11\n-\nEnfermeiro/a de PAC\n-\n28\n27\nProvincia de Ourense\nÁrea Sanitaria de Ourense, Verín e O Barco de Valdeorras.\n– Servizos sanitarios de atención primaria:\nServizos mínimos\nMañá\nTarde\nNoite\nEnfermeiro/a centros de saúde\n128\n14\n-\nEnfermeiro/a de PAC\n-\n21\n21\nProvincia de Pontevedra\nÁrea Sanitaria de Pontevedra e O Salnés.\n– Servizos sanitarios de atención primaria:\nServizos mínimos\nMañá\nTarde\nNoite\nEnfermeiro/a centros de saúde\n61\n12\n-\nEnfermeiro/a de PAC\n-\n12\n12\nÁrea Sanitaria de Vigo.\n– Servizos sanitarios de atención primaria:\nServizos mínimos\nMañá\nTarde\nNoite\nEnfermeiro/a Centros de Saúde\n99\n41\n-\nEnfermeiro/a de PAC\n-\n20\n20"
  },
  {
    "file_id": "AnuncioG0761-251125-0008_gl",
    "doga_id": 234,
    "doga_date": "2025-12-03",
    "url": "https://www.xunta.gal/dog/Publicados/2025/20251203/AnuncioG0761-251125-0008_gl.html",
    "title": "RESOLUCIÓN do 25 de novembro de 2025 pola que se adxudican as axudas correspondentes á modalidade B do programa Retorna Talento FP, establecidas na Orde do 24 de marzo de 2025.",
    "content": "Cumpridos os trámites establecidos no artigo 14 da Orde desta consellería, do 24 de marzo de 2025 (DOG do 27 de marzo), pola que se establece o procedemento para a adxudicación de bolsas para persoas galegas residentes no estranxeiro interesadas en retornar e cursar certos estudos de formación profesional que se inicien no ano 2025 en centros educativos de Galicia, esta consellería, en cumprimento do establecido no artigo 14.2 da citada orde,\nRESOLVE:\nPrimeiro. Conceder as axudas correspondentes á modalidade B do programa ás persoas que se relacionan no anexo I desta orde. Así mesmo, estas listaxes publicaranse no portal educativo da Consellería de Educación, Ciencia, Universidades e Formación Profesional (https://www.edu.xunta.gal).\nA dotación, a contía, a distribución dos pagamentos e as condicións para a adxudicación das axudas serán as establecidas na Orde do 24 de marzo de 2025.\nSegundo. A publicación da listaxe de persoas beneficiarias terá os mesmos efectos que a notificación, segundo se establece no artigo 45 da Lei 39/2015, do 1 de outubro, do procedemento administrativo común das administracións públicas.\nTerceiro. Contra esta resolución, que pon fin á vía administrativa, as persoas interesadas poderán interpor recurso potestativo de reposición ante a Consellería de Educación, Ciencia, Universidades e Formación Profesional, no prazo dun mes contado a partir do día seguinte ao da súa publicación no\nDiario Oficial de Galicia\n, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente un recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, consonte a Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 25 de novembro de 2025\nO conselleiro de Educación, Ciencia, Universidades e Formación Profesional\nP.D. (Orde do 5.6.2024; DOG nº 114, do 13 de xuño)\nManuel Vila López\nSecretario xeral técnico da Consellería de Educación, Ciencia,\nUniversidades e Formación Profesional\nANEXO I\nAdxudicación de axudas do programa Retorna Talento FP 2025/26\n(modalidade B)\nListaxe de persoas seleccionadas na modalidade B\ndo programa Retorna Talento FP 2025/26\nCiclo superior de Mecatrónica industrial-CIFP Ferrolterra\nApelidos\nNome\nDorrio Rodríguez\nRenata\nGarcía de Rubeis\nSebastián Enrique\nMarcial Salgado\nDavid Alejandro\nPérez García\nMiguel Ángel\nRocha Lamela\nAlan Ariel\nSantiago Carrasco\nRaquel\nSantos Martínez\nGabriel\nCiclo superior de Xestión de aloxamentos turísticos-CIFP de Vilamarín\nApelidos\nNome\nBlanco Pérez\nYelitza Beatriz\nGómez Silva\nAldana\nRea Rea\nBriana Yurielis\nRea Rea\nYuriemelys Rauliana\nRubio Ripari\nEugenia Silvia\nSaen-Chas Prada\nMaría de los Ángeles\nVelázquez Rodríguez\nRicardo José"
  },
  {
    "file_id": "AnuncioG0762-040825-0001_gl",
    "doga_id": 157,
    "doga_date": "2025-08-19",
    "url": "https://www.xunta.gal/dog/Publicados/2025/20250819/AnuncioG0762-040825-0001_gl.html",
    "title": "ORDE do 30 de xullo de 2025 pola que se establecen as bases que rexerán a concesión de subvencións a entidades locais para programas de inclusión social para os anos 2025 ao 2027, cofinanciada pola Unión Europea no marco do programa FSE+ Galicia 2021-2027, e se procede á súa convocatoria (código de procedemento BS623C).",
    "content": "O\nEstatuto de autonomía de Galicia, no seu artigo 27, puntos 23 e 24, atribúelle á Comunidade Autónoma a competencia exclusiva en materia de asistencia social, en consonancia coa habilitación competencial outorgada ás comunidades autónomas polo artigo 148.1.20 da Constitución española.\nA Lei 13/2008, do 3 de decembro, de servizos sociais para Galicia, establece, no seu artigo 58, que as competencias en materia de servizos sociais lle corresponderan á Administración da Comunidade Autónoma de Galicia e ás entidades locais de Galicia, así como, se é o caso, ás demais entidades públicas previstas no Estatuto de autonomía de Galicia ou establecidas nesta lei. Así mesmo, a Lei 10/2013, do 27 de novembro, de inclusión social de Galicia, no seu artigo 5, establece que as actuacións que se desenvolvan desde as administracións públicas para a aplicación das medidas establecidas nesta lei rexeranse tamén polo principio de responsabilidade pública e solidariedade social, polo que os poderes públicos galegos desenvolverán as medidas reguladas nesta lei mediante a rede pública de servizos sociais e de emprego, sen prexuízo do fomento da participación e da colaboración complementaria das entidades de iniciativa social tanto na aplicación de recursos contra a exclusión como na mellora continua do sistema.\nSegundo o Decreto 139/2024, do 20 de maio, polo que se establece a estrutura orgánica da Consellería de Política Social e Igualdade, a dita consellería é o órgano que ten asumidas as competencias en materia de asistencia social, incluídas as políticas de inclusión social e as relativas á poboación inmigrante que lle corresponden á Xunta de Galicia.\nA Unión Europea asume como prioridade converterse nunha organización cunha economía intelixente, sustentable e inclusiva que goce de altos niveis de emprego, de produtividade e de cohesión social.\nPara lograr a converxencia con España e a Unión Europea, Galicia deberá aumentar a súa taxa de emprego, mellorando as condicións de empregabilidade e propoñendo oportunidades de integración social e laboral, especialmente entre aqueles grupos de poboación que teñen unha menor participación no mercado de traballo e que presentan un maior risco de exclusión, principalmente na atención a persoas que atravesan por procesos de enfraquecemento dos seus vínculos persoais e/ou sociais e que precisan dun acompañamento técnico que facilite e/ou posibilite a súa inserción social e laboral.\nEste enfoque da inclusión social activa, recollido na Estratexia para a inclusión social de Galicia 2023-2030, está consolidado como unha das prioridades da Unión Europea e dos Estados membros e resulta prioritario para os fondos estruturais. Neste sentido, o Regulamento (UE) nº 2021/1060, do Parlamento Europeo e do Consello, do 24 de xuño, polo que se establecen as disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura, así como as normas financeiras para os devanditos fondos e para o Fondo de Asilo, Migración e Integración, o Fondo de Seguridade Interior e o Instrumento de Apoio Financeiro á Xestión de Fronteiras e á Política de Visados, establece no seu artigo 5 que o Fondo Social Europeo Plus (en adiante FSE+) prestará o seu apoio, entre outros, ao obxectivo político dunha Europa máis social e inclusiva, por medio da aplicación do piar europeo de dereitos sociais, e o Regulamento (UE) nº 2021/1057, do Parlamento Europeo e do Consello, do 24 de xuño, polo que se establece o Fondo Social Europeo Plus (FSE+) e polo que se derroga o Regulamento (UE) nº 1296/2013, establece entre os seus obxectivos xerais lograr unha protección social xusta e unha sociedade inclusiva e cohesionada que aspire a erradicar a pobreza e cumprir os principios establecidos polo piar europeo de dereitos sociais, para o que establece como obxectivos específicos fomentar a inclusión activa co obxecto de promover a igualdade de oportunidades, a non discriminación e a participación activa, e mellorar a empregabilidade, en particular, para os grupos desfavorecidos, así como promover a integración social das persoas en risco de pobreza ou exclusión social, incluídas as persoas máis desfavorecidas e a poboación infantil.\nNo ámbito autonómico, a Consellería de Política Social e Igualdade, en virtude das súas competencias en materia de inclusión social, considera de especial interese a posta en marcha de medidas dirixidas a compensar as dificultades que presentan determinados colectivos impulsando o desenvolvemento de actuacións como as que serán obxecto da concesión de subvencións a través da presente orde.\nNesta orde preténdese impulsar programas baseados principalmente na referida atención a persoas que atravesan por procesos de enfraquecemento dos seus vínculos persoais e/ou sociais e que precisan dun acompañamento técnico que facilite e/ou posibilite a súa inserción social e laboral. Dentro deste contexto, os perceptores de rendas mínimas, persoas pertencentes a colectivos con dificultades de integración social como a comunidade xitana e as persoas inmigrantes, entre outros, consideraranse grupos vulnerables e, polo tanto, susceptibles de seren destinatarios de accións que os acompañen no seu proceso de cambio. Estas axudas serán cofinanciadas pola Unión Europea nunha porcentaxe do 60 %, a través do programa FSE+ Galicia 2021-2027 e, en particular, no obxectivo político 4: unha Europa máis social e inclusiva mediante a aplicación do piar europeo de dereitos sociais; prioridade 2: inclusión social e loita contra a pobreza; obxectivos específicos ESO4.8.: fomentar a inclusión activa co obxecto de promover a igualdade de oportunidades, a non discriminación e a participación activa, e mellorar a empregabilidade, en particular, para os colectivos desfavorecidos; medida 2.H.04: mellora da inclusión sociolaboral de persoas en situación ou risco de exclusión social a través de itinerarios integrados e personalizados de inserción que abranguen medidas de distintos ámbitos; ESO4.9.: promover a integración socioeconómica dos nacionais de terceiros países, incluídos os inmigrantes; medida 2.I.01: itinerarios ou programas de inserción sociolaboral que combinen varias medidas dirixidos a migrantes, e ESO4.10.: promover a integración socioeconómica das comunidades marxinadas, como os xitanos; medida .J.01: realización de accións individualizadas de formación.\nEsta orde de convocatoria axústase ao disposto na Lei 38/2003, do 17 de novembro, xeral de subvencións; á Lei 9/2007, do 13 de xuño, de subvencións de Galicia, e ao Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, atendendo, en todo caso, aos principios básicos de publicidade, obxectividade e concorrencia, e ao referido Regulamento (UE) nº 2021/1060, do Parlamento Europeo e do Consello, do 24 de xuño; o Regulamento (UE) nº 2021/1057, do Parlamento Europeo e do Consello, do 24 de xuño, e a Orde TES/106/2024, do 8 de febreiro, pola que se determinan os gastos subvencionables polo Fondo Social Europeo Plus durante o período de programación 2021-2027.\nAdemais, incorpórase o uso de opcións de custos simplificados conforme o disposto no Regulamento (UE) nº 2021/1060, do Parlamento Europeo e do Consello, do 24 de xuño,.\nNa súa virtude, en uso das facultades que teño atribuídas pola Lei 1/1983, do 22 de febreiro, de normas reguladoras da Xunta e da súa Presidencia, e polo Decreto 139/2024, do 20 de maio, polo que se establece a estrutura orgánica da Consellería de Política Social e Igualdade,\nRESOLVO:\nArtigo 1.\nObxecto\n1. Esta orde ten por obxecto a convocatoria do réxime de concesión de axudas ás entidades locais en réxime de concorrencia competitiva dirixidas ao desenvolvemento de programas polos servizos sociais de titularidade municipal durante os exercicios 2025 ao 2027, que teñan por finalidade a inclusión sociolaboral de colectivos de elevada vulnerabilidade á exclusión social e laboral.\nO código deste procedemento é BS623C.\n2. Para os efectos da presente orde, terán a consideración de colectivos de elevada vulnerabilidade aqueles que cumpran o establecido no artigo 3 da Lei 10/2013, do 27 de novembro, de inclusión social de Galicia, e, particularmente, persoas pertencentes a colectivos con dificultades de integración social como a comunidade xitana en Galicia, a poboación inmigrante residente en Galicia e as persoas sen fogar, cando se trate de participantes nos programas e nas actuacións previstas nos artigos 4 e 5.\nArtigo 2.\nFinanciamento\n1. Á concesión das subvencións convocadas nesta orde destínase un importe total de oito millóns corenta e tres mil trescentos setenta euros (8.043.370 €) distribuído para os anos 2025, 2026 e 2027, como se indica:\nAplicacións orzamentarias\n2025\n2026\n2027\nTotal\n08.03.312C.460.0\n279.370,00 €\n500.000,00 €\n210.000,00 €\n989.370,00 €\n08.03.313C.460.1\n400.000,00 €\n680.000,00 €\n280.000,00 €\n1.360.000,00 €\n08.03.313C.460.2\n1.689.000,00 €\n2.830.000,00 €\n1.175.000,00 €\n5.694.000,00 €\nTotal\n2.368.370,00 €\n4.010.000,00 €\n1.665.000,00 €\n8.043.370,00 €\nEstas partidas están cofinanciadas pola Unión Europea nunha porcentaxe do 60 %, a través do programa FSE+ Galicia 2021-2027 e, en particular, dentro do obxectivo político 4: unha Europa máis social e inclusiva mediante a aplicación do piar europeo de dereitos sociais; prioridade 2: inclusión social e loita contra a pobreza; obxectivos específicos ESO 4.8.: fomentar a inclusión activa co obxecto de promover a igualdade de oportunidades, a non discriminación e a participación activa, e mellorar a empregabilidade, en particular, para os colectivos desfavorecidos; medidas 2.H.04: mellora da inclusión sociolaboral de persoas en situación ou risco de exclusión social a través de itinerarios integrados e personalizados de inserción que abranguen medidas de distintos ámbitos; ESO 4.9.: promover a integración socioeconómica dos nacionais de terceiros países, incluídos os inmigrantes; medida 2.I.01: itinerarios ou programas de inserción sociolaboral que combinen varias medidas dirixidos a migrantes, e ESO4.10.: promover a integración socioeconómica das comunidades marxinadas, como os xitanos; medida 2.J.01: realización de accións individualizadas de formación e acompañamento social dirixidas de forma específica, non exclusiva, á poboación xitana, respectivamente, distribuídas nas seguintes liñas:\nLiñas de financiamento\nAno 2025 (€)\nAno 2026 (€)\nAno 2027 (€)\nTotal (€)\nProgramas dirixidos á inclusión social da poboación xitana\n400.000,00\n680.000,00\n280.000,00\n1.360.000,00\nProgramas dirixidos á inclusión social da poboación inmigrante\n279.370,00\n500.000,00\n210.000,00\n989.370,00\nProgramas dirixidos a persoas en situación ou risco de exclusión social\n650.000,00\n1.100.000,00\n455.000,00\n2.205.000,00\nProgramas complementarios de educación e apoio familiar dirixidos a familias en situación ou risco de exclusión social\n729.000,00\n1.200.000,00\n500.000,00\n2.429.000,00\nProgramas dirixidos a persoas sen fogar\n310.000,00\n530.000,00\n220.000,00\n1.060.000,00\nTotal\n2.368.370,00\n4.010.000,00\n1.665.000,00\n8.043.370,00\n2. De acordo co previsto no artigo 30.2. do Decreto 11/2009, do 8 de xaneiro, polo que se aproba regulamento da Lei 9/2007, do 13 de xuño, de subvencións de Galicia, excepcionalmente poderase ampliar a contía máxima dos créditos dispoñibles cando o aumento veña derivado dunha xeración, ampliación ou incorporación de crédito, cando existan remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo. O incremento do crédito queda condicionado á declaración de dispoñibilidade como consecuencia das circunstancias sinaladas e, se é o caso, logo da aprobación da modificación orzamentaria que proceda, logo de informe favorable da modificación orzamentaria por parte do organismo intermedio do programa FSE+ Galicia 2021-2027, actualmente a Dirección Xeral de Cohesión e Fondos Europeos. A este respecto, poderá incrementarse o crédito procedente do Ministerio de Dereitos Sociais, Consumo e Axenda 2030 nos programas dirixidos á inclusión social da comunidade xitana.\n3. Polo que respecta aos programas, de non esgotarse todo o crédito destinado a unha tipoloxía de subvención, poderá ser utilizado no resto das tipoloxías, sempre que se respecten os principios de elixibilidade que establezan os fondos que financian as devanditas axudas.\nArtigo 3.\nEntidades beneficiarias\n1. Poderán ser beneficiarias das subvencións que se convocan nesta orde as entidades locais que desexen implantar ou desenvolver algunha das actuacións mencionadas no artigo 1.\n2. Enténdense incluídas no número anterior as agrupacións de concellos baixo calquera fórmula, de acordo co título III da Lei 5/1997, do 22 de xullo, reguladora da Administración local de Galicia.\nNon obstante o anterior e, en relación con aquelas solicitudes presentadas por calquera forma de agrupación de entidades locais, quedarán expresamente excluídas aquelas solicitudes en que non se acredite a realización conxunta do programa. Para estes efectos considerarase que non queda suficientemente acreditado este aspecto cando as persoas usuarias participantes do programa estean empadroadas nun único concello dos integrantes da devandita agrupación ou o servizo a estes non se preste a través dun único dispositivo. Esta última característica non será aplicable no caso de programas de natureza inequívoca e exclusivamente formativa.\n3. En calquera caso as entidades locais solicitantes deberán cumprir os seguintes requisitos:\na) Estar inscritas no Rexistro Único de Entidades Prestadoras de Servizos Sociais regulado polo Decreto 254/2011, do 23 de decembro, polo que se regula o réxime de rexistro, autorización, acreditación e inspección dos servizos sociais en Galicia.\nb) Aquelas entidades locais solicitantes de subvencións para un programa en favor da poboación inmigrante deberán acreditar unha porcentaxe mínima de poboación inmigrante empadroada segundo as seguintes regras:\n1º. Para os concellos: superar o 2,5 % de poboación inmigrante e un mínimo de 150 persoas inmigrantes empadroadas no concello. No caso de non cumprir a porcentaxe anterior, deberán ter polo menos 1.000 persoas estranxeiras empadroadas no municipio.\n2º. Para os consorcios locais, mancomunidades e agrupacións de concellos: superar o 2,5 % de poboación inmigrante o 50 % dos concellos que integran a entidade supralocal e ter 200 persoas inmigrantes empadroadas.\nO dito cálculo da poboación inmigrante farase tendo en conta a poboación total e a poboación inmigrante empadroada no ano anterior ao da correspondente resolución desta convocatoria.\nc) As entidades locais solicitantes da subvención para un programa da tipoloxía recollida no artigo 4.1.c) dirixido á inclusión social de persoas en situación ou risco de exclusión social non poderán dispoñer para o seu termo municipal doutros dispositivos de natureza pública distintos dos propios dirixidos ao desenvolvemento dun programa cuxo contido sexa a prestación do servizo de apoio á inclusión sociolaboral, agás que o contido do programa solicitado inclúa só o servizo independente de reforzo socioeducativo para menores.\nd) Non atoparse en ningunha das situacións establecidas no artigo 10 da Lei 9/2007, do 13 de xuño, de subvencións de Galicia. A acreditación de non estaren incursas nas ditas circunstancias realizarase mediante declaración responsable da persoa representante da entidade.\n4. As entidades solicitantes deberán manter os requisitos exixidos durante todo o exercicio económico para o cal se concede a subvención, excepto a porcentaxe de poboación inmigrante empadroada sobre a poboación total empadroada.\nArtigo 4.\nProgramas subvencionables\n1. Serán subvencionables os programas dirixidos á inclusión sociolaboral de colectivos vulnerables que a seguir se enumeran:\na) Programas dirixidos á inclusión social da poboación xitana.\nb) Programas dirixidos á inclusión social da poboación inmigrante.\nc) Programas dirixidos á inclusión social de persoas en situación ou risco de exclusión social.\nd) Programas dirixidos a persoas sen fogar.\n2. Así mesmo, serán subvencionables os programas complementarios de educación e apoio familiar dirixidos a familias en situación ou risco de exclusión social.\n3. Todas as accións que presenten as entidades solicitantes serán deseñadas, desenvoltas e avaliadas incorporando a perspectiva de xénero, o cal significa que se estudará en que medida a variable xénero inflúe nos procesos de exclusión e teranse en conta as diferentes circunstancias, expectativas e necesidades que teñen os homes e as mulleres ás que se dirixen polo mero feito de ser home ou muller.\nArtigo 5.\nActuacións subvencionables\n1. En todos os programas enumerados no artigo 4.1 poderán subvencionarse as prestacións e servizos incluídos no Decreto 61/2016, do 11 de febreiro, polo que se define a Carteira de Servizos Sociais de Inclusión, que se relacionan a seguir:\na) Prestacións comprendidas dentro do servizo de apoio á inclusión sociolaboral. Financiaranse as seguintes prestacións:\n1º. Da sección de inclusión básica as prestacións de diagnose, deseño, seguimento e avaliación do proxecto de inclusión social e/ou sociolaboral, acompañamento social, accións para a adquisición e/ou fortalecemento das capacidades persoais e sociais, incluídas as dirixidas á mellora da administración da economía familiar; e o apoio socioeducativo para a adhesión a tratamentos de prescrición facultativa.\nEsta prestación será realizada por persoal técnico cunha titulación universitaria, ou titulación superior de formación profesional complementada cunha dilatada experiencia profesional e/ou formación especializada ou, na súa falta, con coñecementos adquiridos no desempeño da súa profesión, complementados con formación específica no posto de traballo que sexa equivalente á titulación referida.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente en caso de que a persoa traballadora non estea no seu ámbito de aplicación.\n2º. Da sección de inclusión e transición ao emprego as prestacións de diagnose, deseño, seguimento e avaliación do proxecto de inclusión social e/ou sociolaboral, acompañamento social, accións para a adquisición e/ou fortalecemento das capacidades persoais e sociais, incluídas as dirixidas á mellora da administración da economía familiar, as accións promotoras do acceso e permanencia no mercado laboral, a mediación laboral, a prospección e intermediación laboral activa, e o apoio socioeducativo para a adhesión a tratamentos de prescrición facultativa.\nEstas prestacións serán realizadas por persoal técnico cunha titulación universitaria, ou titulación superior de formación profesional complementada cunha dilatada experiencia profesional e/ou formación especializada ou, na súa falta, con coñecementos adquiridos no desempeño da súa profesión, complementados con formación específica no posto de traballo que sexa equivalente á titulación referida.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente no caso de que a persoa traballadora non estea no seu ámbito de aplicación.\n3º. Reforzo socioeducativo para menores, servizo independente no marco das anteditas seccións do servizo de apoio á inclusión sociolaboral. Inclúese o reforzo, orientación e apoio ao alumnado para fortalecer a importancia da educación, evitar o abandono prematuro da etapa de escolarización obrigatoria, reducir o absentismo escolar e facilitar a transición entre a educación primaria e a secundaria.\nEsta prestación será realizada por persoal técnico cunha titulación universitaria, ou titulación superior de formación profesional complementada cunha dilatada experiencia profesional e/ou formación especializada ou, na súa falta, con coñecementos adquiridos no desempeño da súa profesión, complementados con formación específica no posto de traballo que sexa equivalente á titulación referida.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente no caso de que a persoa traballadora non estea no seu ámbito de aplicación.\n4º. Servizo de apoio á inclusión residencial, que inclúe accións de apoio ás persoas en procesos de inclusión sociolaboral que, debido aos seus baixos ingresos e/ou outros factores de discriminación, teñen dificultades de acceso ou mantemento da estabilidade residencial. Subvenciónanse as prestacións obrigatorias da sección de promoción do acceso e mantemento da vivenda como a intermediación inmobiliaria, a prevención da discriminación no mercado da vivenda e o acompañamento nos procesos de transición a recursos residenciais estables, e a prestación opcional de mediación e resolución de conflitos relacionados coa vivenda.\nEsta prestación será realizada por persoal técnico cunha titulación universitaria, ou titulación superior de formación profesional complementada cunha dilatada experiencia profesional e/ou formación especializada ou, na súa falta, con coñecementos adquiridos no desempeño da súa profesión, complementados con formación específica no posto de traballo que sexa equivalente á titulación referida.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente en caso de que a persoa traballadora non estea no seu ámbito de aplicación.\nb) Excepcionalmente poderanse subvencionar fóra do servizo de apoio á inclusión sociolaboral as accións de formación adaptada cando desenvolvan contidos relacionados coas medidas comprendidas nas prioridades transversais que figuran na Estratexia de inclusión social de Galicia, nas cales se inclúe a formación en alfabetización de coñecementos básicos dixitais, a formación en competencias clave e a preparación para as probas para a adquisición do titulo de educación secundaria obrigatoria (ESO) e educación secundaria para adultos (ESA).\nEsta prestación será realizada por persoal técnico cunha titulación universitaria, ou titulación superior de formación profesional complementada cunha dilatada experiencia profesional e/ou formación especializada ou, na súa falta, con coñecementos adquiridos no desempeño da súa profesión, complementados con formación específica no posto de traballo que sexa equivalente á titulación referida.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente no caso de que a persoa traballadora non estea no seu ámbito de aplicación.\n2. Ademais das prestacións e dos servizos comúns antes indicados, poderán subvencionarse as seguintes prestacións e servizos específicos aos seguintes colectivos vulnerables:\na) Para a poboación xitana subvencionarase como módulo independente en calquera das súas seccións o servizo de mediación social e/ou intercultural. Incluirá accións de acompañamento presencial ou de sensibilización directa na contorna social próxima das persoas con que se levan a cabo as accións de mediación, que teñan por finalidade a comunicación, o entendemento e a transformación das relacións entre as persoas e os grupos sociais culturalmente diferenciados, así como previr e solucionar conflitos. As accións de sensibilización non poderán representar máis dun 7 % do importe da axuda concedida para esta actuación.\nEsta prestación será realizada por persoal técnico con formación profesional superior ou de grao medio, ou formación académica equivalente, complementada con coñecementos adquiridos por demostrada experiencia no seu posto de traballo e complementado coa formación específica necesaria para desenvolver a función do posto de traballo.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional II do Convenio colectivo estatal de acción e intervención social 2022-2024 ou equivalente en caso de que a persoa traballadora non estea no seu ámbito de aplicación.\nb) Para a poboación inmigrante, subvencionaranse os seguintes servizos:\n1º. O servizo de promoción da participación social, que está dirixido á adquisición de habilidades lingüísticas e ao coñecemento dos costumes, funcionamento e valores da sociedade de acollida; inclúe a prestación obrigatoria da sección de inmersión lingüística relativa ás accións formativas de alfabetización e competencia oral nas linguas oficiais de Galicia, e a prestación obrigatoria da sección de integración sociocultural relativa ás accións formativas dirixidas ao coñecemento dos valores e das características da sociedade de acollida.\nEsta prestación será realizada por persoal técnico cunha titulación universitaria, ou titulación superior de formación profesional complementada cunha dilatada experiencia profesional e/ou formación especializada ou, na súa falta, con coñecementos adquiridos no desempeño da súa profesión, complementados con formación específica no posto de traballo que sexa equivalente á titulación referida.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente en caso de que a persoa traballadora non estea no seu ámbito de aplicación.\n2º. O servizo de asesoramento técnico especializado en materias propias de estranxeiría, nas cales se enmarcan accións como a información, o asesoramento e apoio nos trámites precisos para as autorizacións e renovacións de residencia, homologación de títulos, reagrupamentos familiares, nacionalidade e outras cuestións relacionadas coa normativa española en materia de estranxeiría.\nEsta prestación será levada a cabo por persoal técnico con titulación universitaria en dereito e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente en caso de que a persoa traballadora non estea no seu ámbito de aplicación.\n3º. O servizo de mediación social e/ou intercultural co mesmo alcance e contido que no número 2.a) para a poboación xitana, como módulo independente en calquera das súas seccións do servizo de apoio á inclusión sociolaboral.\nc) Para as persoas sen fogar, o servizo de mediación social e/ou intercultural co mesmo alcance e contido que no número 2.a) para a poboación xitana, como módulo independente en calquera das súas seccións do servizo de apoio á inclusión sociolaboral.\n3. Terán a consideración de programas complementarios de educación e apoio familiar dirixidos a familias en situación ou risco de exclusión social do artigo 4.2 aqueles que conteñan actuacións adicionais da intervención social individual expresamente incluídas no seu programa de inclusión, que teñen por obxecto promover a adquisición, por parte das familias, de competencias e habilidades para o correcto desenvolvemento das súas funcións parentais e educativas, e aqueles outros obxectivos establecidos no artigo 19 do Decreto 99/2012, do 16 de marzo, polo que se regulan os servizos sociais comunitarios e o seu financiamento.\nEsta prestación será realizada por persoal técnico cunha titulación universitaria, ou titulación superior de formación profesional complementada cunha dilatada experiencia profesional e/ou formación especializada ou, na súa falta, con coñecementos adquiridos no desempeño da súa profesión, complementados con formación específica no posto de traballo que sexa equivalente á titulación referida.\nEn todo caso, respectaranse as exixencias de titulación específica para o desempeño da súa profesión, en todos os postos que así estea establecido pola normativa legal, e o seu encadramento profesional será o grupo profesional I do Convenio colectivo estatal de acción e intervención social 2022-2024 ou equivalente en caso de que a persoa traballadora non estea no seu ámbito de aplicación.\nArtigo 6.\nPersoas destinatarias finais das prestacións ou servizos subvencionados\n1. As persoas destinatarias finais das prestacións ou servizos subvencionados nos programas das entidades locais obxecto da axuda serán as perceptoras da renda de inclusión social de Galicia ou membros da súa unidade de convivencia, as persoas en situación ou risco de exclusión da rede de equipos de inclusión sociolaboral e, en xeral, as afectadas por factores de exclusión social. Neste último suposto, a situación de exclusión social acredítase mediante declaración responsable da entidade solicitante da subvención de que a persoa destinataria do programa está nesa situación. Para a consideración destes factores terase en conta o establecido nos artigos 3.1 e 3.3 da Lei 10/2013, do 27 de novembro. Nos programas dirixidos a persoas sen fogar, na declaración responsable da entidade local solicitante da subvención indicarase que o factor de exclusión social é ser unha persoa sen fogar ou habitar nunha infravivenda previsto no artigo 3.1.i) da dita lei.\nDe conformidade co previsto no artigo 20.3 do Decreto 99/2012, do 16 de marzo, no caso dos programas complementarios de educación e apoio familiar dirixidos a familias en situación ou risco de exclusión social, será requisito adicional que a unidade familiar destinataria do servizo teña valorada e prescrita a alta no dito programa complementario por parte do persoal técnico dos servizos sociais comunitarios municipais, e que figure no correspondente expediente social.\nDe xeito específico, en relación coas persoas inmigrantes destinatarias finais das prestacións ou dos servizos subvencionados nos programas, deberán ser persoas en situación ou risco de exclusión ou nunha situación de vulnerabilidade derivada da súa situación de inmigrante e ter constancia desta condición de inmigrante ou da súa orixe estranxeira. A situación de exclusión ou vulnerabilidade acreditarase mediante a declaración responsable da entidade local solicitante da subvención.\nTamén poderán ser persoas destinatarias do programa aquelas persoas beneficiarias ou solicitantes de protección internacional que puidesen chegar á Comunidade Autónoma de Galicia.\nNa ficha de descrición da actuación dos anexos II, III, IV, V e VI deberán quedar reflectidos os criterios de selección das persoas destinatarias dos programas e o seu perfil.\n2. Con carácter xeral, e sen prexuízo da percepción da renda de inclusión social de Galicia, se é o caso, é incompatible a participación dunha persoa nun servizo de apoio á inclusión sociolaboral coa participación no mesmo período que se subvenciona noutro servizo de apoio á inclusión sociolaboral de similar contido, realizado noutro dispositivo público ou privado de inclusión social financiado por fondos públicos, agás autorización da Consellería de Política Social e Igualdade en casos excepcionais debidamente xustificados. Para estes efectos contarase coa información contida na aplicación informática Inclusión social ou noutras ferramentas que permitan a comprobación.\nArtigo 7.\nGastos subvencionables\n1. Para os efectos da presente orde, consideraranse como gastos subvencionables das actuacións establecidas no artigo 5 os seguintes:\na) Gastos directos. Terán esta consideración os que a continuación se relacionan, sempre que estean directamente relacionados coa actuación subvencionada e que, polo tanto, se refiran inequivocamente a ela:\n1º. Gastos de persoal propio da entidade solicitante da subvención. Serán subvencionables as retribucións totais correspondentes ao persoal asignado á execución do programa, incluída a cotización empresarial á Seguridade Social e a parte proporcional de paga extraordinaria que lle corresponda. A identificación da actuación que se subvenciona deberá constar no contrato de traballo ou nunha previa asignación de funcións directas, tanto no caso de que a xornada de traballo estea integramente destinada á execución da dita actuación como no caso de dedicación parcial.\nConforme o disposto na Orde TES/106/2024, do 8 de febreiro, pola que se determinan os gastos subvencionables polo FSE+ para o período de programación 2021-2027, no caso de persoal propio da entidade local beneficiaria, será preciso acreditar, mediante unha declaración responsable (incluida no anexo I), que as persoas traballadoras que prestan servizo nesta operación non teñen bonificada a cota correspondente á Seguridade Social. No caso de ter bonificada a cota correspondente á Seguridade Social, para o cálculo do importe elixible descontarase do custo unitario por hora a parte proporcional correspondente ás bonificacións ou reducións que puidesen estar asociadas ao pagamento das cotizacións sociais.\n2º. Gastos de traballadores/as por conta propia para a realización de actuacións subvencionadas.\n3º. Axudas de custo e gastos de viaxe, que se rexerán na súa contía pola normativa establecida nos convenios colectivos aplicables.\n4º. Gastos por seguros de accidentes do alumnado e persoas participantes dos programas que cubran os riscos derivados da actividade subvencionada.\n5º. Indemnizacións aboadas en beneficio das persoas participantes dos programas e bolsas por asistencia á acción formativa, incluidas as axudas por desprazamento para participantes nas accións subvencionadas, salvo que sexan percibidas por persoas participantes dos programas titulares dunha renda de inclusión social de Galicia que inclúa ese complemento.\n6º. Gastos de material formativo utilizados exclusivamente na formación dos programas subvencionados.\n7º. Gastos de intermediación con empresas para a realización de prácticas non laborais.\n8º. Alugamento de maquinaria específica.\nb) Gastos de carácter indirecto, terán a dita consideración os que a seguir se relacionan, sempre que non se correspondan en exclusiva coa actuación subvencionada por ter carácter estrutural pero que resulten necesarios para a súa realización:\n1º. Gastos de persoal auxiliar.\n2º. Gastos en material funxible.\n3º. Gastos de alugamento e mantemento das instalacións do lugar da realización das actuacións, como luz, auga, calefacción, teléfono, limpeza e seguridade.\n4º. Outros gastos correntes relacionados coa actuación subvencionada.\n2. En todo caso, os programas e as súas actuacións subvencionables, segundo o disposto nos artigos 4 e 5, deberán cumprir as normas establecidas no Regulamento (UE) nº 2021/1060, do Parlamento Europeo e do Consello, do 24 de xuño, polo que se establecen as disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura, así como as normas financeiras para os devanditos fondos e para o Fondo de Asilo, Migración e Integración, o Fondo de Seguridade Interior e o Instrumento de Apoio Financeiro á Xestión de Fronteiras e á Política de Visados; no Regulamento (UE) nº 2021/1057, do Parlamento Europeo e do Consello, do 24 de xuño, polo que se establece o Fondo Social Europeo Plus (FSE+) e polo que se derroga o Regulamento (UE) nº 1296/2013, e na Orde TES/106/2024, do 8 de febreiro.\n3. O período de referencia para a imputación dos gastos relativos aos programas obxecto de todas as axudas reguladas na presente orde será do 1 de maio de 2025 ao 30 de abril de 2027.\nArtigo 8.\nSubcontratación\n1. Poderanse subcontratar as actuacións do servizo de apoio á inclusión sociolaboral do artigo 5.1.a).1º e 2º, agás a diagnose e a avaliación do proxecto de inclusión.\nCando a entidade subcontratada sexa beneficiaria doutras axudas dirixidas á inclusión social, as persoas destinatarias finais das ditas actuacións deberán ser persoas diferentes, sendo de aplicación para a entidade subcontratada o réxime de incompatibilidade previsto no artigo 9.\nA contía subcontratada non poderá superar o 80 % da contía concedida e, se superase o 20 % do total da subcontratación e a súa contía fose superior a 60.000 €, a subcontratación estará suxeita aos requisitos previstos no artigo 27 da Lei 9/2007, do 13 de xuño. Para estes efectos, a entidade local solicitante da subvención remitirá á Consellería de Política Social e Igualdade, antes da súa subscrición, a proposta de adxudicación de contrato para a súa autorización.\nCon respecto ao resto das actuacións subvencionadas, non está permitida a subcontratación dos gastos subvencionables. Non obstante o anterior, non se considerarán como gastos subcontratados aqueles en que teña que incorrer a entidade solicitante da subvención para a realización por si mesma da actuación subvencionada, tales como a contratación de persoal monitor, alugamento de instalacións para a realización das actuacións e/ou gastos de subministracións relacionadas con elas, sempre que non sexan provistos pola mesma persoa física ou xurídica.\n2. Cando, de acordo co artigo 29.3 da Lei 9/2007, do 13 de xuño, o importe de cada un destes gastos supere as contías establecidas para os contratos menores segundo a Lei 9/2017, do 8 de novembro, de contratos do sector público, pola que se transpoñen ao ordenamento xurídico español as directivas do Parlamento Europeo e do Consello 2024/23/UE e 2014/24/UE, do 26 de febreiro, a entidade solicitante da subvención deberá solicitar como mínimo tres ofertas de diferentes empresas provedoras, con carácter previo á contracción do compromiso para a prestación do servizo, excepto no caso de que polas especiais características dos gastos non exista no mercado suficiente número delas ou que os gastos se realizasen con anterioridade á solicitude da subvención.\nArtigo 9.\nCompatibilidade das axudas\nA percepción das axudas para os programas e as súas actuacións previstos nos artigos 4 e 5, é incompatible coa percepción de calquera outra axuda pública, de calquera procedencia, para a mesma finalidade. No referente ao gasto de persoal, a parte da xornada que un posto de traballo dedica aos programas obxecto desta convocatoria financiarase exclusivamente con estas axudas, e no seu caso, con achegas da propia entidade local, sen prexuízo de que ese mesmo posto de traballo poida estar tamén financiado por outras subvencións ou axudas públicas na parte da xornada non imputada a estes programas.\nArtigo 10.\nPresentación de solicitudes\n1. As solicitudes presentaranse obrigatoriamente por medios electrónicos a través do formulario normalizado (anexo I) dispoñible na sede electrónica da Xunta de Galicia https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requirirase para que a emende a través da súa presentación electrónica. Para estes efectos considerarase como data de presentación da solicitude aquela en que fose realizada a emenda.\nPara a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e Chave365 (https://sede.xunta.gal/chave365).\n2. O prazo de presentación das solicitudes será dun mes contado a partir do día seguinte ao da publicación desta orde no\nDiario Oficial de Galicia\n. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte, e se no mes de vencemento non houbese día equivalente ao inicial do cómputo, entenderase que o prazo remata o último día do mes. Os sábados e os festivos considéranse inhábiles para todos os efectos.\n3. A solicitude presentada por calquera tipo de agrupación de concellos para o desenvolvemento dun programa exclúe a posibilidade de solicitude por parte dun concello que forme parte da agrupación para o mesmo programa.\nArtigo 11.\nDocumentación complementaria\n1. As entidades solicitantes deberán achegar coa solicitude a seguinte documentación:\na) Certificación do órgano competente da entidade en que conste o acordo ou a resolución da entidade local de solicitar a subvención.\nb) Capacidade de representación legal da persoa que asina a solicitude naqueles supostos en que o asinante sexa persoa distinta daquela que teña o cargo de alcalde/sa, presidente/a da entidade local ou representante da agrupación de concellos.\nc) Compromiso, asinado pola persoa interventora da entidade local do mantemento separado da contabilidade ou ingreso da subvención concedida.\nd) Documentos específicos para a descrición dos programas dirixidos á inclusión sociolaboral de colectivos vulnerables nos anexos II (poboación xitana), III (poboación inmigrante), IV (persoas en situación de risco ou exclusión social), V (persoas sen fogar) e VI (programas complementarios de educación e apoio familiar), segundo a tipoloxía do programa que se vai presentar. Deberase presentar un anexo por cada un dos programas solicitados. A información mínima contida nestes anexos poderá ser ampliada, á discreción da entidade solicitante da subvención, nunha memoria complementaria. En todo caso, deberanse indicar as actuacións previstas en cada anualidade do período de imputación previsto no artigo 7.3.\ne) En caso de solicitudes formuladas por calquera tipo de agrupación de concellos, deberán achegar:\n1º. Para os efectos establecidos no artigo 3, as mancomunidades, consorcios ou áreas metropolitanas, que pretendan acreditar a realización conxunta de programas, deberán presentar unha memoria de actuación na que conste unha relación de posibles destinatarios na cal figure o seu empadroamento actual e a sede do servizo onde se lles vaia a dispensar a atención.\n2º. O convenio onde se faga constar expresamente os compromisos de execución asumidos por cada concello membro da agrupación, e a persoa apoderada única.\n2. De conformidade co artigo 28.3 da Lei 39/2015, do 1 de outubro, non será necesario achegar os documentos que xa foran presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recabados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados ao efecto, agás que conste no procedemento a oposición expresa da persoa interesada.\nDe forma excepcional, se non se puidesen obter os citados documentos, poderá solicitarse novamente á persoa interesada a súa achega.\n3. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, requiriráselle para que a emende a través da súa presentación electrónica. Para estes efectos considerarase como data de presentación aquela na que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán requirir a exhibición do documento ou da información orixinal.\n4. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente se se dispón del.\n5. No caso de que algún dos documentos para presentar de forma electrónica superase os tamaños máximos establecidos ou tivese un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 12.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas Administracións públicas, agás que a persoa interesada se opoña á súa consulta:\na) Numero de identificación fiscal da entidade solicitante.\nb) Documento nacional de identidade ou número de identidade estranxeiro da persoa representante.\nc) Certificado de estar ao día no cumprimento das obrigas tributarias coa Axencia Estatal da Administración Tributaria.\nd) Certificado de estar ao día no cumprimento das obrigas coa Seguridade Social.\ne) Certificado de estar ao día nas débedas coa Administración pública da Comunidade Autónoma.\nf) Grupo de cotización dos traballadores da entidade solicitante da subvención asignados á execución dos programas subvencionados.\ng) Situación de alta na Seguridade Social dos traballadores da entidade solicitante da subvención asignados aos programas subvencionados durante o período de execución da actuación.\n2. No caso de que as persoas interesadas se opoñan a esta consulta, deberán indicalo no recadro habilitado no modelo de anexo I de solicitude e/ou no anexo X de comprobación de datos de terceiras persoas interesadas, segundo o caso, e achegar os documentos correspondentes.\nCando así o exixa a normativa aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderáselles solicitar ás persoas interesadas a presentación dos documentos correspondentes.\nArtigo 13.\nTrámites administrativos posteriores á presentación da solicitude\nTodos os trámites administrativos que as persoas interesadas deban realizar logo da presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 14.\nInstrución dos procedementos\n1. A instrución dos procedementos corresponde á subdirección xeral competente en materia de programas de inclusión. O órgano instrutor realizará de oficio cantas actuacións considere necesarias para a determinación, o coñecemento e a comprobación dos datos en virtude dos cales se debe formular a proposta de resolución.\n2. Se a solicitude non reúne algúns dos requisitos exixidos, conforme o establecido no artigo 68 da Lei 39/2015, do 1 de outubro, o órgano instrutor requirirá as entidades interesadas para que, nun prazo improrrogable de dez días hábiles, emenden a falta ou acheguen os documentos preceptivos. Neste requirimento farase indicación expresa de que, se así non o fixesen, se darán por desistidas da súa petición, logo da correspondente resolución.\n3. Unha vez revisadas as solicitudes e as emendas feitas, aquelas actuacións que reúnan todos os requisitos e a documentación necesaria serán remitidos á comisión encargada da súa valoración, regulada no artigo 15.\n4. As solicitudes que non cumpran as exixencias contidas nesta orde ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución desestimatoria ou de inadmisión, que deberá ser motivada. A resolución será publicada no\nDiario Oficial de Galicia\nnos termos establecidos no artigo 45 da Lei 39/2015, do 1 de outubro.\n5. No exercicio das súas funcións, o instrutor do procedemento poderá solicitar informe ao órgano administrativo con competencias en materia de autorización e inspección de servizos sociais acerca do grao de cumprimento da normativa en materia de inscrición de entidades e autorización dos centros e/ou programas de servizos sociais, e tamén informes dos servizos técnicos pertinentes, tanto a nivel central como territorial, os cales non terán carácter preceptivo nin vinculante. Así mesmo, poderá requirir das entidades solicitantes das subvencións información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.\nArtigo 15.\nComisión de Valoración\n1. Conforme o establecido no artigo 21 da Lei 9/2007, do 13 de xuño, para o procedemento de concorrencia competitiva previsto no artigo 16 crearase unha Comisión de Valoración que será o órgano colexiado encargado de emitir o correspondente informe no cal se concrete o resultado desa avaliación, indicando a puntuación e a axuda aplicable en cada caso. No funcionamento da comisión aplicaranse as disposicións que regulan os órganos colexiados contidas na Lei 40/2015, do 1 de outubro, de réxime xurídico do sector público, e na Lei 16/2010, do 17 de decembro, de organización e funcionamento da Administración xeral e do sector público autonómico de Galicia. A composición da Comisión de Valoración será a seguinte:\na) Presidencia: a persoa titular da subdirección xeral competente en materia de programas de inclusión. No caso de ausencia, a suplencia será exercida pola persoa funcionaria co mesmo rango que a persoa titular e que estea adscrita á dirección xeral competente en materia de inclusión social.\nb) Vogais: a persoa titular da xefatura do servizo competente en materia de coordinación de programas de inclusión, a persoa titular da xefatura do servizo competente en materia de atención ás persoas inmigrantes e unha persoa funcionaria adscrita á subdirección xeral competente en materia de inclusión e integración social.\n2. En caso de ausencia dalgún membro da Comisión de Valoración, será substituído pola persoa designada pola Presidencia.\n3. Na composición da Comisión de Valoración procurarase acadar unha presenza equilibrada de homes e mulleres.\n4. Para o exercicio das súas funcións, esta comisión poderá ter en conta informes dos servizos técnicos pertinentes, que non terán carácter preceptivo nin vinculante.\n5. A Secretaría do órgano, que actuará con voz pero sen voto, será exercida por unha persoa funcionaria adscrita á subdirección xeral competente en materia de programas de inclusión proposta pola persoa titular da Presidencia.\n6. Unha vez avaliados os expedientes e determinado o importe que lle correspondería a cada actuación, a Comisión presentaralle ao órgano instrutor o informe dos resultados da avaliación efectuada. O informe incluirá, ademais dos importes, as horas das actuacións suxeitas á avaliación que se teñen en conta para fixar o importe da axuda a conceder.\nArtigo 16.\nProcedemento de concesión e criterios de valoración\n1. O procedemento de concesión das subvencións convocadas nesta orde atenderá a un réxime de concorrencia competitiva. De non esgotarse todo o crédito destinado a unha tipoloxía de programa, poderá ser utilizado no resto das tipoloxías, sempre que se respecten os principios de elixibilidade que establezan os fondos financiadores das ditas axudas.\nAs prestacións e as actuacións de cada programa solicitado valoraranse cun máximo de 100 puntos conforme ao seguinte baremo:\na) Obxectivos, necesidade social e carácter innovador da actuación, ata 60 puntos coa seguinte desagregación:\n1º. Complementariedade con outros recursos do Sistema Galego de Servizos Sociais existentes no territorio, ata 10 puntos. A puntuación asignarase conforme os seguintes criterios: a entidade colabora con outras institucións privadas, ata 4 puntos; a entidade colabora con outras institucións públicas, ata 5 puntos; a entidade colabora con institucións públicas e privadas, ata 10 puntos.\n2º. Necesidade social, ata 20 puntos, coa seguinte desagregación:\n2º.1. Nas prestacións incluídas nos programas dirixidos á inclusión social da poboación xitana, ás persoas en situación ou risco de exclusión social e ás persoas sen fogar, así como nos programas complementarios dirixidos á educación e apoio familiar dirixidos a familias en situación ou risco de exclusión social, a puntuación asignarase conforme os seguintes criterios:\n2º.1.1. Fundamentación da necesidade social: ata 10 puntos, de acordo cos seguintes tramos:\n2º.1.1.1. A entidade non explicita a necesidade social, 0 puntos.\n2º.1.1.2. A entidade refírese á necesidade social de forma xenérica, sen explicitar como o programa vai a facer de maneira concreta fronte a necesidade social: 5 puntos.\n2º.1.1.3. A entidade define claramente a necesidade social na zona na que vai intervir e do colectivo co que se traballa, e precisa información como o número de persoas destinatarias do programa e medidas detalladas de como o programa vai facer fronte a ela: 10 puntos.\n2º.1.2. Prestacións de inclusión residencial: ata 10 puntos, de acordo cos seguintes tramos:\n2º.1.2.1. A prestación é de inclusión residencial: 5 puntos.\n2º.1.2.2. A prestación é de inclusión residencial e contén actuacións específicas de acompañamento a mulleres sen fogar: 10 puntos.\n2º.2. Nas prestacións incluídas nos programas dirixidos á inclusión social da poboación inmigrante, a puntuación da necesidade social asignarase conforme aos seguintes criterios:\n2º.2.1. Porcentaxe de poboación inmigrante empadroada na entidade local, de acordo cos seguintes tramos:\n2º.2.1.1. Do 2,5 % ao 3,5 % de poboación inmigrante: 3 puntos.\n2º.2.1.2. Do 3,5 % ao 5 % de poboación inmigrante: 4 puntos.\n2º.2.1.3. De máis do 5 % de poboación inmigrante: 5 puntos.\n2º.2.2. Número de persoas inmigrantes empadroadas na entidade local, de acordo cos seguintes tramos:\n2º.2.2.1. Entre 1.001 e 4.000 persoas inmigrantes: 5 puntos.\n2º.2.2.2. Entre 4.001 e 9.000 persoas inmigrantes: 6 puntos.\n2º.2.2.3. Mais de 9.000 persoas inmigrantes: 10 puntos.\n2º.2.3. Fundamentación da necesidade social: asignaranse 5 puntos se a entidade define claramente a necesidade social na zona en que vai intervir e do colectivo co que traballa, e detalla as medidas e como o programa vai a facer fronte a ela.\n3º. Número de persoas que se prevé atender na prestación, ata 20 puntos:\n3º. 1. De 60 ou máis persoas atendidas: 20 puntos.\n3º.2. Entre 31 e 59 atendidas: 10 puntos.\n3º.3. Entre 11 e 30 persoas atendidas: 7 puntos.\n4º. Continuidade na presentación de proxectos: 10 puntos. A puntuación asignarase conforme os seguintes criterios: a prestación obtivo subvención anteriormente un ano, 2 puntos; máis de dous anos, 4 puntos; máis de 3 anos, 6 puntos; máis de 4 anos, 8 puntos, máis de 5 anos, 10 puntos.\nb) Carácter integral dos proxectos de maneira que se aborden conxuntamente varias das prestacións y/o accións subvencionables: 10 puntos. A puntuación asignarase conforme os seguintes criterios: o programa solicitado inclúe máis dunha prestación, 4 puntos; máis de dúas prestacións, 6 puntos; máis de 3 prestacións, 8 puntos; máis de 4 prestacións, 10 puntos.\nc) Existencia dun plan municipal de igualdade nos termos da Lei orgánica 3/2007, do 22 de marzo, para a igualdade efectiva de mulleres e homes, e da Lei 7/2023, do 30 de novembro, para a igualdade efectiva de mulleres e homes de Galicia, 10 puntos.\nd) Proxectos compartidos, ata 20 puntos, distribuídos do seguinte modo:\n1º. Pola presentación de solicitude conxunta por máis dunha entidade local baixo calquera fórmula, agrupación, asociación, mancomunidade, ou calquera outra similar, excepto a fusión de concellos: 10 puntos.\n2º. Memoria de aforro de custos respecto da prestación de modo individual: 10 puntos.\nNo caso de proxectos compartidos presentados por unha fusión de concellos, outorgarase a puntuación máxima deste apartado, 20 puntos.\nArtigo 17.\nDeterminación do importe das subvencións\n1. Unha vez valoradas as solicitudes por tipoloxías conforme aos criterios establecidos no artigo anterior, obterase unha relación ordenada, a cal se empregará como listado para a asignación do crédito dispoñible na convocatoria, que se distribuirá, conforme ao método de custos simplificados establecido para esta convocatoria (artigos 53.1.b) e d), 53.3.a) e e), 55.2.a) e 56.1 do Regulamento (UE) nº 2021/1060, do Parlamento Europeo e do Consello), segundo os módulos establecidos neste artigo.\n2. O crédito asignado para cada anualidade de gasto distribuirase en función da puntuación xeral resultante en orde decrecente, de tal forma que, unha vez esgotado o crédito dispoñible para unha das anualidades, continuará asignándose o correspondente á outra anualidade de maneira independente. Para estes efectos, a anualidade de 2025 comprenderá as actuacións comprendidas desde o 1 de maio ata o 30 de novembro de 2025; a anualidade de 2026, as actuacións desde o 1 de decembro de 2025 ata o 30 de novembro de 2026, e a anualidade de 2027, desde o 1 de decembro de 2026 ata o 30 de abril de 2027.\n3. De conformidade co previsto no artigo 2.2, as solicitudes susceptibles de axuda que non se inclúan na proposta de resolución por estar esgotado o crédito dispoñible quedarán en reserva para ser atendidas, ben co crédito que queda libre por producirse algunha renuncia ou por modificación nos proxectos inicialmente subvencionados, ou ben por incremento do crédito orzamentario destinado a esta subvención, de acordo co establecido nos artigos 30.2 e 33.7 do Decreto 11/2009, do 8 de xaneiro. Para estes efectos, poderán realizarse sucesivas propostas de resolución conforme o sinalado nestas bases, as cales respectarán a orde de prelación previamente realizada.\n4. Os módulos que se aplicarán ás actuacións establecidas no artigo 5 serán os seguintes:\na) Módulo de apoio á inclusión sociolaboral:\n1º. Sección de inclusión básica: 21,57 €/hora de traballo efectivo máis o 20 % en concepto doutros custos directos e indirectos, cun máximo de 3.440 horas para o período subvencionable, que se corresponden coa dedicación dun/dunha profesional a xornada completa, ou varios profesionais con dedicación parcial.\nNeste suposto será necesario acreditar un número mínimo de 80 persoas atendidas, das cales o 60 % deberán ter realizadas polo menos as prestacións que o Decreto 61/2016, do 11 de febreiro, considera obrigatorias para esta sección que serán a diagnose, o deseño, o seguimento e a avaliación do proxecto de inclusión social e/ou laboral, acompañamento social e accións de adquisición e/ou fortalecemento das capacidades persoais e sociais.\n2º. Sección de inclusión e transición ao emprego: 21,57 €/hora de traballo efectivo máis o 40 % en concepto doutros custos directos e indirectos, cun máximo de 3.440 horas para o período subvencionable para cada profesional a xornada completa ou varios profesionais con dedicación parcial.\nNeste suposto será necesario acreditar un número mínimo de 80 persoas atendidas, das cales o 60 % deberán ter realizadas, polo menos, as prestacións que o Decreto 61/2016, do 11 de febreiro, considera obrigatorias para esta sección que serán a diagnose, o deseño, o seguimento e a avaliación do proxecto de inclusión social e/ou laboral, acompañamento social, accións de adquisición e/ou fortalecemento das capacidades persoais e sociais, e accións promotoras do acceso e permanencia no mercado laboral.\nO número de persoas atendidas exixido minorarase proporcionalmente en función da dedicación horaria declarada.\nPara as dúas seccións, nos programas dirixidos ás persoas sen fogar exixirase para unha dedicación a xornada completa a atención de 30 persoas que deberán ter realizadas, polo menos, as prestacións obrigatorias exixidas do mesmo xeito que no apartado anterior segundo deste ordinal.\nO número de persoas atendidas exixido minorarase proporcionalmente en función da dedicación horaria declarada.\nb) Módulos de formación adaptada, promoción da participación social, reforzo educativo: 21,57 €/hora de traballo efectivo máis o 40 % en concepto doutros custos directos e indirectos, cun máximo de 3.440 horas para o período subvencionable, que se corresponden coa dedicación dun/dunha profesional a xornada completa, ou varios profesionais con dedicación parcial.\nOs importes establecidos para os módulos de formación adaptada e de promoción da participación social, corresponderán cando teñan dereito á certificación final da súa realización un mínimo de cinco participantes que teñan acreditada a asistencia como mínimo ao 60 % do total das horas da acción formativa.\nPara estes efectos, cando a acción formativa ou de promoción da participación social transcorran ao longo de varias anualidades, considérase unha única actuación de formación se a maioría dos alumnos son os mesmos.\nNo caso do reforzo educativo, será necesario acreditar un mínimo de cinco persoas participantes, rebaixándose proporcionalmente a contía a pagar no caso de xustificar un número menor.\nO número de persoas atendidas exixido minorarase proporcionalmente en función da dedicación horaria declarada.\nc) Módulo de mediación social e/ou intercultural: 19,20 €/hora de traballo efectivo máis o 20 % en concepto doutros custos directos e indirectos, cun máximo de 3.440 horas para o período subvencionable, que se corresponden coa dedicación dun/dunha profesional a xornada completa, ou varios profesionais con dedicación parcial.\nO número mínimo de persoas que se deberá atender no período, no caso de dedicar 3.440 horas, será de 30, e rebaixarase proporcionalmente a contía que pagar no caso de xustificar un número menor de persoas.\nd) Módulo de asesoramento técnico especializado no ámbito normativo en materia de estranxeiría: 21,57 €/hora de traballo efectivo máis o 20 % en concepto doutros custos directos e indirectos, cun máximo de 3.440 horas para o período subvencionable, que se corresponden coa dedicación dun/dunha profesional a xornada completa, ou varios profesionais con dedicación parcial.\nO número mínimo de persoas que se deberá atender no período, no caso de dedicar 3.440 horas, será de 48, e rebaixarase proporcionalmente a contía que pagar no caso de xustificar un número menor de persoas.\ne) Módulo de apoio á inclusión residencial: 21,57 €/hora de traballo efectivo máis o 40 % en concepto doutros custos directos e indirectos, cun máximo de 3.440 horas para o período subvencionable, que se corresponden coa dedicación dun/dunha profesional a xornada completa, ou varios profesionais con dedicación parcial.\nO número mínimo de persoas que se deberá atender no período, cun máximo de 3.440 horas, é de 40, rebaixando proporcionalmente a contía que pagar no caso de xustificar un número menor de persoas.\nPara as persoas atendidas nos programas dirixidos ás persoas sen fogar exixirase para unha dedicación a xornada completa a atención de 30 persoas, rebaixando proporcionalmente a contía que pagar no caso de xustificar un número menor de persoas.\nf) Módulo de educación e apoio familiar: 21,57 €/hora de traballo efectivo máis o 20 % en concepto doutros custos directos e indirectos cun máximo de 3.440 horas para o período subvencionable, que se corresponden coa dedicación dun/dunha profesional a xornada completa, ou varios profesionais con dedicación parcial.\nO número mínimo de persoas que se deberá atender no período, cun máximo de 3.440 horas, é de 20, rebaixando proporcionalmente a contía que pagar no caso de xustificar un número menor de persoas. No caso dos núcleos familiares, se son varias as persoas atendidas a estes efectos, computarase só unha destas persoas.\n5. Para a determinación do importe dos módulos establecidos nas letras comprendidas entre a a) e a f) do número 4, no caso da existencia de bonificacións ou reducións asociadas ao pagamento das cotizacións sociais das persoas traballadoras imputadas ás actuacións subvencionadas, descontarase a parte proporcional correspondente ás ditas bonificacións ou reducións.\n6. A contía máxima de axuda por programa establécese en 175.000 € euros para todo o período e para cada concello, en caso de mancomunidades ou fusión de concellos, que se subvenciona. Para o caso de que o crédito dispoñible non sexa suficiente para atender todas as actuacións solicitadas, as entidades locais que soliciten varias actuacións nun mesmo programa deberán ser priorizadas por orde de importancia no anexo I.\n7. No caso de coincidir a puntuación de varias solicitudes de actuacións, empregarase como criterio de desempate o tipo de prestación que se solicita, de acordo coa seguinte orde:\n1º. Prestacións do servizo de apoio á inclusión sociolaboral, sección de inclusión básica.\n2º. Prestacións do servizo de apoio á inclusión sociolaboral, sección de inclusión e transición ao emprego.\n3º. Prestacións do servizo de apoio á inclusión residencial.\nSe aínda así seguise existindo empate, utilizarase como criterio de desempate o de maior puntuación sucesivamente nos criterios b) e c) do artigo 16, por esa orde. No caso de que persista o empate, en último termo terá preferencia a actuación comprendida no número de expediente máis baixo.\n8. A subdirección xeral competente en materia de inclusión e integración social supervisará a realización de todas as actuacións previstas e poderá requirirlle á entidade solicitante a súa emenda se conteñen duplicidades ou contradicións que afecten a correcta xustificación das axudas concedidas.\nArtigo 18.\nResolución\n1. A concesión das subvencións obxecto desta orde será resolta pola persoa titular da Dirección Xeral de Inclusión Social, que resolverá por delegación da persoa titular da Consellería de Política Social e Igualdade, por proposta do órgano instrutor e unha vez fiscalizada a proposta pola Intervención Delegada.\nO prazo máximo para resolver e notificar a resolución ás entidades interesadas será de tres meses, que empezará a contar desde o día seguinte ao da publicación desta orde. A resolución estará motivada e indicará a puntuación alcanzada no proceso de valoración.\nSe vence o prazo máximo para resolver sen que se dite resolución expresa, entenderase desestimada.\n2. En todo caso, deberán notificarse a cada entidade beneficiaria as condicións da axuda. En particular, na resolución de outorgamento da subvención constará a información sobre o cofinanciamento polo programa FSE+ Galicia 2021-2027 nunha porcentaxe do 60 %, con indicación do obxectivo político, a prioridade, o obxectivo específico e a medida. Así mesmo, figurará a identificación da entidade beneficiaria, a contía da subvención e as obrigas que lle correspondan, os requisitos específicos relativos aos produtos ou servizos que deben entregarse ou prestarse, o plan de financiamento, o prazo de execución e o método que se aplicará para determinar os custos da operación e as condicións de pagamento da axuda, así como os demais requisitos previstos na normativa comunitaria para a selección de operación que debe conter o documento polo que se establecen as condicións da axuda (DECA).\nAsí mesmo, tamén se informará o beneficiario de que a aceptación da subvención podería implicar a súa aparición na lista de operacións que se publique nos termos establecidos no artigo 49.3 do Regulamento (UE) nº 2021/1060, do Parlamento Europeo e do Consello, do 24 de xuño.\n3. Unha vez notificada a resolución de concesión da subvención de conformidade co disposto no artigo 21, a entidade beneficiaria deberá comunicar no prazo de dez días a súa aceptación. No caso de non comunicación, entenderase tacitamente aceptada en todas as súas condicións.\nArtigo 19.\nRéxime de recursos\nA resolución expresa ou presunta que se dite ao abeiro da presente orde poñerá fin á vía administrativa e contra ela poderá interpoñerse recurso potestativo de reposición ante o mesmo órgano que as ditou, no prazo dun mes contado a partir do día seguinte ao da publicación da resolución no\nDiario Oficial de Galicia\n, se esta fose expresa, ou en calquera momento a partir do día seguinte a aquel en que se produza o acto presunto, de acordo co previsto nos artigos 123 e 124 da Lei 39/2015, do 1 de outubro, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, de conformidade co establecido no artigo 46 da Lei 29/1998, do 13 de xullo, no prazo de dous meses contados a partir do día seguinte ao da publicación da resolución no\nDiario Oficial de Galicia\n, se esta fose expresa, ou seis meses a partir do día seguinte ao que se produza o acto presunto.\nArtigo 20.\nModificación da resolución de concesión\n1. Toda alteración das condicións tidas en conta para a concesión da subvención e, en todo caso, a obtención concorrente de axudas ou subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.\n2. Así mesmo, poderá acordarse a modificación da resolución da subvención, por instancia da entidade beneficiaria, sempre que se cumpran os requisitos previstos no artigo 35 do Decreto 11/2009, do 8 de xaneiro.\n3. Sen prexuízo do establecido no artigo 18 e con carácter excepcional, poderanse efectuar resolucións complementarias fóra do prazo establecido, cando non fose posible efectualas dentro del, por existiren fondos procedentes de renuncias de subvencións inicialmente concedidas ou doutro tipo de remanentes, ou debido a un incremento dos créditos dispoñibles, nos termos establecidos polo artigo 31.2 da Lei 9/2007, do 13 de xuño. Neste caso, salvo que se acuda a unha nova convocatoria, non poderán terse en conta, outras solicitudes distintas ás consideradas para a resolución inicial.\nArtigo 21.\nNotificacións e publicacións\n1. As notificacións complementarias de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas complementarias da resolución efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta ao dispor das notificacións na conta de correo e/o teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán crear de oficio o enderezo indicado, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido, e rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non fose posible por problemas técnicos, efectuarase a notificación polos medios previstos na normativa reguladora do procedemento administrativo común.\nArtigo 22.\nObrigas das entidades locais subvencionadas\n1. As entidades locais que sexan subvencionadas deberán:\na) Executar e acreditar a realización da actuación que fundamenta a concesión da subvención e o cumprimento dos requisitos e das condicións desta ante o órgano concedente. En todo caso, as actuacións prestaranse de acordo co establecido na Carteira de Servizos Sociais de Inclusión definida no Decreto 61/2016, do 11 de febreiro, en todos os aspectos que sexan de aplicación.\nb) Manter rexistros contables independentes ou empregar códigos de contabilidade apropiados para todas as transaccións relacionadas coa operación, sen prexuízo das normas xerais da contabilidade, que permitan seguir unha pista de auditoría suficiente sobre os gastos financiados con fondos do programa FSE+ Galicia 2021-2027.\nc) Conservar todos os documentos xustificativos relacionados coa operación que reciba a axuda do FSE+ durante un prazo de cinco anos a partir do 31 de decembro do ano en que a autoridade de xestión do programa FSE+ Galicia 2021-2027 efectúe o último pagamento ao beneficiario do fondo nos termos establecidos no artigo 82 do Regulamento (UE) nº 2021/1060, do Parlamento Europeo e do Consello, do 24 de xuño.\nEntre a información e a documentación que debe conservarse incluiranse os contratos laborais e os mercantís, se se trata de persoal externo; información da situación de alta na Seguridade Social das persoas traballadoras imputadas á actuación e, de ser o caso, os informes ou a declaración responsable relativos ás bonificacións na Seguridade Social das horas dedicadas polos traballadores a cada unha das prestacións e do lugar de realización. Ademais, deberase conservar a documentación relativa ao control horario, ás verificacións de asistencia e aquela de que dispoñan nos casos en que a titulación exixida poida ser suplida por coñecementos adquiridos no desempeño da súa profesión e complementados con formación específica.\nd) Cumprir coas medidas de visibilidade, transparencia e comunicación establecidas no Regulamento (UE) nº 2021/1060, do Parlamento Europeo e do Consello, do 24 de xuño. En particular, de conformidade cos artigos 47 e 50 do devandito regulamento, nos espazos en que se desenvolvan as actuacións contarán co emblema da Unión Europea xunto coa declaración «Cofinanciado pola Unión Europea». Igualmente, nos lugares de realización da actuación informarase do apoio dos fondos a través dun cartel dun tamaño mínimo A3 ou dunha pantalla electrónica equivalente con información sobre a operación nun lugar ben visible para o público. Tamén se fará unha breve descrición da actuación na páxina web e nas contas nos medios sociais, no caso de dispoñer delas, mencionando os obxectivos e resultados e destacando a axuda financeira da Unión Europea. Ademais, en todos os documentos e materiais de comunicación relacionados coa execución da actuación, destinados ao público ou ás persoas participantes, proporcionarase unha declaración que saliente a axuda da Unión Europea de xeito visible.\ne) Informar as persoas destinatarias de que as actuacións en que participan están cofinanciadas pola Xunta de Galicia (Consellería de Política Social e Igualdade) e pola Unión Europea. Os emblemas deberán figurar, como mínimo, en todo o material e nos documentos que se utilicen ou entreguen ás persoas usuarias ou participantes.\nf) Adecuar a metodoloxía das actuacións, así como a de recollida e proceso de datos de seguimento e acreditación da realización da actividade de persoas beneficiadas ás fórmulas que, se é o caso, propoña a Consellería de Política Social e Igualdade e, se así é requirido, incorporarse como usuarias da aplicación informática deseñada e implantada para a xestión da Estratexia de inclusión social de Galicia 2023-2030.\ng) En particular realizar as actuacións precisas para recoller a información suficiente relativa ao desenvolvemento da prestación que permita dar cumprimento aos requisitos de información a través de indicadores de realización e de resultados previstos no artigo 17 do Regulamento (UE) nº 2021/1057.\nOs indicadores de realización relativos á persoa solicitante refírense a data inmediatamente anterior ao inicio da vinculación do/da participante coa actuación cofinanciada, mentres que os indicadores de resultado inmediato deberán referirse ao período comprendido entre o día posterior á finalización da súa vinculación coa operación e as catro semanas seguintes, no período de xustificación da correspondente subvención. Así mesmo, a Administración poderá requirir, en calquera momento, novos datos relativos á data en que se cumpran o seis meses desde que finalice a vinculación da persoa participante coa actividade cofinanciada, coa finalidade de formalizar os indicadores de resultado a longo prazo descritos no antedito regulamento.\nPara estes efectos facilitaráselles ás entidades beneficiarias o acceso á aplicación informática Participa2127 (https://participa2127.Conselleriadefacenda.gal/Participa2127) e os oportunos cuestionarios, que terán que respectar o principio de integridade dos datos. Para dar cumprimento a estes requisitos de información, as entidades beneficiarias deberán introducir os datos dos indicadores de realización e de resultado das persoas participantes na devandita aplicación informática.\nh) Comunicar as variacións das datas de inicio e de remate das actuacións previstas na solicitude, así como os informes e demais documentación que reclamen os órganos competentes da Consellería de Política Social e Igualdade, en especial, os relativos á subministración de información nos termos establecidos no artigo 4 da Lei 1/2016, do 18 de xaneiro, de transparencia e bo goberno; toda a información necesaria para o cumprimento por aquela das obrigas previstas no título I da Lei 1/2016 e o certificado en que se indique o número estimado da poboación beneficiada pola actuación no período subvencionado pola orde de convocatoria.\ni) Controlar a asistencia ás actuacións de formación adaptada e de participación social e expedir certificado de finalización da acción formativa para os participantes que teñan asistido como mínimo ao 60 % do total das súas horas.\nj) Solicitar, de ser o caso, á Dirección Xeral de Inclusión Social da Consellería de Política Social e Igualdade a autorización das modificacións que afecten o lugar e o tempo da realización ás actuacións subvencionadas cunha antelación de cinco días á data en que se produzan. A autorización considérase outorgada tacitamente unha vez transcorrido o prazo de quince días desde que se recibiu a solicitude.\nk) Remitir no prazo de dez días hábiles os informes e demais documentación que reclamen os órganos competentes da Consellería de Política Social e Igualdade.\nl) Someterse ás actuacións de control, comprobación e inspección que efectuará a Consellería de Política Social e Igualdade; ás verificacións que poidan realizar os organismos implicados na xestión ou seguimento do programa FSE+ Galicia 2021-2027, nos termos establecidos no Regulamento (UE) nº 2021/1060, do Parlamento Europeo e do Consello, do 24 de xuño, que incorporarán as correspondentes visitas sobre o terreo; ás de control financeiro que correspondan, se é o caso, á Intervención Xeral da Comunidade Autónoma; ás previstas na lexislación do Tribunal de Contas e do Consello de Contas ou a outros órganos da Administración do Estado ou da Unión Europea, e achegar canta información lles sexa requirida no exercicio das actuacións anteriores.\nm) Contratar un seguro para o alumnado ou participantes nas actuacións que cubra os riscos que poidan ter durante o desenvolvemento das actividades e os dos desprazamentos para a asistencia a elas.\nn) Proceder ao reintegro dos fondos percibidos, total ou parcialmente, no suposto de incumprimento das condicións establecidas para a súa concesión ou nos supostos previstos no título II da Lei 9/2007, do 13 de xuño.\nñ) Todas aquelas obrigas e requisitos que se desprendan do articulado desta orde e dos artigos 10 e 11 da Lei 9/2007, do 13 de xuño, e da súa normativa de desenvolvemento.\n2. A Consellería de Política Social e Igualdade poderá efectuar as comprobacións que considere oportunas en canto ao cumprimento por parte das entidades locais participantes dos requisitos exixidos pola Lei 13/2008, do 3 de decembro, de servizos sociais de Galicia, e pola súa normativa de desenvolvemento. Así mesmo, poderán solicitar informes dous servizos da rede pública de servizos sociais en canto aos aspectos de complementariedade, oportunidade e eficacia dos servizos e das actuacións das entidades solicitantes recollidos nesta orde.\nArtigo 23.\nPrazos e modalidades de xustificación\n1. A xustificación dos programas realízase a través das modalidades de custos simplificados previstas nos artigos 53.1.b) e d), 53.3.a) e e), 55.2.a) e 56.1 do Regulamento (UE) nº 2021/1060, do Parlamento Europeo e do Consello, de modo independente para cada unha das actuacións subvencionadas.\n2. As entidades beneficiarias deberán xustificar cada anualidade de xeito independente. O primeiro período comprende as actuacións realizadas entre o 1.5.2025 e o 30.11.2025, ambos incluídos, e a xustificación presentarase con data límite do 15.12.2025. A segunda anualidade comprende as actuacións realizadas entre o 1.12.2025 e o 30.11.2026, ambos incluídos, e a xustificación presentarase con data límite do 5.12.2026. A terceira anualidade comprende as actuacións realizadas entre o 1.12.2026 e o 30.4.2027, e a xustificación presentarase con data límite do 15.5.2027.\nArtigo 24.\nForma de xustificación\n1. A documentación necesaria para xustificar os programas dirixidos á inclusión social da poboación xitana, da inmigrante, das persoas en situación ou risco de exclusión social e das persoas sen fogar previstas no artigo 4.1 será a seguinte:\na) Xustificación parcial das actuacións que se realizan durante todo o período subvencionable:\n1º. Para as prestacións comprendidas dentro do servizo de apoio á inclusión sociolaboral establecidas no artigo 5.1.a) 1º, 2º e 3º (sección de inclusión básica, sección de inclusión e transición ao emprego e reforzo socieducativo para menores, respectivamente), requirirase a presentación da seguinte documentación:\n1º.1. Solicitude de pagamento da subvención no anexo VII.\n1º.2. Declaración responsable para a fase de xustificación no anexo VIII.\n1º.3. Memoria económica xustificativa en que conste un resumo do número total de horas no período subvencionado, anexo IX.\n1º.4. Anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\nO grupo de cotización dos traballadores asignados a este módulo será 1 ou 2. No caso de que a persoa traballadora teña asinado outro grupo de cotización, deberá presentar xustificación de que está encadrada dentro do grupo profesional I do Convenio colectivo estatal de acción e intervención social ou equivalente, no caso de que a persoa traballadora non estea no seu ámbito de aplicación.\n1º.5. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s e a persoa responsable da entidade.\n2º. Para as prestacións establecidas para as accións de formación adaptada (artigo 5.1.b) e para o servizo de promoción da participación social (artigo 5.2.b).1º) , presentarase:\n2º.1. Solicitude de pagamento parcial no anexo VII.\n2º.2. Declaración responsable no anexo VIII.\n2º.3. Memoria económica e xustificativa en que conste un resumo do número total de horas no período subvencionado, anexo IX.\n2º.4. Anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\nO grupo de cotización dos traballadores asinados a este módulo será 1 ou 2. No caso de que a persoa traballadora teña asinado outro grupo de cotización, deberá presentar xustificación de que está encadrado dentro do grupo profesional I do Convenio colectivo estatal de acción e intervención social ou equivalente no caso de que a persoa traballadora non estea no seu ámbito de aplicación.\n2º.5 Partes de asistencia das actuacións realizadas no período xustificado onde conste o número total de horas de formación asinados pola persoa participante e o/a responsable técnico/a da realización da actuación e a persoa responsable da entidade.\n3º. Para as prestacións establecidas para o servizo de mediación social e/ou intercultural (artigo 5.2.a), b) 3º e c), e para o servizo de asesoramento técnico especializado en materia de estranxeiría (artigo 5.2.b).2º), presentarase:\n3º.1. Solicitude de pagamento parcial no anexo VII.\n3º.2. Declaración responsable no anexo VIII.\n3º.3. Memoria económica xustificativa en que conste un resumo do número total de horas no período subvencionado, anexo IX.\n3º.4. Anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\nO grupo de cotización dos traballadores asinados a mediación social e intercultural será o 2 ou 3, e para o asesoramento técnico especializado en materia de estranxeiría o 1 ou 2. No caso de que a persoa traballadora teña asinado outro grupo de cotización, deberá presentar xustificación de que está encadrada dentro do grupo profesional II, se se trata de traballadoras asignadas á mediación social e intercultural, e I, se prestan o asesoramento técnico especializado en materia de estranxeiría, do Convenio colectivo estatal de acción e intervención social ou equivalente, no caso de que a persoa traballadora non estea no seu ámbito de aplicación.\n3º.5. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s e a persoa responsable da entidade.\n4º. Para as prestacións establecidas para o servizo de apoio á inclusión residencial (artigo 5.1.a)4º) presentarase:\n4º.1. Solicitude de pagamento parcial no anexo VII.\n4º.2. Declaración responsable no anexo VIII.\n4º.3. Memoria económica xustificativa na que conste un resumo do número total de horas no período subvencionado, anexo IX.\n4º.4. Anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\nO grupo de cotización dos traballadores asinados a este módulo será o 1 ou 2. No caso de que a persoa traballadora teña asinado outro grupo de cotización, deberá presentar xustificación de que está encadrada dentro do grupo profesional I do Convenio colectivo estatal de acción e intervención social ou equivalente en caso de que a persoa traballadora non estea no seu ámbito de aplicación.\n4º.5. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s e a persoa responsable da entidade.\nb) Xustificación para as actuacións finalizadas:\n1º. Para as prestacións comprendidas dentro do servizo de apoio á inclusión sociolaboral establecidas no artigo 5.1.a)1º, 2º e 3º (sección de inclusión básica, sección de inclusión e transición ao emprego e reforzo socioeducativo para menores, respectivamente), requirirá a presentación da seguinte documentación:\n1º.1. Solicitude de pagamento no anexo VII.\n1º.2. Declaración responsable no anexo VIII.\n1º.3. Memoria económica xustificativa na cal conste un resumo do número total de horas no período subvencionado, anexo IX.\n1º.4. No caso de novas altas de persoas traballadoras e/ou modificacións do anexo X xa presentado na xustificación parcial do programa, de ser o caso, achegarase o anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\n1º.5. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s e a persoa responsable da entidade.\n1º.6. Acreditación do número total das persoas atendidas e das persoas traballadoras asignadas á prestación durante o período subvencionado.\nPara as persoas atendidas que acadasen todas as prestacións obrigatorias, achegarase declaración responsable, extraída da aplicación Inclusión social ou no modelo que determine a Consellería de Política Social e Igualdade, de que a persoa realizou as prestacións obrigatorias, das persoas traballadoras que realizaron a actuación, das horas dedicadas, do lugar de atención e de que se cubriron para cada unha delas os indicadores de realización. Esta declaración deberá estar asinada tamén polas persoas traballadoras e as persoas beneficiarias da prestación.\nPara as persoas atendidas que non acadasen as prestacións obrigatorias, presentarase a declaración responsable da entidade de cales foron as persoas atendidas, das persoas traballadoras que realizaron a actuación, das horas dedicadas, do lugar de atención e de que se cubriron para cada unha delas os indicadores de realización. Esta declaración deberá presentarse no modelo que determine a Dirección Xeral de Inclusión Social.\nNo caso do reforzo educativo, achegarase a declaración responsable da entidade, extraída da aplicación Inclusión social ou no modelo que determine a Dirección Xeral de Inclusión Social da Consellería de Política Social e Igualdade, da prestación realizada, de que a persoa realizou a prestación obrigatoria, das persoas traballadoras que realizaron a actuación, das horas dedicadas, do lugar de atención e de que se cubriron para cada unha delas os indicadores de realización. Esta declaración deberá estar asinada pola entidade, pola persoa traballadora e as persoas participantes da prestación (ou, no caso de menores de 14 anos, polo pai, nai, titor ou o/a representante legal do/da menor).\n1º.7. Memoria técnica do programa rematado segundo o guión do anexo XI.\n2º. Para as prestacións establecidas para as accións de formación adaptada (artigo 5.1. b) e para o servizo de promoción da participación social (artigo 5.2. b) 1º) presentaranse:\n2º.1. Solicitude de pagamento no anexo VII.\n2º.2. Declaración responsable do anexo VIII.\n2º.3. Memoria económica e xustificativa en que conste un resumo do número total de horas no período subvencionado, anexo IX.\n2º.4. No caso de novas altas de persoas traballadoras e/ou modificacións do anexo X xa presentado na xustificación parcial do programa, de ser o caso, achegarase o anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\n2º.5. Declaración responsable da entidade, no modelo que determine a Dirección Xeral de Inclusión Social da Consellería de Política Social e Igualdade, de cales foron as persoas atendidas e de que se cubriron para cada unha delas os indicadores de realización.\n2º.6. Partes de asistencia das actuacións realizadas no período xustificado onde conste o número total de horas de formación, asinados pola persoa participante, o/a responsable técnico/a da realización da actuación e a persoa responsable da entidade.\n2º.7. No caso de que as actuacións se realizasen por medios telemáticos, follas mensuais comprensivas da totalidade das horas efectivamente dedicadas á actuación asinadas pola/s persoa/s traballadora/s e a persoa responsable da entidade.\nNestes casos é necesario deixar evidencia da efectiva realización da actividade, tal como capturas de pantalla, exercicios enviados e respondidos, mensaxaría instantánea, actividade a través de redes sociais ou calquera outras probas acreditativas da relación a distancia entre a entidade beneficiaria e o destinatario final.\n2º.8. Certificado de finalización da acción formativa.\n2ª.9. Memoria técnica do programa rematado segundo o guión do anexo XI.\n3º. Para as prestacións establecidas para o servizo de mediación social e/ou intercultural (artigo 5.2.a), b) 3º e c) e para o servizo de asesoramento técnico especializado en materia de estranxeiría (artigo 5.2.b).2º) presentaranse:\n3º.1. Solicitude de pagamento no anexo VII.\n3º.2. Declaración responsable no anexo VIII.\n3º.3. Memoria económica e xustificativa en que conste un resumo do número total de horas no período subvencionado, anexo IX.\n3º.4. No caso de novas altas de persoas traballadoras e/ou modificacións do anexo X xa presentado na xustificación parcial do programa, de ser o caso, achegarase o anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\n3º.5. Declaración responsable da entidade, extraída da aplicación Inclusión social ou no modelo que determine a Dirección Xeral de Inclusión Social da Consellería de Política Social e Igualdade, de cales foron as persoas atendidas das persoas traballadoras que realizaron a actuación, das horas dedicadas, do lugar de atención e de que se cubriron para cada unha delas os indicadores de realización. Esta declaración deberá estar asinada tamén polas persoas traballadoras e as persoas beneficiarias da prestación.\n3º.6. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s e a persoa responsable da entidade.\n3º.7. Memoria técnica do programa rematado segundo o guión do anexo XI.\n4º. Para as prestacións establecidas para o servizo de apoio á inclusión residencial (artigo 5.1.a)4º) presentaranse:\n4º.1. Solicitude de pagamento no anexo VII.\n4º.2. Declaración responsable no anexo VIII.\n4º.3. Memoria económica e xustificativa en que conste un resumo do número total de horas no período subvencionado, anexo IX.\n4º.4. No caso de novas altas de persoas traballadoras e/ou modificacións do anexo X xa presentado na xustificación parcial do programa, de ser o caso, achegarase o anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\n4º.5. Declaración responsable da entidade, extraída da aplicación Inclusión social ou no modelo que determine a Dirección Xeral de Inclusión Social da Consellería de Política Social e Igualdade, de que a persoa realizou as prestacións obrigatorias, das persoas traballadoras que realizaron a actuación, das horas dedicadas, do lugar de atención e de que se cubriron para cada unha delas os indicadores de realización. Esta declaración deberá estar asinada tamén polas persoas traballadoras e as persoas beneficiarias da prestación.\n4º.6. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s e a persoa responsable da entidade.\n4º.7. Memoria técnica do programa rematado segundo o guión do anexo XI.\n5º. Para as actuacións realizadas nos programas dirixidos á atención de persoas sen fogar, presentarase o certificado, emitido polo profesional competente, acreditativo desta situación.\n2. No caso dos programas complementarios de educación e apoio familiar dirixidos a familias en situación ou risco de exclusión social previstos nos artigos 4.2 e 5.3, será necesaria a seguinte documentación:\na) Xustificación parcial das actuacións que se realizan durante todo o período subvencionable:\n1º. Solicitude de pagamento parcial no anexo VII.\n2º. Declaración responsable no anexo VIII.\n3º. Memoria económica e xustificativa en que conste un resumo do número total de horas no período subvencionado, anexo IX.\n4º. Anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\nO grupo de cotización dos traballadores asinados a este módulo será o 1 ou 2. No caso de que a persoa traballadora teña asinado outro grupo de cotización, deberá presentar xustificación de que está encadrada dentro do grupo profesional I do Convenio colectivo estatal de acción e intervención social ou equivalente en caso de que a persoa traballadora non estea no seu ámbito de aplicación.\n5º. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s a e a persoa responsable da entidade.\nb) Xustificación para as actuacións finalizadas:\n1º. Solicitude de pagamento no anexo VII.\n2º. Declaración responsable no anexo VIII.\n3º. Memoria económica e xustificativa en que conste un resumo do número total de horas no período subvencionado, anexo IX.\n4º. No caso de novas altas de persoas traballadoras e/ou modificacións do anexo X xa presentado na xustificación parcial do programa, de ser o caso, achegarase o anexo X de comprobación de datos de terceiras persoas interesadas, referido ao grupo de cotización e á situación de alta na Seguridade Social das persoas traballadoras propias da entidade solicitante asignadas aos programas subvencionados durante o período de execución da actuación.\nNo caso de que algunha destas persoas traballadoras se opoña á consulta, deberán achegar a documentación acreditativa das ditas circunstancias.\n5º. Declaración responsable da entidade, extraída da aplicación Inclusión social ou no modelo que determine a Dirección Xeral de Inclusión Social da Consellería de Política Social e Igualdade, de cales foron as persoas atendidas, das persoas traballadoras que realizaron a actuación, das horas dedicadas, do lugar de atención e de que se cubriron para cada unha delas os indicadores de realización. Esta declaración deberá estar asinada tamén polas persoas traballadoras e as persoas beneficiarias da prestación.\n6º. Follas mensuais comprensivas da totalidade das horas efectivamente dedicadas ao programa, asinadas pola/s persoa/s traballadora/s e a persoa responsable da entidade.\n7º. Memoria técnica do programa rematado no anexo XI.\n3. Para homoxeneizar a documentación xustificativa, toda a documentación debe presentarse obrigatoriamente segundo os modelos dispoñibles a través da páxina web da Consellería de Política Social e Igualdade, excepto aqueles que poidan extraerse da plataforma informática.\nArtigo 25.\nForma de pagamento\n1. O importe de axuda que se vai percibir será o resultado obtido de multiplicar o importe de cada unidade de atención realizada polo número das efectivamente xustificadas, salvo que as persoas atendidas non sexan suficientes en función da natureza da prestación.\n2. De ser o caso, se non se acredita a atención do número mínimo de persoas establecido en función da dedicación horaria declarada ou non se mantén a porcentaxe de persoas que deben ter realizadas as actuacións obrigatorias, procederase a unha redución proporcional da subvención concedida en función da porcentaxe do incumprimento.\nArtigo 26.\nIncumprimentos, reintegros e sancións\n1. O incumprimento das obrigas contidas nesta orde ou demais normativa aplicable, así como das condicións que, se é ou caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes. Para facer efectiva a devolución a que se refire o punto anterior, tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, e na súa normativa de desenvolvemento. Particularmente, acadarán a porcentaxe dun 2 % de minoración sobre a contía total da axuda percibida o incumprimento das obrigas recollidas no artigo 22.1.b) e d).\n2. O incumprimento das obrigas establecidas no artigo 22.1.h), i) e j) implicará que a correspondente acción formativa se considere non realizada, agás no caso da establecida no artigo 22.1.j), de que se poda acreditar que a non comunicación no prazo se debe a causas imprevistas debidamente xustificadas e comunicadas no momento en que se produzan.\nProcederá o reintegro do 10 % no caso de incumprimento da obriga de comunicar ao órgano concedente a solicitude doutras axudas.\nProcederá o reintegro do 100 % do importe da subvención percibida máis xuros de demora, sen prexuízo das sancións que puideran corresponder, polo incumprimento da obriga de comunicar ao órgano concedente a obtención doutras axudas.\nNo caso de condicións que constitúan obrigas que o beneficiario debe acreditar en fase de xustificación, como obrigas de publicidade, comunicación doutras axudas, etc., estas deberán xustificarse en todo caso para poder proceder ao pagamento da subvención, polo que a gradación fixada neste número resultará aplicable para supostos de reintegro, no caso en que se detecte en controis posteriores ao pagamento algún incumprimento relativo a esas obrigas.\n3. Igualmente procederá o reintegro do exceso percibido nos supostos nos que o importe da subvención, illadamente ou en concorrencia con axudas ou subvencións doutras administracións públicas ou doutros entes públicos ou privados, nacionais ou internacionais supere o custo da actividade que vai desenvolver a entidade beneficiaria.\n4. As cantidades que teñan que reintegrar as entidades beneficiarias terán a consideración de ingresos de dereito público e será de aplicación para a súa cobranza o previsto no artigo 14.4 do Decreto lexislativo 1/1999, do 7 de outubro; na Lei 9/2007, do 13 de xuño; no Decreto 11/2009, do 8 de xaneiro, e na normativa comunitaria de aplicación.\n5. De conformidade co previsto no artigo 64 do Decreto 11/2009, do 8 de xaneiro, a entidade beneficiaria poderá realizar a devolución voluntaria de cantidades indebidamente percibidas mediante o ingreso na conta habilitada da Facenda pública galega. O importe da devolución incluirá os xuros de demora. No documento de ingreso deberá identificarse o número do expediente, o concepto da devolución e o nome e NIF do beneficiario. Unha vez ingresado, deberase informar a Dirección Xeral de Inclusión Social da Consellería de Política Social e Igualdade da devolución voluntaria realizada.\n6. Ás entidades beneficiarias das subvencións reguladas nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, e na súa normativa de desenvolvemento.\nArtigo 27.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño.\n2. En virtude do disposto no artigo 4 da Lei 1/2016, do 18 de xaneiro, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 28.\nControl\n1. A Consellería de Política Social e Igualdade poderá levar a cabo as actividades de inspección que considere oportunas para controlar o cumprimento das axudas reguladas nesta orde.\n2. Sen prexuízo do indicado no número anterior, a Consellería de Política Social e Igualdade realizará, ben con persoal propio ou a través de empresas auditoras, actuacións de comprobación e control para verificar sobre o terreo o cumprimento das condicións para a percepción das axudas. As comprobacións incidirán sobre todos aqueles aspectos que garantan a realización dos compromisos adquiridos e o cumprimento dos requisitos fixados nesta orde. O persoal encargado da verificación levantará acta da actuación de control, que asinará a entidade á cal se lle entregará unha copia, e presentaralla ao órgano competente da Consellería de Política Social e Igualdade, xunto co informe de verificación. A entidade queda obrigada a facilitarlle ao persoal designado copia da documentación que se lle solicite relativa ao expediente obxecto de control.\n3. Ademais do anterior, todas as entidades locais beneficiarias destas axudas estarán sometidas ás actuacións de comprobación e control e deberán facilitar toda a información requirida polos órganos verificadores que se establezan en aplicación dos artigos 74 a 80 do Regulamento (UE) nº 2021/1060, do Parlamento Europeo e do Consello, de 24 de xuño, que incluirán as correspondentes visitas sobre o terreo, así como pola Intervención Xeral da Comunidade Autónoma, o Consello de Contas, o Tribunal de Contas e outros órganos de control impostos pola normativa comunitaria no exercicio das súas funcións de fiscalización e control.\n4. Por outra parte, de conformidade co previsto no artigo 20 da Lei 38/2003, do 17 de novembro, xeral de subvencións, transmitirase á Base de datos nacional de subvencións a información necesaria.\nArtigo 29.\nNormativa aplicable\nEsta orde de convocatoria axústase ao disposto na Lei 38/2003, do 17 de novembro, xeral de subvencións; á Lei 9/2007, do 13 de xuño, e ao Decreto 11/2009, do 8 de xaneiro, atendendo, en todo caso, aos principios básicos de publicidade, obxectividade e concorrencia; e ao Regulamento (UE) nº 2021/1060, do Parlamento Europeo e do Consello, do 24 de xuño; ao Regulamento (UE) nº 2021/1057, do Parlamento Europeo e do Consello, do 24 de xuño, e á Orde TES/106/2024, do 8 de febreiro.\nDisposición adicional primeira.\nDelegación de competencias\nAutorízase expresamente a persoa titular da Dirección Xeral de Inclusión Social para actuar por delegación da persoa titular da Consellería de Política Social e Igualdade para resolver a concesión, denegación, modificación ou outras incidencias das subvencións previstas nesta orde, así como para autorizar e dispoñer gastos, o recoñecemento das obrigas e a proposta de pagamentos, en relación co disposto no artigo 73 do Decreto lexislativo 1/1999, do 7 de outubro.\nDisposición adicional segunda.\nMedidas contra a fraude\nCalquera persoa que teña coñecemento de feitos que puidesen ser constitutivos de fraude ou irregularidade en relación con proxectos ou operacións financiadas total ou parcialmente con cargo a fondos procedentes da Unión Europea no marco da presente convocatoria poderá poñer ditos feitos en coñecemento do Servicio Nacional de Coordinación Antifraude da Intervención Xeral da Administración do Estado, por medios electrónicos a través da canle habilitada para o efecto e nos termos establecidos na Comunicación 1/2017, do 3 de abril, do citado servizo, no seguinte enderezo https://www.igae.pap.hacienda.gob.es/sitios/igae/es-ES/snca/Paginas/ComunicacionSNCA.aspx\nMentres non se habilite outra canle específica para o programa FSE+ Galicia 2021-2027, os devanditos feitos poderán poñerse en coñecemento a través de: https://www.conselleriadefacenda.es/areas-tematicas/planificacion-e fondos/periodo-comunitario-2021-2027/medidas-antifraude/snca-olaf\nDisposición adicional terceira.\nResolución de dúbidas ou controversias\nAs dúbidas ou controversias en relación coa subvencionabilidade dos gastos serán resoltas pola Consellería de Política Social e Igualdade por propia iniciativa ou por petición de calquera das entidades solicitantes.\nDisposición derradeira primeira.\nHabilitación para o desenvolvemento da orde\nAutorízase a persoa titular do órgano de dirección con competencias en materia de inclusión social da Consellería de Política Social e Igualdade para ditar os actos e as instrucións que sexan necesarias para o desenvolvemento e a execución desta orde.\nDisposición derradeira segunda.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 30 de xullo de 2025\nFabiola García Martínez\nConselleira de Política Social e Igualdade"
  },
  {
    "file_id": "AnuncioG0766-080825-0001_gl",
    "doga_id": 157,
    "doga_date": "2025-08-19",
    "url": "https://www.xunta.gal/dog/Publicados/2025/20250819/AnuncioG0766-080825-0001_gl.html",
    "title": "ORDE do 8 de agosto de 2025 pola que se establecen as bases reguladoras das axudas para facilitar a obtención dos permisos de condución clases A2 e B á mocidade galega e se procede á súa convocatoria para o ano 2025 (código de procedemento BS321A).",
    "content": "A Constitución española sinala, no seu artigo 48, que os poderes públicos promoverán as condicións para a participación libre e eficaz da xuventude no desenvolvemento político, social, económico e cultural.\nO Estatuto de autonomía de Galicia establece no seu artigo 27, números 22, 23 e 24, que lle corresponde á Comunidade Autónoma galega a competencia exclusiva nas materias de promoción do deporte e a adecuada utilización do lecer, asistencia social, así como a promoción do desenvolvemento comunitario, que se aplica, entre outros, ao ámbito da xuventude.\nA Lei 6/2012, do 19 de xuño, de xuventude de Galicia, sinala, no artigo 7, que constituirá obxectivo prioritario da planificación xeral dos programas relacionados coa educación o apoio da educación non formal da xuventude como complemento da educación regrada, co obxecto de contribuír á aprendizaxe permanente. Así mesmo, no artigo 8 recolle que a Xunta de Galicia promoverá políticas activas que favorezan o emprego xuvenil, que terán, con carácter xeral, os obxectivos da mellora da empregabilidade da mocidade, a mellora da adaptabilidade e a igualdade de oportunidades da mocidade, en especial a igualdade de oportunidades entre homes e mulleres no ámbito laboral.\nMediante o Decreto 285/1989, do 16 de decembro, asúmense as funcións e servizos transferidos pola Administración do Estado á Comunidade Autónoma de Galicia en materia de promoción sociocultural, no ámbito da xuventude e desenvolvemento comunitario.\nSegundo o Decreto 146/2024, do 20 de maio, polo que se establece a estrutura orgánica da Consellería de Cultura, Lingua e Xuventude, correspóndelle á Dirección Xeral de Xuventude, entre outras funcións, a xestión das actuacións en materia de mocidade, así como das políticas xuvenís de carácter interdepartamental e de apoio ao desenvolvemento da actividade xuvenil, así como o fomento da participación da xuventude na vida social, da mobilidade xuvenil e dos intercambios xuvenís, tanto no ámbito da Comunidade Autónoma de Galicia como no resto do Estado e no ámbito internacional.\nA Consellería de Cultura, Lingua e Xuventude considera prioritario apoiar medidas que contribúan á activación das persoas mozas non ocupadas e que incrementen a súa mobilidade e autonomía persoal e, sobre todo, as súas oportunidades de emprego e acceso ao mercado de traballo.\nNeste ámbito enmárcase esta orde, dirixida a implementar unha liña de axudas para facilitar a obtención do permiso de condución das clases A2 e B a persoas mozas en situación de desemprego, o que vai contribuír a mellorar a súa autonomía e empregabilidade na medida en que se lles facilita, aos mozos e mozas que buscan emprego e non se atopan traballando por conta propia ou allea, un instrumento que amplía as súas competencias e o seu currículo.\nExiste crédito dispoñible para esta finalidade na Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025.\nA orde axústase ao disposto na Lei 38/2003, do 17 de novembro, xeral de subvencións; na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, e na Lei 1/2016, do 18 de xaneiro, de transparencia e bo goberno.\nDe acordo co establecido no número 2 do artigo 10 da Lei 4/2019, do 17 de xullo, de administración dixital de Galicia, atendendo ao colectivo de persoas físicas a que vai destinada a convocatoria, que ten ou pode ter con facilidade a capacidade dixital requirida, co fin de axilizar a xestión das solicitudes e acadar unha maior eficiencia na tramitación, e en consonancia coas convocatorias precedentes, considérase procedente establecer a obriga de relacionarse coa Administración convocante a través de medios electrónicos.\nNa súa virtude, en uso das facultades que me confire o artigo 34.6 da Lei 1/1983, do 22 de febreiro, de normas reguladoras da Xunta e da súa Presidencia,\nRESOLVO:\nArtigo 1.\nObxecto e finalidade\n1. Esta orde ten por obxecto establecer as bases reguladoras que rexerán as axudas para facilitar a obtención dos permisos de condución clases A2 e B por parte das persoas mozas residentes en Galicia coa finalidade de mellorar a súa autonomía, mobilidade e a súa empregabilidade, e proceder á convocatoria para o ano 2025.\n2. O código de procedemento administrativo é BS321A.\nArtigo 2.\nConvocatoria e concesión\n1. A Consellería de Cultura, Lingua e Xuventude convoca estas axudas para o ano 2025.\nO procedemento de concesión tramitarase en réxime de concorrencia non competitiva, de acordo co sinalado no artigo 19.2 da Lei 9/2007, do 13 de xuño, de subvencións de Galicia, ao non ser necesario realizar a comparación e prelación das solicitudes presentadas, e concédese a todas aquelas persoas solicitantes que reúnan os requisitos exixidos no artigo 5.\nSe o orzamento previsto na orde non é suficiente para o pagamento de todas as axudas solicitadas, aplicarase como criterio de prioridade a data de presentación.\n2. A Consellería de Cultura, Lingua e Xuventude publicará no\nDiario Oficial de Galicia\ne na páxina web xuventude.xunta.gal o esgotamento do crédito orzamentario. Entenderanse inadmitidas as solicitudes presentadas con posterioridade a aquela que deu lugar ao esgotamento do crédito.\nArtigo 3.\nGasto subvencionable e contía da axuda\nO gasto subvencionable é a suma a prezo global de obtención dos permisos de condución obxecto desta orde, baseado no prezo medio de mercado na Comunidade Autónoma de Galicia para cada tipo de carné.\nO importe da axuda será de 150 euros para a obtención do permiso de condución de clase A2 e de 400 euros para o permiso de condución de clase B.\nO importe da axuda será acumulativo no caso de que unha mesma persoa solicite axuda para a obtención dos dous permisos obxecto da orde.\nArtigo 4.\nOrzamento\n1. Para o financiamento destas axudas destínase un crédito de 800.000,00 euros, con cargo á aplicación orzamentaria 13.05.313A.480.10, de acordo coa Lei 4/2024, do 27 de decembro, de orzamentos xerais da Comunidade Autónoma de Galicia para o ano 2025.\n2. A concesión das subvencións queda condicionada á existencia de crédito adecuado e suficiente no momento da resolución da concesión.\nArtigo 5.\nPersoas destinatarias e requisitos\n1. Poderán solicitar as axudas as persoas mozas que cumpran os seguintes requisitos na data de presentación da súa solicitude:\na) Ter feitos os 18 anos de idade e non ter feitos os 31.\nb) Estar empadroadas na Comunidade Autónoma de Galicia cunha antigüidade mínima dun ano.\nc) Non estar traballando por conta propia nin allea. Enténdese que están traballando por conta propia ou allea aquelas persoas que estean en situación de alta nalgún réxime da Seguridade Social ou nunha mutualidade de previsión social, coa excepción de alumnos e alumnas que realicen prácticas formativas ou prácticas académicas externas incluídas en programas de formación previstas na disposición adicional quincuaxésimo segunda do Real decreto lexislativo 8/2015, do 30 de outubro, polo que se aproba o texto refundido da lei xeral da Seguridade Social.\nd) Ter aprobado o/s permiso/s de conducir para o/s cales se solicita esta axuda con data de expedición entre o 1 de outubro de 2024 e a data de presentación da solicitude.\ne) Que a suma dos ingresos anuais dos membros da unidade familiar sexa igual ou inferior a cinco veces o indicador público de renda de efectos múltiples (IPREM) de 2025, no seu cómputo anual, incluíndo dúas pagas extras.\nArtigo 6.\nCómputo de ingresos\nPara a determinación dos ingresos partirase da contía da base impoñible xeral e do aforro reguladas nos artigos 48 e 49, respectivamente, da Lei 35/2006, do 28 de novembro, do imposto sobre a renda das persoas físicas (en adiante, IRPF), correspondente á declaración ou declaracións presentadas pola persoa solicitante e por cada unha dos membros da unidade familiar.\nPara os efectos desta convocatoria, os datos fiscais que se terán en conta para a concesión das axudas corresponderán ao exercicio económico 2024.\nArtigo 7.\nCompatibilidade da axuda\nA obtención desta subvención é compatible con outras outorgadas coa mesma finalidade por todo tipo de organismos públicos ou privados nacionais, da UE ou de organismos internacionais, sen que en ningún caso o seu importe poida ser de tal contía que, illadamente ou en concorrencia con outras subvencións, axudas, ingresos ou recursos, supere o custo da obtención do permiso de condución que se solicite.\nArtigo 8.\nSolicitudes e prazo de presentación\n1. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. O prazo de presentación solicitudes será dun mes, que se contará desde o día 25 de agosto de 2025 ás 9.00 horas ata o día 25 de setembro de 2025 ás 20.00 horas, salvo que se produza con anterioridade o esgotamento do crédito orzamentario dispoñible, caso en que se observará o disposto no artigo 2.2.\n3. As persoas solicitantes poderán solicitar información e asesoramento, en relación coa convocatoria, nos teléfonos relacionados no anexo V e, tamén, de modo presencial, nas dependencias sinaladas no citado anexo.\nArtigo 9.\nDocumentación complementaria\n1. As persoas interesadas deberán achegar coa solicitude (anexo I) a seguinte documentación:\na) Documentación acreditativa da representación da persoa que actúe no nome da persoa solicitante, se é o caso. A representación deberá acreditarse a través do modelo normalizado dispoñible na sede electrónica da Xunta de Galicia ou por calquera outro modo válido en dereito. O modelo normalizado pode descargarse na seguinte ligazón: https://sede.xunta.gal/modelos-normalizados\nb) Autorización temporal para conducir expedida pola Dirección Xeral de Tráfico, no caso de que a persoa solicitante teña aprobado o/s carné/s obxecto da solicitude pero o documento aínda non fose expedido. Esta xustificación debe conter a data de obtención do permiso, que debe estar no intervalo recollido no artigo 5.d).\nc) O/s certificado/s de empadroamento histórico que acredite/n a antigüidade mínima exixida no artigo 5, no caso de que a última variación padroal sexa inferior a 1 ano.\nd) Convenio especial, acordo específico para o desenvolvemento da actividade formativa ou documento análogo que acredite a realización das prácticas formativas ou académicas, para o caso de alumnos e alumnas que realicen prácticas formativas ou prácticas académicas externas incluídas en programas de formación previstas na disposición adicional quincuaxésimo segunda do Real decreto lexislativo 8/2015, do 30 de outubro, polo que se aproba o texto refundido da Lei xeral de seguridade social.\ne) Certificación literal de nacemento de cada persoa membro da unidade familiar ou libro de familia. Neste último caso, copia de todas as follas do libro de familia en que figuren todas as persoas que compoñen a unidade familiar. A determinación das persoas membros da unidade familiar realizarase atendendo á situación existente na data de presentación da solicitude.\nf) Acreditación da relación matrimonial ou análoga á conxugal, de ser o caso.\ng) Certificación da Axencia Estatal de Administración Tributaria (AEAT) de non ter a obriga de declarar, se é o caso.\nh) Anexo II, de comprobación de datos de terceiras persoas cando forme parte de unidades familiares compostas por máis dun membro, que deberá achegar debidamente cuberto e asinado por todas as persoas que compoñan a unidade familiar.\nA concorrencia dos demais requisitos exixidos no artigo 5 será obxecto de comprobación automática polo órgano convocante, conforme se recolle no artigo 11.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que sexa realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar, de maneira motivada, o cotexo das copias achegadas pola persoa interesada, para o que poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 10.\nPersoas membros da unidade familiar\nPara os efectos destas bases considéranse persoas membros da unidade familiar da persoa solicitante, o/a solicitante, as persoas proxenitoras e, de ser o caso, o/a cónxuxe ou a persoa a que se encontre unido/a ao/á solicitante por análoga relación, cos/coas cales conviva.\nArtigo 11.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI/NIE da persoa solicitante e, se é o caso, da persoa representante e demais persoas membros que compoñen a unidade familiar.\nb) Certificado de residencia con data de última variación padroal da persoa solicitante. No caso de que a última variación padroal sexa inferior a 1 ano, deberá achegarse coa solicitude o certificado indicado no artigo 9.1.c).\nc) Certificado de estar ao día no pagamento de obrigas tributarias coa Axencia Estatal da Administración Tributaria (AEAT) da persoa solicitante.\nd) Certificado de estar ao día no pagamento coa Seguridade Social da persoa solicitante.\ne) Certificado de estar ao día no pagamento de obrigas tributarias coa Axencia Tributaria de Galicia (Atriga) da persoa solicitante.\nf) Permiso/s de condución da persoa solicitante. No caso de que a persoa solicitante teña aprobado/s o/s carné/s obxecto da solicitude pero o documento aínda non fose expedido, deberá achegarse coa solicitude a autorización temporal para conducir indicada no artigo 9.1.b).\ng) Informe sobre o estado de alta na Seguridade Social na data de presentación da solicitude da persoa solicitante.\nh) Certificado da renda expedido pola Axencia Estatal de Administración Tributaria (AEAT) da persoa solicitante e, se é o caso, das demais persoas membros que compoñen a unidade familiar.\n2. Consultaranse ademais os seguintes datos cando a persoa solicitante faga constar na solicitude que lle é de aplicación a circunstancia que acredita o documento correspondente:\na) Acreditación da convivencia actual das persoas que compoñen a unidade familiar, se é o caso.\n3. No caso de que as persoas interesadas ou as demais persoas membros que compoñen a unidade familiar se opoñan á consulta, deberán indicalo no recadro habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n4. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas e ás demais persoas que compoñen a unidade familiar a presentación dos documentos correspondentes.\nArtigo 12.\nEmenda das solicitudes\nConforme establece o artigo 20.5 da Lei 9/2007, do 13 de xuño, de subvencións de Galicia, se a solicitude non reúne os requisitos establecidos nesta orde ou non se achega a documentación exixida, o órgano instrutor requirirá a persoa solicitante para que, nun prazo de dez días, emende a falta ou achegue os documentos preceptivos. Se non o fai, considerarase desistida da súa petición, de conformidade co previsto no artigo 68 da Lei 39/2015, do 1 de outubro, do procedemento administrativo común das administracións públicas, logo de resolución, que será ditada nos termos do seu artigo 21.\nArtigo 13.\nTrámites administrativos posteriores á presentación de solicitudes\nTodos os trámites administrativos que as persoas interesadas deban realizar logo da presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 14.\nInstrución e resolución\n1. O órgano instrutor do procedemento será o Instituto da Xuventude de Galicia, da Dirección Xeral de Xuventude, quen elevará as súas propostas de resolución ao órgano competente para resolver, en aplicación do procedemento abreviado previsto no artigo 22 da Lei 9/2007, do 13 de xuño.\n2. Correspóndelle á persoa titular da Dirección Xeral de Xuventude, por delegación da persoa titular da Consellería de Cultura, Lingua e Xuventude, e logo da fiscalización da Intervención, a competencia para a adxudicación das axudas mediante as correspondentes resolucións. As resolucións serán notificadas de conformidade co disposto no artigo 40 da Lei 39/2015, do 1 de outubro, no prazo máximo de cinco meses contado desde a entrada da solicitude no rexistro do órgano competente para tramitar.\n3. Se transcorre o prazo máximo para resolver sen se ditar resolución expresa, as persoas interesadas poderán entender desestimadas as súas solicitudes por silencio administrativo.\n4. Unha vez notificadas as resolucións definitivas polo órgano competente, as persoas propostas como beneficiarias disporán dun prazo de dez días para manifestar a aceptación ou presentar a renuncia, expresa e motivada, conforme o modelo que se achega como anexo III.\nTranscorrido o prazo sinalado sen que se produza manifestación expresa de aceptación ou renuncia, entenderase que se acepta a subvención concedida, conforme o disposto no artigo 21.5 da Lei 9/2007, do 13 de xuño.\n5. Toda alteración das condicións que se tiveron en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.\nArtigo 15.\nNotificacións\n1. As notificacións de resolucións e actos administrativos derivadas desta orde practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal.\nEste sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorran dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non é posible por problemas técnicos, practicarase a notificación polos medios previstos na normativa reguladora do procedemento administrativo común.\nArtigo 16.\nRéxime de recursos\n1. As resolucións ditadas neste procedemento esgotan a vía administrativa, polo que, de conformidade co previsto nos artigos 10, 14 e 46 da Lei 29/1998, do 13 de xullo, reguladora da xurisdición contencioso-administrativa, contra elas poderase interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, que comezará a contar desde o día seguinte ao da súa notificación se esta for expresa. Se non o for, o prazo será de seis meses e contarase a partir do día seguinte a aquel en que se produza o acto presunto.\n2. Malia o anterior, poderase interpoñer potestativamente recurso de reposición ante o mesmo órgano que ditou a resolución, no prazo dun mes, que comezará a contar a partir do día seguinte ao da súa notificación, se esta for expresa. Se non o for, poderase interpor recurso de reposición en calquera momento a partir do día seguinte a aquel en que se produza o acto presunto.\nArtigo 17.\nObrigas das persoas beneficiarias\nA condición de persoa beneficiaria obriga a esta nos seguintes termos:\na) Con carácter previo á concesión e ao pagamento da axuda, estar ao día no cumprimento das súas obrigas tributarias e coa Seguridade Social, e non ter débedas pendentes de ningunha natureza coa Comunidade Autónoma de Galicia.\nb) Reintegrar, total ou parcialmente, o importe da axuda no suposto de incumprimento dos requisitos e condicións establecidos para a súa concesión e das demais obrigas contidas nesta orde, na Lei 9/2007, do 13 de xuño, ou na restante normativa que sexa de aplicación. Para facer efectiva a devolución, tramitarase o procedemento de reintegro oportuno, que se axustará ao previsto no artigo 37 e seguintes da Lei 9/2007, do 13 de xuño, e no título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nc) Someterse ás actuacións de control, comprobación e inspección que efectuará a Consellería de Cultura, Lingua e Xuventude, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas, e achegar canta información lles sexa requirida no exercicio das actuacións anteriores.\nd) Conservar os documentos orixinais ou copias ou ben en soportes de datos comunmente aceptados, en especial versións electrónicas de documentos orixinais ou documentos existentes unicamente en versión electrónica, xustificativos da actuación realizada e da aplicación dos fondos recibidos, en canto poidan ser obxecto das actuacións de comprobación e control.\ne) Comunicarlle á Dirección Xeral de Xuventude as modificacións que se produzan nos requisitos e condicións que determinaron a concesión da axuda. Esta comunicación deberá efectuarse no momento en que se coñeza.\nf) Comunicarlle á Dirección Xeral de Xuventude a solicitude e, de ser o caso, a obtención doutras axudas para este mesmo concepto. Para estes efectos, a persoa solicitante debe incluír no anexo I a declaración relativa a outras axudas e, con posterioridade á presentación da solicitude, comunicar a súa obtención, de ser o caso (anexo IV).\ng) Subministrar á Administración concedente a información necesaria ao abeiro do disposto no artigo 4 da Lei 1/2016, do 8 de xaneiro, de transparencia e bo goberno.\nh) Cumprir cos requisitos e obrigas recollidas nos artigos 10 e 11 da Lei 9/2007, do 3 de xuño, e coas restantes obrigas contidas nesta orde e demais normativa aplicable.\nArtigo 18.\nXustificación\n1. As persoas beneficiarias deberán achegar, no prazo de 10 días hábiles contados a partir da notificación da resolución, a seguinte documentación:\na) A declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo fin, das distintas administracións públicas competentes ou das entidades vinculadas ou dependentes (anexo IV).\nb) As certificacións de estar ao día das obrigas coa Axencia Estatal de Administración Tributaria, a Tesouraría Xeral da Seguridade Social e a consellería competente en materia de facenda da Xunta de Galicia, só no caso de que se opuxesen expresamente á súa consulta automática no trámite de solicitude ou non prestasen o seu consentimento expreso a realizar a consulta.\n2. A xustificación da suma a prezo global establecida no artigo 3 realizarase en función da xustificación da obtención do/dos permiso/s de condución obxecto da solicitude, que se exixe como requisito das persoas solicitantes no artigo 5.d).\nArtigo 19.\nPagamento\nUnha vez recibida e comprobada a documentación indicada no artigo 18.1 poderase pagar a axuda concedida.\nArtigo 20.\nReintegro das axudas e réxime sancionador\n1. Procederá o reintegro do 100 % da axuda nos termos e supostos previstos no artigo 33 da Lei 9/2007, do 13 de xuño, e, en concreto, nos seguintes casos:\na) Incumprimento da obriga de xustificación ou xustificación insuficiente nos termos establecidos no artigo 28 da Lei 9/2007, do 13 de xuño, e no establecido nesta orde.\nb) Obtención da axuda sen reunir os requisitos exixidos para a súa concesión, con falsificación das condicións requiridas para isto ou ocultación daquelas que o impedisen.\nc) Incumprimento das condicións, obrigas e incompatibilidades previstas nos artigos 5, 6 e 15 desta orde.\n2. Procederá o reintegro do 5 % da axuda concedida no caso de incumprimento da obriga de comunicar ao órgano concedente a solicitude doutras axudas.\n3. Procederá o reintegro do exceso percibido máis os xuros de demora, sen prexuízo das sancións que poidan corresponder, no caso de incumprimento da obriga de comunicar ao órgano concedente a obtención doutras axudas.\n4. As persoas adxudicatarias quedan suxeitas ao réxime de infraccións e sancións previsto para esta materia no título IV da Lei 9/2007, do 13 de xuño.\nArtigo 21.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 22.\nBase de datos nacional de subvencións\nDe conformidade co previsto no artigo 20 da Lei 38/2003, do 17 de novembro, xeral de subvencións, transmitirase a información necesaria á Base de datos nacional de subvencións (BDNS).\nDisposición adicional primeira.\nAmpliación do crédito\nPoderase ampliar a contía máxima do crédito dispoñible para esta convocatoria. O incremento queda condicionado á declaración de dispoñibilidade do crédito como consecuencia dalgunha das circunstancias sinaladas no artigo 30.2 do Decreto 11/2009, do 8 de xaneiro, e, de ser o caso, logo de aprobación da modificación orzamentaria que proceda.\nA ampliación do crédito publicarase no\nDiario Oficial de Galicia\n, sen que tal publicidade implique a apertura do prazo para presentar novas solicitudes nin o inicio de novo cómputo do prazo para resolver.\nDisposición derradeira primeira.\nDelegación de competencias\nApróbase a delegación de atribucións da persoa titular da Consellería de Cultura, Lingua e Xuventude na persoa titular da Dirección Xeral de Xuventude para resolver a concesión, denegación, modificación ou outras incidencias das axudas previstas nesta orde.\nDisposición derradeira segunda.\nSupletoriedade\nEn todo o non previsto nesta orde rexerá a normativa en materia de subvencións contida na Lei 9/2007, do 13 de xuño, e no seu regulamento, aprobado polo Decreto 11/2009, do 8 de xaneiro, así como na Lei 38/2003, do 17 de novembro.\nDisposición derradeira terceira.\nHabilitación competencial\nFacúltase a persoa titular da Dirección Xeral de Xuventude para ditar cantas instrucións e actos sexan precisos para o desenvolvemento desta orde.\nDisposición derradeira cuarta.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia.\nSantiago de Compostela, 8 de agosto de 2025\nO conselleiro de Cultura, Lingua e Xuventude\nP.D. (Orde do 28.6.2024; DOG núm. 130, do 5 de xullo)\nElvira María Casal García\nSecretaria xeral técnica da Consellería de Cultura, Lingua e Xuventude"
  },
  {
    "file_id": "AnuncioG0760-310725-0002_gl",
    "doga_id": 158,
    "doga_date": "2025-08-20",
    "url": "https://www.xunta.gal/dog/Publicados/2025/20250820/AnuncioG0760-310725-0002_gl.html",
    "title": "ORDE do 30 de xullo de 2025 pola que se habilitan electronicamente os procedementos administrativos de prazo aberto do Rexistro Galego de Animais de Compañía (Regiac) dependente desta consellería (códigos de procedimiento MT811F e MT811G).",
    "content": "O Rexistro Galego de Identificación de Animais de Compañía de Galicia (en diante, Regiac), dependente da Consellería de Medio Ambiente e Cambio Climático, creouse mediante o Decreto 90/2002, do 28 de febreiro, polo que se regula a tenza de animais potencialmente perigosos na Comunidade Autónoma de Galicia e se crean os rexistros galegos de identificación de animais de compañía e potencialmente perigosos e de adestradores caninos (artigo 5). A súa xestión articúlase a través da Dirección Xeral de Patrimonio Natural, consonte o disposto no Decreto 137/2024, do 20 de maio, polo que se establece a estrutura orgánica da Consellería de Medio Ambiente e Cambio Climático.\nEn consonancia co anterior, ditouse a Orde do 5 de xullo de 2004 pola que se crea o ficheiro de datos de carácter persoal que conforma o Regiac.\nA Lei 4/2017, do 3 de outubro, de protección e benestar dos animais de compañía en Galicia, recolle no seu artigo 12 o proceso de identificación dos animais considerando que a identificación comprende non só o sistema de marcación e a expedición do correspondente documento de identificación ou pasaporte, senón tamén a inscrición do animal no Regiac.\nO artigo 10 do Decreto 90/2002, do 28 de febreiro, regula o procedemento de identificación, así como o sistema de envío da documentación ao Regiac, que unicamente se levará a cabo por parte dos/das veterinarios/das habilitados/as pola Dirección Xeral de Patrimonio Natural para levar a cabo a inscrición dos animais no citado rexistro.\nA Lei 39/2015, do 1 de outubro, do procedemento administrativo común das administracións públicas, e a Lei 40/2015, do 1 de outubro, de réxime xurídico do sector público, supuxeron un novo escenario normativo para a consolidación da administración dixital nas administracións públicas e, polo tanto, tamén na Administración xeral e o sector público autonómico de Galicia. Con elas, dáse continuidade ao recoñecemento legal do dereito da cidadanía a relacionarse coa Administración por medios electrónicos que xa realizaba a derrogada Lei 11/2007, do 22 de xuño, de acceso electrónico dos cidadáns aos servizos públicos.\nA Lei 4/2019, do 17 de xullo, de administración dixital de Galicia, regula o réxime xurídico da utilización dos medios electrónicos por parte do sector público galego no desenvolvemento da súa actividade, nas súas relacións coa cidadanía, coas demais administracións públicas, coas empresas e as entidades, as infraestruturas e os servizos do sector público galego, as medidas para o desenvolvemento dixital na sociedade con criterios de inclusión e non discriminación, e os órganos con competencias en relación coa administración dixital.\nO artigo 12 da Lei 39/2015, do 1 de outubro, establece que as administracións públicas deberán garantir que as persoas interesadas se poden relacionar coa Administración a través de medios electrónicos, para o cal porán á súa disposición as canles de acceso que sexan necesarias, así como os sistemas e aplicacións que, en cada caso, se determinen.\nConsonte este artigo, están obrigadas a relacionarse a través de medios electrónicos para a realización de calquera trámite dun procedemento as persoas que exerzan unha actividade profesional para a cal se requira colexiación obrigatoria, para os trámites e actuacións que realicen coas administracións públicas no exercicio da dita actividade profesional, así como as súas persoas representantes, os traballadores autónomos e as traballadoras autónomas para os trámites e as actuacións que realicen no exercicio da súa actividade profesional, e as persoas que representen un suxeito obrigado dos anteriormente indicados.\nDe acordo co establecido no artigo 66 da referida Lei 39/2015, do 1 de outubro, cando a Administración nun procedemento en concreto estableza expresamente formularios específicos de presentación de solicitudes, estes serán de uso obrigatorio polas persoas interesadas.\nA cidadanía ten que ser a primeira e principal beneficiaria do acceso electrónico e a Administración queda obrigada a transformarse nunha administración electrónica rexida polo principio de eficacia que proclama o artigo 103 da Constitución.\nEn definitiva, a regulación do procedemento administrativo obxecto desta norma realízase na normativa sectorial; esta orde limítase a habilitar a presentación electrónica das correspondentes solicitudes, mediante a súa incorporación á sede electrónica da Xunta de Galicia, co obxecto de que as persoas usuarias se poidan relacionar coa Administración por medios electrónicos.\nAsí pois, en cumprimento da normativa citada, o procedemento administrativo de inscrición no Regiac estará dispoñible telematicamente, o que contribuirá a seguir afondando no impulso dunhas relacións máis áxiles, simples e fluídas entre a Xunta de Galicia e a cidadanía.\nEn consecuencia, no exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,\nDISPOÑO:\nSección 1ª. Disposicións xerais\nArtigo 1.\nObxecto\n1. Esta orde ten por obxecto habilitar na sede electrónica da Xunta de Galicia os procedementos administrativos de prazo aberto de inscrición dun animal, modificación dos datos ou baixa no Rexistro Galego de Animais de Compañía (Regiac), dependente da Consellería de Medio Ambiente e Cambio Climático, así como o cambio de titularidade.\n2. Os ditos procedemento habilitaranse na sede electrónica da Xunta de Galicia e figurarán na Guía de procedementos e servizos cos seguintes códigos de procedemento:\na) Inscrición, modificación e baixa no Rexistro Galego de Identificación de Animais de Compañía (código de procedemento MT811F).\nb) Cambio de titularidade no Rexistro Galego de Identificación de Animais de Compañía (código de procedemento MT811G).\nArtigo 2.\nPresentación de solicitudes\n1. As solicitudes presentaraas o/a veterinario/a, habilitado/a obrigatoriamente por medios electrónicos a través do formulario normalizado xerado na aplicación informática do Regiac (anexo I no caso de inscrición, modificación e baixa no Regiac, e anexo II no caso de cambio de titularidade), accesible desde a sede electrónica da Xunta de Galicia https://sede.xunta.gal, ou no enderezo directo https://regiac.xunta.gal\n2. Para poder presentar as solicitudes de inscrición, modificación, baixa (MT811F) ou cambio de titularidade no Regiac (MT811G), o/a veterinario/a habilitado/a deberá:\na) Acceder á aplicación empregando o método de autenticación de uso persoal e intransferible de que dispoñen os/as veterinarios/as habilitados/as pola Dirección Xeral de Patrimonio Natural.\nb) Cubrir todos os campos obrigatorios dos formularios normalizados, ademais de anexar a documentación complementaria recollida no artigo 4 desta orde.\nc) Unha vez cuberto o formulario, o/a veterinario/a habilitado/a presentará a solicitude de acordo co previsto no punto 1 deste artigo.\nNo momento da presentación, a aplicación informática expedirá un recibo acreditativo da presentación e xerará de forma automática os formularios dos anexos I e II, segundo corresponda, debidamente cubertos.\n3. As solicitudes que non conteñan a información obrigatoria indicada no formulario ou non veñen acompañadas da documentación mínima recollida nos artigos 8 e 9 serán inadmitidas a trámite.\n4. De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algún/algunha dos/das veterinarios/as habilitados/as presenta a súa solicitude presencialmente, será requirido/a para que a emende a través da súa presentación electrónica. Para estes efectos, considerarase data de presentación da solicitude aquela en que sexa realizada a emenda.\n5. A aplicación informática dispón de instrucións de axuda para a consulta das persoas usuarias. No caso de dificultades técnicas ou no caso de requirirse máis información, a Consellería de Medio Ambiente e Cambio Climático pon á disposición das persoas usuarias un servizo de asistencia técnica a través da caixa de correo electrónico: regiac.medioambiente@xunta.gal\nArtigo 3.\nDocumentación complementaria\n1. Os/as veterinarios/as habilitados/as pola Dirección Xeral de Patrimonio Natural deberán achegar coa solicitude a documentación recollida nos artigos 8 e 9 desta orde que se precisa en cada un dos procedementos.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa foron presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderáselle solicitar novamente á persoa interesada que os achegue.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase data de presentación aquela en que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberanse indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 4.\nComprobación de datos\n1. Para a tramitación dos procedementos previstos nesta orde consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) Autorización administrativa para a tenza do exemplar obxecto de inscrición, no caso de aves de rapina.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.\nArtigo 5.\nTrámites administrativos posteriores á presentación da solicitude\nTodos os trámites administrativos que as persoas interesadas deban realizar tras a presentación da solicitude se deberán efectuar electronicamente a través da aplicación informática do Regiac, accesible desde o enderezo da internet https://regiac.xunta.gal\nArtigo 6.\nNotificacións\n1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas efectuaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirálles ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán, de oficio, crear o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.\n4. As notificacións entenderanse efectuadas no momento en que se produza o acceso ao seu contido e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non for posible por problemas técnicos, efectuarase a notificación polos medios previstos na normativa reguladora do procedemento administrativo común.\n6. Ademais do anterior, no taboleiro electrónico dispoñible na aplicación informática (https://regiac.xunta.gal) alertarase cun aviso en que se indica a posta á disposición da notificación. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.\nArtigo 7.\nPrazo de presentación e de resolución das solicitudes\n1. As solicitudes relativas a este procedemento poderán presentarse ao longo de todo o ano.\n2. Dado que a normativa específica non regula o prazo de resolución nin o sentido do silencio administrativo, aplicarase supletoriamente o artigo 24 da Lei 39/2015, do 1 de outubro; polo tanto, o prazo de resolución será de tres meses e o sentido do silencio administrativo será negativo.\nSección 2ª. Procedementos\nArtigo 8.\nInscrición dun animal no Regiac, modificación dos datos ou baixa no Regiac\n1. O formulario para inscribir un animal no Regiac, modificar os datos dun animal xa inscrito ou dalo de baixa é o que consta como anexo I desta orde co código de procedemento MT811F.\n2. As persoas interesadas deberán achegar coa solicitude a seguinte documentación:\na) Acreditación da persoa representante que asine a solicitude, que será en todo caso o/a veterinario/a habilitado/a pola Consellería de Medio Ambiente e Cambio Climático, de acordo co previsto no artigo 10 do Decreto 90/2002, do 28 de febreiro, por calquera dos medios sinalados no artigo 5 da Lei 39/2015, do 1 de outubro, do procedemento administrativo común das administracións públicas, e do artigo 32 do Real decreto 203/2021, do 30 de marzo, polo que se aproba o Regulamento de actuación e funcionamento do sector público por medios electrónicos.\nb) Documentación relativa á pluralidade de persoas solicitantes, no caso de solicitudes conxuntas, na cal deberá constar a listaxe completa das persoas interesadas que a formulan segundo o modelo específico dispoñible na sede electrónica da Xunta de Galicia.\nc) No suposto de solicitudes de inscrición do animal no Regiac ou para a modificación de datos dun animal xa inscrito:\n1º. Documentación acreditativa da orixe legal do animal obxecto de inscrición, no caso de especies recollidas nos anexos I e II do Regulamento CITES.\n2º. Certificado de inscrición do animal noutro rexistro oficial de animais de compañía, no caso de que este proveña doutra comunidade autónoma.\n3º. Documentación acreditativa do emprego do animal en actividades específicas ou profesionais (cans de rescate, cans de asistencia ou animais das forzas e corpos de seguridade ou das Forzas Armadas).\n4º. No caso de que se trate dun animal considerado potencialmente perigoso:\ni). Certificado sanitario, que terá unha antigüidade inferior a un (1) ano desde a súa expedición.\nii) Certificado de adestramento, nos casos en que a cualificación como animal potencialmente perigoso derive do seu adestramento.\niii). Resolución da Administración local da declaración do animal como potencialmente perigoso, para o resto dos casos.\niv) Licenza municipal para a tenza de animais potencialmente perigosos vixente (vixencia de cinco (5) anos desde a súa expedición) a nome da/s persoa/s adquirente/s, no caso de animais considerados potencialmente perigosos.\nd) No suposto de solicitudes de baixa do animal no Regiac:\n1º. Documentación xustificativa do destino do animal, no caso de morte deste:\ni) Nos casos de incineración ou destrución do cadáver por un xestor autorizado: documentación de retirada, factura ou certificado de xestión do cadáver, emitida pola empresa autorizada, de acordo co Regulamento (CE) nº 1069/2009 do Parlamento Europeo e do Consello, do 21 de outubro de 2009.\nii) Nos casos de enterramento controlado pola persoa titular do animal: declaración responsable da persoa titular do animal, cumprindo o recollido nos artigos 9, 11 e 15 do Decreto 72/2016, do 9 de xuño, polo que se autorizan e se regulan determinados sistemas de eliminación de subprodutos animais non destinados ao consumo humano en Galicia.\niii) Nos casos de enterramento controlado por unha empresa autorizada: certificado da empresa, cumprindo o recollido nos artigos 9, 11 e 15 do Decreto 72/2016, do 9 de xuño.\n2º. Copia do atestado de tráfico ou documentación equivalente, no caso de atropelo con resultado de morte e que non fose posible recuperar o cadáver.\n3º. Copia da denuncia por desaparición ou roubo, no resto de casos.\n4º. Acreditación do traslado do animal a outra comunidade autónoma, por calquera medio válido.\nArtigo 9.\nCambio de titularidade dun animal no Regiac\n1. O formulario para realizar o cambio de titularidade dun animal no Regiac é o que consta como anexo II desta orde co código de procedemento MT811G.\n2. As persoas interesadas deberán achegar coa solicitude a seguinte documentación:\na) Acreditación da persoa representante que asine a solicitude, que será en todo caso o/a veterinario/a habilitado/a pola Consellería de Medio Ambiente e Cambio Climático, de acordo co previsto no artigo 10 do Decreto 90/2002, do 28 de febreiro, por calquera dos medios sinalados no artigo 5 da Lei 39/2015, do 1 de outubro, do procedemento administrativo común das administracións públicas, e do artigo 32 do Real decreto 203/2021, do 30 de marzo, polo que se aproba o Regulamento de actuación e funcionamento do sector público por medios electrónicos.\nb) Documentación relativa á pluralidade de persoas solicitantes, no caso de solicitudes conxuntas, na cal deberá constar a listaxe completa das persoas interesadas que a formulan segundo o modelo específico dispoñible na sede electrónica da Xunta de Galicia.\nc) Acreditación da modificación do réxime de custodia do animal, nos casos de custodia compartida.\nd) Documentación xustificativa do cambio de titularidade (contratos de cesión, compravenda ou adopción).\ne) No caso de que se trate dun animal considerado potencialmente perigoso:\n1º. Certificado sanitario, que terá unha antigüidade inferior a un (1) ano desde a súa expedición.\n2º. Licenza municipal para a tenza de animais potencialmente perigosos vixente (vixencia de cinco (5) anos desde a súa expedición) a nome da/s persoa/s adquirente/s, no caso de animais considerados potencialmente perigosos.\nDisposición adicional única.\nActualización dos modelos normalizados\nDe conformidade coa disposición adicional sexta da Lei 4/2019, do 17 de xullo, de administración dixital de Galicia, o/s modelo/s normalizado/s aplicable/s na tramitación do/s procedemento/s regulado/s nesta disposición poderá/n ser actualizado/s co fin de mantelo/s adaptado/s á normativa vixente. Para estes efectos, será suficiente a publicación do/s modelo/s actualizado/s na sede electrónica da Xunta de Galicia, onde estará/n permanentemente accesible/s para todas as persoas interesadas, sen que sexa necesaria unha nova publicación no\nDiario Oficial de Galicia\n.\nDisposición derradeira única.\nEntrada en vigor\nEsta orde entrará en vigor ao mes da súa publicación no\nDiario Oficial de Galicia.\nSantiago de Compostela, 30 de xullo de 2025\nÁngeles Vázquez Mejuto\nConselleira de Medio Ambiente e Cambio Climático"
  },
  {
    "file_id": "AnuncioC3K1-310725-0001_gl",
    "doga_id": 158,
    "doga_date": "2025-08-20",
    "url": "https://www.xunta.gal/dog/Publicados/2025/20250820/AnuncioC3K1-310725-0001_gl.html",
    "title": "ORDE do 28 de xullo de 2025 pola que se aproban as bases reguladoras e se convocan subvencións para proxectos de saúde pública no campo do VIH/sida e outras infeccións de transmisión sexual (ITS) realizados en Galicia por entidades privadas sen ánimo de lucro (código de procedemento SA645A).",
    "content": "A infección polo VIH (virus de inmunodeficiencia humana) e a sida (síndrome de inmunodeficiencia adquirida) continúan a ser un dos principais problemas de saúde pública a nivel mundial, aínda que en menor medida, nos países desenvolvidos. En Galicia, a pesar das melloras experimentadas nos últimos anos, cómpre continuar co impulso das accións de saúde pública encamiñadas a enfrontar este importante problema de saúde que representan o VIH e as demais ITS.\nO Plan galego anti VIH/sida e outras infeccións de transmisión sexual (ITS) establece como obxectivos xerais: previr e controlar a extensión da infección polo VIH/sida e outras ITS, manter a universalidade da atención sanitaria para as persoas con infección polo VIH/sida e outras ITS, reducir o estigma e a discriminación das persoas afectadas, minimizar o impacto da infección polo VIH/sida e outras ITS e mellorar a esperanza e a calidade de vida das persoas afectadas polo VIH e outras ITS.\nPara a consecución destes obxectivos, o Plan consta dunha serie de programas multidisciplinares que desenvolven a política da saúde pública de Galicia e na que participan os servizos sanitarios, sociais e as entidades privadas sen ánimo de lucro.\nAínda que existen diferentes vías de acceso que fan posible recibir a asistencia sanitaria de maneira universal, algunhas persoas descoñecen que existe unha infraestrutura social de apoio e as vías de acceso a ela, o que dificulta que se poidan beneficiar destes servizos. Para facilitar o acceso a estes servizos, é fundamental o traballo das entidades sen ánimo de lucro que colaboran co Plan galego anti VIH/sida e outras ITS.\nDentro do marco das actividades anti VIH/sida e outras infeccións de transmisión sexual (ITS), no campo da saúde pública, atópase o apoio a proxectos de entidades privadas sen ánimo de lucro, que participan e colaboran, desde os seus respectivos ámbitos, coa Consellería de Sanidade no esforzo global anti VIH/sida en Galicia. Esta orde vai dirixida a achegar financiamento a proxectos priorizados de acción de saúde pública que realizan estas entidades no campo de VIH/sida e outras ITS.\nA orde conta cun total de 29 artigos, unha disposición adicional e tres disposicións derradeiras. Ten como obxecto o establecemento das bases reguladoras e a convocatoria, en réxime de concorrencia competitiva de subvencións a proxectos de saúde pública no campo do VIH/sida e outras infeccións de transmisión sexual, e poderán concorrer á concesión destas axudas todas aquelas entidades privadas sen ánimo de lucro que pretendan desenvolver un proxecto obxecto desta orde na Comunidade Autónoma de Galicia.\nO contido desta orde adecúase aos principios de boa regulación previstos no artigo 129 da Lei 39/2015, do 1 de outubro, do procedemento administrativo común das administracións públicas: principios de necesidade, eficacia, proporcionalidade, seguridade xurídica, transparencia e eficiencia.\nConcretamente, esta norma é necesaria e eficaz para poder desenvolver as referidas actuacións en materia de prevención e control da transmisión de VIH e outras ITS; resulta proporcional porque se trata dun instrumento útil e básico para a execución da acción con poboacións expostas ou especialmente vulnerables. Garante o principio de seguridade xurídica e responde a razóns de interese xeral. En aplicación do principio de transparencia definíronse claramente o alcance e o obxectivo e atende ao principio de eficiencia, ao non supoñer cargas administrativas accesorias e contribuír á xestión racional dos recursos públicos existentes.\nEsta orde recolle os principios de actuación en materia de igualdade establecidos na Lei 7/2023, do 30 de novembro, para a igualdade efectiva de mulleres e homes de Galicia.\nPara tal fin, e con suxeición ao previsto na Lei 9/2007, do 13 de xuño, de subvencións de Galicia, e ao Decreto 11/2009, do 8 de xaneiro, polo que se aproba o Regulamento da dita lei, e na Lei 1/2016, do 18 de xaneiro, de transparencia e bo goberno, da Xunta de Galicia, e no uso das facultades que me foron conferidas,\nRESOLVO:\nArtigo 1.\nObxecto\nEsta orde ten por obxecto establecer as bases reguladoras e convocar no ano 2025, en réxime de concorrencia competitiva, a concesión de subvencións a proxectos de saúde pública, relacionados coa infección polo VIH, a sida e outras infeccións de transmisión sexual (ITS), que realicen en Galicia entidades privadas sen ánimo de lucro ao longo do período comprendido entre o 1 de xullo de 2025 e o 30 de xuño de 2028.\nO código do procedemento regulado a través desta orde é o SA645A.\nOs proxectos subvencionados deben desenvolver as súas actividades un mínimo de 3 meses no período comprendido entre o 1 de xullo e o 31 de decembro de 2025, un mínimo de 6 meses entre o 1 de xaneiro e o 31 de decembro de 2026, un mínimo de 6 meses entre o 1 de xaneiro de 2027 e o 31 de decembro de 2027, xunto cun mínimo de 3 meses entre o 1 de xaneiro e o 30 de xuño de 2028.\nComo máximo, subvencionaranse os 12 proxectos que resulten máis valorados, en función dos criterios de valoración establecidos no artigo 15.\nArtigo 2.\nNormativa aplicable\n1. As solicitudes, a súa tramitación e a resolución axustaranse ao previsto nesta orde.\nAos aspectos non contidos nesta orde aplicaráselle o disposto na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o seu regulamento; os preceptos básicos da Lei 38/2003, do 17 de novembro, xeral de subvencións, e os do seu regulamento de execución aprobado mediante o Real decreto 887/2006, do 21 de xullo; así como a Lei 39/2015, do 1 de outubro, do procedemento administrativo común das administracións públicas; e demais normativa de aplicación.\n2. En canto ao cómputo de prazos, observarase o disposto no artigo 30 da Lei 39/2015, do 1 de outubro.\nArtigo 3.\nOrzamento\n1. A contía total das subvencións concedidas nesta orde ascende a novecentos noventa mil catrocentos vinte e seis euros (990.426,00 €), distribuídos nas seguintes anualidades:\na) Ano 2025 (2º semestre): 250.589,00 €.\nb) Ano 2026: 295.935,00 €.\nc) Ano 2027: 295.935,00 €.\nd) Ano 2028 (1º semestre): 147.967,00 €.\nO orzamento previsto para o ano 2025 financiarase con cargo á aplicación orzamentaria 1202.413A.481.2, dos orzamentos xerais da Comunidade Autónoma de Galicia para ese ano.\nA efectividade da asignación aos proxectos seleccionados dos importes das subvencións para os anos 2026, 2027 e 2028, queda condicionada á existencia de crédito adecuado e suficiente nos orzamentos xerais da Comunidade Autónoma para eses anos.\n2. A contía total das subvencións concedidas nesta orde financiarase con cargo a fondos propios e fondos do Estado procedentes do tramo autonómico da asignación tributaria do 0,7 % do IRPF destinado á realización de programas de interese xeral para fins de carácter sociosanitario no campo do VIH/sida.\n3. A contía máxima dos créditos previstos no punto 1 deste artigo poderá ser ampliado nos supostos e nas condicións previstas no artigo 30.2 do Decreto 11/2009, do 8 de xaneiro. En todo caso, o incremento de crédito queda condicionado á declaración de dispoñibilidade de crédito como consecuencia da concorrencia dalgunha das circunstancias previstas no citado artigo ou da dispoñibilidade de fondos procedentes do Estado. Cando proceda, será necesario aprobar a oportuna modificación orzamentaria. Nestes supostos, o órgano concedente das subvencións terá que publicar a ampliación de crédito nos mesmos medios que a convocatoria, sen que esta publicidade implique a apertura de prazo para presentar novas solicitudes nin o inicio de novo computo de prazo para resolver.\nNo caso de que se producise este incremento de crédito, repartiríase do seguinte xeito:\na) Faríase unha repartición entre as entidades que non acadaron o 100 % do solicitado na asignación ordinaria.\nb) Esta nova repartición faríase seguindo o mecanismo de asignación establecido no artigo 16, é dicir, por orde de prelación e ata o esgotamento do novo crédito.\nc) A xustificación deste novo crédito dispoñible faríase do mesmo xeito que o crédito inicialmente outorgado a cada entidade.\n4. En calquera caso, a concesión destas subvencións limitarase ás dispoñibilidades orzamentarias existentes no momento da súa resolución. As subvencións que se concedan e as contribucións que se conveñan terán carácter ocasional, estarán suxeitas a limitación orzamentaria e non xerarán ningún dereito de continuidade na asignación de financiamento ás entidades destinatarias para exercicios sucesivos.\n5. O ritmo de execución das actividades ao longo do período subvencionable deberá axustarse á dispoñibilidade orzamentaria de cada anualidade, tal e como se detalla no artigo 24.\nArtigo 4.\nEntidades beneficiarias\nPoderán solicitar e ser beneficiarias destas subvencións as entidades privadas sen ánimo de lucro que presenten un único proxecto e que cumpran co obxecto e normas desta orde, sempre e cando non estean incursas nalgunha das circunstancias establecidas no artigo 10.2 e 10.3 da Lei 9/2007, do 13 de xuño, que imposibilitan obter a condición de beneficiaria das subvencións.\nArtigo 5.\nRequisitos\n1. Presentar un proxecto de saúde pública de actuación no campo do VIH/sida e outras infeccións de transmisión sexual para os anos 2025, 2026, 2027 e 2028.\n2. O proxecto deberá realizarse integramente na Comunidade Autónoma de Galicia e deberá ter como área xeográfica de actuación, polo menos, unha das seguintes áreas sanitarias:\na) Área Sanitaria da Coruña e Cee.\nb) Área Sanitaria de Santiago de Compostela e A Barbanza.\nc) Área Sanitaria de Ferrol.\nd) Área Sanitaria de Lugo, A Mariña e Monforte de Lemos.\ne) Área Sanitaria de Ourense, Verín e O Barco de Valdeorras.\nf) Área Sanitaria de Pontevedra e O Salnés.\ng) Área Sanitaria de Vigo.\n3. Para desenvolver o proxecto, a entidade beneficiaria deberá dispor en Galicia, como mínimo:\na) Dun local con capacidade para levar a cabo o proxecto.\nb) Dunha persoa contratada para desenvolver o proxecto, que actuará como representante técnica do proxecto ante a Consellería de Sanidade, e que deberá estar dispoñible durante todo o período subvencionable.\n4. O proxecto recollerá obrigatoriamente a promoción do uso de preservativos e a súa distribución.\n5. Para o cumprimento dos obxectivos do proxecto, poderase empregar material divulgativo editado pola Consellería de Sanidade ou polo ministerio con competencias en materia de sanidade. Calquera outro material divulgativo que se pretenda usar e/ou distribuír deberá presentarse previamente no Servizo de Prevención e Control de Enfermidades da Dirección Xeral de Saúde Pública, para que neste servizo se valore a súa idoneidade e se proceda á validación e á autorización previa do seu uso e/ou distribución.\nOs materiais e publicacións (en formatos impresos ou electrónicos) que se elaboren no contexto das axudas reguladas por esta orde deberán incorporar de forma visible o seu financiamento público, e axustarse ademais aos criterios oficiais de identidade corporativa da Xunta de Galicia. Así mesmo, estarán libre de mensaxes e imaxes que reproduzan estereotipos de xénero e roles sexistas.\n6. Non incorrer en ningún dos supostos previstos no artigo 10.2 e 10.3 da Lei 9/2007, do 13 de xuño.\n7. Cumprir a normativa vixente en materia de protección de datos de carácter persoal no desenvolvemento do proxecto subvencionado.\n8. Presentar a solicitude no prazo e na forma que establece o artigo 8.\nTodos os requisitos deberán manterse durante todo o período de execución da actividade subvencionada. É responsabilidade da entidade beneficiaria comunicar se se produciron cambios.\nArtigo 6.\nContidos do proxecto\nPoderán subvencionarse os proxectos que, como mínimo, teñan por obxecto algunha das seguintes actividades:\n1. Facilitar e fomentar o uso do preservativo nos colectivos máis vulnerables ás ITS.\n2. Promover a realización da proba do VIH ás persoas con prácticas de risco.\n3. Campañas efectivas de concienciación respectuosas e inclusivas de todas as ITS dirixidas á persoas do colectivo LGTBI.\n4. Campañas efectivas de concienciación respectuosas e inclusivas de todas as ITS e que terán como persoas destinatarias específicas as e os adolescentes e a xuventude LGTBI.\n5. Campañas de visibilización e información do tratamento de profilaxe ao VIH, para evitar esta infección.\n6. Programas específicos de prevención do VIH e outras ITS para persoas en contorno de prostitución.\n7. Programas de prevención para persoas que viven co VIH e/ou en casas de acollida para persoas afectadas polo VIH/sida.\n8. Programas de rúa ou achegamento que faciliten o acceso á información sobre o VIH e as demais ITS e aos servizos sanitarios, en poboacións especialmente vulnerables ás ITS.\n9. Actividades preventivas da transmisión de ITS, coa participación de pares.\n10. Educación para a saúde con perspectiva de xénero, sobre hábitos sexuais saudables, infección polo VIH e a sida e outras infeccións de transmisión sexual (ITS).\n11. Programas de loita contra o estigma e a discriminación das persoas afectadas polas ITS e de modo especial polo VIH e a sida.\n12. Campañas divulgativas a través de redes sociais e/ou de aplicacións de móbil (app) de contactos.\n13. Programas de mellora da calidade de vida das persoas que viven co VIH.\nTodos os programas e actividades que se planifiquen deberán prever necesariamente a perspectiva de xénero.\nArtigo 7.\nConceptos subvencionables\n1. Consideraranse gastos subvencionables aqueles que, de xeito indubidable, respondan á natureza da actividade subvencionada e se realicen no prazo establecido no artigo 1.\n2. En ningún caso o custo de adquisición dos gastos subvencionables poderá ser superior ao valor de mercado.\n3. En particular, subvencionaranse os seguintes conceptos de gasto:\na) Gastos de persoal. Subvencionarase ata un máximo de dous mil cincocentos (2.500,00 €) mensuais por importe total de nómina. Para os efectos de cálculo dos gastos de persoal subvencionables, ao importe bruto que resulte para cada nómina, sumaránselle os custos de seguridade social que van con cargo á empresa.\nSoamente terán consideración de subvencionables os custos en que incorran as entidades beneficiarias respecto do persoal en situación de incapacidade laboral temporal cando:\n1) A baixa non supoña a paralización da actividade, mediante substitución da persoa de baixa, reasignación das súas tarefas ou subcontratación puntual. Este feito deberá ser informado á Dirección Xeral de Saúde Pública.\n2) A baixa, aínda supoñendo a paralización da actividade, non supere os trinta días para un mesmo contrato laboral durante o período de execución do programa.\nb) Axudas de custo por desprazamento do persoal directamente vinculado á realización das actividades (aloxamento, manutención, quilometraxe; debidamente xustificadas en relación co proxecto) cun máximo de 1.000,00 € por proxecto e ano.\nc) Gastos de vehículos, cuxa titularidade corresponda á entidade privada que reciba a subvención, empregados para desenvolver o proxecto: imposto de circulación, ITV, seguro, mantemento, reparacións, consumo de combustible, peaxe, garaxe e aparcamento. As facturas incluirán a matrícula do vehículo.\nd) Gastos de material de oficina, preventivo, divulgativo e de visualización social do proxecto.\ne) Gastos vinculados ao local na parte proporcional que a actividade subvencionada supoña sobre o conxunto de actuacións da entidade: alugueiro, electricidade, gas, auga, lixo, comunidade, limpeza, seguros, imposto sobre bens inmobles. Os gastos en reparacións e mantemento do local ata un máximo de 1.000,00 € por proxecto e ano. Quedan excluídos os gastos de investimento inmobiliario.\nf) Telefonía e tecnoloxías da información e comunicación (TIC), correos e mensaxaría.\ng) Gastos de publicidade e xestión de redes sociais e/ou app de contactos.\nh) Gastos de formación continuada do persoal que participa no proxecto en áreas relacionadas co obxectivo do proxecto. Inclúense gastos de cursos de formación continuada, xornadas e congresos cun máximo de 1.000,00 € por proxecto e ano.\ni) Gastos de xestión e administración directamente relacionados coa actividade desenvolvida ao abeiro do correspondente programa.\nPoderán imputarse os derivados de auditorías externas sobre a xestión do programa por parte da entidade e da revisión da conta xustificativa, de ser o caso, ata un máximo do 5 % do importe da subvención.\nj) Gastos de xestoría, gastos financeiros, de asesoría xurídica ou financeira, gastos notariais e rexistrais e gastos periciais se están directamente relacionados coa actividade subvencionada e son indispensables para a súa preparación ou execución.\nk) Os tributos consideraranse gastos subvencionables cando a/as entidade/s beneficiaria/s desta axuda os aboe efectivamente e sempre que, no caso dos impostos indirectos, non sexan pola súa parte susceptible de recuperación ou compensación.\nl) En ningún caso terán a consideración de gastos subvencionables os xuros debedores de contas bancarias, así como os xuros, recargas ou sancións administrativas ou os gastos de procedementos xudiciais.\n4. As dúbidas ou controversias en relación coa subvencionabilidade dos gastos serán resoltas pola Dirección Xeral de Saúde Pública por propia iniciativa ou por petición de calquera das entidades solicitantes.\n5. Considerarase gasto realizado o que fose efectivamente pagado con anterioridade á finalización do prazo de xustificación correspondente debendo acreditarse os pagamentos a través de xustificantes de pagamento. Exceptuaranse aqueles gastos cuxos pagamentos deban efectuarse nun momento posterior, por axustarse aos calendarios de recadación, como os ingresos a conta do IRPF ou cotas por seguros sociais liquidables con posterioridade á data de xustificación. O importe destes ingresos ou cotas considerarase xustificado coa presentación do documento de gasto (factura ou documento equivalente) no que se reflicta o importe de retención ou cotizacións devindicadas na data de xustificación, quedando obrigada a entidade subvencionada a presentar os documentos acreditativos da súa liquidez nos dez días seguintes ao remate dos prazos legalmente establecidos para o seu ingreso no período voluntario; en todo caso, esta presentación terá como data límite o último día do mes seguinte ao último trimestre do exercicio da convocatoria.\nEn todo caso, a forma de xustificación deberá atender ao previsto no artigo 28, puntos 1, 2, 3 e 4 da Lei 9/2007, do 13 de xuño.\nArtigo 8.\nForma e prazo de presentación das solicitudes\n1. As solicitudes presentaranse obrigatoriamente por medios electrónicos a través do formulario normalizado (anexo I) dispoñible na sede electrónica da Xunta de Galicia, https://sede.xunta.gal\nDe conformidade co artigo 68.4 da Lei 39/2015, do 1 de outubro, se algunha das persoas interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela na que fose realizada a emenda.\nPara a presentación electrónica das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n2. O prazo de presentación de solicitudes será dun mes, contado a partir do día seguinte ao da publicación desta orde no\nDiario Oficial de Galicia\n. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último día do mes.\nArtigo 9.\nDocumentación complementaria\n1. As persoas interesadas deberán achegar coa solicitude a seguinte documentación:\na) Unha memoria técnica do proxecto que se estea realizando, ou se pretenda realizar, cunha extensión máxima de 10 páxinas, debidamente asinada pola persoa que exerce a representación legal da entidade solicitante. O formato da memoria técnica debe ser:\n1. Tipo de letra: Arial.\n2. Estilo: normal.\n3. Tamaño de letra: 11.\n4. Interlineado: 1,15 puntos.\n5. Marxes laterais: 1,5-3.0 cm.\n6. Marxe superior: 2,5-4 cm.\n7. Marxe inferior: 2,5-3 cm.\n8. O formato do arquivo será de texto ou PDF.\nb) Copia do material divulgativo que se pretenda empregar no proxecto e que non fora editado por administracións públicas nin recibira o informe favorable do Servizo de Prevención e Control de Enfermidades da consellería competente en materia de sanidade.\nc) Documentación acreditativa dos correspondentes méritos que se van valorar segundo o exposto no artigo 15.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, requiriráselle para que a emende a través da súa presentación electrónica. Para estes efectos, considerarase como data de presentación aquela na que fose realizada a emenda.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán requirir a exhibición do documento ou da información orixinal.\n3. Sempre que se realice a presentación de documentos separadamente da solicitude deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n4. No caso de que algún dos documentos que se vaian presentar de forma electrónica superase os tamaños máximos establecidos ou tivese un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no número anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nArtigo 10.\nComprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) NIF da entidade solicitante.\nb) NIF da entidade representante.\nc) DNI/NIE da persoa representante.\nd) Certificado de estar ao día no pagamento de obrigas fronte á Axencia Estatal de Administración Tributaria (AEAT).\ne) Certificado de estar ao día no pagamento de obrigas fronte á Tesouraría Xeral da Seguridade Social.\nf) Certificado de estar ao día no pagamento de obrigas fronte á Axencia Tributaria de Galicia (Atriga).\ng) Inhabilitacións para obter subvencións e axudas\nh) Concesión de subvencións e axudas.\ni) Concesións pola regra\nde minimis\n.\n2. No caso de que as persoas interesadas se opoñan á consulta, deberán indicalo no recadro correspondente habilitado no modelo de solicitude e achegar os documentos.\nCando así o exixa a normativa, aplicable solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilitase a obtención dos citados datos, poderase solicitar ás persoas interesadas a presentación dos documentos correspondentes.\nArtigo 11.\nCaracterísticas da memoria técnica\nA memoria técnica deberá incluír a seguinte información:\na) Descrición xeral do proxecto, datos de identificación:\n– Nome da entidade, título do proxecto, cronograma e lugar de realización.\n– Datos da persoa coordinadora do proxecto: nome, apelidos, DNI, teléfono e correo electrónico.\n– Datos das persoas asalariadas para o proxecto: nome, apelidos, DNI, formación académica, funcións e tempo dedicado.\n– Datos das persoas voluntarias para o proxecto: nome, apelidos, DNI, formación académica, funcións e tempo dedicado.\nb) Deseño do proxecto.\nA memoria técnica debe incorporar unha parte de xustificación, de obxectivos xerais e específicos, de material e métodos e de avaliación.\nc) Orzamento total previsto para o desenvolvemento do proxecto durante o período 2025-2028.\nNo orzamento desagregaranse as diferentes partidas que o compoñen correspondentes a cada un dos seis períodos xustificativos sinalados no artigo 23 desta orde.\nd) Importe solicitado de subvención.\ne) Lugar, data e sinatura da persoa representante legal da entidade.\nArtigo 12.\nEmenda da solicitude\nAs unidades administrativas da Dirección Xeral de Saúde Pública responsables da concesión das subvencións reguladas nesta orde comprobarán que as solicitudes reúnen todos os requisitos exixidos.\nSe unha solicitude non está debidamente cuberta ou non se achega a documentación exixida, requirirase á entidade solicitante para que, no prazo de dez días, emende a falta ou acompañe os documentos preceptivos, con indicación de que, se non o fixese así, teráselle por desistido da súa petición, logo de resolución, que deberá ser ditada nos termos previstos no artigo 21 da Lei 39/2015, do 1 de outubro.\nArtigo 13.\nTrámites administrativos posteriores á presentación de solicitudes\nTodos os trámites administrativos que as entidades interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 14.\nInstrución e Comisión de Valoración\n1. Órganos competentes.\nO órgano competente para a instrución do procedemento de concesión será a Dirección Xeral de Saúde Pública.\nO Centro Galego para o Control e Prevención das Enfermidades (Cegace), a través do Servizo de Prevención e Control de Enfermidades, realizará de oficio cantas actuacións considere necesarias para a determinación, o coñecemento e a comprobación de datos que deben motivar a proposta de resolución.\n2. Comisión de Valoración.\nA concesión realizarase en réxime de concorrencia competitiva, polo que, durante a instrución do procedemento, se constituirá como órgano colexiado unha comisión de valoración que terá como función controlar e validar o proceso de revisión das solicitudes presentadas; a avaliación técnica dos proxectos preventivos e a asignación de puntuacións con base nos criterios de valoración das solicitudes establecidos no artigo 15 desta orde; a selección das entidades que recibirán subvención e o cálculo das contías correspondentes. Unha vez finalizado este proceso, a comisión elaborará un informe que remitirá ao órgano instrutor.\nEsta comisión poderá adoptar validamente os seus acordos sempre que asistan a persoa que exerza a presidencia, ou persoa en quen delegue, a persoa que exerza a secretaría e, polo menos, a metade das persoas que a compoñen. Se por calquera causa, no momento no que a Comisión de Avaliación examine as solicitudes, algunha das persoas que a compoñen non puidese asistir, será substituída na forma na que se establece máis adiante neste mesmo artigo.\nPara o seu funcionamento a Comisión rexerase polo establecido nos artigos 14 ao 22 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, relativos aos órganos colexiados.\nA Comisión de Valoración, facendo a motivación oportuna, poderá requirir ás entidades solicitantes das axudas a información ou a documentación adicional que, non estando en poder da Administración, sexa relevante para unha avaliación correcta das solicitudes.\nA Comisión de Valoración terá a seguinte composición:\na) Presidencia: a persoa titular do Centro Galego para o Control e Prevención das Enfermidades (Cegace), ou persoa en quen delegue.\nb) Vogalías:\n1º. A persoa titular da xefatura do Servizo de Prevención e Control de Enfermidades, ou persoa en quen delegue de igual rango.\n2º. Unha persoa técnica do Servizo de Prevención e Control de Enfermidades.\n3º. Unha persoa técnica do devandito servizo, que exercerá as funcións de secretaría.\nNa composición da comisión de valoración procurarase acadar unha composición equilibrada de homes e mulleres.\n3. Unha vez avaliadas as solicitudes e á vista do informe da Comisión de Valoración, a Dirección Xeral de Saúde Pública formulará a proposta de resolución debidamente motivada.\n4. A proposta de resolución non crea ningún dereito a favor da entidade beneficiaria proposta mentres non se lle notifique a resolución de concesión.\nArtigo 15.\nCriterios de valoración\nOs criterios de baremación que se aplicarán á hora de seleccionar os proxectos presentados son os seguintes:\n1. Calidade técnica do proxecto: ata un máximo de 30 puntos.\na) A xustificación do proxecto: 0 a 5 puntos. Puntuación mínima exixida: 3 puntos.\nValoraranse os recursos existentes nas áreas de actuación para atender a estas persoas, necesidades demandadas no campo do VIH/sida e outras ITS, resultados desagregados por sexo de anos anteriores nas persoas atendidas polo proxecto, etc.\nb) Definición e cuantificación de obxectivos: 0 a 5 puntos. Puntuación mínima exixida: 3 puntos.\nValorarase a priorización dos obxectivos (xerais e específicos), a concreción, a claridade, a viabilidade, a utilidade, a cuantificación, etc.\nc) Material e método empregado con definición da poboación, dos contidos e do plan de traballo: 0 a 15 puntos. Puntuación mínima exixida: 8 puntos.\nValorarase a definición das características da poboación sobre que se vai traballar (área xeográfica, número de persoas, factores de risco fronte ao VIH e outras ITS, vulnerabilidade, etc.), a formulación adecuada das actividades descritas para a consecución dos obxectivos propostos,con coherencia e descrición pormenorizada, a planificación das actividades (lugar de realización, cronograma, local empregado, titulación e experiencia das persoas que desenvolven as actividades), a temporalidade do proxecto, a información que se difunde nas charlas e obradoiros, etc.\nd) Criterios de avaliación do proxecto: 0 a 5 puntos. Puntuación mínima exixida: 2 puntos.\nValorarase a definición de indicadores, a incorporación de indicadores por razón de sexo, estándar de referencia de cada indicador, a identificación cos obxectivos marcados e a fonte da información.\nDeberá acadarse a puntuación mínima en todos e cada un destes puntos. Só se admitirán e valorarán os proxectos que acaden a puntuación mínima en todos os puntos deste punto, independentemente da puntuación acadada noutros puntos deste artigo.\n2. Tipo de colectivo diana ao que vai dirixido. Valorarase só o colectivo principal e, de existir máis dun, valorarase só o definido como principal no proxecto. Neste punto, só se puntuarán os proxectos que teñen claramente definido un colectivo principal. A valoración dos colectivos será a seguinte:\n– Transexuais: 15 puntos.\n– HSH: 15 puntos.\n– Persoas que vivan co VIH/sida e o seu contorno: 10 puntos.\n– Prostitución: 8 puntos.\n– Inmigrantes procedentes de países de elevada prevalencia*: 7 puntos.\n– Persoas internas en prisións: 5 puntos.\n– Mocidade non escolarizada ou pertencente a grupos con elevada vulnerabilidade social (residente en centros tutelares de menores, minorías étnicas marxinadas, familias desestruturadas, etc.): 5 puntos.\n– Transeúntes, persoas sen fogar e minorías étnicas marxinadas: 3 puntos.\n– Mulleres: 3 puntos.\n– Persoas con máis de 54 anos: 2 puntos.\n– Outros colectivos: 0 puntos.\n* Países recollidos nas recomendacións de diagnóstico precoz do VIH en Galicia.\nhttps://www.sergas.es/Saude-publica/Recomendacions-diagnostico-precoz-VIH-Galicia-2017\n3. Dispor de persoal contratado pola entidade beneficiaria para realizar o proxecto: ata un máximo de 30 puntos. Por cada persoa traballadora contratada para a realización do proxecto: 10 puntos.\n4. Proporción do emprego de persoas con discapacidade do 33 % ou superior, en relación co número total de persoas contratadas para o proxecto. Valorarase con ata 5 puntos do seguinte xeito:\n– Ata o 20 %: 2 puntos.\n– Máis do 20 %: 5 puntos.\n5. Valorarase a incidencia media anual de VIH da provincia na que se realiza o proxecto segundo os datos publicados pola Dirección Xeral de Saúde Pública na páxina web do Servizo Galego de Saúde:\nhttps://www.sergas.es/Saude-publica/Informes-epidemioloxicos-de-VIH-sida\na) Provincia de maior incidencia: 20 puntos.\nb) Segunda provincia de maior incidencia: 18 puntos.\nc) Terceira provincia de maior incidencia: 12 puntos.\nd) Provincia de menor incidencia: 9 puntos.\nDe traballar en máis dunha provincia, puntuarase a de maior puntuación.\n6. Proxectos que continúan os subvencionados na convocatoria anterior: 20 puntos.\n7. Valorarase a porcentaxe da partida orzamentaria de gastos de persoal, sobre o total do orzamento do proxecto:\na) Igual ou máis do 80 %: 0 puntos.\nb) Entre o 60-79 %: 20 puntos.\nc) Entre o 40-59 %: 10 puntos.\nd) Entre o 20-39 %: 5 puntos.\ne) Igual ou menos do 19 %: 0 puntos.\n8. Duración das actividades do proxecto: 1 punto por mes.\n9. Probas rápidas de VIH e VHC.\nPromover e realizar probas rápidas de VIH e VHC en fluído oral a persoas con prácticas de elevado risco para a infección polo VIH dentro do Proxecto de detección anónima do VIH en Galicia do Plan galego anti VIH/sida e outras infeccións de transmisión sexual (ITS): 25 puntos.\n10. Dispor por parte da entidade de casas de acollida en activo para persoas afectadas polo VIH/sida: 20 puntos.\n11. Recoller a perspectiva de xénero, a diversidade sexual (LGBTI) e o emprego da linguaxe non sexista: 15 puntos. Para poder puntuar esta epígrafe debe presentarse unha acreditación de formación neste aspecto da persoa que coordina ou traballa máis de 20 horas semanais no proxecto.\n12. Integración da igualdade na política de emprego das entidades solicitantes.\nA existencia nas entidades de plans de igualdade nos termos previstos na Lei orgánica 3/2007, do 22 de marzo, para a igualdade efectiva de mulleres e homes e na Lei 7/2023, do 30 de novembro, para a igualdade efectiva de mulleres e homes de Galicia en materia de igualdade, que recollan, entre outras medidas, o fomento da conciliación da vida persoal, familiar e laboral, valorarase con 5 puntos.\n13. Valorarase o uso do galego no desenvolvemento xeral do proxecto e na elaboración de documentación como a memoria técnica ou o material divulgativo: 20 puntos.\n14. Dispor de local social por parte da entidade beneficiaria. Puntuarase un máximo de dous locais, valorados do seguinte modo cada un:\na) En propiedade: 5 puntos.\nb) En arrendamento: 3 puntos.\nc) En cesión dunha Administración pública: 2 puntos.\nd) En cesión dunha persoa ou institución privada: 2 puntos.\n15. Realizar actividades de loita contra a discriminación das persoas afectadas polo VIH/sida: ata 10 puntos.\nValorarase a experiencia acreditada da entidade solicitante en proxectos de prevención do estigma social asociado ao VIH, con persoas que viven co VIH ou con persoas en situación de especial vulnerabilidade para a súa saúde sexual polas súas características, opcións ou identidade sexual.\n16. Participación de persoas formadas en educación de pares no desenvolvemento do proxecto: ata 8 puntos.\n17. Tamaño poboacional das áreas sanitarias nas que se realiza o proxecto:\n– Grupo 1 (< 200.000 hab.): Ferrol: 1 punto.\n– Grupo 2 (200.000-400.000 hab.): Pontevedra e O Salnés; Lugo, A Mariña e Monforte de Lemos; Ourense, Verín e O Barco de Valdeorras: 2 puntos.\n– Grupo 3 (> 400.000 hab.): Santiago de Compostela e A Barbanza; A Coruña e Cee; Vigo: 4 puntos.\nPara puntuar cada área o proxecto disporá de local e persoa contratada para traballar en cada unha desas áreas. Puntuaranse un máximo de dúas áreas sanitarias.\n18. Número de persoas voluntarias participantes no proxecto: ata un máximo de 5 puntos. Por cada persoa voluntaria participante: 1 punto.\n19. Desenvolver campañas a través de redes sociais: ata un máximo de 4 puntos.\n1 punto por cada ano no que se faga polo menos 1 publicación ao trimestre.\n20. Presentar unha certificación acreditativa de calidade da entidade solicitante: ata un máximo de 5 puntos, de acordo co seguinte baremo:\na) ISO: 5 puntos.\nb) EFQM: 2 puntos.\nc) Outras: 1 punto.\n21. Porcentaxe de cofinanciamento do proxecto con fondos propios e/ou outras subvencións asumido pola entidade solicitante.\nValorarase con ata 5 puntos do seguinte xeito:\na) Superior ao 15 %: 5 puntos.\nb) Entre o 5 % e o 15 %: 3 puntos.\nc) Menor ao 5 %: 1 punto.\nPara resolver os posibles empates empregaranse os seguintes criterios:\n1º. O que obteña maior valoración no punto 1.\n2º. O que obteña maior valoración no punto 2.\n3º. O que empregue o galego no desenvolvemento xeral do proxecto.\n4º. O que dispoña de Plan de igualdade na entidade nos termos previstos na Lei orgánica 3/2007, do 22 de marzo, para a igualdade efectiva de mulleres e homes e no Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade, que recollan, entre outras medidas, o fomento da conciliación da vida persoal, familiar e laboral.\n5º. O que dispoña de maior número de mulleres no persoal contratado pola entidade para realizar o proxecto.\n6º. O que dispoña de maior número de mulleres dentro do grupo de persoas con discapacidade do 33 % ou superior contratadas pola entidade para realizar o proxecto.\nDe persistir o empate, logo de aplicados estes criterios, prevalecerá a solicitude cuxa data e hora de presentación fose anterior segundo conste no Rexistro Electrónico Xeral e, en último caso, prevalecerá aquela á que o sistema lle asignase automaticamente o número de entrada máis baixo.\nArtigo 16.\nContías das subvencións\n1. A contía solicitada pode ser, como máximo, o orzamento do proxecto.\n2. O importe máximo subvencionable de cada proxecto é a contía solicitada para desenvolver o proxecto que non está subvencionada por ningunha outra entidade pública ou privada.\n3. Determinación das contías das subvencións:\nOs doce proxectos máis puntuados ordenaranse de maior a menor puntuación e o importe que se lle adxudicará a cada proxecto estará determinado por este orde de puntuación.\n3.1. Cálculo dos importes das subvencións para o ano 2025, 2026, 2027 e 2028:\nOs importes concedidos en función da puntuación acadada serán, por defecto, os seguintes:\n1º. Máis puntuado: 15 % da partida orzamentaria dispoñible dese ano.\n2º. Máis puntuado: 12 %.\n3º. Máis puntuado: 10 %.\n4º. Máis puntuado: 9 %.\n5º. Máis puntuado: 8,5 %.\n6º. Máis puntuado: 8 %.\n7º. Máis puntuado: 7,5 %.\n8º. Máis puntuado: 7 %.\n9º. Máis puntuado: 6,5 %.\n10º. Máis puntuado: 6 %.\n11º. Máis puntuado: 5,5 %.\n12º. Máis puntuado: 5 %.\n3.2. Comprobarase que non se conceden contías superiores ao importe máximo subvencionable de cada proxecto e para iso:\n1º. Comprobarase que o importe concedido para o ano 2025 de cada proxecto non sexa superior ao importe máximo subvencionable para o período entre o 1 de xullo de 2025 e o 31 de decembro de 2025.\n2º. Comprobarase que o importe concedido para o ano 2026 de cada proxecto non sexa superior ao importe máximo subvencionable para o período entre o 1 de xaneiro de 2026 e o 31 de outubro de 2026.\n3º. Comprobarase que o importe concedido para o ano 2027 de cada proxecto non sexa superior ao importe máximo subvencionable para o período entre o 1 de novembro de 2026 e o 31 de outubro de 2027.\n4º. Comprobarase que o importe concedido para o ano 2028 de cada proxecto non sexa superior ao importe máximo subvencionable para o período entre o 1 de novembro de 2027 e o 30 de xuño de 2028.\nSe o resultado de cada un destes puntos é superior ao importe máximo subvencionable, concederase este último.\n3.3. O posible resto orzamentario que poida xurdir cada ano adxudicarase ao proxecto máis puntuado. De non esgotarse o resto orzamentario con este proxecto, adxudicarase o importe restante ao seguinte proxecto máis puntuado, e así sucesivamente. A adxudicación do resto orzamentario terá sempre en conta que se cumpre o punto 2 deste artigo.\nNo caso de subvencionar menos de 12 proxectos, seguirase o mesmo proceso de adxudicación de importes definido neste artigo e os importes menores que queden sen adxudicar consideraranse resto orzamentario e, polo tanto, distribuirase entre os demais proxectos como tal.\n3.4. O importe que se concederá a cada proxecto será o resultado de seguir os tres puntos anteriores.\nArtigo 17.\nResolución\n1. A proposta de resolución será remitida polo órgano instrutor á persoa titular da Consellería de Sanidade, que, de conformidade co previsto no artigo 34 do Decreto 11/2009, do 8 de xaneiro, ditará a resolución definitiva, que deberá ser motivada. Esta resolución conterá, de maneira expresa, a relación de proxectos das entidades solicitantes ás cales se lles concede a subvención e a desestimación do resto das solicitudes, xunto coas contías destas axudas para o período 2025-2028.\n2. O prazo máximo para ditar e notificar a resolución das axudas será de cinco meses desde a data de publicación desta orde de convocatoria de axudas no\nDiario Oficial de Galicia\n. O vencemento deste prazo máximo establecido sen que se ditase nin se notificase resolución expresa desta convocatoria terá carácter desestimatorio das solicitudes por silencio administrativo. A resolución expresa posterior ao vencemento do prazo será adoptada pola Administración sen vinculación algunha ao sentido do silencio, de acordo co establecido no artigo 24.3.b) da Lei 39/2015, do 1 de outubro.\n3. Todo incumprimento ou alteración das condicións en que se basea a concesión da subvención e, se é o caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.\n4. Poderán existir circunstancias que, como consecuencia da alteración das condicións tidas en conta para a concesión da subvención e, en todo caso, a obtención por outras administracións ou entes públicos ou privados, nacionais ou internacionais, dean lugar á modificación da resolución de concesión.\n5. As entidades interesadas son informadas da existencia da Base de datos nacional de subvenciones (BDNS), regulada no artigo 20 da Lei 38/2003, do 17 de novembro, de subvencións.\nArtigo 18.\nNotificacións\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificacións electrónicas de Galicia-Notifica.gal. Este sistema remitirá ás persoas interesadas avisos da posta á disposición das notificacións na conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, as persoas interesadas deberán crear e manter o seu enderezo electrónico habilitado único a través do Sistema de notificacións electrónicas de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderá de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\n4. As notificacións entenderanse practicadas no momento no que se produza o acceso ao seu contido, entendéndose rexeitada cando transcorresen dez días naturais desde a posta á disposición á da notificación sen que se acceda ao seu contido.\n5. Se o envío da notificación electrónica non fose posible por problemas técnicos practicarase a notificación polos medios previstos na normativa reguladora do procedemento administrativo común.\nArtigo 19.\nAceptación e renuncia\n1. Sen prexuízo dos recursos que procedan contra a resolución, unha vez notificada a resolución definitiva polo órgano competente, as entidades interesadas propostas como beneficiarias disporán dun prazo de dez días para a súa aceptación, transcorrido o cal sen que se produza manifestación expresa, entenderase tacitamente aceptada, segundo o artigo 21.5 da Lei 9/2007, do 13 de xuño.\n2. A aceptación ou a renuncia da subvención farase presentando os formularios normalizados propostos nos anexos III e IV segundo corresponda, ou por calquera medio que permita a súa constancia, de acordo co establecido no artigo 94 da Lei 39/2015, do 1 de outubro.\n3. No caso de que se comunique a renuncia en prazo, a Consellería de Sanidade ditará a correspondente resolución nos termos do artigo 21.1 da Lei 39/2015, do 1 de outubro.\nArtigo 20.\nPublicación\nPublicaranse no\nDiario Oficial de Galicia\n(DOG), de conformidade co establecido no artigo 45 da Lei 39/2015, do 1 de outubro, a relación de proxectos aos que se lles concede subvención, cos importes concedidos por anualidade e a motivación da non concesión de subvención aos demais proxectos solicitantes.\nAsí mesmo, será igualmente obxecto de publicidade a través da páxina web da consellería competente en materia de sanidade, www.sergas.es\nArtigo 21.\nTransparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, á que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 22.\nRecursos\n1. A resolución do procedemento pon fin á vía administrativa, e contra ela as entidades interesadas poderán interpoñer recurso potestativo de reposición, de conformidade co disposto nos artigos 123 e 124 da Lei 39/2015, do 1 de outubro, ante a persoa titular da Consellería de Sanidade, no prazo dun mes contado a partir do día seguinte ao da notificación da resolución á entidade beneficiaria ou, no caso de silencio, a partir do día seguinte ao remate do prazo fixado no artigo 17.2 para a resolución das solicitudes de subvencións.\n2. Igualmente poderase interpoñer directamente recurso contencioso-administrativo, de conformidade coa Lei 29/1998, do 13 de xuño, reguladora da xurisdición contencioso-administrativa, perante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao da recepción da correspondente notificación se a resolución é expresa; se non for así, o prazo será de seis meses contados a partir do día seguinte a aquel en que se produza o acto presunto.\n3. De presentarse recurso potestativo de reposición, non se poderá acudir á vía contencioso-administrativa ata que este sexa resolto expresamente ou se produza a súa desestimación presunta.\n4. Non obstante, de conformidade co disposto no artigo 44 da Lei 29/1998, do 13 de xuño, poderase requirir previamente o órgano que ditou a resolución, para que derrogue a disposición, anule ou revogue o acto, no prazo de dous meses contados desde a notificación da resolución. O requirimento entenderase rexeitado se non fose contestado no mes seguinte á súa recepción.\nArtigo 23.\nXustificación\nAo longo do período 2025-2028 deberán remitirse as seguintes contas xustificativas:\na) Primeira conta xustificativa (anticipo):\nData límite: 28 de febreiro de 2026.\nContido: gastos realizados desde o 1 de xullo de 2025 ata o 31 de decembro de 2025 e aboados con cargo ao anticipo concedido en 2025.\nb) Segunda:\nData límite: 30 de xuño de 2026.\nContido: gastos realizados no primeiro semestre de 2026.\nc) Terceira:\nData límite: 31 de outubro de 2026.\nContido: os gastos realizados desde o 1 de xullo de 2026 ata 31 de outubro de 2026.\nd) Cuarta:\nData límite: 30 de xuño de 2027.\nContido: os gastos realizados desde o 1 de novembro de 2026 ata o 30 de xuño de 2027.\ne) Quinta:\nData límite: 31 de outubro de 2027.\nContido: os gastos realizados desde o 1 de xullo de 2027 ata o 31 de outubro de 2027.\nf) Sexta:\nData límite: 30 de xuño de 2028.\nContido: os gastos realizados desde o 1 de novembro de 2027 ata o 30 de xuño de 2028.\nDe conformidade co previsto no número 3 do artigo 48 do Decreto 11/2009, do 8 de xaneiro, cada conta xustificativa abranguerá:\n1. Unha memoria de actuación xustificativa do cumprimento das condicións impostas na concesión da subvención, con indicación do proxecto, das actividades realizadas e dos resultados obtidos cun máximo de 5 páxinas. O formato da memoria de actuación debe ser:\n1. Tipo de letra: Arial.\n2. Estilo: normal.\n3. Tamaño de letra: 11.\n4. Interlineado: 1,15 puntos.\n5. Marxes laterais: 1,5-3 cm.\n6. Marxe superior: 2,5-4 cm.\n7. Marxe inferior: 2,5-3 cm.\nOs datos relativos ás actividades realizadas e aos resultados obtidos deben recollerse desagregados por sexo. Así mesmo, deberán recollerse desagregados por sexo os datos relativos ás persoas asalariadas e voluntarias que participan nas actividades subvencionadas, incluída a persoa coordinadora.\nAo final da memoria debe incluírse a sinatura da persoa responsable da entidade beneficiaria identificada con nome e apelidos, o lugar e a data da sinatura.\n2. Unha memoria económica das actividades realizadas, que conterá:\na) Unha relación clasificada dos gastos da actividade, que inclúa a seguinte información:\n– Número de orde do documento na relación de gastos.\n– Nome da entidade beneficiaria que emite o documento de gasto.\n– NIF da entidade beneficiaria que emite ese documento.\n– Concepto do gasto (se é unha nómina deberá indicar o nome, os dous apelidos da persoa empregada, xunto co mes e o ano da nómina).\n– Número identificativo do documento.\n– Data de emisión do documento.\n– Data de pagamento dese gasto.\n– Importe total do documento de gasto.\n– Importe do documento de gasto dedicado ao proxecto obxecto desta subvención.\n– Importe do documento do gasto imputado a esta subvención.\nAo final desa relación debe incluírse o importe total dos gastos pagados do proxecto e o importe total dos gastos pagados imputados a esta subvención, a sinatura da persoa responsable da entidade beneficiaria identificada con nome e apelidos, o lugar e a data da sinatura.\nb) A presentación dixital das facturas ou documentos de valor probatorio equivalente no tráfico xurídico mercantil ou con eficacia administrativa, incorporados na relación a que se fai referencia no anterior punto e a documentación acreditativa do pagamento. Esta documentación debe estar numerada co número correspondente ao posto que ocupa na relación de gastos e ordenada de xeito consecutivo, tal como aparece na relación de gastos, sen prexuízo de que se presenten varios arquivos na xustificación económica.\nOs recibos asinados terán validez para xustificar pagamentos ata un importe máximo de 1.000 € por proxecto e ano.\n3. Anexo II actualizado coa relación detallada doutros ingresos ou subvencións que financiasen o proxecto con indicación do importe e a súa procedencia. Este documento terá que estar asinado pola persoa que representa á entidade beneficiaria.\nArtigo 24.\nPagamento e xestión económica\nOs pagamentos correspondentes a cada subvención concedida realizaranse de conformidade co previsto no artigo 31.6 da Lei 9/2007, do 13 de xuño, e farase efectiva para cada un dos exercicios orzamentarios do seguinte xeito:\nNo ano 2025 poderá haber un pagamento anticipado nun pagamento na conta. Pagarase o importe máximo anticipable da subvención concedida tras a publicación da resolución de concesión destas axudas, de acordo co punto 1.1 do artigo 63 do Decreto 11/2009, do 8 de xaneiro. Este importe será, como máximo, o importe concedido para o ano 2025. Para o caso de que, respecto dalgún dos proxectos subvencionados, o importe pagado en concepto de anticipo non acade o importe concedido para ese proxecto no ano 2025, o pagamento da diferenza realizarase no mes de decembro, logo de xustificación dos gastos con cargo a este pagamento na conta e realizados desde o 1 de xullo de 2025. A data límite para a xustificación dos gastos con cargo ao pagamento na conta será o 30 de novembro de 2025.\nA data límite para a xustificación dos gastos aboados con cargo ao anticipo concedido será o 28 de febreiro de 2026 segundo o disposto no artigo 23.\nOs importes restantes de 2026, 2027 e 2028 pagaranse unha vez completados correctamente os procesos de xustificación. Poderanse facer pagamentos fraccionados que responderán ao ritmo de execución das accións subvencionadas, e aboaranse por contía equivalente á xustificación presentada e non poderá exceder, en ningún caso, a anualidade prevista en cada exercicio orzamentario.\nO pagamento realizarase pola parte proporcional da contía da subvención efectivamente xustificada, calculado en función da porcentaxe subvencionada do custo final da actividade para cada un dos períodos xustificativos.\nEn todo caso, segundo o disposto no artigo 31.7 da Lei 9/2007, do 13 de xuño, e o artigo 60.4 do Decreto 11/2009, do 8 de xaneiro, as entidades beneficiarias, con anterioridade ao pagamento deberán estar ao día no cumprimento das súas obrigas tributarias e que non teñen pendente de pagamento ningunha outra débeda coa Administración pública da Comunidade Autónoma, na forma que se determine regulamentariamente.\nO importe dos anticipos e os pagamentos a conta supera a porcentaxe establecida no artigo 62.2 do Decreto 11/2009, do 8 de xaneiro. A superación da mencionada porcentaxe foi autorizada polo do Consello da Xunta, de acordo co previsto no artigo 62.4 do citado decreto.\nArtigo 25.\nObrigas das entidades beneficiarias\nTendo en conta o artigo 11 da Lei 9/2007, do 13 de xuño, e o capítulo III do título preliminar do Decreto 11/2009, do 8 de xaneiro, son obrigas das entidades beneficiarias:\na) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.\nb) Xustificar ante o órgano concedente, se é o caso, o cumprimento dos requisitos e das condicións, así como a realización da actividade e o cumprimento da finalidade que determinen a concesión ou o gozo da subvención.\nc) Someterse ás actuacións de comprobación, que efectuará o órgano concedente ou a entidade colaboradora, se é o caso, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos (as que corresponden á Intervención Xeral da Comunidade Autónoma en relación coa subvención concedida, ás previstas na lexislación do Tribunal de Contas e do Consello de Contas) coma estatais ou comunitarios, para o que se achegará canta información lle sexa requirida no exercicio das actuacións anteriores.\nd) Comunicarlle ao órgano concedente ou á entidade colaboradora a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.\ne) Acreditar con anterioridade a que se dite a proposta de resolución de concesión que se encontra ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma, na forma que se determine regulamentariamente.\nf) Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ás entidades beneficiarias en cada caso, así como cantos estados contables e rexistros específicos sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.\ng) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.\nh) Adoptar as medidas de difusión contidas no número 3 do artigo 15 da Lei 9/2007, do 23 de xuño, e no Decreto 11/2009, do 8 de xaneiro.\ni) Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, e no Decreto 11/2009, do 8 de xaneiro.\nj) Calquera outra obriga imposta ás entidades beneficiarias na normativa estatal ou autonómica aplicable, así como nesta orde.\nArtigo 26.\nRevogación e reintegro das axudas\nProcederá a revogación das subvencións, así como o reintegro total ou parcial das cantidades percibidas e a exixencia do xuro de demora nos casos e nos termos previstos nos artigos 32 e 33 da citada Lei 9/2007, do 13 de xuño, e no Decreto 11/2009, do 8 de xaneiro.\nArtigo 27.\nCompatibilidade das axudas\n1. A percepción destas axudas é compatible con outras subvencións, axudas e ingresos ou recursos para a mesma finalidade procedentes de calquera outra Administración ou ente público ou privado.\n2. O importe da subvención concedida non poderá ser en ningún caso de tal contía que, illadamente ou en concorrencia con outras subvencións, axudas, ingresos ou recursos, supere o custo do correspondente programa. En caso contrario, esta subvención reducirase na cantidade necesaria ata acadar o cumprimento do establecido anteriormente.\n3. No caso de entidades solicitantes que sexan perceptoras doutras axudas para a mesma finalidade concedidas por outra entidade, deberán acreditar documentalmente a súa natureza e contía, así como calquera circunstancia que poida afectar substancialmente a execución das actuacións. En todo caso, deberá/n facerse constar de forma clara o/os concepto/s de gasto/s afectado/s, así como o/os importe/s imputados/s a cada unha delas. A comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.\nArtigo 28.\nInfraccións e sancións\nNo relativo a esta materia, rexerá o disposto no título IV da Lei 9/2007, do 13 de xuño, e no título VI do Decreto 11/2009, do 8 de xaneiro.\nArtigo 29.\nContraprestacións da consellería competente en materia de sanidade\nA consellería competente en materia de sanidade facilitará, para a realización dos proxectos, materiais divulgativos e preventivos de maneira gratuíta segundo as dispoñibilidades e protocolos da Dirección Xeral de Saúde Pública.\nDisposición adicional única.\nInformación para a Base nacional de subvencións\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, enviarase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no\nDiario Oficial de Galicia.\nDisposición derradeira primeira.\nÓrgano responsable\nA Dirección Xeral de Saúde Pública adoptará as medidas oportunas para o seguimento, a avaliación, a difusión e a execución dos proxectos seleccionados, previstos nesta orde, así como para o seguimento, a avaliación, e a difusión dos proxectos seleccionados para o seu financiamento.\nDisposición derradeira segunda.\nDesenvolvemento da orde\nAutorízase a persoa titular da Dirección Xeral de Saúde Pública para ditar as resolucións e instrucións necesarias que permitan a aplicación e desenvolvemento desta orde.\nDisposición derradeira terceira.\nEntrada en vigor\nEsta orde entrará en vigor o día seguinte ao da súa publicación no\nDiario Oficial de Galicia.\nSantiago de Compostela, 28 de xullo de 2025\nAntonio Gómez Caamaño\nConselleiro de Sanidade"
  },
  {
    "file_id": "AnuncioG0761-070825-0003_gl",
    "doga_id": 157,
    "doga_date": "2025-08-19",
    "url": "https://www.xunta.gal/dog/Publicados/2025/20250819/AnuncioG0761-070825-0003_gl.html",
    "title": "RESOLUCIÓN do 6 de agosto de 2025 pola que se adxudican as bolsas destinadas ao alumnado das universidades públicas do Sistema universitario de Galicia que participa en programas de mobilidade con países extracomunitarios no curso 2025/26, fóra do ámbito do programa Erasmus+, convocadas pola Orde do 22 de maio de 2025.",
    "content": "Mediante a Orde do 22 de maio de 2025 (\nDiario Oficial de Galicia\ndo 6 de xuño), convocáronse as bolsas destinadas ao alumnado das universidades públicas do Sistema universitario de Galicia que participa en programas de mobilidade con países extracomunitarios no curso 2025/26, fóra do ámbito do programa Erasmus+.\nDe acordo co establecido no artigo 11 da convocatoria, desde o día 10 de xullo ao 23 de xullo de 2025 expuxéronse as listaxes provisionais de solicitudes admitidas e excluídas por documentación e as persoas interesadas, durante ese mesmo prazo, puideron emendar os erros e a falta de documentación a través da sede electrónica da Xunta de Galicia (https://sede.xunta.gal), accedendo á Carpeta cidadá da persoa interesada e achegando, se for o caso, a documentación necesaria. Transcorrido ese prazo, as solicitudes admitidas foron estudadas polo órgano instrutor.\nEn consecuencia, de acordo co establecido no artigo 13 das bases da convocatoria, e atendendo ao informe-proposta elevado polo citado órgano á persoa titular da Secretaría Xeral de Universidades, esta consellería\nRESOLVE:\nArtigo 1\nConcederlle as axudas destinadas ao alumnado das universidades públicas do Sistema universitario de Galicia que participa en programas de mobilidade con países extracomunitarios no curso 2025/26, fóra do ámbito do programa Erasmus+, ao alumnado que se relaciona no anexo I desta resolución e pola contía que en cada caso se sinala.\nAs axudas aboaranse na conta bancaria indicada pola persoa interesada unha vez presentada a declaración responsable do conxunto das axudas solicitadas ou concedidas, no caso de sufrir variacións nos datos do anexo I achegado dentro do prazo de presentación de instancias. De non existir variación, entenderase cumprido este requisito co documento (anexo I) xa presentado coa solicitude.\nArtigo 2\nDenegarlle estas axudas ao alumnado que se relaciona no mesmo anexo como solicitudes denegadas, pola causa que en cada caso se sinala.\nArtigo 3\nO incumprimento total ou parcial por parte das persoas beneficiarias de calquera das condicións establecidas na Orde de convocatoria do 22 de maio de 2025 e nesta resolución constituirá causa determinante de revogación da axuda e do seu reintegro, total ou parcial, pola persoa beneficiaria, segundo o disposto no artigo 33 e seguintes da Lei 9/2007, do 13 de xuño, de subvencións de Galicia.\nArtigo 4\nContra esta resolución, que esgota a vía administrativa, as persoas afectadas poderán interpor recurso potestativo de reposición, ante o conselleiro de Educación, Ciencia, Universidades e Formación Profesional, no prazo dun mes contado a partir do día seguinte ao da publicación da resolución no DOG, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 6 de agosto de 2025\nO conselleiro de Educación, Ciencia, Universidades e Formación Profesional\nP.D. (Orde do 22.5.2025; DOG núm. 107, do 6 de xuño)\nJosé Alberto Díez de Castro\nSecretario xeral de Universidades da Consellería de Educación,\nCiencia, Universidades e Formación Profesional\nANEXO I\nListaxe de axudas concedidas\nNº de expediente\nApelidos e nome\nNIF\nUniv.\nPaís\nContía\nED441B-2025-00000038-00\nAbal Martínez, Antón\n***4601**\nUDC\nChile\n2.500,00 €\nED441B-2025-00000086-00\nBalsa Gallego, Pablo\n***9983**\nUSC\nXapón\n2.500,00 €\nED441B-2025-00000015-00\nBalseiro Couceiro, Rafael\n***1819**\nUDC\nCorea do Sur\n2.500,00 €\nED441B-2025-00000059-00\nBellón Villar, Zaira\n***4175**\nUSC\nCorea do Sur\n2.500,00 €\nED441B-2025-00000006-00\nBrea Suárez, Aitana\n***3696**\nUSC\nChile\n2.500,00 €\nED441B-2025-00000065-00\nCalvo Álvarez, Sara\n***5566**\nUSC\nXapón\n2.500,00 €\nED441B-2025-00000077-00\nCarballo Fernández, Alberte\n***5760**\nUDC\nReino Unido\n1.700,00 €\nED441B-2025-00000039-00\nCarrión Leiro, Joaquín\n***1825**\nUDC\nArxentina\n2.500,00 €\nED441B-2025-00000010-00\nCasas Mosquera, Joel\n***0000**\nUDC\nUruguai\n2.500,00 €\nED441B-2025-00000062-00\nCastro Caamaño, Xiana\n***7468**\nUDC\nChile\n2.500,00 €\nED441B-2025-00000088-00\nCerviño Campos, Lorena\n***7828**\nUSC\nChile\n2.500,00 €\nED441B-2025-00000078-00\nCifuentes Zamalloa, Adriana\n***9009**\nUVigo\nMéxico\n2.500,00 €\nED441B-2025-00000012-00\nCima Fernández, Paula\n***3204**\nUDC\nBrasil\n2.500,00 €\nED441B-2025-00000046-00\nCollazo Fernández, Antía\n***2439**\nUSC\nUruguai\n2.500,00 €\nED441B-2025-00000008-00\nDa Pena Estúa, Morás\n***8465**\nUSC\nArxentina\n2.500,00 €\nED441B-2025-00000057-00\nDel Rosal Suárez, Laura\n***0605**\nUSC\nMéxico\n2.500,00 €\nED441B-2025-00000048-00\nDíez Ojea, Catuxa\n***8438**\nUDC\nMéxico\n2.500,00 €\nED441B-2025-00000053-00\nDolado Areso, Elvira\n***8271**\nUVigo\nChina\n2.500,00 €\nED441B-2025-00000090-00\nElexpuru Rodríguez, Elena\n***7694**\nUDC\nCorea do Sur\n2.500,00 €\nED441B-2025-00000064-00\nEsnal Bernedo, Blas\n***4467**\nUVigo\nChile\n2.500,00 €\nED441B-2025-00000061-00\nFeito Fernández, Eva\n***2394**\nUDC\nChile\n2.500,00 €\nED441B-2025-00000076-00\nFernández Carrón, Paula\n***0792**\nUDC\nReino Unido\n1.700,00 €\nED441B-2025-00000035-00\nFernández Ferreiro, Diego\n***9138**\nUVigo\nBrasil\n2.500,00 €\nED441B-2025-00000004-00\nFernández García, Alicia\n***8902**\nUSC\nChile\n2.500,00 €\nED441B-2025-00000045-00\nFigueira García, Inés\n***0278**\nUSC\nUruguai\n2.500,00 €\nED441B-2025-00000082-00\nFigueroa Rodríguez, Laura\n***1040**\nUDC\nArxentina\n2.500,00 €\nED441B-2025-00000011-00\nGándara Diz, Laura\n***3104**\nUSC\nUruguai\n2.500,00 €\nED441B-2025-00000042-00\nGarcía Doval, Maite\n***7086**\nUVigo\nMéxico\n2.500,00 €\nED441B-2025-00000071-00\nGarcía Sebe, Francisco José\n***9055**\nUSC\nChile\n2.500,00 €\nED441B-2025-00000025-00\nGento Blanco, Andrés\n***2990**\nUDC\nCorea do Sur\n2.500,00 €\nED441B-2025-00000016-00\nGómez Recio, Antía\n***3023**\nUDC\nSuíza\n1.700,00 €\nED441B-2025-00000091-00\nGonzález Costa, Ela\n***1446**\nUSC\nCanadá\n2.500,00 €\nED441B-2025-00000023-00\nGonzález Veiga, Aldara\n***0937**\nUVigo\nEEUU\n2.500,00 €\nED441B-2025-00000058-00\nHarriswangler Harriswangler, Lilian Maedela\n***1528**\nUVigo\nEEUU\n2.500,00 €\nED441B-2025-00000009-00\nLeyenda Costas, Alejandra\n***6330**\nUDC\nPanamá\n2.500,00 €\nED441B-2025-00000074-00\nLópez de León, Jorge\n***1308**\nUSC\nChile\n2.500,00 €\nED441B-2025-00000043-00\nLópez Fontaíña, Pedro\n***2435**\nUSC\nChile\n2.500,00 €\nED441B-2025-00000060-00\nLópez Hidalgo, Carlota\n***3195**\nUVigo\nEEUU\n2.500,00 €\nED441B-2025-00000021-00\nLoureiro Reboredo, Pablo\n***9630**\nUSC\nChile\n2.500,00 €\nED441B-2025-00000002-00\nMagdalena García, Nicolás\n***7340**\nUVigo\nChile\n2.500,00 €\nED441B-2025-00000013-00\nMartín Hernández, Judit\n***2989**\nUVigo\nEEUU\n2.500,00 €\nED441B-2025-00000031-00\nMartínez Casella, Daiana\n***1385**\nUSC\nBrasil\n2.500,00 €\nED441B-2025-00000054-00\nMartínez Iglesias, Lois\n***9945**\nUSC\nChile\n2.500,00 €\nED441B-2025-00000014-00\nMartínez López, Carlota\n***3815**\nUVigo\nMéxico\n2.500,00 €\nED441B-2025-00000085-00\nMartínez Martínez, Iria\n***6248**\nUDC\nBrasil\n2.500,00 €\nED441B-2025-00000030-00\nMelo Caso, Camila Ximena\n***4656**\nUDC\nChile\n2.500,00 €\nED441B-2025-00000080-00\nMíguez García, Xavi\n***6295**\nUSC\nArxentina\n2.500,00 €\nED441B-2025-00000029-00\nMíguez Leirós, Laura Victoria\n***8360**\nUSC\nChile\n2.500,00 €\nED441B-2025-00000072-00\nMíguez Monteagudo, Marta\n***8234**\nUSC\nArxentina\n2.500,00 €\nED441B-2025-00000063-00\nNoya Muíño, Lara\n***6919**\nUVigo\nMéxico\n2.500,00 €\nED441B-2025-00000020-00\nNúñez Marquisio, Juan Mateo\n***4134**\nUVigo\nEEUU\n2.500,00 €\nED441B-2025-00000081-00\nOsorio García, Daniel\n***8051**\nUSC\nChile\n2.500,00 €\nED441B-2025-00000040-00\nPardo González, Claudia María\n***2392**\nUSC\nChile\n2.500,00 €\nED441B-2025-00000019-00\nPérez Cid, Carolina\n***2129**\nUVigo\nEEUU\n2.500,00 €\nED441B-2025-00000026-00\nPérez Lujano, Miguel\n***7046**\nUSC\nChile\n2.500,00 €\nED441B-2025-00000027-00\nPérez Pardo, Inés Catalina\n***7642**\nUDC\nChile\n2.500,00 €\nED441B-2025-00000069-00\nPérez Santoro, Miguel\n***9630**\nUVigo\nEEUU\n2.500,00 €\nED441B-2025-00000047-00\nPortela Sóñora, Amaia\n***2541**\nUSC\nChile\n2.500,00 €\nED441B-2025-00000052-00\nPrado Veloso, Martín\n***6170**\nUVigo\nBrasil\n2.500,00 €\nED441B-2025-00000017-00\nPuga Rodríguez, Irene\n***9154**\nUVigo\nEEUU\n2.500,00 €\nED441B-2025-00000041-00\nPuime Sio, Kiros\n***8189**\nUVigo\nCanadá\n2.500,00 €\nED441B-2025-00000032-00\nRey Pereira, Iria\n***9508**\nUDC\nUruguai\n2.500,00 €\nED441B-2025-00000083-00\nRey Taboas, Alba\n***6367**\nUSC\nUruguai\n2.500,00 €\nED441B-2025-00000036-00\nRodríguez Fuentes, Javier\n***9590**\nUSC\nXapón\n2.500,00 €\nED441B-2025-00000024-00\nRodríguez Parada, Aída\n***3101**\nUDC\nChile\n2.500,00 €\nED441B-2025-00000001-00\nRomero Bello, Antonio\n***6908**\nUSC\nXapón\n2.500,00 €\nED441B-2025-00000089-00\nSánchez Piñero, María del Carmen\n***5963**\nUDC\nBrasil\n2.500,00 €\nED441B-2025-00000005-00\nSantamarina Costas, Lía\n***0871**\nUVigo\nChile\n2.500,00 €\nED441B-2025-00000055-00\nSantos Lameiro, Laura\n***0868**\nUDC\nReino Unido\n1.700,00 €\nED441B-2025-00000051-00\nSardiña García, Antía\n***1541**\nUSC\nCorea do Sur\n2.500,00 €\nED441B-2025-00000056-00\nSequeiro Arnal, Leire\n***2997**\nUSC\nChile\n2.500,00 €\nED441B-2025-00000022-00\nSines Fernández, Alba\n***9057**\nUSC\nChile\n2.500,00 €\nED441B-2025-00000066-00\nSoliño González, Álex\n***8978**\nUDC\nMéxico\n2.500,00 €\nED441B-2025-00000028-00\nSuárez Suquia, Javier\n***5503**\nUSC\nMéxico\n2.500,00 €\nED441B-2025-00000007-00\nTorrado Puime, Antón\n***6647**\nUSC\nCanadá\n2.500,00 €\nED441B-2025-00000067-00\nTovar Caínzos, Luis\n***3453**\nUVigo\nMéxico\n2.500,00 €\nED441B-2025-00000050-00\nTrelles Díaz, Marco\n***8338**\nUSC\nUruguai\n2.500,00 €\nED441B-2025-00000087-00\nVázquez Saló, Ruth Natividad\n***7496**\nUSC\nCosta Rica\n2.500,00 €\nED441B-2025-00000033-00\nVidal Villalba, Pedro\n***2669**\nUSC\nCorea do Sur\n2.500,00 €\nED441B-2025-00000037-00\nVillar Philippon, Nicolás\n***8724**\nUDC\nBrasil\n2.500,00 €\nED441B-2025-00000034-00\nZitouni El Ouarari, Ilyas\n***5780**\nUSC\nArxentina\n2.500,00 €\nListaxe de axudas denegadas\nNº de expediente\nApelidos e nome\nNIF\nUniv.\nPaís\nMotivos da exclusión\nED441B-2025-00000003-00\nCastro Vázquez, Celia\n***3604**\nUDC\nRomanía\nNon se axusta ás bases da convocatoria\nED441B-2025-00000092-00\nDe Miguel Real, Arrieta\n***9194**\nUVigo\nMéxico\nNon se axusta ás bases da convocatoria\nED441B-2025-00000068-00\nGarcía Pérez, Miguel\n***1792**\nUSC\nNon se axusta ás bases da convocatoria\nED441B-2025-00000049-00\nGómez Parada, Ángela\n***6300**\nUDC\nEslovenia\nNon se axusta ás bases da convocatoria\nED441B-2025-00000079-00\nLemos Muñoz, Marta\n***6381**\nUDC\nItalia\nNon se axusta ás bases da convocatoria\nED441B-2025-00000018-00\nRuiz de Apodaca Santos, Andrea\n***5168**\nUSC\nChile\nRenuncia"
  },
  {
    "file_id": "AnuncioG0759-180625-0002_gl",
    "doga_id": 128,
    "doga_date": "2025-07-07",
    "url": "https://www.xunta.gal/dog/Publicados/2025/20250707/AnuncioG0759-180625-0002_gl.html",
    "title": "ORDE do 18 de xuño de 2025 pola que se aproba a modificación dos estatutos da Federación Galega de Tenis.",
    "content": "Antecedentes:\nPrimeiro. O 26 de febreiro de 2025, a Federación Galega de Tenis solicitou a ratificación da modificación dos seus estatutos, así como a súa inscrición no Rexistro de Entidades Deportivas de Galicia (expediente PR946A/2025/1123).\nSegundo. A Asemblea Xeral da federación aprobou a modificación dos artigos 1 e 71, na sesión ordinaria de data 21 de febreiro de 2025.\nTerceiro. Os días 11 e 24 de marzo de 2025 requiríuselle para que achegara, entre outra documentación, os estatutos asinados e para que adaptase o seu articulado ao establecido na Lei 3/2012, do 2 de abril, do deporte de Galicia. A federación emendou os requirimentos o 13 de marzo e o 25 de abril de 2025, respectivamente.\nConsideracións legais e técnicas:\nPrimeira. Corresponde á Administración deportiva autonómica, segundo o artigo 54.1 da Lei 3/2012, do 2 de abril, do deporte de Galicia, autorizar e revogar a autorización da constitución das federacións deportivas galegas e a aprobación dos seus estatutos e regulamentos de réxime interno, así como as súas modificacións.\nSegunda. O artigo 54.7 da dita lei establece que os estatutos das federacións deportivas galegas e as súas modificacións publicaranse no\nDiario Oficial de Galicia\n, logo da aprobación destes pola Administración autonómica no prazo máximo de tres meses desde a súa presentación no rexistro.\nTerceira. A solicitude presentouse no rexistro dentro do prazo de dous meses desde a aprobación da modificación estatutaria, tal e como exixe o artigo 20.2 do Decreto 85/2014, do 3 de xullo, polo que se aproba o Regulamento do Rexistro de Entidades Deportivas de Galicia.\nCuarta. Vista a proposta de resolución do secretario xeral para o Deporte, do 28 de maio de 2025, que aproba a modificación dos estatutos da Federación Galega de Tenis e propón a publicación no\nDiario Oficial de Galicia\ne a súa inscrición e depósito no Rexistro de Entidades Deportivas de Galicia.\nEn virtude do anterior, e verificada a adecuación á legalidade dos estatutos presentados, en uso das facultades que me foron conferidas,\nDISPOÑO:\nPrimeiro. Aprobar a modificación dos estatutos da Federación Galega de Tenis.\nSegundo. Ordenar a publicación dos estatutos, que se anexan a esta orde, no\nDiario Oficial de Galicia\ne a súa inscrición e depósito no Rexistro de Entidades Deportivas de Galicia.\nContra esta orde, que esgota a vía administrativa, as persoas interesadas poderán formular recurso potestativo de reposición ante a persoa titular da Consellería de Presidencia, Xustiza e Deportes, no prazo dun mes, contado a partir do día seguinte ao da súa publicación no\nDiario Oficial de Galicia\n, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nEn Santiago de Compostela, 18 de xuño de 2025\nDiego Calvo Pouso\nConselleiro de Presidencia, Xustiza e Deportes\nANEXO\nEstatutos da Federación Galega de Tenis\nTÍTULO I\nDisposicións xerais\nArtigo 1.\nDefinición e obxecto\nA Federación Galega de Tenis (en adiante, FGT) é unha entidade privada, sen ánimo de lucro, con personalidade xurídica propia e plena capacidade de obrar, cuxo ámbito de actuación se estende ao territorio da Comunidade Autónoma de Galicia, que ten por obxectivo promover, practicar e, en xeral, contribuír ao desenvolvemento do deporte do tenis, no que se inclúe expresamente o tenis adaptado en todas as súas modalidades, o tenis-praia e o pickleball. Está integrada polos clubs deportivos, seccións deportivas, deportistas, técnicas e técnicos-adestradoras e adestradores, xuíces-árbitros e árbitras da devandita modalidade especificados no artigo 6.\nArtigo 2.\nRéxime xurídico\nA FGT ten personalidade xurídica, plena capacidade de obrar, e un patrimonio propio e independente daquel dos seus asociados e asociadas, e réxese polo disposto na Lei /2012, do 2 de abril, do deporte de Galicia; polas demais disposicións legais que lle sexan aplicables, e polo establecido nos presentes estatutos e nos seus regulamentos.\nA FGT é unha entidade de utilidade pública, cos beneficios que o ordenamento xurídico outorga para este tipo de entidades.\nArtigo 3.\nFuncións e competencias\nSon funcións da FGT as que derivan do seu propio obxecto, tal e como ven definido no artigo 1 dos presentes estatutos. A FGT exercerá as súas funcións públicas delegadas de forma directa, sen que poidan ser obxecto de delegación o exercicio por ningunha substitución, sen autorización da administración deportiva.\nAdemais das funcións propias do seu ámbito de actuación privada, exerce, en virtude da Lei 3/2012, do 2 de abril, do deporte de Galicia, as funcións delegadas que se recollen no artigo 56.4 da citada cei, actuando neste caso como axente colaborador da Administración baixo a súa tutela e coordinación.\nA FGT exerce de forma específica as seguintes funcións:\na) Promoción e desenvolvemento da práctica do tenis.\nb) Elaboración das normas técnicas da modalidade deportiva do tenis e dirección e regulamento das actividades propias desta.\nc) Ditame de normas de aplicación específica dos e das deportistas, podendo establecer listas e clasificacións destes e destas.\nd) Desenvolvemento de programas de especialización do deporte do tenis.\ne) Deseño, elaboración e execución dos plans de preparación de tenistas de alto nivel e as listas destas e destes en colaboración coa Administración deportiva de Galicia e, se é o caso, coa Real Federación Española de Tenis (RFET).\nf) Colaboración coa Administración autonómica e cooperación coa RFET, se é o caso, na formación de técnicos deportivos.\ng) Organización e dirección das competicións tenísticas de carácter oficial que se desenvolvan no ámbito da Comunidade Autónoma, ao abeiro das normas e dos regulamentos autonómicos, nacionais e internacionais que sexan aplicables. Expedirá, para estes efectos, as correspondentes licenzas deportivas.\nh) A tutela, control e supervisión que sobre os seus propios asociados e asociadas lle recoñece o ordenamento xurídico deportivo.\ni) Exercicio da potestade disciplinaria nos termos establecidos na lexislación vixente, así como nos seus propios estatutos e regulamentos.\nj) Resolución en vía de recurso as impugnacións contra os acordos dos órganos dos clubs de tenis adscritos á FGT.\nk) Designación das e dos tenistas que integrarán a selección galega, para a cal os clubs deberán poñer a disposición da FGT as e os deportistas elixidas ou elixidos.\nl) Representación de Galicia en actividades e competicións tenísticas de carácter estatal ou supraestatal, celebradas dentro e fóra de Galicia, organizando a selección galega de tenis.\nm) Colaboración coa Administración deportiva de Galicia, os entes locais e as agrupacións deportivas escolares na organización e no desenvolvemento dos programas xerais do deporte do tenis na idade escolar.\nn) Poderá, ademais das súas propias atribucións, executar por delegación da Administración autonómica programas de promoción do tenis.\no) Aqueloutras funcións que poida encomendarlle a Administración deportiva da Comunidade Autónoma.\nSon funcións delegadas:\na) A potestade para determina a súa propia organización interna e para ditar regulamentos no ámbito da súa competencia, conforme os seus estatutos e disposicións legais vixentes.\nb) Exercer o control das subvencións oficiais que se lles asignen ós clubs de tenis a ela afiliados.\nc) Executar as resolucións do Comité Galego de Xustiza Deportiva.\nd) Colaborar coa Administración deportiva de Galicia e outros órganos competentes da Administración autonómica na prevención, no control e na represión do uso de substancias e grupos farmacolóxicos prohibidos no deporte e na prevención e no control da violencia no deporte.\nArtigo 4.\nÁmbito territorial\nA FGT é a única Federación Galega existente para a modalidade deportiva do tenis e, polo tanto, exerce as súas competencias con carácter exclusivo no conxunto do territorio galego.\nA FGT poderá establecer unha estrutura territorial propia, axustada á organización territorial da Comunidade Autónoma Galega cando con iso se poida acadar unha mellor forma de cumprimento dos seus fins.\nCando as circunstancias económicas, administrativas, deportivas ou de organización así o requiran, poderanse constituír ou suprimir delegacións, adecuándose en todo caso á estrutura territorial da Comunidade Autónoma, e sendo comunicada a decisión ao órgano da Xunta de Galicia con competencias no ámbito deportivo.\nAs delegacións axustaranse ás normas ditadas pola FGT a través dos órganos competentes, e directamente do seu presidente ou presidenta, non terán personalidade xurídica propia diferenciada da FGT. As e os titulares das delegacións serán nomeadas ou nomeados e cesadas ou cesado polo presidente ou presidenta da FGT.\nAs competicións ou actividades da FGT entenderase autorizadas pola Administración autonómica, conforme o establecido nos artigos 19 e seguintes da Lei 3/2012, do 2 de abril, do deporte de Galicia.\nTerán o carácter de oficiais aquelas competicións de tenis organizadas pola FGT no ámbito autonómico, agás denegación expresa da Administración deportiva de Galicia, que deberá ser motivada.\nA FGT forma parte da Real Federación Española de Tenis, quen pola súa banda está integrada na ITF (Federación Internacional de Tenis) e na ETA. (Asociación Europea de Tenis), polo que acata e acepta as normativas e regulamentos destas institucións.\nArtigo 5.\nDomicilio\nA FGT ten o seu domicilio en Vigo, rúa Fotógrafo Luis Ksado, nº 17, baixo, oficina 1.\nA decisión de cambio do domicilio a outra localidade da Comunidade Autónoma de Galicia corresponderá á Asemblea Xeral a proposta motivada da Xunta Directiva.\nA Xunta Directiva poderá acordar o establecemento, modificación e supresión de cantas outras oficinas, representacións, locais, delegacións ou instalacións sexan necesarias dando conta das actuacións realizadas á seguinte Asemblea Xeral.\nTÍTULO II\nEstrutura participativa\nArtigo 6.\nEstamentos\nA FGT está integrada polos seguintes estamentos:\n1. Deportistas.\n2. Clubs Deportivos e Seccións Deportivas.\n3. Técnicas e técnicos-adestradoras e adestradoras.\n4. Xuíces-arbitros e árbitras.\nArtigo 7.\nComposición dos estamentos\nPertencen ao Estamento de deportistas da FGT todas aquelas persoas físicas que no ámbito da Comunidade Autónoma de Galicia posúan a correspondente licenza deportiva, emitida e homologada pola FGT e Real Federación Española de Tenis, respectivamente, e estean ao día no seu pagamento.\nPertencen ao estamento de clubs deportivos e seccións deportivas da FGT aqueles clubs ou seccións deportivas constituídas e rexistradas conforme a lexislación vixente e que estean integrados nela, debendo estalo tamén, se é o caso, na correspondente federación de ámbito estatal. Deberán estar ao día no pagamento das súas obrigas federativas.\nEstarán integradas neste estamento as sección deportivas cuxo obxecto sexa o deporte do tenis, constituídas conforme o disposto na Lei 3/2012, do deporte de Galicia, inscritas no Rexistro de Entidades Deportivas de Galicia e adscritas á FGT sempre e cando cumpran con todos os requisitos legais e estatutarios requiridos.\nAs e os representantes das seccións deportivas que designen as entidades que creen as seccións poderán participar nas asembleas xerais da FGT cos mesmos dereitos e coas mesmas obrigas que as e os representantes dos clubs.\nPertencen ao estamento de técnicas e técnicos-adestradoras e adestradores da FGT, aquelas persoas físicas tituladas como tales pola RFET ou calquera órgano oficialmente recoñecido, conforme áas fórmulas que se establezan en cada momento, e que posúan a licenza correspondente, e estean ao día no pagamento desta.\nPertencen ao estamento de xuíces-árbitros e xuízas-árbitras da FGT aquelas persoas físicas tituladas como tales pola RFET ou calquera outro órgano oficialmente recoñecido, conforme ás fórmulas que se establezan en cada momento e que posúan a licenza correspondente, e estean ao corrente de pagamento desta.\nArtigo 8.\nAs licenzas\nPara participar nas competicións oficiais de tenis de ámbito autonómico e estatal, será preciso posuír a correspondente licenza federativa en vigor expedida pola FGT.\nA expedición de licenzas deportivas é unha función pública delegada que a FGT exerce baixo a tutela da Administración deportiva e será expedida nos termos establecidos na Lei 3/2012, do deporte de Galicia.\nA licenza producirá efectos nos ámbitos autonómico e estatal desde o momento no que se inscriba no Rexistro da FGT.\nA FGT determinará o importe exixible para obter a licenza, que será fixado e aprobado pola Asemblea Xeral, así como o procedemento para a tramitación e a expedición desta.\nA expedición e renovación das licenzas efectuaranse no prazo dun mes desde a súa solicitude. No caso de producirse a denegación, esta deberá ser motivada polo órgano competente da FGT.\nA licenza federativa deberá expresar cando menos:\na) Os datos da persoa física ou entidade federada.\nb) Os dereitos federativos.\nc) Seguro obrigatorio de asistencia sanitaria cando se trate de persoas físicas.\nd) Período de vixencia.\nAs causas de perda da licenza federativa serán:\na) Por vontade expresa da federada ou federado.\nb) Por sanción disciplinaria.\nc) Por falta de pagamento das cotas establecidas, previa advertencia ao federado o federada, notificado de forma fidedigna, e concedéndolle un prazo de 10 días para a liquidación do débito.\nd) Por incumprimento de calquera outra causa das establecidas como obrigas da federada o federado.\nOs datos de carácter persoal contidos nas licenzas federativas serán comunicados nos termos previstos no artigo 58.5 da Lei 3/2012, do 2 de abril, do deporte de Galicia, en relación, exclusivamente, á elaboración do censo dos correspondentes procesos electorais, respectando en todo caso, o procedemento que ao respecto se determine regulamentariamente.\nArtigo 9.\nDereitos e deberes básicos dos membros da FGT\nSon dereitos básicos dos e das compoñentes dos estamentos integrados na FGT os seguintes:\na) Participar como electoras ou electores e elixibles aos órganos de representación e goberno da FGT dentro das condicións establecidas nos presentes estatutos.\nb) Expresar libremente as súas opinións no seo da FGT, ao abeiro da lexislación vixente.\nc) Participar nas competicións oficiais de tenis, conforme o disposto nos presentes estatutos e nos correspondentes regulamentos.\nd) Figurar nas clasificacións oficiais editadas pola RFET, sempre que reúnan os requisitos deportivos necesarios para iso.\ne) Os demais dereitos derivados da lei e dos presentes estatutos.\nSon deberes básicos das e dos devanditas e devanditos compoñentes os seguintes:\na) Cumprir e facer cumprir as disposicións legais, os presentes estatutos e demais regulamentacións da FGT e as normas propias polas que se rexan.\nb) Someterse á autoridade dos organismos federativos dos que dependan, e, no caso de entidades e clubs deportivos, ceder as súas instalacións cando sexan necesarias para celebrar actos ou competicións organizados por aqueles e sempre que o permitan as súas propias actividades.\nc) Contribuír aos orzamentos da FGT pagando cotas e outras obrigas pecuniarias aprobadas pola Asemblea Xeral, así como as multas nas que puidesen incorrer por sanción federativa. A Xunta Directiva da FGT poderá acordar dar de baixa nesta a aquelas persoas ou entidades que incumpran as obrigas previstas neste parágrafo, o que se comunicará, para o seu referendo, á Asemblea Xeral na primeira reunión que esta celebre con posterioridade ao acordo da Xunta Directiva.\nd) Non quebrantar a disciplina federativa en ningún dos seus ámbitos nin crear directa ou indirectamente situacións que poidan derivar en agravio ou molestia, e neutralizar polos medios máis eficaces as que eventualmente aparezan.\ne) Contestar puntualmente as comunicacións dos órganos superiores, facilitando a estes cantos datos e informes soliciten.\nf) En canto aos clubs e entidades deportivas, fomentar o deporte federado entre as socias e socios que practiquen tenis, a través da obtención de licenza de xogador e xogadora.\ng) Calquera outra fixada polas disposicións legais, estatutos e regulamentos.\nSen prexuízo do previsto na anterior alínea c), e do que se dispoña en materia disciplinaria deportiva, as persoas ou entidades integradas na FGT que incumpran o previsto nos presentes estatutos ou incorran en causas graves e obxectivas para iso, poderán ser dadas de baixa naquela por acordo da Asemblea Xeral, adoptado por maioría simple dos seus asistentes, sempre previa a instrución dun expediente disciplinario, no que se dará audiencia á persoa interesade e que se axustará, no que cumpra, ás normas xerais administrativas nesta materia.\nTÍTULO III\nEstrutura orgánica xeral\nCAPÍTULO I\nDefinición, funcións e réxime dos órganos da FGT\nArtigo 10.\nÓrganos da FGT\nSon os seguintes:\n– A Asemblea Xeral.\n– A Comisión Delegada da Asemblea Xeral.\n– Presidencia.\n– A Xunta Directiva.\n– Os comités.\n– Secretaría.\nSon órganos colexiados a Asemblea Xeral, a Comisión Delegada da Asemblea Xeral, a Xunta Directiva e os comités. Son órganos individuais os restantes.\nA Presidencia da FGT e as e os compoñentes da Asemblea Xeral e da Comisión Delegada desta serán elixidas/os conforme o que se indica na parte correspondente destes estatutos. Os demais órganos serán designados e revocados libremente pola Presidencia.\nArtigo 11.\nDisposicións comúns dos órganos colexiados\nA convocatoria dos órganos federativos colexiados corresponderalle á Presidencia e a Secretaría levantará a correspondente acta dos acordos, especificando o nome das persoas que interviñesen e as demais circunstancias que se consideren convenientes, así como o resultado da votación e, se é o caso, os votos particulares contrarios ao acordo adoptado.\nOs votos contrarios ao acordo adoptado ou as abstencións motivadas eximirán das responsabilidades que eventualmente se puidesen derivar dos acordos dos órganos colexiados.\nQuedará validamente constituído o órgano colexiado aínda que non se cumprisen os requisitos de convocatoria se concorren todos os seus membros e así o acordan por unanimidade, ou se con posterioridade manifestan a súa adhesión incondicional aos acordos tomados a totalidade dos que non asistiron.\nImpugnación dos acordos dos órganos colexiados:\na) Os acordos e actuacións dos órganos da FGT poderán ser impugnados por calquera federada o federado ou persoa que acredite un interese lexítimo, se os considerase contrarios ao ordenamento xurídico, polos trámites do xuízo que corresponda.\nb) Os acordos e actuacións dos órganos da FGT que por razón da materia correspondan á xurisdición deportiva, poderán ser impugnados por calquera federado ou federada.\nc) As federadas e federados poderán impugnar os acordos e actuacións da FGT que consideren contrarios aos estatutos dentro do prazo de corenta días, a partir da data de adopción destes, instando á súa rectificación ou anulación e a suspensión preventiva se é o caso, ou acumulando ambas as pretensións polos trámites establecidos na Lei de Axuizamento Civil.\nd) A orde xurisdicional contencioso-administrativa será competente en todas as cuestións que se susciten nos procedementos administrativos instruídos en aplicación da Lei orgánica 1/2002, do 22 de marzo, reguladora do dereito de asociación, de conformidade coas regras establecidas na Lei orgánica do poder xudicial e na Lei reguladora da xurisdición contencioso-administrativa.\nArtigo 12.\nIncompatibilidades\nSon causas de inelixibilidade para o desempeño dos cargos de membro da Asemblea Xeral, da Comisión Delegada da Asemblea, de Presidencia, e de membro da Xunta Directiva da FGT as seguintes:\na) Ser condenada ou condenado mediante sentencia xudicial firme que comporte a pena principal ou accesoria de inhabilitación absoluta ou especial para cargo público.\nb) Ser declarada ou declarado incapaz por decisión xudicial firme.\nc) Atoparse inhabilitada o inhabilitado para o exercicio de cargos federativos por sanción firme.\nA presidenta ou presidente da FGT deberá ser cidadá ou cidadán de Galicia, segundo o disposto no Estatuto de autonomía. O cargo da Presidencia da FGT é incompatible cos cargos de presidenta ou presidente doutra federación, de presidenta ou presidente ou vicepresidenta ou vicepresidente dun club de tenis e con calquera actividade directiva ou de representación dentro da propia estrutura da FGT.\nCando sobreveña unha causa de incompatibilidade inicialmente non existente, a persoa afectada deberá cesar automaticamente no cargo que ocupe.\nArtigo 13.\nSistema de responsabilidade dos órganos de representación da FGT\nPolas responsabilidades federativas nas que poidan incorrer no desempeño das súas funcións, os membros da Asemblea Xeral e da súa Comisión Delegada, así coma a presidenta ou presidente da FGT, responderán perante a propia Asemblea Xeral. Os restantes órganos responderán ante a presidenta ou presidente da FGT. Todo isto sen prexuízo das demais accións legais e xudiciais de calquera tipo que se poidan derivar das condutas individuais ou colectivas dos órganos da FGT. Para estes efectos, a presidenta ou presidente da FGT estará facultada ou facultado, no nome desta, para interpoñer e seguir tales accións.\nAsí mesmo, a presidenta ou presidente, os membros da Xunta Directiva e os membros dos órganos de representación da FGT establecidos estatutariamente serán persoalmente responsables, fronte á propia federación, fronte aos seus membros ou fronte a terceiros:\na) Das obrigas que contraese a Federación e que non teñan, ou tivesen, o adecuado apoio contable, non figuren nas contas presentadas e aprobadas, ou sexan obxecto dunha contabilización que non reflicta a natureza e o alcance da obriga en cuestión, e que distorsionen a imaxe fiel que debe producir aquela.\nb) Das obrigas que contraese contra a prohibición expresa doutros órganos federativos competentes ou da Administración autonómica, así como das obrigas que impliquen un déficit non autorizado ou fóra dos límites da autorización.\nc) En xeral, dos actos ou das omisións que supoñan un prexuízo para a Federación cando sexan realizados vulnerando normas de obrigado cumprimento.\nA responsabilidade descrita na alínea anterior poderase exixir no caso de existencia de dolo ou culpa na actuación dos suxeitos responsables. En todo caso, quedarán exentos de responsabilidade aquelas persoas que votasen en contra do acordo ou non interviñesen na súa adopción ou execución, ou aquelas que o descoñecesen ou, coñecéndoo, se opuxesen expresamente a aquel.\nA responsabilidade regulada neste artigo é independente da responsabilidade disciplinaria na que se puidese incorrer, e que se exixirá consonte as disposicións da Lei 3/2012, do deporte de Galicia.\nArtigo 14.\nA Asemblea Xeral da FGT. Composición\nA Asemblea Xeral é o órgano superior da FGT e estará integrada por un número máximo de 60 membros.\nA convocatoria de eleccións deberá indicar expresamente o número de membros da Asemblea Xeral en cada un dos seus estamentos.\nOs membros da Asemblea serán elixidos, conforme o disposto na parte correspondente destes estatutos, cada catro anos, coincidindo cos Xogos Olímpicos de Inverno, por sufraxio libre, secreto, igual e directo, por e entre os integrantes maiores de idade de cada estamento incluídos no censo electoral, de conformidade co Regulamento electoral aprobado e coa normativa electoral que aprobe a Administración deportiva.\nAs eleccións á Asemblea Xeral serán acordadas por esta, que aprobará a convocatoria con todos os Requisitos que se establezan no Regulamento electoral.\nA Asemblea Xeral estará constituída pola presidenta ou presidente da Federación Galega e por representantes dos clubs deportivos, deportistas, técnicas e técnicos-adestradoras e adestradores e xuíces-árbitros e árbitras.\nRepresentantes do estamento de clubs deportivos:\nTotal: 42 membros 70 %.\nRepresentantes do estamento de deportistas:\nTotal: 12 membros 20 %.\nRepresentantes do estamento de técnicas e técnicos-adestradoras e adestradores:\nTotal: 3 membros 5 %.\nRepresentantes do estamento de xuíces-árbitros e árbitras:\nTotal: 3 membros 5 %.\nOs clubs deportivos non poderán ser membros da Asemblea Xeral se no momento da convocatoria de eleccións non figuran inscritos no Rexistro de Entidades Deportivas da Xunta de Galicia.\nAs e os representantes dos estamentos de técnicas e técnicos -adestradoras e adestradores e de xuíces-árbitros e árbitras pertencerán a unha circunscrición única, correspondente á totalidade do territorio galego.\nAs e os representantes dos estamentos de clubs deportivos e deportistas distribuiranse, para cada elección a membros da Asemblea Xeral, entre as circunscricións provinciais constituídas polos distintos clubs galegos.\nA distribución provincial efectuarase automaticamente tomando como base as proporcionalidades existentes, entre o total autonómico de electoras e electores e elixibles e o correspondente a cada provincia.\nSe un membro electo da Asemblea perdese a condición pola que foi elixida ou elixido, causará baixa automaticamente na devandita, procedendo a súa substitución da forma que marque o correspondente Regulamento eectoral.\nOs membros da Asemblea Xeral cesarán polas seguintes causas:\na) Defunción.\nb) Disolución do club ou entidade á que representen.\nc) Expiración do prazo do mandato para o que foron elixidos ou elixidas.\nd) Renuncia ou dimisión.\ne) Por sanción disciplinaria imposta en forma regulamentaria que implique o cesamento no cargo que exerce.\nf) Incapacidade ou inhabilitación absoluta ou especial declarada en sentencia xudicial firme.\nÁs sesións da Asemblea poderá asistir, con voz pero sen voto, a presidenta ou presidente saínte do último mandato.\nArtigo 15.\nA Asemblea Xeral da FGT. Funcións\nCorrespóndelle á Asemblea Xeral, en reunión plenaria:\na) Aprobación do orzamento anual e a súa liquidación.\nb) Aprobación do calendario deportivo.\nc) Aprobación e modificación dos estatutos da FGT.\nd) Elección da presidenta ou presidente da FGT, así como o seu cesamento a través da correspondente moción de censura.\ne) Control e aprobación, se é o caso, da xestión económica e deportiva da FGT.\nf) Aprobación, se é o caso, por maioría de dous terzos das e dos asistentes, do alleamento e gravame dos bens inmobles da FGT, cando o importe da operación sexa inferior ao 25 por cento do seu orzamento.\ng) Establecemento, modificación e regulación das cotas de afiliación e demais cargas de carácter económico que se poidan establecer sobre as e os integrantes da FGT.\nh) Disolución da FGT.\ni) Concesión de honores e distincións, á proposta da Xunta Directiva e segundo o que regulamentariamente se estableza.\nj) Cantas outras resulten da lei ou destes estatutos.\nArtigo 16.\nRéxime de funcionamento da Asemblea Xeral da FGT\nA Asemblea Xeral reunirase necesariamente 2 veces ao ano para os fins da súa competencia. Unha preferentemente no último trimestre do exercicio para aprobar o orzamento correspondente ao seguinte exercicio e demais competencias, e outra antes do 30 de xuño para aprobar as contas anuais e a memoria descritiva das actividades realizadas.\nTamén se poderá reunir a Asemblea Xeral, con carácter extraordinario, e así mesmo convocada pola presidenta ou presidente, nos seguintes casos:\na) A iniciativa da propia presidenta ou presidente.\nb) A iniciativa dun número de membros da propia Asemblea non inferior ao 25 %.\nNo caso b) precedente, a presidenta ou presidente deberá convocar a Asemblea dentro dun prazo máximo de dez días naturais desde a recepción da petición que os membros da Asemblea lle deberán dirixir, de forma fidedigna e mediante escrito no que conste inequivocamente a adhesión á petición do número de membros requirido. Desde a convocatoria ata a data da celebración da Asemblea non poderán transcorrer máis de vinte días.\nO réxime das reunións da Asemblea Xeral, tanto ordinarias como extraordinarias, axustarase ao disposto nos parágrafos seguintes, que tamén serán de aplicación, no que proceda, á Asemblea Xeral que para a elección da/do presidenta/e da FGT e membros da Comisión Delegada está previsto no capítulo II do presente título.\nA convocatoria da Asemblea Xeral, con detalle de lugar e hora da súa celebración, en primeira e segunda convocatoria, e a orde do día, notificarase por correo electrónico aos compoñentes daquela, debendo mediar un prazo mínimo de 48 horas entre o envío desta documentación e a celebración da Asemblea, e expoñerase no taboleiro da páxina web da FGT con 10 días de antelación.\nActuará como presidenta ou presidente da Asemblea Xeral, con voz e voto, quen o sexa da FGT e como Secretaria ou Secretario, só con voz, quen o sexa da propia Federación.\nA Asemblea Xeral entenderase constituída en primeira convocatoria cando concorran a metade máis un das e dos seus compoñentes e, en segunda, calquera que sexa o número de asistentes; entre a primeira e segunda convocatoria deberá mediar un prazo non inferior a media hora. Alcanzado o quórum suficiente en calquera das dúas convocatorias, a presidenta ou presidente declarará constituída a Asemblea e manifestará cal sexa o número de asistentes. Os membros da Asemblea que se incorporen a esta con posterioridade ao devandito momento só poderán votar se aínda non foran chamados a depositar o voto, e, neste caso, a súa asistencia terase en conta para efectos de quórum nas votacións.\nA presidenta ou presidente dirixirá a Asemblea e os debates, concederá a palabra a quen lla solicite e poderá retirala cando concorran circunstancias que o xustifiquen.\nCo fin de garantir o cumprimento efectivo das funcións encomendadas ás federacións deportivas galegas, o órgano competente da Administración deportiva de Galicia convocará Asemblea Xeral ou a Comisión Delegada, para o debate e resolución, se procede, de asuntos ou cuestións determinadas, cando aquelas non fosen convocadas por quen ten a obriga estatutaria ou legal de facelo no tempo regulamentario.\nO desenvolvemento das reunións da Asemblea Xeral axustarase á orde do día previamente establecida e comunicada. Calquera membro da Asemblea poderá tomar a palabra, que se deberá utilizar ordenadamente e por tempos prudenciais en función das circunstancias da reunión.\nCada membro da Asemblea terá un voto, que será igual, libre, secreto e directo para todos. A Presidencia arbitrará sistemas de votación que respecten estes principios. As e os compoñentes da Asemblea serán chamadas ou chamadas de xeito persoal a depositar o seu voto, incluso aos ausentes. Máis, cando ninguén se opuxese a este sistema, poderanse aprobar acordos por aclamación, co asentimento unánime das e dos presentes.\nAs cuestións sobre as que verse o voto presentaranse de forma clara e concreta pola Presidencia ou por calquera membro da Asemblea en forma de moción, debéndose votar conxunta e alternativamente as que foron opostas.\nNon se poderán presentar mocións nin efectuar votacións sobre asuntos que non fosen previamente incluídos na orde do día. Se neste figurase a epígrafede «Rogos e preguntas» ou outro similar, deixarase constancia en acta, simplemente, das manifestacións que se poidan producir sobre temas presentados neste capítulo.\nOs acordos adoptaranse por maioría simple de votos entre das e dos asistentes á reunión, a non ser que nestes estatutos se especifiquen maiorías cualificadas para asuntos concretos.\nNon se admitirá o voto por correo. Só se admitirá a delegación de voto aos clubs deportivos que sexan membros da Asemblea, e poderá exercelo quen ocupe o cargo na Presidencia ou a persoa, non membro da Asemblea, en quen o club delegue, conforme os seus propios estatutos, con carácter expreso e escrito para cada reunión. Ninguén poderá ter máis dunha delegación de voto das que se veñen de expresar.\nOs acordos da Asemblea Xeral poderán versar sobre calquera materia da súa competencia e serán inmediatamente executivos, coidando da súa posta en práctica a presidenta ou presidente e a Xunta Directiva, sen prexuízo dos recursos que correspondan ante a xurisdición competente.\nNon se poderán adoptar acordos contrarios aos presentes estatutos sen a súa previa modificación, a cal se deberá efectuar, en todo caso, conforme o procedemento especial previsto no título IX.\nArtigo 17.\nA Comisión Delegada da Asemblea Xeral. Composición\nNo seo da Asemblea Xeral constituirase unha comisión delegada.\nA Comisión Delegada será elixida por e entre os membros da Asemblea Xeral na primeira reunión posterior á súa constitución, mediante o sufraxio entre os membros desta, e o seu mandato coincidirá co da Asemblea Xeral.\nA presidenta ou presidente da FGT exercerá de presidenta ou presidente da comisión delegada, e estará composta por un máximo de 9 membros, que serán elixidos por e de entre os da Asemblea Xeral, na primeira reunión que esta celebre ao iniciar o seu mandato e segundo o seguinte detalle:\n• 5 correspondentes aos clubs deportivos, elixida esta representación por e entre os mesmos clubs, sen que os correspondentes a unha mesma provincia poidan ter máis de dous/dúas representantes. A representación do club na Comisión Delegada estará exercida necesariamente polo seu presidente ou presidenta, quen só poderá delegar, expresamente e por escrito para cada reunión, nun mesmo membro.\n• 4 correspondentes ao resto dos estamentos, distribuídos da seguinte forma: 2 membros representantes de deportistas, 1 membro representante de técnicas e técnicos-adestradoras e adestradores e 1 membro representante dos xuíces-árbitros e árbitras. Todos eles elixidos por e de entre os seus respectivos estamentos na Asemblea Xeral. Os así elixidos manterán os seus cargos na Comisión Delegada en tanto sigan sendo membros da Asemblea Xeral dentro do período do seu mandato. Non poderán delegar a súa representación.\nA representación máxima por provincia será de 3 membros, excluídos os estamentos de técnicas e técnicos e árbitros e árbitras.\nNo caso de que, unha vez elixida a Comisión Delegada, se produzan baixas ou vacantes entre os seus membros, estas substituiranse anualmente, por elección entre os grupos correspondentes.\nAs causas de cesamento dos membros da Comisión Delegada, rexeranse polo disposto no artigo 14 deste estatuto.\nArtigo 18.\nA Comisión Delegada da Asemblea Xeral. Funcións\nCorresponden á Comisión Delegada da Asemblea Xeral, as seguintes funcións:\na) Elaboración dun informe previo á aprobación dos orzamentos.\nb) A modificación do calendario deportivo.\nc) A modificación dos orzamentos e dos regulamentos de desenvolvemento destes estatutos.\nd) O seguimento da xestión deportiva e económica da FGT.\nAs modificacións non poderán exceder os límites e criterios que a propia Asemblea Xeral estableza.\nA proposta sobre os temas que se van tratar na Comisión corresponde exclusivamente á Presidencia ou aos dous terzos dos membros da Comisión Delegada.\nArtigo 19.\nRéxime de funcionamento da Comisión Delegada da Asemblea Xeral\nA Comisión Delegada reunirase, como mínimo, tres veces ao ano, a convocatoria da Presidencia.\nTamén se poderá reunir a Comisión Delegada, con carácter extraordinario, e así mesmo convocada pola Presidencia, nos seguintes casos:\na) A iniciativa da presidenta ou presidente.\nb) A iniciativa dun número de membros da propia Comisión Delegada non inferior a 6.\nNo caso b) precedente, a presidenta ou presidente deberá convocar a Comisión Delegada dentro dun prazo máximo de dez días desde a recepción da petición que os membros da Comisión lle deberán dirixir, de forma fidedigna e mediante escrito no que conste inequivocamente a adhesión á petición do número de membros requirido.\nA convocatoria da reunión da Comisión Delegada, con detalle de lugar e hora da súa celebración, en primeira e segunda convocatoria, e a orde do día, serán notificados por correo electrónico aos compoñentes daquela, debendo mediar un prazo mínimo de sete días e máximo de quince entre o envío desta documentación e a celebración da reunión.\nActuará como presidenta ou presidente da Comisión Delegada, con voz e voto, quen o sexa da FGT e como secretaria ou secretario, só con voz, quen o sexa da propia Federación.\nA Comisión Delegada entenderase constituída en primeira convocatoria cando concorran polo menos a metade máis un dos seus e súas compoñentes, e en segunda, cando concorran calquera que sexa o seu número; entre a primeira e segunda convocatoria deberá mediar un prazo non inferior a media hora.\nPoderán asistir tamén ás reunións da comisión delegada as asesoras ou asesores que, oportunamente estime a Presidencia e farano con voz pero sen voto. Polo demais, será de aplicación analóxica e supletoria o establecido no precedente artigo 16 en materia de réxime de reunións e toma de acordos da Asemblea Xeral.\nO mando da Comisión Delegada coincidirá co da Asemblea Xeral.\nArtigo 20.\nA Presidencia da FGT. Réxime e funcións\nA Presidencia da FGT é o órgano executivo desta, ten a súa representación legal, convoca e preside os órganos de goberno e representación e executa os seus acordos.\nA Presidencia da FGT serao tamén da Asemblea Xeral e da Comisión Delegada, con voto de calidade no caso de empate na adopción de acordos da Asemblea Xeral Plenaria e da Comisión Delegada.\nA Presidencia da FGT desempeñará o seu cargo coa máxima dedicación posible.\nPara poder ser candidata ou candidato á Presidencia ou membro da Xunta Directiva da FGT terá que reunir as seguintes condicións:\na) Ter cidadanía galega, segundo o disposto no Estatuto da autonomía.\nb) Ser maior de idade.\nc) Estar en pleno uso dos dereitos civís.\nd) Non incorrer no pasado en ningunha sanción deportiva que a/o inhabilite.\nArtigo 21.\nElección da Presidencia da FGT\nA Presidencia da FGT elixirase cada catro anos, coincidindo cos anos de Xogos Olímpicos de Inverno, mediante sufraxio libre, directo, igual e secreto, polos membros da Asemblea Xeral, que se debe elixir previamente para o mesmo período, sen que teña que ser membro desta.\nO procedemento de elección do presidente regularase segundo o disposto no artigo 58.5 da Lei 3/2012, do deporte de Galicia, en canto aos procesos electorais, axustándose ao disposto na normativa que para tal efecto estableza a Administración autonómica e deberán ser aprobados por esta con anterioridade á realización efectiva do proceso electoral.\nA presidenta ou presidente da Federación Galega de tenis poderá como máximo ser reelixida ou reelixido nunha ocasión, cumprindo polo tanto como máximo dúas lexislaturas consecutivas.\nArtigo 22.\nCesamento da Presidencia da FGT. Moción de censura\nA presidenta ou presidente da FGT cesará no seu cargo, antes de expirar o período do seu mandato, por calquera das causas seguintes:\na) Falecemento ou incapacidade física permanente que impida o desenvolvemento das súas funcións.\nb) Dimisión.\nc) Causas legais ou estatutarias de incapacidade, sobrevidas con posterioridade ao seu nomeamento.\nd) Aprobación dunha moción de censura, que deberá ser construtiva, debendo presentar quen a propoña un candidato ou candidata, e que de aprobarse quedará elixido o elixida polos mecanismos regulares, debéndose tratar nunha asemblea xeral extraordinaria, a convocatoria da cal deberase solicitar, en todo caso e como mínimo, por un terzo das o dos compoñentes da Asemblea. Para que prospere, será preciso que voten ao seu favor os dous terzos das o dos asistentes á Asemblea Xeral Extraordinaria, que deberán representar, como mínimo, a metade máis un da totalidade dos seus e das súas compoñentes. Se a moción de censura é rexeitada, ningún das persoas propoñentes poderá intentar outra contra a mesma presidenta ou presidente ata pasados seis meses da votación daquela. A sesión da Asemblea Xeral Extraordinaria na que se debata a moción de censura será presidida polo membro asistente de maior idade, podendo asistir e intervir na Asemblea, en todo caso, a presidenta ou presidente sometido á moción de censura. Se esta é aprobada, a presidenta ou presidente da FGT cesará inmediatamente do seu cargo.\nNo caso de dimisión, a presidenta ou presidente continuará transitoriamente en funcións e convocará unha asemblea xeral extraordinaria, que se celebrará no prazo máximo de dous meses a partir da presentación da dimisión, na que se elixirá a quen o suceda.\nNos demais casos, as funcións da presidenta ou presidente serán asumidas, colexiadamente, pola Xunta Directiva que constituirá un órgano denominado Comisión Xestora, con igualdade de voto entre os seus membros, e que será presidida por quen fose ata ese momento vicepresidenta ou vicepresidente daquela, e, na súa falta, por quen elixan os seus e as súas compoñentes. A Comisión Xestora convocará unha asemblea xeral extraordinaria para a elección da nova presidenta ou presidente, no prazo máximo de dous meses contados desde que se producise a vacante.\nEn todos estes supostos, ao tempo de convocarse á Asemblea Xeral Extraordinaria electiva, reunirase a Xunta Electoral en funcións para actuar no proceso electoral, o cal se desenvolverá de conformidade cos artigos correspondentes ao capítulo II do presente título.\nA presidenta ou presidente que resulte elixido en substitución do que cesase por calquera das causas previstas neste artigo completará o mandato só polo tempo que restase de cumprir a este último o última.\nArtigo 23.\nA Xunta Directiva\nA Xunta Directiva da FGT é o seu órgano colexiado, e estará composta por un mínimo de 5 membros e un máximo de 15, e todos eles serán nomeados e revogados libremente pola Presidencia da Federación, que a presidirá.\nOs membros da Xunta Directiva que non o sexan da Asemblea Xeral terán acceso ás sesión desta con dereito a voz, pero sen voto.\nA Xunta Directiva contará cunha Vicepresidencia Primeira, que substituirá a Presidencia en caso de ausencia. A súa designación e revogación corresponde tamén, libremente, á Presidencia da FGT, quen poderá designar, así mesmo dentro da Xunta Directiva, cantas outras Vicepresidencias teña por conveniente, coa orde que estableza, as cales substituirán, pola súa orde, a Vicepresidencia Primeira nos casos de ausencia ou incapacidade desta.\nA Presidencia poderá atribuír as funcións e responsabilidades concretas a todos ou parte dos membros da Xunta Directiva, dentro das funcións propias desta. Neste sentido, poderá designar a un membro da Xunta Directiva, como Vicepresidencia Económica ou Tesouraría da FGT coas facultades que concretamente lle asigne e en todo caso as de exercer, por delegación da Presidencia, a autoridade máxima en materia de control e supervisión económica da Federación, así mesmo nomeará un/ha delegado/a provincial nas provincias que non sexan sede da FGT.\nO sistema de convocatorias, reunións, debates e adopción de acordos no seo da Xunta Directiva fixarao libremente a Presidencia.\nExercerá a Secretaría da Xunta Directiva, á elección de Presidencia, quen o faga na propia FGT ou un membro daquela.\nTodos os cargos son honoríficos e, en caso extraordinario, cando se estableza unha compensación económica xustificada a favor dalgún dos membros da Xunta Directiva terá que ser expresamente acordada por maioría absoluta da Asemblea Xeral e constar de maneira diferenciada no orzamento. En ningún caso a compensación económica poderá ser retribuída con cargo ás subvencións públicas que reciba a Federación.\nArtigo 24.\nOs comités\nA Xunta Directiva da FGT poderá acordar a constitución de cantos comités sexan necesarios.\nAs súas competencias e réxime de funcionamento serán os que se establezan por vía regulamentaria ou no acordo da súa creación, debidamente referendado pola Comisión Delegada da Asemblea.\nAs presidentas ou presidentes e demais membros dos comités serán designados pola Presidencia da FGT agás as Presidentas ou Presidentes dos comités de modalidades deportivas, cando estes existisen, que serán elixidas ou elixidos polo colectivo interesado na forma que regulamentariamente se estableza.\nEn todo caso, existirá no seo da FGT un Comité Técnico de xuíces-árbitros e árbitras, do que a presidenta ou presidente e demais membros serán tamén designados pola Presidencia da FGT, sendo as súas funcións:\na) Establecer os niveis de formación arbitral.\nb) Clasificar tecnicamente, en función dos criterios prefixados pola Asemblea Xeral as xuíces-árbitros e árbitras, propoñendo á Xunta Directiva a adscrición ás categorías correspondentes. Estas clasificacións comunicaranse á Asemblea Xeral.\nc) Propoñer as candidatas e candidatos a xuíces-árbitros e árbitras nacionais e internacionais.\nd) Propoñerlle á Xunta Directiva as normas administrativas reguladoras da arbitraxe, para a súa posterior aprobación pola Asemblea Xeral.\ne) Designar as colexiadas e colexiados nas competicións oficiais de ámbito galego.\nf) Colaborar cos órganos competentes da Federación, na formación de xuíces e árbitros e árbitras.\nArtigo 25.\nA Secretaría\nConsonte o artigo 59 da Lei 3/2012, do deporte de Galicia, para o desempeño das función administrativas na FGT haberá un secretario ou secretaria, que será designado ou designada e separado ou separada pola Presidencia.\nO secretario ou secretaria, que poderá ser membro da Xunta Directiva, exercerá as funcións de feudatario ou feudataria e asesor ou asesora, e máis especificamente:\na) Levantar actas das reunións dos órganos de goberno e representación nos casos legal e estatutariamente previstos, con indicación de asistencia, temas tratados, o resultado das votacións e, se é o caso, os votos particulares contrarios ao acordo adoptado. Os votos contrarios ao acordo adoptado, ou as abstencións motivadas eximirán das responsabilidades que se puidesen derivar, se é o caso, dos acordos dos órganos colexiados unha vez aprobadas, asinalas co visto e prace da Presidencia.\nb) Custodiar as actas das reunión dos órganos de goberno e representación e dos arquivos da Federación.\nc) Expedir as certificacións oportunas dos actos dos órganos de goberno e representación da FGT.\nd) Levar o control e fiscalización da xestión económico-administrativa e orzamentaria, así como o da contabilidade e tesourería, no caso de non existir a figura da Tesouraría.\ne) Cantas funcións lle encomenden os regulamentos da Federación ou lle sexan delegadas pola Presidencia.\nArtigo 26.\nA Tesouraría\nA Tesouraría da Federación é o seu órgano de administración.\nExercerá como funcións propias:\na) Levar a contabilidade da Federación.\nb) Exercer a inspección económica de todos os órganos da Federación.\nc) Elaborar e presentar informes á Comisión Delegada do estado contable da FGT.\nd) Calquera outra función que lle encomenden os estatutos e regulamentos da FGT.\nNo caso de non existir tesoureiro ou tesoureira as súas funcións serían asumidas polo secretario ou secretaria de acordo co artigo 59 da Lei 3/2012. Neste caso serán funcións da persoa titular da secretaría a redacción e control das actas e dos arquivos da FGT, e o control e a fiscalidade interna da xestión económico-financeira e orzamentaria, así como a de contabilidade e tesouraría.\nTÍTULO IV\nRéxime económico\nArtigo 27.\nOrzamento\nA Asemblea Xeral da FGT aprobará durante o último trimestre do seu exercicio económico o orzamento correspondente ao seguinte exercicio. O devandito orzamento debe ser equilibrado e non deficitario e enténdese condicionado, no que ás subvencións públicas se refire, ás condicións de aprobación dos orzamentos de Galicia. O citado orzamento será remitido á Administración deportiva no prazo dun mes desde a súa aprobación.\nA FGT non poderá aprobar orzamentos deficitarios sen a autorización expresa da Administración deportiva autonómica.\nTampouco poderá repartir beneficios entre os membros da FGT.\nArtigo 28.\nXestión económica\nA Federación Galega ten o seu propio réxime de administración e xestión de orzamento e patrimonio, e somete a súa contabilidade e estado económico ou financeiro ás prescricións legais, sendo de aplicación, en todo caso, as seguintes regras:\na) Pode promover e organizar actividades e competicións deportivas dirixidas ao público, debendo aplicar os beneficios económicos, se os houbese, ao desenvolvemento do seu obxecto social.\nb) Pode gravar e allear os seus bens mobles ou inmobles, tomar diñeiro a préstamo e emitir títulos representativos da débeda ou de parte alícuota patrimonial, sempre que os devanditos negocios xurídicos non comprometan de modo irreversible o patrimonio da entidade ou do seu obxecto social. No caso de venta ou gravame dos bens inmobles cuxa titularidade corresponda á FGT e que fosen financiados en todo ou en parte con fondos públicos, será necesaria a autorización da Administración autonómica.\nc) Pode exercer, complementariamente, actividades de carácter industrial, comercial, profesional ou de servizos e destinar os seus bens e recursos aos mesmos obxectivos deportivos, pero en ningún caso poderá repartir beneficios entre os seus membros.\nd) Non poderá comprometer gastos de carácter plurianual, no seu período de mandato, ou cando superen o período de mandato da Presidencia sen autorización previa da Administración deportiva de Galicia. Será preceptiva tamén esta autorización previa cando a natureza do gasto, ou a porcentaxe deste en relación co seu orzamento, vulnere os criterios que se determinen regulamentariamente.\ne) Correspóndelle á Presidencia da FGT a sinatura, no nome desta, de todo tipo de contratos, convenios e documentos de contido económico e en especial, a apertura de contas bancarias e a formalización de operacións de préstamos, crédito ou hipoteca, dentro dos límites anteriormente sinalados.\nf) Para a disposición de todo tipo de contas e imposicións bancarias, á vista, de aforro, de crédito ou a prazo, así como para establecer e retirar depósitos en efectivo ou valores, emisión de cheques, libramento e aceptación de letras de cambio e/ou obrigas de pagamento, abondará coa sinatura da presidenta ou presidente mancomunada coa da tesoureira ou tesoureiro, se é o caso.\nArtigo 29.\nMemoria económica\nA FGT elaborará unha memoria na que se incluirá a liquidación do orzamento que analizará fidedignamente a actividade económica da Federación, a súa adecuada actuación orzamentaria, o cumprimento dos obxectivos e os proxectos que se van desenvolver, e informar separadamente como mínimo sobre os seguintes aspectos:\n1.- Diferenciación dos ingresos e contribucións segundo:\na) Subvencións públicas.\nb) Subvencións, donativos ou contribucións privadas.\nc) Vendas de activos.\nd) Ingresos procedentes de competicións organizadas.\ne) Ingresos para servizos prestados pola Federación, permisos, licenzas, e outros.\nf) Ingresos financeiros.\n2. Tamén constará o destino da totalidade dos recursos, distinguindo como mínimo os grupos de custo ou investimentos seguintes:\na) Administración da Federación.\nb) Dirección e servizos da directiva, entre eles viaxes.\nc) Competicións.\nd) Axudas a clubs e outras entidades.\ne) Axudas para actos deportivos.\nf) Construcións e outros inmobilizados.\ng) Formación de deportistas e técnicas ou técnicas.\nh) Deporte de elite e profesional.\ni) Árbitros e árbitras.\nj) Órganos xurisdicionais.\n3. O importe das obrigas de pagamento que é preciso satisfacer noutros exercicios que non estean previstos no balance e o importe das garantías e os avais comprometidos.\n4. A liquidación do orzamento, que explique as variacións na relación co orzamento aprobado na asemblea anterior.\nArtigo 30.\nControl contable\nA FGT debe someter anualmente a súa contabilidade e mais o seu estado económico a unha auditoría ou verificación contable, nos casos en que así o dispoña a Administración Autonómica.\nArtigo 31.\nPublicidade\nAs contas anuais e os orzamentos teñen que estar no domicilio social da FGT e delegacións cunha antelación mínima de 15 días á celebración da Asemblea, á disposición das persoas ou entidades con dereito a voto, as cales poderán pedir copia que se lles entregará antes da celebración da Asemblea.\nArtigo 32.\nIngresos da FGT\nConstitúen os ingresos da FGT os seguintes:\na) As subvencións que poida recibir do Estado, Xunta de Galicia, Real Federación Española de Tenis, deputacións, concellos ou calquera outra entidade pública ou privada.\nb) Os ingresos obtidos por afiliacións, licenzas, servizos e outros ingresos que se establezan, tras a aprobación previa dos órganos correspondentes.\nc) A participación que se poida fixar nos ingresos de toda orde que teñan as asociacións, agrupacións, clubs e resto de entidades, logo da aprobación previa da Asemblea Xeral.\nd) O importe das sancións e das multas que se produzan a consecuencia das competicións que a Federación organice, e con ocasión do exercicio da potestade disciplinaria.\ne) O beneficio que se obteña por calquera concepto e se produza en actos, e competicións que se organicen.\nf) Os donativos, subvencións e outros ingresos que se deriven do exercicio da actividade propia da FGT.\ng) Os préstamos ou créditos que lle sexan concedidos.\nh) Os procedentes de calquera actividade legal que a título lucrativo ou por explotación ou arrendamento dos seus bens se produzan a favor da FGT. Estas actividades poderán ser desenvoltas por sociedades mercantís participadas pola FGT.\ni) Calquera outro recurso que poida adquirir por calquera medio válido en dereito.\nNo caso de disolución da FGT, o seu patrimonio neto, se o houber, aplicarase a realización de actividades semellantes, e a Administración deportiva de Galicia determinará o seu destino concreto.\nTÍTULO V\nRéxime documental\nArtigo 33.\nDisposición única\nA FGT levará como mínimo os seguintes libros debidamente dilixenciados polo Rexistro de Entidades Deportivas de Galicia:\na) Libro de rexistro de membros afiliados a FGT, sendo estes deportistas, clubs e sección deportivas. No rexistro de clubs e sección deportivas constará a súa denominación, o seu domicilio social, e o seu número de inscrición no Rexistro de Clubs, Federacións e Entidades Deportivas da Xunta de Galicia.\nb) Libro de actas, un ou varios, nos que se reflectirán as reunións e acordos tomados pola Asemblea Xeral, a Comisión Delegada da Asemblea e a Xunta Directiva. Poderanse incluír tamén, se así se considera oportuno, as deliberacións e acordos dos diversos comités.\nNas actas estarán especificados o nome das persoas intervenientes e demais circunstancias que se consideren oportunas: contido dos acordos adoptados, resultados das votacións e, se é o caso, os votos particulares contrarios ao acordo adoptado.\nAs actas serán remitidas a todos os membros do correspondente órgano colexiado nun prazo de trinta días, a partir dos cales comezará a contar o prazo de impugnación. Se transcorridos trinta días desde a súa remisión non foron impugnadas, consideraranse aprobadas.\nAs actas poderán ser aprobadas ao finalizar as sesións dos órganos colexiados da FGT, sen prexuízo da remisión posterior aos membros destas.\nA impugnación das actas non suspenderá a eficacia dos acordos adoptados. Os votos contrarios ao acordo adoptado ou as abstencións motivadas eximirán a quen os emita de calquera responsabilidade derivada de tales acordos.\nOs acordos dos órganos colexiados da FGT poderán ser impugnados polas persoas interesadas ante os organismos competentes, segundo o disposto neste estatuto.\nc) Os libros de contabilidade.\nd) Libro inventario dos bens mobles e inmobles.\ne) Aqueles libros oficiais que por imperativo legal, de índole laboral, administrativo ou de calquera outra orde sexan obrigatorios para a Federación.\nEn consonancia co previsto no artigo 25, o réxime documental da FGT estará a cargo da Secretaría, a quen lle corresponde a custodia dos libros da Federación; redactar as actas das reunión dos órganos colexiados e, unha vez aprobadas, asinalas co visto e prace da Presidencia; expedir certificacións; remitir as certificacións e acordos que procedan ao órgano da Xunta con competencias no ámbito deportivo e, en xeral, preparar a resolución e despacho de todos os asuntos.\nNo caso de ausencia ou imposibilidade física da propia Secretaria ou Secretario, as súas función serán desempeñadas pola propia presidenta ou presidente da FGT, ou pola persoa en quen esta o este delegue.\nA FGT someterá o seu réxime documental ás auditorías que se establecesen por aplicación das disposicións legais.\nCalquera membro da asemblea poderá solicitar información e examinar os libros federativos, agás os que conteñan datos relativos á intimidade das persoas. Neste caso elevará escrito á Presidencia da FGT especificando claramente que libro ou libros desexa examinar e o motivo da súa solicitude. A Presidencia contestará á persoa interesada no prazo de 10 días, comunicándolle, se é o caso, o lugar, o día, e a hora para facer efectivo o exame do libro ou libros solicitados.\nO exame dos libros producirase sempre no domicilio social da Federación, e en presenza dun membro da Xunta Directiva ou dun empregado ou empregada federativa.\nCando se trate de documentación relativa á orde do día dunha Asemblea Xeral xa convocada, a solicitude deberase cursar antes dos dez días anteriores á súa celebración e a Federación deberá posibilitar a consulta cando menos con cinco días de antelación.\nTÍTULO VI\nRéxime disciplinario\nCAPÍTULO I\nDos principios xerais do réxime disciplinarios da FGT\nArtigo 34.\nNormativa aplicable\nO réxime disciplinario da FGT réxese polo previsto na Lei 3/2012, do 2 de abril, do deporte de Galicia; en cantas outras disposicións legais existan agora ou no futuro nesta materia; e polo regulado no presente título destes estatutos.\nTamén serán de aplicación os principios xerais do dereito sancionador.\nArtigo 35.\nÁmbito obxectivo de aplicación\nO ámbito disciplinario da FGT esténdese ás infraccións das regras do xogo do tenis e das normas xerais deportivas.\nSon infraccións ás regras do xogo do tenis as acción ou omisións que, durante o curso do xogo, vulneren, impidan ou perturben o seu normal desenvolvemento.\nSon infraccións ás normas xerais deportivas as demais accións ou omisións que sexan contrarias ás devanditas normas.\nO réxime disciplinario da FGT e independente da responsabilidade civil ou penal, así como do réxime derivado das relacións laborais, que se rexerá pola lexislación que en cada caso corresponda.\nArtigo 36.\nÁmbito subxectivo de aplicación\nA potestade disciplinaria da FGT exércese:\na) Sobre as persoas que forman parte da súa estrutura orgánica, definida no art. 10, sendo a FGT o órgano competente, en única instancia federativa, para coñecer as infraccións disciplinarias de calquera tipo cometidas polas devanditas persoas no exercicio das súas funcións federativas.\nb) Sobre as persoas que estean en posesión de licenza expedida e homologada pola FGT e RFET respectivamente que cometan infraccións disciplinarias ás regras do xogo con motivo de torneos ou competicións tal como se definen no art. 3º destes estatutos. Neste caso, a competencia da FGT exercerase, cando proceda en primeira e, en todo caso, en única ou última instancia federativa.\nc) Sobre o persoal directivo e presidentas ou presidentes de clubs, asociacións deportivas ou seccións deportivas incardinadas na FGT, que cometesen calquera das infraccións previstas no regulamento disciplinario.\nd) A FGT será competente en segunda ou ulterior, e última, instancia federativa para coñecer as restantes infraccións non recollidas nas epígrafes precedentes, cando as normas contidas ao respecto neste título e con aplicación, en todo caso, dos seus principios xerais.\nA potestade disciplinaria atribúelle á FGT a facultade de investigar e, se é o caso, sancionar ou corrixir as persoas ou entidades sometidas a aquela.\nOs conflitos positivos ou negativos de competencia en materia disciplinaria e nos que sexa parte a FGT serán resoltos polo Comité Galego de Xustiza Deportiva.\nAs responsabilidades disciplinarias da FGT como tal ente, e as do seu presidente ou presidenta, rexeranse polo disposto nas leis e regulamentos.\nArtigo 37.\nÁmbito territorial de aplicación\nSon sancionables, conforme a este título, as infraccións cometidas en Galicia; tamén se poderán sancionar as cometidas fóra do territorio galego cando se dean algunhas das seguintes circunstancias:\na) Que as infractoras ou infractores sexan persoas que estean representando oficialmente, como persoal directivo, técnicas ou técnicos, xogadoras ou xogadores, ou por calquera outro concepto, á FGT ou a unha entidade deportiva galega.\nb) Que as infractoras ou infractores estean en posesión de licenza federativa por Galicia.\nArtigo 38.\nPrincipio de retroactividade favorable\nAs normas disciplinarias só terán efecto retroactivo cando beneficien as persoas responsables da comisión dunha infracción.\nA retroactividade das disposicións favorables deberá ser declarada, de oficio ou a instancia da parte interesada, polo órgano que tivese coñecemento da infracción de que se trate, ou por aquel que ditase a resolución en última instancia. Os devanditos órganos serán tamén os competentes para ditar as medidas necesarias para facer efectiva a retroactividade favorable.\nContra a negativa a declarar a retroactividade ou a adoptar as correspondentes medidas, caberán os recursos establecidos neste título.\nArtigo 39.\nPrincipio de garantía procesual\nNon se poderán impoñer sancións senón en virtude do correspondente procedemento previsto na normativa disciplinaria, e segundo ao que nela se dispoña.\nNo dito procedemento garánteselles ás persoas interesadas o dereito de asistencia pola persoa que designen e a audiencia previa á resolución do expediente.\nCAPÍTULO II\nDos principios informadores\nArtigo 40.\nSuxeición ós principios informadores do dereito sancionador\nNa determinación da responsabilidade derivada das infraccións deportivas, os órganos disciplinarios federativos deberán aterse ós principios informadores do dereito sancionador.\nArtigo 41.\nTipicidade\nNon se poderá impoñer sanción algunha por accións ou omisións non tipificadas como infracción con anterioridade ó momento de producirse; nin tampouco se poderán impoñer sancións que non estean establecidas por una norma anterior á perpetración da falta.\nArtigo 42.\nNon bis in idem\nNon se poderán impoñer máis dunha sanción por un mesmo feito, salvo as que se determinen como accesorias e soamente nos casos en que así se especifique.\nArtigo 43.\nRetroactividade\nA retroactividade das disposición favorables deberá ser declarada, de oficio ou a instancia de parte interesada, polo órgano que estivese coñecendo da infracción de que se trate, ou por aquel que ditase a resolución en última instancia. Os devanditos órganos serán tamén os competentes para ditar as medidas necesarias para facer efectiva a retroactividade favorable.\nContra a negativa a declarar a retroactividade ou a adopta as correspondentes medidas, caberán os recursos establecidos neste título.\nArtigo 44.\nProcedemento\nNon se poderán impoñer sancións senón en virtude do correspondente procedemento previsto na normativa disciplinaria e conforme o que nela se dispoña.\nNo dito procedemento garántase ós interesados o dereito de asistencia pola persoa que designen á audiencia previa á resolución do expediente.\nArtigo 45.\nPrescrición\nAs infraccións prescribirán aos tres anos, ao ano ou ao mes, segundo sexan moi graves, graves ou leves, e comezará a contar o prazo de prescrición o día en que se cometeron os feitos.\nO prazo de prescrición interromperase no momento no que se acorda iniciar o procedemento sancionador, pero se este permanecese paralizado durante un mes, por causa non imputable á persoa ou entidade suxeita ao dito procedemento, volverá a correr o prazo correspondente, interrompéndose de novo a prescrición ao proseguir a tramitación do expediente.\nPara estes efectos, só se entenderá paralizado un procedemento cando se esgota calquera dos prazos previstos, non houbese outros en curso, e non se adoptara providencia de ningún tipo dentro dos quince días hábiles seguintes:\nAs sancións prescribirán aos tres anos, ao ano ou ao mes, segundo se trate das que correspondan a infraccións moi graves, graves ou leves, e comezará a contar o prazo de prescrición desde o día seguinte a aquel no que adquira firmeza a resolución pola que se impuxo a sanción, ou desde que se quebrántase o seu cumprimento se este xa se iniciase.\nArtigo 46.\nCumprimento das sancións\nOs órganos disciplinarios competentes en calquera instancia poderán adoptar e ordena-las medidas que estimen oportunas que conduzan a asegurar e vixiar o cumprimento das sancións.\nArtigo 47.\nRéxime de suspensión das sancións\nA simple interposición de reclamacións ou recursos contra as sancións non paralizará ou suspenderá a súa execución. Non obstante, os órganos disciplinarios que estivesen coñecendo da reclamación ou recursos poderán acordar potestativamente a dita suspensión, por petición fundada, expresa e razoada do interesado.\nO outorgamento da suspensión avaliarase se o cumprimento da sanción pode supor prexuízos de imposible ou difícil reparación.\nPor excepción ó anterior, cando a sanción consista na clausura dun recinto deportivo, producirase a súa suspensión pola simple presentación en forma legal do correspondente recurso, sen necesidade de ningún outro trámite ou manifestación por parte do interesado.\nCAPÍTULO III\nDa responsabilidade\nArtigo 48.\nPersoas responsables\nSerán persoas responsables disciplinariamente, e poderán ser sancionadas conforme a este Regulamento, todas aquelas que cometan calquera das infraccións nel previstas.\nA circunstancia de ser o autor da infracción menor de dezaseis anos non lle eximirá da responsabilidade, pero poderá ser considerada polo órgano sancionador como circunstancia atenuante.\nA responsabilidade disciplinaria poderá recaer sobre unha persoa xurídica, club deportivo ou asociación cando a infracción derive de accións ou omisións cometidas ou ordenadas polos seus órganos representativos no exercicio das súas funcións, ou cando este colaborasen na comisión de calquera infracción, o permitisen canto tivesen obriga e ocasión de impedila.\nNestes casos serán tamén responsables e, polo tanto, sancionables con total independencia, as persoas físicas que tomasen o acordo determinante da infracción, ou que a ordenasen, cometesen ou permitisen. Se houbese dúbida, esta responsabilidade afectará ós compoñentes do órgano de dirección da entidade infractora.\nSe é o caso, quedarán exentos de responsabilidade os membros dun órgano colexiado que salvasen o seu voto, ou non participasen, descoñecéndoa, na comisión da infracción.\nArtigo 49.\nGraos de responsabilidade\nEn canto os graos de responsabilidade estarase analoxicamente ao disposto no dereito xeral sancionador.\nArtigo 50.\nAtenuantes\nConsideraranse circunstancias atenuantes da responsabilidade disciplinaria, sen prexuízo de cantas outras se poidan establecer no presente título:\na) O arrepentimento espontáneo.\nb) Que precedese, inmediatamente á infracción, unha provocación suficiente.\nc) Que o infractor non fose sancionado con anterioridade no decurso da súa vida deportiva.\nArtigo 51.\nAgravantes\nSon circunstancias agravantes da responsabilidade disciplinaria:\na) A reincidencia, que existirá cando o autor fose sancionado anteriormente por calquera infracción de igual ou maior gravidade, ou por dúas infraccións ou máis de inferior gravidade da que neste suposto se trate. A reincidencia entenderase producida no transcurso dun ano, a partir do momento no que se cometese a infracción.\nb) Causar coa infracción prexuízos graves á boa imaxe do tenis galego, ou do deporte en xeral.\nc) O prezo e o prexuízo económico ocasionado coa infracción.\nArtigo 52.\nValoración das circunstancias modificativas da responsabilidade\nNa determinación da responsabilidade derivada das infraccións previstas no presente título, os órganos deberanse ater ós principios xerais do dereito sancionador.\nA apreciación de circunstancias atenuantes ou agravantes obrigará, cando a natureza da posible sanción así o permita, á congruente gradación desta.\nCon independencia do anterior, para a determinación da sanción que resulte aplicable, os órganos disciplinarios poderán avaliar o resto das circunstancias que concorran na falta e que non estean anteriormente tipificadas, tales como as consecuencias da infracción, a natureza dos feitos ou a concorrencia no inculpado de singulares responsabilidades na orde deportiva.\nArtigo 53.\nExtinción da responsabilidade\nA responsabilidade disciplinaria extínguese por:\na) O cumprimento da sanción.\nb) A prescrición da infracción ou da sanción imposta.\nc) O falecemento do inculpado.\nd) A disolución en forma legal do club deportivo, entidade ou persoa xurídica sancionada. Isto enténdese sen prexuízo, se é o caso, da subsistencia da responsabilidade disciplinaria dos seus directivos e/ou compoñentes.\ne) A perda da condición de deportista federado ou de membro da asociación ou club deportivo de que se trate. Neste caso, cando a perda da dita condición sexa voluntaria, este suposto de extinción terá efectos meramente suspensivos. Cando se producise, dentro do prazo de tres anos, a recuperación da condición baixo a cal se estivese suxeito á disciplina deportiva, o tempo de suspensión da responsabilidade non se computará para os efectos da prescrición das infraccións nin das sancións. O mesmo aplicarase cando a persoa ou entidade inculpada cause baixa na FGT polo non pagamento da licenza e/ou de cotas ou doutras obrigacións de contido económico.\nCAPÍTULO IV\nDos órganos disciplinarios e do seu réxime de funcionamento\nArtigo 54.\nÓrganos disciplinarios de primeira instancia\n1. Xuíces árbitros e árbitras e xuíces e xuízas de cadeira.\nO xuíz árbitro ou árbitra e o xuíz ou xuíza de cadeira dun partido será competente para impoñer sancións por infraccións leves ás regras do xogo ou competición durante o seu desenvolvemento, actuando neste caso como órgano disciplinario da FGT.\nEstas sancións poderanse impoñer\nin situ\ns en necesidade de ningún trámite e serán inmediatamente executivas, sen prexuízo do recurso establecido neste capítulo. En calquera caso, as actas subscritas polos xuíces árbitros e árbitras ou xuíces e xuízas de cadeira e as declaracións destes, presúmense certas, salvo erro manifesto, que se poderá acreditar por calquera dos medios admitidos en dereito.\nNo caso de infraccións graves ou moi graves ás regras do xogo ou competición, o xuíz árbitro ou árbitra e ou xuíz ou xuíza de cadeira poderá aplicar as sancións técnicas previstas no número 2 do artigo 58, pero deberá dar conta inmediatamente ó órgano competente para coñecer da infracción cometida.\n2. Comité de competición\nResolverá en primeira instancia:\na) As reclamacións e incidencias que teñan lugar con motivo das competicións de carácter galego.\nb) Os litixios que se susciten entre xogadores ou xogadoras e clubs con motivo da subscrición e expedición de licenzas, que se considerará como materia disciplinaria cando se aprecie inobservancia das normas, o cal será obxecto da sanción correspondente.\nc) Estará composto preferentemente por catro membros, e secretario ou secretaria.\nArtigo 55.\nÓrganos disciplinarios de segunda instancia\nContra os acordos e resolución ditados polo Comité de Competición e polos xuíces árbitros e árbitras e ou xuíces o xuízas de cadeira caberá interpoñer recurso ante o Comité de Apelación.\nO Comité de Apelación estará composto por tres membros.\nAs resolución do órgano de apelación serán susceptibles de recurso ante o Comité Galego de Disciplina Deportiva.\nArtigo 56.\nDesignación de membros\nTodos os membros do Comité de Apelación e o xuíz único ou xuíza única de competición que integren os órganos de Xustiza federativa, tanto de instancia como de apelación, serán preferentemente licenciados en Dereito, ou con acreditada experiencia no manexo de regulamentos federativos nacionais e internacionais e serán designados, logo de resolución do presidente ou presidenta da FGT.\nTratándose de órganos disciplinarios competentes para coñecer sucesivamente, das materias que lle son propias, poderá formar parte de ambos una mesma persoa.\nTanto os membros dos comités como o xuíz único de competición serán designados polo presidente da FGT, o cal determinará, ademais, o que de eles desempeñe a presidencia no caso dos órganos colexiados.\nCAPÍTULO V\nDo procedemento disciplinario\nSección 1ª. Disposicións xerais\nArtigo 57.\nRexistro de sancións\nA FGT por medio do seu comité correspondente, levará un rexistro de sancións para os efectos, entre outros, da determinación da posible existencia de causas modificativas de responsabilidade e prescrición de infraccións e sancións.\nOs diversos órganos disciplinarios deberán comunicar á FGT as sancións que impoñan, para os efectos previstos no parágrafo anterior.\nArtigo 58.\nNormativa aplicable\nO procedemento para a imposición de sancións por todo tipo de infraccións disciplinarias rexerase polo disposto no presente capítulo, na Lei 3/2012, do 2 de abril, do deporte de Galicia, e demais disposicións legais aplicables na materia e, supletoriamente, polas normas e principios xerais do dereito administrativo sancionador.\nArtigo 59.\nConcorrencia de responsabilidades penais\nOs órganos disciplinarios competentes deberán, de oficio ou por instancia do Instrutor do expediente, comunicar ó Ministerio Fiscal aquelas infraccións que puidesen revestilos caracteres de delito ou falta penal.\nEn tal caso, os órganos disciplinarios deportivos acordarán a suspensión do procedemento, segundo as circunstancias concorrentes, ata que recaia a correspondente resolución xudicial.\nEn cada suposto concreto os órganos disciplinarios avaliarán as circunstancias que concorran nel, co fin de acordar motivadamente a suspensión ou a continuación do expediente disciplinario ata a súa resolución e imposición de sancións, se procedese.\nEn caso de que se acorde a suspensión do procedemento, poderanse adoptar medidas cautelares mediante providencia notificada a todas as partes interesadas.\nDurante o tempo en que estea suspendido o procedemento disciplinario polas causas previstas neste artigo non correrá a prescrición respecto á infracción de que se trate. Aquela só volverá a correr se o expediente disciplinario non se continúa dentro dos dous meses seguintes a que recaese resolución xudicial firme que poña fin ao procedemento penal correspondente.\nArtigo 60.\nConcorrencia de responsabilidades administrativas\nNo suposto de que un mesmo feito puidese dar lugar á responsabilidade administrativa prevista no artigo 5.2 do Real decreto 1591/1992 e á responsabilidade de índole deportiva, os órganos disciplinarios comunicarán á autoridade correspondente os antecedentes de que dispuxesen, con independencia da tramitación do procedemento disciplinario deportivo.\nCando os órganos disciplinarios tivesen coñecemento de feitos que puidesen dar lugar, exclusivamente, á responsabilidade administrativa, darán traslado, sen máis, dos antecedentes de que dispoñan á autoridade competente.\nArtigo 61.\nClases de procedementos\nOs procedementos para a imposición de sancións serán o abreviado e o ordinario.\nO procedemento abreviado é aplicable para a imposición das sancións por infracción das regras do xogo ou da competición.\nO procedemento ordinario será aplicable para as sancións correspondentes ás infraccións das normas xerais de conduta deportiva.\nArtigo 62.\nRegras comúns aos procedementos\nNo non previsto nestes estatutos, serán de aplicación supletoria as normas contidas na Lei 39/2015, do 1 de outubro, do procedemento administrativo común das administración públicas.\nOs procedementos sancionadores respectarán a presunción de inexistencia de responsabilidade administrativa mentres non se demostre o contrario.\nAs sancións impostas a través do correspondente procedemento disciplinario serán inmediatamente executivas, agás que o órgano encargado da resolución do recurso acorde a suspensión.\nAs actas subscritas polos xuíces ou árbitros o árbitras do encontro, da proba ou da competición constituirán medio documental necesario en conxunto da proba das infraccións ás regras e normas deportivas. Igual natureza terán as ampliacións ou aclaracións a aquelas.\nAs manifestacións do árbitro ou árbitro ou xuíz ou xuíza plasmadas nas citadas actas presúmense certas, agás proba en contrario.\nArtigo 63.\nSilencio\nAs peticións ou reclamacións formuladas ante os órganos disciplinarios ou de competición deberán resolverse de maneira expresa nun prazo de quince días hábiles. Transcorrido o dito prazo, entenderanse desestimadas.\nArtigo 64.\nMedidas provisionais\nIniciado o procedemento e con suxeición ó principio de proporcionalidade, o órgano competente para a súa incoación poderá adoitar as medidas provisionais que estime oportunas para asegurar a eficacia da resolución que puidera recaer. A adopción de medidas provisionais poderá producirse en calquera momento do procedemento, ben de oficio, ben por moción razoada do instrutor, non podendo ser ditadas medidas provisionais que poidan causar prexuízos irreparables.\nArtigo 65.\nAcumulación de expedientes\nOs órganos disciplinarios poderán, de oficio ou a solicitude do interesado, acordar a acumulación de expedientes cando se produzan as circunstancias de identidade ou analoxía razoable e suficiente, de carácter subxectivo ou obxectivo, que aconsellen a tramitación e resolución únicas.\nO acordo de acumulación será comunicado ós interesados no procedemento, ben mediante providencia, ben facéndose constar como antecedente da tesolución que dite.\nSección 2ª. Do procedemento abreviado\nArtigo 66.\nProcedemento abreviado. Iniciación\nIniciación:\na) O procedemento abreviado iníciase coa notificación da acta da proba ou competición, que reflicta os feitos que poden dar lugar a sanción, subscrita polo xuíz árbitro ou árbitra e polos competidores ou competidoras ou polos delegados o delegadas dos clubs.\nb) No suposto de que os feitos susceptibles de ser sancionados non estean reflectidos na acta, senón mediante anexo, o procedemento iníciase no momento no que teña entrada na correspondente federación o anexo da acta do partido ou documento no que queden reflectidos os feitos obxecto de axuizamento. Ademais, designarase unha persoa instrutora que exercerá as funcións de impulso na ordenación do expediente e de secretaria ou secretario, e serán aplicables as causas de abstención e recusación reguladas nos artigos 23 e 24 da Lei 40/2015, do 1 de outubro do réxime xurídico do sector público.\nc) Tamén se pode iniciar por instancia da parte interesada, sempre que a denuncia se presente nas dependencias da federación correspondente dentro do segundo día hábil seguinte ao día no que se realizase a proba ou competición.\nArtigo 67.\nProcedemento abreviado. Tramitación e resolución\na) No prazo de dous días, que se contarán desde a notificación prevista na liña anterior, as persoas interesadas poderán formular alegacións en relación cos feitos consignados na acta, no anexo ou na denuncia. Poderán propoñer ou achegar tamén, se é o caso, as probas pertinentes.\nA proba deberá practicarse no prazo máximo dos dous días hábiles seguintes ao da súa admisión.\nb) O órgano instrutor trasladaralle, no prazo máximo de dous días que se contarán a partir da presentación de alegacións ou da práctica da proba ou da súa denegación, ao órgano competente para resolver a proposta de resolución, para que, dentro do día seguinte, se dite resolución na cal se deben expresar os feitos imputados, os preceptos infrinxidos e os que habilitan a sanción que se impoña. Así mesmo, deben expresarse na mesma resolución os motivos de denegación das probas non admitidas se non se realizase con anterioridade.\nA resolución deberáselles notificar ás persoas interesadas, con expresión dos recursos que se poidan formular contra ela e do prazo para a súa interposición.\nSección 3ª. Do procedemento ordinario\nArtigo 68.\nProcedemento ordinario. Iniciación\nIniciación:\na) O procedemento iníciase por acordo do órgano competente, de oficio ou por instancia de persoa interesada.\nb) O acordo que inicie o procedemento conterá a identidade do instrutor ou instrutora, se é o caso do secretario o secretaria, da autoridade competente para impoñer a sanción e a norma que lle atribúa tal competencia, o prego de cargos que conterá a determinación dos feitos imputados, a identificación da persoa ou das persoas presuntamente responsables, así como as posibles sancións aplicables. Este acordo deberáselle notificar á persoa interesada.\nSerán aplicables ao instrutor e ao secretario as causas de abstención e recusación e procedemento establecidas.\nAs causas de abstención e recusación están reguladas nos artigos 23 e 24 da Lei 40/2015, do 1 de outubro, do réxime xeral do sector público.\nArtigo 69.\nProcedemento ordinario. Tramitación\na) Durante a tramitación do procedemento, o órgano competente para incoalo, de oficio ou por instancia do instrutor ou instrutora, poderá acordar en resolución motivada as medidas que considere oportunas para asegurar a eficacia da resolución que poida recaer.\nb) O acordo de iniciación notificaráselles ás persoas interesadas e concederáselles un prazo de dez días para contestar os feitos e propoñer a práctica das probas que conveña á defensa dos seus dereitos e intereses.\nc) Practicaranse de oficio ou admitiranse por proposta da persoa interesada cantas probas sexan adecuadas para a determinación de feitos e posibles responsabilidades. Só se poderán declarar improcedentes aquelas probas que pola súa relación cos feitos non poidan alterar a resolución final a favor do presunto responsable.\nd) Contestado o prego de cargos ou transcorrido o prazo para facelo, ou concluída a fase probatoria, o instrutor redactará a proposta de resolución ben apreciando a existencia dalgunha infracción imputable e, neste caso, conterá necesariamente os feitos declarados probados, as infraccións que constitúan e as disposicións que as tipifiquen, as persoas que resulten presuntamente responsables e as sancións que procede impoñer, ou ben propoñendo a declaración de inexistencia de infracción ou responsabilidade e o sobresemento con arquivamento das actuacións.\nA proposta de resolución notificaráselles ás persoas interesadas e concederáselles un prazo de dez días para formular alegacións e presentar os documentos que consideren pertinentes.\nArtigo 70.\nProcedemento ordinario. Resolución\nRecibidas polo instrutor ou instrutora as alegacións ou transcorrido o prazo de audiencia, remitiralle o expediente ao órgano competente para resolver.\nA resolución do órgano competente pon fin ao procedemento común e ditarase no prazo máximo de dez días hábiles.\nSección 4ª. Da instrución\nArtigo 71.\nNomeamento do instrutor ou instrutora\nA providencia que inicie o expediente disciplinario conterá o nomeamento do instrutor ou instrutora, sendo o encargado ou encargada da súa tramitación.\nNos casos que se estime oportuno, a providencia conterá tamén o nomeamento de un secretario o secretaria que asista ao instrutor ou instrutora na tramitación do expediente.\nAo instrutor ou instrutora e, se é o caso, ao secretario ou secretaria, sonlles de aplicación as causas de abstención e recusación previstas na lexislación do Estado para o procedemento administrativo común.\nO dereito de recusación poderá exercerse polos interesados no prazo de tres días hábiles, contado desde o seguinte ao que teñan coñecemento da correspondente providencia de nomeamento, ante o mesmo órgano que a ditou, quen deberá resolver no termo doutros tres.\nContra as resolución adoptadas non se dará recurso, sen prexuízo da posibilidade de alegar a recusación ao interpoñer o recurso administrativo ou xurisdicional, segundo proceda, contra o acto que poña fin ao procedemento.\nArtigo 72.\nDilixencias\nO instrutor ou instrutora ordenará a práctica de cantas dilixencias sexan adecuadas para a determinación e comprobación dos feitos, así como para a fixación das infraccións susceptibles de sanción.\nArtigo 73.\nProbas\n1. Os feitos relevantes para o procedemento poderán acreditarse po calquera medio de proba, una vez que o instrutor dicía a apertura da fase probatoria, a cal terá una duración non superior a quince días hábiles nin inferior a cinco, comunicando ós interesados con suficiente antelación o lugar e momento da práctica.\n2. Os interesados ou interesadas poderán propoñer, en calquera momento anterior ó inicio da fase probatoria, a práctica de calquera proba ou aportar directamente as que resulten de interese para a adecuada e correcta resolución do expediente.\n3. Contra a denegación expresa ou tácita da proba proposta polos interesados, estes poderán formular reclamación, no prazo de tres días hábiles, ante o órgano competente para resolver o expediente, quen deberá pronunciarse no termo doutros tres días. En ningún caso, a interposición da reclamación paralizará a tramitación do expediente.\nArtigo 74.\nSobresemento\nÁ vista das actuacións practicadas, nun prazo non superior a un mes contado a partir da iniciación do procedemento, o instrutor ou instrutora poderá propoñer o sobresemento.\nArtigo 75.\nPrego de cargos\nO correspondente prego de cargos comprenderá os feitos imputados, as circunstancias concorrentes e as supostas infraccións, así como as sancións que puideran ser de aplicación. O instrutor ou instrutora poderá, por causas xustificadas, solicitar a ampliación do prazo referido ó órgano competente para resolver.\nNo prego de cargos, o instrutor presentará una proposta de resolución que será notificada aos interesados para que, no prazo de dez días hábiles, manifesten cantas alegacións consideren convenientes en defensa dos seus dereitos ou intereses.\nAsí mesmo, no prego de cargos, o instrutor ou instrutora deberá propor o mantemento ou levantamento das medidas provisionais que, se é o caso, se houberan adoitado.\nTranscorrido o prazo sinalado no punto anterior, o instrutor, sen máis trámite, elevará o expediente ao órgano competente para resolver, ao que se unirán, se é o caso, as alegacións presentadas.\nSección 5ª. Das resolucións\nArtigo 76.\nNotificacións\nToda providencia ou resolución que afecte ós interesados no procedemento disciplinario será notificada a aqueles no máis breve prazo posible, co límite máximo de dez días hábiles.\nAs notificacións realizaranse conforme ás normas previstas na lexislación do procedemento administrativo común.\nAs notificacións deberán conter o texto íntegro da resolución, coa indicación de se é ou non definitiva, a expresión das reclamacións ou recursos que procedan, órgano perante o que tivesen que comparecer e prazo para interpoñelas.\nArtigo 77.\nMotivación\nAs providencias e resolucións deberán ser motivadas nos casos previstos na lexislación do organismo autonómico sobre procedemento administrativo común e cando así se dispoña nas demais leis aplicables, estatutos e regulamentos.\nArtigo 78.\nObriga de resolver\nAs peticións ou reclamacións presentadas perante os órganos disciplinarios deberanse resolver de xeito expreso nun prazo non superior a quince días hábiles. Transcorrido o dito prazo, entenderanse desestimadas.\nCAPÍTULO VI\nDos recursos\nArtigo 79.\nCómputo de prazos de recursos e reclamacións\nO prazo para formular recursos ou reclamacións contarase a partir do día seguinte hábil ao da notificación da resolución ou providencia, se estas fosen expresas.\nSe non o fosen, o prazo será de quince días hábiles contados desde o seguinte ao que se deban entender desestimadas as reclamacións ou recursos conforme ó disposto no artigo 63 destes estatutos.\nArtigo 80.\nContido das resolución que decidan sobre recursos\nA resolución dun recurso confirmará, revocará ou modificará a resolución recorrida, non podendo, no caso de modificación, derivarse maior prexuízo para o interesado ou interesada, cando este sexa o único ou única recorrente.\nSe o órgano competente para resolver estimase a existencia de vicio formal, poderá ordenar a retroacción do procedemento ata o momento no que se produciu a irregularidade, coa indicación expresa da fórmula para resolvela.\nArtigo 81.\nDesestimación presunta de recursos\nA resolución expresa dos recursos deberase producir nun prazo non superior a trinta días.\nEn todo caso, e sen que iso supoña a exención do deber de ditar resolución expresa, transcorridos trinta días hábiles sen que se dite e notifique a resolución do recurso interposto, enténdese que este foi desestimado, quedando expedita a vía procedente.\nArtigo 82.\nRecursos contra resolución dos xuíces árbitros ou árbitras e ou xuíces ou xuízas de cadeira en materia de infraccións leves\nNestes casos os interesados poderán recorrer no prazo improrrogable de dous días hábiles a partir daquel no que se impuxo a sanción.\nO recurso poderase presentar por escrito debidamente motivado perante o órgano competente para coñecer del, que será o Comité de Apelación.\nEste, de oficio ou por instancia do interesado, poderá establecer un período probatorio por prazo non superior a quince días hábiles.\nO órgano competente ditará resolución, sen máis trámites no prazo máximo de trinta días hábiles desde a interposición do recurso ou desde o remate do prazo probatorio, se o acordase.\nEsta resolución esgotará a vía federativa.\nArtigo 83.\nRecursos perante o Comité de Apelación da FGT\nNos casos nos que sexa competente para coñecer en segunda instancia dunha cuestión disciplinaria, o recurso e o seu trámite axustaranse ao previsto nos anteriores artigos e ao procedemento regulado no capítulo V destes estatutos, coas únicas salvedades previstas nos parágrafos seguintes:\na) Poderá presentar o recurso calquera interesado ou interesada, aínda distinto ou distinta do infractor ou infractora que se constituíse en parte no expediente de orixe.\nb) Ao se o iniciar o expediente de recurso, o instrutor ou instrutora comunicará o contido do escrito de recurso ao órgano que impuxese a sanción na instancia inmediatamente anterior, e solicitará o seu informe, que este debe emitir no prazo máximo de quince días hábiles. O instrutor ou instrutora tamén efectuará igual comunicación, para os efectos informativos, ás demais partes, distintas do recorrente, que comparecesen no expediente de orixe.\nc) Tanto o órgano disciplinario de primeira instancia sen prexuízo do informe que debe emitir, como os demais interesados ou interesadas non recorrentes, poderán comparecer no recurso no prazo de quince días hábiles a partir da notificación á que se refire o artigo anterior, para os efectos de ser parte no expediente de recurso e instar e manifestar nel o que entendan pertinente conforme as normas procedementais.\nd) Rematados os prazos de comparecencia e de emisión do informe do órgano de 1ª instancia que serán comúns para este, e se recibise ou non o devandito informe, iniciaranse os demais prazos e actuacións previstos para o procedemento ordinario.\nAs resolucións da FGT que esgoten a vía federativa poderán ser recorridas no prazo máximo dun mes ante o Comité Galego de Xustiza Deportiva.\nCAPÍTULO VII\nInfraccións e sancións\nSección 1º. Disposicións xerais\nArtigo 84.\nFaltas disciplinarias\nSon faltas disciplinarias as infraccións das regras do xogo ou da competición e as infraccións das normas xerais de conduta deportiva tipificadas nos presentes estatutos.\nArtigo 85.\nNatureza e clasificación das infraccións pola súa gravidade e a súa tipificación\nAs infraccións previstas nestes estatutos clasifícanse, pola súa gravidade, en moi graves, graves e leves, e son as que se tipifican nos artigos seguintes, sen prexuízo daquelas outras que poidan estar establecidas con carácter de observancia obrigatoria nas disposicións legais vixentes en cada momento.\nQueda ben entendido que ao desenvolvemento do xogo lle serán de aplicación as regras do xogo do tenis e casos e decisións aprobadas pola Federación Internacional de Tenis, e publicadas pola RFET, sendo soamente sancionables como infraccións disciplinarias as condutas tipificadas neste regulamento e na lei como tales.\nArtigo 86.\nGrao de consumación\nSon punibles a infracción consumada e a tentativa.\nHai tentativa cando o culpable dá principio á execución do feito que constitúe a infracción e non se produce o resultado por causa ou accidente que non sexa a súa propia e voluntaria desistencia. A tentativa castigarase coa sanción inferior á prevista para a falta infracción consumada.\nSección 2ª. Infraccións\nArtigo 87.\nInfraccións moi graves\nConsideraranse infraccións moi graves as seguintes:\na) As actuacións dirixidas a predeterminar, mediante prezo, intimidación ou simple acordo ou decisión, o resultado dunha proba ou competición.\nb) Os comportamentos, as actitudes e os xestos agresivos e antideportivos dos xogadores, cando se dirixan ao árbitro, aos outros xogadores, ao público, ou aos membros do servizo de pistas.\nc) Os quebrantamentos de sancións impostas.\nd) A manipulación ou alteración, xa sexa persoalmente ou a través de persoa interposta, do material ou equipamento deportivo en contra das regras técnicas do tenis cando poidan alterar a seguridade da proba ou competición ou poñan en perigo a integridade das persoas.\ne) A utilización, a incitación ou o favorecemento do uso de substancias ou fármacos prohibidos e a negativa a someterse aos controis deles establecidos regulamentariamente.\nf) A aliñación indebida e a incomparecencia ou retirada inxustificada das probas, dos encontros ou das competicións.\ng) A participación en competicións organizadas por países que promovan a discriminación racial ou sobre os que pesen sancións deportivas impostas por organizacións internacionais ou con deportistas que representen a estes.\nh) As protestas, intimidacións ou coaccións, individuais ou colectivas ou tumultuarias, que impidan a celebración dun encontro, proba ou competición, ou que obriguen á súa suspensión.\ni) As manifestacións públicas, ou realizadas a través de medios de comunicación social, que supoñan insulto ou menosprezo ás autoridades deportivas ou federativas.\nj) A conduta gravemente atentatoria para a dignidade do tenis galego ou dos seus representantes.\nk) Os actos notorios e públicos que atenten contra a dignidade ou decoro deportivos, cando revistan unha especial gravidade. Así mesmo, considerarase falta moi grave a reincidencia en infraccións graves por feitos desta natureza.\nl) As declaracións públicas de directivos ou directivas, técnicos e técnicas, árbitros e árbitras e deportistas ou socios ou socias que inciten aos seus xogadores ou xogadoras, equipos ou espectadores á violencia.\nm) Os actos de rebeldía contra os acordos de Federación, agrupacións, asociación ou clubs.\nn) A violación de segredos nos asuntos de que se coñeza por razón do cargo desempeñado no club, asociación ou Federación.\no) Os abusos de autoridade e a usurpación de funcións ou de atribucións.\np) A participación en probas ou competicións non autorizadas pola Administración deportiva de Galicia.\nq) A inasistencia sen xusta causa dos deportistas ás convocatorias da selección galega ou a negativa da entidade deportiva a facilitar a súa asistencia.\nr) Ser sancionado mediante resolución firme pola comisión de tres ou máis infraccións graves no período de un ano.\nArtigo 88.\nInfraccións moi graves dos presidentes e directivos\nAdemais das infraccións comúns tipificadas no artigo anterior e das previstas na lexislación vixente que resulte aplicable, son infraccións específicas moi graves do presidente ou presidenta e directivos ou directivas da propia FGT e, se é o caso, dos presidentes ou presidentas e directivos ou directivas das entidades incardinadas nela, as seguintes:\na) A non execución das resolucións do Comité Galego de Xustiza Deportiva.\nb) Incumprimento de acordos da Asemblea Xeral e dos regulamentos federativos.\nc) A non convocatoria dos órganos colexiados federativos nos prazos e nas condicións legais.\nd) A incorrecta utilización dos fondos privados ou das subvencións, créditos, avais e demais axudas de carácter público. Para estes efectos, a apreciación da incorrecta utilización dos fondos públicos rexerase polos criterios que para o uso de axudas e subvencións públicas se conteñen na lexislación específica da Xunta de Galicia.\ne) En canto ós fondos privados, aplicarase ó carácter neglixente ou doloso das condutas.\nf) A organización de actividades distintas ás competicións oficiais sen a preceptiva autorización da Administración deportiva de Galicia.\ng) A denegación inxustificada da licenza.\nh) O incumprimento dos convenios subscritos coa Administración deportiva de Galicia.\nA exixencia das responsabilidades derivadas das infraccións tipificadas neste artigo, e a competencia para coñecelas, rexerase polo que estea legalmente establecido, seguíndose, polo que atinxe ao non previsto na lei de normas que se especifican de seguido.\nSe as infraccións son cometidas polos directivos ou directivas da FGT será esta competente en única instancia para coñecer sobre elas.\nRespecto ás infraccións cometidas por presidentes ou presidentas ou directivos ou directivas de entidades incardinadas na FGT, esta só será competente en única instancia, cando se trate das infraccións tipificadas no anterior alínea d), salvo no relativo á incorrecta utilización de fondos privados.\nArtigo 89.\nInfraccións graves\nConsideraranse infraccións graves as seguintes:\na) O incumprimento de ordes e instrucións emanadas de xuíces, xuízas, árbitros e árbitras, directivos ou directivas e demais autoridades deportivas.\nb) Os actos notorios e públicos que atenten contra a dignidade ou decoro deportivos, e en xeral a conduta contraria ás normas deportivas, sempre que todo iso non revista o carácter de falta moi grave.\nc) O exercicio de actividades públicas ou privadas declaradas incompatibles coas actividades ou función deportiva desempeñada.\nd) A manipulación ou alteración, ben sexa persoalmente ou a través de persoa interposta, do material ou equipamento deportivo en contra das regras técnicas do tenis.\ne) As protestas, intimidacións ou coaccións, individuais ou colectivas ou tumultuarias que alteren o normal desenvolvemento do xogo, proba ou competición.\nf) As protestas, individuais iradas e ostensibles, feitas publicamente contra árbitros ou árbitras, xuíces ou xuízas, técnicos ou técnicas, directivos ou directivas e demais autoridades deportivas.\ng) O incumprimento das regras de administración e xestión do orzamento e patrimonio.\nh) A reiteración de faltas leves.\nDas infraccións ás que se refiren as alíneas a) e g) anteriores, poderá ser responsable o presidente ou presidenta da FGT, sen prexuízo das responsabilidades nas que puidesen incorrer outras persoas físicas integrantes dos órganos federativos.\nArtigo 90.\nInfraccións leves\nConsideraranse infraccións leves as seguintes:\na) As condutas contrarias ás normas deportivas que non estean incursas na cualificación de moi graves ou graves.\nb) As observacións formuladas ós xuíces ou xuízas, árbitros ou árbitras, técnicos ou técnicas e directivos ou directivas e demais autoridades deportivas no exercicio das súas funcións de xeito que signifiquen unha lixeira incorrección.\nc) A incorrección co público, contrarios, compañeiros ou compañeiras, subordinados ou subordinadas e persoal de pista.\nd) A adopción dunha actitude pasiva no cumprimento das ordes e instrucións recibidas de xuíces, xuízas, árbitros, árbitras e autoridades deportivas no exercicio das súas funcións.\ne) O descoido na conservación e coidado dos locais sociais, instalacións deportivas e outros medios materiais.\nf) As accións ou omisións que supoñan incumprimento das normas ou ordes deportivas por descoido ou neglixencia escusables.\nAplicarase WO (perda do partido por non comparecencia) a aquel xogador ou xogadora que non estea disposto a xogar na pista transcorrido o tempo sinalado na normativa técnica desde a hora fixada para o comezo do partido. Todo iso agás causa de forza maior debidamente xustificada a xuízo do xuíz-árbitro ou árbitra e ou xuíz ou xuíza de cadeira.\ng) Presentarse a xogar un partido con equipo e ou vestimenta incorrecta. A sanción consistirá na perda do partido, a non ser que a incorrección sexa reparada nun tempo razoable a xuízo do xuíz-árbitro ou árbitra e/ou xuíz ou xuíza de cadeira.\nh) O xuíz-árbitro o árbitra e/ou xuíz ou xuíza de cadeira decidirá previamente ó comezo do partido nos casos de dúbida sobre a aceptación das roupas que vistan os xogadores conforme á normativa nacional e internacional ao respecto.\ni) O xogador ou xogadora que non se incorpore ó xogo tralo descanso, non comparecendo transcorrido o tempo sinalado na normativa técnica desde a hora fixada para a continuación do xogo, será descualificado.\nj) O xogador ou xogadora que abandone a pista sen permiso do xuíz-árbitro ou árbitra e/ou xuíz o xuíza de cadeira, será descualificado ou descualificada con perda do partido.\nk) O atraso deliberado no xogo, incluíndo o comezar a xogar despois do período de quentamento, por requirimento do xuíz-árbitro ou árbitra e/ou xuíz ou xuíza de cadeira; o atraso no cambio de lado, e entre punto e punto.\nl) Recibir consellos ou comunicarse con calquera persoa e por calquera medio durante o decurso do partido, a excepción do disposto no regulamentado das competicións por equipos.\nSección 3ª. Sancións\nArtigo 91.\nSancións por infraccións moi graves\nÁs infraccións tipificadas neste título corresponderán as seguintes sancións:\na) Multas en contía non superior a 600 Euros. As multas soamente se lles poderán impoñer ás asociacións deportivas.\nb) Perda de puntos ou postos na clasificación, ou descualificación ou perda do partido.\nc) Perda ou descenso de categoría ou división\nd) Celebración da proba ou competición deportiva a porta pechada.\ne) Prohibición de acceso ás pistas ou lugares de desenvolvemento das probas ou competicións, por tempo non superior a cinco anos.\nf) Perda definitiva dos dereitos que como socio ou socia da respectiva asociación deportiva correspondan ao infractor ou infractora, coas excepcións que poidan estar previstas na lei nesta materia.\ng) Clausura dun recinto deportivo por un período que abarque de catro partidos ou encontros a unha tempada.\nh) Inhabilitación para ocupar cargos na organización deportiva, ou suspensión ou privación de licenza federativa, con carácter temporal, por un prazo de dous a cinco anos, en adecuada proporción á infracción cometida.\ni) Inhabilitación a perpetuidade para ocupar cargos na organización deportiva, ou privación de licenza federativa a perpetuidade. Estas sancións unicamente poderán acordarse de modo excepcional, pola reincidencia en infraccións de extraordinaria gravidade.\nArtigo 92.\nSancións por infraccións moi graves dos directivos\nSon as seguintes:\na) Amoestación pública.\nb) Inhabilitación temporal por un período de dous a catro anos.\nc) Destitución do cargo.\nArtigo 93.\nSancións por infraccións graves\nSon as seguintes:\na) Amoestación pública.\nb) Multa en contía non superior a 300 euros. A sanción de multa soamente se lles poderá impoñer ás asociacións deportivas.\nc) Perda de puntos ou postos na clasificación, ou descualificación ou perda do partido.\nd) Clausura do recinto deportivo, de ata catro partidos ou encontros, ou tres meses.\ne) Privación dos dereitos de asociado ou asociada, ata un máximo dun ano, coa limitación das accións ou omisións que supoñan incumprimento das normas ou ordes deportivas por descoido ou neglixencia escusables.\nf) Inhabilitación para ocupar cargos, suspensión ou privación de licenza federativa, dun mes a dous anos.\nArtigo 94.\nSancións por infraccións leves\nAs infraccións previstas nas alíneas g), h), i) e j) do artigo 90, serán sancionadas conforme o previsto neles.\nAs restantes infraccións tipificadas no artigo 90 e cometidas por un xogador ou xogadora no decurso dun partido sancionaranse conforme á seguinte escala:\na) Primeira infracción: amoestación.\nb) Segunda infracción: perda do punto seguinte.\nc) Terceira infracción: descualificación: perda do partido.\nOs demais casos de infraccións leves sancionaranse con:\na) Apercibimento.\nb) Multa non superior a 150 euros.\nc) Inhabilitación para ocupar cargos ou suspensión de ata un mes, ou dun a tres encontros ou probas.\nArtigo 95.\nSancións técnicas acumulables\nNos casos de infraccións moi graves ou graves cometidas por un xogador ou xogadora no decurso dun partido, ademais da sanción que corresponda por tal tipo de infracción, o xuíz árbitro ou árbitra e/ou xuíz o xuíza de cadeira poderá aplicar, en forma inmediata, a escala de sancións técnicas previstas no número 2 do artigo precedente, no grao que coide conveniente conforme a gravidade da infracción. O trámite posterior destas sancións en materia de recursos será o que lles corresponda segundo a súa natureza.\nArtigo 96.\nRegras común para a determinación e imposición de sancións\nOs órganos disciplinarios poderán impoñer a sanción que consideren xusta de entre as previstas para o tipo de infracción que se cometese, graduándose en función da natureza dos feitos, a personalidade do responsable, as consecuencias da infracción e a concorrencia de circunstancias atenuantes ou agravantes, conforme o tamén establecido nos artigos 50 e 51 destes estatutos.\nA concorrencia de dúas ou mais circunstancias agravantes e ningunha atenuante determinará a aplicación da sanción no seu grao máximo, igualmente, a concorrencia de dúas atenuantes, ou dunha moi cualificada, e ningunha agravante, determinará a aplicación da sanción no seu grao mínimo.\nArtigo 97.\nMultas\nA sanción de multa poderase impoñer de forma simultánea a calquera outra que os órganos disciplinarios consideren congruente ao tipo de infracción cometido. A súa contía, dentro dos límites máximos establecidos para cada caso, determinaraa o órgano sancionador conforme as circunstancias concorrentes.\nAs multas aboaranse, salvo que por disposición legal se establecera o contrario, no prazo máximo de dez días hábiles, a partir da imposición da sanción e deberanse facer efectivas á FGT, que destinará o seu importe aos seus fins deportivos.\nO pagamento das multas deberase acreditar mediante o correspondente recibo, e o non pagamento delas terá a consideración de quebrantamento de sanción.\nArtigo 98.\nAlteración de resultados\nCon independencia das sancións disciplinarias que puidesen corresponder, os órganos disciplinarios terán a facultade de alterar o resultado de encontros, probas ou competicións por causa de predeterminación mediante prezo, intimidación ou simples acordos, do resultado da proba ou competición; e, en xeral, en todos os supostos nos que a infracción supoña unha grave alteración da orde do encontro, proba ou competición.\nTÍTULO VII\nProcedementos de elección da Asemblea Xeral, da Presidencia, da Comisión Delegada e da Xunta Electoral\nArtigo 99.\nRegulamento electoral\nOs procesos electorais para a designación dos membros da Asemblea Xeral da FGT así como do seu presidente ou presidenta, e dos membros da Comisión Delegada polo correspondente regulamento electoral aprobado pola Asemblea Xeral.\nArtigo 100.\nA Xunta electoral\nO mesmo día da convocatoria de eleccións, constituirase a Xunta Electoral do que se levantará a correspondente acta, e o seu domicilio será, para todos os efectos, o mesmo que o da Federación Galega de Tenis.\nA Xunta Electoral estará integrada por tres membros titulares e tres suplentes, elixidos por sorteo na Asemblea Xeral, entre as persoas que presenten a súa candidatura a membros da Xunta Electoral. As candidaturas deberanse presentar na mesma asemblea na que se celebre a súa elección, podendo estar os candidatos presentes na mesma, e debendo acreditar estes o cumprimento dos requisitos sinalados ao efecto.\nOs membros da Xunta Electoral deberán reunir os requisitos seguintes:\n• Ser maior de 18 anos. Ter o título de bacharelato superior ou equivalente.\n• Non presentarse como candidato a membro da Asemblea Xeral.\n• Non ter relación contractual ou profesional coa Federación Galega de Tenis.\n• Non estar cumprindo sanción disciplinaria firme ou sanción administrativa firme en materia deportiva que implique sanción de inhabilitación para ocupar cargos nunha organización deportiva.\nNo caso de non presentación de candidatos a membros da Xunta Electoral, o presidente ou presidenta da federación proporalle á Asemblea os membros necesarios para completar a mesma, os cales deberán así mesmo reunir os requisitos definidos no apartado anterior.\nActuará como presidente ou presidenta e secretario ou secretaria da Xunta Electoral o membro de maior e menor idade, respectivamente. As decisións da Xunta Electoral tomaranse por maioría de votos. A asistencia á Xunta Electoral é obrigatoria salvo causa xustificada.\nA Xunta Electoral reunirase cantas veces sexa preciso e será convocada polo secretario ou secretaria de orde do presidente ou presidenta ou a petición de calquera dos seus membros. Para que a Xunta Electoral se poida constituír validamente e tomar acordos, será preciso que concorra cando menos un dos seus membros de pleno dereito. Non obstante, entenderase validamente constituída, para todos os efectos e sen necesidade de convocatoria previa, cando estean presentes a totalidade dos seus membros e acepten por unanimidade celebrar a sesión.\nArtigo 101.\nCausas de extinción e disolución. Disposición única\nA FGT disolverase por decisión da Asemblea Xeral, adoptada polas tres cuartas partes das persoas asistentes, que deberán representar, como mínimo, os dous terzos dos seus totais compoñentes, e requirirá a súa ratificación pola Administración deportiva de Galicia.\nTamén procederá a extinción da FGT nos demais casos previstos polas Leis.\nEn caso de disolución da FGT, o seu patrimonio neto, se o houbese, utilizarase para a realización de actividades análogas, cuestión que determinará a Administración deportiva de Galicia.\nTÍTULO VIII\nProcedemento para a aprobación e reforma de estatutos e regulamentos\nArtigo 102.\nDisposición única\nA reforma dos Estatutos da FGT é competencia da Asemblea Xeral. Poderán propor á Presidencia da Asemblea que representen polo menos a terceira parte dos seus totais compoñentes. En calquera caso, a proposta deberá ir acompañada do novo texto que se pretenda, que se engadirá á orde do día e será notificada aos membros da Asemblea na mesma forma que esta.\nA reforma dos estatutos deberá ser aprobada polas dúas terceiras partes dos o das asistentes á Asemblea Xeral de que se trate, que representen polo menos a maioría dos seus totais compoñentes.\nA aprobación e modificación dos regulamentos de desenvolvemento dos Estatutos da FGT é competencia da Comisión Delegada da Asemblea e, para prosperar, necesitará o voto favorable, en calquera caso, dos dous terzos dos seus compoñentes.\nOs estatutos da FGT e as súas modificacións serán publicados no\nDiario Oficial de Galicia\n, previa aprobación destes pola Administración Autonómica no prazo máximo de tres meses desde a súa presentación no Rexistro.\nTÍTULO IX\nFórmulas de conciliación extraxudicial\nArtigo 103.\nDisposición única\nAs fórmulas de conciliación extraxudicial para resolver as cuestións que se presenten no seo da FGT axustaranse ao previsto na Lei 3/2012, do 2 de abril, do deporte de Galicia, e demais disposicións legais que resulten aplicables, sen prexuízo de que a FGT, por vía regulamentaria, poida establecer normas específicas, supletorias ou complementarias, das contidas nas ditas disposicións.\nDisposición adicional\nA responsabilidade disciplinaria na que poida incorrer a propia FGT rexerase polo disposto na Lei 3/2012, do 2 de abril, do deporte de Galicia.\nDisposición transitoria primeira\nO mandato do actual presidente, Asemblea Xeral e Comisión Delegada da Asemblea durará ata que se celebren novas eleccións no Ano Olímpico de inverno correspondente, conforme os prazos previstos nestes estatutos.\nDisposición transitoria segunda\nSeguirán en vigor os convenios actualmente existentes entre a FGT e a RFET en materia de licenzas.\nDisposición transitoria terceira\nOs clubs actualmente integrados na FGT seguirano estando, nos termos previstos no artigo 7.2 dos presentes estatutos.\nDisposición derradeira primeira\nEstes Estatutos entrarán en vigor o día seguinte ao da notificación da súa aprobación pola Administración deportiva autonómica sen prexuízo da súa publicación no DOG.\nDisposición derradeira segunda\nOs presentes estatutos serán sometidos previamente á Asemblea Xeral da FGT, da que a Xunta Directiva queda facultada, en virtude desta disposición, para establecer neles as modificacións e concordancias que indique a Administración deportiva de Galicia e que sexan necesarias para a súa aprobación pola devandita administración."
  },
  {
    "file_id": "AnuncioG0761-250625-0004_gl",
    "doga_id": 128,
    "doga_date": "2025-07-07",
    "url": "https://www.xunta.gal/dog/Publicados/2025/20250707/AnuncioG0761-250625-0004_gl.html",
    "title": "RESOLUCIÓN do 20 de xuño de 2025, da Dirección Xeral de Formación Profesional, pola que se ditan instrucións para o desenvolvemento das ensinanzas básicas de educación para persoas adultas, bacharelato para persoas adultas e ensinanzas non regradas no curso académico 2025/26.",
    "content": "A Consellería de Educación e Ordenación Universitaria regulou o bacharelato para persoas adultas pola modalidade a distancia por Orde do 26 de abril de 2007, DOG do 8 de maio, establecendo un bacharelato a distancia con titorías telemáticas e un bacharelato a distancia semipresencial, en que o alumnado recibe atención do profesorado a través de titorías presenciais.\nAsí mesmo, regulou as ensinanzas de bacharelato presencial para persoas adultas pola Orde do 20 de xullo de 2009, DOG do 31 de xullo, pola que se regulan as ensinanzas de bacharelato para persoas adultas pola modalidade presencial na Comunidade Autónoma de Galicia. No artigo 13 desta orde regúlase a mobilidade entre os diversos réximes de bacharelato.\nO propósito das ordes citadas é ofrecer unha atención educativa adaptada ás diversas condicións e circunstancias das persoas adultas, achegando a cada persoa a oferta máis axeitada para cursar con éxito os estudos de bacharelato.\nO Ministerio da Presidencia estableceu no Real decreto 1203/1999, do 9 de xullo, as normas de funcionamento dos centros educativos con sede en centros penitenciarios.\nA Lei orgánica 3/2020, do 29 de decembro, pola que se modifica a Lei orgánica 2/2006, do 3 de maio, de educación, introduciu modificacións na lei educativa, no currículo e na ordenación do bacharelato.\nEn desenvolvemento normativo posterior, o Real decreto 243/2022, do 5 de abril, polo que se establecen a ordenación e as ensinanzas mínimas do bacharelato, estableceu a ordenación e as ensinanzas mínimas desta etapa. Isto concretouse en Galicia no Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia e a Orde do 26 de maio de 2023 pola que se desenvolve o antedito decreto e se regula a avaliación nesa etapa educativa. Ademais, ditouse a Orde do 13 de febreiro de 2023 pola que se establece o currículo das materias optativas do bacharelato e se regula a súa oferta e a Orde do 9 de agosto de 2023 pola que se amplía a relación de materias optativas do bacharelato e se establece o seu currículo.\nO Decreto 156/2022, do 15 de setembro, polo que se establecen a ordenación e o currículo da educación secundaria obrigatoria na Comunidade Autónoma de Galicia, recolle na disposición adicional cuarta que a consellería con competencias en materia de educación establecerá o currículo destas ensinanzas para persoas adultas.\nA Consellería de Educación, Ciencia, Universidades e Formación Profesional desenvolveu e regulou a ordenación xeral das ensinanzas básicas de educación de persoas adultas mediante a Orde do 2 de outubro de 2024, DOG do 25 de outubro, onde se establece a súa organización en dúas etapas, Ensinanzas Iniciais e Educación Secundaria para persoas adultas, e o currículo de cada unha delas.\nA Resolución do 5 de xuño de 2025, da Dirección Xeral de Ordenación e Innovación Educativa, pola que se ditan instrucións para o desenvolvemento das ensinanzas de educación infantil, educación primaria, educación secundaria obrigatoria e bacharelato no réxime ordinario no curso académico 2025/26, concreta as instrucións para os centros sostidos con fondos públicos que imparten ensinanzas de réxime ordinario.\nCo obxectivo de adaptar as ensinanzas para persoas adultas á normativa citada e unificar criterios de funcionamento nos centros que as imparten no curso 2025/26.\nRESOLVO:\nCAPÍTULO I\nDisposicións xerais\nArtigo 1.\nObxecto e ámbito de aplicación\n1. Esta resolución ten por obxecto ditar instrucións para o desenvolvemento das ensinanzas para persoas adultas no curso académico 2025/26.\n2. Será de aplicación en todos os centros EPA da Comunidade Autónoma de Galicia dependentes da Consellería de Educación, Ciencia, Universidades e Formación Profesional, e nos institutos de educación secundaria autorizados que impartan ensinanzas para persoas adultas.\nArtigo 2.\nOferta formativa\nSon ensinanzas para persoas adultas as seguintes:\na) Niveis I e II da etapa das ensinanzas iniciais: modalidades presencial e semipresencial.\nb) Educación secundaria para persoas adultas: modalidades presencial, semipresencial e a distancia.\nc) Bacharelato nas modalidades presencial e a distancia (semipresencial e telemática).\nd) Castelán e galego para inmigrantes.\ne) Aula Mentor.\nf) Outras actividades de carácter non regrado.\nArtigo 3.\nRequisitos de idade\n1. Poderán matricularse nas ensinanzas para persoas adultas todas as persoas maiores de dezaoito anos, ou que os cumpran no ano 2025, e aquelas que teñan cursado ensinanzas para persoas adultas en cursos anteriores.\n2. No caso das persoas que se matriculen no segundo cuadrimestre na educación secundaria para persoas adultas, deberán cumprir os dezaoito anos no 2026.\n3. Tamén poderán matricularse aquelas persoas maiores de dezaseis anos, ou que os cumpran no ano 2025, que teñan un contrato laboral en vigor ou sexan deportistas de alto rendemento. Calquera destas circunstancias deberá ser acreditada documentalmente á hora de formalizar a matrícula.\n4. A dirección do centro correspondente poderá autorizar a matriculación do alumnado interno en réxime pechado nun centro de reeducación de menores baixo a custodia do organismo competente da Xunta de Galicia. Para isto, será necesaria a certificación emitida pola persoa responsable do centro onde o alumnado menor cumpra esas medidas de internamento. No caso do alumnado que sexa internado no transcurso do curso académico, o servizo territorial de Inspección Educativa determinará o modo en que será avaliado este alumnado de forma que non sexa prexudicado pola súa incorporación ao réxime de persoas adultas.\n5. A dirección territorial da Consellería de Educación, Ciencia, Universidades e Formación Profesional correspondente poderá autorizar, logo de informe do servizo territorial de Inspección Educativa, a matriculación do alumnado maior de dezaseis anos, ou que os cumpra no ano 2025, nos seguintes casos:\na) Alumnado que estea en posesión do título de bacharel e desexe adquirir outra modalidade ou vía.\nb) Alumnado que curse simultaneamente ensinanzas profesionais de música ou de danza.\nc) Alumnado que curse simultaneamente ensinanzas profesionais de grao medio de artes plásticas e deseño.\nd) Alumnado que curse simultaneamente un ciclo formativo de grao medio.\ne) Alumnado que non estivese escolarizado no sistema educativo español.\nf) Cando concorran circunstancias que lle impidan ao alumnado acudir aos centros educativos ordinarios e que estean debidamente acreditadas (cargas familiares, vítimas de violencia, mulleres embarazadas ou menores en situación de risco e desamparo).\ng) Alumnado ao que lle sexa de aplicación o establecido no artigo 62.4.f) da Orde do 8 de setembro de 2021 pola que se desenvolve o Decreto 229/2011, do 7 de decembro, polo que se regula a atención á diversidade do alumnado dos centros docentes da Comunidade Autónoma de Galicia en que se imparten as ensinanzas establecidas na Lei orgánica 2/2006, do 3 de maio, de educación.\nh) Alumnado ao que lle sexa de aplicación o establecido no artigo 4.5 da Orde do 26 de maio de 2023 pola que se desenvolve o Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia e se regula a avaliación nesa etapa educativa.\nArtigo 4.\nActividades lectivas\n1. Ao abeiro da Orde do 8 de maio de 2025 pola que se aproba o calendario escolar para o curso 2025/26 nos centros docentes sustentados con fondos públicos na Comunidade Autónoma de Galicia, as actividades lectivas realizaranse desde o 8 de setembro de 2025 ata o 19 de xuño de 2026.\n8. No segundo curso de bacharelato a impartición efectiva das clases rematará de acordo coas datas previstas da Proba de Acceso á Universidade.\nArtigo 5.\nHorario das ensinanzas para persoas adultas\n1. As ensinanzas para persoas adultas impartiranse, con carácter xeral, entre as dezasete e as vinte e dúas horas trinta minutos, de luns a venres. Dentro deste período de horario máximo, o centro establecerá o seu propio horario lectivo e, cando menos, un período de descanso, que non será inferior aos quince minutos e que se situará entre dous períodos lectivos.\n2. No caso do bacharelato a distancia, as titorías lectivas impartiranse entre as dezaoito trinta horas e as vinte e tres horas, de luns a venres.\n3. A persoa responsable da dirección territorial da Consellería de Educación, Ciencia, Universidades e Formación Profesional poderá autorizar, logo de informe do servizo territorial de Inspección Educativa, cambios no horario sinalado nos puntos anteriores cando as circunstancias organizativas do centro ou as necesidades do alumnado así o aconsellen.\n4. No caso de contar con máis dun grupo por nivel nas modalidades semipresencial e a distancia, establecerase un horario de titorías na quenda de mañá e outro de tarde, co fin de que cada alumna ou alumno poida inscribirse no grupo que mellor se adapte ás súas posibilidades.\n5. Para favorecer a conciliación da vida laboral coa vida familiar e racionalizar na medida do posible o horario do alumnado, o centro poderá concentrar como máximo na mesma xornada dous períodos lectivos da mesma materia.\n6. Os períodos lectivos nas ensinanzas para persoas adultas terán unha duración mínima de 45 minutos.\nCAPÍTULO II\nEnsinanzas iniciais\nArtigo 6.\nMatriculación\n1. O día 1 de setembro de 2025 abrirase o prazo de matriculación para as ensinanzas iniciais de persoas adultas, que permanecerá aberto durante todo o curso.\n2. Cando a persoa non acredite estudos que poidan ser obxecto de validación, a adscrición desta a unha etapa, nivel ou módulo realizarase mediante o procedemento de valoración inicial das aprendizaxes conforme o artigo 14 desta resolución.\nArtigo 7.\nDistribución horaria\n1. Nas modalidades presencial e semipresencial, o horario das ensinanzas iniciais comprenderá os períodos lectivos semanais que figuran no anexo III.\n2. Co fin de que o alumnado das ensinanzas iniciais acade as destrezas de lecto-escritura, razoamento matemático e cálculo, o número de sesións establecido para cada ámbito poderase adaptar ás necesidades educativas que presente ese alumnado, logo de autorización do servizo territorial de Inspección Educativa, sempre que se respecte a duración global establecida.\nCAPÍTULO III\nEducación secundaria para persoas adultas (ESPA)\nArtigo 8.\nPrazo de matrícula na modalidade presencial\n1. Prazo de matrícula:\n• Entre o 1 e o 8 de setembro de 2025 para o primeiro cuadrimestre.\n• Entre o 8 e o 16 de xaneiro de 2026 para alumnado de nova incorporación ao centro no segundo cuadrimestre.\n2. Nos centros EPA situados en institucións penitenciarias, alegando causa xustificada, poderá incorporarse alumnado novo á educación secundaria para persoas adultas en datas posteriores ás establecidas anteriormente.\nArtigo 9.\nPrazo de matrícula nas modalidades semipresencial e a distancia\nA inscrición para acceder a calquera dos módulos das ensinanzas de educación secundaria para persoas adultas na modalidade semipresencial e a distancia realizarase nos seguintes prazos:\n• Para o primeiro cuadrimestre, desde o 1 de setembro de 2025 ata o 16 de xaneiro de 2026.\n• Para o segundo cuadrimestre, desde o 2 de febreiro ata o 24 de abril de 2026.\nArtigo 10.\nNúmero mínimo de alumnas e alumnos por grupo\nCon carácter xeral, non se poderán establecer grupos con menos de dez alumnas e alumnos. Cando o número de alumnado matriculado nun grupo fose menor de dez, a dirección do centro solicitará autorización á dirección territorial que corresponda para a súa posta en marcha, se procede.\nArtigo 11.\nCriterios de preferencia\nNo caso de que o número de persoas solicitantes supere as prazas ofertadas polo centro, aplicaranse os seguintes criterios de preferencia:\na) Continuar estudos no propio centro.\nb) Proceder das ensinanzas de adultos doutros centros.\nc) Ter estado máis tempo desescolarizado.\nd) Matricularse de todos os ámbitos dun módulo.\ne) Ser deportista de alto rendemento.\nf) Menor renda persoal do alumno con ingresos ou renda\nper capita\nda unidade familiar a que se pertenza.\nDentro de cada grupo, terá preferencia o alumnado que presente discapacidade igual ou superior ao 33 %.\nArtigo 12.\nComprobación de datos\n1. Para tramitar este procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa solicitante e, se procede, do resto dos membros computables da unidade familiar.\n2. Consultaranse, ademais, os seguintes datos cando a persoa interesada faga constar na solicitude que lle é de aplicación a circunstancia que acredita o documento correspondente, agás que a persoa interesada se opoña á súa consulta:\na) Historial académico dos estudos cursados en centros dependentes da Consellería de Educación, Ciencia, Universidades e Formación Profesional.\nb) Declaración do imposto sobre a renda das persoas físicas ou certificado tributario de imputacións do exercicio fiscal do ano anterior.\nc) Certificado de discapacidade da persoa solicitante expedido pola Administración autonómica.\n3. No caso de que as persoas interesadas se opoñan á consulta, deberán indicalo no recadro correspondente habilitado no formulario de solicitude e no de comprobación de datos dos membros computables da unidade familiar, e achegar a documentación correspondente.\n4. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.\nArtigo 13.\nEquivalencias e validacións\n1. Cando a persoa que accede a esta oferta educativa acredite estudos realizados ou ámbitos superados nas probas para a obtención do título de graduado en educación secundaria obrigatoria, poderá acollerse ás equivalencias recollidas nos anexos V a XVII desta resolución.\n2. O alumnado procedente da ESO que cursara estudos dese nivel con anterioridade á entrada en vigor da Lei 2/2006 e que teña algunhas materias pendentes, considerarase que ten o curso superado se foi promovido ao seguinte. En caso contrario aplicaráselle o establecido nos anexos V a XVII desta resolución.\n3. Cando, en aplicación dos cadros de equivalencias recollidos nos anexos V a XVII, unha persoa teña dereito á validación do módulo IV de todos os ámbitos da educación secundaria para persoas adultas e nunca fose proposta para título, deberá matricularse e superar, como mínimo, o módulo IV dun ámbito.\n4. Das validacións e das exencións nos ámbitos deixarase constancia no expediente académico mediante unha dilixencia.\nArtigo 14.\nValoración inicial das aprendizaxes (VIA)\n1. Para as persoas que non acrediten estudos que poidan ser obxecto de validación e desexen matricularse na educación básica para persoas adultas por primeira vez, os centros efectuarán con carácter preceptivo unha valoración inicial das aprendizaxes co obxectivo de adscribilas ao módulo adecuado en cada ámbito de coñecemento.\n2. Tamén poderán solicitar a valoración inicial das súas aprendizaxes aquelas persoas que teñan interrompido os seus estudos durante cando menos un curso académico e poidan acreditar nova formación.\n3. Do día 8 ao 12 de setembro de 2025 e do día 19 ao 23 de xaneiro de 2026, realizaranse nos centros EPA e nos IES autorizados as probas de valoración inicial. Cando fóra das datas establecidas sexa necesario realizar a valoración inicial, a xefatura de estudos establecerá unha nova data ou datas para realizala.\nArtigo 15.\nActividades lectivas\n1. A impartición efectiva das clases do primeiro cuadrimestre realizarase desde o 15 de setembro de 2025 ata a primeira semana de febreiro de 2026 incluída, e do segundo cuadrimestre desde a segunda semana de febreiro ata o 19 de xuño de 2026.\n2. Con carácter xeral, na modalidade presencial impartiranse as ensinanzas dos módulos I e III no primeiro cuadrimestre e os módulos II e IV no segundo. Excepcionalmente, e con autorización da dirección territorial, logo de informe favorable do servizo territorial de Inspección Educativa, os centros que dispoñan de recursos poderán optar por impartir de maneira simultánea os catro módulos de cada ámbito de coñecemento.\n3. Na modalidade a distancia ofertaranse de forma simultánea todos os módulos dos tres ámbitos da educación secundaria organizados por cuadrimestres.\n4. Na modalidade semipresencial poderanse ofertar de forma simultánea todos os módulos dos tres ámbitos da educación secundaria organizados por cuadrimestres.\n5. Nas modalidades presencial e semipresencial a distribución horaria semanal será a que se recolle no anexo III desta resolución.\nArtigo 16.\nRecursos didácticos na modalidade a distancia\n1. O alumnado matriculado no IES San Clemente contará para o desenvolvemento do seu proceso de aprendizaxe cunha atención titorial telemática a través da plataforma educativa http://www.iessanclemente.net/\n2. Tendo en conta as características específicas desta modalidade, e para facilitar que o alumnado acade os obxectivos establecidos, o profesorado aproveitará o potencial que ofrecen as tecnoloxías da información e da comunicación mediante diferentes accións, como a elaboración de documentos interactivos, a publicación de vídeotitoriais e clases gravadas, o uso do foro da plataforma virtual e a presentación de ligazóns de interese para o alumnado.\nArtigo 17.\nAvaliación\n1. As probas de avaliación na modalidade a distancia realizaranse presencialmente no IES San Clemente de Santiago de Compostela. Excepcionalmente, cando as circunstancias así o aconsellen, estas probas poderán realizarse noutras localidades. Para este fin, a Dirección Xeral de Formación Profesional, poderá designar centros colaboradores nas catro provincias da comunidade autónoma.\nNeste suposto, os centros EPA e os IES autorizados a impartir ensinanzas para persoas adultas poñerán á disposición dese alumnado os espazos necesarios. A vixilancia da realización das probas escritas será realizada polo profesorado do IES San Clemente, que se desprazará para este efecto ata os centros correspondentes.\n2. Para establecer a cualificación do ámbito de comunicación cando interveñan dous profesores ou profesoras, realizarase a media ponderada dos dous submódulos integrados nel, de xeito que o submódulo de lingua estranxeira nunca teña unha valoración superior ao 30 % da cualificación do módulo correspondente.\n3. Cando o ámbito científico-tecnolóxico sexa impartido por dous docentes, a cualificación deste será a media ponderada das dúas cualificacións, establecida proporcionalmente en función da carga lectiva impartida por cada un deles.\n4. As sesións de avaliación final ordinaria dos módulos impartidos no primeiro cuadrimestre terán lugar na primeira quincena de febreiro, e a partir do 8 de xuño de 2026 no caso dos módulos do segundo cuadrimestre.\n5. O alumnado que supere os catro módulos de cada ámbito de coñecemento no mes de febreiro será proposto para o título de graduada ou graduado en educación secundaria con anterioridade ao 1 de marzo.\n6. As probas extraordinarias correspondentes aos módulos impartidos no primeiro cuadrimestre realizaranse antes de rematar o mes de maio de 2026, e as correspondentes ao segundo cuadrimestre terán lugar os días 17, 18 e 19 de xuño.\n7. As sesións de avaliación final extraordinarias correspondentes aos módulos impartidos no primeiro cuadrimestre realizaranse antes de rematar o mes de maio de 2026, e a partir do 19 de xuño de 2026 no caso dos módulos do segundo cuadrimestre.\n8. No caso do alumnado dos centros EPA localizados nos centros penitenciarios que sexa trasladado de centro unha vez finalizado o primeiro cuadrimestre sen ter realizado a correspondente avaliación extraordinaria, o centro de orixe enviará as probas que se realizarán no novo centro supervisadas polo seu profesorado. Estas probas serán devoltas ao centro de orixe para poder ser corrixidas e completar o proceso de avaliación deste alumnado.\n9. No caso de concorreren circunstancias excepcionais que xustifiquen a modificación do calendario de avaliación establecido, a dirección territorial correspondente poderá autorizar o cambio de datas.\n10. Os módulos superados de cada ámbito da educación secundaria para persoas adultas non poderán volver ser avaliados.\nArtigo 18.\nMatrícula condicionada\n1. O alumnado que sexa avaliado negativamente na avaliación final ordinaria do primeiro cuadrimestre nalgún ou todos os ámbitos cursados, durante o segundo cuadrimestre poderá matricularse do módulo seguinte deses ámbitos de maneira condicional, sempre que siga escolarizado no mesmo centro. Nestes casos recibirá atención educativa do módulo non superado mediante os mecanismos que estableza o centro.\n2. No caso de cambiar de centro, a dirección territorial da Consellería de Educación, Ciencia, Universidades e Formación Profesional poderá autorizar a matriculación no módulo seguinte de xeito condicional, cando este cambio estea motivado por causas de forza maior debidamente acreditadas. Para estes efectos este alumnado deberá realizar a avaliación extraordinaria correspondente aos ámbitos non superados no primeiro cuadrimestre no centro de destino.\n3. Analogamente, o alumnado ao cal unicamente lle falten para titular ámbitos dos módulos III e IV poderá matricularse de forma condicional nos dous módulos do mesmo ámbito de coñecemento. En todo caso, terá que superar ou obter a promoción no módulo III do ámbito para poder ser avaliado do módulo IV deste.\n4. Cando este alumnado supere algún módulo na avaliación extraordinaria do mes de maio ou sexa promovido ao módulo seguinte, poderá ser avaliado no mes de xuño do módulo en que foi matriculado de maneira condicional. En caso contrario, este módulo será cualificado como pendente «P».\n5. Cando unha alumna ou alumno curse estas ensinanzas nun centro en que se impartan simultaneamente os catro módulos da educación secundaria e non supere o módulo que cursou no primeiro cuadrimestre, poderá volver matricularse deste no segundo cuadrimestre, sempre que renuncie á avaliación extraordinaria de maio.\n6. Agás nos casos contemplados nos puntos 1, 2 e 3 deste artigo, o alumnado non poderá estar matriculado simultaneamente no mesmo cuadrimestre en dous módulos dun mesmo ámbito.\n7. As alumnas e os alumnos que teñen superado o módulo I ou o módulo III da educación secundaria para persoas adultas e estean matriculados en centros onde non se imparten todos os módulos simultaneamente poderán matricularse e asistir ás actividades lectivas outra vez nestes módulos no primeiro cuadrimestre, sempre e cando a dispoñibilidade de prazas do centro o permita. En todo caso, os módulos xa superados non poden ser avaliados novamente.\nArtigo 19.\nCambio de centro e modalidade\nO alumnado poderá cambiar de centro e modalidade de ensinanza nas seguintes condicións:\na) Unha vez rematado o cuadrimestre e previa solicitude á dirección do centro en que estea matriculado nese momento, o alumnado poderá cambiar de modalidade ou de centro para o cuadrimestre seguinte a aquel en que está escolarizado.\nb) Con carácter excepcional, durante a escolarización de cada módulo cuadrimestral, a dirección do centro poderá autorizar o cambio de modalidade ou de centro, logo de escrito da persoa interesada en que aduza as razóns persoais ou profesionais que o xustifiquen.\nc) Cando o cambio de modalidade ou centro supoña optar a unha praza da modalidade presencial, ese cambio estará supeditado á existencia de prazas dispoñibles.\nArtigo 20.\nCompatibilidade entre modalidades\nO alumnado ao que non lle sexa posible asistir a todas as xornadas lectivas dos ámbitos nos que estea matriculado, por razóns da organización do horario do centro ou por razóns persoais debidamente xustificadas, poderá solicitar a matrícula simultánea nas modalidades presencial e semipresencial en ámbitos de coñecemento diferentes e no mesmo centro. A dirección do centro poderá autorizar con carácter excepcional esta matrícula, se procede.\nArtigo 21.\nMatrícula simultánea coa modalidade a distancia\n1. Poderá solicitar matrícula simultánea coa modalidade a distancia no IES San Clemente o alumnado de educación secundaria para persoas adultas naqueles casos en que o seu centro non imparta todos os módulos necesarios para continuar o seu itinerario formativo.\nEste alumnado realizará o seguimento da actividade lectiva do ámbito correspondente da mesma maneira ca o resto do alumnado do IES San Clemente, relacionarase co seu profesorado polos procedementos nel establecidos e realizará as probas escritas de avaliación da mesma maneira e no mesmo lugar ca o resto do alumnado deste centro.\n2. As persoas interesadas terán que solicitar a autorización correspondente á dirección do seu centro, que a remitirá ao servizo territorial de Inspección Educativa. Previo informe deste, a dirección territorial da Coruña da Consellería de Educación, Ciencia, Universidades e Formación Profesional poderá autorizar a matrícula, se procede.\n3. Unha vez recibida a autorización, para formalizar a matrícula na educación secundaria a distancia no IES San Clemente, seguirase o seguinte procedemento:\na) Como requisito previo, o alumnado solicitará no seu centro a matrícula de todos os ámbitos que desexe cursar, incluído aquel para o que solicite matrícula simultánea no IES San Clemente.\nb) A dirección do centro de referencia remitirá á dirección do IES San Clemente a relación do alumnado que, estando matriculado no seu centro, non poida recibir atención lectiva por non impartirse nel o ámbito correspondente. Esa relación incluirá o nome do centro, os datos persoais do alumnado e o ámbito ou ámbitos en que deba ser atendido no IES San Clemente.\nc) A dirección do IES San Clemente dará de alta ese alumnado como usuario da súa aula virtual e elaborará a listaxe do alumnado que se atopa nesas condicións en cada un dos ámbitos, con indicación do seu centro de procedencia.\nd) Para rexistrar as cualificacións obtidas polo alumnado dos diferentes centros na aplicación de xestión XADE, a dirección de cada un dos centros dará de alta á xefa de estudos do IES San Clemente como profesora autorizada para rexistrar as cualificacións correspondentes. O Servizo de Ensinanzas de Réxime Especial e Aprendizaxe Permanente enviará aos centros implicados as instrucións técnicas precisas para formalizar a alta mencionada neste punto.\ne) As actas coas cualificacións dese alumnado serán imprimidas e asinadas pola dirección do centro de procedencia.\nArtigo 22.\nProfesorado\n1. Con carácter xeral, cada ámbito de coñecemento será impartido por unha única ou único docente, pertencente ao departamento didáctico dalgunha das materias que forman parte do ámbito, conforme a disposición adicional cuarta do Decreto 156/2022, do 15 de setembro.\n2. O ámbito de comunicación, cando non exista un docente que poida impartir os contidos correspondentes ás tres linguas incluídas nel, poderá ser impartido por dous docentes. Un deles impartirá os contidos correspondentes ás linguas galega e castelá, e o outro os correspondentes á lingua estranxeira.\n3. Cando na adscrición do persoal docente ao ámbito científico-tecnolóxico existan dificultades para a elaboración dos horarios do centro polo feito de asignar oito períodos lectivos semanais a un único docente, o centro poderá solicitar que ese ámbito sexa impartido por dous docentes á dirección territorial, que resolverá segundo proceda, logo do informe do servizo territorial de Inspección Educativa. Esta adscrición non suporá a distribución dos contidos do ámbito polas especialidades dos docentes que o vaian impartir.\n4. Para impartir o módulo I e o módulo II de cada ámbito de coñecemento terá prioridade o persoal docente do corpo de mestres que viña impartindo ensinanzas de educación secundaria para persoas adultas. No caso de que máis dun mestre opte por impartir as ensinanzas de educación secundaria para persoas adultas, será de aplicación o establecido na normativa vixente en materia de adscrición.\n5. O persoal docente do corpo de catedráticos e profesores de ensinanza secundaria poderá impartir todos os módulos dos ámbitos de coñecemento, de acordo coa atribución de especialidades do anexo IV da presente resolución.\n6. Cando nos centros EPA situados en institucións penitenciarias se deixe de impartir algún ámbito por non dispor de persoal docente, a dirección territorial que corresponda poderá establecer que o persoal docente do centro EPA máis próximo realice parte do seu horario no centro EPA en institucións penitenciarias.\n7. A dirección do centro EPA poderá asignar a todo o persoal docente con dispoñibilidade horaria períodos lectivos para a atención do alumnado matriculado no centro que acode a institucións da contorna acollidas a convenios de colaboración coa Consellería de Educación, Ciencia, Universidades e Formación Profesional.\n8. Para o seguimento do alumnado e a coordinación das titorías semipresenciais ou a distancia, as direccións dos centros, por proposta da xefatura de estudos, nomearán entre o profesorado con docencia na modalidade de educación semipresencial ou a distancia unha persoa coordinadora que poderá ter unha dedicación horaria semanal de ata tres horas.\n9. O profesorado que vaia impartir por primeira vez ensinanzas de educación secundaria para persoas adultas deberá asistir ás actividades de formación que se establezan para o efecto.\n10. As direccións dos centros quedan autorizadas para introduciren as modificacións oportunas nos horarios do profesorado a partir do día 8 de xuño de 2026, asignando tarefas da súa responsabilidade, dando prioridade á realización de actividades de apoio, de reforzo e de recuperación para o alumnado con ámbitos sen superar e de preparación das probas extraordinarias, de xeito que o profesorado desenvolverá en todo momento e ata a finalización das actividades lectivas o horario que lle corresponde conforme a normativa vixente.\n11. O período comprendido entre o día 22 de xuño e o 30 de xuño de 2026, ambos inclusive, será dedicado polo profesorado, entre outras actividades, a elaborar as actas de avaliación, os informes individualizados, os consellos orientadores e os documentos de avaliación que correspondan, a entrega de cualificacións, a atención a reclamacións e cantas outras actividades estean relacionadas co final de curso. Todo o profesorado dos centros públicos permanecerá no centro ata o día 30 de xuño de 2026, inclusive. Nese período de tempo, a dirección adaptará o horario do profesorado de acordo coas actividades programadas. En todo caso, a adaptación do horario do profesorado non poderá supor variación do número global de horas semanais de permanencia no centro previsto no horario lectivo de cada profesora ou profesor.\nArtigo 23.\nReclamacións\nO procedemento de revisión e reclamación axustarase ao disposto na Orde do 26 de maio de 2023 pola que se desenvolve o Decreto 156/2022, do 15 de setembro, polo que se establecen a ordenación e o currículo da educación secundaria obrigatoria na Comunidade Autónoma de Galicia e se regula a avaliación nesa etapa educativa.\nCAPÍTULO IV\nBacharelato\nArtigo 24.\nLugar e prazo de matrícula\n1. Abrirase o prazo de matrícula do 1 ao 19 de setembro de 2025.\n2. O alumnado que remate estudos de educación secundaria para persoas adultas no mes de febreiro poderá realizar a matrícula do 9 ao 20 dese mesmo mes.\n3. No bacharelato a distancia, a dirección do centro poderá autorizar ata o 24 de abril de 2026 a matrícula fóra de prazo nos seguintes casos:\na) Cando a alumna ou o alumno acredite documentalmente un cambio na súa situación laboral que lle impida continuar os estudos con regularidade.\nb) En caso de enfermidade prolongada acreditada.\nc) Por outras circunstancias acreditadas que lle impidan continuar os estudos a través da oferta educativa ordinaria ou presencial de adultos.\n4. O alumnado que desexe cursar o bacharelato a distancia telemática solicitará a matrícula a través a plataforma en liña https://matricula.iessanclemente.net habilitada para estes efectos.\n5. O alumnado matriculado no bacharelato a distancia será considerado oficial para todos os efectos, polo que terá dereito de acceso aos servizos e ás instalacións do centro e quedará suxeito a todas as súas normas de funcionamento, así como, no caso de teren menos de vinte e oito anos, ao aboamento do seguro escolar obrigatorio.\nArtigo 25.\nCondicións de matriculación\n1. Poderán matricularse nas ensinanzas de primeiro de bacharelato as persoas que cumpran algún dos seguintes requisitos:\na) Estar en posesión do título de graduada ou graduado en educación secundaria obrigatoria.\nb) Estar en posesión do título de técnica ou técnico de formación profesional, correspondente á formación profesional de grao medio.\nc) Estar en posesión do título de técnica superior ou técnico superior de formación profesional.\nd) Estar en posesión do título de técnica ou técnico de artes plásticas e deseño de grao medio.\ne) Estar en posesión do título de técnica superior ou técnico superior de artes plásticas e deseño.\nf) Estar en posesión do título de técnica deportiva ou técnico deportivo de grao medio de réxime especial.\ng) Estar en posesión do título de técnica deportiva superior ou técnico deportivo superior de réxime especial.\nh) Ter aprobado o segundo curso do bacharelato unificado e polivalente (BUP) ou ter, como máximo, dúas materias non superadas no conxunto dos dous cursos.\ni) Posuír o título de técnico auxiliar de formación profesional de primeiro grao.\nj) Ter superados os estudos do primeiro ciclo do Programa Experimental de Reforma das Ensinanzas Medias (REM).\nk) Ter superados os cursos comúns dos estudos de Artes Aplicadas e Oficios Artísticos.\nl) Ter superados outros estudos declarados equivalentes aos citados anteriormente.\n2. Poderán matricularse nas ensinanzas de segundo de bacharelato as persoas procedentes de réximes de ensinanzas extinguidos que cumpran algún dos requisitos académicos seguintes:\na) Ter superado o terceiro curso do bacharelato unificado e polivalente (BUP) e título de bacharel. O alumnado nestas condicións poderá matricularse en calquera modalidade de bacharelato, independentemente da modalidade pola que cursou terceiro de BUP.\nb) Ter superado terceiro curso de formación profesional de segundo grao (réxime de ensinanzas especializadas).\nc) Ter superado segundo curso de formación profesional de segundo grao (réxime xeral).\nd) Ter superado primeiro curso dunha modalidade de bacharelato experimental.\ne) Ter superada a segunda especialidade ou título de graduado en Artes Aplicadas e Oficios Artísticos.\n3. O alumnado que se incorpore ao bacharelato para persoas adultas con materias superadas do bacharelato ordinario conservará a cualificación positiva destas no réxime de persoas adultas. Se o alumno ou alumna repetiu curso completo polo réxime ordinario, só se terán en conta as materias superadas no último ano académico en que realizou ese curso.\n4. O alumnado que curse por primeira vez bacharelato para persoas adultas e non cursase previamente bacharelato polo réxime ordinario, non se poderá matricular simultaneamente nas materias con continuidade curricular que figuran no anexo III do Decreto 157/2022, do 15 de setembro.\n5. O alumnado que cursou e superou materias de Bacharelato de acordo co establecido no Decreto 231/2002, do 6 de xuño, no Decreto 126/2008, do 19 de xuño, ou no Decreto 86/2015, do 25 de xuño, adaptará a súa matrícula á estrutura e currículo definidos polo Decreto 157/2022, do 15 de setembro.\n6. Porén, se se mantén na mesma modalidade, o alumnado que cursou e superou o primeiro curso de Bacharelato completo de acordo co establecido no Decreto 126/2008, do 19 de xuño, ou co Decreto 86/2015, do 25 de xuño, incorporarase ao segundo curso de acordo coa estrutura e co currículo establecidos no Decreto 157/2022, do 15 de setembro.\nArtigo 26.\nContinuidade entre materias\n1. Nas materias de opción do bloque de materias de modalidade e nas materias optativas de segundo curso, o alumnado poderá matricularse da materia de segundo sen cursar a correspondente materia de primeiro curso, sempre que o profesorado que a imparta considere que a alumna ou o alumno reúne as condicións necesarias para poder seguir con aproveitamento a materia de segundo curso. En caso contrario, deberase cursar a materia de primeiro curso.\n2. A decisión de que a alumna ou o alumno reúne as condicións para poder seguir con aproveitamento a materia de segundo curso deberá adoptarse segundo criterios obxectivos e avaliables, de maneira que sexa posible acreditar tal condición. O departamento didáctico correspondente poderá realizar unha proba.\n3. A data límite para a realización desta acreditación será antes do inicio das actividades lectivas. Desta circunstancia deixarase constancia mediante unha dilixencia no historial académico, no expediente académico e, de ser o caso, por medio de observación no informe persoal por traslado.\n4. Nas materias de opción do bloque de materias de modalidade e nas materias optativas, cando non se opte por matricular o alumnado da correspondente materia de primeiro de bacharelato, ten que incluírse a devandita dilixencia en XADE, no punto de Dilixencias/Observacións.\n5. En calquera caso, ao remate do segundo curso de bacharelato e, para efectos de titulación, o alumnado deberá ter en conta o establecido no artigo 28.2 desta resolución.\nArtigo 27.\nCambio do idioma da materia Lingua Estranxeira\n1. O alumnado que no segundo curso de bacharelato desexe cambiar o idioma da materia Lingua Estranxeira II poderá facelo coa autorización da dirección do centro e sempre que curse simultaneamente a materia de primeiro curso. Esta solicitude realizarase no momento da matrícula e, en calquera caso, antes do inicio das actividades lectivas.\n2. Será requisito indispensable a superación previa da materia do primeiro curso para poder ser avaliada ou avaliado na materia de segundo.\nArtigo 28.\nCambio de modalidade ou vía\n1. O alumnado poderá solicitar á dirección do centro o cambio de modalidade ou vía cando formalice a matrícula. Excepcionalmente, poderá solicitar á dirección do centro o cambio de modalidade no prazo dun mes logo da formalización da matrícula.\n2. Para estar en condicións de titulación o alumnado deberá ter cursadas e superadas:\na) Todas as materias comúns.\nb) Todas as materias específicas da nova modalidade ou vía, das cales unha obrigatoria e dúas de opción serán de primeiro e unha obrigatoria e dúas de opción serán de segundo.\nc) Dúas materias optativas, unha de primeiro e outra de segundo.\n3. Non se terán en conta para o cómputo da media de bacharelato as materias específicas da modalidade ou vía que abandone que non formen parte das materias requiridas para os efectos de titulación.\n4. Dos cambios de modalidade ou vía deixarase constancia no expediente académico mediante unha dilixencia.\nArtigo 29.\nMatrícula simultánea na modalidade a distancia telemática\n1. Poderá solicitar matrícula simultánea na modalidade a distancia telemática no IES San Clemente o alumnado de bacharelato matriculado no réxime para persoas adultas que desexe cursar algunha materia específica de modalidade que non se imparta no seu centro sempre que se cumpran as seguintes condicións:\na) Que o centro de referencia estea autorizado para impartir a modalidade ou vía á que corresponde a materia.\nb) Que a materia específica de modalidade se curse como tal, en ningún caso se se cursa como materia optativa.\n2. Igualmente poderá solicitar matrícula simultánea na modalidade a distancia telemática no IES San Clemente o alumnado de bacharelato do réxime ordinario que desexe cursar algunha materia específica de modalidade que non se imparta no seu centro sempre que se cumpran as condicións e prazos establecidos no punto 2 do punto vixésimo primeiro da Resolución do 5 de xuño de 2025, da Dirección Xeral de Ordenación e Innovación Educativa, pola que se ditan instrucións para o desenvolvemento das ensinanzas de educación infantil, educación primaria, educación secundaria obrigatoria e bacharelato no réxime ordinario no curso académico 2025/26.\n3. As persoas interesadas terán que solicitar a autorización correspondente á dirección do seu centro, que a remitirá ao servizo territorial de Inspección Educativa. Logo de informe deste, a Dirección Territorial da Coruña da Consellería de Educación, Ciencia, Universidades e Formación Profesional poderá autorizar a matrícula, se procede.\n4. Unha vez recibida a autorización, para formalizar a matrícula no bacharelato a distancia telemática no IES San Clemente, seguirase o seguinte procedemento:\na) Como requisito previo, o alumnado solicitará no seu centro a matrícula de todas as materias que desexe cursar, incluída a materia ou materias para as que solicite matrícula simultánea no IES San Clemente.\nb) A dirección do centro de referencia enviará á dirección do IES San Clemente a relación do alumnado que, estando matriculado no seu centro, non poida recibir atención lectiva por non impartirse nel a materia correspondente. Esa relación incluirá o nome do centro, os datos persoais do alumnado e a materia ou materias nas que deba ser atendido no IES San Clemente.\nc) A dirección do IES San Clemente dará de alta ese alumnado como usuario da súa aula virtual e elaborará a listaxe do alumnado que se atopa nesas condicións en cada unha das materias, con indicación do seu centro de procedencia.\nd) Para rexistrar as cualificacións obtidas polo alumnado dos diferentes centros na aplicación de xestión XADE, a dirección de cada un dos centros dará de alta á xefa de estudos do IES San Clemente como profesora autorizada para rexistrar as cualificacións correspondentes. O Servizo de Ensinanzas de Réxime Especial e Aprendizaxe Permanente enviará aos centros implicados as instrucións técnicas precisas para formalizar a alta mencionada neste punto.\ne) As actas coas cualificacións dese alumnado serán imprimidas e asinadas pola dirección do centro de procedencia.\n5. Este alumnado realizará o seguimento da actividade lectiva da materia correspondente da mesma maneira ca o resto do alumnado do IES San Clemente, relacionarase co seu profesorado polos procedementos nel establecidos e realizará as probas escritas de avaliación da mesma maneira e no mesmo lugar ca o resto do alumnado deste centro.\nArtigo 30.\nTraslado provisional de matrícula para cursar bacharelato a distancia telemática\n1. As persoas ás que lles sexa de aplicación o establecido no artigo 62.4.f) da Orde do 8 de setembro de 2021 poderán solicitar o traslado provisional de matrícula ao IES San Clemente, mantendo a praza educativa no centro de procedencia, mediante o seguinte procedemento:\na) As persoas interesadas deberán solicitar a autorización correspondente á dirección do centro educativo en que estean matriculadas, xunto co correspondente informe dos servizos sanitarios en que conste a conveniencia desta medida, así como, cando menos, a previsión aproximada do tempo de aplicación desta.\nb) A dirección do centro remitirá ao servizo territorial de Inspección Educativa a solicitude, acompañada de informe acreditativo de que non existe dispoñibilidade de profesorado do propio centro para desenvolver esta atención educativa.\nc) O servizo territorial de inspección educativa correspondente analizará os horarios do persoal do centro, emitirá informe e dará traslado da solicitude xunto coa documentación á Dirección Territorial da Coruña da Consellería de Educación, Ciencia, Universidades e Formación Profesional, que poderá autorizar o traslado provisional da matrícula, se procede.\n2. Durante o período efectivo do traslado provisional de matrícula, este alumnado realizará o seguimento da actividade lectiva da mesma maneira ca o resto do alumnado do IES San Clemente, relacionarase co seu profesorado polos procedementos nel establecidos e realizará as probas escritas de avaliación da mesma maneira e no mesmo lugar ca o resto do alumnado deste centro. Para a aplicación desta medida deberá terse en conta as condicións persoais deste alumnado, así como a súa autonomía persoal e idoneidade para poder cursar con aproveitamento as ensinanzas de bacharelato para persoas adultas mediante a modalidade de atención educativa a distancia telemática.\n3. No momento en que este alumnado se reincorpore ao seu centro de procedencia por estar en condicións de recibir atención educativa no réxime ordinario, a dirección do centro deberá comunicalo á Dirección Territorial da Coruña.\nArtigo 31.\nAvaliación\n1. O alumnado que non se presente a algunha ou a todas as probas das avaliacións parciais poderá presentarse directamente ás probas das avaliacións final ordinaria e final extraordinaria.\n2. A superación das materias de segundo curso relacionadas no anexo III do Decreto 157/2022, do 15 de setembro, estará condicionada, por implicar continuidade, á superación das correspondentes materias de primeiro curso.\n3. A terceira avaliación parcial poderá coincidir coa avaliación final do período ordinario.\n4. As materias en que o alumnado obteña cualificación positiva consideraranse definitivamente superadas e non poderán volver a ser cursadas.\n5. En segundo curso de Bacharelato, todo o alumnado, incluído o mencionado no punto 9 deste artigo e independentemente da opción que elixa entre as relacionadas no punto 8 deste artigo, realizará as probas finais da convocatoria ordinaria e da convocatoria extraordinaria con anterioridade ao día 12 de maio de 2026 e 10 de xuño de 2026, respectivamente.\n6. O alumnado matriculado en materias de primeiro curso terá dereito a dúas avaliacións finais, unha ordinaria e outra extraordinaria. As sesións de avaliación final ordinaria e final extraordinaria realizaranse a partir do día 8 de xuño de 2026 e 19 de xuño de 2026, respectivamente.\n7. O alumnado matriculado en materias de segundo curso terá dereito a dúas avaliacións finais, unha ordinaria e outra extraordinaria. As sesións de avaliación final ordinaria e final extraordinaria realizaranse a partir do día 12 de maio de 2026 e 10 de xuño de 2026, respectivamente.\n8. O alumnado matriculado en materias de primeiro e segundo cursos que curse todas as materias requiridas para estar en condicións de titulación no curso 2025-2026 poderá optar entre:\na) Adiantar as avaliacións final ordinaria e final extraordinaria das materias de primeiro curso. Neste caso, as sesións de avaliación final ordinaria e final extraordinaria, tanto de primeiro como de segundo curso, realizaranse a partir dos días 12 de maio e 10 de xuño, respectivamente.\nb) Realizar as avaliacións final ordinaria e final extraordinaria das materias de primeiro curso nas datas establecidas con carácter xeral no punto 6 deste artigo. Neste caso, as sesións de avaliación final ordinaria e final extraordinaria, tanto de primeiro como de segundo curso, realizaranse a partir dos días 8 de xuño de 2026 e 19 de xuño de 2026, respectivamente.\n9. Con carácter xeral, para o alumnado matriculado en materias de primeiro e segundo cursos que non curse todas as materias requiridas para estar en condicións de titulación no curso 2025-2026, as sesións de avaliación final ordinaria e final extraordinaria, tanto de primeiro como de segundo curso, realizaranse a partir dos días 8 de xuño de 2026 e 19 de xuño de 2026, respectivamente.\n10. O alumnado que opte por adiantar as avaliacións final ordinaria e final extraordinaria das materias de primeiro curso deberá comunicalo antes do 13 de abril de 2026 á dirección do centro correspondente, que procederá a crear grupos XADE diferenciados. Para garantir este dereito, a dirección do centro en colaboración coas persoas titoras, informará a todo o alumnado matriculado en materias de primeiro e segundo de bacharelato das súas opcións e do prazo estipulado para facer a escolla.\n11. As probas de avaliación na modalidade a distancia telemática realizaranse presencialmente no IES San Clemente de Santiago de Compostela. Excepcionalmente, cando as circunstancias así o aconsellen, a Dirección Xeral de Formación Profesional poderá designar centros colaboradores nas catro provincias da Comunidade Autónoma.\n12. Para levar a cabo a realización destas probas, as direccións dos centros EPA e o IES Monte Castelo de Burela poñerán á disposición do alumnado os locais axeitados. A vixilancia da realización das probas escritas será efectuada polo profesorado do IES San Clemente desprazado para este efecto ata os centros correspondentes.\nArtigo 32.\nTitulación\n1. Ao finalizar o segundo curso de bacharelato, para estar en condicións de titulación, o alumnado deberá ter cursadas e superadas:\na) Todas as materias comúns de cada un dos cursos.\nb) Todas as materias da modalidade ou vía pola que remata de cada un dos cursos.\nc) Unha materia optativa de cada un dos cursos.\n2. Porén, de conformidade co establecido na disposición adicional terceira do Decreto 157/2022, do 15 de setembro, o alumnado que supere todas as materias, agás unha, poderá obter o título de bacharel sempre que reúna as condicións seguintes:\na) Que o equipo docente considere que a alumna ou o alumno alcanzou as competencias clave e os obxectivos vinculados a ese título.\nb) Que non se produciu un abandono da materia por parte da alumna ou do alumno, conforme os criterios establecidos por parte dos centros no marco do disposto pola consellería con competencias en materia de educación.\nc) Que a alumna ou o alumno se presentou ás probas e realizou as actividades necesarias para a súa avaliación, incluídas as da convocatoria extraordinaria.\nd) Que a media aritmética das cualificacións obtidas en todas as materias da etapa cursadas que, como mínimo, se requiran para a obtención do título pola modalidade pola que se remata sexa igual ou superior a cinco. Neste caso, para os efectos do cálculo da cualificación final da etapa, considerarase a nota numérica obtida na materia non superada.\nArtigo 33.\nObtención dunha segunda modalidade de bacharelato\n1. De conformidade co establecido na disposición adicional cuarta do Decreto 157/2022, do 15 de setembro, o alumnado que obtivese o título de bacharel conforme a estrutura establecida polo citado decreto poderá obter unha nova modalidade de bacharelato, para o que deberá cursar as seguintes materias:\na) A materia obrigatoria de primeiro curso da nova modalidade elixida.\nb) Dúas materias de opción de primeiro curso da nova modalidade elixida.\nc) A materia obrigatoria de segundo curso da nova modalidade elixida.\nd) Dúas materias de opción de segundo curso da nova modalidade elixida.\n2. O alumnado que solicite cursar as materias de primeiro e segundo cursos simultaneamente deberá ter en conta que non poderá ser avaliado das materias de continuidade de segundo curso en tanto non teña superadas as correspondentes de primeiro curso.\nArtigo 34.\nTitorías na modalidade a distancia\n1. Todo o alumnado que curse bacharelato a distancia terá asignado, no seu centro respectivo, unha profesora ou profesor titora ou titor por cada unha das materias.\n2. Terán carácter de horas lectivas todas aquelas dedicadas ás titorías presenciais, que deberán distribuírse no horario de cada docente de luns a venres, ambos incluídos.\n3. A atención do alumnado do bacharelato de adultos a distancia semipresencial:\na) Realizarase fundamentalmente a través de titorías presenciais, que serán de dous tipos: titorías lectivas e titorías de orientación.\nAs titorías lectivas dedicaranse a abordar co alumnado os aspectos fundamentais da materia correspondente. Estas titorías serán de asistencia obrigatoria para o alumnado.\nAs titorías de orientación dedicaranse a solucionar as dúbidas e a realizar as orientacións necesarias para o mellor aproveitamento do estudo autónomo do alumnado.\nb) A xefatura de estudos asignará, no horario do profesorado, un período lectivo semanal de titoría de orientación por cada materia que imparta. A cada grupo de primeiro e segundo de bacharelato que se estableza para estes efectos, ofertaráselle unha titoría de orientación con periodicidade quincenal en cada materia.\nc) O horario das titorías lectivas poderá concentrarse en tres días para adaptarse mellor ás posibilidades de asistencia do alumnado adulto. Cando a dirección do centro considere necesaria esta concentración, solicitará autorización á dirección territorial da Consellería de Educación, Ciencia, Universidades e Formación Profesional, que poderá autorizala, logo do informe do servizo territorial de Inspección Educativa.\n4. A atención do alumnado do bacharelato de adultos a distancia telemática:\na) Realizarase a través da aula virtual do IES San Clemente utilizando os recursos dixitais dispoñibles.\nb) Ao inicio de curso publicaranse e comunicaranse ao alumnado o calendario de avaliacións, os servizos aos que ten acceso a través da Aula Virtual, o horario de atención telefónica, se o houber, e calquera outra información que poida ser relevante.\nc) Con carácter xeral, as consultas realizadas á titora ou ao titor deberán ser resoltas e remitidas ao alumnado nun prazo máximo de vinte e catro horas despois da súa recepción. No caso de se recibiren en véspera de día non lectivo, deberán ser remitidas no inmediato día hábil seguinte.\nArtigo 35.\nRecursos didácticos no bacharelato a distancia\n1. O alumnado recibirá ao comezo do curso unha guía de cada materia que oriente o seu traballo autónomo. Esta guía incluirá indicacións sobre a distribución temporal dos contidos, os criterios de avaliación, as orientacións metodolóxicas, as datas das probas de avaliación e calquera outra información que se considere de interese para a súa aprendizaxe. A elaboración e actualización destas guías será responsabilidade dos departamentos didácticos correspondentes. O equipo directivo tomará as medidas oportunas para que o alumnado reciba ou teña acceso a esta guía.\n2. O contido das guías electrónicas utilizadas no bacharelato a distancia con titorías telemáticas non poderá alterarse sen a autorización da dirección do centro.\n3. Cando a dispoñibilidade de medios persoais e materiais o permitan, o alumnado do bacharelato a distancia semipresencial terá acceso aos recursos educativos do bacharelato a distancia con titorías telemáticas baixo a supervisión da súa titora ou titor. A dirección do centro adoptará as medidas oportunas para que o alumnado de bacharelato semipresencial teña acceso aos instrumentos e mecanismos de información e interacción proporcionados polas tecnoloxías da información e comunicación, que completarán así a atención que o alumnado recibe a través das titorías presenciais. A dirección do IES San Clemente colaborará, na medida dos recursos dispoñibles, para a consecución deste obxectivo a través da súa aula virtual.\nArtigo 36.\nProfesorado da modalidade a distancia\n1. O profesorado do IES San Clemente, por instancia da dirección do centro, realizará as tarefas que aseguren e intensifiquen a comunicación e a interacción co seu alumnado, especialmente a de gravación de clases e videotitorías, tendo en conta a importancia actual da canle de comunicación visual en todos os ámbitos e, en concreto, no da educación a distancia.\n2. O profesorado participará naquelas accións formativas promovidas pola dirección do centro e relacionadas cos aspectos específicos da metodoloxía e dos recursos propios desta modalidade de ensinanza.\n3. O profesorado, por instancia da dirección do centro e cando as circunstancias así o aconsellen, desprazarase ata os centros EPA das institucións penitenciarias ou outras institucións onde exista alumnado matriculado no bacharelato a distancia para supervisar a realización dos exames.\n4. A dirección do centro, por proposta da xefatura de estudos, nomeará un coordinador ou coordinadora de actividades de bacharelato a distancia, que terá unha dedicación dunha a seis horas semanais no horario lectivo. A persoa coordinadora do bacharelato a distancia colaborará coa xefatura de estudos en todos os asuntos relacionados con estas ensinanzas, preferentemente nas tarefas de realización e coordinación das probas escritas nos centros EPA, na coordinación do foro específico da aula virtual do centro e na coordinación de actividades nos centros penitenciarios.\nArtigo 37.\nAtención do alumnado interno en centros penitenciarios\n1. O alumnado interno dos centros EPA de Bonxe, Monterroso e O Pereiro de Aguiar que desexe seguir as ensinanzas de bacharelato realizará a súa matrícula no IES San Clemente, na modalidade de bacharelato a distancia.\n2. No mes de setembro, o equipo directivo do IES San Clemente manterá unha reunión co profesorado dos centros EPA mencionados co fin de planificar a oferta educativa, coñecer o número de posibles alumnos e entregar a documentación de matrícula.\n3. Posteriormente, profesorado do IES San Clemente desprazarase aos centros EPA para informar o alumnado sobre o sistema de ensinanza a distancia, así como da organización do plan de traballo.\n4. Ao finalizar cada trimestre, o profesorado responsable desta tarefa avaliará o plan de traballo e os rendementos do alumnado para introducir as correccións que sexan convenientes e os plans de recuperación.\n5. O profesorado de educación secundaria que estea destinado neses centros EPA prestará atención presencial a este alumnado, dentro das posibilidades do seu horario.\n6. A xefatura de estudos e o profesorado do IES San Clemente manterán contactos periódicos co profesorado dos mencionados centros EPA situados nos centros penitenciarios, co fin de facilitar a mellor atención a este alumnado.\nArtigo 38.\nReclamacións\nO procedemento de revisión e reclamación axustarase ao disposto na Orde do 26 de maio de 2023 pola que se desenvolve o Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia e se regula a avaliación nesa etapa educativa.\nCAPÍTULO V\nEnsinanzas non regradas\nArtigo 39.\nAdmisión e matrícula\nPara outras ensinanzas de adultos de carácter non regrado, os centros autorizados a impartilas establecerán, na primeira semana de setembro de cada curso escolar, o calendario de actividades que se van impartir así como o prazo de inscrición. Este prazo iniciarase, como mínimo, dez días antes do inicio das actividades.\nArtigo 40.\nCastelán e galego para inmigrantes\nOs grupos que se establezan para impartir as ensinanzas non regradas de castelán e galego para inmigrantes terán, con carácter xeral, un máximo de 25 alumnas/os.\nArtigo 41.\nAula Mentor\n1. O programa de Aula Mentor é un sistema de formación aberto, libre e a distancia a través da internet que se organiza nos centros EPA e IES autorizados mediante un convenio de colaboración entre a Consellería de Educación, Ciencia, Universidades e Formación Profesional, e o Centro Nacional de Información e Comunicación do Ministerio de Educación, Formación Profesional e Deportes.\n2. A matrícula estará aberta durante todo o curso escolar e conxelarase no mes de agosto.\n3. A atención do alumnado realízase a través do profesorado-titor telemático e un administrador/a presencial, que orientará e axudará o alumnado na elección do curso e na utilización do soporte técnico para contactar co profesor-titor.\n4. No momento da inscrición, o alumnado aboará o custo do curso por un período de 60 días naturais. O custo do curso será fixado anualmente polo Ministerio de Educación, Formación Profesional e Deportes en concepto de matrícula e acción titorial. O ritmo de aprendizaxe do alumnado e as características do curso condicionarán a duración deste. No caso de ser necesario ampliar a inscrición inicial, o dito custo renovarase para cada novo período de 30 días naturais.\n5. Cando finalice o curso e supere a proba final presencial realizada na aula, o alumnado obterá a certificación da actividade realizada.\n6. Para mellorar a cualificación profesional das persoas que realicen e superen un curso de Aula Mentor e favorecer a súa inserción laboral, este alumnado poderá realizar con carácter voluntario prácticas laborais en empresas baixo as especificacións seguintes:\na) As prácticas laborais en centros de traballo realizaranse despois de que o alumnado obteña a avaliación positiva no curso correspondente de Aula Mentor.\nb) Estas prácticas terán unha duración máxima de cen horas. A xornada de prácticas será como máximo de cinco horas diarias e deberá axustarse ao horario do centro de traballo onde se realicen.\nc) A empresa á que pertenza o centro de traballo onde se realicen as prácticas designará unha persoa responsable do seguimento e control desas prácticas laborais. Igualmente, o director ou directora do centro educativo nomeará responsable desas prácticas por parte do centro ao administrador ou administradora da Aula Mentor ou a outro profesorado do centro con horario dispoñible.\nd) Os centros educativos que imparten cursos de Aula Mentor e desexen acollerse a este plan de prácticas laborais subscribirán acordos de colaboración co centro de traballo pertencente a empresas ou agrupacións de empresas para a realización destas prácticas.\ne) O centro educativo comunicará á Dirección Xeral de Formación Profesional, Servizo de Ensinanzas de Réxime Especial e Aprendizaxe Permanente o acordo ou acordos que ten intención de subscribir e o alumnado ao que afecta. A Dirección Xeral de Formación Profesional autorizará, se é o caso, a sinatura do acordo ou acordos mencionados.\nf) Os acordos de colaboración para a realización das prácticas en centro de traballo deberanse formalizar por escrito e estarán asinados pola dirección do centro educativo e pola persoa que teña a representación legal do centro de traballo, da empresa ou institución colaboradora. Asinarase un acordo por cada tipo de ensino e por cada centro de traballo, onde se identificará o alumnado que será acollido pola entidade colaboradora asinante.\ng) A relación entre o alumnado e o centro de traballo derivada do acordo de colaboración non terá natureza xurídica para os efectos laborais. Xa que logo, o alumnado non poderá percibir retribución económica ningunha pola súa actividade formativa nin polos resultados que puidesen derivarse dela.\nh) A empresa ou entidade colaboradora non poderá ocupar ningún posto de traballo, nin sequera con carácter de substitución ou interinidade, co alumnado que realice prácticas na empresa.\ni) O centro de traballo expedirá ao alumnado que complete as prácticas de empresa unha certificación que acredite o número de horas de prácticas realizadas.\nj) Dez días antes do inicio das prácticas en centro de traballo, o centro educativo enviará unha copia do acordo específico de colaboración coas empresas ao servizo de Inspección Educativa da respectiva dirección territorial da Consellería de Educación, Ciencia, Universidades e Formación Profesional, para que desde alí se traslade á Inspección de Traballo.\nk) Para calquera dúbida sobre a natureza xurídica e aplicación práctica dos acordos asinados e das prácticas en centro de traballo do alumnado de Aulas Mentor, haberá que aterse ao disposto na lexislación que regula, na Comunidade Autónoma de Galicia, a formación en centros de traballo na formación profesional.\n7. As funcións do administrador ou administradora son as seguintes:\na) Xestión administrativa da Aula Mentor, así como a realización das tarefas relacionadas co seu mantemento informático e supervisión e control nas probas de avaliación do alumnado.\nb) Informar periodicamente de todos os aspectos relacionados co funcionamento da aula ao equipo directivo.\nc) Cubrir as actas de avaliación das diferentes convocatorias e entregalas para a súa custodia á secretaría do centro.\nd) Manter un rexistro de asistencia e uso da aula, así como das altas e baixas desta, que se entregará á xefatura de estudos mensualmente, xunto cun informe de incidencias, se as houbese, en cada grupo de alumnado.\ne) Realizar a memoria final de actividades da aula, que se incluirá na memoria anual do centro.\nf) Supervisar as prácticas que o alumnado faga no centro de traballo.\n8. Con carácter xeral, o profesorado que administre unha Aula Mentor terá unha dedicación horaria de tres horas por cada grupo de 10 alumnos activos, sempre que a dispoñibilidade de recursos humanos do centro o permita.\n9. A xestión económica do Programa Aula Mentor realizarase seguindo as seguintes indicacións:\n9.1. A Dirección Xeral de Formación Profesional comunicará periodicamente aos centros os datos necesarios para realizar o pagamento dos titores telemáticos, así como a retención aplicable en concepto de IRPF, de acordo coa información recibida do Ministerio de Educación, Formación Profesional e Deportes.\n9.2. Os ingresos realizados polo alumnado, en concepto de matrícula, faranse na conta do centro e a súa xestión e administración corresponde aos administradores da Aula Mentor para o pago de titores e administración da aula.\n9.3. A persoa administradora da aula e a secretaría do centro seguirán o seguinte procedemento para o pagamento de titores:\na) Ingreso mediante transferencia bancaria a cada titor da cantidade correspondente aos seus honorarios.\nb) Envío ao profesorado titor do xustificante bancario do ingreso, así como do documento de percepción de honorarios; do dito documento e do xustificante de pagamento por transferencia conservarase copia na secretaría do centro.\nc) Comunicación ao Servizo de Ensinanzas de Réxime Especial e Aprendizaxe Permanente da data na que se realizou o pagamento dos honorarios e as retencións correspondentes á Administración Tributaria.\nCAPÍTULO VI\nCentros en institucións penitenciarias\nArtigo 42.\nAspectos específicos dos centros EPA en institucións penitenciarias\n1. O profesorado que desenvolva a súa función docente nos centros penitenciarios está suxeito á normativa xeral de control e seguridade destas institucións, tendo que respectar e cumprir o establecido con carácter xeral na normativa penitenciaria, así como as normas do seu réxime interior.\n2. A actividade educativa desenvolverase de maneira que se acomode, en materia de horarios, á organización xeral de cada centro penitenciario.\n3. Ao inicio do curso, os centros establecerán o seu horario, que será aprobado pola dirección territorial correspondente.\n4. O horario dos funcionarios docentes con destino nos establecementos penitenciarios está sometido á lexislación que rexe para o corpo ao que pertencen e deberá satisfacer a demanda educativa efectiva da poboación penitenciaria, de acordo co principio de flexibilidade e acomodación horaria á realidade da institución na que se encontra a sede do centro EPA.\n5. Durante o mes de setembro de 2025, e segundo o sinalado no artigo 11 do Real decreto 1203/1999, en cada establecemento penitenciario constituirase un órgano permanente de coordinación e seguimento que se reunirá como mínimo tres veces ao ano.\n6. A dirección do centro educativo no establecemento penitenciario exercerá as funcións propias do seu cargo establecidas na normativa aplicable de carácter xeral e ademais exercerá as seguintes:\na) Informar os representantes do órgano de coordinación docente do establecemento penitenciario de todo canto atinxa á organización e funcionamento da actividade do centro de educación de persoas adultas.\nb) Coordinar a función docente que atinxe ás ensinanzas de persoas adultas no establecemento penitenciario conforme os criterios establecidos no proxecto educativo e de acordo coas normas de réxime interno do establecemento penitenciario.\nc) Dar a coñecer á xunta de tratamento do establecemento penitenciario a evolución do alumnado a través dos informes que o profesorado lle proporcione cos resultados das avaliacións e calquera outro sobre o rendemento pedagóxico.\nd) Facilitar á dirección do establecemento penitenciario a listaxe de persoal interno que diariamente deban incorporarse á actividade educativa indicando os niveis educativos que lle correspondan.\ne) Elaborar informes, por petición da Administración competente, sobre o funcionamento do centro e sobre aqueloutros aspectos relacionados coa actividade docente neste.\nf) Atender as consideracións da comisión mixta creada por convenio entre a Comunidade Autónoma de Galicia e o Ministerio do Interior.\nSantiago de Compostela, 20 de xuño de 2025\nMaría Eugenia Pérez Fernández\nDirectora xeral de Formación Profesional"
  },
  {
    "file_id": "AnuncioG0760-121125-0001_gl",
    "doga_id": 225,
    "doga_date": "2025-11-20",
    "url": "https://www.xunta.gal/dog/Publicados/2025/20251120/AnuncioG0760-121125-0001_gl.html",
    "title": "ORDE do 11 de novembro de 2025 pola que se regula a pesca da lamprea nas pesqueiras do río Ulla e se fixan o período e as condicións para presentar as solicitudes para o ano 2026 (código de procedemento MT823A).",
    "content": "O Decreto 49/2024, do 22 de abril, polo que se fixa a estrutura orgánica das consellerías da Xunta de Galicia, e o Decreto 137/2024, do 20 de maio, polo que se establece a estrutura orgánica da Consellería de Medio Ambiente e Cambio Climático, atribúen a esta consellería, dentro das súas competencias, o fomento, a ordenación e o aproveitamento dos recursos piscícolas.\nO artigo 58 da Lei 2/2021, do 8 de xaneiro, de pesca continental de Galicia (DOG núm. 9, do 15 de xaneiro), indica que por medio da orde anual de pesca continental, a consellería competente en materia de pesca continental establecerá para cada tempada as normas específicas de pesca das distintas especies pescables que habitan as augas continentais de Galicia, adoptará os réximes especiais que se coiden pertinentes en determinados tramos de auga e aprobará as modificacións e as revisións dos plans técnicos de xestión dos recursos piscícolas que sexan necesarias.\nAs normas específicas de pesca fixarán as épocas hábiles, os tamaños mínimos, as cotas de captura, os cebos e as modalidades de pesca para cada especie en todas as augas continentais da comunidade autónoma, sen prexuízo do disposto nas normas específicas para cada tramo de auga.\nO artigo 7 da Orde do 4 de decembro de 2024 pola que se establecen as normas de pesca nas augas continentais da Comunidade Autónoma de Galicia durante a tempada 2025 (DOG núm. 241, do 16 de decembro), establece que «a pesca da lamprea se autoriza unicamente nos ríos Tea e Ulla. As autorizacións para a pesca da lamprea regúlanse mediante unha normativa específica que publica anualmente a Consellería de Medio Ambiente e Cambio Climático».\nO artigo 65 da Lei de pesca continental de Galicia establece que «a pesca continental de carácter etnográfico gozará dunha especial protección administrativa polo seu especial interese socioeconómico e cultural. Sen prexuízo do establecido no artigo 65 da Lei 42/2007, do 13 de decembro, do patrimonio natural e da biodiversidade, a consellería competente en materia de pesca continental poderá permitir o emprego de determinadas técnicas tradicionais de pesca continental de carácter etnográfico que se achen en previsible risco de desaparecer e sobre determinadas especies piscícolas, co obxectivo último de garantir a súa transmisión, promoción e posta en valor. As condicións especiais que rexerán a práctica da pesca continental de carácter etnográfico, así como o título habilitante, as artes, os modelos e as técnicas necesarias para o seu desenvolvemento, determinaranse regulamentariamente.\nUnicamente poderán ser obxecto da pesca continental de carácter etnográfico a lamprea e a anguía».\nEsta orde ten por obxecto establecer a normativa específica para a pesca da lamprea (\nPetromyzon marinus\n) nun ámbito territorial e temporal determinado. A pesca da lamprea presenta aspectos específicos que quedan reflectidos na propia Lei de pesca continental de Galicia, que exceptúa esta especie, xunto coa anguía e a angula ou meixón, da prohibición de determinadas artes de pesca e da modalidade de pesca nocturna. Esta circunstancia xustifica o establecemento dun réxime especial para a pesca destes seres vivos.\nA lamprea é unha especie de peixe moi particular no que respecta ao seu aproveitamento, no cal se seguen utilizando procedementos e artes tradicionais que están prohibidos para o resto das especies.\nO Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio) establece, no seu artigo 88, os obstáculos, os instrumentos, as artes e os aparellos prohibidos nas augas continentais galegas, coa excepción dos utilizados na pesca de anguías, meixóns, lampreas e especies de esteiro.\nCo obxecto de que se realice un aproveitamento ordenado da pesca da lamprea no río Ulla, establécese un réxime especial para o vindeiro ano 2026.\nMediante a Orde do 22 de setembro de 2022 pola que se modifica a Orde do 23 de novembro de 2018 pola que se regulan o Rexistro de Entidades Colaboradoras de Pesca Fluvial, o Rexistro de Embarcacións e Artefactos Boiantes de Pesca Fluvial e os formularios normalizados que se van empregar en distintos procedementos en materia de pesca fluvial (códigos de procedemento MT807B, MT807C, MT823A e MT823B), publicada no\nDiario Oficial de Galicia\nnúm. 190, do 5 de outubro de 2022, habilitouse na sede electrónica da Xunta de Galicia o procedemento MT823A co obxecto de tramitar as solicitudes de autorización para a pesca de lamprea nas pesqueiras do río Ulla. Conforme o disposto no artigo 8.7 da citada orde, a normativa específica para cada tempada de pesca establecerá os prazos de admisión de solicitudes de autorización de pesqueiras no río Ulla.\nPor todo o anterior, e consonte o disposto no artigo 27.15 do Estatuto de autonomía e no uso das atribucións que me confire a Lei 1/1983, do 22 de febreiro, reguladora da Xunta e da súa Presidencia,\nDISPOÑO:\nArtigo 1. Obxecto\nO obxecto desta norma é establecer os prazos de admisión de solicitudes de autorización de pesqueiras no río Ulla para o aproveitamento específico de lamprea (\nPetromyzon marinus\n) durante o ano 2026 (código de procedemento MT823A).\nArtigo 2. Solicitantes\nPoderán presentar solicitudes as persoas físicas titulares de dereitos de uso das pesqueiras tradicionais situadas no río Ulla, como se detallan no anexo I desta orde, esquema da disposición de pesqueiras e ocos no río Ulla.\nArtigo 3. Limitacións á pesca\n1. A pesca da lamprea só se poderá practicar nas pesqueiras autorizadas e coas limitacións seguintes:\na) Nas pesqueiras de Areas e As Vellas deberán deixar libre a canle central do río e non poderán traballar na denominada «vea».\nb) Deberán empregarse redes que non causen dano a outras especies piscícolas.\nc) Serán devoltos á auga ou entregados ao persoal da Administración que o solicite todos aqueles exemplares de especies piscícolas que non sexan as lampreas capturadas nas pesqueiras.\nd) En todo momento deberán colaborar co persoal do Servizo de Patrimonio Natural da Consellería de Medio Ambiente e Cambio Climático, seguindo as súas instrucións.\n2. Estas limitacións obrigan a todas as persoas autorizadas, sexan ou non titulares das pesqueiras.\nArtigo 4. Período e horario hábil\n1. O período hábil de pesca será:\na) Nas pesqueiras de Areas (Herbón), do 12 de xaneiro ao 28 de marzo de 2026.\nb) No tramo comprendido desde a pesqueira As Vellas (Herbón) ata a pesqueira da Trapa (Herbón), ambas incluídas, do 2 de febreiro ao 18 de abril de 2026.\nc) No tramo comprendido desde as pesqueiras da Caseta e Furado (Carcacía) ata a pesqueira de Lampreeiro, lugar das Pesqueiras (Reis), todas incluídas, do 9 de marzo ao 23 de maio de 2026.\nO mesmo día en que remate o período autorizado deberán retirarse as artes de pesca.\n2. As redes só poderán estar colocadas desde as 20.00 horas ata as 8.00 horas.\nProhíbese a realización dos labores de pesca desde as 8.00 horas dos sábados ata as 20.00 horas dos luns, período en que deberán levantarse as redes das pesqueiras.\nArtigo 5. Forma, lugar e prazo de presentación de solicitudes\n1. O prazo de presentación de solicitudes será de quince días hábiles, contados a partir do día seguinte ao da publicación desta orde no\nDiario Oficial de Galicia\n.\n2. As solicitudes presentaranse preferiblemente por vía electrónica a través do formulario normalizado do procedemento MT823A dispoñible na sede electrónica da Xunta de Galicia, https://sede.xunta.gal. Opcionalmente, poderanse presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común.\nPara a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nArtigo 6. Documentación complementaria\n1. As persoas interesadas deberán achegar coa solicitude o documento que acredite o dereito de uso das pesqueiras.\nDe conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa foron presentados anteriormente pola persoa interesada a calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\nDe forma excepcional, se non se poden obter os citados documentos, poderá solicitarse novamente á persoa interesada a súa achega.\n2. A documentación complementaria presentarase preferiblemente por vía electrónica.\nOpcionalmente, as persoas interesadas poderán presentar a documentación complementaria presencialmente en calquera dos lugares e rexistros establecidos na normativa reguladora do procedemento administrativo común.\nAs persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.\n3. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\nArtigo 7. Comprobación de datos\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á consulta:\na) DNI/NIE da persoa solicitante.\nb) DNI/NIE da persoa representante.\nc) NIF da entidade representante.\n2. No caso de que as persoas interesadas se opoñan á consulta, deberán indicalo no recadro habilitado no formulario correspondente e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 8. Resolución e recursos\n1. De conformidade co establecido no artigo 35 da Lei 2/2021, do 8 de xaneiro, de pesca continental de Galicia, a competencia para a concesión das autorizacións reguladas nesta orde corresponde á persoa titular da Consellería de Medio Ambiente e Cambio Climático.\n2. O prazo máximo para resolver será de un mes contado a partir da data de finalización de presentación de solicitudes.\n3. O sentido do silencio será positivo.\n4. A resolución ditada, segundo o disposto no número 1 deste artigo, poñerá fin á vía administrativa e contra ela poderase interpoñer recurso potestativo de reposición ante a persoa titular da Consellería de Medio Ambiente e Cambio Climático, no prazo dun mes a partir da notificación da resolución, ou ben impugnala directamente diante do Tribunal Superior de Xustiza de Galicia, no prazo de dous meses se a resolución fose expresa, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, e 46 da Lei 29/1998, do 13 de xullo, reguladora da xurisdición contencioso-administrativa.\nArtigo 9. Trámites administrativos posteriores á presentación da solicitude\nA sede electrónica da Xunta de Galicia permite ás persoas interesadas realizar trámites electrónicos, con posterioridade ao inicio do expediente, accedendo á Carpeta cidadá da persoa interesada. Opcionalmente, as persoas interesadas tamén poderán realizar os ditos trámites presencialmente en calquera dos lugares e rexistros establecidos na normativa reguladora do procedemento administrativo común.\nArtigo 10. Notificacións\n1. As notificacións de resolucións e actos administrativos practicaranse preferentemente por medios electrónicos. As persoas interesadas poderán decidir e comunicar en calquera momento que as notificacións sucesivas se practiquen ou deixen de practicar por medios electrónicos mediante os modelos normalizados dispoñibles.\n2. A persoa interesada deberá manifestar expresamente a modalidade escollida para a notificación (electrónica ou en papel) no formulario.\n3. No caso de optar pola notificación en papel, practicarase a notificación segundo o establecido na normativa reguladora do procedemento administrativo común.\n4. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n5. As notificacións por medios electrónicos entenderanse practicadas no momento en que se produza o acceso ao seu contido e entenderanse rexeitadas cando transcorran dez días naturais desde a posta á disposición da notificación sen que se acceda ao seu contido.\n6. Se o envío da notificación electrónica non é posible por problemas técnicos, practicarase a notificación polos medios previstos na normativa reguladora do procedemento administrativo común.\nArtigo 11. Permisos\nToda persoa que traballe nas pesqueiras deberá estar en posesión da correspondente licenza de pesca e do permiso de 4ª categoría para cada día e para cada pesqueira, documentos que deberá levar consigo, xunto co DNI ou NIE, durante a práctica desta actividade.\nXunto cos permisos entregarase un libro ou folla de rexistro de capturas que deberá ser debidamente cuberto e estar sempre á disposición do persoal do Servizo de Patrimonio Natural.\nUnha vez rematada a tempada, o libro ou folla de rexistro deberá ser enviado, no prazo de 15 días, ao Servizo de Patrimonio Natural de Pontevedra, na avenida María Victoria Moreno, núm. 43, 2º.\nO cumprimento deste requisito será indispensable para optar aos permisos da próxima temporada.\nNo caso de que faga uso da pesqueira unha persoa distinta de quen solicita a autorización, para a obtención dos citados permisos deberá acreditar, no Servizo de Patrimonio Natural de Pontevedra, a conformidade da persoa autorizada.\nArtigo 12. Infraccións e sancións\nAs infraccións contra esta regulación serán sancionadas de acordo co establecido na Lei 2/2021, do 8 de xaneiro, de pesca continental de Galicia.\nPolo uso indebido da pesqueira responderá a persoa titular. Se nun mesmo posto hai varias persoas titulares, responderán solidariamente.\nDisposición adicional única. Delegación de competencias\nDelégase na persoa titular da Departamento Territorial da Consellería de Medio Ambiente e Cambio Climático de Pontevedra a competencia para a concesión da autorización regulada nesta orde.\nDisposición transitoria única\nPara os efectos do establecido no artigo 11 desta orde, de acordo co disposto na disposición transitoria segunda do Decreto 130/1997, do 14 de maio, e mentres non se determinen os requisitos para a obtención da licenza da clase D, para o exercicio da pesca con aproveitamento nas pesqueiras do río Ulla, expedirase a correspondente licenza das outras clases segundo corresponda, na cal se indicará a especie autorizada (lamprea) e se especificará a pesqueira en que se pode practicar esta pesca, de acordo coa lista establecida no anexo I desta orde.\nDisposición derradeira primeira. Desenvolvemento\nFacúltase a persoa titular da Dirección Xeral de Patrimonio Natural para ditar, no ámbito das súas competencias, as instrucións necesarias para a aplicación do establecido nesta orde e para adoptar as medidas excepcionais previstas no artigo 48 do Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, por proposta do Servizo de Patrimonio Natural de Pontevedra, por razóns hidrobiolóxicas, de estiaxe ou calquera outra que o faga necesario.\nDisposición derradeira segunda. Entrada en vigor\nEsta orde producirá efectos o día seguinte ao da súa publicación no\nDiario Oficial de Galicia\n.\nSantiago de Compostela, 11 de novembro de 2025\nÁngeles Vázquez Mejuto\nConselleira de Medio Ambiente e Cambio Climático"
  },
  {
    "file_id": "AnuncioG0766-191125-0001_gl",
    "doga_id": 227,
    "doga_date": "2025-11-24",
    "url": "https://www.xunta.gal/dog/Publicados/2025/20251124/AnuncioG0766-191125-0001_gl.html",
    "title": "DECRETO 104/2025, do 17 de novembro, polo que se declara ben de interese cultural o Castro de San Cibrao de Las, nas parroquias de San Cibrao de Las e San Xoán de Ourantes, nos concellos de San Amaro e Punxín (Ourense).",
    "content": "I\nA Comunidade Autónoma de Galicia, ao abeiro do artigo 149.1.28 da Constitución española e conforme ao artigo 27 do Estatuto de autonomía para Galicia, asume a competencia exclusiva en materia de patrimonio cultural. No seu exercicio, apróbase a Lei 5/2016, do 4 de maio, do patrimonio cultural de Galicia (en diante, LPCG).\nA LPCG, no seu artigo 8.2, establece que: «Terán a consideración de bens de interese cultural aqueles bens e manifestacións inmateriais que, polo seu carácter máis sobranceiro no ámbito da Comunidade Autónoma, sexan declarados como tales por ministerio da lei ou mediante decreto do Consello da Xunta de Galicia, por proposta da consellería competente en materia de patrimonio cultural, de acordo co procedemento establecido nesta lei. Os bens de interese cultural poden ser inmobles, mobles ou inmateriais».\nO artigo 10.1.d) da LPCG define xacemento arqueolóxico ou zona arqueolóxica como «[...] o lugar en que existen evidencias de bens mobles ou inmobles susceptibles de seren estudados con metodoloxía arqueolóxica, de interese artístico, histórico, arquitectónico, arqueolóxico, paleontolóxico, sempre que estea relacionado coa historia humana, ou antropolóxico [...]».\nII\nO Castro de San Cibrao de Las, tamén coñecido coas denominacións da Cidade, A Cividade ou A Cidá de San Cibrán, é un dos xacementos arqueolóxicos emblemáticos para analizar tanto a fin da Idade do Ferro en Galicia como para comprender a propia historia da arqueoloxía en Galicia.\nO ben está situado a uns 20 quilómetros da cidade de Ourense, nunha pequena elevación a uns 470 m sobre o nivel do mar, o que permite ter vistas a toda a contorna do xacemento arqueolóxico, especialmente desde a croa ou desde a rolda da muralla. O xacemento arqueolóxico conforma un esporón ao norte dos montes de San Trocado. Pertence, a súa parte oeste, ao concello de San Amaro, e a súa parte leste, ao concello de Punxín, e abrangue as parroquias de San Cibrao de Las e San Xoán de Ourantes, na confluencia entre os ríos Miño (ao sur) e Barbantiño (polo leste), na comarca do Carballiño. Os núcleos de poboación máis próximos son A Torre, Andrade e Cristimil.\nA elección deste xacemento arqueolóxico para a súa declaración como ben de interese cultural fundaméntase no seu interese científico e na súa importancia histórica e arqueolóxica no panorama da arqueoloxía clásica en Galicia, sendo un dos xacementos arqueolóxicos máis sobranceiros e coñecidos da Comunidade Autónoma de Galicia como elemento crucial da Idade do Ferro, especialmente na súa fase final e no inicio do período romano.\nAdemais destes valores científicos, o Castro de San Cibrao de Las destaca por ser portador doutros valores intrínsecos ao seu carácter como xacemento arqueolóxico visitable e que conta cunha infraestrutura museística de vangarda. Neste sentido, destaca polo seu estado de conservación e pola súa posta en valor, xa que as sucesivas intervencións arqueolóxicas permitiron sacar á luz numerosas estruturas, tanto habitacionais como doutro tipo (murallas, rúas, portas monumentais, alxibes...), así como importantes restos da cultura material.\nConstitúe, por tanto, un documento de valor incalculable para ilustrar, non só o fenómeno da construción dos grandes lugares centrais de finais da Idade do Ferro chamados oppida, senón tamén para caracterizar unha sociedade en transición, co abandono paulatino dos costumes castrexos para adaptarse á nova realidade romana. Este xacemento arqueolóxico ten sido obxecto de intervencións arqueolóxicas e de conservación desde comezos do século XX.\nO seu carácter singular levou a que a Dirección Xeral de Patrimonio Cultural promovese traballos de prospección arqueolóxica e documentación para a súa delimitación conforme o disposto na LPCG para a súa declaración como ben de interese cultural, e elaborase un informe específico sobre os valores culturais deste xacemento arqueolóxico, que concluíu destacando o carácter de sobranceiro para o patrimonio cultural de Galicia do Castro de San Cibrao de Las.\nIII\nA Dirección Xeral de Patrimonio Cultural publicou no\nDiario Oficial de Galicia\nnúmero 114, do 17 de xuño, a Resolución do 28 de maio de 2025, da Dirección Xeral de Patrimonio Cultural, pola que se incoa o procedemento para declarar ben de interese cultural o Castro de San Cibrao de Las, nas parroquias de San Cibrao de Las e San Xoán de Ourantes, nos concellos de San Amaro e Punxín (Ourense).\nO artigo 18.2 da LPCG establece que é necesario o informe favorable e motivado sobre o seu valor cultural sobranceiro de, polo menos, dúas das institucións consultivas especializadas a que se refire o artigo 7 do citado texto legal. Neste sentido solicitouse informe ao Consello da Cultura Galega, ao Instituto de Ciencias do Patrimonio (Incipit) e á Facultade de Xeografía e Historia da Universidade de Santiago de Compostela. Logo de realizado este trámite, constan no expediente administrativo dous informes favorables e motivados sobre o valor cultural sobranceiro do ben precisos para proceder á declaración de ben de interese cultural do Castro de San Cibrao de Las, nas parroquias de San Cibrao de Las e San Xoán de Ourantes, nos concellos de San Amaro e Punxín (Ourense).\nNo período de exposición pública da proposta de incoación e do expediente administrativo presentouse un escrito de alegacións que, nos seus termos globais e despois do informe dos servizos técnicos da Dirección Xeral de Patrimonio Cultural, foron estimadas en parte e, en consecuencia, actualizouse o anexo I descritivo da declaración de ben de interese cultural en tres aspectos moi puntuais. Así mesmo, parte da información trasladada no escrito de alegacións incorporarase ao expediente administrativo, co fin de documentar o xacemento dun xeito máis completo.\nNa tramitación do expediente, por tanto, cumpríronse todos os trámites legalmente preceptivos de acordo coa normativa vixente.\nNa súa virtude, por proposta do conselleiro de Cultura, Lingua e Xuventude e logo de deliberación do Consello da Xunta de Galicia na súa reunión do día dezasete de novembro de dous mil vinte e cinco,\nDISPOÑO:\nPrimeiro.\nDeclaración de ben de interese cultural\nDeclarar ben de interese cultural o Castro de San Cibrao de Las, nas parroquias de San Cibrao de Las e San Xoán de Ourantes, nos concellos de San Amaro e Punxín (Ourense), conforme o descrito no anexo I deste decreto e segundo a delimitación proposta no anexo II.\nSegundo.\nAnotación no Rexistro de Bens de Interese Cultural de Galicia\nOrdenar que se anote esta declaración de ben de interese cultural no Rexistro de Bens de Interese Cultural de Galicia e que se comunique ao Rexistro Xeral de Bens de Interese Cultural da Administración Xeral do Estado.\nTerceiro.\nPublicación\nPublicar este decreto no\nDiario Oficial de Galicia\ne no\nBoletín Oficial del Estado\n.\nCuarto.\nNotificación\nNotificarlles este decreto ás persoas e ás asociacións interesadas e aos concellos de Punxín e San Amaro.\nQuinto.\nRecurso\nContra este acto, que esgota a vía administrativa, as persoas interesadas poden interpoñer potestativamente recurso de reposición no prazo dun mes desde o día seguinte ao da súa publicación ante o órgano que ditou o acto ou, directamente, interpoñer recurso contencioso-administrativo no prazo de dous meses desde o día seguinte ao da súa publicación, ante a Sala do Contencioso-Administrativo do Tribunal Superior de Xustiza de Galicia.\nDisposición derradeira.\nEficacia\nEste decreto terá eficacia desde o día seguinte ao da súa publicación no\nDiario Oficial de Galicia\n.\nSantiago de Compostela, dezasete de novembro de dous mil vinte e cinco\nAlfonso Rueda Valenzuela\nPresidente\nJosé Carlos López Campos\nConselleiro de Cultura, Lingua e Xuventude\nANEXO\nDescrición do ben\n1. Denominación:\n– Principal: O Castro de San Cibrao de Las.\n– Outras denominacións: A Cidade, A Cividade, A Cidá de San Cibrán de Lás ou A Ciudá.\n2. Localización:\n– Administrativa: parroquias de San Cibrao de Las e San Xoán de Ourantes, concellos de San Amaro e Punxín, respectivamente (Ourense).\n– Coordenadas xeográficas: UTM (ETRS 89, fuso 29), coordenadas centrais, capa catálogo elementos xuño de 2023 do GA32074001 do Plan básico autonómico: X: 579.886, Y: 4.690.213.\n3. Descrición do ben:\nO Castro de San Cibrao de Las foi considerado tradicionalmente como un\noppidum\nou citania do cambio de era, pero nas intervencións máis recentes amplíase a súa ocupación como castro entre os séculos II a.C. ata o século II d.C, e documéntanse indicios da existencia doutras fases no xacemento arqueolóxico, con datacións desde o século VI a.C., posible actividade ocasional, e o século XI d.C., momento do derrubamento da muralla e do abandono definitivo do xacemento arqueolóxico.\nAs diversas intervencións arqueolóxicas que se veñen desenvolvendo desde os inicios do século XX levan a describir o ben como un\noppidum\ncon dous recintos ovalados e concéntricos, cunha croa ou primeiro recinto de case unha hectárea, con algunhas estruturas no seu interior, e un segundo recinto en que se concentran as unidades habitacionais, con rúas empedradas que conectan as portas, e zonas de paso que organizan os sectores ou unidades habitacionais coas rúas centrais.\nNon está clara a funcionalidade do recinto superior da croa, pero parece que podería estar relacionado con actividades comunitarias, e quizais vinculadas ao mundo das crenzas e da relixión. A isto parecen apuntar as pequenas estatuas e inscricións en pedra atopadas nese ámbito. Á croa accédese a través de dúas portas: a porta leste está protexida por corpos de garda, mentres que a oeste ten torreóns.\nO segundo recinto, ocupa a maior parte da superficie de San Cibrao de Las, e está protexido na parte inferior por unha gran muralla na que se abren ao menos tres portas (lado leste, oeste e posible acceso polo sur) protexidas por torres. Das portas oeste e leste saen rúas empedradas que as conectan coas portas que dan acceso á croa. Estas dúas rúas van organizar a disposición das estruturas, con outras moitas máis ou menos paralelas que conectan a ronda da muralla da croa coa ronda da muralla do segundo recinto.\nEste segundo recinto organízase en barrios, definidos como un conxunto de construcións delimitadas polas rúas radiais e as rondas de muralla. Cada barrio contén un número variable de vivendas, unidades habitacionais ou unidades básicas de ocupación familiar. As diferentes estruturas ou estancias destas unidades terían diferentes funcións (almacéns, cociñas, zonas produtivas, ou zonas de habitación), e a todas se accede desde un patio central.\nCómpre tamén mencionar o gran número de materiais arqueolóxicos atopados no xacemento arqueolóxico. Destaca polo seu volume o conxunto de pezas cerámicas, como son os potes globulares, vasos cilíndricos, xerriñas, fontes... ou pezas importadas da época romana, terra\nsigillata\n, ánforas... As pezas líticas, tanto funcionais como decorativas, morteiros, muíños, amarradoiros, trisqueis, unha xamba decorada cun trisquel pintado en vermello, hexasqueis e rosetas, cabezas cortadas, escultura antropomorfa... Obxectos de vidro de uso doméstico e numerosas contas. Abundantes restos metálicos, fragmentos de sítulas, obxectos de adorno persoal (fibelas e agullas para o cabelo), punta de lanza e un puñal de antenas, un fragmento de\nstylus\n, moedas... Tamén mencionar a existencia dalgunhas epígrafes, dedicacións ou inscricións votivas a deuses como Iovi ou Nabia, documentadas na croa ou primeiro recinto.\n4. Estado de conservación:\nO Castro de San Cibrao de Las é un xacemento arqueolóxico excepcional, non só polo seu monumental tamaño ou pola súa importancia histórica e científica, senón tamén polo bo estado en que se conserva, cunha vasta extensión de zona escavada e musealizada, aínda que tan só se trate dun 15 % da extensión total do poboado. A súa integridade preservouse de forma excelente, sen que se vise afectada substancialmente a súa morfoloxía ao longo dos varios séculos de historia desde o seu abandono.\nO xacemento arqueolóxico atesoura unha ampla historia de intervencións arqueolóxicas que arrincan no ano 1920. Por sorte, estas intervencións, non só se limitaron a tarefas de escavación arqueolóxica, senón que moitas campañas, a partir dos anos 80, foron acompañados de traballos de consolidación e restauración dos restos exhumados. A partir dos anos 2000 prodúcese un punto de inflexión no futuro do ben, xa que se fragua a idea da integración do Castro de San Cibrao de Las como xacemento arqueolóxico de cabeceira para a cultura castrexa dentro da Rede galega de patrimonio arqueolóxico (RGPA). Este feito fará que tomen un pulo moi intenso as accións de conservación e consolidación das estruturas exhumadas, tanto en campañas anteriores como nas novas campañas que se planifiquen, co fin de dotar ao ben dunha posta valor que permita visitar e comprender o castro en toda a súa extensión e o seu contexto cultural.\nComo resultado disto, na actualidade todos os restos exhumados atópanse consolidados, e a súa integración como Parque Arqueolóxico da Cultura Castrexa, Lansbrica (PACC), promovido pola Xunta de Galicia e inaugurado no ano 2014, fai que se dispoña un xacemento arqueolóxico amplamente escavado, investigado, consolidado, musealizado e protexido, con control das visitas e acceso do público que limita a afección das estruturas.\nO PACC conta cun centro de interpretación, coma infraestrutura para dotar de ferramentas de interpretación da cultura castrexa, en xeral, e do Castro de San Cibrao de Las, en particular. A creación deste parque actuou de xeito positivo na conservación e preservación deste ben á vez que cumprir a súa función didáctica e de divulgación.\nTodo o ámbito do PACC estaba incluído na xestión do acceso público e mantemento desde o ano 2014 ata o ano 2021. Na actualidade e desde o ano 2022 só existe o servizo de atención ao público e control das instalacións do centro de interpretación como consecuencia dos conflitos sobre a titularidade dos predios. A falla de control de visitas ao xacemento arqueolóxico e dos labores periódicos para a súa limpeza e mantemento, repercute de xeito negativo na súa contemplación e interpretación e pode afectar a súa conservación."
  },
  {
    "file_id": "AnuncioG0760-171125-0003_gl",
    "doga_id": 228,
    "doga_date": "2025-11-25",
    "url": "https://www.xunta.gal/dog/Publicados/2025/20251125/AnuncioG0760-171125-0003_gl.html",
    "title": "DECRETO 105/2025, do 11 de novembro, polo que se regula o Foro do litoral de Galicia.",
    "content": "O artigo 148.1.3 da Constitución española dispón que as comunidades autónomas poden asumir a competencia sobre «ordenación do territorio, urbanismo e vivenda». Así o fixo Galicia, recoñecendo a citada competencia e incluíndo, ademais, a ordenación «do litoral», ao dispoñer no artigo 27.3 do seu Estatuto de autonomía (en diante, EAG) que «no marco do presente estatuto corresponde á Comunidade Autónoma galega a competencia exclusiva sobre as seguintes materias: 3. Ordenación do territorio e do litoral, urbanismo e vivenda».\nSobre a base das competencias autonómicas en materia de ordenación do territorio e do litoral (artigo 27.3 do EAG) aprobouse a Lei 4/2023, do 6 de xullo, de ordenación e xestión integrada do litoral de Galicia, que se fundamenta, ademais, noutros títulos competenciais cando as súas previsións se proxectan sobre o mar, tales como a competencia exclusiva da Comunidade Autónoma sobre a pesca nas rías e nas demais augas interiores, o marisqueo e a acuicultura (artigo 27.15 do EAG) e sobre os portos autonómicos (artigo 27.9 do EAG), a competencia para o desenvolvemento lexislativo e a execución da lexislación do Estado en materia de ordenación do sector pesqueiro (artigo 28.5 do EAG) e portos pesqueiros (artigo 28.6 do EAG), ou a competencia de execución da lexislación do Estado en materia de salvamento marítimo (artigo 20.3 do EAG) e verteduras industriais e contaminantes nas augas territoriais do Estado correspondentes ao litoral galego (artigo 29.4 do EAG), por citar os títulos máis significativos. Débense engadir á anterior relación as competencias que lle corresponden á Comunidade Autónoma de Galicia en materia de ambiente, que foron progresivamente perfiladas polo Tribunal Constitucional na interpretación do artigo 149.1.23 da Constitución española, que atribúe ao Estado a competencia exclusiva para ditar a «lexislación básica sobre a protección do ambiente, sen prexuízo das facultades das comunidades autónomas de establecer normas adicionais de protección», e da asunción estatutaria das competencias, como a realizada no artigo 27.30 do Estatuto de autonomía de Galicia, ao recoñecer a competencia exclusiva da materia «normas adicionais sobre protección do ambiente e da paisaxe nos termos do artigo 149.1.23».\nComo indica a exposición de motivos da Lei 4/2023, do 6 de xullo, «A integración exixe superar a visión sectorializada do litoral, en prol dunha xestión que tome en consideración os diversos usos e as actividades económicas que se proxectan e desenvolven no litoral, os diversos riscos e as ameazas que afecten os ecosistemas mariño-costeiros, así como as distintas administracións que concorran na súa ordenación e xestión, isto é, adoptar un enfoque integrado na xestión do litoral. É precisamente a aspiración de alcanzar unha xestión integrada do litoral a que exixe unha regulación como a presente, que distingue os espazos, os suxeitos e as actividades, máis sen esquecer que o litoral é unha entidade única e continua que require de regras de ordenación coherentes e de accións coordinadas».\nComo regula a lei, a xestión integrada é un proceso participativo, dinámico e adaptativo que, considerando a interrelación e interdependencia entre os fenómenos naturais e actividades humanas, persegue un desenvolvemento sustentable integral, ambiental, social e económico, cunha xestión baseada nos ecosistemas para a protección dos seus servizos ecosistémicos e para potenciar a súa resiliencia, sobre todos os espazos terrestres, mariños e marítimo-terrestres nos que se percibe unha interacción terra-mar contrastada cientificamente.\nEn coherencia coa xestión integrada do litoral é necesario garantir unha gobernanza, que permita unha participación suficiente de todos os sectores da sociedade interesados no litoral.\nEn virtude do anterior, o capítulo IV do título I da Lei 4/2023, do 6 de xullo, regula os órganos de participación, consulta e asesoramento: a Xunta Consultiva en Materia de Ordenación do Territorio e Urbanismo e o Foro do Litoral de Galicia que garanten a xestión integrada a través de técnicas adecuadas e efectivas de coordinación, colaboración, cooperación e participación.\nO artigo 16.1 da devandita norma, crea o Foro do Litoral de Galicia como o máximo órgano colexiado de participación, asesoramento e consulta en materia de ordenación do litoral, integrado polas administracións, as universidades, os organismos científicos, as organizacións dos sectores produtivos, as organizacións ambientais e aquelas que teñan por obxectivo a defensa e a protección do patrimonio cultural.\nEsta disposición consta de quince artigos estruturados en tres capítulos, dúas disposicións adicionais e dúas disposicións derradeiras.\nO capítulo primeiro, relativo ás disposicións xerais, establece o obxecto e a adscrición do Foro do Litoral de Galicia, a súa natureza, o réxime xurídico e as funcións que lle corresponden.\nO capítulo segundo determina a composición do Foro do Litoral de Galicia, define os órganos que o integran, as facultades e as obrigas dos seus membros e o réxime retributivo.\nO capítulo terceiro regula as normas básicas de funcionamento.\nO decreto finaliza con dúas disposicións adicionais relativas aos gastos de funcionamento e ao prazo para a constitución do Foro do Litoral de Galicia; e dúas disposicións derradeiras.\nNa súa virtude, por proposta da conselleira de Medio Ambiente e Cambio Climático, de acordo co Consello Consultivo, e tras a deliberación do Consello da Xunta de Galicia, na súa reunión do día once de novembro de dous mil vinte e cinco,\nDISPOÑO:\nCAPÍTULO I\nDisposicións xerais\nArtigo 1.\nObxecto e adscrición\nEste decreto ten por obxecto a regulación do Foro do Litoral de Galicia como máximo órgano colexiado de participación, asesoramento e consulta en materia de ordenación do litoral de Galicia, creado polo artigo 16 da Lei 4/2023, do 6 de xullo, de ordenación e xestión integrada do litoral de Galicia, de xeito que permita unha xestión máis eficiente e integrada.\nO Foro do Litoral de Galicia configúrase como un órgano colexiado dos previstos na sección 3ª do capítulo I do título I da Lei 16/2010, do 17 de decembro, de organización e funcionamento da Administración xeral e do sector público autonómico de Galicia (LOFAXGA), e adscríbese á consellería competente en materia de ambiente, a través da dirección xeral correspondente con competencias en materia de ordenación do litoral e promoverá a colaboración entre a Administración pública, os sectores produtivos e a sociedade civil.\nArtigo 2.\nNatureza e réxime xurídico\nO Foro é un órgano colexiado, de carácter consultivo e non vinculante, composto por representantes das administracións, universidades, organismos científicos, organizacións dos sectores produtivos, organizacións ambientais e aquelas cuxo obxectivo sexa a defensa e protección do patrimonio cultural.\nArtigo 3.\nFuncións do Foro do Litoral de Galicia\nSon funcións do foro do Litoral de Galicia as seguintes:\na) Participar no seguimento das normas e dos instrumentos de planeamento do litoral, así como das políticas aplicadas no ámbito da Comunidade Autónoma relativas á ordenación e á xestión do litoral.\nb) Elaborar propostas sobre accións de investigación, coñecemento, sensibilización, eliminación de barreiras arquitectónicas, e divulgación en materia de ordenación e xestión do litoral.\nc) Propoñer as medidas que se consideren oportunas para a mellora na xestión sustentable do litoral, a accesibilidade e a competitividade dos sectores económicos implicados.\nd) Fomentar o diálogo, a participación e a colaboración entre as administracións públicas e os colectivos implicados no uso sustentable e accesible dos recursos naturais costeiros.\ne) Asesorar e propoñer medidas para a adaptación do litoral galego ao cambio climático, especialmente no que respecta á xestión dos riscos derivados do aumento do nivel do mar, as tormentas costeiras e a erosión das praias.\nf) Informar e asesorar de cantos asuntos sexan sometidos á súa consideración pola consellería competente en materia de ambiente.\nCAPÍTULO II\nComposición do Foro do Litoral de Galicia\nArtigo 4.\nComposición do Foro do Litoral de Galicia\n1. O Foro do Litoral de Galicia terá a seguinte composición:\na) Presidencia.\nb) Vicepresidencia.\nc) Secretaría.\nd) Vogais.\n2. A composición do Foro do Litoral de Galicia procurará unha participación equilibrada de mulleres e homes.\nArtigo 5.\nA Presidencia\n1. A Presidencia do Foro do Litoral de Galicia correspóndelle á persoa titular da consellería competente en materia de ambiente.\n2. Nos casos de vacante, ausencia, enfermidade ou outra causa legal que impida o efectivo desenvolvemento das súas funcións pola persoa titular da Presidencia, esta será substituída pola persoa que exerza a Vicepresidencia.\n3. Correspóndelle á Presidencia as seguintes funcións:\na) Desempeñar a representación do Foro do Litoral de Galicia.\nb) Acordar a convocatoria das sesións ordinarias e extraordinarias do Pleno e fixar a orde do día.\nc) Presidir as sesións, moderar o desenvolvemento dos debates e suspendelos por causas xustificadas.\nd) Dirimir co seu voto os empates, para efectos de adoptar acordos.\ne) Asegurar o cumprimento das leis.\nf) Visar as actas e as certificacións dos acordos.\ng) Nomear e separar, se é o caso, as persoas vogais propostas polos distintos departamentos e entidades.\nh) Exercer cantas outras funcións lle sexan inherentes en relación coa súa condición.\nArtigo 6.\nA Vicepresidencia\n1. A Vicepresidencia do Foro do Litoral de Galicia correspóndelle á persoa titular da dirección xeral competente en materia de ordenación do litoral.\n2. Correspóndenlle á Vicepresidencia as seguintes funcións:\na) Exercer as funcións atribuídas á persoa titular da Presidencia en caso de ausencia, vacante ou enfermidade ou outra causa legal.\nb) Exercer aquelas funcións que lle sexan delegadas pola persoa titular da Presidencia e asistila nas correspondentes sesións do Foro.\nc) Exercer cantas funcións sexan inherentes ao seu cargo e que estean relacionadas coas funcións do órgano.\nArtigo 7.\nA Secretaría\n1. A Secretaría do Foro do Litoral de Galicia correspóndelle a unha persoa funcionaria a proposta pola dirección xeral competente en materia de ordenación do litoral, que será nomeada pola Presidencia.\n2. Nos casos de vacante, ausencia, enfermidade ou outra causa legal que impida o efectivo desenvolvemento das súas funcións, será substituída pola persoa funcionaria que expresamente designe a persoa titular da Presidencia.\n3. Correspóndelle á Secretaría, de conformidade co artigo 18.3 da Lofaxga, as seguintes funcións:\na) Asistir ás reunións do pleno, con voz pero sen voto, salvo que a persoa suplente da Secretaría sexa membro do órgano; nese caso terá dereito a voto.\nb) Efectuar a convocatoria das sesións do órgano por orde da súa Presidencia, así como as citacións aos seus membros.\nc) Recibir os actos de comunicación dos membros co órgano e, por tanto, as notificacións, as peticións de datos, as rectificacións ou calquera outra clase de escritos dos que deba ter coñecemento.\nd) Preparar o despacho dos asuntos e redactar e autorizar as actas das sesións.\ne) Expedir certificacións das consultas, ditames e acordos aprobados.\nf) Cantas outras funcións sexan inherentes á Secretaría pola súa condición.\nArtigo 8.\nVogais\n1. As persoas vogais do Foro do Litoral de Galicia serán nomeadas pola persoa titular da Presidencia, por proposta da consellería ou entidade que se especifica a continuación:\n1.1. En representación das administracións públicas:\na) Nove vogais en representación da Administración xeral da Comunidade Autónoma de Galicia, con rango, cando menos, de dirección xeral, correspondentes ás consellerías competentes en materia de ordenación do litoral, mar, turismo, deporte, investigación e patrimonio cultural, así como dos organismos competentes en materia de augas, portos e control do medio mariño de Galicia.\nb) Unha persoa representante dos concellos das zonas costeiras, proposta pola Federación Galega de Municipios e Provincias entre os pertencentes ás provincias costeiras de Galicia.\n1.2. Representantes dos sectores sociais, económicos e ambientais, designados polas entidades que se sinalan:\na) Unha persoa representante das universidades galegas, proposta de común acordo polos seus reitores. En defecto de acordo, a representación terá carácter rotatorio, segundo o criterio da data de creación da universidade, comezando polo proposto pola primeira en crearse e terminando pola última. Este/a representante terá acreditada a condición de experto/a nas materias directamente relacionadas coa ordenación e a xestión do litoral.\nb) Unha persoa da Asociación Clúster Empresarial do Turismo de Galicia, proposta pola Axencia de Turismo de Galicia.\nc) Unha persoa representante do sector produtor do mar, proposta pola Federación Galega de Confrarías.\nd) Unha persoa representante do sector do transporte marítimo entre as empresas rexistradas no Rexistro de empresas operadoras do transporte marítimo, proposta pola consellería responsable do dito rexistro.\ne) Unha persoa representante dos organismos de investigación e coñecemento, proposta pola consellería competente en investigación.\nf) Unha persoa en representación das empresas do sector mar-industria proposta pola Confederación de Empresarios de Galicia.\ng) Unha persoa representante das organizacións ambientais relacionadas coa defensa e conservación do litoral radicadas en Galicia, proposta entre as entidades rexistradas no rexistro regulado polo Decreto 226/2007, do 22 de novembro, polo que se crea o Rexistro de Entidades de Carácter Ambiental da Comunidade Autónoma de Galicia, proposta pola consellería responsable do dito rexistro.\nh) Unha persoa representante das organizacións cuxo obxectivo sexa a defensa e a protección do patrimonio cultural do litoral, proposta pola consellería competente en materia de cultura.\ni) Unha persoa representante dos grupos de acción local, proposta pola consellería con competencias en mar.\n2. En caso de ausencia, vacante ou enfermidade ou outra causa legal, as persoas vogais poderán ser substituídas por outra persoa designada polo procedemento establecido no punto anterior.\n3. As persoas vogais representantes dos sectores sociais, económicos e ambientais exercerán as súas funcións polo prazo de dous anos, poderán reelixirse, excepto nos supostos expresamente sinalados nos números 1.1.b) e 1.2.a) e 1.2.g) deste artigo, nos que se procederá a elección doutra persoa representante.\nArtigo 9.\nFacultades e obrigas dos membros\nCorrespóndelles aos membros do Foro do Litoral de Galicia as seguintes funcións, de acordo co artigo 17.1 da Lei 16/2010, do 17 de decembro:\na) Recibir, cunha antelación mínima de corenta e oito horas, a convocatoria que conteña a orde do día das reunións. A información sobre os temas que figuren na orde do día estará á disposición dos membros coa antelación referida.\nb) Participar nos debates das sesións.\nc) Exercer ou seu dereito ao voto e formular ou seu voto particular, así como expresar o sentido do seu voto e os motivos que o xustifican.\nd) Non absterse nas votacións.\ne) Formular rogos e preguntas.\nf) Obter a información precisa para cumprir as funcións asignadas.\ng) Cantas outras funcións sexan inherentes á súa condición.\nArtigo 10.\nRetribucións\nAs persoas integrantes do Foro do Litoral de Galicia, e as que asistan ás súas sesións na súa condición de persoal convidado en virtude do disposto no artigo 11, non percibirán retribucións económicas por esta causa.\nCAPÍTULO III\nNormas básicas de funcionamento\nArtigo 11.\nFuncionamento\n1. O Foro réxese polo disposto na Lei 4/2023, do 6 de xullo, polo disposto para os órganos colexiados na lexislación básica sobre o réxime xurídico das administracións públicas, pola Lei 16/2010, do 17 de decembro, e polo disposto neste decreto. O exercicio das súas funcións poderá realizalas en Pleno e en grupos de traballo.\n2. A Presidencia do Foro do Litoral de Galicia poderá convidar a incorporarse ás sesións do Pleno ou dos grupos de traballo, con voz, pero sen voto, as autoridades, funcionarios/as, técnicos/as, que considere conveniente que, por razón da súa experiencia ou coñecemento específico nas materias para tratar, poidan intervir.\n3. As reunións poderán ser presenciais ou virtuais, consonte co establecido no artigo 21 da Lei 16/2010 do 17 de decembro, e de acordo coas circunstancias e a dispoñibilidade dos membros.\nArtigo 12.\nO Pleno\n1. O Pleno estará composto pola totalidade dos membros que compoñen o Foro do Litoral de Galicia, os que, salvo a persoa que teña a Secretaría, terán dereito a voto.\n2. Para a válida constitución do Pleno, requirirase a presenza das persoas titulares da Presidencia e Secretaría ou, de ser o caso, daquelas que as substitúan, e da presenza da metade, polo menos, dos seus membros.\n3. O Pleno reunirase, como mínimo, dúas veces ao ano, en sesión ordinaria, e, en sesión extraordinaria, cando sexa convocado pola persoa titular da súa Presidencia, por propia iniciativa ou pola petición de, polo menos, a metade dos seus membros.\n4. Para que os acordos do Pleno sexan válidos, deberán ser adoptados pola maioría simple de votos dos asistentes.\n5. O Pleno emitirá a súa opinión sobre aquelas cuestións que lle sexan trasladadas por parte da Presidencia.\n6. Correspóndelle ao Pleno a elaboración e a aprobación, por maioría absoluta dos membros asistentes, do regulamento de funcionamento do Foro do Litoral de Galicia.\nArtigo 13.\nGrupos de traballo\n1. O Pleno do Foro do Litoral de Galicia procederá á constitución, con carácter permanente ou temporal, de grupos de traballo de distinto ámbito funcional, para a análise, o seguimento e o estudo de temas concretos, especialmente os relativos ás actuacións estratéxicas que teñan lugar no litoral de Galicia e resulten esenciais para o seu desenvolvemento sustentable.\n2. O acordo de constitución dos grupos de traballo deberá especificar a súa composición, as funcións que se lle encomendan e, se é o caso, o prazo para a súa consecución.\n3. Cada grupo poderá estar composto por membros do Foro e por persoas expertas nas correspondentes materias, e procurarase unha composición multisectorial.\nArtigo 14.\nInformes e recomendacións\nAs decisións adoptadas polo Foro do Litoral de Galicia serán plasmadas en informes e recomendacións, polo que carecerán de efectos xurídicos vinculantes, que se remitirán á Xunta de Galicia e aos organismos competentes. O Foro do Litoral de Galicia establecerá as canles de comunicación pública dos acordos adoptados nel.\nArtigo 15.\nAcceso á información\nO foro rexerase polos principios de transparencia e participación cidadá. A información será pública, salvo aqueles documentos que poidan estar suxeitos á confidencialidade de acordo co previsto na normativa de transparencia pública que resulte de aplicación.\nDisposición adicional primeira.\nGastos de funcionamento\nAs actuacións do Foro do Litoral de Galicia non xerarán incremento das consignacións orzamentarias da Consellería de Medio Ambiente e Cambio Climático.\nDisposición adicional segunda.\nPrazo de constitución do Foro do Litoral de Galicia\nA sesión constitutiva do Foro do Litoral de Galicia terá lugar no prazo máximo de tres meses a partir da entrada en vigor deste decreto.\nDisposición derradeira primeira.\nHabilitación para o desenvolvemento normativo\nAutorízase a persoa titular da consellería competente en materia de ambiente a aprobar as normas, en materias da súa competencia, para o desenvolvemento e a aplicación deste decreto.\nDisposición derradeira segunda.\nEntrada en vigor\nEste decreto entrará en vigor aos vinte días naturais da súa publicación no\nDiario Oficial de Galicia.\nSantiago de Compostela, once de novembro de dous mil vinte e cinco\nAlfonso Rueda Valenzuela\nPresidente\nÁngeles Vázquez Mejuto\nConselleira de Medio Ambiente e Cambio Climático"
  },
  {
    "file_id": "AnuncioG0761-171125-0001_gl",
    "doga_id": 228,
    "doga_date": "2025-11-25",
    "url": "https://www.xunta.gal/dog/Publicados/2025/20251125/AnuncioG0761-171125-0001_gl.html",
    "title": "RESOLUCIÓN do 17 de novembro de 2025 pola que se adxudican as axudas destinadas a persoas tituladas universitarias en situación de desemprego para a matrícula nun máster universitario oficial ofertado polas universidades do Sistema universitario de Galicia no curso académico 2025/26, convocadas pola Orde do 26 de agosto de 2025.",
    "content": "Mediante a Orde do 26 de agosto de 2025 (\nDiario Oficial de Galicia\ndo 5 de setembro) aprobáronse as bases e convocáronse as axudas destinadas a persoas tituladas universitarias en situación de desemprego para a matrícula nun máster universitario oficial ofertado polas universidades do Sistema universitario de Galicia no curso académico 2025/26.\nDe acordo co establecido no artigo 10 das bases da convocatoria, desde o día 17 ao 30 de outubro de 2025 expuxéronse as listaxes provisionais de solicitudes admitidas e excluídas por documentación. Durante ese mesmo prazo as persoas interesadas puideron formular reclamacións ou emendar erros e a falta de documentación a través da sede electrónica da Xunta de Galicia (https://sede.xunta.gal), accedendo á Carpeta cidadá da persoa interesada e achegando, se for o caso, a documentación necesaria. Transcorrido este prazo, as solicitudes admitidas foron estudadas polo órgano instrutor.\nEn consecuencia, de acordo co establecido no artigo 12 das bases da convocatoria, e atendendo ao informe proposta elevado polo citado órgano á persoa titular da Secretaría Xeral de Universidades, esta consellería\nRESOLVE:\nArtigo 1\nConcederlle as axudas destinadas a persoas tituladas universitarias en situación de desemprego para a matrícula nun máster universitario oficial ofertado polas universidades do Sistema universitario de Galicia no curso académico 2025/26 ao alumnado que se relaciona no anexo I desta orde e pola contía que en cada caso se sinala.\nArtigo 2\nO aboamento da axuda farase efectivo mediante libramento único e directo na conta bancaria indicada pola persoa beneficiaria da cal deberá ser titular.\nArtigo 3\nAs persoas beneficiarias deberán remitir á Secretaría Xeral de Universidades, antes do 15 de agosto de 2026, unha certificación ou extracto do expediente académico dos estudos cursados a través da sede electrónica da Xunta de Galicia (https://sede.xunta.gal), accedendo á Carpeta cidadá da persoa interesada.\nArtigo 4\nDenegarlle estas axudas ao alumnado que se relaciona no mesmo anexo como solicitudes denegadas, pola causa que en cada caso se sinala.\nArtigo 5\nO incumprimento total ou parcial por parte das persoas beneficiarias de calquera das condicións establecidas na Orde de convocatoria do 26 de agosto de 2025 e nesta resolución constituirá causa determinante de revogación da axuda e do seu reintegro, total ou parcial, pola persoa beneficiaria, segundo o disposto no artigo 33 e seguintes da Lei 9/2007, do 13 de xuño, de subvencións de Galicia.\nArtigo 6\nContra esta resolución, que esgota a vía administrativa, as persoas interesadas poderán interpoñer recurso potestativo de reposición ante o conselleiro de Educación, Ciencia, Universidades e Formación Profesional no prazo dun mes contado a partir do día seguinte ao da publicación da resolución no\nDiario Oficial de Galicia\n, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nSantiago de Compostela, 17 de novembro de 2025\nO conselleiro de Educación, Ciencia, Universidades e Formación Profesional\nP.D. (Orde do 26.8.2025; DOG núm. 171, do 5 de setembro)\nJosé Alberto Díez de Castro\nSecretario xeral de Universidades\nANEXO I\nListaxe de axudas concedidas\nNúm. expediente\nSolicitante\nNIF/NIE\nMáster universitario\nUniv.\nImporte matrícula (€)\nED421A-2025-00000025-00\nAlonso Fernández, Marta\n***2747**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000126-00\nAlonso Velasco, María\n***9506**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000132-00\nAmoedo Cal, Alba\n***6543**\nCreación Artística Contemporánea\nUVigo\n591\nED421A-2025-00000148-00\nAmoedo Carbajal, Martín\n***4684**\nEstudos Avanzados en Museos, Arquivos e Bibliotecas\nUDC\n591\nED421A-2025-00000159-00\nArenas Costas, Jimena\n***3177**\nCreación Artística Contemporánea\nUVigo\n295,5\nED421A-2025-00000143-00\nBouzas Viña, Moisés\n***3134**\nTécnicas Estatísticas\nUDC\n835,8\nED421A-2025-00000065-00\nBustabad Insua, Naomi\n***2481**\nInvestigación e Innovación en Didácticas Específicas para Educación Infantil e Primaria\nUVigo\n591\nED421A-2025-00000039-00\nCaamaño Rama, Ana\n***5575**\nContabilidade Superior e Auditoría de Contas\nUDC\n295,5\nED421A-2025-00000134-00\nCaballero Lenza, Boris\n***5221**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n591\nED421A-2025-00000028-00\nCalvo Filgueira, Alejandro\n***5191**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000107-00\nCancela Ferrol, María Teresa\n***0739**\nLiteratura, Cultura e Diversidade\nUDC\n591\nED421A-2025-00000091-00\nCarballo Martínez, Anxo\n***9257**\nSistemas Aéreos non Tripulados\nUSC\n835,8\nED421A-2025-00000067-00\nCastro Barreira, Andrés\n***3044**\nVisión por Computador\nUDC\n835,8\nED421A-2025-00000130-00\nCea Cea, Xaime\n***7307**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000122-00\nCebro García, Irea\n***9215**\nPlanificación e Xestión Territorial\nUSC\n591\nED421A-2025-00000002-00\nChorén Fandiño, Amanda María\n***6108**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n591\nED421A-2025-00000109-00\nCortes Maldonado, Saouri Edith\n***5842**\nNutrición\nUVigo\n835,8\nED421A-2025-00000080-00\nDarriba González, Javier\n***9284**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000024-00\nDiego Ferreira, José Manuel\n***9371**\nXornalismo e Comunicación Multimedia\nUSC\n591\nED421A-2025-00000060-00\nEscrivá Martínez, Sara\n***6313**\nInvestigación e Innovación en Didácticas Específicas para Educación Infantil e Primaria\nUVigo\n591\nED421A-2025-00000047-00\nFeijoo González, Laura\n***6447**\nAvogacía e Procura\nUVigo\n591\nED421A-2025-00000129-00\nFernández Fernández, Miguel\n***9209**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n295,5\nED421A-2025-00000084-00\nFernández Matías, Felipe\n***2975**\nEnxeñaría Industrial\nUVigo\n835,8\nED421A-2025-00000117-00\nFernández Nóvoa, Álvaro\n***9783**\nBanca e Finanzas\nUDC\n591\nED421A-2025-00000045-00\nFernández Pérez, Patricia\n***7242**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n443,25\nED421A-2025-00000059-00\nFerradás Nogueira, Pablo\n***1360**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000127-00\nFerreiro Martínez, Germán\n***7466**\nPlanificación e Xestión de Destinos e Produtos Turísticos\nUDC\n591\nED421A-2025-00000106-00\nFlores Martín, Sara\n***0953**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n591\nED421A-2025-00000158-00\nFramil de Amorín, Isaura\n***1468**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000119-00\nFuentes López, Andrea\n***0293**\nAcuicultura\nUSC\n835,8\nED421A-2025-00000018-00\nGandoy Fieiras, Nerea\n***8722**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n591\nED421A-2025-00000019-00\nGarcía Collazo, Antonio\n***0108**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000061-00\nGarcía Fernández, Paula\n***7009**\nIgualdade, Xénero e Educación\nUSC\n591\nED421A-2025-00000083-00\nGarcía Ledo, Uxío\n***9002**\nInvestigación e Desenvolvemento de Medicamentos\nUSC\n835,8\nED421A-2025-00000089-00\nGarcía Rodríguez, Patricia\n***7257**\nDirección de Arte en Publicidade\nUVigo\n591\nED421A-2025-00000092-00\nGil Prieto, Verónica\n***6553**\nCiencia e Tecnoloxía Agroalimentaria e Ambiental\nUVigo\n835,8\nED421A-2025-00000075-00\nGil Rodríguez, Nuria\n***8737**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000030-00\nGómez, Alberto Ezequiel\n***7042**\nEnxeñaría Biomédica\nUVigo\n835,8\nED421A-2025-00000078-00\nGonzález Cacheda, Álvaro\n***5134**\nComercio Internacional\nUVigo\n591\nED421A-2025-00000100-00\nGonzález Cudeiro, Rocío\n***9763**\nMenores en Situación de Desprotección e Conflito Social\nUVigo\n295,5\nED421A-2025-00000113-00\nGonzález García, Paula\n***6160**\nDirección de Arte en Publicidade\nUVigo\n591\nED421A-2025-00000135-00\nGonzález Nieto, Cristina\n***4553**\nEstudos Avanzados en Museos, Arquivos e Bibliotecas\nUDC\n591\nED421A-2025-00000063-00\nGuadalupe Andújar, Lucía\n***8950**\nTécnicas Estatísticas\nUDC\n835,8\nED421A-2025-00000023-00\nJuanes Chao, Alexia\n***8576**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n591\nED421A-2025-00000137-00\nKerdudo Baxter, Argantael Alva\n***8865**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000006-00\nLlauger Bermúdez, Thalia\n***5366**\nDirección e Administración de Empresas (MBA)\nUDC\n591\nED421A-2025-00000010-00\nLópez Espinosa, Elena\n***5579**\nInvestigación e Desenvolvemento de Medicamentos\nUSC\n835,8\nED421A-2025-00000153-00\nLópez Gallego, Jaime\n***8848**\nInvestigación Química e Química Industrial\nUDC\n835,8\nED421A-2025-00000085-00\nLópez García, Silvia\n***0014**\nPrevención de Riscos Laborais e Riscos Comúns\nUDC\n591\nED421A-2025-00000140-00\nLorenzo Alonso, Carmen\n***6910**\nCiencia e Tecnoloxías de Información Cuántica\nUSC\n835,8\nED421A-2025-00000123-00\nLucía Regueira, José Alfonso\n***2069**\nPlanificación e Xestión Territorial\nUSC\n591\nED421A-2025-00000077-00\nMallo Paradelo, David\n***3512**\nFinanzas\nUVigo\n591\nED421A-2025-00000155-00\nMillares Goy, Manuel\n***0624**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n295,5\nED421A-2025-00000071-00\nMoure González, Iria\n***3370**\nPsicoloxía do Traballo e as Organizacións e Psicoloxía Xurídica-Forense\nUSC\n591\nED421A-2025-00000105-00\nMoure Pérez, Manuel\n***7685**\nTecnoloxías en Márketing e Comunicación Política\nUSC\n295,5\nED421A-2025-00000051-00\nMuriel López, José Manuel\n***1844**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000016-00\nNovelle Fernández, Andrea\n***6241**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000056-00\nOrozco Duque, Melissa\n***2647**\nLiteratura, Cultura e Diversidade\nUDC\n591\nED421A-2025-00000144-00\nOtero Vázquez, Andrea\n***4248**\nDeseño e Dirección Creativa na Moda\nUVigo\n591\nED421A-2025-00000099-00\nPallas Otero, Patricia\n***5465**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000111-00\nParga Basanta, Lucía\n***5526**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000022-00\nPeleteiro Franco, Ángela María\n***2240**\nCiencia do Exercicio, Preparación Física e Readaptación Deportiva\nUVigo\n591\nED421A-2025-00000124-00\nPena Fraiz, Daniel\n***1615**\nAcuicultura\nUSC\n835,8\nED421A-2025-00000147-00\nPérez Álvarez, Esther\n***7507**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000076-00\nPérez López, Abel\n***7798**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000062-00\nPérez Marcos, Íñigo\n***5990**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n591\nED421A-2025-00000057-00\nPérez Rodríguez, Andrés\n***7810**\nArquitectura\nUDC\n417,9\nED421A-2025-00000116-00\nRegueiro Vázquez, Lorena\n***8545**\nAvogacía e Procura\nUDC\n295,5\nED421A-2025-00000027-00\nResch Pérez, Mencía\n***5358**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000017-00\nRial Álvarez, Miguel\n***5300**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000136-00\nRío Rey, Marta\n***1798**\nPrevención de Riscos Laborais e Riscos Comúns\nUDC\n591\nED421A-2025-00000005-00\nRivas Torres, Anais\n***7754**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000095-00\nRobles Soneira, Paloma\n***9604**\nEnsino do Español como Lingua Estranxeira ou Segunda Lingua\nUVigo\n591\nED421A-2025-00000088-00\nRodríguez González, María Isabel\n***7751**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000128-00\nRodríguez López, Carlos\n***1475**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\n591\nED421A-2025-00000069-00\nRois Martínez, Carla\n***1218**\nEnxeñaría Industrial\nUDC\n835,8\nED421A-2025-00000079-00\nRusso Pintos, Emma Marianna\n***7781**\nAvogacía e Procura\nUVigo\n591\nED421A-2025-00000093-00\nSalas Espinoza, Nicole Estephany\n***1354**\nPrevención de Riscos Laborais\nUVigo\n835,8\nED421A-2025-00000138-00\nSalgado Vega, Laura\n***6266**\nDificultades de Aprendizaxe e Procesos Cognitivos\nUVigo\n591\nED421A-2025-00000042-00\nSantamarina Lomba, Sabino\n***6000**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\n591\nED421A-2025-00000103-00\nSantiago Barrio, Nerea\n***7934**\nXornalismo e Comunicación Multimedia\nUSC\n591\nED421A-2025-00000104-00\nSantos Santos, Carla\n***1964**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000161-00\nSolís Muñiz, Humberto Alejandro\n***0733**\nDirección e Innovación da Cadea de Subministración\nUVigo\n835,8\nED421A-2025-00000070-00\nVarela Grandío, María\n***9278**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\n591\nED421A-2025-00000157-00\nVázquez Álvarez, Nerea\n***6615**\nIntervención Multidisciplinar na Diversidade en Contextos Educativos\nUVigo\n591\nED421A-2025-00000094-00\nZamora Álvarez, Javier\n***7744**\nArquitectura\nUDC\n835,8\nListaxe de axudas denegadas\nNúm. expediente\nSolicitante\nNIF/NIE\nMáster universitario\nUniv.\nMotivo denegación\nED421A-2025-00000012-00\nAlonso Rodríguez, Yolanda\n***9653**\nEstudos Medievais Europeos. Imaxes, Textos e Contextos\nUSC\nNon se axusta ás bases da convocatoria\nED421A-2025-00000152-00\nÁlvarez Prieto, Raquel Isabel\n***1419**\nArquitectura\nUDC\nNon se axusta ás bases da convocatoria\nED421A-2025-00000004-00\nÁlvarez Santos, Adrián\n***1699**\nQuímica Orgánica\nUSC\nNon se axusta ás bases da convocatoria\nED421A-2025-00000145-00\nArgibay Alló, Emilio\n***1659**\nTécnicas Estatísticas\nUSC\nNon se axusta ás bases da convocatoria\nED421A-2025-00000068-00\nBallesteros Flórez, Angélica María\n***0064**\nUDC\nNon se axusta ás bases da convocatoria\nED421A-2025-00000052-00\nBarreiro Álvarez, Carmen Daofang\n***8776**\nInvestigación Biomédica\nUSC\nNon se axusta ás bases da convocatoria\nED421A-2025-00000013-00\nBarreiro Mosquera, Cristina\n***0629**\nEstudos da Literatura e da Cultura\nUSC\nNon se axusta ás bases da convocatoria\nED421A-2025-00000133-00\nBelenguer Igual, Lucía\n***2875**\nArquitectura\nUDC\nNon se axusta ás bases da convocatoria\nED421A-2025-00000038-00\nBugallo Dozo, Anselmo\n***1003**\nUSC\nNon se axusta ás bases da convocatoria\nED421A-2025-00000021-00\nBustabad Hermida, María Lorena\n***9154**\nPrevención de Riscos Laborais e Riscos Comúns\nUDC\nNon se axusta ás bases da convocatoria\nED421A-2025-00000050-00\nCasado Morales, María\n***6581**\nAcuicultura\nUSC\nNon se axusta ás bases da convocatoria\nED421A-2025-00000014-00\nCotelo Vilanova, Iván\n***0692**\nUDC\nNon se axusta ás bases da convocatoria\nED421A-2025-00000082-00\nCovelo Vicente, Alba\n***9412**\nInvestigación e Innovación en Didácticas Específicas para Educación Infantil e Primaria\nUVigo\nNon se axusta ás bases da convocatoria\nED421A-2025-00000034-00\nCruz Boado, Maruxa Adanech\n***9601**\nAvogacía e Procura\nUDC\nNon se axusta ás bases da convocatoria\nED421A-2025-00000081-00\nDel Río Vázquez, Sara\n***2899**\nEnxeñaría Aeronáutica\nUVigo\nNon se axusta ás bases da convocatoria\nED421A-2025-00000112-00\nDiéguez Taboada, Eva\n***3666**\nUSC\nNon se axusta ás bases da convocatoria\nED421A-2025-00000150-00\nDíez Guillán, Nicolás Gabriel\n***3019**\nEnxeñaría Biomédica\nUVigo\nNon se axusta ás bases da convocatoria\nED421A-2025-00000007-00\nDomínguez Robles, Celia\n***1821**\nMatemática Industrial\nUSC\nNon se axusta ás bases da convocatoria\nED421A-2025-00000048-00\nFernández de La Iglesia, Miguel\n***0814**\nProcesos de Formación\nUSC\nNon se axusta ás bases da convocatoria\nED421A-2025-00000154-00\nFernández Meiriño, María\n***0982**\nAvogacía e Procura\nUVigo\nNon se axusta ás bases da convocatoria\nED421A-2025-00000032-00\nFernández Veiga, Emiliano\n***0251**\nDirección e Xestión Contable e Financeira\nUSC\nNon se axusta ás bases da convocatoria\nED421A-2025-00000054-00\nGarabato González, Iago\n***0670**\nFísica\nUSC\nNon se axusta ás bases da convocatoria\nED421A-2025-00000090-00\nGarcía Gil, Sofía\n***8613**\nBioloxía Mariña\nUVigo\nNon se axusta ás bases da convocatoria\nED421A-2025-00000115-00\nGarcía Prieto, Mario\n***1902**\nCiencias, Tecnoloxías e Xestión Ambiental\nUDC\nNon se axusta ás bases da convocatoria\nED421A-2025-00000029-00\nGarcía Pulleiro, Aldara\n***9000**\nNecesidades Específicas de Apoio Educativo\nUVigo\nNon se axusta ás bases da convocatoria\nED421A-2025-00000120-00\nGarcía Santamaría, Sara\n***8572**\nLiteratura Dramática, Música e Artes Escénicas\nUVigo\nNon se axusta ás bases da convocatoria\nED421A-2025-00000008-00\nGil Castro, Mónica\n***3487**\nUSC\nFalta de documentación\nED421A-2025-00000121-00\nGómez Boquete, Jorge\n***3200**\nAvogacía e Procura\nUDC\nNon se axusta ás bases da convocatoria\nED421A-2025-00000044-00\nGómez Ortego, Celia Beatriz\n***0855**\nUDC\nNon se axusta ás bases da convocatoria\nED421A-2025-00000035-00\nJiménez Gancedo, Meili\n***3445**\nInvestigación Biomédica\nUSC\nNon se axusta ás bases da convocatoria\nED421A-2025-00000049-00\nLago Rodríguez, Tamara\n***5438**\nAvogacía e Procura\nUVigo\nNon se axusta ás bases da convocatoria\nED421A-2025-00000110-00\nLata Cagiao, Irene\n***4530**\nInvestigación e Innovación en Didácticas Específicas para Educación Infantil e Primaria\nUVigo\nNon se axusta ás bases da convocatoria\nED421A-2025-00000043-00\nLópez Carpente, Raquel\n***2461**\nPolíticas Sociais e Intervención Sociocomunitaria\nUDC\nNon se axusta ás bases da convocatoria\nED421A-2025-00000058-00\nLópez González, Paula\n***1483**\nInvestigación e Innovación en Didácticas Específicas para Educación Infantil e Primaria\nUVigo\nNon se axusta ás bases da convocatoria\nED421A-2025-00000101-00\nLópez Rivera, Mara\n***9457**\nFísica\nUSC\nNon se axusta ás bases da convocatoria\nED421A-2025-00000149-00\nLópez Vázquez, Mateo\n***1690**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\nNon se axusta ás bases da convocatoria\nED421A-2025-00000072-00\nLouro Meneses, Manuel\n***1898**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\nNon se axusta ás bases da convocatoria\nED421A-2025-00000064-00\nMallo Rizzo, Tomás\n***8553**\nEstudos Medievais Europeos. Imaxes, Textos e Contextos\nUSC\nNon se axusta ás bases da convocatoria\nED421A-2025-00000096-00\nMartínez Baamonde, Iago\n***5064**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\nNon se axusta ás bases da convocatoria\nED421A-2025-00000011-00\nMartínez Blanco, Pablo\n***7315**\nAvogacía e Procura\nUSC\nNon se axusta ás bases da convocatoria\nED421A-2025-00000033-00\nMelón Torres, Sonia\n***3318**\nBiotecnoloxía Avanzada\nUDC\nNon se axusta ás bases da convocatoria\nED421A-2025-00000146-00\nMéndez Armas, Lara\n***9099**\nInvestigación Química e Química Industrial\nUSC\nNon se axusta ás bases da convocatoria\nED421A-2025-00000003-00\nMosteiro Sangiao, Andrea\n***9449**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUSC\nNon se axusta ás bases da convocatoria\nED421A-2025-00000125-00\nMuruais Ara, Andrés\n***7994**\nSistemas Aéreos non Tripulados\nUVigo\nNon se axusta ás bases da convocatoria\nED421A-2025-00000156-00\nNaya Cambón, Lucía\n***0659**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nUDC\nNon se axusta ás bases da convocatoria\nED421A-2025-00000009-00\nNimo Mallo, Andrea\n***6174**\nUSC\nNon se axusta ás bases da convocatoria\nED421A-2025-00000108-00\nNoya Prieto, Andrea\n***9156**\nDirección e Administración de Empresas\nUDC\nNon se axusta ás bases da convocatoria\nED421A-2025-00000015-00\nNúñez García, Samuel\n***0925**\nDereito Dixital e da Intelixencia Artificial\nUDC\nNon se axusta ás bases da convocatoria\nED421A-2025-00000053-00\nOrs Kilaf, Mutlu\n***0906**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\nNon se axusta ás bases da convocatoria\nED421A-2025-00000040-00\nPeixoto y Cardoso, Giovanni\n***5183**\nLiteratura Dramática, Música e Artes Escénicas\nUVigo\nFalta de documentación\nED421A-2025-00000086-00\nPelaz Torío, Vanesa\n***6039**\nDirección de Arte en Publicidade\nUVigo\nNon se axusta ás bases da convocatoria\nED421A-2025-00000118-00\nPenido García, Leticia María\n***7492**\nAvogacía e Procura\nUSC\nFalta de documentación\nED421A-2025-00000020-00\nPol Taibo, Carlos\n***2597**\nBioloxía Molecular, Celular e Xenética\nUDC\nNon se axusta ás bases da convocatoria\nED421A-2025-00000097-00\nPrimoi Martínez, Xabier\n***2325**\nInternet das Cousas – IoT\nUSC\nNon se axusta ás bases da convocatoria\nED421A-2025-00000036-00\nRío Goás, Carmen\n***5019**\nInvestigación e Innovación en Didácticas Específicas para Educación Infantil e Primaria\nUDC\nNon se axusta ás bases da convocatoria\nED421A-2025-00000055-00\nRiveiro Fontán, Carlota\n***6412**\nAvogacía e Procura\nUVigo\nNon se axusta ás bases da convocatoria\nED421A-2025-00000141-00\nRodríguez Teiga, Laura\n***8423**\nEstudos da Literatura e da Cultura\nUSC\nNon se axusta ás bases da convocatoria\nED421A-2025-00000098-00\nSalvadores Gómez, Nerea\n***6156**\nIgualdade, Xénero e Educación\nUSC\nNon se axusta ás bases da convocatoria\nED421A-2025-00000073-00\nSánchez Sáez, Alicia\n***1427**\nInvestigación Química e Química Industrial\nUDC\nNon se axusta ás bases da convocatoria\nED421A-2025-00000026-00\nSantana Rivero, Xurxo\n***3095**\nProfesorado de Educación Secundaria Obrigatoria e Bacharelato, Formación Profesional e Ensinanzas de Idiomas\nNon se axusta ás bases da convocatoria\nED421A-2025-00000139-00\nSantoro López, Lucía\n***9961**\nAvogacía e Procura\nUVigo\nNon se axusta ás bases da convocatoria\nED421A-2025-00000046-00\nSantos Parceiro, Celia\n***5116**\nPsicoloxía do Traballo e as Organizacións e Psicoloxía Xurídica-Forense\nUSC\nNon se axusta ás bases da convocatoria\nED421A-2025-00000066-00\nSilva Silva, Ana Paula\n***7773**\nAvogacía e Procura\nUVigo\nNon se axusta ás bases da convocatoria\nED421A-2025-00000131-00\nSoutullo Pandelo, Miguel\n***1806**\nEnxeñaría Industrial\nUDC\nNon se axusta ás bases da convocatoria\nED421A-2025-00000037-00\nTorres Aguiar, Gemma\n***4572**\nAvogacía e Procura\nUVigo\nNon se axusta ás bases da convocatoria\nED421A-2025-00000160-00\nVázquez López, Iria\n***3514**\nAvogacía e Procura\nUVigo\nNon se axusta ás bases da convocatoria\nED421A-2025-00000074-00\nVázquez López, Raquel\n***7363**\nProfesorado en Educación Secundaria Obrigatoria e Bacharelato, Formación Profesional e Ensinanzas de Idiomas\nUVigo\nNon se axusta ás bases da convocatoria\nED421A-2025-00000001-00\nVicente Triguero, María\n***9407**\nDificultades de Aprendizaxe e Procesos Cognitivos\nUVigo\nNon se axusta ás bases da convocatoria\nED421A-2025-00000087-00\nVigo Pintos, Sonia\n***0072**\nNutrición\nUVigo\nIncompatibilidade da axuda\nED421A-2025-00000151-00\nVilanova Paz, Sofía\n***0127**\nEnxeñaría Biomédica\nUVigo\nNon se axusta ás bases da convocatoria\nED421A-2025-00000102-00\nVillar Lemus, Nerea\n***0187**\nUSC\nNon se axusta ás bases da convocatoria\nED421A-2025-00000114-00\nVillaverde Rivadulla, Jaime\n***2185**\nPrevención de Riscos Laborais e Riscos Comúns\nUDC\nNon se axusta ás bases da convocatoria"
  },
  {
    "file_id": "AnuncioO3C2-181125-0001_gl",
    "doga_id": 228,
    "doga_date": "2025-11-25",
    "url": "https://www.xunta.gal/dog/Publicados/2025/20251125/AnuncioO3C2-181125-0001_gl.html",
    "title": "RESOLUCIÓN do 18 de novembro de 2025 pola que se convoca un curso de Técnicas de intervención operativa dirixido a persoal dos corpos e forzas de seguridade.",
    "content": "Dentro das actividades programadas para o ano 2025, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, e o establecido no artigo 56 do Decreto 15/2023, do 12 de xaneiro, polo que se desenvolve a Lei 4/2007, do 20 de abril, de coordinación de policías locais, anúnciase a convocatoria dun curso de Técnicas de intervención operativa dirixido a persoal dos corpos e forzas de seguridade, conforme as seguintes bases:\n1. Datos da actividade.\nDenominación: Técnicas de intervención operativa.\nTipo: curso.\nHoras lectivas: 15.\nModalidade: presencial.\n2. Desenvolvemento da convocatoria.\nDestinatarios/as: persoal dos corpos e forzas de seguridade.\nPrazas ofertadas: 80 prazas.\nObxectivos: práctica dos distintos protocolos de intervención, técnicas de uso de bastón extensible, golpes, controis e usos con persoas altamente alteradas, así como o uso de distintos medios materiais.\nMateriais: o persoal admitido deberá presentarse a este curso provisto de atavío deportivo e do seguinte material:\n– Lazos e bridas de seguridade.\n– Bastón extensible policial.\n– Coitelo simulado.\n– Grillóns.\n3. Solicitudes de participación.\na) Prazo de inscrición e presentación:\nO prazo para a inscrición e a presentación de solicitudes de participación comezará o día seguinte ao da publicación desta resolución no DOG e rematará o 15 de decembro de 2025.\nO persoal que desexe participar no curso convocado nesta resolución deberá cubrir o formulario de matrícula telemática na páxina web da Agasp, http://agasp.xunta.gal. Non se admitirá ningunha outra forma ou modelo de solicitude.\nA falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano, computado desde o momento en que se detecte o feito.\nÉ obrigatorio consignar no formulario de solicitude un número de teléfono móbil e un correo electrónico, co fin de poder realizar as notificacións necesarias.\nSerán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, que non se axusten ao formulario de solicitude ou que sexan presentadas fóra de prazo.\nAs persoas que resulten seleccionadas teñen a obriga de participar no desenvolvemento da actividade, agás que comuniquen a súa imposibilidade de asistencia con, cando menos, 48 horas de antelación ao comezo desta. Esta renuncia deberase comunicar por escrito á Agasp, por correo electrónico ao enderezo formacion.agasp@xunta.gal\nb) Criterios de selección.\n– A igual número de cursos, terá preferencia o alumnado que leve máis tempo sen participar nas actividades da academia.\n– Antigüidade.\nReservarase o 50 % das prazas para as mulleres solicitantes que reúnan os requisitos establecidos na convocatoria, segundo o disposto no artigo 153 da Lei 7/2023, do 30 de novembro, para a igualdade efectiva de mulleres e homes de Galicia. De non existiren suficientes solicitudes de participación de mulleres, as prazas sobrantes acrecentarán as da quenda xeral.\n4. Publicación das relacións do alumnado seleccionado.\n1º. A Agasp publicará no enderezo <https://agasp.xunta.gal> unha relación das persoas seleccionadas para participar en cada curso, así como un número adecuado de reservas de acordo co disposto no artigo 45.1.b) da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro).\nO prazo de presentación de alegacións será de dez días desde a súa publicación, de acordo co establecido no artigo 68.1 da Lei 39/2015, do 1 de outubro, do procedemento administrativo común das administracións públicas.\nEntenderase que as persoas que non figuren na relación foron excluídas por algunha das razóns expresadas nas bases da convocatoria ou ocupan un posto máis afastado na listaxe de agarda.\n2º. Transcorrido o prazo de alegacións, a Agasp publicará no enderezo <https://agasp.xunta.gal> a listaxe definitiva de persoas admitidas en cada curso. Contra esta listaxe poderase interpor recurso de alzada no prazo dun mes desde a dita publicación, de acordo co disposto nos artigos 112.1, 121 e 122 da Lei 39/2015, do 1 de outubro, do procedemento administrativo común das administracións públicas.\n3º. Obrigas das persoas seleccionadas.\nAs persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con cando menos 48 horas de antelación ao comezo desta. Esta renuncia deberase comunicar por escrito á Agasp, por correo electrónico ao enderezo formacion.agasp@xunta.gal\nNoutro caso serán excluídas automaticamente da selección para as dez seguintes actividades que se convoquen para as cales reúnan os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).\n5. Desenvolvemento da actividade.\nLugar: sede da Academia Galega de Seguridade Pública.\nDatas: 20 e 21 de decembro de 2025.\nHorario: das 9.00 ás 14.00 horas e das 16.00 ás 21.00 horas o día 20, e das 9.00 ás 14.00 horas o día 21.\n6. Certificado de asistencia: ao remate da actividade entregarase un certificado de asistencia a aquelas persoas que acrediten a súa participación continuada nela.\n7. Modificacións.\nA Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.\nA Estrada, 18 de novembro de 2025\nSantiago Villanueva Álvarez\nDirector da Academia Galega de Seguridade Pública"
  },
  {
    "file_id": "AnuncioG0761-080725-0002_gl",
    "doga_id": 137,
    "doga_date": "2025-07-18",
    "url": "https://www.xunta.gal/dog/Publicados/2025/20250718/AnuncioG0761-080725-0002_gl.html",
    "title": "ORDE do 8 de xullo de 2025 pola que se establecen as bases reguladoras para a concesión de axudas para financiar os gastos por asistencia a actividades de formación do profesorado non universitario, e se convocan para o ano 2025 (código de procedemento ED303A).",
    "content": "Os plans de formación do profesorado de niveis non universitarios da Comunidade Autónoma de Galicia perseguen, como obxectivos xerais, mellorar a competencia profesional do profesorado, fomentar a reflexión crítica sobre a súa actividade cotiá e crear actitudes proclives á investigación e á experimentación educativas.\nCoa finalidade de facilitar a participación do profesorado en actividades de formación que contribúan á consecución dos obxectivos anteriormente sinalados, a Consellería de Educación, Ciencia, Universidades e Formación Profesional (en diante, a Consellería) organiza distintas actividades de formación orientadas a conxugar as necesidades derivadas do propio sistema educativo coas demandas xurdidas do mesmo profesorado.\nCon independencia da oferta formativa desenvolvida pola Consellería, faise necesario, co fin de favorecer o desenvolvemento profesional do persoal docente, fomentar as iniciativas individuais cara á súa propia formación que redunden na mellora do sistema educativo e permitan aliñalas coas liñas prioritarias da formación en Galicia.\nPolo indicado, procede establecer un sistema que permita a compensación, cando menos parcial, dos gastos orixinados pola asistencia a este tipo de actividades de formación do profesorado.\nPolo anteriormente exposto, de conformidade coas competencias atribuídas polo Decreto 138/2024, do 20 de maio, polo que se establece a estrutura orgánica da Consellería de Educación, Ciencia, Universidades e Formación Profesional,\nDISPOÑO:\nArtigo 1.\nObxecto\n1. Esta orde ten por obxecto establecer as bases reguladoras do procedemento de concesión de axudas para financiar gastos derivados da participación como asistente a actividades de formación, que se desenvolvan na Comunidade Autónoma de Galicia, no resto do territorio español ou no estranxeiro, entre os días 1 de xaneiro e o 30 de novembro de 2025 (código de procedemento ED303A). Así mesmo, ten por obxecto proceder á convocatoria para o ano 2025.\nPoderase presentar unha solicitude de axuda para dúas actividades de formación distintas, indicando cal é a preferente. Terase en conta que a actividade non preferente soamente se tramitará se existe remanente orzamentario unha vez resoltas o resto das solicitudes.\n2. En ningún caso se concederán as axudas reguladas nesta convocatoria para a asistencia aos seguintes tipos de actividades:\na) Organizadas polas estruturas de formación da Consellería.\nb) De carácter regrado.\nc) Que non poidan ser recoñecidas a nivel individual de acordo coa Orde do 14 de maio de 2013 pola que se regula a convocatoria, o recoñecemento, a certificación e o rexistro das actividades de formación permanente do profesorado en Galicia (DOG do 22 de maio).\nArtigo 2.\nPrincipios de xestión\nA xestión deste procedemento realizarase de acordo cos seguintes principios:\na) Publicidade, transparencia, obxectividade, igualdade e non-discriminación.\nb) Eficacia no cumprimento dos obxectivos fixados pola Consellería.\nc) Eficiencia na asignación e utilización dos recursos públicos.\nArtigo 3.\nNormativa aplicable\nNo desenvolvemento desta orde observarase o disposto nas seguintes disposicións:\n– Lei 9/2007, do 13 de xuño, de subvencións de Galicia.\n– Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n– Lei 1/2016, do 18 de xaneiro, de transparencia e bo goberno da Comunidade Autónoma.\nE, suplementariamente:\n– Lei 38/2003, do 17 de novembro, xeral de subvencións, reguladora dos requisitos de concesión e xustificación de subvencións concedidas na Administración do Estado. Nesta lei recóllense artigos de carácter básico que resultan de aplicación á normativa desta comunidade autónoma e, consecuentemente, a esta orde de convocatoria.\n– Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.\n– Lei 39/2015, do 1 de outubro, do procedemento administrativo común das administracións públicas.\n– Lei 40/2015, do 1 de outubro, de réxime xurídico das administracións públicas.\n– Lei 4/2019, do 17 de xullo, de administración dixital de Galicia.\nArtigo 4.\nFinanciamento\n1. As axudas concederanse con cargo á aplicación orzamentaria 07.05.423A.780.1 dos orzamentos xerais da Comunidade Autónoma de Galicia para o ano 2025, por un importe máximo de 200.000 €.\nEste importe vén determinado polo acordo asinado o día 11 de outubro de 2023 entre a Consellería e as tres organizacións sindicais asinantes, sobre medidas que melloran o funcionamento do sistema educativo e as condicións laborais do persoal funcionario e laboral docente da Comunidade Autónoma de Galicia que imparte as ensinanzas reguladas na LOE.\n2. Este importe inicial pode ser ampliado en función das dispoñibilidades orzamentarias, o que poderá dar lugar ao incremento da contía total das axudas, de acordo co disposto no artigo 31.2 da Lei 9/2007, do 13 de xuño, de subvencións de Galicia, sen que dea lugar á apertura de novo prazo de presentación de solicitudes.\nArtigo 5.\nPersoas beneficiarias\n1. Poderá ser persoa beneficiaria das axudas o persoal docente funcionario de carreira que imparta as ensinanzas establecidas na Lei orgánica 2/2006, do 3 de maio, de educación, con destino en centros docentes públicos e que exerza docencia directa co alumnado, equipos de orientación específicos, postos de asesoría dentro da estrutura administrativa da Consellería e na Inspección educativa.\n2. O persoal docente funcionario en prácticas poderá solicitar unha axuda das reguladas nesta convocatoria para a realización de actividades formativas.\n3. Así mesmo, poderá cursar solicitude o persoal docente funcionario interino. Estas persoas farán indicación expresa desta circunstancia no anexo I desta convocatoria.\n4. O profesorado substituto poderá cursar a solicitude sempre que polo menos o 85 % da actividade subvencionable se desenvolva durante o período do seu nomeamento.\n5. As persoas solicitantes deben estar ao día no cumprimento das obrigas tributarias e fronte á Seguridade Social e non ter pendente de pagamento ningunha outra débeda coa Administración pública da Comunidade Autónoma de Galicia.\n6. O procedemento de concesión tramitarase en réxime de concorrencia competitiva, de acordo co establecido no artigo 19.1 da Lei 9/2007, do 13 de xuño, de subvencións de Galicia, coas garantías previstas no artigo 31.4 da dita lei.\n7. As axudas concedidas ao abeiro desta convocatoria son compatibles con calquera outra que puidese ser concedida para a mesma finalidade. Non obstante, o importe da axuda en ningún caso poderá superar, illadamente ou en concorrencia con subvencións doutras administracións públicas ou doutros entes públicos ou privados, nacionais ou internacionais, o custo da acción que levou a cabo a persoa beneficiaria.\n8. Para acceder ás axudas previstas nesta convocatoria as persoas beneficiarias deberán estar ao día no pagamento de obrigas por reintegro de axudas públicas.\n9. Persoas excluídas:\na) Non poden beneficiarse das axudas recollidas nesta orde aquelas persoas solicitantes que se encontren nos supostos previstos nos números 2 e 3 do artigo 10 da Lei 9/2007, do 13 de xuño, de subvencións de Galicia.\nb) Aquelas persoas que se encontren sancionadas administrativa ou penalmente coa perda da posibilidade de obtención de subvencións públicas, ou incorran en algunha prohibición legal que as inhabilite para iso, con inclusión das que se produzan por discriminación de sexo, de conformidade co disposto na disposición derradeira sexta da Lei 4/2005, do 18 de febreiro, para a igualdade de mulleres e homes.\nAsí mesmo, as persoas beneficiarias deberán cumprir os restantes requisitos establecidos pola Lei de subvencións de Galicia.\nArtigo 6.\nGastos subvencionables\nEstas axudas cobren exclusivamente gastos de matrícula e desprazamentos, sen incluíren en ningún caso os gastos de mantenza e aloxamento.\nArtigo 7.\nActividades subvencionables\na) As axudas concederanse para actividades de formación directamente relacionadas coa igualdade, convivencia e inclusión, saúde e benestar, coas tecnoloxías da comunicación e información, ámbito STEM (ciencia, tecnoloxía, enxeñaría e matemáticas), co plurilingüismo e o ámbito artístico.\nb) Ademais, en función da dispoñibilidade orzamentaria, concederanse para aquelas actividades directamente relacionadas coa disciplina, área, ciclo ou especialidade que imparta a persoa solicitante e que sexan directamente trasladables á práctica docente ou teñan interese para as necesidades do centro educativo.\nc) As actividades formativas subvencionables ao abeiro desta convocatoria son as que se desenvolvan entre o 1 de xaneiro e o 30 de novembro de 2025. Por outra banda, se unha parte da actividade formativa para a que se solicita a axuda non se desenvolve integramente entre as datas citadas, aboarase exclusivamente a parte proporcional dos gastos debidamente xustificados dese período. Se remata no mes de decembro de 2025, aboaranse os gastos de matrícula ou inscrición, pero non o resto dos gastos que correspondan a ese mes.\nArtigo 8.\nContía das axudas\nAs axudas cubrirán ata o 100 % dos gastos de matrícula ou inscrición e desprazamentos, cos seguintes límites:\nTipo I, para actividades realizadas na Comunidade Autónoma de Galicia, ata un máximo de 200 euros.\nTipo II, para actividades realizadas no resto do territorio español, ata un máximo de 325 euros.\nTipo III, para actividades realizadas no estranxeiro, ata un máximo de 750 euros.\nArtigo 9.\nPresentación de solicitudes\n1. As solicitudes dirixiranse á Dirección Xeral de Centros e Recursos Humanos e presentaranse obrigatoriamente por medios electrónicos a través do formulario normalizado (anexo I) dispoñible na sede electrónica da Xunta de Galicia, https://sede.xunta.gal\n2. De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, requiriráselle para que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.\n3. A presentación da solicitude supón a aceptación dos deberes regulados nesta orde para ser persoa beneficiaria da axuda, así como a aceptación da axuda.\n4. Para presentar as solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nArtigo 10.\nPrazo de presentación de solicitudes\n1. O prazo de presentación de solicitudes será desde o día seguinte ao publicación desta orde no\nDiario Oficial de Galicia\nata o 30 de setembro de 2025.\n2. Non serán admitidas en ningún caso solicitudes presentadas fóra do prazo e da forma establecida nesta orde.\nArtigo 11.\nDocumentación complementaria\n1. As persoas interesadas deberán achegar coa solicitude a seguinte documentación:\nA. Se a actividade xa se realizou o último día do prazo de presentación de solicitudes:\na) Copia da certificación de asistencia e/ou aproveitamento expedida polo centro ou a institución onde se realizou a actividade de formación. No caso de actividades realizadas no estranxeiro deberá presentarse a tradución desta certificación.\nb) Documentación para a comprobación do cumprimento dos requisitos establecidos na Orde do 14 de maio de 2013 pola que se regula a convocatoria, o recoñecemento, a certificación e o rexistro das actividades de formación permanente do profesorado en Galicia:\n– No caso de actividades realizadas no territorio español non organizadas por unha universidade, documentación acreditativa de que a actividade conta co recoñecemento da correspondente Administración educativa.\n– No caso de actividades organizadas por unha universidade e realizadas no territorio español, documentación acreditativa de que a actividade conta coa aprobación en Xunta de Goberno.\n– No caso de actividades realizadas no estranxeiro, documentación acreditativa de que a actividade foi organizada por un organismo oficial, por unha universidade ou por unha institución de formación do profesorado oficialmente recoñecida e que conta con prestixio acreditado polas autoridades educativas do respectivo país.\nc) Memoria da actividade desenvolvida. Esta memoria debe versar integramente sobre a actividade realizada e a repercusión desta actividade no desenvolvemento profesional da persoa solicitante, a relación coa disciplina, área, ciclo ou especialidade que imparta, a súa aplicación á práctica docente e o seu interese para as necesidades do centro educativo. Como tal, deberá ser unha elaboración persoal e individual sobre a totalidade da actividade formativa realizada en calidade de asistente, cun mínimo de 10 folios, a dobre espazo, tamaño de letra 12.\nNo caso de que varias persoas soliciten a axuda para a mesma actividade formativa, cada unha delas deberá presentar a súa memoria persoal e individual.\nd) Relación numerada da documentación xustificativa dos gastos de matrícula ou inscrición na actividade e dos gastos de desprazamentos onde conste o concepto detallado de cada un dos gastos e o importe en euros correspondente, indicando a cantidade total xustificada.\ne) Documentos que xustifiquen o pagamento realizado pola persoa solicitante da matrícula ou inscrición na actividade e que especifique o importe en euros do gasto realizado.\nf) Xustificación dos gastos de desprazamentos, segundo corresponda:\n– Documentación xustificativa do pagamento do billete de avión e tamén das tarxetas de embarque.\n– Billete de tren, metro ou autobús.\n– Factura de axencia de viaxes.\n– Facturas de taxi.\n– Declaración responsable asinada pola persoa solicitante de ter realizado os desprazamentos en vehículo particular, indicando:\n• Nome e apelidos.\n• DNI.\n• Matrícula do vehículo en que se realizaron os desprazamentos.\n• Localidade de saída.\n• Localidade de destino.\n• Quilómetros percorridos.\n• Recibos de autoestrada, de ser o caso.\n– Outros documentos xustificativos de gastos de desprazamentos.\nA contía correspondente aos desprazamentos en vehículo particular será de 0,26 euros por quilómetro percorrido, de acordo co disposto no artigo 2 da Resolución do 24 de novembro de 2023, da Secretaría Xeral Técnica e do Patrimonio da Consellería de Facenda e Administración Pública, pola que se dá publicidade do Acordo do Consello da Xunta de Galicia, do 23 de novembro de 2023, polo que se actualizan os importes das axudas de custo por razón do servizo en territorio nacional para gastos por aloxamento e manutención e da indemnización por uso de vehículo particular para o persoal empregado público da Xunta de Galicia (DOG do 1 de decembro).\nA documentación xustificativa dos gastos dos desprazamentos ten que estar a nome da persoa que solicita a axuda, de xeito que quede acreditado documentalmente que o pagamento destes gastos foi efectuado pola persoa solicitante.\nB. Se a actividade non se realizou o último día do prazo de presentación de solicitudes:\na) Convocatoria da actividade de formación para a que se solicita a axuda, onde conste a denominación, as datas de inicio e finalización, o lugar de realización, a entidade organizadora, o programa e o número total de horas.\nb) Orzamento da axuda, referido exclusivamente a gastos de matrícula ou inscrición e desprazamentos.\nNeste caso, as persoas solicitantes terán de prazo para presentar a documentación xustificativa e as facturas correspondentes ata o día 5 de decembro de 2025, tendo en conta que a data límite de realización das actividades é o 30 de novembro.\n2. A documentación complementaria deberá presentarse electronicamente.\nSe algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\n3. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderá requirir a exhibición do documento ou da información orixinal.\n4. Sempre que se realice a presentación de documentación separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.\n5. No caso de que algún dos documentos que se vaia presentar de forma electrónica supere os tamaños máximos establecidos ou ten un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\n6. De non presentar a documentación referida neste artigo no prazo establecido, entenderase como non xustificada a axuda ou a parte dela que corresponda, o que comportará a perda do dereito ao seu cobramento, polo que a persoa titular da dirección xeral ditará resolución para o efecto que será notificada á persoa interesada.\n7. No caso de que a documentación achegada relativa aos gastos de matrícula ou inscrición e desprazamentos non xustifique o total do importe concedido, o pagamento farase efectivo unicamente pola cantidade xustificada.\nArtigo 12.\nComprobación de datos\n1. Para tramitar este procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:\na) DNI ou NIE da persoa solicitante.\nb) DNI ou NIE da persoa representante.\nc) Certificado de estar ao día no pagamento á Seguridade Social.\nd) Certificado de estar ao día no pagamento das débedas coa Administración pública da Comunidade Autónoma de Galicia.\ne) Certificado de estar ao día no pagamento de obrigas tributarias á AEAT.\n2. No caso de que as persoas interesadas se opoñan á consulta, deberán indicalo no recadro correspondente habilitado no formulario de solicitude (anexo I) e achegar os documentos.\nCando así o exixa a normativa aplicable, solicitarase o consentimento expreso da persoa interesada para realizar a consulta.\n3. Excepcionalmente, no caso de que algunha circunstancia imposibilite a obtención dos citados datos, poderase solicitar ás persoas interesadas a presentación dos documentos correspondentes.\nArtigo 13.\nEmenda das solicitudes\nDe acordo co establecido no artigo 68 da Lei 39/2015, do 1 de outubro, do procedemento administrativo común das administracións públicas, o Servizo de Programas de Formación requirirá aquelas persoas cuxas solicitudes non sexan correctas para que, nun prazo de 10 días hábiles, emenden as faltas ou xunten os documentos preceptivos; de non o faceren, considerarase que desistiron da súa petición e arquivarase o expediente logo da resolución que será ditada nos termos do artigo 21 da referida lei.\nArtigo 14.\nTrámites administrativos posteriores á presentación das solicitudes\nTodos os trámites administrativos que as persoas interesadas deban realizar tras a presentación da solicitude deberán ser realizados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nArtigo 15.\nPublicidade das subvencións concedidas\nAs persoas interesadas poderán facer constar que non se fagan públicos os seus datos cando concorra algunha das causas previstas no artigo 15.2.d) da Lei 9/2007, do 13 de xuño, de subvencións de Galicia.\nArtigo 16.\nInstrución do procedemento\n1. O procedemento para a concesión das axudas recollidas nesta orde tramitarase en réxime de concorrencia competitiva.\n2. Correspóndelle ao Servizo de Programas de Formación a instrución do procedemento de concesión destas axudas e desenvolverá de oficio cantas actuacións considere necesarias para a determinación, coñecemento e comprobación dos datos en virtude dos cales deba formularse a proposta de resolución.\n3. Ás solicitudes que se axusten aos requisitos establecidos nesta convocatoria asignaráselles a cantidade resultante para o cumprimento da finalidade desta orde.\n4. A adxudicación das axudas realizarase nos termos previstos no artigo 19.1 da Lei 9/2007, do 13 de xuño, polo que, unha vez revisados os expedientes, o órgano instrutor daralle traslado daqueles que reúnan todos os requisitos á Comisión de Valoración.\n5. A Comisión de Valoración das axudas estará formada polas seguintes persoas:\nPresidencia: a persoa titular da Subdirección Xeral de Centros, ou persoa en quen delegue.\nVogais:\n– A persoa titular da Xefatura do Servizo de Programas de Formación.\n– Unha persoa adscrita ao Servizo de Programas de Formación.\n– Unha persoa adscrita á Subdirección Xeral de Inspección e Avaliación do Sistema Educativo.\n– Unha persoa adscrita ao Servizo de Programas de Formación, que realizará as funcións de secretaría.\nSe, por calquera causa, no momento en que a Comisión de Valoración teña que examinar as solicitudes algunha das persoas que a compoñen non puider asistir, será substituída pola persoa que para o efecto designe a persoa titular da Dirección Xeral de Centros e Recursos Humanos.\nNa composición da Comisión de Valoración procurarase acadar unha presenza equilibrada de homes e mulleres.\n6. A Comisión de Valoración levantará unha acta en que conste a valoración efectuada e trasladaralla ao órgano instrutor.\nArtigo 17.\nCriterios de valoración\n1. A axuda concederase de forma individual de acordo coa adecuación das características das actividades ao previsto no artigo 7 desta convocatoria.\n2. A súa contía fixarase tendo en conta os seguintes criterios: o lugar de realización, os gastos de matrícula ou inscrición e os gastos dos desprazamentos orixinados pola distancia ao centro de destino.\n3. Terase en conta a seguinte prelación en canto ás persoas beneficiarias:\na) Resolverase de acordo cos criterios establecidos no punto 1:\n• En primeiro lugar, as solicitudes do persoal funcionario de carreira e do persoal funcionario en prácticas que nunca gozasen desta axuda,\n• E en segundo lugar, as solicitudes do persoal docente funcionario de carreira e do persoal docente funcionario en prácticas que obtivesen a axuda para esta finalidade en convocatorias anteriores a 2019.\nb) Unha vez consideradas todas as solicitudes correspondentes á alínea a), sempre que exista dispoñibilidade orzamentaria dentro do previsto nesta orde, resolveranse as solicitudes do persoal docente de carreira e do persoal funcionario en prácticas que gozasen destas axudas nas convocatorias de 2020 e 2024, por esa orde.\nc) De existir remanente orzamentario, poderán considerarse as solicitudes do persoal docente interino que tivese esta condición no momento da solicitude e a manteña no momento da resolución de concesión prevista no artigo 18, de acordo cos seguintes criterios: terán preferencia as solicitudes do persoal interino que nunca gozase de desta axuda e, en segundo lugar, o persoal interino que gozase desta axuda nas convocatorias anteriores a 2018, e por último, o persoal interino que gozase desta axuda nas convocatorias de 2023 e 2024, por esa orde.\nd) Poderán considerarse, por último, as solicitudes do profesorado substituto, sempre que polo menos o 85 % da actividade subvencionable se desenvolva durante o período do seu nomeamento.\n4. En caso de que non exista crédito suficiente para atender a totalidade das solicitudes nalgún dos grupos de prelación establecidos nos apartados anteriores, as subvencións, para ese grupo de prelación, concederanse segundo a orde e presentación das solicitudes polas persoas interesadas, ata esgotar o crédito orzamentario.\nArtigo 18.\nResolución de concesión\n1. A Comisión de Valoración elaborará un informe coas solicitudes que cumpren os requisitos necesarios para acceder ás axudas, e os importes que lles corresponden, que deberán estar debidamente xustificados no caso de accións formativas xa rematadas, e xustificados\na posteriori\nse as accións formativas aínda non están rematadas, de acordo cos criterios previstos na convocatoria.\n2. En base ao dito informe, o órgano instrutor elevará a proposta de adxudicación das subvencións á persoa titular da Dirección Xeral de Centros e Recursos Humanos, que resolverá, por delegación da persoa titular da Consellería de Educación, Ciencia, Universidades e Formación Profesional, a resolución de concesión das axudas.\n3. A resolución de concesión das axudas publicarase no\nDiario Oficial de Galicia\ne no portal educativo da Consellería de Educación, Ciencia, Universidades e Formación Profesional, www.edu.xunta.gal, e por ela entenderanse notificados para todos os efectos os solicitantes, de conformidade co establecido no artigo 45 da Lei 39/2015, do 1 de outubro, reguladora do procedemento administrativo común das administracións públicas.\nAs persoas beneficiarias terán que aterse ás obrigas de publicidade que impón a Lei 2/2016, do 18 de xaneiro, de transparencia e bo goberno.\n4. Contra esta resolución, que esgota a vía administrativa, as persoas interesadas poderán interpoñer recurso potestativo de reposición ante a persoa titular da Consellería de Educación, Ciencia, Universidades e Formación Profesional no prazo dun mes, contado a partir do día seguinte ao da publicación desta resolución no\nDiario Oficial de Galicia\n, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente o recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\n5. Toda alteración das condicións tidas en conta para a concesión da axuda e, en todo caso, a obtención concorrente de axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.\n6. O prazo máximo para resolver e notificar será de catro meses.\n7. As solicitudes entenderanse desestimadas de non existir resolución expresa no prazo de catro meses, contados a partir da data de entrada na sede electrónica da solicitude da axuda.\nArtigo 19.\nTransparencia e bo goberno\n1. Deberase dar cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de axudas están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\nArtigo 20.\nNotificacións\n1. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común.\n2. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia, Notifica.gal. Este sistema remitirá ás persoas interesadas avisos da posta á disposición das notificacións á conta de correo electrónico e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia, Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades instrumentais do sector público autonómico de Galicia poderán de oficio crear o indicado enderezo, para os efectos de asegurar que as persoas interesadas cumpran a súa obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido.\n5. Se o envío da notificación electrónica non fose posible por problemas técnicos, a Administración xeral e as entidades do sector público autonómico practicarán a notificación polos medios previstos na normativa reguladora do procedemento administrativo común.\nArtigo 21.\nPublicación dos actos\nA resolución da concesión das axudas publicarase no\nDiario Oficial de Galicia\n, de conformidade co establecido no artigo 45 da Lei 39/2015, do 1 de outubro, reguladora do procedemento administrativo común das administracións públicas.\nArtigo 22.\nObrigas das persoas beneficiarias\nA condición de persoa beneficiaria obriga a esta nos seguintes termos:\na) Con carácter previo á concesión e ao pagamento da axuda, estar ao día no cumprimento das súas obrigas tributarias e coa Seguridade Social, e non ter débedas pendentes de ningunha natureza coa Comunidade Autónoma de Galicia.\nb) Reintegrar, total o ou parcialmente, o importe da axuda no suposto de incumprimento dos requisitos e condicións establecidos para a súa concesión e das demais obrigas contidas nesta orde, na Lei 9/2007, do 13 de xuño, ou na restante normativa que sexa de aplicación. Para facer efectiva a devolución, tramitarase o procedemento de reintegro oportuno, que se axustará ao previsto nos artigos 37 e seguintes da Lei 9/2007, do 13 de xuño, e no título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nc) Someterse ás actuacións de control, comprobación e inspección que efectuará a Consellería, ás de control financeiro que correspondan, de ser o caso, á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas, ou a outros órganos da Administración do Estado, e achegar canta información lles sexa requirida no exercicio das actuacións anteriores.\nd) Comunicarlle ao Servizo de Programas de Formación as modificacións que se produzan nos requisitos e condicións que determinaron a concesión da axuda. Esta comunicación deberá efectuarse no momento en que se coñeza.\ne) Comunicarlle ao Servizo de Programas de Formación a solicitude e, de ser o caso, a obtención doutras axudas para este mesmo concepto.\nPara estes efectos, a persoa solicitante debe incluír no anexo I a declaración relativa a outras axudas e, con posterioridade á presentación da solicitude, comunicar a súa obtención, de ser o caso, no anexo II.\nf) Subministrar á Administración concedente a información necesaria ao abeiro do disposto no artigo 4 da Lei 1/2016, do 8 de xaneiro, de transparencia e bo goberno.\ng) Cumprir cos requisitos e obrigas recollidos nos artigos 10 e 11 da Lei 9/2007, do 3 de xuño, e coas restantes obrigas contidas nesta orde e demais normativa aplicable.\nArtigo 23\nXustificación e pagamento\n1. No caso de que a acción formativa estea rematada, a documentación xustificativa deberá presentarse dentro do prazo de presentación de solicitudes. Se non está rematada, a data tope de presentación será o día 5 de decembro de 2025.\n2. O pagamento das axudas concedidas farase de conformidade co disposto no artigo 31 da Lei 9/2007, de subvencións de Galicia, en dúas fases:\n1ª fase. As actividades formativas que estean rematadas e debidamente xustificados os seus gastos o último día do prazo de presentación das solicitudes, coa presentación da documentación recollida no artigo 11.1.a) desta orde.\n2ª fase. As actividades formativas rematadas e xustificados os seus gastos despois do prazo de presentación das solicitudes, coa presentación da documentación recollida no artigo 11.1.b) desta orde.\n3. Para a tramitación do pagamento, os solicitantes deberán achegar:\n• A documentación recollida no artigo 11 desta orde.\n• O anexo II debidamente cuberto.\nArtigo 24.\nComunicación á Base de datos nacional de subvencións\nEn cumprimento do disposto nos artigos 18 e 20 da Lei 38/2003, do 17 de novembro, xeral de subvencións, o texto da convocatoria e a información requirida no ordinal oitavo do artigo 20 será comunicado á Base de datos nacional de subvencións (BDNS), que operará como sistema nacional de publicidade de subvencións e axudas públicas.\nArtigo 25.\nControis\nA consellería competente realizará actuacións de seguimento e control das axudas concedidas que considere oportunas, ben con medios propios ou externos, co fin de comprobar o cumprimento dos requisitos para a percepción da axuda e o destino definitivo. A persoa beneficiaria estará obrigada a colaborar no labor de control, para o que proporcionará os datos requiridos.\nArtigo 26.\nControl e comprobación das axudas\n1. O Servizo de Programas de Formación comprobará a adecuada xustificación da subvención, así como a realización da actuación e o cumprimento da finalidade que determinen a concesión ou o gozo da axuda.\n2. Será aplicable o disposto no artigo 30 da Lei 9/2007, do 13 de xuño, de subvencións de Galicia.\nArtigo 27.\nPerda total ou parcial do dereito ao cobramento da axuda\n1. A persoa beneficiaria perderá de forma total ou parcial o dereito ao cobramento da axuda polas seguintes causas:\na) Xustificar de forma incompleta ou fóra de prazo.\nb) Incumprir os fins ou obxectivos para os cales se concedeu.\nc) Perda da capacidade xurídica ou de obrar, ou inhabilitación para ser persoa beneficiaria de subvencións e axudas públicas, nos termos previstos no artigo 10 da Lei 9/2007, do 13 de xuño, de subvencións de Galicia.\n2. De serlle concedida outra axuda para esta mesma finalidade no prazo de vixencia desta convocatoria, a persoa beneficiaria terá que comunicarllo á Administración, segundo dispón o artigo 11.d) da Lei 9/2007, do 13 de xuño, de subvencións de Galicia, para que, en aplicación do seu artigo 17.3, o importe da axuda se minore co fin de que, illadamente ou en concorrencia coas concedidas por outras administracións ou entes públicos ou privados, non supere o 100 % da actividade realizada.\n3. No caso de que se revogue a axuda, a persoa beneficiaria terá que reintegrar as cantidades percibidas e mais os xuros de mora xerados desde o momento do seu pagamento, nos termos que figuran nos artigos 33 a 38 da referida Lei de subvencións de Galicia.\nArtigo 28.\nRéxime sancionador\nSerá de aplicación o establecido no título IV da Lei 9/2007, do 13 de xuño, de subvencións de Galicia.\nArtigo 29.\nCriterios de graduación das sancións\nSegundo o artigo 56 da Lei 9/2007, do 13 de xuño, de subvencións de Galicia, considérase infracción moi grave a obtención da subvención falseando as condicións requiridas para a súa concesión ou ocultando as que a impedirían ou limitarían. Esta infracción será sancionada con multa pecuniaria proporcional do dobre da cantidade da subvención indebidamente obtida.\nArtigo 30.\nInformación ás persoas interesadas\nSobre este procedemento administrativo, que ten o código ED303A, poderase obter información a través dos seguintes medios:\na) A seguinte páxina web:\n– www.edu.xunta.gal\nb) O seguinte enderezo electrónico:\nreintegros.fprofe@edu.xunta.gal\nDe acordo co establecido no artigo 14, apartado ñ), da Lei 9/2007, do 13 de xuño, de subvencións de Galicia, as persoas beneficiarias quedan informadas da existencia do Rexistro Público de Subvencións, e ser persoa beneficiaria da axuda levará implícita a autorización para a inscrición dos datos facilitados na solicitude.\nNon obstante, os interesados poderán facer constar o seu dereito a que non se fagan públicos os seus datos cando concorra algunha das circunstancias previstas na letra d) do apartado 2 do artigo 15 da Lei 9/2007, de subvencións de Galicia.\nDisposición adicional primeira.\nDelegación de atribucións\nApróbase a delegación de atribucións da persoa titular da Consellería de Educación, Ciencia, Universidades e Formación Profesional na persoa titular da Dirección Xeral de Centros e Recursos Humanos para resolver a concesión, denegación, modificación ou outras incidencias das axudas previstas nesta orde.\nDisposición adicional segunda.\nAccións de colaboración, promoción e cooperación entre a Consellería e outras institucións\nCando do marco das accións de colaboración, promoción e cooperación establecidas entre a Consellería e outras institucións derive unha oferta de accións formativas para o profesorado, este poderá beneficiarse destas axudas nas condicións que se fixen nas correspondentes convocatorias.\nDisposición derradeira primeira\nFacúltase a persoa titular da Dirección Xeral de Centros e Recursos Humanos, no ámbito das súas competencias, para que dite as resolucións precisas para o desenvolvemento desta orde.\nDisposición derradeira segunda\nEsta orde entrará en vigor o día seguinte ao da súa publicación no\nDiario Oficial de Galicia\n.\nSantiago de Compostela, 8 de xullo de 2025\nO conselleiro de Educación, Ciencia, Universidades e Formación Profesional\nP.D. (Orde do 5.6.2024)\nManuel Vila López\nSecretario xeral técnico da Consellería de Educación, Ciencia, Universidades\ne Formación Profesional"
  },
  {
    "file_id": "AnuncioG0426-240125-0001_gl",
    "doga_id": 22,
    "doga_date": "2025-02-03",
    "url": "https://www.xunta.gal/dog/Publicados/2025/20250203/AnuncioG0426-240125-0001_gl.html",
    "title": "RESOLUCIÓN do 24 de xaneiro de 2025, da Dirección Xeral de Gandaría, Agricultura e Industrias Agroalimentarias, pola que se actualizan as zonas demarcadas pola presenza da praga de corentena Tecia solanivora Povolny, ou couza guatemalteca da pataca, na Comunidade Autónoma de Galicia.",
    "content": "Antecedentes:\nA praga da couza guatemalteca da pataca, provocada polo organismo nocivo denominado\nTecia solanivora\nPovolny\nou\nScrobipalpopsis solanivora\nPovolny\n, foi detectada na Comunidade Autónoma de Galicia en agosto do ano 2015.\nA través da Resolución do 16 de outubro de 2015, da Dirección Xeral de Gandaría, Agricultura e Industrias Agroalimentarias (DOG núm. 209, do 3 de novembro), declarouse a presenza da praga, establecéronse as zonas demarcadas e as medidas urxentes de obrigado cumprimento tanto para produtores profesionais e de autoconsumo deste tubérculo como para os puntos de venda de pataca de semente.\nO día 14 de febreiro de 2017 publicouse a Resolución do 9 de febreiro de 2017, da Dirección Xeral de Gandaría, Agricultura e Industrias Agroalimentarias (DOG núm. 31, do 14 de febreiro), que ampliou as medidas urxentes para a erradicación e control da praga. Esta resolución estableceu para os operadores de pataca de semente, entre outras medidas, a prohibición de comercialización en zonas infestadas, e a obriga do rexistro das vendas en toda a Comunidade Autónoma de Galicia.\nO día 4 de marzo de 2017 publicouse o Real decreto 197/2017, do 3 de marzo, polo que se establece o Programa nacional de control e erradicación de\nTecia\n(\nScrobipalpopsis\n)\nsolanivora\nPovolny\n(BOE núm. 54, do 4 de marzo).\nO día 10 de marzo de 2017 publicouse a Resolución do 8 de marzo de 2017, da Dirección Xeral de Gandaría, Agricultura e Industrias Agroalimentarias, pola que se establecen as zonas infestadas e as zonas tampón e se implementan as medidas para a erradicación e control con respecto ao organismo de corentena\nTecia solanivora\nPovolny ou couza guatemalteca da pataca na Comunidade Autónoma de Galicia, establecidas no Real decreto 197/2017 polo que se establece o Programa nacional de control e erradicación de\nTecia (Scrobipalpopsis) solanivora\nPovolny\n(DOG núm. 49, do 10 de marzo).\nNos últimos anos actualizáronse as zonas demarcadas de acordo cos datos de seguimento da praga, a través da publicación de varias resolucións. A última foi a Resolución do 21 de febreiro de 2024, da Dirección Xeral de Gandaría, Agricultura e Industrias Agroalimentarias (DOG núm. 41, do 27 de febreiro), que actualizou as zonas demarcadas vixentes nese momento e mantivo todas as medidas fitosanitarias establecidas previamente nas anteriores resolucións.\nHoxe en día, os datos de seguimento deste organismo nocivo mostran un avance significativo na súa contención, previa a unha posible erradicación. En varias zonas demarcadas non se detectou a presenza deste organismo durante dous anos consecutivos, o que fai posible o levantamento das medidas fitosanitarias de erradicación. Noutras zonas é preciso manter as medidas fitosanitarias vixentes ata que pasen dous anos desde a última captura.\nPor todo o anteriormente exposto,\nRESOLVO:\n1. Actualizar a zona demarcada de\nTecia solanivora\nPovolny (couza guatemalteca da pataca) na Comunidade Autónoma de Galicia:\n1.1. Mantéñense como zonas infestadas as seguintes parroquias:\n– As parroquias de Abegondo (Santaia), Cabanas (San Xián), Figueroa (San Miguel) e Sarandós (Santa María), no concello de Abegondo.\n– As parroquias de Cañás (Santa Baia) e Paleo (Santo Estevo), no concello de Carral.\n– A parroquia da Pedra (Santa María), no concello de Cariño.\n– As parroquias de Barallobre (Santiago) e Maniños (San Salvador), no concello de Fene.\n1.2. As seguintes parroquias pasan de zona infestada a zona tampón:\nNa provincia da Coruña:\n– A parroquia de San Xurxo de Moeche (San Xurxo), no concello de Moeche.\nNa provincia de Lugo:\n– A parroquia de Trabada (Santa María), no concello de Trabada.\n1.3. Mantéñense como zona tampón as seguintes parroquias por seren lindeiras coas zonas infestadas indicadas no punto 1.1):\nNa provincia da Coruña:\n– As parroquias de Cerneda (San Salvador), Folgoso (Santa Dorotea), Mabegondo (San Tirso), Meangos (Santiago), Montouto (Santa Cristina) e Viós (San Salvador), no concello de Abegondo.\n– A parroquia de Laraxe (San Mamede), no concello de Cabanas.\n– A parroquia de Vigo (Santa María), no concello de Cambre.\n– As parroquias de Cariño (San Bartolomeu), Landoi (Santiago) e Sismundi (Santo Estevo), no concello de Cariño.\n– As parroquias de Beira (Santa Mariña), Quembre (San Pedro), Sergude (San Xián), Tabeaio (San Martiño) e Vigo (San Vicente), no concello de Carral.\n– A parroquia de Régoa (Santa María), no concello de Cedeira.\n– A parroquia das Encrobas (San Román), no concello de Cerceda.\n– A parroquia de Castelo (Santiago), no concello de Culleredo.\n– As parroquias de Limodre (Santa Eulalia), Magalofes (San Xurxo) e Perlío (Santo Estevo), no concello de Fene.\n– As parroquias de Franza (Santiago) e Piñeiro (San Xoán), no concello de Mugardos.\n1.4. As seguintes parroquias pasan a ser consideradas zonas libres:\nNa provincia da Coruña:\n– A parroquia de Caión (Santa María de Socorro), no concello da Laracha.\n– As parroquias de Chamín (Santaia) e Sorrizo (San Pedro), no concello de Arteixo.\n– A parroquia das Somozas (Santiago Seré), no concello das Somozas.\n– As parroquias de Labacengos (Santa María), San Xoán de Moeche (San Xoán) e Santa Cruz de Moeche (Santa Cruz), no concello de Moeche.\n– As parroquias de Ferreira (San Paio) e Lamas (San Xiao), no concello de San Sadurniño.\nNa provincia de Lugo:\n– A parroquia de San Xusto de Cabarcos (San Xusto), no concello de Barreiros.\n– As parroquias de San Tomé de Lourenzá (San Tomé) e Santo Adrao de Lourenzá (Santo Adrao), no concello de Lourenzá.\n– As parroquias da Fórnea (Santo Estevo), A Valboa (Santa María Madanela), Sante (San Xiao), Vidal (San Mateo) e Vilapena (Santiago), no concello de Trabada.\nNo anexo I desta resolución pódese consultar o plano de situación da nova zona demarcada e, no anexo II, a relación de parroquias da zona infestada e da zona tampón.\n2. Medidas obrigatorias nas zonas demarcadas de\nTecia solanivora\nen Galicia:\n2.1. Os agricultores de todas as zonas tampón indicadas nesta resolución deberán comunicar inmediatamente despois da sementeira e, en todo caso, antes do 1 de abril, todas as parcelas cultivadas con pataca. Esta comunicación realizarase utilizando o modelo do anexo II da Orde do 6 de xullo de 2021, e poderá presentarse na oficina rural máis próxima ou en calquera dos lugares e rexistros establecidos na normativa reguladora do procedemento administrativo común, ou a través da sede electrónica da Xunta de Galicia (https://sede.xunta.gal/portada), utilizando o procedemento MR465C.\nEn canto ao destino da pataca plantada na zona tampón serán de aplicación as medidas establecidas na Resolución do 8 de marzo de 2017 e na Resolución do 28 de decembro de 2022.\n2.2. Manter todas as medidas fitosanitarias establecidas na Resolución do 8 de marzo de 2017 e, en concreto, a expresa prohibición do cultivo de pataca nas zonas infestadas.\n2.3. Manter todas as medidas fitosanitarias establecidas na Resolución do 9 de febreiro de 2017 para os operadores de pataca de semente no referente á comercialización e rexistro de vendas.\nSantiago de Compostela, 24 de xaneiro de 2025\nSilvestre José Balseiros Guinarte\nDirector xeral de Gandaría, Agricultura e Industrias Agroalimentarias\nANEXO I\nPlano de situación das zonas demarcadas de\nTecia solanivora\nPovolny\nANEXO II\nRelación de zonas demarcadas de\nTecia solanivora\nPovolny\nZona demarcada\nProvincia\nConcello\nParroquia\nZona infestada\nA Coruña\nAbegondo\nAbegondo (Santaia)\nCabanas (San Xián)\nFigueroa (San Miguel)\nSarandós (Santa María)\nCariño\nA Pedra (Santa María)\nCarral\nCañás (Santa Baia)\nPaleo (Santo Estevo)\nFene\nBarallobre (Santiago)\nManiños (San Salvador)\nZona tampón\nA Coruña\nAbegondo\nCerneda (San Salvador)\nFolgoso (Santa Dorotea)\nMabegondo (San Tirso)\nMeangos (Santiago)\nMontouto (Santa Cristina)\nViós (San Salvador)\nCabanas\nLaraxe (San Mamede)\nCambre\nVigo (Santa María)\nCariño\nCariño (San Bartolomeu)\nLandoi (Santiago)\nSismundi (Santo Estevo)\nCarral\nBeira (Santa Mariña)\nQuembre (San Pedro)\nSergude (San Xián)\nTabeaio (San Martiño)\nVigo (San Vicente)\nCedeira\nRégoa (Santa María)\nCerceda\nAs Encrobas (San Román)\nCulleredo\nCastelo (Santiago)\nFene\nLimodre (Santa Eulalia)\nMagalofes (San Xurxo)\nPerlío (Santo Estevo)\nMoeche\nSan Xurxo De Moeche (San Xurxo)\nMugardos\nFranza (Santiago)\nPiñeiro (San Xoán)\nLugo\nTrabada\nTrabada (Santa María)"
  },
  {
    "file_id": "AnuncioG0767-150125-0002_gl",
    "doga_id": 22,
    "doga_date": "2025-02-03",
    "url": "https://www.xunta.gal/dog/Publicados/2025/20250203/AnuncioG0767-150125-0002_gl.html",
    "title": "EXTRACTO da Resolución do 14 de xaneiro de 2025, da Secretaría Xeral da Emigración, pola que se regulan e se convocan as subvencións do programa de axudas económicas individuais para persoas residentes no exterior para o ano 2025 (código de procedemento PR925A).",
    "content": "BDNS (Identif.): 811418.\nDe conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).\nPrimeiro.\nPersoas beneficiarias\nPoderán ser beneficiarias destas axudas:\n1. As persoas emigrantes nacidas en Galicia maiores de idade e residentes nalgún dos países do estranxeiro para os cales o Estado español teña fixada unha base de cálculo para a prestación por razón de necesidade no ano anterior ao da convocatoria.\n2. Os/as seus/súas fillos/as maiores de idade (coa excepción prevista para o caso das axudas por violencia de xénero) que teñan a nacionalidade española e se encontren vinculados/as a un concello galego no Padrón de españois residentes no estranxeiro (PERE) antes de finalizar o prazo de presentación de solicitudes.\n3. No caso do falecemento das persoas arriba indicadas, poderán ser, por unha vez, persoas beneficiarias as seguintes:\na) O cónxuxe viúvo/a ou parella de feito ou relación análoga de afectividade dunha persoa beneficiaria na última convocatoria deste programa, que falecese nos doce meses anteriores ao último día do prazo para a presentación de solicitudes en 2025, que acredite esas condicións e o cumprimento dos requisitos do artigo 3.1.e) e f), de conformidade co disposto no artigo 9.2.\nb) Un membro da unidade familiar dunha persoa solicitante desta axuda que reúna as condicións para ser beneficiaria e faleza despois do último día do prazo de presentación de solicitudes e antes da proposta de resolución do órgano instrutor, sempre e cando o solicite por escrito dentro dese período, teña 18 anos feitos e acredite esas condicións e o cumprimento dos requisitos do artigo 3.1.e) e f), de conformidade co disposto no artigo 9.2.\nSegundo.\nObxecto\n1. O obxecto desta resolución é establecer as bases dun programa de axudas económicas individuais e de carácter extraordinario, non periódico e social, para o ano 2025, en réxime de concorrencia non competitiva, dirixido ás persoas emigrantes de nacionalidade española e orixe galega, e a determinados familiares, residentes nos países do estranxeiro en que o Estado español teña fixada unha base de cálculo para a prestación por razón de necesidade no ano anterior ao da convocatoria e que se encontren en situación de precariedade económica. Están destinadas a acadar recursos económicos que contribúan a satisfacer as necesidades básicas de subsistencia e atención sociosanitaria para as cales non dispoñan de cobertura suficiente.\n2. Así mesmo, é obxecto desta resolución convocar as ditas axudas para o ano 2025 (código de procedemento PR925A).\nTerceiro.\nBases reguladoras\nResolución do 14 de xaneiro de 2025, da Secretaría Xeral da Emigración, pola que se regulan e se convocan as subvencións do programa de axudas económicas individuais para persoas residentes no exterior para o ano 2025 (código de procedemento PR925A).\nCuarto.\nImporte\nAs axudas para a realización deste programa concederanse con cargo á aplicación orzamentaria 14.05.312C.480.0 (accións de políticas migratorias) dos orzamentos xerais da Comunidade Autónoma para o ano 2025.\nO crédito inicialmente outorgado para esta finalidade é de tres millóns novecentos corenta e seis mil seiscentos trinta euros (3.946.630 €), distribuído do seguinte xeito:\n– Para os supostos do artigo 4.1, o crédito será dun millón vinte mil euros (1.020.000 €).\n– Para o suposto do artigo 4.2, o crédito será dous millóns cen mil euros (2.100.000 €).\n– Para os supostos dos artigos 5 e 6, o crédito será de oitocentos vinte e seis mil seiscentos trinta euros (826.630 €).\nQuinto.\nPrazo de presentación de solicitudes\nO prazo de presentación de solicitudes empezará a contar a partir dos oito (8) días naturais seguintes ao da publicación desta resolución no\nDiario Oficial de Galicia\ne finalizará o día 31 de marzo de 2025, ás 23.59 horas (hora peninsular española), sen que en ningún caso poida ser inferior a un mes.\nSantiago de Compostela, 14 de xaneiro de 2025\nAntonio Rodríguez Miranda\nSecretario xeral da Emigración"
  },
  {
    "file_id": "AnuncioG0597-220925-0005_gl",
    "doga_id": 189,
    "doga_date": "2025-10-01",
    "url": "https://www.xunta.gal/dog/Publicados/2025/20251001/AnuncioG0597-220925-0005_gl.html",
    "title": "DECRETO 80/2025, do 8 de setembro, polo que se regula o acceso e provisión de postos de traballo de persoas con discapacidade intelectual na Administración xeral da Comunidade Autónoma de Galicia e nas entidades públicas instrumentais do sector público autonómico.",
    "content": "A situación das persoas con discapacidade foi mellorando nos últimos anos tras a promulgación de diversa normativa destinada a favorecer a súa inclusión e participación na vida social, laboral, escolar e familiar. Porén, trátase dun colectivo heteroxéneo que aínda continúa a sufrir discriminación e atopa barreiras e obstáculos á súa inclusión social efectiva.\nA inserción laboral constitúe un factor esencial neste proceso de inclusión social efectiva, xa que o traballo é un dos maiores factores de inclusión social. Porén, a dificultade para atopar traballo é un dos males que asolaga o sistema laboral español, moi relevante no caso das mulleres, a xuventude e, especialmente, no caso de persoas con discapacidade. E isto é así a pesar da existencia de diversas medidas legais, como incentivos, subvencións ou programas públicos dirixidos ás empresas privadas.\nA Convención Internacional sobre dereitos das persoas con discapacidade, aprobada o 13 de decembro de 2006 pola Asemblea Xeral das Nacións Unidas (ONU), ratificada por España o 3 de decembro de 2007, supón a consideración das persoas con discapacidade como suxeitos titulares de dereitos, e os poderes públicos están obrigados a garantir que o exercicio destes dereitos sexan plenos e efectivos.\nDe acordo co artigo 9.2 da Constitución española, os poderes públicos promoverán as condicións para que a liberdade e a igualdade do individuo e dos grupos en que se integra sexan reais e efectivas, removerán os obstáculos que impidan ou dificulten a súa plenitude e facilitarán a participación de toda a cidadanía na vida política, económica, cultural e social. O Estatuto de autonomía de Galicia recolle este mesmo mandato no seu artigo 4.2.\nPola súa banda, o recentemente modificado artigo 49 da Constitución española establece, no seu número 1, que as persoas con discapacidade exercen os dereitos previstos no título I en condicións de liberdade e igualdade reais e efectivas. Regularase por lei a protección especial que sexa necesaria para o devandito exercicio. No seu número 2 sinala que os poderes públicos impulsarán as políticas que garantan a plena autonomía persoal e a inclusión social das persoas con discapacidade en contornos universalmente accesibles. Así mesmo, fomentarán a participación das súas organizacións nos termos que a lei estableza. Atenderanse particularmente as necesidades específicas das mulleres e das e dos menores con discapacidade.\nO Real decreto lexislativo 1/2013, do 29 de novembro, polo que se aproba o texto refundido da Lei xeral de dereitos das persoas con discapacidade e da súa inclusión social, afonda no concepto de inclusión social efectiva, que se debe garantir a través dunha serie de dereitos entre os cales se atopa o dereito ao emprego. No seu artigo 42 dispón que nas ofertas de emprego público se reservará unha cota para ser cuberta por persoas con discapacidade. Neste mesmo senso, o artigo 59 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público, e o artigo 48 da Lei 2/2015, do 29 de abril, do emprego público de Galicia, dispoñen que nas ofertas de emprego público se reservará unha porcentaxe non inferior ao 7 % das prazas convocadas para seren cubertas por persoas con discapacidade, sempre que superen as probas selectivas e acrediten a súa discapacidade e a compatibilidade desta co desempeño das tarefas e funcións, de xeito que progresivamente se acade o 2 % dos efectivos totais de cada Administración pública.\nA Xunta de Galicia, consonte os mandatos antes establecidos, seguirá ofertando prazas reservadas para persoas con discapacidade intelectual, polo que se considera necesario regular o ingreso e a provisión de postos de traballo ás particulares características deste colectivo.\nA Resolución da Consellería de Facenda e Administración Pública do 22 de abril de 2021 recolle a primeira toma de posesión como persoal funcionario de carreira de persoas que acreditan discapacidade intelectual (\nDiario Oficial de Galicia\nnúm. 82, do 3 de maio).\nO 4 de abril de 2022 publícanse novas convocatorias de procesos selectivos para o ingreso na agrupación profesional de persoal funcionario subalterno e no corpo auxiliar da Administración xeral para persoas que acreditan discapacidade intelectual (\nDiario Oficial de Galicia\nnúm. 65, do 4 de abril).\nO 20 de novembro de 2023 publícanse as convocatorias de procesos selectivos para o ingreso no corpo auxiliar, escala de persoal de servizos xerais do subgrupo C2; agrupación profesional de persoal funcionario, escala de persoal subalterno, e agrupación profesional de persoal funcionario, escala de persoal de limpeza e recursos naturais e forestais, especialidade de limpeza e cociña, para persoas que acrediten discapacidade intelectual (\nDiario Oficial de Galicia\nnúm. 220, do 20 de novembro).\nO contido deste decreto adecúase aos principios de necesidade, eficacia, proporcionalidade, seguridade xurídica, transparencia e eficiencia que establecen o artigo 129 da Lei 39/2015, do 1 de outubro, do procedemento administrativo común das administracións públicas, e o artigo 37.a) da Lei 14/2013, do 26 de decembro, de racionalización do sector público autonómico. Así, en cumprimento dos principios de necesidade, de eficacia e de proporcionalidade, este regulamento está xustificado pola necesidade de dispoñer dunha norma unificada para a regulación do acceso ao emprego público das persoas con discapacidade intelectual, e a regulación proposta é a adecuada e imprescindible para iso. Cúmprese, así mesmo, o principio de seguridade xurídica, pois a nova regulación encádrase no marco normativo do ámbito das competencias autonómicas. Así mesmo, na tramitación deste decreto observouse o principio de transparencia, o que posibilitou que os potenciais destinatarios tivesen unha participación activa na elaboración da norma. Por último, respéctase o principio de eficiencia, pois non se impoñen cargas innecesarias ou accesorias e permítese unha xestión racionalizada dos recursos públicos.\nNa elaboración desta disposición tivéronse en conta os trámites previstos na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, entre os cales cabe destacar a realización dunha consulta pública previa, o sometemento do proxecto aos trámites de audiencia e información pública, para garantir a participación cidadá, e a emisión dos informes preceptivos.\nRespecto da súa estrutura, este decreto consta de 17 artigos agrupados en 6 capítulos.\nO capítulo I, que leva por rúbrica\nDisposicións xerais\n, establece o seu obxecto e ámbito de aplicación, así como os principios xerais.\nNo capítulo II regúlase a reserva de prazas para persoas con discapacidade intelectual. Cómpre facer constar que, para dotar de maior sentido e coherencia este capítulo, se reproducen os parágrafos primeiro e segundo do número 2 do artigo 48 da Lei 2/2015, do 29 de abril, do emprego público de Galicia.\nNo capítulo III recóllense medidas en materia de procesos selectivos, tales como medidas na participación e admisión de persoas aspirantes pola quenda de discapacidade intelectual; medidas de adaptación e axustes que as persoas aspirantes precisen para a realización das probas e sobre os lugares de realización dos procesos selectivos.\nO capítulo IV leva por rúbrica\nMedidas en materia de cobertura temporal de postos de traballo\n.\nNo capítulo V, denominado\nPostos de traballo\n, recóllense a forma de acreditación da condición de persoa con discapacidade intelectual, a adxudicación dos postos de traballo e as súas posibles adaptacións e a elaboración dun catálogo de postos para persoas con discapacidade intelectual.\nO capítulo VI denomínase\nOutras medidas favorecedoras para a inclusión\ne recolle as medidas especiais de adaptacións en materia de formación e de acceso aos graos de carreira administrativa ou complemento de desempeño, e tamén se regula a colaboración e cooperación con outras entidades e os sistemas de información.\nO decreto conta, ademais, cunha disposición adicional, unha disposición transitoria, unha disposición derrogatoria e dúas disposicións derradeiras.\nNa súa virtude, por proposta da persoa titular da Consellería de Facenda e Administración Pública, no exercicio das facultades outorgadas polo artigo 34.5 da Lei 1/1983, do 22 de febreiro, de normas reguladoras da Xunta e da súa Presidencia, de acordo co Consello Consultivo de Galicia, cos preceptivos informes favorables, e logo da deliberación do Consello da Xunta de Galicia na súa reunión do día oito de setembro de dous mil vinte e cinco,\nDISPOÑO:\nCAPÍTULO I\nDisposicións xerais\nArtigo 1.\nObxecto\n1. O obxecto deste decreto é establecer un marco para garantir o respecto do principio de igualdade de trato das persoas que acrediten discapacidade intelectual no ingreso e provisión de postos de traballo na Administración xeral da Comunidade Autónoma de Galicia e nas entidades públicas instrumentais do sector público autonómico.\n2. En particular, regula o establecemento dunha serie de medidas respecto daquelas persoas que acrediten discapacidade intelectual cun grao de discapacidade recoñecido igual ou superior ao 33 %, de conformidade co número 2 do artigo 4 do texto refundido da Lei xeral de dereitos das persoas con discapacidade e da súa inclusión social, aprobado polo Real decreto lexislativo 1/2013, do 29 de novembro.\nArtigo 2.\nÁmbito de aplicación\n1. Este decreto será de aplicación aos procedementos de acceso ao emprego público e concursos de provisión de postos de traballo do persoal funcionario e laboral da Administración xeral da Comunidade Autónoma de Galicia e das entidades instrumentais do sector público autonómico enumeradas no artigo 45.a) da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, para aquelas persoas que acrediten discapacidade intelectual cun grao de discapacidade recoñecido igual ou superior ao 33 %.\n2. A selección, a provisión de postos e as listas de contratación temporal do persoal estatutario do Servizo Galego de Saúde e dos seus centros e institucións dependentes rexeranse pola normativa específica que lles sexa de aplicación.\n3. Tamén se rexerán pola súa normativa específica o persoal docente dependente da Administración xeral da Comunidade Autónoma de Galicia e o persoal funcionario da Administración de xustiza.\n4. No non reservado á lexislación do Estado, aplicarase esta norma ao persoal funcionario e laboral da Administración ou do sector público local, sen prexuízo da aplicación da lexislación establecida para o persoal funcionario de Administración local con habilitación de carácter nacional.\n5. O persoal que presta servizos no Parlamento de Galicia, no Consello Consultivo de Galicia e no Consello de Contas réxese pola súa normativa reguladora e, supletoriamente, por este decreto sempre que resulte compatible co regulado naquela.\n6. No non previsto por este decreto observarase o disposto no Decreto 151/2022, do 4 de agosto, polo que se aproba o Regulamento dos procedementos de mobilidade do persoal funcionario de carreira da Administración xeral da Comunidade Autónoma de Galicia e das entidades públicas instrumentais integrantes do sector público autonómico, e no Decreto 93/1991, do 20 de marzo, polo que se aproba o Regulamento de provisión de postos de traballo, promoción profesional e promoción interna dos funcionarios da Comunidade Autónoma de Galicia.\nArtigo 3.\nPrincipios xerais\nO acceso das persoas con discapacidade intelectual ao emprego público, a que se refire este decreto, deberá ter en conta os principios de igualdade entre mulleres e homes, igualdade de oportunidades, non discriminación, accesibilidade universal e compensación de desvantaxes e, en todo caso e con carácter básico, os principios que rexen o acceso ao emprego público.\nCAPÍTULO II\nReserva de prazas para persoas con discapacidade intelectual\nArtigo 4.\nReserva de prazas para persoas con discapacidade intelectual\nDe conformidade co previsto nos parágrafos 1 e 2 do número 2 do artigo 48 da Lei 2/2015, do 29 de abril, do emprego público de Galicia, nas ofertas de emprego público reservarase unha porcentaxe non inferior ao 7 % das prazas convocadas para seren cubertas por persoas con discapacidade, sempre que superen as probas selectivas e acrediten a súa discapacidade e a compatibilidade desta co desempeño das tarefas e funcións, de forma que progresivamente se alcance o 2 % dos efectivos totais de cada Administración pública incluída no ámbito de aplicación desta lei.\nA reserva do mínimo do sete por cento realizarase de maneira que, polo menos, o 2 % das prazas ofertadas o sexa para seren cubertas por persoas que acrediten discapacidade intelectual, e que o resto das prazas ofertadas o sexa para persoas que acrediten calquera outro tipo de discapacidade.\nArtigo 5.\nConvocatorias con prazas reservadas para persoas con discapacidade intelectual\nAs prazas reservadas para persoas con discapacidade intelectual convocaranse mediante convocatorias independentes ás dos procesos de acceso libre, de conformidade co disposto no correspondente decreto polo que se aproba a oferta de emprego público.\nCAPÍTULO III\nMedidas en materia de procesos selectivos\nArtigo 6.\nParticipación e admisión na quenda de discapacidade intelectual\n1. Para poder participar en calquera proceso selectivo pola quenda de discapacidade intelectual deberá indicarse esta circunstancia expresamente na solicitude de participación da convocatoria, con indicación do grao de discapacidade recoñecido segundo o ditame técnico facultativo do órgano competente, conforme o establecido no artigo 10.\n2. Así mesmo, poderán solicitar as posibles adaptacións de tempo e/ou medios para a realización dos exercicios en que esta adaptación sexa necesaria, de acordo co previsto no artigo 7.\nArtigo 7.\nAdaptacións e axustes\n1. A adaptación de medios e os axustes razoables consisten na posta á disposición de medios materiais e humanos, de asistencias, apoios e axudas técnicas e/ou tecnoloxías asistidas que precisen as persoas aspirantes para a realización das probas. Tamén, na garantía da accesibilidade á información e á comunicación dos procesos e ao recinto ou espazo físico onde se desenvolvan.\n2. Para asegurar a participación en condicións de igualdade coas persoas aspirantes de acceso libre nas probas selectivas, incluíndo os cursos selectivos ou o período de prácticas, estableceranse, para as persoas con discapacidade intelectual que o soliciten, as adaptacións e os axustes razoables necesarios de tempo e medios para a súa realización, de acordo co disposto na Orde PRE/1822/2006, do 9 de xuño, pola que se establecen criterios xerais para a adaptación de tempos adicionais nos procesos selectivos para o acceso ao emprego público de persoas con discapacidade, ou norma que a substitúa.\n3. Nas convocatorias indicarase expresamente esta posibilidade, así como que as persoas interesadas deberán formular a correspondente petición concreta na solicitude de participación, na cal se reflectirán as necesidades de accesibilidade da persoa candidata para participar no proceso de selección en igualdade de condicións, en que se contará coas adaptacións e cos apoios que sexan necesarios.\nPoderán indicar na mesma epígrafe da solicitude a presenza, durante a realización do exercicio, de atención médica especializada. Neste suposto, deberán presentar, antes do remate do prazo fixado na correspondente convocatoria, o orixinal ou a copia debidamente compulsada do informe médico que acredite a necesidade da dita medida.\n4. A adaptación non se outorgará de forma automática, senón unicamente naqueles casos en que a discapacidade intelectual garde relación directa coa proba que se vai realizar. Para valorar a procedencia das adaptacións solicitadas, poderáselle solicitar ao órgano con competencias en materia de emprego público o correspondente certificado ou información adicional.\nArtigo 8.\nLugares de realización dos exercicios\nOs lugares en que se realicen os exercicios das probas selectivas deberán ser accesibles, transitables e adaptados conforme o disposto na Lei 10/2014, do 3 de decembro, de accesibilidade.\nCAPÍTULO IV\nMedidas en materia de cobertura temporal de postos de traballo\nArtigo 9.\nEspecialidades en materia de listas de contratación temporal\n1. As persoas aspirantes que concorresen ás probas selectivas pola quenda de discapacidade intelectual e non obtivesen praza, poderán ser seleccionadas nunha lista propia para desempeñaren postos de traballo con carácter temporal, en réxime de persoal funcionario interino ou de persoal laboral temporal, segundo o disposto no Decreto 37/2006, do 2 de marzo, polo que se regula o nomeamento de persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia, ou norma que o substitúa.\n2. Na Mesa Xeral de Negociación de Empregados Públicos para o ámbito da Administración xeral da Comunidade Autónoma de Galicia poderanse establecer os criterios aplicables ás listas de contratación temporal de persoas con discapacidade intelectual, co obxecto de facer efectivo o seu chamamento.\nCAPÍTULO V\nPostos de traballo\nArtigo 10.\nAcreditación da condición de persoa con discapacidade intelectual e da compatibilidade funcional\n1. As persoas aspirantes que se presenten pola quenda de discapacidade intelectual terán que ter recoñecida esta condición segundo o ditame técnico facultativo do órgano competente en materia de valoración da discapacidade.\nA dita condición deberá manterse ata que as persoas aspirantes adquiran a condición de persoal funcionario ou laboral da Administración xeral da Comunidade Autónoma de Galicia e das entidades públicas instrumentais do sector público autonómico.\n2. O ditame técnico facultativo ou certificación acreditativa da discapacidade intelectual deberá achegarse no momento e no prazo que determine a correspondente convocatoria do proceso selectivo. De non facelo, non se poderá formalizar o seu nomeamento como persoal funcionario de carreira ou non se poderá formalizar a súa contratación como persoal laboral fixo e quedarán sen efecto as súas actuacións, sen prexuízo da responsabilidade en que poidan incorrer por falsidade na súa solicitude de participación.\nArtigo 11.\nAdxudicación de postos de traballo\nNa adxudicación de postos de traballo nos procesos selectivos garantirase que as condicións da asignación das prazas convocadas resulten adecuadas ás circunstancias das persoas con discapacidade intelectual, para posibilitar a efectiva ocupación do posto.\nArtigo 12.\nAdaptacións dos postos de traballo\n1. Nas solicitudes de adxudicación de destino correspondentes ás probas de novo ingreso, ou de participación nos procesos de provisión, as persoas empregadas públicas con discapacidade intelectual poderán pedir a adaptación do posto de traballo.\n2. O órgano ou entidade convocante poderá requirirlle á persoa interesada a información que considere necesaria para a adaptación solicitada, así como o ditame técnico facultativo do órgano competente en materia de valoración da discapacidade sobre a procedencia da adaptación e da compatibilidade co desempeño das funcións e tarefas do posto concreto que se vai ocupar.\nEn calquera caso, a compatibilidade co desempeño das funcións propias do posto de traballo valorarase tendo en conta as adaptacións que se poidan realizar nel.\nArtigo 13.\nCatálogo de postos susceptibles de ser desempeñados por persoas que acrediten discapacidade intelectual\n1. As relacións de postos de traballo das consellerías ou entidades públicas instrumentais do artigo 45.a) da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, poderán establecer os postos de traballo susceptibles de ser desempeñados por persoas que acrediten discapacidade intelectual.\n2. Esta característica dos postos figurará na correspondente relación de postos de traballo e non será pública.\n3. Con todos os postos anteriores de cada unha das relacións de postos de traballo elaborarase un catálogo de postos.\nCAPÍTULO VI\nOutras medidas favorecedoras para a inclusión\nArtigo 14.\nFormación\n1. Anualmente a Escola Galega de Administración Pública (EGAP) realizará, como mínimo, unha actividade formativa dirixida ás persoas empregadas públicas que acrediten discapacidade intelectual.\n2. A Administración realizará cursos destinados unicamente a persoas con discapacidade intelectual. Estes cursos, que se ofrecerán en condicións de accesibilidade, estarán dirixidos, ben á formación das persoas empregadas públicas con discapacidade intelectual para o mellor desempeño do seu posto de traballo, ben á formación para apoiar a promoción desde postos de traballo reservados para persoas con discapacidade intelectual.\n3. A Administración promoverá a sensibilización e a formación do seu persoal que realice o labor de acollida ás persoas con discapacidade intelectual que accedan ao emprego público.\nArtigo 15.\nCarreira administrativa/complemento de desempeño\nAs convocatorias de recoñecemento extraordinario do sistema transitorio de recoñecemento da progresión na carreira administrativa para o persoal funcionario, de recoñecemento do correspondente grao da carreira administrativa do persoal funcionario ou de recoñecemento do correspondente complemento de desempeño para o persoal laboral do V Convenio colectivo único para o persoal laboral da Xunta de Galicia deberán establecer requisitos adaptados para o persoal empregado público que acredite unha discapacidade intelectual.\nArtigo 16.\nColaboración e cooperación con outras entidades\nA Administración autonómica fomentará a realización de convenios ou contratos con persoas físicas ou xurídicas, incluídas as asociacións e federacións representativas dos distintos tipos de discapacidade, que teñan como finalidade facilitar a inclusión no ámbito do sector público das persoas con discapacidade intelectual que se atopan con especiais dificultades para a efectiva incorporación ao posto de traballo.\nArtigo 17.\nSistema de información\nA consellería con competencias en materia de emprego público establecerá un sistema de indicadores e rexistros que permita dispoñer de información estatística exacta, actualizada e global do acceso e ingreso de persoas con discapacidade ao emprego público. Para xerar esta información, terase en conta a Lei 6/2024, do 27 de decembro, de estatística de Galicia, en particular o previsto nela sobre rexistros e procedementos administrativos de posible aproveitamento estatístico, salvagarda do segredo estatístico e consideración das perspectivas de xénero e idade.\nDisposición adicional única.\nProtocolo de acollemento\nNo prazo de seis meses desde a entrada en vigor deste decreto publicarase un protocolo para o acollemento no ámbito do emprego público do persoal de novo ingreso con discapacidade intelectual.\nDisposición transitoria única.\nRéxime dos procedementos xa iniciados\nOs procedementos selectivos e de provisión de postos de traballo xa iniciados no momento da entrada en vigor deste decreto continuarán rexéndose pola normativa vixente na data de publicación da correspondente convocatoria.\nDisposición derrogatoria única.\nDerrogación normativa\nQuedan derrogadas cantas disposicións de igual ou inferior rango se opoñan ao establecido neste decreto.\nDisposición derradeira primeira.\nDesenvolvemento e execución\nAutorízase a persoa titular da consellería competente en materia de emprego público para aprobar cantas disposicións sexan necesarias para o desenvolvemento e a execución deste decreto.\nDisposición derradeira segunda.\nEntrada en vigor\nEste decreto entrará en vigor aos vinte días da súa publicación no\nDiario Oficial de Galicia\n.\nSantiago de Compostela, oito de setembro de dous mil vinte e cinco\nAlfonso Rueda Valenzuela\nPresidente\nMiguel Corgos López-Prado\nConselleiro de Facenda e Administración Pública"
  },
  {
    "file_id": "AnuncioG0761-200225-0001_gl",
    "doga_id": 42,
    "doga_date": "2025-03-03",
    "url": "https://www.xunta.gal/dog/Publicados/2025/20250303/AnuncioG0761-200225-0001_gl.html",
    "title": "ORDE do 19 de febreiro de 2025 pola que se establecen as bases reguladoras e se procede á convocatoria dos Premios Ángela Ruiz Robles á Excelencia Académica para o alumnado de grao universitario oficial que obtivese as mellores cualificacións no curso 2023/24 nas universidades do Sistema universitario de Galicia.",
    "content": "O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.\nA Lei 6/2013, do 13 de xuño, do Sistema universitario de Galicia, regula o dito sistema, con respecto á autonomía universitaria, no marco do Sistema universitario español e do Espazo Europeo de Educación Superior.\nNo artigo 108.1 da referida lei establécese que, sen prexuízo das competencias do Estado, a Xunta de Galicia articulará unha política en materia de axudas e bolsas ao estudo e á investigación, mediante convocatorias anuais, para garantir que todo o estudantado que cumpra as condicións para cursar estudos universitarios con aproveitamento poida acceder, en condicións de igualdade, aos estudos universitarios e poida desenvolvelos sen ser excluído por razóns económicas.\nNo ámbito da súa competencia, a Consellería de Educación, Ciencia, Universidades e Formación Profesional, a través da Secretaría Xeral de Universidades, desenvolve anualmente diversas liñas de axuda ao alumnado universitario encamiñadas a favorecer a calidade, a competencia, a igualdade de oportunidades e a excelencia no rendemento académico.\nO 9 de novembro de 2017, o Consello de Goberno da Xunta de Galicia aprobou o Plan de excelencia do Sistema universitario de Galicia para o trienio 2018-2020, que permitía dar un novo salto de calidade ás universidades galegas e seguir avanzando nun camiño de vangarda e excelencia.\nIncardinado no mencionado plan, desde o ano 2019 convócanse os premios de excelencia académica de grao, que pretenden motivar o alumnado universitario a mellorar o seu currículo ao recoñecer unha actitude de compromiso e esforzo no estudo e premiar a persoa que obtén as mellores cualificacións en cada curso da traxectoria académica.\nDesde o ano 2023, os premios denomínanse Premios Ángela Ruiz Robles á Excelencia Académica, baseándose na traxectoria docente e innovadora desta muller, que desenvolveu a súa carreira en Ferrol e puxo os seus coñecementos ao servizo desinteresado do seu contorno. Ángela Ruiz Robles, entre outros méritos, inventou e rexistrou en 1949 a patente do antecedente do libro electrónico.\nNa súa virtude, e no uso das atribucións que me foron concedidas,\nDISPOÑO:\nArtigo 1. Obxecto\nEsta orde ten por obxecto establecer as bases reguladoras e convocar os Premios Ángela Ruiz Robles á Excelencia Académica para o alumnado de grao do curso académico 2023/24 no Sistema universitario de Galicia.\nArtigo 2. Persoas destinatarias\n1. Os premios destínanse ao alumnado universitario de grao oficial que obtivese as mellores cualificacións no curso 2023/24 nas universidades do Sistema universitario de Galicia.\n2. Concederase un premio por cada un dos cursos en que se estruturan os plans de estudos das titulacións oficiais de grao, agás no derradeiro curso, e en cada un dos centros en que se impartan.\nPara o alumnado dos programas de simultaneidade de graos, estenderase o premio ata o penúltimo curso anual dos ditos programas.\nNo suposto de que o/a alumno/a estea matriculado/a en materias de varios cursos, segundo o programa de estudos, entenderase, para os efectos desta orde, que o curso polo cal opta ao premio será aquel en que estea matriculado/a de máis créditos. Na circunstancia de que o número de créditos sexa o mesmo, interpretarase que opta ao premio polo curso superior.\nArtigo 3. Orzamento\nA Consellería de Educación, Ciencia, Universidades e Formación Profesional financiará estes premios con cargo á aplicación orzamentaria 07.02.422C.480.0 dos orzamentos xerais da Comunidade Autónoma de Galicia para o ano 2025, cunha contía global de 629.200 euros, sen prexuízo de poder ser incrementada de acordo coas dispoñibilidades económicas da Consellería, de conformidade cos supostos recollidos na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei 9/2007.\nArtigo 4. Ámbito de aplicación\nNo ámbito de aplicación desta convocatoria están incluídos:\n1. Os graos oficiais impartidos nas universidades do Sistema universitario de Galicia.\n2. Os programas de simultaneidade de graos impartidos nas universidades do Sistema universitario de Galicia.\nArtigo 5. Requisitos para obter os premios\nO alumnado, para poder ser premiado, deberá cumprir os seguintes requisitos:\n1. Ter no curso académico 2023/24 unha nota media igual ou superior a 8 puntos.\n2. Ter superado no curso académico 2023/24, con aproveitamento excelente, a totalidade dos créditos matriculados que, como mínimo, serán 60, excluídos os créditos recoñecidos, validados ou adaptados e os créditos optativos, cursados a maiores, que non sexan necesarios para obter a titulación.\n3. Estar matriculado da mesma titulación no curso 2024/25.\n4. A nota media do curso completo obterase de acordo cos parámetros reflectidos no protocolo de colaboración subscrito con data do 27 de xuño de 2011 entre a Consellería de Educación e Ordenación Universitaria e as universidades de Santiago de Compostela, A Coruña e Vigo para a valoración dos expedientes académicos, cuxa publicación no Diario Oficial de Galicia foi acordada pola Resolución da Secretaría Xeral Técnica da Consellería de Educación e Ordenación Universitaria do 15 de setembro de 2011 (DOG do 30 de setembro).\n5. No cálculo da nota media só se terán en conta os créditos matriculados no curso académico 2023/24. Para ese cálculo, non computarán as cualificacións obtidas por créditos recoñecidos, validados ou adaptados, nin os créditos optativos, cursados a maiores, que non sexan necesarios para obter a titulación.\n6. Así mesmo, computarán para o cálculo da nota media as materias recoñecidas en condición de mobilidade regulada a través dun convenio onde conste o recoñecemento para efectos plenos.\n7. En caso de empate na nota media entre varias persoas, procederase ao desempate atendendo, en primeiro lugar, ao maior número de matrículas de honra; en segundo lugar, ao maior número de sobresalientes, e, por último, ao maior número de notables, obtidos no curso académico 2023/24.\nArtigo 6. Dotación do premio\n1. Cada persoa premiada recibirá unha dotación económica de 1.100 euros e un diploma acreditativo desta distinción.\n2. No caso de existir remanente de crédito, as persoas premiadas que teñan unha nota media igual ou superior a 9 puntos recibirán unha contía complementaria de 500 euros, comezando desde os expedientes con maior nota media.\nArtigo 7. Procedemento para a determinación dos premios\n1. Os premios outorgaranse de oficio por proposta das universidades do Sistema universitario de Galicia.\n2. O órgano competente en materia de xestión académica de cada unha das universidades do Sistema universitario de Galicia deberá:\na) Publicar na páxina web da universidade a relación provisional do alumnado seleccionado de acordo cos requisitos establecidos nesta convocatoria.\nb) As persoas interesadas disporán dun prazo de cinco (5) días desde a súa publicación para efectuar as súas reclamacións ante o órgano que publica en cada unha das universidades.\nc) A universidade correspondente, unha vez resoltas as reclamacións formuladas, publicará na súa páxina web a relación definitiva do alumnado proposto para o premio.\nNesa publicación informarase de que a dita relación será remitida á Secretaría Xeral de Universidades para que, xunto coas listaxes definitivas das outras universidades, sexa publicada na páxina web da Consellería de Educación, Ciencia, Universidades e Formación Profesional www.edu.xunta.gal\nAsí mesmo, indicarase que, desde a publicación da listaxe definitiva das universidades na web da dita consellería, o alumnado proposto terá que manifestar a súa aceptación expresa á Secretaría Xeral de Universidades no prazo de dez (10) días. Para iso, utilizará o anexo II desta orde e advertiralle que, de non a presentar nese prazo, se entenderá que renuncia ao premio.\nd) A proposta de cada universidade remitirase á Secretaría Xeral de Universidades mediante a certificación incluída como anexo I desta orde, na cal constan os datos correspondentes ás persoas coa nota media máis alta en cada un dos cursos dos plans de estudos oficiais de grao de cada centro, así como dos programas de simultaneidade de grao.\ne) A proposta presentarase obrigatoriamente por medios electrónicos a través do formulario PR004A, dispoñible na sede electrónica da Xunta de Galicia https://sede.xunta.gal. O prazo para remitila será dun mes, contado desde o día seguinte ao da publicación desta convocatoria.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\n3. A Secretaría Xeral de Universidades, unha vez recibidas as propostas das universidades do Sistema universitario de Galicia, publicará na páxina web da Consellería de Educación, Ciencia, Universidades e Formación Profesional www.edu.xunta.gal unha única listaxe co alumnado proposto.\nAs persoas propostas para o premio deberán manifestar a súa aceptación expresa á Secretaría Xeral de Universidades no prazo de dez (10) días, segundo o indicado no punto 2.c) deste artigo.\nA aceptación presentarase obrigatoriamente por medios electrónicos a través do formulario PR004A, dispoñible na sede electrónica da Xunta de Galicia https://sede.xunta.gal\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).\nArtigo 8. Proposta de resolución\nUnha vez analizada a documentación remitida polas universidades do Sistema universitario de Galicia, a Secretaría Xeral de Universidades elevará un informe proposta ao conselleiro de Educación, Ciencia, Universidades e Formación Profesional para a adxudicación dos premios mediante a correspondente resolución.\nArtigo 9. Resolución\n1. A resolución de concesión dos premios incluirá a listaxe das persoas beneficiarias dos premios e a contía destes.\n2. A dita resolución publicarase no Diario Oficial de Galicia, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, pola que se entenderán notificadas, para todos os efectos, as persoas premiadas. Así mesmo, será igualmente obxecto de publicidade a través da páxina web da Consellería de Educación, Ciencia, Universidades e Formación Profesional www.edu.xunta.gal\n3. Contra esta resolución, que esgota a vía administrativa, as persoas afectadas poderán interpor recurso potestativo de reposición, ante o conselleiro de Educación, Ciencia, Universidades e Formación Profesional, no prazo dun mes contado a partir do día seguinte ao da publicación da resolución no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben interpor directamente recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.\nArtigo 10. Pagamento\nO aboamento dos premios farase efectivo mediante libramento único e directo na conta bancaria indicada polo/a alumno/a no anexo II da orde, da cal deberá ser titular.\nArtigo 11. Compatibilidade e reintegro dos premios\n1. Estes premios son compatibles con outros premios, bolsas e axudas, para a mesma finalidade procedentes de calquera outra Administración ou de entes públicos ou privados, nacionais, da Unión Europea ou de organismos internacionais.\n2. As persoas beneficiarias deberán devolver o premio no caso de que se probe que foi outorgado indebidamente.\nArtigo 12. Réxime xurídico\nEn todo o non previsto nestas bases serán de aplicación o disposto na Lei 9/2007, do 13 de xuño, de subvencións de Galicia, o establecido no Decreto 11/2009, do 8 de xaneiro, polo que se aproba o seu regulamento, e as disposicións aplicables da Lei 38/2003, do 17 de novembro, xeral de subvencións.\nArtigo 13. Transparencia e bo goberno\n1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se encontren vinculadas, logo de requirimento, toda a información necesaria para o cumprimento por parte daquela das obrigas previstas no título I da citada lei.\nDisposición adicional. Impugnación da orde\nEsta orde poderá ser impugnada mediante recurso potestativo de reposición, ante o conselleiro de Educación, Ciencia, Universidades e Formación Profesional, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante un recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de acordo co establecido no artigo 46 da Lei 29/1998, do 13 de xullo, reguladora da xurisdición contencioso-administrativa.\nDisposición derradeira primeira. Habilitación para o desenvolvemento normativo\nFacúltase o titular da Secretaría Xeral de Universidades para ditar, dentro das súas competencias, as resolucións precisas para o desenvolvemento desta orde.\nDisposición derradeira segunda. Entrada en vigor\nEsta orde entrará en vigor o día seguinte ao da súa publicación no Diario Oficial de Galicia.\nSantiago de Compostela, 19 de febreiro de 2025\nRomán Rodríguez González\nConselleiro de Educación, Ciencia, Universidades e Formación Profesional\nANEXO I\n…………………........……………………, ......... da Universidade de……………...…………\nCERTIFICO:\nQue o alumnado que se relaciona a continuación cumpre os requisitos exixidos no artigo 5 da orde de convocatoria, polo que se propón para ser beneficiario dos Premios Ángela Ruiz Robles á Excelencia Académica nas titulacións e cursos indicados.\nTitulación\nCampus\nCurso polo cal acada\no premio\nAlumno/a\nDNI\nNota media\n..., ... de... de 2025\nSecretaría Xeral de Universidades"
  }
]